ACADEMIA REPUBLICII MUZEUL LITERATURII 
SOCIALISTE ROMÂNIA ROMÂNE 


M. EMINESCU 


OPERE 


PUBLICISTICĂ 


17 februarie — 31 decembrie 1880 


TIMPUL 


CU 24 DE REPRODUCERI 
DUPĂ PUBLICAȚII ŞI MANUSCRISE 


1984 
EDITURA ACADEMIEI REPUBLICII SOCIALISTE ROMÂNIA 
R-79717 BUCUREŞTI, CALEA VICTORIEI 125 





EDIŢIE CRITICĂ ÎNGRIJITĂ DE UN COLECTIV DE CERCETĂTORI 
DE LA MUZEUL LITERATURII ROMÂNE 


DIMITRIE VATAMANIUC responsabil al secțiunii de publicistică, 
stabilirea paternităţii textelor, comentariile 


PETRU CREŢIA responsabil filologic al ediţiei 


OXANA BUSUIOCEANU 
ANCA COSTA-FORU 
AURELIA CREȚIA 
EUGENIA OPRESCU 


transcrierea filologică a textelor 


Secretar tehnic ILEANA RAŢIU 


Coordonatorul ediției 


| AL. OPREA 





LĂMURIRI ASUPRA EDITĂRII PUBLICISTICII 
DIN 1880 


1.Eminescu ia conducerea cotidianului bucureştean la jumătatea lui februarie 1880 în contextul unor 
evenimente politice importante din țara noastră. Fondat în martie 1876, ca organ central de presă al Partidului 
conservator, „Timpul” se transformă, din aprilie 1876, cînd vin la guvern liberalii, în ziar al opoziţiei conservatoare. 
Eminescu intră în redacţie în octombrie 1877, după ce mai înainte redactează în capitala Moldovei „Curierul de Iaşi” 
şi colaborează la „Convorbiri literare” şi alte publicaţii ale vremii. Poetul lucrează pînă în februarie 1880 ca simplu 
redactor, asemeni lui Slavici, Caragiale, Ronetti Roman. Conducerea ziarului era încredințată unui comitet care avea 
sarcina să supravegheze ca materialele ce se publicau să nu contravină orientării politice a Partidului conservator. 
Comitetul nu se bucura de autoritate, mai ales că nu-şi onora, cum se cuvenea, nici obligaţiile materiale față de 
redactori. Caragiale putea spune că ei erau stăpîni pe „baracă”. De aici însă nemulțumirea unor membri ai Partidului 
conservator şi crearea opiniei favorabile pentru schimbări în redacţia cotidianului bucureştean. Acestea ar fi întârziat, 
desigur, dacă nu s-ar fi produs schimbări şi în conducerea Partidului conservator. 

Cucerirea independenţei deschide o epocă nouă, cu implicaţii profunde, în istoria noastră națională. Partidele 
politice trec la elaborarea de noi programe, pe baza cărora să-şi desfăşoare activitatea. Conservatorii înfiinţează, încă 
la începutul anului 1880, un Club politic, cu un comitet de conducere şi se proclamă partid politic constituţional. Pînă 
la această dată conservatorii activau ca formațiune politică, în sînul căreia se puteau distinge cîteva grupări, mai 
importantă fiind cea junimistă. Aceasta îi avea în frunte pe T. Maiorescu, P.P. Carp, Th. Rosetti. Dar şi între aceştia 
existau deosebiri de vederi în multe probleme de politică internă si externă. 

Preşedinte al Clubului politic şi — după statutele acestuia — şi al Partidului conservator este desemnat 
Emanoil (Manolache) Costache Epureanu (lepureanu), membru al Adunării ad-hoc din 1851 şi preşedinte al Adunării 
constituante din 1866. Emanoil Costache Epureanu întocmeşte şi noul Program al Partidului conservator. Programul 
se deschide cu o apreciere asupra sacrificiilor făcute de înaintaşi pentru cucerirea independenţei şi insistă asupra 
răspunderii ce revenea oamenilor politici în noua situație a României. „Independenţa către care a tins cele din urmă 
generațiuni — se arată în Program —, pentru care a lucrat toate guvernele de la 1859 şi pe care a obținut-o cu atîtea 
grele sacrificii a aşezat România între statele suverane ale Europei |. . .]. De aici datoria pentru toți de-a fi mai cu 
luare-aminte şi mai prevăzători pentru a înlătura pericolele ce poate coprinde noua noastră situațiune internaţională şi 
a trage dintr-însa toate foloasele ce le poate da”. Programul explică situația grea a țării prin introducerea formelor 
fără fond, care falsifică bazele ei constituționale. Programul cuprindea generalități la care putea subscrie şi Partidul 
liberal, cu excepţia cîtorva teze, ca cea a formelor fără fond. Maiorescu critică sever Programul pentru faptul că se 
refugia în generalităţi ce nu puteau oferi o bază în lupta politică. Maiorescu şi alți membri marcanţi ai Partidului 


conservator aveau rezerve 





şi faţă de Emanoil Costache Epureanu pentru inconsecvenţa sa în orientarea politică. După ce face parte din guvernul 
conservator al lui Lascăr Catargiu, trece la liberali, ca să revină la conservatori. Dar tot Maiorescu remarcă faptul că 
Emanoil Costache Epureanu era unui din cei mai spirituali reprezentanți din vechea generaţie a luptătorilor politici 
din ţara noastră. 

Clubul politic preia şi conducerea „Timpului” şi-l numeşte pe Eminescu redactor-şef, la propunerea lui 
Emanoil Costache Epureanu, care îl preţuia pentru activitatea scriitoricească. Numirea poetului ca redactor-şef nu era 
în vederile multor membri ai Partidului conservator, cum se va dovedi nu peste multă vreme. Emanoil Costache 
Epureanu avu însă aici cuvîntul hotărîtor. Preşedintele Partidului conservator şi al Clubului politic considera că 
Eminescu îl putea sprijini în activitatea sa politică. Poetul se impusese prin independenţa de gîndire şi, nefiind 
membru al Partidului conservator, nu era accesibil nici intereselor grupărilor din sînul acestuia. De altfel şi Eminescu 
îl preţuia pe Emanoil Costache Epureanu pentru „bogăţia de spirit, de sentiment, de amabilitate” cu care „natura e 


extrem de avară”. 


Eminescu conduce cotidianul bucureştean, ca redactor-şef, între februarie 1880 şi decembrie 1881. 
Publicistica din aceşti ani se înscrie ca o perioadă distinctă în activitatea sa ziaristică, asemănătoare, în multe privinţe, 
cu cea de la „Curierul de Iaşi” din 1876— 1877. Eminescu elaborează editorialele de orientare politică, face lectura 
tuturor materialelor şi decide asupra publicării lor. Poetul selecționează lucrările pentru foiletonul ziarului şi deschide 


coloanele acestuia nu numai scrierilor literare, cum se proceda în general în presa vremii, ci şi unor studii ştiinţifice, 


cum este cel al lui Eugen Diihring, profesorul său de economie politică. de la Universitatea din Berlin. Urmăreşte 
presa românească, din care reproduce, şi cea străină din care traduce. Atât reproducerile, cît şi traducerile, le însoţeşte, 
cu puţine excepţii, şi cu prezentări introductive. Stau în atenţia sa, pe de altă parte, dezbaterile parlamentare, în 
legătură cu care întocmeşte dări de seamă, manifestaţiile culturale şi artistice, pe care le comentează în cronici 
culturale, dramatice şi artistice, cărțile, revistele şi ziarele nou apărute, pe care le prezintă în recenzii şi note 
bibliografice. Din aprilie începe să publice, în traducerea lui Dionisie Miron, baladele populare din colecția lui Vuk 
Stefanović Karadzic, publicare ce continuă şi în 1881 şi 1882. Este una dintre cele mai masive transpuneri în grai 
românesc a creaţiei populare din ţările vecine. Să mai notăm, în sfîrşit, şi corespondenţa cu colaboratorii. Această 
activitate orientată în direcții multiple şi de-o amploare fără precedent se explică prin statutul său în redacţia 
cotidianului bucureştean şi prin conştiinţa profesională şi dăruirea de sine, fără egal în ziaristica românească din 


secolul trecut. 


Programul Partidului conservator întocmit de Emanoil Costache Epureanu îi lăsa lui Eminescu deplină 
libertate, pe care poetul o foloseşte ca să substituie tezelor generale orientarea sa politică. Porneşte de la constatarea 
că România, țară subdezvoltată, tindea să devină o colonie a Europei apusene, care îşi dirija aici capitalurile şi 


3» 


populaţia „flotantă”. Eminescu caracterizează țara în această situație cu expresii ca „America dunăreană”, „Belgie a 
Orientului”, „Californie”. 

Eminescu se orientează spre politica practică, bazată pe cunoaşterea realităților naționale şi ferită de 
frazeologie. Se explică de ce nu condamnă noile instituţii, ci numai introducerea lor, cu ignorarea realităților 
naționale. Poetul stăruie însă ca aceste „forme”, care nu mai puteau fi înlăturate, să fie învestite şi cu „conţinutul” 
impus de cerinţele societății noastre. Progresul este definit, astfel, ca o „dezvoltare dreaptă şi continuă a muncii fizice 
şi intelectuale”. Poetul situează la baza progresului societății munca, cum face şi în articolele sale anterioare. G. 
Călinescu observă, pe bună dreptate, că poetul se pronunță pentru „mişcarea reală”, ca „înaintare ştiinţifică” şi 
împotriva „saltului verbal peste fapte”. 

Eminescu pledează pentru schimbarea sistemului de guvernămînt şi declară, în repetate rînduri, spre marea 
nemulțumire a conservatorilor, că era indiferent care partid venea la conducerea țării. Problema fundamentală a 
oricărui sistem de guvernare o constituia munca şi organizarea ei. Cere, astfel, „un sistem bazat pe spirit de adevăr şi 


de muncă”. 





Independenţa lui Eminescu față de partidele politice este ilustrată şi prin atenția acordată, istoriei naționale şi 
modul de interpretare a ei. Poetul invocă, frecvent, epoca lui Mircea cel Bătrîn, Alexandru cel Bun, Ştefan cel Mare 
şi mai rar a celorlalți domnitori. Acestea sînt şi epocile din istoria noastră națională în care conlucrează toți factorii 
politici la apărarea independenţei naţionale. Poetul se opreşte, pentru epocile mai noi, la Adunarea ad-hoc şi opțiunea 
sa nu este nici acum întîmplătoare. Participanţii la lucrările ei, deşi de diverse orientări politice, trec pe al doilea plan 
interesele de partid şi cele personale şi colaborează la împlinirea idealului de unitate națională. 
întemeiază pe cercetări parțiale ale operei sale şi nu iau în considerare întreaga sa activitate, ci numai pe cea 
scriitoricească. Poetul critică Partidul liberal pentru faptul că purta răspunderea, fiind la conducerea ţării, atît pentru 
politica internă, cît şi pentru cea externă. Dar poetul critică în termeni fără echivoc şi Partidul conservator, cînd acesta 
se afla la conducerea țării în 1875—1876. Nimic nu ilustrează mai bine acest lucru decît rapoartele sale, ca revizor 
şcolar, pe care le adresează Ministerului Instrucțiunii Publice şi Cultelor, în fruntea căruia se afla T. Maiorescu, căruia 
îi urmează P.P. Carp în 1876. „Pretutindenea frecvența mică şi incuria administrativă mare — scrie Eminescu într-un 
raport către Ministerul Instrucțiunii Publice şi Cultelor din 5 septembrie 1875 —, pretutindene sărăcia muncitorului 
agricol, mortalitatea adesea înspăimîntătoare, greutăţile publice şi angajamentele de muncă născute din aceste 
greutăți aproape insuportabile”. Aceste stări de lucruri, pentru care face vinovată guvernarea conservatoare, nu se 
puteau schimba „decît prin un alt sistem de dări şi prin organizarea mai liberă a muncii”. Stările acestea de lucruri se 
perpetuează şi în guvernarea liberală şi Eminescu nu face decît să continue lupta în apărarea „claselor pozitive”, 
împotriva sistemului de guvernare, indiferent de partidul politic de la cîrma ţării. De altfel experienţa din timpul 
revizoratului şcolar, cînd intră în contact nemijlocit cu viaţa poporului, stă şi la baza întregii sale publicistici de după 
1876. 

Eminescu face o distincţie categorică, aspect de asemenea pierdut din vedere de exegeţii operei sale, între 
liberali şi „roşii”. Cei dintîi formau, în concepţia sa, o grupare din sînul Partidului liberal, care pornea, în tot ce 
întreprindea, de la realităţile naţionale. Acestei orientări politice îi aparțineau M. Kogălniceanu, în opinia sa singurul 


om politic din Partidul liberal, Dumitru Brătianu, pe care îl prețuia pentru sinceritatea convingerilor sale, P.S. 


Aurelian, căruia îi recunoştea mari merite pe tărîm ştiinţific. Acestei grupări îl afiliază şi pe I. C. Brătianu, pe care 
însă îl priveşte ca prizonier al propriului său partid. La cealaltă extremitate se situau „roşii” „gruparea din Partidul 
liberal care nu ţinea seama, sau nu într-o măsură suficientă, de realitățile naţionale şi împrumuta frazeologia 
burgheziei radicale din ţările apusene şi chiar unele teze ale socialismului utopic. Această orientare politică era 
reprezentată de C.A. Rosetti şi ziarul „Românul” de sub conducerea sa, considerat de poet organul central de presă al 
demagogiei româneşti. 

Comparaţia ce-o face Eminescu frecvent între Partidul conservator şi Partidul liberal era, prin natura 
lucrurilor, în avantajul celui dintii şi nu constituie, sub nici un motiv, un argument în demonstrarea limitării 
independenţei poetului în activitatea sa publicistică. Partidul conservator număra personalități ca T. Maiorescu, P. P. 
Carp, Th. Rosetti, Lascăr Catargiu, Al. Lahovari, I. Em. Florescu. Partidul liberal era reprezentat în viața politică prin 
M. Kogălniceanu, I. C. Brătianu şi C. A. Rosetti. Criticile lui Eminescu se îndreaptă împotriva celui din urmă. Nu 
încape însă discuţie că C.A. Rosetti era însuflețit de dorința de progres, dar nu este mai puţin adevărat că în multe din 
inițiativele sale nu ţinea seama de stadiul de dezvoltare a societăţii româneşti. Merită să reţină atenția şi faptul că în 
jurul său se grupează elemente fără personalitate, care urmăresc numai interese personale. Aici stă explicaţia şi pentru 
remanierile dese în guvern, la care recurge I. C. Brătianu, spre a scăpa de această „clientelă”. Eminescu îi numeşte pe 
toți aceştia Pătărlăgeni, Costineşti, Mărgărităreşti. Nimeni nu şi-ar mai aminti, în adevăr, de ei dacă nu i-am întâlni, 
chiar şi în această postură, în publicistica eminesciană. 

Eminescu se pronunță în repetate rînduri împotriva înființării de noi instituții, cu ignorarea realităților 
naţionale, numai pentru faptul că asemenea instituții se fondaseră şi în alte țări. Problema aceasta stă în atenţia sa la 


înființarea Băncii Naţionale şi va 





întocmi, cum vom vedea în volumul următor, un studiu, printre cele mai bine informate, asupra instituțiilor bancare 
din țara noastră. 

Guvernul liberal este criticat şi pentru tranzacţiile oneroase pe care le încheie cu diferite firme străine fie că 
este vorba de răscumpărarea căilor ferate, fie de investiții în alte întreprinderi. Afacerea Warszavsky-Mihălescu, 
căreia îi consacră în epoca anterioară numeroase articole, este adusă în discuţie ca un exemplu ilustrativ pentru lipsa 
de responsabilitate în gospodărirea finanţelor țării. De altfel construirea de căi ferate se impune să fie privită nu 
numai ca un factor de progres, ci şi sub aspectele pe care le înfăţişează poetul. Căile ferate facilitau, în mai mare 
măsură decît alte mijloace de comunicaţie, transformarea României în colonie a Europei apusene. Produsele din 
aceste țări invadează piețele româneşti, iar elementele „flotante” se îndreaptă spre țara noastră, cum arată poetul, ca 
spre o nouă Californie. Judecată în această perspectivă apare pe deplin justificată stăruința sa în luarea de măsuri 
protecționiste prin care să se apere producţia națională împotriva politicii de jaf a „străinătății”. 

Eminescu continuă să se ocupe număr de număr de funcționarea administrației în guvernarea „roşilor”, 
începînd de la ministere şi sfîrşind cu primăriile din comune. Se opreşte la aspecte criticate în rapoartele din epoca 
revizoratului şcolar, precum şi în publicistica anterioară. Îi rețin atenţia incompetenţa funcționarilor din administrația 
de stat, corupţia şi abuzurile de tot felul. Este evidentă preocuparea poetului de a da o bază documentară discursului 
critic prin reproducerea de corespondențe primite din toate colţurile țării. 

Dintre evenimentele interne stîrneşte ecou în opinia publică atentatul împotriva lui I.C. Brătianu, primul- 
ministru, săvîrşit în decembrie 1880. Este readusă în discuţie asasinarea lui Barbu Catargiu în 1862, de persoane care 
nu putură fi descoperite. Eminescu condamnă asasinatul şi practicile teroriste, fapt care explică şi poziţia sa faţă de 
mişcările anarhiste ca cele din Franţa, Rusia şi Germania. Atentatul împotriva lui Brătianu este examinat în condiţiile 
social-politice de la noi ca o ilustrare a demagogiei liberale. 

Un loc aparte ocupă în publicistica din acest volum chestiunea dunăreană, întrucît privea însăşi suveranitatea 
naţională. Imperiul austro-ungar revendica preşedinţia Comisiei dunărene şi vot preponderent, deşi nu era ţară 
riverană între Porţile de Fier şi Marea Neagră. Aceste pretenţii se înscriau ca o componentă principală în politica 
imperiului vecin de subordonare a țării noastre intereselor sale. Chestiunea dunăreană ocupă un loc aparte şi în 
publicistica de mai tîrziu şi găsim însemnări şi în manuscrise. 

Problema relaţiilor României cu Imperiul austro-ungar este urmărită de Eminescu şi sub un alt aspect. Poetul 
condiționează bunele raporturi cu imperiul vecin de schimbarea politicii acestuia față de românii din provinciile de 
sub stăpînirea sa. Programul lui Maiorescu, despre care vom vorbi mai jos şi în care se propunea o apropiere a 
României de Imperiul austro-ungar, este considerat de Eminescu ca inacceptabil cîtă vreme nu punea în discuţie şi 
situația românilor de sub stăpînirea austro-ungară. 

Problemele culturale sînt abordate în publicistica din acest volum mai rar în comparaţie cu cea de la „Curierul 


de Iaşi” şi cu precădere cînd au contingenţe cu viața politică. Dezbaterea mai importantă pe teme culturale este 


prilejuită de reforma învățămîntului. Eminescu se pronunță în sprijinul învățămîntului clasic şi pentru dezvoltarea 
învățămîntului real, în concordanţă însă cu stadiul de dezvoltare al societății româneşti din vremea sa. 

Eminescu face loc în coloanele cotidianului bucureştean la numeroase traduceri, îndeosebi din presa 
germană. Poetul nu este însă preocupat, ca la foaia ieşeană, să prezinte evenimentele internaționale sistematic şi din 
cît mai multe țări. Atenţia sa se îndreaptă spre Anglia, Germania şi Franţa. Poetul vedea în sistemul de guvernare din 
Anglia expresia democraţiei parlamentare, în cel din Germania expresia autorității de stat, iar în cel din Franța 
expresia democraţiei liberale, ameninţată de anarhie. Sistemul de guvernare din țara noastră este asociat frecvent 
celui din Franța. 

Orientarea lui Eminescu în politica externă are la bază teza, expusă şi în numeroase articole din epoca 
anterioară, potrivit căreia România, situată între trei imperii, se impunea să păzească cea mai strictă neutralitate. 
Politica aceasta o propune şi țărilor din Balcani. Teza poetului privind crearea în această parte a Europei a unei zone 


„neutrale” este şi astăzi de cea mai mare actualitate. 





Publicistica lui Eminescu din 1880 ne relevă ziaristul ce răspunde cu promptitudine la problemele vieţii 
cotidiene. Poetul reia discuţia asupra aceloraşi chestiuni, cum îi dicta desfăşurarea evenimentelor. Discursul critic se 
constituie într-un dialog permanent şi polemic cu un adversar care nu este numaidecît Partidul liberal şi reprezentanții 
săi. Eminescu critică liberalismul românesc, cu demagogia, trăsătura sa dominantă, indiferent cine îl practică. Se 
explică de ce acordă mare atenţie criticilor împotriva liberalismului venite din sînul Partidului liberal şi respinge, în 
termeni fără echivoc, manifestaţiile demagogice din Partidul conservator. Independenţa de gîndire a poetului se 
impune să fie urmărită în acest context, ca şi orientarea politică ce-o dă, ca redactor-şef, cotidianului bucureştean. 
Complexă prin problematică şi modalități de abordare, publicistica din această perioadă este însuflețită de dragostea 


de ţară şi popor, ca întregul scris eminescian. 


Publicistica lui Eminescu din perioada 1880—1881, cînd conduce ziarul „Timpul” ca redactor-şef, 
programată sa fie cuprinsă într-un singur volum, o tipărim în două, ca urmare a sporirii numărului articolelor. 
Investigaţiile în paginile cotidianului bucureştean au triplat numărul articolelor tipărite în ediţiile anterioare. 
Creşterea neprevăzută se datoreşte, pe de altă parte, integrării, la locurile respective, a traducerilor, cărora le 
destinasem inițial ultimul volum al publicisticii eminesciene. Se alătură, la articolele identificate de noi, originale şi 
traduceri, textele din manuscrise. Traducerile nu sînt incluse în ediţiile anterioare, iar dintre textele din manuscrise se 
tipăresc puţine, în parte şi fragmentar. Periodizarea noastră, arbitrară ca orice operaţie de acest fel, se întemeiază 
totuşi pe date oferite de publicistica eminesciană. Publicistica lui Eminescu din această epocă se împarte, prin însăşi 
problematica sa, în două perioade distincte. Publicistica din prima perioadă se deschide cu comentarea Programului 
întocmit de Emanoil Costache Epureanu în februarie 1880 şi se încheie la sfîrşitul lui decembrie 1880. Publicistica 
din. perioada a doua, ce va fi cuprinsă în volumul următor, se deschide cu comentarea studiului lui T. Maiorescu, 
Despre situaţia politică a României, publicat în ultimele zile din decembrie 1880. Studiul reprezintă, în fond, cum se 
va vedea şi din comentariile lui Eminescu, un nou program al Partidului conservator, chemat să-l înlocuiască pe cel 
din februarie 1880. Perioada a doua se încheie la sfîrşitul lui decembrie 1881, o dată cu înlăturarea lui Eminescu de la 
conducerea cotidianului bucureştean. Intervin în timpul activității poetului ca redactor-şef, cum se desprinde de mai 
sus, evenimente politice importante şi ele marchează şi cele două perioade din această epocă a gazetăriei sale 


bucureştene. 


2. TEXTUL: CORPUS ȘI ORGANIZARE. Orînduirea textelor se face, ca şi în volumele anterioare, strict 
cronologic, cu includerea, la locurile respective, şi a traducerilor. Textele din manuscrise le tipărim în ordinea 
utilizării lor în publicistică, iar cînd asemenea indicaţii lipsesc, le facem loc în partea finală a acestei secțiuni, într-o 
succesiune ipotetică. Tipărim articolele cu titlurile date de Eminescu, iar cînd acestea lipsesc, cum se întîmplă în cele 
mai multe cazuri fiind vorba de editoriale, le intitulăm noi cu sintagma inițială. Chiar dacă sintagma inițială nu este 
revelatorie întotdeauna, reprezintă totuşi un titlu ce aparţine textului eminescian, Practicînd acest sistem evităm şi 
falsurile săvârşite de editorii anteriori prin improvizarea de titluri ce induc în eroare. Însoţim textele şi în acest volum 


cu indicarea datei apariţiei, între altele şi pentru o mai uşoara urmărire a problemelor puse în discuţie. 


3. STABILIRE ȘI TRANSCRIERE. În stabilirea textului şi a variantelor cât şi în transcrierea lor, ne călăuzim 
după principiile enunțate în OPERE, VII (p. 47—69), cu completările din OPERE, IX (p. 55—56). Tipărim textele 
integral, după prima apariţie în „Timpul” şi după manuscrise, cînd le transcriem din caietele poetului. Reproducerile 


din alte publicaţii integrate de Eminescu în comentariile sale se tipăresc cu corp mai mic drept, iar traducerile din 





presa străină cu corp mai mic cursiv, spre a face distincție între textul original şi reproduceri sau traduceri. Notele 
culese cu acelaşi corp de literă ca articolele aparțin poetului. Parantezele drepte [ ] marchează întregirile introduse de 
editor iar < > segmentele necontextuale, pe care editorul nu s-a crezut îndreptăţit să le elimine. Semnul [...] indică 


omisiunile, ca urmare a deteriorării publicaţiilor respective, încît nu s-a putut restabili textul în întregimea sa. 





4. COMENTARIILE ȘI ANEXELE VOLUMULUI. Fiecare text este însoțit de comentarii care cuprind o 
secțiune bibliografică, unde consemnăm prima apariție în „Timpul” şi facem menţiune dacă articolul este semnat. 
Indicăm locul ce-l ocupă în paginile cotidianului bucureştean (Editorial, Al doilea editorial, Din afară, Cronică 
dramatică), informaţii importante pentru cunoaşterea încadrării textului respectiv în dezbaterea cotidiană. 
Consemnăm, de asemenea, reproducerile în publicaţiile româneşti şi străine. Oferim în felul acesta şi o imagine 
asupra receptării publicisticii eminesciene de presa vremii. Facem mențiune, în sfîrşit, despre prima tipărire în volum, 
fără însă să trimitem şi la titlurile din ediţiile anterioare. 

Comentariile cuprind, cu puţine excepţii, şi o a doua secțiune în care prezentăm probleme legate de textul 
respectiv şi dăm informaţii asupra ecoului stîrnit în presa românească, precum şi în cea germană şi franceză din țară. 
Se situează pe primul loc „România liberă”, care comentează aproape toate articolele poetului şi dă extrase din ele. În 
atenția noastră stă şi presa românilor din provinciile aflate atunci sub stăpîniri străine. 

Eminescu face la „Timpul” publicistică cotidiană, care îl obligă să revină asupra aceloraşi probleme în suite 
de articole. Aspectul acesta priveşte îndeosebi articolele sale de politică internă. Expunem tezele principale acolo 
unde se pun mai întîi în discuţie şi la reluarea lor prezentăm numai chestiunile de istorie literară. 

Eminescu semnează, cum am arătat şi în Lămuririle la volumul anterior, numai cîteva articole, pentru care 
facem mențiune, iar celelalte, pentru care nu facem o asemenea menţiune, apar fără semnătură. Articolele pentru care 
nu consemnăm apariţia în volum sau nu facem menţiune privind republicarea lor sînt identificate de noi şi se tipăresc 
prima dată în ediţia de față. În stabilirea paternităţii pornim de la articolele semnate, destul de puţine, şi de la 
manuscrise, în care se păstrează, în schimb, un bogat material reprezentînd fragmente în primă redactare, articole 
elaborate în întregime însă nepublicate, precum şi un mare număr de conspecte din diferite tratate, pe care le 
utilizează în demonstrațiile sale. Metoda de lucru a poetului permite, pe de altă parte, să stabilim relaţii între textele 
din manuscrise şi articolele din cotidianul bucureştean. Apelăm în această operaţie şi la expresiile tipice, însă numai 
în măsura în care se întîlnesc şi în manuscrise sau sînt folosite de poet pe întreaga întindere a publicisticii sale. 

Pentru textele transcrise din caietele lui Eminescu indicăm manuscrisul şi paginile, iar cînd este cazul, prima 
publicare. Dăm informaţii despre aşezarea în pagină, grafie, menţiunile poetului, fie pentru indicarea stadiului de 
elaborare, fie pentru alte aspecte legate de textul din manuscrise. 

Cotidianul bucureştean foloseşte datarea după calendarul iulian, ca de altfel cea mai mare parte a presei 
noastre din secolul trecut. Eminescu introduce, în unele perioade, şi datarea după calendarul gregorian. Respectăm 
datarea sau datările din ziar. Să mai precizăm că „Timpul” foloseşte, ca şi celelalte ziare româneşti ale vremii, datarea 
anticipativă cu o zi. De aici deosebirea între datarea exactă a editorialelor (Bucureşti, 14/26 martie, 1880, Bucureşti, 
18/30 august 1880, Bucureşti, 28 octombrie/9 noiembrie 1880) şi cea anticipativă a numerelor respective (15 martie 
1880, 19 august 1880, 29 octombrie 1880). Pentru publicaţiile străine, care folosesc datarea după calendarul 
gregorian, dăm în paranteze drepte şi datarea după calendarul iulian spre a evita confuziile în succesiunea 
evenimentelor. 

Comentariile noastre au caracter orientativ şi informativ. Atragem atenţia, cum facem şi în Lămuririle la 
volumul anterior, că ele nu sînt destinate să se substituie studiului publicisticii eminesciene. 

Volumul este prevăzut cu o listă a Siglelor publicaţiilor periodice, Bibliografia lucrărilor folosite în 
comentarii şi note, Indici şi o Listă a reproducerilor. Pentru Tabloul edițiilor trimitem la OPERE, IX, p. 63 —75, cu 
completarea din Bibliografia la volumul anterior. Bibliografia generală a publicisticii eminesciene o tipărim în 


ultimul volum al acestei secţiuni. 





5. DIFICULTĂȚI. Eminescu îşi desfăşoară activitatea ziaristică între 17 februarie şi 31 decembrie 1880 
exclusiv la „Timpul”, încît nu întîmpinăm dificultăți în urmărirea scrisului său în mai multe publicații. Colecţia 
„Timpului” de la Academia Română pentru această perioadă, unică în ţară, este însă incompletă. Lipsesc numerele 
56, 57 şi 58 din 9, 11 şi 12 martie, iar altele sînt grav deteriorate. Nu se păstrează în bibliotecile noastre în colecţii 
complete „Bacăul”, „Curierul”, „Democratul”, „Independenţa română”, „Luptătorul”, „Mişcarea naţională”, „Poşta”, 
„Ştafeta”, „Steaua României”, „Unirea”. Comentariile lui Eminescu asupra acestor publicaţii reprezintă texte de 


referință pentru istoricul presei româneşti. 


Eminescu face trimiteri sau traduce din multe publicaţii străine. Bibliotecile noastre păstrează în fondurile lor 
numai cîteva din ele. Pentru publicaţiile străine au fost consultate fondurile din Biblioteca Naţională, Arhiva 
Parlamentului şi Biblioteca Universității din Viena. Am considerat util să introducem în Lista siglelor şi titlurile 
publicaţiilor străine care nu au fost văzute de noi. 

D. VATAMANIUC 





SIGLELE PUBLICAȚIILOR PERIODICE 


Siglele sînt preluate din Bibliografia Mihai Eminescu (1866—1970). Volumul I Opera, Bucureşti, Editura Academiei 
Republicii Socialiste România, 1976, p. 15—20, din M. Eminescu, Opere VII. Proza literară, Bucureşti, Editura Academiei 
Republicii Socialiste România, 1977, p. 72—74 şi Opere IX. Publicistică, Bucureşti, Editura Academiei Republicii Socialiste 
România, 1980, p. 59—62. Pentru publicațiile care nu figurează în aceste lucrări s-au întocmit sigle noi. Anii care însoțesc 
publicaţiile privesc perioada cercetată, care coincide, în multe cazuri, cu cea a apariției. Publicaţiile „Allgemeine Zeitung”, „Die 
Presse”, „Deutsche Zeitung”, „Fremden-Blatt”, „Grenzboten”, „Messager de Vienne”, „Neue freie Presse”, „Preussische 


Jahrbücher”, „Wiener Zeitung” au fost consultate în Biblioteca Naţională din Viena. 


AAR „Analele Academiei Române”, Bucureşti, 1870—1880 
AAZ „Allgemeine Zeitung”, Augsburg, 1880 

ALA „Adevărul literar şi artistic”, Bucureşti, 1929—1939 
ANAR „Anuarul armatei române”, Bucureşti, 1872—1880 
ARG „Argeş”, Piteşti, 1966 — 

ASTRA „Astra”, Braşov, 1966— 

AT-B „Ateneu”, Bacău, 1964— 

BBC „Berliner Boersen Courier”, Berlin, 1880 

BME „Buletinul Mihai Eminescu”, Cernăuţi, Piatra Neamţ, Rîmnicul Vîlcea, 1930-1944 
BP „Binele public”, Bucureşti, 1877—1880 

BSC „Biserica şi şcoala”, Arad, 1877— 1880 

BTAG „Bukarester Tagblatt”, Bucureşti, 1880 

C-B2 „Contemporanul”, Bucureşti, 1946— 

CFIG „Curierul. Foaia intereselor generale” Iaşi, 1877—1880 
CFIN „Curierul financiar”, Bucureşti, 1877—1880 

CI „Curierul de Iaşi”, Iaşi, 1877—1880 

CL „Convorbiri literare”, Iaşi, 1868—1944 

CL-1 „Convorbiri literare”, Iaşi, 1970— 

CRO-1 „Cronica”, Iaşi, 1966— 

DENA „Democraţia națională”, Bucureşti, 1879—1880 
DERU „Deutsche Rundschau”, Berlin, 1880 

DPR „Die Presse”, Viena, 1880 

DREV „Deutsche Revue”, Berlin, 1879—1880 

DZ „Deutsche Zeitung”, Viena, 1880 

ECHINOX „Echinox”, Cluj-Napoca, 1968- 

F „Familia”, Pesta, Oradea Mare, 1865—1880 

F-2 Familia”, Oradea, 1964— 

FREM „Fremden-Blatt”, Viena, 1880 

GL „Gazeta literară”, Bucureşti, 1954—1968 
GRBOT „Grenzboten”, Leipzig, 1880 

GT „Gazeta Transilvaniei”, Braşov, 1877—1880 

IL „Iaşul literar”, Iaşi, 1949—1970 

INDB „L'Indépendance belge”, Bruxelles, 1880 

INDR-I „L'Indépendance roumaine”, Bucureşti, 1880 
JDEB „Le Journal des débats”, Paris, 1880 

KZEIT „Kölnische Zeitung”, Köln, 1880 

LIB „Liberalul”, Iaşi, 1880 

LL „Limbă şi literatură”, Bucureşti, 1955— 

LNO „Le Nord”, Bruxelles, 1880 

LUC-B Luceafărul”, Bucureşti, 1958— 

LUM „Luminătoriul”, Timişoara, 1880 


MANUSCRIPTUM „Manuscriptum”, Bucureşti 1970— 
MESV „Messager de Vienne”, Viena, 1880 


MINA „Mişcarea naţională”, laşi, 1880 








MO „Monitorul oficial al României”, Bucureşti, 1880 
NEP „Neue freie Presse”, Viena, 1880 

OBS „Observatoriul”, Sibiu, 1880 

ORIZ-T „Orizont”, Timişoara, 1964— 

PEL „Pester Lloyd”, Budapesta, 1880 

PENA „Pester Napló”, Budapesta, 1880 

PJ „Preussische Jahrbücher”, Berlin, 1879- 1880 

POP „Poporul”, Bucureşti, 1880 

POST „Post”, Berlin, 1880 

PRAL „Protocoalele şedinţelor Adunării legislative”, Bucureşti, 1863 
PRESA „Presa”, Bucureşti, 1877—1880 

RAM-2 Ramuri”, Craiova, 1964— 

RDM „Revue des deux mondes”, Paris, 1880 

RESB „Războiul”, (Weiss), Bucureşti, 1880 

RESB-2 „Războiul”, (Grandea), Bucureşti, 1880 

RF-2 „Revista de filozofie”, Bucureşti, 1964, 1972 

RFR „Revista Fundațiilor Regale”, Bucureşti, 1934—1947 
RITL „Revista de istorie şi teorie literară”, Bucureşti, 1964 — 
RL „România liberă”, Bucureşti, 1880 

RLIT-4 „România literară”, Bucureşti, 1964— 

ROM „Românul”, Bucureşti, 1877—1880 

SCILF „Studii şi cercetări de istorie literară şi folclor”, Bucureşti, 1952—1963 
ST „Steaua”, Cluj-Napoca, 1954— 

STAF „Ştafeta”, Iaşi, 1880 

T „Timpul”, Bucureşti, 1876—1883 

TEL „Telegraful”, Bucureşti, 1880 

TELR „Telegraful român”, Sibiu, 1880 

TEMPS „Le Temps”, Paris, 1880 

TRANS-I „Transilvania”, Sibiu, 1972— 

TRCA „Trompeta Carpaţilor”, Bucureşti, 1869 

TRIB-l „Tribuna”, Cluj-Napoca, 1957— 

TN „Tara noastră”, Sibiu, 1911 

VA-TM „Vatra”, Tîrgu Mureş, 1971— 

VCOV „Vocea Covurluiului”, Galaţi, 1880 

VE „Viaţa economică”, Bucureşti, 1964 

VR-1 „Viaţa românească”, Iaşi, Bucureşti, 1906-1916, 1920-1940, 1944- 1946 
VR-2 „Viața românească”, București, 1948— 

VRE Vremea”, Bucureşti, 1928— 1944 

WZ „Wiener Zeitung”, Viena, 1880 





DIN “TIMPUL” 


STUDII ASUPRA SITUAȚIEI 


I 


Un nou program? va întreba cititorul, devenit neîncrezător prin pompoasele liste de făgăduințe şi de vorbe 
mari, cîte au văzut pîn-acum lumina zilei. într-adevăr, nici noi nu sîntem tocmai bucuroşi de-a alege, pentru o serie de 
principii sincer espuse, un nume care-a trebuit, de voie de nevoie, să figureze în fruntea tuturor făgăduințelor cîte nu 
s-au ținut. De mult încă am însemnat asemenea izvoade de fericiri promise şi pururea ne-mplinite cu numirea de 
negustorie de principii, de pretexte invocate pentru a urmări cu totul alte scopuri. Ştim asemenea că un viu sentiment 
de stat, o conştiinţă întemeiată despre solidaritatea intereselor naționale, cari sînt şi trebuie să fie armonizabile, nu în 
opunere unele cu altele, un patriotism luminat şi mai presus de tendenţe înguste mai nu are nevoie de-a formula în 


teze generale lucruri care se-nţeleg de sine la alți oameni şi în alte țări. 


Din nefericire însă cată să constatăm că în ţara noastră multe lucruri evidente şi simple nu se mai înțeleg de 
sine, încît - ca la noi la nimenea - evidenţa însăşi are nevoie de-a fi comparată cu miile de căi strîmbe cîte se urmează, 
pentru a se dovedi că ea este singura linie dreaptă. 

Atîtea programe au apărut în țară la noi de patrusprezece ani încoace, emanate ba de la guverne provizorii, ba 
de la partizi, ba de la personalităţi politice izolate, şi atîtea decepţiuni amare au urmat tuturora încît orice om cu bun- 
simţ trebuie să învingă un sentiment de sfială cînd încearcă a recuceri pentru cuvîntul „program" înțelesul lui 
adevărat de serie de principii mărturisite, împărtăşite sincer de mii de cetățeni, realizabile. Ceea ce se cere de la o 
profesie de credinţe politice este desigur, înainte de toate, ca ea să corespunză cu simţimintele şi aspirațiunile 
legitime ale țării şi să fie adaptată instituțiunilor ei. S-ar putea într-adevăr imagina un sistem de idei politice, 
folositoare chiar, care să nu fie conforme cu sentimentele şi aspirațiunile țării, dar în lumea strictei necesități un 
asemenea sistem n-ar fi cu mult mai mult decît productul unei imaginații fecunde. 

Căci un principiu absolut, netăgăduit de nici un om cu bun-simţ, este ca. o stare de lucruri rezultă în mod 
strict cauzal dintr-o altă stare de lucruri premergătoare şi, fiindcă atît în lumea fizică cît şi cea morală, întîmplarea nu 
este nimic alta decît o legătură cauzală. nedescoperită încă, tot astfel aspiraţiunile şi sentimentele sînt rezultatul 
neînlăturat al unei dezvoltări anterioare a spiritului public, dezvoltare ce nici se poate tăgădui, nici înlătura. 0 profesie 
de credinţe politice care ar face abstracţie de linia generală descrisă prin spiritul public nu s-ar deosebi cu mult de 
scrierile regelui Iacob al Angliei, de Utopia lui Thomas Morus, de Starul ideal al lui Plato, de Contractul social al lui 
Jean Jacques Rousseau. 

Deci, stabilind principiul fundamental că orice politică practică nu poate lucra decît cu elementele cari-i sînt 
date, iar nu cu cele pe cari şi le închipuieşte a le avea şi convinşi că idei şi interese, fie cît de diverse, sînt şi trebuie să 
fie armonizabile pentru ca statul să fie cu putință, nici înțelegem, nici avem vreo încredere în mişcări violente sau 
estralegale şi, mai puţin încă, în conspirațiuni, deşi aceste din urmă s-au bucurat în trecut de o nejustificată glorie, de 
laurii pe cari cu uşurință-i plăsmuiesc gazetele, de aureola pe cari cei interesaţi o creează cu aceeaşi uşurinţă cu care 
cei dezinteresaţi o condamnă. 

Tăgăduim că pe calea aceasta se poate realiza un adevărat progres, pe care nu-l vedem şi nu-l aprobăm decît 
în dezvoltarea treptată şi continuă a muncii fizice şi intelectuale. Căci cine zice „progres” nu-l poate admite decît cu 


legile lui naturale, cu continuitatea 





lui treptată. A îmbătrîni în mod artificial pe un copil, a răsădi plante fără rădăcină pentru a avea gradina gata în două 
ceasuri nu e progres, ci devastare. Precum creşterea unui organism se face încet, prin superpunerea continuă şi 
perpetuă de nouă materii organice, precum inteligenţa nu creşte şi nu se-ntăreşte decît prin asimilarea lentă a muncii 
intelectuale din secolii trecuți şi prin întărirea principiului înnăscut al judecății, precum orice moment al creşterii e o 
conservare a celor câştigate în trecut şi o adăogire a elementelor cucerite din nou, astfel, adevăratul progres nu se 
poate opera decît conservînd pe de o parte, adăogînd pe de alta: o vie legătură între prezent şi viitor, nu însă o serie de 
sărituri fără orînduială. Deci, progresul adevărat fiind o legătură naturală între trecut şi viitor, se inspiră din 
tradițiunile trecutului, înlătură însă inovațiunile improvizate şi aventurile hazardoase. 

Ne putem făli cu drept cuvînt cu probele de vitalitate pe cari le-a dat poporul nostru de cincizeci de ani 
încoace. E drept că în acest period de ani aceste probe nu sînt repărţite în mod egal, că unii ani se deosibesc prin un 
mare prisos de putere intelectuală, bine întrebuințat, alţii din contra prin o risipă puţin justificată a acelor puteri pe căi 
improductive, totuşi însă sumînd la un loc şi mărimile pozitive şi cele negative, găsim prin mijlocul cărărilor laterale 
cari s-au pierdut în pustiu calea generală a unui progres real, mai cu seamă pe terenul politic. 

Farmecul ce ne ținuse în întuneric şi înapoiare nu era atît de imaterial precum şi-ar închipui cineva la prima 
vedere. El era, din contra, reprezentat prin un sistem de cetăți turceşti din stînga Dunării, ale căror amenințătoare 
brîie de pămînt şi piatră trebuiau dărîmate pentru ca să-nceteze epoca întunerecului. După pacea de la Adrianopol s- 
au dărîmat în sfîrşit şi cele din urmă fortificaţii pe cari Turcia le avea pe malul stîng al Dunării, şi de-odată cu aceasta 
se ridicară una cîte una piedecele de pîna-atunci ale negoțului şi agriculturii şi astfel, începînd a se dezvolta bogățiile 
pămîntului nostru şi căutîndu-şi schimbul pe producte apusene, am fost puşi în contact cu civilizația, cu ideile 
Apusului, cari şi-au făcut drum şi s-au răsădit la noi fără nici o greutate, fără nici o împotrivire din parte-ne. 

Din capul locului cată să negăm că ar fi existat în țările noastre o reacțiune în senzul feudal al cuvîntului. Din 
timpul războaielor lui Napoleon. I se ivise în țările noastre un reflex, la început încă slab dar nefalsificat, al înaltei 
culturi şi lipsei de prejudiţii a secolului al XVIII-lea, reflex care avea caracterul acelui secol: un raționalism strălucit 
şi spiritual, lipsit de cunoştinţe pozitive. Zeița rațiunii credea în Apus să pună lumea în orînduială numai prin propriul 
aparat al deducţiunilor logice, ale căror premise nu erau bazate nici pe esperienţă, nici pe organizaţia înnăscută a 


statului şi a societăţii, ca obiecte ale naturei. Golul nostru intelectual, setos de civilizaţie, a primit fără control, fără. 


cîntărire, idei şi bune şi rele, şi potrivite şi nepotrivite, ba națiunea întreagă, cu prea puţine excepții, nu vedea că 
niciodată o vorbă nu poate înlocui o realitate, că niciodată fraza culturii nu e echivalentă cu munca reală a inteligenţei 
şi mai ales cu întărirea propriei judecăţi, care e cultura adevărată, că niciodată fraza libertăţii nu e echivalentă cu 
libertatea adevărată, care e facultatea de a dispune de sine însuşi prin muncă şi prin capitalizarea muncii. Nu o utopie, 
o mie de utopii populau capetele generaţiei trecute, care-şi închipuia libertatea fără muncă, cultura fără învățătură, 
organizația modernă fără o dezvoltare economică analogă. 0 serie de fraze ieftene, copiate din gazete străine, din 
scriitori de a doua mînă, din discursurile unor politici trăiţi şi crescuţi în alte țări, a înlocuit şi înlocuieşte încă în mare 
parte silința de-a învăţa singuri; raționamente străine, răsărite din alte stări de lucruri, înlocuiesc exerciţiul propriei 
judecăţi. 

Deci tocmai lipsa unei reacțiuni adevărate, raționalismul foarte strălucitor, dar şi foarte superficial al epocei 
trecute au făcut ca introducerea tuturor formelor nouă de cultură să se întîmple fără controlul, fără elementul 
moderator al tradiţiilor trecutului. în loc ca un spirit nou de muncă şi de iubire de adevăr să intre în formele vechi ale 
organizaţiei noastre, s-a păstrat din contra incultura şi vechiul spirit bizantin, care a intrat în formele nouă ale 
civilizaţiei apusene. Nu ceva esenţial, nu îmbunătăţirea calităţii a fost ținta civilizației române, ci menţinerea tuturor 
neajunsurilor vechi, îmbrăcate în reforme foarte costisitoare şi cu totul în disproporție şi cu puterea de producţiune a 
poporului şi cu cultura lui intelectuală. 





Programul publicat în n-rul de ieri, asupra căruia vom reveni în deosebite rînduri, a răsărit din acest viu 
sentiment al contrazicerii între fond şi forme care se arată atît de deschis în toate fenomenele vieţii noastre publice. 

Chiar dacă epoca formelor goale, care domneşte de douăzeci de ani şi mai bine în țările noastre, s-ar putea 
esplica, deşi nu justifica, prin cuvîntul „epoca de tranziţiune”, e evident că sarcinile cu care tranziţiunea ne-au 
încărcat cu asupra de măsură ne dictează în mod serios de-a ne întoarce de pe calea greşită, de-a privi în mod mai 
limpede starea adevărată a țării, de-a judeca în mod mai limpede necesităţile ei. 

O schimbare a opiniei publice în înţeles conservator se poate constata de mai mult timp încoace. Foaia 
noastră acum doi ani încă a prezis că țara, prin tristele esperimente la care e supusă de domnia frazei, va ajunge pînă 
în sfîrşit să fie conservatoare. În urma acestei preziceri, îndealtmintrelea lesne de făcut, s-a văzut că însuşi liberalii au 
fost siliți să recunoască necesitatea unei legi contra uzurei şi a unei alte legi contra înstrăinării pământurilor ţărăneşti. 
Aceste legi stau însă în flagrantă contrazicere cu însăşi raţiunea de-a fi a liberalismului, care recunoaşte oricărui 
cetățean dreptul absolut de-a dispune de bunurile şi de munca sa după propria şi libera sa chibzuinţă. lată dar că din 
haosul de idei liberale-cosmopolite, pentru cari clasele şi statul nu sînt nimic, iar individul totul, răsare ca din senin 
necesitatea absolută de existenţă a unei clase asigurate de muncitori agricoli. Nu ne îndoim că mai tîrziu capetele mai 
clare dintre liberali vor recunoaşte tot atît de mult necesitatea absolută a proprietății mari, care este în toate țările 
sprijinul cel mai puternic al neatîrnării de caracter, al celei mai înalte forme a libertăţii omeneşti. Nu o dată în istorie 
se va confirma adevărul fabulei lui Meneniu Agrippa. 

Încheiem aceste şiruri aducînd cetățenilor aminte că nu există nici libertate, nici cultură fără muncă. Cine 
crede că prin profesarea unei serii de fraze a înlocuit munca, deci libertatea şi cultura, acela se prenumără fără s-o ştie 
între parazitii societății omeneşti, între aceia cari trăiesc pe pămînt spre blestemul, ruina şi demoralizarea poporului 


lor. 
II 


În ordinea de idei espuse în n-rul trecut intră şi aceea a independenţei statului român. Nici aceasta n-a venit 
ex abrupto, în mod fragmentar, ca din senin, ci, ca toate tendenţele adevărate, a fost pururea prezentă şi întunecată 
numai uneori de nevoile momentului. 

Ar fi un act de adîncă ingratitudine către strămoşii noştri dacă ne-am închipui că cu noi se începe lumea în 
genere şi România îndeosebi, că numai noi am fost capabili a avea instinctul neatîrnării, cînd, la dreptul vorbind, n- 
am făcut decît a mănţinea cu mult mai mult ori mai puţin succes ceea ce ei au cîştigat fie prin sîngeroase lupte, fie 
prin dezvoltarea unei isteţii extraordinare, puse amîndouă adeseori în serviciul acestei unice preocupaţiuni, a păstrării 
neamului şi țării. 

E drept că prezentul, cu graiul lui viu, cu ambițiile şi pretenţiile lui, e un advocat foarte elocvent pentru 
meritele sale, fie reale fie închipuite, faţă cu meritele unui trecut a cărui gură o astupă pămîntul. Şi cu toate acestea 
fost-ar-fi cu putință de-a vorbi chiar de neatîrnarea statului român fără a sufla praful aşezat pe tractatele noastre vechi 
şi de pe cronicele noastre? O ilustrare curioasă a manierei de-a-şi atribui un merit care e în mare parte a trecutului e 


că în acelaşi timp în care se-ncheia un tractat de comerț cu Austria, ca manifestare a neatîrnării noastre, d. Mitilineu, 


înalt funcționar al Ministerului de Esterne, publica un volum de tractate de alianţă şi de comerț încheiate de dinastii 
române de înaintea epocei fanarioților. 

Şi ce străluciți într-adevăr, ce neasemănat de mari sînt reprezentanţii din trecut ai neatîrnării statelor române 
față cu epoca noastră? Oare Mircea I, în cei 38 de ani, Ştefan cel Mare în cei 46 de ani ai domniilor lor au avut o altă 
preocupare decît neatîrnarea țării? 

Mircea I — acest prototip luminos şi al artei războinice şi al celei diplomatice la români—n-a gândit toată 
viața lui decît la mănţinerea neatîrnărei. La 1394 bate pe Baiazid Ilderim în memorabila luptă de la Rovine, păstrată 
în memoria întregei Peninsule Balcanice; la 1395 încheie tractat de alianță cu Ungaria; la 1396 ia parte la bătălia de 


la Nicopole, la 1398 bate el singur pe Baiazid lîngă Dunăre; la 1406 îşi întinde mîna în 





Asia şi scoate pe Musa ca pretendent în contra lui Soliman I, îl susține cu bani şi arme şi îl face împărat; la 1412 
scoate un alt pretendent, pe Mustafa, în contra lui Mahomed I, ba chiar în anul morţii sale, 1418, a ajutat cu bani şi 
arme pe un sectator momentan, anume Mahmud Bedreddin, sperînd succese politice din sciziuni religioase între 
turci. 

O politică analogă a contrapunerii iscusite a puterilor creştine, a luptei directe cu turcii, au susținut Ştefan cel 
Mare. 

Din atitudinea acestor doi Domni se esplică cum de țările noastre au putut să se închine puterei turceşti 
păstrîndu-şi cu toate acestea întreaga lor suveranitate înlăuntru şi-n afară, cum s-au putut să se introducă în tractate de 
supunere proibiţiunea pentru moametani de-a se aşeza în ţară, cum s-au răsfrînt pînă chiar asupra umbrelor de 
fanarioți o rază din vechea neatîmare, căci şi aceştia îndrăzneau a se numi Domni din mila lui Dumnezeu, deşi erau 
numiţi şi scoşi prin firman, deşi se ştie că titlul Deigratia nu se cuvine decît numai suveranilor. 

E o ciudată ironie a istoriei de a vedea pe un Gheorghe Hangiarlâu de pildă, un cirac al lui Capudan başa din 
Țarigrad, îmbrăcîndu-şi ființa paralitică cu titlurile unui Mircea Dei gratia Woevoda transalpinus, Fogaras et Omlas 
Dux, Severini Comes, Terrarum Dobrodicii Despotus et Tristri Dominus. 

Făcut-au bine sau făcut-au rău cei mai mari doi Domni ai noştri preferînd o supremație nominală turcească 
unei supremaţii reale creştine? Realitatea a dovedit că era tot ce puteau face mai bine. Toate, dar absolut toate statele 
dunărene au devenit paşalicuri, marele regat al Ungariei au fost asemenea paşalic o suta de ani. Polonia a fost 
împărțită, şi mai este azi, pe cînd vechile noastre tractate, iscălite cu litere mari şi băţoase pe piele de vițel, au fost 
pînă ieri izvorul neatîrnării reale, izvorul din care au decurs actele succesive de emancipare de sub domnia turcească. 
Tudor se bazează pe ele cînd cere de la Poartă reintroducerea domniei naționale, şi Divanurile ad-hoc n-au găsit alte 


arme mai puternice înaintea Areopagului Europei decît tot pe acestea. 


Aşadar „independenţa”, precum o numim astăzi, nu este un „copil găsit” fără căpătii şi fără antecedente, ci un 
prinţ care dormea cu sceptrul şi coroana alături. Căzută în desuetudine prin necumpănitele acte ale lui Dimitrie 
Cantemir şi a generalului de cavalerie Toma Cantacuzino, neatîrnarea noastră a fost pururea reală, ca drept pururea în 
vigoare, ca fapt ştirbit din cînd în cînd, nu prin alt drept, ci prin escese şi abuzuri de putere ale turcilor şi, daca ea a 
fost întunecată curs de o sută de ani prin postomania fanariotă, tradiţia ei şi încercările de a o restitui n-au încetat 
nicicînd, iar mai cu seamă secolul nostru a fost bogat în succese pe terenul acesta. Deja Regulamentul organic, ca 
legiuire unitară pentru amîndouă ţările, răsărită chip din inițiativa rusească, dar din libera discutare a parlamentelor 
de atunci, era un liniament al unirii țărilor. Aceleaşi tendinţe se ivesc cu mai multă putere în mişcarea de la 1848 şi 
culminează în 1859 prin alegerea lui Vodă Cuza. Dorinţa Divanurilor ad-hoc de a alege un principe dintr-o dinastie 
europeană nu se putu împlini deocamdată, totuşi a doua zi de încheiarea Tractatului de la Paris, şi în contra 
prescripţiunilor lui formale, am ales un singur Domnitor pentru ambele ţări surori, cîțiva ani în urmă am realizat 
Unirea, prin conferința de la 1864; fostul Domn obținu suveranitatea absolută în legislaţia internă, şi în fine la 1866 
obținurăm şi recunoaşterea unei dinastii ereditare, toate acestea fără nici un sacrificiu, graţie numai încrederii ce am 
putut inspira marilor puteri şi bunei-voinţe de care ne bucuram din partea lor. Purtat de o mişcare de-a dreptul 
entuziastă, Cuza Vodă a devenit el însuşi principalul purtător al politicei esterioare, al politicei neatîrnării, avînd cea 
mai credincioasă şi neobosită mînă de ajutor în Constantin Negri. 

Toate atributele unei neatîrnări reale s-au câştigat de către Vodă Cuza esceptînd firma acestei realităţi. În faptă 
juridicțiunea consulară şi-a pierdut terenul sub domnia lui, secularizarea averilor închinate s-au operat, deşi călugării 
greci se gerau în supuşi ai puterei suzerane, ai Porții, s-au înființat o armată relativ numeroasă şi completă, s-au 


proclamat neatîrnarea bisericii naționale pe baza vechilor drepturi ale Mitropoliei Moldovei şi Sucevei, vechii consuli 





generali deveniră de fapt, deşi nu prin titulatură, miniştri diplomatici, relaţiunile internaționale ale statului român erau 


încredințate unui ministru al afacerilor esterioare în regulă, încît întregului aparat al unei depline suveranități interne 





şi esterne nu-i lipsea decît numele propriu, ce părea a lipsi din dicționarul Apusului european. 

Guvernele cari au venit în urma anului 1866, n-au prea avut altceva de cîştigat decît firma, decît 
recunoaşterea unei neatîrnări ce existase totdeuna şi care scădea numai cînd n-avea cine s-o mănție, sporea însă sub 
mîna oricui care ar fi avut voința de-a o restabili. 

N-avem nevoie să adăogăm că, departe de a fi un copil găsit, neatîrnarea României era atît de reală încît, cu 
prea puţină politică bună şi fără cheltuiala unui ban roşu, ea se restabilise pe deplin înaintea Tractatului de la Berlin, 
care, în loc de-a uşura situaţiunea, recunoscînd pur şi simplu un fapt ce rezulta de sine din căderea împărăției turceşti, 
a îngreuiat-o punîndu-ne condițiuni atît de costisitoare. 

Nu este nici o îndoială că cumpărătura firmei a costat mult mai mult decît realitatea neatîrnării noastre, care 
nu ne-a costat nimic pe noi, dar cu atît mai mult pe strămoşi. Căci, abstracţie făcînd de la milioanele de bani, de la 
miile de oameni căzuţi în bătălie, de la pierderea unei provincii, mai rămîne în paharul destul de amar băut pîn-acum 
drojdia asigurărilor formale din declararea de recunoaştere, asupra cărora nu ne-au luminat încă iluştrii oameni de la 


putere. 


În rezumat, politica noastră trecută, în privirea neatîrnării, se caracterizează în modul următor: Deşi existau în 
amîndouă dinastii — în Moldova neamul Muşatin, suplantat Dragoşizilor, în Ţara Românească străvechii Basarabi— 
totuşi domnia era electivă. Electivitatea aceasta, lăudată pe cuvinte cu totul greşite de către o seamă din publiciştii 
noştri, a fost sămînța nestabilității din ţară. Fiii de Domni aveau toți dreptul de-a fi aleşi, renunțarea unora din ei 
trebuia răscumpărată, alții trebuiau înlăturați cu arma. Mai periculoase însă decît certurile între fiii legitimi, cari totuşi 
se mîntuiau într-un chip oarecare, erau ambitiile liniilor nelegitime şi colaterale. După stingerea dinastiilor se începu 
aceeaşi vînătoare după tron între boierii cei mari. 

Acest inconvenient avea, ca toate inconvenientele, şi o compensație oarecare în bine. Daca principii ar fi fost 
siguri despre ţară, nesiguri numai despre străinătate, ar fi căutat prea cu uşurinţă un razim continuu într-un singur 
vecin în contra celorlalți; interesul dinastic i-ar fi atras cu repejune şi pe de-a pururea în sfera unei singure puteri. 
Electivitatea însă [î]i despărțea pe candidaţii de domnie, întru cît s-atinge de reazimul de din afară, în partizanii unei 
influenţe sau a celeilalte, încît, precum nu se putea stabili esclusiv nici o linie domnească, tot astfel nu s-au putut 
stabili în mod esclusiv nici o influență străină. Nu doar că această duplicitate, aceste exerciții de echilibristică ar fi de 
atribuit unei deosebite înțelepciuni politice. Înţelepciunea consista numai în a se folosi de împrejurări date precum 
erau. Cele două mari puteri vecine de pe atunci, Polonia şi Ungaria, voiau una întinderea de la Baltică pînă la Marea 
Neagră, alta întinderea de la Adriatică tot pînă la Marea Neagră. E evident că acest scop politic nu se putea împlini 
decît pe socoteala ţărilor române. Poporul român — boerimea oligarhică. îndeosebi — devenise regisorul următoarei 
drame. Cînd o influenţă reprezentată prin Domnul cutare ameninţa să prevaleze, boierii îl răsturnau, dînd greutate 
momentană altei influenţe şi viceversa. Domnii cei siguri despre țară. făceau tot astfel: Mircea contrapunea influența 
polonă celei ungare şi viceversa, Ştefan asemenea. 

Dar acest folos, abstracție făcînd de la nesiguranța lui, era cu totul întrecut de pierderile ce căta să le sufere 
ţara prin vecinica nestabilitate dinlăuntru şi contra acestui din urmă inconvenient e îndreptată Constituţia noastră şi 
domnia ereditară în orice caz însă în Constituţie nu stă scris ca vechea vînătoare după puterea supremă a statului să 
fie înlocuită prin vînătoarea de funcții, arenzi ale statului şi hatîruri ale postomanilor de toate categoriile, în 
Constituţie nu stă ca ignoranţa şi ambițiile nulităților, sub pretextul deosebirilor de principii, să vîneze cu înverşunare 
puterea, în Constituţie nu stă ca succesul acestor oameni să atîrne de la amăgirea alegătorilor prin negustorie de fraze 
şi izvoade de făgăduinți mincinoase. O organizare care să asigureze prin legi atît cultura înaltă a depozitarilor puterii 
publice, precum şi stabilitatea lor, ar fi fost corelatul natural al domniei ereditare şi e evident pînă la virgule că o 
asemenea organizare nici este cu putință daca nu se ține seamă de slăbiciunea corpului electoral, daca se permite 


falsificarea listelor electorale 





prin introducerea în ele de proprietari fictivi, dar în realitate postulanți, daca majorităţile se formează din funcționari 
şi rude de funcționari, dacă abuzul partidului radical face necesare alte abuzuri, daca risipa averii publice de către 
acest partid impune țării necesitatea de a crea noi biruri pentru a-şi împlini iscălitura dată cu atîta uşurinţă de o 


generaţie de demagogi feneanti, cu neputinţă de săturat şi, înainte de toate, grozav de mulți. 


Astfel nestabilitatea de sub domniile elective, în loc de a înceta, s-a generalizat, ba şi-au creat un mediu 
social în care să poată înflori cu de prisos. La crearea acestui mediu au contribuit toate: şcoalele, în care copiii în loc 
de idei învață papagaliceşte mii de mii de cuvinte, coteriile politice, ce primesc şi bun şi rău, numai de-ai lor să fie, 
uzurparea de reputaţiuni lesne de operat în mijlocul unui popor incult, cîştigul fără muncă, deci imoral, al nulităților 
cari au impertinenţă îndestulă de a se impune, sistematica lăudare a mediocrităţilor de către camaraderii, glorificarea 
răului şi absoluta paralizare a celor buni de a putea, prin acest zgomot de iarmaroc, să demaşte acest bal mascat de 
panglicari şi de negustori de vorbe. 

Merit? Există chiar o medalie „Bene-Merenti”, conferită de conservatori unui Alecsandri, celui mai însemnat 
autor în românime, ea se conferă a doua zi de către liberali unui pamfletar, şi nu e de mirare daca, tot pe calea bătută 
de acest din urmă, un alt pamfletar va soliciat-o asemenea. 


Toate acestea desigur că nu reiese din spiritul Constituţiei noastre. 
III 


Din momentul în care s-a instituit domnia ereditară în locul celei elective şi s-a pus puterea supremă a statului 
la adăpost de înverşunatele lupte de partid, s-a pus, în principiu cel puţin, la adăpost de patimele şi de asprimea 
intereselor momentane şi trecătoare însăşi ideea statului, adică ideea armoniei intereselor naţionale. Asta este în 
esenţă deosebirea între monarhia constituţională şi republică. În republică domneşte îndeosebi interesul individual, în 
genere interesul de partid. Partidul şi numai partidul alege pe capul statului, el formează voinţa statului în articole de 
legi, epoca poartă pe deplin caracterul unui grup de interese predomnitoare. 

Această stare de lucruri e în aceeaşi proporție lipsită de pericole în care esistă în stat o clasă de mijloc 
economiceşte puternică şi cultă care să mănțină echilibrul între tendințele prea înapoiate a simțului istoric a unui 
popor, reprezentat în genere prin formele existente ale unei civilizaţii trecute, şi între tendenţele zgomotoase ale 
trebuințelor acute ale prezentului, reprezentate prin nevoile claselor de jos. Unde această clasă nu există decît în mod 
rudimentar sau unde ea este prea slabă pentru a se împotrivi tendenţelor estreme republica devine o jucărie a 
partizilor, o forma de care abuzează şi "unii şi alții în detrimentul vădit al intereselor generale. 

Deie-ni-se voie a arăta că ideea statului, ideea armoniei intereselor există în realitate, că statul nu este numai 
suma de indivizi ce coexistă într-un moment dat, că el reprezentă însăşi putinţa de îndreptare a unor rele ce rezultă 
din instinctele nesocotite ale actualităţii. 

Să ne-nchipuim de ex. că radicalul X, în loc de-a fi născut în sfera de jos, ar fi fost fiul unei vechi şi bogate 
familii aristocratice. Acelaş om cu acelaşi temperament ar fi reprezentat, în locul ideilor radicale, alte idei tot atît de 
estreme, însă cu totul opuse celor dentii. 

Care din doi ar fi avut acum dreptate, X reacționarul perfect sau X radicalul? E clar că nici unul, nici altul. 
Precum vederile unuia ar fi înrădăcinate în trecut, tot astfel tendințele celuilalt ar fi o expresie exagerată a nevoilor 
momentane a claselor de jos, încît acelaşi temperament, născut cînd într-o clasă cînd într-alta, ar reprezenta de o parte 
ura şi invidia demagogică pentru tot ce e superior ca avere sau inteligență, ar reprezenta de alta disprețul şi 
desconsiderarea aspirațiunilor celor îndreptăţite ale prezentului. 

Dar statul nu este nici suma indivizilor coexistenți. Căci dacă luăm individ cu individ am vedea lesne că 
marea, incalculabil de marea majoritate a oamenilor s-ar sus-trage bucuros, numai de-ar putea, şi de la plata de bir şi 
de la prestaţiuni şi de la recrutare, încît, oricît de recunoscută ar fi necesitatea unui interes general de fiecare în parte, 


totuşi, cînd e vorba ca el să, subvie cu atomul său individual acelei necesităţi, instinctul 





său intim şi primitiv este de a se sustrage. O curioasă ilustrare a manierei de a privi statul şi societatea ne-au dat-o în 
toți timpii evreii. A se bucura de toate drepturile, dar a se sustrage, de e cu putinţă, de la toate datoriile este deviza lor 
şi pentru realizarea acestui princip au, ca nealte popoare, pururea aptitudinea unei organizări de dosire, de substituire, 
de ajutor mutual. 

A pune dar acest instrument gingaş al statului, acest reprezentant atît al vieţii istorice cît şi al armoniei 
intereselor unei naţii, la discreția absolută a unui singur partid este periculos, mai cu seamă cînd elementul ponderator 
al unei clase de mijloc culte şi avute e reprezentat numai într-un mod rudimentar. 

Noi avem o clasă de mijloc care — tocmai din cauza lipsei de apărare a muncii ei şi din cauză că, pe un teren 
steril pentru dezvoltarea generală, i s-a dat ocazia de a câştiga fără muncă, adecă pe acela al funcţionarismului şi al 
proletariatului condeiului, nu este în stare de a exercita controlul de care vorbim, nu este în stare a fi regulatorul 
exclusiv al vieţii publice. Capitaliile cele mari a acestei clase consistă în sume colosale de fraze, în cuvinte deşerte; 


arta de a şti, sau mai bine de a nu şti scrie şi citi e echivalentă în România cu dreptul de a domni peste munca şi 


înţelegerea altora. 

E bine, e folositor înainte de toate ca, sub pretextul şi ficțiunea constituțională, partizile să-şi bată joc de stat 
în detrimentul intereselor generale, să formuleze copilăreasca lor uşurinţă şi instinctele lor de dezordine în 
administraţie şi finanţe în paragrafe de lege, obligatorii chiar pentru cel mai înțelept şi mai bine cumpănit om din 
România? Oare Constituţia noastră n-a avut tocmai scopul contrariu de acela care se împlineşte prin ca, nu este ea din 
contra o garanţie împrotiva tiraniei şi arbitrariului partizilor? 

Cînd, la anul 1866, ţara si-a dat instituțiunile care domnesc astăzi, cînd s-a chemat la cîrma ţării un prinț 
străin, nu credem că unica preocupare a țării a fost aceea de-a pune un capăt rivalităţilor primejdioase dinlăuntru, ci o 
idee de un ordin mai înalt a condus națiunea în hotărîrea ei. Deja bătrînii noştri, aproape acum cincizeci de ani, 
concepuseră ideea unirii sub o dinastie ereditară. Întîrziată de împrejurări neatârnate de voinţa noastră, îndată ce 
România dăduse semne de a sa vitalitate şi făcuse să se nască încrederea că ea, în mijlocul statelor ce-o înconjurau, 
putea să trăiască din propriile ei puteri şi din propria ei conştiinţă naţională, nici stabilirea unei dinastii ereditare n-a 
mai întîmpinat nici o rezistență şi, o dată cu recunoaşterea ei, putem zice că din acel moment chiar, şi independența 
statului român în princip a fost deja recunoscută. 

Ca probă că acesta a fost sentimentul țării, putem aminti aci cuvintele rostite de către preşedintele 


Constituantei, d. M. Kostaki, în numele țării, în momentul cînd a prezentat alesului ei pactul fundamental. 


În ziua de 10 mai, cînd Înălțimea Voastră V-aţi suit pe tronul României, ţara a văzut realizată cea mai vie şi cea mai scumpă 
a sa dorință; acea zi care a întemeiat pentru ţară începutul unei nouă ere, ţara a salutat-o ca data inaugurării regimului monarhic, 
carele singur poate garanta României consolidarea statului şi binefacerile unui guvern stabil. 

Adunarea, zeloasă pe de o parte de a aşeza principiul monarhic pe baze nestrămutate şi voind, de altă parte, a încunjura 
acest princip de toate libertăţile compatibile cu ordinea, deplin convinsă că regimul constituțional a devenit pentru România nu 
numai o condițiune de existenţă şi de prosperitate, dar totodată şi garanţia cea mai puternică a consolidării tronului Măriei Tale, s-a 
grăbit de a vota pactul menit de a ajuta pe deplin acest scop. 

Constituţiunea ce am onoarea a o prezenta Măriei Tale în numele Adunării dă o legitimă satisfacțiune acestor aspirațiuni ale 
ţării, consacrînd pentru România principiile admise în statele moderne cele mai înaintate pe calea civilizaţiunii. 

Plini de speranță că nouăle instituțiuni vor pune capăt suferințelor unui trecut dureros, românii, uniți într-un sentiment 
unanim de concordie şi de frăție, vor întrebuința silințele lor cele mai stăruitoare întru a apăra aceste principii şi a da cugetărilor 
leale şi generoase ale Măriei Tale concursul lor cel mai sincer şi cel mai devotat. 

Călcînd pe pămîntul țării noastre, ați spus românilor c-aţi devenit român; astăzi România constituțională Vă răspunde prin 
organul reprezentanților ei că Măria Ta ai devenit pentru ea simbolul naționalități sale. 

Să trăiţi, Măria Ta! 


Să trăiască România! 
După rostirea acestor cuvinte a urmat pronunțarea formulei de jurămînt din partea Măriei Sale: 


Jur de a păzi Constituţia şi legile poporului român, de a mănținea drepturile lui naționale şi integritatea teritoriului. 





Substituind deci principiul monarhic mult bîntuitei domnii elective, țara a voit a crea acea instituțiune care să 
fie nu numai personificarea statului român, depozitar al tradiţiilor politice ale țării, ferind-o de fluctuațiunile 
momentane ale partizilor, dar, în acelaşi timp, încunjurînd tronul cu instituţiunile constituționale, acel regim le-a 
considerat ca o garanţie de putere pentru tron, ca o garanție pentru dezvoltarea materială şi politică a statului român. 

Preocupaţi astăzi înainte de toate mai mult de viitorul țării decît de interesele de partid, convinşi fiind că noua 
poziţie ce ne este creată prin Tractatul de la Berlin ne face direct responsabili de urmările noastre, că sîntem lipsiți 
astăzi de acele garanţii care ni le prezinta Tractatul de Paris şi în momentul de a intra într-o nouă eră politică, vom 
face în modul cel mai imparţial bilanțul perioadei celei din urmă a vieţii noastre politice, ca să ne pregătim cu 
bărbăţie pentru noua eră în care intrăm. 

Vom întreba mai întîi cu mîna pe conştiinţă pe orice bun român dacă crede întradevăr că ţara trebuie să se 
simtă fericită în situaţia actuală. 

Examinînd mai întîi starea noastră politică internațională, constatăm cu înlesnire că nu numai toate atributele 
suveranităţii statului au fost cîştigate înainte de 1866, ci asemenea că recunoaşterea unei dinastii ereditare era însăşi 
recunoaşterea suveranităţii reale a țării — toate acestea fără nici un sacrificiu. Nu rămînea cu mult mai mult de 
cîştigat decît firma deschisă, titulaturile, analoge stării de lucruri, ale agenţiilor diplomatice. 

Condiţiile impuse nouă prin Tractatul de la Berlin însă, ba chiar în urma Tractatului pentru obţinerea 
recunoaşterii firmei independenţei (recunoaştere pe care chiar organele oficioase ale guvernului o declară drept un act 


de simplă formalitate), condiţiile impuse deci pentru îndeplinirea unei simple formalităţi ne-au impus sacrificii din 


care unele, pe lîngă gravitatea lor, mai constituie şi o izbire directă în autonomia de legislaţie internă de care pururea 
ne-am bucurat în trecut. 

S-ar fi putut aştepta ca, în urma sacrificiilor ce ne-am impus prin participarea la războiul oriental, să 
conservăm măcar simpatia acelei puteri cu care ne-am luptat alăturea; n-am conservat-o însă nici pe aceea. Am avut 
şi mai puţin încă simpatia acelor puteri cari au privit cu un ochi de neîncredere participarea noastră la război, şi astfel 
am putut constata că nici o voce amică nu s-a ridicat în Congresul de la Berlin în favorul României, şi astăzi încă, 
după doi ani, recunoaşterea e problematizată de misterioasele asigurări formale despre care nu ştim nimic. Dar mai 
mult încă. 

Am putut constata că, cu ocazia unei simple afaceri comerciale, în privința căreia e un adînc mister cum ea a 
degenerat într-o chestiune internațională, unele puteri se înțeleseseră, între ele ca să exercite o presiune asupra şi în 
contra statului român. Ce deosebire estremă între aceasta şi secularizarea mănăstirilor închinate — afacere de valori 
imobile de cîteva miliarde— care, deşi întîmpinase împotriviri puternice din partea unora dintre puterile subscriitoare 
ale Tractatului din Paris, totuşi autonomia noastră a ştiut atunci a se face îndestul de respectată — prin Cuza Vodă şi 
Negri — pentru ca să putem învinge acele greutăți. 

Dar daca bilanţul situaţiei esterioare a statului e atît de nefavorabil epocei de la 1866 încoace, cît de 
nefavorabil trebuie să fie bilanţul afacerilor dinlăuntru? 

În afară şi Turcia se mănţinea prin acțiunea şi reacţiunea, prin echilibrul intereselor europene; dar înlăuntru 


stările de lucruri erau şi sînt nemaipomenite. 
IV 


Precară este aşadar poziţiunea internaţională făcută nouă pînă astăzi şi nu cunoaştem politica de mîni pe care 
ne-o va aşterne guvernul. 

Cît pentru noi, sîntem convinşi că numai întărirea instituțiunilor noastre dinlăuntru poate să ne dea 
considerație în afară, sîntem convinşi întreţinînd bunele relaţii cu toate puterile în general, dar mai ales cu cele 
limitrofe, conform politicei noastre tradiționale, ne putem feri de pericolele la care ne-ar espune şi pe viitor o politică 


aventuroasă. Întărirea oricărui stat însă, dar mai cu seamă a unui stat tînăr, atîrnă de starea sa de prosperitate internă. 





Cu durere trebuie să mărturisim că niciodată încă pînă acum nu li s-au înfățişat generaţiunilor prezente starea 
economică a țării în condiții mai îngrijitoare decît astăzi. 

Una din gravele imputări ce i s-a făcut regimului răsturnat la 11 fevruarie 1866 a fost aceea a delapidării 
averii publice, a împilării contribuabililor. „De la Vlădică pîn' la opincă” — se striga în sînul adunărilor — „țara e 
sărăcită, contribuabilul îngenuncheat”. 

Cu toate acestea — în scurtul period de abia patrusprezece ani — bugetele statului s-au sporit peste îndoit, 
anuitățile datoriilor publice—de la 4—5 milioane cît erau înainte— s-au urcat la aproape cincizeci de milioane. 

Dar o contrazicere şi mai recentă şi mai frapantă. După agitația produsă în ţară de mişcarea numită de la 
Mazar Paşa, cînd iarăşi ca motiv de agitaţie se invocă, între altele, înlăuntrul țării şi în afară de ea, gravitatea stării 
financiare şi cînd — sub impresiunea momentului — Camera de atunci, fidelă încă angajamentelor luate, redusese 
bugetul la cifra de 87 milioane cu venituri constatate în sumă de 81 milioane, astăzi — după un scurt timp de abia 
patru ani de zile — se prezintă ţării bugete pentru peste 116 milioane, afară de Dobrogea şi cu veniturile Basarabiei 
în mai puţin, cu alte cuvinte, ca să respectăm precizia matematică a guvernanților de azi, un spor de preste treizeci şi 
patru la sută într-un period de trei ani şi ceva, pe cînd în Franța— care avuse la 1865 un buget de 2 362 000 000 
— nu s-a urcat bugetul pentru anul 1879 decît la cifra de 2 miliarde 980 milioane, adecă în timp de patrusprezece ani 
şi în urma dezastrurilor suferite, un spor de abia 26%. 

Negreşit că în raport cu sporirea sarcinilor contribuabililor peste puterea lor a trebuit să se producă secarea 
forțelor productive ale ţării şi micşorarea avuţiilor particulare. Ca probă necontestabilă arătăm că veniturile 
domeniilor figurau în bugetul statului, 

la 1865 cu suma de 17 244 000 
la 1871 cu suma de 20 461 000 
la 1880 cu suma de 15 000 000. 

Rezervîndu-ne a reveni asupra situațiunei financiare după un studiu mai amănunţit al tuturor elementelor ei, 
indicăm deocamdată aceste liniamente generale. În faţa unei asemenea situaţii economice nu mai cutezăm a întreba 
daca românul se simte fericit de starea prezentă, ci vom întreba daca guvernele şi factorii regimului constituțional se 


pot crede împăcaţi în conştiinţa lor la adăpostul formelor esterioare ale regimului parlamentar. 


Mai putem încă întreba daca aceşti contribuabili, în cunoștință de cauză, au putut consimţi la sporirea atît de 
disproporționată a cheltuielelor şi la micşorarea avuţiilor lor proprie. 

A da la această întrebare un răspuns afirmativ ar fi de a abuza de ficţiunile constituționale, a tăgădui că starea 
de astăzi trebuie să ne întristeze pentru prezent şi să ne îngrijească pentru viitor, ar fi să arătăm o crudă nepăsare 
pentru soarta țării. A mai găsi că asemenea momente sînt oportune pentru a ne arunca în afaceri financiare, calificate 
de strălucite, este mai mult decît o culpabilă nepăsare. 

Răul fiind constatat şi nimeni, credem, nemaiavînd curajul de a-l nega, cată înainte de toate să ne dăm seamă 
de cauzele ce l-au produs. 

Căci evident este că regresele în neatîrnarea reală a ţării, acoperite poate cu progrese nominale, precum şi 
regresele vădite pe terenul economic cată să fie atribuite unui neajuns oarecare, şi acest neajuns trebuie să rezulte din 
neaplicarea unei esenţiale părți a Constituţiei ; e evident că în ruajul constituţional lipseşte un element oarecare de 
regulare şi control. 

Deşi comparaţia statului, care e ceva viu şi organic, cu mecanismul unei maşine de vapor bunăoară rămîne 
o comparaţie, totuşi există analogii reale între mecanismul organic şi cel anorganic. Maşina produce putere şi aplică 
putere. Dar puterea produsă e supusă unei iregularități atît de mari, încît maşina ar sări in bucăţi sau ar sta locului 
daca n-ar exista un aparat, in aparență neînsemnat în realitate de o estremă importanță, numit regulatorul centrifugal. 
Cînd puterea elementară produsă de maşină e prea mare regulatorul centrifugal, prin activitatea sa dă drum 
prisosului;, cînd maşina ar sta pe loc el, tot prin o mică activitate, economiseşte şi condensează puterea. Se ştie 
asemenea că n-ar fi cu putință mecanismul ceasornicului şi că acesta ar începe prin a merge foarte repede şi ar sfîrşi 
prin a merge foarte încet, daca ar lipsi coarda regulatoare. În mecanismul corpului omenesc regulatorul e prezentat 


prin organul inimei. 





E evident că o încordare prea mare a patimelor politice, puse în joc paralizează activitatea organului 
regulator, deci şi activitatea mecanismului întreg, în care fiece parte are rolul său deosebit, deşi acest rol, cu toată 
deosebirea, este in strînsă legătură cu foloasele pe cari le aduce mecanismul ca întreg. 

Iregularitatea puterii elementare deci ajungând a învinge întregul mecanism, desigur că mişcarea acestuia va 
fi iregulară, fără spor şi folos, păgubitoare chiar, deci fiece parte a mecanismului va fi viciată în mişcarea ei, care 
trebuie să stea în legătură bine determinată de relațiuni de reciprocitate cu celelalte. 

Traducînd această comparaţie luată din mecanică în termenii vieţii statului, vom vedea lesne că frîul prea 
lung, ca să nu zicem desfrîul, lăsat partizilor, punerea mecanismului statului la discreţia lor esclusivă a fost cauza de 
căpetenie a compromiterii intereselor statului în afară şi-nlăuntru. 

În aparență legalitatea cea mai perfectă a domnit, Camerele se convocau regulat la epocele prescrise în 
Constituțiune, mesagele domneşti aşterneau regulat programele diferitelor ministerii — încît s-ar fi părut că prin 
acele programe se consacră obligațiunea reală de-a le urma, legile, bugetele, concesiunile se votau şi, chiar pentru 
acte săvirşite fără de aprobarea Camerelor, se cerea mai în urmă înregistrarea, ca să nu fie lipsite de sancţiunea 
parlamentară. 

Un lucru lipsea însă. 

La actele cele mai importante, atît de caracter economic-financiar cît şi de caracter politic, lipsea voinţa reală 
şi sinceră a țării legale. 

Prin Constituţiunea noastră, conform aceasta şi cu tradiţiunile parlamentare din alte țări, miniştrii sînt supuşi 
la un îndoit control: la acela al țării legale şi la acela al şefului statului. Greşeala noastră cea mai de căpetenie a fost 
că diferitele partizi, succedîndu-se la putere, fiind lăsate faţă în față, în învierşunarea luptelor politice le-a fost permis 
de-a nimici pe adversarii lor şi de-a anihila prin urmare controlul binefăcător al unei opoziții parlamentare. Dar 
partizile au făcut mai mult decît atât: ele au înlăturat pînă şi controlul şefului statului care, pus prin Constituţiune mai 
presus de partizi, se bucură de toate acele prerogative constituţionale care-l pun în pozițiune de-a controla escesele 
de putere ale miniştrilor săi şi astfel a face posibil şi binefăcător mersul regulat al regimului parlamentar. Ca să ne 
rezumăm într-un cuvînt vom zice că: cheia bolţii regimului parlamentar consistă în manifestarea liberă a ţării legale 


ori de cîte ori ea este chemată, în numele șefului statului, ca să fie consultată. 


Precum am declarat-o în mai multe rînduri, situația țării o considerăm de prea gravă ca să ne preocupăm 
numai de interesele de partid. 
Ne grăbim deci a recunoaşte că, din toate alegerile efectuate în această perioadă de 14 ani, cea dentii alegere, 


din 1866, urmată îndată după votarea Constituţiunii, a fost aceea a cărei sinceritate e mai puţin bănuită. 

Şi cu cîtă recunoştinţă. țara nu-şi aduce aminte de binefăcătoarea intervenire a şefului statului, prin o 
scrisoare deschisă către primul său ministru, prin care arăta Înalta Sa Domnească voinţă ca ţara să se manifeste în 
libertate la alegeri. 

Preşedintele Constituantei a stabilit cu drept cuvînt ca principiu, şi astăzi, după o tristă esperiență, o putem 
afirma cu mai multă tărie, că dacă regimul constituțional e menit de-a întări tronul şi de-a garanta prosperitatea ţării, 
orice violență ce se comite în contra acelui regim se comite în paguba prestigiului tronului şi totodată în paguba 
prosperității țării. 

Putem deci afirma că dacă alegerile ce s-au urmat după cele de la 1866 ar fi fost puse şi ele toate sub 
patronagiul şi controlul şefului statului situaţiunea noastră ar fi cu totul alta decît cea de astăzi. 

Din nenorocire nu mai departe decît alegerile de la 1867 au fost cea dentii desfidere dată regimului 
constituțional, iar consecuența imediată şi vădită a epocei reteveiului şi a influenței morale a fost că, în proporția în 
care s-au violat garanţiile constituționale şi s-au pus la discreția nesațiului ambițiilor, în acelaşi raport s-a compromis 


şi starea economică prin concesia Strusberg şi prin cheltuiele[le] nesocotite ale anilor 1867 şi 1868. 





Precum o zidire la care se simte vreo deteriorare, daca nu vine arhitectul să oprească ruina prin măsuri luate 
din capul locului, se deteriorează, în proporţii din zi în zi mai mari, astfel şi regimul parlamentar s-a viciat la noi din 
zi în zi mai mult, încît miniştrii au ajuns astăzi în poziţia de-a putea guverna după placul lor, fără control de jos, fără 
control de sus. 

Nu credem că se poate descrie în cuvinte mai elocuente starea de slăbiciune a alegătorului pus față în față cu 
maşina guvernamentală decum s-a făcut aceasta deja prin proclamaţiunile de la Mazar Paşa. 

În adevăr, din capul locului o mare parte din alegătorii noştri, unii lipsiţi de indispensabila educaţie politică, 
alții zdruncinaţi în interesele lor prin mărimea impozitelor, alţii în fine cu interesele agronomice cele mai vitale la 
discreţia guvernului şi adeseori la discreția adversarilor lor, lipsiţi apoi de o justiţie care, amovibilă fiind, e departe 
de-a prezenta garanţiile unei puteri judecătoreşti de sine stătătoare, corolar indispensabil al regimului constituţional, 
alegătorii, corpuri-corpuri, sînt supuşi arbitrariului de partid. 

Daca vom adăogi pe lîngă aceste inconveniente şi pe lîngă masa de funcționari de care dispunea deja pînă 
acum guvernul şi pe cei creaţi în anii din urmă prin concentrarea în mînile sale a impozitului băuturilor, a 
monopolului tutunurilor, a administrației drumurilor de fier, fără, a mai face amintire de favorule ce pune la 
dispozițiunea prozeliţilor săi (precum arenzi, vânzări de proprietăți şi întreprinderi operate pe o a cinchea parte a 
teritoriului statului), daca vom adăoga, pe lîngă toate acestea, manipularea fără control, augmentabilitatea 
discreţionară şi neconştiincioasă a unui buget a cărui cheltuieli sporesc în realitate, a cărui venituri se îmflă fără 
realitate, atunci nu mai rămîne nici umbră de îndoială că un regim constituțional aplicat în asemenea condiţii e o 
iluzie şi nimic decît o iluzie, o înşelăciune, o păzire a formelor curat esterioare, o ficţiune făcută după regula iudaică 
de-a păstra aparențele şi a compromite cuprinsul, de-a păzi litera, de-a nimici spiritul Constituţiei. 

E drept că înşelătorii se înşeală şi ei la rîndul lor; se înşală miniştrii lipsiţi de orice forță morală, căci în zadar 
se fălesc cu acele majorităţi din Cameră, cari în realitate nu sînt decît propriile lor creaţiuni, căci — mai presus de ele 
— simţul public indignat se deşteaptă, conştiinţa cetățeanului subjugat la alegeri se revoltă, nemulțumirile şi 
agitaţiunile cresc din zi în zi. Şi astfel guvernele, îmbătate de un triumf mincinos, se izolează de naţiune; un larg 
deşert se formează între puterile pozitive şi neliniştite din stat şi între acea negaţiune a adevărului, între acea 
reprezentaţiune de teatru care se petrece în guvern. De vreme ce acele corpuri cari sînt la mijloc între mase şi 
Coroană au devenit o ficţiune, e ca şi cînd ele n-ar exista ... tronul însuşi e din ce în ce mai izolat. 

Între Coroană şi popor nu mai e raportul dintre voința legitimă şi aspiraţiuni legitime, căci toate organele 
mediatoare sînt false. Parlamentul o creaţie a ministrului ; voinţa alegătorului scoasă prin presiuni morale, promisii, 
decrete de înaintări şi puneri în funcțiuni numai e decît o voință stoarsă în momente de nevoie şi formulată după 
voința ministrului, deci asemenea o creaţie a lui : în fine şcoala generală de corupțiune preface armata de funcționari, 
în loc de servitori ai legii, în armată de complici iresponsabili ai unor şefi necontrolabili, se-nţelege de cătră propriile 
lor creaturi. 

E evident dar că tot ce e între ţară şi tron devine o ficțiune, o iluzie ministerială. Acea parte de voință din 
fiece individ destinată pentru controlul afacerilor statului şi a interesului general e apucată de mîna funcţionarului 
administrativ, de decretele de numire, de făgăduinți amăgitoare, de distincții nemeritate, de tot ce dispune puterea 
statului şi e stoarsă şi restoarsă pînă primeşte forma ce-o voieşte ministrul. Un sistem întreg de viciare a espresiei 
acestei voințe s-au inventat şi se aplică cu o rară virtuozitate în România, încît, atît pe cît sentimentul de stat se mai 


poate manifesta, el apucă adeseori drumuri neprescrise de legi. 


Orbit trebuie să fie acel guvern care nu-şi dă, seamă de simptomele politice ale acestei stări bolnăvicioase de 
lucruri. 

În toate unghiurile României se formează grupuri de nemulțumiți cu mersul actual al lucrurilor. Sînt 
deosebite numirile ce aceste grupuri adoptă; un lucru însă le este comun tuturor: sentimentul de indignare şi de 
exasperare de cele ce se petrec zilnic. 

Şi această indignare nu e decît prea justificată. Ruşine chiar trebuie să-i fie unui român cînd se pronunță 


numele obscure a acelor naturi catilinare cari formulează voinţa statului 





său în paragrafe de legi, indignate cată să simtă cînd vede creaturi fără principii, fără umbră de cultură, avînd numai 
instincte reale, jucînd pe reprezentanții voinţei suverane a ţării. 

Nimeni nu întreabă dacă-şi țin făgăduinţele ce le-au făcut înainte de-a fi aleşi; nimeni nu întreabă pe ce cale a 
fost cu putință ca asemenea oameni să iasă la suprafață, nimeni nu-şi dă seama cum această populație flotantă a 
României, fără legături cu pămîntul şi cu neamul țării, fără identitate de interese cu clasele productive şi pozitive ale 


ei, a putut să devină elementul domnitor în România. 
v 


Am văzut cu înlesnire ce unitate e în caracterul civilizației noastre de azi, cum ca consistă curat în păzirea 
formelor esterioare ale culturii apusene, lipsită de orice cuprins real. S-ar putea zice că aluatul din care se frămîntă 
guvernanţii noştri e acea categorie de ființe fără avere, ştiinţă de carte şi consistență de caracter, acei proletari ai 
condeiului din cari mulți abia ştiu scrie şi citi, acei paraziți cărora nestabilitatea dezvoltării noastre interne, defectele 
instrucției publice şi golurile create în ramurile administraţiei publice prin introducerea nesocotită a tuturor formelor 
civilizaţiei străine, le-au dat existență şi teren de înmulțire; aluatul e o populaţie flotantă a cărei patrie întîmplătoare e 
România şi care, repetînd fraze cosmopolite din gazete străine, susţine, cu o caracteristică lipsă de respect pentru tot 
ce e într-adevăr românesc, că aceste clişeuri stereotipe egalitare, liberschimbiste, liberale şi umanitare, acest bagaj al 
literaților lucrativi de mîna a treia, aceste sforăitoare nimicuri sînt cultură naţională sau civilizație adevărată. 

N-are cineva într-adevăr decît să deschiză o teză de licenţă, s-asculte prelecţiuni la universități — esceptăm 
pe cele de matematică — să citească ziare şi broşuri, să citească proiecte şi paraproiecte de legi din Cameră, s-asculte 
discuţii în Adunări şi se va convinge că o numeroasă, foarte numeroasă clasă de oameni nu-şi întrebuinţează mintea 
la nimic alta decît la reproducerea de vorbe din cărți străine, că propria muncă intelectuală se reduce la nimic. 

Daca activitatea lor s-ar mărgini numai la aceasta ţara ar sămăna numai a casă de nebuni, dar fiindcă miile 
aceste de vorbe nu sînt resimțite, nu au trecut în suc şi sînge, nu au avut nici o influență educativă asupra lor, ele 
acoper cu zgomotul lor de moară de palavre o înjosire şi versatilitate de caracter nemaipomenită decît în timpii cei 
mai răi a Împărăției bizantine. 

Ceea ce-i mai frumos e că se prefac a nu te înțelege. 

În zadar le-am spune „Nu există libertate a alegerilor” şi le-am dovedi-o cu acte. „Luaţi”, le-am zice, „listele 
electorale, ştergeţi pe funcţionari, pe arendaşii statului şi pe rudele acestora, pe datornicii statului şi pe rudele 
acestora, adecă ştergeţi pe toţi a căror conştiinţă o puteţi stoarce prin tiranie de partid şi nu vă rămîne decît o mică 
minoritate”. 

Din aceste mici minorităţi se compune opoziţia şi ea reprezintă partea neatîrnată a țării. 

Ei totuşi vor răspunde: „Națiunea e cu noi, noi sîntem națiunea”. 

„Mai luaţi colegiul al patrulea şi ştergeţi — afară de minime şi estrem de rare escepții — toate numele 
deputaţilor aleşi de-a dreptul prin influență guvernamentală, ştergeţi dintr-al treilea în acelaşi chip, dintr-al doilea tot 
astfel şi vedeţi că partea neatinsă de sistemul de corupţie al guvernelor e estrem de mică”. Cu bugetul în mînă, mai 
ales cînd este augmentabil în infinit, ţii majoritatea în mînă si sistemul constituţional, sistemul controlului se reduce 
la o iluzie copilărească. 

E prea adevărat că această conştiinţă individuală, maltratată în toate chipurile şi supusă unei sistematice 
corupțiuni face reacţie, tresare mai cu putere cînd îi pui cestiunea de moarte şi de viaţă. Astfel cu articolul 44 al 
Tractatului de Berlin, care nu era numai o cestiune de încetăţenire, ci era de-a dreptul declararea României în teritoriu 
neutru, colonizabil cu toate semnințiile. 

Nu putem tăgădui că țara se cutremură de spaimă la perspectiva deschisă de acel articol, care americaniza pe 


deplin teritoriul nostru. 





Ei bine, cu tot cutremurul, listele falsificate ale alegătorilor au făcut cu putință ca opoziţia să n-aibă 


majoritatea absolută în Adunări, deşi această opoziție nu era esclusivă, căci cuprindea conservatori, fracționişti, 
liberali moderați, grupul „Binelui public”, ba pînă şi ... Centru: adică stâlpii țării, precum zicea pe atunci „Presa”. 

Şi daca relevăm acestea față cu adversari de sistem şi adversari de ocazie ne răspund că majoritatea formală 
de care se bucură în urma libertății presiunilor, nu a libertăţii alegerilor, oricît de viciat ar fi prestigiul ei prin 
procederile de partid, este în mod esclusiv nația. O nație curioasă în multe priviri. 

Tot sistemul acesta este atît de vicios încît din nenorocire numai cestiuni de-a dreptul vitale, cestiuni unde 
nimicirea existenței naţionale e evidentă pînă în cele mai mici amănunte, e în stare să zguduie opinia publică şi încă 
nici atunci cu destul folos. Cînd vedem deci că partizile devin un stat în stat, că totul atîrnă de la ele iar statul 
adevărat, acel al claselor pozitive, nu e decît o masă impozabilă şi exploatabilă, atunci întrebăm daca nu e o 
superinfluență de cutezare, de cinism chiar, de a tăgădui lucruri cari izbesc vederile oricui, lucruri despre cari sînt 
convinşi şi guvernamentalii în acelaş grad în care sîntem convinşi noi, cu singura deosebire că noi le spunem pe față, 
nefiind nici în interesul nici în maniera noastră de-a le ascunde, pe cînd, din contra, interesul de căpetenie al 
adversarilor a fost pururea şi trebuie să fie de-a ascunde aceste adevăruri şi de-a ameţi lumea cu fraze sforăietoare 
despre o libertate în alegeri cari nu există decît atunci cel mult cînd Coroana o asigură prin propria ei voință. 

Cît despre aluatul protoplasmatic care formează la noi un stat în stat, aşezat asupra instituţiilor şi poporului, 
avem puţine de adaos. Trăind din politică şi prin politică şi neavînd nici un alt soi de resurse materiale sau de putință 
de a-şi cîştiga existenţa, el e capabil de a falsifica totul, şi liste electorale, şi alegeri, şi forme parlamentare, şi idei 
economice, şi ştiinţă, şi literatură. De aceea nu ne mirăm dacă vedem acest proteu al unui universalism incapabil şi 
ambițios îmbrăcînd toate formele posibile: miniştri, financiari, întreprinzători de lucrări publice (cu capital de 
palavre), deputaţi, administratori, membri la primărie, soldaţi (care au luat Griviţa cu gura), actori, totul în fine. 

Nimeni nu se va mira daca-i vom spune că în țara noastră se află advocaţi profesori de teologie, advocaţi 
revizori de şcoale şi nu ne-am mira dacă s-ar constitui şi în Sinod, pentru a canoniza, adică a trece în rîndul sfinţilor, 
dacă nu pe altcineva, cel puţin pe marele mucenic Warszawsky de pildă. 

Şi aceasta să fie naţia, naţia noastră modestă, iubitoare de adevăr şi cu minte? 

Aşadar, cînd un advocat se face soldat, cu scopul anumit de a se ilustra, cînd un altul se face prezident de 
republică — fie chiar numai ploieşteană—, cînd un al treilea joacă pe arheologul, un al patrulea e ales în Academie 
ca filolog, deşi n-a dovedit printr-un singur şir scris că e specialist în aceasta, cînd vedem toate astea ne vom 
convinge cu durere că golul reformelor trebuie să fie cumplit de mare daca trebuie pentru el atît de mulți comentatori 
înaintea forului, ba cu mai multă decepţiune încă ne vom convinge că această imensă sumă de aluat protoplasmatic 
are, la dreptul vorbind, rolul de a încurca şi întuneca înțelesul legilor, căci vedem că adevăraţi jurisconsulți ex 
professo joacă un rol secundar între ei. 

Iată dar o nouă clasă dominantă în România, care se distinge prin absoluta ei improductivitate. 

Țăranul, mare sau mic, căci țărani sînt şi proprietarii mari şi cei mici, pune un fir de grîu în ogor şi scoate 
zece, deci el înzeceşte valoarea obiectului ce i s-a dat în mînă spre muncă. 

Meseriaşul ia o bucată de lemn, de piele, de metal, o supune muncii sale şi scoate obiecte cari au o înzecită, 
adesea o însutită valoare de cea care o aveau înainte. 

Negustorul caută, din mii de pieţe existente, pe aceea unde productele naţionale se pot desface mai cu folos, 
din miile de preţuri relative el caută preţul absolut al obiectului într-un moment dat. Deci şi el augumentează — nu 
totdeauna fără pericol pentru alte clase — valoarea producțiunii naționale. 

Vedem că activitatea tuturor claselor pozitive ale societăţii consistă în a augumenta prin munca lor valoarea 
producțiunii naţionale, în a o înzeci, a o însuti chiar. 


Este aceasta misiunea proletariatului de încurcători de legi, a proletariatului cenuşarilor? 





Din contra. Averi descurcate le încurcă, stări de drept sigurele primejduiesc, introduc dezordinea şi turburarea 
în toate clasele. 

Se poate întemeia un stat serios, o organizaţie serioasă pe această clasă de oameni fără soliditate, fără ştiinţă, 
fără avere, al căror instrument de muncă e o inteligență sofistizată, a căror ştiinţă n-ajunge nici măcar în 
corectitudinea gramaticală a frazei? Desigur că nu. 

Poate că şi ci se pot întrebuința în vrun mod practic, dar nu pentru a domina statul, nu pentru a vîna rolul de 
organizatori. O populaţie flotantă nu poate reprezenta stabilitatea instituţiilor, nu poate reprezenta sentimentul 
înrădăcinat al ideei statului, al armoniei şi solidarităţii intereselor naţionale. 

E prea adevărat că ideile noastre sînt adeseori escamotate şi anticipate de către aceşti adversari generis 
nullius şi că, pentru a se putea gera ei în adevăraţi proprietari ai ideilor noastre, ne taxează de reacționari cu instincte 


medievale, adică ne numesc scară la Dumnezeu şi pod peste mare. Toate acestea le fac pe cuvîntul că ne numim 


„conservatori” şi pentru că în cărți şi în gazete din Franţa şi Germania între conservatorii de acolo există, din cauza 
unei vechi civilizaţii, o seamă de reprezentanţi ai culturelor şi formelor trecutului. 

Cuvintele „conservator” şi „liberal” au însă la noi cu totul alt înțeles, şi, față cu raționalismul frazelor, gol, 
insipid, inexact al aşa-numiţilor liberali, noi reprezentăm realismul naturii înnăscute a statului şi pretindem că 
formele introduse să nu rămînă forme goale, coji pentru a se juca partizile cu ele, ci să aibă cuprins real. Voim a 
conserva libertăţi şi instituțiuni prin realizarea lor, prin aplicarea lor sinceră față cu un curent care le discreditează 


prin abuz şi prin ducerea la absord. 


[17, 19, 21, 22 şi 24 februarie 1880] 


[„„ZIARUL «ROMÂNUL» ÎN REVISTA SA ...”] 


Ziarul „Românul” în revista sa de la 18 1. c. calcă pe urmele „Presei”: nu există partid conservator, a zis d. 
Boerescu, căci aşa trebuia să zică ca ministru sub d. I.C. Brătianu; nu există partid conservator, repetă la rîndul său 
„Românul”, deoarece prințul Dim. Ghica, d-nii B. Boerescu, G. Gr. Cantacuzino şi P. Carp nu încuviințează noua 
organizare a conservatorilor, deoarece, zice „Românul”, aceşti d-ni se pot întruni mîni şi stabili în comun o programă 
pe care o vor da la lumină ca programă a partidului conservator. 

Fără a ne opri un singur moment la tactica puţin leală, după obicei, a „Românului”, care caută a aduce 
confuziune în spiritele celor slabi de înger prin aserţia că nu mai poate exista partid conservator deoarece patru 
membri lipsesc din lista conservatorilor din nou organizați; fără a discuta brevetele de capacitate sau de întîietate pe 
cari le decernă „Românul”, ca decan al liberalilor, membrilor partidului conservator, fără a intra în fine într-o 
discuţiune care numai serioasă nu poate fi întru cît priveşte publicarea numelor numai a preşedintelui şi 
vicepreşedintelui partidului conservatorilor, de vreme ce oricine ştie că în toate țările constituționale din lume singuri 
preşedinţii sînt chemaţi a reprezinta partidele, dovadă dualitatea Rosetti-Brătianu, care reprezintă nu numai partidul 
aşanumit roşu dar şi ... națiunea întreagă, ci vom căuta, o dată pentru totdeuna, a restabili în puţine cuvinte adevărul 
asupra poziţiunii celor patru nume cu cari „Românul” se serveşte cu atîta impunitate de cîtva timp. 

Înainte de toate, ca teorie generală, nu se poate susținea că ar exista o asemănare între cuvintele ce 
determinează pe un conservator de a merge sau nu cu partidul său şi cuvintele ce determinează pe un roşu de-a ținea 
orbiş la partidul său. Între cele patru nume citate de „Românul” sînt doi conservatori pe deplin neatîrnaţi ca avere şi 


cultură 





şi desigur liberi de-a accentua prin persoanele dumnealor fie deosebiri de procedere, fie chiar de program. Căci 
partidul conservator este acela al neatîrnării de caracter şi daca există o divergență în cestiuni de apreciați noi n-o 
aprobăm, n-o dezaprobăm, rămîne numai de a se dovedi cine are cuvînt, cine nu. Pe partidul roşu îl ține la un loc şi îl 
disciplinează nevoia de funcțiile statului şi neînsemnătatea individuală a celor mai mulți membri, pe cel conservator 
identitatea de principii; şi fiindcă nevoile pot fi comune, dar e mai greu ca principii abstracte să se reflecte în acelaşi 
chip în o sumă de capete omeneşti, de aceea nici negăm, nici ne pare rău daca unele persoane din partidul conservator 
simt necesitatea de-a se deosebi într-un chip sau într-altul de noi. Ceea ce — după „Presa” şi „Românul” — e un 
defect al partidului ar trebui din contra considerat ca virtutea sa de căpetenie. 

Această deosebire fundamentală stabilită între lot ce e roşu şi tot ce e conservator, între tot ce trăieşte din şi 
prin politică şi între toate elementele sănătoase pentru cari politica nu este mijloc de existență, ci numai mijloc de-a 
îndrepta în bine mersul vieţii statului, să venim acuma la cele patru persoane îndeosebi despre cari nu ştim în adevăr 
daca au autorizat sau nu pe „Românul” de-a le decerne brevete. 

Prinţul Dim. Ghica şi d.V.Boerescu s-au despărțit de mult de partidul conservator; data acestei despărţiri e 
aceeaşi a naşterii Centrului. 

Prin urmare din patru au rămas doi. 

D. G. Gr. Cantacuzino a recunoscut de preşedinte al partidului pe d. Manolaki Kostaki şi a funcţionat mai 
mult timp ca vicepreşedinte al partidului împreună cu d. Teodor Rosetti; daca s-a retras în urmă e fiindcă a diferit de 
ceilalți în privinţa procedurii; ne credem însă autorizaţi a afirma că a rămas conservator, precum a fost totdauna, şi că 
nu d-sa va fi vreodată o cauză de dezbinare pentru partidul său. 

Prin urmare din doi rămase unul. 


Cît despre d. P. P. Carp, pentru care avem toată stima şi căruia nu i-am făcut nicicînd imputări, precum şi le 


fac roşii între sine cînd colidează interesele lor, de vreme ce n-am avut decît coliziuni în maniera de a vedea şi apreția 
unele cestiuni, ba adeseori nici chiar aceasta, ci numai divergențe în privirea oportunității şi neoportunităţii, putem 
zice că — mutatis mutandis — există oarecare analogie între atitudinea d-sale în partidul conservator şi aceea a 


fracțiunii în partidul liberal. 


[21 februarie 188 ] 


[„„O LUNGĂ IEREMIADĂ ...”] 


O lungă ieremiadă de tăgăduire de dreptate cuprinde „Românul” de la 18/19 curent în privirea afacerii 
Warszawsky-Mihălescu sau, precum o intitulează singur, poate cu şi mai mult drept cuvînt, căci gura păcătosului 
adevăr grăieşte, afacerea Mihălescu-Rosetti-Brătianu- Warszawsky. 

Distinguendum est. După părerea noastră d. I. Brătianu nu e capabil să-şi aproprieze lucrul altuia, d-sa 
îngăduie numai cu o fenomenală indulgență ceea ce fac membrii partidului său şi-i ocroteşte la caz de nevoie. Are d. 
I. Brătianu destule şi prea destule defecte care i se pot imputa, încît nici e nevoie nici e conform opiniei publice de a-i 
face o acuzare pe care n-o merită, deşi e roşu. Onestitatea în afaceri materiale a d-lui loan Brătianu e, din nenorocire, 
tocmai mantaua sub care partizanii se mişcă fără nici o jenă, adesea spre marea d-sale durere personală, şi sîntem 
siguri că în inimă ne este mulțumitor, deşi în aparenţă nu, cînd spunem publicului taina care-i înveninează viața sa 
politică mai mult decît orice opoziție. Cînd purtători ai secretelor partidului, cînd oameni cărora le-a încredințat 
misiuni delicate solicită în toate zilele cîştiguri ilegale în socoteala statului, numai d-sa cată să fi ştiind durerea 


sacrificiului de sine, durerea de-a-şi închide ochii 





în faţa mizeriilor acestora şi de-a le acoperi cu mantaua onestităţii sale personale, cu creditul său personal. 

Acum să venim la afacerea Warszawsky-Mihălescu. 

Pentru noi ea nu e limpezită nici prin instrucție, nici prin verdictul majorităţii Senatului din cauză că 
cercetarea a fost viciată din capul locului prin rămînerea la post a d-lui Simeon Mihălescu în timpul ei. Cumcă lucrul 
e absolut astfel ne dovedeşte împrejurarea că şi comisia Senatului a avut două verdicte, unul în care arunca vina 
asupra d-lui Cogălniceanu, altul în care s-a şters pasajele învinuitoare relative la ministrul nostru de interne. 

Aşadar o vină există, şi daca d-nu Cogălniceanu n-ar fi ministru s-ar vedea nu care e persoana vinovatului, 
căci verdictul unui partid pentru un membru al său, adică verdictul unui acuzat care se judecă pe sine însuşi, nu este 
de mare importanţă, dar s-ar fi văzut natura unei inculpațiuni pe care comisia Senatului în nevinovăția sa a admis-o, 
mutînd numai sarcina pe alte spete. 

Din momentul însă în care a trebuit să escepteze iar pe d. Cogălniceanu, sarcina a căzut la pămînt şi fiecine se 
leapădă de ea. 

Un singur lucru mai relevăm. E inexactă aserțiunea „Românului” că Warszawky şi generalul Rossiisky ar fi 
dezminţit în mod categoric cu da sau ba scrisoarea inserată de d. Moldovanu în „Timpul” şi în „Binele public”. Din 
studiul comparativ al depoziţiunilor rezultă contraziceri, se văd scuze cu lipsa de memorie, se văd aserțiuni ipotetice 
ca „nu-mi aduc aminte” ş.a.m.d. Se-nţelege că misterul de căpetenie este următorul: cum notarul public din Odessa a 
putut legaliza o traducere în româneşte în sensul cu totul invers, cu premeditate adăogiri, şi cum acel notar — cu 
toate acestea — n-a fost dat judecății pentru un fapt atît de grav precum e falsul în acte publice? 

Nu ştim zău dacă inamovibilitatea unei magistraturi, amenințate de „Românul” în persoana judecătorului 
oricînd are să judece pe un membru al partidului roşu, n-ar fi fost mijlocul cel mai sigur pentru a descoperi adîncimea 


împrejurării cu notarul public din Odessa. 


[21 februarie 1880] 


[„„SÎNT ÎN LUMEA ACEASTA OAMENI...”] 


Sînt în lumea aceasta oameni cari în limba originală şi energică a poporului nostru se numesc năzuroşi. Daca 
aceşti oameni au o părere, daca-ţi dau vreo povaţă, totuna ţi-este să le împărtăşeşti părerea sau nu, să le urmezi povața 


sau ba; pe ei tot nu-i mulțumeşti. Daca le dai, îi superi tot atît ca şi cînd le-ai lua. Năzuroşii îşi cheltuiesc jumătate din 


viaţa lor întru a căuta noduri în papură şi a face ceartă de vorbe. Daca-i zici „tunsă”, năzurosul răspunde „rasă”, daca- 
i zici „fie şi rasă”, el răspunde „ba nu, tunsă”. Acuma, după ce că e năzuros de fel, închipuieşte-ţi să mai fie şi avocat, 
apoi țin-te condei să nu te rupi la polemică de florile mărului. 

Aşa am păţit-o noi cu confrații de la „Presa”. Într-o discuţie din Cameră în care d. ministru de externe 
combătea, în numele partidului liberal-naţional, opoziția conservatoare, d-sa a zis o vorbă foarte mult gustată, cum s- 
ar zice franţuzeşte, de d-nii Pătărlăgeanu şi colonel Călinescu: „Partidul d-v. conservator n-are şef, n-are domiciliu”. 
Asupra acestei glume enorme s-a ţesut multă vreme polemică între noi şi „Presa”. 

Există sau nu un partid conservator? aceasta era întrebarea pe care o puneam noi confraţilor noştri şi la care 
s-a sfiit de a răspunde d-a dreptul. „O fi existînd, ziceau confrații noştri, făcîndu-se naivi, dar n-are şef, nici 
domiciliu”. Noi ne-am mărginit atunci a le răspunde că tot mai bine e un partid fără şef şi fără domiciliu decît un şef 


şi un domiciliu fără partid, şi părerea noastră ne-o întemeiam pe aceea că un partid fără şef şi fără domi- 





ciliu nu e nici o ruşine să-şi aleagă oricînd un şef şi să-şi închirieze un domiciliu; pe cîtă vreme e cu totul altfel cînd 
un şef îşi alege un domiciliu şi îşi închiriază un partid. 

Între acestea ne-am pătruns şi noi de necesitatea ce o avea partidul conservator de a înființa un club politic 
spre a aduce, cum zic statutele noastre, o mai mare coeziune între diferiții membri cari compun partidul şi a putea 
ajunge astfel la o acţiune comună. Astfel, prin înființarea clubului conservatorilor, partidul nostru şi-a îndreptat 
neajunsul pe care i-l imputau dd. V. Boerescu, Pătărlăgeanu, colonel Călinescu şi alții. 

Ne-am ales dar un şef, fostul prezident al Constituantei de la 66, care a dat țării Constituţia de astăzi, şi ne-am 
închiriat un local în strada Luterană nr. 9. Ce se întîmplă însă? Confraţii noştri de la „Presa” sînt tot nemulțumiți. 
Ocupîndu-se de programul nostru publicat alaltăieri în „Timpul”, dînşii se mulțumesc a zice că e nostim şi, promiţînd 
a reveni asupră-i, se ocupă numai de persoana d-lui M. Costache care, ne zic dînşii, nu este sincer şi serios cap al 
partidului conservator. Ne mărginim, întru cît priveşte persoana d-lui M. Costache, a aminti confraților noştri că acest 
bărbat politic a fost, cum ziserăm şi mai sus, prezident al Constituantei din 66 şi că în toate împrejurările grave prin 
cari a trecut țara de cînd dînsul face politică s-a aflat în capul tutulor partidelor. 

Prezenţa d-lui M. Costache în capul partidului conservator însemnează că acest partid are înscris pe drapelul 


său principiele: conservarea instituţiilor ce şi-a dat ţara în 66 şi libertatea alegerilor. 


[21 februarie 1880] 


„ZIARUL «ROMÂNUL» SE OCUPĂ ...”] 


Ziarul „Românul” se ocupă în numărul de la 20 fevruarie mai cu de-amănuntul de programul nostru. 

On[oraţii] noştri confrați ne spun că, deşi programul nostru protestează cu energie contra frazelor goale, cu 
toate astea cade şi el în acest păcat şi citează cîteva pasaje din programul nostru spre a releva drept idee fundamentală 
pe aceea că instituţiunile noastre parlamentare nu sînt în raport cu gradul nostru de cultură; de unde ar rezulta că noi 
nu sîntem conservatori, ci retrograzi, iar titlul de conservator este numai o mască. 

Că în fine singuri am fi mărturisit că noi sîntem cauza tutulor relelor de care sufere societatea noastră. 

Dar să examinăm mai de aproape aceste idei. 


„Românul” citează mai întîi următoarele pasage din programul nostru: 


„S-a pierdut din vedere că conducerea intereselor generale nu este afacere de simțimînt, ci constituie o ştiinţă şi că baza 
nestrămutată a acestei ştiinţe este conservarea individualității naționale şi conformarea legilor organice cu gradul de cultură şi cu 
mijloacele de producțiune ale fiecărui popor. 

Şi, în adevăr, teorii abstracte de cosmopolitism, importate de aiurea, s-an împrăștiat: pe nesimţite şi au slăbit cu încetul 
simțul conservării naționale, aşa de vioi şi de puternic altădată la români; şi aceste idei, vătămătoare chiar în ţările luminate şi 
puternice de unde s-au luat, au devenit un adevărat pericol pentru națiunea noastră şi mică şi slabă. 

De altă parte, dorințe de progres şi de libertate nechibzuite au introdus prea adesea în mecanismul nostru politic fraza 
goală în locul realității. 

Se mulțămesc cu formele esterioare ale libertăţilor publice şi cer şi altele, chiar dincolo de bazele fundamentale ale 
Constituţiunii ce şi-a dat țara în 1866. 

Se mulțămesc cu etichetele instituțiunilor progresului, fără a căuta daca acele instituțiuni pot rodi la noi şi cer şi altele, mai 
costisitoare şi mai neroditoare. 


Urmările acestor tendințe erau lesne de prevăzut: instituţiunile cele mai folositoare au devenit numai o sarcină bugetară, şi 


libertăţile publice folosesc numai la cîțiva oameni luminaţi, iar pentru marea majoritate a populaţiunilor au devenit de o parte o 
armă de esploatare în mînele celor mai abili şi mai puţini scrupuloşi, de alta un mijloc de aţițări şi de discordie între proprietari şi 
muncitori, cei doi factori principali ai avuţiei naționale. 

Pentru că clasele de jos ale societăţii au fost presupuse luminate, din cauză că instrucțiunea obligătoare stă scrisă în 
Constituţiune, pe cînd în realitate lumina numai o plătesc, fără să o dobîndească, pentru că au fost presupuse libere din cauză că 


avem una din constituțiunile cele mai liberale din Europa, pe cînd liber- 

numai le esploatează, fără ca ele sa se bucure de dînsa, aceste clase au fost fără protecțiune în prada esploatatorilor de pretutindeni 
şi in fata concurenței elementelor străine strîns legate prin instrucțiuni puternice de ajutor mutual şi de protecțiune a fiecăruia de 
către toți ceilalți”. 

Ce fraze mai goale, strigă confratele nostru, ce espresiuni mai stereotipe, ce clişeuri mai uzate decît toate aceste cuvinte! Nici 


în fond, nici în formă nimic nou. 


Să ne înţelegem. Noi n-am pretins să inventăm lucruri nouă, neauzite si nepomenite. Din contră noi credem că 
toți oamenii cu minte, toţi oamenii serioşi cari se uită la mersul lucrurilor la noi, împărtăşesc aceste idei şi văd, ca şi 


noi, relele ce arătăm; aşa încît imputarea ce ni se face că nu zicem nimic nou nu ne atinge. Cît pentru 





laltă imputare, că rîndurile de mai sus sînt numai fraze goale, ea nu este adevărată şi chemăm în favoarea noastră 


chiar mărturisirea „Românului”. On[oraţii] noştri confraţi continuă în adevăr precum urmează: 
O singură idee fundamentale, ideea fixă ca se zic conservatori şi a d-lui lepureanu etc. 


Va să zică, chiar după declaraţiunea „Românului”, este o idee în aceste fraze, o idee fundamentală! 

Atunci cum rămîne cu „frazele goale şi cu clişeurile uzate”? 

Învederat că nu se poate ca pasagele de mai sus să fie şi fraze goale şi idei. 

Şi cînd confrații noştri fac aceste două afirmări una după alta vor conveni şi ei că se contrazic! 

Este dar o idee în programul nostru şi o idee fundamentală! Şi asupra acestui punct sîntem uniţi cu 
„Românul”. Dar „Românul” afirmă că această idee fundamentală ar fi că „instituţiunile noastre parlamentare nu sînt 


în raport cu gradul nostru de cultură”. Şi de aci conchide că noi nu sîntem conservatori, ci reacţionari şi retrograzi. 


Dacă aceşti domni, zice „Românul” în naivitatea lui, sînt în adevăr conservatori şi prin urmare voiesc să conserve 
instituţiunile de astăzi ale țărei, de ce articolul de căpetenie al crezului lor politic este ura acestor instituțiuni? Daca voiesc să le 


conserve, de ce fac tot ce pot spre a le descredita, acuzîndu-le de tot răul, real sau presupus, ce esistă în această țară? 
Şi mai jos adaogă: 
Logica şi bunul simţ se rătăcesc în aceste izbitoare contraziceri! 


Noi nu tăgăduim că confrații noştri se rătăcesc într-un mod foarte izbitor, dar din nenorocire cauza rătăcirei 
lor nu este nici logica nici bunul simţ. O, nu! boala de care sufere trebuie căutată aiurea! 

Se rătăcesc în adevăr cînd afirmă că ideea fundamentală a programului este că regimul parlamentar nu e bun 
şi că crezul nostru politic este ura instituțiunilor reprezentative! 

Fără îndoială nu sîntem din aceia cari să nu vază cît noroi aduce la suprafață, cîtă turburare cauzează în viața 
socială această frămîntare continuă a instituţiunilor libere şi, ca toți oamenii cu minți, ne uitam la miazmele morale ce 
esală ciocnirea de idei şi de interese necesară în regimul nostru! 

Dar, căutînd la trecutul şi la viitorul ţării noastre şi la ideile secolului nostru, sîntem convinşi că monarhia 
constituțională, că instituțiunile reprezentative totuşi constituiesc cea mai bună formă de guvern ce ar putea să aibă 
ţara. Pentru că, cu toate defectele înnăscute acestei forme de guvern, tot ea ne poate da administrațiunea cea mai bună 
putincioasă şi mai ales pentru că ea constituie un instrument puternic de progres şi de luminare a unui popor. 

Nu este dar adevărat că noi urîm regimul parlamentar, această idee este formulată în modul cel mai categoric 


în programul nostru: 


Țara, am zis noi, la 1866 şi-a pus toate speranțele pentru mărirea şi prosperitatea ei în principiul unei monarhii 


constituționale şi în reprezentațiunea ei din Corpurile legiuitoare; numai în consolidarea acestor principii vedem şi astăzi întărirea 


țării noastre. 


Această declaraţiune e formală, „Românul” a citit-o asemenea; de ce atunci se face că nu o ştie? 


Confraţii noştri răspund: 


În deşert vă legaţi în programele dv. a respecta şi păstra instituţiunile parlamentare de astăzi ale ţării, cînd tot în aceste 
programe, cu cîteva linii mai sus sau mai jos, atacați acele instituțiuni şi le arătați ca fundamentala cauză a tutulor relelor ce voiţi a 


le vedea în țară. 


Aşadar ţara este fericită şi numai noi vedem rele în ţară şi nu numai că voim să vedem rele, dar afirmăm că 
cauza fundamentală a tutulor relelor este regimul parlamentar. 

Unde şi cînd am afirmat noi una ca aceasta? 

Am afirmat că vedem un pericol pentru naționalitatea noastră pentru că străinii se înmulțesc şi se îmbogăţesc, 


pe cînd românii se împuţinează şi sărăcesc; şi facem apel 





la toți românii, mai ales la cei de dincolo de Milcov, să spuie daca acest pericol există în adevăr ori numai voim să-l 
spunem ca să speriem lumea! 

Am zis că instituțiunile folositoare introduse fără chibzuire au devenit numai o sarcină bugetară; şi facem 
apel la toți oamenii de bună-credință să spuie dacă, de esemplu, instrucțiunea obligatoare este altceva decît o sarcină 
bugetară; daca autonomia judeţului există şi daca comitetul permanent care ar trebui să o reprezinte este altceva decît 
o sarcină bugetară şi un scut pentru a acoperi abuzurile prefectului; daca autonomia comunei nu este o deriziune prin 
sate şi primarul un agent electoral! 

Am mai zis că libertăţile publice nu există decît pe hîrtie; şi facem apel iarăşi la oamenii oneşti să spuie daca 
libertatea individuală, daca inviolabilitatea domiciliului există la țară, mai mult, daca fiecare din noi nu putem fi izbiți 
în interesele noastre fără să avem cui ne plînge! 

Iaca relele ce am arătat şi ce am zis. Nu să se desființeze toate aceste aşezăminte, toate aceste libertăţi, ci să 
se ia măsuri ca ele să devie o realitate: ca comitetul permanent să nu mai fie un instrument în mîna prefectului, ca 
primarul să nu mai fie un bici în mîna subprefectului, ca instrucțiunea obligatorie să devie un fapt si, mai ales, ca să 
se ia măsuri pentru protecţiunea claselor sărace. 

Nicăieri n-am zis că cauza relelor este regimul parlamentar, ci lipsa de cunoştinţe ascunsă în cuvinte 
sforăitoare! 

Cînd dar „Românul” afirmă că noi urîm regimul parlamentar şi vrem desființarea lui el înaintează un 
neadevăr cu bunăştiință, şi neadevărul spus cu intenţiunea de a înnegri pe altul se cheamă în toate țările calomnie. 


„Românul" termină articolul său printr-o observaţiune pe care o crede ingenioasă. 


Singuri recunoaşteţi, ne zice el, că cauza relelor de cari sufere societatea română este şi veche şi adîncă; 


atunci voi sînteți de vină, care guvernaţi demult țara, nu noi care d-abia de patru ani avem puterea. 


Vom observa confraților noştri de la „Românul” că niciodată nu am împărtăşit ideea că cutare om sau cutare 
guvern este cauza relelor de care sufere o societate. 

Această idee ni s-a părut că rezultă din lipsa de pătrundere, dintr-o vedere superficială a lucrurilor ; şi mai 
totdauna este numai o armă de partid neleală. 

Ceea ce face binele si răul într-o societate este societatea însăşi, sînt tendinţele care o conduc, ideile cari o 
domină. Contra lor luptăm noi; căutam să combatem tendinţele cosmopolite şi umanitare ca să le înlocuim cu simţul 
național, căutăm să combatem libertatea pe hîrtie şi etichetele şi să le înlocuim cu libertatea reală. 

Căutăm în fine să combatem apucăturile demagogice cari pun fraza goală în locul ideii si calomnia în locul 
discuțiunii de principii. 

Şi dacă ne găsim în luptă cu confrații noştri de la „Românul” cauza nu este că ei ar fi făcut tot ce e rău în 


societate; cauza este că ei reprezintă în cel mai mare grad tendinţele şi apucăturile nesănătoase ce am semnalat. 


[22 februarie 1880] 


[IAR O CRIZĂ MINISTERIALĂ ...”] 


Iar o criză ministerială. 

De vreo cîteva zile umbla zgomotul că o nouă premenire ministerială va avea loc. Se vorbea despre retragerea 
d-lor Leca şi Stolojan, despre înlăturarea d-lui Cogălniceanu, despre demisionarea d-lui V. Boerescu, care avea să fie 
însărcinat cu un post de ministru plenipotenţiar pe lîngă o putere oarecare; se vorbea apoi despre chemarea dd-lor 
Orăscu sau V. Conta la Culte, dd-lor Cîmpineanu şi Stătescu, cel dintii la Externe, cel de-al doilea la Justiţie. Fel de 
fel de versiuni circulau. O depeşe din Bucureşti către ziarele din 





Viena, reprodusă de foile româneşti, spunea că d. Cogălniceanu. are să fie însărcinat cu postul de guvernator general 
al Dobrogei. 

În fine, ieri seara se accentua zgomotul că ministerul întreg şi-a trimes demisiile d-lui Brătianu, care se afla 
încă la via sa de lîngă Piteşti. D. prim-ministru, care gerează acuma afa[celrile a două ministere, se află la vie, şi în 
timpul absenței sale din capitală colegii săi găsesc cu cale să se retragă, neavînd răbdarea să aştepte măcar pînă să se 
întoarcă d. prezident al Consiliului. Ce mai însemnează şi această comedie? trebuie să se întrebe publicul, care însă, 
după cîte a văzut petrecîndu-se în sferele ministeriale de vreo patru ani, n-ar mai avea drept să se mire de nimica. 

Răspunsul este lesne de dat. Daca în adevăr, precum se vorbeşte pretutindeni, dd. miniştri şi-au trimes 
demisiile la Piteşti, lucrul trebuie să fie pus la cale astfel. 

D. Cogălniceanu, pe care îl ştim destul de pățit pentru a se mai lăsa să fie amăgit uşor, n-a iscălit demisia 
decît după ce a avut la mînă iscălit decretul de numire a d-sale în postul de guvernator al Dobrogei, pentru al cărei 
viitor şi prosperitate d-sa a dovedit atîta solicitudine. Pe cîtă vreme acest post nu era încă ocupat, nici creat măcar, 
Dobrogea cădea d-a dreptul sub epitropia ministrului de interne; din momentul ce postul se creează şi d. 
Cogălniceanu simte tendinţa colegului său prezident de a-l înlătura din cabinet, se grăbeşte numaidecît a propune un 
tîrg cinstit, care să mulțumească amîndouă părțile; „Mă duc însă numai în Dobrogea”. Pentru un epitrop harnic, 
iubitor şi foarte îngrijitor de soarta epitropisitei, cum e d. Cogălniceanu pentru Dobrogea, e cu atît mai avantajos cu 
cît e mai aproape de dînsa. O vorbă veche spune, în adevăr, că dragostea de departe ca şi d-aproape e tot dragoste; 
însă cui nu-i pare mai bine să fie mai aproape decît mai departe de obiectul slăbiciunii sale? 

Pe cît aflăm, faptul însărcinării d-lui Cogălniceanu cu guvernarea Dobrogei a produs între toți partizanii d-lui 
prezident al Consiliului o impresie foarte neplăcută. D. Cogălniceanu nu e roşu, şi roşii ştiu bine că d-sa profesează 
nişte sentimente pentru d-lor cari nu-i măgulesc cîtuşi de puţin; în schimb şi d-lor îi întorc cu prisos acele sentimente. 
Astfel, d. Cogălniceanu guvernator general al Dobrogei însemnează stingerea oricăror speranţe şi iluziuni pe cari şi le 
făcuse o mulțime dintre partizanii d-lui prezident al Consiliului în privința României transdanubiene. Aşa d-aici se 
esplică şi incidentul petrecut în Senat mai zilele trecute, cînd începuseră a se arăta primele simptome ale crizei 
ministeriale. Roşii din Senat, constituiți în tribunal suprem, pentru a dovedi curăţia onor. d-lui coleg şi amic politic 
Sim. Mihălescu, voiră cu aceeaşi lovitură să-l ridice pe acesta şi să cufunde pe d. Cogălniceanu. Jocul însă n-a izbutit. 
D. Cogălniceanu i-a ştiut sili la vreme să s-astîmpere şi să lase mai bine treaba încurcată. 

Judecînd după tonul liberal ce-l păstrează „Presa” d. V. Boerescu, deşi nesuferit partizanilor d-lui prezident al 
Consiliului poate mai mult chiar decît viitorul guvernator al Dobrogei, este omul care s-a ştiut face indispensabil şi 
care, avînd deplină cunoştiință de soliditatea poziţiei sale, pare a nu avea cea mai mică îngrijire, cel puţin pentru un 
viitor apropiat. Ministru de externe în cabinetul ce trebuie să se formeze sau ministru plenipotenţiar pe lîngă o putere 
oarecare, din două una, rămîne să-şi aleagă singur. 

Cît despre dd. Leca şi Stolojan ... 

Dar cum rămîne cu ministerul? Cine va fi însărcinat cu formarea noului minister? — D. I.C.Brătianu. 

Comedia retragerii şi rechemării d-lui Brătianu se va juca din nou, de astă dată gratuit, zicem gratuit pentru 
că nu vedem de ce să se alerge iar la un expedient care prejudițiază oarecum prestigiul ce trebuie să-l aibă Coroana. 
Pentru ce ministerul se retrage, care este motivul acestei retrageri? Lumea nu-l vede, nu-l ştie, totul este o taină de 
culise. Şi apoi, după această retragere nejustificată prin nici un motiv, pentru ce tot prezidentul ministerului retras 
este reînsărcinat de capul statului cu reconstruirea ministerului ? Dacă i s-a primit demisia, de ce mai este rechemat? 
Daca era să fie rechemat, pentru ce i s-a primit demisia? Şi dînsul, d. prezident al Consiliului, daca şi-a dat demisia, 
care i s-a primit, pentru ce mai revine? Daca era să revină, pentru ce şi-a dat demisia? 

Ce sînt jucăriile acestea? Aceasta se poate numi în serios o politică constituțională ? Ne mărginim a pune 


întrebările, lăsînd ca opinia publică să le dea răspunsul. 


[22 februarie 1880] 





[N-AR FI GREU DE POLEMIZAT...”] 


N-ar fi greu de polemizat în ziaristică dacă am avea a face cu rațiunea, nu cu voința adversarilor noştri. Cine 
nu poate să înţeleagă aceluia îi mai putem subveni lipsurile traducînd ceea ce voim să-i zicem în termeni mai 
concreţi, dar pentru cine voieşte să nu înțeleagă mijloacele de înduplecare nu sînt argumentele minţii, ci cu totul 
altele. 

În această poziţie ciudată ne aflăm noi faţă cu „Presa”. E prea adevărat că marele nostru om de stat, daca se 
afla în opoziţie, iscălea asemenea programul nostru, de vreme ce el este astfel încît poate conveni tuturor care nu sînt 
roşii, adică tuturor acelora cari pe lîngă partid şi interesele acestuia mai admit şi ideea statului, admit îndreptățirea de 
existenţă şi de activitate a opoziţiei, admit în fine un control mai sever din partea Coroanei, cînd desfrîul partizilor, 
păstrînd numai coaja legilor şi goala aparenţă, calcă făgăduințele făcute naţiei în ajunul alegerilor, fac tocmai 
contrariul de ceea ce au promis mandanţilor lor şi trec totuşi de reprezentanți ai voinţei legale şi sincere a ţării. 

C-un cuvînt lucrul ar sta cu totul astfel cînd marele om de stat ar fi în opoziţie, stă însă pe terenul voinţei de-a 
nu pricepe cînd d-sa se află la guvern. 

Cumcă partidul numit „liberal” e un escelent scamator de idei, cumcă pretextează adeseori a voi ceea ce voim 
noi, cumcă, luînd adesea cuvintele noastre, pe care nu le pricepe, le aplică pe dos şi apoi ne spune c-un aer triumfător: 
„noi sîntem adevărații conservatori” e ceva prea cunoscut şi, chiar daca programul nostru ar fi din cuvînt în cuvînt 
identic cu acela al partidului liberal, tot încă ar exista un partid conservator, pentru că „nu este aceeaşi cînd doi zic 
aceeaşi”, non idem est si duo dicunt idem. 

Un exemplu. Sînt merite pe cari statul nu e în stare a le răsplăti cu bani. Descoperirea unei planete, cercetări 
grele istorice, scrieri de ştiinţă şi literatură ca fapte ale spiritului, un curaj estraordinar, o viață espusă pentru binele 
semenilor săi, o generozitate estraordinară ca fapte ale caracterului nu se pot plăti cu bani. Pentru a distinge pe 
asemenea oameni de restul conviețuitorilor lor statul le conferă semne a căror valoare materială e evident cu totul 
neînsemnată, a căror valoare socială e mare. 

Conservatorii, pornind din acest punct de vedere, conferă un semn de acesta lui Alexandri, liberalii unui N.T. 
Orăşanu. 

Prin urmare, aceeaşi idee, acelaşi lucru e una în mînile unui partid, e contrariu în mînile celuilalt. 


Iată ce zice „Presa” despre programul nostru: 


Programul acesta este curios: căci vorbeşte de multe şi nu conţine nimic ca drapel al unei partide. Seamănă mai mult cu o 
prefață de editor al unei cărți de doctrine politice şi economie socială. Cuprinde numai generalități abstracte, teoreme sociale, 
acceptabile pentru toți, inofensive către toți. Oricine îl poate subscrie, precum şi oricine poate fi în drept a nu-l subscrie. ÎI poate 
subscrie oricine să ocupă numai cu doctrinele sociale, cu teoriele constituţionale, fără să-i pese de cutare ori cutare partid. Tot aşa 
va fi în drept a nu-l subscrie acela care, voind a face parte dintr-un partid, voieşte a şti cari sînt actele ce-i propune acel partid, care 


este scopul real şi practic ce voieşte a ajunge. 


„Fără să-i pese de cutare ori cutare partid” — zice „Presa”. Ei bine, tot asta zicem şi noi. Starea cu totul 
precarie politică şi economică a ţării ne face să nu ne gîndim deloc la interesele partidului nostru, ci numai la acelea 
ale ţării; de aceea programul nostru e acceptabil pentru toţi, oricare-l poate subscrie, după cum mărturiseşte „Presa” 
însăşi, pentru că nu voim nimic altceva decît ca regimul constituțional, care azi e o ficțiune, să devină o realitate. 

Dar, din momentul în care „Presa” însăşi recunoaşte că programul nostru e acceptabil pentru toţi şi-l poate 
subscrie oricine fără să-i pese de cutare ori cutare partid, ea nu poate tăgădui că acest program cuprinde numai 
dorințe legitime şi justificate, împărtăşite de naţia întreagă, care este şi trebuie să fie sătulă de făgăduințele de-a 
dreptul amăgitoare pe care adversarii noştri le făceau la rîndul lor alegătorilor pentru a nu le ţinea. Asemenea toate 


deducerile şi insinuările, subţiri ale organului marelui om de stat sînt căutare de nod în papură. 





2. [„N-AR FI GREU DE POLEMIZAT...”] 
„Timpul” 23 februarie 1880. 


„Presa” mai citează un pasaj din program cu următoarea obiecțiune: 
Ca clasele de jos ale societăței să fie protegiate contra esploatatorilor şi contra neprevederei lor. 
Dar cari sînt clasele de jos şi cari cele de sus? Arhondologia ştim că nu mai esistă; nu înţelegem dar ce legi s- 


a face, ce măsuri speciale s-ar lua cari să fie numai pentru clasele de jos; şi de unde s-ar începe ierarhia claselor de 


sus, cari nu ar mai avea trebuință de nici o protecțiune? 


E nepricepere intelectuală sau e lipsa de voinţă, de-a pricepe? 


Dar oare legea tocmelelor agricole nu priveşte o clasă? 





Legea neînstrăinării pămînturilor ţărăneşti nu admite clasă? 

O eventuală lege pentru bresle, pentru împuţinarea cîrciumelor şi altele n-ar privi clase ale societății? 

Clase — nu caste. „Presa” vorbeşte de clase şi gîndeşte la caste. În realitate orice om face parte dintr-o clasă 
oarecare, liber este însă de-a se ridica dintr-una într-alta prin muncă şi merit. 

Inferioritatea sau superioritatea pe scara aceasta nu dovedeşte, se-nţelege, nimic în privirea folosului sau 
nefolosului clasei. Se poate prea bine ca plebea să intre în forme superioare, poporul cu instincte bune şi morale să 
rămînă în forme inferioare. Astfel nenumărata clasă a vînătorilor de posturi, a proletarilor condeiului, a advocaţilor 
fără pricini e adevărata plebe în românia, nu însă țăranul sau meseriaşul. Cu. toate acestea plebea asta e, ca clasă, 
superioară celor pozitive de jos, căci clasarea se face după natura muncii fiecăruia, după instrumentul cu care-şi 
cîştigă bunastare. 

Nu putem îndestul repeta confraţilor noştri sfatul din inimă ca să gîndească ceva cînd scriu, să nu înşire 
cuvinte a căror înțeles nu-l posed pe deplin. Numai punînd ideile politice în raport cu corelatul naturalei organizații 
economice a societății ele vor avea un cuprins; un substrat material; îndealtmintrelea rămîn fraze goale, bune de 
precupețit [de] către cei pe cari sunetele-i îmbată. 

Încă o obiecţiune. 

„Presa”, atît de vinovată prin versatilitatea caracterului cu care a batjocorit şi cu care laudă guvernul actual, 
versatilitate pentru care noi am adus atîtea probe de o irezistibilă comică, ne insinuă şi nouă acelaşi defect prin 
următoarele pasage ce le estragem din două numere consecutive. 

Ne vorbeşte programul de pericolul ce ar avea pentru națiunea noastră ideile de cosmopolitism. 


În acest punct programul se aseamănă cu acela al d-lui Gr. Sturza. 


Dreapta s-a organizat şi formează astăzi două grupuri: unul are ca preşedinte şi şef pe principele Gr, Sturza, altul are ca 
preşedinte al clubului pe d. M. K. Epureanu. Aceste două părți ale dreptei au în fond aceleaşi principii şi idei. Singura deosebire 
între aceste două grupuri — daca aceasta poate în orişice caz constitui o deosebire — este că unii au fost mai espansivi şi mai 
precişi, alții mai în rezervă şi mai vagi. Acordul însă, chiar tacit de ar fi, este perfect între ambele grupuri, cari sînt gata a pune în 


aplicaţiune principiile şi vederile lor identice îndată ce momentul ar fi oportun. 


Din aceasta ar rezulta identitatea cu partidul democratic național. 

Toate acestea „„Presa” le deduce pur şi simplu din împrejurarea că nu combatem democrația națională. 

Dar noi nu combatem pe nici un organ al opoziţiei: nici „Binele public”, nici „România liberă”, nici „Steaua 
României”, nici „Independenţa română”, c-un cuvînt nici un ziar românesc — esceptăm pe „Ştafeta” şi 
„Fraternitatea” — nu se poate plînge din parte-ne că le-am fi combătut de multe luni de zile încoace. Nemulțumiri 
există pe toate terenurile; şi poate că am aflat formula de a le întîmpina pe un teren cu totul egal, căci, precum zice 
„Presa” teoremele noastre sînt inofensive pentru toţi, sau, ca să vorbim în limba noastră, ideea statului, ideea 
armoniei intereselor naționale ne face să nu ne pese de cutare sau cutare partid. Ceea ce voim deci nu e nici ca partizi 
să nu existe nici ca ele să nu se lupte, ci ca lupta lor să nu degenereze în nimicirea unuia prin cellalt, voim ca 
înlăuntrul poporului nostru să nu predomineze instinctele lui Cain. 

Mai vorbeşte „Presa” de articolul nostru de la 11 fevruarie, de Vodă Cuza, de lipsa în program a asigurărilor 
dinastice. 

„Presa” va binevoi, credem, a recunoaşte ca unica tendenţă a acelui articol a fost adevărul istoric şi — suum 
cuique — atribuirea meritului cui i se cuvine. 

Cît despre asigurările dinastice, ni se pare că tocmai acestea nu au a face cu nici un partid. Dinastia, fiind 
reprezentată, prin persoană, ne-am ferit oricînd de a atinge cîtuşi de puţin persoana M.S.R[egelui] şi aceasta ne e cu 
atît mai puţin permis astăzi, cînd, apăsînd asupra lipsei de control din statul nostru, ne-am permis a accentua rolul 
Coroanei, dar a Coroanei ca organ central al vieţii statului, nicidecum însă întru cît ea este purtată de nobilul 
descendent al dinaştilor Hohenzollern. Persoana M[aiestăţii] S[ale] este inviolabila, şi nicicînd nu ne-am permis — 


[îi desfidem pe cei de la „Presa” să ne poată dovedi — de a amesteca în discuţie persoana M[aiestăţii |] Sale. 





Asupra marginelor însă în care Coroana are sau nu dreptul irenunțabil de a-şi exercita controlul asupra 


puterilor statului am discutat într-adevăr, căci aceasta este o cestiune de comentare a Constituţiei, precum oricine o 


poate vedea, şi nu credem ca confrații de la „Presa” să ne nege dreptul de a comenta Constituţia şi legile, după cum 


cu bună-credinţă sîntem convinşi că ele caută a fi înțelese. 


[23 februarie 1880] 


[„MAI NIMERITĂ NI S-AR PĂREA ...”] 


Mai nimerită ni s-ar părea ecuaţiunea cu termenii: producţiune, consumţiune şi reproducţiune! Cînd cele două 
dentîi sînt egale e stagnaţiune economică, cînd consumțiunea întrece producţiunea e regres; în proporţia în fine în 
care producțiunea întrece consumţiunea, acel prisos serveşte pentru reproducțiunea muncii şi starea economică e în 
progres. Cîteşitrei termenii se aplică la muncă, privindu-se capitalul de orice natură: pămînt, bani, unelte ca un 


instrument al ei. 


[23 februarie 1880] 


[ZIARUL «ROMÂNUL», CU O SOLICITUDINE 
PATERNĂ...”] 


Ziarul „Românul”, cu o solicitudine paternă pentru adepţii săi, a încins o polemică foarte aprigă cu „Binele 
public” relativ la afacerea Mihălescu. După ce, în articolul său de la 19 curent, afirmă din nou urbi et orbi că partidul 
liberal, îndată ce un fiu al său cade într-un păcat, îl sacrifică pe altarul patriei, ca odinioară Brutus de clasică 
memorie, se mai plînge încă că justiţia achită pe de o parte pe d. Mihălescu nefiind probe suficiente, dar că tot în 
acelaşi timp achită şi pe d. Moldovanu, declarînd că nu este caz de a-l urmări pentru calomnie. Lucrul în aparență ar 
fi ciudat; însă precum doi duelanţi care şi-au schimbat glonții la o depărtare de cinzeci de paşi, odată ce s-a dresat 
procesul-verbal de către martori, rămîn cu onoarea satisfăcută, asemenea credem şi noi că susceptibilitatea nervoasă 
ce o afectează „Românul” nu mai este la locul ei şi ar trebui să dispară. Totuşi s-a crezut necesar ca să se provoace un 
simulacru de anchetă din partea unei comisii a Senatului ca să mai accentueze testimoniul de onorabilitate al d-lui 
Mihălescu, cu toate că acest domn, odată verificat şi admis de Senat, intră în numărul onorabililor cari compun 
Corpurile legiuitoare si, odată admis în sanctuarul acestor Corpuri, se purgează de drept orice bănuială de pecadile 
mari sau mici şi se poate cu drept invoca în privință-i ceea ce pretindea Cezar despre femeia lui. 

Daca scormoneşti o mlaştină acoperită cu un strat de putrigai verde faci să iasă şi să se împrăştie o mulțime 
de miasme pestilenţiale; acelaşi efect s-a produs şi prin ancheta Senatului asupra publicului impartial; căci ce rezultă 
în adevăr din acel raport? 

1. Că d. Mihălescu însuşi, îndată ce s-a văzut denunțat, a provocat intervenirea justiției. Am putea găsi lucrul 
foarte în regulă daca, imediat în acelaşi moment chiar, d. Mihălescu şi-ar fi dat demisia, ca astfel justiţia să fi fost 
pusă în poziţie d-aş putea face 





instrucția nu numai în cancelaria Ministerului de Interne dar şi pe la toate administrațiile din judeţe cari au putut fi 
mai mult sau mai puţin implicate în această afacere. 

2. Nedîndu-şi d. Mihălescu demisia din propria sa iniţiativă ar fi fost, credem, de datoria ministrului de 
justiţie a cere el însuşi cel puţin suspendarea d-lui Mihălescu pe timpul instrucţiunii, precum se urmează oricînd cu 
funcționari mai inferiori daca intervine o acţiune judiciară, şi cu atît mai mult o asemenea măsură era cerută de 
împrejurări ca probă de sinceritatea guvernului d-a descoperi adevărul, cu cît, din nenorocire, justiția la noi nu este 
încă inamovibilă. Totuşi noi, plini de respect pentru lucrul judecat, ne închinăm înaintea autorităţii sale şi credem că 
onoarea este satisfăcută atît pentru d. Mihălescu cît şi pentru d. Moldoveanu, cu toate că acesta din urmă n-are încă 
onoare d-a figura între mandatarii națiunii. 

3. Cînd dar ancheta Senatului, nemulțumită se vede de sentința justiției numai întru cît priveşte pe d. 
Moldoveanu, califică de calomnioase denunțările acestuia, nouă ni se pare că comisia, dintr-un exces de zel, a căzut 
într-un exces de putere, substituindu-se puterii judecătoreşti. 


4. În raportul comisiei se denunţă că compania Horovitz ar fi făcut rechiziții de sute de cară, executîndu-se 


locuitorii cu călăraşi chiar, fără autorizația ministerului şi că, îndată ce aceste fapte au venit la cunoştinţa ministrului 
de interne, el de îndată a ordonat „a nu se permite luarea carălor cu sila”. Dar aci naşte întrebarea: cum, după toate 
suferinţele la cari erau expuşi locuitorii prin faptul ocupării şi trecerii de oştiri, constatîndu-se ca antreprenorii, în 
contra voinţii guvernului, dispun de călăraşi pentru executarea rechiziţiilor, guvernul se mulţumeşte cu un ordin 
platonic d-a nu se mai face acest lucru în viitor? Dar călăraşul atîrnă de suprefect, acesta de prefect şi acesta de 
ministru. Daca nu exista complicitate între antreprenor cu unul dintre aceşti diferiți agenţi, de un ordin inferior sau 
superior, de ce nu s-a tras numaideciît culpabilii la răspundere ? 

Rezultatul final deci al acestei anchete parlamentare a fost cu totul negativ şi nici n-a putut spori nici micşora 
onorabilitatea dd-lor Mihălescu şi Moldoveanu: Gros Jean comme avant, mult zgomot pentru nimica; iar conştiinţa şi 


opinia publică cred şi de acuma aceea ce a crezut pînă acuma. 


[24 februarie 1880] 


[UNUL DIN ARGUMENTELE CELE MAI 
OBICINUITE...”] 


Unul din argumentele cele mai obicinuite ale ziarului „românul”, pe care îl repetă de cîteva zile necontenit, 
este că, dacă țara se află în rea stare, vina e a partidului conservator, care a guvernat-o secoli întregi, pe cînd d-abia 
vreo cinci-şase ani a putut să se bucure România de fericita oblăduire a partidului Brătianu. Argumentul este fals în 
mod istoric şi deducţiunea absurdă. Ce se înțelege întîi prin partidul conservator şi prin partide în genere? Se înțelege 
o grupare a unui oarecare număr de oameni politici făcînd parte dintr-o Adunare legiuitoare cari se conduc de aceleaşi 
idei şi cari caută a obține majoritate în țară şi în Adunare pentru programul lor, spre a putea în numele acelei 
majorităţi pune în practică teoriile lor politice. 

Prin urmare, pentru ca să esiste un, partid politic trebuie mai întîi într-o ţară o Adunare legiuitoare, al doilea, 
trebuie ca să fie admis principiul reprezentativ, adică că această Adunare să fie adevărat suverană, adică majoritatea 
ei să aibă dreptul de a indica Coroanei pe şefii săi ca guvern legal şi constituțional al țării. Cînd într-o ţară nu esista, 
un asemenea regim se pot afla diferite opiniuni între cetăţeni, diferite vederi, dar partide în înțelesul constituțional al 


cuvîntului nici că esistă nici că pot esista. Chiar 





espresiunile de dreapta şi de stinga, luate de la locul ce-l ocupă materialiceşte cutare sau cutare grup pe jețurile unei 
Adunări, dovedesc că n-a putut fi cestiune de partide într-o ţară care nu se bucura de regimul reprezentativ şi 
parlamentar. 

A zice dară, cum zice „Românul”, că partidul conservator guvernează de secoli țara este a zice un neadevăr 
istoric, este a se întemeia prea mult pe naivitatea sau pe ignoranţa cititorilor săi. Astfel pe nedrept „Românul” face 
responsabil pe partidul conservator de astăzi de tot ce a putut fi rău în trecut. 

Dar de ce, pe baza aceluiaşi sistem, acest ziar nu acordă atunci aceluiaşi partid conservator laude meritate şi 
pentru ceea ce acel trecut a avut bun? Şi se vede că acest trecut a avut şi ceva bun, căci, cu toate invaziunile seculare 
ale leşilor, ungurilor, tătarilor, turcilor, ruşilor, el a ştiut să păstreze o ţară creştină şi autonomă coboritorilor săi, la 
început prin vitejia armelor şi, cînd românia a fost sleită de sînge şi de puteri, prin dibăcie diplomatică şi înțelepciune 
politică. Partidul conservator n-ar avea în fond de ce să roşească de acel trecut, de acel trecut întreg, fie din timpurile 
de putere, fie din timpurile de restrişte; căci, la imputările ce i s-ar face de istoricii pasionaţi şi neinteligenţi, cari 
judecă nerozeşte pe oamenii trecutului cu ideile şi prejudecățile timpului în care trăim, el ar putea răspunde: 
„Apărarea mea este că v-am transmis o ţară în care puteți astăzi să vorbiţi sus şi tare, să scrieți şi bune şi rele şi să 
insultaţi chiar cenuşa acelora cari v-au lăsat mijlocul de a fi şi a vă zice români”. Însă noi credem că nu cutare sau 
cutare partid poate fi mîndru de acest trecut, ci țara întreagă; căci, încă o dată, a vorbi de partide politice sau în epoca 
lui Radu Negru, sau în epoca fanarioților, sau chiar în epoca Regulamentului Organic, este un curat anahronism. 

Dar unde absurditatea se înfrumuseţează şi cu rea-credinţă este cînd ziarul „Românul”, punînd tot acest trecut 
în sarcina partidului conservator, face şi o distincţiune arbitrarie, imputîndu-i numai relele regimelor trecute şi lăsînd 
la o parte tot binele ce trebuie să recunoască că a fost şi-n trecut. Cine dar are gloria acestui bine, fiindcă, după chiar 
spusa „românului”, pe acele timpuri (în acele secole, cum zice) nu exista decît partid conservator? Oare era pe atunci 
vreun Brătianu misterios, vreun Rosetti legendar cărora li s-ar putea atribui victoriile si gloria unui conservator 


modest ca Ştefan cel Mare, unui reacţionar împelițat ca Mihai Viteazul, sau meritele reformei lui Mavrocordat la 


sfîrşitul veacului 18-lea? 

Să aleagă „Românul”. Ori partidul conservator, care a făcut atîtea rele ţării guvernînd-o de secoli, caută să-şi 
atribuie şi gloria Ştefanilor şi a Mihailor; ori partidul conservator fiind pe atunci un secret al viitorului, ca şi partidul 
roşu, această glorie rămîne numai a ţării şi a domnielor ilustre, dar absolute, din trecut. însă atunci este absurd de a 
imputa partidului conservator relele guvernelor trecute. Domniile absolute, fie pămîntene, fie străine, fie prin 
conspirații interne, fie prin intrigi şi tocmeli la Constantinopol, dar toate despotice în sine-le, la cari în durata lor 
efemeră toți căutau să se supuie,— iată trecutul țării noastre în liniile sale generale de la Radu Negru pînă la 
Convenţia de la Paris, care a stabilit la noi pentru prima oară regimul parlamentar, sistemul reprezentativ, cu 
supremaţia maiorităților, cu miniştri responsabili, cu organizarea partidelor luptînd pentru idei cîteodată, pentru 
putere totdauna. De la 1859 dar s-au arătat în ţară un partid conservator, un partid roşu. Pînă atunci desigur erau idei 
conservatoare, idei progresiste, idei revoluţionare şi oameni carii le reprezintau mai mult sau mai puţin. Însă aceste 
idei s-au grupat şi s-au disciplinat numai de la 1860, de cînd cu Convenţia care, cel puţin în teorie, a admis ca 
guvernul să fie icoana maiorității țării legale şi a invitat diferitele idei a se formula pentru lupta legală, diferitele 
individualităţi a se grupa în partid. 

De la acea epocă avem să ne întrebăm care este partidul care a guvernat mai mult ţara şi cui se poate imputa 
starea socială şi economică ce de la 1859, şi în special de la 1866, a fost rezultatul sistemului introdus atuncea şi 
urmat cu cîteva zdruncinări şi modificări parțiale de 21 de ani încoace. 

În scurta perioadă a Convenţiei, de la 59 pînă la 64, şi înaintea Unirii efectuată la 63, partidul liberal n-a fost 
deloc exclus de la putere; în Moldova au fost ministere liberale sub prezidenţa d-lui Cogălniceanu şi a răposatului 
Panu; în Muntenia a fost prezident de Consiliu d. lon Ghica şi, o clipă numai, d-nii Goleşti, Brătianu şi Rosetti. 


Scurtă a fost prezenţa acestor din urmă la putere. Domnii Panu, Cogălniceanu şi Ghica erau per- 





soane cari, prin funcțiunile ce ocupaseră mai înainte, aveau nu numai experienţa, dar şi cunoştinţele necesare pentru a 
li se fi putut confia cîrma ţării; pe cînd zişii liberali de dincoace de Milcov, cari-şi făcuseră educaţia lor politică între 
conspiratorii cosmopoliți Mazzini, Blanqui şi Proudhon, în scurtul timp cît au ocupat puterea au dat probe de o 
incapacitate atît de crasă încît n-au putut să se mănțină la putere mai mult de cîteva luni; cu toate că d. Rosetti dedese 
lui Cuza Vodă epitetul de sublim, se vede că această apreciare n-a fost reciprocă. 

În cei 14 ani ai domniei actuale conservatorii au guvernat vreo cinci ani, roşii vreo şase şi ceilalți trei ani au 
fost împărțiți între guverne mixte sau incolore, precum guvernele loan Ghica, Dimitrie Ghica, Cogălniceanu, 
Alexandru Golescu etc. Un minister curat conservator a fost numai ministerul de la 1871 pînă la 1876 al d-lui Lascar 
Catargi. 

Am putea număra şi ministerul d-lui Epureanu din 1870, dar, fără a aduce aminte că acest minister a ținut 
numai zece luni, vom spune numai că, avînd în faţa lui nişte Camere a căror majoritate îi era contrară, a fost cu totul 
redus la neputinţă. 

Cinci ani dară a guvernat partidul conservator ţara din 14 ani ai domniei lui Vodă Carol; restul timpului 
guvernul a fost în mîinile radicalilor curați, ca de la 1867 la 1869, ca de la 1876 la 1880, ceea ce face deja şase ani de 
domnie, sau în mîinile unor ministere intermediare precum Ion Ghica-Al. Golescu, sau Dimitrie Ghica-Cogălniceanu. 

Nu vom aduce aminte că sub ministerele radicale s-au grămădit asupra țării toate sarcinile şi toate angaralele. 
În treacăt vom aduce aminte concesiunea Strusberg şi Offenheim, împrumutul domenial contractat pentru a stinge 
datoria de 40 milioane moştenite în cea mai mare parte a ministerului Brătianu din 1867 şi 1868, şi celelalte. Astea au 
fost sarcinele primei domnii. La a doua împărăție vom avea să lichidăm: 1) sarcinele războiului de peste Dunăre, 2) 
hîrtia monedă ca de vreo 30 milioane, care şi dînsa este un împrumut deghizat, 3) răscumpărarea căilor ferate cu 
sarcinele ei cele nouă, 4) o datorie flotantă în bonuri de tezaur, a cărei țifră încă nu se poate preciza, dar care de bună 
seamă va fi însemnată în faţa deficitului bugetar a anului trecut şi viitor. 

Conservatorii au avut totdeauna nenorocirea d-a veni la putere după fapte împlinite şi, în loc de a guverna 
după ideile şi principiile lor, şi-au sleit forțele şi inteligenţa ca să remedieze o situație compromisă de predecesorii 
lor, să plătească datorii angajate, să impună dări pentru a umplea goluri făcute de alții, să facă convențiuni aproape 
silite pentru a suplini lipsele şi greşalele unor angajamente deja luate. Şi cînd misiunea lor de reparaţiune era aproape 
sfirşită, cînd puteau să întrevază momentul de a aplica nişte principii sănătoase şi, după lichidarea unui oneros trecut, 
să. se ocupe de un viitor mai bun, fatalitatea aducea iarăşi la putere pe radicali, cari reîncepeau administraţia lor 
dezmăţată şi risipitoare. 

Daca noi ne-am preocupa numai de interesul de partid şi n-am prevedea că dezastrele financiare şi economice 
ce amenință țara au să cadă mai mult asupra celor nevinovaţi decît asupra celor vinovaţi, am putea sta nepăsători in 


faţa operii de distrugerea ordinii politice şi economice întreprinsă şi continuată cu atîta stăruință de către puternicii 


zilei. Situaţia însă e prea gravă ca să nu denunțăm țării pe aceia cari sînt adevărații vinovaţi şi, plini de încredere în 
simţul deşteptat al tutulor oamenilor de bine, credem că lumina va creşte mereu pînă ce adevărul se va deosebi de 


minciună. 


[26 februarie 1880] 


NAIVITĂŢI RADICALE 


Într-o şedinţă a Camerei, citindu-se un proiect de lege în care venea cuvîntul „chip”, un filolog radical 


esclamă indignat: 
Filologul: Ce fel, „chip”? Asta-i o bazaconie slavonă! Să se înlocuiască imediat cu un alt sunet radical! 








qare, acit nucenitata reală a | 
mată mA Se dtepăni.. fiu mata 














3. „Monitorul oficial” (23 februarie/4 martie 1880) cu dezbaterile din şedinţa Adunării 
deputaților persiflată de Eminescu în NAIVITĂȚI RADICALE, „Timpul”, 26 februarie 1880. 


Voci: Aşa este ! 

În Adunarea deputaţilor, după apelul nominal: d. președinte, prezenţi d-ni deputaţi, adică înscrişi 89. 
Voci: Numai înscrişi? 

D. preşedinte: Vom vedea mai tîrziu! 


După o jumătate oră, votîndu-se un proiect de lege: 


D. preşedinte: Acum aflu că sînt numai 72 d-ni deputaţi; continuînd astfel voi rămînea singur! (risete) 


D. Vernescu, vorbind contra închiderii discuţiunii, crede că guvernul trebuia să ceară un bil de indemnitate 


înainte de a solicita sancţionarea legii relativă la d-nu Calenderu. 





Voci din majoritate: Să dăm guvernul în judecată ! 
D. Giani: Sînt pentru închiderea discuţiunii, căci este cunoscută maniera d-lui Vernescu şi trebuie pus odată 
capăt... 
D. preşedinte: Domnule! nu permit personalităţi contra d-lui Vernescu, care n-a fost contra regulamentului 
decît numai dîndu-ne în judecată (ilaritate mare). 
D. Giani: Nu dezvolt motivele, ci le indic... 
D. preşedinte: Nu, dar dezvoltați numai obiceiurile d-lui Vernescu, ceea ce nu află în regulament! (veselie). 
D. preşedinte: Pun la vot: cine este pentru a se trimite proiectul la tipar să ridice mîna! 
Voci: Puţini! 
D. preşedinte: Puţini de tot; dar voi face contra probă Cine este contra trimiterii? 
Voci: Şi mai puţini! 
D. preşedinte: După votul d-v., proiectul jumătate va rămînea aici, jumătate la tipar, deci mai pun o dată la 
vot şi rog pe domnii deputaţi să poftească la loc şi să. voteze! (Se mai votează de 3 ori). 
D. Chițu: Podoaba de care ne vorbeşte d. Mirzescu este ca acele podoabe cu cari se împodobesc băieții cari 
umblă cu vitleimul... 
Voci: A, a, 0,0! 
D. preşedinte: Aşa cuvinte, domnule... 
D. Chițu: Cu voia colegului meu, d. Mirzescu... 
Voci: Coleg în vitleim! 
P-un deal oarecare 
Cu renume sînt, 
Făcea zgomot mare 
O moară de vînt, 
Şi biata morişcă, 
Chiar d-avea un pic 
De porumb şi hrişcă, 


Nu lucra nimic. 


[26 februarie 1880] 


CONFERINŢA D-LUI T. MAIORESCU ŢINUTĂ 
DUMINECĂ LA 24 FEVRUARIU ÎN SALA ATENEULUI 
DESPRE VISURI 


Publicul cel mai ales, domni şi doamne, inteliginţa capitalei, cît a putut coprinde spaţiul neînduplecat al Salei 
Ateneului, a ascultat alaltăieri admirabilele şi instructivele esplicări date de d. T. Maiorescu asupra visurilor. 

Suprema ființă organică pe globul nostru, omul, oboseşte ca şi celelalte în lupta pentru esistență, în care arma 
sa cea mai teribilă sînt creierii săi, mai rafinat dezvoltați decît la ceilalți organismi inferiori. Oboseala sau puterile 
consumate prin acţiune se repară prin somn, care durează un timp oarecare, periodic, cînd animalul este în starea cea 
mai nevinovată, inofensivă. 

Fiziologiceşte privit, somnul este o amorţire a nervelor, celulelor, a creierilor, prin încordare, obosire. Cînd un 
copil învaţă a scrie, se nevoieşte a ţine condeiul şi-şi încordează muşchii pentru a face lucrarea la care nu e deprins. 


După un timp simte oboseală în degete sau în mînă chiar. Printr-o rezoluţiune venită prin nervii 





centrifugali din creieri, pentru a stărui în lucrare, dar în fine puterile ne părăsesc, nervii se paraliză. Aceasta nu e 


altceva decît arderea, consumarea nervilor în acțiune, cînd simțim şi căldură, ca în orice combustiune. Tot aşa este şi 
cu gîndirea, cugetarea: o combustiune, o metamorfozare prin oxigen a părţii corespunzătoare din creieri. Materia se 
înlocuieşte prin repaos, cînd cenuşa — imaginară — se eliminează. De aci se vede analogia între această 
descompunere şi reîmprospătare în creieri, nervi sau muşchi şi între focul întreținut cu lemn. Tot ce se petrece în 
creieri, în conştiinţă, nu sînt decît operațiuni fiziologice. Precum lampa nu arde neaprinsă sau fără ulei, asemenea şi 
la noi, în timpul somnului nefiind escitați din afară, nici dinlăuntru, nu se consumă celular. Esistă chiar o măsură cu 
care se măsoară somnul, adîncimea lui. Mai greu dormim în prima oară după adormire. Din ce în ce puterile se 
restituie şi somnul devine mai uşor, încît dimineața un mic zgomot ne deşteaptă. Ce este visul? în cercul mic luminat 
al conştiinţei noastre se mişcă imagini de lucruri, idei teribile, cari ne-au emoţionat tare odată şi de cari nu putem 
scăpa Această nelinişte este mai mare sau mai mică, după temperamente. Amintirea, cînd sîntem deştepţi, este slabă; 
închizînd ochii, nu mai avem o imagine fidelă a lucrului din faţa noastră. Din contră, în vis imaginea este ca reală. 
Cauza este că imaginele se deşteaptă dinlăuntru nostru, în creieri, şi intră în cercul luminat al conştiinţei fără voia 
noastră, pe cînd nu sîntem atinşi întru nimic de esterior. De aci energia imaginilor din vis. Avem analogii în viață 
pentru aceste mişcări sensaţionale: cîteodată ne ţiuie urechile, auzim clopote sau muzică, fără ca ceva din toate 
acestea să ne atingă urechea Se taie d.e. cuiva un picior de la genunchi, şi totuşi el se plînge că îl doare un deget de la 
acel picior pierdut. Această impresiune, rămasă de mai înainte în cerebru, se produce prin nervul centrifugal în ființă. 
Cîteodată, deşteptîndu-ne dimineaţa, surprindem deştepţi ultima figură a visului. Aici senzaţiunea este de tot internă, 
ceea ce în grad mai pronunțat ajunge a fi o alucinațiune. Aşa o damă a auzit vocea plîngătoare a bărbatului său. La 
întrebarea: tu eşti? el răspunde cu: da! Dama sculîndu-se, caută şi nu găseşte pe nimeni. Altădată i s-a întîmplat să 
vadă o pisică pe fotoliu. Ducîndu-se să puie mîna pe dînsa, a dispărut. 

Acestea sînt imagini produse prin escitare internă şi aruncate în afară. 

Ziua nu visăm pentru că în stare normală percepem lumea din afară prin nervul centripetal şi emoţionarea 
aceasta acum este mai puternică. În conştiinţă se introduce un element nou, încă problematic. Ce este conştiinţa de 
sine? Este un act de recunoaşterea lucrului văzut acum că este acelaş pe care l-am ştiut şi văzut ieri. Dacă a doua zi n- 
am recunoaşte pe amicul de ieri, firul memoriei ar fi rupt; ar fi o nebunie. Pe lîngă cercul mic luminos al conştiinţei, 
mai este un punct în care stă revibrată imaginea; o repercusiune înlăuntru spre centru. Aceasta este conştiinţa de sine: 
celula centrală; substratul eului personal. În vigoarea acestei celule eu am fost, sînt şi voi fi acelaş cît timp voi avea 
conştiinţa de mine. Aşadar de ce visez fără voie? Adecă, ce e visul? Este o întrerupere, o paralizare numai a punctului 
central în cercul luminos al conştiinţei. Toate firele voinței sînt concentrate în acest punct central. 

Aşadar, un lacheu care trebuia să servească pînă tîrziu, adormea pe scaun. La chemarea de: Garçon! 
răspundea: Voilà, monsieur! fără a se deştepta. El răspundea dormind prin mişcare de reflex fără conştiinţă. 

Vizionarii care văd alucinaţiuni sînt ca nebunii. Ei iau imaginile, viziunile din simțirile lor drept lucruri reale, 
pentru că la ei doarme, nu e deşteptat acel critic, celula centrală, conştiinţa de sine. în fine, toate se duc ca timpul, 
trecînd cu forma lor prin conştiinţa noastră; timpul trece, trecutul a fost, trecînd odată prin actual, adecă conştiinţă: 
„astăzi” va deveni la rîndul său a fi „ieri” şi astfel, viitorul venind, va trece prin actual. Dacă însă tot ce este trece şi 
fuge fără a-l putea fixa, surprinde fără a fi, atunci nici actualul nu este, ci trece. Totul e subiectiv, relativ, trecător, şi 
cine poate zice că este fericit fără a se gîndi imediat la nefericire? Mai fericiţi sîntem cînd dormim, căci atunci sîntem 
mai aproape de adevărata realitate şi obiectivitate. Eul nostru subiectiv nu e deştept. Cel fericit este atunci şi mai 
nefericit cînd se deşteaptă, cînd [î]şi aminteşte şi are conştiinţa nefericirii sale. Cu tot caracterul vizionar şi nestabil al 
existenţei, al lucrurilor, cu toate nefericirile noastre, tot mai găsim timp spre a face rău altora. Şi omul e tot aşa de 


trecător. De cînd începe a trăi, trece, fuge, apropiindu-se de moarte, adică viața 





este moarte! Care din aceste două stă, este, fără a trece? Nici una. Ambele sînt acelaşi lucru, fără-a fi ! Pe noi, cari 
zicem că trăim şi ştim că vom muri, adică pe om [î]l putem compara cu un luntraş care ştie bine că îl duce curentul 
fatalminte spre o cataractă unde va fi zdrobit el şi luntrea lui. Şi totuşi luntraşul merge înainte, ba găseşte timp destul 
nu numai a admira natura, cerul şi pămîntul, ci şi, mai ales, pentru a face rău altora în calea sa. 

Aceste puncte, rău rezumate aici, au fost dezvoltate şi explicate de orator cu o elocuțiune, bogăţie şi măestrie 
cunoscută de toți. Putem zice că un ceas am fost aproape de fericirea posibilă. Conştiința noastră avea ținută în 
veghere numai două scopuri, departe de orice alt zgomot al marei lumi subiective. Întîi, să-şi păstreze în acţiune 
încordată nervii centripetali, spre a conduce vorbele cu, înțelesul expus la inteligință; al doilea, spre a-şi stăpîni nervii 
centrifugali ca să nu producă, printr-o mişcare involuntară, aplauze, făcînd astfel să se piarză o vorbă, un mărgăritar, 


o rază necesară în lumina generală. 


[27 februarie 1880] 


[ÎN FINE PORTOFOLIUL ...”] 


În fine portofoliul finanţelor a fost căpătuit. D. Câmpineanu, după cîteva nazuri de cochetă, a primit sarcina 
de a înlocui pe d. Sturdza şi a se face apărătorul bugetului pe 1880. Cum vedem, peste „prăpastia” cea adîncă despre 
care vorbea odinioară d. Câmpineanu, esistă acuma o punte solidă, pe care d-sa umblă, se duce, vine, se întoarce 


oricînd trebuinţele marelui partid o cer. 


[28 februarie 1880] 


[„„«ROMÂNUL» DE LA 25 FEVRUARIE...”] 


„Românul” de la 25 fevruarie revine asupra temei lui favorite ca „nu e în ţară decît un mare partid, partidul 
național liberal, şi de aci încolo nu sînt decît grupuri”, şi, luînd pe fiecare din acele ce le numeşte el grupuri, le 
întreabă pe rînd: „Cum vreţi s-ajungeți la putere? Prin Camere? Dar maioritatea Camerelor este a noastră! Prin 
naţiune? Dar națiunea este cu noi încă de la 1848!”. 

În privinţa aspectului general al partidelor vom răspunde „românului” că se înşeală. Mai întîi, dacă-i adevărat 
că maioritatea Camerelor actuale îi aparține, nu-i adevărat că națiunea a fost cu dînsul de la 48 pînă acuma şi este cu 
totul neadevărat că națiunea ar mai fi astăzi cu dînsul. Dacă națiunea s-a lăsat a fi amăgită, prin făgăduieli şi prin 
calomnii şi a putut acorda oarecare încredere în partidul aşa-numit liberal naţional la alegerile ce au urmat căderea 
guvernului conservator, acuma ea vede cît de mincinoase au ieşit acele făgăduieli şi cît de amăgită i-a fost încredere. 
Astfel ea nu este şi nu poate fi astăzi decît contra partidului de la putere. 

Afară de aceasta, oricît de deosebite ar fi grupurile de cari vorbeşte „Românul”, ele sînt toate unite astăzi 


pentru a condamna bizantinismul lui demagogic, a stărui ca să 





înceteze odată acest sistem de minciună şi de înşelăciune pe care, în lipsă de idei şi de principii, le profesează partidul 
de la putere, şi a demasca pe aceia cari ascund cosmopolitismul lor sub masca raționalismului şi despotismul 
exclusivist sub firma liberalismului. 

Acestea zise asupra situațiunii întregi, observăm că între grupurile politice, cum le numeşte „Românul”, el nu 
aminteşte şi Centrul. Va să zică guvernul nu mai este un guvern de fuziune, după cum zisese odinioară d. Brătianu şi 
după cum îi plăcea d-lui Boerescu să o repete. Va să zică partidul Centrul s-a confundat cu marele partid național 
liberal, şi ziarul „Presa” a rămas un organ de a doua mînă al acestui mare partid, bunioară ca „Telegraful”. 

Nu ştim ce va zice ziarul „Presa” de acest asasinat neomenos săvîrşit de „Românul”, ea care se arăta aşa de 
susceptibilă, aşa de supărată cînd cutezam noi numai a pune în îndoială vitalitatea acelui partid, Centrul. Cît pentru 
noi declarăm cu toată sinceritatea că ne pare rău... „Presa” altădată a avut onoarea de a susține cu tărie şi cu 
convincţiune principiile cele mari, ideile sănătoase pe cari le reprezintă azi ca şi atunci partidul conservator, a avut 
onoarea de a combate apucăturile primejdioase şi tendenţele deşenţate ale „Românului” şi ar fi meritat să nu cadă aşa 
de jos. 

În ceea ce priveşte în parte pe partidul conservator sau, cum ne numeşte „Românul”, grupul d-lui Iepureanu, 
avem puţine de zis. „Românul” se plînge că nu ne cunoaşte, că ascundem numele noilor noştri aderențţi. 

Stranie acuzare! 

Ieri ne cunoştea şi, ca să ne combată, ne spunea că noi sîntem aceia cari au guvernat ţara de la descălicătoare 
şi pînă la venirea la putere a d-lui Brătianu, iar astăzi nu ştie cine sîntem. Pentru Dumnezeu! nu vă cerem ceea ce nu 
puteți, nu vă cerem să fiți de bunăcredinţă în discuțiune, dar fiți cel puţin consecuenți, țineţi-vă de una: ori ne luați 
drept un partid nou, şi atunci puteţi să vă faceţi că nu ne cunoaşteţi şi să ne imputaţi că ţara nu ştie cine sîntem ca să 
ne poată încredința destinele ei, dar atunci nu mai aveți dreptul să ne acuzaţi de relele din trecut; ori luaţi-ne de ceea 
ce sîntem, de partidul conservator cu d. lepureanu în cap, şi aşa aveți drept să discutaţi faptele noastre trecute, dar 
atunci nu vă mai este iertat să spuneți că nu ştiţi cine sîntem. 

Ne ştiţi bine cine sîntem, căci ne-aţi găsit totdeuna contra voastră, fie pe toţi împreună, fie pe unii dintr-o 
parte, pe alţii dintr-alta, fie pe mai toţi, ca să combatem teoriile necurate ale cosmopolitismului cu care căutaţi a 


învenina ţara şi ca să tăiem mrejele ce aruncaţi mereu în apa turburată prin calomnie. Şi țara ne ştie şi ea, care, după 


propria voastră mărturisire, s-a lăsat de atîtea secole sub mîna noastră, slabă cîteodată, dar totdeuna românească. 

Ce vă faceţi dar că nu ne cunoaşteţi? 

Dar, afară de această prefăcută naivitate, argumentul de căpetenie al „Românului” contra noastră. rămîne tot 
insinuaţiunea calomnioasă pe care am demascat-o într-unul din numerile trecute: „Camerile nu sînt cu voi! Ţara nu e 
cu voi! De la cine oare cereți guvernul? Publicul va cugeta”. 

Noi sîntem vînduţi străinilor! Iacă cum înțelege ziarul „Românul” discuţiunea ideilor, iată cum argumentează. 
Dar, dacă acest argument se poate întrebuința, aveţi voi dreptul să-l întrebuinţaţi contra noastră? 

Noi oare sîntem aceia cari, ştiind că o mare putere voieşte să ne ia trei judeţe, am pus cu toate astea la 
dispozițiunea ei braţele şi averea României? Noi oare am fost acuzaţi de primul ministru al Engliterei că am consimțit 
la luarea Basarabiei? Noi am aruncat oare la picioarele altei puteri mari milioanele țării în cestiunea așa-numitei 
răscumpărări a căilor ferate? Noi am cerut de la români mai mult decît cerea Europa în cestiunea izraelită, care s-a 
rezolvat contra voinţei noastre? 

Conştiința publică, indignată de atîta mistificare, vă dezminte prin toate organele ei independente. Daca este 
un guvern care să merite acuzațiunea că a sacrificat interesele țării dorinței de a se ținea la putere, acest guvern este 


acela ce se numeşte, pentru amăgire, liberal naţional! 


[29 februarie 1880] 





[„„«PRESA», ÎN NUMĂRUL DE IERI...”] 


„Presa” în numărul de ieri declară că recunoaşterea independenţii nu este decît un mijloc prin care am putea 


ajunge la asigurarea existenţi şi la întemeiarea viitorului țării noastre, şi că 


daca nu ne vom sili ca să profităm de libertatea de acțiune ce am dobîndit-o, vom rămîne ceea ce sîntem, în condiţiile în cari ne 


găsim, fără ca recunoaşterea independenții să ne fie de vreun folos, deşi pentru obţinerea ei am făcut numeroase şi mari sacrificii. 


Acest limbaj melancolic din partea „Presei”, după ce s-a trîmbiţat cu atîtea famfare strălucitele consecințe ce 
ni se făgăduiau să avem după proclamarea independenţii, nu conţine oare mărturisirea vreunei decepțiuni şi din 
partea sa şi că rezultatele obţinute sînt departe de-a corespunde la aşteptări şi la făgăduinţele date? Fără a ne asocia cu 
ziarul „Presa” la acel strigăt de decepțiune, vom căuta nici a micşora, nici a exagera foloasele ce putem trage din 
noua situaţie internațională care ne este creată. Negreşit, că independenţa în condiţiunile în cari ne este acordată, fără 
garanție de neutralitate, nu cum îi este acordată Belgiei, este departe de a corespunde la aşteptările ţării, şi poziția 
noastră trebuie să inspire cu atît mai mare îngrijire cu cît, precum am mai arătat-o deja, nici o voce amică nu s-a 
ridicat în Congresul de la Berlin în favoarea României spre a o feri de sacrificiul ce i se impunea; şi, daca vom 
compara procesele-verbale ale acestui din urmă Congres cu ale conferenţelor cari au dat naştere Tractatului de la 
Paris, nu ne vom putea ascunde diferenţa între atitudinea puterilor din acea epocă şi atitudinea lor de la Berlin. 

Noi perseverăm şi astăzi a zice că a fost o mare greşală din parte-ne că nu ne-am mănţinut, în evenimentele 
din urmă, în limitele ce ne erau trase prin Tractatul de la Paris, că nu ne-am ţinut de făgăduințele noastre de 
neutralitate, repeţite în decurgere de douăzeci de ani, de la 56 pînă la 76, că adică nu avem altă aspiraţiune între 
diferitele state şi popoare cari ne încunjură decît a trăi din propria noastră individualitate, din propria noastră viață 
naţională. Deviînd de la acea politică raţională n-am făcut decît a inspira neîncredere în atitudinea ce s-ar presupune 
că am putea noi lua în cazul unor nouă complicări. Aceste nedumeriri ce le inspirăm în afară se răsfrîng într-un mod 
mult mai prejudițiabil şi asupra situațiunii noastre dinlăuntru. 

Cu toate zgomotele şi îngrijirile cari se răspîndesc despre izbucnirea probabilă a unui nou război, deşi nouă 
ne sînt cu totul necunoscute constelaţiunile politice ce s-ar naşte între diferitele puteri în caz de un conflict, deşi 
admitem că nu-i exclusă posibilitatea unei conflagraţiuni, totuşi nu credem în probabilitatea ei, cel puţin pentru 
timpul de față. Nu credem o asemenea conflagraţiune atît de apropiată, întâi, fiindcă bărbaţii politici ai celor mai mari 
state au proclamat că un război este o calamitate chiar pentru învingători şi, al doilea, fiindcă sîntem ca omul căruia-i 
place a crede aceea ce doreşte. Atît de greu e zdruncinată deja România prin evenimentele din urmă şi consecențele 
lor că perspectiva numai a unei nouă conflagrațiuni nu poate decît a ne inspira grija cea mai mare. Noi credem că este 
mai mult decît iinprudent din parte-ne de a pune chiar cestiunea: în ce parte a balanţii am arunca şi noi forțele noastre 
în cazul vreunui conflict. 

Să ne amintim epoca în care se zicea că în Grecia există un partid englez, unul francez, altul rusesc şi că în 


zadar se căuta partidul adevărat naţional. Oamenii de stat ai Greciei s-au convins prin experiență că adevărata politică 


naţională nu poate fi alta decît aceea care se razimă pe propriele interese ale națiunii; şi astăzi negreşit există în 
Grecia partide politice, ca în oricare stat constituțional, însă ele nu mai pot fi calificate de partid englez, francez sau 
rusesc. Ar fi regretabil, ar fi o nenorocire chiar pentru noi daca, a doua zi după recunoaşterea independenții noastre, 
am cădea în greşala ce o comitea odinioară Grecia, în loc să ne inspirăm de politica noastră tradițională. 

În ce constă însă aici tradiţiunea? Ea constă în ceea ce ne impune chiar poziţiunea noastră geografică, de-a 
evita orice conflicte, orice provocare față cu puterile noastre vecine şi d-a întreține îndeobşte cu toate puterile cele 


mai bune relațiuni. Prin aspirațiunile noastre, prin dezvoltarea intelectuală ce şi-a dat România de jumătate de secol 





aproape, ea a cătat a se apropia de civilizațiunea apuseană; ideile de progres, dezvoltarea noastră economică trebuie 
să fie pururea ţinta noastră pentru a ne întări înlăuntru şi a inspira încredere în afară. Daca puterile la Berlin nu ne-au 
garantat neutralitatea, trebuie ca noi, prin atitudinea ce vom ţinea-o, să nu ne depărtăm cîtuşi de puţin de la o politică 
înțeleaptă, care să nu se inspire decît de propriile interese româneşti, fiindcă este o probă evidentă că o asemenea 
politică este singura bună pentru România, fiindcă pururea am cerut-o, fiindcă am regretat şi regretăm şi astăzi că 
înaltul areopag european nu ne-a asigurat el însuşi condiţiunile de existenţă ce le doream cu toții pentru statul nostru. 
La ideile melancolice ale „Presei” vom răspunde dar că, oricît de puţin îmbucurătoare ar fi rezultatele 
obținute pînă acum, noi nu putem decît regreta că se văd tendenţe de a angaja ţara în o politică bazată pe apropiarea 
exclusivă către una sau cealaltă din marile puteri, depărtînd-o astfel de la linia de conduită pe care o socotim noi 


singura bună, fiind inspirată numai de propriile noastre interese. 


[1 martie 1880] 


[„NE PARE BINE ...”] 


Ne pare bine de cîte ori putem constata că discuția asupra principiilor espuse în programul nostru se face, de 
către amici sau adversari politici, cu bună-credinţă şi în acel ton limpede şi franc, pe acel nivel de discuţie pe care 
„Timpul” l-a inaugurat la aparițiunea sa, dar pe care, din cauza spiritului de şicană a unor adversari ce seamănă mai 
mult a duşmani, au fost silit să-l părăsească uneori spre marea noastră părere de rău. 

„Steaua României” nu ne-a dat pînă acuma ocazie de-a ne plînge de tonul ei, şi cultura celor mai mulţi dintre 
tinerii care lucrează la acel ziar ne inspiră. încrederea că nici pe viitor nu vom avea a ne plînge de el. 

Ziarul ieşean ia următorul pasaj din programul nostru, pe care-l comentează din punctul său de vedere 


liberal: 


Şi în adevăr, teorii abstracte de cosmopolitism, importate de aiurea, s-au împrăştiat pe nesimţite şi au slăbit cu 
încetul simţul conservărei naţionale, aşa de vioi şi de puternic altădată la români; şi aceste idei, vătămătoare chiar în 
ţările luminate şi puternice de unde s-au luat, au devenit un adevărat pericol pentru națiunea noastră, şi mică şi slabă. 

De altă parte, dorinţe de progres şi de libertate nechibzuite au introdus prea adesea în mecanismul nostru 


politic fraza goală în locul realităţii. 
Iată acum şi comentarea ce i se face acestui pasaj: 


Ideile liberale şi democratice nu sînt idei noi, ele au existat şi au avut ființa lor ca idei de stat şi altă dată. 
Astfel istoria ne arată în anticitate pe greci şi romani. Deosebirea însă între epocele trecute şi cea modernă este că 
odinioară ele existau în mod individual la cutare sau cutare popor, pe cînd ideile absolutiste, ca idei de stat, erau mai 
universal răspîndite. Astăzi, din contra, ideile democratice şi liberale sînt cele admise în mod universal. De aceea 
vedem pe popoarele care nu le au încă realizate în mecanismul lor de stat zbuciumîndu-se spre a le avea. 

Aceste idei caracteristice ale epocii şi simțite în mod universal sînt numite în programul d-lui Manolachi 
Costachi „teorii abstracte de cosmopolism şi importate de aiurea ...”. Importate de aiurea? Dară în alt punct acest 
program invocă: ideile şi tradiţiunile istorice? Ei bine ! Pînă la epoca fanarioților ideea de stat a fost democratică şi 
ne este destul să cităm că tronul nu era de drept divin, adică nu era expresiunea unei idei absolute, ci se alegea de 
boieri şi fruntaşii țării. Cu alte cuvinte voința națională ca factor principal în alcătuirea şi conducerea statului. 

Sistemul electiv, care este o manifestare a ideei democratice, esista la noi chiar în timpul pe cînd aiurea 


domina ideea absolută şi pe cînd Ludovic al XIV[-lea] zicea: „L'état c'est moi!” Sîmburele ideilor democratice ce a 


esistat la noi istoriceşte se poate proba d-lui Manolachi Costachi, care în alte punte invoacă cu atîta căldură tradiția 
istorică. Dezvoltarea acestui sîmbure însă s-a făcut cu succes într-o epocă prielnică, ca cea de astăzi, universal 
liberală. 

Nu ideea s-a importat de aiurea, ci forma în care s-a întrupat această idee; cu atîta mai mult că chiar şi această 


formă este aproape universală. 





Nouă ni se pare că onor[aţii] noştri confraţi nu stabilesc din capul locului ceea ce înțeleg sub cuvintele: idei 
liberale şi democratice. 

Şi noi sîntem liberali în marginile pe cari ni le permite armonia intereselor naționale şi existența statului 
român ca individualitate deosebită; şi noi sîntem democrați întru cît ajung a se esprima şi a stăpîni interesele 
demosului român. Ceea ce nu admitem e ca în socoteala ființei noastre naţionale şi a intereselor deosebitelor clase 
libertatea să fie o libertate de esploatare şi democraţia, să fie domnia unei populații flotante şi improductive prin 
sufragiul stors de la aceste clase în contra a chiar intereselor lor bine înţelese. De-ie-ni-se voie a ilustra cu exemple 
teoria aceasta. 

Facultatea de-a împrumuta şi de-a fi împrumutat cu procente uzurare, facultatea de a-şi bea mințele şi munca 
în cîrciumă, facultatea de a-şi vinde şi parcela pămîntul, aceea de a-şi vinde munca pe ani înainte, toate acestea sînt 
desigur atribute ale deplinei libertăţi individuale, atribute cari în unele țări sînt fără scădere a oricărui cetățean, în 
altele nu. Rezultă de-aci că, daca statul ar sta să piară prin uzul acestor libertăţi, el să nu mai aibă dreptul de-a le pune 
vro îngrădire? 

Alături deci cu libertatea individuală, alături şi deasupra instinctelor unei generații întregi chiar, trebuie să 
existe pentru ideea statului, pentru mîntuirea individualităţii sale naţionale, putinţa de-a se lupta în contra chiar a 
curenturilor nesocotite ale opiniei publice. Căci opinia publică nu se formează pe alte căi decît cea individuală. 
Precum individul poate fi amăgit prin raționamente cu premise false şi necontrolate, astfel şi opinia publică poate fi 
produsă în mod artificial şi viciată prin fraze a căror cuprins nu s-au supus unei amănunțite critice. De nu prin fraze şi 
sofisme, cel puţin prin erori de bună-credinţă. Astfel chiar „Steaua României” invoacă pentru vechimea ideilor 
liberale şi democratice Roma şi Grecia. Acest exemplu este numai pe jumătate just. 

Roma şi Grecia a fost, în timpul înfloririi lor celei mai mari, state oligarhice, în acelaşi chip în care erau 
Veneţia, Olanda, oraşele republice din Italia. Din momentul în care sistemul opus al domniei maselor amăgite au 
învins sistemul oligarhic, acele state au şovăit, pierind între tirania sabiei şi dezordinea completă. în vremea lui 
Pompei cel Mare vechile si înfloritoarele state greceşti deveniseră cuiburi de bandiți în prada unei destrăbălate 
demagogii. Asemenea, e numai pe jumătate adevărat exemplul adus din istoria noastră. În realitate coroana se 
moştenea în timpii noştri de glorie înlăuntrul unei singure familii, a celei domneşti. Basarabii au stăpînit în Muntenia 
în mod esclusiv, în cele două ramuri ale lor (Dănuleşti şi Drăculeşti) pînă la începutul secolului trecut, în Moldova 
neamul Muşatin se stînge cu soția lui Alexandru Lăpuşneanu. 

Va să zică iarăşi oligarhie. 

Sigur este că românii n-au cunoscut în țările noastre absolutismul, dar tot astfel n-au cunoscut pînă în zilele 
noastre nici demagogia. Căci deosebirea între democraţie şi demagogie e tot atît de mare pe cît e între monarhia 
absolută şi despotism, între beiul de Tunis sau şahul Persiei şi Frederic II din Prusia sau Iosif II din Austria Puterea o 
aveau şi unii şi alții, dar cei dentii o priveau ca un atribut al individului lor, cei din urmă ca un atribut al funcțiunii lor 
organice din viaţa statului. Unii zic: ,„ Car tel est notre bon plaisir”, ceilalţi: „Car telle est la raison d'état”. 


Dar să urmăm cu citatele din „Steaua României". 


„.. Şi au slăbit cu încetul simţul conservărei naționale aşa de viu şi de puternic altădată la români, să ne ierte d. Manolachi 
Costachi dacă şi aici în contra, „formelor seci şi frazelor goale” vom căuta „ființa adevărului”. 

Simţul conservărei naţionale, adică conştiinţa națională, din cauza ideilor veninoase liberale şi democratice, este aproape 
stins după acest program. 

Să vedem. 

Epocei noastre de astăzi, astfel cum o crede d. Manolachi Costachi, să-i opunem alta, unde nu exista deloc veninul acestor 
idei şi să vedem cum sta cu conştiinţa națională? 

Poate să aibă dreptate d. Manolachi Costachi. O epocă în care a existat cele mai puține idei de libertate, o epocă de 
aproape robie, este în istoria noastră epoca fanarioților. Ar urma, după teoria programului conservator, că niciodată simțul 
conservărei naţionale, adică conştiinţa națională, n-a fost mai vie ca în acea epocă. Ei ! Aşa este? Psicologia unei națiuni este ca şi a 
individului. Din contră, atît mersul psicologic cît şi istoria dovedesc că o naţiune cu cît este mai liberă cu atît şi conştiinţa 
individualităţei sale devine mai puternică. Cum rămîne dar cu teoria din program?... „şi aceste idei, vătămătoare chiar în ţările 


luminate şi puternice de unde s-au luat, au devenit un adevărat pericol pentru națiunea noastră şi mică şi slabă”. 





Poate-se cita vremea fanarioţilor ca o epocă a dezvoltării statului român? A fost o epocă de suferință a 
poporului nostru, nu însă o fază de dezvoltare a statelor lui, cari, guvernate de bei numiţi de Poartă şi mai rău decît 
paşalicurile, nu mai păstraseră decît unele urme formale ale vechei lor neatîrnări şi erau tratate ca provincii cucerite. 
Cînd ţara nu era liberă nu putea fi vorba de dezvoltarea libertăţilor cetăţeneşti. Am putea cita oare ca dezvoltare a 
statului polon suma de libertăţi publice ce le-ar primi locuitorii sub ruşi? 

Va să zică nu poate fi vorba de fanarioți, precum pe de altă parte nu trebuie a se confunda libertatea țărei, 
oricari ar fi organele cari-i formulează voința, cu libertăţile cetăţeneşti, adică cu măsura în care fiece cetățean 
contribuie la formularea voinţei țării. Un stat absolutist poate fi liber, un stat democratic poate fi dependent, căci n- 
are a face una cu alta. 

Confraţii noştri vor înţelege lesne de ce e vorba. Statul nostru nu are altă rațiune de a fi decît aceea că e stat 
românesc, deci dezvoltarea elementului românesc este şi cată să fie ținta noastră de căpetenie. Oricari ar fi măsurile 
— fie cît de frumoase şi mari — cari ar împiedica dezvoltarea acestui element, fie din considerația pentru idei 
importate, fie sub pretextul acestor idei, ele sînt a se privi ca stricăcioase şi contrarii ideii statului nostru. Nu ne 
îndoim că cu lista de fraze a programelor liberale cosmopolite s-ar putea asemenea dezvolta cîteva milioane de 
oameni pe suprafața acestui teritoriu, dar acesta n-ar mai fi România, ci America sau Belgia Orientului, precum zice 
uneori „Românul” cînd, fără s-o ştie, arată ce idee corce, ce închipuire hibridă are despre viitorul național al țării 
noastre. Rațiunea de stat ne pare superioară tuturor ambițiilor nejustificate şi întregului bagaj de fraze cosmopolite cu 
cari publicul nostru este ameţit de douăzeci şi mai bine de ani încoace. Ceea ce voim deci e ca naţia să fie redată ei 
însuşi, ca clasele ei productive, grupurile ei de interese adevărate şi generale să contribuie la formarea voinţei ţării, 
adecă a legilor ei, nu însă populaţia flotantă de postulanţi şi advocaţi de-a doua şi a treia mînă, cu rețetele lor, pretinse 
infalibile, de fericiri făgăduite şi ne-mplinite. Voința legală şi sinceră a țării, o voință nestoarsă şi neindusă în eroare, 
iar nu instinctele vînătorilor de funcţii să determine mersul statului. Singura discuţie între noi şi adversari sinceri este 
aşadar numai asupra marginii pînă la care ideea statului, ideea armoniei intereselor, are să facă concesii aspirațiunilor 
şi ambiţiei individuale. Şi această margine nu este trasă în mod absolut; căci cu cît organizarea unei țări e mai veche, 
[mai] îmbinată cu tradiţiile, mai puternică cu atîta arena ambițiilor poate fi mai largă fără pericol pentru interesele 
generale. 

Ne abținem de-a cita nume într-o discuţie atît [de] teoretică, deşi am putea ilustra maniera noastră de-a privi 
cu numele a sute de nulităţi cari ajung în statul nostru a fi însărcinate cu gerarea afacerilor celor mai mari şi mai 
delicate ale ţării, privind slujba ca pe o sinecură sau ca chestie de diurnă, iar esenţa ei ca pe o jucărie. Întrebăm numai 
daca statul poate fi pus, fără pericol, la discreția unor asemenea elemente, cari nu trăiesc decît din falsificarea 
spiritului instituțiilor noastre şi din amăgirea opiniunei publice. 

Recomandăm confraților noştri lectura făgăduințelor de la Mazar Paşa şi-i întrebăm daca guvernanţii au 
îndeplinit una singură din acele făgăduințe; le recomandăm asemenea studiile financiare ale d-lui Dim. Sturza şi-i 
rugăm să ne arate un punct măcar în care d-sa s-ar fi conformat regulelor ce le stabilea ca absolute şi neînlăturabile 
pentru finanţele statului şi pentru dezvoltarea lui economică, şi credem că atunci se vor convinge că scopul venirii la 
putere a elementelor flotante nu este realizarea ideilor lor, idei schimbăcioase şi pretextate numai, ci căpătuirea 
membrilor societăţii americane de esploatare. 

Lupta noastră este deci a statului român contra republicei americane, şi nu ne îndoim că în combaterea 


americanismului cosmopolit şi lipsit de cultură vom avea alăturea chiar pe adversarii cei sinceri. 


[2 martie 1885] 





L, UN POCO PIÙ DI LUCE... ”] 


Un poco più di luce e intitulată cartea generalului Lamormora şi astfel trebuie să numim şi destăinuirile din 
şedinţa Senatului de la 25 fevruarie, făcute de marele mucenic canonizat în regulă. 

O spunem din capul locului că nici verdictul Senatului, nici ordonanța de neurmărire a justiției nu ni se par 
suficiente, cea dentîi fiind răsărită. din maniera de spălare reciprocă atît de caracteristică pentru partidul roşu, cea de- 
a doua fiind viciată prin rămînerea la post a marelui mucenic în timpul cercetării. Elementele de convingere fiind 
viciate din capul locului, nu ne rămîne decît să înregistrăm lăudabilele încercări cari, recunoscînd existența unei vine, 
se silesc de a o urni pe spatele altora. 


Reproducem dar cîteva pasaje din discursul de intrare a d-lui Simion Mihălescu, din care vor răsări cîteva 


raze pentru ilustrarea afacerii. 


În public, prin ziare, s-a reprodus, pe cînd aveam onoare de a dirige Ministeriul de Interne, o scrisoare 
subscrisă de un străin, dar atestată, de un indigen cu propria sa iscălitură, în care se zicea că directorul Minist[e Jrului 
de Interne a făcut cutare abuzuri! Directorul Ministerului nu era atacat personal ca orice particular ci ca om public. 
Oricare altul în locul său ar fi dat un comunicat şi ar fi zis : „lată cum stă afacerea”. Ca funcţionar superior al 
statului însă, cu credinţa ce trebuie să avem toți în Justiția ţării, pe dinsa am şi chemat-o oficial şi am rugat-o să 
cerceteze, fiindcă, am văzut că este o mişelie urzită în contra mea. Justiţia la rîndul său a luat act, a văzut ceea ce este, 
dar nu mi-a făcut onoarea niciodată să mă cheme să-i dau esplicări, a chemat numai pe acela care produsese 
scrisoarea în cestiune, afirmînd-o cu propria sa semnătură ca adevărată. Tot ce a cerut acel d[omn], toate 
investigaţiunile ce a pretins Parchetului să facă acesta le-a făcut, şi rezultatul a fost că Parchetul şi-a format 
convincțiunea că nu e caz de urmărire contra nimului. În dosarul Parchetului esistă cu toate astea un răspuns al 
presupusului autor al scrisorii publicate, în care zice că scrisoarea publicată în jurnalele române este reprodusă în 
sens invers şi cu precugetată adăogire de cuvinte spre a-i răsturna înţelesul! Prin urmare declară de falsă scrisoarea. 
Un om dar face un fals pe care-l si publică si cu toate acestea Parchetul găseşte că acel om poate fi liber, căci nu e 
caz de urmărire contra nimului. Daca aceasta este bine făcut nu e treaba mea să judec, precum nu sînt competinte să 
critic de s-a făcut bine sau nu că Senatul a trecut la ordinea zilei. însă publicul trebuie să ştie că autorul acelei scrisori 
declară că s-a văzut reprodusă scrisoarea sa în mod fals şi acela care a atestat cu subscrierea sa falsificarea se 


plimbă pe strade! 


Oricare altul în locul său — zicem noi — ar fi fost departe de-a da un comunicat în care să fi zis „aşa stă 
afacerea”, ci şi-ar fi dat demisia şi ar fi pretins să i se primească, mai ales cînd avuse şi abnegațiunea de a servi gratis 
la Ministeriul de Interne. Asemenea servicii gratuite, asemenea generozitate de patriot roşu în vestitul timp al 
rechizițiilor bătea la ochi de departe. 

Cît despre scrisoarea lui Warszawsky, ea este juridic autentică, căci nu d. Moldoveanu cu iscălitura sa, ci un 
notar public din Odesa a legalizat traducerea română, încît dubiul generalului Rossiiski că nu-și aduce aminte de a 
fost în ea vorba de bani şi negaţiunea d-lui Warszawsky nu sînt suficiente pentru a-i contesta autenticitatea. Deci nu 
poate fi caz de urmărire contra d-lui Moldoveanu, acoperit pe deplin de semnătura unui notar public, şi marele 
mucenic n-are nici o cauză de-a releva primblarea pe strade a denunțătorului. 


Alte pasaje: 


Şi secretarul general al Ministerului de Interne l-a recomandat la prefecți ca să-i facă, înlesnire să ia care cu 
bună tocmeală, după cum l-a recomandat d-nu ministru de externe. Acel domn însă, după ce a văzut asemenea 
recomandare, s-a crezut sprijinit, el ştie pentru ce a început să dea ordine autorităţilor comunale cam în acest mod, 
dacă-mi aduc bine aminte. „Daţi atîtea care conform ordinului ce trebuie să fi avut”. Acele ordine erau susținute de 


comisarii guvernului. Ordinile sînt la dosar. 


Atât rapoartele prefecților prin care se constată, amestecul într-aceasta a comisarului ministrului de externe, 


cît şi ordinile date de acest domn sînt la dosar. 


Eu, d-lor senatori, cred că, am ridicat numai un mic colţ al vălului care acoperă această scabroasă cestiune. 


Va să zică comisarii guvernului sînt de vină şi d. Mihălescu nu ridică decît un mic colţ al vălului care acopere 
... scabroasa cestiune. 
Atîta e destul deocamdată, căci avem în ele şi recunoaşterea existenței unei vine şi caracterizarea ei de 


scabroasă cestiune. 





În şedinţa de ieri a Senatului d. Epureanu, recitind denunțările făcute de d. Simeon Mihălescu, au declarat că 
le consideră ca o adevărată interpelare şi au întrebat daca ministrul poate să păzească tăcere şi, la caz cînd ministrul 
ar tăcea, dacă majoritatea Senatului, din respect pentru demnitatea ei, nu s-ar simţi datoare a provoca o nouă anchetă. 

D. Epureanu au accentuat că, departe de-a face vreo denunţare, nu pune în vederea Senatului şi a guvernului 
decît denunţarea făcută de d. Simeon Mihălescu, pînă ieri director al Ministeriului de Interne. 


D. ministru Câmpineanu, apoi d-nii Stătescu şi Grădişteanu, au voit a reduce cestiunea la proporţia unei 
afaceri de regulament, care n-ar învoi d-lui Epureanu de-a face o interpelare către majoritatea Senatului. 

Interpelare către majoritatea Senatului! 

Frumos clenci de formalism advocăţesc. 

D. Epureanu a replicat însă că interesul conştiinţei publice şi al demnităţii Senatului e mai presus de o 
interpretare a regulamentului. în discuţie au intervenit d. general Florescu, care, amintind zdruncinarea populaţiunii 
noastre rurale, care pururea a suferit cu trecerea oştirilor, s-a silit din nou a demonstra majorităţii că onoarea ei o 
angajează de a numi o nouă anchetă, care să descopere adevărul în această afacere pe care însuşi d. Mihălescu o 
numeşte scabroasă. 


Cu toate acestea Senatul a închis discuția. 
În comisia pentru luarea în primire a drumurilor de fier s-a numit d-nii Carada (?!), Stătescu şi colonel Arion. 
Intrebăm în ce calitate s-a numit d. Carada: ca jurist-consult, ca inginer mecanic, ca financiar, ca espert în 


comptabilitate? Nici o altă calitate decît aceea că e om de casa marelui proroc C.A. Rosetti. 


[2 martie 1880] 


[ÎN ŞEDINŢA DE VINERI...”] 





În şedinţa de vineri a Senatului relativ la interpelarea indirectă făcută de d. Simion Mihălescu asupra lucrării 
comisiunii de anchetă parlamentară în aşa-numita afacere a rechizițiilor, d. Manolache Costache a luat cuvîntul 
pentru. a adresa atît majorităţii acelui Corp cît şi guvernului cîteva observaţiuni cari, a zis oratorul, nu erau o 


interpelare propriu-zisă. lată observaţiunile d-lui M. Costache: 


În Monitorul de la 27 ale curentei, adică de alaltăieri, am văzut reproducîndu-se cuvintele d-lui senator 
Mihălescu, fost director la Ministerul de Interne. D-v. cunoaşteţi foarte bine că d-sa, cu o bărbăţie de care nu am decît 
a-i face elogiuri, a venit înaintea Senatului şi nu s-a crezut în drept de a ocupa locul ce i-a încredinţat alegătorii de la 
Brăila mai nainte de a se face anchetă în afacerea ce poartă denumirea de afacerea Warşawski, ci a cerut ca însuşi 
Senatul să cerceteze şi să facă lumină deplină. Senatul a numit o comisiune şi, comisiunea făcînd lucrarea sa, s-a 
trecut la ordinea zilei. După aceasta onor. d. Mihălescu, senator, ia motiv din aceasta, pură trecere la ordinea zilei şi 
face o denunțare formală în discursul sau că abuzuri s-au oamis, că comisiunea Senatului a lucrat într-un mod 
precipitat, deci s-ar fi putut descoperi abuzuri din conţinutul dosierelor cari i-au fost încredințate. 

Să vă citesc pasajele cele mai importante ale acestei cuvîntări şi veți vedea, d-le preşedinte, că este o 
cestiune care reclamă un răspuns din partea guvernului şi, cred, încă şi o lucrare nouă din partea Senatului. 

Noi, ca opozițiune, nu putem decît a denunța faptele de cari menționează d. Mihălescu în cuvîntul său, 
rămîind ca majoritatea Senatului, care are scrupurile sale, să vie la rîndul ei să-şi facă datoria. Rămîne dar la 
apreciarea sa, precum şi a guvernului, dacă se cuvine a păzi tăcerea în această afacere. 

Iată, d-lor, pasajul din discursul d-lui senator Mihălescu prin care d-sa zice că se constată că s-a luat cară de 
rechiziție cu călăraşi, în contra ordinelor date de Ministerul de Interne ca acele care să se ia numai cu bună tocmeală: 

„Secretarul general al Ministerului de Interne l-a recomandat la prefecţi ca să-i facă înlesnire să ia care cu 


bună tocmeală, după cum l-a recomandat d. ministru de externe. Acel d. însă, după ce a văzut ase- 





menea recomandare, s-a crezut sprijinit, el ştie pentru ce, a început să dea ordine autorităţilor comunale cam în acest mod, dacă-mi 
aduc bine aminte: « Daţi atîtea cară conform ordinului ce trebuie să fi avut ». Acele ordine erau susținute de comisarii guvernului, 
ordinele sînt la dosar. 

... Atît rapoartele prefecților prin cari se constată amestecul întru aceasta a comisarului ministrului de externe cît şi ordinele 
date de acel d. sînt la dosar. 

D-voastră n-aţi voit să cereți citirea lor etc.” 

Prin urmare d. Mihălescu declară că s-au luat cară de rechiziție cu sila, că au fost abuzuri, că sînt la dosar rapoarte, dar că 
s-a trecut repede peste ele. 

Mai este un alt pasaj, unde tot d. Mihălescu spune că au venit samsari pentru ca să mijlocească să dea carăle de rechiziție. 
Şi mai este un al treilea pasaj important unde d. Mihălescu zice: „Eu, d-lor senatori, cred că am rădicat numai un mic colţ al acestei 


scabroase cestiuni ”. 


Acest cuvînt poate nu este cunoscut de toţi, da, cuvîntul scabroasă cestiune este sinonim cu scandaloasă cestiune. 


Prin urmare onor. d. senator Mihălescu zice: „Am rădicat o parte a vălului ce acoperea această scandaloasă afacere; nu sînt 
satisfăcut de raportul comisiunii, căci, într-o asemenea gravă cestiune, după mine, s-a trecut cu repeziciune, încît nu-mi rămîne decît 
să arăt mulțumirile mele d-lui Grăjdănescu, care singur a luat cuvîntul şi astfel a silit banca ministerială se declare că guvernul a 
încheiat convenţia şi a decis a se da cară de rechiziţie, iar nu secretarul general”. 

Ei bine, d-lor, nu avem a ne amesteca în raporturile cari esistă între guvern şi majoritatea Senatului, nu ne aparține nouă de 
a critica sau a declara nemulțumirea noastră despre limbagiul ce a ţinut d. Mihălescu; eu unul [î]i voi răspunde d-sale şi ca român şi 
ca senator că-i sînt foarte recunoscător oricînd denunță un abuz şi sesizează pe Senat ca să dea o satisfacțiune legitimă acelor 
strîmbătăți. Prin urmare mă rezum şi zic: în faţa acestor denunțări formale făcute din partea d-lui Mihălescu, fost funcționar al 
statului, în fața acestor denunțări adresate atît băncei ministeriale cît şi majorității Senatului, eu întreb dacă această tăcere din partea 
guvernului poate satisface morala publică; şi al doilea, dacă însuşi Senatul nu simte necesitate ca să aducă lumină completă în 
această afacere, lumină care, după afirmările d-lui Mihălescu, comisiunea nu a procurat-o într-un mod satisfăcător; căci d-sa zice că 
comisiunea nu a rădicat vălul întreg care acopere această afacere. De aceea, d-lor, eu cred că guvernul se va grăbi a răspunde la 
interpelarea care a făcut-o deja d. Mihălescu şi pe care eu nu fac decît a o reproduce şi a mi-o însuşi chiar, şi întreb dacă Senatul nu 


simte nevoie a reveni asupra acestei afaceri. 


Acestea au fost observaţiile d-lui M. Costache. 

D. Stătescu, în cestiune de regulament, a spus că pînă acuma n-a stat în uzurile parlamentare ca un membru al 
unui Corp legiuitor să adreseze majorităţii o interpelare. D-sa însă declară că n-are nimica de zis daca Senatul va voi 
să discute din nou cestiunea pe cale de interpelare şi n-a luat cuvîntul decît pentru a protesta contra imputărilor aduse 
majorităţii. 

D. Câmpineanu zice că d. Mihălescu i-a spus că n-a făcut nici o interpelare; deşi ştie cele ce d. Mihălescu, în 
privința abuzurilor făcute de guvern cu rechizițiile Warszawski, a afirmat fără a le determina, d. ministru de finanțe 
cere acuma de la d. M. Costache să denunțe fapte concrete, pentru a putea răspunde guvernul. Dar tocmai aceasta era 
şi observaţia d-lui M. Costache. D. Mihălescu a denunțat că s-au făcut abuzuri şi că abuzurile acelea s-au făcut d-a 
dreptul de la Ministerul de Esterne, însă d. Mihălescu nu a determinat abuzurile comise în această scabroasă afacere. 

Guvernul nu răspunde atunci d-lui Mihălescu, nu-i cere să determine fapte concrete, ci tace. Senatul din 
parte-i, după grava denunţare şi observaţie a d-lui Mihălescu asupra raportului comisiei parlamentare, trece curat şi 
simplu la ordinea zilii. Lucrul dar se face muşama în familie şi cînd un senator din minoritate, pentru onoarea 
Corpului din care face parte, relevează această procedere necorectă şi care să se dea o satisfacere moralei publice, sau 
de către majoritate sau de către guvern, atunci din partea majorității i se impută că de ce nici un membru din 
minoritate n-a luat cuvîntul asupra raportului comisiei, deşi acum nu mai e vorba de raport, ci de denunţările 
ulterioare ale d-lui Mihălescu, iar din partea guvernului i se cere formularea unei interpelări întemeiată pe fapte 
concrete. 

D. general Florescu — constatînd că imputările făcute de d. Mihălescu comisiunii ating maioritatea, care ar 
trebui să fie mai geloasă de onoarea ei şi să nu primească a trece un lucru aşa de grav numai, cum a zis d. ministru de 
finanțe, limpezit în familie — a somat majoritatea împreună cu d. Manolache Costache a numi din nou o comisie 
parlamentară ca să cerceteze abuzurile denunțate de d. Mihălescu, deoarece guvernul persistă a tăcea în această 
privire. 

Cu toate acestea, după repetarea declarației d-lui ministru de finanțe că guvernul nu răspunde decît la 


interpelări întemeiate pe fapte, d. preşedinte al Senatului a închis incidentul şi a trecut la ordinea zilei. 





Ce-i drept, frumoase uzuri şi precedente parlamentare stabileşte maioritatea actuală a maturului corp! 


[4 martie 1880] 


FRANCIA : ARTICOLUL VII 


Senatul francez a respins art. VII al legei de instrucțiune Ferry cu 148 contra 129, adecă cu o majoritate de 19 
voturi. Dezbaterea provocată de acest articul în Senat ne aduce aminte de zilele cele mai bune ale tribunei franceze; 
ministrul de instrucțiune pe de o parte, Jules Simon şi Dufaure de alta, au vorbit cu mult spirit şi elocință. Subiectul 
despre care era vorba a fost tratat din fundament şi în mod filozofic. Marea întrebare, să fie instrucțiunea un monopol 
al statului sau concurenţă liberă, a fost arareori tratată cu atîte amănun[te]. Senatul, respingînd art. VII, care interzice 
instrucțiunea congregaţiilor neautorizate, s-a esprimat pentru libera concurență. în tot cazul congregaţiunile autorizate 


au dreptul de a instrui; aceasta n-are însă nici o importanță. Numărul şcoalelor ținute de aceste ordine este foarte mic, 


pe cînd cele neautorizate posed un număr mare de şcoale bine vizitate. 

Acestor congregațiuni li se oprea prin art. VII instrucţiunea şi se introducea monopolul şcoalelor de stat sau, 
după cum se zice în Franţa, al „Universităţii”. Astfel s-a întîmplat că în rînd cu clericalii s-a mai luptat contra art. VII 
unele dintre cele mai mari capete ale Franței. Afară de ministrul actual au mai aderat la acel proiect: Gambetta, deşi 
nu ca vorbitor, fiziologul Paul Bert, jurisconsulţii Bertauld şi Helie; contra lui se luptau, afară de şefii clericalilor şi 
„catolicilor liberali”, afară de Champagny, Broglie şi ai săi, şi bărbaţi cari au luat parte la formarea şi consolidarea 
Republicei a treia şi a căror cualificaţiune ştiinţifică e recunoscută de toată lumea. O cauză contra căreia intervine un 
Dufaure, un Jules Simon, căruia-i scrise Thiers în ziua demisionării sale că va deveni odinioară sprijinul țărei, poate 
„salvatorul ei”, un Simon, produsul cel mai strălucit al „Universităţei din Franţa”, o cauză pe care un Laboulaye, unul 
dintre spiritele cele mai alese din Franţa, Littré, filozoful cel mai profund ce l-a avut marea națiune din zilele lui 
Condillac, o deseamnă ca subjugătoare libertăţii contra căreia s-au declarat chiar şi bărbaţi liberali ca Bardoux, Parieu 
şi alţii, trebuie să conţină ceva îngrijitor, mai cu seamă luînd în consideraţiune starea actuală a junei Republice. 

În adevăr se pare că guvernul francez n-a purces cu destulă precauţiune. Nici un liberal nu va vedea bucuros 
învățămîntul predat atît de congregaţiunile autorizate cît şi de cele neautorizate. El are cele mai varii îngrijiri şi 
stricăciuni şi instrucțiunea jezuitică influințează demoralizînd. Nu trebuie să ne întoarcem la Pascal şi Escobar; cele 
citite de d. Ferry în Senat ajung în destul spre a ne face o idee despre calibrul instrucţiunei acelor călugări. Alta este 
însă cestiunea dreptului statului, alta este aceea a oportunităţei statului. Din punctul de vedere al acestei din urmă n-a 
fost cu cale de a se da clericalilor motiv să facă din „libertatea tatălui de familie” un strigăt de luptă şi să provoace o 
cestiune care nu numai că putea deveni punctul de întrunire al tuturor fracțiunilor monarhice, ci cari trebui să atragă 
din partea acestora aliați din elita spiritului francez. O coalițiune în care Jules Simon, ministrul răsturnat la 16 mai, cu 
ducele de Broglie, ministru la 16 mai, în care Lucien Brun pare a fi asociat cu Laboulaye, în care d. Wallon, modestul 
istoric al Virginei de Orleans, [î]şi pune autoritatea în cumpănă cu ateistul Littré, o astfel de coalițiune ne pare, în 
momentul în care ar trebui să se cugete numai la consolidarea Republicei, ca foarte îngrijitoare. Nu discutăm 
argumentul adus des în discuţiunea literară asupra acestui subiect mai cu seamă de Laboulaye, Renan şi Taine. Aceşti 
bărbaţi — şi ei imitează numai pe Tocqueville — aceşti bărbaţi cer concurenţa liberă, căci se tem de aplecaţiunea 


spre centralizaţiune şi uniformitate ce zace în spiritul latin 





al Franţii. Ei prevăd că rezultatul acesteia va fi o sterilitate a spiritului francez care va face ca Franţa să rămînă înapoi 
în filozofie, teologie, filologie şi limbistică. Prin concurenţa instrucțiunei libere ei speră a scoate „Universitatea”, care 
în filozofie s-a oprit la Victor Cousin şi pentru care un Schopenhauer şi un Spencer n-au esistat, care nu ştie despre 
David Strauss sau Keim sau Geiger. Poate să fie calculul şi greşit; în Germania şi Austria, unde şcolile superioare, 
naţionalitățile, sisteme filozofice şi teologice [î]şi fac concurență, nu s-ar putea întrebuința argumentul. Pentru Franța 
însă poate avea valoare. 

Înainte de toate însă trebuie să ne întrebăm: Ce va fi acum? Cabinetul Freycinet nu se va retrage şi domnul 


Ferry nu va fi jertfit. Cei din afară vor aştepta cu interes să vadă ceea ce se va mai întîmpla. 


[4 martie 1880] 


UN NOU ZIAR [,„ÎN IAŞI A APĂRUT...”] 


În laşi a apărut un nou ziar cotidian, precum se vede al fracțiunii, intitulat „Mişcarea naţională”. 


Primul articol e un fel de program sau o reamintire de program, din care estragem următoarele: 


Noi independenţii am fi fericiți dacă din această anarhie de idei ar răsări în viitor o mai bună doctrină în 
politica noastră de stat pentru toate partidele țărei, fără distincţiune. Am dori să se înțeleagă, în fine, şi de liberali şi 
de conservatori că un stat mic cum este al nostru nu se poate susţine între statele vii ale Europei dacă, nu are o 


politică sinceră naționalistă şi dacă în practică nu întrebuințează buna-credinţă şi onestitatea. 


Trebuie să ne alegem o cale hotărîtă şi corectă, pentru ca să se ştie şi înafară ceea ce voim. Echivocitatea 
atitudinei noastre nu este spre avantajul țărei; căci atunci putem fi taxaţi de o naţiune ce urmăreşte scopuri ascunse, 


de un popor perturbator al liniştei vecinilor săi. 


Duplicitatea este un sistem periculos chiar pentru cele mai puternice naţionalităţi; şi fructele ce uneori ea ni 


procură sînt mai mult aparente şi în toate cazurile efemere. 


Umanismul (recte umanitarismul) este un ideal filozofic respectabil pe care-l poate urmări o individualitate 
privată în domeniul abstracțiunii; însă omului de stat care conduce afacerile practice ale țării sale nu-i este dat să 
încerce esperimentațiunea ficțiunilor cosmopolite cu sacrificiul intereselor imediate şi cu prețul vieţii reale a 


poporului său. 


Iubim liberalismul pentru că-l practicăm cu sinceritate; dar nu vom sacrifica interesele naţionale unui 
liberalism cosmopolit. 

Am dovedit îndestul că poporul român nu este esclusiv, nu este intolerant, nu este degenerat; să nu ni se ceară 
să mergem cu demonstrațiunea aceasta pînă de a pune în pericol însăşi viaţa poporului nostru; fiindcă atunci cînd 
corpul social va pierde vitalitatea din cauza imprudenței politicilor noştri nime în Europa nu ne va scuza zelul nostru 
necumpătat pentru a complace marilor puteri. Cînd Turcia n-a mai găsit destule resurse în viaţa sa internă pentru a 
rezista inamicilor săi esterni n-a avut mizericordie de la nici un stat european; ea a fost condemnată şi ea a pierit. Si, 
dacă mai are încă o umbră de existentă, este că, nu s-a regulat definitiv încă cestiunea moştenirii. 

Am făcut aceste repetate dezvoltări pentru ca să fim bine înţeleşi că la noi interesul naţional primează totul în 
politică; restul ne pare de ordine secondară. 

Ne rezumăm dar zicînd că trebuie să determinăm o mişcare națională care să se impuie politicei noastre: iată 


țelul pe care tindem a-l ajunge. 


Salutînd cu egală dorinţă de bine atît organe amice cît şi adversare, ne îndeplinim şi față cu „Mişcarea 
naţională” această datorie plăcută. 

Dintr-această reamintire a programului fracțiunii se vede că sînt multe puncte în care ne potrivim pe deplin 
— cestiunea rămîne numai daca faptele vor fi asemenea cuvintelor. Pîn-acum nu putem afirma că fracțiunea ar fi avut 
oarecare considerație pentru adversarii săi, chiar pentru aciia cari nu se prea deosebeau de ea în privinţa principiilor. 
Am întreba: Este vro mare deosebire politică între moderaţii „Stelei României” şi independenţii „Mişcării naționale”? 


Este vro deosebire de principii între conservatori şi 





fracțiune? Asemenea nu — căci astăzi credem că nimeni nu mai dă nimic pe vestita acuzaţie că există reacționari 
oligarhici şi medievali în țara noastră. 

Noi credem că nu principiile ne deosibesc, ci modul cum le profesăm şi măsura de dreptate care o avem unii 
pentru alţii. Dar în cele mai multe cazuri cearta de vorbe şi de pretinse principii nu e în sine decît o ceartă de interese 
şi de ambiţii personale. Daca din această sumă de antagonism politic s-ar scădea cifrele urelor şi esclusivismului, 


restul de deosebiri, fie teoretice, fie practice, ar fi aproape nul. 


[4 martie 1880] 


[„ÎN LIBERA ENGLITERĂ ...”] 


În libera Engliteră se petrece astăzi un eveniment politic care în aparenţă nu prezintă decît un interes local, 
dar care în realitate din zi în zi ia proporţiunile şi însemnătatea unui eveniment de interes european. Voim să vorbim 
de dizolvarea Parlamentului, anunțată de lord Beaconsfield şi de pregătirile ce se fac de diferitele partizi pentru 
încurîndele alegeri de după Paşti. 

Lupta va fi învierşunată între partidul tory astăzi la putere şi partidul liberalilor sub direcțiunea lui Gladstone. 
Cestiunea ce desparte partizile mai mult în acest moment este politica din afară. Şi unul şi altul voiesc a mănținea 
integritatea şi mărirea Imperiului englez; diferenţa între ei consistă că liberalii se mulțumesc de-a aştepta atacul 


inamicului în poziţiile lor, pe cînd ceilalți au aerul de-a voi să-l preîntîmpine. 


Momentul dizolvării pare oportun şi favorabil pentru partidul astăzi la guvern şi poate că partidul Gladstone 
să rămînă în minoritate; dar rezulta-va de aci că puterea şi autoritatea morală ce-o prezintă opozițiunea va fi un 
capitol pierdut pentru Anglia şi că opiniunile ce reprezintă acest partid vor rămînea anihilate prin singurul fapt că 
guvernul va obținea majoritatea în Cameră? Nu. Negreşit că pentru afacerile ordinare majoritatea îşi va impune 
hotărîrea sa minorităţii, dar este de ajuns să ne amintim importanţa rolului ce-a jucat d. Gladstone în ultimul război 
din Orient ca să ne convingem că sînt cestiuni de o ordine politică înaltă care nu se dezleagă prin 10, 20 de arşice 
(bile) aruncate în urne, ci pentru care se reclamă consimțimîntul unei întregi națiuni. Astfel se ştie că, deşi lord 
Beaconsfield era dispus de a practica o politică mai accentuată în ultimul război, deşi voia poate a lua o parte directă 
la el, opoziţiunea lui Gladstone şi a partidului său au fost de ajuns de-a ţinea pe guvern în loc, fiindcă acea minoritate, 
reprezentată prin el, credea că nici onoarea, nici interesele Angliei nu erau într-atît puse în joc ca să nu poată fi 
satisfăcute decît cu sacrificii băneşti şi cu sîngele fiilor Angliei şi într-adevăr — la încheiarea păcii — Anglia a fost în 
stare de a-şi garanta toate interesele sale, astfel cum ar fi putut a o face chiar după un război fericit. 

lată roadele binefăcătoare a unui regim adevărat de libertate, a unui regim de control, a unui regim 
constituțional. Ferice de acele popoare a căror viață şi avere nu sînt puse la discreţia unui singur om, fie el un mare 
căpitan sau un geniu ca Napoleon I. 

Din nenorocire nu astfel se petrec lucrurile la noi. Un guvern la noi care odată dispune de majorităţile 
arşicelor nu voieşte a-şi mai da seama şi a şti nici cum au ajuns la putere, nici de mijloacele cu cari se mănţine. 
Opozițiunea pentru el e un ce fără de voință. Chiar simțul general al țării, daca se grupează împrejurul acelei 
opoziţiuni, e totuşi pentru el ca şi cînd n-ar exista, căci el se zice că posedă încrederea şefului statului şi se bucură de 
majoritatea arşicelor. 

Ca să probăm pîn'la evidență pîn'la ce grad s-a desfidat în ultimele evenimente bunul-simţ al țării n-avem 
decît să amintim un fapt care s-a dat publicităţii de pe tribuna Parlamentului şi care astăzi este de notoritate publică. 
În ajunul intrării oştirilor rosiene pe teritoriul român miniştrii convocaseră o consultaţie înaintea şefului statului la 


care 





fură chemaţi nu membrii fostului guvern, căzut de la putere, ci bărbaţi politici cari parte reprezentau elemente 
intermediare între guvernul căzut şi noul guvern, parte erau amici ai acestui din urmă şi anume: d-nii Bozianu, Ion 
Ghica, prinţul Dim, Ghica, M. Cogălniceanu, A. Golescu, C.A. Rosetti şi M. Costachi. 

Toţi în unanimitate — afară de d. C.A. Rosetti — se pronunțară în contra unei politici de acţiune şi pentru 
respectarea poziţiunii politice ce ne era creată prin Tractatul de la Paris. 

De mulţi se atribuie căderea fostului guvern rezistenței ce el ar fi pus de a se arunca într-o politică 
aventuroasă, deşi opozițiunea de la Mazar Paşa imputa acelui guvern o politică de acţiune şi aventură. 

Partidul radicalilor, fidel programei lor de a face pururea contrariul de ceea ce-au scris şi au vorbit, au rupt cu 
tradițiunile, au sfidat opinia publică, simțul general al țărei şi, preocupat mai mult de a se mănținea cu orice preț la 
putere, au săvîrşit faptele pe cari le imputase fără cuvînt fostului guvern. 

Cînd trimisul guvernului nostru se prezintă înaintea ambasadorului englez la Viena ca să invoace bunăvoința 


Angliei în favoarea României în ajunul conferințelor de la Berlin, ministrul englez, c-o legitimă ironie, răspunse: 
Noi mergem la Berlin ca să împăciuim pe beligeranţi, n-avem a ne amesteca în afacerile aliaților. 


Toate neajunsurile, toate gemetele de nemulțumire ale țării sînt înăduşite prin atotputernicia guvernamentală. 
La vot! La vot! strigau credincioşii guvernului, şi majoritatea arşicelor decidea de soarta țării. 
Țara, astăzi în nedumerire, se întreabă: 


Cine poartă răspunderea? 


[5 martie 1880] 


[„APARŢINE TRADIȚIUNILOR...”] 


Aparține tradiţiunilor partidului de la putere de-a întuneca adevărul, de-a-şi atribui lauri nemeritaţi şi de-a 
respinge solidaritatea faptelor acelora cari-l privesc numai pe el. 
Radicalii noştri, deşi îmbrăcaţi pururea în haina compromisă pe veştejitele lor trupuri de „naţionali”, se 


preocupă înainte de toate de triumful intereselor partidului. Poftele lor nesăţioase trebuiesc înainte de toate 


satisfăcute. Daca va mai prisosi vreo firimitură şi pentru biata țară, cu atît mai bine; daca nu, „après moi le déluge”. 

Amintim nişte fapte din întîia lor descălicătoare guvernamentală din 1867—68, care prezintă şi un interes de 
actualitate. 

La anul 1866 se contractează, în împrejurări foarte defavorabile şi în condițiuni destul de grele, împrumutul 
Oppenheim. Opoziţiunea răstoarnă ministeriul Ion Ghica-Mavrogheni cu ocazia acelui împrumut, d. I. Brătianu se 
introduce mai întîi ca simplu ministru în cabinetul prezidat de C. Creţulescu, înlătură peste cîteva luni pe acest din 
urmă, obţine de la Măria Sa întîi dizolvarea Camerei şi pe urmă, în mijlocul insultelor aruncate pe ulițele 
Bucureştilor, alungă şi pe membrii Senatului. 

lată-i instalaţi! 

Încunjuraţi de așa-numiții clapişti din acea vreme, care-a fost prima lor preocupare? 

De-a pune mîna pe banii proveniţi din împrumutul Oppenheim: [î]i deturnează fondurile de la adevărata lor 
destinațiune şi, în loc de-a plăti datoria flotantă de atunci, le afectează la cheltuieli nesocotite, măresc bugetele peste 


măsură, lasă deficite şi datorii flotante succesorilor lor şi, ca să încoroneze opera, dau concesia Stroussberg. 





Împrumutul domenial, crearea de nouă impozite, precum monopolul băuturilor spirtoase şi monopolul 
tutunurilor, de abia pot ajunge pentru a face faţă dificultăților situațiunii financiare create de ea. 

Cui i-e milă însă de bietul impozabil? 

Cine strigă mai tare că ei au guvernat fără împrumuturi şi fără nouă impozite? 

Negreşit „naţionalii”. 

Fideli acestui sistem, ei îl urmăresc şi astăzi. 

Ei se laudă că au urcat resursele bugetare la cifra de 128 000 000 fără impozite şi fără datorii. Li se 
demonstră cu însuşi cifrele lor că deficitul bugetului actual este de 21 milioane; li se cere o situațiune fidelă despre 
cîtimea datoriei flotante care apasă astăzi finanţele noastre, ei îţi răspund cu Tudor Vladimirescu, cu 48, cu 66 şi că ei 
şi numai ei sînt partidul naţional şi liberal. 

Toate aceste se petrec ziua-n amiaza mare, în vederea tuturor. Țării, într-un mod instinctiv, i se prevesteşte o 


adevărată catastrofă financiară şi iarăşi se va întreba: Cine poartă răspunderea? 


[5 martie 1880] 


PRELECŢIUNEA D-LUI TITU MAIORESCU ŢINUTĂ 
DUMINECĂ 2 MARTIE 1880 
ARTELE ÎN EDUCAȚIUNE 


În prelecţiunea de duminică, profundul cugetător mai întîi recapitulează rezultatul prelecțiunilor psicologice 
precedente, deosebirea între conştiinţa luminoasă şi cea întunecată, memorativă, apoi, continuînd a espune, [î]şi 
esplică jocul percepţiunilor şi ideilor în conştiinţă, vibraţiunile corespunzătoare fiziologice în nervi, creieri, ne 
dezvăleşte, ne face să vedem în noi, în conglomeratul celulelor centrale, o lume noua, proprie, o lume ideală. 

În evul nostru, în această lume ideală este deosebirea între frumos şi urât, bun şi rău; în noi este fericirea şi 
nefericirea, nu afară de noi. 

Deci educaţiunea să nu tindă numai la câştiguri din lumea reală, la folosuri materiale cari pe nimeni n-au făcut 
fericit, ci să dezvolte bunurile din lumea ideală, percepțiunea frumosului, ideile de bine şi adevăr. Astfel, 
solidificîndu-se conglomeratul celulelor centrale, cunoştinţa de sine, va creşte capitalul puterilor latente, forțele în 
potenţa (în individ, naţiune ca şi în umanitate) şi numai aşa — tocmai ca dinamitul — [la] un moment dat aceste forțe 
vor deveni patente, se vor manifesta în fapte mari, în opere strălucite de muzică, pictură sau poezie. 

Prelecțiunile d-lui T. Maiorescu sînt de cea mai mare importanță. Auzim că se vor publica într-o broşură. 


Aşteptăm cu nerăbdare. 


[5 martie 1880] 


[„„E GREU PENTRU O FOAIE DIN OPOZIŢIE...”] 


E greu pentru o foaie din opoziţie, chiar provocată fiind, să se esprime într-un mod esclusiv în, privirea 
politicei esterne. Singurul lucru pe care ne-am permis a-l consilia guvernului e ca să nu lase a se observa, nici prin 
organele, nici prin atitudinea sa, o înclinare esclusivă către una din puterile mari şi a atinge prin asta susceptibilitatea 


unei alteia. Susceptibilitatea zicem, căci în alte priviri sîntem 





departe de orice iluzie. Ţară mică, cu hotare foarte întinse în lung, cu populaţie rară şi cu frontiere cu desăvîrşire 
deschise înspre nord, noi într-adevăr nici înțelegem, nici putem pricepe în ce chip am jigni sentimentul deplinei 
siguranţe a puternicilor noştri vecini, încît în toate împrejurările n-ar putea fi vorba decît de susceptibilități atinse. 
Daca voim a păstra ceea ce este al nostru, daca tonul nostru a fost adeseori urcat cînd apăram moşia strămoşească, 
lucrul e atît de natural pentru statele cele mai mici, ca şi pentru oamenii cei mai mici, încît cei mari, în plenitudinea 
puterii şi în sentimentul superiorității lor, ar fi putut trece lesne cu vederea neputincioasele ameninţări ale unei nații 
mici. Nu zicem că nu trebuie să apărăm cu devotament şi energie pămîntul şi neamul nostru. Da, căci demnitatea 
morală a celui mic poate fi tot atît de însemnată ca şi a celui mare, iar a se lupta şi a muri pentru bunurile cele mai 
sfinte inimii omeneşti e tot atît de frumos pentru cel mic ca si pentru cel mare. Numai [că] de la pericolul imediat şi 
vădit pînă la planuri de politică europeană, pînă la voința de-a fi un factor hotărîtor în echilibrul european e o 
deosebire cît cerul de pămînt. Prin urmare conştiinţa rolului modest pe care-l are țara noastră, fie în Europa, fie chiar 
în politica specială pe care o putere sau alta ar inaugura-o cu oarecare precumpănire în Orient, sentimentul apoi că 
sîntem atît de străini, deci o individualitate cu totul aparte în mijlocul popoarelor şi mari şi puternice cari ne 
încunjură, toate acestea ar trebui să se imprime şi-n politica noastră esterioară, pe care am trebui s-o urmăm ca şi 
strămoşii noştri, cari stăteau bine cu toţi şi nu se apărau decît de agresiune directă. 

Mai e însă şi un alt inconvenient, combinat cu orice sfaturi pozitive pe cari un ziar din opoziţie l-ar da țării în 
privirea politicei esterioare. Relaţiile dintre puteri, în aparență adeseori atât de clare şi liniştite, ascund în ele rivalități 
pe cari nu sînt în poziție a le cunoaşte decît numai persoanele oficiale, asupra cărora ele se fac simţite şi apreciabile; 
pe de altă parte în o tensiune aparentă se ascund tot atît de des încercări de reconciliare şi de alianţă, încît înclinări 
prea pronunţate şi în această privire ne-ar face să fim luați cam uşor de acele curente cari, părînd un moment a se 
dezbina, nu caută decît calea de-a se împăca, lucruri cari asemenea nu se pot resimți şi aprecia decît de personalități 
oficiale. 

Un partid în opoziţie însă, care n-are nici un fel de legături cu acele influențe ale străinătății, nu poate avea o 
idee amănunţită asupra situaţiei politicei esterioare, aşadar nici elemente destule pentru a judeca în mod definitiv în 
cestiunea aceasta. 

Prin sfaturi pripite şi pozitive în privirea politicei esterne noi credem că nu s-ar prejudeca numai intenţiile 
guvernului, căci aceasta ar fi puţin, dar chiar şi interesele țării. 

Cu atît mai mare ne e mirarea cînd ne pomenim că se discută asupră-ne nu după cele zise clar de noi, ci după 
intenții şi înclinări sau după aversiuni ce ni se atribuie în mod cu totul gratuit. 

Astfel „Democraţia națională”, ocupîndu-se de programul publicat de noi, în partea lui privitoare la atitudinea 


țării noastre față cu puterile străine, zice următoarele: 


Partea din conservatori al căror reprezentant este d. Manolache Costache se recomandă Palatului prin o mare animozitate 


contra Rusiei şi o preaplecată supunere la voința Austro-Ungariei. Aceasta au probat-o nu numai prin scrieri, dar chiar şi prin fapte. 


Sîntem datori înainte de toate a face o mică rectificare la ceea ce afirmă „Democraţia naţională”, cumcă d. 
Manolache Costache a fost chemat la M. Sa Domnitorul. D.M. Costache n-a fost chemat la Palat, ci a crezut de 
datoria sa de a cere o audienţă, cum este obiceiul, pentru a prezenta omaje suveranului. 

Cît pentru afirmarea că noi am fi manifestat „o mare animozitate contra Rusiei şi o preaplecată supunere la 
voința Austro-Ungariei”, n-avem decît a ruga pe confrații noştri să recitească toate articolele noastre de la publicarea 
programului încoace spre a se convinge că noi n-am uitat şi nu putem uita şi partea de recunoştinţă pe care o datorăm 
Rusiei. 

În studiile noastre asupra situaţiei am amintit că d-abia cu sfărîmarea cetăților de pe malul Dunării şi cu 
liberarea navigaţiei pe acest fluviu a început a se dezvolta agricultura noastră şi s-a pus cu chipul acesta primele 


temelii ale dezvoltării noastre intelectuale, înlesnindu-ni-se mijloacele d-a ne pune în legătura cu Occidentul. 





Asemenea, în articolul publicat de noi în numărul de alaltăieri am indicat linia de conduită pe care o credem 


tradițională şi adevărat românească şi care consistă în a întreținea relaţiile cele mai bune cu toate puterile şi a nu ne 
da în afară la o politică exclusivă. 


Ca să fim şi mai bine înțeleşi, terminînd, reproducem încă o dată încheiarea acelui articol: 


Să ne amintim epoca în care se zicea că în Grecia există un partid englez, unul francez, altul rusesc, şi că în 
zadar se căuta partid adevărat național. Oamenii de stat ai Greciei s-au convins prin esperiență că adevărata politică 
naţională nu poate fi alta decît aceea care se razimă pe propriile interese ale națiunii; şi astăzi negreşit există în 
Grecia partide politice, ca în oricare stat constituțional, însă ele nu mai pot fi calificate de partid englez, francez sau 
rusesc. Ar fi regretabil, ar fi o nenorocire chiar pentru noi dacă, a doua zi după recunoaşterea independenții noastre, 
am cădea în greşala ce o comitea odinioară Grecia în loc să ne inspirăm de politica noastră tradițională. 

În ce constă însă aici tradiţiunea? Ea constă în ceea ce ne impune chiar pozițiunea noastră geografică ; de-a 
evita orice provocare față cu puterile noastre vecine şi d-a întreţine îndeobşte cu toate puterile cele mai bune relațiuni. 
Prin aspiraţiunile noastre, prin dezvoltarea intelectuală ce şi-a dat România de jumătate de secol aproape, ea a căutat 
a se apropia de civilizaţiunea apuseană; ideile de progres, dezvoltarea noastră economică trebuie să fie pururea ţinta 
noastră pentru a ne întări înlăuntru şi a inspira încredere înafară. Dacă puterile la Berlin nu ne-au garantat 
neutralitatea, trebuie ca noi, prin atitudinea ce vom ţinea-o, să nu ne depărtăm cîtuşi de puţin de la o politică 
înțeleaptă, care să nu se inspire decît de propriile interese româneşti, fiindcă este o probă evidentă că o asemenea 
politică este singura bună pentru România, fiindcă pururea am cerut-o, fiindcă am regretat şi regretăm şi astăzi că 
înaltul areopag european nu ne-a asigurat el însuşi condiţiile de existenţă ce le doream cu toţii pentru statul nostru. 

Noi nu putem decît regreta că se văd tendenţe de a angaja ţara în o politică bazată pe apropiarea exclusivă 
către una sau cealaltă din marile puteri, depărtînd-o astfel de la linia de conduită pe care o socotim singura bună, fiind 


inspirată numai din propriile noastre interese. 


[6 martie 1880] 


ERRATA 


Vedem în unele ziare rezumatul nostru din „Timpul” a prelecțiunei d-lui T. L. Maiorescu Despre visuri 
reproducîndu-se, din nenorocire, cu aceleaşi erori de tipar cari s-au strecurat, tot din nenorocire, şi în „Timpul”. După 
ce însuşi rezumatul este destul de necomplect, apoi mai vin aceste erori pentru a altera înţelesul. Aşa, în loc de 
„Printr-o rezoluţiune venită prin nervii centrifugali din creieri, pentru a stărui în lucrare” etc. să se citească: „poate a 
stărui” etc.; în loc de: „Așadar un lacheu...” să se citească: „Aşa d.e. (de esemplu) un laceu” etc.; şi în loc de: „avea 


ţinută în veghere” etc.: avea țintă în vedere. 


[6 martie 1880] 


„DE MAI MULTE ZILE ...”] 


De mai multe zile circulau fel de fel de versiuni asupra rezoluţiei ce s-ar fi luat de cătră judecătorul comercial 
din Berlin în privinţa cererii de înregistrare a convenției închieate între Societatea Căilor Ferate Române cu guvernul 


nostru pentru răscumpărare. Unii pretindeau că judecătorul ar fi respins cererea de înregistrare, alţii că ar fi amînat-o. 





După informaţiile ce am putut culege din mai multe izvoare, şi mai ales din foaia berlineză „Boersen 
Zeitung” de alaltăieri, adevărul se află la mijloc, adică între aceste două versiuni ce se răspîndiseră. lată cum stă 
lucrul : 

Termenul juridic pe care l-a întrebuințat judecătorul comercial din Berlin este în limba germană abgelehnt 
(înlăturat) adică, cum am zice in termenii obicinuiți la noi, „la dosar”. Considerantele ce servesc de bază rezoluţiei 
judecătorului sînt că hotărîrea majorității acţionarilor, care, înregistrîndu-se, ar fi să înlocuiască şi să suprime statutele 
societăţii înregistrate deja încă nu prezentă caracterul unei convenţii perfecte, fiind aceasta încă supusă îndeplinirii 
unor condiţii eventuale conţinute în textul său. Astfel, pe baza art. 214 din Codul comercial german, judecătorul nu s- 


a crezut în drept a face transcrierea. 


La 10 martie st.n. delegaţii societăţii, prezentînd judecătorului de comerţ un memoriu prin care încearcă a 
combate argumentarea lui arătată mai sus, dînsul, prin deciziunea sa din 11 martie nu numai că a mănținut într-un 
mod statornic rezoluţuia sa de mai nainte, dar a mai adăogat că hotărîrea majorităţii acţionarilor, în condiţiile în cari a 
fost luată, nu conţine în realitate decît o procură (Vollmacht) dată comitetului de supraveghere aflător la Berlin pentru 
a încheia noua convenţie de răscumpărare. 

Astfel stă astăzi afacerea pretinsei răscumpărări. 

Pentru împrospătarea memoriei publicului vom spune că între dispoziţiile conținute în textul convenției 
votate de Corpurile noastre legiuitoare se găseşte şi aceea că nouăle titluri ce urmează a fi emise de stat nu se vor 
preschimba cu vechile titluri decît după ce mai întîi se va transcrie convenţia de către tribunalul de comerț, în vreme 
ce judecătorul de comerț german pare a reclama că toate dispoziţiile conţinute în convenție să fie efectuate, să fie 
adecă convenția deja perfectă, pentru ca el în urmă să se poată pronunța asupra cestiunii înregistrării acelui act. 

Din aceste fapte enunțate rezultă că pentru moment cestiunea se învîrteşte într-un cerc viţios. Va trebui dar să 
se descopere un mijloc de înlăturare a dilemei în care cestiunea se află astăzi. 

Prin hotărîrile judecătorului se aminteşte şi despre protestul d-lui Landau, pe care-l supune la dispoziţiile de 
procedură a codicelui german, ceea ce lasă să se prevază că, daca d. Landau va îndeplini condițiile de procedură, 
înregistrarea va putea fi suspendată pînă la rezolvarea acestui proces. 

Aceste informaţiuni fiind culese în mare parte dintre-o foaie berlineză oficioasă, credem că guvernul nostru, 
trebuind negreşit să aibă informaţiuni mai precize, ar face bine să le aducă la conoştința publicului, care este foarte 


interesat a şti adevărul asupra stadiului unde a ajuns „„strălucita” afacere a pretinsei răscumpărări. 
» 


[7 martie 1880] 


[„FOAIA D-LUI BOERESCU ...”] 


Foaia d-lui Boerescu, vorbind de discuţiunile urmate în Cameră asupra Băncii de Scont şi de Circulaţiune, 
după ce aprețiază în felul său discursurile oratorilor din opoziţiune, întreabă cu ironie ce înțelege d. Lahovari prin 
capitaluri fictive opuse capitalurilor reale. Ignoranţa ce pare că organul marelui om de stat aruncă asupra oratorilor 
din opozițiune, ar putea să recază pe însuşi învățatul organ. Căci, în adevăr, naivă cestiune din partea unor oameni atît 
de meşteri în cele financiare! 

Cine nu ştie ce se înțelege prin capitaluri fictive ? Capitalurile fictive sînt toate acele pretinse reprezentațiuni 
ale bogăției, ale tranzacțiunilor, precum acțiuni, obligaţiuni, poliţe, hîrtii de credit, cari nu reprezintă o valoare reală 
sau serioasă. Aşa sînt biletele de stat sau de bancă cu curs forțat şi cari nu se bazează pe o rezervă metalică; aşa au 
fost asignatele, hîrtia-monedă, acțiunile unor societăți cari operează cu capitaluri neexistente ori cu capitaluri pierdute 


în urma unei adminstraţiuni rele. 





Dară, pentru că în asemenea materii aride trebuie să ilustrăm teoria prin exemple pipăite, vom aduce aminte 
un singur fapt foarte cunoscut contradictorilor noştri: Acţiunile „Daciei”. 

Aceste acţiuni, în urma unor împrejurări produse cu abilitate, au fost acum vreo trei ani urcate peste suma de 
700 franci, adică mult mai sus de pari. În urmă, nemaiplătindu-se de trei ani nici un dividend, au căzut la 100 fr. şi 
astăzi abia s-au ridicat la 200. 

Ei bine, unde este, în cestia de faţă, capitalul real şi capitalul fictiv? 

Capitalul real este: cei 700 de franci pe cari i-au dat naivii în monede sunătoare pentru nişte acţiuni cari nu 
făceau nici sfertul acestei sume şi care capital real a trecut în lăzile celor îndemînatici. Capitalul fictiv este pentru 
bieţii acţionari acţiunea cumpărată, care de trei ani nu le mai dă dobîndă, care nu mai face astăzi decît 200 franci şi 
care mîne, daca acest sistem de administrațiune va continua, se va putea reduce chiar la suma rotundă ce se cheamă: 
0. 

Sperăm că, după acest exemplu, marii financiari şi inspiratori ai „Presei” au priceput diferența între capital 


real şi capital fictiv, diferența pe care îi bănuim noi că o cunoşteau demult. 


[7 martie 1880] 


[„„CITIM ÎN «FREMDENBLATT)...”] 


Citim în „Fremdenblatt”: 


Prim-ministrul român d. Brătianu, care a fost primit azi în audienţă de Împăratul pentru a aduce Maj. Sale 
felicitările principelui Carol pentru logodna prințului de Coroană Rudolf, s-a bucurat în cercurile înalte de aci de o 
primire simpatică. Eminentul bărbat de stat care în circumstanțele grele a ştiut să aducă interesele României în 
consonanță cu pretenţiunile europene a avut ocaziune de a se convinge că Austro-Ungaria, care s-a arătat totdauna 
gata de a sprijini interesele juste ale României şi pe viitor, pune mare preț pentru ținerea relaţiunilor amicale cu 
Principatul vecin. 

Ambele părţi ale Laithei ştiu prețui misiunea pacinică ce are de împlinit România chiar şi prin pozițiunea sa 
la gura Dunărei şi la granița Orientului şi Occidentului. D. Brătianu, care avu ocaziunea a conferi aci si cu baronul 
Korb despre cestiuni comerciale, va părăsi oraşul nostru cu conştiinţa că România, mergînd şi de aci înainte pe 
acele căi politice pe cari a umblat în timpul din urmă, poate fi totdeauna sigură de amiciţia şi sprijinul monarhiei 


noastre. 


[7 martie 1880] 


[„„AM SPUS ÎN ARTICOLUL PRIM...”] 


Am spus în articolul prim al numărului nostru de alaltăieri că adesea sub o tenziune aparentă între puteri se 
ascund încercări de reconciliare şi că cine prea s-ar lăsa sedus de aparențe ar fi tratat drept uşor. Într-adevăr „Gazetta 


de Colonia”, într-un articol intitulat Garanţiile păcii, se rosteşte astfel: 


Se pretinde din diferite părți că neîncrederea cancelarului german în contra Rusiei ar fi ajuns atât de departe 
încît, ivindu-se cazul şi Rusia nearătînd mai bune dispoziţii față cu Germania, cancelariul nu s-ar da îndărăt nici chiar 
înaintea unui război. Nu vom hotărî cestiunea. 

Împăratul Vilhelm e un om discret şi nimeni nu ştie ce s-a pus la cale între el si cancelariul. Sigur însă e din 


fericire că, dac-a existat vro criză, trebuie să se considere de stinsă. 





Cei doi împărați, cel rusesc şi cel german, s-au jurat într-un chip oarecare că pe cit vor trăi ei război între cele două 
împărății să nu fie şi fără îndoială că acest cuvint dat e o mare garanție a păcii. 

Apoi Rusia a suferit atitea esperienţe din partea panslaviştilor că va trebui să se răzgîndească de mai multe ori pînă să se 
prinză iar în aventuri războinice. Cancelaria şi Curtea din Berlin observă cu satisfacere că partidul panslavit pierde terenul la 
Curtea rusească şi-l pierde continuu, deşi încet. Acest partid este cu toate acestea îndestul de îndrăzneţ pentru a gîndi la un război 
cu Germania fără alianța Franţei chiar. Nu e atit de uşor precum se crede în genere ca să se-ncheie o alianţă franco-rusească. 

Toate împrejurările acestea pot fi considerate cu tot atitea garanţii că pacea nu-i va fi turburată într-un viitor apropiat. 
Altă noutate bună pentru amicii păcii va fi biruinţa guvernului englez în alegerile generale. 

Guvernul englez speră fără îndoială să învinsă, căci altfel n-ar fi dizolvat Parlamentul. Pare-ntr-adevăr c-ar fi oarecare 
prezumțiune în declaraţia lordului Beaconsfield că mănţinerea păcii atirnă de mănținerea, ba sporirea chiar a influenţei engleze în 
consiliile Europei. Cu toate acestea în declarația aceasta e ceva adevărat în fond, şi anume că poporul englez n-ar cîştiga nimic 


dintr-un război european şi că vede prin urmare folosul său în mănţinerea păcii. 


[7 martie 1880] 


ZIARUL „UNIREA” ȘI PROGRAMUL 
CONSERVATORILOR 


Ziarul „Unirea” din laşi e organul încă modest al embrionarului partid roşu din Moldova, redijat se vede de 


tineri care nici visează încă ce va să zică partid roşu şi nu ştiu cîtă tiranie, cât esclusivism, cît servilism sufletesc, dar 


şi cită libertate în înstrăinarea averii publice şi private îi caracterizează pe aşa-numiţii liberali. „Unirea? se va 
convinge, nu ne îndoim, de toate acestea mai tîrziu. Cît despre noi, nu sîntem deloc turburaţi de viitorul partid roşu 
din Moldova. Adevăraţii roşii nu pot fi acolo de[cît] cei din grupul Goldner-Wortmann, împreună cu cîțiva gheşeftari 
pentru cari funcțiile şi moşiile statului sînt mobilul acţiunilor politice. 

Dar, lăsînd deocamdată ca timpul şi propria esperiență să deie tuturor tinerilor lecţiile cuvenite, încît să 
devină sau cetăţeni oneşti sau sinceri roşii, adică oameni lipsiți de orice credință şi aspiraţiune şi aruncaţi cu trup cu 
suflet în braţele gheseftului, lăsînd ca mugurii, nevinovaţi încă, ai încercărilor de formarea unui partid roşu în 
Moldova să dea roadele cuvenite, ne mărginim deocamdată întru a stabili rezerva că portretul ce-l facem partidului 
dominant în România nu priveşte încă pe cei de la „Unirea” şi reproducem mai la vale o parte din discuţia teoretică a 
acelui ziar asupra programei partidului conservator. 


Iată ce zice ziarul „Unirea”: 


Cînd este vorba de a formula un program, pe cît este de simplă şi de limpide poziția unui partid însufleţit de idei largi de 
reformă, convins de legile progresului, tot pe atîta e de grea şi delicată poziţia partidelor amice ale trecutului şi prin urmare 
duşmane a instituţiilor nouă şi libere. 

Cînd partidul liberal crede de cuviință a publica un program [î]i este foarte uşor de a fi sincer, de a nu face restricții 
mentale. El [î]şi formulează în libertate, fără întorsături de fraze şi reticente, aspirațiile sale generoase şi, dacă este ca să-l critice 
cineva, apoi cel mult [î]i poate imputa o prea mare ardoare, un prea mare avint în curentul fecund al progresului. 

Nu este tot astfel cu partidul conservator. Membrii lui au fost succesiv şi sub diferite pretexte în contra tuturor legilor cu 
caracter politic sau chiar civil care tindeau a egaliza tot mai mult pe toţi cetățenii; evident dar că nu pot să iubească în total ceea ce 
nu au iubit în special, adică universalitatea acelor legi, întregul sistem cu încetul ridicat. 

Acesta este un fapt constatat de toată lumea. Dificultatea pentru conservatori începe însă mai cu seamă de aci înainte. 

În adevăr, ei, deşi nu iubesc instituţiile noastre, ci numai Ie suportează, nu le vine să o spună aceasta în chip lămurit, pentru 
cuvîntul că, spre a putea avea vreo influenţă în stat, au nevoie de mulțime, de mase, adecă tocmai de acei cari, dacă înseamnă ceva 
în afacerile politice, apoi aceasta numai prin instituţiile liberale şi numai de la introducerea lor. Deci conservatorii nu pot critica fățiş 


instituţiile noastre, cu prețul de a-şi înstrăina marea mulțime. 





Pe de altă parte ei nu pot nici atîta, să se laude fără rezervă, mai întîi fiindcă nu gîndesc deloc aceasta şi al doilea fiindcă 
atunci nu şi-ar mai avea rațiunea de a trăi separați, de a aspira la putere ca conservatori, ca adversari ai liberalilor. 

În asemenea condiţii ei sînt nevoiţi să facă silinți grozave de echilibristică pentru a se mănţinea între amîndouă căile ce, 
vorbind franc, sînt singurele ce trebuiesc să esiste; ei se strădănuiesc în mod prodigios ca să-şi cîntărească cuvintele de a le spune; 
ca să afirme un lucru, dar sub care să se poată înțelege şi altceva; ca să critice un alt lucru fără însă a-l condamna în mod definitiv. 

Liberalii vorbesc şi scriu pentru toți cetăţenii, în interesul tuturor. Conservatorii vorbesc şi scriu pentru dînşii şi, dacă se 
adresează la mase, la mulțime, apoi este numai fiindcă au nevoie de ele, iar, dacă se păzesc de a se esprima clar, este că aceasta nu 
ar putea să o facă fără să nu se pronunţe contra acelor mulțimi. 

Un esemplu vădit care vine în sprijinul celor ce zicem ni-l dă, între altele multe, noul program al partidului conservator. 

DI. M. Kostaki începe prin a critica şi dezaproba mişcarea de reforme şi de instituții pe care liberalii, de cînd au devenit 
puternici în țară, au inaugurat-o. Relele de care sufere țara nu şi le esplică decît prin această precipitare în introducerea instituțiilor 
liberate. D-sa spune clar că conservatorii pot să se onoreze că au fost contra în fiecare ocazie. 

Foarte bine, acesta este un act de sinceritate pe care am fi dorit ca să-l vedem reproducîndu-se mai des în cursul lungului 
program. 

Scriind aceste, conservatorii au fost sinceri, în rolul lor de adevăraţi conservatori. 

În urma acestei declaraţii categorice s-ar fi aşteptat cineva a-i vedea, în această ordine de idei, ca, venind la partea de 
actualitate a programului, la ceea ce îşi propune de acum a face, să declare tot aşa de categoric că, de vreme ce instituţiile ce ne-am 
dat nu sînt potrivite cu noi, de vreme ce sînt cauza a tot felul de rele, ei sînt decişi a le modifica în un sens mai restrictiv. 

Aşa ar fi fost logic şi adevărat în acelaş timp, căci această părere predomneşte între ei şi au tratat-o cu destulă imprudență 


în cîteva ocazii. 


Va să zică partidul roşu formulează aspiraţiile sale generoase şi nu i se poate imputa decît un prea mare avînt 
în curentul fecund al progresului. 

Noi admitem generozitatea aceasta. Conservatorii actuali, un Lascar Catargiu, un M. Kostaki, un 
Mavrogheni, au stat alături cu orice partid cînd a fost vorba de-a introduce era libertăţilor în ţară şi nu se poate 
contesta că toți aceştia au făcut-o sacrificînd trecutul. E într-adevăr ciudat, neesplicabil chiar, cum „Unirea” poate 
imputa duşmănie în contra instituțiilor nouă d-lui M. Kostaki, prezidentul acelei Constituante care au votat 
Constituţia actuală, cum o poate imputa unui Lascar Catargiu, care a făcut parte dintre acei membri ai Divanului ad- 
hoc cari admiteau pe deplin reformele liberale. 

Ce generozitate însă a putut fi din partea liberalilor d-a propune sau primi reforme cari erau mai cu seamă în 


favorul lor? 


Astfel baza întregei argumentaţii a ziarului „Unirea” fiind greşită, ce mai rămîne în aserțiunile de mai sus 
decît un şir de fraze bine stilizate? 

Aşadar să nu ne jucăm cu vorbe. Ceea ce voim şi ceea ce trebuie să fie clar şi pentru confrații de la „Unirea” 
e nu de-a împiedica avîntul generos, ci voim realitatea regimului parlamentar, care e un regim de control şi de bună- 


credință, față cu ficțiunea păzirii unor forme curat exterioare, sub care se ascunde tirania de partid. 


[7 martie 1880] 


„ÎNTRE PETRECERILE ...”] 


Între petrecerile la cari dau adeseori loc şedinţele Corpurilor noastre legiuitoare trebuie să notăm şi aşa-zisa 
invalidare a alegerii d-lui Holban ca senator al colegiului II de Vaslui. Acei cari au interes de-a cunoaşte 
argumentarea ce s-au invocat pro şi contra de o parte şi de alta n-au decît să citească „Monitorul” pentru ca să se 
convingă că alegerea făcută în persoana d-lui Holban au fost anulată numai fiindcă astfel au fost voința majorității 


Senatului. 




















4. [„ÎNTRE PETRECERILE...”] 
„Timpul”, 8 martie 1880. 


Ceea ce ne preocupă pe noi mai mult este învățămîntul ce l-am putut culege şi de astă dată despre căderea 
treptată a nivelului moral şi despre tortura la care este espusă conştiinţa alegătorului, învățămînt care nu face decît să 
întărească în noi convingerea că maşina guvernamentală dispune de un arsenal din cele mai complecte şi mai 
perfecționate pentru a încătuşa voinţa alegătorului, pentru a nimici neatîrnarea lui, pentru a face dintr-o alegere o 
adevărată parodie. 

Singur faptul că s-au fabricat o protestaţie iscălită de 28 de alegători în contra unei alegeri efectuate c-o 
majoritate de 24 contra 18 probează îndestul că administraţia nu cruță nici un mijloc pentru a demoraliza pe alegători, 


pentru a deconsidera regimul repre- 





zentativ. Un alt fapt iarăşi care trebuie să revolte conştiinţa publică este acela că s-au văzut persoane cari au dirijat, ca 
membri ai biuroului, operaţiunea alegerii şi au eliberat certificatul alesului şi cari cu toate acestea vin astăzi să 
protesteze în contra unui act săvîrşit de ei însuşi chiar. 

Dar un alt fapt şi mai caracteristic. 

În cursul dezbaterilor s-au ivit contestațiuni asupra unui d. registrator, alegator în acel colegiu, pe care l-ar fi 
adus cutare persoană din laşi anume pentru alegere. 

Nu — răspunse d. ministru — nu l-au adus cutare, ci cutare, fiindcă am un raport pozitiv. 

Va să zică guvernul urmăreşte viaţa alegătorului înaintea alegerii, fiecare pas al acestuia e privegheat de către 
agenți ai administraţiei şi se trimit chiar guvernului central raporturi amănunțite asupra vieţei sale zilnice. Priveghere 
materială, apăsare morală — bietul alegător ajunge a nu mai fi liber nici pe mişcările trupului, nici pe conştiinţa 
sufletului sau şi cu toate acestea soarta ţării se pretinde a fi condusă de națiune şi prin naţiune, şi spre mai mare 
deriziune se invoacă zilnic că toate puterile statului emană de la națiune. 

Nu facem act nici cestiune de persoane, nici măcar de fapt în sine. Ceea ce e odios e sistemul întrebuințat 
pentru a influența alegerile şi ceea ce e trist e că s-au pierdut în cercurile dominante pînă şi conştiinţa despre 
gravitatea unei asemenea falsificări a sistemului reprezentativ. Terminăm cu cuvintele lui Cicero: Quousque tandem 


Catilina abutere patientia nostra. 


[8 martie 1880] 


[DIN VIENA NE VINE ȘTIREA ..."] 


Din Viena ne vine ştirea că scaunul metropolitan al Bucovinei şi Dalmației e în fine ocupat prin numirea 
arhimandritului Morariu Andreievici, unul din bărbaţii cei mai de caracter şi mai învăţaţi dintre românii din Austro- 
Ungaria, căruia şcoala populară şi biserica ortodoxă [î]i datoresc foarte mult. Într-adevăr era un timp în care aproape 
toate cărțile învățămîntului primar, de la abecedar începînd, cîte erau scrise conform ştiinţei pedagogice se datorau 
preotului de mir pe atunci Samoil Andreievici Morariu. 

I se mai datoresc apoi manuale pentru învățămîntul religios secundar, precum şi o colecţie de frumoase 
predici dominicale şi a altor sărbători de peste an. Meritul pedagogic de căpetenie al noului mitropolit este că într- 
adevăr cel dentii a scris cărți pentru învățămîntul primar în limba română după un sistem bine definit, conform cu 
experienţele pedagogice ale timpului sau, pe cînd cărţile scolastice ale altor autori erau lipsite de sistem şi făcute 
după o rutină numai. Pe lîngă aceasta însă I.P.S.S. s-a distins totdeuna prin un rar talent de organizare, mai ales de 
cînd administrează eparhia în care de mult timp îndeplinea toate atribuţiunile unui mitropolit, nelipsindu-i alt decît 
titlul unei activităţi care în esenţă era de mult arhipăstorească. 

Românii din provinciile austriace ne dau uneori strălucite şi vrednice de imitat modele a unor vieți pline de o 
activitate salutară şi binecuvântată atît pentru consîngenii lor cît şi pentru tronul căruia sînt supuşi şi monarhia de care 
se țin. Pornind de la nişte începuturi mici, dar muncind cu dezinteresare pentru ridicarea poporului lor din neştiință şi 
sărăcie, aceşti bărbaţi se ridică încet în văzul lumii prin merite reale, prin muncă, prin iubire de adevăr. Tîrziu — la 
adîncă bătrîneţe abia — se lasă asupra lor aureola meritului recunoscut de Coroană chiar, dar acea recunoaştere totuşi 


vine, ca o dovadă că oricît de grea ar fi în lumea aceasta lupta pentru bine şi adevăr, totuşi pînă în sfîrşit izbuteşte. 


[8 martie 1880] 

~N „Presa” (21 februarie 1880), „Steaua României” (27 februarie 1880), 
„Ştafeta” (10 martie 1880), ziare care comentează articolele lui Eminescu. _ 








[„„NU POATE FI POLITICA BUNĂ ...”] 


Nu poate fi politică bună fără finanţe bune; aceasta este un lucru cunoscut de toată lumea; asemenea, fiecare 
om cu judecată ştie că o rea şi neregulată situaţie finanțiară a unei țări nu se poate îndrepta numai cu fraze şi cu 
epitetele banale cu cari o clasifică gazetarii oficioşi, ci cu introducerea regularităţii şi ordinii reale în visterie. Apoi 
sistemul guvernămîntului reprezentativ se întemeiază pe raţiunea necesităţii ce o are statul ca guvernul să fie 
totdeauna pus sub controlul reprezentațiunii naţionale, mai cu seamă întru cît priveşte manipulaţia banilor publici. 
Astfel nimic nu este mai important în viaţa unui stat decît bugetul, adică acea lucrare oficială prin care se dă seama 
naţiunii de cîte sarcini băneşti i se impun pentru mănținerea aparatului său public şi cum anume se întrebuințează 
produsul dărilor sale. 

Se poate dar cu drept cuvînt considera ca un mare progres realizat, progres mai ales în sensul constituțional al 
cuvîntului, cînd o ţară în a cărei visterie a domnit pînă aci dezordinea introduce regularitatea şi ordinea în finanțele 
sale. În sensul acesta ţara făcuse în adevăr un progres însemnat după căderea ministerului radical de la 68. De la 
venirea şi pînă la căderea partidului radical bugetele cu încetul ajunseseră a fi considerate ca legile cele mai puţin 
importante, mai mult, ca un fel de inutilitate impusă, pe care o practicau guvernul şi Camerele de silă şi cît puteau de 
mai întârziat; aşa s-a întîmplat ca pînă la urma urmelor bugetul, în loc d-a fi votat pe exerciţiul întreg al unui an viitor, 
a ajuns să se voteze pe un exercițiu de trei luni, ba chiar de o lună. Acestea se petreceau, cum am zis, sub nişte 
ministere compuse din bărbaţi cari aveau pretenția a fi cei mai călduroşi apărători ai instituţiilor noastre 
reprezentative. 

După căderea acestor ministere s-a introdus şi s-a mănţinut pînă la 76 regulat votarea bugetelor, aşa cum cere 
legea totdeauna pentru exercițiul financiar următor, adică din ianuarie anul acesta pentru exerciţiul anului viitor. Era 
aşadar un progres netăgăduit şi cu atît mai însemnat cu cît fusese realizat imediat după căderea radicalilor, chiar în 
acel an; şi va înţelege oricine că pentru realizarea acestui progres fusese nevoie de foarte mari osteneli şi de multă 
bătaie de cap din partea acelora ce moşteniseră, în anul acela chiar, o situaţie financiară de o neregularitate 
monstruoasă şi în care e destul să amintim că figura, ca condei principal, faimoasa concesiune Strusberg. 

Din nenorocire însă progresul acesta n-a fost mănținut decît pînă la 76. Deodată cu căderea puterii în mîinile 
progresiştilor noştri, cari guvernează pînă astăzi tot după tipicul de la 66—67, a căzut în baltă şi progresul 
constituţional realizat cu privire la regularitatea votării bugetelor. În aceşti patru ani de regim progresist țara nu s-a 
învrednicit o dată măcar să aibă bugetul votat la vreme. Camerele au lucrat aproape în permanență pierzîndu-şi 
zadarnic vremea şi lăsînd totdauna pînă la ultimul moment votarea bugetelor, aşa că, nerămînînd vreme pentru 
dezbaterea lor, într-un rînd s-a încuviințat guvernul să urmeze o lună sau două cu bugetul exerciţiului trecut, iar în alt 
rînd s-a petrecut un scandal şi mai mare: s-au votat bugetele generale într-o singură noapte, d la vapeur, fără 
discuţiune, numai după o citire sumară făcută de ministrul de finanțe, d. Dim. Sturdza, odinioară apostolul ordinei şi 
moralei în finanțe. Afară de acestea să nu uităm a spune că doi ani d-a rîndul puterea executivă s-a ascuns de orice 
răspundere în privința bugetelor prin tertipul Comisiei finanțiare permanente a Camerii, însărcinate, afară din lege, a 
elabora bugetele, Comisia, să nu uităm a spune ş-aceasta, fiind prezidată şi dirijată în lucrările ei de inocentul d. 
Sihleanu. 

Astăzi, pentru exercițiul anului 1880, acelaşi lucru. Sîntem la sfîrşitul primului trimestru al anului. Camera în 
sesiune extraordinară nu face aproape nimica şi de bugete nici vorbă măcar. E drept că d. Dim. Sturdza în 
ingeniozitatea d-sale [a] inventat, în lipsa putinței de a prezenta bugetele la vreme, un nou calendar finanţiar, al 
căr[uli an începe la [1] aprilie; dar se vede că leac pentru năravuri rele şi pentru incapacitate nu se găseşte aşa uşor; 
căci iată aprilie soseşte şi iarăşi progresiştii noştri îşi vor încuviința bugetele pe lună ori le vor vota la ultimul 
moment, cu duiumul şi fără discuţie. Aceea ce e grav este ca d-astă dată bugetul sporit cu 34 la sută, pe lingă cele din 


anii trecuţi prezintă un deficit vădit de 2 milioane, precum am constatat într-un articol al nostru de acum vreo 





douăsprezece zile, la care am cerut foii oficioase un răspuns ce încă avem onoarea a-l aştepta. Pe urmă 
altceva, şi mai grav: cu ocazia prezentării acestui buget se constată deocamdată că datoria flotantă se urcă la suma de 
85 milioane bonuri de tezaur, aruncate mereu pe piață fără a mai fi retrase, în vreme ce rămăşiţele întîrziate, încasate, 
s-au trecut totdauna ca venituri pentru anul viitor; astfel, după aceasta nenorocită regulă făcută, trece şi astăzi la 


veniturile pe 1880 suma de 5 1/2 milioane rămăşiţe. Şi Doamne fereşte să nu fie adevărat zgomotul, pe care-l 


înregistrăm sub toată rezerva, că datoria flotantă ar fi trecînd cu mult peste suma de 85 milioane. 

Aşa stînd finanţele țării, bugetele pe anul curent chiar zac în dosarele Camerii fără să se mai gîndească nimini 
la ele, ca nişte acte ce nu merită nici un interes. De la cel mai mic pînă la cel mai mare radicalii nu au vreme să se 
ocupe decît cu politica înaltă. 

Desigur instituțiile noastre reprezentative şi de control dau bune roade sub acest regim progresist de vreme ce 
finanţele ni se află într-o stare aşa de — ca să întrebuinţăm un calificativ favorit oficioşilor şi rămas proverbial — aşa 


de „strălucită”. 


[13 martie 1880] 


[„„«LE NORD», ZIAR DE ÎNCREDERE...”] 


„Le Nord”, ziar de încredere al Cancelariei ruseşti, scrie în primul Bruxelles următoarele: 


Alarmiştii n-au noroc. Cea din urmă invenţie a lor n-a avut mai mult succes decit celelalte. Speculaţiunile de 
înaltă fantazie cari s-au pus în combinație cu călătoria d-lui Brătianu la Viena şi Berlin au provocat o dezmințire 
categorică din partea unui organ ministerial din Bucureşti, „ Presa”. Acest jurnal declară că e fals cumcă voiajul în 
chestiune ar fi avut de obiect încheiarea unei alianțe cu Austria şi Germania. Pentru a păstra — adaogă organul 
oficios român — poziţia pe care Tractatul de la Berlin i-a creat-o, România este obligată de-a se abținea cu îngrijire 
de la orice act ar putea fi un motiv de nelinişte sau de amerințare pentru vreuna din puterile semnatare ale 
Tractatului. Numai păstrînd rezerva cea mai respectuoasă faţă cu toate puterile vom putea aştepta cu încredere 
evenimentele. 

Lungile conferinţe pe cari d. Brătianu le-a avut la Viena cu ministrul de comerț probează că interesele 
economice ocupă un loc larg, cel mai larg poate, în preocupaţiunile cari au hotărit pe prezidentul Consiliului de 
Miniştri din România de-a pleca în Austria şi în Germania. Chestiunea răscumpărării drumurilor de fier române de 
către stat, în care, după cum se ştie, cabinetul din Berlin a accentuat cu energie interesele acţionarilor germani, e 
departe de a fi rezolvată în mod definitiv, daca e regulată în principiu rămîn însa a se aplana dificultăţile de ordine 
practică şi „Daily-News ” asigură chiar că petrecerea d-lui Brătianu la Berlin se rapoartă esclusiv la afacerea 
aceasta. E cu putință ca afirmaţiunea aceasta să fie prea absolută, dar chiar dacă omul de stat al României va fi 
sulevat alte cestiuni, precum aceea a Arab-Tabiei bunăoară sau aceea a ridicării Principalului României la rangul 
de Regat, protect care, după unele ziare ar fi fost motivul determinant al acestei călătorii, totuşi n-ar fi nimic în toate 
acestea care ar putea justifica cea mai mică aprehensiune; acestea sînt afaceri de un interes general cari nu pot fi 
regulate decit de către Europa întreagă şi cari n-ar putea fi obiectul unui disentiment serios între puteri. Cît despre 
scrisoarea principelui Carol pe care d. Brătianu ar fi însărcinat de a o remite împăratului Germaniei, aceasta se 
esplică cu totul natural prin apropiata aniversară a naşterii lui Vilhelm I, împrejurare pe care nuveliştii o pierduseră 
cu totul din vedere cînd au citat misiva aceasta în sprijinul vastelor combinațiuni politice împreunate de ei cu 


călătoria ministrului român. 


Multă lumină nu ne dă această revistă. Ea confirmă numai că aşa-numita „răscumpărare” — cea mai populară 
cestiune, o numea „Românul” — a fost aşa de bine impusă ca oricare alta şi că complicaţiunile la cari dă loc fac 
necesară prezenţa d-lui Brătianu la Berlin. Oare acest articol n-ar fi un aviz pentru cel mai oficios dintre ziare care e 
„Românul” de-a-şi modera tonul în privirea discuţiei cestiunilor esterioare, de-a nu se gera nici în amic nici în 
adversar al diverselor opinii pe cari grupurile politice le au în privirea aceasta? Repetăm ceea ce am zis în numărul de 
ieri, că opoziţia are o responsabilitate minimă în comparaţie cu partidul guvernamental, a căruia manifestaţiuni au cu 
totul altă însemnătate prin putinţa de-a le şi realiza. E drept că „Românul” nu-şi făcea însă un scrupul pe cînd era în 


opoziţie de-a acuza guvernul conservator de intenții 





ce acesta nu le-a avut nicicînd, de acte pe cari ai săi le-au săvîrşit mai tîrziu. Pe calea aceasta nici îi urmam, nici îi 
putem urma. Combatem şi azi ca şi atunci înclinări prea accentuate, mai ales cînd sînt în dezacord cu interesele țării 
şi se petrec ziua-n amiaza-mare; sîntem însă departe de a-i insinua tendenţe pe cari n-a dovedit că le are, precum o 


făceau d-nii liberali în timpul fericitului Mazar Paşa. 


[13 martie 1880] 


[„„SCHIMBĂRI MARI...”] 


Schimbări mari e menit a vedea timpul nostru. Preoţimea catolică, care odinioară avea frînele lumii în mînă, a 
cărei diplomaţie pornea războaie şi încheia tractate de pace, al cărei spirit domina spiritul Europei întregi, e astăzi 
împinsă la o parte, ba nici măcar dezvoltarea nu se concede, în măsura în care s-ar permite libera propagare a ideilor 
socialiste de ex. În adevăr în Francia actuală nu credem că s-ar opune cineva la înființarea unei facultăți care să 
propage aşa-numitele ştiinţe de stat, precum filozofia dreptului, economia politică, administraţia, din punct de vedere 
socialist, nu ne-ndoim asemenea că astfel de credințe ar putea fi profesate de orişicine — de străini ca şi de indigeni 
— şi că, cu toate acestea, ar avea deplină libertate întru propagarea doctrinelor lor, întru creşterea poporului, după 
cum ar înțelege-o, numai congregaţiunilor catolice li se îngrădeşte aceasta. 

Se zice, şi cu drept cuvînt, că, pentru a scrie istoria unei epoce, trebuie să fi trecut cîteva sute de ani de atunci 
încoace; contimporanii sînt cei mai răi istorici. 

Această depărtare în timp s-ar putea înlocui însă prea bine prin depărtarea în spațiu şi prin divergența căii 
urmate pe acest teren. Daca noi nu ne-am prea lua după cultura străina şi am privi-o numai ca un sprijin al 
germenului propriu de dezvoltare am fi poate apți, prin împrejurarea că luptele cu clerul nu ne ating, să vedem o 
seamă de lucruri mai limpede decît apusenii. 

Aşadar cînd vedem vechea clădire a bisericei catolice atît de aprig combătută în Apus, ar fi oare de sfătuit 
pentru noi de a urma tonul părților în litigiu şi de-a spune că cutare ori cutare are dreptate? 

Din nefericire aşa se urmează în jurnalistica noastră. Cu aceeaşi uşurinţă cu care transcriem laudele ideilor 
moderne din gazetele străine ne însuşim şi urile cari nu ne privesc cîtuşi de puţin, ba vedem citindu-se de cătră 
public, cu oarecare sete, romanele tendențioase şi de senzaţie cari fac din iezuiţi bunăoară sau din alți călugări 
catolici reprezentanții celor mai rele instincte şi a celor mai grozave crime. 

În realitate biserica a voit dominaţiunea asupra spiritelor şi o voieşte încă, odată în mod absolut, astăzi s-ar 
mulțumi cu libertatea care se permite celorlalte confesiuni. Se înțelege că această dominațiune asupra spiritelor nu 
putea fi în trecut fără o nuanță politică, după timp şi după ţară. În Mexic catolicii sînt republicani, în Franța 
monarhisti, iar calităţile sau defectele clerului sînt cam în genere acelea ale rasei în mijlocul cărei trăieşte. La 
spaniolii, ce se fanatizează tot atît de uşor pentru republică ca şi pentru monarhie, pentru o idee ca şi pentru alta, şi 
clerul cată să fie fanatic; în Italia, deşi scaunul catolicismului, el era cu mult mai tolerant şi mai liber cugetător decît 
în alte țări; deci clerul va purta, poate într-un grad mai pregnant , caracterul îndoit al epocii în care trăieşte şi al rasei 
căreia îi aparține. Toleranța sau netoleranța, asprimea sau blîndeţea lui va fi aceea ce-l caracterizează pe popor însuşi. 
Germanii, cari sînt de un caracter mai îndărătnic, au avut un cler mai neîngăduitor decît italienii, ba mai mult încă, 
biserica reformată din Germania poartă aceeaşi maculă de judecaţi a ereticilor, de arderi de viu a vrăjitoarelor ca şi 
biserica cea catolică. Atîrnă deci de energia cu care un popor îşi însuşeşte o idee, atîrnă de calitățile înnăscute ale lui 
ce formă va lua şi biserica lui. Cu aceeaşi energie cu care republicanii tăiau în secolul trecut capetele tuturor cari-şi 
permiteau a avea alte idei, clerul răsărit din acelaşi popor persecuta odinioară pe aceia care nu-i păreau îndestul de 


catolici. Atîta despre biserică ca instituţie împămîntenită într-o ţară oarecare. 





Cît despre catolicism ca instituție universală, nu putem tăgădui meritele lui într-adevăr estraordinare pentru 
cultura omenească. 

Pusă în faţa unor rase aspre, abia răsărite din locuințele lor primitive şi abia aruncate asupra civilizațiunii 
antice, pe care au călcat-o în picioare şi au nimicit-o, biserica era singurul punct luminos nu numai pentru cultura în 
genere, dar chiar pentru libertatea dezvoltării omeneşti. 

Într-un timp de aservire generală, într-un timp în care numai naşterea, deci numai descendența din iluştrii 
luptători fizici, dădea un drept la libertate, tot ce nu avea fericirea de a fi ucis o sută de duşmani, oricît era inteligent 
sau energic, găsea o cale de înaintare în cler. Şi, precum spiritul şi caracterul înving totdauna în lume puterea brutală, 
tot astfel micul David au învins pîn-în fine pe uriaşul Goliat al evului mediu cu tot întunericul şi esclusivismul lui. 
Caracteristic şi vrednic a se recunoaşte în favoarea catolicismului e tendinţa de-a nu baza creşterea poporului pe idei 
abstracte, cari să convingă capul, ci pe idei redate intuitiv, care să îmblînzească inima, de aceea frumoasele arte au 


fost cele mai puternice arme ale bisericii. Arhitectura, muzica, sculptura şi poezia au fost puse în serviciul bisericei 


pentru a da în această sferă curată, neatinsă de nici o suflare impură, un adăpost sufletului omenesc, atît de bîntuit sau 
de patimi, sau de golul lui propriu, de urît. Aruncat din nevoie, în urît, din urît în nevoie, stări imanente naturii 
noastre şi cari nu se pot înlătura pin mîna de creier de care dispunem, arta bisericească, care a cultivat în pictură 
frumosul în culmea perfecții, muzica şi arhitectura în genul sublim, au înălțat, prin mijloace lesne de înțeles pentru 
toți, sufletul omenesc, în decurs de sute de ani, peste nivelul vieții de rînd şi a nevoilor zilnice. Toate popoarele cari o 
posed înalta civilizaţiune astăzi, dacă nu sînt, au fost măcar mult timp catolice. 

Despre învățămînt cată să notăm asemenea că atît cel popular cît şi cel înalt sînt creaţiuni ale acestei biserici. 
Cumcă prin învățămînt biserica a urmărit şi scopurile ei proprii e nu numai adevărat, dar şi foarte natural. Nici n-am 
înțelege ca o instituţie să înființeze anume şcoli contra sa. Aceasta însă n-a împiedicat ca spiritul pe care ea l-a crescut 
să se îndrepteze în contră-i şi s-o renege. 

E o istorie veche aceasta că orice formă nouă de cultură e duşmana formei din care s-a născut, că fiica e 
duşmana mumei, şi povestea biblică a lui Cain, în formula ei nouă, de luptă pentru existență, are loc tot aşa de mult la 
curenturi intelectuale ca şi la cele materiale. 

Lupta e însă departe de a fi mîntuită şi învingătorul momentan nu este totdeuna cel definitiv. Religia are în 
favorul ei reforma gata şi pozitivă, pe cînd curentul opus n-are nimic gata, nimic format încă. Încercările de 
speculațiune metafizică, cari culminează în ipoteze şi sînt tot atît de deosebite ca şi scriitorii lor, sînt departe de a 
constitui convingeri pozitive pentru milioane de oameni. Prin lupte ca cea de astăzi, prin mai grele încă, a trecut deja 
biserica; ea a avut însă inteligenţa de a-şi muta punctul de gravitație cam tot în țările cari aveau mai mare nevoie de 
ea, încît totdeuna a aflat puteri nouă şi proaspete pentru a le opune negaţiunii pure pe care a întîmpinat-o de atîtea ori 


în cale. 


[14 martie 1880] 


L„«JOURNAL DE[S] DEBATS», ÎN NUMĂRUL 
DE LUNI...”] 


«Journal de[s] debats», în numărul de luni 22 martie, scrie în primul său Paris următoarele: 


Presa străină se ocupă de citeva zile de România. O depeşă adresată din Berlin către „Daily News” anunță că principele 
de Bismarck sprijină propunerea de-a constitui România în regat cu condiția însă, ca ea să consimţă a intra în alianța austro- 
germană. Unde, cînd şi de către cine a fost făcută propunerea aceasta? Ne pare pîn-acum neverisimilă şi poate că e chiar de prisos 


de-a o mai discuta. Ziarul „Le Nord” n-o crede; e drept că presa rusească 





are interes însă de-a n-o crede. După „Le Nord” călătoria d-lui Brătianu la Viena şi la Berlin n-are altă ţintă decit 
discutarea unor afaceri de ordine economică, precum e şi răscumpărarea drumurilor de fier. Aceste afaceri sînt 
convenite şi regulate în principiu, dar mai lipsesc încă multe pentru ca ele să fie şi de fapt terminate deja şi vor fi 
mult timp încă obiectul negociaţiunilor active între puterile cari se interesează de ele. Se ştie cit interes are d. de 
Bismarck pentru răscumpărarea drumurilor de fier, pentru c-a făcut din ea o condiţie a recunoaşterii independenței 
României de către Germania. Aceste motive esplică într-adevăr îndeajuns călătoriile d-lui Brătianu şi e probabil ca 
tot restul nu e decit invenţie de novelist şi fantazii de imaginaţie. După ideea Europei România ar căta să fie şi nici ar 
fi trebuit să-nceteze de-a fi o putere neutră. N-am uitat cum în timpul celui din urmă război ea a ieşit din neutralitate 
pentru a deveni aliatul militar al Rusiei. Armata română a făcut înaintea Plevnei cele mai mari servicii armatei 
ruseşti. Dar nenorocitul Principat a fost rău plătit pentru devotamentul său; căci a pierdut Basarabia. lată probabil 
tot folosul pe care România l-ar trage dintr-o nouă aventură de genul acesta. Alianţele sînt periculoase cînd sînt 


prea disproportionate; după ce România a făcut o esperienţă, ar mai vrea să facă şi o a doua ? 


[15 martie 1880] 


[„«LA RÉPUBLIQUE FRANCAISE» SCRIE ...”] 


„La Republique Francaise” scrie: 


Se anunţă că-n urma unei mişcări diplomatice d. C. A. Rosetti va fi trimis la Paris ca reprezentant al 
guvernului român, spre a înlocui pe d. Callimach-Catargiu destinat pentru legaţiunea română din Londra. Ciţi 
cunosc pe d. Callimach-Catargiu vor regreta cu viociune plecarea sa din Paris, unde calitățile sale au fost pe deplin 
apreciate şi unde petrecerea sa va lăsa cele mai simpatice aduceri-aminte. Putem adăogi că urmaşul său va 
întimpina între noi aceeaşi primire prevenitoare. 

Alegerea d-lui Rosetti, a unuia dintre oamenii politici cei mai considerabili ai României, e în sine însăşi o 
dovadă de deferenţă, pentru care guvernul francez va fi fără îndoială cu deosebire simțitor. 


x» 


Să nu uităm că [tot] „Republica Franceză” vorbeşte şi în alineea a doua. 


[15 martie 1880] 


[„„ADESEORI O LEGE OARECARE ..."] 


Adeseori o lege oarecare stă în aer cînd toate împrejurările cîte o reclamă există şi e destul ca o picătură să se 
adauge la paharul plin pentru ca ea să se voteze de exemplu. Acea picătură, acel caz izolat care-i dă naştere se numea 
de către cei vechi occasio legis. Tot astfel şi un adevăr e cîteodată în aer, precum acela al legii gravitaţii care, de mult 
presimţit, a căzut în sînul lui Newton sub forma unui măr şi în mintea lui sub forma unei teorii. Acel măr a fost 
ocazia descoperirii unui adevăr, mai mare desigur şi de o importanță mai universală decît acela pe care noi îl vom 
espune mai la vale, servindu-ne de o polemică, deja încheiată, cu ziarul „Unirea” din laşi. 

Acest ziar făcuse oarecari observaţiuni la programul partidului conservator. Din parte-ne am întimpinat nu 
numai cu lesnicioasa înlăturare a acelor observaţiuni, ci totodată cu o scurtă caracterizare a roşilor, din partidul cărora 
„Unirea”, după a noastră părere fără cuvînt încă, pretinde a fi. Întîmpinarea noastră a primit un răspuns, din care 


publicăm o parte. 


Mirarea noastră este mare cînd vedem, cu ocazia articolului în chestiune, că, tocmai cînd „Timpul” caută a 


păstra față cu noi tonul de bună-cuviinţă relativă, mulțumindu-se a ne taxa deocamdată de naivi, de 




















6. CULEGERE DE ARTICOLE D-ALE LUI 
M. EMINESCU, prima ediţie a publicisticii din 


„Timpul", întocmită de Gr. G. Păucescu. 


tineri ce avem nevoie de primit lecţii, tocmai atunci dă curs liber vocabularului cunoscut şi prea cunoscut pentru a califica pe 
coreligionarii noştri politici de dincolo de Milcov. 

Întrebăm serios pe confrații noştri de la numitul jurnal dacă este demn şi onorabil ca să scrie că sau eşti cetățean onest, şi 
atunci nu te faci roş, sau eşti un gheşeftar, şi atunci nu te faci decît roş? 

Noi respingem deosebirea ce deocamdată „Timpul” caută a stabili — între partidul roşu şi între noi — aceasta este o nouă 
insultă aruncată gratuit liberalilor. 

Noi am declarat că am intrat în partidul liberal național şi orice deosebire, chiar şi mai cu samă în favoarea noastră, o 


considerăm ca o răutate din partea confraților noştri de la „Timpul”. 


Noi ne servim de partea aceasta de răspuns nu pentru a-l combate, căci — vorba unui lord englez, auzise 
discursuri care i-au schimbat sentimentele, nici unul cari i-au schimbat votul — dar pentru a espune o dată pre larg 
convingerea formată în decurs de mulți ani despre roşii şi care nu e bazată pe împrejurarea că împărtăşim alte idei 
politice, ci ar rămînea aceeaşi chiar atunci cînd ideile noastre ar fi cu totul opuse celor de față. 

Răspundem deci scurt că e şi demn şi onorabil de-a constata un adevăr şi tocmai dorința de a-l constata ne-au 
silit să stabilim deosebirea pe care „Unirea” o respinge şi care cu toate acestea rămîne tot atît de intactă ca şi 
evidenţa, oricum am încerca de a o înlătura. 

Deja din stilul observaţiilor prime era lesne de recunoscut că autorii sînt numai pretinşi roşii, căci stilul 
adevărat roşu nu se află în puritatea lui decît numai în „Românul”, şi chiar aci nu totdauna, apoi în „Democratul” din 
Ploieşti, în „Curierul de Galaţi” şi în „Telegraful”. 

Obiectiv vorbind, fără a şti cîtuşi de puţin nici cine redijează „Unirea”, nici cine sînt pretinşii roşii din 


Moldova, am băgat de seamă că acele observaţii nu pot fi 





scrise de ceea ce, dincoace de Milcov, se numeşte „roşii", căci stilul acestora se distinge printr-un indisolubil amestec 
de viclenie şi mărginire. Nici prin minte nu ne-a trecut să voim a îndupleca pe confrații de la „Unirea” în favorul 
manierei noastre de a vedea. Cu aceeaşi privire cu care am constata deosebirea între doi actori chiar cînd joacă 
acelaşi rol, între doi pictori chiar cînd zugrăvesc acelaşi portret, cînd emulează şi cred a semăna unul cu altul, am 
recunoscut din trăsătura de condei că nu avem a face cu ceea ce, în Ţara Românească, corespunde cu epitetul de 


„Troşu”. 


Ex ungue leonem zice latinul. Naturaliştii moderni reconstruiesc după o măsea fosilă forma animalului 
antediluvian. Daca naturaliştii fac aceste reconstrucţiuni pentru secole îndărăt, cu cît mai mult e justificat pentru 
contimporan de a recunoaşte neidentitatea naturelor, chiar cînd eticheta „naţionale-liberale” e identică Admitem că 
grupuri deosebite prin natura oamenilor pot merge împreună pentru un scop comun, precum alte grupuri, identice 
prin natura oamenilor, pot fi deosebite în aparență nu în apucături. N-avem ce-i face daca rezultatele cercetării 
noastre vrînd-nevrînd iese în contra teoriei identităţii între domnii de la „Unirea” şi acei de la „Telegraful” bunăoară. 
Daca am fi observat că confrații de la „Unirea” sînt de calibrul acelor roşii de cari țara Românească din nefericire e 
plină, de cari Moldova a fost scutită pîn-acuma, îi asigurăm că nici nu ne-am fi dat osteneala de a răspunde cu o 
silabă măcar la observările lor, precum nu polemizăm nici cu „„Telegraful”, nici cu „Democratul” sau „Curierul de 
Galaţi”. 

Noi întrebăm pe confrații de la „Unirea” cîteva lucruri la cari nu cerem nici un răspuns, căci facem întrebările 
numai pentru a le pune ad oculos deosebirea ce voim s-o stabilim. Aceste întrebări vor releva caracterul a ceea ce noi 
numim partid roşu. 

Fost-ar fi capabili dumnealor de-a mîna armata dezbrăcată în război pe timp de iarnă şi de-a o lăsa să moară 
de foame pe cîmpiile Bulgariei ? 

Fost-ar fi capabili de a numi „răscumpărarea” cestiunea cea mai populară din România, la care opoziţie nici 
că mai încape, în acelaşi moment în care ştiau că răscumpărarea e impusă din străinătate? 

Fost-ar fi capabili să laude concesia Strousberg cu termenii cei mai strălucitori cînd însuşi şeful partidului 
declară azi în Senat că era o afacere care — fără ştirea şi peste voia țării — se pusese la cale între Viena şi Berlin? 

Fost-ar fi în stare să declare că descoperirile făcute de d. S. Mihălescu în Senat sînt o simplă cestiune de 
formalitate reglementară cînd se ştia de toți că raportul adus în Senat în cestiunea aceasta se făcuse cu supresiune de 
acte, cînd se ştia că altul a fost raportul adus, altul cel care era să se aducă? Şi cu toate acestea, daca confrații noştri ar 
fi văzut starea nedescriptibilă de mizerie şi goliciune atât a oștirii noastre cît şi a oamenilor purtați sub suliți căzăceşti 
pînă dincolo de Balcani, ar înțelege înfiorătoarea gravitate a acestor cestiuni şi înfioratoarea usurință cu care se trece 
peste aceste abisuri de corupţiune şi de duplicitate. 

Noi înţelegem prea bine ca un guvern să fie slab în afară cînd nu reprezintă sute de mii de baionete şi 
miliarde de producțiune industrială, dar această amăgire sistematică a poporului, această glorificare a unor sarcini 
impuse, a unor uşurinţe criminale, a unor scabroase cestiuni, ca a unor idealuri naționale, iată ceea ce dovedeşte o 
duplicitate şi de inimă şi de minte care n-are seamăn în lume. Aceste calități numai româneşti nu sînt. De facto se află 
între noi, dar avem o sumă de cuvinte etnologice pentru a tăgădui românitatea lor. 

După opiniunea noastră, ceea ce e ferment roşu în țară sînt acei străini colonizați în secolul trecut cari n-au 
avut timpul necesar sau n-au fost în stare de a-şi adapta caracterul lor moştenit caracterului nostru naţional. Cînd 
zicem „român” fantasma psihologică care trece pe dinaintea ochilor noştri în acel moment e un om a cărui semn 
distinctiv e adevărul. Rău sau bun, românul e adevărat. Inteligent fără viclenie, rău — daca e rău, fără făţărnicie; bun 
fără slăbiciune; c-un cuvînt ni se pare că atît calitățile cît şi defectele românului sînt întregi, neînchircite; el se arată 
cum este. N-are o cocoaşă intelectual sau fizică ce caută a o ascunde, nu are apucăturile omului slab; [î]i lipseşte acel 
iz de slăbiciune care precumpăneşte în fenomenele vieţei noastre publice sub forma linsă a bizantinismului şi a 
espedientelor. Toate figurile acele fățarnice şi rele, viclene fără inteligență, toate acele cîte ascund o duplicitate în 


espresie, ceva hibrid, nu încap în cadrul 





noțiunii „român”. Poate deci că acei oameni n-au avut timp să se asimileze, poate apoi ca să fie din rase prea vechi, 
prea osificate, prea staţionare, pentru ca prin încrucișare să poți scoate ceva bun din ele. 

În țara noastră, care e pe clina de despărţire între trei lumi deosebite, aceste elemente au existat totdauna. Cu 
cît mai vechi însă, cu atît mai asimilate. O luptă între elementul autohton din țară şi între acestea au existat totdeuna; 
momentele de învingere deplină a elementului autohton, chiar pentru un timp determinat, se înseamnă prin înflorirea 
țării, momentele de învingere a celorlalte elemente se deosebesc prin o repede cădere a tuturor elementelor de 
înflorire. 

Cred oare confrații de la „Unirea” că pentru Anglia ar fi indiferent dacă ar ajunge elementele celtice la 
dominaţiune? 

Şi există asemenea elemente în Anglia; ele se deosebesc prin turbulenţa lor, deşi vorbesc în aceeaşi limbă şi 
au aceleaşi obiceiuri ca şi englezii de rasă anglo-saxonă. 

Sau nu li se pare ciudat în confederaţia germană rolul Prusiei, ai cărei locuitori sînt de origine slavă şi 
trădează în toate apucăturile lor caracterul autoritar şi aspru al rasei lor, faţă cu germanii de sud de ex., cu instinctele 


lor artistice, cu sentimentalismul lor, cu îngăduința lor înnăscută? Şi cu toate acestea sînt oameni tari şi viteji, robuşti 


şi inteligenți ca şi confrații lor actuali, dar geaba — germenul fundamental al rasei e altul. Orice s-ar zice dar, la 
deosebire de rasă cată în ultima linie să reducem şi deosebirea de apucături — de aceea repetăm că mugurii încă 
inocenți de la „Unirea” vor trebui să se aleagă mai la urmă într-un fel şi abia atunci vom putea sorta cine dintre d-lor 
se potriveşte între roşii, cine nu. 

De admit sau de nu admit rezerva noastră e pentru noi indiferent. Grecii ar putea să nu admită deosebirea ce- 
am face între ei şi albaneji, dar asta nu împiedică ca deosebirea să existe în realitate. Se vede prea bine din tonul 
nostru că sîntem departe de-a spune răutăţi. Amestecul de fapt e atît de intensiv încît nu se mai poate constata 
deosebirea individ după individ. Destul numai că-l constatăm în rezultatele lui intelectuale, căci, dacă ideile nu sînt 
înnăscute, în orice caz predispoziția de a fi sau a nu fi roşu e înnăscută. Această predispoziţie înnăscută n-o putem 
constata încă la confrații de la „Unirea”. 

Şi într-adevăr, daca şi-ar da cineva puţină osteneală chiar, ar constata lesne că personalitățile marcante ale 
partidului roşu sînt străini transdanubiani de o imigraţiune relativ nouă. Lucrul merge atât de departe încît d. Brătianu, 
care e de proveniență autohtonă, dar şef al partidului, în opinia țărei întregi se izolează şi se esceptează de restul 
partidului său cu numele de „om cinstit”, al cărui principal defect ar fi că îngăduie purtarea coreligionarilor săi 
politici. Dar putem zice mai mult încă: d. Brătianu se izolează el însuşi de partidul de care uzează şi, după cît ştim, 
are un dispreţ, deşi arareori pronunţat, pentru acei oameni incapabili de a compune un proiect de lege sau de a studia 
în mod serios o cestiune din cari se compune partidul său. Sau cred confrații noştri că vînătoarea cancelarului de la 
Măgura după oameni solizi, cu inteligență serioasă, cu caracter serios, e numai o panglicărie de echilibru? Se înşală. 
Această păscuire în deşert înseamnă necesitatea ce are de oameni, chiar cînd aceştia nu s-ar bucura de încrederea aşa- 
numitei majorităţi, pentru dominarea căreia n-ar avea, se-nțelege, nevoie de nici o călitate decît de aceea de a dispune 
de buget. Rețelele după oameni mai destoinici sînt întinse pretutindenea în Moldova între adversarii săi politici cei 
mai înverşunaţi, între tinerii nehotărîţi încă, precum şi între aceia cari n-au esperienţa lucrurilor. 

Întrucîtva lucrul este de înţeles. D. Brătianu are un defect, comun românilor, acela al unei tăinuite, dar cu atît 
mai adînce ambiţii. Roşul adevărat nu e ambițios decît după foloasele materiale ale aspiraţiunii sale realizate; d-sa nu. 
Această ambiţie cu totul exagerată şi în disproporție cu calitățile sale l-au făcut să devie mai bine şef al roşiilor decît 
al doilea într-alt şir de oameni. Şi, fiindcă nu poate afla instrumente între alți oameni, n-a mai ales, ci a cules dintre 
aceia despre cari se zice: „c-a umplut Dumnezeu lumea cu ce-a putut”. Încercarea sa actuală de-a rămînea în rolul său 
de conducător, dar de-a substitui cantitatea prin calitatea aderenților săi ni se pare zadarnică, căci partidul de care 
dispune e dominat cu totul în cestiuni de principiu, e adevărat, îl dominează însă cu totul cînd e vorba de foloasele 


materiale ale adeziunii lor. 


[15 martie 1880] 





[, ACUM DOUĂ SĂPTĂMINI...”] 


Acum două săptămîni „Monitorul” ne-au anunţat plecarea d-lui I. Brătianu în străinătate iar noi ne-am grăbit 
a înregistra acest fapt; astăzi, aflînd că d. Brătianu se-ntoarce duminecă, ne îndeplinim iarăşi cu scrupulozitate datoria 
de-a aduce acest eveniment la cunoştinţa publică. 

În acest interval cît au durat pelerinajul — hagialicul se zicea înainte — a d-lui Brătianu pe la diferitele curți, 
prin diferitele capitale, nu ne-am ocupat deloc nici de cauza pentru care s-a dus, nici de rezultatele ce-ar putea să 
producă călătoria sa. Jurnalele străine, ca şi cele din ţară, ne spuneau că d. Brătianu ar fi plecat ba în afacerea 
răscumpărării drumurilor de fier, ba în aceea a intrării în alianța austro-germană, ba pentru proclamarea regatului, 
pînă ce în fine mai răsări şi o altă ştire, aceea a regulării succesiunii la tronul României prin adopţiunea unui 
coborîtor din familia Hohenzollern-Sigmaringen. 

Ştim că, în timp de vacanțe, părinții le cumpără copiilor pentru distracție, între altele, cîte un stereoscop, 
pentru ca, privind la diferitele iconiţe de dindărătul sticlelor, să-şi uite necazurile, să-şi amăgească foamea chiar. 
Astfel şi d. Brătianu crede că urmează o tactică neghicită încă, deşi veche şi învechită, cînd distrage atenţia publicului 
de la suferințele dinlăuntru, dîndu-i din cînd în cînd cite-o noutate de senzaţie prin foile străine. Lucrul e atât de ieften 
astăzi. În timpul lui Machiavelli, care în privire[a] aceasta dădea drept model pe Ferdinand de Aragonia, acest rege 
avea cel puţin nevoie de-a muta trupe, de-a încheia alianțe, de-a urzi planuri mari pentru a ţinea întinse coardele 
atenţiei publice în țara sa. În zilele noastre acelaşi fir telegrafic care ne-ar aduce ştirea întristătoare despre 
îmbolnăvirea bunăoară a M. S. regelui insulelor Samoa produce cu mai puţină osteneală uimirea Europei prin 


relatarea călătoriei d-lui Brătianu şi prin importanța misiunilor sale, şi aceleaşi jurnale care nu se pot mira îndestul 


cum abisinienii s-au revoltat îi atribuie şi ministrului nostru prezident intenţia de-a modela după gustul său politica 
europeană. 

Cît despre noi, nu ne ademenesc nici depeşele, nici articolele gazetelor din străinătate şi cu atît mai puţin am 
aşteptat vreun rezultat satisfăcător de la călătoriile d-sale cu cît trecutul ne-a învăţat, cu toată amărăciunea lui, de a nu 
aştepta ceva bun de la ele. Cunoaştem cu toţii rezultatul călătoriei la Livadia, întreprinse de d. Brătianu în contra 
voinţei bine cumpănite a colegilor săi, fiindcă suferea de mîncărimea de-a se improviza în om mare al României. 
Daca mărirea unui om de stat consistă în a atrage asupra țării sale catastrofe ce nu le vor uita nici generaţiile prezente, 
nici cele viitoare, atunci desigur că d. I. C. Brătianu au reuşit cu deplinătate a ajunge un mare om de stat, atît la 
Petersburg cît şi la Viena, iar frumuseţea lucrului e tocmai că aceasta mărire n-o cîştigă deodată, ci pe rînd, pe rînd 
cînd la unii cînd la alţii. 

Dr Brătianu, marele nostru om de stat, uită însă două lucruri: întîi, că o politică adevărat naţională, 
românească nu trebuie să se inspire decît din izvorul pururea în viitor al conştiinţei țării; al doilea, că cine bate la uşa 
străinului — şi sînt mulţi străinii — şi cine preferă sau face mină a prefera pe unul din ei nemulțumeşte pe ceilalți. 
Astfel au păţit-o şi d-sa cînd s-au aliat cu Rusia şi au provocat nemulțumirea celorlalte puteri, astfel, cînd este bănuit 
astăzi de-a urmări aventuri la Viena sau la Berlin, provoacă neîncrederea şi nemulțumirea celorlalte puteri. 

Ca probă că limbajul pe care l-am ţinut la 1876 şi pe care-l ținem într-un mod consecuent şi astăzi, acela 
adecă de-a ne feri de orice complicațiuni cu puterile străine şi că trebuie să ne punem toate silinţele noastre ca să 
inspirăm tuturor marilor puteri din Europa încrederea că putem deveni, întru cît priveşte atitudinea şi poziția 
internaţională, o Belgie la gurile Dunării — ca probă deci că acest limbaj e singurul corect care ar mulțumi pe toţi n- 
avem decît a reproduce încă o dată aprețierile pe cari le face „Journal des débats”, unul din organele cele mai 


considerate ale acelei Franţe care este mai dezinteresată decît orice altă putere în consiliile sale şi care ne spune că 


după ideea Europei, România cată să fie şi nici ar fi trebuit să înceteze de-a fi putere neutră în timpul celui din urmă război ea a 
ieşit din neutralitate pentru a deveni aliatul militar al Rusiei şi, cu toate că armata română a făcut celei ruseşti înaintea Plevnei 


cele mai mari servicii, nenorocitul Principal au fost răsplătit 





pentru devotamentul său cu luarea Basarabiei. E probabil că acesta e tot folosul pe care România l-ar trage dintr-o nouă aventură 
de felul acesta. Alianţele prea disproportionate sînt periculoase; România, după ce-a făcut o esperienţă, voiește să mai facă şi pe a 


doua? 


[16 martie 1880] 


„ZIARUL «PRESA», ÎN NUMĂRUL ...”] 


Ziarul „Presa”, în numărul său de alaltăieri, se mai întoarce la discuţiunea din Adunare despre Banca de Scont 
şi Circulaţiune, luînd drept ocazie scurtul nostru răspuns. 

Nu vom mai insista asupra jocului de cuvinte care face baza argumentaţiunii marilor financiari de la „Presa”. 
Sîntem convinşi că dumnealor înţeleg foarte bine discuțiunea noastră — capital real, capital fictiv — cuvinte cari 
reprezintă idei vechi ca lumea, cari au fost cunoscute deodată cu operațiunile financiare bazate pe circulațiunea 
fiduciară, deodată cu societățile anonime etc. Toată lupta celor îndemînateci au fost ca să treacă în lăzile lor 
capitalurile reale, lăsînd cele fictive în buzunarele golite ale victimelor lor. De la marele inventor al societăților 
anonime, englezul Law, pînă la iluştrii şi prea numeroşii săi imitatori din secolul al nouăsprezecelea acest ţel a fost 
urmărit cu tenacitate şi adeseori atins cu măiestrie. Chiar statele s-au amestecat în asemenea trebşoare; să se întrebe 
numai nenorociții împrumutători ai atîtor state falite. 

Prin aceasta voim noi să înțelegem că toate afacerile sînt neoneste, toate asociaţiunile ruinătoare? Ar fi o 
absurditate, ar fi să confundăm activitatea roditoare a adevăraţilor financiari şi industriali cu manoperele făcătorilor 
de treburi. 

Să terminăm. „Presa”, încălecînd calul de bătaie al „Românului” din alte timpuri, ne aruncă acuzațiunea că 
am fi partizani ai asociaţiunilor străine şi vrăjmaşi de moarte ai asociațiunilor naţionale. Nu cu mult timp înapoi 
citeam asemenea imputări aruncate „Presei” şi patronului său de amicii săi de astăzi. Cine mai mult a fost acuzat de 
„Românul” că austro-maghiar, ca vîndut şi protector a tot ce este străin, vrăjmaş a tot ce este național decît însuşi d. 


Boerescu? Să ne fie dar permis astăzi, cînd d. Boerescu s-a făcut într-atât ucenicul roşiilor pîn-a le împrumuta stilul şi 


cele mai de rînd argumente, să respingem asemenea inepte acuzări, cum sîntem siguri că le despreţuia d. Boerescu 
cînd era şi dînsul obiectul lor. 

Prea lesne ar fi răspunsul. 

Dreptaşii, cum zic elegant cei de la „Presa”, partizani ai asociațiunilor străine! 

Dreptaşii au adus pe Stroussberg care, printre concesiunile străine, luceşte ca soarele în mijlocul palidelor 
planete? 

Dar uită „Presa” că sub ministerul conservator s-a fondat o instituţiune națională ca Creditul Fonciar Rural şi 
că tot dînsa, cu acea ocaziune, a trîmbițat laudele conservatorilor? 

Să trecem. Noi declarăm în scurt d-lor de la „Presa” că, fără a fi inamici ai asociaţiunilor străine cari ar fi 
oneste şi folositoare ţării, sîntem cu atît mai mult partizanii cei mai sinceri ai asociaţiunilor româneşti cînd ar întruni 
aceste condițiuni. Dară sîntem şi vom rămînea inamicii cei neîmpăcaţi ai asociațiunilor cu scopuri personale şi 
direcțiune puţin onestă, fie ele străine, fie îmbrăcate în mantia strălucită a patriotismului. Şi, în aceste din urmă 
condițiuni, declarăm pe cele de felul al doilea cu mult mai primejdioase, căci patriotismul devine atunci o cursă şi 
naționalismul o perdea. 


Sapienti sat. 


[16 martie 1880] 





„PUBLICUL NOSTRU...”] 


Publicul nostru nu va fi uitat cîte s-a fost pus înainte de către guvern cu ocazia răscumpărării căilor ferate; s-a 
invocat şi ştiinţa şi curentul care ar împinge pe toate guvernele astăzi să ia în mîna lor căile de comunicaţie, şi o 
adunare de oameni ce se pretinde a fi reprezentaţia naţională, fără cunoştinţă de cauză, fără nici o autoritate morală a 
afectat încredere în afirmările guvernului, spre a-şi acoperi astfel o oarbă supunere. 

Cît de mare a fost dreptatea opoziţiei răsare astăzi şi mai mult dintr-un articol important, publicat în „Journal 
des debats” din 12/24 martie, ieşit din pana ilustrului publicist şi profesor de economie politică d. Paul Leroy- 
Beaulieu şi din care extragem aci mai jos cîteva pasaje ce par a fi scrise într-adins pentru țara noastră. Negreşit şi în 
Camera republicană franceză se găsesc oameni gata să se arunce în aventuri, dar educaţia politică a opiniei publice 
fiind îndestul de dezvoltată le aţine calea. 

În Franţa este astăzi vorba a se răscumpăra de către stat rețeaua căilor ferate. Iată ce zice în această privință 


eminentul economist şi colaborator al ziarului „des debats”: 


Una dintre comisiile Camerii propune Parlamentului să se arunce într-o adevărată aventură, ale cărei 
consecințe le aprețiază cu o ciudată uşurătate. Această aventură este nici mai mult nici mai puţin decit 
răscumpărarea reţelei întregi a companiei d'Orléans; aceasta ar fi un adaos de 4327 kilometri pe lingă cei 1650 pe 
care îi exploatează statul francez astăzi. Afară de asta răscumpărarea de care este vorba nu ar fi să fie decit 
preludiul răscumpărării totale a tuturor căilor ferate franceze. Francezii sînt invitați a intra pe această cale 
necunoscută şi primejdioasă fără a fi făcut mai-nainte nici un studiu, nici un calcul sau după ce vor fi făcut calcule 
în general false, Aceste 4327 de kilometri ce sînt de răscumpărat nu se ştie cum vor fi exploataţi. Va fi chiar statul 
exploatatorul? Va recurge dinsul la nişte companii cari să ia în arendă exploatarea pe o perioadă de cinsprezece sau 
douăzeci de ani? Nimini nu ştie nimic; şi asupra acestui punct se crede de prisos a avea cineva vreo opinie. Se zice: 
Să răscumpărăm mai întii şi apoi vom vedea ce e de făcut. lată o procedere care denotă cel puţin oarecare uşurătate 
de minte. 

Ce nevoie se simte oare pentru a răscumpăra căile ferate? Foarte greu s-ar putea spune. Unde este 
oportunitatea şi actualitatea unei asemenea măsuri într-o ţară a cărei datorie publică se urcă astăzi la 26 de 
miliarde de franci, care are impozite zdrobitoare, care ar trebui să se ocupe cu simplificarea gestiunii sale finanțiare, 
cu descurcarea ei, cu micşorarea taxelor şi cu sporirea disponibilității tezaurului? 

D. Leroy-Beaulieu constată apoi că în adevăr se ridică în Franţa plingeri în contra căilor ferate şi că s-ar 
putea neapărat aduce în modul lor de exploatare îmbunătăţiri şi reforme. Dar oare nu se aduc pretutindeni plingeri 
în contra căilor ferate? Aceasta se întimplă şi în Germania, şi-n Belgia, Italia, Englitera, Statele Unite, şi-n Austria 
chiar. Nu se poate găsi o singură țară unde să nu se ridice critice în contra exploatării căilor ferate. 

Dar dacă pretutindeni este aşa, lucrul este mult mai accentuat acolo unde exploatarea se face chiar de cătră 


stat. Aşa de exemplu în Belgia s-a petrecut un fapt cu drumurile de fier care a provocat în contra administrației nişte 


critice amare. Administrația a făcut acum în urmă o negustorie foarte nefavorabilă: din neîngrijire şi din lipsă de 
tact comercial, ministerul a hotărit să cumpere 12000 de şine de fier sau de oțel cu prețul de 170 pînă la 189 franci o 
tonă, după ce cu citeva zile mai-nainte refuzase să le cumpere, cum i se propunea, cu 129 franci. Din contra, 
ministerul vinduse cu citeva zile mai-nainte nişte şine vechi cu 108 fr. o tonă, cînd ar fi putut căpăta pe ele puţin mai 
tirziu cu 20-25 la sută mai mult. Astfel statul belgian a păgubit o jumătate de milion. 

Este ştiut că statul face întotdeuna cele mai nenorocite afaceri comerciale; el de obicinuit cumpără scump şi 
vinde ieftin şi totul fireşte cade în spinarea contribuabililor. Să ne amintim, în treacăt, de cite ori atitea state mari şi 
deaminteri bine administrate nu şi-au risipit banii pentru a cumpăra cu cite 10, 12 şi 14 milioane nişte vase care nu 
au putut în urmă să facă pe mare nici măcar întiia călătorie de încercare. 

Afară de Belgia, în privința relei administrații şi exploatări a căilor ferate de către stat mai este încă un 
exemplu foarte însemnat: Australia. Statul australian păgubeşte mereu de cînd îşi exploatează singur căile ferate; 
numai de la 1377 pină la 1878 a păgubit 3 milioane. 

Cele două state, zice d. L. Beaulieu — adică Belgia şi Australia — n-au nimic între dinsele comun; unul se 
află aşezat la antipozii celuilalt şi afară de asta amindouă se găsesc în situaţia cea mai favorabilă, deoarece în 
aceste două state cestiunile curat politice au o importanță mediocră, pe cînd cestiunile de administrație au 
precădere şi cu toate astea aceste două ţări pare a se fi învoit să ne demonstreze că statul nu se pricepe aproape 


deloc în materie de comerț, de Industrie şi de transporturi. 


Oricine-şi poate închipui cîtă deosebire există între administrația Franței, Australiei sau Belgiei şi 
administraţia noastră Regularitatea, simţul datoriei, sistema de control sînt cele trei temeiuri mari pe cari este aşezat 
aparatul administrativ aproape perfect al Franței, Belgiei şi Australiei; şi cu toate acestea, cînd e vorba de exploatarea 
căilor ferate de către acele state, cele două din urmă, care-şi exploatează deja singure liniile, dau nişte exemple foarte 


regretabile, pe cari bărbaţii luminaţi ai Franții le pun înainte spre a opri statul lor să intre pe o asemenea cale greşită. 





Dar la noi, în România, unde regularitatea, simţul de datorie şi sistema de control sînt pînă acum numai nişte 
lucruri de dorit? Dar la noi unde oricînd cestiunile politice primează pe oricari altele şi unde cestiunile economice şi 


administrative au totdauna o importanță mediocră? Ce va fi oare la noi cu exploatarea căilor ferate de către stat? 


[18 martie 1880] 


[„ÎNCĂ UN ZIAR ...”] 


Încă un ziar liberal-naţional. 
La 12 martie a apărut în Bacău un nou ziar al partidului liberal-brătienesc. 
Numele acestui organ e „Bacăul”. Redactorul său ar fi un puşcăriaş, după cum spune ... „Războiul”: 


O tempora, o mores ! 


[18 martie 1880] 


[„FOILE ENGLEZE AU ŞTIRI...”] 


Foile engleze au ştiri îmbucurătoare din Afganistan. Corespondentul ziarului „Times” scrie din Cabul cu data 
19 curent: 


Evenimentele săptăminei din urmă confirmă perspectivele pline de speranţă esprimate de mine în ultima 
telegramă. Capii ghaznilor au răspuns la împărtăşirile ce le-a făcut Mustafi-Habi-Bullah în mod safisfăcător. D. F. 
Roberts a primit o epistolă scrisă de copilărosul prinț Movsa-Khan şi subscrisă de toți capii ghaznilor, în care se zice 
că ei, convinşi de intențiunile binevoitoare ale Engliterei, sînt hotăriți a se supune şi a veni cu toți la Maidan (25 
mile de Cabul) spre a negocia cu noi. Diferiţii şefi locali din Loghaz, Kohistan etc. au fost invitați a veni acolo spre 
acelaşi scop. După ce s-au convins afgani[i] în decurs de o lună despre inutilitatea rezistinței lor, generalul Roberts 


a fost atit de înțelept că a aşteptat pînă ce lecţiunea şi-a produs fructele. El a încetat cu operațiunile militare în 


sezonul cel nefavorabil, abţinindu-se de la orice negocieri şi aşteptind pînă ce afeani[i] singuri au venit să le 


înceapă. 


Discursul deputatului Hausner în care combate alianța austro-germană nu este bine primit de către ceilalți 


deputaţi poloni. Un organ al lor se exprimă astfel: 


Vorbirea lui Hausner nu stă în armonie cu interesele polonilor, pentru noi polonii nu este altă combinațiune mai 
favorabilă decit dezbinarea între Germania şi Rusia. Dacă însă Austria ar părăsi alianța cu Germania urmarea, cea mai 
imediată ar fi o de aproape alipire a Germaniei la Rusia. Austria n-ar mai găsi nici un sprijin în Franţa, pentru că 
Republica nu este consolidată, nici în Anglia, care este numai putere maritimă. De trei părţi înconjurată, de Rusia, 
Germania şi de Italia cea rapace, Austriei nu i-ar răminea alt refugiu decît să. intre în alianță ruso-germană, cu alte 
cuvinte restabilirea alianței celor trei împărați, care după această evoluţie ar primi o configurațiune mult mai solidă. 
Aceasta este politica cehilor şi a partidei drepte, cari au asurzit cu aplauze pe Hausner. Cuvintul baronului Hubner în 
Camera seniorilor a expus clar programul acesta. Dar aceasta nu poate fi politica polonilor şi manifestaţiunile lui 
Hausner stau în contrazicere cu politica noastră. Înainte de o jumătate de an Hausner a ţinut o filipică contra politicei 
bosniace a Austriei, pentru că ocupaţiunea Bosniei trebuie să aducă un conflict între Austria şi Rusia, iar rivalitatea 
celor două puteri poate fi numai în avantagiul Poloniei. Astăzi Hausner vorbeşte în contra alianţei austro-germane, deşi 
este evident că această alianță mănţine şi înăspreşte conflictul dintre Rusia şi Germania. În fine discursul lui Hausner n- 
a fost prudent nici din puntul de vedere al partidului polonilor din Austria. Pentru Austria alianţa germană este pirghia 
politicei sale orientale; această legătură nu o poate părăsi fără a pierde şi Orientul. Hausner a urmat aceeaşi cale ca şi 
centralişti[i] mai acum un an şi jumătate şi prin care au pierdut frinele guvernului. Coroana în Austria nu poate fi de 


acord cu politica nihilismului. 
Din „Fr [emden] Blatt”. 


[18 martie 1880] 





[„O LITERATURĂ ÎNTREAGĂ ...”] 


O literatură întreagă de articole, notițe şi telegrame roieşte prin jurnalele engleze, franceze şi germane asupra 
presupuselor intenţiuni ale misiunii diplomatice a ilustrului cancelar de la Măgura, fără ca să ne lămurească acest mister 
ostentativ, căci nu e îndoială că ostentaţiune se face multă. 

Locul întîi îl dăm primului Viena al unui ziar austriac recunoscut că stă în oaricari relațiuni cu Ministerul de 
Externe al monarhiei şi care e anume „Fremdenblat”: 


Iată ce zice acest ziar: 


Călătoria actuală a ministrului prezident al României a dat impulsiune presei europene la combinaţii 
numeroase, în parte foarte hazardate; mai cu seamă însă oprirea în Viena şi în Berlin a d-lui Brătianu au dat naştere 
celor mai aventuroase ştiri. Majoritatea ziarelor europene a crezut că trebuie să considere ca ceva fără de nici o 
îndoială că în prima linie vizitele omului de stat conducător în capitala Austro-Ungariei şi în aceea a Germaniei au de 
scop „intrarea României în alianța austro-germană ”; numai clar nu vedea nici unul din acele jurnale dacă această 
„intrare în alianță” o doreşte România mai mult sau o doresc cele două împărății. Ba ziceau că d. Brătianu a sosit la 
Viena ca să-şi ofere „adeziunea la alianţă”, ba, ziceau alții, ministrul preşedinte ar fi fost provocat de a-şi pune 
condițiile. D. Brătianu, mai zicea o versiune, nici n-a gîndit la adecă să facă pe România de a intra în alianța celor doi 
împărați; scopul de căpetenie al călătoriei sale e de a cîştiga pentru principele său coroana regală,, şi atit în Viena cit şi 
în Berlin i s-a dat a înțelege că sînt gata de a-i îndeplini dorința aceasta dacă noul regat se va pronunţa pentru intrarea 
sa în alianța austro-germană. Se-nţelege de la sine că toate scrutările acestea, cari se iveau sub chipul unor 
informaţiuni, nu făceau nici în Paris, nici la Petersburg o impresiune tocmai înveselitoare. Mai cu seamă lîngă Neva 
impresia era neplăcută dar şi la Paris erau indispuşi. „Le Temps”, care stă în relaţii cu ministerul francez, găsi chiar 
ocazie de a da României un sfat binevoitor. „Adevăraţii amici ai României, zicea acreditata foaie pariziană, nu pot 
aproba silințele de a preface Principatul în aliat al celor două împărăţii căci România ar pierde prin aceasta foloasele 


unei neutralităţi cari o scutesc de orice aventură hazardată ” . 


Sfatul e desigur sincer, e însă puţin justificat. Afară de asta nimini lingă Seina n-are cea mai mică cauză de-a 
privi cu neîncredere la tratările pe cari ministrul prezident al României le-au avut la Berlin. Deşi nu sîntem consfințiţi în 
amănuntele acelei pertratări pe cari d. Brătianu le-au avut cu oamenii de stat dirisenți de la noi şi din Germania, totuşi 
putem asigura cu toată hotărirea un lucru: că nici României nu i s-a făcut propunerea de-a intra în alianța austro- 
germană, nici din partea României iarăşi nu s-a făcut propunerea de-a intra ea în această alianță. Atit aci cît şi în 
capitala Germaniei d. Brătianu au avut desigur ocazie de-a se esprima în privirea direcţiei pe care România va urma-o 
în politica exterioară pe cît el şi amicii săi vor fi la putere şi cine-a urmărit cu atenţie intimă dezvoltarea raporturilor de 
partid şi manifestările opiniei publice din Principatele dunărene nu va fi nici un moment în îndoială asupra spiritului şi 
caracterului destăinuirilor ministrului prezident român. 

Numărul partizanilor actuali ai Rusiei în România se reduce la o minoritate ce dispare de mică ce este. Nu 
numai partidul de coaliție pe care se reazemă cabinetul actual dar şi conservatorii, cari înainte de puţin timp încă vedeau 


! s-a convins în 


mâîntuirea României numai într-o strîns[ă] alipire către Rusia şi în sprijinirea politicei orientale ruseşti 
fine că dezvoltarea priincioasă a Principatului n-o pot afla decit în păzirea conştiințioasă a tractatelor europene. Ca 
dovadă cit de puţin teren are azi o alianță rusească în populațiunea României merită să relevăm faptul că Grigorie 
Sturza, actualmente partizanul de căpetenie al Rusiei în România, trebuie să sufere să i se zică de către aproape toată 
presa română că e cumpărat de Rusia ( ?! Nimeni n-a zis asta). Dar nu numai partizanii Rusiei, ci şi apostolii 
doctrinelor revoluţionare au pierdut toată influenţa, pe cînd înainte aflau în Principatele dunărene un teren foarte 
roditor pentru activitatea lor (N. B. Sînt la putere). Visurile panromâne, cari aveau de obiect fondarea Regatului 
dacoromân, sînt asemenea învinse ca şi fantaziile mai mult or mai puţin republicane despre o confederație danubiană. 
Toţi politicii de oarecare vază şi influență din Principatele dunărene au recunoscut astăzi că România nu poate conta la 
o configurare priincioasă a viitorului ei decit urmind o politică esterioară în adevăr conservatoare, bazată pe respectul 
tratatelor europene. Declaraţiile pe care d. Brătianu le va fi făcut nu pot să fi avut alt înţeles decit acesta. Aceasta 
corespunde şi cu lămuririle pe cari foile guvernamentale din Bucureşti le dau asupra călătoriei ministrului prezident. 
Foarte demn de însemnat e un articol al „,Presei” din Bucureşti ce ni s-a semnalat deja pe cale telegrafică. Foaia 
ministerială, apăsind asupra tezei că România nu trebuie să facă nimic din toate cite ar putea s-o lipsească de libertatea 
ei de acțiune sau ar putea să-i prejudece viitorul, zice că principala datorie a guvernului din Bucureşti e de-a păstra 
țării poziţia ce i s-a creat prin Tractatul de la Berlin. România — continuă „Presa” — trebuie să se ţină într-o 
respectuoasă rezervă față cu toate puterile şi să aştepte evenimentele ce vor veni. Natura acţiunii sale viitoare va atirna 
de aceste evenimente şi de interesele combinate cu ele, căci „interesele şi existența unui popor mic nu se apără prin 
alianțe secrete, încheiate de mai-nainte, ci numai printr-o atitudine cuminte şi hotărită cu scopul de-a rămînea în 
marginile tractatelor şi de a le manţinea ”. 

Acestea sînt cuvinte pre cit de cuminţi pe atit de demne. Programul cuprins în ele corespunde şi cu interesele 
României şi cu cele europene. Ceea ce cere Austro-Ungaria de la România, împreună cu toate puterile iubitoare de 
pace, este ca ea să respecte în mod sincer tractatele cărora le datorește existența sa ca membru autonom şi egal 


îndreptățit. 





' Pentru că informaţiile ziarului vienez se datoresc desigur, indirect cel puţin, destăinuirilor ministrului nostru 


prezident îi mulțumim pentru această calomnie retrospectivă. 




















7. Editorialul WIEN, 23. MÄRZ, din ziarul vienez, „Fremden-Blatt” 12/24 
martie 1880, integrat de Eminescu, în traducere, în articolul [„O LITERATURĂ 
ÎNTREAGĂ...”] „Timpul”, 19 martie 1880. 


în concertul popoarelor europene. Dac-o va face aceasta, atunci împlineşte principala condițiune preliminară a misiunii ce i s-a pus şi, 
daca vor mai veni vreodată complicațiuni internaţionale, ea poate conta cu încredere că Europa, în al căreia interes va fi lucrat 
România, va crede de cea mai de căpetenie a sa datorie de-a opri orice vătămare a intereselor române. Nici o alianţă secretă, oricît de 
sărbătoreşte ar fi consacrată prin documente, nu va putea să-i dea României o protecţie egală cu aceea pe care i-o garantează o 


politică esterioară leală, corectă, corespunzătoare cu tractatele europene. 


Declarînd că ne e peste putință de-a vedea vreo lămurire în acest articol care, prin vraful de cuvinte, nu cuprinde 
decît o calomnie la adresa trecutului partidului conservator şi o parafrazare a unui articol din „Presa”, trecem la alte ziare 
cu informaţiuni mai materiale. 


Astfel „National Zeitung” din Berlin află următoarele: 


Se pare că misiunea d-lui Brătianu în Berlin ar fi avut succes, căci reprezentanţii români din străinătate, cari pîn-acuma nu 


voiau să ştie nimic despre planul de a ridica România la rangul de regat, încep să mărturisească existenţa acestui plan. 





Se tem însă — nu fără cuvînt — de opunerea Rusiei, care, după cum s-au aflat din sondări confidenţiale, s-ar 


ține pin-acuma într-o atitudine feritoare. Principele Carol nu e persona grata, adică nu e bine văzut la Curtea din San 
Petersburg din cauze deosebite, din cari deja această una ar fi de ajuns, că politica română are în timpul din urmă o 
atitudine de prietenie ostentativă cu Austria. Adevărat că ridicarea României în genere nu se prea potriveşte în cadrul 
politicei balcanice a Rusiei, afară doar daca şi Bulgaria s-ar ridica la rangul de regat, pentru a da o expresie 
internaţională parităţii rasei romanice cu cea slavă la Dunărea de Jos. Fiindcă însă aceasta ar include o schimbare, 
formală cel puţin, a Tractatului de la Berlin, abia ne putem închipui că puterile s-ar învoi c-o asemenea procedare, 
pentru România se naşte apoi întrebarea daca s-ar plăti o schimbare de formă a poziţiei sale internaționale cînd un 
vecin puternic n-ar voi s-o recunoască. D. Brătianu nu şi-a manifestat pînă acum intenţia de a atinge şi Petersburgul în 


călătoria sa de misiune; după toată probabilitatea el a făcut din capul locului abstracție de la aceasta. 
Ziarului „Augsburger Allgemeine Zeitung” i se scrie din Berlin, tot în privirea misiunii: 


Călătoria actuală a d-lui Brătianu, asupra căreia nu trebuie să ne mirăm, de vreme ce sînt încă pendente atitea 
cestiuni ale păcii de la Berlin de cari România are un viu interes, mai are de scop şi asigurarea eventuală, a succesiunei 
în Principat. Căsătoria principelui Carol fiind fără copii, oamenii de stat ai României au nu puțină îngrijire pentru 
posibilitatea unei vacanțe instantanee a tronului, care ar putea deveni primejdioasă pentru Principat. Pentru a înlătura 
primejdia aceasta sau pentru a o mărgini cel puţin, au conceput în Bucureşti ideea de-a se-nvoi prin o convenţie ca, în 
cazul unei vacanțe de tron, să se cheme ca urmaş sau un fiu al principelui ereditar de Hohenzollern sau principele 
Frederic de Hohenzollern. Pentru scopul acesta d. Brătianu a vizitat atit pe principele moştenitor cît şi pe bătrinul 


principe Anton de Hohenzollern. 
Ziarului „Pester Lloyd” organ chip oficios al guvernului maghiar, i se scrie din Berlin 


că d. Brătianu ar fi plecat din capitala Imperiului german foarte mulțumit cu succesul călătoriei sale. A izbutit 
să asigure Principalului României bunăvoința Germaniei în gradul de care se bucură deja de mult din partea Austro- 
Ungariei. Despre o adeziune formală a României la alianța austro-germană nu poate fi vorba, de vreme ce nu există în 
acelaşi grad identitatea de interese cari există între cele două mari state din mijlocul Europei, însă Brătianu a cîştigat 
totuşi în Berlin convingerea că în viitor nu se va mai repeta nicicînd pentru România o situaţie ca aceea din nefastele 
zile ale lui aprilie 1877, cînd nu-i rămăsese guvernului absolut nici o altă alegere decit aceea de a se arunca în braţele 


Rusiei. Poziţia României față cu alianţa austro-germană seamănă cu aceea a Angliei. 


În fine mai ţinem seamă şi de notițele sumare şi telegrafice ale ziarelor engleze. 

„Daily News” anunţă, într-o depeşă primită de la Berlin, că d. Brătianu, după propria sa mărturisire, consideră 
rezultatul vizitei sale la Berlin ca foarte satisfăcător pentru România. „Standard” reproduce, după o depeşă din Viena, 
zgomotul că împăratul Rusiei a dăruit principelui Bulgariei un vapor de război, 40 000 de puşti şi cîteva tunuri; lucru 
care ar sta în legătură cu atitudinea României; „Daily Telegraph” spune că în Viena scopul voiajului d-lui Brătianu se 
crede a fi regularea ordinei de succesiune la tronul României. Principele Frederic de Hohenzollern, fratele principelui 
Carol, ar fi designat ca prinț ereditar. Pe de altă parte o telegramă din Bucureşti a ziarului „Times” spune că d. Brătianu 
şi-a propus a merge şi la San Petersburg pentru a sumite guvernului rusesc proiectele cari au motivat prezența sa la 
Berlin. 

lată o sumă de notițe pe cari le înregistrăm pentru a fi compleţi în versiunile răspîndite asupra voiajului 
cancelarului de la Măgura. 


Un lucru se constată din toate: ostentațiune, fără zapis şi fără chezăşie. 


[19 martie 1880] 


MITROPOLITUL MORARIU ANDRIEVICI 


Prin înaltul decret din 14 l.c. în locul lui Teocrist cav. de Blazevici, mort la 9 iulie anul trecut, administratorul 





diecezan, arhimandritul dr. Silvestru Morariu-Andrievici, a fost numit arhiepiscop şi metropolit al Bucovinei şi 
Dalmației. Morariu Andrievici intră în funcțiune cu un renume bun; deşi în etate de şasezeci şi doi ani (s-a născut la 
1816), el se ţine încă bine în toată privinţa, cum se vede atit din ochiul său cel ager cit şi din mîna sigură şi liniştită. O 
activitate literară întinsă, abilitate şi elocinţă îi cîştigară o influință mare nu numai la coreligionari[i] săi, ci chiar la 


alți compatrioți. 





Morariu-Andrievici este fiul unui preot din Bucovina, născut în Mittoka. După ce a absolvat gimnaziul şi teologia la Cernăuți, 
se consacră carierei de preot şi înaintă, din treaptă în treaptă, pînă ce acum ajunse capul suprem bisericesc. Mai întii a funcţionat ca 
preot în mai multe comune din Bucovina; la anul 1848 îl aflăm în Ciahor (un sat lingă Cernăuţi) unde petrecu mulți ani. Aci, prin Studii 
private, îşi cîştigă cunoştinţe eminente, aci-şi începu şi activitatea literară, scriind multe cărți voluminoase. Azi ocupă un loc foarte 
onorabil în literatura română şi este unul dintre scriitorii cei mai productivi. El este fondatorul, cărţilor şcolare române din Bucovina, 
dintre cari mai cu seamă cărțile religioase gr. or. pentru clasele superioare ale şcoalelor secundare merită a fi numite. 

În etate de 50 ani, a funcţionat ca protopop în Cernăuţi, avînd sub direcțiunea sa o mulțime de eparhii şi şcoale. Capacitatea 
arătată în acest post făcu să fie numit consilier în consistoriul gr. or. al Bucovinei, cea mai înaltă autoritate bisericească din acea 
provincie. Deşi a escelat în postul acesta prin activitatea sa practică şi prin tăria caracterului său, se iscară între el şi episcopul de 
atunci, Eugen Hackman, unele diferenţe cari-l făcură să-şi piardă poziţia. 

Murind episcopul, succesorul său, Teofil Bandela, îl reabilită în post. Pierzîndu-şi de timpuriu soția, se făcu călugăr şi fu ales 
de egumen în monastirea Dragomirna. Aci nu rămase mult, ci fu numit arhimandrit titular în consistoriul din Cernăuţi şi în iulie anul 
trecut administrator diecezan, adecă locţiitor al arhiepiscopului. În noiemvre a.t. a fost numit de facultatea teologică din Cernăuţi dr. 
onorific. 

Mitropolitul Andrievici a fost totdauna un adevărat binefăcător pentru cei nefericiţi, fără a căuta sau a aştepta altă mulțumire 
decit pe cea resimţită în sufletul său după orice faptă bună. 

Cu aceste puține cuvinte am voit să schițăm imaginea vieţei unui bărbat care, printr-un studiu serios şi o activitate neobosită, 
a ajuns la postul suprem bisericesc. 

„Der Osten” 


[19 martie 1880] 


[„ZIARUL «PRESA», ÎN REVISTA SA...”] 


Ziarul „Presa” în revista sa din 16, după o matură cugetare, face următoarea reflecţie asupra articolului nostru din 


9 martie: 


Organul dreptei, „Timpul”, de la 9 curent, publică o revistă de o importanţă şi de o gravitate excepțională, căci conţine nişte 


aluziuni prea transparente la adresa capului statului şi-şi permite a da lecţiuni de constituţionalism M. Sale Domnitorului. 


Pe urmă „Presa” se întreabă la ce se rezumă în realitate ideea fundamentală a autorului articolului nostru şi tot 
dînsa răspunde: depărtarea de la putere a guvernului actual şi înlocuirea lui prin opoziţia de la „Timpul”. 

În adevăr, daca articolul nostru de la 9 martie nu ar conţinea decît manifestarea unei impacienţe a opoziţiei de a 
veni la putere, negreşit că o asemenea cerere din partea opoziţiei ar fi foarte anodină, precum o declară şi „Presa”, însă 
noi am ridicat cestiunea mai presus de consideraţiuni de persoane sau de partizi; noi am pus înainte teoria foarte 
constituțională că şeful statului are dreptul după unii, datoria după alţii, fiindcă fiecărui drept corespunde şi o datorie, de 
a pipăi pururea pulsul națiunii pentru a se convinge dacă în realitate guvernul se mai bucură sau nu de încrederea 
acesteia. 

Am mai adăoga apoi că acțiunea capului statului creşte în măsura în care creşte disproporția între puterea de 
rezistență a corpului electoral şi capacitatea de violentare a guvernului, şi că mănținerea echilibrului între guvern şi 
guvernaţi, între diferitele partide, este una din cele mai frumoase atribuţiuni ale Coroanii. 

„Presa” pe aceste premise esenţiale le trece cu totul cu vederea; se adăposteşte la umbra majorităților din 
Corpurile legiuitoare şi tinde a demonstra că, pe cîtă vreme guvernul se bucură de acele majorităţi, capului statului nu i- 
ar incumba decît un rol cu totul pasiv. Şi, după ce pune astfel de teorii înainte, „Presa” ne impută nouă că „am fi făcut 


aluziuni prea transparente la adresa capului statului, permiţindu-ne chiar de a da lecţiuni de constituționalism M. Sale 


Domnitorului”. 
Trop de zele, vom răspunde mai întîi, şi daca aluziile au fost prea transparente, ele au încetat de a mai fi aluzii şi 
în adevăr nu ascundem că articolul nostru conținea mai mult decît o aluzie, conţinea un apel direct la prerogativele 


capului puterii executive, a 





cărui cooperare în viața statului o considerăm ca factorul cel mai important pentru mersul regulat al unui regim 
parlamentar. Nu au domnii de la „Presa” decît a deschide Constituţia, la capitolele ce stabilesc prerogativele Domnului, 


şi iată ce vor citi: 


Art. 93. Domnul numeşte şi revoacă pe miniştrii săi. 

El sancţionează şi promulgă legile. 

El poate refuza sancţiunea sa ... 

Art. 95. Aliniatul 6. El are dreptul de a dizolva ambele Adunări dodată sau numai una din ele. 

Art. 101. Fiecare din ambele Adunări precum şi Domnul au dreptul de a-i acuza pe miniştrii şi a-i trimite înaintea Înaltei Curți 


de Casaţiune şi Justiţie. 


A desemna aşadar pe capul statului la rolul ce i-l desemnează „Presa”, condamnându-l chiar la indiferentism, din 
momentul ce un minister oarecare s-ar bucura de majoritatea parlamentară, ar fi a reduce pe capul statului la un rol mai 
neînsemnat decît chiar acela pe care-l joacă prezidentul unei republice. 

Prezidentul actual al Republicei franceze este un simplu burgez, un advocat, şi totuşi, cînd partidele extreme 
manifestaseră veleități de a tîrî guvernul pe o cale periculoasă, a rostit aceste remarcabile cuvinte: „Laissons-les tout 
dire, mais ne les laissons pas tout faire”. (Să le lăsăm să zică orice, dar să nu le lăsăm să facă orice). 

Dar ia să vedem la ce rezultate ne-ar expune teoria „„Presei”? După Constituţie, Domnul numeşte cabinetul. Am 
avea multe de zis chiar în privinţa constituirei şi premenelilor ministeriale. În alte țări membrii unui cabinet formează o 
unitate solidară; cînd se retrage măcar unul dintre miniştri, cum de exemplu s-a întîmplat cu lord Derby în Englitera, 
motivele retragerii sînt arătate în public şi discutate înaintea Parlamentului, opiniei publice şi Coroanii. La noi lucrurile 
se petrec după culise. Am văzut miniştri intrînd, ieşind şi reintrînd de cîte trei ori în cabinet, aci Stan înlocuind pe Bran, 
aci Badea-Radu înlocuit prin Radu-Badea. Aceste premeneli ministeriale se fac de cătră capul cabinetului cu mai puțină 
scrupulozitate decît cum s-ar face din partea unui prăvăliaş cu calfele sale. Un asemenea cabinet, viţiat deja în principiul 
existenți sale, este chemat a face alegeri; reuşita [î]i este asigurată de mai nainte, cum ne probează experiența. 

Aci naşte întrebarea: într-al cui nume se dizolvă un Parlament? În numele capului statului. Dizolvarea nu 
însemnează că ţara trebuie numaidecît să dea o majoritate ministerului care a dizolvat Adunarea. Dizolvarea Adunării nu 
este nimic alta decît uzul prerogativei monarhului care, voind a cunoaşte vederile naţiunii, o consultă în comiţiile 
electorale. Cînd în acest raport — care e direct între tron şi nație — intervin miniştrii sau prin violență sau prin 
corupțiune, deci prin toate mijloacele de cari dispune maşina atotputerniciei guvernamentale ca să falsifice libera 
espresiune a ţării, întrebăm: nu este acest amestec corumpător sau violent al miniştrilor o atingere adusă direct 
prerogativelor tronului? Întrebăm daca tronul poate să stea indiferent şi nepăsător cînd se produc fapte de-o violență sau 
de-o corupţțiune manifestă? De bună seamă că nu, căci, daca am admite o asemenea teorie monstruoasă, ea ar însemna o 
adevărată abdicare a şefului statului în mîna ministrului X sau Y pe care l-a fi însărcinat cu opera consultării. 

Am demonstrat deja cît este de mare disproporţiunea între puterile de rezistență ale alegătorilor la noi față cu 
guvernanţii. Această disproporţiune este şi rămîne un rău care nu se poate remedia decît printr-un control mai sever din 
partea şefului statului. Ştim că „Presa” nu se mulţumeşte numai cu analogii sau teorii emise de articole de fond de prin 
ziare străine, ci că, asemenea advocaţilor ce vor anume paragrafi de legi, ea cere autori competenţi în materie. Deci îi 
facem şi această plăcere, citind pe John Stuart Mill. 


Iată propriile cuvinte ale autorului englez: 


Dacă drumurile, căile ferate, băncile, asigurările, marile companii pe acțiuni etc.; daca apoi corporațiunile municipale şi 
biurourile care atirnă de la ele ar deveni atitea departamente ale unei administrațiuni centrale; dacă impiegaţii tuturor acelor 
întreprinderi diverse ar fi numiţi şi plătiți de către stat, dacă ei ar fi să aştepte numai de la stat înaintarea şi fericirea lor, atunci nici 
libertatea presei, nici constituțiunea populară a legislaţiunii noastre n-ar împiedica ca Englitera să nu mai fie liberă decit cu numele. 
Cu cît maşina administrativă ar fi mai ingenioasă şi mai eficace, cu cît s-ar concentra în ea mai multă inteligenţă şi energie, cu atit 


răul ar fi mai mare. 


Toată inteligenţa şi toată capacitatea țării s-ar concentra într-o numeroasă biurocraţie către care țara ş-ar îndrepta necontenit 


ochii, mulțimea pentru a primi ordinele şi direcțiunea; oamenii capabili sau lacomi pentru a obține înaintare personală. 





Acest tablou ipotetic făcut de autorul englez e trăsătură cu trăsătură portretul țării noastre. 

Dacă însă un asemenea pericol există chiar pentr-o veche ţară parlamentară ca Englitera, bogată, industrială, c-o 
puternică clasă de mijloc, ce să mai zicem de noi, unde guvernul este totul, țara nimic. 

Începem cu comuna. Cine nu ştie că îndată ce ministeriul se schimbă, de la comuna rurală cea mai obscură pînă 
la populata capitală, consiliile comunale se dizolvă şi se numesc primari după chipul şi asemănarea ministrului. 

Administraţia? Se dizolvă consiliile judeţene, se schimbă prefecţii şi subprefecţii în acelaşi chip. 

Justiţia? Urmează acelaş exemplu. 

Şi administraţia şi justiţia se conferă numai pro forma în numele Domnitorului; în realitate ele nu mai sînt ale 
țării ci ale partidului de la putere. 

Miile de funcționari de prin toate celelalte ramuri ale serviciilor publice, toți amovibili şi la discreția guvernului, 
tremurînd pentru existența lor la orice zvon de criză ministerială, strămutările de militari şi de profesori, favorile toate de 
cari dispune un guvern necontrolat, de vreme ce le distribuie pentru a preface pe cei însărcinați cu controlul în complici 
ai săi, toate acestea, cari se petrec ziua-n amiaza mare, dau oare cuvînt „Presei” de-a pretinde în mod serios că şeful 
statului nu are altă misiune decît de-a le sancţiona prin tăcerea şi abținerea sa? 

Dresat cum este corpul electoral, ca şi caii de la manej, cari la un semn se-ntorc cînd la dreapta cînd la stînga, ar 
fi foarte uşor pentru un guvern ca s-aducă într-o Cameră absolut pe oricine ar pofii; pretinde însă „Presa” că şeful statului 
n-ar avea nimic de zis? 

Să dăm Cezarului ce este al Cezarului. Noi credem că sîntem mai buni apărători ai principiului monarhic şi mai 
cu seamă ai monarhiei constituționale cînd susţinem că şeful statului, care are dreptul de-a-şi da miniştri în judecată, are 
încă şi mai mult pe acela de-a-i controla în toate actele lor constituționale şi de-a lua sub scutul şi patronajul său corpul 
electoral oricînd îl vede violentat de către miniştri. 

Să cităm un exemplu. Cînd pentru prima oară s-a violentat alegerile la 1867, cînd s-au tolerat ca în mijlocul 
capitalei, în vederea tronului, să se insulte Senatul, dizolvat atunci, cînd ministeriul au permis să se înceapă lucrările 
drumului de fier înainte de-a se fi convocat noul Senat spre a-şi da aprobarea la concesia Stroussberg, s-ar fi putut refuza 
şefului statului dreptul de-a uza de prerogativele sale prin singurul fapt, invocat de „Presa”, că ministeriul reuşise a-şi 
înjgheba, prin mijloace ilegale, o majoritate oarecare? 

Încheiem răspunsul nostru cu următoarea reflecțiune. Am declarat în programul nostru că sîntem în contra 
conspirațiunilor, în contra a orice act de violenţă, că voim sincer consolidarea monarhiei constituţionale, că e departe de 
noi de-a da lecţiuni oricui; sîntem însă în drept a cere cooperarea factorilor statului, conform cu destinațiunea lor, ca cel 


puţin de-acum înainte să ne apropiem de adevăratele principii ale unui regim constituțional. 


[20 martie 1880] 


MODEL DE STIL 


Ne permitem a reproduce din „Curierul de Galaţi” nu toată, revista lui, publicul să fie liniştit, ci numai fraza 
inițială, una singură singurică, şi desfidem orice plămîni, chiar şi ale lui Mustafa ben Ali din „Dacia”, să o cetească fără 


să răsufle: 


Membrii partidului liberal din acel oraşiu se au adunat dilele acestea în număr forte mare şi au decis formarea unui club al 
partidului liberal, precum şi fondarea unui diar care să apară în tâte dilele; ne place a vedea că acest partid atît de mare şi impozant se au 
pus la lucru şi se va ocupa a lumina publicul galațen precum şi țara întregă asupra necesităţilor acestui oraşiu; cu acestă ocadie am vădut 


cu plăcere că cu acest 





partid au dat mîna şi unile din pers6ne care pînă adi făcea parte din alte grupuri politice şi acesta o fac, diceau acele persone, ca să se 


combată răul ce se vede că au început să cadă pe sarmana nóstră comună, şi că în astfeliu de împrejurări micele diverginție politice 


trebuie se încetese, căci mai nainte de tote este că fieşicare să se ocupe pentru salvarea averei comunale. 


[20 martie 1880] 


[„„CANCELARUL S-A ÎNTORS .”] 


Cancelarul s-a întors. Partizanii, îngrijiţi, îl încunjură, i se uită în ochi, îi analizează mersul daca e agitat sau 
ticnit, îl urmăresc cu cine vorbeşte, cui îi întinde mîna cea dreaptă, cui cea stîngă, daca înfăţişarea sa este veselă sau 
miîhnită, c-un cuvînt, ca de la un adevărat oracol din Delphi, toţi aşteaptă destinele lor din gura ilustrului augur. 

Un zgomot pusese într-adevăr ortaua partidului de la putere în nelinişte. Ce fapt să fi fost oare acela care să fi 
neliniştit somnul şi beatitudinea lor? Oare nu se întorsese d. Brătianu încunjurat de toată aureola vizitelor ce le făcuse pe 
la împărați şi pe la ceilalți cancelari, oare pieptul său nu venise din nou încărcat cu decoraţii strălucite? 

Vai, toate acestea-i lăsară indiferenți față cu nourul ce ameninţa partidul liberal național: marele pontifice pleacă 
la Paris ca să strîngă mîna republicanilor de la Belleville în calitate de trimis al viitorului regat al României, iar, cînd 
marele păstor urmează a pleca, ce are să se facă turma necuvîntătoare? Se întruniră dar, [î]şi grămădiră capetele la un loc, 
ţinură consiliu şi, într-un strigăt, proclamară că mare pontefice nu-i poate părăsi. 

lată ştirea cea mai nouă ce agită astăzi pe partizanii guvernului. Astfel fiind situațiunea dinlăuntru, Republica 
Franceză e ameninţată de a fi lipsită de prezenţa d-lui C.A. Rosetti ca reprezentant al României pe lîngă ea. 

Nu sîntem inițiați în misterele ortalei; faptul este însă caracteristic pentru moravurile noastre. Cum? Acest partid 
naţional liberal care pretinde că nu este numai majoritatea ţării ci ţara însăşi întreagă, care pretinde că de la el emană 
toate şi care contestă celorlalte partide pînă şi existența, se cutremură la ideea că d. C.A. Rosetti ar putea să se ducă şi nu 
se sfieşte de-a declara printr-un act aproape oficial că lipsa unui singur om ar fi pierderea partidului însuşi? 

Faptul e prin sine prea elocuent; el probează pînă la evidență mistificaţiunea țării, dar în acelaşi timp şi meritul 


mistificatorilor. Noi n-avem decît a deplînge pe toți aciia cari se lasă a fi mistificați. 


[21 martie 1880] 


[| CAMERA, DUPĂ ATITEA LUNI...”] 


Camera, după atîtea luni de nepăsare şi de nelucrare, pare a se deştepta dintr-un lung somn în ajunul sărbătorilor 
Paştilor pentru a vota în pripă cîteva legi de-o importanță foarte mare, cari, în orice altă ţară, ar consuma lungi şedinţe şi 
ar da loc la discuţiunile cele mai serioase. 

Astfel alaltăieri votă o convenţiune cu Casa de Depuneri şi Consemnaţiuni pentru regularea datoriei de zece 


milioane contractată de stat către această Casă. 





Această discuţiune n-a fost interesantă decît printr-un incident în adevăr scandalos. D.N. Ionescu, combătînd 
legea care, după părerea sa, schimbă legea organizării Casei de Depuneri şi Consemnaţiuni, la un moment dat băgă de 
seamă că grațioasa figură a d-lui ministru de finanțe nu mai apărea la banca ministerială. D. Ionescu se miră de această 
absență a ministrului a cărui lege era în discuţiune şi întrebă dacă, pe lîngă celelalte calităţi, miniştrii au şi darul 
ubicuităţii, adecă, pe româneşte, de a fi totdeodată şi prezenţi şi absenți. Acest cuvînt latinesc supără grozav pe 
prezidentul Adunării, care chemă pe orator la ordine şi ceru totodată ca Adunarea să aprobe această măsură cu totul 
escentrică. Chiar Adunarea actuală, cu toată fenomenala ei docilitate, se arătă cam nedomirită, aşa încît, după două 
încercări dubioase, d. C.A. Rosetti se cobori de la biurou şi-şi dete demisiunea din funcţia de preşedinte. În faţa acestei 


nenorociri membrii marelui partid se grăbiră de a reveni asupra votului şi deteră sancţiunea lor acestei procederi 


neauzite. Rămîne dar înțeles de acum înainte ca ubicuitatea constituie o insultă gravă şi că acest cuvînt trebuie şters din 
dicţionarul parlamentar roşu. 

Tot în fuga mare s-au votat alaltăieri şi ieri legea care supune pe țăranii împroprietăriți la impozitul fonciar, apoi 
o însemnată adaogire la taxele ce plăteşte comuna Piteşti, acest leagăn al libertăţii, legea care modifică art. 8 din legea 
biletelor ipotecare şi, în fine, s-a luat în discuţiune şi consideraţiune legea care suprimă un oarecare număr de 
subprefecturi şi îndoieşte aproape lefile acestor amploiați nepreţuiţi în manipularea liberelor alegeri. Ni se pare că această 
din urmă lege va încerca cîteva dificultăți, fiindcă chiar majoritatea actuală nu pare a găsi justificat acest spor nepomenit 
în lefile unor funcționari care nu s-au recomandat prin nimic pînă astăzi solicitudinii Parlamentului şi recunoştinții țării. 

Raportul general asupra bugetului a fost în fine depus cu zece zile înaintea începerii chiar a anului bugetar 
sturzesc care începe, cum toți ştiu, la aprilie. Cum vor mai trece încă cinci zile pînă se va lua în deliberaţie, cum se vor 
mai pierde încă o şedinţă sau două cu cestiuni preliminare, Camera d-lor Rosetti-Brătianu va avea aproape 24 de ore 
pentru a examina o lucrare ca aceea a bugetului statului, buget urcat pînă la 128 milioane cheltuieli şi încheiat cu un 
deficit mărturisit de peste 10 milioane. 


Să mai zică cineva că liberalii n-au avut cea mai mare grijă de finanțele statului şi de punga contribuabililor. 


[21 martie 1880] 


L» ÎN ŞEDINŢA DE IERI A SENATULUI...”] 


În şedinţa de ieri a Senatului d. A. Grăjdănescu, într-un discurs fără pretenţie oratorică însă plin de bun-simţ, a 
dezvoltat interpelarea d-sale în privința stării de suferință în care se află populaţia rurală. In mai multe judeţe din 
România locuitorii sînt în lipsă chiar de hrana zilnică; afară de această nenorocire mai au apoi să sufere din partea 


administrației execuţie pentru împlinirea birurilor şi pentru facerea şoselelor. 


În starea aceasta de mizerie în care ei se află, a interpelat interpelatorul pe guvern, dv. executaţi pe bieţii locuitori la dări şi la 


şosele, nu vă gîndiți că n-au ce mînca, că n-au ce pune în traistă cînd merg la lucru de silă. 


D. Grăjdănescu a mai denunţat apoi efectul ce l-au avut circulările guvernului; ele au provocat conflicte în unele 
părți şi în genere neîncredere între proprietari şi locuitori, ridicînd țăranilor tot creditul pe lîngă arendaşi şi proprietari; ca 
consecință, nemaiavînd locuitorii mijloacele de a-şi procura hrana zilnică, pînă la vremuri mai bune ar trebui ca guvernul 
sa le dea aceste mijloace. Trecînd apoi la abuzurile administraţiei, d. Grăjdănescu, între altele, a citat un caz destul de 


interesant: un cal de furat din Vlaşca s-a găsit în grajdul d-lui polițai de oraş. 





D. ministru de interne a răspuns la semnalarea acestui caz că va pune să se cerceteze şi, daca va fi în adevăr cum 
spune d. interpelator, va destitui pe politai. Cît pentru pretinsa foamete de care ar suferi locuitorii din mai multe judeţe, d. 
ministru a contestat-o, arătînd că porturile Galaţilor şi Brăilei sînt pline de porumb şi mai ales că într-o ţară ca a noastră, 
lipsită de braţe, nu se pot produce cauze serioase de foamete. S-au luat cu toate acestea măsuri ca părților mai nevoiaşe 
din ţară să li se acorde subvențiuni băneşti pentru împrumuturi de producte locuitorilor. 

Lăsăm de o parte deocamdată nedreptăţile şi abuzurile ce fac administraţiile respective cu împărţirea grînelor la 
locuitori şi considerăm numai spusele din urmă ale d-lui ministru. Reflecţia d-sale în privinţa lipsei de braţe la noi, de 
unde ar rezulta şi lipsa unor cauze serioase de foamete, ar fi să fie justificată, însă naşte întrebarea dacă nu chiar guvernul 
a contribuit la slăbirea raporturilor dintre proprietari şi locuitori şi dacă n-a contribuit el a dizolva legăturile dintre aceste 
două clase pozitive şi din cari rezulta garanţia intereselor şi uneia şi alteia. Abuzurile izolate din partea unor exploatatori 
denunţate de d. ministru nu pot servi de normă pentru o întreagă legislaţie, căci, sub cuvînt de a stîrpi abuzuri izolate, 
vedem producîndu-se inconveniente şi perturbaţiuni generale în paguba ambelor părți. 

Senatul, după răspunsul d-lui ministru, a început dezbaterea asupra Băncii de Scont şi Circulaţie. D. Teodor 
Rosetti luînd cuvîntul într-un discurs remarcabil, a avut curajul să se emancipeze de orice prejudiţie şi să discute însăşi 


oportunitatea creaţiunii unei asemenea instituţiuni de credit. Vom reproduce acest discurs cît mai îndată. 


Camera, în şedinţa sa de ieri, a discutat asupra proiectului de lege pentru conversiunea obligaţiunilor rurale. 


După ştirile telegrafice pe cari le primim, alegerile din Englitera au dat pînă acum rezultate favorabile liberalilor. 
Pînă alaltăieri se cunoştea că liberalii pierduseră 16 jeţuri şi cîştigaseră 48. De atunci nu mai aveam nici o altă ştire în 
privința aceasta. „Pall Mall Gazette” zice că rezultatul final al alegerilor se prevede a fi defavorabil guvernului 
Beaconsfield. 


[23 martie 1880] 


[„BĂTUȚI PE TOATĂ LINIA ...”] 


Bătuţi pe toată linia atît prin evidenţa strivitoare a actelor lor cît şi prin tăria argumentelor adversarilor, confrații 
noştri liberali-naţionali, cum îşi zic de la războiul franco-german încoace, maimuțărind cînd pe franceji, cînd pe nemți, şi 
atribuindu-şi numirea unor partizi cu un succes oarecare politic, s-au încruntat şi s-au oţerit înlăuntrul sufletului lor, încît 
caută nod în papură, cum zice românul, şi, fiindcă nu pot răspunde la argumente cu argumente, se agaţă de pretexte pe 
care singuri le inventează, singuri le combat. Caută adecă pricina cu lumînarea ca şi comites missi, judecătorii pribegi ai 
vechilor noastre domnii, ce erau trimişi în lungul şi-n latul ţării să judece procesele dintre oameni şi, fiindcă nu găseau 
nicăiri certe şi gîlceavă, ci pretutindene bună pace, scorneau zurba între creştini, ca să le treacă de urît, să aibă ce judeca 
şi să cîştige bani de ciubote (precum se numeau pe atunci taxele judecătoreşti) adecă plată pentru alergătură. 

În mod febril ne caută pricină de vorbă. Astfel în revista de la 21 mărţişor (2 prierel) „românul” vorbind de 
strălucirile cu care a fost primit d. Brătianu de către împărați şi de cătră colegii săi, cancelarii ăia/alți, ne insinuă nouă 
sau opoziţiei întregi, nu mai ştim, că am fi zis despre d. Brătianu ba că vrea să intre în alianța austro-germană, ba că vrea 


să ridice România la regat etc. 





Ce am zis noi în privirea aceasta? Am înregistrat toate, absolut toate relațiile ziarelor străine cîte ne-au venit sub 
mînă şi am adaus că nu ne place ostentaţia, nici înclinările politice prea accentuate. 

De ce am zis-o? Pentru că roata lumii schimbătoare este şi pentru că ne cunoaştem lungul nasului, pentru că 
modestia e haina ce i se cuvine unui popor mic ca al nostru şi pus între împărății mari. 

Obstentaţiunile cu împărăţiile cele mari sînt bune? Nu, zicem noi, pentru că împărații, Dumnezeu să-i ție mulți şi 
fericiţi ani, ei se ceartă, ei se-mpacă, iară noi, ţinînd parte cînd unuia cînd altuia, ne discredităm cînd la unul cînd la altul, 
şi cînd or fi pe împăcate sînt în stare să ne privească ca pe un fel de obiect de compensație. Tocmai d. Brătianu are un caz 
foarte recent în viața sa politică, vorba Congresului de la Berlin. Tur-vur se certau împărăţiile, de gîndeai c-o să se 
prăpădească lumea, şi, cînd colo, ce aruncară în gura lupului? Basarabia. Geaba n-am vrut război, ori geaba l-am fi vrut, 
tot pe pielea noastră s-au împăcat lucrurile; pe-a noastră şi pe-a turcului, sărmanul, care-a plătit şi cui n-a fost dator para 
frîntă. Austria i-a luat Bosnia şi Herţegovina, Anglia Cyprul, Italia şi Franţa s-au ales cu cîte ceva în Egipet ş.a.m.d. 

De aceea nu ne spună „Românul” ba de glorie naţională, ba că bine s-au bătut oştirea noastră, ba că națiunea în 
sus, ba că națiunea în jos... Ce-a ieşit de-acolo? Pierdere materială, pierdere de oameni, ştirbire de ţară, rău. Bine s-au 
bătut românii, rea politică au avut şi, de-i fi viteaz cît şapte, geaba eşti dacă nu-i minte şi înţelegere la conducători, ci 
fumuri deşarte. 


Ne aducem aminte de-o satiră românească din 1821 care zice: 


Bine izbuteam în toate daca turcul n-ar fi fost 


Vrednic numai în războaie, da-n diplomatică prost. 


Tonul tragi-comic din epistoliile marelui prooroc din Strada Doamnei nu mai impresionează pe nimeni şi în zădar 
aruncaţi praf în ochii lumii, căci rău staţi înlăuntru, pentru că sînteţi risipitori şi nesinceri, rău în afară. 


Într-adevăr, o depeşă din Londra, sosită alaltăieri după amiazăzi, ne anunţă victoria partidului liberal. „Standard” 


zice deja că regimul tory cată să se considere ca trecut; „Times” deseamnă pe lord Granville, pe marchizul Hartington, 
şeful partidului liberal, şi pe d. Gladstone ca eventualii însărcinați cu formarea noului cabinet. Acţiile anglo-franco- 
ruseşti se urcă; cele germano-austriace scad. Liberalii noştri, cari laudă atât de mult pe liberalii cei din Franţa, i-ar dori pe 
cei engleji în gura Gheenei, pentru că victoria lor preschimbă gloriele culese de d. Brătianu în acte de imprudență 
politică. 

N-avem nevoie să zicem că nouă toate acestea ne sînt foarte indiferente. Nici n-avem interese în Asia centrală, 
nici voim război cu unii sau cu alţii, sîntem plini de un egal respect pentru toate aceste naţii mari cari au avut fericirea de 
a se dezvolta în linie dreaptă pe pămîntul lor, războindu-se din cînd în cînd, niciodată pe deplin subjugate, naţii cu o 
cultură veche în urma lor, de la cari avem multe de învăţat şi în certurile cărora nici nu ni se cade să ne amestecăm. 
Certe-se ei în de ei, căci ştiu pentru ce, căci interese a zeci de milioane de oameni colidează, dar cu noi să fie toți 
prieteni, vorba lui Miron Costin spusă vizirului turcesc: „Îţi place, logofete, că luăm Țara căzăcească ?” — „Place, 
escelenţă, şi să dea Dumnezeu să vă-ntindeți împărăţia peste toată lumea, numai peste țara noastră nu”. 

Acum să venim la ridicarea la rangul de regat. 

Opinia noastră este — spre mare mirare — identică cu a „Românului”. Într-adevăr, nu numai că aceste titluri sînt 
esclusiv de dreptul naţiunilor de a şi le da ele înşile, dar sîntem pe deplin liberi de-a proclama statul nostru împărăție, 
hanat, taicunat, patriarhie chiar. Nimeni, absolut nimeni nu ne-ar opri de la aceasta. 

Domnii noştri cei vechi erau neatîrnaţi cu totul, suverani în puterea cuvîntului. Încheiau tratate de comerț, de 
alianță ofensivă şi defensivă, dar simțeau, în modestia lor, că un titlu mare ar căta să corespunză cu mai multă putere, de 
aceea se intitulau modest: „voievozi” adecă „duci de oaste”. 

E drept că în acelaşi timp Straţimir de la Vidin se-ntitula „Ţari Blăgaromi”, adecă „împărat bulgarilor”, ceea ce 
nu oprea ca voievozii noştri să fie politiceşte şi îndealtmintrelea mai ceva decît împărăţia bulgărească din ţinutul 


Vidinului. 





Aşadar evident că liberi sîntem de-a pune orice titlu am voi statului nostru, precum e evident că o asemenea 
schimbare e pentru noi indiferentă. 

Se poate însă ca în străinătate să se dea cu totul altă importanță acestor epitete de origine apuseană, cari au acolo 
altă rațiune istorică. 

Daca guvernul actual afectează însă o indiferență atît de mare asupra acestei schimbări de etichetă, întrebăm ce 
însemnătate să dăm proclamării regatului, care s-a făcut deja de către d. Dim. Brătianu în ziua de 10 mai 1877, cînd, în 
calitatea sa de prezident al Senatului, s-a adresat M. Sale Domnului cu următorul discurs cu ocazia aniversării a 


unsprezecea a suirii pe tron: 


Pînă aci, în acea zi mare, suvenirile şi aspiraţiunile noastre singure erau mîngiierea sufletelor noastre; astăzi, o vedeți Măria 
Voastră, toate animele debordă de bucurie... Cînd v-aţi suit pe tron, v-am promis animele noastre şi Măria Voastră ne-aţi promis că veți 
face minuni cu poporul român. Astăzi am reînnodat firul de trei secole rupt al vieţii noastre de naţiune de sine stătătoare şi de antegardă 
a civilizaţiunii în Oriente... 

Şi Senatul, Măria Ta, este cuprins de grijile şi de speranţele cari frămîntă şi gidilă anima Măriei Tale. Dacă vîrsta noastră şi 
esperiența ce dă virsta (vorbă să fie) nu ne permit elanurile sublime cari fac eroismul junimii, eroismul nostru este sîngele rece; 
sîngele rece nu este nepăsarea, el este resemnațiunea conştiinţei de a nu recula înaintea nici unui sacrificiu .... 

Cutează! cutează, cutează fiu al lui Friderich cel Mare, al lui Ştefan cel Mare şi al lui Mihai Viteazul ... 


Europa, împreună cu noi, cu venerațiune şi cu amoare va saluta în Măria Ta pe marele rege al României. 


Din literă în literă stau lucrurile aceastea într-un act oficial tipărit în „Monitorul” din anul 1877, nr. 106, pag. 
3145. 

Adecă, între noi vorbind şi cu tot dinadinsul, nu s-ar cădea ca un prezident de Senat, un ministru plenipotențiar să 
fie, de nu altceva, cel puţin om serios? 

Apoi animele cari debordă, grijile cari gîdilă anima, resemnaţiunea conştiinţei de-a nu recula, între noi fie zis, 
vorbe de om serios sînt? 


Dac-ar fi fost vara, pe vremea căldurilor celor mari, tot am mai înțelege, dar deja la 10 mai, cînd e încă răcoare...? 


[25 martie 1880] 


UN NOU JURNAL NAȚIONALE-LIBERALE 


Per aspera ad astra! 
Un non drapel [se] desfăşoară pe cîmpia românismului ! 
Un nou matador se aruncă în arena publicismului naţional ! 


Un nou luceafăr apare pe horizontul geniului latinităţii ! 


Dar, pentru ca să nu pierdem răsuflarea urmînd mai departe pe acest diapazon costiş şi apoi să nu zică cineva că 
esclamaţiunile noastre de intuziasm sînt numai vorbe sforăitoare, să ne coborîm mai binişor, să trecem la fapte. 

Mijlocul cel mai nimerit de a face cunoscut pe publicul impacient cu ipohimenul ar fi să i-l punem în natură 
dinaintea ochilor. Neputînd face aceasta în bloc, cum este soarta bugetelor, sîntem nevoiţi a-i prezenta numai cîte o rază 
ruptă din toate părțile corpului organic al „stelei frumoase şi prea luminoase” din cari oricine-şi va putea închipui întregul 
astru ce se iveşte şi s-a ivit pe ceriul fericitului partid. 

Credem că nu ne vom găsi „Bacăul”, ca orbul Brăila, dacă înainte de toate vom pune sub ochii cititorului copie 


fidelă de pe actul de botez scris în fruntea acestui nou-născut şi anume întocmai: 


BACĂUL 
Jurnalul partidului liberal Adevărul şi nimic decît adevărul 
etc. Mahalaua Bunei- Vestiri etc. 





Astfel, încredinţîndu-ne că-l cheamă „Bacăul", că este „„jurnal" şi cu adevărat al „partidului liberal” să vedem cum 


„Bacăul” cel năzdrăvan spune năzdrăvănii din leagăn, [î]şi întinde programa la soarele libertăţii şi din grai aşa grăieşte: 


Gazeta partidului liberal va merge pe urmele predecesorilor săi „Românul” şi „Telegrafu”, va căuta, ca şi ei, să 
stîrpească abuzurile şi să susţie legalitatea şi dreptatea fără consideraţie de persoane... Ca gazetă locală „Bacăul” se va 


ocupa de toate trebuinţele judeţului nostru, „Bacăul” în fine se va ocupa înainte de toate de Bacău etc. 


Aşadar atît „Românului” cît şi „Telegrafului” le aduce o bunăvestire că pot să se culce pe urechea stîngă, lăsînd 
sacul cu toate greutăţile în spinarea acestui Hercule care îndată în primul său Bacău, din ziua naşterii chiar, se năpusteşte 


cu intrepitudine asupra unui „nou partid” şi aşa cuvîntează: 
99 


N-avem pretenţie în numărul de astăzi se discutăm opiniile şi principiile acestui părtit poreclit democrat liberal: ne 
vom mulțumi numai a atrage atenţiunea adivaraților liberali asupra cîtorva catigorii de oameni care formează acest partid 
în judeţul nostru şi sîntem siguri că numai aciastă enumeraţie îi va pute edefia asupra dorinților şi tendinţilor acestui 


faimos partid. 


După teribila enumeraţie a categoriilor, atletul dă lovitura de grație acelui nou partid prin concluziunea următoare: 
Orice bacauan cetind aciasta enumeraţie va recunoaşte pe fiecare în parte. În viitorul nostru număr vom fi mai 


espliciți, spaciul lipsindu-ne astăzi. 


Dacă însă organul nostru recunoaşte că aci nu e destul de esplicit, apoi, în cele ce urmează imediat după vorbele 


de sus, este şi mai esplicit şi mai corect, de exemplu: 


Historia Zilei 
Evenimentile recente a demonstrat. 
La Paris. Chestiunea arzătoare al art. VII din legia de instrucțiune publică, care articol a fost răspins, s-a atenuat 
prin un vot de încredere în guvern după ce ministru de Freicinet a declarat că guvernul va aplica legile contra 


congregațiunilor neautorizate pe răspunderea sa, voind însă a avia inițiativa sa de acțiunie liberă. În urma acestora iezuiţii 


vor se încredinţeze direcţiunia institutelor lor la prevții de mir sau la profesori laici. În jurnalile francese se pretinde că 


închideria institutelor dirijate de iezuiți şi disol[v Jarea noviţiatelor lor ar fi chear hotărîte etc. 


Cum vedeţi, tine „în corent pe cetitorii de toate evenimentile petrecute şi în străinătate”, devenind din ce în ce mai 
și 3 9 3 


clar, anume: 


În Spania tot este crize ministerială. 

În Italia o dezbatere violentă în Adunare a demonstrat că cabinetul Cairoli stă în foarte bune relațiuni cu Austria, 
care nu are nici o intențiune răzbelnică contra Italiei. În timpul acesta opiniunea publică din Anglia susține că Italia ar fi 
priimit de la Rusia în secret propuneri de alianțe în contra Germaniei, care putere pare a fi nemulțumită cu politica 
cabinetului Cairoli. Guvernul italian dezminte aceasta foarte energic cu o telegramă dată direct jurnalului „Pall Mall 


Gazette” şi pretinde că flota italiană este depareilattă. 


Apoi: 
În ȚARĂ. Cabinetul d-lui Ioan Brătianu este atacat de d-nul Grigorie M. Sturza, fiul lui Mihail Vodă Sturza, în 
privinţa atitudinei sale vis-a-vi de Rusia. „Românul”, în numărul de alaltăieri, combate pe d. Sturza cu argumente asupra 


cărora d-se nu va mai pute replica. Ceea ce ne miară pe noi este... 


Nici noi nu mai putem replica, nici nu ne vom mira de nimic pe fața pămîntului. 

Dar „Bacăul” nostru mai adineaori se plinse că n-are loc spre a fi mai explicit şi cu toate acestea pe a doua pagină 
începe, cu un neastîmpăr nesuferit, să se întindă pe întregi cinci coloane, şi ce face? Pişcă şi muşcă parcă s-ar fi născut cu 
colţi în gură ca oştirea lui Cadmus. Pe cine muşcă? Pe o biată foiţă - cum o numeşte el - care a văzut mai întîi lumina 


soarelui în aceeaşi zi cu dînsul şi s-a născut în acelaşi oraş, Bacăul. 


lată ţipetele lui: 

Zilele aceste au apărut primul număr a unei foițe ce-şi aroagă titlul „Gazeta de Bacău”, acest titlu a unui vechi 
organ liberal de publicitate încetat de vreo cîțiva ani. De la debut foita abuzează de agerimea limbei sale invective. 
Calomnii şi insulte contra partidului şi contra guvernului liberal contra administrațiunei locale, contra reprezentanţilor 


liberali ai Bacăului din Cameră şi Senat, în fine în contra Senatului, din cauză că 





acest mai de pe urmă a invalidat alegerea d-lui A. Holban de la Vaslui. „Gazeta de Bacău”, înainte de a înceta, n-a făcut 
aceasta niciodată. 

Redactorii acestei foițe ne fac impresiunea că a scris în nişte momente de aberaţiune sau în nişte momente cînd 
minţele omeneşti sînt tulburate prin introducerea în stomah a unui licuid Eteric... Pre cît vericine trebuie să se coprindă de 
mirare de a vedea pe un Bacău antuziasmat de Costache Radu, pe atîta trebuie să-i fie cu totul neînțeles cum un bacăuan 


stăpîn pe cele cinci simțuri... poate să insulte pe d. Vidraşcu... 
Ca să nu pierdem şi noi simţurile, să mai variem, ascultînd finalul acestui marş militar. 


Trecem în fine asupra espresiunelor ocăritoare care nu conţin nici o imputare dar care constitui nişte simple 
injurii precum: Înfierbîntarea arşiţei din Algeria şi răciala din Bulgaria; căci nu merită să le comentăm. 

Afle însă foita că cel ce au văzut soarele ecvatorial şi mantile albe ale beduinilor, acel care, părăsind apoi viaţa sa 
liniştită de la țară şi la primul apel al patriei au abandonat toate interesele sale, au reîncins Sabia cu abnegaţiune de sine, 
au alergat la lupta sacră pentru Independenţa României; acela este Om Liber şi, fudul de Libertatea sa, are inimă în 


pieptul său şi nu poartă minciuna pe buză. 


Cine a înţeles ceva din tot talmeş-balmeşul să-i fie de bine! Niciodată n-am putea termina cu clasicitatea, în fond 
şi în formă, a „Bacăului”, dar totuşi vom mai cita cîteva exemple, pentru a ne forma pe deplin bunul-gust literar. Astfel d- 


sa ne spune însuşi: 


Foița „Gazeta de Bacău”, anunţînd aparițiunea jurnalului nostru, spune că a apărut cu o marcă bizară în frunte. 
Apoi arată cum a fost îmbrăţişat de confraţi[i] săi: 


„ Telegraful”. În numărul său de astăzi salută cu cuvinte măgulitoare apariţiunea jurnalului nostru. 

Mulţămind „Telegrafului”, reproducem mai jos cele ce a binevroit a scrie în privința noastră. „Primim primul 
număr al unei foi politice-literariea început să apară în Bacău sub titlul „Bacău”. 

Anunciem cu deosebită plăcere publicului apariţiunea acestui organ de publicitate. Programa sa e scurtă dar 


limpede, iată-o: ” (urmează programa) 


Aşa „Telegraful”. Ce bucurie o fi fost pe „Românul” nu ştim. Numai de n-ar strînge prea tare puiul la piept, încît 
să-şi dea sufletul! De dragostea multă! 


Iată şi unul din corespondenții acestui organ de publicitate; să luăm aminte: 


Corespondenţe 

Domnule Redactor 

Sînt om bătriu şi pîră astăz nu am cutezat cîtuşi de puţin să trimet proza mia la vreun organ de publicitate. Astăz 
însă, aflînd că în fine va apare gazeta mult aşteptată de toți oamenii bine-simţitori şi iubitori atît de libertate cît şi de 
dreptate, am uitat a mia bătrînețe şi, luînd condiul miam zis. Hai la luptă şi arată că în Bacău mai sînt Oameni de inimă. 


Apoi d-le Redactor, visez oare! cînd cetesc: Onorab. deputat Costake Radu... Desigur că visez... 


Noi nu visăm defel, ci vedem după toate acestea că organul în față a început să dea şi lecţiuni, deocamdată de 


limba franceză; pînă ce va învăţa însuşi pe cea română: 


„Gazeta de Bacău” în numărul ei din 13 corent abuzază de limba franceză. 

Pe pagina a 3-ia în colona a 3-ia, pentru a exprima revenirea celor răzlețiți zice: „on revient toujours à ses 
penates”. 

Aceasta nu este franţuzeşte. În limba franceză se zice: „on revient à ses amours”l, „on revient à ses moutons” ! 


dar „on revient ă ses penates" întîi că nu exprimă ideea ş-apoi nu se zice niciodată. 
Să mai ascultăm şi cîteva reflecţiuni cosmologice: 


Primăvara cînd soseşte dă frunza nouă şi cele vechi şi uscate cad de la sine: aceasta ecsistă în ordinea naturei. 
Oare de ce în ordinea socială, oare de ce în stat nu se face acelaşi phenomen. 

Dacă în analoghia ano-timpurilor am înpărți viaţa statelor, atunci oare cînd soseşte primăvara? 

Răspunsul este: Niciodată ! 

Comedia humană, ori o scrie un Tacitus cu mînic... ori o scrie un Rabelais... rîzînd, rămîne tot aceea şi se petrece 


cu aceeaş monotonie sublimu-anuiantă cu care se tăvăleşte sistemul nostru solar în spaciul fără sfîrşit. 





A pronunţa toate acestea în fața pudicei „foiţe” nu este defel cavalereşte, după noi! 

În fine s-a trecut în glumă! 

Înţelegem ca acest „enfant terrible” să fie botezat spre a putea muri creştineşte: că ţipă, se zvîrcoleşte şi dă din 
picere, însă aceasta trebuia s-o facă acasă, la Bacău, iar nu să ia lumea-n cap, lovind fără milă în partide, turburînd pacea 
Europei şi a foiţei, ba chiar făcîndu-ne să credem că sistemul solar se tăvăleşte nu ştiu unde! 

Apoi mai dă şi lecțiuni strigînd că: „on revient à ses moutons”! 

Aceasta este mai insultant decît chiar vestita „ubicuitate”! 

Dar destule exemple. 

Într-o polemică cu ziarul „Unirea” din laşi am spus că stilul roșu se distinge printr-un indisolubil amestec de 
viclenie şi mărginire; viclenia se urcă uneori pînă la conflicte cu justiția, mărginirea pînă la stupiditate. Un ziar 
bucureştean ne-a mai spus apoi că redactorul „Bacăului” naţional-liberal e - ceea ce şi trebuie să fie - un fost academician 


al Văcăreştilor. 


Din probele de stil de mai sus credem că publicul s-a luminat pînă i s-a urât. 


[25 martie 1880] 


CUM SE PETREC ALEGERILE ÎN ANGLIA, 
CUM ÎN ROMÂNIA? 


De bună seamă nu poate intra în spiritul nostru de-a adresa acelei țări mărețe, adevărat leagăn al libertăților 
politice, insulta că ea sau tronul ar putea suferi douăzeci şi patru de ore măcar fără impunitate un guvern care şi-ar 
permite acte de ignominie electorală ca acelea cari se petrec la noi. Pe de altă parte iarăşi nu pretindem ca un stat tînăr şi 
în starea de cultură în care se află al nostru să se poată asemăna cu un stat bătrîn ca Englitera, carele însă, grație 
elasticităţii şi sincerităţii în aplicare a instituţiunilor sale, are virtutea de-a reîntineri pururea. 

Totuşi ni se impune acest studiu, prin interesul de actualitate, din două puncte de vedere. 

Deja într-un studiu precedent am demonstrat că ideea fundamentală care-a condus națiunea română de o jumătate 
de secol aproape în urmărirea țintei de-a întemeia o dinastie străină occidentală a fost de-a rumpe cu ideile bizantine cari 
începuseră a-şi face drum în ţările noastre şi contra cărora francheţa şi lealitatea înnăscută a caracterului românesc simţea 
o adîncă aversiune. Aspiraţiunile foarte legitime ale ţării au fost de-a se apropia de cultura apuseană şi de-a face ca, prin 
instituțiuni, moravurile să se îndrepte spre bine. 

Un alt motiv al studiului nostru este că ni se oferă ocazia ca să răspundem unor critici ce ni s-au adresat de foile 
guvernamentale în contra teoriilor constituționale susținute de noi, ocolindu-se cauzele esenţiale cărora noi atribuim 
starea bolnăvicioasă în care se află țara. 

Ne-ntoarcem la alegerile din Englitera. 

După informaţiunile ce ni le dă „Journal des débats” numărul deputaţilor ce sînt a se alege în Camera Comunelor 
e de 652. Lupta fiind foarte înverşunată între amîndouă partizile, ar trebui să presupunem de fiecare colegiu cel puţin cîte 
doi candidaţi, adecă în total 1304 candidaturi. După datinele electorale din Englitera fiece candidat trebuie să fie introdus 
de către un număr de cel puţin zece alegători, candidatura sa cată să fie afişată cel puţin cu cinci zile înaintea datei 
alegerii. Dar aci ni se prezintă ceva care nouă ni s-ar părea un fenomen. În loc de 1304 candidaţi nu s-au prezentat decât 
1096. De bună seamă nu indiferentismul face pe partizi de-a nu-şi prezenta la toate colegiile câte un candidat. În Englitera 
mai întîi nici nu se-ndeasă candidaţii, pentru cauze superioare de ordine morală; cum am zice fiecine are acolo o judecată 


mai dreaptă despre sine însuşi, încît 





nu oricine se crede capabil de-a reprezenta în Parlament interesele generale. Acolo apoi apetiturile diurnelor, favorilor, 
misiunilor în străinătate, arenzilor, punerilor în slujbă nu împing la acea vînătoare de candidaturi care la noi priveşte 
deputăţia, în cea mai mare parte, ca o mină californiană de afaceri lucrative, ca un mijloc de chiverniseală, ca o cale 
pentru a-şi aduna bani albi pentru zile negre. În Englitera interese reale conduc şi inspiră pe alegători şi toţi se dau de-o 
parte în faţa aceluia pe care ei îl cred mai apt pentru apărarea acelor interese. Triumful acestui candidat este unica țintă 
ce-o urmăreşte alegătorul. Prefectul şi subprefectul, zapcii[i] şi zapcilicurile electorale, atîtea monstruozităţi de pe la noi, 
sînt cu totul necunoscute în Anglia, unde este întemeiat self-guvernamentul, unde adecă țara se guvernează în realitate 
prin sine însăşi. 

Deosebirea între numărul îndoit al scaunelor şi acel al candidaturilor ambelor partizi - acest din urmă e cu două 
sute mai mic decît cel dentii - se explică prin împrejurarea că, la colegiurile acele unde candidatura unui deputat are 
tradițiuni şi este consolidată prin legături stabilite de mai-nainte între alegători şi candidat, nici se mai încearcă altcineva 
de-a-şi opune candidatura, nici din partea opoziţiei, nici dintr-a guvernamentalilor, căci acolo nu este locul surprinderilor, 
nici varga magică a guvernului nu exercită acea putere care improvizează şi impune candidaturi cu douăzeci şi patru de 
ore înaintea alegerilor. 

Să venim acum la noi. 


Vom lua de exemplu ultimele alegeri la Senat. Nu mai e astăzi pentru nimene un mister că dacă există undeva 


aparenţă de luptă şi posibilitate pentru un membru al opoziţiei de-a străbate în Senat e numai în colegiul I. 

La ultimele alegeri vedem persoana primului-ministru d. loan Brătianu pusă în cinci judeţe, aleasă în două. 

La Prahova d. I. Brătianu cade contra d-lui G. Gr. Cantacuzino. 

La Romanați d. I. Brătianu e ales contra d. general Florescu. 

La Suceava d. I. Brătianu e ales. 

La Dorohoi d. I. Brătianu cade contra d-lui Vasile Alexandri. 

La Vlaşca d. I. Brătianu cade contra d. general Florescu. 

Într-un număr de treizeci de colegiuri candidatura personală a d-lui Brătianu apare de 5-6 ori. 

Dar cîte s-au mai denunțat cu ocaziunea verificării titlurilor în privirea altor alegeri, precum acea de la Piteşti? 
Acolo au venit d-nu prim-ministru, a stat două zile într-un local alături cu sala alegerii, a chemat pe fratele d-sale, 
ambasadorul de la Constantinopol, apoi pe d. Radu Mihai, pe atunci prefect la Iaşi, şi în sfîrşit d-nii I. Brătianu, Dim. 
Brătianu, Gr. T. Brătianu chemat din Dobrogea, T.I. Brătianu, I.I. Brătianu, N.N. Brătianu, Ghiţă Enescu, cumnat al 
primului-ministru, C.N. Petrescu (cumnat al ministrului justiției) apoi prefectul, directorul prefecturei şi ceilalți 
funcționari au introlucat 26 voturi, din cari peste 20 funcţionari, adecă o majoritate de 2, zi două, voturi contra d-lui Alex. 
Zisu - aceasta în oraşul natal al d-lui I. Brătianu şi ajutat de tot neamul. 

Au mai cutreierat apoi Moldova nu doar ca să se informeze de suferinţele ei, de prejudiţiile ce i s-au cauzat prin 
război, ci ca să combată candidaturile opoziției şi să escite dezbinări şi ure între alegători pentru triumful prozeliților săi. 

Aşadar vedem figurînd candidatura d-lui Brătianu pentru a zecea parte din întreg numărul candidaţilor, fără să 
mai amintim şi pe ceilalți miniştri cari iarăşi opuneau candidatura lor membrilor opozițiunii. 

Dacă lord Beaconsfield la 652 colegiuri ar fi pus candidatura sa într-un număr proporțional cu acela al primului 
nostru ministru, i-ar fi trebuit copiii de pe ulițele Londrei şi douăzeci şi patru de ore nu l-ar fi suferit regina Angliei la 
putere. 

Căci ce-am zis noi? 

Dizolvarea unei Adunări însemnează consultarea țării din partea tronului. Dacă miniştrii, călcînd toate 
conveniențele, se interpun între tron şi popor comit un act anticonstituțional, prejudițiabil intereselor țării, prejudițiabil 
prestigiului Coroanei. 

Cînd fapte de asemenea natură se tolerează la noi fără a fi imediat reprimate ele servă ca un premiu de încurajare 
pentru acei cutezători cari, în disprețul sentimentelor țării, nu se dau îndărăt dinaintea niciunui mijloc pentru a se sui sau a 


se menţine la putere. 





Succesul, ziceți d-voastră? 

Apoi succes au avut partidul tory în Anglia. A pus pe fruntea reginei diadema imperială a Indiei, a cucerit pentru 
Anglia Canalul de Suez, au silit pe Rusia să se întoarcă sub zidurile Constantinopolului la Congresul din Berlin, au pus, 
prin tractatul privitor la Cipru, pe Turcia sub tutela Angliei, au purtat două războaie fericite şi cu toate acestea... poporul 
englez s-a pronunțat contra acestui partid. 

D-voastră, aliaţii unei mari împărăţii, ați văzut stipulîndu-se sine nobis despre țară în Tractatul de la San-Stefano 
şi în cel de la Berlin, ați purtat un război zadarnic, devenit monstruos prin goliciunea şi foamea ce au suferit-o armata 
noastră, aţi pierdut Basarabia, aţi suferit umilirea amestecului străin în autonomia dinlăuntru a ţării şi totuşi națiunea vă 
aprobă? 

Națiunea cea compusă din Brătienii adunați de prin Dobrogea şi din toate unghiurile țării, națiunea de cumnați, 
nepoți, funcţionari şi păsuiți - da; însă nu națiunea aceea a cărei opinie cătați s-o amăgiţi, s-o corupeţi, s-o înlocuiți cu 


politica d-voastră personală. 


[27 martie 1880] 


[„E ATÎT DE UIMITOARE ŞTIREA ...”] 


E atît de uimitoare ştirea despre demisiunea întemeietorului Imperiului germanic, e atît de mare omul şi 


evenimentele legate de numele său, încît citim de două şi trei ori cu atenţie telegramele sosite din Berlin şi din Londra 
pentru a ne încredința daca într-adevăr aşa este, daca într-adevăr principele de Bismarck este acela care, pentru o 
majoritate de două voturi într-o cestiune de minimă importanţă, depune din mînile sale conducerea unui popor de aproape 
cincizeci de milioane, a unui popor care şi-a făurit soarta prin războaie de un succes arareori pomenit în istorie şi care 
încearcă a cîştiga o necontestată supremație în conducerea afacerilor globului nostru. 

Într-adevăr mică e cauza invocată pentru retragere şi prea amănunţit e descrisă pentru a fi cea adevărată. El şi-a 
dat oficial demisia în urma unui vot al Consiliului Federal asupra unei cestiuni a timbrelor; în Consiliul, compus din 
reprezentanţii statelor germane, discutîndu-se legea aceasta, s-au ivit un dezacord între membri asupra impozitului 
timbrului la plata mandatelor poştale şi s-a respins cu o majoritate de 30 voturi contra a 28. Cele 30 de voturi nu 
reprezentau decît o populaţie [de] 7 şi jumătate milioane, pe cînd minoritatea reprezenta o populaţie de 30 milioane; 16 
voturi ale statelor mici erau în mînile a doi membri ai Consiliului. În urma unui asemenea incident marele Cancelar își dă 
demisia, zicînd că nu poate susținea votul majorităţii îndreptat contra Prusiei, Bavariei şi Saxoniei. 

Un principiu cată să stabilim din capul locului: „cu cît mai mică cauza invocată cu atît mai serioasă demisia”, 
căci, daca ar fi fost o cestiune mare în discuţie, demisia ar fi fost un ultim şi escelent mijloc de presiune, dar, față cu o 
cestiune atît de neînsemnată, ea apare, în toată seriozitatea ei, izolată cu totul de cauza invocată. E prea adevărat că 


1 


împăratul german a răspuns prin cuvîntul „niciodată!” la cererea principelui de a i se primi dimisia, e asemenea adevărat 
că principele, deşi şi-a reînnoit cererea, bazînd-o pe zdruncinarea sănătății sale, totuşi împăratul nu se va putea lipsi de 
sprijinul puternic al cancelarului său, încît din capul locului cată să apreţiem cu rezervă evenimentul acesta; însă, făcînd 
cu totul abstracție de la realizarea dubioasă a retragerii dorite de marele concelar, voința sa, esprimată şi repeţită pîn- 
acum în două rînduri în mod formal şi oficial, ne dovedeşte că evenimente grave cată s-o fi motivat. 

Deşi nu ne simţim în stare a dezvăli adevăratele cauze ale acestei demisii, totuşi o enumerare pur şi simplu a 
evenimentelor ce se petrec paralel cu acesta ne va da de nu cheia, cel puţin mai multe elemente de înţelegere a faptului şi 


ne-ar face să întrevedem şi urmările unei eventuale persistări a cancelarului în hotărîrea de a se retrage. 





Fost-au demisia aceasta cauzată prin neînţelegeri ulterioare în afacerile interne ale împărăției sau trebuie s-o 
căutăm în alte întîmplări cu cari să poată avea vreo conexitate — iată întrebarea. Demn de recunoscut rămîne în toată 
mişcarea aceasta că trei deja din actorii de căpetenie ai Tractatului de la Berlin s-au retras de pe scena politică şi al 
patrulea, cel mai însemnat, e pe calea de a se retrage; acest din urmă e însuşi principele de Bismarck, preşedintele 
Congresului, ceilalți trei sînt contele Andrassy, care se adaptase cu totul colegului său, lordul Beaconsfield, care patrona 
alianța austro-germană aşa de mult încît existau indicii că voieşte a se asocia la ea ca al treilea, şi în fine d. de 
Waddington, ministrul de esterne al Franţei. 

Ne aducem aminte că opoziţiunea din Anglia a combătut politica lordului Beaconsfield ca prea aventuroasă, 
zicînd că, împărăţia engleză fiind destul de mare, printr-un amestec direct în politica esterioară a altor popoare şi-ar 
îngreuia poziția şi i s-ar crea complicațiuni esterioare cari, neevitîndu-se, ar putea degenera în întreprinderi şi 
infructuoase şi păgubitoare intereselor şi prestigiului regatului. Lord Derby, purtătorul unui vechi şi ilustru nume englez, 
om cu averi nenumărate şi c-o influență politică adecuată şi cu numele său istoric şi cu averea sa, unul din conservatorii 
cei mai pronunţati, s-au despărţit de mult încă de ministeriul Beaconsfield şi, prin aceasta, nu puţin au contribuit la 
întărirea opoziţiei ce o făcea deja cu atîta învierşunare partidul whigs. Au dispărut dar de la cîrma statelor respective 
contele Andrassy, lord Beaconsfield, d. de Waddington, şi principele de Bismarck încearcă asemenea a se retrage. 

Nu ştim daca alegerile din Anglia şi perspectiva unui minister Gladstone n-o fi paralizînd planurile ce concepuse 
principele Bismarck în interesul patriei sale, pe lîngă împrotivirea ce el o întîmpinase deja din partea împăratului, şi daca 
aceste alegeri nu vor fi contribuit şi ele la rezoluţiunea sa. 

Nu putem decît a pune aceste întrebări sub toată rezerva şi aşteptăm ca amănunte mai pozitive să ne lumineze 
pînă la ce grad bănuielele noastre pot fi întemeiate. Oricum de pe acum încă putem conchide că alegerile din Anglia erau 
deja îndeajuns de însemnate pentru a produce nu numai senzațiune, ci o prefacere generală în politica diverselor state şi 
în constelațiunea alianțelor. Cu cît mai mult s-ar produce o asemenea dislocare de alianțe prin retragerea cancelariului? 

Această problemă atît de grea se-nţelege că nu se poate slei prin indicaţiuni repezi ca cele de faţă şi cari se impun 
primei vederi. Ceea ce în Europa mişcă adînc se reflectă şi în senzitivele europene, statele Răsăritului, prin curioase 
manifestaţiuni. E ştiut că, întru cît politica partidului whigs s-au delineat în publicistică şi discursuri, ea nu este diametral 
opusă tendenţelor din Peninsula Balcanică precum era aceea a lordului Beaconsfield. În momentul deci în care se 


răspîndiră primele ştiri despre victoria liberalilor, din Constantinopol firul telegrafic ne anunţă încurînda schimbare a 


cabinetului şi sancţionarea cesiunii de teritoriu cătră Muntenegru, din Sofia ni se vesti numirea unui cabinet în care găsim 
pe d. Karavelof şi pe alţi patrioți bulgari de-o nuanţă panslavistă, iar la noi se fac combinaţiuni cari, prin fantasticitatea 
lor, sînt menite a avea o viaţă scurtă. Românul nostru, la care, spre norocul lui şi necazul lumii, tot prevalează bunul-simţ 
şi gustul de satiră, ascultă cu cunoscuta lui nepăsare tot ce i se povesteşte ş-apoi încheie: „Toate ca toate, dar toți 


cancelarii ăilalți au căzut de la putere, numai doi au mai rămas: Gorciacof şi... Brătianu!” 


[28 martie 1880] 


[„„CEA MAI SLABĂ DINTRE APUCĂTURILE 
SOFISTICE...”] 


Cea mai slabă dintre apucăturile sofistice e înjurătura. Cînd argumentele adversarului sînt prea tari încît nu poți 
întîmpina nimic la ele, laşi obiectul în discuţie cu totul de o parte şi, atribuindu-i adversarului intențiuni şi vederi cu totul 


străine obiectului, 





îl numeşte cînd trădător, cînd calomniator, cu un cuvînt tot ce-ţi vine la-ndemînă. Se-nţelege că, prin o asemenea manieră 
de a discuta, înlocuindu-se argumentele prin aserțiuni gratuite, numai scopul discuţiei, luminarea, nu se-ndeplineşte. 

Am voi să ne-nţelegem odată cu adversarii noştri în această privinţă pe față şi limpede. 

Dreptul de-a înjura — daca rezultă din ceva, cestiune asupra căreia nu insistăm — nu poate rezulta decît din 
dovada că adversarul e un mişel în ceea ce priveşte caracterul lui. Căci erorile sale de cugetare, lipsa sa de judecată, 
defectele minții dau cel mult dreptul la satiră şi ironie, nu la înjurătură. Cînd cineva scrie rău de ex. e ridicol, cînd 
plagiază e de defăimat; în cazul întîi spiritul său e de vină şi spiritul e totdeuna moraliceşte nevinovat, în al doilea 
caracterul său e de vină şi numai acesta e supus judecății fie a legilor morale, fie a acelor penale pozitive. 

Este însă în discuția afacerilor publice vorba măcar despre calitățile morale ale caracterului adversarului, mai ales 
cînd el e în opoziţie? 


De zece zile „Românul” continuă zilnic invectivele sale la adresa opoziţiei. 


Aceşti oameni n-au cel mai mic patriotism, nici chiar simțămîntul pudoarei. 


Necredinţa în naţiune i-a făcut să piarză şi simțămîntul naţional şi chiar ruşinea etc. etc. 


E evident că toate epitetele acestea, cari se repet zilnic, cată să ne lase foarte indiferenți, pentru că în sine sînt 
indiferente. E indiferent pentru obiectul în discuţie daca adversarul este antinaţional, fără patriotism, lipsit de pudoare, 
pentru că toate aceste escelente calități nu au nici o influență asupra afacerilor publice şi ar avea numai atunci cînd ar fi la 
guvern. Încolo, am declarat-o de atîtea ori că partidul conservator nu are un interes imediat, constrîngător, de-a veni la 
putere şi că toată lupta lui e îndreptată în contra falsificării regimului constituțional şi gravelor neajunsuri morale şi 
materiale cari rezultă din sistemul amăgirii şi presiunii. Schimbaţi sistemul şi n-avem nimic cu oamenii. Că sînt o 
mulțime de liberali-naţionali cari n-ar fi în stare nici de-a înțelege o schimbare de sistem în senzul aplicării oneste a 
Constituţiei e o împrejurare care le-ar strica lor individual, nu însă ideilor liberale sau instituțiunilor. Aşadar nici din 
punctul de vedere al actualități, nici dintr-acela al viitorului partidului liberal calitățile sau defectele conservatorilor nu 
sînt obiect al discuţiunii. Actele partidului roşu şi al guvernului sau sînt însă neapărat obiecte ale discuțiunii publice de 
vreme ce nu se fac decît în socoteala poporului întreg, cu paguba sau cu cîştigul lui, şi daca argumentaţiunea noastră în 
privirea lor e exactă puţin importă cine sîntem, de merităm sau nu calificaţiunile „Românului” căci, oricare ar fi intenția 
cu care scriem, argumentele în sine nu au nici un amestec cu acea intenţie şi pot fi combătute prin argumente; şi un 
argument solid e mai tare decît o mie de oameni. 


Aşadar cu argumente vom veni. 


Au prorocit — zice „Românul” despre noi — ruina finanțelor şi de patru ani partida liberală n-a făcut împrumuturi, n-a pus nici 


un impozit. 


Într-adevăr am prorocit şi prorocim încă compromiterea finanțelor României. Dar să admitem, pentru un moment, 
că prorocirea noastră e o calomnie şi aserțiunea „Românului" un adevăr. Se ştie că adevărul n-are frică de cercetare, căci, 
cu cît mai mult îl priveşti, cu atîta mai limpede iese la suprafață. De aceea să ne înțelegem asupra termenilor şi să 
cercetăm aserțiunea ziarului guvernamental. 

Ce este un împrumut? 

E un contract în scris sau verbal cu care primeşti de la cineva bani sau orice alte valori, cu îndatorirea de-a 
înapoia cele luate cu sau fără dobîndă. 

Statul era dator creditorilor săi sume în numărătoare. În loc de-a le plăti însă peşin el emite pentru 26 260 000 
bilete ipotecare, deci el a luat de la fiece detentor al unei asemenea hîrtii echivalentul în numerar, îndatorindu-se de-a 
plăti acel numerar atunci cînd va vinde moşiile ipotecate. Deci pînă în momentul în care acele bunuri vor fi vîndute şi 
biletele ipotecare retrase, pînă în momentul ce tranzacțiunea va fi consumată, aceste bilete reprezintă un împrumut de 26 


260 000. Dar e dobînda mare, dar e mică, împrumutul rămîne împrumut chiar dac-ar fi fără de nici o dobîndă. 





E însă îndeajuns acest singur caz pentru ca aserțiunea generală a „Românului” „partita liberale n-a făcut nici un 
împrumut” să fie falsă. 

Acum să ne întrebăm ce este un impozit ? 

Impozit se numesc sumele ce le plăteşte cetăţeanul pentru a subveni la sarcinele publice. 

S-au urcat taxele postale cu 50%, s-au urcat taxele judecătoreşti, s-au impus o taxă de 5 la sută asupra salarelor, s- 
au sporit preţul biletelor drumului de fier etc.; aceste taxe sînt sume plătite de cetățeni pentru a subveni la sarcinele 
publice, deci impozite. 

Prin urmare aserțiunea „Românului” că „partita” n-a impus dări nouă e falsă, căci ajunge un singur exemplu în 
contrariu spre a o răsturna. 

Împrumuturi directe, făţişe, prin anume convenţie cu persoana Y sau X n-au făcut; precum n-au impus nici dări 
directe nouă. Dar împrumuturi deghizate şi dări indirecte destule. 

Acum să venim la bugetul votat en bloc de Adunare. 

Ameninţările ziarului guvernamental că opoziția va fi strivită prin răspunsurile victorioase ale guvernului s-au 
sfirşit prin o ruşinoasă fugă de orice discuţie, prin votarea en bloc şi în şedinţe nocturne a bugetului, fără ca deputaţii să 
aibă douăzeci şi patru de ore măcar în cari să poată studia opera comisiei bugetare. Presa este asemenea în poziția 
anormală de-a discuta lucrurile post festa, cînd adecă orice discuţie se face numai pentru tîrzia lămurire a publicului, 
pentru mintea cea din urmă a Românului, cum zice proverbul. 

Deocamdată vom releva ceea ce izbeşte ochii numaidecît în acest buget, rezervîndu-ne a reveni mai tîrziu pe larg 
asupra materiei acesteia. 

Comisia bugetară a Camerei au redus bugetul victorios prezentat de guvern de la 128 000 000 la cifra de 117 
175 832 lei. 

Proiectul guvernului mărturisea un deficit numai de 3 şi jum. milioane, proiectul comisiei mărturiseşte (la pag. 21 
a raportului) un deficit de 6 862 422 lei ce se va acoperi prin bilete ipotecare, deci reduce veniturile reale ale statului la 
suma de 110 313 400 lei. 

Va să zică nici Camera liberală nu admite un buget de venituri de 128 000 000 de milioane după cum se lăuda 
„Românul"! 

Dar oare această sumă de 110 milioane e reală? Reprezintă ea veniturile normale, regulate, cari pot servi de bază 
ca venituri fixe ce continuă şi se dezvoltă din an în an mai mult? 

Răspundem categoric nu. 

Ficţiunea înlocuieşte şi aci realitatea, căci din cifra de mai sus cată să scoatem veniturile întîmplătoare şi unele 
chiar problematice. De ce? Pentru că cheltuielile statului sînt fixe, neîntîmplătoare, neproblematice. 

Din acea sumă trebuiesc deci scăzute: 

a) Veniturile Dobrogei, ca neavînd legătură cu bugetele anterioare de 2 830 780. 

b) Rămăşiţe de 7 500 000. 

Ce sînt rămăşiţele? 

Ele sînt veniturile unui an anterior, neîncasate şi înlocuite prin datorie flotantă, prin bonuri de tezaur. Rămășițele 


cari se perpetuă nu probează decît că s-au întins coarda impozitelor peste capacitatea contribuabililor, dar de bună seamă 


nu pot să aibă caracterul unui venit real, fiindcă fiecărei sume de rămăşiţe corespunde o sumă echivalentă de datorie 
flotantă. 

Mai trebuie scăzut: 

c) 1 100 000 procente de la debitorii statului, cari se compensează prin dobînzile ce şi statul plăteşte asupra 
veniturilor neîncasate şi înlocuite prin împrumuturi provizorii. 


Apoi mai scădem: 


d): Venitul: MonEtariei. te dieat 0 ee k e Ma de a ae 3 az 0 a CE ba e e mata A ete e de aa 2 200 000 
e) rata datorată de Imperiul otoman. .. co 200 000 
f) (pag. 28) ratele bunurilor vîndute. . . . oaa a 1 380 000 


Acum să adunăm aceste sume la un loc. 





a) Venitul.Dobroger ; ee ee ei e ta a ay a co a e a ON G ode Dia 2 830 780 
b) Rămășițe seda 8 i tt e e ata e 0 da A nota tr ae e a N E a ati EA o aaa Ra e Mt Ta a 7 500 000 
c) Procentele debitorilor statului. .... ne 1 100 000 
d) Venitul monetărieis iar io că eee e a de ata a e a Ted lee ca Rai ca e Sy dee at ab ră a 2 200 000 
e) Rata datorită de Imperiul otoman. . . ca 200 000 
f) Ratele bunurilor vindute. ... a 1 380 000 
15 210 780 

Scăzîndu-se dar din suma înscrisă ca venituri reale ale statului de ................ 110 313 400 
Veniturile:citate Inalt Sus: a: ee ae ce u eS a a era ce oa e Tae e i Ba ao 15 210 780 
Rămîn cc... 95 102 620 


Dar aceasta am zis-o în „Timpul” de atîtea ori, că veniturile reale, stabile, fixe ale statului nu se urcă nici la 95 de 
milioane, pe cînd neîngăduitoarele cheltuieli sînt condei cu condei trecute în buget şi vor reveni ca acuma şi în anii 
viitori. 

Dar în cifra de 95 milioane mai sînt şi venituri problematice în a căror realizare nu credem, şi acestea sînt: 


Vînzarea de, păduri e e ea a e a a a e e a cz A 0 a aa cai a 2 200 000 
Venitul nét al liniei Predeal: n eree core e ce 7 i 20 e 93 ua 0 0 a n e 0 e at A da De în e 1 500 000 
3 700 000 


Faţă cu aceste venituri, cari sînt sarcinile reale ale statului? 

1. Anuităţile 

Ministrul de finanţe înscrisese pentru anuități suma de 50 000 000, Camera o scade la 46 736 202 (pag. 33 a 
raportului Costinescu). Diferenţa provine de acolo că Adunarea nu se ocupă cu deficitul Casei Rurale independent de 
înlăturarea combinaţiunii ministeriale de a-şi crea din Casa Rurală o resursă. Deficitul va exista şi va trebui a se face un 
împrumut. 

Apoi datoria flotantă necunoscută dacă ea este, precum se zice, de 85 000 000, încă va reclama o anuitate de 5—6 


milioane, încît la un loc anuităţile se vor sui să zicem la 55 000 000 
2) Armata fosă 0 era e E a Se a e a a, a i, 0 E d da) esua sa ce BE ce Pati e A i ua 25 000 000 
80 000 000 


Rămîn deci din 95 milioane în cazul cel mai bun 15 milioane pentru toate celelalte servicii publice, deşi ele costă 
46 de milioane. 
Şi în anul trecut (pag. 22 a raportului) s-au afectat pentru acoperirea bugetului bilete ipotecare în sumă de 
7441 374 
Pentru completarea armamentului. . . . ooa 2 586 081 
Total 10 027 455 
Aşadar peste 10 milioane cheltuieli reale cari nu corespund cu nici un venit real al statului. 
Asemenea în anul 1880 se vor afecta 6 862 432 bilete ipotecare pentru acoperirea deficitului, deci iarăşi o 
cheltuială reală care nu corespunde cu nici un venit real al statului. 
Şi cu toate acestea „Românul” pretinde necontenit că bugetele se acopăr fără deficite şi fără împrumuturi. 
Deturnarea biletelor ipotecare de la adevăratul lor scop: plata datoriei flotante, şi întrebuințarea lor pentru plata de 
dobînzi la datorii oculte şi pentru cheltuieli ordinare ale bugetului poate avea drept rezultat un adevărat dezastru financiar. 
Datele noastre sînt luate după însuşi raportul d-lui E. Costinescu, raportor al comisiei Camerei şi redactor al 


„Românului”, deci, întru cît priveşte pe guvernamentali cel puţin, exactitatea cifrelor nu poate fi contestată din parte-le. 
Iar mistificaţiunile acelui raport se impun la prima vedere fără un studiu amănunţit. Cu toate acestea calculele noastre, 
făcute după situațiuni mai vechi, co[i]ncid în ce priveşte numerele rotunde cu însuşi lucrările comisiei bugetare. 


Nu sîntem în drept de-a retrimite „Românului” invectivele ce ni le-a adresat în discuţia aceasta? 


[29 martie 1880] 





[NU MAI AVEM CURAJUL...”] 


Nu mai avem curajul de a înregistra toate plîngerile în contra administraţiunii destrăbălate cari ne vin din toate 
părţile. Sîntem mai aproape de adevăr cînd vom afirma că în realitate nu mai există administraţiune, că judeţele sînt 
abandonate cu desăvîrşire în exploatarea a vreo cîțiva deputaţi, sateliți ai guvernului cari şi ei la rîndul lor permit 
guvernului a exploata țara pe o scară mai mare. „Dă-mi să-ți dau” —iată morala guvernanţilor de astăzi. 

Din multele exemple unul va fi suficient. 

Unul din matadorii partidului se află astăzi mare şi tare în judeţul Prahova. El scoate şi pune pe toți funcționarii, 
se pune chiar în grevă ca deputat pînă cînd ministrul nu-i dă satisfacţiune asupra schimbării cutărui sau cutărui prefect. În 
cele de pe urmă el dă votul său guvernului, dar şi ministrul la rîndul său trebuie să-i îndeplinească toate chefurile sale în 
judeţ, schimbîndu-i prefecţii după capriciile sale. Astfel putem constata că în acest judeţ, într-un period de patru ani, s-au 
schimbat pe rînd de şapte ori prefectul, cu toate că persoanele numite aparțin partidului radical şi cu toate că doi din ei, 
îndeosebi însă d. Ciocărlan, reuşise a mulțumi mai întregul judeţ cu administrația d-sale. 

lată numele titularilor în ordine cronologică: 

Dertmann, 

Urlăţeanu, 

Brătianu, 

Ciocărlan, 

Furduescu, 

Aricescu, 

Furduescu. 

Se vede că dinastia Furduescu are mai multă perspectivă în istoria vestitei şi mult lăudatei republici a Ploieştilor. 

Acestea se petrec nu la Mehedinţi, Dorohoi sau Suceava, ci la o depărtare de 1 şi jumătate oră de Bucureşti, 
aproape de reşedinţa domnească, în apropiere de tron. 

Ce să mai zicem de celelalte judeţe, unde cronologia dinastiilor prefectoriale trebuie să fie şi mai încurcată. Şi ce 


mai model de administraţie cată să fi domnind în ele cu această fenomenală stabilitate a personalului. 


[29 martie 1880] 


[„«NORDDEUTSCHE ALLGEMEINE ZEITUNG», 
ORGANUL DE CĂPETENIE ...”] 


„Norddeutsche Allgemeine Zeitung”, organul de căpetenie al prințului Bismarck, discută votul care a motivat 
faimoasa demisie. Şasesprezece state mici erau reprezentate de către doi membri numai din Consiliul Federal. Foaia 
dovedeşte neajunsurile ce rezultă din împrejurarea că statele mici au dreptul de-a da prin delegațiune voturile lor altor 
state federale, deci consideră ca o datorie a prezidentului Consiliului, care e însuşi cancelarul, de-a remedia această stare 
de lucruri printr-o propunere care să reformeze regulamentul Consiliului în aşa chip ca lucrările de căpetenie să fie 
concentrate într-o sesiune scurtă, pentru ca toți miniştrii delegați în Consiliul Federal să poată lua parte la dezbateri fără 


prejudițiul afacerilor patriei lor respective. 


Foaia insistă dar asupra motivului retragerii, considerîndu-l drept unicul adevărat. Nu e de tăgăduit că pîn-acuma 


nu s-a întîmplat nicicînd ca Prusia să fie maiorizată în 





Consiliul Federal, împrejurare care dă evenimentului o însemnătate ce-n sine însuşi n-ar avea-o poate. 

Împăratul a răspuns la demisie printr-un ordin de cabinet în care zice că n-o poate primi pe motivele indicate şi că 
prinţul ar trebui să facă propuneri pentru o soluţiune constituțională a conflictului ivit în urma acelui vot. 

Maiestatea Sa insistă asemenea asupra motivului invocat, considerîndu-l drept unicul adevărat. 

Două explicări sînt cu putință faţă cu faza cea nouă în care a intrat retragerea. 

Poate că atitudinea foii pe de o parte, a împăratului pe de alta, ne indică să facem abstracţie de la soluţionarea 
constituțională a conflictului şi să pricepem că cel care a cedat a fost împăratul, bineînţeles într-o direcţie cu totul alta 
decît cea mărturisită în mod oficial. 

Se mai poate însă ca, dîndu-se cancelarului o satisfacțiune ostentativă în cestiunea invocată de el, să i se 
netezească numai calea întoarcerii la conducerea afacerilor, fără a i se fi făcut concesiile esenţiale pe cari se pretinde că 
le-a cerut în privirea politicei exterioare. 

Politica sa exterioară pare însă să fi fost în legături certe cu atitudinea Angliei într-un eventual conflict european, 
atitudine schimbată, se crede, prin rezultatul neaşteptat al celor din urmă alegeri. Nu zicem că atitudinea partidului whig 
va fi cu totul opusă celei păzite de partidul tory; ar fi să admitem că şi englejii sînt ca alte popoare puţin scrupuloase cari 
lasă a se înlătura pînă şi rezultatele priincioase țării cîştigate de predecesorii politici. Dar atitudinea unui cabinet 
Gladstone sau Hartington se va reduce în ultima linie la mănţinerea celor cîştigate şi nu va mai fi atît de accentuată ca 
acea a lordului Beaconsfield, care nu mai disimula înclinarea de a se apropia, chiar fără foloase garantate în scris, adecă 
fără tractat, de alianța austro-germană. Nu zicem asemenea că alianţa de doi, sporită prin al treilea, ar fi avut numaideciît 
un înţeles războinic. Precum la cumpănă două greutăți egale aşezate în discuri opuse se neutralizează şi rămîn în 
nemişcare, tot astfel atîrnă de la gruparea alianțelor şi înclinărilor de alianță pacea. Îndată ce o parte a greutăţii dispare 
dintr-un disc, cumpăna începe a se mişca, cătînd un nou echilibru. 

În cestiunea aceasta ne permitem a ţinea seamă de cele spuse de un corespondent vienez al ziarului „Daily-News" 
că demisiunea s-ar fi dat pentru că silințele partidului Curţii din Berlin au izbutit a reînnoi vechile relațiuni bune cu Rusia. 

Atitudinea cancelarului era în timpii din urmă opusă Rusiei pentru cauze cari ni s-au esplicat într-un articol 
publicat în revista politică „Grenzbote" şi atribuit unei persoane binecunoscute, d-lui Busch, om care stă cu prințul în 
aceleaşi relaţii în care ar sta un confident discret c-o persoană politică pe care-o admiră şi căreia i se-nchină fără rezervă. 
în acel articol se zicea deci că Rusia făcuse la Paris — şi anume fără ştirea împăratului Alexandru II — propuneri de 
alianță îndreptate contra Germaniei şi că guvernul francez de atunci le-a comunicat Berlinului. De atunci încoace răceala 
între cancelarul german şi cel rus a crescut din ce în ce mai mult şi războiul dintre condeiele ziaristice şi diplomaţi era 
atenuat numai prin vechile legături de prietenie între cei doi împărați. 

Deocamdată politica pe care promite a o urma partidul whig în Anglia produce nelinişte în sferele politice ale 
altor ţări, cari se deprinseseră să-şi facă calcule cu acea atitudine a Angliei pe care o ţinuse lord Beaconsfield şi cari, cu 
speranţa că partidul tory va învinge, [î]şi aranjaseră deja inclinaţiunile centripetale cătră o putere oarecare. O simplă 
schimbare de vederi în politica vechii şi puternicei Anglie se resimte din Petersburg la Constantinopole, de acolo la Viena 
şi Berlin, şi se resimte cu atît mai mult cu cît poporul e mai mic, cu cît existența lui atîrnă mai mult ori mai puţin de 
echilibrul puterilor europene. 

Şi la noi, în prevederea marilor evenimente şi pentru a ne duce prin cunoscuta serie de surprinderi şi aventuri, d. 
Ioan Brătianu, adevăratul şef ai Ministeriului nostru de Esterne, al cărui titular e d. Boerescu, voieşte să aibă mîna pe 
deplin liberă în compunerea caleidoscopului politic şi de aceea a cerut ca bugetele să i se voteze în ruptul capului, ziua şi 
noaptea, fără discuţie şi fără piedici. Bugetul va să zică însă libertatea de-a se dispensa de Parlament pînă la aprilie 1881 


sau, mai bine zis, de-a reduce preţioasele dez- 





bateri ale Parlamentului său la minimul posibil, spre înlăturarea oricărui control a actelor sale politice. Numai o bancă de 


scont şi circulațiune pentru fabricarea de bani de hîrtie [î]i trebuie şi va fi gata pentru întîmpinarea oricăror evenimente. 


[30 martie 1880] 


L„«ROMANUL» DE IERI...”] 


„Românul” de ieri, pentru liniştea spiritelor agitate a fidelilor săi, anunță cumcă norul care turburase un moment 
armonia dintre tovarăşi s-a înlăturat, că viceprezidenţii cari-şi dăduseră demisia şi-au retras-o, asemenea că d. Boerescu 
va obținea deplină satisfacţiune de la Cameră. 

Ambele incidente nu ne-au mişcat defel. Cunoscînd de ce valoare estraordinară sînt partizanii guvernului din 
Cameră, eram de mai nainte siguri că în locul celor patru viceprezidenţi demisionaţi s-ar fi găsit alți 16, tot unul şi unul, 
ejusdem farinae, din acelaşi aluat protoplasmatic. Ne aducem aminte că după luarea Sevastopolului, cînd garda imperială 
franceză suferise mari pierderi, s-a debarcat un număr de recruți pentru împlinirea golurilor. Aducătorul contingentului 
propuse mareşalului Pelissier să-şi aleagă fruntaşii dintre recruți pentru umplerea golurilor din gardă. Acesta însă, 
adevărat fiu al Gasconiei, răspunse că „orice francez e demn de-a figura în gardă”. Astfel şi d. C.A. Rosetti negreşit va 
răspunde: Orice atom al partidei naţionale-liberale e demn de-a servi sub d-sa ca viceprezident. 

Aureola vine de sus. 


[1 aprilie 1880] 


[ „PROPRIETARUL FONDATOR...”] 


Proprietarul fondator al ziarului „Indépendance roumaine” face cunoscut prin numărul de astăzi că un ziar 
Românesc, chiar franțuzeşte scris, nu poate fi bine dirijat decît de un Român. Pătruns de adevărul acesta, d-sa rugase 
demult încă pe d-nu Gr. Ventura de a se însărcina cu direcţia politică a „Independenţei Române”, însă acest din urmă nu 
crezuse de cuviință a primi decît acum abia. Astăzi consimte; deci, de acum începînd, tot ce priveşte politica, fie 
interioară fie esterioară, va intra în atribuţiile d-lui Gr. Ventura. 

Numărul prin care se inaugurează direcțiunea onor. d. Gr. Ventura coprinde un articol intitulat Situațiunea care 
începe cu cuvintele: „Fără îndoială sîntem în criză latentă”. La sfîrşit vin aprețieri asupra demisiei celor patru 


viceprezidenţi, pe cari le reproducem întocmai: 


Viceprezidenţii sînt oameni serioşi sau cel puțin se presupune că sînt serioşi şi procederea lor e o dovadă manifestă de lipsa de 
omogenitate ce domneşte în sferele guvernamentale şi ne demonstră că majoritatea (ai cărei espresie în parte sînt viceprezidenţii) crede 
că a venit momentul de-a o restabili, luînd drept bază opiniile politice reprezentate de cătră partidul care are mai multe voturi in 
Corpurile legiuitoare. Prin urmare e vădit că criza prin care trecem în acest moment nu e decit un fenomen firesc de tot, care în 
medicină se numeşte €liminatoriu, se numeşte adică astfel periodul în timpul căruia corpul respinge elementele străine pe cari au fost 


obligat de a le introduce înlăuntrul său, pentr-un cuvint oarecare. Ministeriul actual, care s-a intitulat el însuşi ministeriu 





de fuziune, a îndeplinit o misiune arzătoare şi grea. El a rezolvat cestiuni mari. Asta deja cată a se considera ca un mare 
merit, căci prin aceasta ţara a trecut, fără zdruncinări tocmai mari, prin timpi grei, pentru a reintra pe calea normală 
însă aceste apropieri patriotice a unor elemente disperate cari, într-un moment dat, sînt necesare, ba salutare chiar 
pentru mersul afacerilor, devin, dacă vor ţinea mai mult, în timpi normali mai cu seamă, o cauză de necontenite 
hărțuieli. lată cum ne explicăm noi criza care e în acest moment în sferele noastre politice. Ea e foarte naturală; ea e 


rezultatul întoarcerii la starea normală. Cînd corabia intră la liman nu mai e nevoie de balast. 


Nu insistăm asupra eleganței comparațiunilor. Elemente străine introduse în corp pentru un cuvînt oarecare şi 
sosite în periodul eliminatoriu sînt o comparație mai tristă pentru corpul în care s-a introdus decît pentru nevinovatele 
elemente. Asemenea şi prundul sau nisipul care se-ncarcă drept balast drept că e o povară fără valoare, dar în orice caz 


dovedeşte şi ușurința poverilor celorlalte, cari nu erau în stare să ţină corabia în echilibru, încît furtunile stăteau s-o dea 


de mal. 

Acuma, la liman, nu se mai îneacă, se-nţelege, nimenea decît unul sau doi dintre miniştri, după cum zice 
proverbul. 

Dar nu parafrazarea acestor imagini medico-nautice e ținta noastră Constatăm numai că criza, deşi latentă, există 


fără curmare şi că balastul e tot în primejdie de a fi aruncat în apă. 


[1 aprilie 1880] 


[„POŞTA DIN BERLIN NE ADUCE ...”] 


Poşta din Berlin ne aduce în sfîrşit în deplinătatea lor amănuntele asupra cauzei demisiei prințului Bismarck. 
Articolul din „Norddeutsche Allgemeine Zeitung”, semnalat de cătră agenţia Havas prin o depeşă de la 9 aprilie, spune 
următoarele: 

Cine voieşte să vază păstrindu-i-se Consiliului Federal autoritatea ce i-o atribuie Constituţiunea va împărtăşi cu 
noi dorința ca acest Consiliu să se ţină pe un nivel mai înalt de importanță politică decit acela al unei conferenţe de 
ambasadori după modelul vechiului Consiliu Federal. O asemenea conferenţă de ambasadori n-ar putea să-şi păstreze 
mult timp echilibrul față cu Reichstagul ieşit din alegeri generale şi ideea Constituţiei este tocmai ca acest echilibru să 
se manţină. Credem că în Parlamentul nostru oamenii de stat vor fi asemenea de opinie că instituțiunile Imperiului nu 
pot să se dezvolte bine decit atunci cînd i se va păstra Consiliului Federal întreaga lui greutate, ca unui corp care 
reprezintă suveranitatea, colectivă a guvernelor. Această greutate scade însă, ne pare, prin împrejurarea că, durata 
sesiunilor Consiliului Federal fiind lungă, miniştrii dirigenţi, cei prusieni chiar cari sînt la faţa locului, nu pot lua parte 
la şedinţe în mod regulat şi că multe din statele mici preferă, pentru consideraţiuni financiare, de-a nu fi reprezentate în 
mod de sine stătător, încit substituţiunea, care-n vechea Dietă Federală era o raritate, a devenit azi regulă pentru 
majoritatea guvernelor într-un Consiliu Federal care acum însemnează mult mai [mulți decit înainte. 

Listele de frecuenţă a şedinţelor Consiliului Federal ne arată că, de regulă, dintre cele 25 de state confederate, 
n-au fost reprezentate prin delegați proprii decît 10, mult 11, în cazuri rare 14. În cele 29 de şedinţe ale sesiunii curente 
statele Lippe, Reuss linia nouă, Reuss linia veche, Anhalt, Saxa-Coburg-Gotha n-au fost nicicînd reprezintate, 
Schaumburg-Lippe o dată, Schwarzburg-Sondershausen de 6 ori, Schwarzburg Rudolfstadt de 4 ori, Saxa-Altenburg o 
dată, la deschidere, Saxa Meiningen de 16 ori, Oldenburg de 10 ori, Saxa-Weimar de 10 ori; așadar în toate sau în 
marea majoritate a şedinţelor erau reprezentate prin substituţiune. Echilibrul între proporțiunile voturilor căutat de 
Constituţie se alterează întrucitva prin aceasta. Deşi nu putem cere ca miniştrii dirigenţi să lipsească sesiunea întreagă 
din patria lor, totuşi se cuvine să credem că participarea în Consiliul Federal ar trebui să fie pentru guvernele 
confederate un lucru destul de important pentru ca să ia parte prin reprezentanţi proprii la şedinţele mai importante 
măcar. 

Credem că e de datoria prezidentului Consiliului Federal ca neajunsul care ar putea rezulta pentru dezvoltarea 
vieții noastre constituționale din împuţinarea participării la lucrările Consiliului să se remedieze prin propuneri cari să 
aibă de scop reforma regulamentului. Lucrările Consiliului Federal nu sînt toate de-o importanță egală şi pentru cele 
mai puţin importante nu e necesară prezenţa miniştrilor dirisenți. Ar fi deci bine de a se diversifica lucrările, 
concentrindu-ne pe cele mai importante într-un răstimp atit de scurt ca miniştrii dirigenţi să poată lua parte la ele fără 
prejudițiu pentru afacerile de cari sînt răspunzători în sfera lor mai restrînsă. 

Introducerea unei asemenea diversificări şi aplicarea ei mai cu seamă asupra măsurilor legislative nu ne pare 
tocmai grea. Se-nţelege însă că pentru aceasta se cere din partea deosebitelor guverne o mărginire de bunăvoie în 
privirea lucrărilor legislative, încît propuneri de legi nouă sau de ordinaţiuni generale mai însemnate să nu se facă decit 
într-un răstimp oarecare, iar acele cari nu se pot înainta în acel răstimp să rămînă fără escepție pentru anul următor. Nu 


credem că legislațiunea noastră ar pierde ceva prin împuţinarea grabei cu care a lucrat pîn-acum. 





În ediția de dimineaţă a foii a apărut articolul de mai sus, în cea de seară, deci în aceeaşi zi, au apărut ordinul de 


cabinet prin care împăratul răspunde la demisia prințului Bismarck în termenii următori: 


La cererea d-tale din 6 a lunei curente răspund că un ignorez greutăţile în care te-ar putea aduce un conflict între datoriile ce 
ți le impune Constituția Imperiului şi între responsabilitatea ce-ţi incumbă; cu toate acestea nu mă văd dispus de a te descărca de 
funcțiunea d-tale numai pentru că crezi că, într-un caz dat, n-ai putea corespunde cu îndatorirea ce ţi-o impun art. 16 şi 17 ai 
Constituţiei Imperiului. Din contra, cată s-o las în seama d-tale de a-mi face mie şi apoi Consiliului Federal propunerile acelea cari 
sînt proprii de-a aduce o soluţiune constituțională a unui asemenea conflict între datorii. 

Berlin, în 7 aprilie 1880 

Semnat Wilhelm 


Cancelariului Imperiului, principe de Bismarck. 


Ziarele austriace constată cu drept cuvînt parafraza cam rece a impetuosului „niciodată". Ele nu încetează a pune, 
ca şi noi, în legătură evenimentul acesta cu alegerile din Anglia. Astfel, într-un articol intitulat Reflexe ale alegerilor din 
Anglia, „Neue freie Presse" încheie zicînd: 


Ca oameni practici, cari au în vedere cele mai de aproape, ne întrebăm: Ce rezultă pentru statul nostru din primirea ce se face 
alegerilor engleze în Rusia, Franţa şi Italia? Răspunsul e pe buzele fiecăruia şi esprimăm numai ceea ce milioane de oameni gindesc 
cînd zicem: Austria a avut pîn-acum doi amici şi nu mai are decit unul; e dar necesar de-a întări tot mai mult legătura cu unicul amic, 


cu Germania. 


[1 aprilie 1880] 


[„EXISTĂ O SEAMĂ DE SPIRITE...”] 


Există o seamă de spirite cari nu se sfiesc de a susținea cumcă lumea e ingrată, că oamenii nu recunosc nicicînd 
meritul adevărat, ba asemenea aserțiuni culminează pînă şi în inexactităţi de fapt, precum că Hristos ar fi fost răstignit, că 
Galilei era să fie pus pe foc. ş.a.m.d. 

Toate acestea sînt pure invenţiuni. Martiriul şi lupta pentru principii sînt meserii tot atît de lucrative ca oricare 
alta şi, daca cineva cîştigă cu tăbăcăria mii de galbeni, de ce n-ar cîştiga şi prin meşteşugul de-a fi fost totdeuna cu 
națiunea şi în contra reacţiunii? 

Astfel în şedinţa de duminecă seară, între orele 10 şi 11, puţin înaintea misteriosului miez al nopţii, Camera, după 
propunerea d-lui Giani, a votat d-lui C. A. Rosetti neînsemnatul capital de 150 000 franci, plătibili îndată, plus o 
recompensă de 1 000 de lei pe lună, reversibilă asupra doamnei Rosetti. Octavian August a pus pe Senatul Romei să 
voteze, puțin înaintea morţii sale, o recompensă naţională lui Isus Hristos de 432 000 sesterți pentru pretinsele sale merite 
de democrat umanitar şi liberal. 

Ni s-a probat — e prea adevărat — că peste Olt a murit oameni de foame în vremile acestea, e adevărat asemenea 
că, nu mai departe decît sîmbătă, s-au votat un nou împrumut de 25 000 000 şi s-a anunţat oficial existența unei datorii 
flotante de 64 000 000 a cărei adevărată sumă o ştie numai Dumnezeu. Ce strică toate acestea? Degeaba, gratis să se 
lupte cineva contra reacţiunii? Ce este o jumătate de milion de lei vechi? Nimic. Atîrnă de abilitatea detentorului acestui 
capital, plătibil îndată, ca să înnoiască jumătatea de milion şi, după cum martiriul e lucrativ, nu ne îndoim că aceasta se 
va întîmpla cît mai curînd. 

Lord Beaconsfield se desparte de prezidenţia ministerului Engliterei şi nimeni nu se gîndeşte a-i vota o 
recompensă națională; Gladstone a guvernat şi va guverna încă acea ţară veche şi nimeni nu s-a gîndit a-i vota doi bani 
măcar, necum sute de mii de franci. Dar acestea se întîmplă în Anglia, nu la noi. Englejii sînt zgîrciți şi săraci, noi 


generoşi şi bogaţi, iată deosebirea. 





E drept că poporul nostru e bîntuit de foamete. Lasă-l să moară, căci espiră în conştiinţa că libertatea, egalitatea şi 
fraternitatea au fost răsplătite în fondatorul lor cu apanajiu şi pensie reversibilă. 
Pe această cale e şi bine şi demn de o naţiune ca a noastră ca să mai afecteze cîteva sume în bugetul anului 1880 


pentru diverse recompense naţionale, a căror listă ne-am permite a o prezenta respectuos onorabilei Adunări legiuitoare, 


începînd-o cu cucernicul Warszawski. 

Ar fi şi păcat altfel. 

Pe cînd armata noastră murea de foame şi ger în cîmpiile Bulgariei, pe cînd stoluri de corbi roteau deasupra ei, 
lăsîndu-se pe pămînt spre a muşca din carne omenească, liberalii noştri beau şampanie cu mironosiţele de la caffe 
chantant pentru gloria şi reuşita armiei române. 

Cine să plătească cheltuiala? Patria, se înțelege. 

Pe cînd Basarabia se rupea de la sînul țării şi oamenii cu lacrimi amare îşi luau „rămas bun" de la patria lor 
străveche pentru a nu mai auzi graiul strămoşilor lor şi pentru a veşteji în umbra străinătății, pe atuncea asemenea liberalii 
puneau să intre oştirea în triumf în Bucureşti şi beau în sănătatea gloriei naţionale. 

Cine plăteşte cheltuieala? Patria, se înţelege. 

Dar oare biurourile patente de împămîntenire nu merită recompense? Daţi mereu înainte, căci mare, glorioasă, 
fericită România va fi! Daţi mereu înainte, căci nu marmură rece şi metal nesimțitor dăm noi, oamenii secolului al 
nouăsprezecelea, martirilor libertății; din contra, bani peşin, reversibili. Au aflat James Watt puterea aburului, Galilei 
heliocentrismul, Newton legea gravităţii...? Nebuni şi nemernici cari-şi puneau viaţa şi silinţele întru luminarea ingratei 
omeniri. Noi am aflat adevăratul articol de industrie universală: martiriul lucrativ. Noi, prima naţiune în Orient şi în 
univers, răsplătim adevăratele merite. 

Daca cineva treizeci de ani de-a rîndul a calomniat în modul cel mai ponegritor tot ce a fost mai generos şi mai 
dezinteresat în această ţară îi votăm recompensă naţională. 

Daca cineva între clase muncitoare, econoame şi cu bun-simţ, care trăiau liniștite lîngăolaltă, a vîrît zădărnicia, 
ura şi neagra invidie [î]i dăm pensie reversibilă. 

Daca cineva treizeci de ani de-a rîndul şi-a bătut joc de limba noastră străveche, de obiceiele noastre străvechi, de 
natura noastră dreaptă şi îngăduitoare, [î]i votăm apanaj. 

Dar a murit un Eliad în mizerie, un Bolintineanu în spital, un Negri în uitare şi sărăcie, respingînd cu dezgust nu 
recompense, ci ceea ce i se cuvenea, dar a rămas copii orfani şi văduve în urma celor căzuţi în război, dar o cărare nu 
duce la mormîntul unui Mihai Vodă sau unui Matei Basarab, dar toți oamenii cari au avut dragoste adîncă pentru acest 
popor zac în țărîna vitregă sub uitarea unei generaţii şi mai vitrege? Ce ne pasă nouă? Martiriul lucrativ să trăiască! Să 
trăiască aciia cari cu ovreii au fost ovrei, cu Strusberg nemți, cu Ignatief ortodocşi, cu Gambetta franceji, cu Orsini 
carbonari! Să trăiască liberalii cosmopoliţi de tagma martiriului lucrativ, să trăiască recompensa națională şi sfîntul buget. 

Va să zică acesta e înțelesul luptelor noastre politice? Ne-am luminat în sfîrşit. Din acelaş buget, perceput cu greu 
asupra unei populaţii de bieţi proletari agricoli, din acelaş buget, care înjumătăţeşte pînea săracului şi a copiilor lui, se ia 
şi răsplata virtuţilor civice? 

Nu tăgăduim că România a intrat într-o epocă în adevăr glorioasă. Nu s-a întîmplat încă nicăiri ca un om să fie 
recompensat pentru că sub auspiciile lui s-au vărsat în deşert sîngele cel mai generos al poporului, pentru că sub a lui 
auspicii s-au pierdut o provincie. 

Dar în România şi aceasta e cu putinţă. 

Luminele civilizaţiei bizantine au pătruns atît de adînc în noi încît privim lumea ca ceva supus unei ordine pur 
mecanice de lucruri, unde nici inteligență, nici merit, nici caracter nu mai valorează nimic şi unde oarba întîmplare 


domneşte, distribuind... cununi? Nu cununi; bani peşin, reversibili, pentru arta de-a calomnia şi de a amăgi. 





Ne felicităm pentru epoca nouă în care intră România independentă şi... vivat sequens! 

Mai sînt martiri lucrativi de recompensat. 

Ba, la dreptul vorbind, nu trebuie să-i fim încă mulțumitori d-lui C.A. Rosetti? Nu este Camera a sa, nu este ea 
compusă din oameni cari s-au îmbogăţit pe urmele sale prin arenzi, întreprinderi, exploatări în regie, misiuni pentru 
răscumpărare de drum de fier, păsuieli şi o mulțime de alte favori? Nu este bugetul de 110 000 000 al său şi nu dispune 
după libera sa voinţă de el în favorul oricui voieşte? Apoi, în asemenea poziţie fiind, e puţin încă ceea ce se acordă d-lui 
C.A. Rosetti; căci ar fi putut să ceară omul şi două milioane de la oamenii cari-i datoresc atît de mult şi subsistă prin d-sa 
şi i-ar fi acordat cu amîndouă mîinele, mai ales cînd nu e dintr-al lor, ci din res nullius, din averea țării ? 

Mulţumindu-i dar într-adevăr şi cu toată seriozitatea că n-a luat mai mult încă, căci putea, constatăm numai că 
pretinsul control de jos, reprezentat prin Cameră, a încetat cu totul, şi procedarea în votarea atât a bugetelor cît şi a acestei 
recompense ne dovedeşte că acest control nici măcar pro forma, de ochii lumii, nu mai există. 


Ce ne mai rămîne de sperat din partea controlului de sus? 


[2 aprilie 1880] 


[„IERI, LA HUGUES, A AVUT LOC...”] 


Ieri, la Hugues, a avut loc un scandal foarte regretabil. Un domn prefect de judeţ a pălmuit pe un domn deputat, 
pentru că acesta interpelase în Cameră pe d. ministru de interne în privinţa administraţiei acelui judeţ. 

Nu ştim ce urmare va avea acest incident ruşinos, care caracterizează îndestul epoca de anarhie şi de scandal în 
care trăim. 

Numai într-o stare aşa de destrăbălată de lucruri, cînd nu mai există în nimic nici un Dumnezeu, cînd guvernul şi 
partidul său nu mai au nici cel mai din urmă simț de pudoare, cînd degradarea moravurilor politice merge pînă la 
acordarea de bacşişuri patriotice între ai noştri, numai într-o aşa stare de lucruri se poate întîmpla ca un agent al 
guvernului să aibă cutezarea smintită de a pălmui în public pe un reprezentant a cărui persoană este anume declarată 
inviolabilă prin lege. 

Noi, cari, deosebindu-ne de patrioții de meserie, sîntem de părere că un aşa scandal, deşi servind opoziţiei prin 
discreditul ce aruncă asupra destrăbălaților de la putere, este stricăcios în genere moravurilor publice prin discreditul ce-l 
aruncă legilor şi instituţiilor, avem pentru aceasta un sentiment adînc de mîhnire. 

Ca să-şi facă cineva oarecum o idee despre cum este administrat poporul suveran afară din capitală sub regimul 
patrioților de meserie n-are decît să-şi închipuiască cum trebuie să se poarte cu administrații săi de la capătul țării 
bătăiosul prefect naţional-liberal ce are îndrăzneala brutală şi stupidă să vie să pălmuiască în mijlocul capitalii pe un 


deputat. 


[2 aprilie 1880] 


[ÎN ORICE CAZ URMAȘII NOŞTRI...”] 


În orice caz urmaşii noştri cată să ştie ce anume merite se recompensează în persoana d-lui C.A. Rosetti. Lăsaţi în 


voia lor să judece numai după cele zise de d. 





Giani bieţii urmaşi ar fi încurcaţi, căci d-nul viceprezident de Cameră nu e în stare a ne spune decît următoarele 


de ex.: 


Considerînd că nu pentru d. C.A., Rosetti personal, pe care acest Parlament îl are în capul sau şi-l va avea încă pe cît simțul 
patriotic şi liberal va exista în sufletul Românilor, avînd declarat el însuşi totdeuna şi probat prin fapte că toată viaţa sa va fi, precum a 
fost, o țesătură de lupte şi sacrificie, ci mai mult, şi putem zice numai ca națiunea să dea dreaptă şi legitimă, răsplata acelei respectabile 
familii pe care spiritul cel mai egoist şi indiferent de interesele publice ar fi putut-o lăsa ca părinte la adăpostul oricăreia necesități şi la 


rangul desemnat prin munca onestă a oricărui cetățean. Pentru aceste cuvinte etc. ... 


Acest considerent ciudat prin totala încurcătură în care lasă mintea auditorului ne pare într-adevăr cel mai propriu 
pentru a ascunde cauzele votării apanajului. 

Dar daca pentru contimporani cuvintele d-lui Giani au meritul de-a nu fi înțelese, pentru posteritate ele au 
defectul de-a deveni obiect de comentare a unor generațiuni mai cuminţi şi mai drepte poate. În interesul dar a acelei 
posterități cată să afirmăm că d. Giani n-a ştiut în genere ce zice — dovadă fraza cu nici un înţeles de mai sus — şi că 
într-adevăr mari sînt... meritele d-lui C.A. Rosetti. 


Mai la vale publicăm o destăinuire făcută de d. M. Kostaki în Senat cu ocazia discutării cestiunii izraelite, 


provocat fiind de inexactităţile „Românului". De aci se va vedea care e cel din urmă şi cel mai mare act din viaţa d-lui 


prezident al Camerei şi cum într-adevăr d-sa nu mai are alți egali, ci un emul slab în cucernicul Warszawski cel mult. 


[3 aprilie 1880] 


[„DEMISIUNEA TUTUROR MAGISTRAȚILOR ...”] 


Demisiunea tuturor magistraţilor tribunalului Iaşi preocupă cu drept cuvînt opinia publică „Românul" — cu acea 
rară lipsă de decentă cu care amenința odinioară pe judecătorii însărcinaţi cu cercetarea actelor de canonizare a cuviosului 
Warszawski — recomandă reprobării publice demisia magistraţilor pe simplul cuvînt că ministrul are dreptul de-a numi 
judecători pe oricine o pofii. 

Evident, da, ministrul, mai ales liberal fiind, poate deşerta şcoalele primare de băieți pentru a umplea cu ei 
funcţiile statului, dar de aci rezultă că magistrați serioşi, vechi, cu titluri academice, precum sînt toţi cei din laşi, să fie 
supuşi reprobării publice pentru că n-ar voi să ia asupră-le responsabilitatea gravă de a conlucra în distribuirea justiției 
alături cu nişte copii, de exemplu? 

D. Simionescu, designat de prim-prezident pentru laşi, e un magistrat foarte proaspăt care se bucură de 
îndoielnicul renume de-a judeca cîte cinzeci, ba chiar cîte o sută cinzeci de procese pe zi, din care cauză toate procesele 
acestea, rezolvate fără observarea procedurii, au căzut în sarcina Curţilor de Iaşi şi Focşani ca să le descurce. Poate fi 
băiat onest, dar oricine-şi poate închipui ce învălmăşeală cată să fi producînd ilustrul tînăr în arhiva oricărui tribunal şi în 
interesele împricinaților. Uşurarea aparentă a tribunalelor prin judecarea en bloc a proceselor se reflectă asupra Curtilor 
respective, căci, precum am zis, neobservarea aproape generală a procedurii face ca sentenţele tribunalului să fie date în 
deşert. 

În fine d. Sion, numit prim-procuror, e asemenea un tînăr abia de 6-7 luni în serviciu şi cu toate acestea un întreg 
parchet, compus din oameni cu esperiență şi cu drepturi cîştigate, se pune la discreţiunea d-sale. 

După cît aflăm însă, cauza numirii acestor doi d-ni la tribunalul de Iaşi, cu călcarea în picioare a normelor 
ierarhice de înaintare, este, ca toate relele din ţara noastră, politica. E vorba de-a se intenta procese de natură politică unor 


opozanți nemulţumiţi cu starea actuală de lucruri şi, fiindcă nici un magistrat mai vechi nu s-ar fi prefăcut 





în unealtă a guvernului roşu, s-au luat nişte tineri fără esperiență şi fără sîngele rece trebuitor unui judecător. Ce le pasă 
roşiilor dacă aceşti tineri, avînd chiar cele mai bune intențiuni, vor fi compromişi şi făcuţi imposibili prin procederi 
nechibzuite? Scopul guvernului, şicanarea opoziţiei, s-ar ajunge. E evident că tribunalul de Iaşi, considerînd „trista 
întrebuințare" pe care d. Stolojan o face din ministeriul său, nu voieşte a se face complicele unor acte nesocotite, cari zac 


încă în sînul viitorului. 


[3 aprilie 1880] 


[„„«LE NORD», ORGANUL CANCELARIEI...”] 


„Le Nord”, organul Cancelariei ruseşti, cu privire la consecinţele triumfului liberalilor engleji în ultimele alegeri, 
zice: 

De citva timp în biurourile de redacție ale numeroaselor ziare din Viena şi din Pesta consternarea este la ordinea zilii. Ştirea 
despre demisia prințului de Bismarck a provocat în acele părți nişte lamentaţii mai tot aşa de zgomotoase ca şi rezultatul alegerilor 
englezeşti. Pentru a aprețui cauza şi înțelesul acestor izbucniri de durere va fi de ajuns să ştim că ziarele de cari e vorba sînt tocmai 


acelea ce făcuseră din alianța austro-germană obiectul celor mai vaste speculaţii. Acele foi neîncetat declarau că punerile la cale ce 


rezultaseră din călătoria prinţului de Bismarck la Viena dedeseră echilibrului european nişte temeiuri solide şi durabile, la adăpostul 
tuturor eventualităţilor, şi iată că-i de ajuns să se schimbe ministerul într-o țară străină, de ajuns să amenințe cancelarul german că 
demisionează, pentru a răsturna toată acea clădire, care se zicea că poate rezista celor mai violente furtuni politice. Aceasta desigur nu 
va să zică că înțelegerea amicală stabilită între Austria şi Germania nu este reală şi serioasă, dar aceasta dovedeşte că toate 


combinaţiile pe cari le lega de dînsa foile austro-ungare nu erau decit o ficţiune ce s-a stins la cea dintii suflare a realităţii . . . 


[4 aprilie 1880] 


[„IDEEA GENEROASĂ ŞI MÎNTUITOARE...”] 


Ideea generoasă şi mîntuitoare care-a dat naştere Senatului a fost desigur aceea de-a prezerva legislațiunea de 
surprinderile ce i-o pot pregăti patimele momentane ale claselor, căci din suferinţele momentane, acute, însă adeseori fără 
nici o gravitate organică pentru binele societăţii şi prosperarea statului, răsar naturile catilinare cari le exagerează şi mai 
mult, aprinzînd închipuirea şi exploatînd nemulțumirile, pentru ca „patrioţii noştri” să ajungă apoi a înflori prin localuri 
faşionabile, la umbra bugetului şi în speranţele recompenselor reversibile. N-a fost un om însemnat în țara aceasta şi, 
îndeosebi vorbind, nici un conservator care, făcînd politică, să nu-şi fi pierdut mare parte din averea sa, ba unii să se fi 
ruinat chiar. E drept însă că aceşti reacționari cari nu iubesc poporul, nici pretind, nici ar primi vreodată recompense 
reversibile. Dar aceasta în treacăt. 

Revenim la teza noastră. Senatul se numeşte corp matur, corp ponderator. Non numerantur, sed ponderantur — 
nu se numără voturile senatorilor, se cîntăresc, precum ei înşişi cîntăresc cestiunile de zece ori pînă a le hotărî o dată. E 
ceva măreț în chiar numele pe care acest corp legiuitor şi-l atribuie. Compus odinioară din patricianii Romei, din acea 
mînă de oameni cari supuseră unui oraş toată lumea pe atunci cunoscută, legenda pentru însuşi compunerea lui a cerut 
două elemente deosebite: vigoarea şi înțelepciunea. Cînd Hannibal era înaintea porţilor, Italia pustiită, oştirile romane 


risipite, 





iar femeile se boceau despletite pe ulițe şi tribunii agitau masele dispuse spre răsturnare şi rebeliune, părinții patriei 
stăteau neclintiţi, severi, fără o lacrimă în ochi, pe jeţurile lor, trimeteau pe lictori să risipească grupele de nemulțumiți şi 
femeile şi discutau ... ce? Legi indiferente, ca şi cînd n-ar fi nimic. Numai Cato îşi sfîrşea orice discurs cu cuvintele, 
devenite nemuritoare: Iterum censeo Carthaginem esse delendam. 

La noi... s-au tradus cam liber textul latinesc, încît, sub regimul liberal, despre cîntărire şi recîntărire a proiectelor 
de lege nici vorbă nu este. Ca model de... corectitudinea la care sîntem reduşi sub pretinsul regim constituțional de astăzi 
înregistrăm fără mirare ceea ce se petrece în maturul corp. După ce că legi de mare însemnătate se votează ca cu vaporul, 
după ce chiar împărțirea Senatului în secții a devenit curată ficțiune, căci se votează legi cari trec numai printr-un număr 
oarecare de secții, fără a fi trecut şi prin altele, aşa ca din întîmplare, se mai adaogă apoi şi inconveniente ce nu le putem 
îndestul regreta. Ca să enumerăm numai din cele mai proaspete, cităm votarea celor 3 1/2 milioane pentru cumpărarea 
unor materialuri rămase pe urmele armiilor ruseşti. În aceeaşi zi s-au cerut votarea, în aceeaşi zi s-au trimis în secţiuni, s- 
au ales delegaţii, s-au designat raportorul, s-au făcut raportul şi s-au votat acele milioane. 

Tot aşa s-au petrecut cu recompensa de contrabandă a martiriului lucrativ votată d-lui C.A. Rosetti, care, propusă 
Şi „regulată” în noaptea precedentă în Camera... Comunelor, a doua zi, într-o singură şedinţă, s-a regulat şi de cătră Senat. 

Nu mai departe decît ieri, 3 aprilie, s-a petrecut o altă faptă care dovedeşte înalta ponderaţiune cu care se urmează 
regulamentul acelui corp matur, o faptă comică desigur pentru privitorul nepăsător din galerie şi din loje dacă n-ar avea 
un caracter care să întristeze pe oamenii aciia cari nu văd în parlamentarism o simplă formalitate. 

lată dar ce s-a întîmplat. 

După regulamentul Senatului e ştiut că, ori de cîte ori se face o propunere care are de scop a fi formulată într-un 
proiect de lege pornit din iniţiativa acelui corp, acea propunere se citeşte de 3 ori din zece în zece zile, apoi trece în 
secţiuni, unde i se dă forma cuvenită de proiect, şi se întoarce apoi pentru a fi pusă în discuție prin mijlocirea 
raportorului, de unde-şi urmează toată filiera, ca oricare alt proiect venit din inițiativa guvernului de exemplu. 

Astfel s-a urmat şi cu o propunere făcută din inițiativa Senatului, care stabilea ca să se acorde tuturor ofițerilor ce- 
ar fi luat parte la campania din Bulgaria o treime peste solda lor pentru pensiunea de retragere. După atît timp şi după 


atîta frămîntare, biuroul pune la ordinea zilei, pentru şedinţa din 3 aprilie, acest proiect de lege, care trecuse prin secțiuni. 
Raportorul se suie la tribună, dă citire raportului său în şedinţa publică, cînd... i se observă onor. preşedinte că, după 
Constituţiune, legi financiare urmează a trece mai întîi prin Cameră. Se curmă orice discuţiune, se coboară raportorul de 
la tribună şi, ca epilog mai vesel al şedinţei, se procede la votarea a o sumă de indigenate de izraeliți. 

Să sperăm că şi aceste probe de corectitudine, ca şi multe altele de sub acest regim liberal, vor rămînea între noi, 
în familie, ca o mică fotografie necomunicabilă de procederi intime a parlamentarismului împănat cu recompense 


reversibile. 


[5 aprilie 1880] 


ABDICAREA D-LUI C. A. ROSETTI 


În propunerea sa, d. Giani a amintit un vot al Camerei din 1868, considerîndu-l ca ceva care ar fi stabilit un drept 
cîştigat pentru d. C.A. Rosetti. 
Curiozitatea de a cunoaşte natura Camerii de la 1868 nu e decît prea justificată şi într-adevăr deschizînd 


„Monitorul” de atunci, întîmpinăm în primele luni ale anului 





deja - în martie - cîteva scene pe care nu le putem califica altfel decît de înaltă prestidigitaţiune, precum nu ni le-ar fi 
făcut mai bune nici Bosco, nici Robert Houdin, nici Epstein, cu mica deosebire că aceste piese de prestidigitațiune, 
făcute fiind de un funcționar sau de un particular, ar cădea sub prescripţiunile art. 123-126 din Codicele penal, pe cînd 
făcute de Cameră ... ar fi rămas a se apreţia de factorii constituțional. 

Locul prestidigitaţiei e, ca şi azi, dealul Mitropoliei. 

Personajele: D. C.A. Rosetti, de profesie prezident de Cameră, actualmente reversibil; I.C. Brătianu, ministru mai 
cu seamă special în finanţe şi lucrări publice, dar nu mai puţin apt la război, instrucțiune, interne şi esterne; Vinterhalder, 
al doilea redactor la „Românul”, de profesie mucenic, actualmente rentier. Corurile tot cele de astăzi, însă c-o nuanță 
bulgărească rnai pronunțată. 

Un Deus ex machina ar mai trebui care, apărînd la sfîrşit în focul bengalic al entuziasmului patriotic, să 
binecuvînteze sceneria. 

În scena 1 se urcă d. Mehedinţeanu, raportorul comisiei bugetare, la tribună şi dă citire unui raport din care 


extragem următoarele: 


După expunerea d-lui ministru de finanţe (I. C. Brătianu) asupra bugetului general de venituri şi cheltuieli pentru exercițiul 
anului, 1868, veniturile, ordinare şi extraordinare, sînt evaluate la suma de lei noi 76 092 535 şi cheltuielile la suma de lei noi 75 
202 051, de unde rezultă un escedent de venituri de lei noi 890 484... 

Cu toate acestea comisiunea, în înţelegere cu d. ministru de finanţe (I.C. Brătianu), au făcut modificațiuni şi reducţiuni 
foarte însemnate. 

Reducţiunea făcută la veniturile ordinare şi extraordinare este de lei 8 379 951,98 bani cari, scăzîndu-se din suma de lei 76 
092 535, bani 34, propuse de guvern, rezultă că pentru exercițiu anului 1868 veniturile ordinare şi extraordinare ale statului sînt evaluate 
la suma de lei noi 67 712 583, bani 32. 

În ceea ce priveşte cheltuielile: 

Considerînd că, deoarece veniturile s-au redus la cifra de I[ei] n[oi] 67 712 583, bani 32, cheltuielile nu pot sub nici un motiv 
întrece această sumă; 

Considerînd că daca s-ar primi bugetele cheltuielilor astfel cum s-a prezintat de diferitele ministerii, ar rezulta un deficit de 
I[ei] 8 379 951, bani 98. 

Pentru aceste motive comisiunea dv., în unanimitate, decide ca pentru exerciţiul anului 1868, cheltuielile generale ale statului 
să fie făcute în limitele veniturilor evaluate la suma de lei noi 67 712 583, bani 32. 


Aceste sume se repărțesc precum urmează etc. 


Aci urmează o repartiție exactă pe diferitele ministerii după analogia anului trecut, 1867. 


Scena a doua. După un interval de o oră, în care se primeşte bugetul tale-quale şi se discută asupra cestiunii 


virimentelor, trei corişti introduc în mîna prezidentului o jucărie de surprindere în forma unui amendament, în care se 


zice următoarele: 


1) Cheltuielile generale ale statului pe anul 1868 la deosebitele ministere vor fi în cifra anului 1867. Iară escedentele cifrei, 
sporite la veniturile anului 1868 în suma de 14 608 686 lei noi, va servi la noile servicii ale deosebitelor ministerii şi mai cu osebire la 


serviciile ministeriilor de rezbel şi lucrări publice. 


De unde a ieşit, într-o oră de discuţie asupra virimentelor, un escedent de 15 milioane la venituri o ştie numai 
unul Dumnezeu. Dar prestidigitațiunea s-a făcut şi, în vuietele monotone ale corului „închiderea discuţiei! „La vot! la 
vot!", se primeşte, cu 67 voturi contra 3, o lege bugetară al cărei corp sta în plină contrazicere cu amendamentul, se 
primeşte implicite existenţa unui escedent de 15 milioane, tăgăduit de buget însuşi, de comisia bugetară în unanimitate, 
de raportorul comisiei, de ministrul de finanţe chiar, escedent care nu s-a mai discutat în secțiuni, nu s-a primit de ele şi, 
prin natura sa, era în flagrantă contrazicere cu legea comptabilității statului. 

Scena a treia D. I.C. Brătianu, împreună cu colegul d-sale Anton I. Arion, contrasemnează legea amendată şi o 
supun semnăturii şefului statului, de unde apare peste trei zile, „regulată" gata, în „Monitor”. 

Ceea ce izbeşte ochii oricui în acel buget este regularitatea fenomenală a cifrelor de la venituri. 

Rămăşite 3 333 333 lei, 33 parale; imprimate 22 222 lei, 22 parale; tutunul 4 444 444 lei, 44 parale; subvenţiuni 2 
522 222 lei, 22 parale; taxe, spirtoase etc. 4 555 555 lei, 55 parale. 

Astfel, cu puţină cheltuială de fantazie, înşirînd aceeaşi țifră de 8-9 ori dupăolaltă, se poate face un minunat buget 


geometriceşte exact, matematiceşte e altă cestiune. 





lată ce Cameră a fost aceea care la 1868 a votat d-lui Rosetti recompensă, o Cameră care ziua în amiaza mare 
comitea escamotări de cifre şi acum aproba reducțiuni de 8 milioane, peste un ceas admitea ca din senin excedente de 15 
milioane. 

Acesta e un fals mărturisit în acte publice, căci un buget e un act public. 

Piesa e foarte simplă. Nici o complicaţie, nici un conflict, pace şi armonioasă linişte domneşte în tot cursul 
desfăşurării ei. 

Dar ce tristă morală rezultă din acest tablou liniştit de moravuri, tristă mai ales pentru cele ce se petrec astăzi? 

Mai întîi, legea comptabilității generale a Statului prescrie că nu se poate cheltui un ban fără fonduri anume 
însemnate. Ei bine, acea Cameră a mărturisit întîi că n-are fonduri şi nu mai mult decît peste o oră ea autorizează o 
cheltuială de 15 000 000 fără nici un fond corespunzător. 

Apoi e un articol în Constituţiune care prevede dreptul Coroanei de-a trage pe miniştri la răspundere. Nimic mai 
uşor decît ca un ministru să surprinză buna-credinţă a şefului statului. O dată ce fapte atît de scandaloase, fapte de 
prestidigitațiune parlamentară cari întrec toate scamatoriile lui Bosco se produc la lumina zilei şi cînd regimul 
parlamentar este menit nu numai pentru a garanta drepturile şi averea cetățeanului, dar şi pentru a servi ca o şcoală de 
educaţiune, întrebăm: în faţa unor asemenea enormităţi nu izbucneşte sufletul cel mai blînd chiar, nu se revoltă conştiinţa 
umană, conştiinţa adevărului în faţa unor falsificări atît de neruşinate, îmbrăcate spre mai mare batjocoră în hainele 
formelor constituţionale? 

Dar în starea [în] care a ajuns România azi e o naivitate ca cineva să mai pretinză de la guvernanţii noştri 
respectul de sineşi. Răspunderea? 0 ironie. Din contra, răsplată patriotică pentru risipa banilor publici, răsplată patriotică 
pentru falsificarea regimului constituțional, răsplată patriotică pentru surprinderea bunei-credinţe a Domnitorului. 

Mucenicul Vinterhalder, graţie complezenţei sale în afacerea Strousberg, trăieşte din rentele sale la Paris. Acum şi 
unui alt mucenic, d-lui C.A. Rosetti, i se acordă o rentă reprezentînd un capital de peste o jumătate de milion. 

E sărac d. Rosetti, are nevoie de sprijinul naţiei. 

Cînd acum 3-4 ani lumea se mira de unde săracul de Rosetti găseşte bani pentru a trăi la Paris, pentru a-şi ţinea 
copiii în Italia, ni se răspundea: Veniţi la redacția „Românului” şi vedeţi cît aduce negustoria de principii. 

Şi într-adevăr negustoria de principii liberalo-democratice-cosmopolite aducea, după condicele administraţiei, un 
venit net d-lui C.A. Rosetti de 30 000 franci pe an. 

Apoi, deie-ni-se voie, e bună negustoria! Oare o nație care-i dă d-lui C.A. Rosetti în fiece an net 30 000 franci 
pentru că-i recomandă pe Stroussberg, pentru că-i recomandă să intre-n război de florile mărului, pentru că-i laudă şi-i 


recomandă pe modestul d. Costinescu, financiar cu 4 clase primare în capăt, care cu toate acestea tratează răscumpărarea 


drumurilor de fier, o nație care-i dă d-lui C.A. Rosetti 30 000 franci pentru că numeşte răscumpărarea „cestiunea cea mai 
populară”, ştiind că e impusă de din afară, o răscumpărare ce se putea face cu prețul jumătate şi la care fiece acţie cîştigă 
40 la sută, pe cari statul îi pierde, o asemenea nație nu-l plăteşte îndestul de bine pentru arta de a o amăgi şi mai trebuie 
să-i voteze apanaj şi pensie? 

Dar pensie ca pensie. La mulți s-a dat — unde s-a dus mia ducă-se şi suta — încă unul căruia degeaba i se 
votează. 

Însă un capital de 150 000 franci pe baza... a ce? A unui vot dat prin panglicărie ca cel de sus, neadmis de Senat, 
neiscălit de Domn, a unui vot orb, care n-a fost nicicînd lege şi care acum se împrospătează ca o lege rămasă în 
desuetudine? 

Dar s-a mai auzit aceasta undeva? Înţelegem ca să se reîmprospăteze un drept câştigat, dar un vot nul al unei 
Camere ca cea cu surprinderea excedentelor de sus să se privească ca un drept cîştigat şi rămas în desuetudine numai? 

Dacă e vorba că negustoria de principii şi prăvălia de fraze produce o rentă oarecare, destul au adus prăvălia 
„Românului". Publicul apreciază, îi place marfa, o plăteşte cu mărunţişul, 20 bani „Gogoaşa patriotică”. Dar statul? Ce 


are a face statul cu toate acestea? 





Ce are a face țăranul care nu ştie citi şi asupra căruia frazeologia d-lui C.A. Rosetti nu s-a reflectat decît sub 
forma de război, podvadă, bir, Warszawski şi foamete, ce are a face el cu martiriul lucrativ? 

Ce are a face cu d. C.A.Rosetti omul care vede în d-sa ceea ce şi este în adevăr, un demagog de soiul cel mai rău, 
care au înveninat ramurile vieţei publice? 

Dar, daca este vreo libertate prețioasă, e aceea a conştiinţei. Ei bine, omul care simte în adîncul conştiinţei sale că 
tot ce a spus d. C.A. Rosetti în viață-i a fost rău şi pernicios să mai şi plătească contribuţie directă pentru îmbogățirea 
rabinului unei secte ale cărei „aşa-numite” principii le detestează? Înţelegem ca negustorii, a căror staroste, cam fără 
ştirea lui Dumnezeu, a fost d. C.A. Rosetti, să pună mînă de la mînă, fiecine cu cît l-o ajunge, şi să-l înzestreze precum l- 
au mai înzestrat, înțelegem ca aceste persoane onorabile, fără viclenie cît firul de muştar, să mai crează şi acum că d. C.A. 
Rosetti e sărac, deşi a dovedit că măcinişul de palavre [î]i aduce 3000 de galbeni pe an — adică cît o moşie mare — să-i 
mai dea şi azi un milion daca vor. Gustul dumnealor şi cestiune de apreciație. La aşa cultură generală, aşa om; la aşa turc, 
aşa pistol. Dar statul impersonal, egal pentru toţi, pentru liberal ca şi pentru reacţionar, să-i dea o jumătate de milion de 
franci, reprezentați prin rentă reversibilă? 

D. Brătianu, tare şi mare, dispune de soarta României, şi pe cînd acestea se petrec în Parlament bietul popor zace 
în suferința şi împilarea ce i le aduc violența şi corupția. 


O zicem cu întristare: sîntem departe de acea monarhie occidentală care-am visat-o în 1866. 


[6 aprilie 1880] 


[„«L'INDEPENDANCE ROUMAINE» PUBLICĂ ...”] 


„L'Indépendance roumaine” publică, sub titlul Criza latentă, un articol pe care-l reproducem atît pentru faptul pe 


care-l comunică cît şi pentru reflecţiunile ce le face. 


Camerele sînt în ajunul închiderii sesiunii. Mandatarii naţiunii vor merge „să se retrampeze în sînul 
alegătorilor” (NB: păstrăm espresia aceasta ibridă consacrată nu numai prin uz, ci şi prin ironie) după o campanie 
parlamentară din cele mai pline de accidente. Miniştrii vor putea să-şi mai vie în fire şi să se ocupe cu mai mult 
[îngrijire de afacerile resortului lor. Luptele parlamentare o să facă loc intrigelor politice de culisă. Se amăgeşte cel ce 
crede că în România soarta unui minister e asigurată pentru că Corpurile legiuitoare nu lucrează. Cei mai primejdioşi 
inimici ai guvernelor şi partizilor sînt la noi neînțelegerile intestine ce se produc în sînul lor chiar. Într-o ţară tînără încă 
în practica sistemului constituțional, partidele nu s-au putut constitui din punctul de vedere absolut al unor principii 


nestrămutate. Asta se leagă cu împrejurarea că în România au adoptat oarecari numiri, proprii a însemna partide din 


alte ţări, fără a-şi da seamă că aceste numiri n-au în România aceeaşi rațiune de a fi. Aiurea ele se reazimă pe 
tradițiuni. La noi nu sînt nici pretendenți de tron (şi dacă sînt, nici nu cutează a-şi afişa pretenţiile lor, pentru c-ar fi 
ridicoli înaintea opiniei publice), nici particularişti, nici clericali, nici republicani convinşi, nici retrograzi înăspriți. 
Prin urmare deosebirile însemnate şi bine definite cari există între partizile altor ţări aici se spălăcesc şi fac loc unor 
nuanţe cari au primit numiri convenţionale. Ajungă un singur exemplu spre a dovedi aceasta. 

Care e principiul liberalilor noştri? Respectul şi dezvoltarea liberală a Constituţiunii noastre. Care e principiul 
adversarilor lor, a conservatorilor? Respectul şi păstrarea aceleiaşi Constituţiuni. În ce consistă dar deosebirea de 
principii între cele mai mari două partide din România? Unii vor să meargă mai repede, ceilalți mai încet. Dar scopul pe 
care şi unii şi alții vor să-l atingă este acelaşi. Prin urmare partidele n-ajung la putere c-un program cunoscut de mai 
nainte de națiune şi oamenii de stat cari le reprezintă nu caută a cuceri puterea aceasta pentru a aplica ideile a căror 
purtători de drapel sînt. Sînt la noi economişti de sistemul liberului schimb şi alții protecționişti? Oameni de stat cari în 
politica esterioară să fie unii pentru politică de neintervenţiune, alții pentru cea de intervenţiune ? 

Desigur că nu. 

Am putea înmulți exemplele acestea. 

Dar atunci lupta pentru putere, care e conditio sine qua non a regimului parlamentar, se reduce la o luptă între 
oarecari personalităţi cari au monopolul şi specialitatea de-a şi-o disputa. Împrejurul acestora se grupează o armie 
întreagă de malcontenţi, de căutători de posturi, oameni fără convingeri, postulanţi de toate soiurile, făcători de treburi. 


Cînd un guvern a fost mult timp la putere şi cînd n-a ştiut să transige cu dibăcie c-o infinitate 





de mici interese, grupul malcontenţilor se măreşte din zi în zi cu toate elementele interesate mai mult ori mai puțin la o schimbare — şi 
criza se produce. Am voit a recapitula toate adevărurile acestea pentru a dovedi ceea ce am zis mai sus: că ministeriile sînt departe de- 
a fi la adăpost de atacuri, şi de cădere chiar, numai prin aceea că Adunările nu sînt întrunite. Singura deosebire e că crizele 


guvernamentale, în loc de-a veni de la Parlament, cum ar şi trebui să fie, se produc pe tăcute, fără ca să fie mai puţin primejdioase. 


Paternitatea ideilor de mai sus o reclamăm pentru noi. În polemicele dese asupra titlului de „reacţionari şi 
retrograzi” cu cari am fost gratificați am arătat de atîtea ori că acele epitete erau pur şi simplu copiate din țări străine şi nu 
se potriveau deloc nici cu formarea partidelor în ţară, nici cu tendenţele lor. 

Cu toate acestea concluziunea că deosebirile ar fi numai nuanțe neînsemnate e greşită. E prea adevărat că în 
principiile invocate nu e deosebire, dar o asemenea deosebire nu există nici în Anglia, unde programele nu sînt fixe, nu 
sînt o serie nestrămutată de principii apodictice, ci schimbăcioase după împrejurări, c-un cuvînt sînt programe electorale 
stabilite anume asupra cestiunilor la ordinea zilei. Deosebirea mare însă între engleji şi noi e că cei dentii ţin ceea ce 
promit, noi nu. N-are cineva decît să citească programa de la Mazar Paşa şi va vedea că absolut nici una din făgăduințe n- 
a fost ținută de către guvernul partidului roşu. 

Dar deosebirea cea mai mare între conservatorii şi liberalii din România e următoarea. Sub conservatori controlul 
este cu putință în toate afacerile publice pentru că partidul el însuşi se recrutează din oameni capabili de a controla, 
pentru cari politica e o afacere de conştiinţă, uneori şi de ambiţie; sub aşa-numiţii liberali însă orice control încetează şi 
se comit lucrurile cele mai nepomenite, pentru că elementele din cari se recrutează roşii sînt de acele pentru cari politica 
nu este o afacere de onoare sau de ambiţie, ci de pungă. Conservatorii trăiesc din averea lor, deşi fac politică; liberalii 
trăiesc din politică şi din averea statului; pentru conservatori principiile sînt credințe mărturisite, pentru liberali pretexte 
de a ajunge la putere. 

Această unică deosebire însă ar fi îndeajuns în orice ţară pentru a crea un abis între două partide. În realitate 
„Independenţa Română” nu descrie decît pe roşii şi caută a atribui amînduror partidelor aceleaşi defecte numai pe 
argumentul că principiile sînt identice. Identitatea de principii însă nu este nicăiri o identitate de partid, precum 
identitatea de credinţe religioase nu dovedeşte nimic în privirea răutăţii sau bunătăţii unui om. Non idem est si duo dicunt 


idem. 


[8 aprilie 1880] 


[„ÎN ŞEDINŢA DE LA 4 L.C. A ADUNĂRII 
DEPUTAȚILOR...”] 


În şedinţa de la 4 l.c. a Adunării deputaţilor d. P. Buescu a făcut următoarea interpelare: 


O cestiune asupra căreia voi să atrag atențiunea d-lui ministru de finanțe este aceasta: Am văzut că, pentru biletele cari au să se 
tipărească ca obligaţiuni ce au să se facă conform legii votate deunăzi pentru împrumutul de 26 milioane, s-a trecut în expunerea de 
motive a d-lui Sturza peste 127 000 lei; Suma aceasta este colosală; şi de aceea voi să dau oarecare lămuriri în această cestiune d-lui 
ministru de finanțe, ca să nu se mai facă cu aceste obligaţiuni eroarea care s-a făcut cu biletele ipotecare. 

Vă aduceţi aminte că biletele ipotecare s-au tipărit în Paris în condițiuni foarte grele. 

Acei fabricanți neapărat ne-au pus dificultăți foarte mari, atît în privința prețului hîrtiei cît şi în privinţa calității ei şi pentru 17 
750 000 lei am plătit 295 216 lei. Neapărat că pentru restul sumei pînă la 26 milioane a trebuit să se plătească cu analogie. 

Prin urmare vedeți că costul fabricării acestor bilete ipotecare este foarte mare, şi cu toate acestea sînt aşa de rău făcute încît cu 
toţi ştiţi că este peste putință de-a ne mai servi cu ele aşa cum sînt şi trebuie din nou tipărite. Am calculat cît costă aceste bilete ipotecare 


şi am găsit că vine la sută un franc şi 66 bani. 

8. [„ÎN ŞEDINŢA DE LA 4 L.C. A ADUNĂRII DEPUTAŢILOR...”], „Timpul”, 
8 aprilie 1880. 














Banca Angliei dă bani cu dobîndă cu cîte 2 şi jum. şi 3 şi jum. la sută. Ei bine, daca banca aceasta ar plăti pentru costul 
fabricării biletelor 1 şi 66, cîştigul său n-ar fi decît de 90 centime. 

Atrag atențiunea d-lui ministru de finanțe asupra acestui punct ca să nu se mai facă asemenea erori, să nu se mai 
facă cu tipărirea acestor obligaţiuni aşa cheltuieli mari pe cîtă vreme vă dau probe evidente că Casa Creditului Funciar 
Urban a comandat la o casă însemnată din Paris, Casa Dumont, bilete pentru 24 milioane cu prețul de 11 000 lei. 

Cînd Creditul Fonciar Urban pentru 24 milioane obligaţiuni plăteşte 11 000 lei pentru fabricarea biletelor sale, eu 
mă mir cum esistă în compturile d-lui Sturza suma de 127 mii lei pentru 26 milioane lei obligaţiuni. 

De aceea atrag atenţiunea d-lui ministru de finanţe ca să nu se mai facă şi cu aceste obligaţiuni eroarea care s-a 
făcut cu tipărirea biletelor ipotecare, căci este ceva fenomenal. În adevăr nici o bancă din lume care a fabricat bilete n-a 
plătit ca noi pentru sută, un leu şi 66 centime. 





D. ministru a crezut că poate răspunde povăţuindu-l pe d. Buescu să citească corespondența în cestiune şi că 


poate numi interpelarea o insinuare la ceea ce d. Buescu răspunse: 


Mă mir cum d. ministru de finanţe termină cuvîntarea d-sale zicînd că am făcut insinuări. Aş fi dorit ca onor d. 
ministru de finanţe să nu facă asemenea acuzări, căci eu am dreptul după Constituţiune să adresez guvernului şi fiecărui 
ministru în parte interpelări. 

Eu am venit cu cea mai mare delicateță şi am atras atenţiunea d-lui ministru de finanţe, căci am văzut cheltuită 
suma de lei 295 216 pentru confecționarea a 17 milioane bilete ipotecare, pe cît timp Creditul Fonciar Urban a contractat 
bilete pentru valoarea de 24 milioane cu suma de 10 000 lei. Prin urmare n-am făcut nici o cestiune personală, am atras 
numai atenţia d-lui ministru, pentru ca aceasta este una din prerogativele deputatului, de-a îndemna pe ministru să facă cît 
mai puţine cheltuieli şi a nu face nicidecum cheltuieli zadarnice. 

Dar d. ministru m-a atras pe un tărîm pe care n-aş fi dorit să se pună, spuindu-mi că d-sa s-a adresat la Casa 
Dumont ca la una din cele mai sigure case. Cu toate acestea, drept să vă spun, pe mine m-a surprins cînd am văzut că 
pentru tipărirea a 17 milioane bilete ipotecare s-a dat 1 franc şi 65 bani la sută. Dar pentru că d-sa m-a atras pe un 


asemenea tărîm, ei bine eu am aici o notă de tot ce s-a cheltuit: 


S-a plătit la banca Franciei lei 243 400,35 
S-a dat ca răsplată trămisului care le-a comandat 16 683,65 
S-a dat pentru costul transportului şi embalagiu 19 944,50 
Diurnele comitetului şi cancelaria 13 037,60 
Spese de cancelarie şi imprimate 2 150,10 


Total 295 216,20 
Prin urmare vedeţi că fără voia mea d. ministru de finanțe m-a provocat de a-i spune în ce s-a cheltuit suma 
aceasta. 
Eu n-am voit să fac aluziunea aceasta şi rău aţi făcut de m-aţi tras pe acest tărîm, de aceea v-am şi răspuns. 
Prin urmare o greşeală făcută nu scuză o a doua, mai cu deosebire că eu vă dau cazul Creditului Fonciar Urban. 
Luaţi şi Creditul Fonciar Rural şi vedeţi că tot aceleaşi sume se cheltuiesc. 
Aşadar repet că nu fac decît să atrag atențiunea d-lui ministru de finanţe ca să aibă în vedere că suma destinată 


pentru tipărirea acestor obligaţiuni e colosală şi-l rog să binevoiască a avea grije ca această sumă să nu fie aşa de mare. 


În toată interpelarea nu se citează nici un nume; ea e ținută în termeni reci şi obiectivi. Să vedem însă ce zice cel 
„cu musca pe căciulă”: 


Într-adevăr a doua zi d. E. Costinescu cere cuvîntul şi începe astfel: 


D. E. Costinescu. D-lor deputaţi, voi să adresez onor. d-lui ministru de finanţe o interpelare sau, mai esact, să-mi 
emit părerea într-o cestiune de resortul d-sale. 

Această cestiune, d-lor, este privitoare la imprimarea în genere a efectelor statului. 

Dar mai întîi fiindcă s-a rădicat ieri o asemenea cestiune în Cameră pe cînd eram absent şi fiindcă s-a ridicat sub 
impresiunea unor sentimente pe care le-a calificat onor. d. ministru de finanțe, înaintîndu-se nişte neesactități de fapt, 
neesactități intenționate. 

D. preşedinte: Vă rog să binevoiţi a nu judeca conştiinţa persoanelor. 

D. P. Buescu: Cer cuvîntul în cestiune prealabilă. 

D. preşedinte: Nu vă pot da cuvîntul în cestiune prealabilă cînd vorbeşte un deputat; eu mi-am făcut datoria 
protestînd contra unui cuvînt rostit de orator. 

D. E. Costinescu: Eu, d-le preşedinte, retrag cuvîntul fiindcă enunţarea faptelor ce vă voi espune revine tot acolo. 

Am zis că s-au înaintat neexactități de fapt. Am adus aci acte oficiale, acte autentice, pentru ca să probez acele 


neesactități spuse cu tendințe pe cari nu le voi califica eu, ci le voi lăsa dv., d-lor deputaţi, să le calificați. 


După inşirări şi espuneri lungi, d. Costinescu încheie astfel: 

Este însă deplorabil ca aceia cari n-au curagiul să-şi videze pasiunile şi certurile lor în particular să vină să le 
aducă la tribuna Camerei. (Aplauze) 

Maiestatea acestei tribune nu-mi permite să arunc apostrofări nimănui şi nici voi adresa cuiva verio imputare 
personală directă; voi zice însă în teză generală că insinuările calomnioase, că calomnia este demnul apanagiu al celor 


mici la suflet, al celor laşi! (Aplauze) 


D. P. Buescu: Cer cuvîntul în cestiune personală. 


D. preşedinte : Nu pot să dau cuvîntul în cestiune personală fiindcă nimeni n-a fost atacat. 


D. Ionescu a fost chemat la ordine pentru cuvîntul „ubicuitate”. D.E. Costinescu, ca redactor al „Românului”, are 
privilegiul de-a numi pe colegii săi calomniatori, mici de suflet, laşi, iar d. C.A. Rosetti găseşte că nimeni n-a fost atacat. 

Şi noi credem că nimeni n-a fost atacat, dar din cauză cu totul inversă; acest d. Costinescu nu este în stare a ataca 
pe nimeni, încît demnul redactor al „Românului” ar fi putut să-şi facă seria de insulte şi mai lungă, cît un articol de gazetă 


de ex. 





Rămîne deci bine înţeles că „ubicuitate” e o insultă gravă, iar „calomnios”, „mic la suflet”, „laş” sînt epitete 
5 » > 


graţioase, permise în Camera prezidată de d. C.A, Rosetti. 


[8 aprilie 1880] 


„CAMERA RADICALILOR ...”] 


Camera radicalilor, în ajunul despărțirii sale, înfăţişează un spectacol care ar fi bucurător pentru opoziție daca n- 
ar fi adînc întristător pentru orice Român ce mai are vreun sentiment de demnitate sau mai hrăneşte vreo speranță pentru 
viitorul instituţiilor parlamentare în această țară. După ce a pierdut aproape un an în a nu face alta nimica decît a vota 
„strălucita ” afacere şi a da nişte bugete false, acuma, în două-trei zile ce-i mai rămîn pînă la despărțire, votează legi peste 
legi, cari de cari mai importante, fără şir, fără discuţie, adeseori în mijlocul zgomotului, fără chiar să se poată auzi ce se 
citeşte de la tribună. Să mai adăogăm pe lîngă acestea intrigile personale şi vînătoarea de portofoliuri şi vom avea un 
spectacol pe care credem că nu prea îl înfăţişează multe Adunări în lume. 

Să luăm şedinţa de ieri. Un spectator străin, nedeprins cu şedinţele Adunării radicalilor noştri, ar fi întrebat daca 
se găseşte într-o Cameră legiuitoare sau în vreun Beedlam oarecare. Judece oricine. Unii deputați se adunau în secțiuni, 
alţii în comitete, fără chiar să aibă textul, nu imprimat, ci nici copiat de mînă, al legilor ce se propuneau. Între acestea, 
Adunarea ținea şedinţă şi vota cu iuţeala aburului legile cari, tot într-o vreme, se discutau cu cîţiva deputaţi în secțiune, 
treceau la alți cîțiva în comitet, se scriau apoi cu zor de impiegaţii Camerii şi se depuneau la tribună de un raportor 
improvizat. Astfel se votă o parte din legea asupra fabricii de la Chitila, care fu retrasă în cursul discuțiunii de cătră 
guvern. S-au votat în acelaşi chip mai multe împrumuturi ale unor comune şi judeţe setoase de a imita exemplul marilor 
finanțiari de la guvernul central. S-a votat cu aceeaşi iuțeală legea foarte importantă care dă ministerului dreptul să 
administreze după plac căile ferate, ştergînd şi păstrînd orice va voi din regulamentele actuale ale acelei administrații. În 
fine, lucru de necrezut! Într-o clipă, printr-un fel de marafet a la Bosco, s-a votat un credit de 8 000 000 (opt milioane) 
hărăzit guvernului asupra bugetului anului curent şi chiar asupra bugetului anului viitor, pentru — fie zis — armarea ţării. 
Un asemenea proiect, care calcă legea contabilităţii statului, păşind asupra resurselor anului viitor, şi care este pe lîngă 
aceasta un vot politic — căci pare a desemna direcţia ce guvernul tinde să dea politicii noastre internaționale — a fost 
votat prin surprindere şi înainte de a auzi deputaţii ceea ce se citea de la tribună în mijlocul zgomotului ce domnea în 
sală. 

Dar faptul cel mai însemnat al acestei memorabile şedinţe a fost scandalul petrecut între dd. Cogălniceanu, 
Dimancea şi alți membri ai majorităţii. Un proiect de lege neînsemnat, dar care privea departamentul d-lui Cogălniceanu, 
fu aproape respins prin 32 voturi contra, 33 pentru, votul fiind nul după regulament. D. Cogălniceanu, care se simte 
acuma obiectul unei lucrări secrete ce are de ţintă răsturnarea d-sale şi, din această pricină, fiind astăzi nervos ca o 
femeie, rosti, în urma căderii proiectului, de pe banca ministerială şi în gura mare: „Acelora cari au votat în contra mea, 
să...”. Era o înjurătură în regulă, aşa că n-ar putea-o înscrie nici cea mai trivială gazetă radicală. 

Cuvintele d-lui ministru de interne ajunseră la urechi indiscrete; acea înjurătură se adresa evident deputaţilor 
majorităţii, căci nu credem că d. Cogălniceanu ar fi putut pretinde sprijinul opoziţiei. D. Dimancea auzi şi d-sa fraza pe 
care noi o dăm mai sus printr-un şir de tainice puncte şi, mergînd în cabinetul Consiliului de Miniştri, care un moment luă 


caracterul unui altfel de local, trată foarte aspru pe d. ministru de interne, dîndu-i pe lîngă altele şi drasticul epitet de 





prostituit. De aci urmă o ceartă mare, scandal în toată regula între dd. Cogălniceanu şi Brătianu şi o mare turburare în 


sînul majorității. 





Oricât de blîndă şi de disciplinată ar fi această majoritate, la dreptul vorbind nu credem că ar putea înghiți modul 
cam prea brusc şi în orice caz cu totul neparlamentar cu care a tratat-o d. ministru de interne. Indignarea d-lui Dimancea 
va găsi probabil un răsunet. 

D. Brătianu caută evident a trînti afară din luntrea ministerială pe d. Cogălniceanu, care-i este o povară grea, iar 
acesta se luptă ca să rămînă în luntre; e lucru înţeles şi legitim şi de o parte şi de alta; în tot cazul însă mijloacele 
întrebuințate şi de unul şi de altul caracterizează destul de trist pe aceşti doi oameni de stat: duplicitate din partea lui 
Brătianu, o nervozitate copilărească şi o neauzita lipsă de demnitate din partea d-lui Cogălniceanu. 

Cînd îl vede pe acesta acățindu-se cu atîta desperare de un portofoliu pe care toți vor să i-l smulgă şi apărîndu-se 
cînd cu nişte mijloace cu mult mai prejos de trecutul său, cînd cu atacuri de nervi, omul cel mai de rînd trebuie să aibă 
un sentiment foarte dureros pentru d. Cogălniceanu. 

Să se termine odată această comedie nedemnă, păgubitoare pentru toţi şi pentru instituțiile parlamentare, de cari 
se face atîta vorbă. Explicaţia începută la Cameră în termenii drastici de cari pomenim mai sus va continua oare şi în 
Consiliul de Miniştri prezidat de M.S. Domnitorul? Am fi curioşi să ştim ce ar urma de acolo: cazul nu e prevăzut în 


pactul nostru fundamental. 


[9 aprilie 1880] 


[ZILELE DIN URMĂ...”] 


Zilele din urmă s-a grămădit atîtea scandaluri în viața noastră publică încît nu ştim cu care să-ncepem, cu care să 
sfirşim. Pe cine vrea Dumnezeu să piarză îi ia minţile, zice proverbul. 

Numirea d-lui Simionescu ca prim-prezident la laşi a produs o turburare în toate sferele societăţii de acolo. 
Acest tînăr, asupra inteligenţei şi tactului căruia nu putem avea o opinie proprie, s-a ilustrat pîn-acum prin dese conflicte 
cu colegii săi. A fost judecător la Bacău, la Brăila, la Focşani. Pretutindeni a îngrămădit termenele proceselor, judecînd 
cîte 50 şi mai multe pe zi, ceea ce a avut de rezultat că două Curți de apel resimt aceste judecăţi cu toptanul, fără 
observarea procedurii, abstracţie făcînd de la însuşi coprinsul sentințelor. Spre mai mare mirare aflăm că acest domn, 
deşi dr. în drept la Toulouse, nu ştie de loc franțuzeşte. E naturală deci şi demisia celor 17 magistrați şi protestarea 
baroului de Iaşi. 

A urmat apoi incidentul Sireteanu-Cortazzi, asupra căruia aşteptăm opinia justiției. Tonul din Parlament s-a 
ridicat pîn'la apostrofări şi epitete ca cele aruncate de d. Costinescu d-lui Pană Buescu şi ca cele improvizate de d. 
Cogălniceanu la adresa majorităţii, de d. Dimancea la adresa d-lui Cogălniceanu. 

Mai adaoge-se apoi votarea recompensei naționale d-lui C.A. Rosetti tocmai în momentele în cari naționalitatea 
noastră e mai primejduită şi lipsa cea mai tristă bîntuie populaţiunile noastre rurale, şi tabloul decăderii partidului 
guvernamental devine complet. 

Acum se mai vorbeşte şi de o recompensă pe care Camera ar voi s-o voteze d-lui I. Brătianu. Se zice, serios sau 
în ironie, nu ştim, că Adunarea vrea să-i dăruiască prezidentului Consiliului cel mai mare domeniu al statului, domeniul 
Brăilei, care aduce un venit anual de 1 200 000 franci. Nu credem, dar înregistrăm zgomotul în toată cruditatea, ca să se 
vază la ce începe a se aştepta spiritul public. 

Aflăm asemenea că în aceste ultime momente ale unei legislaturi ce se va mai prelungi cu cinci zile se va vota 


un nou împrumut de 30 milioane pentru acoperirea pretinsului deficit rămas de sub conservatori. 





Ciudat deficit acesta, care aşteaptă cinci ani de zile şi învechirea roşiilor la putere pentru a se manifesta! 


[10 aprilie 1880] 


[„ÎN REICHSTAGUL GERMAN...”] 


În Reichstagul german centrul clerical a repurtat o biruință neașteptată. Sîmbăta penultimă, deliberîndu-se pentru 
a doua oară asupra legii militare, Adunarea primise amendamentul d-lui Richter, prin care şi clericii se supuneau 
serviciului militar, în exerciţiile rezervei complimentare, serviciu de la care, prin tradiţie şi prin legi, erau scutiți. Dar, la a 
treia lectură a proiectului de lege, un deputat al centrului a prezentat un amendament care restabilea scutirea de mai sus. 
Adunarea a revenit asupra votului adoptînd amendamentul centrului c-o majoritate de 10 voturi, în contra votului espres 
al însuşi mareşalului de Moltke şi a doi miniştri: d-nii Puttkamer şi Lucius. 

Din acestea se vede cu cîtă îngrijire şi amănunțime se discuta şi se votează legile în ţările occidentale. După trei 
lecturi şi trei discuţiuni amănunțite asupra unei şi aceleiaşi materii, Adunarea votează, ascultă opiniile opoziției, revine 
asupra votului, îl schimbă chiar în contra opiniei unui om atât de ilustru şi atît de popular precum e mareşalul de Moltke. 

Cam astfel ne-am închipuit şi noi monarhia occidentală la noi, mai cu seamă pentru că o asemenea discuţie 
serioasă, demnă de Parlamentul unui popor şi demnă de guvernul ei, se petrece în patria originară a purtătorului Coroanei 
Române. Cu drept cuvînt am fi putut aştepta ca această moderaţiune şi publicitate a discuţiilor, acest control serios al 
ideilor şi procederilor se va introduce, conform cu deprinderi ce le credeam contractate şi în patria adoptivă a M.S.R. 
Domnului. 

La noi însă Parlamentul partidului liberal ne prezintă curioasa privelişte a unei adunări de conspiratori cari, 
noaptea sau pe înserate, votează — ca şi cînd ar comite crime — legile cele mai importante ale statului, fără chiar ca 
proiectele de lege să fie tipărite. Un credit extraordinar de 8 milioane se votează cu fuga, fără nici un fel de discuţie, 
noaptea se votează monstruoasa recompensă a d-lui C.A. Rosetti, alaltăieri pe la aprinsul lumînărilor, adecă pe la 6 şi 
jumătate seara, se votează — fără ca proiectul de lege să fi fost tipărit şi împărțit deputaților şi fără discuţie — un 
împrumut de 65 milioane: anume 34 pentru linia Ploieşti-Predeal şi 31 milioane pentru a acoperi pretinsul deficit rămas 
în urma guvernului conservator, bine înțelegîndu-se că însuşi raportorul, d. C. Boerescu, a mărturisit că comitetul 
delegaților nu a verificat şi nici putea verifica deficitul de 31 milioane. 

lată dar o declaraţie netă a d-lui C. Boerescu. Comitetul delegaților nici a verificat nici a putut verifica deficitul 
lăsat de partidul conservator şi, cu toate acestea, i se acordă guvernului d-lui Brătianu, pe simpla declaraţie că nu va 
cheltui decît pentru deficitul real, suma de 65 milioane, aceasta fără discuţie, în contra protestărilor opoziţiei, care cerea 
cel puțin tipărirea proiectului de lege şi 24 de ore de amînare. 

Ca dovadă că acest deficit atribuit guvernului conservator e pe de o parte o eroare, pe de alta un neadevăr cităm 
sentința înaltei Curți de Compturi, care din acel pretins deficit a şters în mod absolut 8 milioane, iar asupra restului nu s-a 
pronunțat încă şi ţine sentința în suspensiune pînă la verificarea deplină. Prin urmare Camera şi cabinetul susțin un 
neadevăr cînd atribuie guvernului conservator un deficit pe care nu l-au lăsat. Dar o dovadă şi mai vie este mărturisirea 
comitetului delegaților acestei Camere chiar, care declină răspunderea de-a constata un asemenea deficit, zicînd: „fără a 


intra în socoteli pe cari comitetul nu are nici căderea, nici timpul de-a le face”. 





lată ce se petrece la noi în țară, iată în ce mod de-a dreptul scandalos, insultîndu-se de către miniştri deputaţii din 
opoziție, se hotărăsc cestiunile de prima importanță. 

Cu durere cată să constatăm că nicicînd n-am fost mai departe de monarhia occidentală şi de seriozitatea care o 
caracterizează decît în ziua de astăzi. 

Mulţi se crucesc întrebîndu-se ce voiesc roşii cu aceste procederi? Vor să discrediteze tronul în ochii poporului şi 
să-l arate ca o jucărie în mîna partidului lor, vor să se folosească de acest discredit aruncat asupra Coroanei prin lipsa 
absolută de control pentru a justifica schimbări provocate de dinafară, vor să provoace o intervențiune străină? 

Un lucru e sigur pentru toți. Sînt acte de desperare din partea partidului roşu, acte de om ce se îneacă şi pentru 
care orice, considerație publică, binele ţării, Constituţie, control, au devenit cuvinte deşerte. 

Daca toate acestea se întîmplau în vremea fanarioților, ce luau țările în arenda pe cîţiva ani de zile pentru a le 


secătui materialmente, a le degrada moralmente, mirarea noastră n-ar fi la locul ei. Dar chiar atunci încă boierimea şi 


mitropolitul, cu greu, dar tot puneau un frîu cupidității şi corupției fanariote. 

Dar sub o monarhie occidentală, de la care aşteptam îndreptarea, sanificarea moravurilor politice, introducerea 
unei discuţiuni limpezi, obiective şi lipsite de patimă a cestiunilor de interes public, sub o domnie occidentală să le 
vedem toate acestea petrecîndu-se cu un cinism fără asemănare pe pămînt, fără asemănare în republicele Americei de Sud 
chiar, o spunem drept, nu ne-am fi aşteptat. Cu durere constatăm că acea boierime mult calomniată constituia, pînă şi sub 
vitreaga arendăşie a fanarioților, un control mai serios al intereselor publice decît cel de astăzi. 

Nu mai vorbim de popor. Glasul lui e nimicit prin falsificarea sistematică a regimului parlamentar, pe el îl bîntuie 
foametea şi nevoile, el e mai rău astăzi decum a fost oricînd. Nu vorbim de boieri, pentru că, neprevăzători şi darnici cu 
privilegiile lor, de la cari de bună voie a renunţat în detrimentul naţiei mult mai mult decît într-al lor propriu, ei nu mai 
există astăzi şi i-a luat Dumnezeu spre a nu-şi vedea ţara, în momente supreme, adusă la sapă de lemn. 

Singurul control posibil, în marginele stricte ale Constituţiei dar prin uzul sever al prerogativelor, cari nu sînt 
numai drepturi, ci datorii totodată, era acela din partea Coroanei. Numai acest control ar putea să împiedece desfrînarea 
cu care un partid vitreg îşi bate joc de toate interesele țării. 

Nu se pară o întîmplare procederile din Adunări. Depeşile din Anglia inspiră această febrilă nelinişte, această 


prăpăstioasă grabă cu care partidul roşu compromite interesele țării. 


Schimbarea adusă în politica Angliei prin ultimele alegeri — zice un corespondent care a vorbit si cu Gladstone şi cu lord 
Granville — e totală. Din toate părțile ţării se vede o presiune generală şi surprinzătoare în favorul prezidenţei de cabinet a lui 
Gladstone, care-n politica esternă s-a pronunţat în termenii cei mai energici, nepermişi chiar de buna-cuviinţă. În sferele diplomatice ce 
stau în raport cu ambasada germană şi cu cea austro-ungară din Londra, lumea e agitată în mod estraordinar, pentru că, după toate 
ştirile, un cabinet prezidat de Gladstone însemnează redeschiderea cestiunilor stabilite prin Tractatul de la Berlin. Am avut, zice 
corespondentul, o convorbire cu lord Granville. El doreşte în adevăr relațiuni bune cu Austria, dar asupra politicei viitorului cabinet 
mi-a refuzat orice informațiune. Şi Gladstone, cînd e interpelat de aproape şi cînd frazele nu sînt suficiente, păzeşte tăcere. L-am 
întrebat de-a dreptul daca starea actuală de lucruri din Bosnia şi Herzegovina i se pare permanentă şi daca ar aproba o unire a 
Bulgariei cu Rumelia orientală; dar nu mi-a dat nici un răspuns. Din alte părți însă, ce stau în relaţie cu Gladstone, aflu că planul său 
este împreunarea tuturor naționalităților Peninsulei Balcanice într-o confederaţiune, cu escluderea Austriei. Cît de schimbate sînt toate 
împrejurările de la învingerea liberalilor încoace o dovedeşte opoziţia contra indicațiunilor lui Vambery (etnograf maghiar) în 
prelecțiunea sa ţinută la 5/17 aprilie. Această opoziţie i-a dat lui Vambery ocazia de a întîmpina că n-ar fi crezut niciodată că înaintea 
unui public englez va trebui să apere Englitera în contra unui englez. Un liberal englez apărase la acea prelecțiune misiunea şi 


procedarea Rusiei în Asia centrală. 


lată dar conflagraţiunea înaintea căreia ne-am putea pomeni de pe-o zi pe alta. Şi tocmai în asemenea momente 
țara noastră e adînc nemulțumită prin procederile nedemne, jignitoare, lipsite de tact şi de conştiinţă a partidului roşu. 
Tocmai în asemenea momente de-o gravitate estremă şi strigătoare la ceri se aruncă, prin procederi ilegale şi nemaiauzite, 
discreditul asupra celui mai important factor al vieţii publice, asupra Coroanei, ducînd-o, cu sau fără voie, la renunțarea 
complectă de la rolul de control ce-i revine. Cu o uşurinţă copilărească dacă n-ar fi nelegiuită se supun semnăturii 


domneşti voturile unei Camere care nu mai e în stare de-a judeca nimic, voturi căpătate de ministeriu prin 





surprindere, noaptea, fără ca proiectele respective să fi fost tipărite şi împărțite deputaţilor, fără discuţie, fără examen, 
fără nimic. 

Dacă, în aceste clipe îngreuiate de evenimente, îndrăznim a implora Coroana să-şi exercite prerogativele față cu 
desfrîul irupt în partidul de la putere, n-o facem, o declarăm cu sfinţenie, nici în interesul partidului conservator, nici 
pentru căderea pur şi simplu a roşiilor. Departe de noi orice gîndire egoistă, orice umbră de ură sau de patimă de partid. 
Nu voim schimbarea oamenilor, ci schimbarea acestei sisteme, care răpeşte poporului orice încredere în legi, în instituții, 
în sistem, în controlul firesc al Coroanei. Îndrăznim a implora pe augustul purtător al coroanei României să se gîndească 
nu la partizi, la ţară. Fie consiliari cine vor voi să ia răspunderea strivitoare a moştenirii roşie, răspunderea strivitoare a 
imprudențelor lor în politica esterioară, a nemerniciei în politica interioară. Dar numai de acei oameni cari reprezintă pe 
față interese străine şi de aciia cari în asemenea momente nu gîndesc decît la ei şi la interesele lor individuale să se 
dispresure Coroana. Să nu se ia drept dovezi manifestații de stradă improvizate de poliţie şi cari formau alaltăieri obiectul 
ironiei publicului, să nu se ia după aparenţe, cu dibăcie înscenate, al căror unic şi esclusiv obiect de amăgire e de astă 
dată numai Coroana, nu poporul. Îndărătul acestor manifestaţiuni înscenate se deschide prăpastia; pentru tron, pentru țară, 


pentru toți. 


Prin adoptarea unanimă a monarhiei occidentale am gîndit la acea măreață continuitate de dezvoltare care 
caracterizează dinastiile vechi ale Europei, ce au trecut neprimejduite prin secole întregi. 

Visul rău al domniei efemere, visul şi mai rău al arendăşiei fanariote am voit să-l depărtăm de la căminele pustiite 
ale patriei noastre; nu am voit însă ca, sub un nume schimbat, să se perpetue acelaş sistem, ba unul şi mai rău, prin lipsa 
absolută de control. Nu ne gîndim la noi, căci o generație sîntem abia şi, ca generaţia de frunze a unui stejar secular, ne 
scuturăm cu toamna vieții noastre la pămînt. Dar la arborul măreț şi secular al României ne gîndim, la acela în umbra 
căruia a trăit Mircea cel Bătrîn, şi de acest trunchi străvechi se apropie securea a căreia codorişte o formează fiii vitregi ai 


acestei țări. 


[11 aprilie 1880] 


AUSTRO-UNGARIA ŞI NAȚIONALITĂȚILE 


Dezvoltarea lucrurilor în Austria e de astă dată în favorul naționalităților. În sine vorbind faza aceasta a statului 
poliglot stă în oarecari legături cu politica esterioară a împărăției, precum şi cu interesele ei economice. Debuşeurile cele 
mai însemnate ale negoţului şi industriei austriace sînt în țările Dunării de Jos îndeosebi, în Peninsula Balcanică în 
genere. Afară de români însă, țările acestea sînt locuite de slavi, care precumpănesc prin număr, prin dezvoltare internă, 
prin sprijinul puternic al împărăției ruseşti. Pentru asigurarea politicei sale comerciale Austria avusese nevoie de Bosnia 
şi Herţegovina, dar în contra anexării erau de astă dată tocmai elementele dominante: germanii şi maghiarii, cari se tem 
de sporirea rasei slave în împărăție. Partidul militar, apoi Curtea însăşi a cătat să încline spre naționalități cari din parte-le 
erau gata a vota anexiunea cu amîndouă mînile. 

Fără o politică bazată pe egala îndreptățire a naționalităților împărăţia vecină nu va putea cîştiga simpatii sigure şi 
temeinice în Orientul Europei, pe cînd, din contra, realizarea dorințelor legitime ale acestora — ele sînt restrînse aproape 
esclusiv la limba de propunere în şcoalele populare şi secundare, precum şi la uzul limbei naţionale în autorităţile ce stau 
în relaţii directe cu poporul de jos — realizarea acestora zicem ar da o dovadă pipăită de dreptatea cu care Austria ştie a 
guverna şi i-ar cîştiga simpatiile popoarelor orientale în caz cînd acestea ar fi să aleagă între două supremaţii eventuale. 


Avem atîtea 





dovezi că cestiunile de drept public, de suveranitate națională, de politică esterioară, de constituţionalism mai nu 
preocupă pe naţionalităţi. Ceea ce cer ele este ca învățămîntul să fie pe cît se poate în limba națională, ca autorităţile să 
primească şi să dea curs reclamaţiunilor asemenea în limba cea pricepută de populaţiuni, în fine ca nici una din 
naţionalităţi să nu fie oprită de a-şi iubi patria, limba şi istoria în chipul ei, după cum o înțelege, în forma familiară şi 
atrăgătoare a tradiţiei, a limbei, a rasei locale. Evident că nici un popor nu are înțelegere pentru idealuri abstracte, că nu 
poate avea simpatii pentru o organizaţie ce se reprezintă prin oameni străini, prin limbă străină. 

Cine n-a avut ocazia de-a constata că austriacii nu ştiu nici o limbă cum se cade? În şcoalele primare au învăţat 
limba maternă, însă cu. restricţiuni şi predată nu în mod viu şi cum o vorbeşte poporul, cu acele nuanţe cari constituiesc 
farmecul biruitor al oricării limbi, ci predată de oameni cari în şcoli secundare şi superioare au învăţat în alta, limbă şi 
cari o predau pe a lor proprie în mod teoretic şi abstract. În institutele secundare apoi se predau obiectele în limba 
germană, dar într-o germană imposibilă, şi ca fonologie, şi ca sintaxă, care inspiră fiori unui adevărat german. Abia la 
universităţi începe a se vorbi nemţeşte, într-o epocă însă în care nu mai are omul interes decît de-a-şi apropria ştiinţa 
necesară pentru viitoarea sa carieră. Astfel se întîmplă că austriacii nu ştiu bine nici o limbă. Efectele pentru inteligență 
nu pot fi decît rele. Ce trebuie să se petreacă în capul unui om care nu are, pentru ideile sale, manipulul sigur, razimul 
concret al unei limbi certe? Desigur nimic bun. Spiritul omenesc nu se poate dezvolta în libertate fără limbă, şi anume 
fără de cea învățată din capul locului, cu toată bogăţia ei de nuanţe, cu toată virginitatea cu care a fost recepută de mintea 
copilărească. Lipsa dezvoltării fireşti a limbelor deosebitelor naționalități din Austria are drept efect mărginirea spiritelor 
chiar, o mărginire care se resfrînge pînă şi asupra capitalei. Un jargon ebraico-cosmopolit, de-o platitudine excepționala, 


fără caracter, imitînd stilul ziarelor rele din Paris, primejduieşte citirea ziarelor germane din Austria. Cele umoristice, 


care-ar trebui să reflecte geniul simpatic al limbei poporului de acolo, identic cu acela al Germaniei de Sud, se-nvârteşte 
din contra pe-o clină regretabilă de cocoterie offenbachiană. Presa vieneză e în mare parte ceva fără rădăcini şi nu reflectă 
nici spiritul rasei germane, nici pe al celorlalte naționalități. E poate un semn al dezvoltării ştiinţelor naturale acea iubire 
pe care o simţim pentru orice accent natural, fie-n arte, fie-n literatură. Acest accent natural lipseşte acolo. Cu cît drumul 
de fier încearcă a nivela şi a reduce la o egală platitudine omenirea toată cu atîta tendența de-a-şi păstra comorile 
grămădite într-un lung trecut e mai vie în fiece popor. În realitate orice lucru temeinic şi sănătos se face numai pe baza 
unei naționalități certe, a unei limbi certe. Grecia veche n-ar fi ajuns nicicînd la dezvoltarea ei cea mare daca limba ei nu 
s-ar fi dezvoltat cu toate nuanțele dictate de natură şi împrejurări şi daca această dezvoltare a limbii nu era paralelă cu 
dezvoltarea a chiar spiritului elin. 

Impunerea în viața de toate zilele a unor limbi străine, exercitată cu oarecare virtuozitate de cătră elementele 
dominante, are drept efect că patria comună [î]i devine oricui aproape nesuferită. Şi încă germanii ca germanii. Cu mult 
mai culți, avînd o înnăscută înţelepciune a vieţii, ei se impun pe atît pe cît [îli laşi, însă pînă la torturarea conştiinţei 
individuale, pînă la absurd nu ajung nicicînd. Maghiarii însă, rămaşi îndărăt în cultură şi străini prin natura lor de toată 
familia popoarelor arice, supun cu sila gîtlejul copiilor, precum şi a oamenilor maturi, la tortura unei fonologii imposibile 
şi silesc spiritul de-a se dezvolta în formulele unei limbi radical străine de toate popoarele continentului european. 

Se ignorează cu totul se vede că în orice creier omenesc predispunerile intelectuale sînt înmagazinate prin 
atavism şi că acestor predispuneri nu le convine decît limba vorbită de părinţi. 

Turcii erau mai simpli în procederea lor. Ei, pentru a deznaționaliza, tăiau la zeci de mii de oameni limba din 
gură, osîndindu-i să fie muţi. Rezultatele au fost strălucite. „Găgăuţii”, cari sînt strănepoţii acelor oameni, trec la toate 
naţiunile din Orient drept indivizi escesiv de ... cuminţi. Toată lumea ştie ce-nsemnează la noi, la sîrbi, la turci chiar, 
vorba „găgăuţă”; om care nu e în toată firea, „cretin”. La asemenea cretinizare a spiritului, a singurului instrument de 
care dispune omul în greaua sa luptă pentru existență, duc tendențele de deznaționalizare pretutindenea. Nu creşte o 


plantă bine şi nor- 





mal decît din rădăcinele ei proprii. Există într-adevăr deznaționalizări fericite, dar ele sînt organice, nu impuse cu de-a 
sila. Contactul des c-o altă naționalitate, înrudirea de rasă, interese zilnice, încrucişarea şi amestecul sîngelui, mii de 
împrejurări fac cu putință o deznaționalizare organică. Dar cu sila, cu zorul, cu impunerea, nicicînd; cel puţin noi nu ştim 
nici un caz în istorie. Vorba cîntecului: Dor de zor nu se ştie pe la noi. 

În Ardeal chiar, cine s-au maghiarizat? Nobilimea, cea de nimenea silită, cetăţenii liberi în toate celea, oamenii 
cari aveau cea mai multă posibilitate de-a vorbi şi a se purta cum doreau. Sigur e că siluirea deşteaptă o rezistență înzecită 
şi că trezirea naționalităților datează din momentul încercării de-a le deznaţionaliza. 

Fără o schimbare de sistem în privirea aceasta monarhia vecină va fi teatrul unei zădarnice risipe de puteri. 
Guvernele nu vor ajunge la scopul lor, iar naționalităţile vor fi împiedecate în dezvoltarea lor naturală în detrimentul şi al 
lor şi al țării întregi. Pe de altă parte nemulțumirea hrănită sistematic va face din naționalități, teamă ne e cel puțin, un 
material totdauna gata de-a transige cu influențe străine, chiar cu de cele periculoase existenţei lor. „Pier eu, dar să piei şi 
tu” va zice fiece apăsat apăsătorului său. 

Tot din cauza acestui sistem de şicană zilnică nu se pot întemeia în Orientul Europei simpatii hotărîte pentru 
Austria, care ar fi cea mai aptă pentru răspîndirea unei civilizaţii adevărate în Peninsula Balcanică. Toţi aceiia care-şi văd 
existența lor ameninţată în Orient nu ajung la nici o lămurire în privința razimului lor. 

De cîte ori nesiguranța existenţei statelor îi sileşte pe oameni de a gîndi cum să-şi mîntuie naționalitatea, dacă nu 
statul, de cine să se razime în momentele supreme, tot de atît[e]a ori fanatismul şi corupțiunea din Ungaria [îi pune într-o 
indisolubilă dilemă. 

Reproducem mai la vale parte din discuţiunea ce a avut loc în Parlamentul din Viena, din care orice om 


nepreocupat va vedea care din cele două părți are dreptate. 


D. Czedik zise următoarele: Sînteţi patrioți, voiți Austria? Vă rog lăsați atunci statului limba statului. Într-o mare ramură a 
administraţiei statului ea există deja. Armata nu are decit o comandă, cea germană. Nu cred ca cineva din dreapta se crează că ne-am 
putea dispensa de aceasta. Dar ruşinos aproape e pentru noi că ceea ce face puterea absolută nu pot face popoarele. Cu toată 
predilecțiunea ce o am pentru armată, n-aş voi să zic că numai în tabăra ei e Austria. Să traducem tabăra aceasta în înțelesul în care 
am vorbit, renunţaţi la planurile mari, îngăduiţi limba statului cu toate consecinţele ei stricte şi sînt convins că nu va trece mult timp şi 


vom zice: Nu Austria Superioară sau Inferioară, nu Tirolul, Triesta, Dalmația şi Boemia, Moravia, Silezia, Galiţia şi Bucovina sînt 


patria austriacului, ci Austria întreagă. 

Contele Richard Clam-Martinitz răspunse cu condiția puterii unui stat e îndeplinirea dorințelor naţiunilor sale, mai cu seamă 
pe terenul şcoalei. Nu poate sta rău un stat în care emulațiunea popoarelor se mişcă pe teren intelectual. Dacă la dorinţele şi tendinţele 
ce vin din inima popoarălor dv. răspundeți cu espuneri şi discuţiuni politice, popoarele nu vă pot înțelege. Gîndiți la cuvintul pe care 
Goethe îl pune în gura lui Thoas: 

Din multe cîte spui spre-a refuza 

Cellalt n-aude decît vorba nu. 

Un d. preopinent şi-au esprimat dorința de a se înţelege, dar a zis că crede cumcă pacea între naţionalităţi nu va fi ajunsă pe 
calea aceasta. Dezvoltarea e în mîna lui Dumnezeu. Dar nu pot crede că e o garanție mai mare pentru ajungerea păcii naţionale cînd la 
dorințe serioase şi stăruitoare răspundeți nu. Oricit de deosebit aţi gîndi asupra politicei esterioare a Austriei, asupra organizaţiei 
interioare şi a administraţiei, una nu-mi va tăgădui inima dv. austriacă: „că puterea Austriei stă în puterea unită a popoarelor ei”. Cine 
voieşte însă dezvoltarea Austriei trebuie să voiască puterea, dezvoltarea materială şi intelectuală a popoarelor ei, trebuie să voiască 
condiţiile şi supoziţiile unirii popoarelor. E o convingere trecută în sucul şi sîngele acestor popoare că fiecare din ele, cel mai mic ca şi 
cel mai mare, găseşte în Austria apărare egală, drept egal, favorizare a intereselor sale intelectuale; de aceea e o bună politică 
austriacă de a concede popoarelor aceste condiţii ale unirii lor şi e un esperiment îndoielnic şi primejdios de a învenina şi a face 
neplăcută acea tendență unitoare şi împreunătoare a popoarelor care trebuie să fie cu drept cuvint trăsătura politicei interioare din 
Austria, de dragul unei idei de stat doctrinare şi nepipăite. Dacă voiți deci unitatea şi puterea Austriei, pe care desigur toți o voiţi, fiți 


drepți în înțelesul mare şi larg al cuvîntului cu toate popoarele sale. 


Nu ştim dacă şi în ţările Coroanei ungare sferele dominante vor ajunge la convingeri mai realiste asupra naturii 
statului, mai ales cînd acesta e poliglot; nu ştim dar — o mărturisim de mai nainte — n-o sperăm. 

Evenimentele din urmă n-ar justifica deloc o asemenea speranță deşartă. Întâi s-a votat la Pesta o lege prin care 
toți învățătorii rurali, şi cei cari nu sînt întreținuţi de comuna politică, ci de poporenii bisericii, nu din bani direcți sau 
indirecți ai statului, ci din contribuţia de bunăvoie a oricărui creştin, să înveţe neapărat ungureşte. Apoi prin anume plan 


de studii să prescrie ca cele mai multe ore pe săptămînă să fie consacrate 





limbei ungureşti în detrimentul, se-nţelege, a altor studii mai substanţiale şi desigur mai folositoare decît filologia 
comparată a limbelor fino-tartarice. Acum vin c-o lege nouă, prin care supun şi şcoalele secundare aceluiaşi tratament; 
nemaipomenind de împrejurarea că gimnaziul din Braşov, de pildă, conform unei legi generale, făcute pentru un caz 
special, va fi oprit de a mai primi subvenție din România. 

Şi cu toate acestea Braşovul era şi este încă un emporiu pentru Orient şi în deosebi pentru Ţările Române. 

Dar să lăsăm acestea. Răul ce rezultă din politica maghiară se va răsfrînge mult mai mult asupra maghiarilor 
însuşi decît asupra altora. Rațiunea de a fi a oricărui stat e ca oamenii, oricît de deosebiți fie, să trăiască mulțumiți 
lîngăolaltă, fără dorința intimă de a-şi frînge gîtul la o ocazie dată. Altfel statul e o sarcină netrebnică şi, la dreptul 
vorbind, de prisos. Să-şi cheltuiească cineva anii tinereţii în armată şi banii din pungă viața toată pentru a plăti o 
organizaţie care-l vexează şi-l şicanează în toate zilele şi pe toate cărările e ceva ce se poate întîmpla uneori, cînd 
elementul dominant e mult mai numeros, mult mai bogat şi mult mai cult, dar nu ţine pururea acolo unde elementul 
dominant e în minoritate, sărac şi incult. Tocmai mijloacele pe cari maghiarii le întrebuinţează pentru a silui pe 
concetăţenii lor dovedesc lipsa lor de putere reală şi de importanţă reală. Nu ne îndoim că va veni un timp în care le va 
părea rău — prea tîrziu poate — pentru legile vexatorii pe cari le votează cu atîta uşurinţă spre împiedicarea în cultură şi 
ruina concetăţenilor lor. 

Se ştie că statistica nu e în favoarea ungurilor. Această ştiinţă în cifre arată însă mersul real şi concret al 


lucrurilor, un mers ce nu se poate împiedeca nici prin fanatism naţional, nici prin vexarea altora. 


[11 aprilie 1880] 


[„„CRIZA MINISTERIALĂ ...”] 


Criza ministerială continuă întru aşteptarea noului minister flotant. Diferite versiuni circulă în privința formării 





acestuia. După cum se ştie organul d-lui Brătianu, în numărul său de alaltăieri, anunţînd retragerea cabinetului, căuta să 
demonstreze că sistema ministerelor flotante este foarte constituțională din momentul ce Vizirul este statornic. Apoi, cu 
un sul subțire, dădea lui Cogălniceanu să înţeleagă că nu mai poate rămîne la portofoliu, pentru că nu-l mai vrea 
majoritatea, care pretinde de la capul cabinetului o remaniare în sensul curat radical. În timpul acesta sesiunea s-a mai 
prelungit; d. Brătianu avea dorința arzătoare de a i se vota şi de cătră Senat împrumutul de 34 milioane. În intenţiile d- 
sale stă să mulțumească pretenția majorităţii radicale şi să elimineze astfel din cabinet elementele eterogene; însă înainte 
de trecerea împrumutului prin Senat avea nevoie să nu strice de tot frăția cu d.d. Cogălniceanu, V. Boerescu şi Orăscu, 
căruia, după pretenția d-lui Boerescu, ar trebui să i se încredinţeze portofoliul Cultelor. Astfel s-a asigurat deocamdată d- 
lor Cogălniceanu şi Boerescu mănţinerea la portofoliile de Interne şi Externe, iar d-lui Orăscu i s-a promis portofoliul 
Instrucţiei. Pentru a se da mai mulți sorți de reuşită acestui joc s-a dat curs în public zgomotului de remaniare 
ministerială în modul următor: d. Brătianu prezident şi Finanţe, d. Cogălniceanu Interne, d. Boerescu Externe, d. Dabija 
Lucrări Publice, d. Slăniceanu Război, d. Tache Giani Justiţie şi d. Orăscu Instrucție. Se zicea că, după mature chibzuiri, 
după multă punere la cale şi bătaie de cap, Marele Vizir aşa hotărîse să-şi recîrpească ministerul, iar M. Sa Domnitorul 
confirmase în totul hotărîrea Vizirului. Cum se vede, articolul din pactul nostru fundamental în care se stabileşte că 
Domnul numeşte miniştrii este şi rămîne căzut în disuetudine; în locu-i s-a pus o altă dispoziţie, nu înscrisă încă în 


Constituţie, dar cu putere de drept consuetudinal, care stabileşte că Domnul îşi alege o dată şi bine 





un vizir şi pe urmă acesta face, desface, preface şi reface tot şi toate, îşi alege sau îşi culege miniştrii din Camere sau 
afară din Camere, îi bagă, îi scoate, îi procopseşte şi-i horopseşte după cum îi vine lui la socoteală, pentru fericirea patriei 
şi pentru consolidarea nu a datoriei flotante, ci a instituţiilor parlamentare. 

În sfîrşit, ieri, cu iuţeala proverbială a Parlamentului radical, s-a şi prezentat în Senat raportul asupra 
împrumutului de 34 milioane; în expunerea de motive se spune că împrumutul acesta se face pentru acoperirea deficitului 
moştenit de Marele Vizir de la guvernul conservatorilor. D. Manolache a propus a se şterge din espunerea de motive că 
împrumutul se face anume pentru acoperirea acelui deficit, deoarece cestiunea pretinsei cifre a lui este încă pendentă 
înaintea înaltei Curți de Conturi, sau, daca nu, cel puţin a se amîna dezbaterea pentru o zi sau două. După porunca d-lui 
prim-ministru însă Senatul n-a primit propunerea d-lui Manolache Costache şi a votat împrumutul. 

Vom reproduce pentru lămurirea deplină a cititorilor asupra acestui caracteristic vot de mare viteză cuvintele 
rostite în privința acestui împrumut de dd. Mavrogheni, general Manu şi M. Costache. 

Credem inutile orice comentarie; țifrele vorbesc de sine-le. E destul să constatăm numai că instituțiile de control 


în care ţara la 66 îşi pusese toate speranţele au ajuns în această stare de omnipotenţă vizirială. 


[12 aprilie 1880] 


[„DIN CERCURILE GUVERNAMENTALE ...”] 


Din cercurile guvernamentale s-a aflat că astăzi sau mîine cel mult criza ministerială se va termina şi noul cabinet 
se va forma în fine. Astăzi, după cum află „L'Indépendance roumaine”, organ oficios al d-lui V. Boerescu, majoritatea d- 
lui Brătianu va depune pe biuroul Camerii o propunere tinzînd a protesta în contra oricării remanieri ministeriale în afară 
din partidul liberal-naţional şi a reclama pentru d. Brătianu portofoliul Internelor. Numita foaie dă sub toată rezerva 
această ştire, spune însă a fi căpătat-o dintr-un izvor sigur. După informaţiile noastre ştirea de mai sus este pe jumătate 
adevărată, adică o propunere în sensul arătat nu se va depune la biurou, însă e adevărat că majoritatea este hotărită a se 
revolta în contra Marelui Vizir daca acesta nu va hărăzi toate portofoliile la membri din marele partid, rezervîndu-şi pe 
cel de Interne şi prezidenţia. Cu toată hotărîrea încordată a vînătorilor de portofoliuri, d. Brătianu, pe cît aflăm, va păstra 
pe d. V. Boerescu; cît despre d. Cogălniceanu, se crede că va fi jertfit pe altarul constituționalismului, pentru a se împăca 
furia votatorilor. Nu se ştie ce va urma apoi daca majoritatea nu va fi mulțumită numai cu eliminarea d-lui Cogălniceanu; 
oricum, mai ales după votarea împrumutului de 34 de milioane şi în vederea trecerii administraţiei căilor ferate în mîinile 


statului, se speră o împăcăciune în familie. Cînd țara are pe hirtie o constituţie englezească şi pe spete un mare Vizir şi un 


mare partid turceşti nu se mai poate teme de viitorul ei. 


[13 aprilie 1880] 


[„PROTESTAŢIILE FIERBINȚI...”] 


Protestaţiile fierbinți de dinasticism făcute în Senat de d. colonel Anghelescu prin denunţarea unui articol al 
„României libere” erau pe cît se spune un fel de-a „nu mă uita şi pe mine” în vederea repremenirii ministeriale. Se mai 


spune însă că sentimenta- 





lismul d-lui colonel nu şi-a atins scopul practic: d-sa rămîne şi de astă dată pe din afară din noua combinațiune. 

Ca istoriografi simpli amintim cu această ocazie că acest fierbinte dinastic, onor. d. Anghelescu, este acelaşi 
colonel care odinioară, fiindu-i partidul în culmea învierşunării ca opoziţie, a ordonat corpului de sub comanda sa 
ştergerea numelui M. Sale din formula de jurămînt milităresc înscrisă în livretul soldatului. 

Ce caractere la aceşti domni, ce oameni întregi! 

Unul vedea odinioară o prăpastie între națiune şi M. Sa Domnitorul şi peste puţin prăpastia fu astupată cu un 
portofoliu pe care bravul domn îl schimbă astăzi pe un post de advocat la căile ferate. 

Altul detronează odinioară pe Domnitor — din norocire în efigie numai — şi proclamă o republică, şi peste puţin 
îl vedem galant politai făcînd în scara palatului primirea musafirilor domneşti la zile mari. 

D. colonel şterge odinioară numele M. Sale Domnitorului din livretul soldatului şi astăzi se face denunțătorul 
unor pretinse abuzuri de presă față cu suveranul. O mică deosebire între d. colonel şi ceilalți doi onorabili pomeniţi mai 
sus, o simplă deosebire de noroc: d. colonel nu va fi ministru, d. colonel nu poate fi advocat al căilor ferate, iar cît despre 
postul de poliţai se zice că el ar fi destinat, în cazul permutării actualului titular, nu d-lui colonel Anghelescu, ci unui 
coleg al d-sale, onor. senator Simion Mihălescu. 


[13 aprilie 1880] 


[FIINDCĂ SE VORBEŞTE...”] 


Fiindcă se vorbeşte în mod care pare a fi serios de numirea d-lui Dimitrie Giani (vulgo Tache) la Ministeriul 
Justiţiei sau al Cultelor, ne credem datori a publica nişte „suvenire" după cariera sa, de advocat al statului, pe cari ni le 
comunică un fost advocat public. Aceste înştiințări sînt relative la o afacere faimoasă în timpul ei: afacerea Schonfeld- 
Filderman. Iat-o în puţine cuvinte. 

Doi antreprenori evrei de şosele (pe vremea aceea se mai făceau şosele) reclamau de la stat un milion şi mai bine 
pentru nişte pretinse daune ce ar fi suferit de la ministeriu. D. Tache Giani, advocat al statului, dete un aviz prin care 
recunoştea de sus pînă jos că pretențiunile zişilor antreprenori erau întemeiate. 

Pînă aci dumnelui poate să invoace conștiința sa. 

Dară nu e destul atît. Statul, neîncrezător, îi retrage procesul şi-l dă altui advocat, mai puţin îngăduitor cu 
drepturile lui. Ce face Tache al nostru? Îşi dă demisiunea, trece advocat al lui Schonfeld şi, înarmat cu cunoştinţa tuturor 
actelor şi documentelor celor mai secrete pe care le cercetase în calitate de advocat al statului, pledează pentru Schonfeld 
la toate instanţele, avînd aşadar, prin fosta sa poziţiune, avantajul de-a fi răsfoit dosarul şi de-a cunoaşte toate părțile 
slabe ale adversarului său. Ei bine, pricina era atât de rea încît, cu toate acestea, statul a cîştigat-o pînă la ultima instanță. 

Corespondentul nostru face apel la memoria d-lui Scarlat Pherechide, preşedinte pe atunci al tribunalului Ilfov, şi 


chiar la a d-lui I. Cîmpineanu, coleg sau succesor al d-lui Giani ca advocat al statului şi care atunci îşi manifesta 


zgomotos indignațiunea sa. 

Aceste fapte nu se pot tăgădui, fiindcă sînt constatate prin acte publice şi oficiale şi s-au petrecut în faţa lumii. 

În altă țară d. Dimitrie Giani ar fi fost şters din tabloul advocaţilor şi ar fi dat afund pentru toată viața. La noi s-a 
făcut mare patriot, apărător înfocat al intereselor publice, viceprezident al Adunării, inițiator de recompense naționale şi, 
în fine, ministru al justiţiei şi cap al magistraturii, căria îi arată, prin exemplul său, care este calea cea mai nemerită 


pentru ca un tînăr să ajungă la posturile cele mai înalte, ba chiar pînă în Consiliul suveranului țării. 


[13 aprilie 1880] 





[„ALALTĂIERI, SÎMBĂTĂ ...”] 


Alaltăieri, sîmbătă, s-a închis sesiunea Corpurilor legiuitoare printr-un mesaj domnesc, citit la Senat de d. M. 
Cogălniceanu, la Cameră de d. Stolojan. 

Meritele acestor Adunări sînt, se-nțelege, citate pe rînd în mesaj. Modificarea articolului 7, răscumpărarea căilor 
ferate, bugetul echilibrat, fondurile puse la dispoziția Ministeriului de Război, legea organică pentru Dobrogea, votarea 
celor zece milioane lei vechi pentru Iaşi ş.a.m.d. 

Închiderea nu se putea face fără ca să se manifeste acea dorință intimă a majorităţii de-a vedea depărtate din 
ministeriu elementele eterogene: Boerescu şi Cogălniceanu. 

D. Sefendache a luat mai întîi cuvîntul în cestiune. D-sa a amintit scenele semnificative produse în Adunare: 
demisiunea celor patru viceprezidenți, apoi împrejurarea că multe proiecte de legi, deşi nu s-au respins, s-au discutat însă 
cu oarecare îndoință şi, daca s-au votat, cauza a fost că, ori de cîte ori era o manifestaţiune în contra acelor proiecte, 
trebuia să vie persoana d-lui prim-ministru ca să le acopere. Curentele n-au fost favorabile combinațiunii ministeriale; ar 
fi bine deci ca d. prim-ministru să răspunză daca vroieşte sau nu să țină seamă de cele espuse şi daca găseşte de cuviință 
ca să continue afacerile țării, în timpul cît nu va mai fi sesiunea Camerei, tot prin combinațiunea ministerială care este 
astăzi. 

D. Brătianu răspunse că, daca vro modificare va avea loc în minister, aceasta nu va altera întru nimic caracterul 
esențial al cabinetului. Daca poate vro doi-trei din d-nii miniştri, din cauza unor interese particulare sau cine ştie din ce 
alte împrejurări s-ar decide să se retragă, ministerul se va completa astfel cum caracterul său să rămînă acelaş mai cu 
seamă prin persoanele cari dau ton acestui ministeriu. D-sa are firma oficială, însă nu poate să nu recunoască că mulți 
dintre colegii săi au în guvern o însemnătate tot ca si d-sa. 

Cu acest răspuns nu putea rămînea mulţumit d. Fleva. Acest minister, zice d-sa, a avut caracterul nu al unui partid 
esclusivist, ci al întrunirii unor elemente diferite, pentru a putea trece prin dificultăți. Daca aceste dificultăți au trecut, 
vine întrebarea: ministerul păstrînd acelaş caracter şi într-o stare normală, poate da realizarea dorințelor partidului liberal? 
A venit timpul ca partidul liberal să intre în acţiune în întregimea programului său; şi o neutralizare a acestei acțiuni nu 
poate aduce decît sterilitate şi prin urmare discreditarea partidului liberal în faţa țării. Cînd diferite persoane cari, fără a fi 
într-un partid, vin de se alătură la partidul liberal, ele sînt datoare să spună că vin să lucreze pentru triumful ideilor 
partidului. 

D. Brătianu a declarat că nu este cestiune decît de nuanţe şi de temperament şi-ncolo nici o deosebire între d-sa şi 
colegi, punct de vedere pe care l-a-mbrăţişat şi d. Boerescu, cu cunoscutul său temperament escesiv de fericit. 

Da — zise d. ministru de externe — sînt liberal, dar cu temperamentul meu. D-sa cere ca cestiunea să fie 
rezolvată, pentru că poziţiunile echivoce sînt cele mai rele şi d-sa unul, pe socoteala d-sale, nu poate suferi o poziţiune 
echivocă. D-sa e de părere că ministeriul e de fuziune, şi cine zice fuziune nu înțelege confuziune sau difuziune, ci 
întrunirea unor forțe convergente, cari trebuie să fie identice în natura lor spre a produce un rezultat bun, căci altmintrelea 
n-ar produce decît paralizie. Cînd se combină, ca în chimie, două elemente contrarii cari să se neutralizeze nu se poate 
produce nimic; dar cînd sînt elemente din cari să iasă o forță rezultatul va fi bun ş.a.m.d. Astfel, cum dulci jubilo, ilustrul 
nostru om de stat confundă legile mecanicei cu cele chimice. Găseşte Adunarea că e rău ca forțele acestea să fie întrunite? 
Dumnealui e cel dîntii care să se retragă, căci a fost unul din cei cari au constituit o nuanță în acest minister. Dacă 
Adunarea găseşte că în situațiunea de astăzi d-sa nu mai poate face parte din minister, d-sa se retrage. E drept că zilele 
trecute s-a dat un vot pe care d-sa [î]l luase ca semn că nu ar fi agreat de majoritate şi imediat a fost gata a se retrage; dar 


i s-a încredinţat (naivul) că votul acela n-a fost dat nicidecum ca semn de neîncredere către d-sa, după cum îl luase (în 





nevinovăţie-i) şi de aceea a revenit. E gata deci a urma sentimentelor Camerei în privință-i. Dacă aceste sentimente sînt a 


se desface fuziunea, a se schimba unele persoane din minister între 





cari ar fi şi d-sa, se va retrage. Altă profesiune de credință nu poate să facă acum. E liberal, dar cu convicțiunile d-sale, cu 
temperamentul d-sale. 

Daca reproducem aceste repetative protestări ale d-lui V. Boerescu e că-i admirăm temperamentul. 

În şedinţa Senatului de la 22 noiemvrie 1877 tot fericitul temperament şi convingerile d-lui Boerescu 1-a făcut să 


ţină un foarte lung discurs spre a motiva proiectul de răspuns al opoziţiei la mesajul tronului şi în care zicea: 


M-am consultat cu mai mulți amici din partida conservatoare. care se poate afla în minoritate aici în Senat, însă care este în 
mare majoritate în țară. Autorizat de aceşti amici, în numele partidului ce reprezintăm, v-am espus în ce consistă politica noastră 
tradițională... Această espunere şi afirmare scrisă a politicei noastre naţionale este nu numai o programă politică a partidului conservator 
cu toate nuanțele sale, ci politica fidelă şi rezumată a naţiunii întregi. 

lată programul partidului conservator întreg, pe care am onoare a-l citi în numele amicilor politici din acest Senat cari m-au 


autorizat pentru aceasta. 


(Urmează programul) 


Aceste principii fundamentale ale politicei noastre naţionale le declarăm şi le afirmăm noi în numele partidului conservator etc. 

Doi ani sînt de atuncea. Ce fericit temperament! Pe atunci era conservator cu toate nuanțele sale şi convergent cu 
reacţiunea, azi e liberal cu toate nuanțele şi convergent cu progresul şi națiunea. Cine vrea să nu-şi crează ochilor să 
deschidă „Monitorul” pe anul 1877, trimestrul IV, pag. 7038. 

Se vede însă că d. Fleva nu este om care să crează în schimbarea fundamentală a direcțiunii convergente şi în 
basmele chimico-mecanice ale d-lui ministru de esterne. Într-un discurs nu tocmai lung a repetat de şase ori în deosebite 


variante ca d. Brătianu să ia Ministeriul de Interne şi între altele a spus: 


În diferitele elemente cari sînt mai mult sau mai puţin deosebite, după cum a spus însuşi onor d. Boerescu, aceste elemente cari 
compun cabinetul trebuie să crească în noua combinaţiune ce s-ar face sau să rămînă tot în starea de astăzi? În biserică poate intra 
oricine, dar, ca să intre cu credință, trebuie ca mai întîi să se facă creştin. Nu sînt pentru a se confia ministeriile unor persoane cari, prin 


trecutul şi faptele lor, în loc de-a da o garanţie de prosperitate pentru partidul liberal, ar fi o împiedecare. 


D. Fleva a propus deci o moţiune în sensul acesta. D. C. A. Rosetti vrea s-o trimită în secțiuni; d. Fleva protestă şi 
o retrage, d. Rose Locusteanu îşi însuşeşte moţiunea, a cării trimitere imediată în secțiuni se primeşte c-o majoritate de 37 
contra 32 voturi. 

Dar — vai, fatalitate! — orele 5 sună, şedinţa ar trebui prelungită, cînd iată că d. Stolojan se suie la tribună pentru 
a citi mesajul prin care onorabilii sînt trimişi la primblare pînă la toamnă. 


Mai răsuflă Bucureştii pîn-atunci! 


[15 aprilie 1880] 


PISTOALELE MUNTENEGREANULUI 


Acum cîteva zile veni la Viena un muntenegrean de tot tînăr, călătorind spre Kiew, unde va intra în Academia 
militară. Pe stradele Vienei lumea curioasă urmărea cu ochii pe acest fiu al munţilor negri în costumul său cel pitoresc şi 
cu brîul spicuit de pistoale strălucite. În Viena însă poliția nu vede bucuros nici pe un muntenegrean purtînd arme pe 
stradă. De aceea un impiegat îl făcu să înțeleagă că trebuie să se despartă de arsenalul său. Junele erou se miră mult de 
această cerere, căci muntenegreanul în legislaţiunea sa nu pomeneşte de patente de arme. Se duseră la un funcționar 


superior. Aci muntene- 





greanul se purtă cu multă modestie, numai că, din întîmplare, trase de la brîu un revolver cu o mişcare proprie acestui soi 
de oameni, încît autoritatea vieneză sări trei paşi îndărăt. Muntenegreanul însă, zîmbind, îl linişti, într-un limbagiu 
înflorit, zicînd: „Fii liniştit domnul meu: ceea ce pentru tine este condeiul, pentru mine este revolverul. Ştiu ce se 
cuvine!” Primind permisiunea de a-şi purta şi de aci înainte pistoalele mult dorite, tînărul ieşi. Afară rugă pe interpret să-i 
arate unde este scupştina Vienei, unde dorea să vadă pe d-rul Rieger (deputat boem). Dar acolo nu voiră să-l lase a intra 
în Parlament cu armele. O mare luptă se aprinse în inima viteazului june între dorul de a vedea pe vestitul boem şi între 
durerea de a se separa de arme pentru cîteva momente. În fine învinse dorul şi cetăţeanul din Cetinie intră fără pistoale în 


galeria Camerei. 


[15 aprilie 1880] 


„AM VORBIT AŞA DE DES...”] 


Am vorbit aşa de des despre uşurinţa cu care la noi în ţară se discută şi se cotează legile încît mai nu mai aflăm o 
parafrazare fericită spre a esprima din nou acest primejdios neajuns. Legi se votează şi se dezvotează înainte de-a se fi 
aplicat şi de-a se fi dovedit de sînt bune sau nu. Altele iar se votează fără de nici o trebuinţă concretă, numai pentru a 
satisface legiferomania, pe cînd măsuri folositoare, cari ar reclama o estremă urgenţă şi ar fi de un folos general, stau cu 
anii în portofoliile miniştrilor şi nu află timp de-a ieşi la lumina zilei. Nu mai vorbim de lipsa de sistem şi de uşurinţa 
discuţiei. Nu sîntem, desigur, amicii acelei şcoale pedantice care deapănă toate legile din ghemul unui singur principiu 
general şi care zice „fiat justitia, pereat mundus”, însă un sistem oarecare, bazat pe natura lucrurilor şi pe starea lor 
actuală, ar trebui să formeze directiva elaborării legilor. 

Pretinsa discuţie din Parlamentul nostru e însă ceva neauzit. Proiecte de lege netipărite, nestudiate se pun în 
dezbaterea unor Adunări cari, prin chiar atitudinea lor, dovedesc o deplină lipsă de interes pentru tot ce se propune. 
Numai în momentul în care vreun interes al partidului e atins Adunarea se electrizează şi devine furtunoasă; 
îndealtmintrelea miniştrii cată să facă pe paznicii de uşă şi să țină pe deputaţi, prin rugăciuni, la locurile lor, pentru ca 
Adunarea să nu se descompleteze, indiferent fiindu-le daca cei opriți sînt din opoziţie sau guvernamentali, numai 
numărul necesar să fie față, pentru ca maşina legiuitoare să poată îmbla. Îndealtmintrelea deputaţii nu vin decât pentru a 
răspunde la apelul nominal, ca să poată lua diurna. 

Poate oricine înțelege ce interesante ajung discuţiile unei Adunări din care toţi caută a scăpa cît se poate mai 
curînd şi care nu se ţine la un loc decît prin atracţiunea diurnei şi a intereselor de partid. 

În alte ţări se cîntăresc termenii legii, la noi nici dispoziţiile ei. Articol după articol se votează cu aceeaşi repejune 
cu care trec pe dinaintea ochilor stîlpii telegrafului cînd călătoreşti în vagon. Ceea ce caracterizează generaţiunea actuală 
şi o distinge, în defavorul ei, de altele e lipsa de iubire de muncă şi de conştiinţă a datoriei; nici iubesc lucrul pe care-l 
fac, nici se simt datori a-l face. 

Între multele dovezi de uşurinţă întru votarea legilor cităm de astă dată cazul cu legea împrumutului de 25 
milioane pentru conversiunea obligațiunilor rurale. 

Nu mai vorbim despre sumă. Ea e cu mult mai mare decît ceea ce-i trebuie într-adevăr guvernului pentru a face 
față trebuințelor Casei de lichidare. Dar, cînd în Senat s-a propus ca emisiunea titlurilor să se fixeze la 84 la sută, d. 
general Manu a luat cuvîntul pentru a arăta inconvenientele unei asemenea fixări de mai nainte a emisiunii, vătămătoare 
cursului celorlalte valori ale statului, cari se negociază astăzi deja pe piețele străine cu prețuri mult mai avantajoase. 
Astfel titlurile, neemise încă, ale drumurilor de fier ajung pînă la 95. Cu toate acestea emisiunea fixă de 84 la sută s-a 


votat şi e un noroc că nu s-a promulgat încă. 





În şedinţa Senatului de la 8 aprilie d. Stătescu revine, în numele şi din iniţiativa mai multor senatori, asupra legii 
votate şi trecute prin toată filiera şi, în vederea neajunsului pe care d. general Manu îl relevase din capul locului, propune 
ca emisiunea să se fixeze la minimum de 75, iar dobînda titlurilor să se reducă la 5%, bineînțelegîndu-se că legea votată 


fiind deja, titlurile neemise încă se negociau în piaţă, în aşteptarea promulgării legii şi a emisiunii, cu 87. 


Dar precum votarea a fost din capul locului pripită tot astfel şi propunerea d-lui Stătescu. Deşi ea nu era alta decît 
împlinirea repede a prevederilor d-lui general Manu, era pripită însă ca procedură, căci cestiunile financiare urmează a se 
trata mai întîi de Cameră şi apoi de Senat, iar pe de altă parte legi pornite din iniţiativa Senatului sînt supuse unei 
proceduri escepţionale, ca cele trei lecturi din zece în zece zile ş.a.m.d. 

Astfel se emite un împrumut identic cu cel ce se face la Berlin pentru drumurile de fier şi cu toate acestea i se 
fixează o cotă de emisiune mai mică decît a acestui din urmă şi după aceasta vin propuneri de modificare. Asta seamănă 
foarte mult a manoperă de joc de bursă, ba ar face a se bănui că jucătorii se servesc de domnii membri ai majorității 
Senatului pentru a produce urcarea sau scăderea titlurilor. 

O altă lege, tot în starea celei [de] mai sus, votată de Cameră, modificată în Senat şi retrecută prin Cameră, e cea 
privitoare la cesiunea unui loc de construcție către Societatea Creditului Funciar Urban. Legea este rea şi pripită, după 


chiar declaraţia naivă a d-lui Brătianu, şi promulgarea ei rămîne in suspenso. 


[16 aprilie 1880] 


[ „ÎN NUMĂRUL SĂU DE ALALTĂIERI...”] 


În numărul său de alaltăieri foaia oficioasă a primului-ministru anunța că d.M. Cogălniceanu şi-ar fi dat 
demisiunea, pentru care îi mulțumea în numele partidului, că d. prim-ministru ar fi fost însărcinat cu interimul Internelor, 
iar că d. Cogălniceanu ar fi primit sarcina de-a reprezenta România la Paris. Se vede însă că d-lui Cogălniceanu nu-i 
convine această punere la cale şi refuză să schimbe portofoliul Internelor cu sarcina diplomatică ce i se propune. Astfel, 
foaia oficioasă revine asupra ştirii pe care a dat-o alaltăieri, calificînd-o de prematură, exprimă însă speranța că ea nu este 


deloc nefundată: cu alte cuvinte d. Cogălniceanu va fi silit pînă în fine să cedeze. 


[17 aprilie 1880] 


„DEŞI TERMENUL «MESAJ»...”] 


Deşi termenul „mesaj”, cu înţelesul de comunicare făcută de puterea executivă către cea legiuitoare, e de origine 
americană şi, pînă la 1848, se aplica numai la comunicaţiunile prezidentului Statelor Unite, totuşi datina acestor 
comunicări, combinată în statele europene cu principiul monarhic, are aci un înțeles mai grav decît în republice. 

În statele monarhice mesajele sînt asemenea comunicări pe cari puterea executivă le face celei legiuitoare şi se 
împart în două categorii: cele ordinare, consistînd din o formulă stereotipă, cu care se înaintează proiectele de legi sau se 


prelungesc sesiunile, şi cele estraordinare, cu care se deschid şi se închid sesiunile Corpurilor legiuitoare. 





În mesajele de deschidere miniştrii pun în gura monarhului enumerarea proiectelor de legi cu cari or să vină, 
reformele ce au de gînd să propună; deci acestea privesc viitorul şi cuprind o listă de făgăduințe; în mesajele de închidere 
însă se rezumă calea petrecută într-o sesiune a Adunărilor, se face pe scurt istoricul periodului legislativ şi 
guvernamental, prin urmare acestea privesc trecutul. 

Aceste mesaje sînt un escelent mijloc de control pentru Coroană, căci se presupune cu drept cuvînt că mesajele 
de deschidere sînt promisiunile făcute țării de către miniştri, în numele capului statului, iar cele de închidere, scurte dări 
de seamă asupra făgăduinţelor într-adevăr împlinite. Presupunerea de căpetenie însă a mesajelor de Coroană e că ele vor 
fi exacte, vor coprinde adevărul şi nimic decît adevărul. Din cauza aceasta mesajele din țări apusene sînt foarte scurte şi 
foarte bine cumpănite, pentru a nu cuprinde nici promisiuni hazardate, nici inexactităţi. Cele republicane pot fi mai lungi, 
pentru că la urma urmelor prezidentul e răspunzător de actele sale, cel puţin în chipul că, daca nu şi-ar ținea promisiunile 
sau ar înainta inexactităţi, n-ar fi ales pentru a doua oară. Stabilitatea monarhiei esclude, se-nţelege, acest mijloc al naţiei 


de-a înlătura greşeli comise, cauză pentru care, o repetăm, mesajele din state apusene sînt scurte, adeseori vage şi 


concepute cu o extremă cumpănire a termenilor. 
Mesajul de închidere citit la 12 aprilie înaintea Corpurilor noastre legiuitoare se distinge însă parte prin aprețieri 


unilaterale, parte prin inexactități pe cari miniştri nu s-au sfiit de-a le pune în gura Domnitorului. 


Fie ca Adunări de revizuire a Constituţiunii, fie ca Adunări legiuitoare ordinare, Parlamentul Român a fost la înălțimea 


misiunei sale. 
În orice caz cestiune de apreciaţie. 


„Aţi introdus — zice mesajul — în liberala noastră Constituțiune principiul societăților moderne, acela al egalității politice fără 


deosebire de religiune, încunjurînd aplicarea acestui principiu cu garanţiile cerute de interesele noastre economice”. 


La punctul acesta deja cată să observăm că înălțimea misiunii Parlamentului Român ar fi căzut foarte repede la 
trepta categoriilor Costinescu, convenite cu Alianţa izraelită, daca, pentru norocul acestei ţări, nu ieşea din alegeri o 
treime opozițională şi daca soarta țării era fără îngrădire în mînile partidului roşu. N-avem nevoie a pomeni din nou că 
art. 44 al Tractatului de la Berlin, prin care ni s-a impus modificarea art. 7 din Constituţie, cuprinde un adevărat program 
al deznaţionalizării României şi sentența ei de moarte, pe lîngă împrejurarea că era cea mai grea lovire adusă 
suveranităţii dinlăuntru a țării, restabilită cu atîtea grele lupte şi sacrificii de generaţia trecută. Putem zice că acea 
generaţie trecută era reprezentată mai cu seamă în opoziţie şi că ea a ştiut să înconjure primejdia vădită ce s-ar fi putut 


preveni printr-un act de lesgilațiune anterior Tractatului de la Berlin. 
Învingînd toate greutăţile - continuă mesajul — aţi pus țara în stăpînirea marii sale artere de comunicaţiune; căile ferate. 


Şi aici nu ne putem îndupleca a recunoaşte că Adunările au fost la înălțimea misiunii lor. Răscumpărarea, după 
chiar declaraţia d-lui Brătianu în Senat, era impusă din străinătate, ca şi concesia Strusberg; răscumpărarea era a treia 
condiție ce ni se impunea pentru a ni se recunoaşte independenţa din partea Germaniei. Afirmaţiunea „Românului” că e 
„cestiunea cea mai populară” n-a putut-o susținea nici d. Brătianu, şeful partidului liberal, necum alţii. A învinge toate 
greutăţile ar fi însemnat a o respinge cu succes, nu a primi o răscumpărare şi oneroasă şi impusă din străinătate. 

Dar să admitem, deşi nu concedem, că lăudarea actelor Adunării în aceste două priviri ar fi cestiune de apreciaţie. 


Să venim la alt punct al mesajului. 


Fără a impune populațiunilor nouă sarcine, ați dat guvernului meu un buget echilibrat, votat la timp şi în stare de a putea face 


faţă la toate trebuinţele serviciului public. 





Un buget echilibrat va să zică un buget fără deficit. 

Această afirmaţiune e de-a dreptul inexactă şi miniştrii ar fi trebuit să se ferească de a o pune în gura 
Domnitorului. 

Pentru ca un buget să fie echilibrat se cere ca, față cu toate condeiele cheltuielilor sale şi care se reproduc regulat 
în tot anul, să fie tot atîtea condeie de venituri reale cari se reproduc. 

Bugetul anului 1880 însă are 1) un deficit mărturisit de 6 862 422 lei ce se acopere cu bilete ipotecare, adecă cu 
un împrumut care nu se mai reproduce; 2) cuprinde între venituri rămăşiţe de 7 500 000 I[ei] cari corespund cu bonuri de 
tezaur în circulație, deci nu reprezintă decît o datorie flotantă; 3) cuprinde venitul Monetăriei de 2 200 000 I[ei] n[oi] care 
nu e decît o emisiune de bilion fiduciar şi care nu se mai reproduce, deşi cheltuielele în dreptul cărora stă sînt cheltuieli 
constante. Deficitul real al bugetului aşa-zis echilibrat e prin urmare de 16-17 milioane. 

E cu atît mai gravă afirmaţiunea că bugetul e echilibrat cu cît miniştrii ştiau din esperienţă că colosala datorie 
publică grămădită în aceşti din urmă patrusprezece ani s-au născut tocmai pe calea pe care o urmează acum, adecă din 
disproporţia între cheltuieli reale şi venituri fictive, o disproporţie care, în loc de a se controla, se ascundea fie prin 
îmflarea, fie prin admiterea de venituri fictive, fie în fine prin maniera de a boteza împrumuturi, deci datorii făcute pentru 
a plăti datorii, cu titlul uzurpat de venituri. 

Germania, pe care am avea cuvînt de-a o invoca de model, are un buget anual de 900 de milioane mărci. Ei bine, 
îndată ce, la acest buget colosal, s-a ivit un deficit numai de 7 milioane mărci, ministrul şi Parlamentul n-au căutat a-l 


cocoloşi şi a-l ascunde prin emitere de bilete ipotecare, ci a-l acoperi în adevăr prin resurse create din nou, unicul mijloc 


pentru a acoperi deficite. 

Lăsăm să judece orice cititor nepreocupat daca este sau nu demn din partea consiliarilor tronului de a pune în 
gura Domnitorului inexactităţi de fapt, abstracţie făcînd de la inexactitățile cari, pînă la un grad oarecare, s-ar putea 
considera ca greşeli de apreciaţie. 

După discutarea celor ce mesajul cuprinde vom reveni în numărul viitor asupra celora ce el ar fi trebuit să 


cuprindă, căci el are greşeli nu numai comițind, ci şi omițind. 


[17 aprilie 1880] 


[„ÎN NUMĂRUL DE IERI...”] 


În numărul de ieri am relevat apreciaţiile unilaterale, precum şi inexactitățile de fapt pe cari mesajul le cuprinde 
committendo. Dacă pentru cele dentii s-ar afla o esplicare, nejustificată însă, prin legătura în care ele stau cu vederile 
politicei germane, căci atât întîrzierea recunoaşterii sub pretextul chestiunii izraelite cît şi răscumpărarea impusă sînt de 
origine berlineză, pentru neexactitatea de fapt că se numeşte echilibrat un buget ce cuprinde în mod fățiş 16-17 milioane 
deficit nu aflăm nici esplicare măcar, necum justificare. Prezidentul unei republice, identificîndu-se cu partidul pe care-l 
reprezintă, poate înainta inexactități de fapt, şi d. C.A. Rosetti, redactorul „Republicei Române” şi părintele intelectual al 
celei de la Ploieşti, ar putea să spună orice-ar pofti într-un mesaj adresat prietenului Dimancea sau prietenului 
Pătărlăgeanu. Lucrurile se petrec în familie, se stilizează între păhare sub dictatul cuviosului Simion de ex., cu conivente 


clipiri din coada ochiului şi steriotipul „ne-nţelegem”. Dar miniştrii actuali 





prea confundă rolul unui Domn ereditar cu acela al unui prezident de republică. Cel dentîi nu poate fi în contrazicere cu 
sine însuşi, căci prezidenţii se schimbă, Domnii nu. 

Din punctul de vedere al partidului liberal țara e fericită îndată ce d. C.A. Rosetti e reversibil. Nimeni nu e mai 
înclinat de a confunda ţara cu sine însuşi decît un partid. Nu este tot acesta rolul Coroanei, care stă deasupra partidelor şi 
pentru care suferințele amare ale populațiilor nu pot fi indiferente, oricît de trandafirii ar fi obrajii marelui partid 
„naționale-liberale”. 

De aceea ne întristează lipsurile ce le constatăm în mesaj, neajunsurile ce le are omittendo. 

Cînd şefii statelor fac război sau comandanții armatei dau o bătălie este un obicei ca, biruința cîştigată, ei să se 
ducă la faţa locului spre a da mîngiiere răniților şi celor cari mor. Negreşit că miile de răniți cari zac, în urma bătăliei, pe 
cîmpul de luptă nu se-ndreptează la vederea monarhului sau a şefului lor comandant, totuşi însă e o mîngiiere pentru ei 
cînd privirile lor împăinjenite mai scînteie încă o dată spre a vedea că cel care e în capul lor se preocupă de ei. Împăratul 
Traian — spune Pliniu cel Tînăr — îşi rupea hainele de pe el pentru a lega ranele soldaților căzuţi în bătălie. Neputincios 
ajutor în sine, căci ce sînt hainele unui împărat pentru a lega mii de rane deschise, dar desigur că privirea împăinjenită a 
romanului murind se-mplea de lacrimi de gratitudine în acel moment. 

Stabilind teoria că un mesaj trebuie să reproducă, ca o icoană fidelă, toate bunătăţile dar şi toate suferințele pe 
cari şeful statului le-a petrecut împreună cu supuşii săi într-o curgere de timp, găsim în mesajul domnesc o crudă şi 
neiertată uitare, că nu se face nici menţiune măcar de lipsurile ce-au suferit populațiunile noastre agricole prin reaua 
recoltă din anul trecut, agravată prin pierderea vitelor în urma războiului, lipsuri cu atît mai îngrijitoare cu cît ştirile ce ne 
vin din toată ţara despre starea recoltelor sînt mai rele. Lipsa de zăpadă în multe părți în timpul iernei, seceta deplină din 
primăvara aceasta a degerat şi a istovit puterea de germinaţiune a semănăturilor, încît ne ameninţă varga lui Dumnezeu, 
foametea. 

Cînd toată suflarea românească, care direct sau indirect trăieşte din agricultură, căci ea alimentează totul, de la 
lista civilă începînd, bugetele mari ale Ministerului de Război, dobînzile colosale a anuităţilor drumurilor de fier, toate 
românească, vede că starea plugăriei nu inspiră un singur cuvînt de mîngiiere şi de speranță mesajului domnesc, fie din 
inițiativa a însuşi şefului statului, fie din aceea a miniştrilor, atunci ea constată, şi cu ea împreună constatăm şi noi, o 


nepăsare de-a dreptul crudă, un indiferentism neiertat. Credem că d-nii miniştri ar fi făcut cu mult mai bine ca, în loc de-a 


pune în gura Domnitorului fraze amăgitoare, ce nu mai amăgesc pe nimenea, despre echilibrarea bugetului, i-ar fi 
descoperit icoana adevărată a mizeriei şi actuale şi în perspectivă, icoană care să-i fi smuls mărturisirea, mîngîitoare 
pentru omul mic, că-l dor suferințele prin cari poporul român a trecut în anul din urmă şi că inima sa e îngrijată pentru 
viitor. 

Un sentiment de superioritate față cu opiniile mulțimei, dar o milă adîncă pentru soarta ei, iată semnul nu numai 
al înțeleptului, dar şi a adevăratului monarh, cu atît mai mult aceasta cu cît cei cari se pretind a fi din popor şi pretind a-l 
reprezenta sînt tocmai naturele cele mai egoiste, exploatatorii cei mai cruzi ai mulțimii. Rar, estrem de rar dorința de-a 
parveni, comună tuturor demagogilor, se poate concilia cu mila pentru soarta mulțimii, şi numai în sufletul acelora a 
căror moştenire pe pămînt e asigurată se toceşte pînă la un grad oarecare egoismul, adoarme instinctul esclusivităţii 
individuale, pe cînd parveniţii şi demagogii nu trăiesc şi nu înaintează decît tocmai prin deşteptăciunea în care ţin acest 
odios instinct. 

Rău ne pare dar că, pe lîngă inexactităţile de fapt, mesajul domnesc arată o deplină nepăsare pentru soarta 


poporului ce locuieşte în această țară. 


[18 aprilie 1880] 





[„UN INCIDENT FOARTE NEPLĂCUT...”] 


Un incident foarte neplăcut din punctul de vedere al prestigiului şi demnității statului român a avut loc în zilele 
acestea între ministrul nostru plenipotenţiar la Constantinopol şi guvernul sultanului. D. Dumitru Brătianu s-a pripit a 
face nişte paşi diplomatici a căror stîngăcie l-a silit mai târziu a se întoarce înapoi d-a-ndăratele. Începînd, fără să se 
gîndească bine, prin aceea ce se numeşte la morgue espagnole, pe care a împins-o, cum vom vedea, mai departe decît 
vestitul ambasador al Grenadei din operetă, ministrul nostru plenipotenţiar a sfîrşit prin închinăciuni, plecăciuni şi prin 
cereri de iertăciuni; vorba ceea: daca nu-i puterință, la ce mai gîlceavă degeaba. D. Dum. Brătianu trebuie să se ştie că nu 
este înzestrat cu aceea ce se cheamă pe româneşte fiori; toată lumea-l cunoaşte că d-sa este o natură cumpătată şi dulce, 
de o înfăţişare blîndă şi mîngîioasă, nu un zvăpăiat hidalgo ca marchizul Campo-Basso de la Grenada; şi ne mirăm ce a 
păţit onor. nostru reprezentant să ia aşa la zor pe bunii turci, cu cari de aminteri se spune că d-sa trăia pînă acuma în cei 
mai plăcuţi termeni. 

lată care a fost regretabilul incident diplomatic de la Constantinopol, după cum ne spune o depeşe a ziarului „Des 
debats”: 


Poarta n-a complimentat pe d. Dum. Brătianu cu ocazia aniversării prințului Carol, 8 aprilie. D. ministru plenipotențiar al 


României a adresat numaidecit plingere guvernului turcesc, ameninţind să părăsească Constantinopolul dacă nu i s-ar da satisfacție. 


La morgue espagnole! Pînă aci lucrul merge teatral destul de bine. 
Insă..... 
Savas Paşa a răspuns că acest ceremonial se observă numai faţă cu puterile semnatare ale Tractatului de la Paris, precum şi 


față cu Persia şi cu Grecia, în urma unor convenţiuni speciale ...... 


Marchizul de Campo-Basso al nostru s-a declarat satisfăcut prin această explicaţie, exprimîndu-şi părerea de rău 
c-a făcut nişte paşi nejustificați. 

Astfel incidentul diplomatic care amenința Orientul cu nişte grave complicațiuni s-a închis cu bine şi cu norocire, 
spre înflorirea prestigiului tînărului nostru stat independent. 

După cum spune „Monitorul" de astăzi, d. M. Cogălniceanu şi-a dat demisia, care a fost primită. Interimul 
Internelor l-a luat Marele Vizir, d. I.C. Brătianu. 


[19 aprilie 1880] 


[„„ESPRESIA «CODRU PARLAMENTAR»...”] 


Espresia „codru parlamentar" n-ar trebui să rămînă localizată pentru arena de căpetenie a Adunării roşilor, ci 
întinsă asemenea asupra celorlalte ramuri de activitate radicală. Deocamdată voim să vorbim de codrul jurnalistic. În 
zadar am spus şi am dovedit că deficitul de 30 milioane prezumat de răposatul Strat pentru a justifica un împrumut cu 
rentă era bazat în cea mai mare parte pe o confuzie de noţiuni; în zadar principele Dimitrie Ghica, astăzi prezident al unui 
Senat guvernamental, îşi esprima pe atunci indignaţiunea în contra acelei prejudecări, subscriind împreună cu d. George 
Cantacuzino o opiniune în care zice „că întîrzieri în încasările rămășițelor nu constituiesc un adevărat deficit, ci numai o 
jenă momentană în plăți”; în zadar Curtea de Compturi a dat sentinţe în toată regula, contrarii atît deficitului prezumat de 
răposatul Strat cît şi situaţiilor într-adins falsificate ale d-lui Dimitrie Sturza; în zadar în fine d. I. Brătianu însuşi a 


declarat 





în şedinţa de la 10 aprilie a Senatului „că-i pare rău că espunerea de motive privitoare la acest deficit a intrat în detaliuri 
şi a venit nu să motiveze, ci să determine cari sînt acele deficite şi pe care exerciţiu îl privesc, nefiind aceasta treaba 
Senatului, ci a Curţii de Compturi şi că numai Curtea are să hotărască pe care exerciţiu îl priveşte acel deficit, nu Camera 
şi Senatul”; cu toate declaraţiunile şi hotărîrile, „Românul” totuşi nu are nu zicem pudoarea, căci n-o mai presupunem de 
mult la aceşti Catoni ai perversităţii, dar zilnicul bun-simţ de-a înceta să inventeze deficite pe sama guvernului 
conservator. 

Din capul locului ne izbeşte, în discuţia asupra acestui pretins şi îndelung răbdător deficit — care nu apare decît 
astăzi, după cinci ani de zile — ne izbeşte neidentitatea totală între presupunerile răposatului Strat şi între cifrările 
fantastice, însă de reacredinţă, ale ortalei. 

Ce zice răposatul Strat? 

Admitea pentru anul 1875 un deficit de 5 milioane şi mai bine şi adăuga la acestea 7 milioane şi ceva, rămăşiţe ce 
credea că vor rămînea neîncasate, la un loc 12 milioane; iar pentru anul 1876, la începutul căruia vorbea răposatul, 
admitea un deficit tot de 12 milioane, ca şi cel de sus, plus 3 milioane pe care le credea că vor fi reclamate peste bugetul 
anului 1876 pentru cumpărare de arme, plăţi de contracte etc. 

Aşadar, din presupunerea că nu se vor încasa rămăşiţele şi din presupunerea că se vor ivi cheltuieli peste buget, 
aduna un deficit de 28 milioane şi vro 700 000. 

lată dar de unde a venit zvonul deficitului de 30 de milioane; din presupuneri. 

Astăzi, după patru ani şi mai bine, vine ministrul şi admite aceeaşi cifră de deficit, bazat însă cu totul pe alte 
elemente. 

Rămăşiţele de cari vorbea răposatul Strat s-au încasat în mare parte demult, alte presupuneri ale sale nu s-au 
realizat nicicînd, încît deficitul pe care-l prevedea el este radical deosebit de cel pe care-l admite d. Sturza, este altceva 
prin toate elementele sale şi numai cifra de 30 milioane, tipul! legendar închipuit de Strat, a rămas şi azi în picioare, pe 
cînd corpul i s-a risipit de mult. Încercările de astăzi nu sînt altceva decît tendenţa de a acoperi un deficit creat de roşii cu 
titlul şi cu legenda creată de Strat. 

Înainte de toate stabilim un principiu pe care toți [î]l cunosc prin evidenţa lui şi care nu se poate contesta de 
nimeni. 

Un deficit bugetar nu este ceva nevăzut şi nepipăit, nu este o fantasmagorie, un spirit din poveşti. De-o parte stau 
cheltuielele, condei cu condei, cari trebuiesc plătite neapărat, la termen, de alta veniturile nu ajung. Cu ce se plătesc 
aceste cheltuieli? C-un împrumut, neapărat, reprezentat prin bonuri de tezaur. În anul 1876 apare însă o situaţiune, 
publicată de chiar guvernanţii actuali, în care se zice că pentru răfuirea definitivă a anului 1875 s-au efectuat numai 5 
milioane. 

Iată dar deficitul prezumat de răposatul Strat redus de la 12 la 5 milioane, după chiar situațiunea d-lui Sturza. 

Dar asupra rămășițelor din anul 1875 s-au încasat nu 5 milioane, ci 7, încît, dacă se scade din această din urmă 
sumă ceea ce se datorea din anii anteriori, se va vedea că nu un deficit de 5 milioane, nu de 12 milioane are anul 1875, ci 
din contra un escedent de 296 597 lei. 

Cum un buget cu escedent, după chiar situaţiunile d-lui Sturza, poate deveni, prin mistificaţiuni cifrate, un buget 
cu deficit, e o taină uşor de descoperit pentru cel deprins, însă mai greu de înţeles pentru publicul mare. Asupra lipsei de 


timp şi de aplicaţie a publicului mare de-a studia cestiunile cu de-amănuntul se bazează însă articolele injurioase, 


amestecate cu cifre, ale „Românului”, precum şi socotelile falsificate ale membrilor ortalei. 

Mijlocul dibaci de a încurca şi amesteca lucrurile întrebuințat de onorabilii liberali este însă următorul: prin legea 
de la 2 mai 1876 d-lor erau obligați ca, din rămăşiţele anului 1875 şi din acelea ale exerciţiilor anterioare închise, să 
plătească cheltuielile reclamate de acele exerciţii; legea îi îndatora ca cu aceşti bani să amortizeze bonuri de tezaur ce le- 
ar emite pentru acoperirea deficitului prezumat al anilor 1875 şi 1876. Ce fac însă? 

În loc de-a urma legea votată de ei înşii, iau drept subterfugiu art. 63 din legea comptabilității generale şi trec 
rămăşiţele nu sub forma de escedent de venituri privind anii trecuţi, ci ca venituri „ordinare” a unor ani viitori, nu ca 


sume încasate cu anume desti- 





! Probabil greşeală de tipar pentru titlul 





naţia de-a se plăti cu ele datorii făcute pe baza lor prin emisia de bonuri, ci ca venituri „ordinare”, menite a acoperi 
cheltuieli „ordinare”. Cu asemenea procedimente putem ajunge departe. 

Nu mai vorbim de trecerea în deficitul acesta a unei sume de 8 milioane, care nu se datorește absolut nimărui, 
care nu e reprezentată prin nici un bon de tezaur, care nu figurează deloc în situațiunea răposatului Strat şi care răsare 
acum, după cinci ani, ca din senin, ca o veche şi calomnioasă invenţie a d-lui Dim. Sturza. 

Sub întîia domnie a d-lui I. Brătianu cheltuielile statului se făceau nu cu mandate în regulă, ci pe simple fițuici 
iscălite de puternicii zilei. Asemenea fițuici erau în casierii în valoare de mai multe milioane. Pînă la emiterea mandatelor 
în regulă aceste fițuici se considerau ca şi cînd n-ar exista, ca şi cînd în locul lor ar fi bani în numărătoare, deci pînă ce s- 
au emis rînduri-rînduri mandate, pînă să se ordonanţeze în regulă cheltuielele făcute pe fiţuici, acestea figurau în buget 
sub titlul de „efecte de portofoliu”; banii se considerau adică ca necheltuiți pînă ce nu se va constata anume prin mandat 
şi acte justificative daca cei care-i primise aveau şi dreptul de a-i primi, daca statul avea datoria de a-i plăti în fiecare caz 
deosebit. Era o afacere de formă aceasta, dar foarte importantă din punctul de vedere al ordinei şi regularității cu care 
trebuie să se facă plăţile din partea statului. 

Aceste fițuici, cari nu reprezentau nimic decît plăți făcute în neregulă sub prima domnie roşie şi cari, pentru 
păstrarea formelor comptabilităţii, trebuiau schimbate în operaţiuni regulate, aceste fițuici datorite d-lui Brătianu şi 
prietenilor săi d-sa le numeşte azi un deficit de 8 milioane. 

Dar cui datoreşte aceste 8 milioane? 

Nimărul. 

Daca toate deficitele României ar fi ca acesta, ar reprezenta adecă datorii nereclamate de nimenea pe fața 
pămîntului, ar fi ferice de finanţele României. 

Din discursul d-lui Mavrogheni, pe care-l publicăm mai la vale, se va vedea lucrul şi mai clar. 

Ne pare rău numai că răposatul Strat, prin pronunțarea unei cifre — desigur în bună-credinţă şi presupunînd că 
rămăşiţele nu se vor încasa precum s-au încasat — a dat loc la scamatoriile de cifre ale d-lor Sturdza, Brătianu şi S. 
Mihălescu, căci tres faciunt collegium şi-ntr-un trifoi atît de nostim nu putea să lipsească, ca raportor cel puţin, marele 


mucenic. 


[20 aprilie 1880] 


[SFINTELE PAŞTI NE-AU VENIT ...”] 


Sfintele Paşti ne-au venit cu ploaie noaptea şi cu senin ziua, adecă tocmai cum le venea mai bine la-ndemînă 
oamenilor. Ce-o fi socotit Dumnezeu sfîntul, în neadîncita sa înțelepciune, după iarna grea şi seceta lungă, nu putem 
pătrunde cu mintea noastră; destul numai că nopțile mai cu seamă au căzut ploi binefăcătoare, atît de repede sorbite de 
pămîntul însetat încît a doua zi şi celor ce aveau chef de sărbătoare şi bucurie de joc nu le părea rău, căci pămîntul era tot 
uscat. 

Daca razimul nostru ar fi industria, ne-ar păsa şi nu prea de vreme bună ori rea, căci țări depărtate ne-ar trimite 


grîul lor în schimbul mărfurilor noastre. Pentru noi însă — avizaţi, putem zice, aproape esclusiv la producţiunea agricolă 





— nourii cerului, vînturile şi preste tot schimbările din aerul atmosferic au o însemnătate cu mult mai mare decît pentru 
alte popoare. Dacă n-o ploua — ferească Dumnezeu — de unde hrănim breasla patrioților reversibili şi prăvăliile de 
principii? S-ar usca Pătărlăgenii şi Costineştii, spre paguba mare a patriotismului, pe cînd — daca plouă — cîtă 


schimbare! 





Grîul leagă floarea-n spic, iar patrioţii dezleagă limbile spre a numi reacţiunea trădătoare şi înțeleasă cu străinii, iar 
reacţiunea, învechită în zilele rele precum se ştie, priveşte zîmbind semănăturile şi ascultă zîmbind acuzările patrioților, 
zicîndu-şi cu gîndul: „A umplut Dumnezeu lumea cu ce-a putut, şi dac-ar creşte mintea pe toate cărările, ar paşte-o şi... 


liberalii; dar aşa mai lasă-i să şi vorbească, că doar n-au intrat zilele-n sac şi s-o alege el într-un tîrziu grîul din neghină”. 


[25 aprilie 1880] 


[ÎN ANGLIA PARLAMENTUL ...”] 


În Anglia Parlamentul s-a întrunit deja, în Italia s-a dizolvat Camera. Gazeta oficială publică, decretul de 
convocare a Colegiilor electorale şi raportul ministerial în care se zice că opoziția împiedeca lucrările urgente ale 
Camerei dînd un vot de blam unui ministeriu căruia cu cîteva zile înainte îi dăduse aprobarea. Ministeriul, respingînd 
imputarea c-ar fi fost cauza întîrzierilor cu care s-au condus lucrările parlamentare, declară totodată că sinceritatea 
votului în alegerile nouă nu va fi turburată prin nici o influență oficială. Discuţiile asupra politicei dinlăuntru şi a celei 
din afară şi asupra organizării militare dovedesc cu evidenţă necesitatea unei reprezentaţiuni naționale care să dea 
guvernului o autoritate eficace. Raportul ministeriului sfîrşeşte cu declarația că membrii cabinetului sînt de acord asupra 
desființării impozitului asupra măcinişului şi asupra lărgirii dreptului electoral. Ministrul justiției a adresat totodată o 
circulară funcționarilor judecătoreşti pentru a le spune că, deşi recunoaşte dreptul lor de-a vota după cum le dictează 
conştiinţa, le recomandă însă de-a se abținea, în calitatea lor de funcționari, de la agitațiile şi patimile politice. Alegerile 


generale se vor face la 16 şi 23 mai, întrunirea noii Camere la 26 mai. 


[23 aprilie 1880] 


[„ASUPRA LUCRURILOR CE SE PETREC LA NOI...”] 


Asupra lucrurilor ce se petrec la noi „L'Indépendance belge” primeşte amănunte cari desigur vor contribui a spori 


stima de care ne bucurăm în străinătate. Corespondenţa are în vedere şedinţa Camerei de la 12 aprilie. 


Şedinţa de ieri a Camerei — zice corespondentul — ar merita o amănunţită dare de seamă; geaba ai şi răsfoi analele 
parlamentare a tuturor țărilor pentru a găsi şi aiurea, asemenea aventure. 

Majoritatea, precum ştiţi, adresase o cerere d-lui Brătianu să formeze un cabinet omogen. 

Ieri a depus la biurou o moţiune prin care se cere ca prezidentul Consiliului să ia Ministeriul de Interne. Această moțiune a 
fost trimisă în secțiuni. 

D. Rosetti suspendă şedinţa; secțiunile se întrunesc, însă la 5 ore nu terminaseră încă discuţiunea. Se propune închiderea 
şedinţei. Ea se adoptă, ministrul de justiție citeşte apoi mesajul principelui prin care sesiunea parlamentară se declară închisă. 
Moţiunea majorităţii e astfel trimisă la calendele grece. 

Cu toate acestea d. Cogălniceanu a crezut de datoria sa de a-si da demisiunea. 

„Nu voi nici o tranzacțiune, mi-a zis azi dimineață, cînd l-am întrebat asupra crizei. — Nu fac vinătoare de portofolii”. 

D. Cogălniceanu, prin o ciudată coincidență, şi-a dat demisia la 13/24 aprilie 1880. Acum şasesprezece ani, la această epocă, 
el prezida cabinetul şi, după inițiativa sa, țăranul român devenea proprietar. Ministrul care-a abolit claca în România, liberalul par 
excellence al acelei ţări, vechiul ministru al lui Vodă Cuza nu vrea să cedeze d-lui Fleva şi consorții. Independenții au lăudat mult 


purtarea editorului Cronicelor Moldovei. 





Nu se ştie ce va face d. Brătianu. Unii socot însă că nu va ţine în seamă moţiunea şi va păstra pe membrii 
cabinetului actual; el voieşte a reținea pe d. Cogălniceanu. Dar acest din urmă se va lăsa rugat. 

Oricum ar fi, iată Camerele plecate pînă la 7 octomvrie. Care va fi soluţiunea crizei? Nimeni n-o ştie. N-aş voi 
să-ncerc a fi proroc. E o meserie primejdioasă pretutindenea, dar mai presus de toate în România. 

De-o lună şi mai bine se vorbea de schimbări, de remanieri ministeriale; apoi toate jurnalele au tăcut tocmai 
cînd te aşteptai mai puțin la aceasta şi iată că la finele sesiunii totul se rumpe din nou. Nenorocirea a-nceput cu 
ministrul de justiţie şi cu cel de la război. Cel dentii a trebuit să lase a trece asupră-şi o sumă, de dimisii; toți magistrații 
din Iaşi şi-au dat en bloc demisiile, motivînd hotărirea lor. 

Cauzele acestor multiple demisiuni trebuie să le căutăm în atitudinea majorităţii, care nu m-ai vrea fuziune; ne 
temem că va degenera în confuziune. 

Citeva zile înaintea crizei majoritatea ținuse o reuniune, după care i s-a votat d-lui C. A. Rosetti o recompensă 
națională; apoi onor. prezident al Camerei a fost însărcinat de a cere de la primul-ministru modificări în compunerea 
ministerului. 

D. Rosetti şi-a îndeplinit misiunea în aceeași zi chiar şi i-a însemnat d-lui Brătianu pe d-nii Giani, Chițu şi 
colonel Pilat spre a face parte din noul cabinet. Pe acest din urmă voia să-l recompenseze pentru că la 11 fevruarie 1866 
fusese cel dentii care a intrat în camera de culcare a lui Vodă Cuza, el care-i servise aproape ca slugă (valet de 
chambre). 

Colonelul Lecca , ministrul de război demisionat, a fost înaintat la rangul de general. O lună înainte de 11 
fevruarie 1866 el prestase jurămintul lui Vodă Cuza ca comandant de batalion; la 11 fevruarie însă a comandat revolta 
care-a răsturnat pe cel din urmă suveran naţional al României. 

Astăzi nu se ştie încă nimic precis despre formarea noului cabinet. Se crede în genere că d-nii Cogălniceanu şi 
Boerescu nu vor părăsi puterea. 

D. Giani va fi desigur la Justiţie; e un eminent advocat (?) 

D. Chițu va lua Instrucţia Publică; e portofoliul său de predilecţiune. 


[25 aprilie 1880] 


[„SCHIMBĂRILE DIN ANGLIA ...”] 


Schimbările din Anglia par a avea de efect grăbirea soluțiunii punctelor încă pendente ale Tractatului de la Berlin. 
Se constată mai întîi o presiune generală asupra Porții de-a face cesiunile de teritoriu către Grecia şi Muntenegru. 

Cestiunea Arab-Tabiei reapare. „Daily News” anunţă că Austria ar fi luat inițiativa pentru regularea şi a cestiunii 
acesteia, propunînd României de-a ceda Bulgariei o mică parte a teritoriului de lîngă Silistria. Propunerea n-a fost primită 


încă. 


[25 aprilie 1880] 


[, «JOURNAL DES DÉBATS», ÎN NUMĂRUL SĂU...”] 


„Journal des debats”, în numărul său de luni 3 mai, comentează asemenea demisia cabinetului italian. 


În realitate — zice foaia — chiar din ziua constituirii se putea uşor prevedea că viața ministerului Cairoli- 
Depretis va fi scurtă şi agitată. Sînt în stînga italiană prea mulți oameni politici cari se cred considerabili pentru ca să 


fie cu putință de-a-i satisface pe toți. Ar trebui vro cincizeci de posturi ministeriale dac-ar voi cineva să înzestreze pe toți 


şefii de grupuri cu cite unul. Căci este o idee în genere adoptată în Italia că, pentru a fi om politic serios, e numaidecit 
necesar să aibă un grup al său, întocmai ca personajele din Belle Hélène. Astfel d-nii Crispi, Nicotera, M. Zanardelli şi 


o sumă de alți deputați au cîte-un grup al lor, şi era cu neputinţă de-a face fiecăruia din ei cite un loc în minister. 


Această descriere scurtă dar nimerită a ziarului francez e de natură a ne îndemna la veselie, căci, daca schimbi 


numele diferiților capi de grupuleţe liberale şi pui — după 





turc şi pistolul — în loc de Crispi Giani şi în loc de Nicotera Fleva te afli numaidecît în România. 

Am modifica însă întrucîtva puntul de vedere al ziarului francez. „Sînt în stînga italiană şi în cea română mulți 
oameni cari se cred considerabili şi cari sînt de o egală neînsemnătate pentru ca să fie cu putinţă de-a-i satisface pe toți. 
Egala şi cumplita neînsemnătate prin care se disting toți demagogii din lume: iată răul cel mare care bîntuie societățile 
moderne. Căci, într-adevăr, daca un Giani devine ministru, de ce n-ar fi Pătărlăgeanu, daca devine acest din urmă, de ce 
nu şi Fundescu, Costinescu sau Orăşanu; daca Orăşanu, de ce nu Carada, daca acesta, de ce nu chir Iordache ? Egali sînt 
toți creştini[i] aceştia şi în privirea cunoştinţelor şi în seriozitatea politică. 

Statul ar trebui să fie atît de puternic organizat, existența şi libertatea de muncă a claselor atît de asigurată, 
interesele într-o armonie atît de intimă, încît să nu-i pese nimărui de asemenea jucării caleidoscopice cari se-ntîmplă în 
centru. Atunci filozoful, uitîndu-se dintre vrafurile sale de cărți, din adunarea sa de prieteni seculari, cu atît mai buni cu 
cît nu-l supără întru nimic, ar rîde de comedia aceasta a vieţii omeneşti, de lupta acestor ființi efemere, care-şi despută 
însemnătatea într-o picătură de timp, precum miile de infuzorii [î]şi dispută existenţa de cîteva secunde într-o picătură de 
apă. Cînd statul e puternic organizat, întemeiat pe însuşi natura poporului şi a societății, pe un obicei al pămîntului trecut 
în sucul şi sîngele locuitorilor, în datinele şi apucăturile lor, ambițiile indivizilor ce-şi dispută puterea sînt irezistibil de 
comice pentru publicul mare şi pentru omul dezinteresat. Mai grav este însă lucrul cînd statul e constituit din nou, 
instituţiile proaspete, legile încurcate şi importate, deodată cu botinele, de peste graniţă, principiile controversate şi 
supuse sofisticei advocăţeşti. Atunci comedia jucată de Gianii şi Flevii respectivi determină însuşi soarta statului şi, 
fiindcă principiile ce le invocă asemenea mari personaje sînt în genere pretexte pentru a parveni, iar nicidecum credințe 
înrădăcinate, comedia începe a costa foarte scump. În scurta viață parlamentară de patrusprezece ani bietul nostru popor 
păstoresc, plugar abia de patruzeci de ani încoace, a trebuit să plătească comedia ambițiilor patriotico-democratice c-o 
datorie publică de 600 de milioane şi mai bine. 


Foarte tragic ia „Românul” întîmplările din Italia. 


Destul credem atît pentru astăzi pentru ca să înțelegem cu toţii la ce pericole espune o naţiune cei cari, luptînd pentru ambiţiuni 
personale, şi chiar cei cari, luptînd pentru că vor binele îndată şi întru toate pe deplin, pierd inteligența politică, nu mai văd cîţiva paşi 
mai departe etc. 

Lăsăm ca, înşii cititorii noştri să cugete, să compare şi să-şi reguleze calea pe care vor voi să meargă. Vom trage însă cîteva linii 


cari pot servi de călăuză celor cari vor fi dispuşi de-a studia şi capabili de-a înțelege etc. 


Acele cîteva linii, pentru cei dispuşi de-a studia şi capabili de-a înţelege, sînt o coloană şi ceva de calomnii la 


adresa conservatorilor, numiţi, precum nici se putea altfel, reacţionari. 


La noi partita reacționară — zice „Românul” — înstrăinîndu-se ea însăşi de naţiune, a respins națiunea de la dînsa. 

Această înstrăinare de naţiune a silit-o să-şi caute sprijin în afară de dînsa. 

Lipsită de puterea ce numai națiunea îi putea da, lipsită de inteligenţa politică ce numai geniul naţiunii o poate produce, străinul 
s-a putut servi cu dînsa, dar a despreţuit-o. 

De zecimi de ori ziserăm acestei nenorocite partite că străinul se poate servi cu dînsa, dar o desprețuieşte şi n-o tratează, n-o 
poate trata, decît cum tratează orice om pe cel care-l serveşte pentru o răsplată oarecare, în contra onorii sale, în contraintereselor şi a 


onoarii familiei sale. 


Şi toate acestea le spune la adresa noastră, a conservatorilor, cine? Omul care ştie că ministerul Catargiu a căzut 
tocmai din cauză pentru că n-a voit să serve interese străine, din cauză că n-a voit să ia parte la complicațiunile orientale, 
n-a voit să meargă la Livadia, ca d. Brătianu. Astea ni le spune voiajorul de la Livadia, părintele cuviosului Warszawsky, 
aliatul de la Plevna, răscumpărătorul drumurilor de fier, tatăl lui Strussberg, protejatul lui Bleichroeder, agentul Alianţei 


izraelite şi propuitorul categoriilor; astea ni le spune organul oamenilor pe cari liberalul Iancu Negură i-a caracterizat 


pentru totdeauna c-o locuţiune clasică: „In opoziţiune conspiră contra tronului, la putere fiind conspiră cu străinii contra 
țării!”. 
Văzînd nespusa cutezanță cu care organul d-lui C.A. Rosetti aruncă altora epitete ce i se cuvin numai lui, o 


declarăm sincer că, îndeosebi în coloanele acestui ziar, nu ne 





e permis de-a răspunde. Figurile retorice întrebuințate în Strada Doamnei intră în domeniul unei literaturi suprarealiste şi 
sînt împrumutate de la meserii cari sub Domnii vechi nu se bucurau de dreptul breslelor. Jurnalistica roşie dovedeşte prin 
stilul ei din ce sfere a răsărit şi că voieşte a încetățeni nu numai categoriile Costinescu, ci şi limbajul unor meserii 


îngrădite şi de legislațiunea actuală într-un cerc osebit. 


[26 aprilie 1880] 


(„INTERESANTE NU MAI SÎNT ...”] 


Interesante nu mai sînt schimbările ministeriale din România. Ar putea să ni se spună că institutul d-rului Şuţu a 
devenit pepiniera din care se scot noii ucenici în afacerile publice sau că Academia de înalte ştiinţi a Văcăreștilor, care-a 
înzestrat Rusciucul c-un procuror, înzestrează cabinetul d-lui Brătianu cu noi personaje, lucrul ar fi neauzit în altă ţară, 
dar noi cată să ne deprindem cu toate, pînă şi cu de acestea. Nu e mult de cînd „Monitorul oficios” numea pe un fost 
ministru sustractor de avere publică, ceea ce n-a împiedecat ca, a doua zi, acelaşi sustractor să fie onorabilele coleg al d- 
lui Brătianu; ce mirare dar ne mai poate cuprinde cînd întîmplarea oarbă ne trimite o serie de nume obscure ca să le 
înregistrăm ca făcînd parte din aşa-numitul cabinet responsabil al României. 

Astfel se zice că d. Tache Giani vine ministru de justiție. Cine-i d. Giani, vor fi întrebînd periferiile ţării. Distinsu- 
s-au prin ceva ca jurisconsult, e un orator mare, un celebru diplomat, vrun învățat magistru, vrun om care să fi dovedit o 
energie mare de caracter sau o minte vastă? Nimic din toate acestea. E un tînăr care e în stare a scrie fraze fără de nici un 
înțeles, a ţinea discursuri confuze, fără cap şi fără coadă, în Adunare, a se trezi la tribunal şi, în hohotul general a chiar 
amicilor, a zice: „Domnilor judecători!” în loc de „Domnilor deputaţi!” — iată lucruri pentru care e bun d. Tache Giani; 
încolo însă nu voim să tăgăduim că nu e nici mai bun, nici mai rău decît d. Stolojan bunăoară. 

La învăţăturile Publice va veni se zice d. Gheorghian. Cine e d. Gheorghian, va întreba şi țara şi capitala. Într- 
adevăr nimeni, absolut nimeni nu ştie nimic despre acest personaj obscur, căci împrejurarea c-a fost cîtva timp prefect la 
laşi nu credem ca să ne lumineze mult asupra valorii sale. Din postul de prefect a fost depărtat din cauza generalei 
nemulțumiri ce au produs-o inepţia administraţiei sale. Un alt merit e c-a încercat de-a organiza pe izraeliții din Iaşi în 
partid roşu, ceea ce nu i-a succes pîn-acuma,; c-un cuvînt, o nulitate absolută, bună cel mult de subcomisar de poliţie sau 
de ajutor de subprefectură, nicidecum însă de ministru al învăţăturelor publice. 

D. Slăniceanu e să vie la Ministeriul de Război. D-sa s-a distins prin scrierea unei geografii care-ar trebui 
intitulată Utopia şi prin vînzarea căciulelor şi mantalelor din magaziile Ministerului de Război. 

Restul listei e: 

Dabija, Lucrări Publice. 

Dim. Sturza, Finanţe (locţiitor Câmpineanu). 

Boerescu, Externe. 

I. Brătianu, prezident al Consiliului, la Interne. 

Cititorii vor îngădui într-adevăr ca să nu avem decît dezgust de toate aceste lupte între nulităţi absolute de-a 
ajunge la rangurile supreme ale statului, fie pentru împăcarea unor ambiţii nejustificate din nici un punt de vedere, fie 
pentru interese meschine, fie în sfîrşit pentru reasigurarea majorității votatorilor. D.I. Brătianu însuşi, abstracție făcînd de 
la talentul de-a se preface şi de-a spune dezghețat neadevărul, ceea ce l-ar califica cel mult pentru-un post diplomatic sub 


domnii fanarioți, e ca administrator sau 





financiar de-o rară incapacitate, netăgăduită nici de amicii săi chiar. Arta sa politică — prețioasă pentru un partid corupt 


şi nesăţios cum e cel roşu — e de-a se mănţinea la putere satisfăcînd poftele cele mai arzătoare cel puţin, acele adecă cari 


ar putea deveni periculoase pentru guvernul său personal. 

Toate mijloacele îi par bune pentru aceasta, chiar daca ţara ar pieri prin ele. 

Unul din aceste mijloace — desigur cel mai periculos pentru viitorul tînărului nostru stat — e întinderea 
sistemului de protecţii, destincțiuni şi înaintări, întinderea esclusivismului de partid şi asupra armatei. Acuma şi în armată 
mai trebuie să fie partizi politice: roşi şi albi, dintre cari cei dentii trebuiesc înaintați, ceilalți persecutați. D. ministru de 
război, Leca, eroul nopturn de la 11 fevr., s-a şi făcut vinovat de-o mulţime de erori, ca să întrebuinţăm un eufemism 
parlamentar, pentru a-şi putea înainta pe cine i-o plăcea. Atragem atenţiunea cititorilor asupra unui articol, publicat mai la 
vale, în care se descopere iar o asemenea măsură, luată anume şi fățiş pentru a-şi exercita protecțiunea. 

O repetăm, pentru cine ştie a cîta oară: Nu oamenii, sistemul cată să-l schimbaţi. Acest sistem de corupere a 
caracterelor, de distincțiune a nemeritului, de escluzivism de partid trebuie înlăturat. Deodată cu acest sistem, nulităţi 
absolute ca d-nii Gheorghian sau Giani nici n-ar îndrăzni a se amesteca în viața publică, necum să viseze la portofolii 
ministeriale, precum într-o zidire în care domneşte sistematic curățenie nu se văd nici insecte parazite, nici animale 
rozătoare. „Cînd pisica nu-i acasă joacă şoarecii pe masă”, zice proverbul. Cînd controlul de jos a încetat prin falsificarea 
sistemului parlamentar, iar cel de sus nu se exercită deloc, e natural ca orice carne cu ochi să-şi facă de cap în socoteala 
țării şi a intereselor ei, e natural ca la război s-avem un ministru ce şi-a călcat jurământul militar, la justiţie un biet advocat 
de mîna a treia, la instrucţie un protejat şi confrate politic al jupînului Herşcu Goldner. 

Publicul trebuie să simtă din tonul nostru că nu vorbim nici cu ură, nici cu dispreţ măcar de aceşti adversari 
politici. Daca soarta ţării n-ar atîrna de ei întru nimic mărturisim că cu milă am vorbi de dînşii. Ce sînt de vină că i-a 
făcut Dumnezeu cum i-a făcut, aşa de tîrzii la înţelegere, aşa de nerecunoscători de sineşi, aşa de cutezători chiar, căci 
desigur e o estremă cutezare din partea unui d. Giani sau Gheorghian de-a se crede capabili să fie miniştri în orice țară 
din lume, fie chiar aceea a zuluşilor, necum în România, într-o ţară de oameni c-o pricepere repede şi c-un înnăscut talent 
de bătaie de joc. Sistemul e de vină, acest sistem care face din aceşti nenorociți pretinşi oameni de stat, care întăreşte 
gărgăunii în nişte bieţi creştini ce într-un cerc restrîns, potrivit cu puţinătatea lor, ar fi fost folositori şi societăţii şi sieşi, 
pre cînd astfel devin adevăraţi duşmani ai patriei şi ai societăţii, prin compromiterea intereselor publice. În orice caz 
sistemul e de vină daca un biet Carada e însărcinat a lua pe seamă lucrări de sute de milioane, sistemul, daca un biet 
Costinescu, absolvent de şcoală primară, ajunge să trateze în numele statului afaceri de sute milioane. 


Nu oamenii, sistemul trebuie schimbat! 


[27 aprilie 1880] 


DESPRE ALE ARMATEI 


Cititorii ziarului „Timpul” au putut observa rezerva ce acest ziar a păstrat totdeauna în cestiunile militare. Aceasta 
printr-un simţimînt de prudență ce fiecare a putut aprecia; dară nu este mai puţin adevărat că am deplîns multe din 
dispozițiunile guvernanţilor noştri, dispoziţiuni ce nu le putem crede să fie menite a întări o instituțiune la care, mai cu 


seamă în urma ultimei campanii, se interesează orice român care să îngrijaşte serios de viitorul țării aceşteia. 





Rezerva noastră mai provenea şi din convicțiunea că, mai curînd sau mai tîrziu, capul statului va şti a feri armata 
de loviturile demagogiei, căci aci nu mai poate fi cestiune de constituționalism, Domnitorul fiind capul suprem al 
armatei. 

Nu vom enumera aci toate faptele din trecut cari constituie atîtea lovituri serioase date instituțiunei noastre 
militare, ci ne vom ocupa de una singură, care este şi cea mai recentă. 

Ministrul de rezbel, după ce a cerut şi obținut de la Camerele legiuitoare modificarea legei de înaintare de la 
1874, privitoare la înaintarea căpitanilor la gradul de maiori, adresează o circulară către preşedinţii a şapte comisiuni 
esaminatoare (pe cînd legea, promulgată abia la 10 aprilie acest an, prescrie o singură comisiune) şi într-aceea circulară, 
după ce determină notele ce urmează ca să le dea căpitanilor esaminaţi şi coeficienții în raport cu diferitele materii cari 
fac obiectul esamenului, prescrie că pentru partea ştiinţifică în teorie şi practică să fie coeficientul două pentru toţi aceia 


cari au trecut o şcoală militară în ţară sau în străinătate, iară pentru toţi ceilalți coeficientul să fie patru, adică îndoit decît 


pentru cei dîntîi. Într-alte cuvinte, să zdrobeşte cariera acelora a căror crimă, după ministrul actual de război, este aceea 
de-a fi petrecut tinerețea prin şcoli şi prin urmare de-a poseda un fond de cunoştinţe ştiinţifice. 
Ce va zice orice om conştiincios despre asemenea apucături ale guvernanților noştri şi ce viitor pregătesc aceşti 


oameni ţării lor! 


[27 aprilie 1880] 


[ÎN NUMĂRUL NOSTRU DE VINERI...”] 


În numărul nostru de vineri, 25 aprilie, ne-am permis a reproduce din „Indépendance belge” o corespondență cu 
data 13 aprilie stil nou, tratînd despre un eveniment ce se petrecuse înainte de 25 de zile, cu noutăţi învechite sau pripite, 
corespondență a cărei însemnătate nu consistă de loc în indicaţiunile materiale ce le făcea, al căror adevărat descurs 
publicul îl cunoştea din zilnica citire a gazetelor, ci în aprecierile pe cari le făcea corespondentul. Un en-tete, cum se zice 
în limbajul gazetarilor, de 4 1/2 linii, singura lucrare proprie pentru care redacţia „Timpului" poate fi răspunzătoare, zice 


următoarele : 


Asupra lucrurilor ce se petrec la noi „L'Indépendance belge” primeşte amănunte cari desigur vor spori stima de care ne 


bucurăm în străinătate. 


Atîta-i tot. O uşoară ironie, îndreptățită desigur în țara minunilor, ca să nu zicem a Costineştilor şi Pătărlăgenilor 
sau a d-al de Dimanci etc., precum obicinuiau a zice confrații de la „Presa” pe cînd erau în opoziţie. Deie-ni-se voie a 
releva în treacăt un lucru. Roşii — sau, ca să-i numim cum vor — „partita liberală” n-are oameni; de cîte ori îi trebuiesc 
cată să-ntinză mîna într-altă parte. Nimeni nu zice d-alde Boerescu, d-alde Cogălniceanu, d-alde Vernescu — toți însă în 
țara aceasta zic Fundeştii, Pătărlăgenii, pentru a arăta că nomen eorum legio, că nu se deosibesc prin nimic de mulțimea 
muritorilor nici prin talent, nici prin ştiinţă, nici prin avere, c-un cuvînt prin nici unul din elementele cari-l fac pe om 
propriu de a lua asupră-şi responsabilitatea intereselor generale. N-avem ce-i face, aşa este. Ne pare rău şi pentru partidul 
roşu — sau liberal cum [î]şi zice — , ne pare rău mai cu seamă pentru ţară, căci cultură, talent, avere, mărime de caracter 
sînt lucruri esenţiale, cari trebuiesc să fie reprezintate în măsură mare într-un partid politic. Cînd „Românul” încerca şi el 
să-şi bată joc de partidul conservator cita pe Temelie Trancă sau pe popa Tache. Ei bine, aceşti doi cetăţeni n-au fost nici 
deputaţi, nici miniştri, nici membri în consiliul comunal măcar sub conservatori; dar cîțti de teapa şi înălțimea lor 
culturală vedem astăzi în Parlamentul liberal! Nomen legio. 

Nu zicem că n-ar fi şi în partita liberală bărbaţi cu stofă, de nu de oameni mari de stat, dar cel puţin de oarecare 


seriozitate politică. Dar sînt puțini, estrem de puţini, 





şi la aceasta sistemul e de vină. Cine face din d-nii Carada şi Costinescu oameni de stat, însărcinaţi a trata afaceri de sute 
de milioane, pierde în mod absolut dreptul de-a apela la oameni de-o autoritate oarecare. Aceşti doi d-ni pot fi cum 
poftesc, buni sau răi, inteligenţi sau nu; împrejurarea că nu pot dovedi nici un fel de studii făcute regulat în vreo şcoală 
din lume, apoi aceea că pîn-acum n-au avut — haide, fie — ocazia de a-şi manifesta adîncimea calităților înnăscute, toate 
acestea-i fac în ochii publicului mare, dar mai mult încă a publicului mic de oameni cunoscători, cu o cultură temeinică, 
să joace un rol problematic. Apoi numai cu fraza că sînt espresiunea naţiunii nu se-ncălzeşte nimene. Într-o societate 
veche am fi putut aştepta ca asemenea domni să-şi cunoască prin ei înşii puţinătatea lor, la noi, din contra, serii întregi de 
asemenea domni primejduiesc citirea „Monitorului”, căci deodată ce te pomeneşti că sînt însărcinaţi cu cine ştie ce 
afaceri diplomatice, financiare, tehnice etc. 

Noi regretăm de multe ori - o spunem sincer - de-a fi prea aspri cu adversarii noştri politici, căci, adevărul 
vorbind, nu ei sînt de vină, ci sistemul, această lipsă absolută de control, această atîrnare a tuturor intereselor ţării de 
voinţa personală a unui vizir, pospăit cu forme constituționale al căror cuprins e falsificat. Sistemul vicios le dă vînt şi n- 
avem decît a deplînge neperfecțiunea naturii omeneşti, care se lasă a fi amăgită de forme goale şi care crede că daca i-a 


căzut în sîn, printr-un sistem vicios, o însărcinare mare, domnul respectiv e totodată un om mare. Sîntem noi oare de vină 


daca adevărul curat, spus neted, e deja o injurie? Ne propunem cîteodată a fi foarte urbani — ce folos? Adevărul simplu, 
descoperirea simplă a neştiinţei şi a mărginirii multora din partidul de la putere este deja o atingere. Cauza e simplă. Nu 
sînt oamenii la locul lor, nu sînt ceea ce reprezintă. Compararea între ceea ce sînt într-adevăr, nimica toată, şi ceea ce 
reprezintă, demnități înalte ale statului, escitează deja rîsul şi ironia cititorilor, încît o vină din partea noastră, o intenție 
de-a ponegri, nu există defel. 

Aceste adevăruri le-am espus în toate chipurile: mai subțire, mai de-a dreptul, mai în teorii abstracte, mai în figuri 
intuitive. Geaba. Inscripţia de pe un templu antic „Cunoaşte-te pe tine însuţi” rămâne un problem nedezlegat pentru 
imensa majoritate a spiritelor omeneşti. 

Aşadar ironia din partea noastră e îndreptăţită, împărtăşită de public, şi nu ni se poate imputa. 

Acestea le spunem faţă cu imputările ce le face „Românul” violenţei stilului nostru. Înţelegem politeța cu d. D. 
Brătianu de ex., n-o-nţelegem pînă la acelaşi grad cu Gianii, Costineştii sau Gheorghienii partidului. Nulităţile trebuiesc 
descurajate de la viața publică; ele trebuie să ştie că nu se pot amesteca nepedepsite în lucruri ce nici sînt în stare să le 
priceapă. 

Dar să venim la articolul din „Independance belge”. Din acel en-tete de 4 1/2 linii cicero mare se vede lesne că nu 
luăm deloc responsabilitatea pentru exactitatea din punt în virgulă a corespondenței; zicem numai că acest ziar primeşte 
amănunte care-l privesc du reste, dar cari desigur vor spori stima de care ne bucurăm în străinătate. 

Ziarul belgian e, precum se ştie, foarte răspîndit şi se bucură de mare credit. 

De acea reproducere se serveşte „Războiul” şi apoi „Românul”; acest din urmă, într-un articol lung de 5 1/2 
coloane, atribuie „„Timpului” tot ce zice „Independenţa belgică”. 

A atribui cuiva ceea ce el n-a zis, pentru a-l combate, este însă, o sofismă veche, cunoscută şi trecută conştiincios 
în Topica lui Aristotel. De împărtăşim sau nu opiniile corespondentului belgian e treaba noastră; în orice caz însă, daca 
sîntem combătuţi, voim să fim pe baza celor zise de noi, iar nu în temeiul celor reproduse din ziare străine. 

În acel articol se coprind laude la adresa unora pe care noi nu le semnăm, cu toate acestea le-am reprodus. Noi am 
reprodus din ziarul „Fremdenblatt” laude la adresa d-lui Brătianu, din „République Française” laude la adresa d-lui C. A. 
Rosetti. Nimeni nu va crede că nouă ne-ar fi venit cîndva în gînd de-a împărtăşi laudele adresate acestui din urmă domn 
mai cu seamă. Noi reproducem din ziare străine tot ce se atinge de ţară şi ne vine sub mînă, bine fie sau rău fie; nu doar 
pentru că am recunoaşte vreo valoare intrinsecă acestor producţiuni efemere, ci pentru că ştim că în apusul Europei 


opinia publică e o putere cu care trebuie să socotim, de care avem a ne teme uneori. 





Ca „Războiul” să ne atribuie nouă cuprinsul unor reproducţiuni din foi europene e poate explicabil. „Războiul” e 
un ziar de întreprindere, nu de partid, şi, daca sub rubrica de Bibani poate aduce vro picanterie, o aduce fără multă jenă. 
Cine se interesează se convinge de contrariu, cine nu, nu. Dar ca „Românul”, organ de partid, să urmeze aceeaşi cale nu 
se justifică nici măcar prin principiul concurenţei negustoreşti şi nu vedem în această substituție decît un act de rea- 
credință. 

Cu asemenea acte sîntem îndealtmintrelea deprinşi din partea onor. confrați şi poate, daca n-am mai întîmpina 


astfel de manopere incorecte, ni s-ar turbura dulcele obicei al existenţei. 


[29 aprilie 1880] 


BANCA DE SCONT ŞI CIRCULAŢIUNE 


Obiecţiunile opoziţiei n-au putut împiedeca nici votarea, nici promulgarea legii privitoare la înființarea unei bănci 
de scont şi circulațiune, precum n-au împiedecat nici răscumpărarea drumului de fier. 

Succesul neaşteptat al operaţiei răscumpărării se datoreşte nu escelenţei intrinsece a operaţiei, ci mai cu seamă 
amanetării venitului tutunurilor, un venit sigur de 10 milioane, care corespunde unui capital de 200 milioane. Se-nţelege 
că amanetînd pe rînd veniturile statului şi punîndu-ne în poziția Egipetului şi a Turciei, expunîndu-ne chiar posibilității 
de-a avea o comisie financiară străină în visteria noastră, vom putea face încă multe operațiuni de asemenea natură. 


A avea credit nu va să zică a-şi pune amanet averea şi veniturile pentru a căpăta bani; credit adevărat are numai 


acela care, prin tranzacţiunile sale corecte, dovedeşte că nu e capabil nici de-a-şi hazarda averea, nici de-a o risipi pe 
nimicuri, credit are numai cel economiceşte puternic. D-rul Platter, profesor la Universitatea din Cernăuţi, în broşura sa 
asupra Cămătăriei din Galiţia şi Bucovina, a dovedit cu multă ştiinţă că averea imobiliară nu-l face pe om capabil de 
credit, că o avere imobiliară însutit de însemnată în proporție cu împrumuturile contractate n-a scăzut dobinzile 
cămătăreşti şi a făcut cu putinţă ca averi de mii de franci să se vînză, prin dobînzi, dobîndă la dobînzi, clauze penale, 
pentru un capital originar de 6-7 franci. Prin amanetare de averi imobiliare, prin amanetare de venituri se poate produce 
iluzia creditului, nu creditul adevărat. 

Aşadar succesul operației răscumpărării se datoreşte pe de-o parte amanetării venitului tutunurilor, care nu figura 
în convențiile Strusberg şi Bleichroeder, pe de alta însă condiţiilor excepţional de splendide ce li s-au făcut acţionarilor, 
cărora li s-a creat o poziție strălucită în comparaţie cu cea care-o aveau înainte. Ca dovadă n-avem decît să comparăm 
cursul acțiilor înaintea vestirii răscumpărării cu cursul pe care-l au astăzi. 

Nimic mai lesne de produs, nimic mai greu de mănţinut ca iluzia economică. În ziua în care nu vom mai avea 
nimic de amanetat gestiunea financiară a partidului liberal se va arăta în toată spăimîntătoarea ei goliciune, deşi partidul 
are obiceiul de-a se retrage de la putere cînd se-nfundă lucrurile şi de-a lăsa ca alţii să le descurce, alții să astupe golurile. 
Cum e problematică răscumpărarea din punt de vedere economic, tot aşa e şi banca de scont şi circulațiune. 

Aşa-numita ariditate a materiilor economice şi financiare consistă în împrejurarea că cestiunile se tratează nu ca 
prin viu grai şi în mod intuitiv, ci întrebuințîndu-se abstracțiuni subtilizate, al căror corelat material, al căror trup 
oarecum, nu se pune în evidenţă pentru înţelegerea cititorului. Acesta e deci amăgit de perspectivele splendide cari par a 
reieşi din abstracţiunile pe hîrtie şi scapă din vedere principiul suprem că orice teorie, fie spusă în forma cea mai abstrasă 
posibilă, cată neapărat să poată fi redusă la ceva văzut şi pipăit, cată să poată fi controlată prin realitate; substratul 


material e piatra de probă a oricărui adevăr. Îndealmintrelea totul se reduce la o scamatorie de vorbe. 





La ce se reduc materialiceşte, real, toate espresiile economiei politice, precum producțiune, consumațiune, 
reproducţiune, schimb, comerţ etc.? 

Ce e producerea? 

Se ia un instrument, chiar braţul fie, şi se aplică asupra unui obiect cu scopul de-a-l preface într-un lucru de o 
valoare mai mare. 

Ce e consumarea? E uzarea, tocirea unui instrument prin muncă. În această categorie intră toate obiectele 
consumării. Alimentaţiune, locuință, îmbrăcăminte — toate sînt accesorii neapărate ale celui mai fin şi mai practicabil 
instrument de muncă: puterea omenească. Ce este apoi capitalul în bani, în mobile, imobile — decît muncă strînsă? 

În realitate, cine voieşte a preface materiile organice ale pămîntului în materia organică numită grîu cată să are, să 
samene, să treiere etc. şi toată munca aceasta dă drept rezultat un obiect, pe care omul îl schimbă pe alt obiect, pe 
îmbrăcăminte de ex., în care iar s-au înmagazinat munca producătorului de lînă, a țesătorului, a boiangiului, a croitorului 
etc. O serie îmagazinată de muncă se schimbă pe o alta — deci, în ultimă redacţiune, se schimbă nu numai marfă pe 
marfă, ci muncă pe muncă. 

Omul însă nu schimbă direct marfa ce-o are pe cea care-i trebuie, căci tranzacţiunea ar fi greoaie. De aceea s-au 
căutat o marfă care să se poată da în schimbul tuturor soiurilor de muncă, obiect care se scoate greu şi e rar în raport cu 
trebuinţa ce e de el şi care are calitatea că se poate împărți şi subîmpărți fără ca totalul lui să piarză din valoare, apoi alte 
calități prin cari lesne îl poţi recunoaşte, precum greutatea lui constantă, neoxidarea, sunetul, înlesnirea de a-i recunoaşte 
amestecurile suferite etc.; acest obiect e metalul numit nobil: aurul şi argintul. 

Omul are tendenţa de a-şi capitaliza munca în lucruri cît s-ar putea de statornice, de nesupuse stricăciunii; şi-ntr- 
adevăr o sumă cît de mare de muncă se poate statornici pe de-a-pururea în obiecte lucrate din aceste metaluri, obiecte 
care, chiar topindu-se, nu-şi pierd pe deplin valoarea lor, pe cînd altele sînt supuse uzării şi deteriorării. 

Aceste metaluri sînt deci marfă ca oricare alta. 

E banul de hîrtie o marfă? Se poate face ceva dintr-un ban de hîrtie care să reprezinte măcar a mia parte din 
valoarea ce stă înscrisă pe dînsul? 

Nu — căci acel petec de hirtie n-are în sine nici o valoare şi însemnează ceva numai prin munca ce stă scris pe el 
că o reprezintă, are valoare prin marfa metalică despre care petecul zice că ea esistă ca obiect de schimb al muncii 
indicate, dar nu e la-ndemînă. 

Astfel dar banul metalic e reprezentantul cu valoare al altor valori, cel de hîrtie — reprezentantul fără valoare al 


lor. 


Cînd se vede necesitatea banului de hîrtie, care are calități opuse celui metalic? Unul e o marfă, cellalt nu, unul, 
împărțit el însuşi, nu-şi pierde valoarea, cellalt se poate nimici cu foarfecele, unul, putînd servi ca instrumentul de muncă 
la o serie de industrii de artă, cellalt nu, unul ban, altul nimic în sine. 

Banul de hîrtie, fie al statului, fie al unei bănci naţionale, fie a unui simplu negustor privat ca cele din Veneţia e 
un înscris prin care se constată că cel care-l emite are să primească neapărat valoarea înscrisă pe el, dar că în momentul 
de faţă nu i-a sosit încă în schimb marfa universală, metalul. E deci o hîrtie de credit. 

În statele agricole munca, prin natura ei, e mărginită şi foarte puţin elastică; ea nu poate produce decît obiecte de- 
un număr cert, de-o valoare certă. Dintr-un pogon de pămînt se poate scoate maximul cutare de grîu şi nimic preste 
acesta. Puterea fizică a omului, care nu poate fi urcată, cu tot eserciţiul posibil, decît la un maxim oarecare, e mărginită, 
ca şi puterea pămîntului care, cu toată gunoiarea, nu ajunge iar decît la o producțiune certă ş.a.m.d. Caracterul muncei 
fizice, în care inteligenţa joacă un rol mic, e deci mărginirea, neaugmentabilitatea, simplitatea, greociunea. 

Cu totul altfel stă însă cu arta şi industria, la cari puterea fizică joacă un rol secundar, inteligenţa pe cel principal. 
Acolo consumarea nu stă în nici un raport cu producţia, căci se consumă o pînză şi cîteva colori şi se produce un tablou, 
se consumă un foarfece şi se taie planul unei îmbrăcăminţi a cărei valoare stă tocmai în croială, se consumă fire de tort şi 
se fac dantele. Valoarea muncei industriale e deci augmentabilă în infinit. Munca agricolă e grea şi fără spori mare, 


munca industrială uşoară şi cu un spor, virtualiter cel puţin, nemărginit. 





Pentru produsul muncei agricole se vor găsi totdauna bani în numărătoare. Nu fiecine poartă dantele, dar oricui 
[î]i trebuie grîu. Fie-n Indii, fie-n insulele greceşti, fie-n Asia Mică e silit de absoluta necesitate ce o are ca să dea în 
schimb marfa ce i se cere, metal nobil. Se schimbă deci un obiect de utilitate universală pe altul tot asemenea. Din contra, 
obiectele industriale au trebuință de debuşeuri, adică de locuri unde să se simtă, ba chiar să se producă în mod artificial 
necesitatea lor, şi aceste debuşeuri sînt adeseori depărtate. E drept că, sosite la locul unde ele trebuiesc, se vor şi preface 
în metal, dar, pînă ajung acolo, producătorul lor originar are nevoie de a primi la mînă o adeverinţă că a muncit pentru 
valoarea cutare şi cutare; acea adeverinţă e banul de hîrtie. 

Principiul hîrtiei fiduciare este: se-mpuţinează munca, trebuie să se împuțineze şi banii de hîrtie, sporeşte munca, 
sporesc banii de hîrtie. E evident că elasticitatea cu care se-mulțesc sau se-mpuţinează banii de hîrtie e bazată pe 
elasticitatea producţiunei industriale, care se poate înmulţi cu totul în desproporţie cu numerarul existent. O producţiune 
augmentabilă în infinit are nevoie de un reprezentant augmentabil, care să poată fi supus aceloraşi fluctuaţiuni cărora le e 
supusă industria, care să poată spori şi scădea cu ea. 

Vedem dar că deosebirea de ban de material şi ban de hîrtie e însuşi deosebirea între muncă şi muncă, între 
producțiunea brută mărginită şi producţiunea industrială nemărginită. Munca e substratul a toată economia politică. 

Credem că destul de clar am vorbit despre proporția neapărată care trebuie să existe între ban de hirtie şi 
producţie, precum e asemenea clar că o ţară esclusiv agricolă nu prea are nevoie de bani de hîrtie. Obiectele industriale 
cari-i trebuiesc din străinătate nu le poate cumpăra cu hirtie, obiectele ce ea le produce nu voieşte să le dea pe hîrtie 
străină. 

Țara agricolă vinde grîne, ia marfă metalică şi o dă pe marfă industrială, şi tot procesul economic s-a mîntuit. 
Simplă ca şi munca agricolă ar trebui să fie organizarea unui stat agricol şi trebuințele lui. Cînd trebuinţele de 
consumțiune sînt mai mari decît poate fi producțiunea la care e avizat, atunci ruina sigură îl aşteaptă şi pe individ şi pe 
stat, oricari ar fi espedientele timporare de mîntuire. 

Cît despre industrie — adecă despre putinţa de-a imprima obiectelor o valoare însutită sau înmiită de cea care-a 
avut-o înainte de-a le atinge mîna noastră — ea nu se poate înființa şi nu s-a văzut încă nicăiri înființîndu-se fără 
protecție. Protecţia iar nu se poate exercita decît de un stat politiceşte puternic. Cînd însă eşti legat prin tractate de comerț 
şi prin necesitatea de-a trăi de azi pe mîine, de-a lăsa pe lucrătorul tău cu mîinile-n sîn, pentru că cel din țara vecină 
lucrează în condiţii mai avantagioase, deci mai ieften decît al tău, atunci nu poate fi vorba de sporirea şi de specializarea 
muncii tale, ci, din contra, ea se simplifică din ce în ce mai mult, iar sporiul ei e restrîns la un maxim oarecare, dictat de 
însuşi natura producţiunii. 

Dar — ni se va zice — toată teoria aceasta despre dualismul imanent al banului ca mijloc de schimb, atîrnător de 
chiar dualismul muncii omeneşti: producţiune brută şi producţiune industrială, nu are a face cu banca noastră, pentru că 
nu emitem bani de hîrtie în propriul înțeles al cuvîntului, ci bilete de bancă, bazate pe tranzacțiuni reale, împlinite 
înlăuntrul țării. De vor exista asemenea tranzacțiuni, banca va emite hîrtie, de nu, nu. 


Într-adevăr, daca lucrul ar fi ceea ce seamănă, n-ar fi de zis nimic contra lui. Oportună sau neoportună, banca s-ar 


reduce la un rizic de capitalii private rămase neîntrebuinţate în lăzi din cauza lipsei de tranzacţiuni reale, petrecute 
înlăuntrul ţării, sau la rizicul de-a fi întrebuințate într-un mod prea mărginit, încît acționarii n-ar primi dividendele ce 
sperau a le căpăta. Pierdere ar fi, nu-i vorbă, dar ruinat n-ar putea fi nimene. Capitalul ar fi totdeuna sigur. 

E însă astfel cu banca noastră? 

Principiul stabilit, dar înconjurat prin o dispoziţie, e că banca nu poate emite decît 1/3 de bilete acoperită cu 
fondul ei metalic, 2/3 bazate pe polițe, pe tranzacțiuni reale, pe scont real, cu termen scurt. 

Daca acest principiu s-ar urma cu exactitate n-ar fi primejdie. Însă legea prevede ca banca să preschimbe în bilete 
de ale ei cele 26 de milioane de bilete ipotecare emise de guvern, cari, cu toată obligațiunea de-a fi plătite din desfacerea 


moşiilor ipotecate, nu reprezintă o tranzacțiune proprie de bancă. Într-un moment de criză banca n-ar putea 





răspunde deci pentru aceste 26 milioane, din care moment ea trebuie să soliciteze şi ar primi privilegiul cursului forțat. 
Din acel moment însă ea devine o fabrică de hîrtie-monetă. 

Ceea ce ne întristează mai mult este că, nici în materii de o gingăşie atît de mare şi cari pot implica ruina totală, 
nu se discută cu răceală şi avînd de temei natura lucrurilor, ci curat succesul momentan. 

Succese momentane au avut însă toate întreprinderile hazardate şi pe asemenea succese, bazate nu pe natura 
economică a lucrurilor, ci pe iluzii produse pe cale artificială, s-a ridicat toate acele mii de întreprinderi cari deodată 
numai se prăvălesc în abis, sărăcind o mulţime de lume nevinovată. 

Numai realitatea muncii, făcută în condiţiile cerute de economia politică, cu plusul ei neapărat de producțiune 
peste consumațiune, rezistă la toate crizele şi la toate zguduirile şi numai pe realitatea acestei munci se poate baza orice 


institut serios. 


[30 aprilie 1880] 


[ÎN NUMĂRUL SĂU DE IERI «ROMÂNUL»...”] 


În numărul său de ieri „Românul” ne face grave imputări, cari, la dreptul vorbind, cu toată gravitatea lor, n-au 


asupră-ne alt efect decît acela de-a ne dispune spre veselie. Iată ce zice: 


Organele reacţiunii, unite acum cu ziarele grupurilor, vorbesc mereu de bugete grase, de funcțiuni grase. 

Nu mai vorbim despre lealitatea şi moralitatea unei asemenea sisteme de combatere. Fiecare luptă cu armele ce sînt mai 
potrivite cu caracterul său, cu educaţiunea sa, cu scopul ce urmăreşte. Vom vorbi însă despre valoarea, despre puterea materială a acestei 
sisteme de acuzare. 

Funcţiuni grase! 

Daca protivnicii noştri acuză pe cei din partita națională şi liberală că umblă după funcțiuni grase, să binevoiască să spuie 
anume cari sînt la noi în țară acele funcțiuni? 

Toţi ştiu, cu bugetul în mînă că, de la ministru pînă la registratore, de la generar pînă la suplocotenente plata ce se dă este atît de 


mică încît un om cu familie nu are cu ce trăi. 


Teza „Românului” despre micimea şi nesuficiența lefilor e întrucâtva justificată. Într-adevăr, prin creşterea în 
străinătate, tinerimea noastră a contractat trebuințe pe cari n-ar fi cătat să le aibă nicicînd daca considerăm sărăcia țării şi 
nevoile ei de tot felul. E un rău nemăsurat de mare acesta, cu atît mai mare cu cît e ireparabil, cu cît trebuinţe contractate 
nu pot fi restrânse cu lesniciune la oameni formaţi deja pe deplin. Încolo, lefile ce se plătesc la noi sînt tot atît de mari ca 
în Austria şi Germania bunăoară, ba putem zice că-n tot continentul european, esceptînd Rusia şi Turcia, deşi, în raport cu 
trebuinţele prea de timpuriu şi prea cu deridicata contractate, nu tăgăduim că ele sînt mici. 

Funcţiunile una cîte una şi fiecare îndeosebi, mai cu seamă cele ale statului, nu sînt splendid retribuite. 

Dar nici nu e vorba de ele una cîte una, ci de posturi create în afară de bugetul rigid al statului, de diurne, 
însărcinări şi în fine de cumul. 

Astfel de pildă e primarul unui oraş mare („Românul” ştie de cine e vorba) care, pe lîngă pensia de ministru, are 


leafa de primar şi doi galbeni pe zi ca deputat, şi... sesiunea a fost lungă. 


E un deputat al Brăilei care, ca avocat al comunei, ia 8 000 franci pe an, ca şef al gardei civice cîteva sute pe lună, 
ca deputat doi galbeni pe zi şi altele. E alt deputat, de la Buzău, care e advocat al statului, membru salariat al comitetului 
permanent şi mandatar al națiunii. E un deputat din Bucureşti, şef al gardei şi pensionar al statului. Nu mai pomenim de 
diurnele luate de acei învăţaţi şi specialişti domni întru ale construcţiei şi tehnologiei căilor ferate, d-nii Carada şi 


Costinescu, care asemenea aveau diurne de mii de franci ş.a.m.d. 





Fiecare membru al partitei liberale-naţionale are 4 - 5 însărcinări publice salariate. 

Vom vedea însă că, cu chipul cumulului a multe însărcinări publice, plătite toate din punga contribuabililor, 
aceşti iluştri domni ştiu să cîştige, cu învățătura a patru clase primare, cu meşteşugul de-a nu şti scrie şi citi, o mie-două 
de franci pe lună. 

Apoi . . . deie-ni-se voie, sînt grase funcțiunile acestea. 

Dar mai iată un caz foarte recent şi de-o uimitoare claritate pentru a ilustra grăsimea funcțiunilor patriotico- 
democratice. 

Administrația drumurilor de fier, ce era în mîna foastei companii de acționari, a trecut în fine în mîinile statului. 

În capul administraţiei aflăm că s-au pus trei directori: un magistrat, consilier la Curtea de Casaţie; un advocat, 
fost ministru de justiție, şi un ofițer din statul major, fiecare din aceşti onorabili domni cu cîte 3 000, zi trei mii, franci pe 
lună, ceea ce face 36 000 franci pe an pentru fiecare. 

N-o afirmăm pozitiv, dar ni se dă ca pozitiv. 

Cititorul să ţie însă bine minte că nici unul, absolut nici unul dintre aceşti trei domni nu e special întru ale 
drumului de fier, ci cel mult nişte amabili diletanți. 

Am înţelege ca un om special în materie, care ar fi construit el însuşi linii de drum de fier de ex. şi care, prin 
ştiinţă şi o vastă esperienţă, ar fi o autoritate, să fie plătit escepţional cu 30 - 40 000 de franci pe an. Dar trei directori, 
dintre cari nici unul nu e competent în materie şi nu au nici un fel de antecedente în această specialitate . . . iată ce nu 
înțelegem. 

Deşi nu aprobăm deloc numirea unor persoane necompetente spre a dirige un serviciu pe care nu-l cunosc, totuşi, 
daca s-a comis odată răul, am fi înțeles să fie plătite cu cîte 8 - 10 000 franci, iar nu cîte 36 000. 

Ce figură vor face miniştrii noştri? 

Ministeriile sînt funcțiunile cele mai înalte în ţară şi cu toate acestea nu sînt retribuite decît cu 18 000 fr. pe an, 
din cari se rețin 15 la sută. Drumurile de fier fiind esploatate de stat, funcționarii lor sînt funcționari ai statului, deci 
subalterni ai miniştrilor respectivi. 

Unde-i ierarhia, unde autoritatea, unde prestigiul cu asemenea proporție în retribuţiuni? Aceasta e chiar lumea pe 
dos. 

Împrejurarea aceasta, a numirii unor oameni necompetenţi în materie şi a sustragerii lor de la servicii pe cari le-or 
fi pricepînd în adevăr, ne aminteşte o istorie ce se povesteşte despre Mehmed-Ali, fost vicerege al Egipetului. 

După sfatul unui vizir credincios, Mehmed-Ali a trimis o sumă de tineri în Franţa ca să urmeze studii speciale: 
unii administrația, alții finanţele, alții arta militară, alții în fine medicina şi farmacia. 

Tinerii se-ntorc plini de învăţătură şi vizirul [î]i pune în slujbe. Însă cum? Pe militari la finanțe, pe farmacişti la 
administrație, pe administratori la farmacie, pe financiari la armată. 

Dar ce faci, omule? întrebă Mehmed-Ali pe vizir. De ce nu pui pe fiecare la locul lui? 

Maiestate, răspunse înțeleptul vizir, dac-am pune pe fiecare la locul lui ar guverna ei ţara, şi e vorba pare-mi-se s- 
o guvernăm tot noi. 


Ar fi bine deci ca la Curtea de Casaţie să se numească de acum înainte tot ingineri, iar în armată tot advocați. 


[1 mai 1880] 


[„„AGENȚIA HAVAS NE COMUNICĂ ...”] 


Agenţia Havas ne comunică prin o telegramă că alaltăieri seara consiliul comunal din Iaşi, după lungi dezbateri 





cari au ţinut două zile, a respins legea lichidării celor zece milioane lei vechi acordaţi Iaşilor de către Constituanta din 
1866. 





Telegrama, în laconismul ei, întrebuinţează termeni improprii. Consiliile nu dezbat, deci nu resping legi; aceasta-i 
de competenţa Adunărilor legiuitoare. Cestiunea, după cît ştim, stă astfel: Dreptul comunei Iaşi la o indemnizare de zece 
milioane lei vechi a fost votat de-o Adunare constituantă, e deci un drept cuasiconstituţional, care nu se poate modifica 
sau ştirbi prin o lege votată de-o Adunare ordinară. Rămăsese însă ca o Adunare ordinară să voteze legea de aplicare a 
acelui drept cîştigat, şi consiliul comunal e desigur competent de-a cerceta daca legea specială păzeşte pe deplin dreptul 
acordat de Constituantă, daca petecele de moşie avizate comunei laşi fac într-adevăr zece milioane de lei vechi. Legea 
rămîne în vigoare, fondurile rămîn destinate a se da comunei laşi, cestiunea este numai daca comuna le primeşte ca 
echivalent al sumei ce i s-a votat de către Constituantă, şi se vede că ea nu le primeşte. Vor fi trebuind întregite sau i s-a 
luat c-o mînă ce i se dedese cu alta: nu ştim încă motivele; dar terenul de drept pe care consiliul comunal se pusese, după 
ultimele noastre informaţiuni, era pe deplin corect şi apreciarea era la locul ei. „Mîţa-n sac” nu se primeşte pe acolo, căci 
consiliul comunal de acolo, compus în mare parte din oameni foarte independenţi şi foarte oneşti, nu seamănă deloc cu 
cel de Brăila sau chiar de Bucureşti, unde toată cearta consistă în lupta patrioților pentru întreprinderi şi daraveri. 
Consiliul comunal din laşi — de orice coloare politică ar fi fost, numai roşie nu, căci nici jupînul Herşcu Goldner, nici d- 
nu Gheorghian nu sînt membri în consiliu — a dovedit totdeuna o extremă seriozitate în îngrijirea intereselor comunei, de 
unde provine că oraşul, deşi mare şi cu mijloace restrînse, e mai bine pavat, mai curat, mai îngrijit decît orice alt oraş din 
ţară. Aşadar numai uşurinţă patriotico-democratică, numai tendență de risipă a banilor publici nu i se poate imputa acestui 
consiliu. Cu mijloace puţine a gospodărit totdeuna bine. 


ată însă cum apreciază „Românul” acest act de neatîrnare: 
Lat R I” acest act di t 


Serviciul nostru telegrafic ne aduce din Iaşi ştirea unei fapte rele. 

Fapta este rea pentru că un mic număr de oameni au sacrificat interesele oraşului laşi pasiunilor şi intereselor lor personale 
politice. 

Fapta consiliarilor cari au respins cele zece milioane acordate Iaşului în domenie este rea, este culpabilă; nime n-are dreptul a 
compromite interesele materiale ce-i sînt încredințate pentru satisfacerea intereselor sale personale, fie acele interese şi numai politice 


etc. 


Înainte de toate, de unde ştie şi cu ce drept susţine „Românul" că s-au sacrificat interesele orașului Iaşi, că s-au 
compromis interesele lui materiale? 

Renunţat-au consiliul comunal la cele zece milioane votate de Constituantă? 

Nu. 

Încăput-au domeniile în cestiune pe mîna tătarilor sau a turcilor, de la cari numai primirea din partea consiliului 
le-ar fi scăpat? 

Asemenea nu. 

Acele domenii, pendente în mare parte de biserici din laşi chiar, sînt în apropiarea oraşului, şi tatarii nu le-au 
ocupat încă, afară doar daca „Românul” ar fi voind să susțină că averea publică pe mînă de tatar sau de guvern roşu e tot 
pierdută, de aceea să se grăbească oricine de-a lua repede ce i se dă, pînă nu se risipeşte, vorba ceea: „de la datornicul rău 
şi un sac de paie”. 

Din vorbele „Românului” rezultă neapărat că cine refuză de-a primi fără beneficiu de inventar din mîna 
guvernului roşu averea ce i se cuvine poate să se spele pe mîini de ea. El şi-a sacrificat interesele, şi-a compromis averea. 

Poate că reversibilii redactori s-or fi cunoscînd pe ei înşii şi vor fi ştiind că e periculos pentru banul străin de-a se 
afla în mînile lor. 

lată dar la ce se reduce votul consiliului din Iaşi. Nu vor fi voind oamenii să primească, sub denumirea de zece 
milioane, o avere cu mult mai neînsemnată şi vor fi insistînd asupra dreptului lor, votat de Constituantă. Să nu se crează 
că aci e vreo favoare deosebită şi nemaipomenită acordată Iaşilor. Acele petece de moşii despre cari se pretinde c-ar fi 
preţuind zece milioane de lei vechi, sînt pendente, în cea mai mare parte cel puțin, de biserici din Iaşi; chiar şi veniturile 
se întrebuințau, înaintea secularizării, conform obiceiului vremii, pentru cult şi pentru şcoale; astăzi s-ar întrebuința 
pentru şcoale în prima linie, apoi pentru cult: iată dar toată deosebirea. E oarecum un drept natural al oraşului Iaşi, şi de 


la un consiliu comunal ca cel de acolo nici nu se putea aştepta decît o atitudine demnă, un control serios în privința 





aceasta. 





Cumcă „Românul” caută a preface votul într-o manifestare politică e treaba sa. Capetele radicale nici nu pot 
esplica ceva altfel decît cu tipicul cunoscut al intereselor personale; ele cred că cheia ce se potriveşte la Mărgăriteştii şi 
Costineştii de toate categoriile se va fi potrivind şi la naturi de-un caracter mai înalt şi de inteligență mai mare. Nu există 
capete roşii la Iaşi, şi cîte vor fi existat s-au scurs încoace în mlaştina coreligionarilor întru ignoranță şi pişicherlic, căci 
acolo n-ar avea ce căuta. 

Ne mirăm cum individualităţi reversibile, cari nu dispun de altă cultură, şi avere decît de cele douăzeci şi patru 
semne ale bucoavnei, îndrăznesc a critica actele unui consiliu în care aproape fiece membru are mai multă ştiinţă de 


carte, mai multă neatîrnare de caracter şi mai mult patriotism decît toți gazetarii, deputaţii şi miniştrii roşii la un loc! 


[2 mai 1880] 


„ZI CU ZI ŞTIRILE...”] 


Zi cu zi ştirile despre seriozitatea mişcării albaneze cîştigă consistență. La 7 mai foile din Viena au primit mai 
multe dări de seamă telegrafice conform cărora albanejii s-ar fi lepădat în mod formal de dominaţiunea turcească, şi ar fi 
proclamat independența statului lor. În aceeaşi zi foaia oficială „Scodra” (Scutari) a apărut pentru prima oară în două 
limbi, cea turcească şi cea albaneză, iar în fruntea foii stătea o lungă proclamaţie a Ligei şi a comitetului acesteia. Această 
proclamaţie declară că Albania a încetat de-a fi sub suveranitatea padişahului. Mai departe zice că toţi funcționarii turci 
cari nu sînt de naționalitate albaneză sînt a se considera ca depărtați din funcțiunile lor, esceptîndu-se însă aceia cari au 
dovedit că sînt amici ai şchipetarilor. Ordinelor Ligei trebuie să li se dea ascultare; pe lîngă ea bătrînii neamurilor rămîn 
ca pîn-acuma singurii legiuitori. 

Cu toată atîrnarea de împărăţia turcească, albanejii au păstrat în parte instituțiile lor vechi, constituţionale. 
Instituţiile acestea s-au cam diversificat la deosebitele neamuri sau plaiuri, poate în urma diversificării în confesiuni 
religioase. Neamurile nu plăteau dări împărăției turceşti, dar erau obligate de-a intra în armată. În sine, sistemul vechi al 
instituţiilor albaneze e democraţia în înțelesul antic al cuvîntului, căci poporul exercită puterea supremă în plaiuri, în 
adunările sale parlamentare, numite cuvinde (din lat. conventus, româneşte cuvint, care înseamnă şi „adunare” şi 
„discurs”). Plaiurile mai au, afară de aceste adunări generale, cîte un sfat de bătrîni, al căror cap e în genere ereditar şi se 
numeşte voievod, adecă duce. Organizaţii analoge par a fi existat şi la noi pînă tîrziu, deşi izvoarăle sînt foarte 
insuficiente. Dar Vrancea, Cîmpulungul (Bucovinei), Lăpuşna par a fi fost asemenea mici republice de plai, ca cele din 
Albania. În comune administraţia o poartă bătrînii familiilor, precum şi alți membri aleşi pentru averea sau influenţa lor, 
dar aceştia au mai puțină autoritate decît căpeteniile plaiurilor ortăşeşti. 

Poporul însuşi nu se numeşte albanez, ci şchipetar. Acest nume pare derivat din cuvîntul şchiipe sau şchipe, care 
însemnează „stîncă”, deci „munteni”. Dar se află în dialectul ghegic cuvîntul arberi pentru popor, Arberia pentru 
Albania. Deşi ramurile naţionalităţii sînt numeroase, totuşi cele mai principale sînt gheghii şi toscii, ca purtători ai celor 
două dialecte principale. Toscăria cuprinde Albania de sud, Ghegăria sau Ghegănia — cea de nord. Aceşti din urmă sînt 
catolici, cei dentii greco-răsăriteni. Alte două ramuri mai însemnate sînt arberii şi ceamii. Ciamăria se numeşte în limba 
albaneză Epirul. În fine se vorbeşte adeseori de mirdiți, neam ostăşesc catolic, al căror nume înseamnă „binecuvîntaţi”, 
benedicti, căci miră înseamnă în limba albaneză „bine”. Numele populaţiunii s-a luat de la formula lor de salutare. 

Amestecul foarte mare şi pestriț al limbei albaneze, care întrece pe al celei engleze, se va fi născut din două 
împrejurări cari concurg: întîi din vechimea poporului însuşi, care în viaţa sa lungă a avut ocazia de-a primi foarte multe 


influenţe străine, al doilea din 





numărul cel mare al popoarelor cari parte coexistă, parte au locuit pe rînd în Peninsula Balcanică. Din limbă se dovedesc 
nenumărate atingeri cu cea română vorbită în evul mediu de poporul nostru, foarte numeros pe atuncea în Peninsulă. Un 
învăţat german a cercetat de ex. 261 de numiri albaneze de animale şi a găsit că dintre acestea 47 se ating cu cuvinte 


româneşti, multe cu alte cuvinte romanice, 21 italiene, 41 vechi greceşti, înrudite însă originar, 38 medii şi neogreceşti. 


Dintre toate abia 30 se păreau de origine curat albaneză. 

Am zis că pînă acum albanejii au stat de obicei în serviciu străin, s-au luptat pentru interese străine. 

Astfel, în vestitul război de eliberare al Greciei, eroii Botzaris, Kanaris, Miaulis şi Sutzos au fost albaneji. 

Proclamaţia despre care vorbim mai sus e iscălită de Ali Paşa, Hodo Bei, Prenc Bib Doda (şeful miridiților), 
Mufti Hafiz Effendi, episcopul Porten, Nicolae Geaba, în numele notabililor şi al poporului atît de confesiune moametană 
cît şi de confesiuni creştine. 

Trupele din tabăra de la Coplica a lui Hagi Osman Paşa au trecut cu toate în partea Ligei; casele publice au fost 
confiscate, funcționarii osmani depărtaţi. Consulatelor li s-a propus apărare militară, însă pîn-acum n-a avut loc nici o 
dezordine publică. 

La 9 mai Prenk Bib Doda a plecat din Scodra la Tusi cu 3 000 de miridiţi, iar la Scodra s-au concentrat 6 000 de 
albaneji din Dibra şi Matia. 

Hodo Bei s-ar fi jurat că, în caz daca muntenegrenii ar încerca o agresiune, el ia ofensiva şi-i trece pe toţi sub 
ascuţişul săbiei. 

Sub data de 11 mai „Politische Correspondez” primeşte din Scodra o telegramă care modifică întrucîtva ştirea 
despre proclamarea independenței. Noutatea despre separarea completă a deosebitelor triburi albaneze de sub 
suveranitatea sultanului nu este absolut exactă. Manifestaţiunile ce le-au făcut albanejii pîn-acuma au de scop organizarea 
provinciei în principat, sub suzeranitatea sultanului, cu Ali Paşa din Gusinie ca principe al Albaniei. 

Valiul Izzet Paşa, asupra căruia se plîngea asemenea nota muntenegreană, ca şi asupra lui Hagi Osman, n-a voit 
să recunoască pîn-acuma demarşele făcute de albaneji pe lîngă el, deci s-a văzut silit de-a se retrage, c-un număr 


nesuficient de trupe turceşti, în castelul de la Scodra, unde aşteaptă ajutoare. 


[3 mai 1880] 


[ZIARELE VORBESC...”] 


Ziarele vorbesc despre pretenţiuni pe cari le-ar fi ridicînd călugării Locurilor Sfinte în privirea averilor 
secularizate ale mănăstirilor noastre închinate după vremi acelor locuri. Fiindcă lucrul se face în mod foarte tainic, nimic 
pozitiv nu pătrunde în public; iar ziarele guvernamentale păzesc, se-nţelege, tăcerea mormîntului. Îndată ce sînt milioane 
la mijloc, îndată ce se iveşte vreun pretext de escamotare, ziarele guvernamentale tac, deşi cestiunea e în aer de mai multe 
luni de zile. Sîntem atît de deprinşi cu această tăcere caracteristică încît nici nu mai îndrăznim a cere informațiuni prin 
„Monitor” sau prin presa oficioasă, precum ne sfiim pe de altă parte de-a înregistra tot ce se vorbeşte despre legăturile şi 
spetele ce sfinţii părinți au ştiut să-şi cîştige în sferele guvernamentale, pînă la ministru în sus. Cestiunea testamentului 
mitropolitului Dosithei Filitis ne-a dovedit deja accesibilitatea sferelor guvernamentale, pe cari le rugăm să nu crează că 
vom face lucrurile uitate. 

În cestiunea aceasta a pretenţiunilor Locurilor Sfinte părerea noastră — fără a intra câtuşi de puţin în detalii e de-a 
le respinge pur şi simplu. Chiar daca Cuza Vodă a oferit, din grație domnească, un dar din partea țării spre a îndulci 


inimele clerului grecesc pentru 





pierderile meritate, acel dar, refuzat odată, nu constituie nici un drept pentru Locurile Sfinte. Dreaptă sau nedreaptă, bună 
sau rea, secularizarea s-a aplicat în toate ţările Apusului european, față cu o biserică cu mult mai puternică decît cea 
grecească din Constantinopol, față cu o biserică, în sfîrşit, care e unitară în privire ierarhică, ceea ce biserica orientală nu 
este. Unitatea bisericei răsăritene consistă în identitatea canoanelor şi a credințelor religioase, încolo nu există nici o 
legătură între bisericile autocefale. Dovada răsăritenii din Austria, cei din Rusia etc. Din nenorocire, biserica 
constantinopolitană n-a avut nicicînd un caracter universal, ea a fost o restrînsă biserică special grecească şi e natural că, 
de vreme ce n-a căutat a-şi da o importanță umanitară, îngăduitoare, universală, nimeni nici nu i-a dat-o. Papa de la 
Roma nu era un arhiereu italian; patriarhul din Constantinopol însă nu-i nimic alt decît au arhiereu grec. 

Daca deci secularizarea s-a îndeplinit în țări catolice, cu cît mai mult era şi naturală şi justă față cu autorități 


ecleziastice străine şi poporului şi statului nostru, autorități cari reprezentau o naţionalitate şi în decadenţă şi antipatică 


popoarelor Peninsulei. 

Dar, precum am zis, dreaptă sau nedreaptă, bună sau rea, secularizarea a trecut în dreptul public al statelor, mai 
ales față cu averile religiei domnitoare. Toate pretențiile acestea au drept bază umanitatea lui Vodă Cuza, care voia să le 
dea ceva, nu ca despăgubire, căci o asemenea nici n-aveau dreptul de-a o pretinde, ci ca dar făcut unei biserici străine, cu 
care nu avem nici o legătură şi nici nu putem avea. A fost o adevărată nenorocire că o legătură cît de slabă s-a stabilit 
cîndva şi că Țara Românească n-a mers din capul locului pe calea lui Roman Vodă al Moldovei, care, din momentul în 
care a organizat biserica țării sale, a şi declarat-o autocefală. 

Revenind asupra cestiunii, vom vedea că şi amănuntele se grupează în favorul respingerii pur şi simplu a unor 


asemenea pretențiuni, nejustificate prin nimic. 


[3 mai 1880] 


[„„«ROMÂNUL» ÎN ZILELE TRECUTE...”] 


„Românul” în zilele trecute se luase la întrecere de spirit cu „Războiul - Weiss” şi, printr-o apucătură comună 
confraţilor de la redacţiile acestor două foi, voia să facă un joc de scamatorie ieftină — să nu se supere de acest din urmă 
cuvînt cei de la „Războiul — Weiss”, căci nu voim a intra aici în amănunte din viața privată — şi căuta să ne atribuie nouă 
cu rea-credinţă o corespondenţă dintr-un ziar străin, deşi, reproducînd-o, noi arătaserăm în fruntea ei izvorul de unde era 
luată. 

Amintim despre aceasta numai pentru că „Românul” iar, cu privire la arătarea unui fapt pozitiv, nu la vreo teorie, 
aruncă ziarelor opoziției imputarea de rea-credinţă. Cînd este vorba de idei, de teorii ale adversarilor, calea-valea; daca 
cineva nu are caracter, daca nu are respectul părerilor, daca nu are omenie, cîmpul insinuărilor şi al relei-credinţe îi este 
deschis şi poate să-l bată în lung şi-n lat, precum o şi face „Românul” cu o admirabilă lipsă de preget, trebuie s-o 
mărturisim. Dar, cînd e vorba de arătarea unui fapt pozitiv, ca să caute cineva cu rea-credință a dezminţi acea arătare 
trebuie să aibă o doză nemăsurată de sfruntare. 


Aşa de exemplu cazul acesta ni-l dă „Românul” de azi; această foaie zice că: 


organele opozițiunii, ce nu cred că este mai prejos de demnitatea lor de a inventa tot felul de ştiri cari de a doua zi se desmint, au susținut 
zilele trecute că d. Emil Costinescu a cutreierat toată Moldova în căutarea unor oameni de bunăvoință cari să primească portofolie 
ministeriale. Pentru ca cititorii să poată judeca despre seriozitatea organelor opozițiunii — adaogă „Românul” — în ştirile ce răspîndesc, 
le vom face cunoscut că d. Emil Costinescu nu s-a mişcat din Bucureşti decit spre a merge citeva ore la Birlad, de unde s-a întors de-a 


dreptul în capitală. 


Prin toată Moldova å la lettre poate n-o fi fost d. Costinescu, dar nici ziarele opoziţiei nu au spus cumva că acest 


patriot ar fi mers să ridice planul topografic amănunțit al 





țării. D. Costinescu „a mers la Birlad”. Dar Bîrladul unde-i? Nu cumva capitala ținutului Tutovei a trecut de peste Milcov 
peste Olt? Şi „d. Costinescu a stat numai cîteva ore la Birlad”. Dar cine a zis că a stat cîteva luni? Şi o convorbire de 
cîteva ore n-ajunge pentru a se propune şi a se primi sau refuza un portofoliu ? 

„Românul” trebuie să mărturisească că, cu toată sfruntarea cu care a făcut dezmințirea de mai sus, a făcut-o prea 
stîngăceşte; noi încă o dată nu ne temem a-i repeta că numitul june patriot a fost în Moldova întru căutarea unui 
ministru, şi anume a unui ministru de finanţe. Cît despre oraşul unde a fost în adevăr, acel oraş e Bîrladul, şi propunerea 


portofoliului finanţelor a făcut-o unui domn deputat de acolo care a refuzat-o. 


[4 mai 1880] 


O LEGE MAGHIARĂ CONTRA ESPORTULUI NOSTRU 


E cunoscută tuturor întîmplarea Rusiei cu ciuma din satul Vetlianca. Era pe atunci o încordare de natură cu totul 
politică între Germania şi Rusia, iar sferele oficiale ale celei dentii, voind a lovi negoţul de esport al Rusiei, au dat 
cazului, îndealtmintrelea adevărat, din satul Vetlianca, o însemnătate atît de generală încît la moment toate graniţele se 
închiseră pentru Rusia. Profesorii de istorie suflau colbul de pe documente şi arătau pustiirile făcute de ciuma neagră în 
secolii trecuţi, medicii arătau imposibilitatea de-a o întîmpina cu arta vindecării, presa făcea un zgomot amețitor şi 
centrele mari ale Europei tremurau de spaimă. 

În diplomaţie acela e mai abil care alege pretextul cel mai plauzibil pentru îndeplinirea scopurilor sale politice. O 
sumă de asemenea pretexte se găsesc în arsenalul bogat al apucăturilor omeneşti; o dată e umanitarismul (cestiunea 
izraelită), altă dată libertatea popoarelor (cestiunea orientală), o a treia oară răspîndirea civilizaţiei, pentru care fiece 
popor apusean voieşte a avea oarecum onoarea priorității, cu condiția bineînțeleasă ca, deodată cu cultura, să 
răspîndească şi botinele respective. 

Vestitul La-o-tse, filozoful chinez, în cartea sa intitulată Zao-te-king (Cărarea spre virtute), era un aprig 
protecționist. El nu voia nici import, nici export şi, dac-ar fi putut aranja poporul — cel chinezesc, se-nțelege — dupe 
statul său ideal, nicicînd un fir de grîu chinezesc n-ar fi ieşit din împărăția Mijlocului, nicicînd botină engleză n-ar fi 
pătruns în regiunile Fiului Soarelui. Nu ştim daca cineva mai împărtăşeşte ideile vechiului filozof chinez, dar regula lui 
economică nu e lipsită de rațiune. În realitate un popor care n-ar esporta nimic ar trăi totdeuna în mare belşug, iar, 
neimportînd nimic, n-ar consuma decît obiecte pe cari el singur le poate produce, şi toată viața economică s-ar consuma 
înlăuntrul granițelor sale, fără nici un amestec cu străinătatea. 

Nu e îndoială că viaţa ar fi primitivă în feliul ei, dar în statul lui La-o-tse n-ar exista nici sărăcie escesivă, nici 
bogății prea mari. Poate că n-ar fi nevoie nici de parlament, nici de legi, nici de bugete de sute de milioane; oamenii ar 
trăi cam cum au apucat de la părinți, necunoscînd alte trebuinţe decît cele pe cari singuri şi le-ar putea îndeplini; şi se ştie 
că nemulţumirile omeneşti se nasc din proporţia cea mare între cele ce au şi cele ce doresc a avea. 

Din nenorocire noi nu mai sîntem nici în vremea lui Mircea Vodă, nici măcar într-a lui Matei Basarab. Drumuri 
de fier străbat ţara în toate direcțiunile ei, anuităţile străbat bugetul în toate cifrele lui, apoi mai armată, mai şcoli, mai 
patrioți reversibili, mai cetățeni persecutați de peste Prut în număr de sute de mii, toți aceştia ne-au silit să părăsim Tao- 
te-king, Cărarea spre virtute, în care nu existau nici crime, nici procurori, nici escrocherii, nici tribunale, nici codici, nici 
necesitate de ele, nici civilizaţie, nici datorii publice, şi să apucăm calea conexiunilor de interese, să vindem productele 


noastre brute oriunde şi cît se poate de scump, pentru a putea subveni tuturor trebuinţelor sociale şi ale statului. 





În acest înţeles am încheiat convenții comerciale cu statele europene, în prima linie însă cu Austro-Ungaria, pe 
baza unei perfecte reciprocităţi: adecă liberi noi de-a introduce toată industria noastră, precum dantele, postavuri, pielării, 
ceasornice, palavre patriotice, liberă şi Austria de-a le introduce la noi. Din nenorocire, nu sîntem tari decît în ramura 
palavrelor, în celelalte am rămas mai pe jos, încît am renunțat la esportul lor; mai fericită Austria însă, care la ea acasă a 
pus taxă pe palavre, de vin mai scumpe decît ale noastre, dar încolo ne vine cu de toate celea la noi, pînă şi cu făină, pe 
cînd noi cată să ne mărginim la grîne, piei brute, lînă, vite cornute etc. 

Ce se-ntîmplă însă ? Fraţii maghiari sînt asemenea tari în palavre patriotice şi slabi în puntul dantelelor. Există 
într-adevăr o brumă de industrie prin Ardeal între saşi şi români, cari, neavînd atîta rîvnă patriotică la funcții şi 
advocatură, se mai ocupă ba cu pielăria, ba cu postăvăria, ba cu alte de-ale folosului lor şi al altora; dar, fiindcă aceste 
elemente nu sînt patriotice, ele trebuiesc ruinate, oprind totodată şi esportul nostru de vite, piei şi lînă, adecă vorba 
voinicului din poveste: „Omoară două suflete c-o lovitură”. 

Sub ce pretext însă, căci există o convenţie de comerț pozitivă? 

Unde d. de Bismarck a călcat abia, elevii din Buda Pesta calcă greu cu cizmele împintenate. Pretextul e ciuma 
bovină orientală. S-a adus şi s-a votat o lege în Camera de la Pesta conform căreia productele noastre brute, între cari 
pielea şi lîna, sînt supuse unui tratament estraordinar. Pielea trebuie dezinfectată la graniţă chiar, şi această dezinfectare o 
ia din mîna negustorului, căci [î]i face imposibil transportul la locul unde ar putea s-o desfacă, mai cu folos. Ea trebuie, în 
urma grozavei dezinfectări, să fie tăbăcită la fața locului. Lîna iar trebuie dusă de la vamă direct la spălătorie. Las' că prin 
spălătură lîna-şi pierde grăsimea animalică, se văpseşte rău şi nu se poate netezi cu folos, încît există alte procedări prin 


cari se spală şi se colorează totodată, păstrîndu-şi unele din calitățile productului brut necesare fabricaţiunii; dar, pe lîngă 


toate acestea, spălătura, precum şi dezinfectarea pieilor la vamă, nu se poate efectua decît 5 luni de vară, căci iarna 
îngheață apa. lată dar comerţul cu aceste producte redus la 5 luni pe an, şi atunci încă îngrădit la marginele țării! 

Această lege maghiară are de scop de-a exercita protecție asupra culturii vitelor din Ungaria, pe cari le concurăm 
noi. Dar se ruinează industria ţării lor proprie? Ce le pasă. Maghiarii şi aşa nu fac industrie. 

Am voi să ştim numai ce atitudine va avea d. Boerescu față cu aceste ocoliri, nu tocmai măiestre, executate de 


Parlamentul din Pesta în detrimentul negoţului nostru? 


[6 mai 1880] 

Ar fi cu cale ca cineva să facă odată limpede şi în scris deosebirea între ceea ce, fără cuvînt, se numeşte naţional, 
şi ceea ce, cu drept cuvînt, este în adevăr național în spiritul nostru. Din nenorocire, tot ce pîn-acum şi-a însuşit ca din 
senin şi fără ştirea lui Dumnezeu numirea de „naţional” n-au fost decît lucruri primite de-a gata de la străini, cari nu 


numai că nu sînt răsărite nici din instinctele noastre, dar nici nu s-au asimilat 





cu judecata noastră. Memoria celor din urmă generaţii au fost încărcată cu atîtea mii de vorbe nouă şi deşerte încît 
judecata nu mai juca nici un rol, ci, înlăturată cu totul, se slujeşte azi încă de clişeuri primite de-a dreptul de la străini, 
fără a se întreba daca se potrivesc sau nu cu noi. E ciudat că tocmai toate mijloacele de deznaționalizare pe cari, 
îndrăgind Apusul şi pe apuseni, le-am introdus fără alegere la noi se bucură de epitetul uzurpat de „naționale”. Presa 
noastră — scrisă mare parte într-o limbă cosmopolită, lesne de învățat de către orice străin în cîteva zile — e o presă 
naţională. Cu toate acestea lucrarea ei zilnică asupra înțelegerii poporului şterge pînă şi rămăşiţele de originalitate ale 
graiului nostru străvechi. Daca cineva compune arii europene cu totul în alt stil şi-n alt spirit decît doina, hora şi jocurile, 
el compune fără îndoială muzică „naționale” deşi nimic în ea nu e naţional, nici arie, nici text, în cazurile cele mai multe 
nici numele compozitorului. Daca, în sfîrşit, cineva strică o piesă franceză, războtezînd numele personajelor şi 
bădărănind stilul — care rămîne străin cu toate trivialităţile cu care se presară — e autor național, a scris o piesă 
naţională, a lucrat spre ridicarea teatrului național. Daca deschidem ziare de ştiinţe naturale, de medicină, de ce-o fi, ne ia 
ochii lipsa de respect pentru limbă, primirea de termeni străini fără trebuinţă şi numai din lene de-a căuta echivalentul 
românesc. Am văzut o carte intitulată Despre cosmeticurile nuisibile sănătății. Îşi poate închipui fiecine în ce stare e 
amenințată s-ajungă limba prin pretinşii oameni de ştiinţă. 

Cauza pentru care s-a lățit atît de mult stricarea limbei încît astăzi gazetele si cărturarii scriu o păsărească 
neînțeleasă de popor, subţire şi muieratică, e aceeaşi căreia peste tot îi datorim toate relele de cari suferim: politica. 
Uitînd cu totul că limba noastră e singura în Europa care se vorbeşte aproape în acelaşi chip în toate părţile locuite de 
români, uitînd că n-avem dialecte şi că moldoveanul se-nţelege tot aşa de bine cu crişanul ca şi acesta cu oamenii din 
Banatul Craiovei, politicilor noştri nu le era de-ajuns această dovadă şi de unitate între noi şi de deosebire către străini, ci 
au căutat să ne silească să dovedim că fiece vorbă e latină şi că toţi, fără osebire, ne coborîm de-a dreptul de la romani. 
De prisos era aceasta, pentru că nu originea face pe un popor să fie trainic, ci munca lui proprie, fie cu mîna, fie cu 
mintea; primejdios era pentru că una — se zguduia unitatea preexistentă a poporului nostru, al doilea — limba 
păsărească, trebuind învățată, ca orice limbă străină, răpea timpul altor învățături folositoare, al treilea — pentru că în 


multe cazuri nici dascălul nu ştia înţelesul cuvintelor nouă, necum şcolarul; şi, în sfîrşit, pierderea cea mai mare era că 


întreaga comoară a limbei, ce sta din zicători, proverbe, inversiuni, adecă în fraze gata moştenite din neam în neam de la 
strămoşi, se arunca în apă, pentru că-n ele erau şi cuvinte de origine nelatină. Pare că cine ştie ce nenorocire ar fi fost 
aceasta, pare că n-am trăit alături cu vecinii sute de ani şi n-o să mai trăim pare că se făcuse gaură-n ceri dac-am primit 
noi cîte ceva de la ei, ei de la noi. 

În vremea noastră s-au făcut încercări de-a întemeia o nouă ştiinţă: psicologia etnică. Etnografia are de obiect 
descrierea, împărțeala şi spita de înrudire a popoarelor. Ca atare, se ţine de-o parte de istorie şi geografie, de alta de 
anatomie şi fiziologie. În partea geografică studiază distribuţia popoarelor pe glob, natura locuitorilor oricărei țări, datini 
şi obiceie, limbă şi religie. În partea istorică deosebeşte familiile de popoare, raporturile între ele şi filiațiunea, le 
urmăreşte în migraţiunile lor cele mai depărtate şi în încrucişările şi corcirile lor. În partea anatomică şi fiziologică în 
sfirşit hotărăşte caracterele deosebite pe cari se-ntemeiază clasificarea raselor omeneşti. 

Dar, precum lesne se vede, etnografia nu are a face decît cu lucruri esterioare: distribuție, descendență, 
migrațiune, datini; ea nu se ocupă cu rezultatul lăsat în spiritul poporului prin toate schimbările acestea, cu substratul 
psicologic. Neapărat că şi zona-n care locuieşte, şi natura părinţilor din cari se coboară, şi încrucişările trebuie să se fi 
înmagazinat în spiritul poporului şi în limba lui într-o formă oarecare; neapărat că altfel se va fi deprins el de-a privi serii 
întregi de lucruri. Toată istoria unui popor — în orice privire — e înmagazinată în prezentul lui şi toate calitățile şi 
defectele lui sînt dezvoltări ale unui şi aceluiaşi germene fundamental, ale unui şi aceluiaşi sîmbure. Mutînd cireşul sub 
zonele cele mai deosebite, el se va modifica, însă tot cireş o să rămînă, şi numai altoii inoculaţi în trunchiul lui vor da alte 


frunze, alte roade. 





E însă mult mai uşor a deosebi frunzele şi roadele decît a le descrie esența, a le reduce la germenele primitiv. 
Oricare din noi lesne va pricepe că Anton Pann e un scriitor național într-adevăr, iar sute de alţii nu; căci nu devine 
cineva scriitor național prin aceea că repetă cuvintele patrie, libertate, glorie, naţiune în fiece şir al scrierilor sale, precum, 
pe de altă parte, poate cineva să nu pomenească deloc vorbele de mai sus şi să fie cu toate acestea un scriitor naţional. E 
drept că se face deosebire între modul de-a scrie popular şi acela de-a scrie pentru clasele culte, între autorii populari şi 
autorii de artă. Dar această deosebire nu are a face cu aceea pe care noi voim s-o stabilim. Dramele Parisului sînt o 
scriere populară, însă nimic mai puţin decît națională, ci din contra internaţională. 

În vremea din urmă s-au ivit într-adevăr un şir întreg de scriitori cu totul naționali — unii din ei chiar 
intraductibili şi pe deplin înţeleşi numai pentru cel ce ştie bine româneşte. Gothe zicea că partea cea mai bună a unei 
literaturi e cea intraductibilă, şi avea cuvînt. Cel mai original dintre ei pîn-acum e povestitorul Ion Creangă, ale cărui 
basme, traducîndu-se, ar pierde tot farmecul şi mai cu seamă tot hazul lor. 

. 

După această introducere vom vorbi de unele cărți pe cari le judecăm din acest punct de vedere şi între cari cităm 
întîi: 

Pilde şi ghicitori, adunate de P. Ispirescu, culegător tipograf, Bucureşti, 1880. O broşură de 48 pagine. 

D-lui Ispirescu [îi datorim şi alte culegeri preţioase de literatură populară. 

Între noi vorbind, pildele, scrise în felul fabulelor lui Donici, fiind produse proprii ale autorului, ne convin mai 
puţin decît ghicitorile, cari sînt de-a dreptul culese. În pilde găsim unele pasaje originale, dar ele se pot, ni se pare, reduce 
la o origine curat populară. Stilul pildelor e cam căutat. Dintre ele ne-a plăcut mai mult cea intitulată Pizigoiul şi scatiul 


prin varietatea ei. 


Păsărarul puse-odată 
Într-o strâmtă prinzătoare 
Pe-un scatiu uşor de minte, cursă pentru zburătoare. 
El făcu din păsărică cugetului său unealtă 
Şi, cu glasuri prefăcute, după un copaci ascuns, 
Zădărea bietul scatiu să mi-i dea cîte-un răspuns. 
Cintezi, petruşei, sticleți 
Şi florinți de cei semeți 
Ş-amăgise 
Ş-o păţise 
Piţigoiul cu iubire al său cîntec îşi cînta: 


Cinci 


Opinci 
Într-un picior 


Şi tot stă călcîiul gol. 


Armonia imitativă din cele din urmă versuri e fără îndoială de origine curat populară. 


Venim la ghicitori, dintre cari cităm pe cîteva: 


Eu n-am gură, dar spun tuturor cusurul ce au şi nimeni nu se supără pe mine.(Oglinda) 
Apă de frunză, funie de lemn şi puţul de pămînt. (A bea tutun) 

Oală de bou, varză de oaie şi carne de român. (Cizma încălțată cu ciorap de lînă). 
Nici în casă, nici afară, nici în cer, nici pe pămînt. (Fereastra) 

Am zece frați: cinci sub streşină, şi cinci afară: pe cei de sub streşină îi plouă, pe cei 
de-afară nu. (Torsul, Cinci degete se udă spre a trage firul) 

Cîmpul alb, oile negre. Cin-le vede nu le crede, cin-le paşte le cunoaşte. (Scrisul) 
Ce trece peste apă şi nu face valuri ? (Chiotul) 

Am un car cu fîn şi merge pe patru resteie. (Oaia) 

Ce e dulce, şi mai dulce şi pe taler nu se taie? (Somnul) 

Pe poduri ferecate, 

Trec mii nenumărate 

Şi le taie capetele, 

Şi le schimbă numele. (Grăunţele cînd se macină) 

Ungur înarmat trece mare fără vad. (Racul) 


Cînd am apă, beau vin, cînd n-am apă, beau apă. (Morarul) 





Unele consistă din cuvinte fără înțeles şi cu toate acestea se pot ghici numai prin armonia lor imitativă, altele iar 
sînt comice prin greoiciunea si neexactitatea comparaţiunii. 


Între cele dentii, cu armonie imitativă, sînt următoarele: 


Urduc, 

Burduc, 

De barbă-l duc 

De barbă-l aduc. (Fedeleşul) 
Veni titirigele, 

Luă pipirigele, 

Rămase doftorul gol. (Oamenii iau pîinile din cuptor) 
Țac, ţac 

Prin copac, 

Fîş, fiş 

Prin păiş. (Coasa) 


Comice prin greoiciune şi neexactitate sînt următoarele: 


La marginea satului 
Căciula fîrtatului. (Luna) 
Într-o vale prea adîncă 


Zace un popă pe brîncă. (Mămăliga) 


Unele din ghicitori sînt cam echivoce, dar nu ne pare rău. Cu toate consideraţiile de decenţă literară, am dori ca 
mai cu seamă elementele literaturii populare să se adune fără scădere şi nealterate prin pruderie. Tale quale. 
° 
Învățătorul copiilor, carte de citit în clasele primare de băieți şi fete, de C. Grigorescu, 7. Creangă şi V. Răceanu. 
Ediția a IV, Iaşi, 1880, 1 vol., 220 pag. 


Această carte se numără între cele de şcoală şi mai cu drept cuvînt decît multe altele. Între bucăţile de citire aflăm 


lucrări literare de gen popular de-o valoare oarecare, căci aceasta este una din rarele noastre cărți de şcoală netraduse. De 
aceea, făcînd cu totul abstracţie de la destinația ei, estragem cîteva probe din cari se va vedea cîtă originalitate de stil 
ascunde şi cum e una din puţinele cărți din cari copiii învaţă într-adevăr românește. 

Iată o poveste: 

A fost odată cînd a fost; că dacă n-ar fi fost nu s-ar povesti. 

Noi nu sîntem de pe cînd poveştile, ci mai dincoace cu vro două-trei zile; de pe cînd se potcovea purecele cu 
nouăzeci şi nouă de oca de fier la un picior şi tot i se părea că-i uşor. 

Zice că era odată un om însurat. Nevasta lui, care avea un copil de țiță, era cam proastă, dar nici soacră-sa nu era 
tocmai hîtră. Într-o zi omul nostru iese de-acasă după trebi. Nevastă-sa, după ce-şi scaldă copilul şi-l înfaşă, îl puse-n 
albie lîngă sobă, că era iarnă; ş-apoi îl legănă şi-l dezmierdă pînă ce-l adormi. După ce-l adormi, stătu puţin pe gînduri ş- 
apoi începu a se boci cîtu-i lua gura: „Aolio ! Copilaşul meu, copilaşul meu !”. 

Muma eci, care torcea după horn, auzind-o zvîrli fusul din mînă şi furca din brîu cît colo şi sărind o-ntrebă: 

— Ce ai draga mamei ? Ce-ţi este ? 

— Mamă, mamă, copilul meu are să moară ! 

— Cînd şi cum? 

— Iaca cum. Vezi drobul cel de sare pe horn? 

— Îl văd. Şi... ? 

— De s-o sui pisica, are să-l trîntească drept în capul copilului şi să mi-l omoare ! 

— Vai de mine, că bine zici fata mea. 

Şi-ncepură, amîndouă a-l boci ca nişte smintite. Pe cînd se sluţeau ele, cum vă spun, iaca şi tatăl copilului intră pe 
uşă, flămînd şi necăjit ca vai de el. 

— Ce este ? Ce v-au găsit? 

Atunci ele, mai venindu-şi puțin în fire, începură a-şi şterge lacrămile şi a-i povesti despre întîmplarea 
neîntîmplată ... Omul, după ce le ascultă, zise: 

— Bre ! mulţi proşti am văzut eu, dar ca voi n-am mai văzut. Mă... duc în toată lumea! şi de-oi găsi mai proşti 
decît voi, m-oi întoarce acasă, iar de nu, ba. 

Aşa zicînd, ofta din greu, ieşi din casă — fără să-şi ia ziua bună — şi plecă supărat şi amărît ca vai de om! 

A doua zi, ajungînd într-un loc, i se întîmplă să vadă ceva ce nu mai văzuse. Văzu un om care ținea puţin un 
oboroc deşert cu gura spre soare, apoi repede-l înşfăca şi intra cu dînsul într-un bordei; pe urmă iar ieşea, îl punea la soare 


şi tot aşa făcea. 





Drumeţul nostru, nedumerit, se opri şi zise: 

— Bună ziua, om bun ! 

— Mulţumesc dumitale, prietene ! 

— Da' ce faci aici? 

— la mă trudesc de vro două-trei zile să car pocitul ist de soare în bordei, ca să am lumină; şi nici că-l pot. 

— Bre ! ce trudă, zise drumeţul. Na-i vrun topor? 

— Ba am. 

— Ia-l de coadă şi fă ce ţi-oi zice eu: sparge ici, şi soarele va intra singur înlăuntru. Îndată făcu aşa şi lumina 
soarelui intră în bordei. 

— Mare minune, om bun, zise gazda ! De nu te-aducea D-zeu eram să îmbătrînesc cărînd soarele cu oborocul. 

Drumeţul plecă. A doua zi ajunse într-un sat; din întîmplare, se opri la un om; omul de gazdă, fiind rotar, îşi 
lucrase un car şi-l înjghebase în casă, în toată întregimea lui, ş-acum, voind să-l scoată afară, trăgea de proțap din 
răsputeri, dar carul nu ieşea. Ştiţi pentru ce? — Aşa; uşile erau mai strîmte decît carul. Noroc că drumeţul l-au învăţat să 
desfacă carul în toate părțile lui, să le scoată pe rînd afară, ş-apoi iarăşi să-l înjghebe la loc. 

— Foarte mulțumesc om bun, zise gazda; bine m-ai învăţat: cît pe ci era să dărîm casa din pricina carului. 

De aci drumețţul nostru merse tot înainte pînă ce ajunse iară la o casă. Acolo, ce să vadă? Un om c-un țăpoi în 
mînă voia s-arunce nişte nuci din tindă în pod. 

— De ce te frămânți aşa, om bun? 

— Ia, vreu să zvîrl nişte nuci în pod şi țăpoiul ăsta nu-i nici de-o treabă. 


— Că degeaba te trudeşti! Ai un oboroc ? 


— Da' cum să n-am. 

— Pune nucile într-însul, ia-l pe umăr şi le suie în pod; țăpoiul e pentru fìn şi paie, iar nu pentru nuci. Omul 
ascultă, şi treaba se făcu îndată. 

Drumeţul merse mai departe, pînă ce ajunse să mai vadă şi altă năzbutie. Un om legase o vacă cu funia de coarne 
ş-o trăgea în podul grajdului; vaca răgea cumplit, şi el nu mai putea de ostenit. 

— Măi omule ! zise drumeţul, făcîndu-şi cruce; dar ce vrei să faci ? 

— Ce să fac mă-ntrebi ? Da' nu vezi ? 

— Ba văd; numai nu pricep. 

— Ia haramul ăsta e himisit de foame şi nu vrea nici în ruptul capului să se suie-n pod să mănînce fin. 

— Stăi puţin, creştine, că spînzuri vaca ! Ia fînul şi-l dă jos la vacă ! 

— Da' nu s-a irosi ? 

— Nu fii scump la tărîțe şi ieftin la făină. Atunci omul ascultă şi vaca scăpă cu viață. 

— Bine m-ai învăţat, om bun ! Pentru un lucru de nimica era să-mi ucid vaca. Aşa, drumețul nostru mirîndu-se şi 
de astă mare prostie, zise în sine: Pisica tot s-ar fi putut întîmpla să dea drobul de sare jos de pe horn; dar să se care 
soarele în casă cu oborocul, să arunce nucile cu țăpoiul şi să se tragă vaca în pod la fìn, n-am mai gîndit! ... Apoi 


drumeţul se întoarse acasă şi petrecu lîngă ai săi, pe care îi socoti mai cu duh decît pe cei ce văzuse în călătoria sa. 


Ş-am încălecat pe-o şa 

Ş-am spus povestea aşa; 
Şi-am încălecat pe-o roată 
Ş-am spus-o toată; 

Ş-am încălecat pe-o căpşună 


Şi v-am spus o mare minciună. 


Povestea aceasta pare a fi scrisă de Creangă. 

Ce este original în ea? Materia? Am putea dovedi că, deşi populară românească, ea se află şi la alte popoare, la 
cel german bunăoară. Tezaurul comun de poveşti şi anecdote al popoarelor e mare în aparență, dar totuşi se sleieşte într- 
un număr oarecare de prototipuri. Aproape toate basmele noastre populare, cîte sînt strînse, cîte nu, se reaflă sau în 
germene sau întregi în Scandinavia, în Germania, în alte locuri. O seamă de poveşti din ale lui Păcală se află în Basmele 
lui Andersen şi-n alte colecţii. Ceea ce e original e modul de a le spune, e acel grai românesc cu care se-mbracă ele, sînt 
modificațiunile locale, potrivite cu spiritul şi cu datinile noastre. 


Dăm o probă asemănătoare din colecţia lui Au[e]rbacher: 


Un şvab trece prin orăşelul Weilheim. Unul trece c-un car mare încărcat cu gunoi, şi cînd cineva-l întrebă: „De ce 
se întoarce cu carul” el răspunde: „Am uitat țăpoiul acasă şi trebuie să-l iau cu mine”. 

Încolo mai vede pe un om lucrînd la nişte urloaie de lemn sus pe-o casă. El tăia cu ferăstrăul tocmai bucata pe 
care sta, încât căzu la pămînt!. Într-un alt loc un om se-ndeletnicea să taie în poartă, pe lîngă o gaură mare, care era, încă 
două mici. Întrebat de ce o face aceasta răspunse: „Pisica a fătat două pisicuţe”; el face două găuri mici ca să aibă, pe 


unde ieşi şi puii, nu numai muma. La poarta oraşului stătea un car gol c-un 





! Vezi Anton Pann. 





drug de-a curmezişul, încît nu putea intra carul. Omul cu carul nu se gîndi mult, ci tăie cu ferăstrăul cele două capete ale 
drugului în loc de a-l arunca în car de-a lungul. Ce viață veselă, zise şvabul, într-un oraş în care zilnic se petrec asemenea 


lucruri. Ş.a.m.d. 


Naţional şi popular nu va să zică trivial. Nu se cere, se-nţelege, în nici o scriere bună ca cineva, avînd să zică 
lucruri mai de rînd, să aleagă vorbe subțiri; trivială e espresia numai atunci cînd se caută anume să fie mai de rînd decît 
lucrul pe care-l spui. 

Povestea întîia e spusă curat numai spre a interesa pe copii pentru lectură. 


Lăsăm să urmeze una cu o aplicaţiune morală: 


Un cioban tînăr se afla odată cu oile în munți la păşune. Oile păşteau, iar el şedea lungit pe o stîncă, la umbra 
unui brad, cu capul pe mînă, privindu-le cu mare plăcere ! Păstorul fiind obosit, după cîtva timp începu a dormita şi din 
cînd în cînd a-şi scăpăta capul. Un berbece care trecea pe acolo, crezînd că este ațîțat la luptă, se zborşi şi se trase înapoi 
cîțiva paşi spre a-şi da avîntul trebuincios, apoi se repezi asupra stăpînului său şi-l lovi cu coarnele drept în cap, din toate 
puterile. Păstorul, deşteptîndu-se înspăimîntat dintr-un somn atît de plăcut, se aprinse de mînie şi, sculîndu-se furios, 
prinse berbecele şi-l aruncă într-o prăpastie vecină. Oile văzându-l — după obiceiul lor — săriră toate după berbece şi 
astfel pieriră şi ele în prăpastie ! La această privelişte dureroasă păstorul îngrozit îşi smulse părul, strigînd: „Vai de cel 
care nu ştie a-şi înfrîna mînia!”. 

Istoria acestei nefericite turme se răspîndi îndată în toate satele vecine. Un păstor bătrîn, cuminte şi cinstit, scoase 
din această întîmplare o bună învăţătură. Într-o zi, fiii şi fiicele păstorului, voind a se duce la un tîrg din apropiere să 
joace, el le zise: 

— Acolo nu e pentru voi; căci la asemenea locuri se petrec adeseori fapte necuviincioase. 

— Cu toate aceste, ziseră copiii, mulțime de băieți şi fete merg la asemine petreceri şi nu se mai tem de nimica ... 

— Aşa este, dragii mei; însă ei de multe ori, în asemeni petreceri, îşi pierd sănătatea şi numele cel bun. Voiţi 
aceasta? Luaţi sama bine să nu faceţi ca oile ! ... Ştiţi că, dacă una sare în prăpastie, toate celelalte o urmează; şi de aceea 
oile sînt privite de toți ca animale neghioabe. Omul care se alunecă la răutăți numai pentru că şi alții fac astfeli este oare 


mai priceput decît aceste animale? Nu; el este lipsit de înţelegere şi de minte. 


Faţă cu acest fel de literatură care se razimă pe însuşi graiul poporului stă direcția apuseană şi latinizantă al cărei 
unul din reprezentanți era la bătrîneţe Eliad. 

De mortuis nil nisi bene. Prea sînt mari meritele răposatului pe alte terenuri pentru ca noi să mai repetăm 
plîngerile atît de des făcute în contra silniciei cu care el a tratat limba dintr-un punct de vedere a priori. 

A ieşit de curînd de sub tipar, din scrierile lui Eliad, 

Mihaida, fragment epic, Bucureşti, 1880, 1 vol. 8°, 55 pag. 

Infernul, după Dante Alighieri, vol. III, partea 2-ua din Epicele, Bucureşti, 1880. 

Reproducem din ele numai două pasage, drept probă: 


Se împliniră secoli. Prin rada queea vie 

Şi deifăcătoare a spirtului-sciinţei, 

Din creatore-Agape a Deului-Părinte 

În sinul Curăţiei, Verginităţii sacre 

M-am conceput de Sine. Materia luat-am, 

M-am revestitu cu dînsa ca-n ceruri cu Lumina, 

Ş-am incarnat Cuvîntul, să deifacu pe Omul 

Făcutu-mi-l-am frate şi fiu de cerescu Pater 

“L-am înfrățit cu sine; sanctificaiu Săracul, 

Productul muncii salle cu dreptul prefăcendu-l 

În Corpul ş-al meu Sînge de viață dătătore 

Legat-am a mea Pace, Am întărit Credinţa, 

Am încălzitu Amorul, am îndulcit Speranţa; 

Am consolatu pe Miser; am plîns tot proletarul; 

Am fericit în secoli pe făcetori de pace, 

Ameninţat-am Crima; fruntat-am Hypocritul.. . 
(Din Mihaida, cîntul I) 


Pădurea errorilor şi a viciurilor. Dante rătăcit în aquea valle, întempină trei ferae allegoricae quae-l împedică d-a 
eşi. Umbra lui Virgiliu i se arată; predice Copoiul prin quare într-o zi Lupa funestă va fi uccisă, şi Italia lberată. Se offere 


lui Dante d-a face călletoria quae are a-i mîntui suffletul, mai înteiu prin Infernu, apoi la Purgatoriu, spre a 





fi dupo aqueasta condus în Cerul beatilor printr-o căllăusă mai demnă. Dante accepe, şi ei plecă. 


În midlocul callii vieţaei nostrae 
Me reaflai într-o selbă obscură, 
3 Quoci callea directă era perdută. 
Nu e d-a spunne quât era de dură 
Astă selbă silvestra-aspră şi forte 
6 Quoci şi în cuget reinnoe frica ! 
E atît d-amară quât picu e mai morte, 
Ci spre a tracta d-el bine que aflaiu acolo 
9 Spunne-voiu d-altele que avui-nainte: 
Cum iţi întraiu, nu sciu bine a redicce, 
Eram plin de somn la puntul aquella 
12  Ş-adeverata calle abandonassem. 
(Infernul, cîntul I) 


Să ne răspunză fiecine, cu mîna pe conștiință, care e limba românească, cea din învățătorul copiilor şi din 
colecția d-lui Ispirescu, sau cea scrisă de Heliade Rădulescul? 

Nu ne îndoim că răspunsul va ieşi în favorul celei dentîi. 

În curînd se va ridica ilustrului învățător o statuă în Bucureşti şi deci nu mai voim să insistăm asupra acestui soi 
de literatură pretinsă clasică. 

Ceea ce voim însă să amintim scriitorilor noştri în genere sînt următoarele: „Nu în imitarea formelor străine 
consistă adevărata propăşire. Luaţi de la străini gustul de-a pili şi a lucra cu dalta toate scrierile voastre, luaţi de la ei 
iubirea de adevăr, lipsa de suficiență, respectul ce ei îl au atît pentru obiectul pe care-l tratează cît şi pentru publicul 
căruia se adresează. Dar o adevărată literatură, trainică, care să ne placă nouă şi să fie originală pentru alții, nu se poate 
întemeia decît pe graiul viu al poporului nostru propriu, pe tradiţiile, obiceiurile şi istoria lui, pe geniul lui. Tot ce-aţi 
produce în afară de geniul într-adevăr național (nu patriotico-liberalo-politic) nu va avea valoare şi trăinicie, nici pentru 
noi, nici pentru străinătate”. 

Epoca esperimentaţiunii cu vorbe şi cu forme străine au trecut; întrebarea e: rămas-a destulă seriozitate şi minte 
în tineretul nostru luminat de-a urma aceeaşi cale care a asigurat izbînda unor literați ca Alecsandri, Cogălniceanu, C. 
Negruzzi, A. Donici, Odobescu ş.a.; sau nu mai sînt în stare a pricepe măcar problema unei literaturi naţionale şi sînt cu 
totul pe clina Dramelor Parisului? 

Învățătorul copiilor se poate recomanda nu numai copiilor mici, ci şi multora din cei mari. Căci, întîi, ar învăţa 
româneşte, ceea ce, precum se ştie, la Paris nu se poate învăţa; al doilea, ar vedea că mai sînt oameni şi afară de barierele 
Bucureştilor, ceea ce ar înfrîna tonul de „impertinenţă literară” cu care nulități de cafenele încearcă, de la un timp 


încoace, a se introduce în republica literelor !... 


[6, 7, 8 mai 1880] 


ALEGERILE CONSILIELOR JUDEŢENE 


„Monitorul” de duminecă publică decretul domnesc prin care se convoacă colegiile electorale pentru a alege 
membri noi în consiliurile judeţene. 

Colegiul I e convocat pentru ziua de 4 iunie, al II [-lea] pentru 6 iunie, al III[-lea] pentru 8, al IV[-lea] pentru 10 
iunie viitor, cînd, la orele 10 de dimineaţă, alegătorii vor avea să se întrunească în localul comunelor de reşedințe. În 
zilele de 29 şi 30 mai se vor alege delegaţii colegiului al IV[-lea]. 

Legea prin care s-au înființat consiliile judeţene le dă acestora foarte multe atribuţiuni în privinţa intereselor 


locale. Astfel, îngrijirea pentru localurile autorităților, între- 





ținerea drumurilor şi podurilor judeţene, cheltuielile aşezămintelor de instrucțiune, ajutoarele pentru instrucţiunea 
primară rurală, numirea şi remunerarea impiegaţilor judeţului, înființarea sau îmbunătățirea stabilimentelor publice, 
înființarea, desființarea sau strămutarea zilelor de tîrg, modificările propuse la circumscripțiunea județelor, plaselor şi 
comunelor, c-un cuvînt o sumă de interese economice şi de cultură ale judeţelor sînt de atribuțiunea consiliului şi a 
comitetului său permanent. 

Evident că, îndată ce consiliul uzează în mod conştiințios de atribuţiunile pe cari i le dă legea, administraţiunea 
centrală a statului, cît şi ramificaţiunile ei, au la-ndemînă un puternic ajutor, iar pe de alta abuzurile se împuţinează, dacă 
nu dispar cu totul. Astfel bugetele diferitelor comune rurale trec prin revizuirea comitetului permanent. Câte cheltuieli 
zădarnice, cîte dări nedrepte de natura celui atomistic al capitaţiei nu se pot înlătura prin binefăcătoarea influență a acelui 
comitet? Comitetul poate apoi supraveghea, prin membrii săi, progresul lucrării drumurilor, podurilor, aprovizionărilor de 
pietriş; inspectează cancelariile comunelor, dacă sînt ținute în regulă actele stării civile, clădirile comunale şi judeţene, 
şcolile comunale ş.a.m.d. 

Toate aceste sînt lucrări de detaliu, cu cari guvernul central nu are nici timpul, nici căderea de-a se ocupa. 

Ei bine, această parte de self-government pe care legea-l atribuie județelor, căzută şi ea sub sistemul domniei de 
partid şi esclusivismului politic, s-a discompus în multe părți în mici cîrdăşii roşii, în consilii de familie în care cumnatul 
cutăruia, împreună cu vărul şi nepotul cutăruia, votează un drum pe moşia cutăruia, cu obligația tacită a reciprocității; lefi 
şi diurne consumă adeseori bugetul mai întreg al judeţelor; spiritul economicos de partid şi de nepotism a redus şi această 
instituţiune salutară la rolul de unealtă electorală, directă pentru prefect, indirectă pentru şefii companiei generale de 
exploataţie a partidului. 

Contra acestui rău, contra înmlăştinării intereselor vitale ale județelor în nepotism, favori, tripotaj electoral, nu 
ajută decît o sănătoasă conştiinţă de sine a colegiilor electorale. Ele cată să aleagă oameni harnici, buni de lucru, 
dezinteresaţi în aceste consilii; colegiile electorale cată să pună frîu abuzurilor prin escluderea acelora cari, sub pretextul 
şi masca intereselor generale, nu-şi caută decît de ale lor proprii. Țara are mijlocul de-a se scutura de greutatea tuturor 
mizeriilor, de esclusivism patriotico-reversibil, prin alegerea unor oameni independenţi ca inteligență, avere şi caracter. 

Biserica şi şcoala, administraţia şi gestiunea financiară a comunelor rurale, căile de comunicaţie, şcoala 
profesională, toate atîrnă în mare parte de spiritul sănătos şi practic al alegătorilor la cari apelăm. Daca alegătorii nu se 
vor lăsa înecaţi de fraze patriotico-reversibile şi vor avea în vedere nu abstracţiuni gazetăreşti, ci scopurile practice, 
concrete, ale acestei instituții de self-government, de stăpînire prin sine însuşi; daca vor căuta ca nicicînd un ban comunal 
sau judeţean să nu se cheltuiască decît în mod productiv, pentru lucruri într-adevăr folositoare; daca, în sfîrşit, alegătorii 
vor da voturile lor nu unor pretinşi patrioţi, cari din politică-şi fac o meserie lucrativă, ci unor oameni cari, prin avere, 
învăţătură şi caracter, dau garanții îndestule că-şi vor înțelege misiunea— atunci judeţele vor merge bine, şi împreună cu 
ele țara. 

În acest înţeles am dori să fie privite alegerile în cestiune, înlăturîndu-se din ele esclusivismul de partid şi spiritul 


de coterie. 


[7 mai 1880] 


DONAȚIUNEA COMUNEI IAŞI ŞI GUVERNUL 
CONSERVATOR 


„Românul” de la 1 mai nu numai că numeşte respingerea legii celor zece milioane din partea consiliului comunal 
al Iaşilor o faptă rea, dar mai susține că acele milioane au fost votate în principiu de Constituantă, dar au rămas 


neacordate. 





Apoi mai zice: 


De la 1866 pînă, astăzi, şi chiar de la unire pînă astăzi, n-a fost nici un guvern şi nici unele camere cari să facă 


pentru laşi atît cît a voit să facă guvernul şi camerele actuale. Mitropolia zăcea de aproape patruzeci de ani în ruine. Au 
trecut pe la putere tot felul de guverne şi chiar amicii şi coreligionarii politici ai consiliarilor comunali de astăzi, dar 


nimeni nu s-a gîndit la reardicarea acestui mare edificiu ş.a.m.d. 


În realitate, aserțiunea „Românului” e inexactă. 

„Monitorul oficial” de vineri 24 ianuarie (5 februarie) 1875 cuprinde legea promulgată prin care se acordă Iaşilor 
cele 10 milioane în numărătoare, specificîndu-se şi întrebuințarea lor. 

Această lege a fost votată de Cameră la 12 decemvrie 1873. 

A fost votată de Senat la 1874. 

A fost sancționată de M.S. Domnul la 31 decemvrie 1874. 

Promulgarea ei însă — la ianuarie 1875, cînd bugetele erau votate de-un an deja — a făcut cu neputinţă alocarea 
sumelor respective, ceea ce-ar fi trebuit să se facă prin buget rectificativ. 

Între acestea vin roşii, vin ruşii, şi legea rămîne neaplicată pînă astăzi, cînd, în loc de banii în numărătoare votaţi 
de Cameră şi de Senat, li se oferă Iaşilor moşii. 

Pentru a reaminti discuţiunea asupra acestui proiect de lege reproducem următoarele. 

În şedinţa de la 12 decemvrie 1873 a Adunării deputaţilor, d. G. Exarcu, raportorul comitetului de delegaţi ai 


secțiunilor, a dat citire următorului raport şi proiectului de lege respectiv: 


Domnilor deputaţi, 

Adunarea constituantă din anul 1866, prin votul său din 29 iunie acel an, a hotărît a se da municipiului laşi o 
sumă de cîte un milion lei vechi anual în timp de zece ani spre a se întrebuința la îmbunătățirea şi înflorirea oraşului. 
După oarecari discuţiuni, urmate în Senat, s-a pus îndatorire guvernului de atunci a veni cu un proiect de lege prin care să 
se specifice lucrările ce vor trebui a se face cu acest fond. În urmarea acestei chibzuiri, guvernul, prezentînd proiectul 
cerut, Adunarea actuală constituită în secțiuni a examinat în toate detaliurile sale acel proiect, după care a şi numit 
delegați: 

Secţia I pe d. George Exarcu; 

„ IL „Nicu Iacovache; 
„ III , George Greceanu; 
„ IV „ Nicolae Ionescu; 
>» V „ Grig. C. Epureanu; 
„ VI „ Grigore Lahovari; 
„ VI ,„ Dimitrie Cornea. 

Delegații, constituindu-se la rîndul lor în comitet, conform cu regulamentul Adunării, în număr de cinci, absenți 
fiind d-nii Grigore C. Epureanu şi George Greceanu, au luat în examinare deosebitele observațiuni şi modificări propuse 
în secțiuni, pe cari aproprindu-şi-le le-au convertit într-un contra-proiect de lege, ce cu onoare se supune la apreciarea d- 
voastră prin subsemnatul, numit raportor. 

Cred de prisos, d-lor deputaţi, a reveni aci asupra motivelor de înaltă chibzuinţă cari au făcut pe Constituanta din 
1866 să dea această dotaţiune municipiului laşi ca recunoştinţă pentru marile şi patrioticele sacrificii făcute de această 
veche capitală a Moldovei în folosul binelui general al României întregi. 

Preocupaţiunea principală a delegaților dar a fost: 1. de-a regula modul plății acestei alocaţiuni din partea 
guvernului cătră oraşul laşi, şi 2. de-a specifica îmbunătățirile la cari acea alocaţiune va urma să fie întrebuințată, 
conform aceasta cu dorinţele esprimate în Cameră şi Senat în sesiunile trecute. 

Mai-nainte de toate însă comitetul a admis, în principiu, ca suma totală de zece milioane lei vechi sau lei noi trei 
milioane şapte sute trei mii şapte sute lei, bani şaptezeci, votaţi de Constituantă, să rămînă ca un capital inalienabil sub 
administrațiunea municipalităţii de Iaşi, cu ale căruia dobînzi numai să se facă, îmbunătățirile cari mai jos se vor arăta. 

Nu este de contestat că din ziua votului Constituantei, adecă din 29 iunie, cînd s-a acordat această dotaţiune 
oraşului Iaşi, s-a constituit un drept cîştigat pentru municipiul laşi şi, după o justă regulă, ar trebui astăzi guvernul să 
plătească oraşului laşi deodată şepte milioane pentru timpul cît plata milionului anual a stat în întârziere, plus dobînzile 
legale de la votare pînă astăzi. Comitetul delegaților însă, avînd în vedere greutăţile financiare în cari se găseşte statul şi 
cari poate l-ar pune în neputinţă de-a plăti o dată o sumă atît de mare, au găsit de cuviință, în majoritate, ca aceste zece 


milioane să se plătească de stat în timp de cinci ani, cu începerea de la 1 ianuarie 1874, înscriindu-se în buget, pe fiecare 





an, o sumă de cîte lei 740 740 bani 74, suma, egală cu acea de două milioane lei vechi, care se va vărsa în casa 


municipalității de Iaşi în patru diferite termene pe fiecare an, la întîi al fiecărui trimestru. 





În cât priveşte întrebuinţarea acestui fond în lucrări de îmbunătățire pentru oraşul Iaşi, comitetul delegaților d-v., 
studiind proiectul de lege propus de guvern, au văzut că prin el se regulează a se face pavaje, eclerarea oraşului cu gaz 
aeriform, canalizarea stradelor, conducerea de ape şi clădiri publice. S-a observat însă că asemenea lucrări se găsesc deja 
votate de municipalitatea Iaşului, pentru cari s-au alocat anume fonduri din veniturile oraşului şi ele în cea mai mare parte 
sînt în executare; şi astfel comitetul delegaților a căutat să vadă ce alte lucrări mai sînt de efectuat pentru oraşul Iaşi şi la 
cari s-ar putea întrebuința aceşti bani conform cu spiritul votului Constituantei din 1866 şi în vederea discuţiunilor urmate 
atunci cu această ocaziune. 

Intențiunea principală a Constituantei a fost a se da Iaşului o compensaţiune pentru ca acel oraş să se poată ridica 
din starea de decadenţă materială şi morală în care căzuse în urma evenimentelor politice ce au luat din sînul său centrul 
guvernului. Spre satisfacțiunea unor asemenea dorințe, comitetul delegaților, în privirea celor mai sus arătate, a găsit 
următoarele măsuri mai nimerite spre înflorirea oraşului; 

1. Canalizarea şi rectificarea cursului acelor rîuri cari parcură o parte a oraşului laşi; 

2. Înfiinţarea unui institut industrial cu un muzeu de asemenea natură, alipit de el. 

Este cunoscut, d-lor deputaţi, de toţi cetăţenii din laşi că cele două rîuri cari trec prin oraş în timpurile de ploi 
mari debordează, înecînd toată partea oraşului situată pe şesul Bahluiului, făcînd stricăciuni mari şi, de multe ori, 
reducînd în mizerie pe oamenii ce locuiesc acolo şi cari, din nenorocire, sînt mai toți din partea neavută a populaţiunii 
ieşene. În timpuri însă de secetă aceste rîuri scad, lăsînd bahne de ape stagnante cari, sub influenţa căldurilor, degajă 
miasme deletere, aducînd cea mai mare vătămare salubrităţii publice. De multe ori, în fața unei asemenea stări de lucruri 
pernicioasă sănătăţii, s-au ivit proiecte pentru canalizarea cursului acelor ape; însă, din cauza lipsei de mijloace, o 
necesitate atît de simțită nu s-a putut satisface pîn-acuma. 

Prin articolul 3 dară al legii ce am onoare a o supune d-voastre se determinează ca, cu dobînda dotaţiunii Iaşului 
mai înainte de toate să se canalizeze acele două rîuri prin adîncimea malurilor în chipul care se va găsi mai nimerit, spre 
asanarea şesului Bahluiului şi văii Tătăraşului, şi cu acest mod calamităţile inundaţiilor mai periodice la cari aceste ape 
dau loc vor putea pentru totdauna să fie evitate. Comitetul delegaților, tot prin acelaşi articol 3 din proiectul de lege mai 
sus vorbit, a chibzuit ca, după săvîrşirea unei asemenea lucrări, să se înființeze în laşi un institut industrial cu un muzeu 
industrial alipit de el. 

Motivele cari au făcut pe comitetul delegaților d-voastră să ia această din urmă măsură, pe care o crede 
binefăcătoare atît pentru oraşul Iaşi, cît şi pentru toată ţara, sînt multiple şi generalmente simţite în România de peste 
Milcov. 

Cunoaşteţi, d-lor deputaţi, că mica noastră industrie materială, în Moldova mai cu seamă, se găseşte într-o stare 
dezastroasă şi mai toată în mîna unei populaţiuni străine, populaţiune care, din cauza rapacității sale proverbiale, cu drept 
cuvînt a devenit antipatică Moldovei întregi. Oraşul laşi mai ales este bîntuit de această plagă. 

Meseriaşii români, din cauza lipselor de mijloace, lipselor de modele şi de exemple nu pot perfecționa modul lor 
de fabricațiune şi rămîn într-o stare vederată de inferioritate față cu concurența străină. Toţi meseriaşii din Iaşi, chiar în 
industriile cele mai infime, din cauza lipsei totale de unelte în raport cu progresul modern, sînt străini, şi micii industriaşi 
români tind a dispărea din zi în zi cu un pas înspăimîntător. Această necesitate a fost atît de mult simțită, încît, în multe 
rînduri, societăţi private şi municipalitatea din laşi s-au îngrijit de ea şi s-a încercat a stabili mici şcoale de meserie, cari, 
deşi înzestrate cu mijloace foarte restrînse, au produs rezultate destul de satisfăcătoare. 

Comitetul delegaților dară este convins, d-lor deputaţi, că prin înființarea unui asemenea institut în oraşul laşi s-ar 
da înlesniri industriaşilor români să lupte într-un mod mai egal cu concurenții lor străini. Desigur că în acel institut elevii 
vor putea dobîndi o instrucțiune teoretică şi practică pe care astăzi nu o pot căpăta în ţară. Ei se vor putea familiariza 
acolo cu nouăle invenţiuni şi unelte necesarie la meseriile lor şi cari astăzi chiar dacă le-ar cunoaşte şi le-ar poseda, le sînt 
cu totul inutile din cauza unei insuficiente esperiențe în modul utilizării lor. 

Prin alipirea unui muzeu industrial la acel institut comitetul delegaților au avut de scop să pună în acelaşi timp 
sub ochii elevilor şi ai industriaşilor români operele cele mai perfecționate ale industriilor naţionale şi străine, în raport cu 
cerințele cele mai necesare ale populațiunii noastre. Pe lîngă o încurajare pentru industria noastră naţională prin o 
espozițiune permanentă a produselor industriale celor mai alese, credem că acest muzeu nu va fi puţin folositor şi pentru 


dezvoltarea gustului meseriaşilor noştri. 


Acesta fiind rezultatul discuțiunilor comitetului delegaților cu ocazia cercetării proiectului de lege sus-menționat, 
îl supun cu onoare la aprobarea d-voastre. 


Raportor: George Exarcu. 


Tot în acea şedinţă onor d. George Filipescu a propus următorul amendament la lege: 


a) Se va întrebuința, pînă la săvirşirea reedificării catedralei metropolitane din laşi, din dobînda capitalului întreg 


cîte 30000 lei noi anual. Pînă la începerea acestei reedificări subvenţiunea de mai sus se va capitaliza. 
Dar se-nţelege — la toate acestea nu s-a gîndit pîn-acum nimenea. Au trebuit să vie d-alde Costineşti şi 
Pătărlăgeni ca să-şi aducă aminte de mitropolia Moldovei şi a Sucevei, precum şi de vechiul municipium Dacorum 


Iassiorum.... 


[8 mai 1880] 





[„IARĂŞI CESTIUNEA REGATULUI...”] 


x» 


Iarăşi cestiunea regatului român. „Corespondenţa politică” primeşte din Bucureşti o scrisoare foarte interesantă în 
această privință. Foaia oficioasă din Viena, cu toate că ştie pe corespondentul său de aici „totdeuna bine informat”, dă 
această scrisoare sub toate rezervele. După cum spune corespondentul foii vieneze, în sferele guvernamentale de la noi s- 
ar fi discutînd astăzi cu multă ardoare cestiunea proclamării regatului. M. Sa Domnitorul personal ar fi sprijinind cu 
multă stăruință proiectul acesta şi, cu privire la călătoria ce M.M. lor Domnul şi Doamna or să facă în Germania, ar fi 
voind să se ia mai degrabă o hotărîre în această cestiune. S-a sondat tărîmul spre a se şti cam ce fel ar fi privită cestiunea 
regatului român de cătră puterile europene. Cu toate că pînă acuma, după cît se pare, rezultatul nu ar fi tocmai încurajator, 
n-ar fi peste putință ca la serbarea ce este a se da la 10 mai pentru aniversarea suirii pe tron a M. Sale şi a proclamării 
Independenţii să se proclame şi regatul. 

Acestea sînt informaţiile corespondentului foii vieneze şi, dacă dînsa le dă sub toate rezervele, noi cu atît mai 
mult ne mărginim întru a le înregistra curat şi simplu, deoarece ştim şi noi că zgomotul despre proclamarea regatului la 
10 mai circulă de cîtva timp din ce în ce cu mai multă insistență. 

Scrisoarea din Bucureşti cătră „Corespondenţa politică” mai spune că opoziţia parlamentară în România, care 
respinge absolut ideea regatului, ameninţă, în cazul cînd s-ar da urmare acestei idei, să se dea la nişte manifestații 
zguduitoare cari s-ar îndrepta contra prințului Carol însuşi. 

Să ne fie iertat a spune că aici „Corespondenţa” a fost rău informată. Oricît ar respinge ideea de regat, opoziția nu 
poate fi antidinastică; daca sînt într-adevăr la noi antidinastici pînă la manifestații scandaloase, zguduitoare şi chiar 
criminale, apoi nu sînt acei din opoziţie azi, ci acei de la putere, cînd sînt în opoziţie. E de prisos credem să mai 


reamintim fapte de ieri şi de alaltăieri pe cari toată lumea le cunoaşte ca şi noi. 


[9 mai 1880] 


[„EVITĂM A VORBI...”] 


Evităm a vorbi de politica noastră externă nu pentru că n-am avea nimic de obiectat la modul cum este condusă, 
ci pentru că ne-am făcut obiceiul a ne impune de bunăvoie o rezervă, din nefericire mai mult decît justificată prin 
împrejurări. Daca guvernul nostru ar fi totdauna atît de bine informat încît să ştie cu siguranță dincotro bate vîntul şi care 
este espresia ce cată s-o dea fizionomiei sale, lucrul ar fi uşor pentru oameni cari ştiu a citi printre şire şi pricep mai mult 
decît li se spune, căci, pe lîngă indicaţiuni cît de slabe, s-adaugă instinctul totdauna viu al patriotismului, care simte 


pericolele şi le ocoleşte. Dar acest instinct al nostru a fost adeseori indus în eroare prin atitudinea nimic mai puțin decît 





cumpănită a guvernanțţilor, încît prea adeseori pînă acum am fost mistificați pînă a lua o zgomotoasă indeciziune, o 
turbulentă ignoranță despre cele ce se petrec, drept politică serioasă şi întemeiată pe garanții reale. Noi — cum am mai 
zis-o de atîtea ori — pricepem ca un guvern al României să întîmpine grave dificultăți, căci țară mare nu sîntem şi de 
puteri extraordinare nu dispunem. Dar un lucru e clar între toate. Nu e permis unui guvern român de-a face şi din politica 
esterioară un mijloc de mănţinere la putere a partidului şi, daca a fost atît de puţin dibaci de-a se compromite, ar trebui să 
aibă curajul de-a se sacrifica pentru greşalele sale. Nu tăgăduim că acest sacrificiu e adeseori extrem de greu, că el cere 
un caracter extraordinar, acela de-a aduna asupră-şi oprobriul general, de-a pierde popularitatea, de-a pierde totul ca 
partid, dar de-a cîştiga pentru țară tot ce dintr-o greşeală politică se poate cîştiga. 





Se ştie că am numit participarea la război — cel puţin cu lipsa de garanţii cu care s-a făcut — o greşeală politică. 
Guvernanţii noştri vor zice, poate, că asta e o cestiune de apreciaţie şi vor arăta numai aversul medaliei: gloria, 
recunoaşterea vitalităţii naţionale ş.a.m.d. Fie. Nu zicem ba, căci orice lucru, deci şi o greşală, are părți bune şi părți rele. 
Danemarca a dat o strălucită probă de vitalitate bătîndu-se cu două împărăţii şi pierzînd două provincii. Dar pe de altă 
parte nu e mai puțin adevărat că, dacă i-ar fi fost cu putinţă să evite războiul şi să-şi păstreze provinciile, ar fi fost mai 
bine. Chiar războiul dezastros întreprins de Napoleon III contra Germaniei nu a fost lipsit de oarecari consecuenţe bune, 
morale şi materiale. Francejii nu mai sînt ameţiţi de propria lor suficiență ca mai nainte; au devenit un popor de o 
sobrietate în sentimente şi aspiraţiuni încît nu mai seamănă cu ceea ce au fost. Pe de altă parte poziţia cea excepțională 
cîştigată de Germania în concertul popoarelor europene nu e lipsită de adînci părți de umbră, precum criza economică, 
dări peste dări ş.a. Deci fiece faptă are în lumea aceasta a strictei cauzalități o urmare oarecare şi această urmare va avea 
pururea între multe rele ceva bun, între multe bune ceva rău. Cînd urmarea e rea ar trebui exploatată cel puţin partea ei 
cea bună, pînă în ultima consecuenţă. 

Îndată aşadar ce greşala participării la război s-a comis trebuia cel puţin ca laturea favorabilă a ei să se păstreze 
intactă: bunele relaţiuni cu Rusia. Ar fi trebuit ca aliatul să rămînă un binevoitor amic, consiliu pe care, după cît aflăm, 1l- 
ar fi dat delegaților români însuşi d. de Bismarck. 

Ce se-ntîmplă însă? 

În loc ca partidul liberal să-şi bea păharul greşelei comise pînă la fund, ceea ce pentru moment l-ar fi costat 
popularitatea, ia deodată acel ton necalificabil care a indus toată presa şi toată națiunea în eroare: tonul unei siguranțe 
invincibile în cestiunea pe atunci la ordinea zilei. 

Urmarea a fost apoi deplina noastră abandonare în cestiunea izraelită şi trăgănarea în infinit a delimitării 
Dobrogei. 

Din depeşă aflăm că Rusia a ratificat pîn-acum toate delimitările făcute, esceptînd cele din Dobrogea. Ceea ce e 
mai curios însă în împrejurările de față e că acest provizoriu formal constituie un punct de plîngere al răspunsului 
Camerei bulgare la mesajul de deschidere, plîngere cu atît mai caracteristică cu cît pe ea se întemeiază acuzarea că pe 
teritoriul nostru s-ar fi formînd bande ce primejduiesc siguranţa marginelor bulgare. Iar pe acuzarea aceasta se-ntemeiază 
conflictul diplomatic între statul nostru şi cel bulgar. La început ni se spusese că demisia d-lui Evloghie Gheorghief din 
postul de agent diplomatic al Principatului învecinat, precum şi plecarea d-lui Sturza de la Sofia sînt a se atribui unor 
cestiuni de etichetă. Acum însă ziarele străine ne spun că cestiunile de etichetă nu sînt decît o urmare a unei cestiuni 
materiale, aceea a bandelor. 

Pe lîngă aceasta întîmpinăm însă o altă ştire, nu mai puţin curioasă. 

Ministerul de Război al Bulgariei se mută la Şumla. Iată într-adevăr un ministru care nu face parte din unitatea 
responsabilă şi constituţională a unui cabinet bulgar şi care se mută, ca o instanță aparte, în apropiarea hotarelor 
Dobrogei, pentru a păzi Bulgaria de bande. Prin aceasta par a ni se face manifestații foarte amicale de bună vecinătate. 

Toate acestea însă derivă de acolo că partidul dominant, de frică de-a nu-şi pierde popularitatea, pe care altfel tot 


şi-a pierdut-o, n-a voit să-şi esploateze cel puţin greşala pînă la ultima consecuenţă bună ce se putea trage din ea. 


[10 mai 1880] 


[„„AM ARĂTAT CUM ZGOMOTELE...”] 


Am arătat cum zgomotele serbărilor oficiale, ale surlelor, ale tobelor şi ale urărilor asurzesc urechile capului statului şi, 
acoperind gemetele de suferință ale naţiunii, îl fac a nu le mai auzi. Am spus cum şiragurile baionetelor şi ale escadroanelor, grămădirea 
cetelor polițienești, trimbiţele şi aleile de tufe verzi, adunate prin rechiziție de oameni şi materiale, pun o perdea înaintea ochilor capului 


statului şi-l opresc de-a vedea ranele 





nu ale unei părți, ci ale corpului întreg al societății române, rane cari cresc şi se-nveninează c-o spăimîntătoare repeziciune. Ne-am 
împlinit astfel o datorie de conştiinţă, o datorie respectuoasă cătră unul din cei mai înalți factori ai formulei noastre politice, lăsînd ca, la 


rîndul său şi de-o va voi serios, el să poală cerceta şi vedea adevărul. 


Iată cum vorbeşte „Românul" despre serbarea de la 10 mai — însă nu acum, ci pe cînd era în opoziţie. 

Ştiţi ce este acum 10 mai? 

Nu serbare oficială cu surle, tobe, trîmbiţe ce asurzesc urechile pentru a acoperi gemetele de suferință ale naţiunii, 
ci o fericită aniversară, o glorioasă aniversară, o zi de mii de ori ferice, o paradă cu trupe mai numeroase decît la intrarea 
triumfală a armatei în urma războiului. 

Astăzi M. Sa Domnul nu este numai unul din cei mai înalți factori ai formulei politice, care, la rîndul său, de-o 
voi serios, va putea cerceta, ci un domn bun, patriot, plin de cele mai nobile aspiraţiuni, şi alaltăieri a fost ziua, de mii de 
ori ferice, în care dorințele țării au fost încununate prin dobîndirea lui. 

Iată cuvinte proprii ale „Românului”, comparate tot cu cuvinte proprii de-ale lui din altă epocă. Ale lor dintru ale 
lor, nimic din pana noastră. 

Din parte-ne ne pare rău că partidul roşu şi organele lui dau dovezi de o aşa meschină înjosire de caracter, că se 
dezmint într-un mod atît de crud, atît de barbar, încît nu pot inspira nobilului purtător al coroanei lui Mircea decît 
dezgust, pentru a întrebuința o espresie cît se poate de eufemistică. Aceiaşi oameni care-l numeau pe M. Sa un agent, un 
pion al d-lui de Bismarck, se topesc azi în linguşiri şi laude şi se simt de mii de ori fericiți ... pentru ce? Pentru că dispun 
de buget. 


O tempora, o mores! 


[13 mai 1880] 


[„„CÎND CONSILIUL COMUNAL ...”] 


Cînd consiliul comunal al oraşului Iaşi a respins modul în care i se acordau cele zece milioane lei vechi votate de 
Constituantă am spus, fără a aştepta detalii, că votul consiliului nu putea fi întemeiat pe consideraţii politice sau de partid, 
ci numai pe cuvinte practice. „Românul”, cu maniera sa de-a vorbi, a numit respingerea o faptă rea, o compromitere a 
intereselor oraşului pentru motive personale şi de partid etc. 

Cît de puţin era justificată purtarea ziarului guvernamental se va vedea din scrisoarea d-lui Mircea, pe care o 
reproducem din „Steaua României”. 

Din această scrisoare se va vedea că numai conservatorii din consiliu au votat — cu rezerve — pentru primire, iar 
celelalte grupuri politice şi-au împărțit voturile, unii pentru, alţii contra primirei, destul numai că majoritatea a fost 
contrarie. 

Scrisoarea e adresată „Românului”, dar acesta a refuzat publicarea din cauză că se pomeneşte în ea şi de vestita 
reversibilitate. 


Iată scrisoarea d-lui Mircea. 


[13 mai 1880] 


[„„DUPĂ CÎTE SE SPUN ...”] 


După cîte se spun, d. Alexandrescu-Urechie va intra, a propos de Albumul macedo-român, în ministeriu, la 
Departamentul Cultelor şi Instrucțiunii. Minunatul A/bum îşi dă roadele; el este o întreprindere națională şi liberară, 


avînd scopul să înființeze şcoale în 





Macedonia; astfel d. Urechie, care a luat inițiativa acestei întreprinderi, capătă, ca patriot, ca eminent bărbat de litere şi 


de competență în materie de instrucţiune publică, portofoliul logofeţiei şcoalelor! ... 


[14 mai 1880] 


[„„CELE DIN URMĂ ZGOMOTE ...”] 


Cele din urmă zgomote asupra reconstituirii ministerului spun că golurile se vor umplea astfel: 

D. Docan, Finanţe; 

D. col. Dabija, Lucrări Publice; 

D.V. Alexandrescu-Urechie, Culte şi Instrucție. 

Tăcerea foilor guvernului în privința acestor zgomote este foarte caracteristică. Neterminabila reconstituire a dat 
loc la atîtea şi-atîtea zgomote, şi nici una din aceste foi nu a înregistrat măcar vreunul. Aşa, de exemplu, se vorbea 
odinioară de d. Tache Giani, unul dintre capii protestanților omogenişti din Cameră, că va fi chemat la Justiţie, despre un 
d. Gheorghian că va primi portofoliul Cultelor; zgomotul umflîndu-se mereu, ajunsese să s-auză că aceşti doi d-ni şi 
depuseseră jurămîntul. O zi-două au trecut şi s-a văzut că nu era nimica adevărat; alte două zile au fost de ajuns ca să nu 
se mai vorbească de cele două ilustre Excelenţe. Gurile rele spuneau că toate zgomotele acelea porniseră din imaginația 
proprie a respectivilor, cari aveau poate interesul să li se atribuie măcar cîteva zile sorții portofoliului. 

Din puntul de vedere social despre dd. Docan şi Dabija n-are niminea ceva de zis; d-lor sînt nişte bărbaţi ale căror 
vederi politice pot să ni se pară cu totul greşite, rele sau primejdioase; dar, ca persoane private, d-lor sînt nişte oameni 
serioşi. Nu se poate nicicînd bănui că d-lor făuresc acasă, cu cîţiva intimi, zgomotul că vor fi chemaţi la minister, pentru 
a-şi face cine ştie ce treburi particulare sau spre a se îngîmfa două trei zile de salutările postulanţilor la departamentul ce 
şi-au destinat înşişi. Dar d. Pseudo-Urechie nu cumva o fi venind la minister fără ştirea M. Sale, nici a d-lui Brătianu? Nu 
cumva zgomotul despre chemarea d-lui Urechie a fost fabricat la redacţia „Frăţiliei întru dreptate”? D. Urechie se pricepe 
mai bine la d-alde astea decît d. Tache Giani şi de aceea merită să mai revenim asupra marcantei d-sale persoane. 

Noi, independent de zgomotele pe cari dd. Tache Giani, Gheorghian, Urechie şi tutti quanti şi le dau în circulaţie, 
aflăm, din izvor mai vrednic de încredere, că reconstituirea cabinetului nu atîrnă de la nimic alt decît de la rezultatul 
misiunii extraordinare a d-lui D. Brătianu la Londra. Şi oricine înțelege, prin urmare, că nu e vorba de portofoliile de 


justiţie, lucrări publice sau culte, nici greutatea nu e doar întru cît ar privi pe dd. Tache Giani sau Pseudo-Urechie. 


[15 mai 1880] 


[„„DE CÎND DATEAZĂ ESPORTUL NOSTRU...”] 


De cînd datează esportul nostru de grîne, de atunci importul de fraze. S-ar putea zice că România a preschimbat 
păturile adînci şi binecuvîntate de Dumnezeu ale țărinei sale pe vorbe deşerte, pe teorii de gazetă, pe subțiri apucături 


advocățeşti ş.a.m.d., căci spiritele cele bune ce mai sînt în viață le datorim unei epoce cu mult anterioare celei actuale. 





Între aceste fraze deşerte, fără nici un corelat real, căreia i-am consacrat atîte critice e şi aceea inventată de 


„Românul” şi afiliații săi, că dreapta conservatoare din România ar fi reacționară, frază care s-a repetat de atîtea ori în 
viaţa noastră politică încît, conform proverbului latinesc calumniare audacter semper aliquid haeret, mulţi o repetă fără 
să-şi fi dat vreodinioară seama de înţelesul cuvîntului ce-l întrebuințează, fără a se întreba cel puţin daca o reacție, în 
sensul apusean al cuvîntului, singurul adevărat, e măcar cu putinţă în România. 

Cari sînt oare actele reacționare ale dreptei conservatoare? 

La unirea ţărilor, la alegerea unui Domn, au luat parte cu votul şi cu fapta conservatorii actuali, precum se poate 
constata din discuţiile Adunărilor ad-hoc. 

Secularizarea averilor închinate se propune şi se obține cu unanimitate de voturi de cătră un actual conservator. 

Oborîrea privilegiilor, egalitatea civilă şi instrucţiunea populară se datoresc conservatorilor. 

Constituţia liberală de astăzi se propune de un guvern în majoritate conservator, se admite de cătră o Adunare în 
majoritate conservatoare, prezidată de d. M. K. Epureanu. 

În privirea aceasta nu există absolut nici un precedent, care i-ar da cuiva ocazia de-a susținea că dreapta a fost 
cîndva reacționară. Dreapta a voit şi a realizat introducerea libertăţilor publice şi a mecanismului constituțional în țară 
într-o măsură mult mai mare de cum au făcut-o vreodată liberalii. Dar pîn-aci, şi nu mai departe. 

Republica de la Ploieşti într-adevăr n-a proclamat-o dreapta, pe Domn nu l-a ameninţat cu asasinarea sau cu 
detronarea, cu un cuvînt ea s-a mărginit la păstrarea, la conservarea instituţiilor actuale, nu a încercat însă nici a le 
falsifica, nici a le înlătura, nici în fine a le distruge. 

O reacţie există în Franţa. Toate partidele monarhice de acolo, unele voind dreptul divin, altele apelul 
napoleonian, toate într-un gînd de-a răsturna Constituţia actuală a statului francez şi de-a readuce instituțiuni din 
domeniul trecutului, sînt într-un chip oarecare reacționare. 

Dar ce voieşte dreapta la noi? 

Avem vrun candidat de domnie, voim măcar reintroducerea Reglementului Organic? Pînă şi copiii ştiu că 
asemenea imputări nu cutează nimeni a ni le face, nici adversarii noştri politici. Ştiind însă aceştia că termenul 
„reacţionar” e odios în unele părți ale Europei, fac sport cu această poreclă, atribuind-o nouă. Daca noi zicem despre 
liberali că sînt radicali, avem dovezi la mînă: avem „Republica Română” redijată de însuşi Pontifex Maximus al 
partidului, d. C. A. Rosetti, avem ediţia duodez a acelei republice la fericitii Ploieşti. 

Dar noi, reacţionari? De unde şi pînă unde? 

E vrun loan sau Caliman Asan, vreun Bogdan Muşatin, vrun Vladislas Basarab ai cărora crainici şi curteni să fim; 
apărăm privilegii şi constituţii vechi; voim suprimarea libertăţilor publice, a egalităţii cetăţenilor? Nimic din toate 
acestea. 

Ceea ce voim azi, precum am voit-o pururea, este conservarea intactă a acestei Constituţii , însă bineînţeles 
intactă, căci e propusă de un guvern în majoritate conservator, votată de-o Adunare în majoritate conservatoare. 

Prin intact înțelegem însă ca toţi factorii constituţionali să-şi îndeplinească misiunea ce li se atribuie, pentru a nu 
se confunda responsabilitatea lor. Camera să fie Cameră, să nu se amestece în atribuțiunile puterii judecătoreşti şi a celei 
executive; puterea executivă să nu ocolească responsabilitatea ce-i incumbă prin voturi servile; alegătorul să nu fie 
stînjinit de a-şi exercita dreptul lui printr-un sistem de presiuni morale şi materiale, de amenințări şi promisiuni de funcții 
şi favori. 

Dacă însă, de la alegător începînd, tot constituţionalismul se mărginește la păzirea esterioară de formalități goale, 
pe cînd în fond tot spiritul Constituţiei e falsificat, toate garanţiile ei înlăturate, atunci nu mai poate fi vorbă de guvern 
parlamentar. Atunci avem a face c-o societate organizată de esploataţie care imitează țara prin manopere machiavellice şi 


în contra ei dreapta constituțională e în apărare. Ea apără instituțiile actuale şi libertăţile publice. 





Dreapta se poate numi cu drept cuvînt partidul constituțional; lupta ei e îndreptată contra partidului 
anticonstituţional, radical, care falsifică şi spiritul şi litera instituțiilor actuale, ducîndu-le ad absurdum şi inspirînd 
naţiunii neîncredere în eficacitatea lor. 

Singurele analogii ce se pot cita între dreapta noastră şi alte drepte apusene e poate cu partidul conservatorilor 
republicani din Franţa şi cu cel constituțional din Italia. Față cu tendenţele unui Clemenceau şi a altora, republicanii 
conservatori apără Constituţia actuală a Franţei, instituţiile ei actuale. 

Întrebuinţarea aceasta de porecle deşarte e îndealtmintrelea o sofismă comună şi veche ca lumea şi, precum lesne 
se vede, e ceea ce se numeşte în logică o petitio principii. În loc de a dovedi o teză, în cazul nostru în loc de-a dovedi prin 


fapte că dreapta voieşte trecutul, de unde apoi ar rezulta în adevăr că, e reacționară, se aleg în discuție din capul locului 


numiri, adecă vorbe, cari cuprind în sine deja concluziunea şi din a căror analiză lexicală să rezulte aceea ce mai întîi ar fi 
trebuit, după toată buna-cuviință, să se dovedească. Nepărtinitorul zice „cult” sau „religie”, amicul cauzei zice „pietate” 
sau „beatitudine dumnezeiască”, adversarul zice „bigoterie”, „superstiţie”. Nepărtinitorul zice „preot”, d. Sihleanu zice 
„pochi”. Astfel cei ce discută trădează, prin chiar alegerea termenilor, intenția pe care o au. 

E într-adevăr trist ca nişte apucături sofistice, atît de vechi şi atît de cunoscute fiecăruia încît de la întîia vedere 
sar în ochi, să poată avea o influență oarecare asupra convingerii oamenilor. 

Astfel însă stă şi cu dreapta conservatoare. Cei nepărtinitori o vor numi „partid constituțional”, adversarii de rea- 
credință vor continua a ne numi reacţionari, ferindu-se însă s-o probeze aceasta. 

Am avut speranța — vană poate — că în era nouă ce ni s-a creat prin Tractatul de la Berlin copilăriile şi 
poreclirile din trecut vor înceta. 

Deşi presa guvernamentală nu încetează nici azi, cu toate că adeseori a ţinut seamă de argumentaţia noastră, de-a 
întrebuința termeni improprii în discuţie, ceea ce noi nu facem oricît de aspri ar fi termenii noştri, ne-a rămas a ne măguli 
cel puţin cu realitatea lucrurilor, cu numărul dispărînd al foilor oficioase, căci mai puţin decît una nu poate fi. 

Afară de „Românul” nu mai e într-adevăr nici un organ radical care să poată fi luat în mînă măcar, necum citit. 
Specia presei radicale de răspîntii nu mai e reprezentată asemenea decît printr-un singur organ, pe care nu-l mai citeşte 
nimenea. Cît despre „Presa” centrului sau centrul „Presei”, ne credem dispensaţi, după probele vesele ce le-am dat despre 
consecuenţa cu care este condus acest organ, de-a mai insista asupra lipsei de gravitate a acestei alianţe de ocazie cu d- 
alde Dimanci, Pătărlăgeni etc., precum se esprimau odinioară confrații noştri. 

Astfel, calomnia că dreapta e reacționară şi-a trăit şi ea traiul, şi-a avut şi ea epoca de înflorire sau mai bine de 
rodire, căci calomnia e criptogamă şi, învechindu-se pe terenul inundat de lumina mare a adevărului, se usucă şi dispare 
ca toate criptogamele ce rodesc la întuneric şi în umbră. 

Deşi nu sperăm din partea confraţilor de la „Românul” că vor recunoaşte pe față eroarea lor, fie voluntară, fie 
involuntară, dar una ştim: că în contra evidenţei lupta e absurdă şi ridicolă ca şi acea a celebrului erou de la Mancha. 

Absurzi sînt oamenii adeseori, ridicoli însă nu vor să fie nici cînd, şi teama de ridicol, pe care confrații trebuie s-o 
fi avînd, ne deschide perspectiva de-a vedea dispărînd din dicționarul nostru politic cuvîntul „reacţionar”, căruia-i lipseşte 


orice temei istoric, precum nu are nici o îndreptăţire socială. 


[15 mai 1880] 


FRANŢA [SÎNT ACUM NOUĂ ANI...”] 


Sint acum nouă ani de zile, zice „Deutsche Zeitung”, cînd superbele Tuilerii şi strălucitul Louvru au pierit în flăcări. Adînc 
mişcată, Europa privea la acele îngrozitoare limbi de foc ale socialismului şi din toată lumea civilizată se auzi un strigăt de 


indignațiune, un țipăt de oroare în contra „„simielor Marei Revoluţiuni ”, cum numeşte un poet francez pe Ferré şi Raoul Rigault cu ai 


lor. Ceea ce n-au îndrăznit nici Marat şi Robespierre au 





cutezat a face piticii Comunei; ei puseră mîna sacrilegă pe martorii seculari şi de granit ai gloriei franceze; ei voiau să 
dărime nu numai castelul imperatorilor uriți, ci şi acel templu sublim al artelor la ale cărui strălucite figuri divine 
priveau cu admiraţiunea toate naţiunile culte ale globului. 

După ce trecuse drama cea înfiorătoare, Franţa-şi răzbună cu severitate în contra comunarzilor. Ei fură 
împuşcaţi cu sutele pe cîmpia de la Satory ; cu miile fură deportați peste ocean spre Noua Caledonie şi în fine națiunea 
franceză se crezu pe deplin asigurată în contra nefastei fantome roşie. 

Comuna a cauzat mari prejudicii libertății Franţei; era p-aci să-i aducă moartea Republicei. Dacă Camera 
acelor adunături ar fi avut la îndemină pe un pretendent potrivit, dacă Lulu n-ar fi fost prea tînăr, iar Chambord prea 
bătrîn, monarhia îndată şi-ar fi serbat învierea din morți. Se ştie că cetățenimea, îngrozitu de anarhie, dorea o reacțiune. 

Thiers fu răsturnat pentru că declarase că unica formă de guvernămint posibilă este republica. Fu instalat Mac- 
Mahon pentru a pregăti restaurațiunea tronului şi au trebuit nişte silințe nespuse pentru a feri noua suveranitate a 


poporului de un atentat şi a funda o Republică a republicanilor. 


Cum vedem scopul cel mare s-a ajuns. Sînt trei ani de cînd Republica ne probează în fapt că este posibil un self- 
guvernămint civil. 

Conducătorii de astăzi ai Franciei, Grévy şi Freycinet, au urmărit o politică liberală şi onestă. Ei au căutat să 
asigure națiunii franceze bunurile cele mai înalte: munca, pacea şi progresul. 

Europa a privit cu invidie, la prosperitatea acestui stat peste care se părea că s-a vărsat un inexhaust corn de 
abundență şi de binecuvintare cerească. 

Marea criză economică, în calea ei împrejurul lumei, n-a atins întru nimic pe Francia. Casele Republicei erau 
pline de venituri bogate, putind să întrebuinţeze pe fiece an cite 2 şi 3 sute milioane escedente pentru lucrări de utilitate 
publică. 

Francezii putură cu drept cuvînt să se laude cu restauraţiunea lor intelectuală şi materială; regenerațiunea şi 
renaşterea Franciei era făcută. 

Dar fantoma cea roşie? 

Republica declară zimbind că nu se teme de ea. Orice maladie socială, ziceau conducătorii Franciei, se vindecă 
prin libertate şi bunăstare. Să ne îngrijim numai de binele „maselor poporului”, să mulțumim numai acele straturi 
lihnite din cari socialismul îşi recrutează batalioanele de proletari şi fantoma roşiilor se va topi ca o negură uşoară la 
lumina soarelui. Republica nu a vorbit numai, ci a şi lucrat astfel şi lumea a privit un spectacol la care nimeni nu se 
aştepta. Francia îşi cheamă îndărăt pe cei zece mii de „fii pierduţi”, pe luptătorii Comunei, petroliştii esilaţi din anul cel 
nefast. Ei se întoarseră de peste ocean pentru a fi primiţi la sînul patriei. 

De un timp încoace radicalismul a început iarăşi să-şi ridice capul cu o nemaiauzită îndrăzneală. Adresîndu-se 
către conducătorii Republicei ei strigă: ,„ Voi n-aţi dat graţie comunarzilor, ci numai o parte din dreptul lor!” . lar de pe 
tribuna Camerei şi prin ziarele socialiste ei sbiară cu sarcasm cetățenilor. „Voi vreţi să ne iertați? Întrebaţi mai întîi 
dacă noi vă iertăm pe voi ?” 

În zilele acestea este vorba să se facă Parisul teatrul unor demonstrațiuni enorme. Estrema aripă a radicalilor, 
ca şi pe timpul Imperiului, aranjează o mare scenă de cimitir. Capii lor au invitat deja legioanele de muncitori ai 
capitalei ca să se adune în Pere-Lachaise pentru ca în ziua morții Comunei să serbeze pe „martirii politicei roşie 
sociale”. 

Este evident că acest cult al petroleului cată să producă o impresiune din cele mai îngrijitoare, cu atit mai mult 
că socialismul lucrează şi în Cameră, tocmai ca un furios, la subminarea Republicei. Roşii se aliază cu negrii, Louis 
Blanc cu Cassagnac, pentru a răsturna republica cea moderată — fiindcă este moderată — şi de pe acum calculează cît 
timp se va putea ţinea la putere Freycinet şi cit Grévy, ba se întreabă chiar cit timp va putea rezista năvalei socialismului 
cel mai apropiat preşedinte al Republicei, adecă Gambetta. 

Se pare că Francia alunecă cu o iuțeală nebună pe o pantă la capătul căreia stă căscat un abis roşu şi trei 
candidaţi de tron aşteaptă la pîndă ca mintuitori ai statului după cădere. Și mulțimea de primprejur, chiuind de bucurie, 
va striga: Popoarele trebuiesc guvernate cu o mină de fier! 

În interesul libertăţii europene este de dorit ca niciodată statul liberal francez să nu fie înghiţit de fantoma roşie, 


ca Republica să nu fie zdrobită de revoluțiunea sacrilegă! 


[15 mai 1880] 


[„DACĂ LA APRECIERI TEORETICE ...”] 


Dacă la aprecieri teoretice ne învrednicim a primi cîte un răspuns nimic mai puţin decît convingător de la 
organele oficioase, în cestiuni materiale de-o importanță estremă confrații se dispensează de această sarcină calculînd, se 
vede, cu uitarea publicului sau cu lipsa lui de atenţie. 

Am întrebat: Cum stă cu cele 8 milioane împrumutate de la guvernul imperial al Rusiei? Răspunsul — tăcere 
absolută. 


Am întrebat: ce înțeles are misiunea constantinopolitană privitoare la mănăstirile închinate? Răspunsul — tăcere. 





Acum se iveşte o nouă cestiune, mai îngrijitoare decît toate celelalte: decadenţa deplină a esportului nostru de 


producte brute, o decadență de care se-ngrozeşte chiar „Românul”, fără a pomeni, se-nțelege, că acest regres datează 
absolut numai de la venirea roşiilor la putere. 


Punem din nou sub ochii cititorului pasajul din „Românul” privitor la această gravă cestiune: 


„Monitorul oficial” a publicat zilele trecute statistica importului şi esportului în anul 1879. Cifrele acestei statistici sînt foarte 


elocinți. Ele dovedesc că balanța comercială a României e foarte rea şi îngrijitoare. lacă cifrele: 


ÎN POL Aa ce cazi n Sarata Aa aia A 19 del a Dă Rae cea Vel n iau 2303 Da a e 6 Data 2 A ice 254 482 629 1. 95 b. 
Esport za fn de sie it 2 4 daco Bia A Be ed pe Br că dea Do e d aaa Să Aa e 38 pct d e i sul i 238 650 006 1. 86 b. 
Diferenţă Te e dă a te ery ae a e caz i a dei e inu TE all Aa a a a, SE lee d date d, în ae dea 15 832623 1. 9b. 


Deci în anul 1879 au ieşit din ţară aproape 16 milioane mai mult decît au intrat. 

Mai mult: datoria publică în acelaşi an a absorbit enorma sumă de lei 49 826 838. 

Prin urmare în cursul anului trecut averea publică a României a jertfit pe altarul progresului străinătăţii enorma sumă de aproape 
66 milioane lei. 

Oricari ar fi teoriile ce se pot face asupra balanței comerciale, nimic nu va putea suprima faptul dat pe față de aceste cifre, că 
producerea noastră nu este îndestulătoare spre a acoperi cheltuielile ce facem, că pe fiecare an capitalul naţional se micşorează în loc de 
a creşte şi în sfîrşit că, mergînd tot astfel, vom slăbi din ce în ce pînă ce vom ajunge la inanițiune. 


Situaţiunea e grea şi perspectiva ce ne descopere din cele mai îngrozitoare. 


Deci în anul 1879 numai au ieșit din ţară 16 milioane mai mult decît au intrat. În cursul acestui an averea publică 
a României s-a împuţinat cu 66 milioane. Producerea noastră nu mai îndestulează cheltuielile ce le facem. Capitalul 
naţional se micşorează. Ajungem la inaniţiune, adecă la sleire, la istovire deplină. 

Situaţiunea e grea, perspectiva din cele mai îngrozitoare. 

Ei bine, această perspectivă din cele mai îngrozitoare datează, o repetăm, de la venirea la putere a roşiilor. 


Drept probă reproducem din nou tabela de esport şi import din anii guvernului conservator: 


2 Escedentul 
Anii i : | 
exportului asupra importului 


1871 82 927 288 lei 77 682 782 lei 94 655 494 
1872 109 327 780 lei 66 557 104 lei 57 229 324 
1873 97 867 167 lei 57 570 732 lei 59 703 651 


1874 122 794 114 lei 34 713 818 lei 11 912 704 





1875 100 834 169 lei 44 962 079 lei 44 127 910 





1876 165 933 503 lei 235 300 669 lei 69 322 783 





Totalul escedentelor de la 1871- 1876: 336 951 866 fr. 


Acest total de 336 951 866 fr. împărțit prin 6 ani de guvernare conservatoare ne dă o medie de: 56 158 644. Va să 
zică în termen mediu sub acel guvern ţara lua în fiece an cu 56 de milioane mai mult decît da. 

Dar acum esportul e cu 15 mil. 832 623 lei mai mic decît importul. Țara deci esportează pentru 71 991 267 lei 
mai puţin decît sub guvernul trecut, abstracție făcînd că rămîne şi în deficit în privirea balanței comerciale cu 16 milioane 
aproape. 

Cu toate acestea națiunea e înfloritoare, mare şi glorioasă pentru... pentru că patrioţii sînt la guvern! 

lată soarta țărilor ce se lasă amăgite prin fraze. 

Frazele zilnice ale gazetelor liberale şi ale advocaţilor din Cameră o costă pe ţară la un singur condei 72 de 


milioane în minus la esport! 


[16 mai 1880] 





[„CU O STĂRUINŢĂ ...”] 


Cu o stăruință demnă de o cauză mai bună „Românul” repetă invectivele ce le-a aruncat asupra consiliului 
comunal din Iaşi, pentru c-a respins evaluarea acelui fond de 10 milioane lei vechi votat de Constituantă. 

Nu ne preocupăm de motivele ce le invoacă ziarul guvernamental. Infuziunea de sînge curat românesc, aducerea 
apei etc. sînt lucruri pe cari le va mai putea cita de multe ori, fără efect plauzibil asupra publicului. Cele invocate de foaia 
guvernamentală ca necesități indispensabile pentru laşi n-ar fi mai puţin indispensabile pentru orta şi pentru redacția 
„Românului” bunăoară. Infuziunea de sînge curat românesc s-ar prezenta ca o necesitate atît pentru ilustrul pontifice 
reversibil cît şi pentru alte celebrități ale acelei redacţii, încît ar trebui să ne fie recunoscători daca, din generozitate, 
renunțăm de-a insista asupra aplicării frazei la d-nii C. A. Rosetti, Fleva, Giani, Costinescu, Cariagdi ş.a. 

Cît despre apă, destulă şi în capete şi-n stil, căci, glumă neglumă, nouă ni se pare că ar fi un problem demn de 
studiat întru cît idro- şi microcefalia stau în raport de cauze fiziologice cu formațiunea partidului radical din România. 

Toate acestea le relevăm nu pentru interesul cel prezintă, ci pentru că ne e silă de-a vedea asemenea domni 
esploatînd cestiuni naţionale pînă şi-n cele mai mici apucături de polemică radicală. 

Am spus, în coloanele acestui ziar, că respingerea evaluării de către comuna laşi nu avea deloc motive politice, 
nici personale. Consiliarii conservatori toţi au votat — cu oarecari rezerve —pentru primire; membrii celorlalte grupuri, 
spre mai mare dovadă că nu erau deloc motive politice la mijloc, au votat fără unitate, unii pentru, alţii contra, încît atît 
minoritatea primitoare cît şi majoritatea care-a respins sînt compuse din nuanţe deosebite. 

Am spus, asemenea, că acest drept al comunei laşi nu se înlătură deloc prin răspingerea evaluării, de vreme ce e 
un drept cuasi-constituțional. 

În adevăr, în şedinţa Constituantei de la 29 iunie 1866, d. Mârzescu, după mandatul espres al alegătorilor săi, a 
cerut votarea unui proiect de lege prin al cărui articol unic se statua mutarea Curţii de Casaţie la Iaşi. 

D-nii C. Boerescu, G. Arghiropol, C. N. Brăiloiu, N. Lahovari, A. T. Zissu, C. Romănescu, A. Pascal, dr. Polizu, 
Alex. Ştirbei, A. Sihleanu şi Şt. Fălcoianu au propus un contraproiect c-un articol asemenea unic: „Se va trece în bugetul 
statului pe fiecare an, şi pentru zece ani, cîte un milion destinat la îmbunătăţirea oraşului laşi etc.”. Contraproiectul s-a 
primit cu 58 bile albe contra a 30 negre. 

Acestea s-au făcut în cursul discutării şi votării Constituţiei, căci, imediat după aceasta, s-a votat Constituţia în 
total, iar a doua zi M. S. Domnul a jurat pe ea. 

lată dar cum stă cestiunea din capul locului. Strămutarea Curţii de Casaţie la Iaşi fusese de atîtea ori pusă în 
adunările şi în consiliile de miniştri de sub Vodă Cuza, necesitatea unei compensaţii neînsemnate pentru pierderile ce acel 
oraş le suferise în importanța sa era atît de des recunoscută încît acest vot al Constituantei era dat asupra unei propuneri 
aduse de cîțiva domni din cari nici unul nu era moldovean, căci pe d-nu Sihleanu credem că-l putem escepta. Tocmai 
elementele de dincoace de Milcov recunoscuseră îndreptăţirea unei asemenea compensaţiuni. 

Tot acest vot a format obiectul preocupaţiunii îndelungate a guvernului conservator. Astfel vedem că în Cameră 
se votează, la 12 decemvrie 1873, o lege ce regulează destinaţiunea acelui fond, apoi se votează de Senat în 1874, se 
sancţionează de Domn în decemvrie acelaşi an şi se promulgă în ianuarie 1875. 

Împrejurarea că bugetele erau votate, precum şi evenimentele politice cari au urmat, au făcut ca această lege să 
rămînă neaplicată. 

Dar adevăratul teren al discuţiei nici nu este acela al dreptului votat de Constituantă şi consacrat prin două legi 


promulgate. Consiliul comunal nici avea să discute, nici a discutat legea, ci evaluarea făcută în tabelele anexate. 





În loc de-a înjura dar — ceea ce înăspreşte spiritele şi mai mult — „Românul” ar fi făcut bine să-şi ia osteneala 
să dovedească că evaluarea făcută este exactă, că bunurile cedate fac într-adevăr 10 milioane de lei vechi. Aci e toată 
cestiunea, dezbrăcată de orice caracter politic şi de patimă. 

Drept ar fi fost, aşadar, ca din capul locului să se numească o comisie de evaluare, ceea ce se poate face şi de 
acum înainte. Această comisie ar fi în stare să arate într-un mod definitiv daca consiliul comunal de laşi e în eroare sau 
guvernul. Astfel, în loc de-a se oțări spiritele în zadar, s-ar da acestei cestiuni vechi de patrusprezece ani o soluțiune care 
să împace toate susceptibilitățile. Dar „Românul” n-ar fi ce este, un organ demagogic, daca n-ar încerca a face din orice 


cestiune, cît de mică, o gogoriță gigantizată prin fraze declamatorii, prin insinuaţiuni, înjurii şi lipsă de idei pozitive! 


[17 mai 1880] 


POLITICA NOULUI CABINET ENGLEZ 


Dăm după ziarul „Le Temps” din Paris importantul articol de mai la vale asupra politicii cabinetului Gladstone. 
Din acest articol, plin de vederi mature şi de o adîncă cunoştinţă de cauză, se poate vedea cît de nenorocite sînt pornirile 
optimiste şi idealiste exagerate în politică, unde omul de stat nu-i chemat să construiască o lume după propria-i fantazie, 
ci să conducă nişte interese pozitive ţinînd seama de firea lumii reale. Una dintre iluziunile filantropice şi optimiste ale d- 
lui Gladstone este şi aşa-numita confederațiune dunăreană; articolul din „Le Temps” face asupra acesteia nişte reflecțiuni 
cari au pentru noi cu atît mai mult preţ cu cît ştim că faimoasa confederație, unul dintre visurile panslaviste, a fost şi este 
în acelaşi timp şi una dintre marotele politice ale partidului radical de la noi. 


Iată articolul foii franceze: 


Un lucru curios este importanţa pe care noul guvern englez o dă cestiunilor de politică străină. Se credea că 
politica exterioară o să-l preocupe mai puţin, că el are să fie încurcat în conducerea afacerilor pentru cari partidul 
liberal englez a arătat totdeauna puțin gust şi puţină aptitudine şi astăzi, din contra, se vede că activitatea sa se 
concentrează toată asupra acestui punct. D-abia format, cabinetul trimite un ambasador extraordinar la 
Constantinopol; d-abia intrat în posesiunea biurourilor Externelor, lordul Granville telegrafiază o circulară către puteri; 
executarea Tractatului de la Berlin ocupă locul de onoare în discursul Coroanii la deschiderea sesiunii parlamentare şi 
lupta, în discuţia asupra adresei, se face numai cu privire la politica ministerială față cu Turcia. Explicarea acestei 
anomalii aparente nu este cu toate astea foarte grea de găsit. Scurţimea sesiunii parlamentare sileşte pe d. Gladstone să 
amine pentru anul viitor măsuri de reforme interioare şi, cît despre Orient, noul minister era obligat să facă ceva daca 
nu voia să fie acuzat de neputinţă şi totodată să facă ceva nou dacă nu voia să aibă aerul că urmează o politică pe care 
o criticase odinioară cu atita amăriciune. Să adăogăm că partidul liberal englez şi îndeosebi d. Gladstone, în anii doi- 
trei din urmă, nu lipsiseră să formuleze citeva idei asupra chipului în care cestiunea turcească li se părea că trebuie 
dezlegată. În locul luptei întreprinsă de lordul Beaconsfield contra Rusiei ei ziseră că trebuie să se substituie o acțiune 
comună a Europei. Liberalii engleji, la diversele pretenţii cari-şi disputau influenţa în Constantinopol şi moştenirea 
sultanului opuseseră drepturile naționalităților indigene şi formarea unor state creştine independente. Toate acestea 
erau neapărat nişte lucruri destul de nehotărite destul de puțin studiate, erau o temă de opoziţie mai mult decit un 
program politic, dar în sfirşit veniră la putere liberalii şi trebuiau să lucreze ceva, trebuiau chiar să facă o lovitură mare, 
deoarece aşteptarea publică era aţițată şi cestiunile de politică inferioară lipseau. Afară de asta ce se risca? Noul 
guvern se adresă Europei, o somă oarecum lăsîndu-o pe dinsa să ia virtual o hotărire şi rămînînd asupra ei răspunderea 
daca nu s-ar da după vederile guvernului englez. 

Prin aceasta nu voim Să zicem, sîntem foarte departe de aceasta, că atitudinea noului cabinet ar fi numai un fel 
de meşteşugire inventată pentru a scăpa de încurcătură. Caracterul moral al d-lui Gladstone este destul de cunoscut şi 
de stimat pentru ca să-şi poată cineva permite o aşa insinuare. Voim numai să arătăm că, oricit de cutezătoare ar părea, 
inițiativa luată de acest bărbat de stat nu este aşa de compromiţătoare şi că ideile pe cari el pare a le pune în lucrare cu 
atita energie ca o sistemă raționată cu îngrijire şi coaptă îndelung s-ar putea prea lesne să nu fie în fond decit o 
concepţie foarte uşoară. Discursurile rostite de lordul Granville şi d. Gladstone cu ocazia discuţiei adresei nu le poate 
cineva citi fără să fie izbit de caracterul optimist, era să zicem ideal, al vederilor cabinetului englez. Acest cabinet ştie 
cite rivalități sînt în joc în cestiunea Orientului; el are neîncredere în privința intenţiilor Rusiei, el se teme şi mai mult de 


ale Austriei şi ştie că Austria în această cestiune este spri- 





jinită de Germania, şi toate aceste nu-l împiedică să vorbească despre un concert ce ar fi să se stabilească între puterile 
europene ca despre lucrul cel mai simplu şi cel mai uşor din lume. Lordul Granville a şi primit răspunsuri şi aceste 
răspunsuri, zice dinsul, sînt foarte încurăjătoare. Dar putea oare fi altfel? Englitera, este o putere destul de mare pentru 


ca propunerile ei să fie primite cu deferenţă, ba chiar s-ar putea zice că tocmai statele cele mai puţin dispuse pentru 


politica la care sînt invitate să se asocieze s-au grăbit a-şi ascunde sentimentul lor adevărat sub aparențele curteniei. 

Optimismul ce se pare că se amestecă în scopul cabinetului englez nu se manifestează mai puţin şi în felul cu 
care miniştrii au vorbit despre guvernul otoman. Ei nu ascund deloc că vor să exerciteze o presiune asupra acelui 
guvern, ceea ce se cere de la puteri este o „acțiune viguroasă” şi se ţine ca sigur că, faţă cu această acţiune, toate 
rezistențele Porții vor ceda. Aceasta va să zică a-şi face o idee foarte falsă despre situaţiune. E cu mult mai puţin vorba 
de reaua-voință a guvernului otoman decit de decadența, de corupția şi de neputinţa din cari el nu poate ieşi. A cere 
Turciei să se reformeze este a se mulțumi cu vorbe goale şi a nu-şi da seamă de cite şi cite trebuiesc pentru o 
administraţie onestă şi un guvern liber: ca şi cum ar ordona cineva unui paralitic să umble. Statul turcesc este un stat 
condamnat, s-a făcut în această privință experienţa decisivă. Noi credem că această experienţă nu pare nimănui aşa de 
decisivă ca d-lui Gladstone şi pentru aceea n-am putea să nu vedem în aceea ce el propune acuma un fel de joc de 
convenție, nişte preliminare destinate a ascunde şi a realiza scopul secret pe care-l urmăreşte cabinetul englez, adecă 
deschiderea moştenirii otomane în profitul naționalităților indigene. 

Acest scop în el însuşi nu este deaminteri decit ultima şi suprema expresie a acelei politici optimiste şi 
filantropice care face multă onoare caracterului personal al d-lui Gladstone, puţină însă prevederii unui bărbat de stat. 
Să presupunem în adevăr lucrurile cit se poate mai bine, că totul s-a petrecut după linia trasă de Englitera. Puterile au 
trimis plenipotenţiari la Berlin. Am avut un nou congres şi acesta s-a învoit asupra cererilor ce trebuiesc făcute 
sultanului asupra liniei de purtare ce trebuie urmată în privința lui, într-un cuvint asupra principiilor şi chipului de 
procedare. Neputinţa guvernului turcesc a fost constatată, recunoscută, şi în sfirşit toţi s-au alipit de ideile favorite ale d- 
lui Gladstone, substituind dominaţiunii sultanului nişte mici state independente: pe lingă România, Serbia şi Muntenegru 
cari există astăzi, o Albanie, o Bulgarie întregită şi o Grecie sporită. Ajuns aci d. Gladstone s-ar crede în culmea 
dorințelor sale realizate, dar în realitate n-ar fi obținut nimic ; cestiunea n-ar fi făcut nici un pas înainte. Să lăsăm la o 
parte greutățile de amănunte, imposibilitatea de-a face abstracţie de elementul otoman şi prin urmare de a stabili 
omogeneitatea de rasă în principatele ce se pretinde a se forma; să lăsăm deoparte aversiunile naţionale, pentru a nu 
zice ura adincă care s-ar opune la o federațiune a acelor naționalități. D. Gladstone n-ar putea să împiedice ca aceste 
state pe cari el le-ar fi chemat la esistenţă să nu rămiie aşezate între două mari puteri limitrofe, Rusia şi Austria; n-ar 
putea să împiedice ca aceste două împărăţii să nu caute a-şi exercita influența asupra slabilor lor vecini, a-i atrage, 
precum se zice, în orbita acţiunii respective şi a-i aduce sub protectoratul lor; nu le-ar putea împiedica dacă ele ar simţi 
nevoie să ațițe în Principate turburări, prilejuri de intervenire, pretexte pentru a se apropia de prada ce ar voi să apuce, 
împrejurări în fine în cari frageda clădire a unei confederaţiuni dunărene s-ar surpa ca un castel de cărți de joc. E o 
curioasă contrazicere aceea pe care ne-o prezintă spiritul d-lui Gladstone. Acest bărbat de stat într-o zi denunţă prin 
nişte termeni de-o violentă extraordinară ambiţiunile puterilor pe cari dinsul le priveşte ca închinate politicei intereselor 
şi a doua zi tot el scoate la lumină proiecte de remanieri europene în cari face abstracţie de toate interesele, de toate 
ambițiile, de toate pasiunile omeneşti, proiecte în cari se adresează la puteri ca şi cînd acestea ar fi fireşte şi neapărat 
insuflate de aceeaşi generozitate ieftină ca şi un ministru englez. În fond cu toate acestea nu e nici o contrazicere: d. 
Gladstone e mai presus de toate un suflet frumos şi în preocupațiunea sa de ideal, care necontenit este atinsă de 
priveliştea tendinţelor păminteneşti ale sărmanei noastre omeniri, îi place să le uite, pentru a construi o Europă 


închipuită în care să domnească numai pacea şi dreptatea. 


[17 mai 1880] 


[ZILELE ACESTEA...”] 


Zilele acestea d. Dumitru Brătianu este aşteptat să se întoarcă din călătoria d-sale diplomatică la Paris şi la 
Londra. În privinţa obiectului misiunii extraordinare a ministrului nostru de la Constantinopol şi în privinţa rezultatului 
său se şoptesc oarecari amănunte pe cari nu le înregistrăm decît cu rezervă. D. Dum. Brătianu, îndată după venirea la 
putere a noului cabinet englez, a fost însărcinat să meargă la Paris şi la Londra pentru a vedea d-aproape, a pipăi 
dispozițiile guvernelor francez şi englez în privința României. Aceea ce a făcut pe guvernul nostru să voiască a afla 


numaideciît, printr-un trimis extraordinar, dispozițiile celor două guverne, ar fi părerea, întemeiată pe simptome oarecum 





neîndoielnice, că, atît la Paris cît şi la Londra, România, în urma politicei sale exterioare de patru ani încoace, nu se 
bucură de o consideraţie tocmai favorabilă. Un moment a fost şi încă este poate vorba că din schimbarea guvernului 
englez are să rezulte şi o schimbare în constelația europeană şi astfel guvernul nostru, se zice, ar fi voit să-şi asigure un 


loc sau 





posibilitatea unui loc în orbita nouăi constelațiuni. Fiindcă dar era vorba de constelație, chipul de a procede al trimisului 
extraordinar s-a găsit foarte lesne printr-o simplă asociaţie de idei: d. Dim. Brătianu a luat cu sine o ladă încărcată de 
Stele ale României de toate dimensiunile şi gradele pentru a-şi face, cum se zice, mînă bună cu oficialii şi oficioşii de la 
Paris şi Londra. 

lată obiectul misiunii; cît despre rezultatul ei, se zice că nu e tocmai după dorința guvernului. La Paris, unde a 
mers mai întîi, trimisul român a fost întîmpinat cu mare răceală; n-a putut avea întrevedere diplomatică în regulă şi a 
trebuit astfel să se mulțumească cu o simplă întîlnire cu un împiegat superior de la Externele franceze. Acesta se zice că 
ar fi făcut d-lui Brătianu o critică foarte aspră asupra politicei noastre exterioare în anii din urmă, pe care a numit-o o 
politică „neleală” şi „nedibace”. Se-nţelege că această convorbire, deşi n-avea un caracter cu desăvîrşire diplomatic, nu 
era de natură a încuraja pe domnul Dumitru Brătianu; trimisul român însă tot nu şi-ar fi pierdut orice curaj dacă 
convorbitorul său nu i-ar fi subliniat că acelea nu erau vederile lui proprii asupra României, ci nişte păreri statornice ale 
cercurilor diplomatice franceze. D. Brătianu înţelese că acolo nu se putea apăra politica greşită a guvernului cu fraze de 
efect, cum se apără guvernul în contra criticei ce i se face în țară asupra acelei politice ca, de exemplu, că „naţia era 
moleşită şi că trebuia prin urmare să i se lase sînge”, „că trebuia să ne dovedim nouă înşine că sîntem strănepoţi de eroi”; 
d. Dim. Brătianu înţelese că n-are pentru ce să-şi mai deschiză lada cu „Stele” şi o lua dar, fecioară încă, şi se porni spre 
Londra, purtînd în inimă o luptă ciudată de sentimente: teama că nu-şi va putea deschide lada nici dincolo de Manche şi 
speranţa că, găsind poate o mai puţină asprime la Londra, la întoarcerea d-sale în Paris va fi primit mai altfel. Din 
nenorocire teama a biruit, pentru că era mai temeinică. La Londra ca şi la Paris lada d-lui D. Brătianu a avut aceeaşi 
soartă, aşa că ea s-ar întoarce cum a plecat dacă nu cumva, la întoarcerea în patrie, trimisul extraordinar, în necazul 
norocului, nu îşi va împărți bagajul diplomatic pe la stațiunile căilor ferate. 

Acestea se spun în privinţa misiunii extraordinare a d-lui Dum. Brătianu şi le înregistrăm, cum am zis, sub toată 


rezerva. 


[18 mai 1880] 


[O ÎNSĂRCINARE PUBLICĂ ...”] 


O însărcinare publică, o funcție e, prin natura ei, atît de grea încît absoarbe toată activitatea unui om onest. Daca 
datoria funcţionarului ar fi ceva definit, care s-ajungă la capăt în cutare minut, ca zidirea unei case sau sfirşirea unui 
desemn, se-nțelege că o asemenea absorbire a întregei individualități nu s-ar cere. Dar viaţa statului e infinită, 
funcţionarea sa asemenea. Seriile de procese ale unui tribunal par a nu fi început niciodată şi nu se vor sfîrşi niciodată. 
Tot astfel e cu lucrările curente ale administraţiei, tot astfel în fine cu instrucţia. Fiecare ramură de învățămînt s-a 
specializat şi subspecializat atît de mult încît cere viața şi activitatea întreagă a unui om spre a fi pe deplin ştiută şi 
profesată cu bună-credinţă şi cu conştiinţă. Astfel, ocupîndu-se cineva toată viaţa cu un singur obiect, abia e în stare a-l 
cunoaşte şi profesa pe deplin, abia e în stare a rămînea în curentul progresului specialității lui. 

Cînd, aşadar, pentru o singură funcţie abia e de ajuns un om, ce vom zice cînd vom vedea genii universale din 
partidul roşu ocupînd cîte 4-5 funcțiuni? Acest cumul ar fi sau o dovadă de-o estraordinară capacitate şi de-o iubire de 
muncă mai mult decît americană, sau o dovadă de egală incapacitate în toate ramurile, unită cu tendenţa de-a-şi crea din 
bugetul statului resurse pentru un trai aristocratic şi cu cea, şi mai periculoasă, de-a privi funcțiunile statului sau ale altor 


aşezăminte ca pe nişte sinecure. 





Astfel, d. primar de Bucureşti ia odată leafa de primar. Dar să nu crează cineva că, pentr-un asemenea om de-o 


inteligență vastă, administraţia unui oraş de 200 000 de suflete ar fi atît de grea încît să-i ocupe tot timpul. Din contra, în 


cîteva minute s-a regulat tot ce priveşte comuna şi d. primar are timpul a se ocupa cu afacerile epitropiei Brîncoveneşti, 
unde ia asemenea o mie de franci pe lună. Şi, cu toate acestea, statul l-a pus deja deoparte ca nevolnic, căci ia şi o pensie 
de cîteva sute de franci pe lună. Dar nici primăria, nici Eforia nu consumă tot timpul acestui viguros Ercule, încît [î]i mai 
rămîne destul spre a se interesa de afacerile generale ale statului, ca deputat, de unde iar ia doi galbeni pe zi. 

Apoi mai e un medic în Bucureşti, de specialitatea sa chimist. Pentru cîte funcțiuni n-are timp acest geniu 
contimporan? E medic primar, profesor, efor al spitalelor, membru în consiliul Instrucțiunii Publice, prezident la o 
societate de asigurare, profesor la un institut de fete etc. etc. 

E un liberal la regie cu 2 500 fr. pe lună. S-ar crede că funcțiunea sa, mai bine retribuită decît aceea a unui 
ministru, [î]i ocupă tot timpul. Nu. Se mai ocupă şi cu specialitatea drumurilor de fier, pe lîngă tutun de specialitate, şi e 
trimis în misiuni plătite cu mii de franci; în acelaşi timp e la Casa de Depuneri şi Consemnaţiuni ş.a.m.d. 

Sînt mii de cazuri de acestea, pe cari le-am putea cita spre ruşinea generației actuale şi spre mai marea ruşine a 
neamului românesc, care sufere toate aceste în tăcere, care îngăduie ca sudoarea lui, destinată a se întrebuința în mod 
productiv, să se risipească în plăţi de sinecure şi spre înavuţirea incapabililor de tot soiul. 

Cine se crede capabil a îndeplini cu egală conştiinţă 3 - 4 funcțiuni acela sau îşi face iluzii asupra capacităţii sale, 
şi atunci e fără de dreaptă judecată, sau nu-şi face această iluzie şi atunci e .. . ceva şi mai rău. A lua bani de-ai statului, 
de-ai comunei, de-ai aşezămintelor, spre a nu da muncă în schimb, de vreme ce e peste putință a munci în şapte părți cu 
acelaşi interes, e o faptă a cărei caracterizare o lăsăm în seama moralistului şi a opiniei publice. Căci, daca am 
caracteriza-o noi, ne temem că pana noastră, alegînd espresiile cele mai adevărate pentru însemnarea acestui abuz, ar 
trece marginile unui stil cuviincios, fără ca prin aceasta onorabilităţile partidului roşu să devină mai conştiincioase în 
privirea banului public. 

Dar, pe lîngă acest abuz al cumulului, mai sînt sute de altele, tot atît de grave, asupra cărora vom reveni cu altă 


ocazie. 


[18 mai 1880] 


[„D.A. D. XENOPOL ...”] 


D.A.D. Xenopol publică în „Steaua României” din laşi o serie de reflexiuni interesante asupra situaţiunei 
exterioare a țărei noastre. 


Împrumutînd şi noi de la ziarul ieşean aceste reflexiuni, dăm astăzi cititorilor noştri o parte din ele. 


[18 mai 1880 ] 


[„„DEŞI NE AFLĂM ...”] 


Deşi ne aflăm în aşa-numita stagiune moartă, se pare, după informaţiile ce avem, că în cercurile guvernamentale 
se petrece o mişcare importantă, daca nu din punctul de vedere al interesului public, cel puţin din punctul de vedere al 


interesului propriu al coteriei de la putere. Aceste informaţii ne spun că o parte însemnată dintre partizanii 





d-lui Brătianu ar fi pretinzînd să se puie odată capăt crizei ministeriale. După stăruinţele lor s-a ţinut la d. Brătianu o 
întrunire în care s-a discutat o propunere în sensul pretențiilor de lămurire a situaţiei. După cîte se spun întrunirea n-a 
fost prea liniştită şi schimbul de păreri între partizanii primului-ministru nu s-a făcut în nişte termeni tocmai parlamentari. 
În mijlocul discuţiunii s-a atins iară cestiunea înlăturării d-lui Boerescu. Călătoria peste Milcov întru căutarea de nouă 
calfe ministeriale a fost combătută de unii pe cuvîntul că astăzi, cînd Moldova are veleitatea de a se arăta nemulțumită de 


guvernarea radicală, în contra căreia protestează pe toate tonurile, d. Brătianu ar da şi mai mult frîu acelei veleități prin 


călătoria d-sale. După părerea acelor domni ţara de dincolo de Milcov, pentru veleitatea sa, ar trebui nu curtenită de cătră 
acela care a reuşit s-o nemulțumească de la un capăt pînă la celălalt, ci oropsită. Cu toată stăruința partizanilor de această 
părere, d. Brătianu nu şi-a părăsit ideea; d-sa va pleca în zilele acestea. 

Cestiunea înlăturării d-lui Boerescu asemenea nu s-a putut dezlega în sensul propunerilor omogeniştilor, pentru 
cuvinte pe cari d. prim-ministru le ştie, dar pe cari nu le putea spune. Acele cuvinte le-am aflat şi noi dintr-un izvor sigur 
şi le înregistrăm. Se zice că de la venirea d-sale la putere d. Boerescu a pus să se tragă copie după fiecare act al 
departamentului Externelor, aşa că d-sa posedează personal cîte un exemplar al tutulor actelor din dosarele cestiunilor de 
politică externă, de la afacerea art. 7 şi pînă la strălucita răscumpărare a căilor ferate. D-sa, se zice, ar fi anunţat din 
vreme pe prezidentul Consiliului că, dacă i se vor mai face mici mizerii în sînul partidului, dacă cumva îl vor sili să se 
retragă, atunci nu-i va rămînea alta de făcut decît să împărtăşească publicului cititor unele din copiele pe cari d-sa le 
posedează. Astfel d. Boerescu şi-a întărit pozițiunea care, cum zicea mai zilele trecute organul d-sale, „după 
declarațiunile france şi leale ale d-lui ministru de externe, acceptate şi de majoritatea din Cameră, nemaiputînd fi vorba 
de neîncredere între d-sa şi marele partid liberal național”, este acum pe deplin asigurată. 

În numărul nostru trecut spuneam că d. Dum. Brătianu s-ar fi întorcînd nu tocmai vesel din ocolul d-sale 
diplomatic, care, pe cît se spune, a fost încununat de un mare fiasco. De la rezultatul misiunii diplomatice ale d-lui Dum. 
Brătianu se pare că atîrnă foarte mult lămurirea situației ministeriale. Astfel vedem că, aşteptînd înturnarea trimisului 
nostru extraordinar, toate încercările pentru premenirea ministerului par a nu fi fost decît nişte jocuri menite a distrage 
atenția publică de la adevărata cauză a prelungirii acestei situaţii anormale. S-au vorbit despre felurite combinaţii, aşa de 
felurite încît un moment chiar d. Ureche a visat că vîntul norocului ar fi aruncînd un portofoliu şi înspre redacția „Frăţiliei 
întru dreptate”. S-a vorbit acum în urmă despre d. Docan, căruia i s-ar fi destinat portofoliul Finanțelor. Astăzi 
candidatura acestuia este dată într-o parte. Foaia franceză „L'Indépendance roumaine” afla că remaniarea nu se va face 
decît după întoarcerea d-lui Brătianu din Moldova. Noi aflăm că primul-ministru nu va pleca peste Milcov pînă ce d. 


Dum. Brătianu nu se va fi întors. 


[20 mai 1880] 


[O ÎNCHEIERE A CONSILIULUI DE MINIŞTRI...”] 


O încheiere a Consiliului de Miniştri din Prusia propune a se cere de la Corpurile legiuitoare libertatea pentru 
guvern de-a aplica într-un înţeles mai blînd legile din mai privitoare la biserica catolică. Această încheiere a făcut mult 
zgomot şi a fost cauză multor interpretațiuni eronate din partea presei, încît, pentru a risipi îndoielele asupra înțelesului şi 
importanţei concesiunilor sale, principele Bismarck a aflat de cuviință de-a autoriza o foaie din Berlin să publice o notă 
confidențială a sa adresată principelui de Reuss, ambasador imperial din Viena, prin care se lămureşte pe deplin punctul 
de vedere 





al cancelariului. Această scrisoare, importantă deja prin spiritul viguros de care e dictată, o publicăm în şirurile 
următoare. 
Berlin, 20 aprilie 1880. 
Eram de mai nainte pregătit prin atitudinea Centrului de-a vedea ivindu-se mai curînd ori mai tirziu în tratările 
noastre reacțiuni ca cea anunţată prin raportul Luminării Voastre de la 15 şi 16 luna c. no. 177. Şi de acum înainte cată 
să ne aşteptăm ca din partea Romei să se sleiască toate mijloacele diplomaţiei pentru a ajunge la un modus vivendi 
suportabil şi vom avea de trecut prin mai multe faze decit cea actuală, pentru că prelaţii romani, avind o idee 
necompletă de împrejurările din Prusia, se simt pururea ademeniţi de-a nutri aşteptări exagerate şi de-a-şi așeza ținta 
prea sus. Dacă a crezut cineva că nu dezarmăm numai, ci că voim a nimici chiar armele noastre pe calea legislaţiunii, 
atunci, acela ne-a crezut capabili de o mare nerozie, opinie la care n-am dat ocazie prin nici una din enunciațiunile 
mele. Pe de altă parte pronunțiul nu are cuvînt cînd face guvernului prusian o imputare din împrejurarea că încheierea 
ministerială din 17 l.c. tace asupra convorbirilor din Viena, esplicind tăcerea aşa că nu ne-am fi dînd nici măcar 


osteneala de-a ne pronunţa asupra declaraţiei sale şi a tehnicilor săi. Acea încheiere ministerială pune în perspectivă o 


modificare foarte esențială a legiuirilor din mai daca cere pentru guvern autorizarea ca în interesul păcii să nu aplice 
acele legiuiri. Pînă acum guvernul e obligat de-a le aplica strict; daca nu va mai avea această obligațiune va fi în poziție 
de a mînui totalitatea acelor legi pacinic, prieteneşte şi prevenitor, pe cît timp Curia va observa o politică analogă. Va fi 
timp de-a ne ocupa cu rezultatele deosebite ale conferirilor de la Viena cînd vom fi primit autorizările necesare de la 
Dieta prusiană şi vom putea calcula măsura executării lor. 

Temerea lui lacobini despre cele ce ar fi de s-ar schimba guvernul e o temere reciprocă. Ce nu ne poate amenința 
daca s-ar schimba guvernul din Vatican şi s-ar sui în Scaun un papă luptător ca Piu IX? Deci din amîndouă părțile 
trebuie să fim în poziţie ca o spadă să ţină pe cealaltă în teacă. Nu ni se poate cere ca noi să fringem pe-a noastră pe 
cînd, din contra, Curia să fie liberă de a-şi aranja politica ei, prietineşte sau duşmăneşte, după voința eventualului papă 
şi a consiliarilor săi. 

Daca pronunțiul nu vede destulă claritate în încheierea ministerială întreb din parte-mi ce e clar pîn-acum din 
partea Romei? Noi am făcut însemnate concesiuni practice, pe cit am putut după legislaţiunea noastră actuală, de la 
intrarea în minister a d-lui de Puttkamer, din partea papei n-avem însă decit o nehotărită indicaţiune teoretică, fără 
obligativitate juridică, că va putea îngădui un sistem de anunţare a numirilor, necomplet definită, sau, precum se 
exprimă pronunţiul, „ni s-a pus în perspectivă” o acţiune prevenitoare, care din parte-ne a şi urmat deja. Această 
„perspectivă ” se turbură însă în noi pînă la sentimentul neîncrederii prin atitudinea partidului Centrului în Dieta 
prusiană şi în Reichstag în care noi vedem un comentar practic, o interpretare a instrucțiunilor papale. Ce ne-ajută 
părtinirea teoretică a Scaunului roman în contra socialiștilor daca fracțiunea catolică din țară, mărturisind cu tărie 
supunerea ei la voința papei la toate votările, le dă concurs public atit socialiştilor cit şi oricărei alte tendinţe 
subversive? Centrul protestează că are intenţiuni bune cari nu se execută nicicînd, căci, sub pretextul că tocmai aşa 
precum o face guvernul n-ar lupta el contra socialiştilor, dar încolo-i condamnă, Centrul votează cu socialiștii; şi daca 
guvernul ar lua alte căi atunci acele n-ar fi acceptabile pentru Centru. Cînd acum un an partidul catolic ne-a 
împrumutat concursul său în cestiunea vămilor am crezut în seriozitatea preîntimpinării papale şi am aflat în această 
credință încurajare pentru tratările întîmplate. De atunci însă partidul catolic, care în deosebi mărturiseşte public că e 
în serviciul papei, a atacat în Dietă guvernul pe toate terenurile, în cestiunea drumurilor de fier, a impozitului asupra 
circiumelor, în privirea legei poliției agrare, în cestiunea polonă. Tot astfel în politica Imperiului, şi anume în cestiuni de 
existenţă precum bugetul armatei, legea socialiștilor, în proiecte de impozite, partidul catolic, unit ca un singur om, Stă 
în contra noastră şi ia sub scutul lui orice tendenţă inamică Imperiului. Pornească o asemenea tendenţă de la socialişti, 
de la poloni sau de la fronda velfilor, sistemul rămîne constant acelaşi, de-a combate cu energie guvernul împăratului. 
Se zice că fracțiunea e adusă pe căi rătăcite de cătră unii din conducătorii ei cari trăiesc din luptă şi cred că în caz de 
pace ar deveni de prisos; însă aceasta nu-mi pare de crezut faţă cu faptul că atiția preoți înalți şi inferiori sînt membri 
imediați ai fracțiunii inamice guvernului şi că politica lor de-a da ajutor socialiștilor e sprijinită de membrii celei mai 
distinse şi mai bogate aristrocrații, lucru pentru care nu se poate admite alt motiv decit influența duhovnicilor asupra 
bărbaţilor şi mai cu seamă asupra femeilor. O vorbă de la papa sau de la episcopi, chiar numai sfatul cel mai discret, ar 
pune capăt acestei legături nenaturale între nobilimea şi preoții catolici şi între socialişti. Pe cîtă vreme însă în locul 
acestora guvernul va fi atacat în bazele existenței lui de fracțiunea romano-catolică o cedare din partea guvernului e cu 
neputinţă. Guvernul poate întîmpina pacinic tendinţe pacinice; dar, daca prin luptă şi ameninţări i s-ar silui mîna, 
abdică ca guvern. Cind pe lingă aceasta se adaugă că papa sau cel puțin pronunțiul pare faţă cu Luminarea Voastră că 
aşteaptă folos de la un ton ameninţător, atuncea văz cu părere de rău că acolo sînt mai departe decit oricînd de un 
modus vi vendi acceptabil la noi. Indicarea unor hotăriri definitive sau de alt soi şi orice altă amenințare nu face 
asupră-ne nici un efect. 

În privirea agitaţiei din țara partidul catolic şi-a cheltuit prea de timpuriu praful de puşcă; agitațiunile preoților 
şi ale foilor lor ieftine au încercat în anii dentii ai conflictului tot ce era cu putinţă pentru a înjosi guvernul regelui în 
ochii supușilor săi şi a-i împiedeca activitatea; presa clericală a făcut mai mult în privirea aceasta decit chiar cea 
socialistă şi în alegerea mijloacelor a fost tot aşa de puțin scrupuloasă ca şi cea din urmă. Ceea ce pe această cale se 
putea pregăti neplăcut şi periculos le-am suferit pe toate şi vom trebui să le mai suferim dacă preoțimea va continua 
acest rol, care-o înstrăinează din ce în ce mai mult de stat şi populaţiune. Împuţinarea preoților, disparițiunea 
astfel părăsiți de cătră preoţii lor pentru că preoţii le refuză grija religioasă pe motive politice greu de înțeles pentru 
mireni. Biserica şi popa caută să fie răspunzători. În alți timpi şi-n alte ţări am văzut că în condiții mult mai aspre, ba în 


pericole şi umiliri preoțimea catolică n-a lăsat nesatisfăcuţi pe cei cari aveau trebuință de ea, ci au mers mult mai 





departe cu tolerari posse decum ar fi de trebuință pentru a exercita sacerdoţiul în Prusia fără a veni în conflict cu legile 
din mai. Dacă ierarhia de astăzi îşi pune mult mai sus ţinta şi pretenţiunile şi refuză mai bine credincioşilor binefacerile 


bisericii decit de-a se supune legilor mi- 





rene, atunci biserica. şi statul vor trebui să poarte urmările pe cari Dumnezeu şi istoria le vor dicta asupră-le. Pînă acum noi sîntem 
aceia cari am preîntimpinat în mod practic; urmăririle polițienești şi judecătăreşti sînt suspendate după cit ne permite legea; am impus 
procurorilor şi poliției tăcere şi abţinere şi avem de gind a propune legi cari să ne permită a o face şi mai mult; dar biserica lasă pe 
procuratorii ei din Reichstag şi din Dietă precum şi în presă să continue războiul mare şi cel mic în forme ceva mai blînde, însă cu 
aceeaşi hotărire în privirea fondului. Îmi pare foarte rău că papa crede cumcă prin lupte şi ameninţări va cîştiga mai mult de la noi 
decit prin o prietinoasă cedare, precum ne pare rău că un prelat atit de amabil ca lacobini are cauze de-a fi rău dispus asupră-ne, dar 
în privirea egalităţii concesiunilor, în privirea procedării pari passu, non possumus de stat al nostru e tot atit constringător ca şi cel 
bisericesc. Nici cu Marella nici cu lacobini n-am vorbit un cuvînt măcar ce-ar putea fi comentat că ne-am învoi c-o revizie sau c-o 
abrogare a legilor din mai; o practică pacifică, un suportabil modus vivendi pe baza unei toleranţe reciproce e tot ce mi-a părut că se 
poate ajunge. Am declarat că, în princip întoarcerea la legislațiunea din 1840 s-ar putea accepta, dar reîntoarcerea la starea de lucruri 
răsărită de la 1840 pînă la 1870 am refuzat-o cu multă hotărire în cele trei-patru ocazii cînd ni s-a cerut. Acest refuz nu era lipsă de 
complezenţă, care ar putea fi înlăturată prin observarea unor „împrejurări penibile”, ci o neînlăturată necesitate politică. 

Dacă restabilirea relaţiunilor diplomatice nu formează pentru Roma un folos pentru care s-ar plăti un preț, vom renunța d-a o 
mai propune vreodată şi nu vom mai reveni asupră-i. 


Semnat: de Bismarck 


[20 mai 1880] 


[„„CU GREU SE VA GĂSI...”] 


Cu greu se va găsi în istoria specială a românilor, cu greu în istoria altor popoare chiar, o Adunare mai plină de 
sentimente generoase şi de un entuziast patriotism, de-o înflăcărată iubire de naționalitate, ca Adunarea ad-hoc a 
Moldovei de la 1857, numită cu drept cuvînt şi cu recunoştinţă din partea tuturor: Adunarea-mumă. În această Adunare 
nu intrase încă ulița Bucureştilor. Arhierei, literaţii cei mai însemnați, fiii familiilor celor mai vechi şi ai celor mai 
influente din ţară, apoi reprezentanţi ai breslelor şi ai țăranilor: iată elementele din cari se compunea acea Adunare, 
liberală într-adevăr, unită printr-o egală iubire de patrie şi naţionalitate a tuturor membrilor ei, care discuta cu focul sacru 
al tinereţii toată programa dezvoltării ulterioare a statului român, votînd punct cu punct aproape totdauna cu unanimitate. 

Ar trebui într-adevăr să se retipărească procesele-verbale ale şedinţelor acelei Adunări, daca nu de altceva dar 
pentru ca generațiile mai nouă să vază cît de sus erau acei oameni peste patimele zilei, peste micimea diatribelor de 
partid, peste decadenţa actuală a lucrurilor. 

Astfel, o comisie însărcinată cu proiectarea acelor puncte cari să servească de bază viitoarei organizări a 


României aduce, în şedinţa de la 15 octomvre 1857, următorul proiect: 


1. Îndreptarea hotarelor Principatului prin o comisie europeană. 

2. Supunerea străinilor din Principate la jurisdicția țării. 

3. Libera întemeiare a legămintelor comerciale ale Principatelor. 

4. Organizarea puterii armate naționale în privirea sistemului de apărare a Principatelor. 

5. Libertatea culturilor în marginea capitulațiilor. 

6. Înființarea unei societăţi sinodale centrale pentru trebile bisericii române. 

7. Egalitatea înaintea legii; accesibilitatea tuturor românilor la toate funcţiile statului; aşezarea dreaptă şi generală a 
contribuţiilor; supunerea tuturor la conscripția militară. 

8. Respectul domiciliului şi al libertăţii individuale. 

9. Drepturi politice pentru pămîntenii de orice religie creştină. 

10. Despărțirea puterii executive de cea legislativă. 

11. Neatîrnarea părții judecătoreşti de administraţie în special. 


12. Responsabilitatea miniştrilor. 


Subscrişi sînt: arhim. Neofit Scriban, P. Mavrogheni, C. Rolla, M. Kostaki, M. Cogălniceanu, V. Mălinescu, C. 


Iacovachi, Lascar Catargiu, V. Stan. 





Mai amplificate încă, în. privirea reformei constituționale, sînt voturile de la 29 octomvre, date cu unanimitate, 


între cari aflăm; 


Privilegiile de clase vor fi desființate în România. 


Aşezarea dreaptă şi generală a contribuţiilor în proporţie cu averea fiecăruia fără deosebire ş.c.l. 


N-avem nevoie a spune că în unanimitatea votanţilor găsim numele conservatorilor actuali cu de prisos, de vreme 


ce ei fuseseră propuitorii acelor reforme constituționale. În şedinţa de la 7 octomvre 1857 s-au votat următoarele: 


1. Respectarea drepturilor Principatelor, şi îndeosebi a autonomiei lor în coprinderea vechilor lor capitulații, încheiate cu înalta 
Poartă în anii 1393, 1460, 1511 şi 1634. 

2. Unirea Principatelor într-un singur stat sub nume de România. 

3. Prinţ străin cu moştenirea tronului, ales dintr-o dinastie domnitoare de ale Europei, şi ai cărui moştenitori să fie crescuţi în 
religia țării. 

4. Neutralitatea pămîntului Principatelor. 


5. Puterea legiuitoare încredințată unei Obşteşti Adunări, în care să fie reprezentate toate interesele țării. 


Toate acestea sub garanţia colectivă a puterilor cari au subscris Tractatul de Paris. 

Pentru au votat 81 de membri, contra 2. 

Mitropolitul, subscriind în capul actului, zise mişcat: „Unde-i turma, acolo şi păstorul”; Gheorghe Sturza, 
subscriind, mulţumeşte lui Dumnezeu „că i-a lungit zilele ca să vadă cea mai frumoasă zi a neamului românesc”; iar 
săteanul loan Roată zise: „Noi nu ştim a ura, dar Dumnezeu ştie a se-ndura”. 

Reamintim toate acestea într-un scop îndoit. Întâi, se va vede că în acele propuneri ale Adunării sînt cuprinse 
însuşi principiile Constituţiei de astăzi; al doilea, pentru a se vedea cum unanimitatea deputaţilor din cele mai deosebite 
clase ale Moldovei votau c-o singură bătaie de inimă Unirea, contopirea Ţărilor într-un stat, România, cum invocau 
pentru susţinerea drepturilor ţării lor, în mod egal, umbra marelui Mircea şi pe aceea a nebiruitului Ştefan Vodă. În toată 
mişcarea aceasta, furtunoasă prin entuziasmul tineresc pînă şi al oamenilor bătrîni, cari mulțumeau lui Dumnezeu pentru 
că „le-a lungit zilele să vază cea mai frumoasă zi a neamului românesc”, nu se vede o umbră de părere de rău pentru 
sacrificiile ce ei le aduceau Unirii, nu se vede o singură cît de slabă rezervă în favoarea intereselor locale, nu o scînteie de 
dezbinare sau de ură. Douăzeci şi patru de ani au trecut de atunci, aproape toate dorințele Adunării-mume au devenit 
realități; dar pe lîngă ele s-au realizat si lucruri pe cari ea nu le-a dorit şi nu le-a prevăzut: naşterea unei veninoase 
demagogii, lipsită de conştiinţă, şi contractarea din partea acesteia a unor imense datorii publice, apoi, ca urmare, 
secătuirea contribuabililor prin contribuţii directe şi indirecte, stingerea claselor pozitive şi sărăcirea deplină a ţăranului! 

Dar, cu toată demagogia şi cu toate datoriile publice, Unirea, odată proclamată, s-a întărit din ce în ce şi, de 
douăzeci de ani de cînd o avem în mod definitiv, Moldova, care-a alergat cu inima plină de încredere, cu francheță şi cu 
lealitate, ea, care şi-a impus fără regret toate sacrificiile, n-a arătat nici o urmă de amărăciune. Una din cauze este şi aceea 
că elementele acelei Adunări ad-hoc sînt cele actuale conservatoare, cari s-au contopit într-un singur partid constituţional, 
îndealmintrelea singurul partid unitar din România, de la Dorohoi pîn' în Mehedinţi. În adevăr, afară de scenele 
regretabile din ziua de 3 aprilie 1866, cari s-au petrecut în laşi, provocate de un mic grup de persoane căzute în rătăcire şi 
cari nu au fost decît prada unor intrigi, persoane pe cari în parte le regăsim în partidul radical de astăzi, înfrățirea a mers 
înainte, crescînd cu o perfectă armonie, rivalitățile dispărură, nimeni nu se mai gîndea decît la dezvoltarea României prin 
o comună şi patriotică lucrare. 

De la venirea partidului radical la putere, din an în an, această situaţie dobîndită a început a se preface pe 
nesimţite şi acum — aceasta o constatăm cu durere — ne vedem amenințați de o discordie neaşteptată. 

Pînă acum ne-am abținut de-a atinge această gingaşă cestiune; văzînd însă că răul merge crescînd, că el a început 
a fi simțit de toţi, credem că este mai bine să-l denunțăm pe față şi să cerem vindecarea lui decît, păzind tăcerea, să lăsăm 


ca el să se mărească şi să ne conducă, poate, pînă la prăpastie. 





Cauza acestei situații nu este alta decît sistemul urmat de guvern în administrarea țării. 


Ştim că ni se vor pune înainte cuvinte de intrigi străine, de facțiuni, şi altele; dar mai bine ar face guvernanţii 
noştri să-şi dea seamă de adevăratele cauze ale răului decît să caute a-şi pune răspunderea la adăpostul unor iscodiri 
fantastice. 

Lipsa de bun-simţ cu care d. ministru de justiţie, în loc de-a satisface cerinţe echitabile şi de-a ţine seamă de 
merite şi drepturi cîştigate, a tratat magistratura şi corpul advocaţilor, precum şi opiniunea publică din Moldova, a fost o 
cauză de nemulțumire generală. În ministeriu am ajuns a nu mai vedea reprezentată Moldova, iar dacă ne uităm în 
centrele de administraţiune ale statului nu vedem decît corifei ai partidului cari, oricît de mărginiţi ar fi, se preferă unor 
funcţionari speciali de resort dacă aceştia se întîmplă să fie moldoveni. Nu ţara, facțiunile din Bucureşti sînt arena de 
recrutare pentru funcțiunile înalte ale statului Român, şi meritul de-a fi dirijat alegeri prin diferite colori e mai prețuit 
decît capacitatea administrativă sau învățătura, aceasta mai cu seamă pentru că rădăcinele partidului radical sînt în 
păturile de existenţe catilinare ale capitalei. În numeroasele înaintări în armată ni se asigură că partea cea minimă este a 
moldovenilor. Cu regret întrebuințăm această denumire, dar este straniu ca faptul să se producă necontenit şi sistematic. 
Nu vorbim de alte pierderi naționale. De la Moldova s-a luat Basarabia, care forma circumscripţia economică a Galaţilor; 
asupra Moldovei s-a rezolvat cestiunea izraelită. 

În chestia celor zece milioane votate ca despăgubire Iaşilor de cătră Constituantă, în loc de-a se studia daca nu 
cumva guvernul a greşit evaluarea imobilelor date prin legea votată, injuriile asupra Iaşilor au căzut ca grindina din foile 
oficioase. 

Cum se face că, în curs de douăzeci de ani, afară de micul nour de la 3 aprilie 1866, toate s-au petrecut în linişte 
dincolo de Milcov şi mai că nu se pomenea numele Moldovei, iar de la 1876 încoace, de cînd clica C.A. Rosetti şi I. 
Brătianu a pus mîna pe ţară, lucrurile au început a se înăspri şi a lua o față care, de nu e încă îngrijitoare, este, aceasta n-o 
putem tăgădui, foarte anormală? 

Cauzele sînt, fără îndoială, abuzul de putere, o administraţie deplorabilă, o corupțiune înspăimîntătoare şi un 
particularism meschin în favorul clicei dominante; iar toate acestea au început să revolte spiritele şi să pună pe gînduri 
orice conştiinţă onestă, pe orice om cu puţină prevedere şi cu durere pentru viitorul țării. 

Într-o ţară adevărat constituțională, cînd opoziția legală din Corpurile legiuitoare e nesocotită pînă la despreţ şi 
cînd majorităţile din Adunări sînt satisfăcute şi omnipotente pînă într-atîta încît interesele generale ale țării sînt înlăturate 
şi părăsite, noi credem că devine o datorie imperioasă pentru şeful statului de-a interveni şi de-a înlătura răul, punînd 
capăt unei stări de lucruri pe care simţimîntul ţării o respinge din toate părțile, şi aceasta mai cu seamă pentru că 
simţimîntul poate deveni resimțămînt, cu care nici omul politic, nici patriotul nu mai poate calcula. Nemulțumiri cari dau 
naştere la pătimaşa discordie nu mai ascultă de nici un fel de cuvinte şi arma omului de stat, argumentul solid, devine 
neputincioasă faţă cu partea tehnică ! trezită în om. 

Constatăm numai că sînt destui cîțiva ani de guvernare roşie pentru ca să se pună, în cestiune pînă şi bunurile cele 


mai înalte, morale şi politice, cîştigate de naționalitatea noastră în cele din urmă două decenii! 


[21 mai 1880] 


[SCRISOAREA PRINȚULUI DE BISMARCK ...7] 


Scrisoarea prințului de Bismarck cătră ambasadorul german de la Viena în privinţa cestiunii catolice în Germania 
şi pe care am publicat-o şi noi într-unul din numerile trecute a produs o vie impresiune asupra cercurilor catolice. Se ştie 
că printr-o încheiere a Consiliului de Miniştri ai Prusiei s-a cerut Parlamentului libertatea pentru guvernul imperial de-a 


aplica într-un sens mai blînd legile din mai privitoare la biserica catolică. 





! Probabil greşeală de tipar pentru telurică. 





În privinţa încheierii ministeriale s-a făcut mult zgomot; ea a dat loc la felurite interpretări cari tindeau a arăta că 


prințul de Bismarck, silit a face concesiuni catolicilor, îşi ascundea înfrîngerea cerînd un vot necategoric. Scrisoarea 


prințului de Bismarck a risipit orice îndoială în privinţa înţelesului concesiunilor ce guvernul imperial este dispus a face 
în cestiunea catolică. Această scrisoare însă, precum am spus, a produs asupra Vaticanului o impresie foarte neplăcută. În 
adevăr o depeşe din Roma ne comunică rezumatul aprețierilor făcute de foaia Vaticanului, „L'Osservatore Romano”, 
asupra scrisorii cancelarului cătră prinţul de Reuss, Constatînd mai întîi că nu mai stă în uzurile diplomatice a se publica 


prin gazete astfel de corespondențe, foaia catolică zice că: 


Vaticanul, în negoțierile ce s-au urmat, nu s-a arătat niciodată în contrazicere cu ceea ce pusese dintru început înainte şi astfel 
nu este răspunzător daca, mulțumită legilor din mai, relațiunile dintre Berlin şi Vatican s-au înveninat. Politica Curiei romane nu se 
poate schimba; spada ei este crucea. Papa nu se amestecă în cestiunile politice; să se plece spada dinaintea divinei instituţii pontificale 


şi papa îşi va deschide imediat braţele pentru împăcăciune. 


Desigur prinţul de Bismarck nu e omul înaintea căruia să aibă trecere frazele gazetei clericale; dar, judecînd după 
izvorul de la care această foaie îşi ia inspiraţiile, nu-i mai puțin adevărat că mult căutatul modus vivendi a devenit astăzi 
şi mai greu de realizat. 

O depeşe de astăzi ne aduce ştirea că Comisia Dietei prusiane însărcinată cu facerea raportului asupra proiectului 


de modificare a legilor bisericeşti a respins cu 13 glasuri contra 8 întîiul articol al proiectului. 


[23 mai 1880] 


[„ÎNTR-UNUL DIN NUMERILE NOASTRE ...”] 


Într-unul din numerile noastre trecute am înregistrat nişte zgomote cari ne veniseră la cunoştinţă în privința 
misiunii extraordinare a d-lui Dum. Brătianu pe lîngă guvernul britanic. Avem totdeuna obiceiul să comunicăm cititorilor 
noştri ştirile pe cari le aflăm sub toată rezerva. Astfel, de cînd ne aflăm în vreme de criză ministerială cronică, de cînd se 
tot trăgăneşte neterminabila repremenire a cabinetului n-am înregistrat un singur se zice, n-am pomenit de nici o 
candidatură fără să subliniem că „dăm aceste ştiri sub toată rezerva”. Despre vreo afirmare din parte-ne nici vorbă n-a 
fost, pentru că, cu sistema pseudoconstituţională a regimului vizirial sub care trăim, nimeni, se-nţelege, nu poate şti sigur 
ce are să fie mîine, deoarece lucrurile nu se mai petrec după o firească şi normală înlănţuire, ci atîrnă curat şi simplu de la 
bunul plac al Marelui Vizir. Daca dar în cestiuni de politică interioară, fiind de exemplu vorba de intrarea d-lor Tache 
Giani, Georgian sau Urechiă în minister nu am putut afirma nimic, cum am fi putut afirma într-o cestiune de politică 
exterioară, în privința unei misiuni diplomatice extraordinare bunioară? Cu toate acestea asupra celor înregistrate de noi 
în privința misiunei d-lui Dum. Brătianu la Londra organul guvernului ne dete o dezminţire: nu-i adevărat nimic din cîte 
am zis noi. Dar să aibă bunătatea confrații noştri de la „Românul” să se uite încă o dată la ce şi cum am zis în acea 
coloană de informaţii şi vor vedea că fiecare frază începe cu „se zice” şi se termină cu „dăm aceste informaţii, se-nţelege, 
sub toată rezerva”. Dar d-nul Dum. Brătianu n-a fost la Paris, dar d. Dim. Brătianu n-a avut cu sine o ladă de decorații, ci 
numai o cutie, sau un mic pachet, — nu face nimica. Noi aflaserăm că a fost şi la Paris şi că a avut cu sine numita ladă şi 
nu puteam lipsi pe cititorii noştri de ceea ce aflasem; destul că le comunicam lucrul sub toate rezervele. Ba încă cineva 


ne-a observat că de ce făceam atîta abuz de rezerve asupra informaţiilor despre misiunea 





d-lui Dum. Brătianu pe cari le înregistram. Să nu se supere confrații noştri de la organul guvernamental; cuvîntul pentru 


care ne lepădam de orice răspundere în privința acelor informaţii era că le căpătaserăm de la un membru al partidului roşu 


[24 mai 1880] 


[„AVÎND A DISCUTA O CESTIUNE...”] 


Avînd a discuta o cestiune sulevată de „Democraţia naţională”, „Românul” nu se poate opri de-a-şi revărsa 


asprimile şi asupra noastră prin următoarele cuvinte: 


Principala partidă din opoziţiune, ştiind că a pierdut puterea numai prin reaua administrare a finanțelor, speră că acelaşi lucru se 
va întîmpla negreşit şi partidei liberale; ea nu-şi poate închipui cum s-a făcut că, deşi a căzut prin ruina şi discreditul financiar, ruină şi 
discredit moştenite de la guvernul actual, totuşi situațiunea s-a îmbunătăţit, creditul s-a ridicat mai mult decît oricînd şi finanțele merg 
foarte bine, fără nici un nou impozit, fără nici un nou împrumut. I se pare că toată această transformare a situațiunii financiare nu este 


decît o fantasmagorie care va dispărea într-o zi ca o nălucire etc. 


„Românul” ne va permite a spune că din acest pasaj, vrînd-nevrînd, răsare o dilemă. 

Sau conservatorii au căzut prin ruină şi discredit, iar liberalii n-au putut limpezi situațiunea decît prin 
împrumuturi şi impozite — căci prin ce alta s-ar putea înlătura ruina şi discreditul? — sau liberalii n-au făcut 
împrumuturi şi n-au pus impozite, precum susțin, şi atunci n-au avut a lupta cu ruina şi discreditul. Una din două. 

Noi am arătat în atîtea rînduri ce întrebuințare au făcut onorabilii confrați de legenda răposatului Strat despre un 
deficit de 28 de milioane şi cum, păstrînd numai firma legendei, numărul 28 şi numele Strat, i-au substituit cu totul alt 
cuprins. Pe cînd Strat prevedea un deficit provenitor din neîncasarea veniturilor statului, confrații au lăsat toate 
prevederile răposatului de o parte, căci trebuiau să le lase, de vreme ce în mare parte acele venituri au fost încasate, şi au 
admis un deficit fantastic, pe care nu-l datoresc numărui, compus din cifre fantastice, ca cele 8 milioane efecte de 
portofoliu, şi, invocînd mereu numele lui Strat şi autoritatea lui într-o cauză pe care el n-o susţinuse niciodată, mai au şi 
azi cutezarea de-a spune că partidul conservator a căzut prin ruină şi discredit. 

Dar de ce ne-am apăra noi oare în contra acelei legende? Nu a renunţat însuşi Strat la împrumutul de 30 milioane, 
mulțumindu-se c-o emisiune de bonuri de tezaur pînă la 16 milioane eventual; apoi nu avem apărătorii noştri în chiar 
şirurile guvernamentalilor de astăzi? 


Iată într-adevăr opiniunea prinţului Dimitrie Ghica, pe care a semnat-o atunci: 


Considerînd că întîrzierile în încasările rămășițelor nu constituiesc un adevărat deficit, ci numai o jenă momentană în plăți; 

Considerînd că, chiar admiţînd de bună deosebirea între evaluările şi constatările veniturilor bugetare pe anul 1875, cunoscută 
la 31 decemvrie a aceluiași an, totuşi este mijloc de a asigura regulata plată a creanţelor statului fără a recurge la împrumuturi 
consolidate şi la măsuri financiare cari să împovăreze țara cu noi impozite; 

Considerînd că adevăratul produs al veniturilor bugetare pe anul 1876 este încă necunoscut, dar în orice caz prudența cere ca 
spre a se evita noi impozite să se reducă cheltuielile anului 1876 în limitele împlinirilor efectuate; 

Subsemnaţii, respingînd împrumutul de 30 milioane în rentă propus de d-nu ministru de finanțe, sîntem de părerea a se adopta 


măsurile cuprinse în alăturatul proiect de lege pentru înlăturarea greutăților financiare ce prezintă anii 1875 şi 1876. 


lată şi art. 1 şi 4 ale proiectului de lege care caracterizează pe deplin natura deficitului Strat: 


1. Pentru a face faţă la plăţile cele mai urgente ce sînt a se efectua în primele luni ale anului 1876 Ministerul Finanţelor este 


autorizat a emite bonuri de tezaur pînă la suma de 12 000 000 lei noi. 





4. Sumele ce se vor împlini din rămăşiţele exerciţiilor închise, după ce se vor plăti cheltuielile reclamate de acele 


exerciţii, să se verse la Casa de Depuneri şi Consemnaţiuni la finele fiecărei luni pînă la acoperirea sumei de 12 milioane. 


Şi ce zicea cu acea ocazie prințul Dimitrie Ghica ? 


Sînt fericit de-a constata o dată mai mult că în adevăr partidul conservator merită recunoştinţa ţării în privința 
modului cum s-a ocupat de cestiunile financiare şi mai cu seamă în privinţa atitudinii ce ia astăzi în fața d-lui Strat, 
respingînd legea pe care a prezentat-o. Chestiunea gravă care ne desparte, chestiunea care a adus o schismă în partidul 
conservator este că d. actualul ministru de finanțe, fără a se consulta cu noi, fără a ne spune un singur cuvînt asupra 
situațiunii, ne prepară în modul cel mai misterios această surpriză înspăimintătoare, aruncînd ca o bombă fulminantă, în 


mijlocul Adunării şi în ţară, acel proiect de lege. 


lată ce zice faţă cu proiectul Strat d. Aristid Pascal, pe atunci în opoziție: 


Acum puteți aprecia daca faptul d-lui Strat servă sau deservă creditul statului, daca acesta nu primeşte lovituri 
cînd vine să ne arate un deficit imens de 28 1/2 milioane în cheltuielile zilnice ale anului 1875 şi 1876. Această miză în 
scenă care a surprins pe toţi a făcut chiar pe preşedintele Adunării să devie, din ultracatolic, protestant, din 
ultraguvernamental, opozant. Cunoaşteţi toţi ce este exact şi ce nu. Ceea ce este exact ştim că tot acest deficit de 28 1/2 
milioane nu se reduce decît la cifra de 8 milioane, luînd deficitul anului trecut şi creditele acelea pentru cari nu s-au 
prevăzut în buget resurse. 

Ei bine, întreb: pentru o sumă de 8 milioane şi ceva este un serviciu care-l face statului d. ministru de finanţe 
afirmînd că deficitul este de 28 1/2 ? D. ministru de finanţe ştie foarte bine ce va să zică deficit într-un buget: este o sumă 
pe care nu are de unde s-o împlinească, fiindcă nu are debitori. Cu cifre în mînă însă ştim că deficitul acesta nu se urcă la 
mai mult de suma de 8 538 315, compunîndu-se din 5 289 000 deficit al anului 1875, şi care a provenit din cauză că 
constatările nu au fost egale cu evaluările; plus din suma ce trebuie să se dea d-lor Lemaître şi Bergmann; plus din 500 
000 lei ceruţi de minister pentru cheltuielile neprevăzute; plus 950 000 lei daţi d-lui ministru de război. 


Dar să lăsăm să vorbească însuşi marele om de stat, d. Vasile Boerescu, în cestiunea deficitului acestuia: 


Din actele ce v-am citit, din faptele espuse în toată, brutalitatea lor se probează că predecesorii d-lui Strat nu 
umflau veniturile, nu exagerau evaluările, nu înscriau venituri fictive, nu ascundeau deloc deficiturile şi că au fost cei 
dentîi cari le-au denunțat. Aceste sînt fapte pozitive, acesta este un sistem constant, pe care l-a urmat guvernul d-lui 
Lascar Catargiu de cînd este d-nia lui la putere...Prin aceasta am şi ridicat creditul nostru la o înălțime cum nu mai fusese 
altădată. Pe simpla noastră subscriere, fără amanet, fără ipotecă am putut găsi un împrumut de 29 000 000 lei cu o 
dobîndă de 5 la sută şi emisiunea de 65. Ne-am pus adecă ca credit în rîndul mai multor state al căror credit este bine 
stabilit. . . 

Cînd s-a discutat la 1874 în Adunări renta pe care noi am emis-o deja eram ajunşi la ultima încercare, eram 
împinşi de-o estremă necesitate de-a acoperi niște datorii însemnate moştenite din trecut. Aceste datorii ale guvernelor 
trecute erau o nenorocită moştenire şi eram siliți a ne împrumuta spre a plăti odată aceste datorii făcute de alții. În datoria 
consolidată din 1874 se afla, numai ca datorii din trecut, suma de 17 milioane. Adăogaţi la această sumă cifra de 2 
milioane ca dobîndă, puneţi 5 milioane deficitul pentru 1875 şi 5 milioane pentru armată şi iată suma de 29 milioane ... 

D. Lascar Catargiu a vorbit de serviciile sale şi de meritul guvernului său din trecut. Dar cine le-a tăgăduit? Eu 
pot din contra să adaug că d-lui a vorbit numai de meritul de-a fi ridicat creditul țării, însă mai sînt şi alte merite foarte 
incontestabile, cari nu se pot uita. Ministerul d-lui L. Catargiu, în timp de cinci ani ai existenţei sale, a rezolvat cele mai 
grave cestiuni economice şi politice, pentru cari va avea o pagină frumoasă în istoria țării noastre. Ministerul acesta a 
scăpat țara de chestiunea uricioasă a drumurilor de fier şi d-nu Catargiu ştie că atunci eu nu eram la minister şi ca deputat 
l-am ajutat pe cît am putut în dezlegarea acelei cestiuni; şi d-lui ştie la cîte invective, calomnii şi pasiuni eram atunci 
espus. Acest minister a mai făcut o reformă foarte utilă legei penale, legei comunale, celei judeţene. El a avut însemnatul 


merit de-a încheia tractate de comerț, ceea ce-i va constitui un adevărat titlu de glorie. 


Ni se pare că, faţă cu această apărare călduroasă a gestiunii financiare şi politice făcută de prințul Dimitrie Ghica, 
actual prezident al unui Senat roşu, şi de d. Vasile Boerescu, actual ministru de esterne într-un cabinet roşu, într-un timp 
cînd amîndoi erau deja opoziționali, ceea ce nu trebuie să se uite, fac de prisos orice revenire din parte-ne asupra 
pretinsului discredit, asupra relei administrări financiare din timpul guvernului conservator. 

Răposatul Strat însuşi a renunţat - seance tenante — la situaţia sa pesimistă şi la împrumutul cerut, o renunțare cu 
atît mai caracteristică cu cît acel împrumut nu s-a făcut nicicind. Scîrba cu care privim stăruința perversă a organului 


abţinea de-a caracteriza şi mai energic această procedere neleală a adversarilor noştri politici. 


[24 mai 1880] 





[„„«ROMÂNUL» DE MIERCURI...”] 


„Românul” de miercuri, 21 mai, a avut ideea să încerce un fel de răspuns, ce are pretenţia de-a fi serios, la 
imputările opoziţiei. Bătrînul organ al patrioţilor din Strada Doamnei simte că aceste critice sînt aprobate de imensa 
majoritate cugetătoare a ţării; faptele, din nenorocire, ne dau pe toată ziua o prea tristă confirmare; şi însăşi „Monitorul” 
satisfăcuților, îmbuibaţilor, cum s-ar zice pe româneşte, a constatat deunăzi un fapt înspăimîntător: nimicirea totală a 
exportului țării şi urcarea importului cu 15 milioane peste export, vazăzică peste producțiunea anuală a ţării. La 
observaţiile noastre că acest export în tot timpul guvernului conservator trecuse cu 55 milioane anual peste import, adică 
plătise toate cheltuielile ţării şi sporise capitalul ei general cu 55 milioane, veridicul şi cinstitul organ guvernamental, în 
loc să răspunză la nişte cifre atît de pozitive şi trase din propriele d-lor statistice, s-aruncă, ca după obicei, pe un teren 
lăturalnic şi începe osanalele sale în onoarea creditului țării, care ar fi aşa de înflorit sub guvernul d-lor. 

Este mult de zis în această privință. Să restabilim mai întîi faptele. Daca creditul țării este astăzi mai ridicat decît 
altădată, începutul desigur în această privinţă a fost făcut sub guvernul conservator, care cel dîntii în această țară, plătind 
în mod regulat mandatele si dobînzile datoriei publice, a ridicat creditul țării de la 21, 18 şi 15 la sută, cum era sub 
ministerele liberale din '66, '67 şi '68, la 7 şi jum. la sută, cota de emisiune a rentei. Cum dar cutează „Românul” a spune 
că guvernul conservator împrumuta cu 11 şi 12 la sută, cînd cel din urmă împrumut făcut de acel minister a fost cu 7 şi 
jum. la sută? Dar astăzi renta, de la 65, s-a urcat la 75, şi „Românul” se laudă cu acest rezultat. Mirarea noastră este că, 
după cinci ani de la emisiunea rentei, cînd poporul român, de atunci şi pînă acum, plăteşte exact din sudoarea lui cele 50 
milioane anuități, mai toate provenite din împrumuturi făcute de guverne roşie, cînd pacea este restabilită, cînd în toată 
Europa capitalurile nu se mai pot aşeza decît cu 3 sau 3 şi jum. la sută, un titlu aşa de avantajos ca renta română să nu se 
ridice decît cu 10 la sută mai mult decît cînd s-a emis de guvernul conservator în mijlocul complicărilor orientale ! 

Acest credit, relativ slab, se datoreşte desigur administraţiei financiare inepte şi risipitoare a acestui guvern. Să 
mai amintim că de la '75 pînă astăzi s-au stins, numai prin decursul timpului sau prin împrejurări, şi fără nici un merit al 
guvernului, anuitatea drumului de fier Giurgiu, de 2 milioane pe an, anuitatea podurilor de fier, de 2 milioane asemenea, 
tributul către Turcia, de un milion şi mai bine, şi în sfîrşit anuitatea bonurilor rurale, de 10 milioane lei noi pe an; adică în 
total o stingere de 15 milioane plăți anuale. Mulțumită însă incapacității administrative a guvernului, care a lăsat numai în 
anul '77 neîmplinite 24 milioane contribuțiuni, datoria rurală, care trebuia stinsă aproape desăvîrşit, a născut sub o nouă 
formă; însă, chiar aşa, sarcina de 2—3 milioane anuale nu se poate compara cu sarcina care apăsa asupra țării pînă 
acuma, de 10 milioane şi mai bine. Mai însemnăm încă săvîrşirea, de cîţiva ani, tot prin stăruințele guvernului 
conservator, a joncţiunilor căilor ferate, cari trebuiau să sporească şi traficul şi veniturile liniilor. În asemenea condițiuni 
excepțional favorabile, sub un guvern înțelept, econom şi prob, renta 5 la sută a statului român ar trebui să fie, dacă nu a/ 
pari, cel puţin 80 la sută, cum sînt împrumuturile unor state în mai rele condiţii economice decît noi. Numai risipa şi 
jaful, cari sînt o normă administrativă a guvernului actual, pot să mănțină un asemenea titlu la cifra de 75 şi să facă ca 
obligațiunile domaniale, cari aduc 8 la sută, să fie la 104 împreună cu cuponul, vasăzică d-abia al pari. 

Dar, lăsînd un moment aceste serioase întîmpinări şi admiţînd, cum îi place „Românului”, că creditul român este 
înflorit, punem onestului organ această întrebare: dacă este numai şi numai meritul guvernului cînd creditul unui stat se 
ridică, apoi, printr-o consecință din cele mai logice, nu oare vina guvernului trebuie să fie cînd creditul public scade? 
Odată aceste premise stabilite, „Românul”, care cîntă aşa de sus ridicarea rentei la 75, acţiile drumului de fier la 56 şi mai 
bine, de ce nu acuza pe guvernul Brătianu, cînd, tot sub înţeleapta-i oblăduire, renta căzuse la 26 şi acțiile la 7? Va zice 


desigur că era vina războiului, a cestiunii Orientului, spaima şi prin urmare afundarea 





capitalului... foarte bine, primim şi aceste scuze; dar atuncea nu ne este oare permis să zicem că urcarea de azi a efectelor 
statului se datoreşte păcii, belşugului de capitaluri şi enormei scăderi a procentelor în centrurile comerciale ca ale 
Engliterii, Franţii şi altele? Desigur, acestea sînt cauzele relativei urcări a hîrtiilor noastre, căci, în Franţa numai, renta 5 
la sută a ajuns la 120 şi renta 3 la sută aproape al pari. 

Însă, daca capitaliştii străini ar cunoaşte mai bine modul cum se administrează finanţele acestei ţări, decăderea ei 
economică, sleirea ei agricolă, asigurăm pe domnii de la „Românul” că nici aceasta nu s-ar întîmpla; însă capitalistul 
străin nu se ia decît după un fapt pipăit şi material, plata exactă a dobînzilor, ceea ce, slavă Domnului, am putut face pînă 
acuma. Cu ce preţ însă? Numai noi o ştim: cu sporirea dărilor, cu stoarcerea muncitorului, cu ruinarea arendaşului şi a 
proprietarului, în sfîrşit cu rezultatul faimos constatat de însuşi ziarul „Românul” mai deunăzi în privinţa stării exportului 
şi importului. 

Cît timp va mai merge astfel numai Dumnezeu o ştie; şi hîrtiile turceşti şi egiptene se bucurau odinioară de cel 


mai frumos credit... pînă... în ajunul catastrofei. Bancherii străini nu se neliniştesc de asta; ei vor şti foarte bine, cu cîteva 


săptămîni înainte, să se puie la adăpost, fiind prevestiţi de amicii liberali de aicea, şi tot turma neprevăzătoare a micilor 
capitalişti şi acționari va plăti deocamdată fantaziile financiare şi economice ale d-lui Brătianu şi „doftoriile întăritoare” 
ale d-lui C.A. Rosetti. Am zis deocamdată, pentru că statele străine, precum ştim după exemplele Egiptului şi Turciei, nu 
lasă în pierdere pe supuşii lor, şi tot noi, în cele din urmă, vom plăti toată paguba, cum s-a întîmplat cu strălucita afacere a 
răscumpărării. Şi este şi drept să fie astfel; naţiunile cari sufăr să fie guvernate de Roseţi, Brătieni, Pătărlăgeni, Costineşti, 
Mărgăriteşti ş.c.]., merită să plătească acest lux, precum au plătit acelea cari au tolerat la cîrma lor viziri corupți şi kedivi 
risipitori. 

Articolul citat al „Românului”, fiind o întreagă comoară şi dînd loc la mai multe serii de reflexiuni, vom reveni 


asupră-i într-un număr viitor. 


[26 mai 1880] 


[ „RĂSĂRITUL EUROPEI...”] 


Răsăritul Europei, Peninsula Balcanică, înfăţişează azi, ca nealtădată, priveliştea unor aspirații atît de contrarie 
unele altora încît ne e peste putinţă a vedea în aceste mişcări ceva voluntar, de sine stătător, cu o ţintă clară, ci sîntem 
siliți a admite influenţe de dinafară, primejdioase tuturor popoarelor Peninsulei şi fiecăruia îndeosebi dintre ele. 

Cu etnografia în mînă ne convingem lesne că nici unul, absolut nici unul din aceste elemente, cel bulgar, albanez, 
grecesc, turc, sîrb, nu sînt îndestul de numeroase, fiecare pentru sine, spre a putea exercita cu succes o predominaţiune 
asupra celorlalte, încît la toate se aplică spirituala comparaţie făcută de contele Andrassy, că lupta între două dintre ele ar 
sămăna cu lupta între doi lei ce se înghit reciproc, încît şi de la unul şi de la altul nu rămîne decît coada. 

Într-adevăr, daca ne uităm la sârbi, îi vedem despărțiți în două tabere, nu tocmai simpatice una alteia, poate din 
cauze etnologice chiar. Serbia ar dori, în adevăr, să adune sub sine pe toţi cei de-o rasă, sub coroana familiei Obrenovici; 
însă lucrarea sa în această direcțiune se împiedecă de aspirațiunea Muntenegrului, care reclamă pentru sine acelaşi rol. 
Familia princiară Nieguş din Munţii Negri nu are mai puţin dorința de-a fi centrul împrejurul căruia să se grupeze viitorul 
regat al Serbiei mari. O a treia direcțiune, opusă amînduror acestora, este aceea a unui regat al slavilor de sud, sub 
auspiciele Casei de Austria, cristalizat împrejurul Croaţiei, căci croații nu sînt altă decît sîrbi catolici. 

Grecii, pierzînd multe din calitățile lor antice, mai cu seamă acea senină inteligență care-i făcea atît de potriviți 


pentru artă şi ştiinţă, au păstrat încolo multe din defectele 





lor antice, mai cu seamă însă instinctele demagogice, atît de înrădăcinate încît se simt în chiar descendenții 
deznaționalizați ai acelei rase. Cu tot instinctul acesta, nimic mai puţin decît constitutiv, şi care, din contra, e negațiunea 
oricării mari formaţiuni de stat, idealul lor politic e o Grecie mare, cuprinzînd poate Imperiul bizantin de odinioară, 
format de romani, dar atît de rău guvernat, atît de cumplit esploatat, cu aşa stîngăcie susținut de moştenitorii bizantini. 
Îndealmintrelea grecii au păstrat pînă azi vechea lor manieră de răspîndire pe țărmuri de mare şi în centre comerciale, şi 
numai pe ici pe colo formează sate de populaţiune rurală, încît istoricul Paparigopulos, voind a delimita teritoriul asupra 
căruia grecii ar avea drept, a trebuit să-şi numească harta sa nu etnografică, ci... enocratică. În noţiunea etnocraţie se 
cuprinde însă din capul locului dorinţa de-a predomina, de-a stăpîni asupra altora, pe de altă parte însă cată a se şti daca 
elementele etnocratizate pe hîrtie vor şi îngădui cu mînile-n sîn o asemenea predominare. 

Venim acum la frații bulgari. Zicem frați nu figurat, ci în sensul propriu al cuvîntului, de vreme ce regatul 
Asanizilor a fost româno-bulgar, şi Asanizii însuşi români, după propria mărturisire făcută de regele Ioaniţiu în diplomele 
sale adresate Papei. 

Aci întîlnim tendințe de revendicaţiune şi de predominare față cu toate elementele Peninsulei, fie români, fie 
greci, fie slavi chiar. 


Astfel s-a propus în Adunarea legiuitoare de la Sofia un proiect de lege de naturalizare, în care se zice: 


De asemenea vor fi cetățeni bulgari, fără alte condițiuni decît cele de mai sus, locuitorii de naționalitate bulgară cari se află în 


provinciile anexate de România şi Serbia, şi nefiind hotărîţi a rămînea acolo, vor emigra în Bulgaria în termen de doi ani din ziua 


publicării acestei legi. 


Anexate de români! 

În coloanele foii noastre am arătat, în mai multe rînduri, că Dobrogea n-a fost nicicînd bulgară, că predecesorii lui 
Mircea I încă o cuceriseră de la triburi tatare, că provincia a rămas a Ţării Româneşti mult timp după prefacerea Bulgariei 
în paşalic, după moartea lui Şişman, şi că de la Mircea I a fost luată de cătră turci. Am dori să ni se arate cum o provincie 
luată de turci de la români şi redată prin Tractatul de la Berlin tot românilor poate fi numită o provincie anexată de la 
Bulgaria? 

Albanejii sînt, într-adevăr, numai în defensivă. Vechea lor organizaţie în gentes pe teritorii bine definite şi poate 
aversiunea contra amestecului cu alte rase îi face să nu dorească a predomina, dar îi împinge a nu se lăsa nici 
predominați. Teritoriul albanez şi-l dispută acum, în mod etnocratic, cele două Serbii şi Grecia. 

Despre tracoromâni nu mai vorbim. Deşi sînt într-un număr destul de mare în Peninsulă, ei nu urmăresc idealuri 
politice şi ar fi buni bucuroşi dacă i-ar lăsa în pace să-şi vază de biserică şi de şcoală. 

Tendenţe de predominațiune eschizîndu-se una pe alta vedem deci mişcînd elementele de peste Dunăre. Unde pot 
duce aceste tendenţe nu e greu de ghicit. În loc de-a se stabili un comun acord între toţi, pentru ca să se respecte toate 
limbile şi toate naționalitățile, fără deosebire, pentru ca în teritoriile pe cari ele le ocupă să se dezvolte fiecare în pace — 
oricare ar fi împărțirea după state — tendenţele de predominare, dorințele de deznaționalizare vor duce la frecări continue 
şi vor face ca elemente menite de Dumnezeu şi de istorie a trăi laolaltă să ajungă a se certa şi bate pentru petece 
neînsemnate de pămînt şi pentru supremația cutărei sau cutărei limbi. Rezultatul va fi că fiecare din aceste elemente 
îndeosebi se vor preface în mînile marilor vecini în instrumente contra lor înşile, că pacea nu se va stabili niciodată, pînă 
ce, cu toții laolaltă, vor încăpea sub o nouă dominaţiune străină, care nu va mai fi atît de slabă ca cea turcească. Cine nu e 
drept nu merită a fi liber. Fără ca în organizaţiunea acestor state să se introducă principiul suprem că orice naționalitate îşi 
poate vedea în libertate de limba, de şcoala, de biserica sa, fără egala îndreptăţire a limbelor, oricare ar fi repartiția 
teritorielor, Peninsula Balcanică va deveni teatrul unor rivalități de predominare, regretabile pentru toți deopotrivă. 
Victorii momentane ale unora vor fi urmate de victorii asemenea momentane ale altora, şi-n aceste mişcări convulsive, 
cînd într-o parte, cînd într-alta, cel ce va cîştiga în adevăr va fi totdeuna un al treilea de dinafară. Toate elementele în 


discordie vor scădea în orice privință, făcînd loc imigraţiunei şi predominărei străine. 


[25 mai 1880] 





[„„CUNOSCÎND PRINCIPIUL FUNDAMENTAL ...”] 


Cunoscînd principiul fundamental al partidului dominant, acela de-a se bucura de toate foloasele vieţii publice 
sub pretextul unei deosebiri de principii, nu ne îndoim că şi alegerile pentru consiliile judeţene vor avea aceeaşi firmă şi 
se vor face pentru aceleaşi scopuri. Judeţele au fondurile lor, iar puternicii zilei au rude, au copii. Pentru rude slujbe 
judeţene, pentru copii burse în străinătate — toate aceste împărțite ca între buni părinți de familie — iată singura rațiune 
de a fi a consiliilor judeţene şi a respectivelor comitete permanente, sub regimul liberal. 

Ne pare rău că trebuie să caracterizăm atît de aspru self-governmentul nostru; dar, din nefericire, aşa este, şi 
împotriva evidenţei orice iluzie e zadarnică. 

Şi judeţul Ilfov şi-a avut întrunirea sa electorală, la 19 mai, vizitată de prea puţini alegatori curioşi şi de vro 40— 
50 de curioşi nealegători. Faptul în sine nu ni s-ar fi părut destul de important pentru a ocupa cu el coloanele de căpetenie 
ale foii noastre, căci asemenea aranjării electorale, la cari strîngătorii de suflete au rolul de căpetenie, discursurile pe-al 
doilea, sînt prea cunoscute publicului nostru, din natura sa cam sceptic, pentru ca vechiul cîntec despre întruniri 
entuziaste şi aclamatorii să mai poată avea efect. Talentul oratoric al onorabilelui Fleva e după unii atît [de] indiscutabil, 
după alții iar atît de discutabil încît, şi într-un caz şi într-altul, vorbă multă ar fi de prisos. 

Dar nu numai d. Fleva a vorbit cu această ocazie, ci şi prințul Dimitrie Ghica. Departe de-a găsi ceva rău în 
aceasta, credem totuşi că cuvintele unui fost prezident al Adunării conservatoare şi ale fostului şef al unui cabinet 
conservator caută a fi ascultate în ceea ce ele coprind nou. 


Constatăm însă că e nouă numai împrejurarea de-a vedea vorbind pe prințul Dimitrie Ghica înaintea unei adunări 


foarte puțin numeroase şi alăturea cu d. Fleva; în chiar discursul prințului nu întîlnim nimic ce n-ar fi fost zis de alţii, într- 


o formă mai clasică. 


La noi — zice prinţul — cînd o partidă e învinsă, fie că e în minoritate în Parlament, fie în alt mod, vine şi face numai critice; 
dar nu arată numai adevărul, ci caută numai să pună din nou mîna pe putere printr-o opozițiune sistematică. Acesta este inconvenientul 
ce naşte din nerăbdarea unora de-a pune mîna pe putere, mai ales la noi, unde o mare parte din locuitorii oraşelor sînt amatori de 


funcțiuni. La noi, din nenorocire, sînt foarte numeroşi aceia cari n-au alt mijloc de vieţuire decît cariera de impiegați. 


Zis-a prinţul ceva nou printr-aceasta ? Desigur nu. Răposatul C. Creţulescu a ținut la 1862 un discurs din cele mai 
bune ce s-au rostit vreodată în Adunare asupra acestui subiect, economistul Marțian a scris asupră-i cu adevărat foc, apoi 
mai pomenim Convorbirile economice ale d-lui loan Ghica, Studiile d-lui Xenopol, un interesant Studiu asupra 
progresului la români de d. Teodor Rosetti şi în fine o mulţime de discursuri din Parlament, între cari unul chiar al d-lui 
Ioan Brătianu, în cari se tratează din toate puntele de vedere această cestiune mai mult decît cunoscută. Alexandri, în 
Millo director şi în Paraponisitul, a luat cestiunea drept obiect de comedie, iar Millo însuşi a adunat, într-un tip 
nemuritor, pe acei „foarte numeroşi cari n-au alt mijloc de vieţuire decît cariera de impiegaţi”. Din toate lucrurile pe cari 
le-au votat Adunările ad-hoc, apoi Constituanta, precum Unirea, prinţ străin, egalitatea înaintea legilor, abrogarea tuturor 
privilegiilor, libertatea întrunirilor şi a presei etc., nici unul nu pare a fi trecut atît de mult in succum et sanguinem ca 
„accesibilitatea tuturor românilor la funcţiile statului”. Acest principiu l-a priceput democraţia numaidecît, ba el este 
sîmburele şi rădăcina democraţiei române, şi sîntem siguri că liberalii noştri ar renunţa bucuroşi la toate celelalte libertăţi, 
numai pe aceasta una s-o păstreze deplină. Ei sînt pururea atît de nerăbdători de-a exercita această accesibilitate încît 
siluiau chiar împrejurările şi se numeau ei pe ei înşuşi prefecți, casieri, poliţai, miniştri, prezidenți de republică, chiar 
dacă n-ar fi fost decît în îngusta circumscripțiune a fericiților Ploieşti. 

Dar democraţia română nu e tare numai în accesibilitate, ci şi în creaţiune de posturi. Astfel, de exemplu, 
administrația drumurilor de fier a trecut în mînile statului, funcționarii sînt deci agenți ai statului, cari ar trebui plătiți ca 


toți ceilalți, c-o leafă mai mică decît a unui ministru, de ex. 





Ştiţi cîte cît iau cei trei directori ai căilor ferate, cari nu pricep nimic, sau atât cît şi nimic, dintr-ale drumului de 
fier? Cîte 36 000 de franci pe an! 

Administrația monopolului tutunurilor a trecut în mînile statului, lefile însă au rămas ca şi cele de sub 
antreprenori, adecă tot mari. Ba se aude şi mai mult. Advocaţii regiei, plătiţi odată scump, pentru că aveau de apărat 
procese contra celei mai puternice persoane juridice, statul, sînt şi azi plătiți tot atît de scump pentru micile mizerii de 
procese de contrabandă şi angajaţi cu contract, pentru ca un alt guvern să nu-i poată depărta. 

lată acum că se iveşte pe orizont Banca Națională., c-o mulțime de posturi, cari se înțelege că se vor ocupa tot de 
patrioți, de vor pricepe sau nu afacerea. 

Dar, afară de cele atîrnătoare de stat, mai e comună, judeţ, aşezăminte brîncoveneşti etc. Cîte patru, cinci posturi 
ocupă un singur patriot, şi-apoi ţara să nu meargă bine? Ba-i merg petecele de bine ce-i merge. . . 

Am putea ilustra tema aceasta cu sute de exemple şi am putea cita toate formulele în cari ea a fost emisă; dar nu e 
acesta scopul nostru. 

Ca d-nii democrați să ia de oriunde le vine e rău, dar e natural. Adevărata lor patrie e bugetul, şi daca cei mai 
mulți dintre ei ar fi avut buget peste Dunăre, poate nici nu ne veneau atît de proaspeţi dincoace. Astăzi începe a încolți 
sămînța democraţiei şi la Sofia, încît e o adevărată nenorocire pentru patria panbulgară că d-nii Mihălescu, Stătescu, 
Cariagdi, Serurie si alții nu sînt mai tineri sau că reminiscențele lor au devenit, prin mediul în care trăiesc, cam 
insuficiente pentru o ţară care e pe cale de-a le vota o anume lege escepțională de naturalizare. 

Dar e mai puțin natural de-a vedea pe prințul Dimitrie Ghica, care, deşi nu putred de bogat, totuşi are avere şi 
tradiții, alături cu această democrație importată din cîteşi patru unghiurile lumii, în loc de-a forma în ţara sa un element 
de control asupra ei. Nouă ni se pare că deja această unică deosebire între d-sa şi patrioţi, că are ceva şi este ceva pe lîngă 
patrioții avizaţi pur şi simplu la creaţiunile bugetare, ar fi îndeajuns ca să-l dispenseze de puţin invidiata conlucrare cu 


onorabilele Fleva sau Mihălescu!... 


[27 mai 1880] 


[ÎN ŞEDINŢA ADUNĂRII...”] 


În şedinţa Adunării de la 15 fevruarie 1863, prezidată de d. P. Mavrogheni, răposatul C. Creţulescu a caracterizat 
printr-un discurs starea societății române, a cării însutită înrăutăţire e cea actuală. 


La ordinea zilei era o adresă cătră tron, la care Creţulescu a propus a se adăoga următorul pasaj: 


E drept a recunoaşte că obiceiul înrădăcinat în clasele cele comparativ mai luminate ale societății noastre, de-a dezdemna orice 
altă profesiune şi de-a se îmbulzi în aceea a serviciului public, a adus concurența ce-şi fac cetățenii în această carieră la un grad funest 
moravurilor noastre publice, astfel încît ea ar putea zădărnici orice încercare de serioasă îmbunătăţire din partea unui guvern luminat şi 
cu intențiuni sincere. 

Totuşi Adunarea deplînge că guvernul Măriei Tale, nu mai puţin decît acelea ale predecesorilor Măriei Tale, departe de-a cerca a 
combate acest defect al moravurilor noastre, care este una din cauzele principale a paraliziei societăței noastre, nu a făcut decît a-i 


favoriza dezvoltarea, întorcînd-o în folosul lor ca pe un mijloc legitim de conservaţiune a lor. 


Azi nu se mai găseşte nimeni să propună un asemenea amendament la o adresă cătră tron, deşi acest pasaj ar 
trebui repetat regulat de cîte ori reprezentațiunea naţională are onoarea de a fi în contact cu Coroana. A rămas ca 
cuprinsul cam apătoşit al acestei formule a decadenței neamului românesc să serve de pretext sau de scuză unor 
nestatornicii oarecari. 

De cînd a-nceput însă acest rău cumplit să bîntuie țara? Germenele e fără îndoială în timpul fanarioţilor. Un 


Domn fanariot venea c-o pătură de slujbaşi culeşi de pe ulițele 





Țarigradului, altul cu altă pătură, încît totdeuna se aflau în țară cîte două trei serii de oameni gata de-a servi statul, sau 
mai bine pe sine, pururea de trei patru ori pe atîţia pe cîte funcții existau în genere. Sub domniile naționale vechi nu era 
aşa. Boierii mari şi mici ai lui Alexandru cel Bun îi găsim aceiaşi în documente în curs de treizeci de ani, apoi îi regăsim 
sub fiii săi, Ştefan şi Ilie, precum şi cu mult mai tîrziu, pînă sub Ştefan cel Mare. 

Boierii lui Ştefan cel Mare sînt aceiaşi sub Bogdan, sub Ştefan cel Tînăr pînă la Petru Rareş. Cincizeci, şaizeci de 
ani de-a rîndul întîlnim aceleaşi nume în documente, nume cari mai tîrziu deveniră clasice, meritînd prin puţinătatea şi 
lustrul lor să ia în fața lui Dumnezeu şi a lumii răspunderea pentru soarta țării. Această mînă de oameni a şi fost aceea sub 
auspiciile căreia s-au întins Ţările pîn-în Nistru, pîn-în Varna, dincolo de ţinutul Vidinului, în Făgăraş şi Amlaş, în 
Pocuția şi Podolia, la Bistriţa ardeleană, şi tot acelei mîne de oameni datorim existenţa de acum a Ţărilor. 

Răul inaugurat sub fanarioți devine însă şi mai acut sub Regulament, căci, deşi această legiuire a adus în multe 
privinți bine, în această una privință ea a prefăcut vechiul stat oligarhic cu servicii gratuite în stat biurocratic cu servicii 
plătite cu bani. La funcțiile statului începu a se grămădi democrația română în începuturile ei, căci acestea dădeau toate 
drepturile în schimbul adîncelor 40 de semne ale alfabetului cirilic. 


Iată dar ce zicea C. Creţulescu în privirea aceasta: 


Comparînd societatea noastră cu acele bine organizate şi bine guvernate, găsesc o mare deosebire în compunerea 
lor. Acolo, ca şi la noi, în Susul clasei cu inteligența puţin cultivată, clasă puţin simţitoare la purtarea guvernului, se află o 
altă clasă inteligentă care, prin opiniunile sale, ia o parte foarte mare în a forma aceea ce se numeşte opiniunea publică. 

Este însă o mare deosebire în compoziţiunea acestei clase din alte țări de aceea ce este la noi. 

Acolo ea se compune din oameni independenţi de guvern, cari găsesc mijloace de a-şi cîştiga hrana vieţii, de-a 
căpăta consideraţiune şi chiar celebritate istorică prin profesiuni cu totul altele decît acele plătite de buget. Una din acele 
clase e clasa industrială. Nu vorbesc de clasa industrială cea de jos, care-o avem şi noi şi în care nu se cere decît foarte 
puţină cultură, ci vorbesc de acea clasă industrială unde se cere multă cultură, multe cunoştinţe. Apoi e clasa comercială 
care e foarte numeroasă; apoi oamenii de litere, oamenii de ştiinţă, oamenii de arte, cari sînt asemenea foarte numeroşi. 
Să luăm numai cataloagele espoziţiunilor pentru operele de artă şi vom vedea numărul oamenilor consacraţi la arte, deşi 
artele sînt într-o mică proporţiune cu celelalte profesiuni. Asemenea şi cu oamenii de litere şi de ştiinţe. 

Vin'acum să vedem la noi: în opoziţiune cu acele feluri de profesiuni ce avem ? Vom vedea că nu avem decît 


oameni ce nu pot trăi decît din bugetul statului, cari nu pot căpăta nici cele necesarii pentru vieţuire, nici o consideraţiune 


oarecare decît prin servicii ale statului. E industrie la noi, însă o industrie de jos, aşa încît oamenii ce-o profesează sînt 
oameni neculți şi nu se pot compara cu oamenii de industrie a altor societăți. La noi toate industriile în susul acelora de 
zidar şi dulgher (cari sînt exercitate de români) se exercită de străini. Toate industriile mai nobile precum ceasornicărie, 
bijuterie, zugrăvie, chiar acea puţină care o avem pe aceşti pereţi, croitori, confecționarea a tot ceea ce avem pe noi, le 
datorăm la o samă de unguri şi germani. Acestora fără îndoială le sîntem datori mulțumire, căci au venit şi ne-au adus 
servicii folositoare; căci, din celelalte naţiuni, cîți au venit la noi nu au putut să ne fie de folos decît cu plata din buget. 
Iată dar că nu avem români industriali. 

Să venim acum la comerț şi vom vedea că între români sînt prea puţini comercianți. La noi tot comerțul superior 
e în mînele străinilor; comerțul ce-l fac românii e acela care nu cere nici o cultură, nici o inteligență. Daca vedem în 
comerțul mai înalt cîte un român el îşi exercită profesiunea sa pînă să se prezinte ocaziunea de-a putea ocupa vreun post 
al statului şi atunci îndată îşi închide biuroul comercial şi se face funcţionar. Cît pentru oamenii de litere pot să zic că noi 
nici nu-i avem; căci, deşi sînt cîţiva, sînt prea puţini şi putem zice că şi aceştia mai că n-au putut trăi decît din bugetul 
statului. Asemenea şi artiştii şi toți ceilalți. 

Cînd în alte state aceste clase, cari fac opiniunea publică, sînt independente, la noi ele nu pot trăi decît din bugetul 
statului. Nu fac nici o imputare nimărui; şi eu, cînd eram tînăr şi puteam lucra, am trăit tot din bugetul statului. Dar 
aceasta e cauza că nu se poate face nici o îndreptare în țara noastră. Am văzut cîte guverne s-au succedat la noi, şi aceasta 
nu numai de cîţiva ani, ci chiar de pe la 1834. 

Necontenit am văzut un guvern răsturnîndu-se de-o parte a naţiunii, care parte răsturnătoare venea cu o sinceră 
dorință de a îmbunătăţi starea țării. Dar în van, căci nu putea face nimica. Atunci se scula un alt partid, tot cu aceeaşi idee, 
că guvernul actual nu voieşte a stîrpi relele, şi cînd venea la putere iarăşi nu putea face nimic. Vedeţi dar că încă demult 
se încearcă ceea ce se încearcă şi acuma; şi cu toate acestea am mers tot rău. La naţiunile bine organizate guvernul e 
responsabil, adecă-şi atrage deosebite consecuenţe cînd purtarea lui e bună, deosebite cînd purtarea lui e rea. Pricina e că 
acele clase de cari am vorbit, ca unele ce nu au nici un interes direct de guvern, sînt nepărtinitoare. Interesele acelei clase 
sînt interesele generale şi naționale, spre exemplu interesul ca justiția şi administraţia să fie bune şi să chezăşuiască viața, 
onoarea şi averea oamenilor; interesul ca drepturile țării să nu fie calcate de străini. Îndată ce un guvern împlineşte aceste 
condițiuni el este susținut; oricine ar fi persoanele cari ar compune guvernul, pentru acea clasă e indiferent. Astfel, oricare 
partid vine la guvern e nevoit a face bine, căci altfel acea clasă-l dă jos. 

La noi nu e aşa, fiindcă acea clasă luminată de care vorbim, pe lîngă interesele țării, mai are şi alte interese de 


guvern: interesul de-a avea mijloc de viață, interesul de-a căpăta distincțiune, cari nu pot fi mul- 





țumite decît prin meserii retribuite de bugetul statului. Deci să vorbim drept şi să mă pun chiar eu în locul lor, cît de bun să fie un 
guvern, pentru mine e rău dacă mă lasă la o parte (Aplauze). 

Vedeţi dar cît e de puţin silit un guvern la noi a administra bine, căci orice guvern, oricît de bine ar administra, întotdeauna va 
avea dezaprobarea, acelora cărora n-a putut să le facă loc în buget şi iarăşi, oricît de rău ar administra, va avea susținerea oamenilor 
cărora le face părticică în buget. E cam dur de a zice aceste adevăruri, însă trebuie să arătăm răul, căci de aci decurge că guvernul e silit 
să creeze posturi ca să mulțumească pe mai mulți. Şi la noi orice guvern pune de obiect mai întîi conservaţiunea sa şi apoi vine binele 
public; prin urmare instinctul de conservaţiune îl îndeamnă ca beneficiul din buget să-l dea acelora ce-l susţin fără nici o altă 
considerațiune. 

Aceasta e sorgintea răului, din puntul de vedere al administraţiunii țării. Pe urmă, din punctul de vedere al amorului-propriu 
naţional, veţi găsi că acele profesiuni ce compun în alte țări clasele luminate, precum industria, ştiinţele, artele etc., acelea singure 
constituie civilizaţiunea. O societate în sînul căreia aceste profesiuni nu sînt exersate nu se poate numi o națiune civilizată. 

Nu voi mai abuza de timpul şi de răbdarea Adunării ca să dezvolt o teorie, care poate fi neplăcută, că o națiune nu se poate 
numi civilizată decît numai cînd în sînu-i să exercită profesiunile de care am vorbit. Nu pot însă tăcea că mă văd umilit în sentimentul 
meu de român cînd văd că sînt societăţi născute de 30 de ani încoa, şi în sînul lor e industrie şi comerţ şi mîne vor număra încă literile, 
ştiinţele şi artele. 

Noi însă, cari viețuim de 18 secoli, avem încă să începem ca să intrăm pe calea culturei. Eu cred că, pînă nu vom ieşi din 
făgaşul cel vechi de a trăi numai din bugetul statului, nu am făcut şi nu vom putea face nici un pas înainte. Pentru mine îmbunătățirea 
instituțiunilor este o condițiune secundară la civilizațiune, pentru că cunoaştem țări care au legi şi instituțiuni defectuoase, unele chiar 
monstruoase, şi care au fost şi sînt civilizate. 

Acum sub punctul de vedere al efectului ce are starea societății asupra moravurilor: moravurile publice nu pot fi decît rele în 
mijlocul unui proletariat boieresc. Inculp mult guvernele pentru această nenorocire, căci nu şi-au dat osteneala a căuta un remediu. Am 
băgat de seamă că oamenii noştri de stat — poate că eu sînt înşelat şi îmi cer iertare dacă nu am înțeles bine părerea dd-lor — atribuie de 


multe ori unor viţiuri ale instituțiilor şi lipsei de legi relele ce trebuie atribuite năravurilor. Am băgat de seamă că de cîte ori se face un 


abuz ne atingem de lipsa de legi. Părerea mea este că chiar cu legile noastre greşite de astăzi am fi de o sută de ori mai bine dacă 
năravurile ar fi mai bune. 

În una din şedinţele trecute d. Cogălniceanu zicea că legea din Moldova care pedepseşte pe funcţionarii publici cari comit 
abuzuri este de neajuns, căci prevede pentru funcţionarii prevaricatori pedepse prea mici. Spre dovadă ne-a spus că d-lui a trimis 
înaintea judecății 50 de funcționari, cari au fost toţi dezvinovăţiți. Vedeţi însă că acest exemplu dovedeşte nu că legea pronunță pedepse 
mici, ci lipsa de moralitate a tribunalelor. Cred dar că, daca vom observa bine, vom vedea că răul provine mai mult din lipsă de 
moralitate decît din a legilor, precum o susțin oamenii noştri de stat. Am avut şi noi un caz grav de asemenea natură. Nu voi să citez 
persoana, dară vă spui că am cunoscut un funcţionar public care a sfeterisit bani ai statului şi astăzi încă se foloseşte de dînşii; aceasta nu 


din cauză că lipsesc legile, ci pentru că lipseşte moralitatea. Iată dar cuvintele pe care m-am bazat cînd v-am propus acest amendament. 


Din cele de mai sus se vede că aceste vechi adevăruri n-au încetat a fi tot atît de actuale astăzi; sînt amplificate 
însă prin sistematica creare de sute şi iar sute de funcțiuni noi, la băuturile spirtoase, la tutunuri, la drumul de fier şi în 
curînd la noua Bancă de Scont şi Circulaţie. Elementele independente din ţară devin din ce în ce mai puţine alături cu 
elementele oficioase şi semioficioase, şi se-nţelege că în acelaşi grad scade neatîrnarea de caracter şi libertatea adevărată. 
Dar meşteri în sistematizarea şi răspîndirea oarecum epidemică a acestei boale sociale sînt roşii, cari într-adevăr vor 
ajunge la idealul Paraponisitului lui Alexandri, de-a face din toți românii funcționari ai statului — esceptînd reacţiunea, 


se-nţelege. 


[28 mai 1880] 


[„„«ROMÂNUL» CUPRINDEA ...”] 


„Românul” cuprindea acum cîteva săptămîni următorul articol: 
„Monitorul oficial” a publicat zilele trecute statistica importului şi esportului în anul 1879. Cifrele acestei 


statistice sînt foarte elocuinţi. Ele dovedesc că balanța comercială a României e foarte rea şi îngrijitoare. Iaca țifrele. 





IMpONĂ ste e a e a a y 254 482 629 1 95 b. 
ESpOrt e o e daiane 238 650 006 1. 86 b. 
Diferință, e ac eee aa 0 15 832 623 1. 9b. 





Deci în anul 1879 au ieşit din ţară aproape 16 milioane mai mult decît au intrat. 

Mai mult: datoria publică în acelaşi an a absorbit enorma sumă de lei 49 826 838. 

Prin urmare în cursul anului trecut averea publică a României a jertfit pe altarul progresului străinătăţii enorma sumă de 
aproape 66 milioane lei. 

Oricari ar fi teoriele ce se pot face asupra balanței comerciale, nimic nu va suprima faptul dat pe față de aceste țifre, că 
producerea noastră nu este îndestulătoare spre a acoperi cheltuielile ce facem, că pe fiecare an capitalul național se micşorează 
în loc de a creşte şi în sfîrşit că, mergînd tot astfel, vom slăbi din ce în ce pînă ce vom ajunge la inanițiune. 


Situaţiunea e grea şi perspectiva ce ne descopere din cele mai îngrozitoare ! 


De ce e vorba în şirurile de mai sus? 

De balanţa comercială. Ea e rea, îngrijitoare, căci iese din țară mai mult decum intră, producerea nu este 
îndestulătoare spre a acoperi cheltuielile ce facem, capitalul naţional se micşorează, ajungem la inaniţiune, perspectiva e 
grea, situaţiunea îngrozitoare! 

Cititorul observă lesne că noi nu zicem nimic, ci reproducem pur şi simplu cuvintele „Românului” aplicînd logica 
lui. N-am făcut decît să constatăm alături cu aceste țipete radicale că sub guvernul conservator de la 1871 pînă la 1876, 
inclusiv balanța comercială, departe de-a fi îngrozitoare, era favorabilă chiar în anii cei mai răi, încît excedentele anuale a 
ceea ce luam prin export peste ceea ce cheltui[a]m pentru import ajungeau în medie la 56 milioane. În termen mediu deci 
ţara lua de la străinătate în fiece an cu 56 de milioane mai mult decît îi da. Averea publică a României nu se jertfea pe 
altarul progresului străinătăţii, producerea noastră era îndestulătoare spre a acoperi cheltuielile, capitalul național se 
sporea. 

Drept dovadă a acestei teorii emisă de chiar „Românul” publicăm din nou tabela importului comparat cu esportul 


României pe anii 1871—1876 inclusiv. 


Excedentul 








Anii exportului asupra 
importului 
1871 i 77 682 782 lei 94 655 494 
1872 i 66 557 104 lei 57 229 324 
1873 i 57 570 732 lei 59 703 651 
1874 i 34 713 818 lei 11 912 704 
1875 i 44 962 079 lei 44 127 910 
1876 165 933 503 lei| 235 300 669 lei 69 322 783 
Totalul excedentelor de la 1871—1876: 336 951 866 fr. 


Anul 1876 îl numărăm asemenea, pentru că condiţiile unui bun esport stau în parte şi în îndeplinirea exactă a 
lucrărilor agricole, a arăturilor. Cabinetul conservator îşi dă demisia la 27 aprilie 1876 şi vine la putere cabinetul 
Epureanu-Vernescu, în care elementul roşu juca încă un rol secundar. Precumpănitor roşu a devenit guvernul în 
momentul în care d. I. Brătianu, ministru de finanțe, a luat prezidenția Consiliului, deci în august 1876. Ultimele cinci 
luni ale anului 1876 sînt ale unei coaliţii Brătianu-Vernescu-lonescu, însă roşii erau deja precumpănitori. 

Cum s-aşează însă roşii în scaun balanţa comercială devine nefavorabilă. 

Astfel vedem în anul 1877: 


MPOT îns, sina aa e a aatan aana 335 548 999 
EXPO ep ce, noa daca tu cea a a de 141 081 300 
Diferenţă. .. e. 194 467 699 


Va să zică ţara a dat atunci cu 194 milioane mai mult decît a luat. Cu toate acestea, de bună credință cum sîntem, 
nu le-am imputat deloc o asemenea enormitate, căci importul cel mare era cauzat prin trebuințele escepţionale ale armatei 
ruseşti, pe cînd esportul a rămas cel ordinar al cerințelor străinătăţii cătră noi. 

Ceea ce imputăm administraţiei roşie nu este dar nici anul 1877, nici anul 1878, pe cînd armate străine 
consumatoare alterau balanța comercială, făcînd-o în aparență defavorabilă, ci le-am imputat anul ordinar 1879, cînd 
această balanţă este în realitate defavorabilă. 


E adevărat că suma brută a esportului e mai mare decît în anul 1876. 





lar de sumă brută e vorba sau de balanța comercială? Suma brută ar putea fi oricît de mare; îndată însă ce 
importul reprezintă o cifră şi mai mare, balanţa e nefavorabilă şi ajungem, după teoria „Românului”, la inanițiune, la 
micşorarea capitalului naţional, la situaţii grele, la perspective îngrozitoare; pe cînd, din contra, suma brută poate fi mică, 
îndată ce însă esportul e mai mare decît importul avem sporirea capitalului naţional. 

Cu ce ne răspunde acum „Românul” la propria sa logică aplicată? 

Cu injurii! 

Apoi cu scuza că nu putem lua de normă decît doi ani de administraţie roşie, 1876 şi 1879, cînd esportul a fost 
mare! 

Înainte de toate anul 1876 nu e un an de administraţie roşie şi noi de roşii vorbim. Roşii sînt pernicioşi în ţara 
aceasta, nu alte partide. Partida liberală esclusiv roşie a precumpănit în guvern abia în august 1876. 

În fine, ne arată că cifra brută a esportului s-a suit. Da, dar cifra, tot brută, a importului s-a suit şi ea mai mult 
încă, de întrece cu zeci de milioane pe cea a esportului nostru. „Românul” nu zice nimic printr-asta decît că răul unei 
balanţe defavorabile care se petrece astăzi se petrece în proporții mari, pe cînd binele unei balanțe favorabile sub 
conservatori se petrecea în proporții mai mici. 

Şi e natural aceasta. 

Din momentul ce importul e mare, plăţile de făcut străinătăţii mari, omul vinde tot ce poate ca să plătească, deci 


pînă şi instrumente necesare de muncă; esportul brut cată să se urce. Inaniţiunea economică rezultă însă de acolo că, cu 


toate sforțările, balanţa e tot nefavorabilă. 

Cititorul vede bine că acestea nu sînt cuvintele noastre. Sînt curat teoria şi logica „Românului”, aplicate la fapte 
reale. 

Rezultă deci exactitatea deducţiunii noastre. Ţara sub guvernul conservator lua pe fiece an cu 56 milioane mai 
mult decît da. 

Dar acum esportul e cu 15 852 623 1. mai mic decît importul. Țara deci esportează azi cu 71 991 267 lei noi mai 
puţin decît sub guvernul trecut, se-nţelege că în raport eu ceea ce importează, căci acest raport e în discuţie. 

Deducţiune finală, tot conform teoriei „Românului”: „Averea publică a României scade sub roşii în fiece an cu 72 
milioane”. 


Asupra injuriilor nu mai revenim. Cînd îi batem măr prin argumente la ce folos ar fi termenii necuvincioşi?!... 


[29 mai 1880] 


[ „ÎN NUMĂRUL SĂU DE LA 6 IUNIE...”] 


În numărul său de la 6 iunie 1880 ziarul socialist „Le Mot d'ordre” cuprinde următoarele: 


Depeşa aceasta a fost adresată d-lui Henri Rochefort: în numele revoluţionarilor români din Paris, mişcaţi de durere, rugăm 
să credeţi în adînca noastră simpatie şi exprimăm dorințe pentru o încurîndă însănătoşare. 


Mircea Rosetti. — Radovici. — Vintilă Rosetti. — Calligari. — Horia Rosetti. — Maniu. 


franci. 
Halal de ţară! Şi cînd te gîndeşti că aceşti revoluționari români trăiesc, indirect cel puţin, din buget, din banii 
noştri, ai fiecăruia din noi, din sudoarea ţăranului şi a breslaşului, devenită reversibilă, cînd te gîndeşti că va veni 


momentul cînd trei 





sau patru din aceste scule vor trăi direct din buget, prin moştenire de pensie, iar ceilalți ocupînd cîte 3—4 funcţii 
plătite...?! Iată pe ce mîni o s-ajungă statul român! 


O tempora, o mores! 


[31 mai 1880] 


[IN NUMĂRUL DE LA 26 MAI...”] 


În numărul de la 26 mai am publicat o corespondență a d-lui Petrovici din Caracal, care coprindea un apel către 
alegătorii din Romanați ca să fie cu luare aminte la aceia pe cari voiesc a-i alege în noul consiliu judeţean. Această luare 
aminte se deşteaptă prin enumerarea nepomenitelor procederi ale consiliului si comitetului permanent de acolo. 

Găsim în acea corespondență numele a 16 bursieri trimişi pe banii judeţului în străinătate, să-nveţe ce? Dreptul 
poate, ca s-adauge numărul nesfîrşit al advocaţilor şi postulanților din ţară. Pe lîngă aceasta, aceşti tineri sînt aproape toți 
rude cu membrii consiliului, fii de patrioţi avuți cari au ambiția de-a număra pietrele capitalelor Apusului pe cheltuiala 
patriei. Afară de aceste burse, una de fiece membru al consiliului judeţean şi cîte două la dispoziţia a doi deputaţi, 
împărțite părinteşte între rude, vedem acordată o bursă unui tînăr din Turnu Măgurele, asemenea fiu de om cu stare, care 
de la 1876 primeşte anual cîte 3 000 franci, pîn-acum 12 720 franci pentru a învăţa la Şcoala de Poduri şi Şosele din. 
Paris, în care, din cauza ignoranței, n-a fost primit nici pînă acum. Va să zică: fiu de om cu stare, ignorant, neprimit nici 


pînă acum în şcoală, din alt judeţ nota bene, şi primind o bursă de 3000 franci pe an! Strălucită poziție pentru un tînăr 


patriot. 

Apoi, tot din banii Romanaţilor, se dau cîte 3 000 de franci pe an unei dame, poloneze se vede, pentru ca fiicele 
patrioților să-nveţe - pe cheltuiala județului - franțuzeşte! 

lată dar ce se petrece sub guvernul liberal în judeţe. Răposatul Strat zicea: „Aristocraţi la lefi, democrați la 
biruri”. C-o aristocratică uşurinţă se dau unui tînăr, numai pentru că cutreieră cafenelele Parisului, 3 000 de franci pe an, 
tot cu acea uşurinţă se întreţine o şcoală străină de franțuzeşte. 

Să nu se crează însă că aceste lucruri se petrec numai într-un singur judeţ, ci în toate aproape. Cititorii îşi vor 
aduce aminte de acea măsură sumară pe care voia s-o ia d. Cogălniceanu, de-a şterge odată pentru totdeauna toate bursele 
din bugetul judeţelor, pentru că în genere se dau unor nepricopsiţi din familii cu avere. Arareori într-adevăr se va vedea în 
străinătate un fiu de ţăran sau de breslaş dedîndu-se, pe cheltuiala ţării, unui studiu ingrat; se vor vedea însă feciori de 
bani gata luînd burse pentru a studia dreptul, medicina sau tehnica. Pîn-în ziua de astăzi nimene în ţară nici nu şi-a dat 
seama de ceea [ce] însemnează o bursă, nici de scopul pentru care se dă. 

Bursele, pro primo, nu se dau nicicînd unor oameni cu avere, pro secundo, nu se dau pentru ca tinerii să înveţe 
ştiinţe lucrative ca dreptul, medicina, tehnica. Tineri modeşti şi silitori, cari vor fi mulțumiți c-un viitor puţin strălucit, 
ingrat chiar, primesc în alte țări asemenea burse pentru a se ocupa cu studii istorice, etnografice, arheologice sau 
filologice, cu ştiinţe cari nu aduc bani, n-aduc cîştig. E prea adevărat că tocmai aceste ştiinţe, şi nu cele practice, 
constituiesc adevărata cultură a unei naţii, că după produsele sale ştiinţifice şi literare se cîntăreşte valoarea vieţii unui 
popor pe pămînt. Dar, deşi aceasta e adevărat, imensa majoritate a oamenilor n-are nici răbdarea, nici gustul unei adîncite 
cercetări ştiinţifice şi se mulţumeşte cu apropriarea rezultatelor ultime, cu esența ştiinţei. Iată dar adevărata menire a 


burselor: a crea specia- 





lişti în ramuri de ştiinţă care n-aduc mare cîştig bănesc, a creşte pe învățătorii naţiei — şi breasla învățătorească nu-i în 
nici o țară avută; cariera e — esceptînd poate Englitera — pretutindenea ingrată. 

Astfel am văzut sub ministerul conservator trimițîndu-se cîțiva tineri în străinătate — însă pentru a studia dreptul, 
medicina sau ingineria? Nu. D. Tocilescu a fost trimis pentru filologia limbelor slave, de vreme ce documentele noastre 
istorice de-naintea epocei lui Matei Basarab sînt scrise slavoneşte; d. G. D. Teodorescu a fost trimis pentru filologia 
limbelor clasice ş.a.m.d. Cît pentru studiile lucrative, se vor găsi întotdeuna oameni cu oarecare avere cari să traducă o 
parte din capitalul lor bănesc asupra fiilor lor în capital de știință practică şi aducătoare de cîştig. 

Dar roşii - şi asemenea idei? 

Mai lesne trage nădejde spînul de barbă decît noi că onor. confraţi vor ajunge vreodată să aprecieze un lucru după 
valoarea şi înţelesul lui. Nepricepere şi rea-credinţă, iată cele două proprietăţi indisolubil unite în fiece patriot roşu, 
aproape fără nici o escepţie. 

Cînd se petrec asemenea lucruri în judeţe, cînd nepotismul şi postulantismul, agravate prin reversibilităţi, au 
<apus> [ajuns] la culmea înfloririi, tocmai atunci prințul Dimitrie Ghica găseşte că toate sînt bune şi frumoase; deci, mai 
alaltăieri mînă-n mînă cu d. Fleva, ieri cu onorabilele Serurie, crede de datoria sa de a da un relief politic alegerilor 
judeţene din Ilfov, credință pentru care şi-a atras aspre mustrări de la „Binele public” şi o călduroasă apărare din partea 
„Românului”. . . 


Din această apărare relevăm şi noi cîteva puncte. 


Viciul caracteristic al coteriilor politice fără viitor este esclusivismul. .. 

Un om de valoare intră într-o partidă, o părăseşte, daca-şi schimbă ideile, spre a intra în altă partidă, clar niciodată nu intră într- 
o coterie, mai totdeuna personală şi de un caracter esențialmente efemer. 

Toţi oamenii de principie ştiu în fine că o partidă trebuie să aibă totdeuna uşele deşchise pentru orice om onorabil voieşte să-i 


dea concursul său .. . etc. 


Ei bine, roşii sînt cu atîta naivitate esclusivişti încît nici nu ştiu ce va să zică esclusivism, precum cei născuţi orbi 
nu ştiu ce va să zică a fi orb. 

Dar esclusivism se cheamă tocmai neîngăduirea unor personalități cu alte principii sau cu altă nuanţare a lor. 
Neesclusiv este un partid atunci cînd primeşte în sînul [său] orice individualitate onorabilă cu seria ei de principii, cu 
întregimea ființei sale şi cînd linia generală de purtare a partidului răsare din concursul tuturor ideilor emise, nu din 


formule dictatoriale ale unui mare magistru ca cel din Strada Doamnei. Dar, cînd cineva renunţă la individualitatea sa 


pentru a avea principii identice cu onorabilele Fleva sau Serurie şi cu marele magistru, atunci nu înţelegem ce 
esclusivism ar mai fi cu putință. Asta ar însemna a se esclude pe sine însuşi, ca un personaj comic al unei foi umoristice 
vieneze care, neavînd cine-l da afară şi fiind deprins cu aceasta, s-a hotărît în fine... de-a se da el însuşi afară. 


Dar iată cum urmează „Românul”: 


Dar la ce-ar folosi toate acestea? A dovedi că patriotismul, esperiența şi bunul-simț a d-lui Dimitrie Ghica sînt mai presus de 
slăbiciunile şi considerațiunile personale cari au dat naştere grupului „Binelui public”? 
Acestea o ştie publicul tot atît de bine cît şi noi; el ştie asemenea că un om de greutatea d-lui Dimitrie Ghica se poate apropia de 


o partidă ca aceea ce avem onoare a o reprezenta, iar niciodată de un grup personal ca acela de la „Binele public”. 


„Românul” pare a uita că prinţul Dimitrie Ghica a făcut parte din grupul — estrem de numeros şi de important — 
al răposatului Centru, precum pare a fi uitat şi lista de epitheta ornantia cu care „Presa” gratifica acum cîteva luni pe d- 
alde Pătărlăgeni, Mărgăriteşti, Serurii. Acum sînt cu toții o apă. Noroc bun şi spori întru toate! Noi nu dorim răul nimărui. 

Singura deducere pe care ne permitem a o trage din cele de mai sus e că tot patriotismul, esperienţa, bunul-simţ 
pe cari publicul le ştie tot atât ca şi „Românul”, precum şi greutatea unui om ca principele Dimitrie Ghica, l-a făcut să se 
ţină atît timp de partidul conservator cu care „Românul” era însă în luptă — de unde urmează că, pe cînd conservatorii 
erau la putere, „Românul” era nepatriotic, fără experiență, fără bun-simţ, de vreme ce combătea toate acestea în persoana 


prințului. 





„Românul” şi „Presa” vor purta ani întregi încă macula inconsecuenţei lor dacă se vor hotărî a se îndrepta, ceea 
ce nu sperăm; dacă vor urma calea de pînă acum însă, vor purta pururea această maculă. 

Onorabilii confrați trebuie să ştie că Aristotel n-a trăit în zadar în mijlocul acelei mizerabile, mincinoase şi fără de 
caracter demagogii din Atena, că nu în zadar s-a consumat pe pămînt acea inteligență vastă care s-a ocupat cu discusutul 
tuturor cutelor sofistice în cari s-ascunde micimea omenească. 

O ultimă observare. 

Noi admitem în adevăr că prințul Dim. Ghica merge azi mînă-n mînă cu onorabilele, învățatul şi neprihănitul 
Serurie, precum şi cu onorabilele Fleva, pentru că s-a convins că opoziția sistematică se face din cauza goanei după 
putere, iar această din urmă din cauza proletariatului de postulanţi. Nu ne supărăm asemenea daca d-sa, cu toate probele 
contrarii, va crede că poate arunca şi partidul conservator în aceeaşi categorie de vînători de putere, căci libertatea presei 
române ne-a cam deprins cu toate acuzările, oricît de nefondate ar fi. 

Dar o singură observaţie. Cam tîrziu vede prințul aceasta. Noi am reprodus în no. de la 28 mai un amendament al 
d-lui C. Creţulescu, introdus în răspunsul cătră tron la 15 fevruarie 1863, amendament primit pe atunci de aproape 
unanimitatea Adunării; am reprodus asemenea discursul d-lui Creţulescu. Acest discurs cuprinde într-o formă amplă şi 
ştiinţifică toate motivele cîte le-a citat prinţul pentru a-şi motiva trecerea sa în partidul roşu. Oare această trecere nu s-ar 
fi putut opera de atunci chiar? Căci într-acea Adunare era față şi prințul Dim. Ghica, şi d-nii Rosetti-Brătianu, şi alți 
patrioți. Iată deci adevărata epocă în care prinţul ar fi trebuit să devină liberal-național, pentru ca să fim dispensaţi de 


reflecţii de natura celor de față. 


[31 mai 1880] 


[LA 4/16 IUNIE ...”] 


La 4/16 iunie, peste cîteva zile aşadar, se va întruni la Berlin Conferenţa suplementară, epilogul marii Conferenţe 
de pace. întîrzierea ei a provenit desigur de la discuţiile asupra marginelor în cari puterile voiau să îngrădească hotărîrile 
acestei Conferenţe suplementare. Rusia de exemplu voia ca această discuție suplimentară să se întinză asupra tuturor 
punctelor neîndeplinite încă ale Tractatului de la Berlin, părerea opusa însă era ca ea să se mărginească numai la 
cestiunea frontierei turco-greceşti. 

Pînă acum ştim că la 7 iunie d. de Radovitz a prezentat la Paris ministrului de externe al Franţei, d-lui de 


Freycinet, invitarea la Conferenţă. După propunerea Angliei, toate puterile vor numi, pe lîngă ambasadorul lor, şi cîte un 


delegat tecnic. 

Tot în ziua de 7 iunie principele Reuss, ambasadorul Germaniei la Viena, a prezentat o invitaţie analogă la 
Ministerul de Esterne de acolo. Austria va fi reprezentată în Conferenţă prin ambasadorul ei de la Berlin, contele 
Szechenyi, ataşîndu-i-se însă cu consiliari tecnici agentul diplomatic şi consulul general, d. Zwiedinek de Sudenhorst, atît 
de bine cunoscut Bucureştilor, şi colonelul de stat major baron de Ripp. D. Zwiedinek se bucură de meritatul renume de- 
a fi un cunoscător escelent al relaţiunilor din Orient în genere, dar îndeosebi are o cunoştinţă specială a raporturilor 
etnografice şi locale a acelor teritorii asupra cărora va avea a dezbate Conferenţa, de vreme ce a fost mult timp consul 
imperial la Ianina. 

În ziua în care s-au remis din partea Germaniei invitaţiile la Conferenţă regele Greciei au avut convorbiri mai 


lungi cu d-nii Gladstone, Granville şi Dilke. Regele 





şi-a esprimat părerea sa de bine asupra schimbării de opiniuni a actualului cabinet englez, căci în martie marchizul 
Salisbury se esprimase contra pretențiilor Greciei asupra laninei. 

Un reprezentant al Turciei nu va lua parte la această Conferinţă. La nota colectivă a puterilor Poarta prepară un 
răspuns în termeni foarte hotărîtori: sultanul nu va îngădui nici un amestec în afacerile dinlăuntru ale împărăției. Tot ce 
cere Tractatul de la Berlin se va executa, dificultatea greacă şi cea muntenegreană se vor înlătura, însă Turcia să nu fie 
somată în puncte ce-i sînt defavorabile fără a se fi executat punctele ce-i sînt favorabile şi cari se enumeră anume. 

Noi revenim asupra opiniunei emise în coloanele noastre că, fără o serie de principii de drept public, introduse în 
mod egal şi cu bună-credinţă în toate teritoriile balcanice, împăciuirea nu va fi cu putință. Multiplele tendențe de 
predominare ar trebui atenuate prin principiul că toate limbile şi toate naționalitățile sînt în mod egal recunoscute în 
biserică, în şcoală, în comună şi în ținut. Pentru a exercita o predominare nestricăcioasă unul din elementele etnice ale 
Peninsulei ar trebui să fie sau cu mult mai numeros, sau, în fine, cu mult mai cult decît celelalte, ceea ce pîn-acuma nu e. 
O civilizaţie reală le lipseşte tuturora; încît predominarea se traduce, din partea elementului dominant, în acte de barbarie, 
din partea celor stăpînite — în acte de rebeliune, cu cît mai naturale cu cît sînt, din nefericire, mai justificate. Astfel o 
egală incultură, o egală valoare numerică şi o egală slăbiciune face ca fiecare din ele să nu poate învinge momentan decît 
prin o influenţă străină oarecare, pentru ca la rîndul lui fiece element să fie învins iar printr-un curent de influenţe străine. 
Cele două influenţe de căpetenie sînt, se-nţelege, cea rusească şi cea austriacă. Orice punct al Peninsulei îl vom atinge cu 
degetul vom da de aceste două curenturi opuse, deşi ne abţinem, în momente atît de gingaşe ca cele actuale, de-a ne rosti 
care din ele e mai în avantajul culturei şi înaintării deosebitelor rase ale Peninsulei. Cititorul inteligent îşi va face 
concluzia singur din o relaţie ce va urma mai la vale şi pe care o reproducem din ziarul „Unirea” din laşi. 

Macedoromânii, cum se numesc în mod greşit de către cărturarii noştri, tracoromânii, cum ar trebui să se 
numească în adevăr spre deosebire de dacoromâni — o deosebire îndealtmintrelea foarte mică, accentuată numai în 
fonologie şi lipsind cu totul din conformaţiunea fizică şi din originea amînduror ramurilor — tracoromânii deci au fost în 
evul mediu un popor foarte numeros, răspîndit asupra întregei Peninsule Balcanice. Dar lipsa de cultură, căderea repede a 
regatului româno-bulgar, predominaţiunea unui cler bizantin formalist care prefăcuse biserica nu în şcoală de bune- 
năravuri şi de convingeri morale, ci într-o şcoală de amăgire a lui Dumnezeu şi a conştiinţei proprie prin formalități 
fetişiste, toate acestea au contribuit de-a amîna deşteptarea lor naţională pînă în zilele noastre. 


În ziarul „Unirea” din Iaşi citim, în privirea situaţiei tracoromânilor din Macedonia, următoarele: 


Românii Macedoniei sînt obiectul celei mai mari atențiuni a guvernului austriac, carele, prin orice mijloace precum şi la orice 
ocazie, caută să-şi cîştige simpatia lor. Astfel, îndată ce se iveşte un conflict între un român şi un grec, consulii austriaci iau partea 
românului şi-l apără la autorităţile otomane respective. Grecii de altă parte se silesc de a se impune românilor şi a-i convinge că soarta li 
va fi mai bună sub guvernul din Atena decît sub cel otoman. 

Clasele inferioare ale românilor încep a se înclina încîtva cătră Austria, sînt însă contra Greciei. 

Clasele mai culte însă resping atît influența austriacă cît şi cea elenă. Puținele şcoli române numără mai fiecare cîte 70 de elevi 
cel puţin şi locuitorii de primprejur devin cei mai înfocați patrioţi. Aşadar ar trebui ca şcolile române să se înmulțească pe cît se va putea 
mai mult. 

Se mai recomandă şi alt mijloc, şi anume înființarea de mai multe consulate române în orăşelele cele mai principale de acolo, 
numai cît consulii ar trebui să fie români, iar nu negustori greci. 

Consulii români ar trebui între altele să-şi deie silința cea mai mare de a feri satele româneşti de năvălirile bandelor de hoți; 
mijlocul spre a ajunge la acest scop ar fi stăruința necurmată a consulilor pe lîngă autorităţile otomane de a urmări asemenea bande cu 


forţe de ajuns. Bandele, formate cîteodată din 100 pînă la 200 vagabonzi, merg cu îndrăzneala lor pînă a năvăli ziua-n amiaza mare 


asupra satelor şi a escrie contribuţiuni grele pentru locuitori. Consulii austriaci promit locuitorilor români că, dacă Macedonia va ajunge 
sub Austria, brigandajul ar înceta imediat. De aici provine dar înclinarea sătenilor români cătră austriaci. 

Scrisoarea pretinde chiar că bandele de hoţi din Macedonia ar fi întreţinute de o mare putere. Împrejurarea că bandiții sînt tot 
indivizi străini dă loc la aceste supoziții. Merită a se aminti aici că bandiții, spre a stoarce şi ultimul ban din punga locuitorilor, iau ca 


zălog copii din şcoli pentru a căror restituire iau apoi de la părinți sume enorme, 





O cestiune de cea mai mare importanță amintită în scrisoarea amicului nostru este alianța româno-albaneză. 
Dintre toate popoarele balcanice albanejii şi românii se împacă mai bine unii cu alții, simpatizează la orice ocazie. Aşa fiind, s- 


ar putea foarte uşor realiza o alianţă între albaneji şi români. Foloasele pentru ambele popoare ar fi mari. 


Se-nţelege de la sine că o solidaritate strînsă între albaneţi, turci şi români în partea locului ar fi mijlocul cel mai 
bun de-a preîntîmpina tendenţele de predominaţiune panbulgare şi panelene, deşi nouă repartiţia teritoriilor după state ne 
pare un punct mai puţin important decît stabilirea sinceră a unor principii de drept public cari să admită egalitatea pentru 


dezvoltarea deopotrivă a tuturor elementelor etnice din Peninsulă. 


[1 iunie 1880] 


[FĂRĂ A FI PROOROCI...”] 


Fără a prooroci, am spus-o, din capul locului, că partidul guvernant va pune toate resorturile în mişcare spre a da 
alegerilor pentru consiliile județene o nuanţă politică pronunțată. Deşi, mai mult decît oricînd, ţara are nevoie de 
nepărtinire şi corectitudine în administraţie, deşi simte un adevărat dezgust pentru această transplantare a esclusivismului 
de partid pînă şi în îngustele cercuri ale județului şi comunei, deşi, în fine, prin manoperele atotputerniciei 
guvernamentale se trage pînă şi acest teren de activitate publică de sub picioarele majorităților locale pentru a-l supune 
procedimentelor cunoscute ale majorităţilor parlamentare, totuşi, mai departe decît oricînd de un regim de adevărată 
libertate, enciclicele papei din Strada Doamnei plouă, şi părintele revoluționarilor din Paris, cari se complimentează acolo 
cu zgomot cu foştii corifei ai comuniştilor, crede de cuviință a-şi atribui în public toate meritele şie, toate demeritele 
altora. 

Am pierde numai timpul discutînd cu d. C.A. Rosetti. Procedura d-sale e întrucîtva analogă cu aceea a d-lui 
Brătianu. Daca Matei Basarab a făcut vrun bine în ţară, desigur d. Pătărlăgeanu l-a sfătuit să-l facă; daca s-a ridicat Tudor 
Vladimirescu contra grecilor, aceasta se datoreşte liberalilor; daca, în fine, toate punctele liberale şi naţionale ale 
Constituţiei de astăzi: abrogarea privilegiilor, egalitatea civilă şi socială, libertatea conştiinţei, accesibilitatea tuturor la 
funcțiile publice, repartiția fără osebire a dărilor, sinodalitatea autonomă a bisericei române, secularizarea averilor 
închinate, c-un cuvînt, dacă toate reformele cari le avem de bine de rău s-au votat de Adunarea ad-hoc din Moldova, 
compusă din conservatorii actuali, atunci toate acestea se datoresc d-lui C.A. Rosetti. Nu e nici logică nici bun-simț în 
atribuirea aceasta — dar ce face? Douăzeci de ani d. C.A. Rosetti urmează această tristă meserie şi n-ar fi natural ca 
doftoria întăritoare să-l schimbe deodată într-atta încît, din şef al partidului roşu, să devie o dată măcar ceea ce nicicînd 
n-a fost: amic al adevărului! 

Fiindcă lumea s-a săturat de a asculta pe onorabilii Fleva, Serurie ș.a., sau, ascultîndu-i, nu le dă nici o crezare, în 
programul de acțiune pentru alegerile judeţene era desigur înscrisă şi ieşirea în scenă a prințului Dimitrie Ghica. Dintre 
toate ziarele, noi am făcut mai puțin caz de aceasta. Dacă d. Stan Popescu e liber în România de-a se proclama dictator al 
republicei Ploieştilor, nu to[c]mai din graţia lui Dumnezeu, dar prin voința naţională; dacă aşadar demagogi de rînd ridică 
stindarde de principii şi iau aere de oameni mari, desigur că nici legile, nici datinele generaţiei noastre nu se opun ca un 
om de vaza şi de influența unui Dimitrie Ghica să profeseze orice credinţe va voi, să susţină pe cine i-o plăcea. N-am 
făcut din aceasta nici o acuzare şi admitem ca pe deplin îndreptăţită o schimbare de principii sau o schimbare la faţă. 

Prințul Dimitrie Ghica s-a numit pe sine însuşi în parlament conservator, mai mult încă, pretindea frumosul rol de 
a mîntui partidul conservator în momente de pericol, a fost şef al unui guvern prezident al unei Adunări conservatoare. 


Cu toate acestea nu 





facem nici un caz din acestea; precum nu se pot opri în zilele noastre schimbările de religie tot astfel nu se pot reproba 
nici schimbările de idei politice, fiindcă numai fanaticii mai numesc astăzi o schimbare de convingeri apostazie. Dar un 
lucru desigur că e discutabil în toată schimbarea aceasta. Nimic nu se întîmplă în lume fără cauze, trăim în lumea strictei, 
fatalei cauzalităţi. Aşadar, pentru a esplica, nu a justifica, o schimbare, ne rămîne a cerceta cauzele, şi acestea iar nu se 
pot vedea decît din motivele pe cari le invocă prinţul însuşi pentru a esplica trecerea sa în tabăra liberală. 

Aceste motive — am dovedit-o în două numere trecute — sînt foarte vechi, sînt spuse demult de alţii, încît ne-am 
mirat numai cum de ele n-au avut acum douăzeci de ani asupra prințului salutarul efect de a-l înfrăți cu d. C.A. Rosetti. 
Căci, sau motivele invocate de prințul Ghica sînt cele reale, şi atunci schimbarea aceasta ar fi trebuit să se întîmple 
demult, sau ele sînt numai pretextate, şi atunci ne-ar rămînea sarcina, cam ingrată, de-a cerceta înşine adevăratele cauze 
ale neaşteptatei fraternizări cu eternul Serurie. 

lată pentru ce am aşteptat într-adevăr ceva nou din gura respectabilului nostru concetățean. Schimbarea s-a făcut 
repede, cu venirea d-lui Boerescu la putere. Cînd doi oameni atît de rău trataţi de presa guvernamentală, precum n-au mai 
fost aproape nimeni în această ţară, simt necesitatea de-a da sprijinul lor unui partid care i-a numit vînzători de țară, 
chemători de invazii, aruncători ai corpului sîngerînd al României la picioarele împintenate ale contelui Andrassy, cînd d. 
Boerescu a fost gratificat pînă şi cu epitetul de... pion denunţător al lui Vodă Cuza, prințul va fi, credem, atît de echitabil 
cu noi de-a îngădui ca, în conformitate cu legile minții omeneşti, să căutăm, în schimbările acestea, la raison suffisante, 
să simţim cel puţin trebuinţa unor cuvinte îndeajuns de puternice cari ar fi putut determina atitudinea d-sale în momentele 
de faţă. 

Aceste cuvinte suficiente nu le aflăm între cele mărturisite, încît trebuie să admitem că ele fac parte din sfera 
celor nemărturisite. D-sa ne răspunde că n-a avut a ne spune ceva nou, că nu e Edison şi n-a inventat nici lumina 
electrică, nici telefonul. Desigur, nu; şi noi mărturisim cu mîna pe conştiinţă că prințul în adevăr nici telefonul, nici 
lumina electrică n-au inventat-o şi temperamentul nostru nici nu ne îngăduie să aşteptăm asemenea lucruri de la domnia 


sa. 


Regret — zise prințul — că n-am talentul invenţiunii, căci aş inventa şi eu un instrument prin care să fac a străbate glasul 
poporului în inima acelor oameni cari mă atacă; să auză şi ei acel glas al poporului care geme din cauza luptelor noastre; să auză acel 
glas care zice: destul cu atacurile personale, înduraţi-vă, aruncaţi-vă ochii asupra noastră, a poporului. Protestăm în contra luptelor 


voastre. Luptaţi pentru principii, nu pentru ambiţiunile voastre personale. 


Frumos şi bine zis. 

Dar natural e din parte-ne s-auzim seria de principii pe cari le apără prințul şi noii săi amici, de ex. ziarul 
„Românul”? Dacă le-am şti ne-am uni poate cu ele. Căci din cîte s-au scris pe hîrtie nu s-a ţinut nimic şi, de vreme ce nu 
s-au ţinut, n-au fost adevăratele principii ale partidului. 

Daţi odată pe față acele principii, să le cunoască lumea, să aibă măsura faptelor, înțelesul şi cheia acțiunii d- 
voastre. Toate partidele au făcut-o aceasta. De bine de rău, lumea ştie ce vor toți. Numai marele partid să n-aibă o serie 
anume de principii mărturisite? 


Oare programa nu consistă cumva dintr-un singur cuvînt: reversibilitate?!... 


[3 iunie 1880] 


[ „ÎN VEDEREA ALEGERILOR ...”] 


În vederea alegerilor pentru consiliile judeţene se încheie multe alianţe, pur şi simplu în vederea rezultatului 
practic al unei majorităţi sigure de voturi. Lucrul s-a observat nu numai la noi, ci în toate țările. Partidele înlăturate din 


viaţa publică prin atotputernicia guvernamentală se numără şi-şi unesc voturile asupra cutăror persoane, fără privire la 





nuanță, numai opoziţie să fie. Aceste uniri nu se fac pe baza unor concensiuni de principii, ci pe aceea a unor concesiuni 
de fapt, rezervîndu-şi fiecare de-a se accentua, cînd va ieşi la suprafața vieţii publice, conform programei sale. Un 
asemenea compromis s-a făcut de atîtea ori între centru şi socialişti în Germania şi tot astfel e — mutatis mutandis — 
unirea între conservatori şi fracțiune la Iaşi, se înțelege, distingîndu-se cele ce sînt a se distinge, căci nici conservatorii 


ieşeni nu sînt retrograzi, nici fracțiunea nu e socialistă. 


Acestei uniri în vederea alegerilor nu i-au lipsit imputările. Întemeiate ori neîntemeiate, nu ne preocupăm 
deocamdată; sigur e numai un lucru. Nu este folos reversibil în perspectivă, încît această picătură amestecată în unirea 
roşilor cu d. Boerescu de ex. nu se aplică defel la compromisul din Iaşi. Discutăm numai dreptul de-a face asemenea 
imputări; căci cine le face? „Presa”. 


lată coarda pe care-o ţine acum organul răposatului Centru: 


lată dar dreapta, conservatorii estremi, uniți, aliați cu elementul cel estrem dintre liberali, cu fracțiunea, cu aceia cari pînă astăzi 
joacă la noi rolul de adevărați demagogi. 


Care este întinderea şi condiţiunea acestei alianţe, operate la Iaşi, nu ştim. 


Şi, cu toate că nu ştiţi, discutaţi trei coloane de polologhie. Nu-i vorba, cam aşa faceți cu toate cestiunile: discutați 
făr-a şti asupra lor cîtu-i negru sub unghie. Haina cea mai potrivită neştiinței e tăcerea, de acolo proverbul latin: si 
tacuisses philosophus mansisses. De tăceai, mintios mai erai. Din neştiință nu rezultă decît neştiință — nimic; căci de veți 
multiplica nula cu oricîte vorbe deşarte n-o să iasă decît vorbă lungă fără rost, de n-are omul încotro apuca să scape de 
lihnirea ce produc inteligenţei cuvintele neînsoţite de un înţeles concret. 

D-acolo apoi grozave imputări asupra monstruozității combinării voturilor în nişte biete alegeri judeţene în cari 
principiile de politică generală nu joacă nici un rol. 

Ce sterp teren! 

Generoşi, cum sîntem totdauna, şi nevoind a lăsa pe confrații noştri respectabili de a-şi istovi inteligența căutînd 
flori retorice pentru oprob[rliul acestei nevinovate conlucrări electorale, le prezentăm, în faşe încă, însă foarte sănătos, un 
mic monstru de alianță lucrativă, pe care iată-l din creştet pînă în talpă. 


lată ce scrie „Presa” din aprilie 1875: 


Apoi însuşi domnitorul, în urma greşalelor neiertate şi-a conduitei perfide a adversarilor noştri (roşii) din 1868 şi 1871 martie, 


mai poate avea încredere în nişte furburători sistematici, cari au dovedit că nu sînt decît nişte nulități ambiţioase ? 


Una la mînă. Vasăzică, la 1875 d-nii Rosetti-Brătianu nu erau decît nişte nulități ambiţioase şi turburători 
sistematici, cu conduită perfidă. Cîte lucruri nu sînt bune de ştiut în lumea asta? 


Ce povesteşte însă „Românul” ca răspuns la acel atac? 


La 1860 principele Cuza fu silit să cheme la minister pe membrii partidei ce serveşte acest ziar. 

Peste vro 30 de zile ministeriul acela decide a demisiona motivat. 

D.V. Boerescu face schița demisiunii, pe care d. C.A. Rosetti o mai modifică, îndulcind-o. Avem încă în original acea frumoasă 
schiță. 

Domnul cheamă pe toți miniştrii şi le cere să reia demisiunea, spre a o mai îndulci. Refuzîndu-i-se cererea, se supără şi lasă să-i 
alunece următorele cuvinte: 

— N-aveam încredere în d-v., ş-am fost însărcinat pe d. Boerescu să vă survegheze. 


Am suferit pentru omul pe care principele Cuza [î]l desconsidera în asemenea mod. 


Numai espres pion de şah al lui Vodă nu se zice. 
Două la mînă! Bună şi asta. 
Dar de ce atât de departe, cînd binele e atît de apropiat? 


La 2 iunie 1879 — azi un an — „Presa” scria următoarele: 

De două ori de la 1866 România a avut nenorocirea şi umilirea de a vedea pe radicali la guvern şi în amîndouă rîndurile roşii 
au fost un adevărat flagel pentru țară. 

Au promis, în mod ipocrit, libertatea în alegeri; dar influența morală şi amenințările au jucat primul rol, căci cuvîntul 
„libertate” l-au întrebuințat numai cu numele, iar nu şi în fapte. L-afirmă în cuvintele lui şi-l neagă în faptele lor. Este apostazia lor cînd 


ajung la putere, pe cînd libertatea, este cultul lor fiind în opozi- 





ție ... căci nu este nimic de comun între acest divin principiu şi între radicali. Renegaţi ai acestei libertăţi dovedesc pe 
fiecare zi apostazia şi incapacitatea lor de-a guverna. 


Au luat locul guvernului conservator fără să fie capabili a face ceva mai bun sau chiar de-a face altfel, şi lumea a 


început să vadă că toți oamenii lor politici nu sînt decît nişte bărbaţi plini de pasiuni şi de ură (vorba prințului Ghica). 
Timpul este mai aproape decît se crede ca un dezgust general să se ridice în toate părțile țării noastre şi să-i înlăture de la 
putere. 

Din magistrați visează şi tind a face nişte funcționari devotați urelor şi pasiunilor lor; din armată ar voi să facă 
nişte instrumente docile ale lor pentru timpul cînd nu vor mai fi la putere, glorificînd pe ofițerii cari se revoltă contra 
disciplinei. 

Aceşti oameni ce se intitulă, în mod ridicol, de „liberali”, înjurau şi nesocoteau pe tofi românii de bine cărora 
puterile străine, pentru onoarea României, le dădeau vro decorație însemnată şi-i arătau opiniei publice ca vînduți 
străinilor, ridiculizîndu-i cu diferite titluri nobilitare (baron P ... de exemplu). Ajunşi odată la putere, liberalii noştri 
căpătară şi mai multe decorații străine şi-umplură piepturile cu cruciuliţe şi păsăruici, ca să piardă Basarabia, să 


cheltuiască milioane . . . etc. etc. 


Apoi asta zicem şi noi, păcatele noastre! 

Cine zice că noi atăcăm pe roşii? Ferit-a sfîntul! Nu facem decît să copiem, ca nişte umiliți discipoli întru cele 
bune şi plăcute lui Dumnezeu, ceea ce-a zis „Presa” despre ei. Mai parafrazăm noi, nu-i vorba, dar mic e meritul nostru, 
mare al „Presei”. 

Dar cum stau azi — după 360 de zile — onorabilii de la „Presa” cu acei oameni al căror guvern e o nenorocire şi 
o umilire, un adevărat flagel pentru România, cu acei oameni incapabili de-a guverna, cari toți sînt plini de pasiuni şi de 
ură, cari fac din armată instrumente docile, glorificînd revolta în contra disciplinei, cu acei oameni umpluţi de păsăruici şi 
cruciuliţe ca să piardă Basarabia. . . ? 

Cum stau? 

Bine, sănătoşi cu toţii. 


Astăzi scrie „Presa” că: 
3 


Unirea şi fuziunea între elementul liberal al stîngei şi elementul liberal moderat (Dimitrie Ghica—Boerescu) sînt 
naturale; amîndouă aceste elemente sînt identice în natura lor. Din unirea lor poate ieşi un ce omogen, o adevărată forță 


prin colectivitate. 


Mai e vorbă? Cine zice altfel? 

lată dar o temă escelentă pentru onorablii confrați de la „Presa”. Ce să-şi piarză timpul cu nişte franctirori ca noi, 
gata totdeauna a răspunde cu foc de cîte ori fac o mişcare în contră-ne şi... sîntem tari în meşteşugul acesta. Cînd „Presa” 
ne va esplica nouă cum se concordă lucrurile de mai sus, promitem să-i esplicăm şi noi cum se concordă procederea din 


laşi. 


[4 iunie 1880] 


[„FOILE CAPITALEI AU VORBII...”] 


Foile capitalei au vorbit de un act de uşurinţă a guvernului asupra căruia noi am tăcut pîn-acuma, dar care merită 
relevat de vreme ce arată cîtă încredere mai sînt în stare a inspira omului serios procederile partidului radical. 

Vineri la 23 mai, în nr.-ul 115, „Monitorul” a publicat Statutele Băncii Naţionale întărite prin semnătura M. Sale 
Domnului şi prin aceea a d-lui Câmpineanu, ministru de finanțe. 

Art. 29 al Statutelor zice: 


Nu se vor scompta decît efectele de comerț la ordine, timbrate, avînd o cauză reală cu scadenţă cel mult de una 


sută zile şi garantate prin trei semnături solvabile. 


Într-adevăr Banca Franţei urmează tot astfel: ea scontează poliţe c-o scadenţă de cel mult trei luni şi garantate 





prin trei iscălituri ale unor comercianți a căror solvabilitate e de notorietate publică. 





Banca Prusiei scontează numai polițe plătibile loco, cu termene scurte, în orice caz nu peste trei luni şi avînd trei 
iscălituri solide. 

Banca Naţională a Austro-Ungariei scontează numai polițe la ordin garantate prin trei iscălituri, examinate cu 
toată scrupulozitatea de comitetul Băncii. 

Era aşadar natural ca şi la Banca noastră să se exige trei iscălituri, şi anume de comercianţi a căror solvabilitate să 
fie de notorietate publică. 

Ce se întîmplă însă? 

„Românul” a simţit din acest articol că Banca ar fi silită a face numai operaţii solide şi cari se realizează în scurt 


timp. lată ce zice deci acest ziar în nr-ul său de la 24 mai, adecă a doua zi după aparițiunea statutelor în „Monitor”: 


Dispoziţiunea de a nu se putea scompta la Bancă decît efectele de comerț cu trei semnături fără nici o singură excepțiune este 
estremă şi va mărgini scomptul foarte mult. 

Ne vom servi de un exemplu precis. — D.G. Cantacuzino, d. G. Vernescu sau alt proprietar mare, om avut, cu credit mai mult 
decît neîndoios, are trebuință de numerar în afacerile sale. O asemenea persoană nu aleargă din casă-n casă să caute pentru polița sa două 
semnături solvabile; nici că se adresează cuiva, cu atît mai puţin unui comerciant, spre a-i cere girul. Omul avut va merge la bancherul 
său, la Banca României spre exemplu, a-şi face operațiunea, Banca României primeşte polița d-lui Cantacuzino sau a d-lui Vernescu, o 


girează şi merge de o scomptează la Banca Naţională. 


Iată dar, prin o citare improprie de nume proprii, înlăturat şi principiul fundamental al unei bănci de scompt şi 
principiul celor trei iscălituri. Nici d. Cantacuzino, nici d. Vernescu nu sînt comercianţi, ci proprietari mari de case şi 
moşii; afacerile proprietăţii mari teritoriale sînt cu totul de altă natură decît acele ale negoţului şi n-au nicicînd nevoie de 
o Bancă Naţională, ci de altfel de instituțiuni de credit şi cu toate acestea... argumentarea şchioapă a ziarului 
guvernamental a avut ca efect imediat ... ce? 

Schimbarea statutelor prin pretextarea unei erori de tipar. 

La 25 mai în no. 117 ,„„Monitorul” reproduce din nou statutele, arătînd că se înseraseră cu oarecari omisiuni. 


Pretinsa omisiune se vede la art. 29 şi cuprinde următoarele: 


Totuşi efectele de comerţ cu două semnături vor putea fi admise în cazurile, în modurile şi condițiunile ce se vor determina prin 


regulamente hotărîte de consiliul general şi aprobate de Ministerul de Finanţe. 


Iar „Românul” aplaudă că s-a rectificat întocmai după cum ceruse. 

lată la ce stare a ajuns statul român. 

Apar statutele unui institut de credit sancţionate de Domn. 

O foaie inventă o sofismă a doua zi după apariţiune. 

Şi semnătura domnească e redusă la rolul de a fi stat sub un text cu omisiuni cari se rectifică conform acelei 
sofisme. 

E nedemn de-a introduce modificări într-o legiuire sub pretextul unei erori de tipar, mai ales cînd din acea 
pretinsă omisiune rectificată se vede că pîn-acum ministrul nu ştie clar cari sînt cazurile în cari se pot admite două 
semnături şi cînd din stilizarea acelei omisiuni se vede că e făcută curat pentru a face gustul patrioţilor din Strada 
Doamnei. 

Dar culmea acestei procedări nedemne e jucăria pe care d. Câmpineanu şi-o permite cu persoana şi semnătura 
şefului statului. 


[5 iunie 1880] 


[„„NU FĂRĂ DURERE AM CITIT ...”] 


Nu fără durere am citit cele cinci enciclice ale d-lui C.A. Rosetti, şeful partidului roşu din România. Să nu fie 





oare dureros a vedea o viaţă întreagă de om scurgîndu-se întru a inventa pretexte pentru a se deosebi pe sine de ceilalți şi 


a îndeplini - cu sau fără voie - contrariul de ceea ce pretextă că voieşte? 





Cu acte autentice în mînă se poate dovedi că nimic, absolut nimic din reformele introduse de la Unire nu se 
datoreşte d-sale esclusiv, nici partidului pe care-l conduce. S-ar putea proba, asemenea cu acte autentice, că nicicînd roşii 
n-au venit la putere prin propriele lor forțe, ci totdauna sub o firmă străină. O dată era Crețulescu, altă dată M. Epureanu, 
totdauna însă ei s-au introdus sub auspiciile şi protecția unui om de stat străin de partidul lor, pentru a-l înlătura mai pe 
urmă, a dizolva Adunările cărora [î]şi datorau venirea la putere şi a alege, cu toate mijloacele nelegitime, altele, din 
partea cărora să fie siguri, stăpîni absoluţi, necontrolați de nimenea. 

Şi se poate oare să fie altfel ? 

Din ce consistă, într-adevăr, partidul? Poate nega cineva că cei mai mulți din aceşti onorabili patrioți sînt fără 
avere, fără cultură, fără inteligență naturală măcar? Nu. Arate-ni-se, în adevăr, un învăţat în şirurile roşilor, un autor 
însemnat în orice ramură, un economist, un jurisconsult? Nu e nici unul. Dacă le trebuie un financiar, aleargă la d. Dim. 
Sturdza, care i-a combătut cu cea mai mare asprime, pentru ca, redevenind ministru, să-i laude şi căruia majoritatea roşie 
[î]i dă totdeuna voturi de neîncredere, de cari d-sale nu prea îi pasă, dovedindu-se că ei nu-l privesc ca făcînd parte dintre 
ei. În genere, cum se arată vreo dificultate politică, sînt siliți a apela la cîte un om străin de partid, de care uzează şi 
abuzează, pentru a-l arunca apoi deoparte, dacă n-a ştiut a-i prinde cu ceva la mînă, cu acte compromițătoare sau cu 
greşeli comise, pe cari să ameninte a le destăinui. 

În zădar vom căuta o rațiune suficientă stărei acesteia. Singura e incapacitatea fundamentală a roşilor. Într-adevăr, 
nu se va găsi țară în lume în care nişte bieţi creştini ca Serurie, Fundescu, Costinescu şi alții să însemneze ceva. Prin ce să 
însemneze? Prin avere? N-au. Prin învăţătură? N-au. Prin iubire de muncă? Asemenea nu. Prin inteligență înnăscută 
măcar? Nici prin aceasta. 

Ce le lipseşte dar? Totul, afară de număr şi un organizator. 

Numărul îl aveau, organizator au aflat în d. C.A. Rosetti. 

Astfel lupta acestei mase de nulităţi în viaţa statului nu era, ca în alte ţări, o luptă între grupuri sociale cu interese 
bine definite, ci stăruința unor straturi catilinare, fără o meserie hotărîtă, fără talent, fără avere, pentru pînea de toate 
zilele ce le-o poate procura bugetul, în socoteala tuturor claselor pozitive ale societăţii întregi. Acesta e punctum saliens, 
cheia infinitei şi nefastei lupte sistematice introdusă de roşii în viața publică a ţării. 

Parlamentul englez, reprezentațiunea naţională a poporului celui mai liber, se va vedea că e compus tot din 
oameni cu stări, cîştigate în Indii, în Australia, sau moştenite de la părinţi. Pentru ambiția de a fi aleşi, oamenii cheltuiesc 
acolo milioane şi nu capătă în schimb nimic material, cel mult onoarea de-a putea vorbi, c-un ecou oarecare, de pe 
tribună. 

E la noi tot astfel? 

Fiece deputat roşu aproape e ba primar plătit din casa cutării comune, ba şef de gardă plătit, ba advocat al 
statului, ba al comunei, ba al judeţului, ba ţine moşii de ale statului în arendă, ba furnizează lemne pentru şcoli, ba a 
întreprins pavarea cutărui oraş; c-un cuvînt, fiecare din ei a ştiut să-şi prefacă votul de deputat într-o resursă care stă în 
directă legătură cu punga contribuabililor. 

În ce conzistă dar meritele partidului preconizate de d. C.A. Rosetti? 

În principii? 

Dar de ce nu e atît de bun a spune care anume e principiul acela pe care d-sa şi ai d-sale l-au introdus în 
legislaţiunea țării? 

Unirea? Adunarea ad-hoc din Moldova a votat-o, compusă în cea mai mare parte din conservatorii actuali, o 
Adunare în care nici nu existau partizi, de vreme ce toate se votau aproape cu unanimitate. Tot acea Adunare a stabilit 
toate principiile Constituţiei actuale, programul ei întreg a trecut în legislațiunea noastră. 

Era d. C. A. Rosetti, sau ai săi, membri în Adunarea ad-hoc din Moldova? 


Nu. Au zis da la ceea ce se făcea dincolo, şi atîta e tot. 





S-a Lăpădat de privilegii şi a luat patenta de negustor, zice. 
Negustor de vorbe goale, iată ce s-a făcut din capul locului şi pînă astăzi. 


Cari sînt însă rezultatele practice, pipăite, materiale, ale democraţiei d-lui Rosetti în România? 


Lăsăm să vorbească în locu-ne răposatul Strat, care era economist şi cunoştea lucrurile ex professo: 


Nu mai esistă ţară pe lume în care, în un period de timp de 20 de ani, să se fi sporit cheltuielile statului, şi prin 
urmare impozitele, în proporțiunea în care s-au sporit la noi. În curs de 20 de ani au sporit de la 28 milioane la 114 şi prin 
urmare şi impozitul care se cere contribuabililor, în proporțiune. Apoi, cum s-a făcut acea minune ? Cum s-a făcut acea 
datorie de 600 milioane? D-voastră, cari ați îmbătrînit toții prin Camere, ştiţi că în fiecare dată veneau d-nii miniştri şi 
cereau cîte o creaţiune nouă şi la fiecare cerere demonstrau că într-adevăr trebuie să se satisfacă cererea, pentru că aşa 
reclamă pozițiunea nouă a țării, şi apoi venea cîte un deputat sau senator entuziast şi ne zicea: Faceţi această cheltuială şi 
vom face reduceri aiurea. Venea cu o cestiune a armatei şi zicea: Să dăm, fiindcă trebuie, şi se dădea; apoi pentru 
instrucția publică se zicea: daţi pentru instrucţia publică, căci acolo nu se încape economie şi trebuie să se dea. Venea 
apoi şi se cerea pentru justiție; se zicea: Trebuie să dăm. Se da. Pentru administraţie, pentru lucrări publice, pentru 
recompense naționale, pentru misiuni, pentru tot în fine ni se zicea: Daţi, căci aşa se face în Franţa şi în Belgia şi nu mai 
ştiu unde. Vedeţi că nu e o lege care să nu se susție, sau de ministru de interne, sau de ministru de război, fiind pentru 
armată, sau de alt ministru competinte, tot cu asemenea argumente, şi regulat la fiecare lege vine cineva şi zice: „Faceţi 
aceasta că e urgent şi absolut indispensabil, şi vom tăia de-aiurea”. 

Regula dar este ca la fiecare lege să ni se spună: Votaţi-o pe aceasta şi vom tăia de aiurea; dar acel aiurea de 20 
de ani nu-l mai vedem nicăiri. Ni se mai zice că este lucru democratic să facem ceea ce ne cere guvernul; pentru că 
trebuie ca să aşternem lefile aşa încît să poată numi guvernul la asemenea posturi şi democrați cari nu au nici o para 
avere. Ce ciudat lucru mai este şi cu democraţia în țara noastră! Cînd este vorba de impozite, democraţia le desființează 
pe toate: şi patenta, şi monopolul tutunurilor, şi licenţa, numai în numele democraţiei, şi cele ce mai rămîn le pun asupra 
clasei producătoare, care mai are ceva. Cînd este vorba de buget, apoi tot acea democraţie vedem că se aruncă cu un avînt 
ardinte asupra bugetului, fiindcă are trebuință de bani ca să trăiască bine. Ar trebui să ne lămurim odată asupra lucrului 
acestuia: „Democraţie la impozite, ca să le desființeze, şi boier mare la buget, aceste două lucruri nu merg împreună”. De 
este vorba să fim democrați, apoi atunci de ce nu luăm de exemplu democraţia care este astăzi în Sviţera, ci, îndată ce e 


vorba de leafă, ne facem ultramonarhici şi aristocrați? 


Iată, din nenorocire, ţinta democraţiei române. 

Ce ajută dar toate pretextările de principii, naționale ori liberale, ce ajută negustoria zilnică cu vorbe daca 
trăsătura generală a caracterului partidului roşu e identică cu aceea a lui Nae Postuleanu: de-a fi roată la carul statului? 

Întrebatu-s-a unul singur dintre acei patrioți daca munca sa echivalează lefile pe cari le ia de la contribuabili ? 

Desigur că nu. 

Însuşi d. C. A. Rosetti, cel cu patenta de negustor de la 1844, [î]şi sfirşeşte cariera negustorii de principii prin a 
fi pensionar al statului, la umbra aceluiaşi buget la cari aspiră toată suflarea patriotică! 

Nu cunoaştem om de stat dintre conservatori care să se fi amestecat în politică fără a-şi pierde o parte însemnată 
din averea sa. Arate-ni-se însă dintre roşii unul care să se fi desangajat prin politică? 

Din contra. Toţi au făcut averi, unii mai mari, alții mai mici. 

Aceasta e aşadar deosebirea cea mare. 

Celelalte deosebiri pe cari d. C.A. Rosetti caută să le stabilească c-un aer atît de patetic sînt, pentru istoric ca şi 
pentru economist, cu totul irelevante. Oamenii nu se deosebesc atît prin ceea ce zic cît prin ceea ce fac!... . 

Noi ştim atîta, că rezultatul democraţiei d-lui C.A. Rosetti e încărcarea unui biet stat agricol c-o foarte mare 
datorie publică, iar coarda impozabilităţii e atât de întinsă încît nu se mai poate întinde făr-a se rumpe. Caracterul epocei 
liberale a României e identic cu acela al epocei fanariote: o esploatare neomenoasă a poporului, fără a i se da nimic în 


schimb pentru sacrificiile ce le aduce statului. 


[6 iunie 1880] 





[„D. DUMITRU BRĂTIANU, ÎNTORS DIN 
STRĂINĂTATE...”] 


D. Dumitru Brătianu, întors din străinătate, ne-a trimis o scrisoare, cu rugăciunea de-a o publica, pe care o dăm 
mai la vale. Prin această scrisoare d. ministru plenipotențiar, ca răspuns la cele date de noi „sub toată rezerva” despre 
misiunea d-sale diplomatică la Londra şi Paris, face o dare de seamă amănunțită despre călătoria d-sale şi despre primirea 
ce a avut pretutindeni. 

Avem ceva de zis asupra acestei scrisori. 

Mai întîi, d. Dum. Brătianu, daca ne-a scris numai pentru a rectifica cele spuse de noi în privința misiunii d-sale, 
şi-a dat o osteneală inutilă, deoarece organul ministerial a făcut acea rectificare înaintea d-sale, zicem rectificare pentru 
că nu afirmaserăm din parte-ne nimic ci împărtăşiserăm cititorilor „sub toată rezerva” nişte informaţiuni aflate de noi şi 
de unii confraţi ai noştri din opoziţie, şi le dedeserăm „sub toată rezerva” tocmai pentru că le aveam de la un membru al 
partidului de la putere care ne serveşte cîteodată de reporter. 

Apoi, dacă d. Brătianu a voit să profite de pretextul rectificării informaţiilor date de noi spre a-şi scrie însuşi o 
glorioasă şi fericită Odisee, ne pare că a făcut un pas puţin serios pentru un diplomat, deoarece, pe cît ştim noi, diplomații 
nu prea au obiceiul să-şi publice numaidecît după întoarcerea acasă dintr-o misiune impresiile lor de călătorie, nici darea 
de seamă asupra dejunurilor, prînzurilor şi cinelor la cari au fost poftiți, nici costumul ce [au] purtat la cutare paradă. Dar 
d-lui D. Brătianu, diplomat mai mult alb decît cărunt, îi place să comunice naţiei toate aceste amănunte; ne pare cu atît 
mai bine deoarece d-sa a ales pentru a-şi realiza fantazia publicitatea ziarului nostru. 

Un lucru mai avem de zis asupra scrisorii. D. Dum. Brătianu face mare caz despre primirea bună şi curtenia ce a 
întîmpinat pretutindeni, de care este încîntat; să ne dea voie a-i spune că această încîntare de care pare a fi cuprins este 
atît de naivă încît cine n-ar citi iscălitura de sub scrisoare d-lui Dum. Brătianu şi ar omite rîndurile unde pomeneşte 
despre vechimea cunoştinţelor d-sale diplomatice ar crede-o scrisă de un ageamiu — să ni se ierte această expresie prea 
populară —iar nu de un vechi diplomat. E ştiut că în obiceiurile diplomatice stau, mai presus de toate, cuviința şi 
curtenia, amestecate totdeuna cu o nuanță de cordialitate; în genere diplomaţii diferă în felul lor de-a fi de politicianii 
noştri aşa-numiţi liberali-naţionali şi poate că astfel s-ar explica cum d. Dum. Brătianu îşi socoteşte succesele diplomatice 
după primirea politicoasă ce i-au făcut cutare sau cutare diplomaţi la uşa cărora d-sa a mers să bată. 

Încă o observaţie, tristă în felul ei, pentru ca să sfîrşim. D.D. Brătianu constată că pretutindeni i s-a dat aprobare 
şi laude pentru armata şi pentru politica românească în împrejurările din urmă; d-sa rezumă chiar, în cîteva şiruri cu 
locuri comune din literatura politică liberală naţională, spiritul limbajului ce i s-a ţinut în toate părțile. Uită însă că, 
ținîndu-ni-se totdeauna acelaşi limbaj, ni s-a luat Basarabia, ni s-a impus de cătră un Congres întrunit pentru a pune la 
cale cestiunea Peninsulei Balcanice împămîntenirea evreilor şi nu ni s-a recunoscut Independenţa decît cu preţul 


„strălucitei” afaceri a răscumpărării căilor ferate. 


[7 iunie 1880] 


[NU NE-AM FĂCUT ... ILUZII...”] 


Nu ne-am făcut şi orice om cu minte nu putea să-şi facă cîtuşi de puțin iluzii în privinţa rezultatului alegerilor 
judeţene. Ştiam foarte bine încă de la început că oamenii regimului vor întrebuința toate mijloacele pentru a asigura mai 


dinainte succesul coteriei lor. Cele ce s-au petrecut la colegiul II şi III în capitală sînt de natură a face şi pe cei mai 





naivi să înțeleagă cît de cinstiţi, cît de legali, cît de iubitori de libertatea electorală sînt oamenii cari au făcut atîta timp 
reclama liberelor alegeri. 

Avem o sumă de reclamaţiuni din partea alegătorilor asupra modului cum s-au făcut şi aceste alegeri; ne ocupăm 
a le pune în ordine, spre a le împărtăşi publicului. Deocamdată să cităm numai cîteva cazuri nu din cele mai grave. 

La colegiul al doilea unul din candidații guvernamentali, d. dr. Râmniceanu, unul dintre cei mai aprigi „patrioți”, 
care-şi pierde multă vreme cu grija trebilor publice (ceea ce sigur are, ca orice rău, şi o parte bună, aceasta o spunem 


gîndindu-ne la bolnavii d-sale cari nu pot decît să profite de zelul electoral al d-lui doctor), d. dr. Râmniceanu, zicem, a 


scris cel puţin jumătate din biletele ce s-au aruncat în urnă. D-sa primea la uşă pe fiecare alegător, îi aducea aminte 
promisii date, angajamente luate, datorii contractate față cu partidul liberal, îl îndemna să nu uite atotputernicia acestui 
mare partid şi astfel îi recomanda lista candidaților guvernamentali, între cari figura şi numele d-sale. Alegătorul lua 
biletul să şi-l scrie şi d. doctor, ca nu cumva omul său să-l amăgească, se oferea să i-l scrie chiar d-sa; bietul alegător, de 
voie, de nevoie, dicta lista guvernamentală începînd, se înțelege, cu numele d-lui dr. Râmniceanu. 

La colegiul III, guarda civică, cea mai puternică pîrghie electorală, a lucrat cu tot zelul ce cată să-l inspire 
patrioților noştri necesitatea de-a nu pierde din mînă administraţia intereselor judeţene. Aci lucrul a mers mult mai 
departe decît la colegiul III. La coloarea de galben biuroul a fost luat cu asalt de o companie de gardişti civici care nu 
aveau nici drepturi, nici cărți de alegători. Conducătorii acestei bande, văzînd că protestează cîțiva alegători, au trimis în 
grabă la primărie pe unul dintre oamenii lor, cari s-au întors numaidecît cu condica de cărți electorale; astfel, la fața 
locului, conducătorii bandei (pe cît aflăm fraţii Tănăseşti, cofetarii, aceiaşi cari au căpătat de la d. Serurie, ca primar, 
trotoarul Episcopiei fără licitaţie şi cu jumătate prețul odată adjudecat altui concurent) au împărțit de la cotor cărți de 
alegători oamenilor lor. După cucerirea biuroului de către compania fraților Tănăseşti n-a mai fost chip pentru alegătorii 
independenţi să pătrunză la urnă. Câţiva alegători au fost respinşi de la vot pentru că biletul era scris cu o greşală de literă; 
alţii au fost îmbrînciţi şi huiduiţi fără nici un motiv. Unii au voit să protesteze; aceştia au fost maltrataţi şi bătuţi. Un grup 
din compania electorală guvernamentală avînd în cap tot pe fraţii Tănăseşti au oprit o birje în drum, au tîrît jos pe un 
cetăţean care se afla într-însa, l-au bătut cumplit, l-au trîntit iar în birje jumătate mort şi au recomandat chiar ei birjarului 
să-l transpoarte la spital zicîndu-i că „de alegeri tot nu mai e bun muşteriul lui”. 

Acestea — şi cum am zis rezervăm cazurile cele mai grave — s-au petrecut în capitală. Ce trebuie să se fi 
petrecut în judeţe? Aşteptăm informaţiuni de la corespondențţii noştri asupra modului cum administrația a practicat 
principiul „influenţei morale” în alegerile judeţene. Pînă atunci cu tot dinadinsul recomandăm cititorilor şirurile ce 
urmează şi pe cari, cu privire la pasivitatea ce se impunea opoziţiei în judeţul Vîlcea şi la minunata administraţie liberal- 


naţională, ni le trimite un corespondent al nostru din partea locului. 


[11 iunie 1880] 


[„„PRIMIM DIN RÎMNICUL VÎLCII...”] 


Primim din Rîmnicul Vîlcii următoarea corespondenţă, care cuprinde detalii atît de grave încît cată să atragem 


într-adevăr cea mai serioasă atenţie a autorităţilor competente asupra lor. 


[11 iunie 1880] 





„PARTIDUL DOMINANT..”] 


Partidul dominant şi-a dat toată silința pentru a imprima alegerilor în consiliile judeţene acelaşi caracter de 
escluzivitate politică pe care l-au dat alegerilor din Parlament. Cînd ştim cum se fac asemenea alegeri, cum în colegiile 
superioare se frămîntă țara prin promisiuni şi amenințări, în cele inferioare prin retevei şi băutură, nu ne vom mira de 
izbînda guvernului şi tot atît de puțin ne vom putea mira de împrejurarea că opoziția n-a învins decît în mod sporadic, în 
vechile ei centre de rezistență, cari au oarecum tradiţia neatîrnării. Spre dovedirea importanţei escepţionale pe care 
partidul roşu l-a dat de astă dată alegerilor județene cităm cazurile cele mai bătătoare la ochi: punerea înainte a prinţului 
Dimitrie Ghica, ca orator al partidului şi candidat al colegiului I de Ilfov, şi cele opt scrisori electorale ale d-lui C.A. 
Rosetti, prin care se face critica tuturor partidelor şi panegiricul tuturor actelor care aparțin sau se pretinde a aparținea 
partidului liberal. 

Se pretinde a aparținea, repetăm, căci la multe din cele citate partidul care se făleşte cu ele n-au contribuit întru 
nimic. 


A lua pe rînd cele opt scrisori ar însemna a ne supune unei dispoziţii de materie precum i-a convenit, poate din 


întîmplare numai, bătrînului magistru al democraţiei române. Va fi mai interesant poate pentru public daca din numărul 
celor opt enciclice vom începe cu aceea care istoriceşte e cea mai însemnată, de vreme ce atinge convenția ruso-română, 
participarea noastră la război, pierderea Basarabiei, impunerea cestiunii izraelite. 

Aceasta e scrisoarea a şaptea. 

E de prisos a mai discuta mult asupra oportunității sau neoportunității convenției ruso-române, căci, aplicată în 
punctele ei grele de cătră mucenicul Mihălescu, care-a avut îndrăzneala a declara în Senat c-a ridicat numai un colţ al 
vălului de pe scabroasa afacere, convenţia, de astă dată fără vina guvernului imperial, a avut de efect ruinarea totală a 
populaţiunilor noastre rurale. Odată ruşii erau aspri în procederile lor nepuse la cale prin o convenţie, de astă dată s-au 
aflat destui pretinşi români care să facă toate prestațiunile de cărătură şi altele mai grele şi mai ruinătoare decum au fost 
vreodinioară. 


Să vorbim — precum face însuşi d. C. A. Rosetti — de acuzarea ce chiar astăzi opoziţiunea cutează a face. 


D. loan Brătianu a cedat Rusiei la Livadia reîncorporarea Basarabiei. 


D. C. A. Rosetti o numeşte o acuzare atît de ridicolă încît ea singură desconsideră şi sfărimă cu totul pe cei cari 
despreţuiesc atît națiunea prin îndrăzneala lor de-a o face. 

Această injurie este însă pusă înaintea dovezilor, deci o petitio principii prin care caută a predispune din capul 
locului pe cititor în favorul dovezilor sale. 

Dovezile sînt: 

Rusia ar fi declarat atunci, prin Tractatul de la San-Stefano, că i s-a fost cedat Basarabia de către prezidentul 
Consiliului de Miniştri. 

Că i s-ar fi propus d-lui Brătianu la Berlin orice compensări de teritoriu ş-un miliard de franci. 

Că principele Gorciacof a luptat a nu se admite delegaţii României în Congres, pentru ca prezenţa lor să nu 
provoace discuțiuni violente. 

În fine se citează ca dovadă de căpetenie textul convenției prin care Rusia garantează integritatea actuală a 
României. 

Dovezile de la început sînt de puţină valoare. Rusia singură e stăpînă pe apreciaţia dacă era sau nu cu cale de a 
mărturisi în Tractatul de la San-Stefano ce va fi convenit cu d. Brătianu; ea singură poate şti întru cît neintrarea 
delegaților români în Congres au ieftenit prețul Basarabiei, ea singură va înscrie în istoria ei cum un om de stat ca d. 
Brătianu, convins cu totul despre zădărnicia demonstraţiunilor sale demagogice, a refuzat un miliard şi ținutul Vidinului, 
preferind popularitatea sa compromisă unei înţelegeri care momentan ne-ar fi scăpat de neplăcerile cestiunei izraelite; în 


fine tot Rusia va fi ştiind de ce nu i-a convenit comedia unor discuţiuni violente din partea unui democrat com- 





promis, care voia să-şi cîrpească haina zdrenţuită a popularității sale prin acuzări aduse guvernului imperial. 

Toate dovezile de mai sus ale d-lui C.A. Rosetti se prefac în acuzări contra amicului său politic, carele, fără a fi 
sentimental, a jucat rolul lui Jules Favre în fața unor lucruri, după propria mărturisire, inevitabile şi n-a putut să tragă cele 
mai mari foloase posibile dintr-un rău ce nu se putea înlătura. 

Dovada cea din urmă: garantarea integrităţii actuale, e singura valabilă, singura care merită a fi relevată, căci 
vorba „actuală” are istoria ei proprie, deosebită de toate înțelegerile de la Livadia. 

Să facem dar istoricul acestei vorbe. 

La 28 septemvre 1876 apăru în „Monitor” decretul domnesc prin care d-nii Brătianu şi Slăniceanu, autorizaţi de-a 
merge în străinătate, erau înlocuiți interimar, de ochii Apusului, prin rusofobi pronunțaţi ca d-nii George Vernescu şi 
Dimitrie Sturza. 

La 29 septemvre şi-a închis ochii pentru totdeuna Constantin Negri. Există într-adevăr o ordine morală în univers. 
În zilele în care se decidea ceea ce d. Brătianu va fi decis la Livadia, Constantin Negri devenise de prisos pe pămînt. 

Tocmai pe atunci era în cestiune armistițiul cu Serbia; cu toate astea, după întoarcerea sa din străinătate, d. I. 
Brătianu ia un ton estrem de amenințător față cu Turcia. Geaba oameni serioşi sfătuiau pe d. Brătianu de-a nu-i păsa 
deloc de-o constituție turcească pe care nici turcii înşii n-o luau în serios, geaba Senatul, cu toată blîndeţea, propune o 
moțiune de-a proceda în mod demn, dar neprovocator. D. Brătianu face cestie de încredere din cuvîntul „neprovocator”, 


căci voia să provoace. Aceasta la 23 decemvrie. 


La 5 ianuarie 1877 rusofobul d. Dim. Sturza [î]şi dă demisia, poate pentru că la Livadia d. Brătianu devenise 
foarte susceptibil. 

Peste o lună, la 7 fevruarie 1877, d. Simeon Mihălescu se oferă a servi gratis ca director al Ministerului de 
Interne. Se simţea deja trebuința unui Mihălescu la Interne; iar c-o săptămînă înainte d. Cogălniceanu începuse să discute 
în Senat, cu multă vehemenţă, cestiunea părăginirii Universităţii laşi, bazat pe multe acte şi cărți domneşti, pentru ... 
pentru a-l bombarda pe ministrul de externe de atunci, N. Ionescu, şi a-l sili să se retragă. 

La 23 martie — se dizolvă Senatul. 

De ce? Convenţia era gata şi d-lui Brătianu i-era teamă că acel Senat nu va voi s-o aprobe. 

De ce zicem că convenția era gata? 

Pentru că peste 10 zile, la 3 aprilie, d. Cogălniceanu, cel care a iscălit-o, a intrat ministru de esterne în locul d-lui 
Ionescu. 

Ce dată poartă convenția? 

4 aprilie. 

Va să zică d. Cogălniceanu n-a avut nici timp de douăzeci şi patru de ore de-a o studia, ea trebuia să fi fost gata 
demult, fără ştirea ministrului de esterne. 

În textul ce i s-a supus spre iscălire d-lui Cogălniceanu, în ceasurile de la 3 pînă la 4 aprilie, se pomenea ceva de 
garantarea integrității actuale a teritoriului României? 

Nu. 

D. Cogălniceanu a mărturisit-o însuşi, în şedinţa Camerei de la 30 septembrie 1878, că aceasta s-a înscris după 
cererea sa, după refuzul repetat de-a subscrie convenția daca nu se va primi fraza: „garantarea integrității actuale a 
teritoriului României”. 

Iată dar adevărul clar. 

În convențiunea pusă la cale la Livadia şi convenită articol cu articol cu agentul diplomatic al Imperiului de către 
d. Ioan Brătianu nu era nici vorbă măcar de garantarea integrității actuale, garantare introdusă cu de-a sila în momentul 
trecerii armatelor ruseşti, cari intrau, se înțelege, în urma unei convențiuni stabilite gata, ce nu mai avea nevoie decît de 
iscălituri. 

E evident pentru-un copil chiar că, dacă d. Cogălniceanu a refuzat de repețite ori de-a iscăli convenția fără acest 
adaos, cestiunea integrităţii cată să se mai fi discutat şi rezolvat o dată, după textul vechi cu omisiune a d-lui I. Brătianu. 

Cererea Rusiei era aşadar cunoscută şi, fiindcă convenţia primitivă nu coprindea termenul „integritate actuală”, 
d. Brătianu admisese acea omisiune în mod tacit. 


Da' să părăsim dovada aceasta pentru a da o alta şi mai eclatantă. 





ÎI lăsăm să povestească pe d. Cogălniceanu însuşi, pe care l-am auzit atunci vorbind. Vorbea cald şi foarte încet, 


cu toate acestea şoptirile sale ardeau în auzul tuturor. 


În luna lui iunie—şoptea d-sa plecat asupra băncii ministeriale, a băncii acuzaților am putea zice— în luna lui iunie 1877, după 
ce împăratul a venit la Ploieşti, am primit într-o zi încunoştiințarea principelui Gorciacof că ar voi să-mi vorbească. M-am dus la 
Ploieşti. Era o zi de căldură mare şi ştiţi că diplomaților nu le place căldura. Cu toate acestea principele Gorciacof era bine dispus. 

Într-o conversaţiune de un ordin cu totul general, principele Gorciacof îmi spune că ar voi a se înțelege cu România pentru o 
nouă, rectificare de fruntarii; că puterile cele mari nu se opun la ace[a]sta; că cestiunea s-a tratat la Reichstadt, că prin urmare ar voi să 
se înțeleagă cu România în privința unui schimb peste Dunăre pentru Basarabia. 

Mi-a adăogat că acesta era un secret pe care cabinetul austro-ungar nu l-a comunicat chiar ambasadorului său din Londra, ca nu 
cumva guvernul englez să-l afle. . . 

Vă mărturisesc, d-lor, că, cînd am auzit aceasta, am fost lovit ca de-o bombă. Voiam să răspund prințului, voiam să vorbesc mai 
mult, cînd un om al lui Dumnezeu a venit şi m-au întrerupt, spuindu-mi că eram aşteptat. În zadar am întîmpinat că drumul de fier putea 


să aştepte; principele Gorciacoff s-a oprit de-a-mi mai vorbi. 


Deci în iunie 1877 d. loan Brătianu nu mai poate pretexta că nu ştia nimic. 

Cînd trece însă oştirea noastră în ajutorul ruşilor fără zapis şi chezăşie, după cum ne persifla d. Rosetti prin 
„Românul”? 

În august 1877, peste două luni după conversaţia cu prințul Gorciacoff. 


Fără autorizarea Adunărilor s-a încheiat convenția, nu li s-a comunicat nicicînd conversaţia interesantă si fără 


autorizarea lor s-a trecut Dunărea. 

Din cele de mai sus reiese însă clar pentru oricine că cedarea Basarabiei era convenită de mult de d. Brătianu şi 
încă cît se poate de ieftin, refuzîndu-se miliardul şi Vidinul pentru cuvinte de popularitate. 

Căci sau lucrul era convenit la Reichstadt, şi atunci un politic serios ar fi tratat inevitabilul ca inevitabil, scoțind 
din el toate foloasele posibile, sau pretenţia Rusiei era izolată, şi atunci nu înţelegem cum, ştiind-o, s-a putut să trecem în 
ajutorul unei puteri ce avea asemenea gînduri cu noi fără a cere garantarea espresă a acelui petec de pămînt atît de scump 
nouă. 

Altfel lucrurile au — din nenorocire — o aşa aparenţă încît dau loc presupunerii că cele mai bune şi mai ieftene 


servicii pe cari un om le putea face vrodată Rusiei le-a făcut d. loan Brătianu. 


[12 iunie 1880] 


[„„O DEPEŞĂ TELEGRAFICĂ ...”] 


O depeşă telegrafică de astăzi ne aduce din Paris ştirea că toți magistraţii Parchetului de la Versailles şi-au dat 
demisiile, nevoind să aibă a aplica decretele de la 29 martie privitoare la aplicarea legilor vechi, neabrogate printr-un text 
anume, contra congregaţiilor bisericeşti. Demisia aceasta, considerînd cît este de depărtată în Franța magistratura, prin 
poziţia ei independentă faţă cu guvernul, de frămîntarea pasiunilor politice, este de o mare importanţă şi desigur va 
produce în cercurile franceze o mişcare foarte simţitoare. În treacăt ne-aducem aci aminte de demisia magistraţilor 
mazarişti de la noi odinioară. Demisia Parchetului de la Versailles desigur nu are nici o asemănare cu demisia junilor 
magistraţi-politiciani de pe vremea guvernului conservator. Magistraţii franceji demisionează astăzi pentru că nu vor să 
aibă a aplica nişte legi căzute odată în desuetudine, cărora guvernul crede de cuviinţă să le redea puterea activă. Aceşti 
magistrați, cari-şi păstrau pînă acum locurile prin împlinirea cu sfințenie a datoriei lor, prin activitate şi prin merite reale, 
demisionînd astăzi îşi sfăramă de bunăvoie o carieră din cele mai independente şi puse la adăpostul oricării influențe din 
partea mişcărilor politice. Tot aşa era oare şi cazul magistraților-politiciani de la noi? Desigur nu: d-lor au sacrificat nu o 


carieră, ci o poziţie dependentă în genere de fluctuațiile politico, cînd guvernul conservator nu le 





impunea nimica şi nu avea nici gînd măcar a împieta asupra independenţii domnilor de magistrați şi au demisionat pentru 
a-şi asigura sub regimul „virtuţii”, a cărei domnie o miroseau că se apropie, opoziţie înaltă şi înalt lucrativă la care nu 
puteau ajunge prin muncă şi merit decît peste multă vreme. Morala ce reiese din această comparaţie este că demisia 
tendenţioasă a magistraților politiciani de la noi a avut odinioară din partea publicului nu o consideraţie politică, ci numai 
surîsul ce-l inspiră totdeuna reclamele necioplite; iar demisia magistraţilor franceji, deşi fără tendenţă, va avea în adevăr 


un efect foarte puternic asupra mişcării politice a Republicei. 


[13 iunie 1880] 


[„«PRESA» SE BUCURĂ ATÎT DE MULT...”] 


„Presa” se bucură atît de mult de pretinsele victorii ale guvernului în alegerile judeţene încît ne contagiază 
aproape şi pe noi, de nu cu bucuria, cel puţin cu veselia ce-o produce asupra altuia un om care se bucură pentr-o ficțiune, 
pentru un lucru care nu-l atinge de loc. 

În treacăt pomenim că organul marelui om de stat ne imputase o purtare contrazicătoare, că adecă ne-am fi 
prefăcut a nu da importanţă politică acestor alegeri şi cu toate acestea le-am dat-o. 

E inexact. Am spus şi repetat că nu, dăm noi importanţă politică alegerilor, dar le va da guvernul şi partidul 


guvernamental, ceea ce s-a şi întîmplat. Cele nouă enciclice ale d-lui C.A. Rosetti, candidatura în colegiul I de Ilfov a 


prințului Dimitrie Ghica, alesul în Senat al acestui colegiu şi preşedintele majorităţii roşie din Corpul ponderator — toate 
acestea dovedesc că toate coardele au fost întinse, că partidul dominant le-a dat aceeaşi importanţă ca şi alegerilor pentru 
Parlament. 

Dar de ce „Presa” ar fi avînd cauze de-a se bucura mărturisim că nu înţelegem. 

Importanţa fuziunii așa-numitului Centru cu partidul guvernamental consistă din două fapte: intrarea d-lui 
Boerescu în ministeriu şi prezidenţia prințului Dimitrie Ghica în Senat. 

Asupra politicii esterioare a d-lui Vasile Boerescu alegătorii n-au fost chemaţi a se pronunța; asupra prezidenției 
prințului în Senat da. Acelaşi colegiu care l-a ales în Senat, pentru a face opoziție guvernului, i-au refuzat acum voturile 
pentru c-a dat mîna cu guvernul. Să nu se uite totodată că colegiul I de Ilfov e cel mai important din toată țara. Precum 
organizaţia noastră e atît de centralizată încît capitala atrage toate averile precum şi marea majoritate a persoanelor de-o 
importanță oarecare în sînul ei, e evident că alesul colegiului I de Ilfov e alesul țării întregi în puterea cuvîntului. Țara 
întreagă, prin mijlocul a tot ce ea are mai avut şi mai important, dezaprobă trecerea prințului Dimitrie Ghica în şirurile 
guvernamentalilor. 

Dacă aceasta e o cauză de bucurie pentru organul favorit al prințului Dimitrie Ghica n-avem de zis nimic. E o 
bucurie atît de platonică, atît de senină, încît nu vedem nici un inconvenient daca vom împărtăşi-o şi noi, se-nţelege cu 
totul din alt punct de vedere. Efectul artistic al apoteozei n-a reuşit, încît cuvintele pentru cari ne convine acest desaveu 
dat prințului Dimitrie Ghica nu au [a] face deloc cu ceea ce l-ar fi bucurat pe un Michel-Angelo de exemplu. Ar fi fost 
prea frumos, pentru prezent şi posteritate, a vedea întrunite în acelaşi foc bengal al izbîndei electorale figura prințului 
Dimitrie Ghica alături cu cele mai mult decît celebre a d-lor N. Fleva, Filitis, Arghiropulos. 

Dar asta-i soarta lucrurilor frumoase pe pămînt, de pier fără de urmă. 

Nu atît de naive sînt bucuriile „Românului”. Aceşti onorabili inspiratori ai „Monitorului” oficios al partidului 
roşu, dar oficial al Academiei de ştiinţe prestidigitative a Văcăreştilor, sînt departe de-a nu vedea discreditul ce-l aruncă 


asupra lor insuccesul alegerilor 





colegiului I în 22 de judeţe, de aceea, cu acea rară artă de care au dat dovezi în atîtea rînduri, escamotează 17 din ele — 
precum au escamotat odinioară Basarabia — şi reduc victoria opoziţiei la 5 judeţe. 

În realitate daca am prezis succes în alegeri pentru guvern am făcut-o ştiind cum ele se operează în colegiul III şi 
în minciuna subprefectorială a colegiului IV, nu însă pentru colegiul I, care, cu toate monstruozitățile atotputerniciei 
guvernului cinic al Mihăleştilor de toate categoriile, reprezentat, ca-n Rîmnicul Vîlcei, prin adevărați bandiți, tot şi-a 
exprimat neîncrederea în guvern pre cît a putut: pe alocurea pe deplin, în cele mai multe județe cel puţin în parte. 

„Românul” uită se vede că alegătorii au foarte multe cauze de-a avea încredere în guvern şi în partidul roşu, uită 
cum mucenicul Mihălescu a ridicat în Senat un colț al vălului de pe scabroasa afacere şi cum majoritatea roşie a trecut la 
ordinea zilei ca peste o afacere de regulament? Colţul vălului, cestiune de regulament, afacere de familie între majoritate 
şi minoritate. 

Un miros acut de puşcărie a înconjurat atunci pe acel partid roşu care s-a îmbogăţit din precupeţire de carne şi 
sînge omenesc; o prăpastie de turpitudini, de mituire, de martiriu al poporului de jos, de neruşinare şi bestialitate a plebei 
guvernante s-a deschis atunci înaintea ochilor — era umbra scabroasei afaceri de pe care s-a ridicat colţul vălului pentru a 
se trece la ordinea zilei. 

„Românul” uită că convenţia ruso-română încheiată de d. Brătianu nu prevedea garantarea integrităţii teritoriului, 
uită destăinuirea d-lui Cogălniceanu din Cameră asupra cestiunii Basarabiei, uită ajutorul fără zapis şi chezăşie, uită jocul 
de bursă cu acţiile drumului de fier, uită tăinuitele opt milioane împrumutate de la ruşi, uită actul de provocaţiune, 
intenționat, de la Arab Tabia; toate acestea naţia le-a uitat; ea are încredere în reversibilul şi onorabilii săi colegi, desigur! 

Vivant sequentes. Trăiască gunoiul şi pierde-vară a ulițelor Parisului, trăiască Comuna română sub urmaşii 
dinastiei, care stă în atîtea simpatice legături cu dinastia Rochefort din Franţa şi cu Radu Anghel din România. Trăiască 
cavalerii de industrie a căror îmbogăţire în timpul războiului e un secret public şi cari merita cu toţi a avea blazoanele lor 
şi, împrejurul cinstitelor gîturi, marele cordon al ordinului Sfintei Cînepe, în calitate de samsari de sînge şi carne de om! 

Da! Naţia a uitat tot sîngele ce l-ați lăsat corpului ei moleşit, după cum omenirea a uitat legenda lui Cain şi n- 


aşteaptă decît ocazia pentru a vă da la toți, la toţi fără deosebire, pensii reversibile. 


[15 iunie 1880] 


[ALIANȚA ELECTORALĂ ...”] 


Alianţa electorală dintre fracțiune şi conservatorii din laşi pentru stabilirea unei majorități sigure de voturi, fără 
vro altă concesie pe terenul principiilor, deci şi mai puţin cu vro tendență de fuziune, au atras întregului partid 
conservator bănuieli de neconsecuență, mai întîi dintr-o parte cu totul neîndreptăţită de a releva o asemenea cestiune, din 
partea „Presei”. Cumcă despre organul marelui om de stat şi a prințului Dimitrie Ghica o asemenea imputare nu putea fi 
decît comică şi foarte actual comică vede orişicine, încît ad hominem era îndeajuns de-a cere de la „Presa” o esplicare a 
purtării sale proprii pentru a-i închide gura; ceea ce s-a şi întîmplat. 

Mărturisim că, deşi uşor, nu însă tot atît de simplu e răspunsul cînd „Steaua României” ne cere esplicații, 


întrebînd: 


Oare conservatorii de azi să nu mai fie şi conservatorii de ieri şi botezul politic cu care se fălesc fracționiştii că l-au operat în 
partidul conservator, infuzionînd sînge nou prin vinele conservatorilor, îl primesc oare conservatorii ? Lăsăm gazetei „Timpul” să ne 


confirme ştirea despre un asemenea botez politic. 





Această ştire nu numai că n-o confirmăm, din contra, o negăm. 

Noi am ruga atît pe „Independenţa română” din laşi cît şi pe „Steaua României” de-a nu exagera importanţa, cu 
totul locală, a succesului practic de stabilire a unei majorități sigure de voturi, cu importanța unei fuziuni de partid. 
Centrul, dacă a existat vrodată, s-au fuzionat cu partidul guvernamental; cel puţin persoanele acelea cari pretindeau că un 
Centru există constituiesc azi sîngele nou din vinele guvernamentalilor. Nou nu tînăr, căci şi antichităţi descoperite sînt, 
pentru omul ce le vede pentru prima oară, ceva nou. 

Confraţii de la „Steaua României” ne vor concede desigur că direcțiunea centrală a partidului conservator nu e în 
posibilitatea de-a cunoaşte foarte amănunțit toate împrejurările locale sau toate perspectivele sub care se deschid 
alegerile. 

Astfel, în Buzău de ex., partidul guvernamental a făcut propuneri de alianţă electorală partidului conservator, pe 
cari acest din urmă nu le-a primit şi cu drept cuvînt, pentru că guvernamentalii înainte de toate nu pot dori înlăturarea 
sistemului actual care ne stăpîneşte. Se poate însă deduce din aceasta cumcă roşii din Buzău s-ar fi convertit şi, din mari 
patrioți, s-ar fi prefăcut în ... reacţionari? 

Sîntem siguri că în contra unei asemenea insinuațiuni „Telegraful” ar fi cel dentîi care să proteste în termenii cei 
mai energici, nemaivorbind de „Democratul” din Ploieşti. 

Nu e însă deloc identică situația din Buzău cu cea din Iaşi. 

Fracţiunea, cînd a fost combătută, era guvernamentală, ceea ce azi nu mai este; ea face astăzi guvernului o 
opoziţie tot atît de accentuată ca şi dreapta conservatoare. Această unică deosebire între ceea ce fracțiunea era şi între 
ceea ce este schimbă foarte mult măsura lucrurilor. Adversari politici aruncaţi deopotrivă în opoziție [î]şi unesc, de nu 
opiniile, adeseori însă voturile, şi, daca nu sînt de acord în privinţa a ceea ce vor, sînt însă înţeleşi asupra celor ce nu vor. 
Faţă însă c-un adversar a cărui părere este identică, cel puţin întru ceea ce el nu voieşte, nu putem condamna în mod 
absolut o cooperare în alegeri dictată de împrejurări locale cînd acel adversar e prea slab pentru a te învinge, prea tare 
poate pentru a fi pe deplin învins. Nu vorbim aci de cazul special din Iaşi, ci în genere. Se prea poate în adevăr ca partidul 
conservator din laşi să fi comis o eroare, se poate asemenea ca alianța în alegeri cu liberalii moderați să fi fost mai 
preferabilă decît cea cu fracțiunea. Dar asupra acestui „se poate” nu sîntem în stare a ne erige în judecători. Faţă cu 
atotputernicia guvernamentală, față cu greutatea cu care opoziţia poate cuceri la noi scaunele ce i se cuvin în orice țară 
care se pretinde cîtuşi de puţin constituțională, noi credem că nu e practic ca în orice caz singular direcția centrală a 
partidului să mărginească într-un mod prea absolut mişcările comitetelor electorale din judeţe, ba credem chiar că aceste 
comitete sînt singurele în stare de a apreţia după adevărata lor valoare asemenea alianţe electorale. În fine, nu trebuie să 
se uite că, din capul locului, am tăgăduit acestor alegeri o escesivă importanță politică şi ca noi înşine am sfătuit pe 
alegători a nu se uita tocmai mult la nuanţa de partid a candidaților, ci de a considera mai cu seamă împrejurarea daca 


asemenea candidaţi ar fi în stare de nu a înlătura, cel puţin a atenua actualul sistem de corupțiune administrativă. 


[17 iunie 1880] 


[IERI ÎN SFÎRŞIT CONFERENŢA DE LA BERLIN...”] 


Ieri în sfîrşit Conferenţa de la Berlin a adoptat în unanimitate actul final, pe care l-a redactat ambasadorul francez, 
contele de St. Vallier, şi care cuprinde toate hotărîrile luate de plenipotenţiari. Dînşii vor supune acest act guvernelor 
respective şi acestea apoi îl vor notifica guvernelor turcesc şi grecesc. Noua graniță greco-turcească stabilită de 


Conferenţă, după ultimele ştiri, începe despre răsărit, de la gura rîului Mavronero, 





lîngă Malatria; urmează de-a lungul culmile trîmbei Olimpului şi Pindului; în urmă, lîngă tîrguşorul Kalpaki, la nordul 
Ianinei, atinge rîul Kalamas şi urmează cursul acestuia pînă la îmbucătura lui. Astfel ţinutul Zagori rămîne Turciei. 
Conferenţa a rezolvat apoi mai multe alte cestiuni de mîna a doua; dintre aceste rezoluţiuni serviciul telegrafic ne 
notifică: libertatea cultelor pe teritoriele cedate Greciei, condiţiile de proprietate ale musulmanilor cari ar voi să emigreze 
din acele ţinuturi şi partea din datoria turcească pe care proporțional Grecia trebuie s-o ia asupră-şi. Toate cestiunile 
acestea le-a dezlegat Conferenţa în sensul Tractatului. Afară de acestea a mai dezlegat şi cestiunea poliției graniţelor şi 
condițiile navigaţiei. 

În timp ce Conferenţa îşi termină lucrările aşa de bine, stabilind în principiu fără cea mai mică greutate şi cu o 
unanimitate din cele mai perfecte şi mai fericite, o graniță zugrăvită numai pe harta Peninsulei, oricine trebuie să se 
întrebe cum stau lucrurile în realitate la faţa locului. În jurul unei mese cu postav verde diplomaţii stabilesc pe o bucată 
de desen topografic o linie — este un lucru nu prea greu pentru nişte înalte personaje cari mai ales s-au întrunit cu gîndul 
statornic de-a nu-şi pierde multă vreme cu aceasta şi de-a se învoi în principiu la orişice tocmai pentru că această învoire 
în principiu nu implică nimica în fapt. Cine şi cum va traduce în fapt hotărîrea platonică a Conferenţei, aci este cestiunea. 
Este adevărat că Grecia şi-a pregătit pentru luarea în stăpînire a teritorielor hărăzite ei de Conferenţă o oştire de 30 000 de 
oameni. Se zice chiar că guvernul grecesc nu ar dori decît să stabilească odată Conferenţa linia de graniţă şi apoi s-ar 
bizui singură, întemeindu-se pe propriele-i forțe, să intre în stăpînirea nouălor graniţe. Oricine poate înțelege că lucrul 
încetează de-a fi serios din momentul ce totul se încheie la această bizuință, pentru că în orice caz a lua cu 30 sau 40 de 
mii de oameni ofensiva contra Imperiului turcesc este o glumă. Şi, a propos de această bizuință a guvernului elen, o 
depeşă de astăzi ne spune, după „Daily News”, că şi în Turcia se fac mari preparative militare. 

O foaie franceză a cărei matură şi înaltă judecată politică o disting în toată presa europeană, „Le Temps”, face un 
şir de reflecțiuni foarte importante asupra întrebării puse mai sus, pe cari le vom reproduce şi noi în numărul de mîine. 
Din articolul foii franceze se poate vedea cît de departe este încă executarea unui aranjament între Turcia şi Grecia. 
Aceste două puteri ale căror forţe sînt aşa de disproporționate una față cu alta nu s-au putut înțelege între dînsele pentru a 
aplica cu bine cerința de principiu recomandată de protocolul 13 al Congresului. Potrivit art. 24 al Tractatului puterile 
intervin pentru a stabili rectificarea graniţelor greco-turceşti. Dar puterile şi-ar ieşi din rolul ce şi-au propus a ţine la 
Conferință dacă ar sta să prevază vreo rezistență din partea uneia sau alteia dintre cele două părți litigante şi astfel să se 
gîndească la măsurile ce ar trebui să fie provocate printr-această rezistență. Este adevărat că puterile cari iscălesc actul 
final al Conferenţii sînt legate moraliceşte să-şi şi execute hotărtrile lor. Dar pe de altă parte ştim că unele dintre aceste 
puteri, pe cînd în Conferenţă n-au manifestat nici o divergență de păreri şi au mers în comun acord, în principiu, cu toate 
celelalte, au sprijinit şi încurajat rezistența Turciei. Afară de aceasta greutatea cea mai mare a situației stă în acest fapt 
pozitiv că cestiunea executării hotărîrilor luate de Conferenţa, pentru care s-a legat moraliceşte toate puterile, este o 
cestiune cu totul deosebită de cestiunea determinării unei linii care să se recomande ca bază de aranjament ulterior între 
Turcia şi Grecia; şi astfel această cestiune a executării s-a rezervat d-a se trata la urmă pe calea diplomatică ordinară. 
Acestea s-au stabilit de chiar conferenţiari înainte de începerea dezbaterilor. Astfel, se înțelege, lucrările acestei înalte 
Adunări, daca nu li s-ar fi întipărit dintru început un caracter aşa de platonic, desigur nu ar fi fost încoronate de succesul 
unei aşa de fericite unanimități. 

În teorie dar lucrul a mers cu atât mai uşor cu cît în practică se arată a fi din ce în ce mai greu. Pe nimini nu supără 


fireşte tragerea unei linii pe o hartă atunci cînd această întreprindere nu iese deloc din sfera curat grafică. Nu tot atît de 


lesne s-ar putea înțelege puterile asupra cestiunii foarte delicate a mijloacelor de întrebuințat pentru a constrînge pe 


Turcia să părăsească legitima ei rezistență. 


[18 iunie 1880] 





[„„ASUPRA ALEGERILOR JUDEŢENE ...”] 


Asupra alegerilor judeţene de la noi citim în „Le Nord” următoarele: 


În toată România a avut loc alegeri în consiliile judeţene. Nu cunoaştem încă rezultatele scrutinului decit pentru 
întiiele colegii a cîtorva centre, între cari se află cele trei mari oraşe, Bucureşti, laşi, Galaţi. În aceste trei oraşe cei aleşi 
aparțin opoziției. Vom cita între alții pe generalul Manu, pe d-nii Vernescu şi Suţu. Guvernul s-aştepta în adevăr de-a 
vedea partidul înaintat pe care-l reprezintă la putere pierzind un număr bun de scaune în Moldova; dar eşecul amicilor 
săi în Bucureşti chiar cată să fie foarte simţitor pentru el, pentru că acest eşec nu se lasă esplicat prin consideraţiile cari 
pentru Moldova făceau verisimile numeroasele succese ale adversarilor săi. Mai multe incidente proaspete au dovedit că 
nemulțumirea în Moldova e generală. Trebuie într-adevăr ca spiritele să fie îndestul de supraescitate dincolo de Milcov 
pentru ca consiliul municipal al Iaşilor să respingă legea prin care Camera lichida subvenţia de zece milioane lei vechi 
acordați capitalei Moldovei de Constituanta din 1866 şi restabilea impozitul fonciar de care acest oraş era scutit. 
Admiţind că în, realitate interesele oraşului ar fi fost atinse prin această lege pentru că, făcîndu-l să reintre sub dreptul 
comun în privirea perceperii impozitului, Camera-i lua c-o mînă ceea ce-i dăduse cu cealaltă, pe cînd în intenţiile 
Constituantei de la 1866 subvenția avea caracterul unei liberalităţi, totuşi nu e mai puţin adevărat că deliberarea prin 
care consiliul municipal a declarat că pentru el legea în cestiune e nulă şi neavenită e un act prea grav, prea pe faţă 
agresiv în contra majorităţii Camerei şi a guvernului pentru ca să nu trebuiască să căutăm cauza în starea spiritelor. 
Votul consiliului municipal de laşi şi alegerea numeroşilor candidaţi ai opoziţiei sînt adevărate manifestații politice. 

Cu toate că interesele celor două provinții unite la 1862 sub numele de România au devenit în general identice, 
există pe de o parte numeroase interese particulare locale cari trebuiesc privite şi tratate dintr-un punct de vedere 
special pentru fiecare din ele, ținind seamă de tradiții, de drepturi ciştigate; iar, pe de altă parte, compunerea 
ministerului şi a personalului administrativ cată să fie, pentru aceea din cele două provincii în afară de care e scaunul 
guvernămintului şi centrul administraţiei, o garanţie că interesele acestei provincii vor fi ţinute în seamă. Pentru că 
aceste două condiţii nu li se par împlinite populaţiunile din Moldova au ajuns la această turburare, la această 
surescitaţie pe care au descoperit-o cele din urmă incidente şi pe care-o dovedesc şi mai neted alegerile din urmă. 
Ministerul ştia la ce să se aştepte de la demisia membrilor tribunalului din laşi şi de la votul consiliului municipal 
încoace. Dar în privirea alegerilor din Bucureşti el era, din contra, în poziția d-a spera că-i vor fi favorabile. El făcuse 
în adevăr o alegere de candidaţi cari, ca prințul Dimitrie Ghica, păreau că vor trebui să întrunească voturile şi a unor 
grupuri de dizidenţi. Această speranță nu s-a realizat, a triumfat opoziţia. Se ştie că corpul electoral, care cuprinde pe 
toţi contribuabilii ce plătesc o dare oarecare cătră stat, e împărțit, după un cens gradat, în patru colegii. În colegiul întîi 
aşadar, în acela care reprezintă înainte de toate marea proprietate fonciară şi prin urmare partea cea mai independentă 
a corpului electoral, au învins candidaţii opoziţiei. E clar că acesta e un avertisment dat guvernului. După 
informaţiunile pe cari „, Corespondenţa politică” din Viena le primeşte din Bucureşti guvernul nu dă nici o importanță 
atitudinii luate de democrații naţionali, cari par dispuşi a se alia cu conservatorii. Cu toate acestea mişcarea în care au 
intrat diversele elemente a căror agregare ar putea constitui o opoziție serioasă nu pare a fi atit de indiferentă partidului 
înaintat, căci prezidentul Camerei deputaţilor, d. C.A. Rosetti, a crezut de trebuință de-a interveni personal în luptă cu 
autoritatea ce se leagă de marea sa situaţie parlamentară şi de lunga sa carieră politică. Într-un şir de scrisori adresate 
alegătorilor cu ocazia alegerilor în consiliile generale şeful partidului liberal se-ncearcă a-l apăra pe acesta de 
atacurile îndreptate în contră-i, cearcă să revendice pentru el partea cea mai largă în progresul făcut de România de la, 
1844 încoace şi se sileşte de-a întreținea diviziunea în rangurile opoziţiei. Rezultă numaidecit din aceste scrisori că 
prezidentul Camerei a simţit necesitatea de- a întruni diversele elemente ale partidului al cărui şef este şi care sufere de 
rivalități personale; apoi că nu e deloc atit de sigur asupra acţiunii opoziției în cazul cînd concertul care s-ar putea 


constitui între diversele ei grupuri i-ar da coeziunea ce i-au lipsit pin-acum. 


Pînă aci „Le Nord”. Foaia din Bruxelles zice că partidul roşu sufere de rivalități personale. Ce eroare! Singurele 
rivalități de cari roşii sufer sînt cele privitoare la sacul cu grăunțe. Cînd era la mijloc cestiunea drumurilor de fier şi 
speculaţiunea cu titlurile nouă rivalitățile erau foarte acute şi pronunţate şi se potoleau numai prin foaia de cursuri a 
burselor. Astăzi li s-a dat roşiilor un nou mijloc de coeziune: privilegiul de a-şi fi însuşit pe sub mînă şi prin procure 
fictive majoritatea acţiilor Băncii Naţionale. Odată directoriul ales şi acţiile desfăcute cu preț îndoit ar trebui inventat un 
nou mijloc de înavuţire pentru a întreținea coeziunea în partidul roşu. Şi toate mizeriile acestea se întîmplă în momente în 
care orizontul politicei esterioare e încărcat cu nouri grei şi nimic mai puţin decît asigurător. Cine ştie la ce conflicte vor 
da loc hotărîrile Conferenţei suplementare din Berlin, cine ştie daca soarta popoarelor balcanice nu va fi pusă din nou în 
vîrful săbiei! 

Şi tocmai în aceste momente roşii sînt cuprinşi de frigurile gheşeftului, Ministeriul de Finanţe se pune în 
conivenţă cu grupuri de speculanţi oculţi ai partidului, iar aceştia abuzează de poziţiile lor oficiale pentru a frauda 
dispoziții legale şi a se îmbogăţi prin iscălituri smulse de la funcționarii lor inferiori, dîndu-le prin aceasta exemple de 


mora- 





litate, de pază a legilor, de dezinteresare, inspirînd, se-nțelege, acea senină autoritate pe care o au miniştrii şi directorii de 
drum de fier în alte țări. 


E putred mărul şi nici sîmburele din el, judecînd după felici[tă]rile adresate lui Rochefort, nu mai e sănătos. 


[19 iunie 1880] 


[„„AM POMENIT ÎN NUMĂRUL NOSTRU 
DE ALALTĂIERI...”] 


Am pomenit în numărul nostru de alaltăieri despre un important şir de reflecțiuni pe carii le inspiră ziarului „Le 
Temps” cestiunea aplicării deciziunilor luate de Conferenţa de la Berlin. Organul francez, care-şi primeşte, precum se 
ştie, inspiraţiile din cercurile diplomatice respective, se crede autorizat a declara că este deşartă iluziunea ce şi-ar face-o 
vreo parte interesată cumcă Franţa ar fi gata să ia asupră-şi aplicarea deciziunilor Conferenţii. Iată articolul ziarului 


francez: 


Se zice că guvernul otoman se plinge de atitudinea Conferenței şi că se pregăteşte la rezistenţa, trimețind oştiri şi 
vase în punctele amenințate prin deciziunile puterilor. E bine să observăm că aceste demonstraţiuni, presupunînd că ele 
nu vor fi amenințătoare prin ele însele, vor avea de efect încurajarea locuitorilor din ţinuturile de cari e vorba, şi în 
deosebi a epiroților, la opunere faţă cu executarea hotăririlor luate de Berlin. 

Se anunţă de altă parte că Conferenţa şi-a terminat lucrările şi că, în orice caz, ea îşi mărgineşte strict sarcina la 
o mijlocire invocată de greci. Grecia şi Turcia neputindu-se înţelege între ele în privința rectificării granițelor 
recomandată prin protocolul XIII, puterile intervin spre a stabili această rectificare; însă ar fi să-şi iasă din rolul pe care 
şi l-au hotărit pentru moment dacă ar sta să prevază rezistența uneia sau alteia din părți şi să se gîndească la măsurile 
pe cari această rezistență ar trebui să le provoace. Nu s-ar putea admite că puterile reprezintate la Berlin ar vedea cu 
nepăsare ca guvernul turcesc refuză de-a acorda grecilor teritoriile ce li s-au atribuit. Din contră, e sigur, şi tocmai aci 
stă gravitatea situaţiei, că hotăririle plenipotențiarilor leagă moraliceşte statele cari au participat la Conferenţă să facă 
a se executa aceste hotăriri. Trebuie să recunoaştem însă în acelaşi timp că aceasta e o cestiune cu totul diferită de 
cestiunea determinării granițelor şi de aceea nu ne mirăm că Conferenţa a rezervat de a se trata la urmă acest punct pe 
cale diplomatică ordinară. Lucrind altfel, Conferenţa ar fi riscat o avortare a lucrărilor sale; căci pe cit era de uşor de a 
se înțelege asupra cestiunii preliminare şi în cîtva teoretice a unei linie grafice pe atit ar fi fost de greu să se stabilească 
acordul asupra unui punct aşa de delicat cum sînt mijloacele de constringere. 

Cu toate acestea a se da înapoi din fața unei cestiuni nu este a o face să dispară, a amina soluțiunea nu va să 


zică a o da; şi dacă puterile au făcut bine de au rezervat examinarea măsurilor de execuţiune, ele ar fi vinovate dacă n- 


ar fi făcut această cercetare mai dinainte, fiecare pentru sine şi din punctul de vedere al intereselor sale particulare. Aci 
stă defectul, trebuie s-o spunem, al concepțiunii guvernului englez, la care celelalte puteri s-au alipit cu graba datorită 
unor escelente intențiuni. În încrederea cu care lordul Granville a făcut apel la concertul european este o parte de 
iluziuni; sau poate Foreignoficiul şi-a închipuit că odată legate printr-un prim pas, odată de acord asupra, unei prime 
deciziuni, puterile nu s-ar mai fi putut deszice, ci ar fi fost îndatorite să meargă pînă în capăt pe calea înțelegerii 
comune; afară numai daca acțiunea Engliterii, după cum am bănuit noi de la început, n-a avut alt scop decit a uşura 
partidului liberal pozițiunea ce şi-o luase în discursurile de opoziție şi în cuvintările electorale. 

Aceea ce este sigur este că Conferenţa şi-a terminat lucrările, că o nouă cestiune se va deschide îndată şi că e 
tocmai timpul să semnalăm eventualităţile ei. La prima vedere pare că partida cea mai sigură de luat ar fi să se lase 
Grecia a se pune însăşi în posesiunea teritoriilor ce i le-a adjudecat Europa. În fond însă aceasta nu e o soluţiune. 
Grecia, oricine ar putea să se teamă de aceasta, n-ar fi de forță de-a putea lupta contra Turciei şi, în ziua în care Grecia 
ar suferi vreo înfrîngere însemnată, cînd s-ar constata neputinţa ei, puterile s-ar găsi din nou în alternativa de-a veni în 
ajutorul regelui George sau de a renunța la executarea hotăririlor lor. 

Ar fi cu putință ca ideile să se întoarcă atunci către o intervenire a Franţei. Presupunind că puterile s-ar învoi 
asupra necesității unei acțiuni contra Turciei se poate crede că ele ar vedea, fără multă gelozie, pe Franţa însărcinîndu- 
se cu o întreprindere în care s-ar căpăta lovituri, s-ar cheltui bani şi nu s-ar culege nici un folos. Englitera mai ales, 
putem fi siguri, ar întrebuința toate seducțiunile spre a determina pe Franţa la aceasta operă cavalerească. În termenii 
cei mai măgulitori ea ar aminti că întotdeauna cauza naționalităților a fost chiar cauza francejilor, că ajutorul pentru 
cel slab şi apăsat stă în tradițiunile naţionale franceze. Dacă Franţa s-ar face un moment că nu înţelege, Englitera nu ar 
lipsi să insinueze că grecii au un drept particular la asistenţa francejilor. Nu oare d. Waddington a luat interesele 


greceşti în mîna sa la Congresul din Berlin? Nu oare Franţa 





a sprijinit de atunci încoace reclamaţiunile grecilor pe lîngă cabinetele Europei? Cum ar putea astăzi Franţa să se dea înlături de la 
obligațiunile morale ce i le impune, această atitudine? 

Iată limbajiul pe care desigur îl va ţine Englitera, iată argumentul pe care şi-l păstrează pentru a hotări pe puteri la o acțiune 
comună, indicîndu-le un agent gata spre a le executa punerile lor la cale; iată, ne grăbim a o spune, iluziunea pe care e bine să o 
retezăm de pe acum. Pe Franţa nu o va scoate nimeni din situațiunea de rezervă care-i face tăria ei şi mai ales nu o va scoate din 
această situaţie prin nişte interesante apeluri la dezinteresarea ei. 

Dacă dealtminteri Franţa a luat o inițiativă în cestiunea greacă, Englitera a luat şi ea una cu mult mai vastă şi mai 
îndrăzneață provocind Conferenţa de la Berlin şi nota de curînd prezentată Porții. Englitera e singurul şi adevăratul autor al stirnirii 
dificultăților orientale. Dinsa şi-a închipuit concertul european, dinsa a lucrat ca să-l fondeze, dînsa s-a pus în fruntea lui şi prin 
urmare ei [î]i aparține punerea în executare a voinţelor pe cari întrucitva dinsa le-a dictat. La Berlin s-a întrunit Conferenţa şi acordul 
s-a făcut la Constantinopol prin deferență către Englitera; şi e probabil că ea va fi lăsată să facă orice demonstraţie îi va plăcea în 
golfurile Arta şi de Volo; însă ar fi cu totul nepotrivit ca Englitera pentru această întreprindere să mai conteze fie alt sprijin decit pe al 
ei propriu. 

Înţelegem că d. Gladstone n-ar voi să-şi deranjeze echilibrul bugetului său prin cheltuieli de război; înțelegem încurcătura în 
care s-ar afla dacă ar voi să întreprinză vro expediţie în afară nişte oameni de stat odinioară aşa de implacabili pentru ,„ aventurile” 
lordului Beaconsfield. Acestea însă nu privesc pe Franţa. D. Gladstone nu poate să se fi aruncat orbește în dilema în care are să se 
găsească; d-sa desigur a făcut mai dinainte alegerea între cele două partide ce miine pot să i se prezente: a lua asupră-şi executarea 
hotăririlor Conferenţei sau a recunoaşte că s-a cam prea grăbit proclamînd deschiderea unei nouă ere politice internaţionale, bazată 


pe acordul tuturor puterilor. 


[20 iunie 1880] 


[ „AFARĂ DE UNELE JUDEŢE ...”] 


Afară de unele judeţe în care opoziţia a învins în alegeri în colegiul II, ba pe-alocurea într-al III[-lea] chiar, ea a 
avut succese sau parţiale sau depline în douăzeci şi două judeţe la colegiul I. Pe noi nu ne preocupă deloc nici speranțele 
cari se leagă de acest fapt, nici perspectiva realizării viitoare a cutăror sau cutăror principii de politică generală, căci, 


adevărul vorbind, cu corupțiunea ce bîntuie toate sferele guvernamentale, nu credem ca o îndreptare radicală să poată, fi 


realizabilă în scurt timp. Ceea ce constatăm din această stare generală a spiritelor e că paharul turpitudinilor s-a umplut 
cu asupra de măsură, încît îi curg picăturile neoprite pe margini; că situația e nesuferită pentru orice conştiinţă onestă. 
Mai e nevoie oare de ilustrarea acestei stări de lucruri? 
Uitatu-s-au şedinţa Senatului de la 25 fevruarie, cînd mucenicul Simion şi-a făcut intrarea în maturul corp, 
declarînd că există acte publice la dosar în cestiunea Warszawsky şi că d-nealui a ridicat numai un mic colț al vălului 
care acopere această scabroasă cestiune? Uitatu-s-a că, cu toată gravitatea acestei denunţări, făcute de un complice, 


p> 


majoritatea, vociferînd: „Cestiune de regulament!”, a trecut pur şi simplu la ordinea zilei, reacoperind cu misteriosul colț 
al vălului scabroasa afacere? 

Dar în ce ţară din lume s-ar fi vorbit în Parlament de hoţii comise, pozitiv comise şi dovedite prin acte publice, 
iar Parlamentul ar fi trecut la ordinea zilei ca peste o cestiune de regulament? 

Şi cînd asemenea neauzite scandaluri se petrec — unde? — în zidirea Universităţii, în plin Senat, şi se trec din fir 
în păr în „Monitorul oficial”, spre ruşinea statului român — ce trebuie să se fi întîmplînd ca practică administrativă prin 
judeţe? 

Se estrădează de cătră un prefect cetăţeni români pe mîna justiţiei criminale din străinătate, putrezesc acolo cu 
lunile prin închisori; un deputat interpelează guvernul şi e maltratat pe uliţă de prefectul roşu. 

Un alt prefect al guvernului roşu intră în casa unei femei onorabile şi o bate pentru că ea nu voieşte a-i închiria 
nişte case; în Rîmnicul-Vilcii amicii şi agenţii prefectului sînt căpitani de bandiți; în Romanați banii judeţului se 


cheltuiesc pe burse date unor studenţi cu avere, dintre cari unii atît de ignoranti încît nici nu sînt primiţi în şcoalele 





la cari sînt trimişi; în Teleorman domneşte firma Chiriţescu-Pişca, iar suprefecţii bat oamenii pentru a le scoate mită, 
numindu-i „stupi neretezaţi”; în fine, în capitală chiar un ziar denunță că un ofiţer de gardişti a luat mită pentru a muta pe 
un amploiat polițienesc la Bucureşti şi despre acelaşi ofițer se mai relatează că a sfănţuit o sută de oameni punînd la 
loterie un papagal pe care nu-l are, şi asemenea sfănţuieli, comice prin stupiditatea bestială a celor ce le comit, se petrec 
în capitală, prin judeţe, fără ca d. ministru de interne să găsească timpul necesar de-a lămuri lucrurile prin cîte vrun 
comunicat sau de a mai da şi în judecată pe cinstiţii săi prieteni. Dar ce se poate aştepta de la protectorul cuviosului 
Simion Mihălescu? 

Dar scandalurile Băncii Naţionale s-a uitat? 

Persoane oficiale s-a servit de autoritatea lor pentru a smulge procure fictive de la subalterni, ba în „Binele 
public” se zice că o seamă de patrioți s-ar fi împrumutat din Casa Dotaţiunii Oastei pentru a specula acții — şi toate 
acestea se zic, se pot proba chiar unele cu toată evidenţa, iar „Monitorul” d-lui Brătianu tace ca peştele. 

O sumă de opt milioane se ia de la guvernul imperial al Rusiei şi nu i se ştie de urmă. Netrecută la cheltuieli, 
netrecută la venituri, risipită poate, auzim numai de existenţa ei din pretențiile statului vecin şi cu toate acestea mai există 
iluzia că un buget în care se escamotează sume de milioane e un buget exact? 

lată administraţia practică a roşilor. Începînd cu hoţia goală a stupilor neretezaţi şi culminînd în specula cu 
procure fictive, începînd la sfanţ şi sfîrşind cu capitalizarea unei pensii reversibile care nu fusese nicicînd votată, începînd 
cu schingiuirea săteanului şi sfîrşind cu bătăi date deputaţilor cari ar îndrăzni a releva - într-un mod oricît de politicos — 
monstruozitățile guvernului Brătianu, totul e pe o clină de corupție şi silnicie bestială, mai rea decît în vremea 
fanarioților. 

Aci stă răul. 

Geaba vin roşii cu vorbe mari, arătînd ceea ce fac, pentru binele patriei. Nu ceea ce fac, ci cum fac, iată 
cestiunea. Bancă Naţională făcută pe resorturi patriotice cu procure fictive, administrație cu bandiți şi retează-stupi, 
justiţie cu extrădare de cetăţeni români peste graniţă, rechiziţii cu cuviosul Simeon de scabroasă importanță, burse date la 
oameni care nici nu sînt primiţi în şcoli, judecători numiţi în serviciul celora a căror crime aveau să le judece, oameni de- 
ai poliţiei sfănțuind lumea cu loterii de papagali — iată cum pricep roşii a administra un stat, iată sistemul a cărui părinte 
sufletesc şi suprem protector e d. Brătianu, căci d. C.A. Rosetti, de cînd e reversibil, e şi el din şirul celor protejaţi. 

Noi n-avem decît să repetăm cuvintele „Presei" de acum un an (2 iunie 1879) că „de două ori România a avut 
nenorocirea şi umilirea de a vedea pe radicali la guvern şi în amîndouă rîndurile roşii au fost un adevărat flagel pentru 


ţară”. 


[22 iunie 1880] 


[„„CU TOATE CĂ ...”] 


Cu toate că d. Dimitrie Brătianu a ştiut să ne povestească atît de frumoase lucruri despre primirile gentile ce i s-a 
făcut de cătră împărăţiile Apusului, dînd chiar o importanță exagerată împrejurării c-a fost primit la masă „fără 
uniformă", totuşi, după cîte aflăm, misiunea d-sale — care-o fi fost, nu e timpul a o spune — n-a reuşit deloc. 
Îngăduitorul nostru cititor ştie că sau ne-am abținut de-a da consilii guvernului în politica sa esterioară sau am pregătit 
opinia publică în senzul în care se putea presupune că guvernul însuşi o voieşte. A face — în opoziţie fiind — politică 
esterioară ni se pare un lucru prea gingaş în împrejurările complicate şi în calea spinoasă pe care are a o parcurge biata 
ţara noastră, atît de rău bîntuită fără vina ei de cîte ori alţii se ceartă peste capetele noastre şi peste noi. Departe de orice 


visuri aventuroase şi gîndind numai la păstrarea celora 





ce ne-au putut lăsa nişte strămoşi cari aveau multă minte şi puțină învățătură, multă tărie de inimă dar foarte puţin talent 
de declamaţie patriotico-liberală, noi ne-am mărginit aproape escluziv la un singur sfat, dat părinteşte, fără ură contra 
cuiva, fără înclinare pentru altcineva. Acest sfat era: de a nu accentua simpatii fățişe pentru vro una din puterile mari, 
căci numai noi vom plăti-o. Nici una din puterile mari nu are gustul sau interesul de-a-şi strica sau încorda relaţiile de 
dragul ochilor celor frumoşi ai d-lui C. A. Rosetti, ba nici chiar de dragul ţării noastre. Întru cît serviciile pe cari puterile, 
în genere binevoitoare, ni le fac, nu le costă nimic pe ele, dar ne bucură pe noi, sîntem siguri că nici una nu ni le va 
refuza; dar îndată ce ne grămădim pentru a esploata rivalitatea ce-o presupunem că există între ele dispunem neapărat rău 
cel puţin pe una, fără ca iubirea celeilalte să fi aflat vreun spor considerabil. 

Astfel, de la Tractatul din Berlin încoace, guvernul nostru, de unde mersese atît de în plin în apele politicei 
balcanice a uneia din puteri, s-au schimbat deodată la față, îndreptîndu-şi simpatiile tot atît de hotărîte înspre altă parte. 
Constelaţiunea anglo-germano-austriacă îi părea atît de fixă pe orizontul politic încît se încrezu ci cu o beatitudine nimic 
mai puțin decît prudentă. Deodată însă cu căderea lordului Beaconsfield se resimţi în toate părțile că acea constelațiune 
nu fusese durabilă şi c-ar fi fost mai bine de-a nu i se-ncrede orbeşte şi de-a nu indispune, prin mărturisiri călduroase de 
înclinațiune, pe alte puteri, de-a căror bunăvoință avem o egală necesitate. 

Indispunerea aceasta s-a manifestat pîn-acuma în două insuccese cu grije cocoloşite, dar sigure: cestiunea Arab 
Tabiei şi neizbutirea misiunei d-lui Dim. Brătianu. Într-adevăr, după cît ştim, nici guvernul englez nici cel francez nu pot 
îngădui ca statul nostru să devie partizanul accentuat al politicei cutării sau cutării puteri şi guvernul actual li se pare fără 
nici o îndoială înclinat înspre o anume parte. E natural că cine se sapă însuşi prin politica sa externă să şi cază prin ea. 

De aceea nu ne-am mirat nici de ştirea că d. Boerescu e pe calea de-a demisiona, nici de cea, şi mai importantă, 
că d. loan Brătianu are de gînd să-l urmeze. Ţara doreşte de mult retragerea d-lor şi le-o dovedeşte aceasta zilnic, acum 
în urmă prin alegerile judeţene, unde am văzut în centrele cele mai însemnate ale țării: Bucureşti, laşi, Galaţi, Craiova, 
Botoşani, Brăila, triumfînd opoziția contra candidaţilor guvernamentali. Dar cît despre ţară, ar sta d-lui mult şi bine la 
putere; căci, inventor al sistemului falsificării alegerilor şi a corumperii prin aşa-numita „influență morală”, d-sa ar şti 
pururea a se manţinea. Greu e pentru partidul roşu de a ajunge la putere; căci niciodată n-au fost în stare de-a o cuceri cu 
puteri proprii, ci prin amăgirea opiniei publice, prin subrepţiune, prin suplantare, suindu-se pe spatele altora; dar a se 
manţine le e cu atît mai uşor cu cît sînt mai puţin scrupuloşi în alegerea mijloacelor lor politice. 

Dacă, pe lîngă nemulțumirea manifestă a țării se va adăoga şi repulziunea ce o inspiră un guvern aventuros la un 
grup de puteri străine, guvernul va fi silit să se retragă, nu prin influenţa acestor puteri, căci ele din principiu nu se 
amestecă în afacerile noastre, dar prin imposibilitatea de a face un singur pas înainte pe calea politicei noastre exterioare. 
Se ştie că orice succes au avut pînă acum în ridicarea poziţiei internaţionale a statului nostru [î]l datorim acordului 
deplin, unanim al tuturor puterilor mari. Îndată ce una sau mai multe ar fi indispuse prin faptul că ne-am fi prefăcut în 
partizani exclusivi ai altora, orice pas al guvernului nostru e paralizat din capul locului. Inaniţiunea dinlăuntru se 
dovedeşte deja prin imposibilitatea de a constitui un cabinet. Dacă pe lîngă aceasta se va adăoga paralizarea în afară, 


zilele guvernului d-lui Brătianu vor fi numărate. 


Pentru a concentra asupra situațiunii actuale amîndouă seriile de cauze cari contribuie a face guvernul d-lui 
Brătianu imposibil reproducem din „Le Nord” un articol care descrie cu multă fidelitate cauzele parlamentare şi 
constituționale cari minează atotputernicia de pînă acum a guvernanților roşii. 


„Le Nord” scrie: 


Informaţiuni din Bucureşti îi atribuie d-lui loan Brătianu intenția de-a-şi da demisia din prezidenţia consiliului. Dacă e să 
credem „,Corespondenţei politice” din Viena, d. loan Brătianu ar fi şi esprimat principelui Carol dorința de-a resigna la funcțiunile 
sale. Noutatea nu e tocmai surprinzătoare; ba se poate zice că era lesne de a o prevedea. Situaţia parlamentară e într-adevăr de natura 
a descuraja pe şeful cabinetului. Iată două luni de cînd criza ministerială E deschisă în mod oficial prin demisia d-lui Cogălniceanu, 
dată în împrejurări cari imprimau remanierii cabinetului un caracter incontestabil de urgență Demisia aceasta era motivată într- 


adevăr prin o interpelaţie pe care unul din şefii majorităţii, d. Fleva, viceprezident al Camerei, o adresase 





prezidentului Consiliului pentru a exprima dorința acestei majorități de-a vedea cabinetul reconstituit cit de curînd, dar aşa încît să fie 
mult mai omogen, interpelare pe care-o dezvoltă în termeni ce implicau o neîncredere formală în d. Cogălniceanu şi în o seamă din 
colegii săi. În cursul celor dentii zile cari urmară după închiderea sesiunii se făcură succesiv mai multe combinaţiuni; apoi se făcu 
tăcere împrejurul şi al unora şi al celorlalte iar criza deveni permanentă. Două luni după închiderea sesiunii ministeriul e tot încă 
necomplet. Două portofolii sînt fără titulari iar unul cel puţin dintre miniştri actuali poate fi considerat ca nepăstrind decit în mod 
tranzitoriu funcțiunile sale. E evident aşadar că ministerul nu se poate nici completa nici reconstitui. lată o situaţie ce s-ar părea că e 
greu de esplicat cînd e vorba de-un cabinet al cărui şef dispune de-o considerabilă majoritate în cele două Camere. Însă privind mai de 
aproape recunoaştem că dificultatea pentru d. Brătianu de-a recompune ministeriul e o urmare cu totul naturală a antagonismului şi a 
ambiţiei a o seamă de personaje, cari adulmecă portofoliele vacante şi a căror agitări zădărnicesc toate combinaţiile făcute în vederea 
remanierii cabinetului. 

Majoritatea, unită şi compactă cînd e vorba de-a menținea pe. d. Brătianu la prezidenţia Consiliului de vreme ce el e acela pe 
care ea-l crede mai bun pentru a întruni diversele elemente ale partidului, se dezbină şi cade în dezagregaţiune, îndată ce e vorba de-a 
da sprijin colaboratorilor săi. Noţiunea parlamentară a solidarității ministeriale e acolo o noutate cu care spiritele par a nu se putea 
deprinde; de unde rezultă că majoritatea ministerială e mai mult aparentă decit reală. D. Brătianu a şi simțit-o aceasta atit de bine 
încît a făcut propuneri grupului Vernescu-lonescuj; dar negoţierile n-au izbutit la nimica. Situaţia parlamentară e foarte deosebită de 
cea de acum patru ani. Sub numele de „partid liberal" se confundau pe atunci toate grupurile cite făceau opoziție administraţiei d-lui 
Lascar Catargiu. În această coaliție intra: elementul înaintat pe care-l reprezintă, d. Brătianu; grupul liberalilor independenţi, ce se 
înseamnă de obicei prin numele celor doi şefi, d-nii Ionescu şi Vernescu; liberalii din Moldova avind în capul lor pe d. Cogălniceanu; 
grupul dirijat de d. loan Ghica; conservatorii dizidenţi dintre cari cel mai marcant era d. Epureanu, care a prezidat cel dentii minister 
format atunci. Între acest partid liberal, precum se găsea constituit prin coaliția formată la Mazar Paşa şi între dreapta se aşeza grupul 
conservatorilor independenţi din numărul cărora sînt d-nii Dimitrie Ghica şi Boerescu. 

Astăzi, în urma unor eliminări succesive a mai multora dintre elementele cari compuneau partidul liberal, partidul înaintat, 
condus de d-nii Chițu, Giani şi Fleva, caută a deveni singur stăpîn pe putere. La sfirşitul sesiunii părea a se crede îndestul de tare 
pentru a se dispensa de-a o împărtăşi, însă prelungirea indefinită a crizei îi învaţă că-şi făcuseră iluzii asupra propriei lor puteri sau că 
prea depreţuiseră puterile adversarilor. Nu ne pare neverisimil că aprehensiunea de-a vedea formindu-se o coaliție a diferitelor 
elemente ale opoziției care să cuprinză şi grupurile cari s-au dezlipit de coaliția din 1876, să fie în mare parte cauza insuccesului 
demersurilor d-lui Brătianu precum şi cauza repugnanței a o seamă de oameni politici de-a intra acum în minister. Oricum ar fi, o 
asemenea situaţie nu poate ținea mult fără ca să sufere de ea prestigiul şi autoritatea guvernului; ne vine deci a zice că peste foarte 


puțin sau vom afla că d. Brătianu a izbutit în scopurile sale sau că a cerut principelui Carol ca să-i dea un succesor. 


[24 iunie 1880] 


[„ESTE ADMISIBIL ÎNTR-O ȚARĂ ...”] 


Este admisibil într-o ţară constituțională ca o criză de cabinet să se perpetueze în infinit? E prea adevărat că toți 
oamenii noştri de stat sînt geniali, că aceleaşi ilustre personaje pot trece din resort în resort aducînd aceleaşi mari servicii 
patriei; e incontestabil de ex. că d. Câmpineanu uneşte gravitatea omului de finanțe cu fineța şi vastitatea diplomaților 
europeni; nu e tăgăduit asemenea că d. I. Brătianu se pricepe şi la ale războiului şi la ale administraţiei politice, 


financiare, juridice, agricole ş.a.m.d., încît într-adevăr nu e ramura de ştiinţă omenească, începînd de la astronomie şi 


sfirşind cu cultura viței, pe care prezidentul Consiliului nostru de Miniştri să n-o priceapă din fir în păr, cu toate acestea 
umilita noastră părere e că aceste ilustre personaje sînt prea exigente față cu inteligenţa lor înaltă şi cu vasta lor putere de 
muncă, că prea se-ncarcă cu activități diverse, încît uneori ne e teamă ca nu cumva să-i pierdem prin prea marea 
osteneală ce şi-o dau în afacerile statului. Şi, oricine ne-o va concede, ar fi păcat de asemenea odoare! 

Închipuiască-şi cineva de ex. că România ar fi lipsită de posibilitatea de-a se fi înzestrat cu Strousberg, că ea ar fi 
fost lipsită de fericirea de-a fi administrată de mucenicul Simeon, că epizootia şi foametea n-ar fi bîntuit ţara, că nu se 
făcea vestita rectificare de graniță în minus, atît de apărată de „Românul”, că nu se încetăţeneau evreii, că nu se făcea aşa 
cum s-a făcut banca serurio-națională, în fine mai gîndească-şi cineva şi adînca nenorocire de-a nu avea gardă națională 
şi lipsa de ocazie pentru cocoşaţi şi strîmbi de-a parada în public în calitate de generali sau coloneli ai gardei, şi tabloul 


nenorocirii 





României e gata. Cîteşişapte marile fericiri ale Egipetului din vremea lui Moisi ne-ar fi lipsit cu totul daca Dumnezeu, în 
adînca sa prevedere, nu ne dăruia, pentru faptele noastre bune şi pentru virtuțile noastre, pe-un d. Brătianu sau item pe un 
d. Câmpineanu. Culmea nenorocirilor ar fi fost însă daca însuşi El, reversibilul, ar fi aflat o altă întrebuințare în economia 
naturii decît aceea de-a deveni conducător al României. Acea altă întrebuințare pe care natura ar fi putut-o face de aceşti 
onorabili domni e o temă demnă de discutat pentru istoriograf, iar, cînd nuanţa roşie se adînceşte în purpura Mihălescu- 
Chiriţopol-Simulescu, tema devine interesantă chiar pentru jurisconsulți, mai ales dacă acestia nu vor fi cumva din şcoala 
preageneroasă a italianului Beccaria şi n-ar avea o aversiune prea pronunțată în contra culturii cînepei. 

Drepţi precum sîntem, nu putem aşadar uita cît de multe fericiri ar fi lipsit României dacă epoca noastră nu era 
înzestrată cu roşii în genere, cu d-nii Rosetti-Brătianu îndeosebi, şi un sentiment de compătimire față cu martiriul — 
îndealtmintrelea lucrativ — al acestei serii de oameni providenţiali ne face să găsim că prea se-ncarcă cu multe afaceri, că 
cumulul este chiar un principiu de viață al lor. Această încărcare nu se poate însă întîmpla decît în detrimentul altor 
activităţi ştiinţifice şi economice, cărora li se dedă teoretic si practic onorabilul Carada bunăoară. 

De ce d. Brătianu nu-şi complectează odată cabinetul? 

Îi lipsesc oameni? Noi ştim că d-nii Chițu, Giani, Fleva ş.a. atîta aşteaptă, ca să intre în posesiunea unor portofolii 
cari li se cuvin de drept. Faimosul Serdaru, care şi-a complectat studiile de economie politică în Rusciuc, n-ar refuza, 
după cum se zice, într-un mod absolut portofoliul finanțelor, mai cu seamă în vederea celor opt milioane ale Rusiei, căror 
din pămînt, din iarbă verde ar şti să le dea de urmă şi să le facă pe fel. 

Oare partidul roşu să nu fie capabil a guverna singur ţara? Cum? Domnia virtuţii şi a moralității nu a pătruns încă 
atît de adînc în, păturile societății româneşti încît un guvern pur roşu să fie posibil? Pîn-acum ştiam că, din cauza 
gingăşiei de distincţie pe care o făcea reacţiunea între om şi om, înconjurînd de ex. Academia Văcăreştilor cu o deosebită 
gardă de onoare, cabinetele erau mai greu de compus; dar de cînd Senatul s-a însărcinat a spăla afaceri scabroase, de cînd 
garda de onoare a devenit de prisos, de vreme ce se şterg acele distincţii gingaşe de reacționară memorie, credem că nu 
va mai exista pentru d. Brătianu nici o greutate întru compunerea cabinetelor sale. N-are decît a despopula Academia sus- 
amintită şi pe loc se completează şi administrația drumurilor de fier, şi directoriul Băncii Naţionale, şi numărul de şapte al 
consiliarilor întru cele bune. 

Auzim că d. Brătianu e aşteptat în Moldova ca să pescuiască miniştri. Noi îi dorim izbîndă deplină, căci, pe cît 
Moldova dispune de personalități potrivite cu misiunea ce voieşte a le-o încredința d. Brătianu, ea sărmana e desigur gata 
de-a se dispensa de ele. E drept că pe acolo Mihăleştii nu prea cresc pe toate cărările. Trebuie un ochi deprins, ca al d-lui 
Brătianu, ca să-i descopere într-o lume în care Chiriţopulo e un mit şi Simulescu o legendă din veacul de aur al 
fanarioților; dar ce nu poate buna-voinţă şi iubirea de patrie? Ceea ce pentru noi ar fi greu pentru d. Brătianu va fi uşor. 

D. Brătianu nu e în poziţia delicată a lui Diogen cu vestita sa lampă. D-sa nu caută oameni, deci să sperăm că va 


reuşi în căutarea sa. 


[26 iunie 1880] 


„ÎNTRE ADVOCAȚII DIN AUSTRIA ...”] 


Între advocaţii din Austria se manifestă de curînd o tendenţă de reformă reacționară de o mare importanţă. 
Într-adevăr în Austria, înaintea erei constituţionale, ba chiar pînă acum doisprezece ani, pînă la 1868, advocaţii 
erau numiți direct de ministrul de justiţie. Se-înţelege că numirea era legată de însemnate condițiuni. Dreptul în Austria e 


un studiu greu, exa- 





menele sînt numeroase şi stricte; şi, pe cînd tinerii ieşiţi din universități găseau lesne primire atît în justiţie cît şi în 
administrație, unde după o scurtă praxă gratuită se numeau judecători, aceia dintre tineri cari ar fi voit a se consacra 
praxei de advocat erau obligați d-a fi ataşaţi ani mulţi în biuroul unui advocat recunoscut şi abia după un timp îndelungat 
ajungeau în fine a se stabili în mod definitiv şi de capul lor, în urma însă a unei numiri din partea Ministerului Justiţiei, 
cea din urmă măsură de precauţiune contra abuzurilor, din nefericire atît de dese, cari se pot întîmpla în exercițiul acestei 
profesiuni. 

Curentul ideilor liberale a sfărîmat toate aceste bariere, advocatura a devenit liberă şi supusă aceluiaşi principiu a 
concurenței ilimitate la care sînt supuse cele mai multe ramuri de muncă omenească. 

Dară şi aci s-a dovedit că ideea unei absolute libertăți individuale, dar mai cu seamă ideea concurenței limitate, 
aplicată la sfere cari prin natura lor n-o suportă, n-aduce decît rău. Perspectiva unui cîştig lesnicios a atras o mulțime de 
lume tînără în acele sale a vechilor universităţi în cari se stabileau distingerile subțiri între paragraf şi paragraf, ba chiar 
între cuvînt şi cuvînt, advocaţii fără de pricini se înmulţiră peste măsură, deci se vede că începură a căuta pricinile cu 
lumînarea, începură, după cum au dovedit mai multe cazuri, a se ocupa cu tranzacțiuni de-a dreptul maloneste; sărăcia, 
sarcina familiilor, grijile vieţii făcu ca o parte a clasei căreia-i e încredințată tocmai apărarea justiției să alunece pe căi 
contrarie justiţiei. Prin mulțimea concurenţilor pe acest teren, cîştigul, departe de-a mai fi lesnicios, devine greu şi începu 
să alunece pe căi ilicite. 

Nu trebuie a se uita că în genere activitatea aceasta de vecinic comentator a unor texte pozitive deprinde 
inteligența cu sofisme. A apăra azi un lucru pe care mîine îl vei combate — în alt caz se-nțelege — a apăra o cauză 
nedreaptă simțind bine că este nedreaptă, a-şi răzima adesea dreptatea pe mancuri de formă, nu pe instinctul înnăscut al 
justiţiei, iată poate în majoritatea cazurilor clina periculoasă în care se mişcă inteligența individului în această carieră. 
Dar dacă acest pericol e în chiar ocupațiunea aceasta, cu cît se măreşte el cînd se combină cu nevoia, căci nevoia e 
sofistul cel mai mare de pe pămînt. La alte profesiuni escesele nevoii peste marginile legilor sînt oprite prin teama unei 
puteri nedefinite bine, prin teama de urmările unor legi necunoscute în amănunțimile lor, prin frica de pedepse. Deodată 
însă cu cunoştinţa legilor penale advocatul are cunoştinţa deplină, caz cu caz, a tuturor pericolelor ce l-ar ameninţa din 
partea justiţiei în caz de abatere. Astfel el are putinţa de-a le călca, ocolindu-le, păzind formele şi nu cuprinsul legilor, 
căci justiția formală este ceea ce se caută în tribunale. Deci neputinţa de-a se hrăni în mod onest conduce la acte incorecte 
moraliceşte cari, făcute însă cu paza formală a legilor, scapă de mîna justiției omeneşti. 

În interesul tuturor este desigur existența unei clase de advocaţi; ea este un membru neapărat în organismul 
justiției. 

Dar pentru ca această clasă să poată fi onestă, de caracter, cultă, pentru ca, înainte de toate, să n-aibe nevoie nici 
de-a apăra cauze injuste, nici de-a aluneca pe căi de-a dreptul imorale, trebuie ca existenţa ei să fie pe deplin asigurată. 

Care este acum mijlocul la care gîndeşte baroul din Austria pentru a asigura necoruptibilitatea şi cultura clasei? 

E acelaşi de care se bucură farmaciile. Fiindcă materiile chimice ce se cer pentru confecţionarea medicamentelor 
trebuie să fie de calitatea cea mai bună posibilă, pentru că aci nu poate fi vorba de înlocuirea materiei cerute prin surogate 
sau prin materie de calitate mai proastă, deci principiul concurenței nu încape în mod nelimitat pe acest teren, de aceea s- 
a stabilit cu drept cuvînt ca într-un oraş oarecare nu pot sta alături decît cutare ori cutare număr de farmacii. 

Existenţa farmacistului fiind asigurată, cîştigul mic sau mare, însă suficient în orice caz, fiind sigur, el nu va fi 
silit sa dea lucruri false în locul celor adevărate pentru a susţine concurența altora. Deci există un număr fix de farmacii. 

Tot astfel advocaţii din Austria cer ca guvernul să fixeze pentru fiece oraş un număr hotărît de advocaţi şi numai 
în limitele unui asemenea număr să se poată înmulți clasa apărătorilor dreptului. Avînd existența asigurată, înlăturîndu-se 
pericolul unui proletariat de advocaţi şi existînd încolo depline garanţii pentru cultura suficientă a fiecăruia nu vor mai 


exista nici relele la care a dus înmulţirea acestei clase. 





Acest curent al opiniei publice în Austria e foarte instructiv pentru noi, căci, afară de Ungaria poate, nu credem să 


mai existe o ţară în lume care să fie atît de bîntuită de ambițiile explicabile, însă nejustificate, de dorinţele de cîştig ilicit 


a unui numeros proletariat advocăţesc ca România. Această clasă mai cu seamă s-a înmulțit atît de tare încît de nevoie 
solicită pînă şi catedre la şcoale teologice, aşa că nu ni se pare departe momentul în care vor solicita dreptul de-a se face 
— pentru o leafă oarecare — egumeni de mănăstire şi episcopi. 

Numerus clausus, număr închis, determinat, iată numele acelei măsuri legiferate pe care o cer oamenii în Austria. 

La noi în ţară, unde cel din urmă absolvent al Facultăţii de Pisa se simte chemat a deveni deputat şi ministru, 
unde tocmai partea cea rea, cea slabă, proletariatul advocăţesc a pus mîna pe Parlament şi pe guvern, prefăcînd statul în 
proprietatea unei societăţi de esploataţie, nu credem că s-ar putea ivi vrodată de la sine cererea unui numerus clausus. 

Graţie d-lor Rosetti— Brătianu tot ce e putred în societatea română are pururea putinţa de-a pune mîna pe cîrma 
statului şi, grație acestei putinţe, numărul celor ce pretextează a-şi fi făcut o misiune din apărarea justiţiei, în loc de-a 
scădea, promite a se înmulţi pe zi ce merge. Sute de tineri emigrează în fiece an în străinătate, prin facultăţi oculte, pentru 
a se întoarce avînd drept ştiinţă deprinderea de-a încurca texte clare şi de-a face din alb negru şi din negru alb. Pe de altă 
parte morala nu tocmai temeinică a unei societăți cuprinse de frigurile tranziţiunii formează în România o anume 
atmosferă în care cavalerii de industrie şi negustorii de vorbe goale pot face treburi. 

Poate să vie şi timpul în care să-i fie ruşine societăţii române de-a se lăsa condusă de un proletariat al condeiului 
care din întunecarea adevărului îşi face o meserie, dar acel timp nu ni se pare aproape. Un popor care îngăduie crime 
făţişe ca scabroasa afacere care în orice altă ţară ar fi condus la demonstraţii zgomotoase, un popor care îngăduie ca un 
Senat să spele, printr-un vot de trecere la ordinea zilei, afaceri numite scabroase de către chiar acel ce era implicat în ele, 
un asemenea popor va purta încă mult timp jugul frazei şi al exploatării, impus de un proletariat fără nici o importanță 


civilizatorie. 


[27 iunie 1880] 


[„„DUPĂ CE SOLICITUDINEA GUVERNANȚILOR ...”] 


După ce solicitudinea guvernanţilor noştri au dat rezultatele cele mai frumoase pe toate terenurile; după ce de ex. 
bugetul cheltuielilor statului s-a suit în patru ani de guvernare roşie cu 30 de procente şi mai bine, pe cînd la condeiele 
veniturilor se observă o îmbucurătoare scădere, ceea ce dovedeşte că clasele contribuabililor huzuresc de bine într-atîta 
încît nu mai vor să plătească dări; după ce c-un cuvînt ţara promite a deveni în adevăr fericită, ca acel cioban din versurile 
d-lui C.A. Rosetti căruia cămaşa îi părea un lux nepermis beatitudinei sale; după atîtea şi atîtea izbînzi, fie-n cestiunea 
rectificării graniţelor în minus, fie-n cestiunea izraelită ori a drumurilor de fier, ori a Arab Tabiei, vedem că a sosit şi 
vremea învățămîntului public, care pare a se afla în fericita poziție de-a fi atras asupră-şi binevoitoarele priviri ale 
organului mult învățatului şi prin multe academii trecutului d. Costinescu. Desigur nici o foaie nu e mai competentă în 
materie de învățămînt decît acea dirijată de-un bărbat al națiunii împodobit cu atîtea învățătură şi cu atîtea daruri fireşti, 
nemainumărînd darul cel cu deosebire aprețuit de confratele Carada, ce formează baza operațiunilor sale mercantile. 

Astfel, punîndu-se la cale trebuşoara Băncii Naţionale, se vede c-a mai rămas nepusă la cale şi la regulă cestiunea 
băncilor şcoalei, şi asupra acestei materii se întinde ziarul guvernamental, bazîndu-se pe studiile d-lui A.D. Xenopol 
asupra învățămîntului publicate în „Steaua României”. 


Daca sîntem aşa cum sîntem şcoalele de grecește şi latineşte ne-au prăpădit. Învăţămînt real, iată mântuirea. 





Nu există mai mari prieteni ai învățămîntului real decît tocmai noi. În nenumărate rînduri am vorbit despre 
inconvenientul social al proletariatului condeiului, în nenumărate rînduri am arătat că, de la şcoala primară începînd şi 
sfirşind cu universitățile, institutele noastre nu produc decît sute de exemplare ale logofătului Coate-goale, care 
primejduieşte mersul, bazat în esență pe muncă şi pe producţiune, a oricărei societăţi omeneşti. 

Ce fericire pentru noi cînd vedem acuma ideile noastre împărtăşite cu multă bunăvoință de un organ atît de... ne 
lipseşte într-adevăr calificativul pentru a însemna cu destulă pregnanță pe aprigul apărător al cestiunilor celor mai 
populare. 

Această fericire, de a-şi vedea în sfîrşit recunoscute ideile, nu ne opreşte însă de a releva oarecari lucruri cari vor 


arăta că ideea noastră, adoptată cu atîta generozitate de aprigii odinioară adversari ai proiectului de lege propus de d. 


Maiorescu, ca ministru al învățăturelor, are mai multe rădăcini şi nu se bazează numai pe insuficienţa şcoalelor de 
greceşte şi de latineşte. 

Înainte de toate, greceasca şi latineasca să fie de vină că societatea noastră merge rău? Milioane de spirite tinere 
s-au adapat la izvorul fecund al anticităţii clasice fără ca să se fi ivit vreun pericol pentru dezvoltarea lor ulterioară; din 
contra. Cată dar să fie o cauză mai adîncă pentru care latineasca şi greceasca să fi avut tocmai în România rezultate 
fatale. Şcoale de latineşte au produs în Franţa pe un Voltaire, la noi pe d. A. Sihleanu. Cerem iertare ilustrului fost 
viceprezident al Camerei roşie că-l cităm alături c-un om atît de „insignifiant” ca francezul mai sus pomenit, dar 
superioritatea hotărîtoare a d-lui Sihleanu în modele de stil, precum şi cercetările sale, cu drept cuvînt faimoase, asupra 
lui Cincinat şi a pochilor, ne impunea de la sine această probă a superiorității culturei române asupra celei franceze 
bunăoară, nemaivorbind de cea nemţească, care nu merită nici o consideraţie în alăturare cu a noastră. 

Cultura clasică are calitatea determinantă de-a crește, ea este în esență educativă, şi iată ceea ce-au lipsit şcoalelor 
noastre pîn-acuma şi le va lipsi încă mult timp înainte. A învăţa vocabule latine pe dinafară fără a fi pătruns de acel adînc 
spirit de adevăr, de pregnanţță şi de frumuseţe a anticităţii clasice, a învăţa regule gramaticale fără a fi pătruns acea 
simetrie intelectuală a cugetării antice este o muncă zădarnică, e literă fără înţeles. Fixat odată pentru totdauna, 
nemaiputîndu-se schimba, căci aparține unor timpi demult încheiați, spiritul anticităţii e regulatorul statornic al 
inteligenţei şi al caracterului şi izvorul simțului istoric. 

Dar o dovadă netedă pentru influența educativă a anticităţii e fără îndoială faptul că tocmai statele acelea cari au 
cultivat-o mai mult sînt cele mai înaintate, că redeşteptarea culturii în genere se datoreşte studiului acestuia, că fără el n- 
ar exista în genere o cultură acătării. Sau într-adevăr s-ar putea suplanta Salust prin Rochefort, scrisorile lui Cicero prin 
telegramele de condoleanţe ale d-lor Mircea, Vintilă şi Horia? Noi credem că, cu toată actualitatea producţiunilor geniale 
ale acestui sănătos şi matur prezent, el încă nu are acea formă pe de-a pururea determinantă precum o are anticitatea. 

Nici latineasca, nici greceasca nu sînt în ele înşile de vină la relele ce li se atribuie. Privite ca cunoştinţe, ele într- 
adevăr nu dau decît profesorilor pînea de toate zilele; dar nici nu este aceasta menirea lor. Important este ca spiritul de 
adevăr ce domneşte în cultura fixată prin ele să stăpînească în societate, şi de aceea înţelegem ca studiul lor să fie 
mărginit la clasele acelea ale societății cari determinează spiritul public: la învățații de profesie, la jurisconsulţi, la cler; 
dar în aceste ramure cunoştinţa trebuie să fie deplină. Celelalte clase se pot într-adevăr dispensa de cunoştinţa anticităţii, 
căci dezvoltarea limbii naţionale, stăpînită fiind din sferele superioare de acelaşi spirit de adevăr şi bine pe care-l are 
anticitatea, va fi un instrument destul de bun pentru dezvoltarea inteligenţei lor. Ceea ce nu ne convine aşadar în maniera 
d-a vedea a organului guvernamental este confundarea acestor sfere deosebite, este amestecul învățămîntului clasic cu cel 
real. Sferele trebuiesc despărțite odată pentru totdeauna, precum se desparte facultatea de medicină de cea de drept. 
Desigur trebuiesc împuţinate liceele, desigur trebuiesc şcoli reale. Dar numai nu confuzie şi amestec între sfere cu totul 
deosebite ale activităţii inteligenţei. Scopul practic al învățămîntului real e cîştigul, e aplicarea cunoştinţelor pentru a 
cîştiga. Scopul învățămîntului clasic nu este acesta. Din contră, se presupune totdeauna că învățămîntul clasic aduce 
foloase societăţii cari nu stau în absolut nici o proporţie cu câştigul individului. Munca unui om se poate plăti, caracterul, 


cultura lui nicicînd. A judeca un 





proces de milioane e poate o muncă tot atît de uşoară ca şi a judeca unul de o sută de lei, dar cestiunea e de a-l judeca 
drept şi pe unul şi pe altul. 

Precum gimnastica dezvoltă toate puterile musculare şi dă corpului o atitudine de putere şi tinereţe, tot astfel 
pururea tînăra şi senina anticitate dă o atitudine analogă spiritului şi caracterului omenesc. Dar, pentru ca această 
gimnastică morală să se resimtă în caracterul şi în spiritul public, trebuie ca să existe clase întregi de oameni cari s-o 
exercite imediat, şi anume clasele acelea cari nu sînt avizate la muncă materială. Atunci gimnastica aceasta se va resimți, 
vrînd-nevrînd, şi asupra celorlalte clase pozitive. 

Dar avut-am noi oare licee? 

Cine nu ştie că, pentru a fi profesor de liceu, după incalificabila noastră lege a instrucției, nu se cerea decît 
absolvarea liceului însuşi şi depunerea unui concurs ca vai de capul lui. Oare latineasca şi greceasca sînt de vină că o 
generaţie întreagă de ignoranţi— exceptăm profesorii cu studii academice — umplu catedrele liceale şi gimnaziale, 
predîndu-şi neştiinţa lor drept ştiinţă, că nişte somnoroşi fără vocaţiune se pun pe carte pînă ce pot trece vrun concurs şi 
după aceea leagă cartea de gard, nu mai citesc absolut nimic şi dictează numai an cu an acelaşi caiet vechi şi unsuros unor 


urechi nouă? Latineasca şi greceasca e de vină dacă postulanţi de rînd, ce nu ştiu citi şi scrie, ocupă funcții în organismul 


instrucției publice? Latineasca e de vină dacă un reteveist cu patru clase primare, agent electoral de soiul birtaşului 
Purcel, e şef al diviziei instrucției în România ? 

La acestea nu e de vină senina anticitate, ci dezvoltarea demagogică a societății noastre. Pînă ce nu va înceta 
aceasta prevedem că orice şcoli s-or face — cît de speciale — ele nu vor putea aduce nici o îndreptare într-o societate în 
care meritul e în poziţie de a fi judecat de Fundeşti, Costineşti sau Serurii! Şi oare nu vedem această tendenţă nefericită la 
aceia chiar cari au urmat cursuri de ştiinţe esacte ? Medicii români... caută funcții, cei ieşiţi din şcoale de arte, de meserii, 
de tecnică, toți, toți aleargă după funcțiuni salariate de stat, de comune, de judeţe! 

Dar dacă în adevăr şcoalele noastre de latineşte şi greceşte ar fi fost bune ce n-am vedea astăzi în România? Am 
vedea cel puţin ştiinţele istorice înflorind, am avea erudiţi. Ei, bine, ştiinţa, cîtă se face la noi, se face de ruşine, de ochii 
lumii oarecum şi de către bărbaţi cari, între noi fie zis, nici n-au studiat vro dată în şcoalele româneşti, cel puţin nu în cele 
din România. D. Cipariu, care ştie desigur bine latineasca sa, n-a studiat în şcoalele noastre, Cihac asemenea nu, c-un 
cuvînt niciunul din învățații sau literatorii mai însemnați, cari îndealmintrelea se pot număra pe cele zece degete (sigur că 
ar rămînea cîteva de prisos). 

Să nu atribuim dar esclusiv împrejurării că se pretextează prin şcoli a se învăţa latineşte şi greceşte relele cari 
răsar din dezvoltarea demagogică a societăţii, din ignoranța noastră şi din lipsa de voință de a pune capăt unor 
monstruozități incompatibile cu secolul în care trăim. O ţară a cărei instrucţie se dirigează de către indivizi cu cîte patru 
clase primare, o ţară a cărei jurnalism şi legislaţiune e reprezentată tot prin asemenea genii nu poate înainta, din cauza 
spiritului de minciună care pluteşte asupra tuturor raporturilor, nu însă din cauza că latineasca sau greceasca i-ar fi punînd 


piedici! ... 


[28 iunie 1880] 


[„«ROMÂNUL», ÎN NUMĂRUL SĂU DE ASTĂZI...”] 


„Românul”, în numărul său de astăzi, cuprinde un lung articol polemic, adresat nouă ca răspuns la acel sfat cu 
totul binevoitor pe care-l dădusem guvernului: de-a nu arăta înclinaţiuni pronunțate pentru nici una din puterile mari, ci 
de-a menaja în mod egal susceptibilităţile lor, pentru că în mod egal avem necesitate de bunăvoința lor. 

Polemica e presărată de-o mulțime de insinuațiuni. Ba că e trist că organe ce se pretind româneşti manifestă 
bucurie şi speranță că ministeriile vor urma a se schimba după capriţiile şi cuviinţele ingerințelor din afară, ba că d-lor nu 


vorbeau aşa cînd erau 





în opoziţie, ba că desprețuim ţara, ba că am reprodus, spre a sprijini ideile noastre, un articol din „Le Nord”, ba că 
conservatorii aşteaptă toate de la străini, şi altele multe. 

O spunem drept că nicicînd nu ne-am fi aşteptat ca „Românul” să scrie un şir la adresa noastră fără o grămadă de 
sofisme, de rea-credință. Numiţi odată austro-maghiari de cătră aceiaşi oameni cari au în Ministerul de Externe pe d.V. 
Boerescu, principalul austro-maghiar din fostul guvern conservator, nu ne-am mira să ne vedem acuzaţi că am împărtăşi 
simpatiile d-lui Nicolae Creţulescu, un recent coleg al d-lui Brătianu, cunoscut prin broşura sa asupra Basarabiei. 
„Românul” cutează chiar a spune că „Timpul” stă în relaţiuni cu „Le Nord”, cu organul cancelariei ruseşti, deşi ziarul 
guvernamental ştie bine că, foarte blînd vorbind, această acuzare gratuită e cel puţin o infamie. 

Faţă cu cititorul nostru n-avem într-adevăr nevoie de nici un fel de esplicare de ce reproducem sau nu articole din 
„Le Nord”, precum n-avem nevoie a-i esplica de ce datăm foaia noastră după calendarul iulian. Calendarul iulian, 
îndreptat fiind de Iuliu Cesar, e — rezervă făcînd de greşala de calcul aglomerată pîn-acum într-o întârziere de 12 zile — 
în esența lui exact, deşi întreg sistemul ştiinţific pe care se bazează e fals. Sistemul astronomic al anticității admitea ca 
centru al lumei pămîntul, împrejurul căruia se învîrteşte universul întreg. Bazat cu toate acestea pe observaţiuni făcute 
asupra aşa-numitei mişcări aparente a astrelor, calculele lui cronologice erau exacte. Tot astfel, neavînd a face nici în clin 
nici în mînecă cu „Le Nord”, n-am văzut şi nu vedem nici un inconvenient de a reproduce articole privitoare la țara 
noastră dintr-un jurnal cu care încolo nu avem nici un fel de comunitate de idei. Mediul străin prin care trec acele relatări 


privitoare la ţara noastră, ne e cu totul indiferent, precum, cu tot calendarul iulian, ne e indiferent astăzi, după Galilei şi 


Copernic, sistemul geocentrist al lui Ptolomeu. Articolul respectiv din „Le Nord” nu este decît prea adevărat. D. Brătianu 
nu e în stare a-şi completa cabinetul şi caută miniştrii cu lumînarea. E asemenea adevărat că politica sa esterioară, 
pronunțată în înclinaţiuni manifeste cînd într-o parte cînd într-alta, l-a stricat cu unele puteri, fără a-l aranja prea bine cu 
altele, căci, precum am spus-o, de dragul ochilor frumoşi ai d-lui C.A. Rosetti nici una din puteri nu va comite copilăria 
de a-şi încorda relaţiile sale — dovadă soluțiunea cestiunii Arab Tabiei, care, cu tot prieteşugul stabilit, este o soluțiune 
nimic mai puțin decît multumitoare. 

Îi trebuiesc „Românului” dovezi pentru purtarea aceasta a d-lui Brătianu? Am dovedit, într-alt rînd, că, fără 
consultarea țării, d. Brătianu a încheiat, fără ştirea şi după spatele ministrului de esterne, convenţia ruso-română; am 
dovedit asemenea că-n originalul convenției, stabilit punct cu punct de cătră d-sa şi reprezentantul Rusiei, nu exista deloc 
„garantarea integrității actuale”; am dovedit că aceste cuvinte au fost adăogate între 3-4 aprilie de către d. Cogălniceanu; 
am dovedit că cererea de retrocesiune s-a repetat la Ploieşti de cătră prințul Gorceacov; am dovedit că „Românul”, fiind 
în stare a şti acea cerere, ne persifla că cerem zapis şi chezăşie; am dovedit, în fine, că ştiind cererea Rusiei, d. Brătianu a 
pus armata română la dispoziţia comandantului imperial fără a cere din nou garantarea anume a posesiunii Basarabiei. 
Oare asta nu însemnează a merge în plin în apele politicei balcanice a unei singure puteri? 

Dar ce să mai dovedim? 

La Congresul din Berlin d. Brătianu n-a avut nici curajul de-a se opune, nici pe acela de a-şi sacrifica 
popularitatea, de-a trage toate foloasele cel puţin dintr-o nenorocire ce nu se putea înlătura. A jucat pe sentimentalul, după 
ce comisese atîtea greşeli. A sacrifica zeci de mii de vieți ai copiilor României pentru interese străine i s-a părut uşor; a-şi 
sacrifica însă a sa popularitate pentru interesele țării, asta i s-a părut foarte greu. Nu! Pentru a-şi păstra nimbul 
popularității, d-lui nu s-a sfiit de-a o lua pe mînecă cu cestiunea izraelită, „Românul” nu s-a sfiit a propune categoriile, nu 
s-a sfiit a numi răscumpărarea cestiunea cea mai populară, în acelaşi timp în care d. Brătianu spunea în Senat că e o 
cestiune impusă din afară. 

Şi tot aceşti oameni cari au făcut serviciile cele mai ieftine Rusiei, tot compania Warszawsky-Mihălescu nu se 
sfieşte a ne imputa reproducerea unui articol adevărat din „Le Nord”! 

Daca dar am dedus că d. Brătianu va cădea prin politica sa esterioară, nu prin ingerinţe, ci prin imposibilitatea de- 
a se mişca în afară, şi daca am zis că „cît despre ţară, ar putea sta mult şi bine la putere” noi n-am făcut nimic alt decît a 


spune un adevăr. 





„Ce dispreţ, ce dezgust e-n aceste cuvinte!” zice „Românul”. 

Nici una, nici alta. E adevărul şi nimic mai mult. E un adevăr trist, dureros pentru noi şi pentru orice român 
cugetător, dar aşa este. Aceeaşi țară care-a produs pe un Mircea Basarab sau pe-un Ştefan, aceeaşi ţară în care a căzut 
capul lui Grigorie Ghica pentru a apăra un petec de pămînt a produs în secolul nostru pe-un d. Brătianu, care ţinea mai 
mult la opinia ce-ar avea-o despre el un Serurie sau un Pătărlăgeanu decît la interesele țării sale. Daca constatăm 
mizerabilitatea acestei plebe de ignoranți pretenţioşi, de oameni al căror patriotism consistă în a trăi din bugetul patriei, 
atunci despreţuim ţara, se înțelege. 

Ştie oare „Românul” ce l-ar fi aşteptat pe guvernul roşu, după unul singur din actele pe cari le-a comis, într-o țară 
populată c-o rasă mai puţin dezgustată de mizeria vieţii sale publice decît a noastră? 

L-ar fi aşteptat transportul gratis din lumea popularității pe cealaltă lume. Cestiunea Basarabiei, astfel cum s-a 
petrecut, scabroasa afacere cocoloşită de Senat, categoriile, cestiunea cea mai populară impusă de străinătate, goliciunea 
şi mizeria armatei noastre degerate în cîmpiile Bulgariei, toate aceste ş-ar fi găsit soluțiunea de către ţară în noduri ţepene 
de fuior de cînepă dacă în locul îngăduitoarei şi scepticei rase române am fi avut anglosaxoni sau franceji pe pămîntul 
nostru. 

Dar aşa? 

Poporul nostru agricol nu ia nici o parte la viaţa politică; alegătorii ceilalți — am putea-o dovedi aceasta 
comparînd listele electorale cu listele funcționarilor de tot soiul — sînt în majoritate slujbaşi ai statului sau atârnă de stat 
cu vrun interes oarecare; d. Brătianu exploatează această împrejurare prin renumita sa influență morală şi — o, minunea 
minunilor şi meşteşug al scamatoriei! — guvernul are majoritatea în Parlament! 

E trist că o țară al cărei trecut e atît de bogat în caractere, care a produs atâţia eroi, atîția oameni vrednici, a ajuns 
prin demagogie la aşa hal; dar, astfel stînd împrejurările, „Românul” ne va da voie să facem şi să mănținem deosebirea 


între ţara lui Ştefan şi a lui Mircea, din a cărei sîmbure născător a răsărit un codru de lauri, şi între ţara ofiliților şi 


parfumaţilor caraghioşi cari se felicită prin Paris cu comunazrzii şi-şi petrec zilele dormind şi nopţile prin Bal-Mabille. Nu 
e deosebire de ţară şi ţară, ci de generaţie şi generaţie; şi, daca n-am avea speranță că poporul românesc îşi va veni în fire 
şi va începe a distinge minciuna şi golul demagogiei de adevăr şi de ideea serioasă a unui stat bine organizat, am arunca 
condeiul pustiei, lăsînd ca opinia publică să se formeze prin benemerentele Nichipercea. 

Noi sfătuim pe confrații de la „Românul”, în chiar interesul lor, de-a se abţine de la un singur lucru față de noi, de 
la lecţiile de patriotism. Orice altă lecţie o primim rîzînd din partea d-lor, dar lecţii de patriotism de la aşa obraze sînt o 
insultă pentru noi. 

Aceiaşi oameni sau pretinşi conservatori cari, după „Românul”, „se sprijinesc pe impunerile de din afară şi speră 
numai într-însele” sînt aceia cărora Ţările Române datoresc existența de la 1300 şi pînă azi. Ni se pare că acest talent, de- 


a conserva e totuşi întrucîtva superior celui dovedit de d. Brătianu prin rectificările de graniță în minus!.. 


[29 iunie 1880 ] 


[IN N-RUL DE MARŢI...”] 


În n-rul de marţi, 24 iunie, ziceam următoarele: „Cititorul nostru ştie că sau ne-am abținut de-a da consilii 
guvernului în politica esterioară, sau am pregătit opinia publică în senzul în care se putea presupune că guvernul însuşi o 
voieşte. A face— în opoziție fiind — politica esterioară ni se pare un lucru prea gingaş în împrejurările complicate şi în 
calea spinoasă pe care are a o parcurge biata ţara noastră, atît de rău bîntuită fără vina ei de cîte ori alţii se ceartă peste 


capetele noastre şi peste noi. Departe de orice visuri aven- 





turoase şi gîndind numai la păstrarea celor ce ne-au putut lăsa strămoşii, noi ne-am mărginit aproape la un singur sfat, dat 
părinteşte, fără ură în contra cuiva, fără înclinare pentru altcineva. Acest sfat era: de-a nu accentua simpatii fățişe 
pentru vro una din puterile mari, căci numai noi le vom plăti. Nici una din puterile mari nu are gustul sau interesul de-a- 
şi strica sau încorda relaţiile de dragul ochilor celor frumoşi ai d-lui C.A. Rosetti, ba nici chiar de dragul ţării. Îndată ce 
ne grămădim pentru a esploata rivalitatea ce-o presupunem că există între ele, dispun neapărat rău pe una, fără ca 
iubirea celeilalte să fi aflat vreun spor considerabil”. 

Am arătat apoi că din nefericire guvernul radical n-a ştiut nicicînd să aprețuiască această linie tradițională de 
purtare, ci, manifestînd înclinațiuni fățişe cînd pentru unele din puteri, cînd pentru altele, va fi în imposibilitate de-a face 
un pas în politica noastră exterioară şi în urma acestei paralizii în afară precum şi a istovirii dinlăuntru va fi silit să se 
retragă. 


La acest articol „Românul” răspunse prin o polemică pe care am relevat-o deja în numărul trecut. 


Mare bucurie şi dulce speranță arată partida conservatoare, prin organul ei „Timpul”, că zilele guvernului d-lui Brătianu ar fi 


numărate, fiindcă, nu l-ar mai voi străinătatea. 


Nicăiri în articolul nostru nu se manifestă nici bucurie, nici speranță. 

De acolo o mulţime de insinuațiuni perfide, la cari am răspuns deja, deşi — între noi vorbind — nu meritau nici 
un răspuns. „Românul” o ştie mai bine decît oricine că, daca există un partid care nu s-a răzimat nicicînd pe străinătate, e 
cel conservator. Polemica pe acest teren ar fi de prisos. Noi am constatat faptul că guvernul, din nefericire, s-a discreditat 
prea mult în ochii unora din puteri, fără a se acredita în ochii altora. Azi putem spune mai mult: nu numai că nu poate 
face un pas în politica sa exterioară, dar, pe lîngă ace[a ]sta, întîmpină pretutindinea dificultăți ce i se creează anume lui şi 
numai lui. 

Astfel, la 16 iunie c., d. White, ministrul plenipotenţiar al Marei Britanii, a prezintat guvernului nostru o notă a 
ministrului său de externe. Această notă priveşte o datorie a Turciei pentru construirea liniei Cernavoda-Chiustenge. 

Înainte de-a se întruni încă Congresul de la Berlin s-a format un tribunal de arbitri care avea a decide afacerea 
aceasta. Arbitri[i] au condamnat pe Turcia la plata a 180 000 livre sterline (4 500 000 fr.). Între acestea Dobrogea s-a 


cedat României, deci Anglia îşi adresează cererea sa cătră România. 


E prea adevărat că România nici este, nici poate fi obligată de-a păzi un contract stabilit odinioară între Turcia şi 
o companie englezească, pe cît e de adevărat că un asemenea contract inter alios nu ne priveşte cîtuşi de puţin. Dar, pe cît 
de nedreaptă e cererea, pe atât de caracteristică este pentru a dovedi poziţia guvernului față cu străinătatea. 

O nouă dificultate este cea a despăgubirilor datorite particularilor pentru stricăciunile făcute de armata imperială 
în trecerea ei prin țară. Guvernul rusesc voieşte întîi înapoiarea celor opt milioane tăinuite pe care le-a împrumutat 
guvernului nostru, adecă bani cheltuiţi de mult şi a căror urmă nu se ştie. 

Relaţiile între România şi Bulgaria asemenea nu sînt de natură a ne bucura de influența diplomatică pe care 


puterile indispuse o exercită în contra noastră la Sofia. „Neue freie Presse” primeşte din Bucureşti ştirea că 


zilnic sosesc la Ministerul nostru de Război plîngeri din partea diferiților comandanţi asupra multiplelor provocaţiuni şi a 
actelor de dușmănie comise de bulgari. Mai cu seamă însă s-a plins colonelul Cruiescu, comandantul întiiului regiment de infanterie de 
la Ostrov, şi a declarat că a trebuit întreaga autoritate a superiorilor pentru a opri pe soldaţi de la întrebuințarea puştei. Se mai discută 
şi un alt raport al aceluiaşi colonel. Doi ofiţeri ruşi ce servesc în miliția bulgară a venit de curînd de la Silistria la Ostrov şi, fiind cam 
cu toane bune într-un otel, au declarat mai multor ofițeri români ce erau faţă că timpul românilor va trece curînd în Dobrogea. Îndată 
ce se va efectua unirea cu Rumelia răsăriteană, bulgarii [î]şi vor lua şi țara aceasta, deslipită de la ei. Această perspectivă nu tocmai 
fericită dete ocazie unui ofițer român de-a întreba pe cameradul rus daca într-adevăr bulgarii au acest plan, ceea ce ruşii dovediră prin 
enumerarea unor amănunte în adevăr interesante. Dintr-acestea rezultă, că bulgarii au de gînd a procede într-un mod cu totul rațional. 
Vro împrejurare oarecare se va lua drept pretext pentru a spori garnizoana din Silistria. Guvernul român, din precauţiune, va întări 


Ostrovul şi Arab Tabia, ceea ce va neliniști pe bulgari şi-i va face să sporească şi mai mult puterea 





din Silistria. Urmînd nouă măsuri de precațiune din partea românilor, amindouă părțile vor sta în fine faţă-n față, gata de război. 
Bulgarii s-ar bucura însă de nepreţuitul avantaj că în Silistra au unde grămădi trupe şi cai, muniţie, proviant şi altele de ale războiului, 


pe cînd românii n-au p-acolo alt adăpost decit cîmpul limpede. 


Nu dăm acestor informaţiuni o importanță mai mare decum au, dar ca dovadă că totuşi au oarecare însemnătate 
servesc chiar măsurile de precauţiune pe care guvernul însuşi le-a luat pîn-acum. 

Pe lîngă acestea se adaugă retrezirea ca din senin a cestiunii mănăstirilor închinate, datorită desigur la instigațiuni 
mai puternice decît acelea ale Patriarhiei, apoi neizbutirea misiunii d-lui Dim. Brătianu. În esenţă putem spune numai 
atîta, că d. Dim. Brătianu avea misiunea de-a împăca grupul format de Anglia, Franța şi Rusia şi de-a atenua în ele răul 
efect făcut de manifestaţiile de înclinaţiune a guvernului nostru pentru politica balcanică a altor state. Nu i-a succes de loc 


aceasta, cu toate că în cestiunea „uniformei” sau a „fracului” puterile apusene s-au arătat foarte îngăduitoare. 


[1 iulie 1880] 


[„„SE ŞTIE CĂ MARELE PARTID ...”] 


Se ştie că marele partid liberale-naţionale ar voi să aibă odată un minister pur al său, în care să nu intre elemente 
străine, ca d-nii Boerescu, Cogălniceanu ş.a. Situaţia fiind limpede astăzi, e natural ca d-nii Fleva, Giani, Campiniu ş.a. să 
aibă dorința nemărturisită de-a purta şi ei portofolii sub braț, de-a fi în capul mesei, cum se zice. Dorinţă legitimă; dar vai, 
marele maestru al politicei şi esterne şi interne nu poate renunța de-a compune cum va voi caleidoscopul cabinetului, o 
trestie tremurătoare sub suflările inspiraţiei sale diplomatice. 

Cei nemulțumiți cu ministerul s-au fost grupat în jurul celor patru viceprezidenţi, cu intenția hotărîtă de-a nu 
acorda cabinetului lucrul cel mai de căpetenie ... bugetul. 

Adunarea însă, ştiind că bugetul e izvorul tămăduirilor şi doftoria întăritoare a partidului, l-a votat în ruptul 
capului, de zburau capitolele şi paragrafii ca stilpii de telegraf cînd călătoreşti cu drumul de fier. 

De atunci, mulțumită închiderii sesiunii, situația s-a mulcomit, fără a se limpezi. Marele partid tot n-a ajuns de-a 
vedea compunîndu-se un ministeriu pur roşu; d-nii Campiniu, Fleva şi Giani sînt încă tot fără portofolii. 

Daca ne permitem a aminti cititorului unele scene din Parlament, din timpul votării bugetului şi a demisiei celor 


patru viceprezidenţi, o facem mai mult de hazul lucrului, fără vro altă pretenţie. 


Iată dar cîteva probe de parlamentarism radical: 


D. preşedinte: Astăzi s-a depus şi raportul pentru bugetul Ministerului de Rezbel; raportul care s-a depus acum nu este tipărit. 

Voci: Nu avem trebuinţă de tipărirea raportului. 

D. P. Ghika: Cer cuvîntul pentru ordinea zilei. 

D. preşedinte: D-lor, ştiţi că ordinea zilei nu se poate schimba fără învoirea miniştrilor. 

U. P. Ghika : Este, d-lor, o demisiune care s-a dat de cîteşipatru d-ni vicepreşedinţi ai Camerei şi asupra căreia sîntem datori să 
luăm o rezoluțiune imediat. 

D. preşedinte: D-nii vicepreşedinţi nu sînt aci, d. Chițu s-a dus pînă la Academie, iar ceilalți lipsesc. 

D. P. Ghika : Aceasta nu face nimic, căci, ca persoane, am toată stima ce datorim acestor persoane cari au fost vicepreşedinte 
ale Adunărei, trebuie să ne gîndim d-lor, că nu avem nici un vicepreședint şi prin urmare nu putem lăsa Camera în această situațiune. 

Rog pe onor. Cameră să ia o hotărîre în această cestiune şi să procedem imediat la alegerea vicepreşedinţilor, ca astfel să putem 


continua votarea bugetelor pe o cale regulată . . . (întreruperi, zgomot). 





D. G. Fărcăşanu : Nu se poate. 

D. Ghika: Nu se poate fiindcă nu vrea d. Fărcăşeanu, dar majoritatea Camerei o vrea şi acum afirm că vorbesc în 
numele majorităţei. . . 

Voci: Cine v-a autorizat ? De unde ştiţi că majoritatea voieşte ? 

D. preşedinte : D. Chițu s-a dus pînă la Academie, dar va veni îndată, ceilalți d-ni vicepreşedinţi lipsesc. 

D. Villacrose : D. preşedinte ar trebui să deschidă discuţiunea asupra acestei cestiuni care este la ordinea zilei şi 
să-i dăm o soluţiune. 

D. preşedinte : Nu o am la ordinea zilei; şi după regulament nu se poate schimba ordinea zilei fără învoirea 
guvernului. 

Voci: Este de sine la ordinea zilei. (zgomot) 

D. preşedinte: încă o dată vă declar, d-lor, că nu este pusă această cestiune la ordina zilei. 

Voci: Cerem noi să se pună şi s-o discutăm imediat. 

D. R. Campiniu : D-lor deputați, mai toți d-nii deputaţi cari au vorbit ieri în această materie au conchis să se 
ceară esplicațiuni de la d-nii vicepreşedinţi asupra motivelor ce-i fac să demisioneze. Pînă acum d-nii vicepreşedinţi nu 
au dat nici un fel de esplicaţiune. 

Voci: Au dat. 

D. B. Campiniu : Nu au dat esplicaţiuni formale şi pe cîtă vreme esplicațiuni formale nu esistă noi sîntem în 
poziţiune a crede că d-lor [î]şi retrag demisiunea. 

Rog pe onor. Cameră să binevoiască a aştepta venirea d-lor vicepreşedinţi şi atunci vom aviza, iar pînă atunci să 
trecem la lucrările ce avem la ordinea zilei. 

Voci: închiderea discuţiunei. 

D. P. Ghika : D-lor deputaţi, am văzut cu mare părere de rău că d. Campiniu, care face parte din majoritate, cînd 
este în cestiune onoarea partidului liberal vine sub scrupul de consideraţiuni cari sînt foarte legitime şi pe cari le 
împărtăşesc şi eu, vine şi cere să se amîne soluţiunea acestei cestiuni, care este de demnitatea Camerei a se rezolva cu un 
moment mai înainte . . . (zgomot, întreruperi) 

Voci: Nu se poate schimba ordinea zilei fără încuviințarea guvernului. 

U. P. Ghika : În cestiunea de față schimbarea ordinei zilei nu priveşte pe minister, ne priveşte pe noi, majoritatea 
şi, cu toată simpatia ce avem pentru guvern, cerem ca această cestiune să se pună la ordinea zilei, ca să primească imediat 
o soluțiune. 

(Se pune la vot închiderea discuţiunei şi trecerea la ordinea zilei, şi se primesc). 

D. preşedinte : Fiindcă d. ministru [al] Cultelor şi Instrucțiunei Publice nu este aci, vom începe cu bugetul 
Ministerului de Rezbel. 

D. N. Fleva : lată amendamentul meu: „Propun ca diurna comisarului general să se reducă la 800 lei pe lună şi să 
se reducă ajutoarele la unul cu 400 lei şi un ajutor cu 200 lei, un uşier cu 80 lei precum şi suprimarea chiriei de 400 lei”. 

(Se pune la vot amend/am]entul d-lui Fleva şi se adoptă). 

D. ministru de externe : Declar, d-le preşedinte, că răspunderea, după primirea amendamentului d-lui Fleva, nu 
va fi a mea. 

D. N. Catargiu: Mai înainte de a pune bugetul la vot vă rog să întrebaţi pe d. ministru de externe dacă primeşte 


amendamentele introduse. 


D. ministru de externe : În urma primirei amendamentului prin care se reduce leafa comisarului şi se suprimă 
chiria localului declar că nu primesc bugetul. 

D. G. Chițu: D-le preşedinte, depun la oficiul d-v. demisiunea d-lui D. Giani, a d-lui N. Fleva şi a mea din 
funcțiunea de vicepreşedinţi ai Camerei şi vă rog să binevoiţi a face să i se dea citire. (D. C. Poroineanu, dă citire 
următoarei demisiuni:) 

„Domnule Preşedinte, 

Convinşi că între noi şi onor. majoritate nu mai există acea comunitate de idei şi de vederi atit de necesară în 
rezolvarea mai multor cestiuni de prima importanţă ce sînt astăzi la ordinea zilei, vă rugăm, d-le preşedinte, să binevoiţi 
a comunica onor. Adunări că demisionăm din vicepreşedenţia cu care ne-a onorat şi pentru care, şi de astă dată, nu lipsim 
a-i arăta viua şi profunda noastră recunoştinţă. 

Primiti, d-le preşedinte, încredințarea înaltei noastre stime şi considerațiuni. 

G. Chițu, D. Giani, Nicolae Fleva”. 


D. I. Agarici: D-le preşedinte, în urma acestor demisiuni, crezînd de datoria mea de a lăsa libertatea Camerei ca 
să facă o alegere conformă cu spiritul de care este animată, mă unesc şi eu cu ceilalți trei d-ni vicepreşedinţi şi vă rog a 
primi şi demisiunea mea. 

D. preşedinte : D-lor, pun la vot demisiunea d-lor vicepreşedinţi. 

(Adunarea refuză aceste demisiuni). 

D. G. Chițu : D-le preşedinte, sînt autorizat din partea celorlalți trei colegi ai mei a declara onor. Adunări că noi 
persistăm în demisiune. 

D. Al. Lahovari : Ar fi bine ca, atunci cînd patru vicepreşedinţi socotesc de datoria dumnealor a se retrage din 
mandatul ce Camera le-a încredințat, să vină la tribună a da motivele acestei retrageri . . . (întreruperi) 

D. G. Chițu: Le-am dat. 

D. Al. Lahovari: Le-ați dat, dar mi se pare că sînt cam vagi; ați zis că este neînțelegere între majoritate şi între d- 
v.; aceasta este foarte vag şi ar fi bine să fim luminați asupra divergințelor ce există între d-v. şi majoritate. 

D. P. Buescu : D-lor deputaţi, totdauna biuroul este sincera expresiune a majorității. Acum, cînd onor. d-ni 
vicepreşedinţi [î]şi dau demisiunea, se înţelege că atunci este oarecare neînțelegere între ideile cari au fost mai nainte şi 
între ideile cari predomnesc azi această majoritate ? Avem noi trebuință, majoritatea, să cerem ca acei d-ni vicepreşedinţi 


să ne spună lămurit care este cauza acestei demisiuni ? 





Apoi, este vreunul din d-v., din majoritate, care să nu ştie care este cauza? 

Voci : Eu nu ştiu nimic. 

Voci : Nici eu; nici eu. 

D. P. Buescu: [î]mi pare foarte rău; d-v. ştiţi care este cauza; prin urmare nu aveţi cuvînt să ziceţi nu ştim; o ştiţi 
foarte bine şi prin urmare este de prisos a o mai declara. 


(Zgomot. Şedinţa se suspendă pe 20 de minute). 


(Şedinţa se redeschide peste 20 minute). 

D. R. Campiniu: D-lor deputaţi, demisiunea in corpore a d-lor vicepreşedinţi ai Adunărei este pentru noi, 
majoritatea, o surprindere, mai cu seamă cînd ea este întemeiată pe consideraţiuni de neînţelegeri; acele neînţelegeri 
pentru mulţi din noi sînt necunoscute. 

Voci: Pentru toată majoritatea. 

D. preşedinte : Nu întrerupeţi, vă rog, lăsaţi să mergem cu liniştea ce ne impune situațiunea. 

D. R. Campiniu : Nu ne aşteptam ca onor. vicepreşedinţi, cari cunosc spiritul minorității şi tendinţele ei, să le 
dea această ocaziune puţin favorabilă pentru vicepreşedinţi. 

D-lor, ce fapte, ce lucrări s-au produs în sînul acestei onor. Camere cari să fi probat o divergență de opiniuni şi de 
vederi între d-nii vicepreşedinţi şi majoritate ? . . . 

Voci: Nici una. 

D. R. Campiniu : Eu nu cunosc nici una. Sînt fapte misterioase ? Sînt mobile ascunse ? Sînt motive neavuabile 
cari fac pe d-nii vicepreşedinţi să se retragă? 


Aceasta este o altă cestiune. S-au schimbat oare domniele lor aşa încît cred că nu mai pot fi vicepreşedinţi ? Pe cît 


timp nici un fapt n-a probat pînă acum vro dizidență între majoritate şi d-nii vicepreşedinţi eu sînt de opiniune a respinge 
aceste dimisiuni. 

D. preşedinte : S-au respins, dar domniele lor au răspuns că persistă în demisiune. 

D. Campiniu : Atunci, d-le preşedinte, fiindcă noi nu sîntem mulțumiți pe simpla afirmaţie că este disidenţă între 
noi şi d-nii vicepreşedinţi, noi [îi vom considera încă ca făcînd parte din majoritate şi responsabili de toate actele făcute 
de majoritate. Prin urmare eu nu văd nici un motiv a le primi demisiunea fără a ne da explicaţiuni şi fără a ne arăta 
motivele cari-i fac să se despartă de majoritate. 

D. P. S. Aurelian: Aş propune să facem un apel călduros şi frățesc la aceşti bărbaţi, cari sînt dintre fruntaşii 
partidului liberal, ca să binevoiască a se explica cu noi şi a ne arăta motivele ce i-au putut îndemna să ia o asemenea 
hotărîre; trebuie să fim mai înainte de toate lămuri asupra cestiunei şi de aceea v-aş ruga să binevoiți a lăsa în 
suspensiune primirea sau respingerea demisiunei, pentru ca să vă puteţi pronunţa (întreruperi) în mai bună cunoştinţă de 
cauză decit ați putea-o face acum. 

Să se suspende orice deciziune şi să lăsați timpul material colegilor noştri ca să se consulte cu majoritatea. 

Se observă că, daca şedinţa secretă ţinută de „noi majoritatea” ar avea loc la Cameră, are dreptul să vie şi 
reacţiunea la ea. 

Voci: Nu se poate. 

O voce: Atunci la chir Constantin. 

D. Vernescu : Nu este treaba noastră ce are să facă majoritatea. Noi ne ocupăm a şti daca este şedinţă sau nu şi 
deseară. 

Acum aud c-aveţi să ţineţi o şedinţă secretă deseară. Procedura aceasta nu ştiu cum s-o numesc. 

D. N. Catargiu : Voiesc să-şi suspende demisiunile şi să dea concurs d-lui preşedinte ? 

Voci : Nu vor. Nu vor. 

D. preşedinte : Pun la vot propunerea d-lui Aurelian, ca deseară să avem noi majoritatea o întrunire în şedinţă 
secretă. 

Voci: În care local? 

Voci: Aci. 

(zgomot infernal, întreruperi) 

D. Dimancea : Majoritatea a hotărît că deseară este şedinţă. Dar majoritatea găseşte cu cale, pentru interesele 
majorităţii, ca deseară să nu mai fie şedinţă. Rămîne dar ca majoritatea să se adune unde-o pofti. 


Propun ca deseară să nu fie şedinţă. 


Aceste scene nu sînt lipsite de trăsături comice. Dar, abstracţie făcînd de la ele, se constată întîi tendența 
eliminativă a partidului roşu, apoi adîncimea crizei care s-a născut atunci şi durează pînă astăzi, cu toate că „noi 
majoritatea” a ţinut o şedinţă secretă „pentru interesele majorităţii”, iar asupra tuturora se constată, prin vacanţa atîtor 
portofolii, neputinţa d-lui Brătianu de-a-şi reconstitui cabinetul numai din elemente roşii. 

Întrebarea cea mai naturală ce răsare din toate acestea e: poate o criză ministerială să ţină atît de mult fără să-şi 
afle o soluţiune? 

Formula cauzală a acestor întîmplări, fie-n mare fie-n mic, e următoarea: Incapacitatea e sub radicali erijată în 
titlu de merit, mărginirea şi neştiința brevetate ca titluri de recomandaţie. Toţi fiind egali în privirea acestei părți negative, 
e natural ca toți să aibă ambiția de-a servi patria în rangurile cele mai înalte, de vreme ce nu există între roşii nici o 


inteligență superioară care s-ar impune prin sine însăşi. De aceea, de la înce- 





putul formării ministerului Brătianu, cabinetul s-a transformat într-un caleidoscop care ne arată rînduri-rînduri prefacerea 
personalului chemat a-l compune, prin trecerea prin ministeriu, fiecare la rîndul său, a tuturor corifeilor din orta. Lucrul a 
ajuns o mare greutate de învins pentru d. Brătianu, din cauza neputinţii în care se află de-a putea satisface destul de 
repede nerăbdarea tuturor nulităților marelui partid. Supărarea celor ce rămîn în aşteptare devine din ce în ce mai mare, 
precum am văzut-o manifestîndu-se în scenele de comedie reproduse mai sus. 

Dar ce e de vină la toate acestea țara ? Slăbiciunea imanentă a guvernului înlăuntru şi, ca rezultat al unei politici 
aventuroase, slăbiciunea în afară, mizeria administrativă, tăinuitele scabroase afaceri, toate acestea se resimt în ţară, deşi 


mijlocul constituţional de-a le înlătura ar fi ca sau d. Brătianu să-şi formeze odată un cabinet statornic şi solidar 


responsabil pentru toate actele lui, sau în fine să lese această sarcină unui altuia, care n-ar avea a ţinea seamă de ambițiile 


tuturor nulităților. 


[2 iulie 1880] 


ÎNVĂŢȚĂMÎNTUL ELEMENTAR ÎN ARDEAL 


Pe cînd la noi literatura didactică e în mare parte obiect al speculei din partea şi a învăţătorilor şi a librarilor, şi 
zilnic se înmulţesc acele coale tipărite fără folos pentru şcoală, dar de un folos cu atît mai mare pentru autori, în Ardeal şi 
Ungaria, departe de-a fi lăsată pe mîna speculanților, formează obiectul serioaselor preocupațiuni a oamenilor celor mai 
luminaţi ai poporului românesc. Se-nţelege că şi la noi există lăudabile escepții; sînt autori cari nu copiază numai cărți 
străine, ci gîndesc ei singuri cînd scriu şi cari au deci calificațiunea pedagogică necesară, sînt pe de altă parte şi firme de 
librari cari la editarea de cărți au în vedere şi calitatea. România oficială cheltuieşte milioane pe an pentru instrucţie şi cu 
toate acestea şcoalele rurale, întreținute de stat, există în cele mai multe locuri numai pro forma, iar cele din oraş, în loc 
de-a produce oameni, produc postulanţi. În loc ca un spirit nou de muncă şi iubire de adevăr să intre în şcoalele vechi, au 
rămas din contra spiritul vechi, de pricopseală şi înaintare prin meseria înşirării negramaticale de vorbe pe hîrtie. Ca şi 
din şcoalele noastre vechi, şi din cele nouă tot logofătul „Coate-goale” iese. 

Nu aşa în Ardeal. 

Simplii muncitori ce vin de acolo ştiu uneori carte mai temeinică decît unii directori de şcoale primare de aici, 
nemaivorbind de numărul nesfârşit al învăţătorilor săteşti de la noi, dintre cari cel mult 5% sînt acătării. Pe cînd apoi în 
Ardeal inspecţiunea şcolară e încredințată unor oameni cu înaltă cultură clasică şi cu calificaţiune pedagogică, la noi 
advocaţi de şcoală veche, cu 4 clase primare, cari nu ştiu citi şi scrie bine, administrează învățămîntul chiar în centrele 
cele mari, necum în judeţe depărtate. 

Caracterul general al epocei actuale din România e funcționarismul, dar în lupta pentru a parveni nu învinge 
nicicînd cel mai capabil, ci totdeuna cel mai netrebnic. 

Astfel şi funcțiile în administrația învățămîntului sînt privite ca nişte sinecure pe cari titularul le esploatează pe cît 
este în slujbă, căci fiecine ştie şi s-a convins demult că de-ar lucra sau n-ar lucra, de şi-ar împlini sau nu datoria, e cu 
desăvîrşire egal. Dat afară tot va fi daca va veni alt ministru; pus în funcţie iar va fi daca societatea anonimă de esploatare 
din care face parte va veni la putere. 

Nu vom fi nedrepți. Există şi la noi oameni cu cunoştinţe pedagogice sau cel puţin cu talent şi instincte 
pedagogice, există chiar grupuri întregi de asemenea oameni. Dar ceea ce fac ei e absolut independent de administraţia 
statului, e pură întîmplare. 

Ar fi putut să fie şi să nu fie; despre partea statului şi îndeosebi a ministerului sub care stau nu le-a venit 


încurajare, ci din contra cele mai mari neajunsuri. 





Asupra cauzelor acestor rele nu ne vom opri. Constatăm numai că începutul fusese sănătos, dar că dezvoltarea 
ulterioară, prin deplasarea generală a claselor, a fost din cele mai rele. Din momentul în care din buni profesori de liceu 
s-au făcut răi profesori de universitate şi din bacalaureaţi îndoielnici profesori de liceu soarta învățămîntului era 
compromisă. 

Cu totul alt efect face asupră-ne învățămîntul din Ardeal. Deosebirea radicală între acesta şi al nostru e că 
învățămîntul românesc de acolo, în loc de-a fi sprijinit de guvern, ceea ce s-ar întîmpla în orice altă ţară, e din contra 
combătut de el şi nu primeşte nimic de la stat, ci e susținut prin contribuţiuni de bunăvoie din partea comunităților 
confesionale. Deşi susținut de biserică cu mijloace modeste, i se mai şi impune învăţarea unui obiect şi greu şi absolut 
nefolositor dezvoltării elevilor, învăţarea unei limbi radical deosebite de cele europene, inculte, c-o literatură săracă, 
condamnîndu-se astfel şcoalele confesionale la o muncă de Sisif, la o pierdere de vreme cu dresarea într-o limbă c-o 
fonologie imposibilă, ceea ce va avea de rezultat tîmpirea minții şi alterarea organelor graiului. 

Nespus de multe sînt dar piedecile cu cari poporul nostru are a se lupta pentru înaintarea lui şi nu este de loc de 


mirare daca în multe au rămas îndărăt. In Țara Românească şi Moldova are a se lupta cu ignoranţa şi cu corupţiunea 


stăpînitorilor săi, cu acea lipsă de caracter şi de patriotism, triste şi neînvinse rămăşiţe ale epocei fanarioţilor cari nu pot 
fi nici şterse nici înlăturate prin miile de fraze democratico-politice cari întunecă văzduhul şi mințile; în Austro-Ungaria 
cel puţin, întru cît s-atinge de sferele învățătoreşti şi clerice, caracterul e mai intact, dar aci se opun alte greutăți: ici 
tendențe de maghiarizare, colo de germanizare, toate zădarnice, după a noastră părere, dar toate avînd de rezultat moral 
împiedecarea culturii poporului, de rezultat material sărăcia sau stagnaţiunea lui economică. 

Cîteodată ni se pare [că] nu i-a mai rămas poporului românesc decît un singur chip de-a scăpa: ultima ratio. Dar 
pentru aceasta ar trebui să fie mai primitiv decum este astăzi. În genere toate virtuțile omului corespund cu defecte tot atît 
de pronunţate. Natura blîndă şi lesne guvernabilă a poporului nostru are, drept corelat rău, lipsa de putere de reacțiune; 
dovadă e că nişte oameni curioşi ca frații maghiari îşi pot face de cap în patria comună de sub coroana lui Sf. Ştefan. 

Noi într-adevăr nu împărtăşim tonul plîngător al cîtorva organe de preste Carpaţi. Avînd în faţă un adversar, 
există două probabilități: sau te poți scăpa de el sau nu. Dacă poţi, fă-o; dacă nu, nu te mai plînge, ci rabdă bărbăteşte. 
Plîngerile tale îl încurajează. 

Acestea toate am găsit de cuviinţă a le espune pentru a arăta variile inconveniente cu cari cultura română are a se 
lupta şi dincoace şi dincolo de Carpaţi. Cu atît mai frumoasă şi mai întăritoare de suflet este priviliştea biruinţei, line dar 
necontenite, a învățămîntului românesc din Ardeal. Părintele protosincel Ilarion Puşcariu ne dă în prefața Principiilor de 
pedagogie liniamentele unei istorii a învățămîntului român popular din Ardeal. 

Şi acest învățămînt, ca şi multe alte lucruri bune, se datorește iniţiativei acelei nobile şi neuitate inimi de monarh, 


lui Iosif II. Printr-un rescript din 14 iulie 1875 se-nfiinţează oarecum şcoala română răsăriteană. 


[3 iulie 1880] 


[ „UNA DIN NENOROCIRILE ACESTEI ŢĂRI...”] 


Una din nenorocirile acestei țări este că toate nulitățile pretențioase cîte aspiră la portofolii nu ştiu nimic alta 
decît Codul, n-au învăţat decît cum să facă paragrafii să se bată în capete. Cu toată neştiinţa lor, [î]i vedem însărcinîndu- 
se cu orice funcție a statului, chiar cu acelea cari cer de la titular cunoştinţe tecnice sau speciale de resort. Astfel un 


advocat care în viaţa-i n-a fost nimic alta decît advocat devine [director] de 





drum de fier, un altul ministru la învățăturilor, un al treilea diplomat ş.a.m.d. Prototipul acestui universalism nimic mai 
puţin decît universal e însuşi şeful partidului, d. I. Brătianu, cu deosebirea numai că d-sa nu este nici advocat, va să zică 
nici Codul nu-l ştie măcar. D. Brătianu pretinde a se pricepe la toate. La Finanţe voiţi? Unul este, altul ca d-sa nici nu se 
pomeneşte. La Război? Mai cu seamă şi mai ales atuncea cînd este război chiar. La Lucrări Publice? Oricînd, numai 
răscumpărări de drum de fier să fie la mijloc. La Interne? ÎI vedem în adevăr ce-i plăteşte geniul administrativ, mai ales 
încunjurat de ceata Mihălescu-Chiriţopol-Simulescu şi cum i-o mai fi chemînd. 

Dar cazul izolat al d-lui Brătianu ar fi numai un problem interesant din punct de vedere psicologic daca n-ar găsi 
imitatori din ce în ce mai mulți. Unul din aceşti imitatori e actualul ministru de finanțe, d. Câmpineanu. E prea adevărat 
că n-are cineva decît să-l vază ca să se convingă, chiar necunoscînd pe Lavater, că îndărătul măştii acesteia nu este 
absolut nimic. Cu toate acestea a perîndat c-o egală şi universală ignoranță mai multe ministerii, între cari şi pe cel de 
finanţe. În timpul discuţiei asupra proiectului de Bancă Naţională d-sa nu s-a distins prin lumina consiliilor sale de 
financiar, iar, după ce proiectul a devenit lege şi a început a se realiza, meritul d-sale a consistat în luarea unor măsuri cu 
totul stîngace, al căror rezultat a fost nemulțumirea generală a publicului şi o mare confuzie, prin retragerea din 
circulațiune a mijlocului celui mai elementar al ei, al monetei divizionare. 

Perturbaţiunea cauzată prin măsura escrierii unui termen prea lung pentru acoperirea acțiilor băncii, abuzul cu 
procurele comis de înalți funcţionari ai statului, repartiția convenită şi de mai nainte pusă la cale a acţiilor asupra 
membrilor ortalei, toate acestea, pe lîngă imoralitatea procederilor şi incompatibilitatea lor cu natura impersonală a 
statului, sînt agravate încă de turburarea adusă în circulaţiunea bunurilor prin retragerea cu totul de prisos a monetei 
divizionare din piață. D. Câmpineanu, în înalta sa înțelepciune financiară, a dispus ca banca să nu primească decît aur, 


bilete ipotecare şi monetă naţională de argint. Aur se înțelege de la sine; ar fi trebuit chiar să nu se primească decît numai 


aur; la biletele ipotecare s-ar opune deja o mulțime de scrupule, dar cele mai multe se opun la primirea monetei naționale 
de argint, eschizîndu-se rubla. 

Monetă naţională de argint! 

Înainte de toate n-o avem. Monetă naţională de argint ar fi piesele de cinci franci a căror batere s-a votat, dar nu 
se va realiza, de vreme ce s-a hotărît a se bate în ţară şi se ştie că, îndată ce nu se poate face vro mică daraveră cu 
confecţionarea ei în străinătate, ambiția de a avea monetă națională devine foarte deşartă pentru un patriot roşu. 

Aşadar nu avem decît cîteva milioane de monetă divizionară în piese de o jumătate, de unul şi de doi franci, care, 
neavînd valoarea legală, deci nestînd, în privirea aliagiului, în raportul legal cătră aur, se caută astăzi cu multa aviditate 
pentru a fi depusă în pivnițele Băncii Naţionale. Prin aceasta însă nu rămînem decît cu ruble, cu jumătăţi de ruble şi cu 
gologani. Toată lumea suferă din cauza lipsei de monetă divizionară, fără ca încai banca să cîştige ceva prin aceasta, de 
vreme ce grămădeşte în lăzile ei o monetă ce nu are valoarea înscrisă pe ea, o monetă care-n cazul cel mai bun e egală, 
daca nu inferioară, rublei. 

Cu cît se succed termenele plătirii integrale a sumelor semnate la bancă, cu atîta lipsa de monetă divizionară 
devine mai simţitoare, încît nu e departe momentul în care să vedem apărînd în pieţele noastre monetă divizionară străină, 
precum sferturile de rublă ruseşti. Atunci vom recădea în starea în care eram acum douăzeci de ani, cînd piața noastră era 
inundată de moneta divizionară a tuturor statelor din lume, vom vedea piața devenind arena de joc a unor piese 
demonetizate, precum erau sfanţii, sfănțioaicele, orţii, puişorii ş.a. 

Sfertul de rublă a şi început să reapară cu o naivă suficiență în piață, deşi nu are curs legal. Lipsa lui de valoare 
nu-şi afla alt egal decît în lipsa de valoare a însuşi ilustrului d. ministru de finanţe, în care nu ştim ce să admirăm mai 
mult, beatitudinea cu care se crede chemat a face lucruri ce nu le pricepe sau ignorarea celor mai elementare noțiuni de 


economie socială. 


[4 iulie 1880] 





„DACA MULT OCUPATUL ...”] 


Daca mult ocupatul şi cu multe lefi înzestratul primar al capitalei adaogă 20% asupra taxei licenţei băuturilor 
spirtoase — opoziţia e de vină. Ce logică o mai fi şi cea a ziarelor guvernamentale nu mai înțelegem. Conform unei legi 
din 1875 comuna are dreptul de-a percepe două zecimi asupra dărilor cătră stat. Daca această dispoziţie e bună sau nu, 
daca acei bani le trebuiau comunelor sau nu pentru organizarea unui serviciu regulat al percepției e o cestiune de 
importanță secundară. Daca n-a trebuit, atunci e de mirare de ce în patru ani de guvernare roşie nu s-au abrogat legea, 
ceea ce era şi simplu şi uşor pentru majorităţi atît de docile, cînd nu sînt la mijloc portofolii ministeriale. În realitate însă 
d-nii liberali-naţionali, precum se numesc, speculează cu legile ca cu orice alt interes public. Cînd sînt a se face alegeri, 
cînd popularitatea e ameninţată ţin legile in suspenso; iar după ce s-au efectuat alegeri judeţene, comunale sau generale, 
atunci lacunele bugetelor, ale izvoarelor de tămăduire ale roşilor, golurile doftorici întăritoare îi silesc să iasă cu legea în 
față şi să pretinză ceea ce pîn-acuma uitaseră, ca din întîmplare, să pretinză. 

Atât organele guvernamentale cît şi cele opoziţionale au criticat, fiecare din punctul său de vedere, această sporire 
cu 20 la sută a taxei asupra băuturilor. Noi din parte-ne, oricît am fi de contrarii unui nou impozit, criticăm pur şi simplu 
această jucărie cu legi în vigoare, această suspendare a lor fără ca ele să fi fost abrogate, această amînare a perceperii unei 
dări pentru cauze politico-electorale. Se-nţelege că, după ce cercurile interesate se deprinseseră a vedea legea aceasta 
căzînd în desuetudine, ele să se simtă atinse în mod neplăcut de reintroducerea ei şi sîntem cei din urmă a zice că cei 
interesați nu ar avea tot dreptul să se plîngă. 

Dar în sfîrşit unde o să ducă acest straniu mod de guvernare? Alegătorii ştiau prea bine că există o lege prin care 
comunele sînt autorizate a percepe două zecimi. Consiliul comunal ţine deci asupra lor atîrnată ca sabia lui Damocle 
această dare, gata totdeuna de a o lăsa să cază pe ei. Mai mult: consiliul comunal, silit de trebuinţe materiale, voieşte în 
sfîrşit să perceapă darea; organul guvernamental [î]i spune să n-o facă, căci se pot întîmpla alegeri noi, de astă data în 
Parlament poate. Noi nu ne mirăm deloc de fineța cu care „Românul” aruncă şi aceasta asupra partidului conservator. 
Ziarul guvernamental nu face alta decît a-i da astfel indirect primăriei un sfat: „Nu pune dări... dar fă datorii, precum face 


guvernul. Datoriile le vor plăti ca totdeauna conservatorii”. 


Oare nu e tot astfel cu finanțele statului? Biletele ipotecare, necunoscuta datorie flotantă, sporul cu 30% a 
bugetului cheltuielelor în patru ani numai, toate aceste vor crea o situațiune care nu se va putea limpezi decît prin 
împrumuturi nouă, prin dări nouă. Guvernul roşu o ştie aceasta foarte bine, dar se fereşte ca de foc de-a dicta o dare nouă, 
ci se-mprumută într-una, mai cu samă pe sub mînă, nu prin împrumuturi consolidate. Abia cînd va cădea de la putere se 


va vedea caosul financiar în care va fi lăsat ţara. 


[5 iulie 1880] 


[„CITITORUL NOSTRU ...”] 


Cititorul nostru [î]şi va aduce aminte că, în timpul în care se discuta anexarea Dobrogei la România, am ales 
espresiile cele mai tari cu putință pentru a mişca pe guvern de-a nu nenoroci provincia aceasta cu regimul administrativ 
arbitrar şi corupt care bîntuie restul țării. Era destul de-a ne-nchipui pe Mihăleştii, Chiriţopolii, Simuleştii de toate 
categoriile, era destul de-a ne gîndi la ignoranţa şi perversitatea deplină care formează azi un titlu de recomandație pentru 
guvern spre a fi numit cineva în administraţia țării pentru a prevedea cu exactitate aproape matematică rezultatele la care 


vom ajunge 





întru fericirea acelor sălbatici, precum numea odinioară presa guvernamentală pe locuitorii provinciei. 

lată că în fine şi „Românul” recunoaşte că administraţia e cu desăvîrşire slabă şi nepăsătoare, că administraţia 
financiară e din ce în ce mai nechibzuită, că această stare de lucruri se urmează întocmai, ba poate şi mai rău în anul 
curent: ca, prin o adevărată anomalie, administraţia domeniilor, rău pregătită şi în imposibilitate de-a face o bună 
administrație fără studii prealabile, fără o sistemă, aşază şi percepe impozite, tot atît de rău concepute la aşezare şi mai cu 
deosebire rău urmărite şi rău încasate. Astfel administraţia domeniilor au aşezat o taxă asupra vitelor în aşa mod încît 
mulți crescători de vite au trecut cu turmele lor în Bulgaria şi toți amenință a trece daca nu se va aduce îndreptare. 

Astfel — zice tot „Românul” — tocmai poporaţiunea românească emigrează în Bulgaria. 

Am trebui să fim mulțumitori ziarului guvernamental pentru aceste destăinuiri. Nu se poate într-adevăr o critică 
mai amară a întregului sistem care ne stăpîneşte decît faptul că din România, c-o populație atât de rară, emigrează tocmai 
românii din cauza guvernului lor propriu, ca să scape de ai lor. Atât scrierile economice ale d-lui loan Ghica, cît şi acele 
ale d-lui Xenopol observă că în multe sate românii, cari au atîta iubire pentru pămîntul lor, [î]şi părăsesc vetrele şi 
ogoarele şi iau lumea-n cap spre a scăpa de sarcinele ce apasă asupră-le şi de vexaţiunile administraţiei. Tot astfel am 
prevăzut şi în privirea Dobrogei că se vor despopula cafenelele pentru a se implea biurourile administraţiei de acolo, că 
inepția şi arbitrarul cunoscut al păturei catilinare din societatea noastră va face pe locuitori să-şi ia lumea-n cap. 
„Genabet-tacîm” a numit un turc administraţia română cînd a văzut că un director de prefectură din Dobrogea, comițînd 
mai multe înşelătorii, a scăpat de urmărirea păgubaşilor, punîndu-se sub bandiera austriacă a unui vapor; „genabet-tacîm” 
va fi zis cînd d. Brătianu a luat chiar apărarea acelui om, pentru a mănținea prestigiul administraţiei române. 

Sub domnii noştri vechi se popula ţara prin înmulţire şi imigraţiune; azi, în secolul al XIX[-lea], sub regimul 
corupt al libertăţii roseteşti, populaţia scade în oraşe, stagnează în sate, ba locuitorii găsesc că regimul turcesc chiar a fost 
mult mai bun decît cel naţional român şi iau lumea în cap denaintea tristei generații pe care România a produs-o în 
jumătatea a doua a secolului nostru. 

În loc de-a lăsa provincia în statu-quo, precum era sub turci, şi a îngădui ca din dezvoltarea necesităților ei 
naturale să răsară forma organizațiunii ei viitoare, s-a întins numaidecît asupra-i acelaş sistem de esploatare neomenoasă 
care despopulează şi sărăceşte România întreagă. 

În Bulgaria emigrează turci şi imigrează bulgari, în Serbia emigrează albaneji poate şi imigrează sârbi; în 
România imigrează sîrbi, bulgari, evrei ş.a. — numai românii ies. Natura blîndă şi atît de lesne guvernabilă a poporului 
nostru găseşte insuportabile sarcinele ce i le impune guvernul său propriu. 

Cu toate acestea ziarul guvernamental se numeşte, în mod pretenţios, „Românul”, esclusivul român, subliniat, 


recum zicea bătrînul Eliade; ţara se numeşte „România”, guvernul e românesc. Nu ştim, zău, daca sistemul actual 

prelungindu-se în infinit, nu ar avea de rezultat o deplină suplantare a rasei ce locuieşte în țările noastre prin alte rase, 


străine, cari să poată suporta guvernul Brătianu-Mihălescu. 


[6 iulie 1880] 


[„„«BINELE PUBLIC» NE ADUCE ŞTIREA ...”] 


„Binele public” ne aduce ştirea că d. loan Brătianu, în călătoria de la Viena şi Berlin, a promis guvernului austriac 


să revină asupra strămutării vămii române de la Iţcani la Burdujeni. 





Într-adevăr, la poalele dealurilor pe cari se află oraşul Sucevei, ruinele castelului domnilor Moldovei, precum şi 
biserica Mirăuţilor, zidită de Alexandru cel Bun, se află satul Ițcanii, atît de vechi ca Moldova însăşi. Miron Costin 
povesteşte cel puţin că Dragoş, în legendara sa vînătoare după bour, ar fi aflat aci lîngă apa Sucevei pe un prisăcar, 
anume Iaţco, după neamul căruia se numeşte satul Ițcanii. În faţa Sucevei, însă pe hotarul nostru, se află, iar la poala unei 
ridicături de deal, tîrguşorul Burdujenii. Pe lîngă meritul de-a fi un loc istoric, Ițcanii, deşi pe pămînt austriac, aveau 
avantajul de-a adăposti, în localul gării, pe lîngă vama austriacă şi pe cea română. Răul cel mare nu consista, după noi, în 
Chiar aranjamentul acesta, precît în desele conflicte la care el da loc. În timpul Congresului de la Berlin, evreii, aceşti 
adevăraţi stăpîni ai Bucovinei, insultau pe călătorii români, ba a avut loc chiar mai multe păruieli între strănepoții lui 
Sem şi între cei ai lui lafet, păruieli în care iafetiții ieşeau biruitori, însă nu fără a se compromite întrucîtva neutralitatea 
unei gări care adăpostea cu egală nepărtinire vămile a două state deosebite. 

Guvernul român a mutat aşadar vama de la Ițcani la Burdujeni, ca să nu se facă pricină. A urmat într-adevăr un 
protest, cam fără cuvînt, din partea negustorilor intermediatori din Iţcani, dar la urma urmelor interesul fiind, se vede, mai 
puternic decît certurile naționale, onorabilii comisionari a amenințat pe guvernul lor de-a emigra în România, adecă în 
ţara în care n-au drepturi, pe care o urăsc, de-a părăsi adecă prisaca lui Iațco şi de-a roi spre fericiţii Burdujeni. 

Se vede că ceea ce pentru noi n-ar fi un cîştig e cu toate acestea pentru Austria o pierdere. De-acolo făgăduinţa d- 
lui Brătianu de a strămuta vama îndărăt la Iţcani, lucru pe care nu-l aprobăm. 

E prea adevărat că guvernul austriac, întru cît îl atinge şi spre deosebire de cel maghiar, arată azi înclinațiuni 
hotărîte pentru români, atît pentru cei din țara noastră, cît şi pentru cei din Bucovina. Numirea unui mitropolit cu iubire 
atît de pronunţată pentru cultura poporului său, făgăduinţa contelui Taafe de-a introduce în liceul confesional din Suceava 
limba română ca limbă de propunere sînt dovezi vii că împărăţia vecină simte nevoie de sprijinul politic al elementelor 
sale istorice, al elementelor cari au tradiţii hotărîte şi o iubire dezinteresată de patrie, bazată pe aceste tradiţii, spre 
deosebire de elementul acela care, răspîndit asupra monarhiei întregi, are deviza d-rului Tomaşciuc: cultură cosmopolită 
şi ubi bene ibi patria. 

Cu tot respectul însă ce-l simţim pentru nobilele silinţe ale acelui dezinteresat om de stat, a acelui bărbat căruia 
Curtea vieneză îi încredințează conducerea afacerilor ori de cîte ori situaţia e turbure şi se cere un patriotism mai presus 
de vederile strîmte ale coteriilor politice, a căror ţintă nu e nicicînd armonia între popoare, ci exploatarea lor neomenoasă 
din partea unor elemente cosmopolite, totuşi nu vedem încă destule cuvinte pentru a acorda Iţcanilor o favoare pe care 
partea interesată, „întrepozitarii şi comisionarii”, n-o merită deloc. Vom dovedi-o aceasta prin puţine cuvinte. 

În unul din anii trecuţi un arhiduce a vizitat Suceava. Înălțimea Sa Imperială s-a mirat cum în vechea reședință a 
domnilor Moldovei, într-un judeţ curat românesc, într-o parte de ţară în care se vorbeşte numai româneşte, în fine într-o 
şcoală susținută din veniturile averilor mănăstirilor române din foasta eparhie a Rădăuților limba de propunere nu e cea 
română. În sfîrşit, după repetate făgăduinţe ale ilustrului d. Stremayer, vestit prin arta de a făgădui în deşert, Camera 
provincială a Bucovinei a repetat cererea în anul curent, încît făgăduinţa poate că se va împlini. 

Ce face însă consiliul comunal al cetăţii Sucevei, compus, se vede, din elementele internaţionale descrise mai 
sus? O meschinerie. Ameninţă că, îndată ce se va introduce limba de propunere română în liceu, consiliul nu va mai da 
lemnele şi eclerajul necesar; bineînţelegîndu-se, ştiind că această ameninţare e copilăroasă, căci fondul religionar care 
cheltuieşte mii cu şcoala, n-ar refuza sutele pentru încălzire şi iluminare, dar numai şi numai pentru a dovedi ce de rînd le 


e onorabila conştiinţă cînd e vorba ca un pătrar de milion de suflete să aibă, cu banii lor şi a strămoşilor lor, un 


neînsemnat institut secundar de învățămînt, un liceu. 
Deşi nu ne amestecăm din principiu în cearta naționalităților de peste Carpaţi, ştiind prea bine că orice vorbă 
bună spusă din parte-ne nu face decît să-ngreuieze lupta conaţionalilor noştri cu elementele adversare, totuşi, fiind aci 


vorba de o favoare pe care 





guvernul nostru o poate sau nu acorda — nu împărăției vecine, căci de ea nu e vorba — ci îndeosebi celor interesaţi din 
Suceava şi Iţcani, am crede de cuviință că e mai bine ca aceşti onorabili domni să fie puşi în neplăcuta poziţie de-a se 
obicinui cu barbara Românie în original, căci atunci s-ar deprinde poate a respecta şi pe aceia dintre compatrioții lor cari 


n-au avut fericirea de-a fi meniţi din naştere la circumciziune. 


[6 iulie 1880] 


[„„LUMEA ASTA AR MAI TRECE EA...”] 


Lumea asta ar mai trece ea daca toate păsurile şi toate nenorocirile ți s-ar întîmpla încai sans phrase. Daca ți se- 
ntîmplă fericirea de-a muri, ea e unită cu neplăcerea că unuia din pretinşii amici îi va veni mîncărime de limbă şi-ţi va 
ţinea la căpătii un discurs cît toate zilele; daca te loveşte vreo nenorocire, părerile de rău ale cunoscuţilor, după cari în 
genere se ascunde părerea de bine, îți mai îngreuiează încă sarcina vieții. Nu a fost lipsit de isteție muritorul acela care, 
pentru întîia dată, a observat că soarta nu este numai rea, ci şi răutăcioasă: că ea n-aduce numai suferinţe, ci te ironizează 
totdeodată într-un chip oarecare pe cînd ţi le dă. 

Astfel s-a constatat de cătră chiar organele guvernului că învățămîntul merge foarte rău. Numărul celora cari, în 
anul acesta, au fost în stare a depune bacalaureatul e minim; ministeriul a trebuit să revoce o măsură asupra corigenților 
de teamă de-a nu depopula clasele superioare; în patru ani de guvernare roşie s-au închis peste nouă sute de şcoale rurale, 
iar deasupra tuturora este a se deplînge ignoranţa deplină a personalului didactic, de vreme ce există, institutori, ba 
profesori de universitate chiar cari nu ştiu scrie corect şi, cu toate acestea ... d. Hăsdău, d. Vasile Boerescu, avînd a ţinea 
discursurile funebre ale unui învățămînt în asemenea condiții, a găsit că minunate progrese am făcut, că grozav ne-am 
luminat. 

Ba mai mult încă. 


„Românul” găseşte că 


mari sînt progresele făcute în învățămîntul public în epoca de regenerare în care am intrat la 1848. Învăţămîntul, pe atunci 


privilegiul cîtorva, astăzi este la dispozițiunea oricui în oraşe şi, în cîtva, răspîndit şi în sate. 


Se-nţelege. Şcoalele rurale înființate de bătrînul Grigore Ghica din Ţara Românească erau pe atunci privilegiul 
cîtorva. 

Foaia „învățătorul satului”, care a început a ieşi la octomvrie 1843, redijată de Petru Poenaru în colaborare cu 
Aristia şi alţii, foaie care se ocupă numai cu şcoala sătească şi e mult mai bine scrisă decît gazetele de azi, se datoreşte 
epocei de regenerare de la 1848 încoace. Nu ne-am mira daca cele dintîi şcoale româneşti, datorite Mariei Teresiei şi lui 
Iosif II, s-ar atribui asemenea fericitei inspirațiuni a d-lui C.A. Rosetti şi daca ni s-ar spune că Şincai, Petru Maior şi 
Lazăr a început cariera lor prin a fi ciraci la redacţia „Românului”, asemenea d-lor Carada şi Costinescu. 

D. Hasdeu, în discursul făcut, cu ocazia distribuirii premielor, a împărțit cultura şcolară a românilor în trei faze: 
teocratică, aristocratică şi... democratică, din care aceasta din urmă se datoreşte în Moldova lui Asaki şi Săulescu, în Țara 
Românească lui Lazăr şi Heliade. O împărțire frumoasă, dar care spune prea puțin. Cumcă în mănăstiri se învăța mai 
mult ori mai puţină carte e prea adevărat, însă această cultură numită teocratică era totodată şi ... democratică. De vreme 
ce orice creştin, fără deosebire de rang, putea să înveţe carte în mănăstiri de se făcea sau nu călugăr, şcoala nu era 
monopolul clerului. Cât despre cultura aristocratică, ea asemenea nu merită un nume atît de pompos. În toţi timpii clasele 


mai avute au făcut abstracţie de la şcoalele publice, preferînd instrucția privată, ca una ce garantează creşterea mai bună a 





copiilor. 





Noi nu ne vom sfii a zice că înaintea învățămîntului public şi gratuit, accesibil pentru toţi, nu exista în genere 
învățămînt, iar acest învățămînt public nu se datoreşte inițiativei românilor. Iniţiativa s-a luat mai întîi dincolo de Carpaţi, 
mai cu seamă sub Maria Teresia şi Iosif II. Lazăr însuşi era un product al epocii iosefine, ca şi profesorii pe cari Asaki i-a 
adus la şcoala din Socola. Avem înaintea noastră caietele de studiu, legate la un loc, ale unui fiu de țăran; care învăţa la 
Socola în anul 1810. Din aceste se vede lămurit influenţa şcoalelor latineşti ale Apusului. 

Aceste caiete încep cu gramatica românească, apoi urmează retorica, logica, morala, exegeza Psalmilor, istoria 
biblică, catehismul creştinesc, în fine istoria generală. Iniţiativei Curţii din Viena i se datoreşte aşadar învățămîntul 
democratic atît dincolo de Carpaţi cât şi dincoace, iar daca „Românul” doreşte numaidecît o epocă de regenerare în care 
am intrat şi de la care „mari sînt progresele făcute”, atunci nu citeze anul 1848, care n-are pentru şcoală nici o 
semnificare, ci Regulamentul Organic, pentru întemeiarea învățămîntului, şi epoca lui Cuza Vodă, pentru înmulțirea 
şcoalelor, o înmulțire fără tranziţie, făcută, din nenorocire, în detrimentul calității lor. 

Ca principiu general cată să admitem că învățămîntul, pre cît a cîştigat în estensiune, pe atît a pierdut în 
intensitate. E nemaipomenit, dar din nenorocire adevărat, ca la acest popor care — cînd e vorba de cultură — cată să-l 
luăm ca întreg, nu există nici ştiinţă, nici literatură Cataloagele librarilor sînt pline de tipărituri făcute cu scopul lucrativ 
de-a le desface în şcoală, cărţile de ştiinţă sau literatură se tipăresc în vederea unui premiu academic, ştiinţa şi literatura, 
cîtă se face la noi, se face numai cu paguba de timp şi bani a acelora ce se ocupă cu ea, daca nu sînt oameni cu apucături 
destul de dibace de-a da operelor lor un relief pe care nu-l merită şi de a le lăsa să fie plătite direct sau indirect din . . . 
bugetul statului. 

Nu mai vorbim despre efectele sociale ale învățămîntului nostru. Ele sînt de-a dreptul dezastruoase. Arta atît de 
răspîndită a înşirării negramaticale de vorbe pe hirtie deschide celui ce-o posedă toate căile de înaintare în viața publică, 
începînd de la scriitorul sătesc şi sfirşind cu consiliarii tronului. Astfel activitatea intelectuală a generaţiei actuale pare a 
se mistui în singura direcţie a cîştigului fără muncă pe acele mii de cărări ale influenţei morale pe cari le deschide 
atotputernicia demagogică, în socoteala însă şi cu paguba poporului. O imensă plebe de aspiranţi la funcțiuni, iată ce au 


scos la lumină învățămîntul democratic. 


[8 iulie 1880] 


[„ORICÎT DE MULTE LAUDE ...”] 


Oricît de mult laude şi-ar aduce partidul guvernant prin foile sale proprii, relele cari bîntuie țara sînt atît de 
generale încît, mărturisite în mod oficial, precum au fost, ele dovedesc că e peste putință ca, cu un sistem ca cel de faţă, 
țara să nu dea îndărăt şi să nu ajungă la istovirea puterilor sale. 

E dovedit că bugetul cheltuielilor statului s-a urcat în patru ani cu 30 la sută. Această urcare stă însă în vreun 
raport cu înmulţirea producțiunii, cu îmbunătățirea culturei agricole, cu înmulţirea numărului muncitorilor măcar? Nu. 
Producțiunea e aceeaşi, sau mai mică, cultura agricolă se face azi în acelaşi chip ca acum două sute de ani, numărul 
muncitorilor scade şi, cu tot regresul acesta pe toate terenurile, bugetul cheltuielilor statului se urcă cu peste 30 la sută. 

E dovedit asemenea că balanța comercială e nefavorabilă. Toată munca ţării nu ajunge să acopere exigenţele 
oraşelor; se importă mai multe valori de peste graniță decum se exportă. 

Deşi se pare că balanţa comercială n-ar sta în legătură cu viaţa politică a unei țări, totuşi s-ar înşăla acela care ar 
tăgădui cu totul nexul cauzal între orice fenomen economic pe deoparte şi între sistemul de idei ce stăpîneşte o ţară. 


Venind roşii la putere, se înmulţesc 





funcțiunile, se măresc lefurile patrioţilor — dovadă sporiul cu 30 la sută al bugetului cheltuielilor şi sporirea analogă a 
oricărui buget comunal şi judeţean. Oriunde există buget public, fie-n comună, fie în judeţ, în stat, la spitaluri, resursele 


sînt strînse cu mîna de fier a patriotismului subliniat, toți patrioții se-nţolesc. E însă evident că un patriot înţolit e exigent, 


că devine consumator de articole de lux din străinătate. Închipuiască-şi acum cineva câteva mii de patrioţi deveniți boieri 
mari prin favorurile ce şi le acordă singuri şi va putea calcula aproximativ milioanele ce cată să iasă din ţară pentru a face 
pe patrioţi să semene a scoşi din cutie. Cînd vin d-nii Rosetti-Brătianu la putere se creează o nouă clasă consumatoare, 
care cade ca locusta asupra țării: clasa patrioților. Atunci din paraclisieri se fac deputaţi, din stîlpi de cafenele oameni 
mari. Precum importul şi consumaţia se măreşte în timpul unei invazii, tot astfel, cînd vine invazia roşie în viața publică, 
cînd mii de oameni noi încep a trăi din iubirea ce o au pentru bugetul patriei, consumaţia de lucruri importate cată să se 
mărească, importul cată să se urce şi să întreacă chiar exportul. E prea adevărat că, dacă clasele rămîn aceleaşi, o 
schimbare de guvern nu poate avea influenţă asupra balanței comerciale. Dar la noi venirea roşilor la putere e totuna cu o 
declasare generală. Clasele avute şi inteligente sînt înlăturate de la controlul afacerilor publice şi de la partea ce li se 
cuvine în conducerea statului şi, în locul lor, se substituie o clasă nouă, care voieşte să trăiască bine şi să se îmbogăţească 
în socoteala statului: clasa patrioților. 

Pentru a face parte din această clasă nu se cere nimic, ba încă cu cît e mai mare minusul cu atît mai mare patriot 
eşti. Daca de ex. un patriot a-nvăţat ceva e suspect în ochii coreligionarilor săi politici; dar cu cît va şti mai puţin, cu cît 
va avea mai puțin, cu atît mai mare patriot este, încît ultima espresie a celui mai înalt patriotism e Serurie de ex. 
Boierimea spontanee a mii de Serurii şi Pătărlăgeni înmulțește clasa consumătoare, însuteşte apetiturile oricărui membru 
al marelui partid, iată dar secretul sporirii cu asupra de măsură a importului de articole de lux. 

E dovedit asemenea că şcoalele rurale scad. În patru ani de guvernare roşie au scăzut cu nouă sute şi mai bine, 
adecă cu 30 la sută. Se vede oarecare legătură între sporirea bugetului cheltuielilor cu 30 la sută şi scăderea şcoalelor cu 
30 la sută. Se-nţelege. Ce trebuie să-nveţe mojicul carte! Daca patrioţii nu ştiu carte, începînd de la miniştri şi generali, 
apoi țăranul să ştie gramatică şi aritmetică, să-l întreacă pe d. Dim. Brătianu sau pe Generalul Cernat? Nu se poate una ca 
asta. Unde ar rămînea atunci ierarhia între badea Ion şi un ministru plenipotenţiar la Constantinopol, sau un general ? Să 
sperăm deci că, progresînd în minus ca în aceşti patru ani, peste alţi cîțiva ani nu vor mai exista de loc şcoale rurale. 

Mai e constatat ca mortalitatea populațiunilor e foarte mare. Oraşele dau îndărăt, satele stagnează, sărăcia 
populaţiunilor române din ţară e din ce în ce mai mare. Singura clasă înfloritoare e cea a patrioților. 

lată dar starea fericită de lucruri lăudată de organele guvernului: bugetul cheltuielilor statului se urcă, importul 
din străinătate se urcă, mortalitatea se urcă, dar scad veniturile, scade esportul, scade populaţia, scad şcoalele, populația 
emigrează chiar în Bulgaria, ş-apoi să mai zici că ţara nu merge bine? 

lată lucruri pozitive cari caracterizează sistemul de guvernămînt, căci, zice Göthe, „daca cifrele nu guvernă 


lumea, ele arată cel puţin cum ea este guvernată”. 


[9 iulie 1880] 


[„DE PE CÎND SE DISCUTA...”] 


De pe cînd se discuta încă anexarea Dobrogei am fost singurii cari am atras atenţia guvernului asupra precauțiunii 
cu care trebuiesc tratate stările de lucruri din acea provincie. Nu era nici măcar nevoie de-a cunoaşte provincia pentru a 


şti de mai nainte că ea se află oarecum în altă vristă juridică şi că se vor întîmpina acolo fenomene cu totul 





străine manierei noastre actuale de-a vedea şi analoage poate numai cu stări cari erau înainte la noi şi-n alte ţări, pe cînd 
ne aflam şi noi într-o vrîstă relativ mai tînără a dezvoltării sociale. 

În adevăr în Dobrogea aproape totalitatea pămîntului se consideră ca fiind a statului, iar locuitorii ca posesori 
numai. Dar este oare aşa? Documentele noastre vechi ne spun asemenea că „la început tot pămîntul țării era domnesc”, 
precum Biblia zice că la-nceput totul era caos. În realitate însă toate acele varii titluri de posesiune nu ascund alt sîmbure 
decît acel al proprietăţii, sîmbure alterat de puterea statului, care, cu cît e mai primitiv, cu atît doreşte a avea mai multe 
garanții în mînă pentru a ţinea strîns şi în puterea sa pe individ şi a putea dispune de el. În epoca feudală, în care oamenii 
erau atît de greu de guvernat şi cînd măsura libertăţii fiecăruia era însăşi măsura puterii lui, regele, care reprezenta statul, 
îi ţinea pe nobili în anume raporturi de vasalitate, nobilii pe oamenii lor, şi aşa mai departe. Cînd ficțiunea proprietății 


statului asupra tuturor bunurilor nu era de ajuns, nobilii mai de căpetenie trebuiau să dea, dintre fiii lor, ostatici la curte. 


Dimitrie Cantemir şi-a petrecut tinerețele ca ostatec în Constantinopole şi Adrianopole. Ideea că individul e un 
sclav al puterii statului şi proprietatea sa proprietate a acestuia o întîmpinăm la toate popoarele fără deosebire, într-o 
vristă oarecare a dezvoltării lor. 

De aceea am spus din capul locului că o reformă reală şi în spiritul mersului lucrurilor, care s-ar fi putut introduce 
în Dobrogea ar fi fost aceea de-a declara pe toţi acei beati Rossidentes, cu orice titluri ar fi fost, de proprietari ai locurilor 
pe cari le ocupă, făcîndu-se deosebire numai acolo unde posesiunea e adevărată, adecă unde proprietarul nu era pretinsul 
stat, ci o altă persoană juridică. 

Toate acestea le spuneam ştiind bine că nu se vor împlini, căci nu cunoaştem noi administrația noastră? Toate 
celelalte calea-valea, mai trec de bine de rău. Dar cînd ne aducem aminte de barbaria cu care se administrează România 
ne înfiorăm. Să nu se uite că pentru ocuparea oricării funcţii publice se cere dovedirea unor studii oarecari; la 
administrație însă nimic. Pentru a fi judecător se cer cunoştinţe juridice, pentru a fi institutor sau profesor de liceu se cere 
să dovedeşti măcar studii liceale, dacă nu academice; pentru a administra însă tot felul de interese ale statului, fiscale, 
agricole, de cultură, juridice, nu se cere dovedirea nici unui fel de învăţătură şi, cu toate acestea, tot ruajul statului, toată 
regularitatea funcționării lui, atîrnă de administraţie. Cînd îşi aduce aminte cineva cîtă lumină şi avere a adus subprefectul 
în casa ţăranului francez, ce-a devenit Prusia prin administrație, cum a ridicat scurta epocă absolutistă nivelul de cultură 
şi avere a tuturor populaţiunilor agricole şi orăşeneşti din Austria, cînd ne aducem apoi aminte cum în chiar țara noastră, 
sub Vodă Ştirbei, care era un escelent administrator, populaţia creştea văzînd cu ochii, cutiile satelor aveau în fiece an 
prisoase, iar bugetul statului arăta pururea un escedent de 1 - 2 milioane franci pe an, deşi întreg nu era decît de vro 7 
milioane, cînd ştim cît de mult făceau chiar bătrînii noştri cu bani atît de puţini şi cît de puţin se face astăzi c-un buget de 
şasesprezece ori mai mare, cînd ne aducem aminte de toate acestea nu ne vom mai îndoi că ceea ce e azi nu mai e decît 
un simulacru de administrație, că funcţiile acestei ramure nu mai sînt azi decît pretexte de-a jăfui pentru cei însărcinați cu 
ele. Administraţia noastră nu mai e potrivită cu ţara, ea e barbară. De acolo vine barbaria cu care se esploatează şi 
oameni, şi pămînt, lipsa de prevedere cu care se impun sub zeci de titluri dări comunale şi judeţene, orbirea cu care se 
pustiesc şi se dezrădăcinează pădurile, rămînerea agriculturii în starea primitivă de acum două sute de ani, sărăcirea 
ţăranului şi sărăcirea țării, mortalitatea populaţiei. Aci nu poate ajuta medicul cu prafuri şi hapuri, nu învățătorul cu 
aritmetică şi gramatică, nu preotul cu esplicarea Evangeliei, nu în fine judecătorul cu distribuirea cea mai echitabilă a 
dreptăţii paragrafate; toate condiţiile de existenţă trebuiesc îmbunătăţite şi pentru aceasta trebuie o administraţie luminată 
în adevăr, neobosită şi onestă. Cu părere de rău constatăm însă că nicicînd n-am fost mai departe de posibilitatea măcar 
de-a o avea decît în momentele de față, cînd administraţia în mare şi în mic nu e decît o unealtă pentru falsificarea 
alegerilor. 

Pentru Dobrogea nu există nici măcar scuza aceasta, căci acolo nu se fac alegeri pentru Parlament. 

Cu toate acestea şi de acolo populaţia românească tocmai emigrează din cauza modului escelent cum este 


administrată. Astfel administraţia domeniilor a arendat crescătorilor 





de vite locuri cari erau deja proprietatea altora, de acolo s-a iscat procese între mocani şi proprietari; evreii cari au 
arendat stuful de pe bălți a perceput taxe enorme pentru adăparea turmelor, o mulţime de conflicte s-a iscat din cauză că 
raporturile existente n-au fost limpezite din capul locului, încît păstorii români s-a văzut siliți să ia lumea-n cap din țara 


cu guvern național român, găsind că e mai drept bunul-simţ cu care se administrează turcii şi bulgarii. 


[10 iulie 1880] 


[„MAI LA VALE REPRODUCEM ...”] 


Mai la vale reproducem o scrisoare ce ni [se] trimite din Piatra, din care se va vedea în ce consistă de ex. 
administrația județului Neamţu şi că ea, în privirea faptelor rele, nu e mai prejos de cea din Teleorman sau din Rîmnicul- 
Vilcii. Alt judeţ, dar acelaşi sistem. Cu toate acestea d. Brătianu cutreieră Moldova ca să găsească noi complici pentru 
perpetuarea părintescului d-sale sistem de guvernământ. 


Am spus mai sus că administrația noastră nu e decît o unealtă pentru falsificarea şi violentarea alegerilor. Drept 


dovadă reproducem următoarele, cîte ni se scriu din județul Neamţu, din partea unui cititor vrednic de toată credința. 


[10 iulie 1880] 


[ASTĂZI ÎNTRUNINDU-SE ...”] 


Astăzi întrunindu-se unele consilii judeţene, ele vor avea a se ocupa deocamdată, cu constituirea lor şi cu 
verificarea titlurilor. După ce operațiunea aceasta va fi sfîrşită credem că acelea dintre ele cari sînt compuse din oameni 
independenţi, de orice coloare politică ar fi, vor descoperi odată turpitudinea cu care sînt administrate cele mai multe din 
judeţele României de cătră foştii tovarăşi ai bandei Mihălescu-Warszawski de scabroasă memorie. 

Deschiderea peste cinci zile —la 15 iulie — a primei adunări generale a acţionarilor Băncei Naţionale ne face să 
vedem cu ochii închipuirii comediile cîte se vor întîmpla cu ocazia alegerii personalului băncei. Patrioţii trag de pe acuma 
de mînecă pe acționari pentru voturi şi circulează într-adevăr mai multe liste de viitori păstri ai creditului României, la 
auzirea numelor cărora ţi se suie păru-n vîrful capului. Pe listele roşiilor se află într-adevăr, între ceilalți, şi vrun nume de 
om cinstit, manta de vreme rea care să acopere mutrele patrioţilor, dar, afară de unul sau două nume, restul listelor 
consistă din tot ce societatea română are mai stupid şi rapace. Aci vezi vun cîrciumar, care prin uzură şi manipulaţii... 
oneste a devenit pseudomilionar, aci vrun gheşeftar învechit în zile rele care-a ştiut să ocolească cu măiestrie paragrafii 
Codului penal privitori la escrocherie, în sfîrşit tot reversibili unul şi unul, în cari, de i-ai întoarce şi pe dos şi pe faţă, n-ai 


găsi nimic alta decît material pentru popularea Academiei de la Văcăreşti. 





Listele roşii cari circulează în public şi cari dovedesc că guvernamentalii au ajuns prin fraudă a pune mîna pe 
majoritatea voturilor, a făcut ca prima ce se plătea pentru acții să scază foarte repede cu mult mai în jos de jumătate. Va 


scădea ea şi mai mult după alegerea personalului. 


[L iulie 1880] 


[„NU ŞTIM CUM SĂ NE ESPLICĂM...”] 


Nu ştim cum să ne esplicăm împrejurarea că, de cîtva timp încoace, apar în foaia oficioasă propuneri cari 
primejduiesc învățămîntul. Mai deunăzi era vorba de învățămîntul clasic, pe care iluştrii confrați voiau a-l vedea 
amestecat cu cel real. Rezultatul fericit al acestui amestec ar fi că elevii n-ar ştii nici obiectele unuia, nici ale celuilalt, 
precum azi, în timpul programelor încărcate, n-ajung să ştie nimic cum se cade. O rup pe franțuzeşte, nemţeşte, 
italieneşte, dar nu ştiu a-şi scrie şi vorbi limba lor proprie; învaţă din carte organografia plantelor şi nu ştiu a deosebi o 
plantă criptogamă de una fanerogamă, un burete de o floare. De mirare nu e, căci nici profesorii lor n-o ştiu uneori. Astfel 
— ex omnibus aliquid, ex toto nihil — apucînd din toate cîte ceva, dar neștiind nimic în fond, supunîndu-şi memoria la 
învăţarea pe de rost a mii de mii de cuvinte neînţelese, elevul român se distinge cu drept cuvînt prin lipsa de interes 
pentru învățătură. De unde să-şi aibă un asemenea interes cînd profesorii nu-l au în cele mai multe cazuri, de unde să aibă 
iubire pentru obiect cînd aşa-numita datorie ce şi-o împlinesc învățătorii cu el consistă în minimul posibil de lecţii 
predate, cînd, afară de rare escepțiuni, mai toți sînt lipsiți de acea sete de a afla înşişi adevărul care caracterizează pe 
oamenii de ştiinţă? Astfel la noi, ca la nealții, se-nvaţă carte nu pentru ea însăşi, cu acea vioiciune de concepţie, cu acel 
entuziasm care se află la tinerimea şi în corpul didactic al altor ţări, ci pentru a trece cît se poate de repede prin toate 
clasele, a face tot atît de repede şi superficial dreptul la vreo facultate ocultă şi a intra cît mai curînd într-un post. Pentru a 
mai scurta din calea liceului s-au întemeiat şcoli private de aportare, în cari elevii se deprind a aduce răspunsurile la 
cestiunile de bacalaureat. A esplica cum toate acestea nu pot avea de rezultat decît tîmpirea inteligenței, a esplica de ce de 


la o şcoală se cer „nu multe, ci mult”, non multa, sed multum, de ce temeinicia celor ştiute şi pătrunderea de ele e mai 


preferabilă unei nemistuite mulţimi de cuvinte ar însemna, în fine, a scrie un întreg tratat de psicologie, ceea ce 
deocamdată n-avem de gînd. Caracterul însă al unei şcoli bune e ca elevul să înveţe în ea mai mult decît i se predă, mai 
mult decît ştie însuşi profesorul. Odată interesul inteligenței trezit pentru obiecte, odată simțţirile şi judecata deprinse la 
observaţie, elevul ajunge prin proprie gîndire la rezultate cari nu stau în carte. Dar să lăsăm aceasta; destul că şcoala n-ar 
trebui să fie o magazie de cunoştinţe străine, ci o gimnastică a întregei individualități a omului; elevul—nu un hamal 
care-şi încarcă memoria cu saci de coji ale unor idei străine, sub cari geme, ci un om care-şi exercită toate puterile proprii 
ale inteligenței, întărindu-şi aparatul intelectual, precum un gimnast îşi împuterniceşte pîn-în gradul cel mai mare aparatul 
fizic, fie-n vigoare, fie-n îndemînare. Aci vorbim, se-nţelege, de învățămîntul educativ din şcolile primare şi secundare, 
nu de universități. La cele dentîi metodul de predare e lucrul de căpetenie; la universități metodul e indiferent, căci aci se 
cere ştiinţă şi numai ştiinţă. Şi aci va rămînea o mare deosebire între profesorul spiritual, care ştie să-şi intereseze 
auditorul pentru asiriologie de ex., pe cînd altul nu va fi capabil de a-i interesa nici pentru frumoasele litere; dar totuşi 
esenţa universităţii rămîne ştiinţa, abstracție făcînd de orice alt scop; pe cînd esenţa celorlalte şcoli e creşterea. 


Dar să venim la noul atentat al foii oficioase asupra învățămîntului. 





Nu s-ar putea — după părerea „Românului” — ca, în loc de cartea de citire, care cuprinde „poezii şi istorioare 
morale”, să se pună în mîna elevilor un tractat popular de agronomie? De ce nu? Şi unul de cismărie şi de rotărie, dar nu 
va mai fi carte de citire. Datu-şi-a organul guvernamental cîndva seamă de ceea ce este o carte de citire pentru clasele 
primare, o carte în care se cuprind descrieri ale țării proprii, istorisiri din trecutul ei, caracterizarea personajelor mari ale 
poporului, bucăţi de literatură populară şi de arte? O carte de citire nu e numai o enciclopedie naţională, ci, daca e bună şi 
cu îngrijire lucrată, precum au început a se lucra, ea revarsă în mii de capete aceleaşi cunoştinţe, fără de nici o silă, căci 
nu se-nvaţă pe de rost; ea inspiră la zeci de mii de cetăţeni viitori aceeaşi iubire pentru trecutul şi brazda pămîntului lor; 
ea preface, după o justă observaţie, o masă de indivizi ce se-ntîmplă a trăi pe aceeaşi bucată de pămînt într-un popor ce 
mănţine o ţară. Tendenţa generală în şcolile apusene e de-a înlocui toate cărțile speciale de studiu din şcoalele primare 
prin cartea de citire, căci aceasta din urmă dă deplină libertate în privirea metodului. Cărți speciale cată să cuprinză 
definiţii stricte, abstracte; cartea de citire e prin natura ei descriptivă. Se descriu toate în ea, deci se văd toate cu ochii 
minții. A preface o carte neapărată educațiunii tinerimii, neapărată pentru cultura limbei materne, pentru istoria şi 
geografia ţării, pentru variile cunoştinţe ce trebuie să le aibă un om, într-o carte specială de agronomie, e o adevărată 
orbire. Să nu se uite că această carte de citire nu se-nvaţă pe de rost, că secretul compunerii ei e de a fi interesant scrisă şi 
conformă cu nivelul de înţelegere al copiilor, şi că ea îi creşte şi instruieşte pe aceştia în mod liber, fără a-i obosi. 

Prin varietatea materiilor, ea dă libertate elevului de a fi atras cu deosebire de-o seamă din ele: unul va citi cu 
plăcere articole de ştiinţă naturală, altul pe cele istorice, un al treilea pe cele geografice; pentru fiece predispoziţie 
intelectuală înnăscută e cîte ceva în ea. 

Noi nu zicem prin asta că nu trebuie să se-nveţe agronomie. O carte bine şi înțeles scrisă asupra materiilor 
agronomice e de neapărată necesitate pentru şcoalele rurale; dar pentru aceasta nu trebuie a se sacrifica scopul educațiunii 


naționale pe care-l urmăreşte cartea de citire şi pe care în ţările Apusului l-a şi ajuns. 


[12 iulie 1880] 


[„OBSERVASEM CU OARECARE MIRARE...”] 


Observasem cu oarecare mirare că „Steaua României” din Iaşi, organul grupului liberalilor moderați, de unde 
pînă mai deunăzi făcuse o aprigă opoziţie regimului roşu, atît de aprigă încît tonul nu putea fi mai înalt, nici cuvintele mai 
vehemente, începu deodată nu a slăbi coarda, dar a se ocupa, cu o rară grijă de amănunte, de manevrele oştirei germane şi 
de perspectivele unui război ruso-chinez. Deşi sîntem departe de a contesta importanţa unui personaj atît de însemnat ca 
Abdur-Rahman, viitorul emir al Afganistanului, sau gravitatea conflictului de graniță între Rusia şi Împărăția Mijlocului, 
deşi inima noastră nu este cu totul împietrită față cu tendințele de progres ale iaponejilor, totuşi grija esclusivă pe care 
confrații din laşi păreau a o fi conceput pentru țări cît se poate de depărtate, cînd binele e atît de aproape, era un problem 


psicologic demn de luare-aminte. Întîi ni se păru că, după tonul atît de amar cu care organul ieşan criticase actele 





guvernului Brătianu, îl apucase dezgustul deplin de cele ce se petrec în ţară, încît căuta un refugiu în zone mai depărtate, 
presupuse mai fericite. Astfel Bullaţiu, un amic al seninului Horaţ, sătul de imperialismul din Roma, căuta mîngîiere în 
Chio, în Samosul cel elegant, în Sardes, cetatea lui Croesu, în Smyrna şi Colophon, pînă ce ajunsese a se înfunda în 


neînsemnatul orăşel Lebedos. 





Lebedul? Ştii tu ce e? Răspunzi: mai puţin decit Gabii 
Sau orăşelul Fidenii, şi totuşi aicea viața-mi 
Voi s-o petrec, uitat de-ai mei, uitindu-i pe dînşii 


Şi privind de departe, pe țărm, pe Neptun turburatul. 


Crezînd pe amicii noştri ajunşi în starea espatriatului de bunăvoie Bullaţiu, crezîndu-i lehămetiți de ceea ce se 


petrece în ţară şi setoşi de nouă orizonuri, era să răspundem cu sfatul [lui] Horaţ: 


Grijile noastre pier prin minte şi-nţelepciune 
Nu prin vrun loc ce răsare domnind peste apele mării: 


Cerul deasupra-l schimbi, nu inima marea trecînd-o. 


Era să răspundem cu acest sfat ... cînd... 

Cînd deodată ne-am adus aminte de un fenomen analog din ziaristica română. „Presa”, amica noastră bine 
cunoscută, manifestase într-un rînd o iubire, la început cam vagă, apoi din ce în ce mai pronunţată pentru Afganistan, 
pentru Şir Ali şi alte ilustre personaje din ţări cu o cultură mai izolată, într-un moment în care era la ordinea zilei 
cestiunea izraelită, a răscumpărării drumurilor de fier ş.a.m.d. Mărturisim sincer că de atunci încoace iubirile platonice a- 
nceput a deveni cam suspecte pentru noi, am început a le privi ca o mască care ascunde înclinaţiuni ilicite sau imorale. 
Şi-ntr-adevăr, puţin după asta, de unde, pîn-acum un an, oamenii roşiilor erau nişte ambiţioşi incapabili, trădători de 
patrie, [oameni de uliţă], d-alde Pătărlăgeni şi Mărgăriteşti, deodată — o, minune! — deveniră dulcii Pătărlăgeni, mari 
patrioți , iar conservatorii deveniră: reacţie, demagogie reacționară, opoziție înveninată, oarbă şi pătimaşă, ba nu ne-am fi 
mirat să ni se citeze chiar popa Tache, om de electorală încredere a prințului Dim. Ghica sau... afacerea Crawley, pe care 
tot onorabilul Centru o cunoaşte mult, cu mult mai de aproape decît noi ăştia, conservatorii. 

lată dar seria fenomenologică a spiritului omenesc. 

Întâi: opoziţie crîncenă contra guvernului. 

Apoi: China, Afganistan, Şir-Ali, Abubekir. 

În fine, portofoliu, prietenul Serurie, reacțiune deznădăjduită. 

Astfel vedem că filozoficul număr trei se repetă, şi aci, spre edificarea celora ce cred în Trinitatea a toată 
existența din Univers. 

Tot această serie o observăm la „Steaua României”. 

De la opoziție crîncenă contra guvernului, trecînd prin Afganistan, a ajuns în stadiul ultim al combaterii 
reacţiunii. Aceasta se întîmplă în numărul de miercuri 9 iuliu 1880. 

Ce ne zice deci nouă „Steaua României”? 


Ne face o mărturisire prețioasă, pe care toți românii ar trebui s-o înscrie în inima lor. 


Dacă ne vom uita la starea partidelor în ţară, vedem, de la Dorohoi pînă la Mehedinţi, un singur partid conservator, cu un 


singur program şi chiar cu un singur şef, formînd dar o singură unitate. 


Aşa este. Unul este partidul conservator, cum una este ţara, una Constituţia liberală dată de acelaşi partid 
conservator, precum tot ce s-a făcut şi se va face vreodată pentru unirea neamului românesc de către partidul conservator 
se va face. 

Dar, alături cu această mărturisire, ni se afirmă de către onorabilii confrați că adevăratele tendenţe ale 


programului nostru sînt „tendenţe reacționare”, că declarăm război tuturor instituţiilor liberale, că atunci 


cînd inamicul se arată la porţile cetăţei, cu o hotărîre atît de puternică de-a extermina tot ce este înlăuntru, cea dentîi datorie a 
celor dinlăuntrul este de-a înceta orice neînțelegere, de-a aviza în comun la mijloacele de apărare. 


Cînd aşa-zisul partid conservator spune ţărei pe față că sfărîmarea instituțiilor ei liberale este principiul său de acțiune toate 


nuanțele liberale trebuiesc întrunite spre a face mai mare puterea de rezistenţă la lovirile deznădăjduite ce se pregătesc din partea „aşa- 
zişilor conservatori”, căci acest nume e luat mai mult ca o pavăză spre a ascunde trupul reacționar: 

Tot ce este liberal să opună o rezistență care să zdrobească campania deznădăjduită a conservatorilor contra instituţiilor de 
astăzi. Numai astfel uniți vom face ca această nouă furtună ce conservatorii voiesc să ridice în sens reacționar să fie cea din urmă 


suflare a lor. 





Bravo! Nu e rău, pentru început. Şcoala „Românului” n-a fost fără folos pentru onorabilii confrați. 

Noi constatăm numai ceea ce oricine poate vedea, că e cu mult mai deznădăjduit saltul mortal al onorabililor 
confrați decît atitudinea noastră arareori polemică, în genere calmă şi din cînd în cînd ironică. 

Desperarea trebuie căutată cu totul într-altă parte decît într-aceea a partidului conservator. Atunci cînd vom fi 
deznădăjduiţi, crează-ne confrații vom avea alte lucruri, mai bune poate de făcut decît acela de a polemiza cu gazetele 
guvernamentale. 

Dar să vorbim franc. Toate tendenţele cîte ni le atribuie „Steaua României” sînt o pură invenție pe care ne-ar 
plăcea s-o atribuim căldurii escesive şi lipsei de băi de apă rece care domneşte la Iaşi. Instituţiile liberale — precum o ştiu 
bine confrații — sînt în cea mai mare parte opera actualilor conservatori. Principiile toate ale Constituţiei actuale sînt 
cuprinse în programul Adunării ad-hoc din Moldova, compusă. din conservatorii actuali, şi daca este vreo deosebire între 
noi şi radicali e că noi cerem realitatea acestor instituţii, nu pretextarea lor, nu guvernul personal al d-lui Brătianu, cu 
păstrarea esterioară numai a formelor regimului parlamentar. Cine poate pretinde că d. Serurie sau Carada vor controla 
într-adevăr pe d. Brătianu se-nşală, la drept vorbind, cu o uşurinţă neiertată pentru o vristă superioară celei copilăreşti. 
Oricînd d. Brătianu a avut în faţă în adevărat Parlament l-a dizolvat. A dizolvat Senatul căruia-i datorea puterea, pentru a 
încheia fără consultarea lui concesia Strousberg,; a dizolvat alt Senat, căruia asemenea îi datorea puterea, pentru a încheia 
convenția ruso-română. D. Brătianu nu cere control din partea partidului său, ci supunere oarbă. Cumcă posibilitatea 
existinţei unui partid ca cel roşu cată a se atribui unor vicii a chiar instituţiunilor noastre n-o poate tăgădui nimeni; dar 
desigur că de la recunoaşterea acestor vicii pînă la reacțiune e o mare deosebire, nu de cale, ci de esență. Confraţii de la 
„Steaua României” sînt cu mult mai culti decît cenuşerii de la „Românul” sau de la „Telegraful” şi ştiu foarte bine ce este 
reacțiune, precum trebuie să fi ştiind că reacțiune în sensul politic al cuvîntului nici este cu putință în România, pentru că- 
i lipsesc neapăratele elemente istorice. Lipseşte dinastia detronată, lipseşte amintirea chiar a instituţiilor feudale, a lipsit 
totdeauna aristocrația prin naştere, lipseşte inegalitatea de drept, c-un cuvînt lipseşte totul pentru ca o reacțiune să fie cu 
putință măcar. 

De aceea am fi aşteptat ca, dacă confrații care pînă acum şi-au oferit alianța tuturor partidelor şi grupurilor din 
ţară, începînd cu conservatorii şi sfîrşind cu roşii, dacă vor să treacă în tabăra d-lui Brătianu, lucru de care ştim c-o să le 
pară rău mai tîrziu, s-o facă aceasta cel puțin în mod demn, nu reîncălzind acele neadevăruri răsuflate pe care de un timp 
încoace nici „Românul” nu le mai întrebuinţează, lăsîndu-le cu totul la dispoziţia celor de la „Telegraful” şi de la 
„Democratul” din Ploieşti. 

Adevărata explicare însă a înclinaţiei către tabăra Seruriilor şi a Pătărlăgenilor ni se pare nouă eşecul suferit de 
grupul liberalilor moderați în alegerile judeţene. Nevoind a primi condiţiile puse de conservatorii din Iaşi, nici unul din 
liberalii moderați n-au fost ales în consiliul judeţean. 


Hinc illae lacrimae! 


[13 iulie 1880] 


[„PRIVIND LA POLITICA NOASTRĂ ...”] 


Privind la politica noastră esterioară, oricît de greu ne vine de-a vorbi de ea, fiind partea cea mai delicată a vieții 
statului nostru, observăm că, deşi ţara e acuma de-a dreptul răspunzătoare de faptele guvernanţilor ei, deşi datoria noastră 
a tuturora e de-a fi mai cu luare-aminte şi mai prevăzători decît oricînd, guvernul, prin înclinaţiuni accentuate pe cari le 
manifesta odinioară într-o parte, încît a făcut să se crează în încheiarea unui tractat de alianță formală, astăzi într-altă 


parte, încît iar se vorbeşte de-o alianţă, 





pune ţara într-o anume tabără. Se zice că d-lui Dim. Brătianu i s-ar fi spus în Paris, dintr-o parte autorizată, următoarele 
cuvinte: 

„Atunci, cînd toată Europa era contra Rusiei, România era aliata ei? Azi, cînd toată Europa e pentru Rusia, 
România e în contra ei?” Se zice aceasta, deşi nu credem că accentuarea politicei guvernamentale să fie atît de vie încît să 
se poată afirma că noi, poporul românesc de cinci milioane, ardem de dorința de-a ne vedea în duşmănie cu un popor de 
şaptezeci ori optzeci de milioane. 

Starea noastră dinlăuntru inspiră şi mai multă îngrijire. La căderea guvernului conservator bugetul cheltuielelor 
era de 87 milioane; azi e de 116 milioane; deci în trei ani s-a urcat cu 34 %. El se soldează nu cu resurse statornice, ci cu 
resurse extraordinare, cari în anul viitor vor lipsi deja. Avuţia publică pe de altă parte scade; domeniile, cari la 1871 
dădeau 20 de milioane, azi nu mai dau decît 15; anuităţile datoriilor publice întrec jumătatea veniturilor adevărate; 
esportul, deşi s-a mărit, nu mai poate ţinea pas cu importul; atît trebuinţele statului cît şi acelea ale particularilor — a 
plebei de sus cum zicem noi — sînt cu mult mai mari decît veniturile lor; balanța comercială — fără importanță pentr-o 
ţară industrială, importantă însă pentru una agricolă — ne e nefavorabilă. Ei bine, unde o să ajungem pe calea aceasta? 

Se ştie asemenea că toate acestea se petrec în afară de voinţa țării, căci nu putem admite ca o ţară să-şi voiască ea 
însăşi ruina. 

Toată nerealitatea acestui parlamentarism, toate aceste forme păzite în mod esterior, nu însă după înțelesul care-l 
au, au făcut pe partidul conservator să ceară în sfîrşit realitatea în locul formalismului gol, şi această suflare realistă, 
sănătoasă, a dat naştere programului publicat anul acesta. 

Toate acestea sînt bine cunoscute tuturor. Ar fi fost ultraridicol din parte-ne de-a cere prin program: dreptul divin, 
feudalismul evului mediu, privilegiile ce le aveau boierii, lucruri înlăturate de către chiar conservatorii actuali, dovadă 
actele Adunării ad-hoc din Moldova, dovadă Constituţia votată de-o adunare prezidată de d-nu Epureanu. 

În locul ficţiunii — realitatea, iată ce cerem. 

Cerere nespus de grea, o recunoaştem, care loveşte feneantismul patrioţilor trăitori din buget; dar aci se 
mărgineşte totul, abstracţie făcînd de orice partid politic. Schimbîndu-se sistemul, orice guvern ne convine; roşu, albastru, 
negru, cum o fi, căci - precum am spus-o de atîtea ori - singurul partid care nu are nici un interes imediat de-a veni la 
guvern, singurul care se recrutează aproape esclusiv din lista societăţii române, e cel conservator, încît dorințele de 
căpătuire sau de... reversibilitate sînt nule în partidul nostru. 

Toate aceste fiind cunoscute de lume în genere, chiar ziarul „Românul” a-ncetat aproape de tot a numi pe 
conservatori reacțiune, lăsînd-o aceasta pe seama „„Telegrafului”. 

Care ne e mirarea însă cînd vedem că „Steaua României”, apropiindu-se de d. Brătianu — ceea ce e treaba ei — 
vine să ne combată cu armele „Democratului” din Ploieşti, vorbind de deznădăjduitul nostru asalt asupra instituțiilor 
liberale. E drept că în martie a.c. „Steaua României” mai făcuse o încercare de-a combate programa noastră, zicînd că 
teoriile roşilor, pe cari noi le numim cosmopolite şi importate, sînt de tradiţie istorică. Am răspuns atunci că se-nşală — 
libertatea e de tradiție istorică precum şi participarea poporului la facerea legilor, nu însă acele colecţii de legi şi 
regulamente, traduse din cuvînt în cuvînt din franţuzeşte. Cu asta s-a-ncheiat polemica, dar se vede că nu s-a mîntuit. 

Ne mărginim a spune confraţilor de la „Steaua României” următoarele: Au cooperat cu conservatorii în alegerile 
de Parlament şi amîndouă partidele îşi datoresc reciproc scaunele din consiliul comunal de Iaşi, precum şi cele din 
Cameră. Au combătut aprig guvernul personal al d-lui Brătianu şi pe susținătorii săi servili. Mergînd acum alături cu d-nii 
Carada şi Pătărlăgeanu, nu pot scăpa de macula neconsecuenţei. S-o ia încalte vitejeşte pe mînecă, să-nghită pilula cu 
toate urmările ei şi deie pace conservatorilor, cu cari n-au nimic de-mpărțit. 

Intraţi odată în sistemul vicios de guvernămînt al proorocului reversibil, se vor convinge, spre marea dumnealor 
părere de rău, că alături cu invidia nulităţilor de tot soiul ce compun partidul roşu nu e chip de-a trăi şi că cea mai formală 


lepădare de opoziţie, cea mai formală apostazie politică nu va putea împăca nicicînd pe d-nii Campiniu, Mărgă- 





ritescu şi alţii. Cînd confrații de la „Steaua României” ar putea să-şi renege tot ce-au învăţat înainte de toate, dac-ar uita 
să scrie corect, să gîndească să facă un calcul de aritmetică specioasă, atunci ... cu braţele deschise i-ar primi la sînul sau 
amicul Fundescu. Altfel nu, îi asigurăm. 

De mirare însă ne mai e următorul lucru. Astăzi, cînd toți vecinii țării noastre înarmează şi cînd pacea europeană 


e, după mărturisirea d-lui Gladstone, insuportabilă, astăzi găsesc d-nii liberali moderali că e timpul ca să se combată 


partidul conservator pînă a-şi da ultima suflare, după cum d-nealor se esprim într-un mod foarte puţin curtenitor? Daca 
noi combatem pe roşii ca partid guvernant ştim de ce-o facem. Înainte de toate le lipseşte orice seriozitate morală pentru 
a putea duce pe umere responsabilitatea unor momente periculoase din viața statului. Sînt frivoli, uşurei de minte şi nu se 
sfiesc de-a sacrifica orice interes naţional fie popularității, fie celui mai îngust interes de partid, fie chiar unui interes 
individual. Scabroasa afacere e o dovadă nu numai de corupție, ci de frivolitate în momentele cele mai grave ale unei 
naţiuni. Tot cu atîta frivolitate se votează legile şi bugetele, tot cu acel zîmbet, atît de corupt încît seamănă a inocență 
copilărească, s-a interpretat reversibilitatea şi multe altele. De aceea, chemaţi a controla afacerile publice, nu fac decît 
votează totul en bloc, de aceea admit atît de lesne tirania şefilor lor. Nu d. Brătianu este acela pe care-l combatem, deşi ca 
şef al guvernului face tot după a sa voie, necontrolat de nimeni; ceea ce nu voim este această dispunere fără nici o 
privegheare de toate resursele şi toată puterea statului, iar această lipsă de control răsare din existenţa chiar a elementelor 
roşii din ţară. În mînile unui alt partid poate că d. Brătianu ar deveni un instrument mult mai puţin periculos, de nu 
folositor, pentru politica poporului român. 

Contagiatu-s-a oare şi grupul moderat de frivolitatea aceasta cînd nu se sfieşte, în vreme de grea cumpănă, de-a 
proclama starea de asediu contra partidului conservator cu care a luptat împreună? Voieşte oare să imiteze pe proorocul 
reversibil, care, după căderea Plevnei, în loc de-a gîndi la pericolele situaţiei şi la starea de goliciune a armatei în timp de 
iarnă, nu găsea alta de zis, mizerabilul, mulţimii adunate decît că poporul mai are a lua o Plevnă internă, reacţiunea? Mai 
bine gîndea la Basarabia, despre a căreia soartă era informat din iulie încă, decît la Plevna reacţiunii! 

Tot atît de bine ar face confrații moderați daca s-ar gîndi la alte lucruri, de-o importanță mai imediată, decît la 


pretinsa deznădăjduire cu care combatem instituțiile liberale!... 


[15 iulie 1880] 


„ASTĂZI FIIND PRIMA ÎNTRUNIRE ...”] 


Astăzi fiind prima întrunire a acţionarilor Băncii Naţionale vom avea fericirea s-auzim pe care dintre iluştrii 
peste creditul României. Asemenea se vor alege patru directori şi patru cenzori pentru... „construirea băncii”, după cum 
zice organul oficios de la 14 cuptor. 

Cu-o fizionomie foarte bisericoasă şi plină de cuvioşie organul guvernamental aduce aminte acţionarilor că aci 
„nu poate fi vorba de lupte şi de pasiuni politice; acționarii vor avea să se gîndească cui încredințează îngrijirea averii ş-a 
intereselor lor”. Ce dulce sună vorbele astea, parcă li s-ar fi tors pe limbă. 

Noi, cari ştim multe în privirea subscrierilor la Banca Naţională şi am putea cita nume proprii de persoane 
oficiale cari au luat procure fictive de la inferiorii lor pentru cumpărare de acții, precum şi alte procure pentru voturi, 
ştim bine că toate acestea sînt numai slove negre pe hîrtie albă de ochii lumii, pe cînd în fond totul este aranjat de mai 
nainte, iar patrioţii care vor conduce strună afacerile sînt însemnați demult în cartea fericirilor. E drept că între patrioți 
înşişi este oarecare zavistie de focul unor asemenea posturi bine plătite, e drept asemenea că unirea concertată de mai 


nainte se poate compromite 





prin ambițiile nutrite şi vînate într-ascuns de tagma patrioticească, dar în sfîrşit multe de-astea s-au mai întîmplat la casa 
marelui partid fără ca să se strice tovărăşia. Vorbe rele cîtă frunză şi iarbă, dar patriotul adevărat n-asudă de vorbă. 

Ei, vorba lui Grigorie Alexandrescu „s-a schimbat boierul, nu e cum [î]l ştii”. De aci geaba s-o mai ţinea reacţia 
să biîrfească asupra patrioţilor că n-au stare şi învățătură. Acu [î]şi întreiesc capitalul cu bani de hirtie, au bancă şi 
directori şi cenzori, s-au făcut toți oameni cu dare de mînă, căci le-a cîntat cucul şi le umblă plugul bine. Vorba ceea: nici 
n-au tăiat viţelul şi le vin muşterii după piele. De-acu mai poftească reacţia asupra patrioților cu vorbe ca d-alde „ţine-te 
pînză să nu te rupi” sau „haina asta străină a ta este?” sau „prăvălie cu chirie şi marfă pe datorie” sau altele de-astea din 
înțelepciunea lui Nastratin. De acum-nainte sînt oameni cu greutate, partid serios, capitalişti. 

Şi cînd [î]şi închipuieşte cineva că toate aceste s-au ajuns de cătră marele partid numai prin vorbe! Patrie, 


libertate, egalitate, fraternitate — iată capitalul pus la mijloc de douăzeci şi patru de ani de cînd exista ziarul, astăzi 


guvernamental. Cine poartă plosca cu minciunile n-o duce mult, zice un proverb, dar rău zice. Se vede că a ieşit în lume 
pe alte vremuri, cînd vorba nu se trecea cu una cu două, pe cînd patriotismul nu era lucrativ şi martiriul nu devenise 
reversibil. În vremea noastră, cine ştie s-o ia mai subţire acela ajunge mai departe. 

Nu-i vorba, tot urma alege, încît mult ne-am bucura să fie cum zice lumea, iar nu cum ştim noi; dar deocamdată 
patrioţii se bucură că ajung oameni mari şi cu greutate. 

Bucuria acţionarilor se cam deoache ea din capul locului. Şase luni de zile cel puţin acţionarii n-au să ia decît vro 
3% de la capitalul lor. O esplică „Românul” asta, bine o esplică şi curat. S-a făcut greşeală la votarea legii, căci nu s-a 
prevăzut că, pentru tipărirea biletelor de bancă, vor trebui vro şase luni de zile. Operaţiile proprii ale marelui institut de 
credit nu pot începe decît la sosirea biletelor, ce se vor tipări în străinătate; pîn-atuncea operaţiile nu se vor face decît 
asupra numerarului metalic, adecă te miri ce şi mai nimică. Apoi dacă nici curge, nici pică, n-au de unde lua nici 
acționarii vrun folos acătării. Bănuiască ei ori nu bănuiască, dacă s-a făcut greşeală, n-avem încotro. „Acest neajuns însă 
— adaogă foaia oficioasă — nu poate avea cea mai mică înrîurire asupra viitorului”. Se-nţelege că nu; numai acțiile vor 
scădea şi nimic alta. 

Această greşeală, mărturisită de ziarul guvernamental atît de tîrziu, şi anume în momentul chiar a primei adunări 
a acţionarilor, ne dă nouă multe de gîndit. Daca le-am spune însă pe toate ni s-ar zice că-ncercăm a strica creditul junelui 
institut, ş-ar fi păcat de Dumnezeu; nu ne-ndurăm. Am dori să ştim numai daca comanda acelei tipăriri de bilete se va 
face înainte sau după ciudatele mişcări cari se prepară din toate părțile dincolo de hotarele noastre. Ni se pare că 
guvernul, avîndu-şi asigurată majoritatea personalului băncii, va imprima acestei manipulaţii celeritatea ce-o va crede de 
cuviință. 

După cît ştim rezultatul alegerilor acestora îl interesează foarte mult pe d. Brătianu, care a sosit anume de la 
Măgura spre a asista la triumful vechei sale idei privitoare la emiterea de bani de hîrtie. Napoleon I, în campania sa din 
Rusia, se ocupa cu statutele teatrului francez; d. Brătianu, în mijlocul preocupaţiunilor crizei interne şi a complicațiilor 


esterioare, gîndeşte la alegerea personalului băncii. Aşa sînt oamenii mari; la toate celea se gîndesc deodată. 


[16 iulie 1880] 


ABUZURILE RECENSĂMÎNTULUI 


Anul acesta se face recensămîntul contribuţiunilor directe în toată țara pentru periodul legal de cinci ani. Modul 
cum guvernul roşu procedează în această cestiune se poate rezuma în trei cuvinte, cari de altminterea se cuvin tutulor 
actelor sale: abuz, arbitrariu şi sete de bani. Această bandă, care de cinci ani, sub un Domn şi un regim pretinşi 


constituţionali, tratează România cum odată ienicerii Turcia şi mamelucii Egipetul, au făcut, 





dintr-o simplă operaţie administrativă, care trebuia întocmită cu nepărtinire şi dreptate, un îndoit mijloc de a satisface 
cele 2 pasiuni ale lor de căpetenie, adică puterea şi banii. Astfel, pe de o parte, consecinți cu circulara onestului vistier, ş- 
au propus ca scop principal mărirea arbitrară a contribuţiunilor, pe de altă parte satisfacerea urelor politice, lovind mai cu 
seamă în membrii opozițiunei. 

Agenţii d-lui ministru nu ţin seamă nici de contracte, nici de acte scrise, nici de probele cele mai legale, nici de 
faptul cunoscut şi constatat de minister însuşi la administraţiunea Domeniilor, adică scăderea nepomenită a producțiunei 
agricole sub guvernul d-lor. Două fapte au fost constatate de chiar guvernul roşu şi de toate foile lui oficiale şi oficioase: 
1. că moşiile statului se arendează pe jumătate şi cîteodată pe a treia parte din prețul lor de altădată, cînd nu rămîn în 
regia Costineştilor, ca dom. Giurgiu, producînd mai puţin decît cel mai de jos preț ieşit la licitaţiune; al 2-lea, că, în anul 
1879, pentru prima oară în istoria economică a României (esceptîndu-se numai anii de război), exportaţiunea ţării a fost 
cu 15 milioane mai jos decît importaţiunea. Cu toate aceste pipăite dovezi de decăderea agriculturei, de împuţinarea 
capitalului național, oneştii patrioți vor cu orice preţ să stoarcă de la nenoricita populaţiune muncitoare, adecă de la 
proprietari şi agricultori, mai mult, evident, decît poate să dea o producere lovită din toate părţile, de timpul rău, de-o 
administrațiune tîlhărească şi de concurența străină. Au dreptate în cele din urmă: le trebuiesc bani şi iarăşi bani şi-i iau 


de unde pot, din buzunarele turmei contribuitoare. Cu ce s-ar plăti altmintrelea reversibilitățile d-lui C.A. Rosetti? Cu ce 


s-ar da Mihăleştilor, Flevilor, Stăteştilor şi altora lefuri de treizeci şi şase mii de franci pe an, plus locuinţă gratuită în 
edificiuri publice? Aceşti patrioţi dezinteresați, cari au declamat cinci ani de zile în contra oamenilor oneşti cari au 
guvernat ţara, mulțumindu-se cu apuntamentele cele mai modeste, ba încă părăsind profesiuni lucrative, lăsînd la o parte 
interesele lor private şi în cele din urmă ieşind sărăciţi de la putere deşi aveau stări personale, au jurat, intimo pectore, că 
nu vor imita naivitatea copilărească a conservatorilor. De aceea au introdus sistema conversiunilor, concesiunilor, 
băncilor, manoperilor frauduloase, jocurilor neruşinate de bursă, şi toate aceste traducîndu-se în lefuri grase pentru 
nemaculații patrioți, afară de profiturile lăturalnice şi secrete. Oameni cari n-aveau nici o stare personală sau cari au 
pierdut-o în desfrînări se fac patrioţi cînd nu mai au altă resursă, şi astăzi, după cinci ani de jaf neruşinat, stropesc lumea 
cu echipagiurile lor, [î]şi reparează casele din banii statului dîndu-le cu chirii enorme la cutare sau cutare administrațiune 
publică (cum nu se ruşinează a o face însuşi d-l ministru de finanțe), creează posturi lucrative cu lefuri întreite decît acele 
ministeriale şi mai joacă şi comedia dezinteresării politice, depunînd nişte portofoluri ministeriale cari au ajuns într- 
adevăr nişte posturi secundare în privinţa lefei. Astfel mai vedem şi acest spectacol cu totul nou: un roşu ignorant, 
neonest şi incapabil, ieşind din minister fiindcă leafa nu este destul de bună şi mulțumindu-se care cu o direcțiune de 
drum de fier, care cu guvernămîntul băncei, care cu regia monopolului şi aşa mai departe. Iată unde a ajuns România ! 
Căpeteniile roşii, şi acele căpetenii se numesc Câmpineanu, Sătescu şi Fleva, nu mai socotesc demne de dînşii 
portofoliile de miniştri şi vor să le încredinţeze unor oameni de-a doua mînă, ca Gianii etc. 

Şi pentru acestea toate ţara trebuie stoarsă pînă la măduvă. Proprietarul, care luptă cu timpul rău, cu 
administrațiunea tîlhărească, cu maşinele Americei, cu grînele Rusiei, trebuie, graţie unui recensămînt care e o operă de 
banditism administrativ, să facă două părți din ceea ce cîştigă, o jumătate pentru a-şi hrăni, dacă poate, sărmana familie, 
cealaltă jumătate pentru a plăti cei 36 000 fr. leafa d-lor Câmpineanu şi Stătescu şi la toți ai lor. 

Nu este dar de mirat că toţi părăsesc o aşa ingrată meserie. În loc de a fi plugar, arendaş, toţi vor să se facă 
reversibili ca un Rosetti, patrioţi ca un Câmpineanu, boieri mari ca un Fleva şi un Stătescu. De aici rezultă pentru ţară, pe 
lîngă sărăcirea materială, şi anarhia morală şi obşteasca declasare a tutulor. 

Un lucru numai nu prevăd cinstiții mameluci cari s-au năpustit pe noi cu toată ardoarea unor stomahuri cari au 
fost mult timp goale ori cel puţin mai puţin pline decît apetitul detentorilor lor. Este fabula ţăranului şi a cloştei cu ouă de 
aur. Cloşca în fiecare zi da cîte un ou. Lacomul proprietar, voind să se îmbogăţească dintr-o singură dată, spintecă pe 


nefericita pasăre şi găsi - nimica. Aşa proced şi d-nii patrioți cu ţara româ- 





nească. Dorinţa de-a se-mbogăţi prea iute nu ne mai lasă nici timpul de a munci şi a produce pentru a-i satisface cu 
încetul. Vor tot deodată; sînt pe drum de-a spinteca această cloşcă cu ouă de aur care să numeşte națiunea română. În 
propriul d-lor interes îi rugăm să-şi mai stăpînească lăcomia, căci într-o zi se vor pomeni cu biata pasăre moartă de 
slăbiciune şi de trudă. Prin urmare, ar fi bine ca onestul vistier, înainte de-a număra şi vămui ouăle de aur ale Băncei, să 
mai domolească zelul agenţilor săi de toată mîna şi să mai lase să răsufle biata lume muncitoare, într-un cuvînt să nu o 
buzunărească decît încet şi regulat, căci aşa este şi mai înțelept pentru d-lor, orgia putînd să ţie ceva mai mult şi 


deznodămîntul, pe care toţi îl prevăd, va fi ceva mai întîrziat!... 


[17 iulie 1880] 


REVOLUȚIA ŞI REVOLUȚIONARII 


În anul 1878 d. P. Teulescu a publicat volumul înțîi al scrierii sale Revoluția şi revoluționarii. Avînd de gînd a 
publica volumul al doilea al acestei scrieri în foiletonul „Timpului”, ne credem obligaţi a face o scurtă dare de seamă 
asupra celui întîi. Cerinţa continuității nu ne-ar impune cu necesitate un asemenea rezumat, de vreme ce volumul al 
doilea, tratînd altă epocă, e de sine stătător; iar istoria, narînd şirul, infinit în trecut, al evenimentelor, îşi poate aşeza 
punctul său pozitiv de plecare în orice loc al seriei acesteia. Totuşi credem că o privire retrospectivă va ajuta, deşi nu în 
mod esenţial, înțelegerea, îndealtmintrelea lesnicioasă, a volumului al doilea. 

După părerea noastră orice revoluţie e criza unei boale sociale. Precum însă nu este nici un organism pe pămînt 


care, legat prin existența sa de un timp şi de un loc anumit, pe care-l dispută altor organisme, nu poate scăpa de victoria 


parţială şi timporară a morbidităţii, precum aşadar tot ce e organic poartă, ca blestem al unei moştenite imperfecțiuni, 
plagele existenţei sale, tot astfel nu există popor care să nu fi avut boalele şi crizele sale. Sînt aceste boale neapărate, 
trebuie ele să cuprinză pe orice popor în mod egal, ori nu? 

Noi credem că şi aci deosebirea e tot atît de mare precum e între individ şi individ. O rasă puternică va avea crize 
rare însă vehemente, care-o pot costa viaţa, sau o regenerează; una mai slabă va avea boale şi crize dese, şi-şi va tîrî viața 
făr-a se putea regenera şi fără a putea muri; o rasă puternică, însă puţin espusă prin împrejurările istorice, va avea puţine 
afecțiuni de soiul acesta, suportînd cu înlesnire evoluțiunile sale. 

În secolul nostru a căzut stavila care despărțea pînă mai ieri pe om de toată scara fiinţelor organice. Deşi ridicat, 
prin rațiunea sa, asupra întregei scări, omul azi a ajuns să recunoască că deosebirea între el şi lumea organică inferioară 
nu este absolută. Cu toată elasticitatea inteligenței şi adaptabilitatea fizicului său, omul va vedea uşor că statul regulat pe 
care-l au albinele şi furnicele nu este decît prototipul în mic al statului omenesc; va recunoaşte apoi că, deşi în muşuroaie 
şi stupi nu există parlament, nici codice scris, nici gazete, totuşi domină acolo o ordine naturală, o repartiție a muncii, o 
despărțire în clase, un serviciu al siguranței publice chiar. Fiindcă regina albinelor e sora tuturor celorlalte, precum şi 
muma unui viitor popor de albine, a unui viitor roi, cugetătorul va vedea în calitatea cea întîi o analogie cu vechea 
regalitate, cînd monarhul era primus inter pares, în a doua calitate acea elementară putere de formaţiune a statelor, patria 
potestas. lată dar viața unui popor mic, care se petrece în cadrul unui stup, cu una sau două emigraţiuni pe an cari se 
colonizează într-alte locuri sub regine nouă. Ba se poate introduce în mod artificial pînă şi războiul civil în statul 
albinelor. Închizînd două roiuri la un loc, ele intră în luptă, pînă ce una din regine cade — iată războiul de succesiune. 


Astfel vom vedea esplicîndu-se marea migrațiune a popoarelor din evul mediu; sînt roiu- 

9. P. TEULESCU, REVOLUȚIA ŞI REVOLUȚIONARII, prezentată de Eminescu în 
editorialul 


REVOLUȚIA ŞI REVOLUȚIONARII, „Limpul”, 18 iulie 1880. 


rile tinere de albine cuvîntătoare, care, nemaiavînd loc în patria veche, curg sub şefi noi în 
Europa, lăsînd roiurile părinteşti şi vechile instituții în pămîntul Asiei. 

Interesantă însă rămîne soarta trîntorilor. Din momentul în care nu mai îndeplinesc nici 
un rol în viața socială a statului albinelor sînt înlăturați. Astfel societatea albinelor are 
revoluțiile ei. Ca dovadă însă despre înţelepciunea înnăscută a naturii, alături cu cea cîştigată a 
omului, trîntorii societății omeneşti, demagogii, cari nu îndeplinesc nici un rol în viaţa statului 
decît acela de-a trăi din esploatarea şi amăgirea mulțimii, nu împărtăşesc soarta colegilor lor 
din statul albinelor. Trăind din avutul comun fără a produce nimic, plătesc cu fraze şi cu 
neliniştirea societăţii binefacerile ei. 

De aceea însă oamenii bine organizați au legi cari regulează înaintarea pe treptele 
societăţii prin merit şi muncă, iar cei slab organizaţi nu simt răul unei accesibilități 
necontrolate a tuturor la suirea acestor trepte. O rea organizare, ori învechită, deci nepotrivită 
cu dezvoltarea unui popor, ori prematură şi pripită, deci devansînd cu mult stadiul dezvoltării 
sociale, va produce neapărat boale sociale, cărora un popor puternic le pune capăt printr-o 
criză violentă, cari însă la o rasă mai slabă devin cronice, slăbind-o din ce în ce şi făcînd-o să 
piară, fie prin sleire de puteri, fie prin cucerirea de cătră străini. 

Fenomenul simplu al vieţii publice la popoarele primitive, precum şi pe trepte inferioare 
ale vieții organice, se complică foarte mult la om. Deşi toate cărţile cîte au încercat vreodată 
de a stabili o normă absolută pentru organizarea statelor cată a se privi ca neizbutite, începînd 
de la statul platonic şi sfîrşind cu eroarea „contractului social”, credem a putea stabili un 
adevăr general: statul nu este un product al raţiunii, ci al naturii. El va merge bine cînd se va 
conforma cu legile lui înnăscute de dezvoltare, cînd raţiunea va juca rolul medicului ce 


subvine numai acțiunii naturii; va merge rău cînd va 





trăi nenatural, cînd rațiunea, în loc de-a se împăca cu natura lui, [î]l va face obiectul unor esperimente nesocotite. 

Cercetînd popoarele şi organizaţiunile primitive sîntem uimiţi de armonia înnăscută care domneşte acolo; este aşadar 
evident că interesele şi vederile cele mai divergente sînt armonizabile şi că arta omului de stat e de-a descoperi mijlocul 
pentru a le pune în armonie. 

Secolul trecut — secol raționalist Rar excellence — ne arată încercarea de-a întemeia statul numai pe precepte apriori, 
inventate de marii scriitori ai epocei; dar ne dovedeşte totodată cum s-a răzbunat asupra tuturor natura ignorată a statului, prin 
anarhie, măceluri şi grozăvii nemaipomenite. Fenomenele cîte răsar pe suprafața acestui organism în decompoziţiune, 
înveninat de experimentele unui raționalism superficial, ne prezintă o mulţime de analogii cu starea noastră actuală, mutatis 
mutandis însă, adecă în mai puţin energia caracterului poporului francez. Ceea ce în Franţa era o mişcare pe față la noi sînt 
laşe conspirațiuni de palat; ceea ce în Franța era mare şi-n rău şi-n bine la noi e meschin şi ... reversibil. 


Ca să arătăm analogiile vom reproduce următoarele pasaje din volumul întîi al scrierii d-lui Teulescu: 


Ludovic al XVI [-lea] n-a ştiut că lucrul cel mai rar ce se poate găsi în reformatorii unei nații este onestitatea şi lealitatea. El n-a 
putut înţelege că în pieptul acelora cari pledează cu prea multă ardoare pentru binele public rareori se găseşte devotamentul şi dezinteresarea. 
Regele nu înțelegea că oamenii politici sînt oameni cari caută a-şi ascunde cugetările şi cei ce îmbrățişază cauza poporului mai totdeuna 


caută cum să specule această cauză. Poporul este credul şi advocaţii săi adesea sînt perfizi. 

Şi-n Franţa patriotismul subliniat era în floare. 


Țara începea a se împărți în două tabere: în patrioți şi aristocrați, bunăoară ca şi la noi, în reversibili şi reacționari. 


Hainia, din toate pasiunile sale, este cea mai lesne de linguşit. Acesta era elementul cu care se nutreau clubiştii. Aci se denunțau 
cugetările cutărui om, se înnegreau intențiile celuilalt, se declama în contra deputaţilor, a miniştrilor, a regelui, a reginei, a naţiei şi a tot ce 
părea că nu merge în spiritul şi cu pasiunile acelei aglomeraţiuni de individe cari populau salele cluburilor. 

Geniul uman era condamnat; ştiinţa şi esperienţa seculelor era nesocotită, desprețuită; divinitatea era pusă în joc. A nu fi clubist era a 
nu fi onest, integru, liberal, patriot; pretutindeni şi în tot locul clubiştii nu vedeau decît comploturi, corupție, imoralitate. Oameni de rînd, 
oameni cari n-aveau nici un legămînt în societate, treceau de mari patrioți pentru simplul cuvînt că erau îndrăzneți în neruşinare, nu se sfiau 
de nimic, crima nu-i dezgusta, dezonoarea nu-i atingea, minciuna le suridea. 

Acela care denunța şi incrimina mai bine se considera ca cel mai zelos cetățean. Nu se cerea nici învățătură, nici moralitate, nici 
prudenţă: a calomnia, a denunța, a bănui era un merit. Acestea sînt elementele cari dau viaţă şi cu cari se nutresc spiritele demagogice (pag. 
45). 

Pag. 47. Numim pe Marat. Acest gazetar, sub pana sa înveninată, denunța pe oamenii de talent în modul următor: „Aceste talente 


sînt o crimă mai mult, căci ating principiul egalităţii”. 


Cine nu-şi aduce aminte de tonul ce-l ţin gazetari şi gazete de a doua mînă faţă, cu Alexandri. C-o frivolă uşurinţă 


vorbesc de scrierile lui ca de-ale unui egal, de-ale unui coleg al dumnealor. 


pag. 48. Acum nu se mai scriau cărți, căci nu era om care să aibă timpul şi voinţa de-a le ceti. Societatea era lăsată în mînele celor ce 


scrieau gazete. 


Iată şi caracterizarea demagogii: 


„Demagogia, zice Proudhon, este ipocrizia progresului. Şcoala demagogiei o găsim la Atena antică, la Roma ca la Paris, ca în toate 
centrurile activității omeneşti. Această şcoală are tradițiile, doctrina, sistema şi învățămîntul său, care-i este propriu. Ea procede cu tact; 
dibăcia nu-i lipseşte. Pe profesorii demagogiei, Lamartine îi găseşte în „redactori de gazete, în pamfletari politici, oratori de cluburi, puteri 


cari nu se pot acredita la începutul revoluțiilor decît prin exagerațiile principiilor ce profesează”. 


Oamenii demagogiei sînt aceeaşi pretutindenea şi în toate epocele. Publicişti îndrăzneți pentru că sînt inconsecuenți, autori fără 
renume, profesori fără catedre, patrioți fără patrie, apostați de alte credințe, advocaţi fără cauze, ambițioşi cu aspirații mai mari decit 
valoarea şi capacitatea lor, junimea uşoară de ani şi de cugetări, cu vederi scurte şi pretenţii nemărginite. Presa şi întrunirile publice sînt 


care-i fac să trăiască. 





Elementele din cari se compun legiunile demagogiei sînt varii şi stranii: industriaşi artişti fără talent, meseriaşi fără meserie, 
postulanți fără posturi, militari fără corpuri şi oameni cari şi-au risipit averile şi caută în revoluţii mijloace nouă de risipă, populaţia flotantă, 
c-un cuvînt gunoiul societății. „Criminali dezonoraţi prin crimele lor, cum zice Lamartine, cari se ascund de lume, căutînd în adunările 


anonime ocazii pentru crime nouă; femei fără pudoare, oameni cari populează casele de joc... speculanţi de viciuri, traficanţi de imoralitate”. 


Iată Roma în timpul lui Pompei; iată România actuală. 
Dar ce s-au ales din aceste elemente cu aspirații nemărginite şi de-o nulitate atât de mare? 


Iată ce răspunde Edgar Quinet: 


Mă tem să ridic vălul ca să nu-i găsesc printre s/ugarnicii cei mai de jos ai Imperiului (lui Napoleon I). E destul a vedea pe 
Huguenin, neîmpăcatul preşedinte al Comunei insurecționale, solicitînd şi găsindu-se norocit că a putut dobîndi un loc de a/ergător la o 
barieră... Groaznicul Santerre deveni omul cel mai blînd decum fu îmbuibar de primul consul. Oameni ca Bourdon, de l'Oise, Albette, abia 
simțiră toiagul de fier şi deveniră funcționarii cei mai plecaţi ai Imperiului. Acela care arestase pe regele său, Drouet, domina într-o 
suprefectură la Saint-Menehould. Dacă s-ar fi gîndit cineva să invoace în fața acestor oameni fidelitatea suvenirilor, dacă le-ar fi adus aminte 


de vechiul jurămînt, l-ar fi luat drept nebun. 


Tot astfel am văzut şi noi căpătuindu-se patrioţii. Pentru a-i pune însă la locul de rînd ce li se cuvine s-ar fi cerut şi la 
noi un medic al societăţii ca ... Napoleon I. 

La noi patrioții de seama celor de sus se fac miniştri, deputați, directori de drum de fier, directori de Bancă Naţională, 
arendaşi de moşii ale statului etc. etc. 

Nu e de mirare dacă bugetul cheltuielilor statului a crescut în trei ani cu 34 %. 


Iată dar prețioasa descriere a demagogiei franceze coprinsă în volumul I al operei d-lui Teulescu, o descriere care se 

potriveşte din punct în punct cu reversibilii noştri patrioți, minus, cum am zis, energia caracterului francez. Patrioţii noştri sînt 
meschini, pe cînd la cei franceji găsim răul în proporții mai mari. 
Revoluţionarii franceji au avut curajul de-a-l judeca pe regele lor; dintre patrioții noştri nici unul n-a avut curajul 


măcar de-a susținea înaintea Curţii de Casaţie procesul contra ministerului conservator. 


[18 iulie 1880] 


[„«MONITORUL» DE IERI...”] 


„Monitorul” de ieri cuprinde o listă lungă de oameni decoraţi cu diferite grade ale Stelei României, iar decretul 
privitor la aceasta e contrasemnat de d. V. Boerescu. Între aceştia găsim nume ca Fundescu, Costinescu, Pandraf ş.a. 

Pîn-acuma încalte era goana după interese materiale, după cîştig fără muncă, care dădea pricină de vorbă asupra 
patrioţilor. Dacă un om cu patru clase primare şi un curs de violoncel ca d. Costinescu e pentru țara românească îndestul de 
învăţat spre a redige „Românul”, a fi deputat, director de bancă, ba poate ministru, desigur nu dumnealui e de vină. Oamenii 
astfel pot fi de vină că n-au învăţat nimic, dar societatea e şi mai vinovată dacă, în loc de împărțitori de gazete sau alergători 
de barieră, iese din ei directori de bancă, şi demnitari ai statului. Dacă d. Fundescu a uitat misterele bucătăriei pentru a scrie 
gazete şi din strănepot al vechilor faraoni s-a modernizat în strănepot al lui Traian, făcîndu-se şi reprezentant al naţiei... celei 
româneşti din păcate, desigur nu domnia-sa e de vină, ci acea nație care îngăduie ca oameni fără ştiinţă de carte şi mărginiți 


din fire să pretinză a o lumina, a-i dirige bănci, a-i face chiar legi. Dacă, în loc de frigare şi violoncel, 

10. Editorialul REVOLUȚIA ŞI REVOLUȚIONARII reprodus în 
„Democraţia naţională”, 20 iulie 1880. 


iluştrii concetăţeni mînuiesc pana sau pun la cale afaceri de milioane, desigur că naţia e înjosită în ochii lumii şi ai ei proprii, 
că cel mai adînc dezgust trebuie să roază orice suflet onest față c-o asemenea stare de lucruri. Dar la urma urmelor cîți 
oameni fără de merit nu ajung, prin acea ironică întîmplare ce pare a stăpîni universul, acolo unde nu li se cuvine? Oamenii, 
cu morala lor şi cu ideile lor de merit şi de demerit, au ajuns a face deosebiri între cap şi cap, între inimă şi inimă; pentru 
natură e indiferent atomul ce ajunge a face parte din vîrful copacului sau din rădăcina lui. E apoi natural ca o societate 
coruptă să se mîndrească cu ranele sale, să descopere bubele ignoranței şi a perversităţii de caracter şi să arate lumii 
imposibilitatea existenţei sale. Înţelegem ca într-o societate atît de plină de iubire de adevăr şi de moralitate cum e a noastră 


delegați, aleşi de subprefecți, să-l 





aleagă pe d. Fundescu deputat şi votator cu procuri false, pe d. Costinescu director de bancă, înțelegem chiar ca d. 
Cîmpineanu să se numească pe sine însuşi guvernor al Băncii, de vreme ce acest lucru stătea în mîna sa, căci semnătura 
domnească de întărire nu se capătă cu aşa greutate. Asemenea înțelegem ca, oriunde e cîştig fără muncă la mijloc, roşii să 
alerge după el. Dar ce au a face distincțiunile fără valoare materială ale statului cu toate acestea? 

Într-adevăr există nebuni în ţară care, cu toată corupţiunea domnitoare, cu tot virusul demagogic care putrifică 


România, totuşi o iubesc pentru gloria ei trecută, pentru chiar suferințele ei pline de amărăciune, o iubesc pentru că e muma 

lor, oricum ar fi. Aceşti oameni au fost în război, mulți au murit acolo de foame şi frig, mulţi de gloanţe, mulţi au fost răniți. 
Unora dintre aceştia li s-a atîrnat acest semn al Stelei României de piept, ca singură şi curată răsplătire a sacrificiilor lor. 

Ei bine, să le fie ruşine de azi înainte acestor oameni de a mai purta acest semn? 

Numai un om ridicat atît de de... sus ca actualul ministru de esterne, care pare a nu avea nici idee măcar despre 
valoarea morală a unor asemenea distincţii, a putut să le risipească aşa, amestecînd nume oneste şi cunoscute cu nume oculte 
sau prea cunoscute din alte cauze; numai unui om cu atîtea... tradiții, în a căruia piept e înrădăcinată ura contra oricărui merit 
adevărat şi a oricărui sacrificiu dezinteresat, i-a putut veni ideea de-a depreţia pîn-într-atita aceste semne încît să le confere, în 
ochii acestei dezonorate țări, unor Costineşti şi Fundeşti. Dar nu le ajunge că dispun de avutul țării, mai vor şi onoarea ei? 

Dar, pentru numele lui Dumnezeu, onorabili Costineşti şi Fundeşti, la ce vă trebuiesc tinichelele acestea pe piept? 
Ştiţi ce e onoarea? Nimic. Un om moare în război şi, după ce s-alege praful de dînsul, se zice că moşteneşte onoare. Un altul 
descopere că nu soarele se-nvîrteşte împrejurul pămîntului, ci pămîntul împrejurul soarelui, şi-şi bate capul viaţa lui întreagă 
cu asemenea copilării, şi răsplata lui? Onoarea. Sînt într-adevăr o seamă de oameni curioşi în lume cărora le albeşte capul de 
grija altora, de grija poporului, a ţării lor ş.a.m.d. Pentru acest soi de nebuni s-au inventat aceste tinichele, nu pentru d- 
voastră, oameni practici şi cuminţi, care ştiţi să scoateţi din capitalul intelectual al unui abecedar cele mai mari procente, 
precum: deputăţie, directorat de bancă, directorat la Domenii etc. D-voastră care nu cunoaşteţi nici deşertăciunea sacrificiului, 
nici aceea a meritului şi cari, în taină, rîdeți de ele între pahare, numindu-i pe cei ce le au traşi pe sfoară şi nerozi al căror 
număr nu se mîntuie, de ce le disputați pînă şi aceste tinichele, cari nici se beau, nici se mănîncă, nici cîntă cuplete 
franțuzeşti, nici joacă balet, nişte semne făcute pentru acea tagmă de nerozi cari trăiesc sau mor pentru... idei? Ştim că 
dispreţuiți țara, că dispreţuiţi acest popor blînd şi moale care vă îngăduie să vă jucaţi cu soarta lui ... dar la ce să-i şi arătaţi 
prea pe faţă acest dispreţ, atîrnîndu-vă de piept chiar semnele lui de onoare, semne care nu v-aduc nici un folos ... real ? 

Mulţumim d-lui Boerescu pentru această lecţie ce-o dă țării întregi. Că nu sufere de esces de iubire de ţară am ştiut-o 
totdeuna; dar că, disprețuiește într-atîta pe acest popor încît să decoreze pe un Costinescu ori pe un Fundescu cu semnele lui 
de distincţie, asta, o mărturisim, n-am ştiut-o încă. Ba, îl credeam chiar mai prudent pe d. ministru de externe; nu-l credeam 


în stare a desfide pînă la aşa grad opinia publică. 


[20 iulie 1880] 


(„PROGRAMUL NOSTRU ZICEA ...”] 


Programul nostru zicea: 


Teorii abstracte de cosmopolitism importate de-aiurea s-au împrăştiat pe nesimţite şi au slăbit cu încetul simțul conservării 
naţionale, aşa de vioi şi de puternic odată la români; şi aceste idei, vătămătoare chiar în țările luminate şi puternice de unde s-au luat, au 
devenit un adevărat pericol pentru națiunea noastră. 

De altă parte, dorințe de progres şi de libertate nechibzuite au introdus prea ades în mecanismul nostru politic fraza goală în locul 


realității. 





Nu credem ca cititorul să mai ceară probe pentru evidenţă. Înecarea cu străini a tuturor ramurilor vieţii noastre 
economice, reducerea românului în ţara sa proprie la rolul de simplu salahor agricol, căderea repede a tuturor meseriilor, 
stingerea industriei casnice şi înlocuirea ei prin producte industriale străine, lipsa absolută a unei legi de incolat, ceea ce 
permite ca gunoaiele societăților vecine din cîteşi patru unghiurile lumii să s-aşeze la noi, prefacerea în fine a acestor 
elemente în elemente politice cari au umplut funcţiile statului şi se strecoară în reprezentațiunea națională, toate acestea 
dovedesc că ţara noastră nu mai e vechea Românie, ci e o Americă orientală deschisă tuturor imigraţiunilor, al căror principiu 
e Ubi bene ibi patria şi teoria de „om şi om”. 

Pe de altă parte dorinţa de progres şi de libertate a introdus fraza goală în locul realității în mecanismul nostru politic. 

Adecă — în Constituţiune, adaugă „Steaua României”. 

Acest adaus este al ei, pentru a altera terenul discuţiei. Constituţiunea nu este un mecanism, ci un text de lege, bun 
dacă se aplică bine, rău daca se aplică rău. Acest text nevinovat nu are deloc a-şi imputa dacă sub masca lui se desfăşură 
influenţa imorală, dacă în numele lui se înscriu în listele colegiului I şi al II[-lea] alegători frauduloşi, dacă tot în numele lui o 
societate de exploatare a pus mîna pe statul român, uzurpînd numele de partid politic. 


Dar nu este acesta sîmburul discuţiei cu „Steaua României”. Pentru ca discuţia să nu devie o simplă ceartă de cuvinte, 

o logomahie, pentru ca să nu se ignoreze tocmai noțiunea fundamentală de care e vorba, ne întrebăm: ce e reacțiune? 

O espresie împrumutată din mecanică, însemnînd acțiunea negativă produsă prin una pozitivă. În politică însă 
cuvîntul „reacțiune" s-a întrebuințat întîi la 1789, ca sinonim al contrarevoluţiunii, al unei acțiuni contrare Revoluţiunii 
Franceze. 

Cuvintele au înțelesul lor. Daca acum le dăm un înţeles, acum un altul, nici o discuţie nu e cu putință. 

Aşadar, care este accepțiunea — singura adevărată — a cuvîntului, ca să nu se facă vorbă zadarnică? 

O dată contraacţiune. În acest înţeles orice opoziţie e o reacțiune şi-n această ordine de idei opoziţia făcută de „Steaua 
României” pînă mai ieri, ori de „Presa”, e asemenea reacțiune. 

Altădată însă reacţiunea înseamnă asemenea o contraacțiune, însă în senzul restabilirii unei stări de lucruri care a 
existat odată. Contele Chambord voieşte regalitatea de drept divin precum ea a existat odată; ceea ce el voieşte a avut 
odinioară trup, a fost concret. Centrul din Germania voieşte restabilirea unor legi cari au existat odată şi au fost desființate. 

Acest soi de reacțiune ni se impută nouă, şi aceasta zicem că e o scornitură din partea organelor guvernamentale. Ceea 
ce voim noi: realitatea în locul frazelor, controlul real al actelor guvernului în locul simulacrului de control, responsabilitatea 
adevărată în locul ascunderii după clapişti responsabili - toate acestea ar fi un progres pe lîngă ceea ce se întîmplă astăzi, nu o 
reacțiune. 

Iată dar accepțiunea politică a cuvîntului: 

Tendenţa de a reintroduce o formă de guvernămînt care-a existat odată: regalitatea de drept divin, imperiu ş.a.m.d. 

Dar orice tendență de reformă, chiar aceea care răsare cu necesitate din relele actualități, nu poate fi numită reacție 
decît în senzul mecanic, nu în cel politic al cuvîntului. 

Dar la ce atîta discuţie? Se-nţelege că „Steaua României”, pînă acuma în opoziţie, trebuia să caute un pretext pentru 
trecerea nejustificată în rîndul guvernamentalilor. Dacă pretextul ar fi cauza adevărată, atunci această trecere ar fi trebuit să 
se opereze încă de acum cîţiva ani, căci totdeauna a existat acest partid, pretins deznădăjduit, al conservatorilor. Aşadar nu 
existența partidului conservator e cauza adevărată că ni se caută acum nod în papură, ci alta. Pretinsa cauză nu este decît un 
pretext. Ceea ce am fi dorit însă e ca confrații de la „Steaua României” să-şi dea cel puţin silința de-a descoperi un pretext 
mai plauzibil decît cel inventat de genii de la „Românul” sau de la „Telegraful”. Atîta-i tot. Ne făcusem iluzia că putem 


aştepta mai mult de la tineri la cari presupuneam mai multă iubire de adevăr. 





Aţi fost contra guvernului, sînteți acum pentru el. 

Constatăm inconsecuenţa şi ne mărginim la aceasta. 

Dreptul de-a ne mira l-am pierdut de mult în România. Într-o ţară în care un om cu patru clase primare şi peste 
aceasta din fire mărginit e redactor de ziar, deputat, director de Bancă Naţională, special într-ale drumului de fier şi curînd 
ministru de finanţe, într-o ţară în care mucenicul Simeon e un om căruia nu i se poate imputa nimic, unde procurele false ca şi 
falsele cărți de alegător joacă rolul de căpetenie pentru înaintarea oamenilor, unde merit, ştiinţă, caracter nu sînt nimic, 
tripotajul, pişicherlicul şi hatîrul tot, în o asemenea țară omul e redus a constata istoriceşte ceea ce se-ntîmplă, a se indigna 
din cînd în cînd, a rîde mai adeseori, dar a se mira de ceva nu mai are dreptul. 

Puţine avem de zis ca concluziune la o polemică cu mult prea lungă pentru obiectul ei. 

Țara care, prin aplicarea instituţiilor ei, încurajază ignoranța, neconsecuenţa, lipsa de caracter, ba le decorează chiar, 
dovedeşte că e în descompunere deplină. Dovadă despre această descompunere este imigrarea continuă de elemente străine, 
care n-a fost nicicînd mai mare decît sub sistemul actual de guvernămînt. Deşi aceste imigraţiuni reprezintă prisosul, nu 
tocmai clasic în virtuţi şi inteligență, al popoarelor învecinate, totuşi acest prisos, oricum ar fi el, e superior plebei superioare 
indigene. Pe spatele nefericitului popor românesc, apatic de suferințe şi amețit de fraze, se formează un popor nou de 
venetici, de-o naţionalitate nehotărită încă, o nouă rasă americană, în ochii căreia vechiul popor al lui Mircea Basarab dispare 
şi emigrează Promotorul acestui americanism e partidul roşu, care are pretenția de-a se numi și național. Noi nu ne îndoim că 
şi din acest aluat, în care Costineştii şi Serurii joacă un rol atît de mare, se poate forma ceva; dar ceea ce se va forma nu va fi 
desigur nici popor românesc, nici stat românesc. 

Din punct de vedere istoric, oricine se asociază cu roşii, dacă nu tradează pămîntul țărei, tradează însă poporul ţărei. 
Mulţi, nu contestăm, cei mai mulţi poate o fac fără s-o ştie; vai de aceia însă cari, avînd putință de-a vedea clar, o fac cu bună 
ştiinţă! 

Înaintea negrei străinătăți care împînzeşte țara cad codrii noştri seculari şi, împreună cu ei, toată istoria, tot caracterul 
nostru. Moartea, decreşterea populaţiei îndeplineşte apoi restul: stîrpirea fizică a neamului românesc. 

E deci ... iubirea de adevăr din partea feluriților noştri adversari politici de-a nu mai vedea altă cauză de rele în țară 


decît reacţiunea. 

Şi cu toate acestea ar trebui să ştie toți că dac-am fi închipuiți şi dacă n-am şti bine că nu există nici putinţa unei 
adevărate reacţiuni în ţară, am trebui să fim măguliți de acest epitet. 

A readuce în ţară acea repede creştere, începută în secolul al XIII-lea, în care poporul românesc făcea să dispară 
dinaintea puterii sale de viaţă triburile tatare şi slave ce cutreierau pămîntul acesta, a readuce vulturescul avînt al Basarabilor, 
starea de bogăţie din vremea lui Petru Rareş ori a lui Matei Basarab, a le putea readuce ar fi merit şi, a fi reacționar ar fi 
identic cu a fi sporitor neamului şi țării. 

Dar nici putință nu există pentru un asemenea partid. Izvorul întăritor al istoriei naționale, iubirea de limbă, de datini 
şi de popor sînt înlocuite la tinerime şi ceilalți prin romane franțuzeşti şi cîntăreţe pribege ale cafenelelor străinătăţii. Un aer 
bolnăvicios de corupție, de frivolitate, de cîştig fără muncă a cuprins plebea noastră roşie şi infectează chiar sfera ce rămăsese 
neatinsă de acest spirit. A crede că o reacție puternică, în senzul național şi istoric al cuvîntului, ar mai fi cu putinţă la noi în 
ţară, ar însemna a se face jertfa unei deşerte iluzii. 

Patriotismul, cu toate acestea, nu este iubirea ţărînei, ci iubirea trecutului. Fără cultul trecutului nu există iubire de 
țară. Azi e constatat că, din momentul în care împărații au început a înlocui prin oameni noi pe senatorii Romei, în care 
tradițiile şi cultul trecutului se întrupaseră, Roma a mers spre repede cădere. Cazul Romei nu numai că nu e izolat, dar nu 


suferă nici escepție măcar ... ! 


[22 iulie 1880] 





RĂSPUNSUL PORŢII LA NOTA COLECTIVĂ 


În „Neue freie Presse” de la 28 iuliu cetim răspunsul la nota colectivă privitoare la cestiunea fruntariei greco-turce pe 
care ministrul otoman de esterne Ab[bledin Paşa, în numele Porții, l-a trimis ambasadorilor marilor puteri, în cuprinsul 


următor: 


Exelenţă, subsemnatul, ministru de esterne al Majestății Sale împăratul otomanilor, a avut onoarea să primească 
nota pe care i-au adresat-o Exelenţele lor ambasadorii Germaniei, Rusiei, Marei Britanie, Italiei, Francei şi trimisul Austro- 
Ungariei, la 15 ale lunei curente, asupra rectificaţiunii fiuntarielor grece. În această notă Excelenţele lor reamintesc 
negociaţiunile directe ce s-au încercat de două ori de către plenipotențiarii otomani şi heleni spre a aduce o înţelegere în 
această cestiune. Ei declară că, în fața acestor încercări nefructuoase, puterile semnătoare ale Tratatului din Berlin au 
crezut de cuviință să-şi ofere mediaţiunea lor şi au însărcinat pe reprezentanţii lor, întruniţi la Berlin într-o conferinţă, să 
stabilească o linie de graniţă între Grecia şi Turcia; 

ei au comunicat subsemnatului textul acelui act, ce a rezumat şi încheiat deliberaţiunile plenipotenţiarilor şi prin 
care supuneau guvernelor lor traseul ce l-au adoptat unanim, ca ele să aprobe deciziunile lor şi să le comunice părților 
interesate. În fine, Exelenţele lor, în numele guvernului lor, invită pe Înalta Poartă să accepte linia de graniţă fixată în 
documentul menţionat. 

Înalta Poartă a consacrat cea mai serioasă atențiune esaminării acestei importante comunicaţiuni şi cu cît doreşte 
mai mult să-şi probeze respectul pentru marile puteri amice ei cu cari a semnat Pacea de la Berlin cu atit mai mult simte 
necesitatea ca să recomande justei lor aprecieri pozițiunea cea atit dificilă cit şi penibilă în care se află pusă prin 
invitațiunea ce i s-a adresat. Înalta Poartă nu se îndoiește cîtuşi de puţin că puterile, al căror sentiment de dreptate îl 
cunoaşte bine şi despre care niciodată nu poate bănui că ar avea intențiunea să aducă vrun prejudiciu suveranităţii sale, vor 
primi cu bunăvoință observaţiunile pe cari subsemnatul este însărcinat a le da Exelenţelor lor, drept răspuns la menţionata 
notă. 

Semnind Tratatul de la Berlin, Înalta Poartă nu se aştepta, din cauza dorinţei pentru o rectificare a frontierei helene 
în Epir şi Tesalia, să primească de la puterile mijlocitoare o propunere care să aibă de obiect cesiunea unor [ări ce aparțin 
Albaniei, precum şi a Tesaliei întregi, adecă toată valea lui Peneu, o cesiune prin care se anexează la regatul Greciei un 
teritoriu ce este aproape jumătate aşa de mare cît actuala întindere a regatului. În menționata notă Exelenţele lor susțin că 
puterile au însărcinat pe plenipotenţiarii lor, întruniți la Conferința din Berlin, să fixeze o linie conform indicațiunilor 
generale ale protocolului al 13, care linie să formeze între Grecia şi Turcia o bună şi tare frontieră defensivă. Însă Înalta 
Poartă regretă că trebuie să observe că linia de graniţă pe care este invitată s-o accepte nu prea îndeplineşte aceste 
condițiuni întru cit o priveşte pe dinsa. Într-adevăr, nimeni n-ar putea atribui Sublimei Porţi ideea sau dorinţa de a-şi întinde 


teritoriul în socoteala altui stat. Deci o graniţă defensivă bună şi tare ar trebui să aibă de scop ca să asigure pe Înalta 

Poartă în contra unor atari aspirațiuni, prejudiciabile ei. Poziţiunile însemnate strategice promise Greciei prin Conferinţa 
de la Berlin, ca d.e. cea de la Meţovo, pozițiuni de o valoare militară superioară pentru comunicațiunea cu Albania de Jos, 
ar espune provinciile limitrofe unor atacuri în contra cărora Poarta ar fi fără apărare. Pe de altă parte, cu privire tocmai la 
scopul defensiv, înalta Poartă nu-şi poate esplica de ce Conferinţa, în partea Epirului, a adoptat valea lui Kalamas, pe cînd 
în partea Tesaliei, în loc să urmeze valea lui Peneu, a dus linia de graniţă în sus, pînă la piscurile coastelor nordice ale 
Olimpului. Întru cît priveşte partea strategică a liniei de graniţă propusă de Conferinţă, Înalta Poartă se mărginește la 
aceste puține observaţiuni. 

Considerată din punctul de vedere politic, realizarea proiectului acestei linii de graniţă ar avea de urmare mari 
dificultăţi şi ar impune Înaltei Porţi sacrificie pe cari i-ar fi imposibil să le facă. Într-adevăr, cum i-ar fi posibil să consimţă 
la cesiunea laninei, pe care albanejii, cari şi ei, după esemplul celorlalte naţionalităţi ale Imperiului, se consideră de o rasă 
proprie şi tot aşa de interesată ca şi acelea, au privit-o în tot timpul de capitala Albaniei de Jos şi la a cărei posesiune, cum 
se ştie, ei fin cu atita cerbicie? Nu este oare evident că, daca Înalta Poartă s-ar decide să sacrifice un oraş atit de important 
în toate privinţele, aceasta ar avea de urmare nişte complicaţiuni serioase, prin cari poate că s-ar compromite esercitarea 
pacifică a autorităţii sale în această parte a Turciei europene? Înalta Poartă ar fi oare în stare să, gonească pe albaneji din 
alte anumite ţinuturi şi mai ales din Ceamur, care este locuit esclusivamente de albaneji de religiune mahomedană?. În 
partea Tesaliei Poarta n-ar sta în fața unor dificultăți mai mici. Acolo se află Larissa, un oraş populat şi important, ce este 
locuit trei din patru părți de musulmani şi este înconjurat de o serie de sate şi districte musulmane. S-ar putea cere ca, pe 
cînd puterile creştine ale Europei îşi arată solicitudinea faţă cu un regat creştin, Majestatea Sa Sultanul, care este califul şi 
şeful religiunii musulmane, să meargă aşa de departe încît să sacrifice un oraş mare, esclusivamente musulman, 
nemulțumind astfel nu numai pe locuitorii acestui oraş, cari în momentul acesta imploră protecțiunea Maj[estăţii] Sale, ci şi 
pe toți musulmanii ? În orice caz, dacă Larissa s-ar ceda Greciei locuitorii musulmani ar emigra, cum au făcut odinioară din 
regatul elen, unde actualmente mai locuiesc numai vro zece familii musulmane în Calcis. În curînd s-ar complecta căderea şi 
ruina unui oraş astăzi populat şi înflorit. Aceasta probează că partea politică a rectificării granițelor dintre Grecia şi Turcia 
merită o consideraţiune cu totul specială, ceea ce a recunoscut-o deja primul plenipotenţiar al Franţei, d. Waddington, care 
în sînul Conferenţei a luat inițiativa acestei propuneri şi mai tirziu, în calitatea sa de ministru din afară, a venit să 
recomande celorlalte puteri o linie de graniţă prin care se escludea cesiunea către Grecia a ținutului Ceamur. Dacă dinsul a 
votat pentru această escludere, aceasta a făcut-o fără îndoială în consideraţiunea complicaţiunilor pe cari avea să le 
provoace cunoscuta rezistenţă a albanejilor. Înalta Poartă este îndreptăţită a crede că celelalte puteri vor împărtăşi acest 
mod de-a vedea al d-lui Waddington şi că niciuna dintr-însele nu va dori anexiunea forțată a unor locuitori musulmani în 
contra voinţei lor şi mai ales luînd în consideraţiune că acei locuitori ar fi destul de tari spre a face din acea anexiune o 


sorginte de pericole şi de turburări. 





Subsemnatul, supunînd Exelenţei Voastre consideraţiunile de mai sus, este împuternicit să declare că Înalta Poartă, cu toate 
acestea, din prevenienţă cătră puterile amice, este dispusă a face oarecari concesiuni regatului helen şi a se înţelege cu puterile spre a 
activa o îndreptare satisfăcătoare definitivă în cestiune. Pe de altă parte iarăşi, contînd pe sentimentul de echitate al puterilor, cari niciodată 
n-au necunoscut drepturile de suveranitate ale Porții, dinsa se aşteaptă că puterile nu vor recunoaşte incontestabilele ei drepturi ca să ia 
parte la definitiva fixare a liniei de graniță a Greciei cu acelaşi titlu de drept cu care a participat la fixarea fruntarielor Serbiei şi-a 
Muntenegrului şi că puterile vor aprecia motivele cari pun pe Poartă în necesitate ca să persiste în conservarea laninei, Larissei, Meţovei şi 
altor comunităţi cu o numeroasă poporațiune musulmană. Subsemnatul este însărcinat de guvernul său să esprime Exelenţei Voastre 
speranţa că observaţiunile cuprinse în această notă-răspuns vor fi luate în considerațiune de guvernul ce reprezintaţi şi, prin intermediul 
Excelenței Voastre, să roage pe puterile mijlocitoare ca să binevoiască a împuternici pe reprezentantul său din Constantinopol a se înțelege 
cu Poarta spre a facilita negocierile atit asupra fixării definitive a liniei de graniță cit şi asupra punctelor secundare şi amănuntelor ce sînt 
legate de această cestiune. 

Abbedin 
[22 iulie 1880] 


[„„C-O FIZIONOMIE DE-O GRAVĂ SERIOZITATE...”] 


C-o fizionomie de-o gravă seriozitate „Presa” ne povesteşte că: 


nu se mai află astăzi un stat cît de mic pe suprafața pămîntului care să nu cunoască că România există ca stat independinte şi că face 

parte din familiile suverane europeane. 


România face parte din familiile suverane europeane! Nu prea are înțeles, dar încurcătura se esplică prin bucuria ce 
cată s-o fi simțind organul marelui om de stat, pentru că 


peste curînd o asemenea notificare are să se facă prin o misiune specială şi regelui Persiei şi vom avea în curînd un consul general 


onorariu în Persia. 


Dacă... mintea cea multă ar pricinui vro durere, în toate casele ai auzi „vai de mine!”, dar la redacţia „Presei” mai cu 
seamă. E speranță că misionarii speciali, urmărind statele de pe suprafața pămîntului în geografia colegului de la Ministerul 
de Război, vor căuta Persia-n China şi Japonia la Gibraltar; încolo nu-i vro altă primejdie pentru aceste importantissime acte 
diplomatice ale marelui nostru om de stat. Cu Persia mai avem şi alt noroc estraordinar. Pe Maiestatea Sa Şahul îl cheamă 
Nastratin (Nasreddin) şi dac-o fi cel din poveste, ceea ce nu putem şti cu siguranță, apoi are s-o ducă bine ambasadorul nostru 
acolo, mai ales pentru că guvernul țărei noastre seamănă mult cu lumea pe dos a filozofului hoge. Daca din bietul Pepelea nu 
s-ar fi ales de mult oale şi ulcioare, ce frumos i-ar mai sta decorația, cu atîta generozitate împrăștiată de cătră d. ministru de 
esterne şi ce demn reprezentant ar fi pe lîngă acele „state cît de mici pe suprafața pămîntului” cari sînt în primejdia 
intelectuală de-a afla că o ţară întreagă de atîtea mii de chilometri patrați face parte din „familiile suverane europeane”. 

Dar fiindcă cu politica esternă stăm bine, precum văzurăm, mai ales prin Persia, pe cînd fraţii bulgari caută să ne facă 
cărare prin barbă, ne-ntoarcem la cele dinlăuntru, unde se-nţelege că stăm şi mai bine. 

D. Tiriachiu, deputat şi fost viceprezident de Cameră, e numit ministru de interne. D. Conta — ministru al 
învățăturilor. Se mai aşteaptă apoi numirea unui personaj foarte înțelept, a d-lui Tache Giani, la Justiţie şi a d-lui Dabija la 
Lucrările Publice. N-avem de zis contra persoanelor, ci contra sistemului. Daca d-lui Dim. Giani nu avem a-i imputa un prisos 
considerabil de înţelepciune şi dacă-i contestăm talentul de organizare, siguri fiind de lipsa oricărui talent, e o afacere de 
sistem. La urma urmelor, ce mi-e Stolojan, ce mi-e Giani, ce mi-e Fleva? Sînt trei nume pentru acelaşi om, trei exemplare ale 


aceleiaşi 

11. [„C-O FIZIONOMIE DE-O GRAVĂ SERIOZITATE...”], 
„Timpul”, 23 iulie 1880. 


specii şi ceea ce n-are unul desigur că nu va avea nici cellalt. De pe această identitate în conformațiunea intelectuală se 
distinge roşul adevărat de membrul oricărui alt partid. În marele partid nu există oameni speciali în nimic. Unul ştie para grafii 
Codului, cellalt asemenea; preste aceasta nici nu visează măcar. Dar de-o fi onor. d. Campiniu, personaj, precum se ştie, foarte 
simpatic, dar de-o fi onor. Pantazi Ghica — precum se ştie, şi mai simpatic — , dar de-o fi luminătorul naţiei, d. Fundescu, 
sau abecedarul, numit director de bancă şi demnitar al ordinului „Stelei”, d. Costinescu, — unul e în toți. În privirea onestității 
vor fi fără-ndoială mici deosebiri pe cari nu le tăgăduim; dar cît despre cunoştinţe sau inteligență, nici unul din aceşti onor. 
concetățeni nu are ce invidia în ceilalți, ba, la adică, acesta e chiar motivul de căpetenie de ce ţin aşa de strîns laolaltă, 


formînd o asociație atît de puternică contra oricărui talent, oricărui merit adevărat. 





Toate aceste forțe individuale — zice „Presa” — reprezintînd diferite nuanțe ale partidului liberal, unite împreună şi constituind 
astfel unitatea chiar a acestui partid, formează o putere generală compactă de natură a inspira încredere şi a ne pune în poziţiune să lucrăm cu 
succes etc. 


Forțe individuale reprezentînd nuanţe unite împreună, constituînd unitatea, formînd o putere generală compactă de 
natură a pune în poziţiune să lucrăm cu succes - iată o frază care-şi caută părechea în idiomul nostru traco-latin. 
Cît despre noul ministru al învățăturilor, d. V. Conta, mărturisim că nu ne-am fi aşteptat a-l vedea alături cu d. 


Brătianu şi aceasta din mai multe cauze. Întâi, d-sa nu este roşu, nu e în stare de-a fi — pentru aceasta cineva trebuie să fie sau 

mult mai fin, sau... mult mai puţin fin decum este dumnealui. Iar soarta spinoasă a tuturor miniştrilor cari nu sînt roşii curaţi e 
prea cunoscută pentru ca s-o mai povestim publicului compătimitor. Apoi, credeam că d-sa se va sfii a primi vro solidaritate 
cu d. Brătianu, carele datoreşte puterea sa unui sistem întreg de ilegalităţi şi de falsificare a sistemului constituțional. 

Un om al cărui trecut nu are încă de înregistrat nici o virtute deosebită, un om care de ex. n-a luat parte la actele de 
pietate ale mucenicului Simeon, care n-a fost însărcinat să tipărească bilete ipotecare, nu şi-a închiriat casele statului cu preţ 
întreit, c-un cuvînt un om fără acel savoir vivre atît de culant în manierele mucenicilor de toate categoriile ai democraţiei 
române, nu poate avea față cu d. Brătianu decît două atitudini: sau îl controlează, şi atunci ne dă garanţia unei înţelegeri 
realiste a lucrurilor, sau crede că d. Brătianu îşi va renega sistemul şi oamenii şi atunci ... atunci e de un optimism pe lîngă 


care acel al lui Leibnitz e pură jucărie! 


[23 iulie 1880] 


[L EVENIMENTUL CEL MARE ...7] 


Evenimentul cel mare al zilei — cei şapte frați pe un cojoc cum zice o vorbă țărănească, sau reconstruirea, pentru a 
cîtea oară, a cabinetului Brătianu, trecut din fuziune în fuziune — va continua a fi comentat de ziare după diferitele lor puncte 
de vedere. 

Deocamdată constatăm că această complectare a cabinetului se atribuie împrejurărei că M. Sa Domnul, avînd de gînd 
a pleca la Ischl pentru a vizita Curtea împărătească a Austriei, de unde apoi ar avea a pleca la Sigmaringen a vedea pe 
părintele M. Sale, bolnav de mai mult timp, ar fi pretins de la d. Brătianu de-a pune capăt unui provizoriu ministerial care a 
ţinut peste toate cuviințele mult şi de-a completa cabinetul. Sarcina este foarte ingrată pentru primul nostru ministru; căci, 
dacă pe de-o parte e uşor a găsi miniştri roşii, pe de alta tocmai uşurinţa aceasta e cauza celor mai multe greutăți. Duplicate 
stereotipe ale Pătărlăgenilor şi Costineştilor se găsesc într-adevăr în toate cafenelele din Bucureşti şi vînătoarea ministerială s- 
ar fi redus la o simplă schimbare de nume fără schimbare de esenţă, ceea ce-ar fi lăsat să subziste în mod acut criza de pîn- 
acuma. Necesitatea de-a apela la alte elemente decît cele roşii, la d-nii Dabija, Conta, Teriachiu, cari nu sînt roşii propriu- 
vorbind, arată încă o dată lipsa de oameni a „marelui partid” şi insuficiența deplină a celebrităților patriotice cînd e vorba de a 
forma un guvern. Formele cu cari se îmbracă schimbarea la față a unor grupuri ca cel liberal-moderat din laşi nu ne 
interesează deocamdată, căci, precum am spus-o, dreptul de-a ne mira l-am pierdut de mult. Mirarea ar fi la locul ei numai 
atunci cînd am fi fost deprinşi a calcula cu Catoni politici în viaţa publică a României şi cînd asemenea metamorfoze, 
inaugurate de „Presa”, ar fi lipsite cu totul de-o rațiune suficientă cu putință de-a fi descoperită. E drept că această rațiune 
suficientă nu se întemeiază nici pe deducțiuni logice din principii liberale, nici măcar pe vro schimbare operată înlăuntrul 
partidului roşu care l-ar fi făcut mai bun sau cu mai multă aptitudine de-a guverna; dar daca nu se află vrun motiv de 


schimbare în aceste 





două ordini de idei, totuşi trebuie să existe unul, chiar daca n-ar fi mai bun decît acela care a convertit pe d. Boerescu de la 
> F 
principii conservatoare la aspirațiuni ... patriotice. 
Ciudat e că pîn-acum „Românul” şi foile roşii nu-şi esprimă, după zgomotosul lor obicei, nici aprobarea, nici 
dezaprobarea faţă cu noul cabinet. În poziţie espectativă, ziarele oficioase tac într-un mod aproape nepoliticos pentru noii 
p 5 5 td 
colegi ai d-lui Brătianu, cărora n-au găsit de cuviință a le zice măcar „Bine ați venit, noi confrați întru ale patriotismului” . 
„Presa”, din contra, se bucură atît de mult de multicolora combinațiune ministerială încît s-ar părea c-a văzut realizîndu-i-se 


vreun vis cultivat în taină şi cam pe de lături de linia generală a intențiilor marelui cancelar de la Măgura. 


[24 iulie 1880] 


[„ASUPRA TRECERII D-LUI BARON...”] 


Asupra trecerii d-lui baron de Calice prin România, „Neue freie Presse” din Viena cuprinde indicaţiuni din cari nu se 

prea poate alege mult, dar pe cari totuşi găsim de cuviință a le comunica, pentru a arăta ce strălucită e situația politicei noastre 
esterioare de cînd o conduce marele om de stat. 

Foaia vieneză zice că baronul, în trecerea la postul său de ambasador din Constantinopol, oprindu-se o zi la Sinaia, a 
avut acolo mai multe convorbiri cu Domnitorul. Rămînînd în Bucureşti asemenea o zi, a fost vizitat de miniştri şi a avut lungi 
întrevorbiri cu d. Brătianu, precum şi cu d. Boerescu. Toate acestea dovedesc că diplomatul austriac era însărcinat c-o 
misiune pe lîngă guvernul român, căci altfel ar fi găsit o cale mult mai scurtă spre Constantinopol. Asupra zgomotului unei 
alianțe austro-române foaia zice că în realitate România nu s-a opus niciodată de-a merge mînă-n mînă cu Austria şi c-a fost 


totdauna gata de-a urma consiliile binevoitoare ale monarhiei vecine, însă 


politica oamenilor de stat ai Austriei pare a-şi da toate silinţele pentru a face cu neputinţă o apropiare între cele 
două state. 


Cum a lucrat Austria în cestiunea Arab Tabiei? 


Părînd că voieşte să vină în ajutorul României în momente grele, Austria esploatează tocmai asemenea situațiuni 
pentru a cîştiga de la micul stat vecin fel de fel de foloase. Pentru ca Austria să ia asupră-şi mediațiunea în cestiunea Arab 
Tabiei, România a trebuit să-i facă diferite concesii. Ar mai marge aceasta daca interesele nici uneia din țări n-ar suferi, dar 
o asemenea procedere încetează de-a fi echitabilă cînd, pentru un pretins serviciu se cere sacrificarea de sine, ba chiar 
sinuciderea. Din capul locului oamenii nu prea erau mulțumiți cu rezultatele mediaţiunei austriace în cestiunea Arab Tabiei; 
totuşi însă aveau cea mai bună opinie asupra intenţiilor Austriei şi primiseră cu mulțumire serviciile ei. Astăzi, cînd erau în 
drept de-a crede că istoria aceasta o să se mintuie odată, Austria pune condiţii nouă pentru definitiva soluţie a acestei 
cestiuni, pe care voiește s-o ţină atirnată asupra capului României ca sabia lui Damocle şi cred că nu sînt rău informat daca 
afirm „că baronul Calice a avut a propune guvernului român aceste condiţii nouă”. 

În sînul Comisiei Dunărene s-a iscat neunire pentru că, cu ocazia elaborărei noului regulament pentru navigația şi 
poliția pe Dunăre, s-au respins mai multe propuneri ale delegatului austriac. Prea era clar că prin acele propuneri celelalte 
țări dunărene se împingeau deoparte pentru ca delegaţii să n-o observe aceasta. Comisia se împrăștie fără să fi votat 
regulamentul în cestiune şi se va reuni abia în noiemvrie. În timpul acesta Austria voieşte să-şi asigure succesul ciştigind 
votul României. Nimeni nu tăgăduieşte că Austria are mari interese pe Dunăre, însă de aci nu urmează ca România să-şi 
sacrifice pe ale ei şi să se lase împinsă deoparte. În acest înțeles cred c-a răspuns d. Brătianu la propunerea baronului 
Calice, după care acesta a dat a înţelege „că Austria va ţinea in suspenso soluțiunea definitivă a cestiunei Arab Tabiei pînă 
ce va fi cîştigat toate foloasele cite le cere de la România ”. Diplomatul austriac a făcut guvernului român imputarea că nu e 
îndestul de amic faţă cu Austria, deşi aceasta nu lasă să-i treacă nici o ocazie pentru a ţine parte României şi a-i oferi în 
toate afacerile serviciile şi sprijinul. D. Brătianu răspunse însă că o asemenea imputare e nedreaptă şi că el face tot ce-i stă 
prin putință spre a cîştiga pentru țara sa amiciția Austriei, iar o asemenea imputare ar avea senz numai atunci cînd românii 


ar putea cîştiga convingerea că sprijinul Austriei nu e fictiv. 


[24 iulie 1880] 





[, CALUMNIARE AUDACTER ... ”] 


Calumniare audacter semper aliquid haeret. De douăzeci şi patru de ani conservatorii n-au dat decît dovezi că sprijină 
din inimă orice instituție liberală care ar asigura progresul afară de exploatarea naţiei de către ignoranți şi perverşi, de 
douăzeci şi patru de ani pe de altă parte „Românul”, cu toate dovezile de contrariu, îşi atribuie sie şi partidului său 
introducerea reformelor liberale şi ne taxează de reacţionari. Publicul mare, căruia nu i se definesc exact cuvintele, ajunge 
astfel a crede că nu are în față-i mai mari inamici ai libertăților decît pe conservatori şi mai mari amici ai progresului decît pe 
roşii, pe cînd tocmai contrariul e adevărat. 

Conservatorii au comis într-adevăr o greşeală. În acest sfert de secol trecut ei au crezut că purtarea lor francă, 
mărturisirea adevăratelor lor principii în Parlament ar fi de ajuns pentru a invalida calomnia unor adversari cari administrau 
zilnic prin foaia lor publicului cuvenita doză de minciună, de ignoranță, de otravă socială. Ei au fost destul de optimişti de-a 
crede că cel ce-şi primejduieşte mintea şi inima citind organe roşii se simte totodată dator de-a controla zisele foii prin cele ce 
se rosteau şi se votau în Parlament. Ei nu aveau idee, se vede, că legea fizică a inerției îşi are analogia sa în lumea morală, în 


lenea intelectuală a cititorilor de gazete şi că oamenii se măgulesc a fi gîndit singuri şi a se fi convins cînd ei n-au fost decît 

amăgiţi pe neştiute de către nişte şarlatani politici. 

Am afirmat că instituțiile liberale de azi sînt în cea mai mare parte opera partidului conservator. 

„Românul” o contestă. 

Cel ce afirmă cată să probeze. 

Deci vom proba. 

Se ştie că în Moldova nu există roşii. Liberalii de acolo s-au numit fracționişti şi au fost aproape totdeuna în opoziţie. 
Principiile lor politice se-ntemeiază pe doctrinele răposatului Simeon Bărnuţ, iar acestea din urmă au drept izvor o adunare 
eclectică de principii din dreptul roman şi din doctrinele etice ale filozofiei germane. La dreptul vorbind nu au a face nici în 
clin, nici în mînecă cu roşii din Ţara Românească, căci toată seria de principii e atît de deosebită de-a roşilor pre cît e de 
departe Blajul de Cayenne. Afară de aceea în timpul în care reforma constituțională s-a aşternut pe hîrtie fracțiunea mai nu 
exista; ea s-a format cu mult mai tîrziu. Principiile toate însă ale Constituţiei actuale au fost votate în unanimitate de 
Adunarea ad-hoc din Moldova şi au devenit programul întregei dezvoltări a statului român. 

Să luăm dar pe rînd voturile acelei Adunări, hotărîtoare pentru întreaga dezvoltare ulterioară. 

În şedinţa de la 7 octomvrie se votează: 

1. Autonomia Principatelor în cuprinderea vechilor capitulaţii de la 1393, 1460, 1551 şi 1634. 

2. Unirea Principatelor într-un singur stat sub nume de România. 

3. Prinţ străin cu moştenirea tronului, ales dintr-o dinastie domnitoare a Europei şi ai cărui moştenitori să fie crescuţi 
în religia țării. 

4. Neutralitatea pămîntului Principatelor. 

5. Puterea legiuitoare încredințată unei Obşteşti Adunări, în care să fie reprezentate toate interesele naţiei. 

În şedinţa de la 25 octomvrie, acelaşi an, se votează: 

6. Religia domnitoare în România este religia ortodoxă a Răsăritului. Exerciţiul celorlalte culturi recunoscute este 
liber, însă cu restricţia prevăzută în capitulații. 

În şedinţa de la 29 octomvrie: 

7. Privilegiile de clase vor fi desființate în România. 

8. Egalitatea tuturor românilor înaintea legii. 

9. Aşezarea dreaptă şi generală a contribuţiilor în proporţie cu averea fiecăruia fără deosebire. 

10. Impunerea tuturor la conscripția militară. 


11. Accesibilitatea pentru toți românii la funcțiile statului. 





În şedinţa de la 31 octomvrie: 

12. Respectul domiciliului şi al libertăţii individuale. 

13. Supunerea fiecăruia numai la judecătorii prevăzuţi prin legi. 

14. Comisii sau tribunale escepţionale nu se vor înfiinţa în nici un caz. 

În şedinţa din 4 noiemvrie: 

15. Recunoaşterea neatîrnării bisericii ortodoxe a Răsăritului din Principatele Unite de orice chiriarhie, păstrîndu-se 
însă unitatea credinţei cu biserica ecumenică a Răsăritului în privinţa dogmelor. 

16. Înfiinţarea unei autorități sinodale centrale pentru treburile duhovniceşti, canonice şi disciplinare, unde va fi 
reprezentată şi preoțimea de mir a fiecării eparhii. 

17. Nici odinioară şi nici într-un chip mitropoliţii sau episcopii țării nu vor putea fi aleşi dintre străini sau dintre 
împămînteniți. 

În şedinţa de la 6 noemvrie: 

18. Puterea esecutivă şi legiuitoare să fie despărțite în România. 

19. Străinii petrecători în Principate să fie supuşi jurisdicției țării fără intervenţia consulatelor. 

În şedinţa de la 9 noiemvrie: 

20. Puterile garante să recunoască vechiul şi neprescriptibilul drept al Principatelor Unite de a-şi regula ele singure 
relaţiile lor comerciale cu alte staturi. 

În şedinţa din 18 noiemvrie: 

21. Deplina neatîrnare a părții judecătoreşti de puterea curat administrativă. 

22. Inamovibilitatea judecătorilor. Modul se va hotărî prin o lege votată de Adunarea legiuitoare viitoare. 

În şedinţa de la 20 noemvrie: 


23. Responsabilitatea miniştrilor înaintea Adunării generale. 

24. O lege specială, votată de Adunare în cea dentii sesiune, va statornici tribunalul însărcinat cu judecarea miniştrilor 
puşi în acuzaţie de Adunare. 

25. Miniştrii osîndiţi în nici într-un caz nu vor putea fi iertați de şeful statului. 

Ş.a.m.d. 

Şi cine erau raportorii Adunării acesteia pentru propunerile votate, cine oratorii şi apărătorii reformei constituționale a 
României? 

Vază-se Buletinul adunării: Lascar Catargiu, Epureanu, Petru Mavrogheni, Anastasie Panu (n-a fost nicicînd roşu), 
Dimitrie Ralet, Vasile Sturdza, Constantin Hurmuzache. 

Toate hotărîrile acestea se luau, precum am mai spus-o, cu unanimitate de voturi căci nu existau partizi în Moldova. 

Să vedem acuma din cine se compunea această Adunare? Din Fundeşti, Pătărlăgeni şi Costineşti? 

lată-i citați, pe rînd, pe toţi mirenii: vornicul Costache Rolla, vornicul Dimitrie Miclescu, clucerul Bădărău, d. Danilă 
Bălan, vornicul Anastasie Panu, aga Anast. Fătu, spătarul Cozadini, maior Malinescu, vornicul Mihail Cogălniceanu, aga 
Iancu Docan, pitarul Gheorghe Masian, d. Dumitru Savin, postelnicul Costachi Vârnav, vornicul Dimitrie Rallet, spătarul 
Neculai Cananău, clucerul Ştefan Călin, Simeon a Stancei, vornicul Sevastian Cananău, aga Alecu Jian, vornicul Alecu 
Forăscu, Costachi Morţun, Toader sin Pavel, postelnicul Dim. Grigoriu, vornicul Grigorie Balş, postelnicul Mihai Jora, 
comisul Vas. Zaharia, Const. sin Vasile Ostahi, aga Dim. Gheorghiad, logofătul Gheorghieş Sturdza, logofătul Const. Sturdza, 
vornicul Cost. Hurmuzache, d. loan Levârdă, aga Grigorie Vârnav, aga Cost. Roset, spătarul Dim. Cracte, d. Ion a Babei, 
comisul Petre Brăiescu, vornicul lord. Pruncu, pitarul Chirilă Ciocîrle, d. loan Roată, d. Gheorghe Ilie, vornicul Vasile 
Sturdza, postelnicul Alecu Tiriachiu, serdarul Ion Hrisanti, Vasile Balaiş, spătarul Const. lacovachi, vornicul Lascăr Catargiu, 
postelnicul Ioan Fotea, postelnicul Gheorghe Vârlan, Răducanu Sava, vornicul Cost. Negri, maiorul Alecu Cuza, vornicul 
Grigorie Şuţu, vornicul Manolaki Costaki, medelnicerul Vasilie Nicolau, d. Vasile Stan, aga Manolache Costin, spătarul Nic. 
Carp, spătarul Sandu Miclescu, nobilul Const. Sturdza, d. Ioniță Olariul, d. Ioniță Ghidionescu, vornicul Petre Mavrogheni, 
vornicul Nicu Catargiu, slugerul Nic. Bosie, Pandele Croitoru, colonelul Nic. lamandi, Dimitrie Vesiliev 





Romov, Lazar Galiardi, vornicul loan Cantacuzino, aga Grigorie Costachi, Constandin Ştiun, Timofti Sacalov, logofătul 
Alecu Balş. 

lată o Adunare compusă din privilegiați, din boieri, condusă de vornici, care abroagă privilegiile, proclamă unirea 
României, egalitatea cetățenească, despărțirea puterilor publice, responsabilitatea ministerială, inviolabilitatea domiciliului şi 
a persoanei, libertatea conştiinţei ş.a.m.d., adecă toată zestrea constituţională a Apusului, bineînţelegîndu-se, fără preţiosul 
concurs al Costineştilor, Fundeştilor, Pătărlăgenilor, adică fără tagma patrioţilor roşii. 

Apoi aceştia reacționari sînt? 

Dar Constituţia actuală nu s-a votat de o Adunare al cărei prezident, deci reprezentant al majorităţii, era d. Epureanu? 

Ceea ce nu stă însă în acele voturi ale Adunării ad-hoc e: ca oameni cu patru clase primare să fie redactori de gazetă şi 
directori de bancă, ca advocaţi de mîna a doua să fie directori de drum de fier, ca jucători de cărți de profesie să fie deputați, 
ca scabroase afaceri să se facă muşama, ca tejghetari să ia în primire lucrări publice, ca Fundeşti şi Pandravi să fie numiţi 
cavaleri ai Stelei României, ca să se ia împrumut milioane de franci de la un stat vecin fără a-i trece în socoteli, ca să se urce 
în trei ani cheltuielele statului cu 34 la sută, ca să se treacă Dunărea cu război fără zapis şi chezăşie ş.a.m.d. 

Iată lucruri pe cari nu le-a votat Adunarea ad-hoc şi care nu stau nici în Constituţia actuală. Lupta, aşadar, nu e între 
principii, ci între pretextarea mincinoasă de principii cu care s-acopăr turpitudinile unei demagogii corupte şi între realitatea 
instituţiilor liber[al]e pe care le cere țara şi noi. 

Oare o mai cuteza „Românul” a nega conservatorilor paternitatea instituțiilor liberale şi după aceste citate? O mai 
cuteza să vie cu poveşti de la Anadan Babadan, precum că d. C.A. Rosetti ar fi făcut parte din ceata lui Tudor Vladimirescu pe 
cînd nu era încă pe lume? 

Cît e de atunci? Douăzeci şi trei de ani, adică tot cam atîta e de cînd spune „Românul” zilnic neadevărul c-ar fi 
existînd reacţie în ţară. 

Există într-adevăr o luptă şi n-o tăgăduim. O luptă între ideea unui stat cu instituții liberale şi solid organizat şi între o 
demagogie lacomă de cîştig fără muncă care a azurpat numele de partid politic, făr-a fi decît o societate de neomenoasă 


exploataţie a poporului românesc. 


[25 iulie 1880] 

[ÎN N-RUL DE IERI AM ARĂTAT...”] 


În n-rul de ieri am arătat, destul de limpede credem, că întreaga dezvoltare, întreaga reformă constituţională a Ţărilor 
române e cuprinsă punct cu punct în formularea hotărită de principii a Adunării ad-hoc din Moldova. 

Dar de ce în Moldova şi nu aiurea? Esplicarea e lesne de dat. Pe tronul Moldovei stătuse un Domn, Grigorie Ghica, 
de-o curăţie de caracter şi de-o iubire de patrie care cu greu îşi va găsi seamăn în istoria noastră. Tot ce pămîntul Daciei avea 
mai luminat a fost strîns de el împrejurul tronului, toată generația aceea care reprezinta ideile nouă sub domnia lui Vodă 
Sturdza a fost ridicată alăturea cu el. Dacă ar fi trăit, desigur ar fi fost ales Domn al Ţărilor unite. 

Dar pe de altă parte nu trebuie să uităm că vechea stare de lucruri feudală era demult desființată, fie prin legiuiri 
anterioare, fie prin regulament. Era natural dar ca şi balastul de forme care mai rămăsese, lipsite de spiritul vechi, să se arunce 
în apă. 

Într-adevăr dezvoltarea istorică a Țărilor româneşti suferise o grea şi nevindecată întrerupere prin epoca de o sută de 


ani a domniilor străine. Se poate zice că de atunci 





încoace avem un popor nou înaintea noastră, care şi-a reînceput viața încheiată în timpul de înflorire a lui Matei Basarab. Să 
nu crează cineva că există vre-o comparaţie cît de slabă măcar între epoca lui Matei Basarab şi cea de astăzi. Sînt de atunci 
două sute cincizeci de ani aproape. Închipuiască-și cineva că acum două sute cincizeci de ani bugetul Țării Româneşti fără 
Moldova era de 7 000 000 de galbeni, aceasta într-un timp în care aurul american nu inundase Europa; că armata Ţării 
Româneşti era de 150 000 de oameni, ceea ce amîndouă Ţările abia ar putea ridica astăzi. Cu toate acestea populația Țării 
Româneşti nu era mai mare de două milioane. Ei bine, în acel timp Imperiul germanic întreg n-ar fi putut ridica o oaste mai 
numeroasă; abia marea armie a Spaniei era egală prin număr. 

De aci înainte şirul e cu totul întrerupt. Domnia străină a început cu desființarea treptată a oştirii, în urmă a venit 
despoiarea tuturor claselor societăţii, scăderea repede a populaţiei, care în secolul trecut nu mai ajungea nici la un milion. 
Sentimentul de drept şi datinele vechi dispărînd, se simte necesitate de-a stabili norme scrise pentru viața oamenilor. Sub 
domniile străine se tipăresc adevăraţi codici în locul legiuirilor bisericeşti de mai nainte. Precum corupția îmbătrîneşte pe 
individ, astfel putrejunea bizantină a îmbătrânit înainte de vreme pe poporul românesc. Într-adevăr, acum două sute de ani 
aflăm o mulțime de caractere ale evului mediu: aflăm pe juraţi în chestii civile, ceva cu totul medieval, gratuitatea serviciilor 
publice, o jurisdicţiune limitată a proprietarilor mari pe pămînturilor lor; dar caracterul esenţial al feudalității e natura 
proprietăţii, lipsa proprietăţii de mijloc şi a celei mici. Proprietatea răzăşască nu era mică, din contra, mare. Era o moşie mare 
care se dăduse nu unui individ, ci unui neam. Posesiunea acestui teritoriu se subîmpărțea din timp în timp după numărul 
membrilor neamului. Cea mare se păstra indiviză şi, pentru a nu se micşora puterea politică a familiei, se moştenea în cele 
mai multe cazuri de cătră unul singur, mulțumindu-se ceilalți copii cu cîte-o zestre în bani sau în avere mobiliară. Din 
documente se văd resturi de inalienabilitate şi o îngreuiare foarte mare a cumpărătorii. Pentru a se vinde o moşie trebuiau 
consultați toți membrii familiei, precum şi toți megieşii. Dacă unul din. membrii familiei ar fi lipsit din ţară dreptul lui de a 
răscumpăra moşia nu se prescria în zeci de ani. 

Dispărînd sistemul feudal sau mai drept zicînd semifeudal, ce mai rămînea alt decît formele curat esterioare ale 
regimului vechi, titlurile? 

În realitate sistemul feudal e un sistem al libertăţii celei mai mari, al descentralizării, al autonomiei comunale, al 
neatîrnării claselor; oamenii nu erau egali şi tocmai pentru aceasta erau liberi. Cu cît oamenii se egalizează cu atîta devin mai 
puţin liberi. Proprietățile mari împărțindu-se şi subîmpărțindu-se, schimbîndu-şi originea prin cumpărătură cu bani, era 
evident că drepturile vechi de jurisdicție deveneau o vexare a unei mîni de oameni pe un petic de pămînt, pe care statul nu 
putea s-o mai recunoască. 

În teorie generală cată dar să spunem că esența sistemului vechi încetase cu domniile străine, că sub acestea s-a stins 
statul natural pentru a face loc celui artificial. 

Pre cînd în societatea veche toate clasele stăteau în raporturi atît de bine însemnate precum stau diferitele organe într- 
un corp, fiindu-şi unul altuia de ajutor reciproc şi necontestîndu-şi unui altuia funcţionarea, în societatea nouă acea armonie 
naturală încetează şi cată a se introduce una artificială prin legi scrise. Organele unui om sănătos funcționează în mod regulat 
fără ca el să ştie anatomie sau fiziologie; ba el n-are nici nevoie de-a avea scris pe hîrtie cum îi bate inima şi cum circulează 
sîngele. Abia cel bolnav simte trebuinţa de a-şi consulta organizațiunea sa, de-a consulta texturi scrise despre modul cum e 
făcut şi cum ar trebui să subvină naturii sale ca să nu moară. Pessima republica, plurimae leges. Cu cît e mai rău statul, cu cît 
e mai abătut de la natura lui, cu atîta mai multe legi trebuiesc. 


Lipsa aproape absolută de legi scrise în evul mediu ne dovedeşte o stare de deplină sănătate a statului. El n-avea 

nevoie de rețete scrise, de advocați pentru a trăi. 

Aşadar ceea ce-a făcut progres în România nu e libertatea, nu e principiul autonomiei locale, nu e funcționarea liberă 
a părților pentru prosperitatea întregului, ci egalitatea şi omnipotenţa statului. Statul e atît de omnipotent în România încît 
totul atîrnă de centru, pînă şi numirea unui primar de comună rurală. Spună-ni-se daca în timpul vechi se mai întîmpla ca un 
consiliu comunal, vornicul şi paznicii, şoltuzul şi pîrgarii să fie în bătaia decretelor ministeriale de dizolvare şi de numire? 


Cînd însă statul a devenit omnipotent 





e firesc şi cată să cerem realitatea principiului monarhiei constituţionale. Căci dîndu-se omnipotența aceasta ca jucărie în 
mîna unui partid, fără ca domnul să-şi exercite controlul asupra lui, atunci se-ntîmpla lucruri ca concesia Stroussberg, 
împrumuturi de milioane netrecute în socoteli, ca cele 8 milioane ale Rusiei, ridicarea cheltuielelor bugetare cu 34 la sută, 
decorarea cu medalii şi ordine a lui Nichipercea şi a egalilor săi, numirea unor advocaţi de mîna a doua în directorate unde se 
cer vaste cunoştinți tecnice şi mecanice, spoliarea tezaurului public prin crearea de lefuri fabuloase în folosul patrioţilor de 
meserie, cu-n cuvînt statul omnipotent devine o jucărie în mîna demagogilor, iar poporul se zbate fără putere, jumulit şi 


esploatat într-un mod neomenos de cătră o tagmă de oameni fără merit, fără ştiinţă, fără caracter, fără patrie chiar. 


[26 iulie 1880] 


[„„CEEA CE SE-NTÎMPLĂ ...”] 


Ceea ce se-ntîmplă de la venirea roşiilor la putere în România ne aduce, de voie de nevoie, la necesitatea de-a discuta 
şi bazele organizaţiunei statului şi de-a ne inspira de-o adîncă neîncredere în viitorul poporului nostru. Societatea e fără 
îndoială pe un povîrniş de demoralizare completă. Îşi poate cineva închipui ce jos trebuie să fi căzut societatea cînd un om ca 
corectorul „Românului”, cu patru clase primare, a ajuns director de bancă, afară de aceea că se află numit deputat. Ignorant 
este, precum o ştiu toţi, sărac trebuie să fie, căci de unde ar fi bogat? Un om deci care n-a învăţat nimic şi nu are nimic să 
ajungă director de Bancă Naţională e un lucru nemaipomenit într-o societate cu bun-simţ. 

Dar alții asigură că d. Costinescu e om cu avere, că a ajuns a avea un capital de 600 000 de franci. Cu atît mai rău. 
Corectorul, mai tîrziu redactorul „Românului”, ar fi trebuit să trăiască 600 de ani, ca Matusalem, pentru a-şi strînge din 
lefuşoara de la redacţie un asemenea capital. Daca-l are, de unde-l are? În cazul întîi am avea a face c-un bucher sărac, într-al 
doilea c-un bucher îmbogăţit pe căi oculte în scurtul timp de cînd au venit roşii la putere, deci cu ocazia răscumpărărei 
drumului de fier, a tipărirei biletelor ipotecare ş.a.m.d. 

Tot atît de necunoscut e un al doilea director ales, d. Dim. Bilcescu, despre care nimeni nu ştie alt decît că e roşu. D. 
Mehedinţeanu e mai cunoscut, ca om de afaceri băneşti. D. Ştefănescu, ca profesor de comtabilitate, deci lucrul e mai puţin 
curios decît la cei doi dentii; dar şi aceşti doi nu se deosibesc prin nimic estraordinar spre a fi directori ai unui mare institut. 

Aşadar, precum vedem, societatea e pe o clină cu totul periculoasă. Cînd la un institut ce trebuie să fie cel puţin serios, 
de nu altceva, e cu putinţă de-a se alege absolvenţi de patru clase primare, răi daca sînt ignoranţi şi săraci, şi mai răi dacă pe 
lîngă ignoranță au avut talentul de-a se îmbogăţi pe sub mînă în trei ani de guvernare roşie, diagnoza unei asemenea societăți 
nu poate fi decît foarte rea. 

Dar statul? Şi statul să fie supus aceloraşi boale sociale? Bluntschli, în Teoria generală a statului, stabileşte cu drept 


cuvînt că 


nu e totdeauna armonie perfectă între stat şi societate; această din urmă, orbită de interese private sau de curenturile mişcătoare ale opiniei 
publice, cere lucruri nedrepte sau periculoase. Interesele permanente ale statului se pot găsi în conflict cu interese trecătoare ale societăţii. 


Societatea suferă de un rău care nu poate fi vindecat decit prin ajutorul statului. 


Ei bine, care e medicina pe care o dă statul român pentru a neutraliza virusul distrugător al nulităţilor catilinare cari se 
strecură într-un institut pretins serios? 

Iată care: guvernator d. Câmpineanu. 

Ministru de-o incapacitate egală în toate ramurile, rău jurist, rău financiar, rău diplomat, avînd o mască foarte 


neînsemnată, din care, fără talentul fiziognomonic al lui 

12. Tratatul lui Johann Gaspar Bluntschli pus la contribuţie de Eminescu în editorialul („CEEA CE SE 
ÎNTÎMPLĂ,..”], Timpul”, 27 iulie 1880, 


Lavater, vezi deplina lipsă de capacitate, un bict licenţiat în drept de la Paris, care, după 
titlul său, se vede că nici idee nu poate să aibă de finanţe, administraţie și economie poli- 
tică, lucru pe care l-a dovedit și ca ministru: iată persoana ilustră a guvernorului Băncei 
Naţionale, persoană pe care, oricum am îmbrăca-o, nu putem scoate nimic din ea, căci 
ex nihilo mil fit — din nimic nimic — și nula, cu orice țifră am înmulți-o, tot nulă rămîne. 
D. Câmpineanu așteaptă un dascăl de la Paris care să-l inițieze în misterele regulei de trei 
şi a socotirei dobinzilor, fără de care se zice că un director de bancă nu poate exista. 

În „„Monitorul” de ieri mai vedem numirea din partea guvernului a doi directori: 
d-nii I. Antoniu și G. Cantacuzino, şi a trei cenzori: d-nii Eug. Alcaz, Petre Stoicescu și 
Alex. Băicoianu. 


Nici un nume cunoscut pieței şi lumei financiare, afară de acela al d-lui Eug. Alcaz. 

D. G. Cantacuzino a iscălit într-adevăr multe sub roșii, și la Ministerul de Finanțe 
și la Regia tutunurilor, dar aceasta nu dovedește nimic. E un om tînăr care pin-acum n-a 
avut ocazia de-a-și arăta talentele în nici o privire și datorește înaintarea sa repede unci 
deosebite afecțiuni a marelui maistru al partidului, d. C. A. Rosetti. Chiar ministru de 
finanțe erau să-l numească daca, mai cu minte se vede decit proorocul ce are o atit de 
enigmatică îngrijire de viitorul d-sale, n-ar fi refuzat portofoliul. De la un directorat de 
bancă însă nu se dă îndărăt. 


E o adevărată fericire de-a fi cineva roșu. Dar ai patru clase primare numai? Nu 
strică nimic, vei fi director de bancă. Dar natura răutăcioasă nu ţi-a dat nici acel dram 
de minte care se cere la un car de noroc? Nu face nimic, ești guvernator al unui institut ce 
minuie zeci de milioane de franci. Dar ai un cusur ori altul, toate acestea nu fac nimic, 

Mini subţiri de fee se întind ca o poveste a trecutului asupra capului tău, muritorule, şi ajungi unde nici n-ai visat!... 

Toate acestea cine le plăteşte însă? 

Badea Toader, cetățeanul liber şi suveran, care n-are ce mînca şi care-şi vinde munca pe viaţa lui toată, ca să poată 
plăti birurile şi lefurile patrioților... 

Ş-apoi să mai zici că nu sîntem un popor fericit? 


Ba-ncă să vezi ... 


[27 iulie 1880] 


[INTR-UNUL DIN NUMERELE TRECUTE ...”] 


Într-unul din numerele trecute am dovedit cu acte gospod, precum se zicea mai nainte, că întreaga reformă 
constituţională a României, punct cu punct, a fost votată de către Adunarea mumă din Moldova, numită Divan ad-hoc, şi că 
acele puncte a devenit programa întregii dezvoltări ulterioare a statului român. Am dovedit asemenea, prin citarea numelor 
tuturor, că erau aproape toţi privilegiați, iar susțiitorii prin grai şi în scris a reformei constituţionale erau toți... vornici, adecă, 
după vreme, boieri mari. La propunerile de reformă liberală găsim nedespărțit iscăliți pe vornicii: Lascar Catargiu, Manolaki 
Kostaki, Petru Mavrogheni, Anastasie Panu, Dimitrie Ralet, Vasile Sturdza, Constantin Hurmuzache. Aceste propuneri se 
votau aproape totdeuna cu unanimitate; toată opoziția reacționară e reprezentată printr-un singur boier, logofătul Alecu Balş. 
De aci rezultă însă mai multe adevăruri ce nimeni nu le poate tăgădui: 

1. Această Adunare nu era împărțită în partizi. 

2. Adunarea, compusă aproape esclusiv din privilegiați, din boieri, era o Adunare liberală. 

3. Conservatorii de astăzi, fiind căpeteniile acelei Adunări, conducătorii ei sînt nu numai liberali, dar introducătorii 
tuturor reformelor liberale. 

De aci urmează cu o consecuenţă naturală tot mersul ulterior. Constituţia actuală se elaborează la 1866 sub un guvern 
în care conservatorii formau majoritatea; Constituanta în fine e prezidată de d. Epureanu. 

„Românul”, văzîndu-se înfundat, se zbate ca-n gura şarpelui şi nu ştie ce să răspunză la toate acestea. 


Ia să vedem cîteva specimene de răspuns: 
Afirmarea că în Moldova nu există liberali e contrarie adevărului istoric. 


Pardon. Nici noi n-am zis că nu există liberali în Moldova, ci că nu există roşii. Distinguendum est. Sub liberali 
înţelegem pe aceia cari vor realitatea sistemului parlamentar, sub roşii însă înțelegem acea demagogic flămîndă şi pretinsă 
liberală care, în opoziţie fiind, înjură pe Vodă şi pe miniştri, iar, băgați odată la stăpîn, sînt cei mai tîrîtori, cele mai servile 
instrumente. Stîlpii de cafenele ai Bucureştilor, vînzători de bilete a cîntărețelor de la Ionescu, directori de bancă şi şefi la 
divizia instrucției publice cu patru clase primare, advocaţi de mîna a doua deveniți directori de drum de fier, iată roşii. Această 
masă neagră de nulități invidioase care se simte insultată prin existența oricărei inteligențe superioare, oricărui caracter 
superior, oricărui merit superior — aceştia sînt roşii. Partid care, începînd de la d. C.A. Rosetti, cereau funcții de la ministrul 
Catargiu, unii pentru ei, alții pentru rudele lor, partid pe care-l desființezi din momentul în care ai umplut gura partizanilor cu 
cîte un oscior. 

Noi n-am negat existența liberalismului în Moldova, ci existenţa roşiilor, pe care o negăm şi acuma. În realitate acele 
cîteva exemplare de roşii din Moldova se pot număra pe degete; d-nii Docan şi Hasnaş la Dorohoi, roşii din sport, foarte 


deosebiți de Costineştii şi 





Fundeştii de-aici, d. Gusti din Iaşi, roşu din puţinătate de înțelegere, generalul Lecca, roşu din cauza complicităţii la o crimă 
militară; p-ici pe colo mai sînt şi roşii din interes, ca d-nii Gheorghian şi Herşcu Goldner; aci se mărgineşte tot partidul în 
Moldova. O mai repetăm — nu oricine voieşte poate deveni roşu. Mulţi ar fi voind poate să devie, mulți s-alătură de acest 
partid, dar geaba, nu merge. Pentru aceasta se cer anumite defecte înnăscute. 


Dar iată şi dovada „Românului” despre esistenţa roşiilor în Moldova: 


Cine nu-şi aduce în adevăr aminte de luptele înverşunate între generațiunile noi şi între foştii privilegiați? Cine nu ştie cu cîtă 

ardoare [î]ş apărau aceşti din urmă privilegiile, scutirile de orice sarcine, calificau cu dispreţ ca duelgii şi bonjurişti pe tinerii ce combăteau 
acele privilegii, [îi trimeteau surghiun la mănăstiri şi dau asalte, sub comanda vornicului Grigore Mihai Sturza, caselor unde aceşti liberali 
[î]şi ţineau întrunirile? 

Am subtras cuvintele: generațiuni noi, duelgii, bonjurişti, tineri, liberali. 

Tocmai aceştia sînt conservatorii actuali: aceştia erau sub Mihai Sturza şi Grigorie Ghica, generaţiunile noi, duelgiii, bonjuriştii, 


liberalii, tinerii, căci şi d-nii Epureanu, Alexandri, Anastasie Panu, Costache Negri, Petru Mavrogheni şi Lascar Catargiu au fost odată tineri. 
E adevărat că, în Divanul ad-hoc al Moldovei au fost cîțiva privilegiați ... 
Cîţiva! Aproape toți erau privilegiați şi numai cîțiva țărani şi neguţitori nu erau în asemenea condiţii. 
„... e asemenea adevărat că acel Divan a esprimat oarecari dorinţe liberale. 


Oarecari! Acel Divan a esprimat numai şi multe dorinţe liberale, nu oarecari vorbe vage. Mai mult, le-a formulat 


categoric şi astăzi ele sînt înscrise în Constituţie. Dar ce mai zice în sfîrşit „Românul”? 


Privilegiaţii erau siliți să nu mai susţie privilegiile, cari erau înmormântate de popor prin revoluţiunea de la 1848. 


. . „aşa zişii conservatori au primit Constituţia pentru că nu le era cu putință să facă altfel. 


Ei, aci ne-a înfundat, aci nu mai avem încotro. Aşa este: erau siliți, nu le era cu putinţă să facă altfel. 

Dar de cine erau siliți, rogu-vă? Nu cumva de d-voastră? Ştiut este că sînteți oameni foarte curajoşi ... după bătălie ori 
la cafenea şi că — ferească Dumnezeu — sînteți în stare să proclamaţi republica la Ploieşti. Păcat numai că acest zor, această 
silă mare, piere față c-o companie de dorobanţi. Vitejii ca cele din noaptea de 11 fevruarie sînteţi într-adevăr în stare să faceți, 
dar a sili pe cineva prin curajul atitudinei d-voastră nu sînteţi în stare, pentru că, pe lîngă celalte defecte, aveţi şi pe acela al 
laşităţii. 

Aşadar nu mai încurcați lumea cu vorbe. Dovedit din fir de păr este că conservatorii sînt aciia cari au introdus 
reformele liberale în ţară, siliți da, dar de bunul lor simţ şi de inima lor. Nu anul 1848 le-au luat privilegiile, ci altcineva cu 
mult anterior: fanarioţii. Ne întemeiem aci pe-o autoritate pe care „Românul” desigur nu va cuteza a o combate, pe a lui 


Nicolae Bălcescu: 


Privilegiul scutirii complete la români nu-l aveau decît robii. De la boier pînă la moşnean, de la mănăstire, preot, pînă la oştean, toți 
luau parte la contribuţiunile statului. Cu toate că de la început boierii nu primeau lefi pentru slujbele lor, cu toate că ei erau îndatorați să facă 
o parte însemnată în armată şi să meargă la război cu cheltuiala lor, dar tot plăteau dăjdiile cele mai însemnate. Astfel ei au plătit în tot anul 
haraciul, ploconul bairamului, banii calului şi oieritul la trei ani. Visteria făcea chibzuire după starea fiecăruia cît se cuvine să plătească. 
Constantin Mavrocordat, la 1741, prin actul reformei desființind multe drepturi ale boierilor îi scuti de tot de dăjdii. (N. Bălcescu. Puterea 


armată pag. 24 et. sq). 


Bălcescu citează şase hrisoave consecutive cari desființau drepturi politice, cîteşişase din timpul domniei străine. 

Armata şi aristocrația, iată cele două mîni puternice ale vestiților şi marilor Domni din veacul nostru de aur. 

Astăzi avem armată, dar nu mai avem aristocrație, afară doar daca nu vom lua la serios pe cavalerii de industrie ori pe 
novisimii decoraţi cu „Steaua României”. 


Ceea ce este însă o societate fără aristocrație ne-o spune celebrul Tocqueville: 


Între toate societăţile din lume tocmai acelea vor scăpa mai cu greu de guvernul absolut în care aristocrație nu mai este sau nu mai 


poate fi; nicăiri despotismul nu va produce efecte mai stricăcioase decit în 





societăţile lipsite de aristocrație, pentru că nici un alt soi de guvernămint ca cel despotic nu favorizează dezvoltarea tuturor 
viciilor la cari sînt supuse îndeosebi aceste societăţi, împingîndu-le tocmai spre partea în care ele înclinau deja urmînd unei 
porniri naturale. 

Oamenii, nemaifiind legați unii de alții prin nici o legătură de caste, de clase, de corporaţiuni, de familii, nu sînt decît 
prea înclinați de a nu se ocupa decit de interesele lor particulare totdeuna gata de a nu se avea în vedere decit pe sine înşişi 
şi a se retrage într-un individualism în care orice virtute publică este înăduşită. 

În acest soi de societăţi, unde nimic nu e fix, fiecine se simte împuns fără curmare de teama de a se cobori sau de 
ardoarea de a se sui, şi fiindcă banul, în timpul în care, devenit principalul semn care clasează şi distinge pe oameni între ei, 


a cîştigat o mobilitate singulară, trecînd fără, curmare din mînă în mînă, transformind condiția indivizilor, ridicînd sau 

înjosind familiile, nu există mai nimenea care să nu fie obligat de a-şi da o silință desperată şi continuă pentru a-l păstra sau 
a-l cîştiga. Dorinţa de-a se îmbogăţi cu orice preţ, gustul afacerilor, iubirea ciştigului, căutarea bunului trai şi a plăcerilor 
materiale sînt acolo pasiunile cele comune. Aceste pasiuni se răspindesc în toate clasele, pătrund pînă şi într-acele cărora le- 
a fost pin-acum cele mai străine şi vor ajunge a enerva şi a degrada naţia întreagă dacă nimic nu le va împiedica. Deci e 
esența despotismului de-a le favoriza şi de-a le întinde. Aceste pasiuni slăbitoare îi vin în ajutor; ele abat şi ocupă imaginația 
oamenilor departe de afacerile publice şi-i fac să tremure la ideea numai a unei revoluţii. 

Numai despotismul le poate da secretul şi umbra cari pun cupiditatea la adăpost şi permit ciştiguri neoneste, 
înfruntînd dezonarea. Fără despotism, ele ar fi fost puternice; cu el, ele domnesc. (Alexis Tocqueville, L'ancien regime et la 


revolution). 


Cine nu vede în aceste şiruri icoana fidelă a societăţii noastre lipsite de aristocrație, democratice în adevăr, dar supuse 
despotismului unui om ca d-l Brătianu, despotism pospăit cu fraze liberale, cu păzirea formelor esterioare? Presque tous les 
princes qui ont detruit la liberte ont tente d'abord d'en maintenir les formes; cela c'est vu depuis Auguste jusqu'ă nos jours — 


zice tot scriitorul de mai sus. 


[29 iulie 1880] 


[DIN SORGINŢI OFICIOASE ...7] 


Din sorginți oficioase nu ne învrednicim mai nicicînd a afla vro desluşire în privirea cestiunilor la ordinea zilei, iar 
daca găsim uneori articole cari pretind a lumina opinia publică, cată totdauna a citi printre şire şi a observa pînă unde ele vor 
s-o inducă în eroare. Corespondenţii foilor străine sînt, cu rare escepţiuni, sub inspiraţia sferelor oficioase, încît nici din 
relaţiile lor nu se poate alege mult; cu toate acestea rămîne constatat că, precum întreaga noastră politică se face dincolo de 
graniță, tot astfel şi informaţiunile cîte ne ating străbat mai întîi granița şi după aceea se întorc în ţară. 

Asupra conflictului cu Bulgaria, relativ la jurisdicțiunea consulară, citim în „Gazeta generală” din Augsburg 


următoarele: 


Se ştie că între guvernul român şi cel bulgar s-a iscat, acum citva timp, un conflict asupra exerciţiului jurisdicției 
consulare a consulului român din Varna, căruia i s-a opus tribunalul de acolo. E drept că guvernul bulgar a destituit pe 
prezidentul tribunalului din Varna şi c-a însărcinat pe-un membru al Curţii de Apel din Rusciuc cu cercetarea afacerei, dar pe 
reprezentantul român nu l-a înştiințat despre aceasta şi nici a răspuns la protestul României. Între acestea, puterile, sesizate 
de circulara ministrului de esterne din Bucureşti, au luat afacerea în mina lor şi au considerat-o ca o afacere de principiu, de 
vreme ce e vorba de aplicarea art. 50 al Tractatului de la Berlin, conform căruia supușii români se bucură, pînă la încheiarea 
unor alte tractate, de toate drepturile de cari se bucură supuşii celorlalte state europene înlăuntrul marginelor împărăției 
otomane. Precum aflăm, guvernul austriac a transmis reprezentantului român din Sofia o comunicaţiune, cu care e de acord 
şi guvernul englez, prin care se stabileşte că, pe baza articolului mai sus pomenit al Tractatului, românilor li se cuvine 
jurisdicția consulară stabilită prin capitulațiuni. Din partea Bulgariei nu se ridicase nici un fel de obiecțiune în contra 
drepturilor capitulaţiilor, dar s-a crezut numai că, întru cit priveşte pe români, s-ar putea face abstracţie de la ele, iar 
pretenţiunea aceasta se-ntemeia pe încercarea de-a comenta Tractatul de la Berlin aşa ca şi cînd espresia „Împărăţie 
otomană” nu ar privi-o şi pe Bulgaria. Comunicaţiile cabinetului austriac şi ale celui englez se opun şi manierei acesteia d-a 
vedea, încit credem că România nu va mai fi împiedecată de-a face uz de dreptul său, iar guvernul bulgar va căuta să dea 


celui român satisfacția cuvenită. 


„Le Nord”, organul cancelariei ruseşti, primeşte din regiunile Dunării un grup de informaţiuni de cari e satisfăcut: 





Din Bucureşti se vesteşte că dificultăţile ce se iscaseră între guvernul rusesc şi acela al Principatului nostru relativ la prezenţa unor 
revoluționari nihilişti adunaţi la granița noastră s-au aplanat în urma esplicaţiilor safisfăcătoare date în privirea aceasta. Chestiunea Arab 
Tabiei va fi asemenea, regulată definitiv, lăsindu-se locul acesta României şi acordindu-i-se Bulgariei o compensație teritorială împrejurul 
cetăţii Silistrei. 


Despre puţina consistență internă a noului cabinet Brătianu— Teriachiu foaia din Bruxelles găseşte asemenea ocazie a 

se esprima: 


Soluțiunea extraparlamentară a crizei nu este, în realitate, decit o cîrpeală ministerială, căci nu corespunde în nici un chip cu 
dorința, esprimată de d. Fleva şi de amicii săi din partidul înaintat, de-a vedea formîndu-se o administraţie omogenă. La dreptul vorbind, 
daca judecăm după antecedentele individualităților cavi fac parte, combinaţia aceasta nu e decit rezultatul unui compromis între deosebitele 
fracții ale majorităţii pe care s-a răzimat pîn-acum d. Brătianu. Noii miniştri, oricît de onorabili ar fi, n-aduc cabinetului decit sprijinul 
foarte restrins al unei îndestul de slabe clientele personale. E probabil că d. Brătianu a trebuit să se resemneze la această soluţie tranzitorie 
pentru că plecarea încurîndă a principelui Carol la Sigmaringen nu permitea de-a se mai lăsa mai multe portofolii fără titulari. D. Brătianu 
a trebuit să se grăbească, retragerea d-lui Cogălniceanu, la finele sesiunii, luindu-i sprijinul liberalilor moderați din Moldova, a trebuit să 
se preocupe înainte de toate de-a obținea, concursul unor oameni politici cari pot dispune în acest grup de-o influență oarecare. Dar pîn- 
acum nu e dovedit că această influenţă va fi suficientă pentru a compensa defecţiunea elementelor liberale disidente, cari, daca s-ar coaliza 
cu conservatorii, ar putea constitui faţă cu ministeriul o opoziţie cel puţin supărătoare. Astfel, fără ca remaniarea ministerială să se fi 
efectuat pe deplin pe cale oficială, se şi vorbeşte deja de-o nouă combinaţie, în care d. Rosetti ar lua portofoliul Ministeriului de Interne. 
Noua administraţie se poate deci considera ca una ce nu va avea decit o dăinuire scurtă şi care va dispărea în ziua în care vor fi izbutit 


negociaţiile ce le urmăreşte d. Brătianu cu unele grupuri parlamentare. 


[30 iulie 1880] 


[„„DACA ÎN TIMPUL GUVERNULUI 
CONSERVATORILOR...”] 


Daca în timpul guvernului conservatorilor s-ar fi întîmplat a zecea parte din cîte se întîmplă astăzi sub guvernul roşu 
era un țipăt pe patrioți de n-ar fi fost omul în stare să-şi auză glasul propriu. 

Un ochi deprins cu cercetări istorice, căutînd a pătrunde înţelesul acţiunilor d-lui Brătianu, va vedea că avem a face cu 
un om foarte deşert, care nu ştie niciodată a cîntări pierderile țării cu foloasele problematice ce ea le cîştigă din înclinările sale 
politice. 

Să luăm lucrul de la început. 

Sub prima domnie a partidului roşu d. Brătianu era cu totul în apele Rusiei. Planul de-a cuceri Ardealul era visul 
aievea al tuturor Pătărlăgenilor, un vis pretextat de patrioți pentru a face colecte pentru arme a căror socoteli nu le ştie decît 
unul Dumnezeu. Între noi vorbind, planul era o îndoită stîngăcie: întîi, pentru că Ardealul e o cetate firească, lesne de apărat 
de oricine e-nlăuntru, al doilea, pentru că veleităţile radicale aveau să îngreuieze peste măsură poziţia politică a conaționalilor 
noştri de peste Carpaţi. Urmarea imediată a veleităţilor radicale a fost uniunea silită a Ardealului cu Țara Ungurească şi 
strivirea politică a românilor de acolo sub supremaţia, pre cît de copilărească pre atît de ruinătoare, a fraților maghiari. Tot ce 
românii cîştigaseră, cu sudoarea frunţii lor, c-o muncă continuă şi ca credincioşi supuşi ai Casei de Austria de la Iosif II 
începînd şi pînă sub absolutismul lui Francisc Iosif, era şi este pus în cestiune în urma acelor veleităţi manifestate pe atunci de 
partidul roşu. Marele Cavour al României uitase, se vede, că ideile cele mari nici nu se coc peste noapte, nici nu se abat din 
rădăcina lor. Ideea uniunii românilor sub un singur sceptru e, precum am relevat-o şi altă dată, o veche idee austriacă, 
concepută în ultimii ani ai domniilor noastre naţionale, imediat înaintea venirei fanarioţilor. Aşadar numai din această 
rădăcină ea ar fi putut creşte şi realizarea ei deplină ar fi fost într-adevăr o Daco-Românie, însă, sau sub o secundogenitură 


austriacă, sau c-o poziţie autonomă înlăuntrul monarhiei. Din momentul în care 





mîni de copil au crezut a o putea transplanta la intrarea Cişmegiului, în Strada Rosetti, s-a compromis tot ce o jumătate a 
naţionalității noastre cîştigase prin o continuă muncă, iar în sferele dominante din Viena s-a operat o deplină schimbare de 
front față cu toţi românii. Abia acum în urmă s-a mai îmblînzit soarta în Bucovina, mai mult din cauze de oportunitate, dar s- 
au înăsprit în Ardeal, unde asemenea cauze nu există. 

Aşadar acestei iluzii a sacrificat atunci d. Brătianu țara sa. O reţea de drum de fier începînd la Roman şi sfirşind la 
Vîrciorova avea să creeze mijlocul de transport pentru eventualii aliaţi. Pentru aceasta o datorie publică de un sfert de miliard, 
contractată cu copilărească uşurinţă, pe spatele unui biet popor agricol, i s-a părut jucărie. 

În urma esperienţelor făcute cu Basarabia, d. Brătianu a crezut de cuviinţă a-şi schimba cu totul planul şi a lua drept 
famulus al esperimentelor sale politice pe d. V. Boerescu. 


După cît aflăm, reprezentantul român din Comisia Dunăreană a fost revocat pentru că s-a opus unor pretenţiuni ale 

statului vecin, care voieşte să aibă prezidenţia şi majoritatea în acea comisie. Aceasta se zice c-ar fi cauza trecerii d-lui baron 
de Calice pe la Sinaia, apoi a demisiei d-lui Bălăceanu şi a plecării M. Sale la Ischl. E natural, se înţelege, ca împărăţia vecină 
să aibă cel mai viu interes de-a domina situațiunea pe Dunărea de Jos, dar se vede că aceasta se face prea în detrimentul 
nostru. De acolo deplina uluială a guvernanților, cari se bat acum fără putere în mînile vigurosului lor protector. 

Tot în acest sistem de idei intră politica dobrogeană a guvernului nostru. În loc de-a lăsa acel unghi nenorocit de 
pămînt, care de veacuri e fatalmente predestinat de-a fi cutreierat de tot soiul de neamuri şi care n-a înflorit decît sub aspra 
împărăție a romanilor şi de atunci încoace niciodată, în loc de a-l lăsa să fie păscut în linişte de oile mocăneşti şi brăzdat pe ici 
pe colo de plugul vrunui gospodar, se fierb planuri de colonizare, se proiectează două linii de drum de fier spre Dobrogea, 
apoi un pod peste Dunăre ş.a.m.d. Nu e într-adevăr destul de mare datoria publică a României: mai trebuie adaosă cu cîteva 
zeci de milioane ! 

Dar ceea ce se observă asupra tuturor ca fenomen de căpetenie e inundarea necontenită a țărei cu străini. România nu 
va mai fi peste curînd decît o colonie germano-austriacă. Sîntem mai departe decît oricînd de-a ne părea rău de cîştigul 
onorabil şi de munca onorabilă a elementelor germane ale acestei imigrațiuni. Pe cît urîm spiritul de neagră speculă, de cîştig 
fără muncă al evreilor, pe atît respectăm spiritul de cîştig prin muncă al germanilor. Dar respectul nostru nu poate merge pînă 
acolo încît să voim a recunoaşte aspirațiuni politice şi naționale. Singura rațiune de a fi a acestui stat, pentru noi, este 
naționalitatea lui românească. Aut sit ut est, aut non sit. Daca e vorba ca acest stat să înceteze de-a fi românesc atunci o 
spunem drept că ne e cumplit de indiferentă soarta pămîntului lui. 

Există asemenea aspiraţiuni politice şi naționale? 

Nu sîntem încă în stare de-a şti dacă ele sînt numai factice sau au vro rădăcină mai solidă; dar o probă că, factice ori 
nu, au oarecare existență, este aparițiunea unui ziar cotidian german în Bucureşti. 


Programul acestei foi, îndealmintrelea bine şi moderat scrisă, este caracteristic. 


În toate cestiunile de politică internă foaia va sta alături cu patrioţii aceia cari, liberi de consideraţiuni strîmte de partid, se silesc a 
vindeca România de durerile cauzate prin ranele datorite vitregiei secolelor trecute, urmărind cu nestrămutare ţintele sociale şi politice ale 
unui liberalism prudent. „Bukarester Tagblatt” va combate fără nici o consideraţie tentativele directe ale reacţiunii şi c-o implacabilă 
asprime superficialitatea periculoasă. 

Nu politica stearpă a maniei măririi, care aleargă după planuri nerealizabile, ci mănţinerea şi consolidarea unităţii de stat şi a 
independenţei României contra inamicilor esterni şi interni etc. etc., acestea sînt ţintele foii, pentru realizarea cărora apelează la sprijinul 


tutulor amicilor patriei, fără deosibire de naţionalitate şi de confesie. 


Amici ai patriei, fără deosebire de naționalitate! 

Înainte de toate am dori să ştim ce le pasă acestor amici ai patriei fără deosebire de naţionalitate de politica esternă 
sau internă, de reacțiune sau liberalism înlăuntrul societății române? Noi contestăm nu numai existenţa, ci chiar posibilitatea 
existenţei unor amici ai patriei cari n-ar fi români. Nici trăim, nici voim să trăim într-un stat poliglot, unde aşa-numita „patrie” 
e deasupra naţionalității. Amîndouă nu sînt decît două cuvinte pentru aceeaşi noțiune, şi iubirea de patrie e una cu iubirea 


naţionalității. 





Revista începe astfel: 


Istoriograful L. Hausser, care a murit prea curînd pentru ştiinţă, a numit neîncrederea unui popor față cu cei ce aparțin altor 


națiuni un rezultat al conştiinţei slăbiciunii proprie. 


Istoriograful de mai sus pare într-adevăr a fi murit prea curînd, însă nu atît pentru ştiinţă cît pentru sine însuşi. Poate 
că ar fi ajuns a se convinge de contrariul tezei sale. Cu cît popoarele au o conştiinţă mai puternică de individualitatea lor, cu 
cît sînt în floarea tinereții şi a vîrtoşiei, cu atîta sînt mai neîngăduitoare. Cînd Roma era în culmea puterii ei interne, în vremea 
Republicei, străinii erau opriți de la comerţ, de la orice întrunire, de la orice schimb, erau opriți de-a purta toga, izolați în o 
parte a oraşului, uzurparea de drepturi civile şi politice era pedepsită grav, iar principiul era: Adversus hostem aeterna 
auctoritas esto. Hostis se numea însă orice străin. N-avem nevoie a spune că exemplul e ales după plac şi că legislaţiunile 
Franţei, Germaniei, Angliei, c-un cuvînt a tuturor ţărilor, ne prezintă sute de exemple analoage. Numai România ne-a 
prezentat, sub guvernul d-lui Brătianu, exemplul, hidos în istorie, ca oameni cari denunţau şi trădau patria lor în străinătate şi 
cari cereau intervenţie armată chiar în ţară să fie răsplătiți cu drepturi cetăţeneşti. Numai în România înalta trădare e un merit, 


numai la noi e cu putință ca valeți slugarnici ai străinătății să fie miniştri, deputaţi, oameni mari! ... 


[31 iulie 1880] 

[NU AVEM DIN NEFERICIRE UN SERVICIU 
STATISTIC...”] 


Nu avem din nefericire un serviciu statistic atît de exact precum îl au mai cu, seamă țările acelea cari au posedat o 
monarhie democratică autoritară şi au tradiții biurocratice. Cu toate acestea, pre cîtă statistică există, ea nu ne arată decît 
regres în toate privirile, o scădere din ce în ce mai pronunțată, fie în proporţia dintre esport şi import, fie-n numărul şcoalelor 
rurale, fie-n numărul populației române din oraşe. Deşi deci acest escelent instrument de observaţie, această metodă de 
cercetare a fenomenelor vieţii publice e îndestul de imperfectă la noi, din cauza lipsei elementelor necesare şi a datelor exacte, 
cu toată imperfecțiunea lui, rezultatele apărute numai în conture sub ochii observatorului sînt atât de triste încît dovedesc, fără 
alte consideraţii chiar, necesitatea unei schimbări de sistem, a unei schimbări în întreaga noastră manieră de-a vedea. 

Sub guvernele conservatoare, de bine de rău, balanța comercială a țării prezenta un escedent, mic sau mare, după cum 
anul era, din mila cerului, bun sau rău. De cînd guvernează roşii, această balanţă e-n deficit, şi într-un enorm deficit. Deşi 
administraţia unei ţări şi măsura în care ea intervine pentru limpezirea mişcării bunurilor e politică curată, încît toată seria de 
fenomene economice cuprinde între factorii ei constitutivi şi sistemul politic după care o ţară e guvernată, totuşi, cu ocazia 
observaţiilor noastre asupra balanței defavorabile din timpul roşiilor, ne-am pomenit c-o întîmpinare din partea „Presei”, care 
numea comparaţia noastră absurdă. Precum confrații nu ştiu în genere valoarea vorbelor întrebuințate, tot astfel nu ştiu nici ce 
este absurd. O idee poate fi greşită, fiindu-i premisele greşite, pentru asta însă nu trebuie sa fie absurdă. Absurd e cel ce se 
contrazice pe sine însuşi, care de ex. susține azi că e conservator, mîni iar că e roşu; acum că roşii sînt nişte demagogi, acum 
iar că sînt patrioți luminați, ş.a.m.d. 

Dar să revenim la balanță. 

„Presa” zicea că nici bunătatea recoltelor, nici căutarea lor în pieţe nu se poate atribui unui guvern, oricare ar fi el. 
Deci conchide că, daca balanţa comercială a fost bună sub conservatori, guvernul n-avea nici un merit întru aceasta şi, dacă ea 


s-a con- 





statat foarte rea şi îngrijitoare în anii trecuți, guvernului nu i se poate imputa nimic. lată adevărul adevărat etc. 

Cititorul inteligent va observa numaidecît confuzia pe care-o face „Presa”. Noi n-am zis şi nici ne-a venit în minte a 
zice că bunătatea recoltelor sau căutarea lor în pieţele europene se poate atribui unui guvern. Bunătatea recoltelor atîrnă de la 
Dumnezeu, căutarea în pieţe de la micimea concurenţei ruseşti şi americane, producțiunea însă a unei bune recolte, apoi 
proporţia între producțiunea generală şi consumaţiunea generală nu sînt atît de neatîrnate de sistemul de idei care guvernă un 
popor precum s-ar crede la prima vedere. 

Răspundem anticipando, cu cuvîntul lui Gothe: „Dacă cifrele nu guvernă lumea, ele arată cel puţin cum este 
guvernată”. În realitate, după observaţii atît de des făcute, balanţa comercială, ca şi toată seria de fenomene economice şi 
sociale, stau în strînsă legătură cu principiile dominante, fie economice, fie politice. 

Care este deci cauza balanței comerciale defavorabile, bineînțelegîndu-se că, toate puterile fiind încordate, esportul de 
grîne şi producte brute s-a mărit, numai că şi importul s-a sporit cu mult mai mult, de-l întrece cu zeci de milioane? 

Cauza e cea mărturisită de „Românul”: Se consumă mai mult decît se produce. 

De ce însă se consumă mai mult? 

Pentru că întregi straturi de naturi catilinare, de ignoranţi, de academicieni ai şcoalelor primare, de unde trăiau pînă 
ieri ca vai de ei, participă azi la atotputernicia guvernamentală şi exploatează țara după plac. Dovadă e urcarea bugetului 
cheltuielilor cu 30 la sută, dovadă încordarea extremă a posibilităților poporului, dovadă mizeria din sate şi mortalitatea din 
oraşe — dovadă... Mihălescu. 

Căci cestiunea nu este daca s-a înmulţit producțiunea; ea trebuie să se înmulțească cu sporirea consumării. Cestiunea 
socială, adîncă şi dureroasă pentru orice inimă deosebită de-a mucenicului Simion, e daca s-au înmulţit numărul 
producătorilor şi puterea lor de producțiune. Acesta nu s-au înmulțit. Din contra, asupra aceluiaşi număr de producători s-a 
aşezat o nouă pătură foarte mare de consumatori, pe atît de exigenţi pe cît sînt de corupți, şi pentru a da acestora lucruri de 
cari s-ar putea priva, rafinerii, prisoase, se chinuieşte un popor întreg pînă la istovirea puterilor sale. Acesta e marele secret al 
sărăciei: înmulțirea unor clase de consumatori cari nu compensează prin nimic munca producătorilor care-i susține. 


Sărăcia şi sclavia nu sînt decît două cuvinte pentru acelaşi lucru. Esenţa lor este că puterile unui om se-ntrebuințează, 

în mare parte, nu pentru el însuşi, ci pentru alții, din care rezultă apoi, parte supraîncărcarea lui cu muncă, parte o îndestulare 
insuficientă a trebuințelor sale proprii. Căci natura, zgîrcită cum este de felul ei, nu i-a dat omului decît atîtea puteri cîte-i 
trebuie de-a se susținea pe el însuşi şi pe ai săi fără multă sforțare; un mare prisos de puteri nu i-a dat. Cînd sarcina comună a 
întreţinerii fizice a unui popor se ia după umerii unei părți prea mare a lui, cealaltă parte se-ncarcă cu asupra de măsură şi e 
mizeră. Cu cît mai mult însă se agravează proporția aceasta cînd clasa descărcată nu are trebuință, ca călugării, numai de 
întreţinerea esistenţii fizice, ci de-o mulţime de obiecte de lux, de rafinării pe cari nu le poate produce, de munca altor 
popoare, plătită cu munca poporului propriu. 

Într-adevăr, există într-un stat normal, guvernat omeneşte, o compensare pentru sacrificiile poporului de jos. Partea 
descărcată de munca fizică a societăţii îşi pierde puterea musculară (iritabilitatea), dar cîştigă înmiit de mult prin sporirea 
puterii nervoase (sensibilitate, inteligență). Arte şi ştiinţe sînt copile ale luxului, dar sînt o compensaţiune. Invențiile 
tehnologice în toate ramurile vieții cer azi, în fabrici şi manufacturi, de mii de ori mai multă muncă decît mînile tuturor 
acelora cari nu lucrează fizic, a tuturor învăţaţilor la un loc. Supunînd puterea unui sclav orb, cari nu se revoltă, a naturii, 
munca fizică a omului devine din ce în ce mai uşoară. Dar avem noi arte şi ştiinţe? E pătura aceea consumatoare de nulităţi o 
clasă de oameni de ştiinţă cari să compenseze munca conaţionalilor lor, din care trăiesc? 

Precum ştim, nu. 

lată dar adevărata cauză a balanței defavorabile: înmulțirea cu asupra de măsură atît a clasei consumatoare cît şi a 
necesităţilor ei. Cînd un guvern are însă drept sistem de-a ridica de pe uliţe mii de nulități şi a le inspira trebuințe pe cari nu le 


avuseseră nici- 





cînd; cînd se despopulează cafenelele pentru a se popula bugetul; cînd ignoranța, pervesitatea şi lenea sînt titluri de 
recomandaţie pentru a face carieră pe miile de căi cari atîrnă direct sau indirect de stat — atunci într-adevăr se descarcă de 
sarcina întreținerii fizice straturi de oameni cari nu meritau să fie descărcate şi se încarcă cu asupra de măsură restul 
poporului. 

Dacă producătorul nostru, țăranul, ar primi în schimb cunoştinţele necesare pentru a-şi economisi munca brațelor şi a 
produce mai mult cu lucru mai puţin atunci ar exista o compensație. Dar el munceşte în acelaşi mod primitiv şi greu ca şi 
strămoşii săi, însutindu-i-se sarcinile publice. 

Ce lumină i se dă în schimb? În timpul ministerului Catargiu erau 2 812 şcoli rurale cu 75 484 şcolari; astăzi, sub 
guvernul părintesc al roşilor, sînt numai 1 910 şcoli. Deci, în patru ani de guvernare roşie, s-au pustiit 902 şcoli rurale şi vor 
scădea şi mai mult. 

„Presa” dar poate vedea foarte bine, din cele de mai sus, că bunătatea recoltelor fiind aceeaşi şi căutarea lor în pieţe 
tot atît de mare, un popor poate merge, economiceşte şi altmintrelea, la sleire prin sistemul de idei care-l stăpîneşte. Căci în 


viața unui stat ideile predomnatoare sînt o crudă realitate. 


[1 august 1880] 


[ÎNCĂ DE PE CÎND NE CĂUTAU CEARTĂ ...”] 


Încă de pe cînd ne căutau ceartă confrații de la „Steaua României”, fiindcă momentan le venise la-ndemînă de-a ne 
numi reacționari, am spus că orice discuţie e zadarnică, e goală logomahie, daca evită a ne spune ce înțeleg dumnealor prin 
„reacţie”, ce mîncare e aceea despre care fac atîta vorbă. Tot astfel face şi „Românul”, şi alte foi, cu cari însă nu discutăm 
niciodată, căci ar fi cu totul de prisos. Ar însemna să intre omul într-o turmă de căţei de florile mărului. 

Aşadar, ce este reacția? 

În fizică se numește astfel legea, demonstrată de Newton, privitoare la contraacțiunea trezită prin o acţiune; în politică 
însă s-a numit astfel: 1) contrarevoluția, proiectată în Franţa în veacul trecut; 2) tendența de-a reintroduce o formă de 
guvernămînt care-a existat odată. 

Care-i acea formă de guvernămînt care-a existat odată şi pe care conservatorii vor s-o reintroducă? 

Tăcere absolută din partea patrioţilor, semn că de cînd sînt nu s-au gîndit măcar în treacăt la înțelesul acestei vorbe pe 
care o bat mereu ca apa-n piuă. 

Am dovedit din fir în păr că toate, dar toate reformele liberale, sînt introduse în ţară de partidul conservator. Ni se 


răspunde c-am fost siliți la aceasta. 

De cine? 

De Europa. 

De opinia publică. 

De 1848. 

Într-adevăr, aceiaşi conservatori cutreieraseră Europa, scriseseră broşuri şi scoseseră gazete prin cari au arătat lumii 
ceea ce ne trebuie, încît Adunarea ad-hoc a primit un program ale cărui principii membrii ei, unioniştii, conservatorii de 
astăzi, ştiuseră a le răspîndi. 

De opinia publică? Dar opinia publică consista pe atunci tocmai din ei. 

De patruzeci şi opt? 

Deocamdată relevăm un lucru. 

Conservatorii actuali au fost în cea mai mare parte revoluționari la 1848. În Moldova vedem pe d-nii Epureanu, 


Alecsandri, Cantacuzino şi o mulțime de privilegiați, 





ba chiar numai privilegiați amestecați în revoluție; dincoace vedem pe mitropolitul, pe d-nii Christian Tell, pe Eliad, pe 
Bolliac ş. a., liberali într-adevăr, dar toți respingînd cu indignare onoarea de-a fi porecliți confrați ai d-lui C. A. Rosetti şi ai 
roşiilor. Acestea le zicem nu pentru că revoluţia de la 1848 ar fi avut cel mai mic efect asupra poporului românesc, ci pentru 
ca s-arătăm că, daca acea revoluţie ar fi avut importanţa pe care i-o atribuie „Românul”, conservatorii actuali au format 
desigur nouă din zece părți din promotorii ei. 

Dar adevărul istoric asupra mişcării de la 1848 e în realitate cu mult mai meschin şi mai trist. 

Tinerimea de atunci hrănise mari idealuri naţionale în inima ei, cari au fost însă reduse la rolul de-a fi o piatră de şah 
în mînile unei puteri vecine. Rusia avea nevoie de un pretext spre a intra în Principate şi de aci în Ardeal şi Ungaria. De aceea 
s-a făcut acea mişcare, subțire pusă la cale, în contra ordinei existente şi în contra Rusiei. Pînă astăzi stă bănuiala că d. C. A. 
Rosetti n-a fost la 1848 decît un agent rusesc care s-a amestecat în revoluție pentru a o trăda. Aceasta a crezut-o Bălcescu, a 
crezut-o Eliad, o cred încă mulți contimporani. 

Aşadar, lăsaţi-o mai bine încurcată cu anul 1848, căci în toate cazurile e o probă mai mult în contra roşiilor, şi învăţaţi 
mai bine carte, citiți hrisoave şi cronici, ca să vedeţi de cînd a încetat în România pînă şi putinţa unei reacțiuni. Ea a încetat cu 
dinastiile române, cu drepturile politice ale boierimii vechi. Ceea ce-i mai rămăsese acesteia nu erau privilegii adevărat 
nobilitare, nu era dreptul d-a se acoperi înaintea capului statului şi a-i spune „cu paharul îndeseşte, dar cu birul mai răreşte”, 
ci erau nişte biete drepturi private, fără nici o însemnare pentru viaţa statului. Şi dacă onorabilii confrați ar răsfoi şi mai mult 
documentele ar vedea că acele supreme drepturi politice, nu scutiri de dări, căci dări plăteau în vremea veche boierii ca 
oricare altul, acele drepturi depuse în mîna unei aristocrații istorice erau adevărul, erau religia străbunilor noştri. Atunci vor 
înțelege cum, alături cu domneasca cetate a Sucevii, înfloreau, înlăuntrul aceluiaşi stat, republicele Vrancii, Cîmpulungului şi 
Sorocii; atunci vor înțelege cum acea părintească inegalitate, întemeiată pe tradiţii, lega om de om c-o vîrtoşie morală atît de 
mare încît Ţările noastre, atît de mici, puteau să pună sute de mii de oaste în cîmpul de bătaie şi, bineînţelegîndu-se sute de 
mii cari mergeau nu recrutaţi, ci de bunăvoie, de dragul ţării şi al libertăţii lor. 

Şi dacă vor confrații să vază azi încă ce tare e un popor feudal cu totul, oricît de mic ar fi, n-au decît să se uite la 
Albania şi la Muntenegru, unde sistemul a rămas intact. Nu ştim zău dacă demagogii noştri de vanilie, cari umplu cafenelele, 
ar ieşi de bunăvoie, ca albanejii, cînd patria ar fi în pericol. 

Aşadar recunoaşteți că nu ştiţi ce e feudalismul şi că, fără să voiţi, ne faceți cel mai mare compliment cînd ne numiți 
reacționari, un compliment pe care nu-l primim însă, pentru că nu-l merităm. 

Dar ce e mai ciudat în toate răspunsurile confraților de la „Românul” e vecinica confundare a libertăţii cu egalitatea 
drepturilor politice. De cîte ori organul nostru va vorbi pentru mănținerea inegalităţii strict constituţionale a drepturilor 
politice, nu private, de atîtea ori sîntem numiți reacţionari. 

Nici prin gînd nu le trece onorabililor confraţi ca, cerînd sufrajul universal, sau apropiarea de el, cer despotismul. 

Dar cu ce-a venit Napoleon III pe tron? Cu sufrajul universal. Cum îşi alege d-l de Bismarck Reichstagul, pe care-l 
struneşte cum vrea? Cu sufraj universal. Dar prin ce e Grecia actuală absolut neputincioasă, înlăuntru şi-n afară? Prin sufraj 
universal. 

Noi nu sîntem, bineînţeles, contra sufrajului universal, dar numai acolo unde se potriveşte, adecă unde alegătorul are 
deplină şi exactă cunoştinţă despre interesul public în cestiune. Înţelegem ca o comună rurală să-şi voteze cu sufrajul 
universal un drum ce-i trebuie sau să-şi aşeze o dare comunală — lucru pe care-l pricepe oricine dintre oameni şi care se 
făcea la noi chiar acum 25 de ani. Dar interese mari, pe cari abia cea mai ageră minte le poate cîntări, să se decidă prin 


mulțimea voturilor lui Stan şi Bran? Nicicînd. Cred într-adevăr confrații că Ştefan Vodă chema pe țăranii republicei din 

Vrancea ca să se consulte cu ei despre război sau pace, despre tratate de comerţ sau altele? Noi înțelegem ca în cizmărie să fie 


consultați cizmarii, în interese comunale membrii comunei. Dar este 





şi politica generală a unei țări un lucru atît de uşor încît s-o poată judeca orişicine după cum îl taie capul? Destul de rău am 
ajuns dacă banul clasează pe oameni în țara noastră, în loc de-a fi clasaţi prin moştenire de bunuri imobiliare; vor confrații să 
ajungem şi noi jos? 

Dar geaba vorbim cu oameni cari par a nu poseda nici elemente de istorie, nici de drept public, şi cari nu ştiu nici ce-i 
libertate, nici ce-i egalitate. Libertatea adevărată e un sentiment aproape religios. Daca nu se-ntîmpla ca, printre căutători de 
aur, jucători de cărţi, beţivi şi hoţi, să se colonizeze în Statele Unite o ceată de puritani cari emigraseră din patria lor nu de 
mizerie, ci de sentiment religios, s-alegea praful de Statele Unite, precum s-alege de Mexic şi de alte state din sud. Dar cum 
pricepeau acei oameni libertatea? 


S-ascultăm pe judecătorul american Winthrop, care vorbea acum două secole: 


Să nu ne-nşelăm asupra înțelesului neatirnării noastre. Există într-adevăr un soi de libertate coruptă a cărei întrebuințare e 
comună oamenilor şi animalelor şi care consistă în a face tot ce ne place. Această libertate e duşmană oricărei autorităţi, ea urăşte fără 
răbdare toate regulele; cu ea devenim inferiori nouă înşine; ea e duşmana adevărului şi a păcii; Dumnezeu a crezut însuşi de cuviință de-a 
se ridica contra ei. Dar există o libertate civilă, şi morală care află tărie în unire şi a cărei protejare e misiunea puterii; e libertatea de-a 
face fără teamă tot ce e drept şi bun. Această sfintă libertate trebuie s-o apărăm contra tuturor întîmplărilor şi să espunem, de e necesar, 


viața noastră pentru ea. 


Tot acest adînc sentiment, aproape religios, a dat naştere statelor române. Se ştie că dinastiile, nobilimea istorică şi 
țăranii noştri liberi au venit unii din Ardeal, alții din Maramureş — nu de nevoie materială, ci din cauze religioase. Pentru a 
mia oară se dovedeşte că spiritul religios, desigur unul şi acelaşi cu iubirea nestrămutată de adevăr, e acela care formează 
împărăţii şi regate şi ridică repede popoarele. Cine are însă iubire de adevăr acela nu numai merită, dar şi este totdeuna liber, 
şi acela va admite şi inegalitatea stabilită de natura organică a statului ca garanția cea mai puternică a chiar libertăţii sale. 
Căci, pe cînd iubirea de libertate e cel mai nobil instinct al omului, acela al egalităţii are rădăcina lui în invidie şi în 


slăbiciune. 


Există într-adevăr — zice Tocqueville — o patimă bărbată şi legitimă pentru egalitate, care împinge pe oameni de-a voi să fie toți 
tari şi Stimaţi. Această patimă cearcă a ridica pe cei mai mici la rangul celor mari. Dar se găseşte asemenea în inima omenească un gust 
depravat pentru egalitate, care împinge pe cei slabi de-a voi s-atingă nivelul celor tari şi care face pe oameni de-a prefera egalitatea în 


servitute inegalităţii în libertate. 


Şi aceasta e patima de căpetenie a roşiilor noştri. 

Dar a învăţat unul numai abecedarul? Egalitate ! Şi ca din senin e egal cu economiştii şi financiarii şi devine director 
de bancă. Dar are picioarele strîmbe, e cocoşat şi n-a fost nicicînd soldat? Egalitate! Şi deodată e maior în gardă. Dar în viață- 
i n-a făcut studii tecnice şi nu ştie a deosebi un vagon de un coteț? Egalitate! Şi deodată e de-o samă cu Lesseps şi se face 
director de drum de fier ! Dar e un biet licenţiat în drept de mîna a doua ori a treia? Egalitate! Şi deodată-l vedem, ba 
ministru de esterne, ba la Finanţe, ba la Justiţie, ba guvernator de bancă. Celui care nu înţelege nimic din toate astea lucrurile 
i se par uşoare; dar cine ştie cît de puţină istorie acela vede că toate astea nu pot duce decît la pieire. 

Auzi politică făcută de Fundescu şi Costinescu? Dar urmărit-au vrodată să vază cum se coc marile acte politice? Ştiu 
ei, de ex., de cînd a-nceput a se-nchega războiul din 1870? Din timpul lui Richelieu. Ştiu ei de cînd s-a zămislit scoaterea 
Austriei din Imperiul Germanic? Din vremea lui Francisc I, regele Franţei. Ştiu ei de cînd Germania aspiră a anexa Olanda? 
Din secolul trecut abia, şi se vor scurge poate încă o sută de ani pînă ce, deodată cu anexarea acestei țări, germanii să aibă 
putere maritimă. Dar oare în țările noastre n-avem exemplul unei consecuenţe politice ruseşti şi austriace de două sute de ani 
şi mai bine? Şi toate raporturile astea, toate tendenţele urmărite cu încordare de generaţii întregi ale unor popoare mari le 
înţelege, le judecă, le pune la cale — cine? D. Pătărlăgeanu atotştiutorul şi democraţia română. Nici nu sînt în stare să vază că 
sînt jucării în mîna unor puteri străine şi că de spaima uneia cad în ghearele alteia. Totul e să-şi facă trebuşoarele şi — apres 


eux le deluge! 


[2 august 1880] 





[„PE CÎND FOILE AUSTRO-GERMANE...”] 

Pe cînd foile austro-germane văd cu foarte buni ochi întîlnirea celor doi împărați şi vizitele suveranilor României si 
Serbiei la Ischl, foaia cancelariei ruseşti, „Le Nord”, nu poate ascunde îndeajuns ciuda ce-i inspiră aceste acte de simplă 
curtenie în ele însele, dar cari sînt menite a accentua, într-un chip oarecum ostentativ, nişte apropieri şi puneri la cale politice 
contrarie sentimentelor sale. Astfel „Le Nord”, vorbind despre întrevederea de la Ischl, face următoarele reflecţiuni 


muşcătoare: 


Rezultatele practice ale întrevederii vor fi fără îndoială modeste. Cabinetul din Viena se va putea lăuda că a repurtat 
un mare succes dacă va izbuti să învingă rezistenţele ce întimpină la Belgrad politica lui comercială. Cît despre proiectul de 
a atrage pe Serbia în orbita monarhiei austro-ungare şi de a se servi cu dînsa pentru a supraveghea pe bulgari, ar fi cu minte 
să se vorbească despre aceasta cit s-ar putea mai puţin. Oricari ar fi dispozițiile personale ale prinţului Milan este îndoielnic 
că poporul sirbesc va ajuta aşa de uşor nişte asemenea combinaţii. Organele constituţionale germane au repetat adesea că 
politica cea bună austriacă consistă în a diviza pe slavii de sud, spre a-i sili a primi apoi egemonia austro-ungară. S-a şi 
încercat materialiceşte una ca aceasta, ocupindu-se Bosnia, acest unghi înfundat dintre Serbia şi Muntenegru. Urmările 
morale ale acestei dibăcii au fost cu toate astea foarte deosebite de acele pe cari ziarele vieneze le plăcea să le dezvolte. Tot 
astfel va fi probabil şi cu noua tentativă de care a fost vorba cu ocazia întrevederii de la Ischl. Nu cătră prințul Milan, ci 
cătră populațiile slave în general ar trebui foile austriace să se adreseze pentru a obține acest rezultat dorit, şi cel mai bun 
chip de a dovedi că cabinetul din Viena este protectorul natural al neatirnării micilor naționalități din Balcani ar fi să le dea 
exemplu de toleranță înlăuntrul monarhiei. Din nenorocire raporturile între naţionalitățile înrudite sub sceptrul 
Habsburgilor autorizează oarecari îndoieli asupra sincerității avansurilor făcute sîrbilor de către foile constituționale 


austro-germane. 


[2 august 1880] 


FRANCIA 
[„EVENIMENTUL ZILEI...”] 


Evenimentul zilei pentru Franţa este vizita lui Grevy la Cherbourg. 


Preşedintele Republicei, zice „Deutsche Zig. ”, a fost primit pe la toate stațiunile şi salutat de o mulțime entuziastă, 
încît călătoria a fost un adevărat triumf pentru regimul republican. La Cherbourg recepțiunea a fost din cele mai vesele şi 
mai cordiale. Acest oraş, odinioară bonapartist, a primit pe şeful Republicei aşa-zicînd cu o furtună de entuziasm, ceea ce nu 
e de mirare pentru lumea care cunoaşte pe modestul Grevy şi plăcutele lui maniere. Primul cetăţean al Franţei n-a primit ca 
în timpul iluminațiunii să fie dus prin oraş într-un mod pompos în trăsură, ci a trecut pe strade pedestru, ca oricare simplu 
muritor. Se înțelege că şi Gambetta a secerat ovaţiuni numeroase. Toată sceneria se vede că este a unui popor liber şi fericit, 


care n-are trebuință de culisele lui Potemkin. 


[2 august 1880] 


[„«BUKARESTER TAGBLATT», VORBIND ...”] 


„Bukarester Tagblatt”, vorbind de joncțiunea liniilor române cu calea ferată orientală, a cărei construcţie s-a proiectat 
de cătră societatea austriacă Staatsbahn, relevează înduplecarea societății la cererea guvernului român în privirea construirii 
căii ferate, de la Slatina începînd, pe malul drept al Oltului pînă-n Dunăre, nu pe malul stîng şi începînd de la Craiova, 


precum se proiectase de la-nceput. 





Apoi foaia urmează: 

Induplecarea aceasta a societății austriace Staatsbahn ne pare a avea o importanță mai mare pentru viitor care-şi află esplicațiunea 
mai ales atunci cînd fie punem întrebarea: cine să ia asupră-şi esploatarea drumulu de fier princiar român, dînd, după un timp oarecare, s- 


ar dovedi că administraţia română nu e-n stare de a o duce mai departe? 


Într-adevăr, frumoasă perspectivă ni se pune pe viitor, deşi găsim că cestiunea e foarte naturală. 

Dorinţa d-lui Brătianu de a-şi procopsi amicii politici pe socoteala statului, a esploatării drumului de fier şi a 
intereselor publice în genere şi lipsa de demnitate cu care vestiţii noştri directori de drum de fier nu se sfiesc de-a lua asupra 
lor un lucru pe care nu-l înțeleg, agravată încă prin mărimea lefilor ce şi le-au creat, acestea toate par a prevesti că va sosi o zi 
cînd trenurile nu vor mai merge şi cînd tot mecanismul va sta locului. A face din advocaţi directori de drum de fier, guvernori 
de bancă, miniştri de lucrări publice etc. e egal cu a pune pe un cizmar să facă ceasornice şi a-l plăti pentru treaba ce se 
presupune că va face-o cu 40 000 franci pe an. 

Cînd gîndim la lefurile ce şi le-a creat d-nii Calenderu, Fălcoianu şi Stătescu la căile ferate, apoi la cele ale d-lui 
Cantacuzin de la regie şi de la bancă, a d-lor Câmpineanu, Bilcescu, Costinescu şi alţii ejusdem farinae, nu putem a nu ne 
face următoarea socotință. 

O leafă de 24 - 40 000 franci pe an nu-i nimic alt decît plata unei munci intelectuale. Oare compensează unul singur 
dintre aceşti domni, prin munca dumnealor cinstită, colosala sumă ce le-o plăteşte poporul românesc? Răspunsul va fi 
neapărat negativ. Puneţi-i pe toți pe uscat şi veți vedea ce e-n stare să cîştige fiecare din ei prin munca sa proprie. Să nu fie d. 
Brătianu la guvern ce-ar fi azi d. Costinescu? Corector la „Românul”, pentru că a fost găsit destul de demagog pentru aceasta, 
dar, după adevăratul merit al celor patru clase primare, nici măcar atîta. Ce-ar fi d. Stătescu? Un advocat de mîna a doua, 
cîştigînd cîteva sute de franci pe lună. D. Cantacuzin ar fi poate un bun şef de biurou la Ministerul de Finanţe, iar d. 
Câmpineanu n-ar fi bun de nimic. lată oameni cari prefac, unii abecedarul, alții Codul Boerescu, într-un capital ce aduce 24 - 
40 000 franci venit anual. Dar această prefacere nu se operează prin merit personal, nu prin aceea că aceşti domni ar fi 
descoperit mine de aur sau de argint spre a se îmbogăţi, ci prin complicitatea hotărîtă a întregei societăți roşie de esploataţie, 
prin complicitatea depozitarilor puterii publice, ajunsă pe asemenea mîni, prin complicitatea întregului simulacru de sistem 
parlamentar, începînd de la semnătura cea mai naltă, care s-aşează, fără umbră de control şi fără cel mai mic semn de 
întrebare, sub orice hirtie, încît într-adevăr ni se pare uneori că o maşină de iscălit ar putea înlocui în România, în zilele unui 
guvern roşu mai cu seamă, neresponsabilitatea chip constituţională. 

Să nu se zică cumva că guvernul n-ar fi avut pe cine numi directori la drumurile de fier sau că n-avem oameni cu 
cunoştinţe tecnice. Din contra, îi avem, daca nu într-un număr foarte mare, dar totuşi. Avem o sumă de tineri cari au studiat c- 
un succes strălucit la institutele politehnice ale străinătăţii, cari au luat parte la construirea de căi ferate în străinătate şi cari 
desigur, cu apuntamente mult, cu mult mai modeste decît acele ce le ia fără pudoare un cîrciocar veninos ca d. Stătescu pentru 
o treabă ce n-o ştie, ar fi servit cu conştiinţă şi ştiinţă statul în esploatarea şi dirigerea căilor ferate. 

Astfel se spoliază bugetul cu sume enorme pentru a îmbogăţi pe nişte incapabili. Nu mai vorbim de exemplul ce li se 
dă, prin asemenea procederi, generaţiunilor actuale. Nu prin muncă, nu prin studiu, nu prin merit şi inteligență se urca cineva 
pe treptele societăţii române; nu, ferit-a sfîntul! Prin corecturi făcute la „Românul”, prin dresură în aportarea de paragrafi de 
cod, prin calomnie şi linguşire, prin invidie şi ignoranță, prin slugarnic şi înjosit bizantinism! 

Şi aceasta se numeşte domnia liberalismului în România! Domnia libertăţii de-a spolia bugetul de către membrii 


societăţii de esploatare, iată ce este, nu însă domnia unui liberalism onest! ... 


[3 august 1880] 





[AVEM ÎNAINTE-NE UN PROCES-VERBAL ...”] 


Avem înainte-ne un proces-verbal al unei comisii de recensămînt pentru constatarea 
dărilor directe. 

Contribuabilii, traşi la sorți , cari fac parte din această comisie, deşi au a aşeza dări 
asupra unor venituri de mii de franci, pe cari ar trebui să fie-n stare a le evalua, probează, din 


contra, prin iscălituri, că trebuie să fie foarte supăraţi pe bietele litere ale alfabetului, căci 

acestea au ieşit de sub pană în aşa stare deranjată încît ai crede că cineva a-nvăţat vrun 
meşteşug la capul lor. 

Dar să zicem că toate astea nu sînt nimic; e vina sorților, cari nu aleg nici bun de rău, 
nici ştiutor de carte de neştiutor. Rămîne numai a se stabili că dări de mii, de zeci de mii de 
franci chiar, se aşază la noi în ţară de către nişte oameni cari nu sînt în stare a aprecia lucrul şi 
cari sînt totdauna în alternativa de-a pune prea mult sau prea puţin. 

Dar să lăsăm şi aceasta şi să zicem că în comisie mai e un delegat al primăriei, carele nu 
trebuie să fie neapărat certat cu cinstitele litere, şi un agent al fiscului, care pare a fi trecut 
deja pe sub jugul caudin al abecedarului. 

Pare, zicem. 


Căci în dosul procesului-verbal vedem următorul avertisment tipărit: 


Art. 8 din lege: Toate contestările, atît din partea contribuabilului cît şi din partea fiscului, în contra constatării comisiilor 
de recensimâînt se vor adresa, de la... pînă la finele lunei... comitetului permanent, care le va pune în deliberarea comisiei 
de apel (prevăzută la al. 2 din acest articol). 


De la ... şase puncte, pînă la ... opt puncte. 

Şi contribuabilul să ştie din o asemenea fițuică, mai ales considerînd movibilitatea 
textelor noastre de legi financiare, termenul de cînd şi pînă cînd se poate apela în contra unei 
încărcări injuste din partea comisiei! 


Aşa se fac la noi toate!... 


[3 august 1880] 


[„ZIARELE AUSTRIACE ȘI GERMANE ...”] 


ză 


Ziarele austriace şi germane se ocupă de călătoria M. Sale la Ischl. „Neue freie Presse’ 
spune că Domnitorul nostru a întreprins această călătorie avînd de scop să cunoască 
sentimentele Austriei şi Germaniei față cu România şi să afle daca se poate bizui pe sprijinul 
lor în cazul cînd ţara noastră ar fi din nou ameninţată de intrarea oştirilor ruseşti. Foaia 
vieneză spera că prințul României va întîmpina dovezi de amiciţie din partea Austriei pentru 
țara sa; Austria este pentru România o amică ce nu o va părăsi nicicînd, pentru că România 
înțelege că interesele sale o consiliază să se apropie de Austria; astfel, pe cîtă vreme celelalte 


principate balcanice nu sînt decît instrumentele Rusiei, 
România este antepostul Austriei în Orient, aliata ei naturală, care întrece pe toți slavii din Peninsulă prin cultura ei intelectuală. 


[5 august 1580] 

[„„SE ŞTIE CĂ, CU OCAZIUNEA...”] 


Se ştie că, cu ocaziunea paradei marine ce a avut loc la Cherbourg, în Franţa, în prezența prezidentului Republicei, 
ministrului Freycinet şi d-lui Gambetta, acesta din urmă a pronunţat un discurs de un caracter destul de grav, care a atras 
atenţia Europei întregi. Prezidentul Camerii este omul a cărui influință în politica Republicei este aşa de hotărîtoare încît 
partidele adversare au şi început a-l acuza de tendenţe dictatoriale; avînd o astfel de poziţiune politică în Republică şi într-o 
ocazie oficială, d. Gambetta, la Cherbourg, a spus că înarmarea Franţei este astăzi desăvârşită, că Franţa se simte iarăşi tare şi 
egală cu adversarul său şi că astfel nu aşteaptă decît momentul dreptății divine. Se-nţelege de la sine cît de rea impresie a 
produs în Germania cuvintele prezidentului Camerii franceze. Cîteva zile în urma discursului de la Cherbourg d. Gambetta 
scrie o scrisoare care se publică în toate ziarele şi în care expune linia de purtare ce trebuie să fie urmată de noile consilii 
generale pentru a realiza republica democratică. Scrisoarea d-lui Gambetta se termină cu aceste cuvinte, cu mult mai 


categorice decît cele de la Cherbourg: 


Atuncea îi va fi permis Franţei să-şi reia rangul în lume, să-şi apuce iar, fără pripire, fără, aventuri, provinciile ce i-au fost smulse 


cu violență şi să facă din integritatea restaurată a teritoriului său o garanţie a păcii europene. 


Cît de gravă este această declaraţie şi ce amenințare pentru liniştea continentului cuprind cuvintele acestea înțelege 
oricine. Ziarele germane şi austriace, în cuvintele rostite de prezidentul Camerii franceze la Cherbourg, vedeau o sfidare 
directă aruncată Germaniei; ce impresie le va face scrisoarea lui asupra consiliilor generale? Întemeiate sau nu, cumpănite 
matur sau pripite, — nu importă; destul să observăm că atît „aşteptarea momentului dreptăţii divine” cît şi „integritatea 
restaurată a teritoriului francez” sînt cuvinte cari, de regulă, cînd sînt rostite, repetate şi subliniate cu dinadinsul de un bărbat 


ce are într-un stat poziția d-lui Gambetta, nu pot preceda cu mult acţiunile ce le corespund. 


[5 august 1880] 


[„PE CÎND ATENȚIUNEA EUROPEANĂ ...”] 


Pe cînd atenţiunea europeană este brusc atrasă spre Occident prin atitudinea şi prin tonul provocator al d-lui 
Gambetta, ştirile despre situaţia orientală iau din ce în ce un caracter mai liniştit. Din Constantinopol ni se telegrafiază că faţă 
cu cererea de prelungire a termenului de trei săptămîni, acordat de puteri Porții pentru esecutarea convenției cu Muntenegrul, 
ambasadorii vor prezenta guvernului turcesc un memoriu colectiv, invitîndu-l să declare în cel mai scurt termen ce hotărîre a 
luat şi cum are de gînd s-o îndeplinească. La acest memoriu Poarta desigur va răspunde din nou că are intenţia să execute 
convenţia de la 18 aprilie sau, daca nu va fi cu putință aceasta, să cedeze Muntenegrului portul Dulcigno şi că spre acest scop 
a însărcinat pe Riza Paşa să meargă la fața locului cu 4 000 de oameni, pentru a întîmpina orice veleităţi de rezistență ale 
albanejilor; dar că, pentru o definitivă executare a bunelor sale intenţii, guvernul turcesc are nevoie de prelungirea termenului 


de trei săptămîni. Memoriul colectiv dar nu va avea alt efect decît a da Porții aceea ce dînsa cere, o întîrziare a termenului. 


[3 august 1880] 





[„„PE DE ALTĂ PARTE DIN ROMA ...”] 


Pe de altă parte din Roma se anunță că puterile întîrziază de a adopta propunerea Engliterii relativă la proiectul de a 
răspunde la nota Porții despre cestiunea grecească printr-o nouă notă colectivă, pentru că această propunere ar atrage după 
sine o coerciţie inevitabilă. Astfel, o lungă perioadă de negoţieri diplomatice este probabilă. — Cu privire apoi la cestiunea 
Dunării, o altă depeşe din Roma ne spune că diferendul unic ce mai există nu are de obiect decît modul de admitere a 
delegatului bulgar în comisie. Comisarul rus voieşte ca invitarea să fie direct adresată guvernului din Sofia, pe cînd comisarul 
turc ar voi ca invitarea să se facă prin mijlocirea Porții. Cît despre acordarea prezidenţiei în comitetul statelor țărmurene, 
depeşa ne spune că nici una dintre puteri nu s-a opus la acordarea acestei prezidenţii Austriei, pe care Italia ar fi şi acceptat-o. 


—De un caracter oarecum mai grav, dacă va fi întemeiată, e ştirea de sîmbătă seara din Londra, care, după ce ne spune că 


260 


cestiunea Muntenegrului este pe cale de a se regula după litera convenției din aprilie şi că negoţierile pentru regularea 
cestiunii greco-turceşti au oarecari sorți de reuşită, ne anunţă, după o altă ştire din Viena, că Rusia ar avea de gînd să intervie 


singură în Balcani; pe ce motiv? cel puţin sub ce pretext? aceasta nu ne-o spune depeşa din Londra. 


[5 august 1880] 


[„ÎN PRIVINŢA CESTIUNII DUNĂRII...”] 


În privința cestiunii Dunării reproducem din „Le Nord” următorul articol, care arată obiectul disentimentului ivit în 
Comisia dunăreană. Mai puţin optimişti decît ziarul cancelariei ruseşti, sîntem departe de-a atribui acestui punct negru de pe 
orizonul politic neînsemnătatea pe care i-l atribuie el. 


Iată dar ce scrie: 


Ziarele imaginează acum o pretinsă cestiune a Dunării, care ar fi menită a despărți Europa în două tabere gata de a 
se sfişia întreolaltă. O revistă germană, „Grenzbote”, a dat vint afacerii acesteia prin publicarea unui articol ce se pretinde 
inspirat de principele de Bismarck, fără cuvint, se-nțelege, pentru că acest articol dovedeşte o aşa ignoranță asupra 
dispozițiilor Tractatului de la Berlin pe cit ating navigația pe Dunăre încit am face injurie prezidentului Congresului de la 
1878 atribuindu-i paternitatea. 

„Grenzbote ” vorbeşte de o intrigă care ar fi fost urzită şi de Rusia, şi de Anglia în contra Austriei. lată în ce-ar fi 
consistind acea intrigă, 

„Un amic ne scrie din Galaţi că reprezentantul Marei Britanii în Comisia Europeană a Dunării a primit instrucția 
de-a prezinta o propunere formală tinzînd a esclude pe Austro-Ungaria de la orice participare la supravegherea navigațiunii 
pe Dunăre între Galaţi şi Porţile de Fier şi de-a încredința această supraveghere statelor ţărmurene. Temîndu-se cu toate 
acestea că acest plan să nu întimpine oarecare împotrivire şi voind, în acelaşi timp, de-a ţinea seamă pînă la un grad 
oarecare de stipulaţiunile Tractatului de la Berlin, cari prescriu instituirea unei Comisii însărcinate cu navigația în această 
parte a cursului Dunării, aflăm că guvernul englez ține-n rezervă o nouă propunere conform căreia Comisia Europeană, în 
care Rusia posedă deja un scaun şi un vot, îşi va întinde autoritatea sa pînă la Porţile de Fier şi va primi un delegat sirb şi 
unul bulgar pentru partea riului de din sus de Galaţi, în acest chip Rusia ar dispune de trei voturi în toate chestiunile cari 
interesează acea parte a cursului Dunării de care e vorba, parte care e cea mai importantă atit din punct de vedere politic cît 
şi din punct de vedere comercial. Nu trebuie să ne mirăm dacă vom vedea pe Anglia şi Rusia legănindu-se în speranţa că 
Franţa şi Italia se vor uni cu vederile lor. Dar ca românii să se grăbească a face cauză comună cu ruşii, ca românii să se 
împrumute la această intrigă îndreptată contra Austro-Ungariei şi Germaniei, iată ceea ce ne-ar surprinde în adevăr”. 

„Augsburger Allgemeine Zeitung”, amplificînd tema indicată de „,Grenzbote ”, ajunge la concluzii neaşteptate. 

„Rusia şi Anglia caută a scoate pe Austria din Peninsula Balcanică, cea dentii din motive politice, cea de-a doua 
pentru cuvinte comerciale. Acţiunea aranjată în sînul Comisiei dunărene vrea să atingă pe Austria la punctul ei cel mai 
simţitor, acolo unde, dacă rana s-ar prinde, ar avea urmările cele mai grave, căci, dacă Austria s-ar afla esclusă de la 
Dunărea de Jos, nu numai că prestigiul ei în Orient ar înceta, dar dezvoltarea ei economică prin locurile acelea ar deveni 


imposibilă. Se ştie cită însemnătate are pentru monarhia 





Habsburgilor libertatea navigațiunii pe Dunăre. Puterile întrunite la Berlin au fost de părere că cestiunea Dunării nu, 
interesează pe nici un stat atit precit o interesează pe Austria şi că nici o putere nu oferă garanţii mai bune pentru libertatea 
comunicaţiei pe acest rîu; iată pentru ce — contrar cu voinţa Rusiei, dar cu deplina aprobare a Angliei — ele deteră Austriei 
o influență precumpănitoare în Comisia Dunăreană. Acum vor să modifice toate acestea, influența Austriei trebuie 
paralizată, dacă nu înlăturată cu totul; căci dacă proiectul Angliei s-ar adopta, dacă ar reuşi să escludă pe Austria de la 
participarea supravegherii navigației între Galaţi şi Porţile de Fier sau să se admită în Comisie delegaţi sirbi şi români, 
influența hotăritoare a Austriei ar fi suprimată împreună cu libertatea navigaţiei pe Dunăre, de vreme ce Rusia ar dispune de 
trei voturi”. 

În reflecțiile acestea pe cari le reproducem sînt aproape pe atitea greşeli pe cite fraze. Nimeni n-a visat măcar de-a 
esclude pe Austria de la Dunărea de Jos sau de-a împiedeca libertatea navigaţiei pe acest rîu. Ce s-atinge de Rusia anume, 
declarațiile plenipotenţiarilor săi în Congresul de la Berlin şi inițiativa pe care ea a luat-o în Tractatul de la San-Stefano, 


prescriind dărimarea fortificațiilor de pe Dunăre şi escluzind vasele de război din apele României, Serbiei şi Bulgariei, arată 

îndeajuns ce preț a pus Rusia pe această libertate. Cît despre aserțiunea foii „Augsburger Zeitung” că, în Congresul de la 
Berlin, puterile ar fi atribuit Austriei un fel de poziție privelegiată, o influenţă precumpănitoare în Comisia Dunăreană, cată 
să spunem că aceasta e fantazie mare. Cabinetul din Viena nici n-a cerut aşa ceva. Unica dispoziție a Tractatului din 1878 c- 
are se raportă la Austria îndeosebi e aceea care încredințează acestei puteri executarea lucrărilor destinate a face să 
dispară obstacolele pe cari le opun navigației Porţile de Fier şi cataractele. Puterile au socotit cu drept cuvint că e mai bine 
de-a centraliza aceste lucrări în mîinile unuia singur dintre statele ţărmurene ale acelei părţi a fluviului unde ele trebuiesc 
executate. Dar această misiune, de o ordine esclusiv tecnică, nu dă statului celui însărcinat cu ea vrun alt drept decit acela 
de-a percepe taxele al căror produs e menit a acoperi cheltuielele lucrărilor în cestiune. Pentru tot restul, Tractatul de la 
Berlin recunoaşte drepturi riguros egale tuturor puterilor mari, fără a stabili vreo deosebire între ele. 

„Grenzbote” a citit desigur rău instrumentul păcii de la 1878 pentru a găsi o clauză ce prescrie instituirea unei 
comisii care-ar fi însărcinată cu aplicarea reglementelor de poliție relative la navigarea pe partea Dunării dintre Porţile de 
Fier şi Galaţi. Tractatul de la Berlin nu conţine nici un fel de dispoziţie de soiul acesta. Articolul Tractatului care vorbeşte de 
cestiunea aceasta (art. 55) se rostește astfel: 

„Reglementele de navigație, de poliție fluvială şi de supravesheare, de la Porţile de Fier pînă la Galaţi, vor fi 
elaborate de cătră o Comisie Europeană, asistată de delegaţii puterilor țărmurene şi puse în armonie cu cele ce au fost sau 
vor fi edictate pentru parcursul din sus de Galaţi”. 

Se ştie că Comisia Europeană, care există de douăzeci de ani aproape în virtutea Tractatului de la 1856, nu avea în 
atribuțiile sale decit partea fluviului dintre Galaţi şi gurile Dunării. În Congresul de la Berlin Europa i-au întins mandatul, 
încredințindu-i, deodată cu adjuncțiunea delegaților statelor ţărmurene, elaborarea de reglemente pentru partea Dunării 
dintre Galaţi şi Porţile de Fier. Pretinsa propunere engleză, care, după „Grenzbote”, ar fi rezultatul faimoasei intrige anglo- 
ruseşti, nu e altceva decit pur şi simplu art. 55 al Tractatului de la Berlin. 

E de observat totodată că, daca Congresul de la 1878 a desemnat pe agenţii cari vor avea a elabora reglementele de 
navigațiune, el a neglijat de-a determina pe aciia cari vor avea misiunea de-a supraveghea şi controla aplicarea acestor 
reglemente. În a unsprezecea şedinţă a Congresului baronul de Haymerle, al doilea plenipotențiar al Austro-Ungariei, 
propusese de a încredința supraveghearea executării reglementelor unei comisii delegate de Comisia Europeană. Dar nu s-a 
luat nici o hotărire asupra propunerii acesteia, deci rezultă o lacună care cată a fi împlinită. Asupra acestui punct poate se 
vor fi iscat în timpul din urmă disentimente cari, umflate peste măsură şi denaturate, azi dat loc la speculațiile alarmiste ale 
foilor „Grenzbote” şi „Augsburger Zeitung”. Se asigură că guvernul austro-ungar propune instituirea unei comisii de, 
supravegheare permanentă a statelor țărmurene, care să-şi aibă scaunul la Rusciuc şi a cărei preşedinţă s-o aibă Austria 
pentru de-a pururea. Cabinetul din Londra din parte-şi ar cere ca Comisia de supravegheare să nu fie compusă decit de 
delegaţii statelor ţărmurene părții aceleia a Dunării la cari trebuie să se aplice aceste reglemente; acestea sint: 

Serbia, România şi Bulgaria. Ridicat-au într-adevăr Austria pretenţia care i se atribuie şi care se depărtează atit de 
mult de propunerea făcută în Congresul de la Berlin de cătră al doilea plenipotenţiar al ei, azi ministru de esterne? Sigur e 
că, redus la aceşti termeni, diferindul, daca diferind există, e departe de a avea însemnătatea care i se dă. Europa a hotărît 
în aceşti din urmă ani probleme cu mult mai complicate şi putem avea încredere că va afla, fără multă osteneală, şi 


soluțiunea acesteia. 


[5 august 1880] 


[„SÎMBĂTĂ SEARA ...”] 


Sîmbătă seara primirăm de la Londra ştirea, provenită din Viena, că Rusia ar fi avînd intenţia să intervină singură în 
Balcani; această ştire nu ne spunea motivul sau cel puțin pretextul acţiunii la care s-ar fi pregătind Imperiul nordic. Astăzi „Le 
Temps” ne aduce nişte ştiri de senzaţie, ce stau în legătură cu aceea care ni se comunică sîmbătă. Un corespondent special al 
foii franceze îi telegrafiază că noutăţile primite în Viena de la graniţele ruseşti, din Londra şi din Bucureşti, sînt foarte 


alarmante. Rusia ar fi concentrat în preajma Benderului, în Basarabia, 45 000 oameni pentru a sprijini la nevoie o 





insurecție eventuală a bulgarilor. Trecerea soldaţilor ruşi prin România ia proporțiuni mari. In zilele din urmă un vas rusesc a 


trecut pe Dunăre pe la Galaţi încărcat cu muniţiuni, tunuri şi cai şi chiar cu material de ambulanță. 


„Neue freie Presse” primeşte apoi din Londra ştirea că Rusia ar fi hotărîtă să intre în curînd în acțiune, însărcinîndu-se 


singură cu executarea deciziunilor Conferenţii, şi această hotărîre o va face cunoscută puterilor printr-o notă specială. Intre 

Rusia şi România, cu privire la trecerea oştirilor ruseşti prin Principat, s-ar fi făcut sau are să se facă o punere la cale. Se 
înţelege că nu facem decît a înregistra aceste ştiri sub rezervă; din parte-ne, considerînd ultimele evenimente politice şi 
atitudinea din urmă a sferelor noastre înalte, credem că ştirile acestea sînt nefundate întru cît priveşte România. Deaminteri 


chiar corespondentul cari le comunică foii franceze nu uită a le încheia cu cuvintele: „Toate ştirile acestea sînt cam exagerate”. 


Ni se transmite astăzi o ştire din Paris de natură a linişti puţin senzația produsă ieri prin comunicarea pasajului final 
dintr-o scrisoare a d-lui Gambetta asupra consiliilor generale. Scrisoarea în cestiune, publicată mai întîi alaltăieri de ziarul „La 
Verite”, datează din 1871. Totuşi cuvîntarea de la Cherbourg rămîne, şi aceasta scrisoare, tocmai pentru că poartă data de a 
doua zi după războiul din care teritoriul francez a trebuit să iasă ciuntit, pare a fi reiterarea unei promisiuni de revanşă, ceea ce 
de obicinuit se face în ajunul îndeplinirii ei. Gravitatea lucrului se atenuează dar puţin, cum am zis, prin ceea ce ne comunică 
astăzi serviciul nostru telegrafic; situația rămîne tot aşa de amenințătoare pentru pacea continentului, pînă ce o retractare în 
regulă, lucru puţin probabil în aşa situaţii, nu va veni să şteargă efectul produs prin cuvintele de la Cherbourg cu privire la 
consolidarea desăvîrşită a Republicei şi prin imediata publicare a unei reiterări de promisiune pentru ziua cînd această 


consolidare va fi desăvârşită. 


[6 august 1880] 


[ASUPRA CESTIUNII DUNĂRENE CITIM ...”] 


Asupra cestiunii dunărene citim în „Journal des debats” următoarele: 


Operațiunile periodice ale Comisiei Europene a Dunării sînt în genere puţin cunoscute în afară de lumea diplomatică 
şi, la dreptul vorbind, lucrările acestei reuniuni, instituite în mod permanent de Congresul de la Paris şi confirmate prin 
Conferenţa de la Londra în 1872, au un caracter special, care nu este făcut pentru a interesa publicul. Cestiunile navigației 
fluviale, a pescuitului şi a delimitării apelor n-au nimic care să pasioneze pentru a fi importante. Această parte aridă a 
lucrărilor Comisiei Europene a păgubit interesul curat politic al operei sale, care e considerabil, şi, după toată 
probabilitatea, comisarii ar fi continuat a delibera în pace, în tăcerea misterioasă ce apasă asupra actelor lor de aproape 
douăzeci de ani, dacă presa germană şi, cea austriacă nu şi-ar fi dat silința de-a le pune în lumina zilei. Au fost mişcați mult 
la Viena şi la Berlin de atitudinea Angliei şi a Rusiei în sînul Comisiei. „ Grenzbote” şi foile oficioase din capitala Austriei au 
strigat tare, pentru că, zic ele, d. Gladstone ar voi să combată, în înţelegere cu Rusia, preponderența Austriei asupra părții 
Dunării dintre Porţile de Fier şi Galaţi. Numele primului-ministru englez are darul de-a escita puțin nervii tuturor acelora 
cari se ocupă cu politica la Viena. Cu sau fără cuvint, ei văd în el pe cel mai neimpăcat duşman al monarhiei austro-ungare. 
Bursa se urcă cînd el are friguri, scade cind el se însănătoşează. Dar afle-se bine ori rău, are într-adevăr d. Gladstone 
proiectele negre cari escită reclamaţiile germane şi austriace? Se va vedea ce e la mijloc examinind situaţia de la Dunăre nu, 
după cum o espune. „Grenzbote”, ci după cum ea e în realitate. 

În virtutea art. 55 al Tractatului de la Berlin Comisia Europeană a fost însărcinată de-a elabora, cu concursul 
statelor ţărmurene, un reglement de navigație pentru partea de la Galaţi pînă la Porţile de Fier. Această lucrare e încă în 
stare de proiect. Austro-Ungaria a fost atit de puţin grăbită de-a vedea realizindu-se ceea ce ea reclamă astăzi c-o atit de 
mare vioiciune că au trecut doi ani pîn-acum fără ca ea să ceară executarea articolului din Tractatul citat mai sus. Am 
esplica cu greu această schimbare daca n-am ţinea seamă de evenimentele cite au urmat Congresului de la Berlin. Era vorba 
de-a stabili un reglement de navigație în uzul ţărmurenilor, adecă în al României, Serbiei şi Bulgariei, între Porţile de Fier şi 
Galaţi. Austria însă nu e țărmureană în această parte a fluviului, dar cu toate acestea emitea pretenţia de-a-şi impune 
preponderanţa sa în Comisia acestor mici state, care ar fi chemată eventual de-a aplica reglementul în cestiune. Pentru a zice 
totul, Austria voia să „protejeze ”. Principatele dunărene, dar nu ştia încă cu ce „sos ” le-ar minca. Oamenii de stat din Viena 


nu ignorau că proiectele lor vor întimpina grave obstacole din diferite părți; pentru a le susține, de nu pentru a le justifica, le 





trebuia sprijinul fără condiţii al unei puteri foarte mari. Deci au întirziat de bunăvoie elaborarea reglementului de navigație 
pînă în epoca faimoasă a călătoriei d-lui de Bismarck la Viena. De atunci atitudinea lor s-a schimbat cu totul. Apropiarea 
Austriei şi a Germaniei le-a dat sprijinul dorit de care aveau trebuinţă pentru a sui cu asalt privilegiile micelor state iar 
acestea au putut începe să-şi zică că, daca sosul era aflat, masa a cărei cheltuială aveau s-o poarte e asemenea aproape. 


Asta e faza întiia a cestiunii dunărene. Am fi foarte încurcați de-a esplica ceea ce s-a petrecut în Comisia Europeană în urma 

dispozițiunilor manifestate de politica austriacă sau, pentru a o spune mai bine, de politica austro-germană, daca nu ne-ar 
veni în ajutor un ziar românesc, care, printr-o indiscreție, a ajuns la cunoştinţa deliberărilor Comisiei. După ,„ Indépendance 
roumaine”, delegatul austriac şi cel german au prezentat acum două luni colegilor lor un proiect al căruia dispozitiv 
cuprindea maximul pretențiilor austriace. „Indépendance roumaine” a publicat această lucrare. E o piesă foarte curioasă şi 
din cele mai instructive. După ea, Comisia ţărmurenilor ar fi să fie prezidată de drept şi pe de-a pururea de Austria, care nu 
e țărmureană, şi, în caz de împărțire a voturilor, votul prezidentului ar fi precumpănitor: aceasta ar fi absorbirea micelor 
state dunărene în folosul Austriei, căci, prin privilegiul pe care ea-l reclamă, ar cîştiga dreptul de-a face legi de navigațiune 
şi pînă în porturile române, sirbeşti şi bulgare. C-un cuvint, Dunărea ar cădea pe minile ei pînă la Galaţi, care e situat la 150 
de chilometri de gurile fluviului. 

Aci începe rolul cominatoriu atribuit de presa germană şi austriacă d-lui Gladstone. „Grenzbote” zice că Anglia, în 
înțelegere cu Rusia, a combătut proiectul preliminar austro-german. ,„ Grenzbote” se-nşală. „Independance roumaine” ne 
spune, cu documente-n mînă, că lucrarea delegatului austriac şi a celui german a fost respinsă în unanimitate, afară de 
comisarul italian. După cum se pare, Anglia şi Rusia n-au fost singurele cari s-au alarmat de întinderea pretențiilor 
austriace şi de consecuenţele cari ar putea decurge din ele; Franţa, România şi Turcia au împărtăşit surprinderea lor şi au 
refuzat, pînă la un nou ordin, de-a sancţiona o politică cutezătoare, care demasca deodată toate bateriile ei. Dunărea e o- 
mbucătură mare. Politica tradițională a puterilor occidentale consistase pîn-acum întru a înlesni dezvoltarea, a păzi 
neatirnarea micelor state dunărene, nu însă a da mîna la absorbirea lor. În adevăr, se plătea ca cineva să se răsgindească în 


treaba aceasta. 


Se pare însă că oamenii se răzgindesc atita încît, judecînd după mărturisirile foii „ Grenzbote ”, spiritele politice din 
Viena şi din Berlin încep a se nelinişti. Ne pare într-adevăr că aceste aprehensiuni nu sînt lipsite de temei. Anglia nu va- 
ncerca, poate, precum afirmă cu candoare „Neue freie Presse”, de-a substitui drapelul maritim drapelului fluvial de la 
Galaţi pîn-la Porţile de Fier, pentru că aceasta ar fi contrariu bunului simţ, dar ea se va putea întreba, şi celelalte puteri 
asemenea, daca, primindu-se cererile Austro-Ungariei şi acordindu-i-se un loc precumpănitor în consiliile Principatelor 
dunărene, Europa nu s-ar espune de-a vedea ivindu-se din partea Rusiei o pretenţie exact asemănătoare. Austro-Ungaria nu 
e fărmureană între Porţile de Fier şi Galaţi; de ce s-ar bucura de-un privilegiu refuzat Rusiei, care asemenea nu e 
fărmureană, dar al cărei teritoriu se apropie mai mult decit cel austriac de cursul fluviului în sus de Galaţi? Austria îşi 
întemeiază, pretenţiile pe suveranitatea ce-o are asupra Porţilor de Fier, care i-a fost atribuită în mai multe rînduri de cătră, 
Congresul de la Berlin; dar Rusia poate invoca posesiunea uneia din gurele Dunării, a brațului Chiliei, şi asta cîntăreşte 
desigur cît Porţile de Fier. Ceea ce-i adevărat în toate acestea şi ceea ce trebuie să ţinem minte e că Austro-Ungaria reclamă 
un privilegiu foarte mare, asupra căruia Tractatul din Berlin tace. Acest privilegiu i-ar atribui suveranitatea aproape 
absolută a Dunării şi ar face din Austria arbitrul Principatelor dunărene, fără escepția Bulgariei. Ar fi foarte surprinzător ca 
d. Gladstone singur s-o discute aceasta. Dunărea e un fluviu convenţional; el aparține prin tractate navigației europene; el 
mai aparține apoi tuturor țărmurenilor, între alţii Rusiei, României, Serbiei şi Bulgariei. Pentru a face din ea un fluviu 


german pînă la guri, sau chiar numai pînă la Galaţi, Austria mai are de furcă. 


[6 august 1880] 


DOMNITORUL ROMÂNIEI LA ISCHL 


Iată importantul articol din „Neue freie Presse” relativ la politica austriacă în Orient despre care am vorbit în revista 


noastră de ieri: 


Ce scop are vizita principelui României la împăratul Francisc Iosif în Ischl? Această întrebare, care formează 
actualitatea zilei de astăzi, trebuie să o punem, cu toate asigurările cari neagă orice însemnătate politică acestei vizite, ba 


tocmai din cauza acestor asigurări ni se impune această întrebare, fiindcă România nu este o ţară 





indiferentă, ale cărei destinuri viitoare ne-ar putea fi fără interes este icul ce a fost intercalat între slavii de nord şi cei de 
sud, între protectorul rusesc şi clienţii lui din Peninsula Balcanică, spre a fi un obstacol panslavismului, este stațiunea prin 
care trebuie să treacă Rusia în drumul ei spre Constantinopol; ea (România) esistă în fine în virtutea voinței şi a garanţiei 


Europei, care i-a încredințat misiunea să ferească libertatea Dunării de pericolele la cari a fost espusă de repeţite ori din 

partea ruşilor de mai mult de un secol şi jumătate. Dacă dar principele acestei ţări face o vizită Domnitorului puternicului 
imperiu vecin, despre care trebuie să ştie că nu poate fi prea plăcută Domnitorului unui alt puternic imperiu vecin; dacă el, 
afară de aceasta, se prezintă în nişte timpuri grele şi imediat în urma vizitei unui alt mic suveran dunărean, apoi nu este 
numai o simplă curtenire care-i dirige paşii, ci, fără îndoială, un scop precis pe care doreşte să-l ajungă. Nici nu este tocmai 
greu să ghicim acest scop. Principele Carol al României doreşte să sondeze intenţiunile Austro-Ungariei şi ale Germaniei 
față cu el şi cu ţara lui, spre a-şi aranja în conformitate atitudinea sa față cu Rusia. Tendenţa Rusiei de a înlătura icul 
român, ce o împiedecă a întinde mina slavilor din Balcani, nu este străină Domnitorului român; el a suferit de la dinsa 
amărăciuni grele. Garanţia europeană pentru integritatea României s-a arătat acum trei ani că este neputincioasă, căci 
nimeni n-a mişcat un deget spre a împiedeca inundarea de cătră ruşi a ţărei garantate. Oare această garanţie este ea şi 
astăzi o literă moartă, cum a fost în aprilie 1877? Dacă Rusia ar apuca-o de git, ar putea România oare să conteze acum 
mai mult decit atunci pe un energic sprijin al Austro-Ungariei şi al Germaniei, aliată cu dinsa? Acesta este lucrul pe care 
principele României voieşte să-l afle la Ischl şi noi credem că răspunsul ce i se va da la Ischl este de o eminentă însemnătate, 
politică pentru dinsul, nu mai puţin ca şi pentru noi. 

S-o spunem curat şi pe față: dorim foarte mult ca să i se arate la Ischl că România are în Austro-Ungaria un amic 
vecin care nu o va părăsi în cazul cînd cazacii ar mai porni într-o cruciată peste Prut. Despicînd firul de păr şi înşirînd 
silabe pe aţă în mod sofistic nu facem nici o treabă, nu este vorba dacă România va intra în alianţa austro-germană sau va fi 
acceptată numai ca un apendice al ei. Lucrul principal este ca dinsa să se ştie sigură nu numai faţă cu ruşii, ci şi față cu 
partida rusească care scormoneşte în interiorul ei, şi să nu fie sacrificată pentru a doua oară în momentul decisiv. La 1877 a 
fost singură-singurică cînd masele oştirilor ruseşti se rostogoleau spre granițele sale; ea s-a văzut nevoită să încheie vestita 
convenţiune din aprilie şi să-şi deie contingentul unui năvălitor heterogen; ea a trebuit să primească cea mai îndrăzneață 
ingratitudine pentru că la Plevna cu sîngele său a scăpat pe ruşi de pieire. Atari esperienţe nu le poate dori bucuros pentru a 
doua oară un stat june şi cu vitalitate; el se simte a fi un ic, nu însă un grăunte care să fie zdrobit între pietrile de moară ale 
slavismului. 

Să nu ne amăgim a crede că devotamentul şi solid/ar[itatea României n-ar avea pentru Austria-Ungaria o valoare 
considerabilă. Avem noi oare amici în statele slave din Balcani cărora le-am ajutat să-şi cîştige esistența politică, 
independența şi autonomia? Nu. Principele Nichita al Muntenegrului mai poate veni de sute de ori la Viena, locuind ca 
oaspe în castelul imperial; prințul Milan al Serbiei va mai putea face adeseori vizite împăratului Austro-Ungariei; prințul 
Alesandru al Bulgariei poate să fie mai pe atita plin de loialitate față cu noi; cu toate acestea ei sînt, unul ca şi altul, 
salahori ruseşti, pe cari un ordin din Petersburg îi poate întoarce în contra noastră. Ceea ce Austro-Ungaria are să conserve 
în Peninsula Balcanică niciodată nu se va putea apăra şi mănţine cu slavii, ci pururea în contra lor. Secretul de a încălzi 
inimele slave pentru mărirea şi binele Austriei nicicînd nu-l vom cunoaşte, nici înlăuntru, nici în afară. România însă este 
avanpostul nostru natural, din naştere. Ea formează un zid în mijlocul slavismului, pe care zid este interesul nostru să-l 
întărim, ea întrece în cultură, în progres şi fertilitate toate statele cele mici slave; ea mijloceşte comunicaţiunea noastră pe 
Dunărea Inferioară cu Marea Neagră. Bărbaţi ca Ristici şi Slaweicow pot fi politici vicleni şi rafinați; însă un bărbat ca 
Brătianu este mai mult, pentru că nu joacă pe funia rusească, ci înţelege pe deplin interesele şi impulsele Occidentului şi 
cunoaşte foarte bine pericolele ce ameninţă din partea Rusiei. S-a privit cu răbdare cum s-au răpit de la România părțile 
Basarabiei; ea a fost tratată aspru în cestiunea jidovească, şi în afacerea Arab Tabiei interesele ei au fost reprezentate cu 
puţină căldură. Toate acestea au fost de natură a pune pe ginduri pe cei din Bucureşti şi a-i umplea de multe îndoieli în 
privința ajutorului ce ar putea aştepta de la Europa. Acum tot mai mult se apropie momentul în care Rusia din nou va da 
drumul furtunei în contra rămăşiței Turciei; în atari condițiuni, cine oare i-ar putea lua în nume de rău principelui României 
că, făcîndu-şi aşa-zicind bilanţul, vine să întrebe pe Austro-Ungaria şi pe Germania dacă ar putea conta pe protecțiunea lor 
în momentul decisiv ? 

Sint sceptici cărora nu le poţi scoate din cap ideea că planurile Austro-Ungariei sînt aţintite la posesiunea 
Salonicului. Ei argumentează că ocupaţiunea Bosniei, a Herțegovinei şi a bucății din districtul Novi-Bazar este o achizițiune 
îndoioasă în gradul suprem şi se poate esplica numai cu privire la o întindere mai departe a ocupaţiunii. Aceşti sceptici, din 
gura cărora, într-o profundă îngrijire, vorbeşte majoritatea locuitorilor austriaci, ar avea dreptate dacă, de dragul unor 
visuri problematice viitoare, s-ar sacrifica profitul real, ce este numai spre România. Nu pe drumul cătră Salonic, ci de-a 
lungul Dunării sînt pietrile de hotar ale unei înțelepte politice austriace. lată că antagoniştii Austriei se şi ridică spre a ne 
contesta dreptul la Dunărea de Jos. Ici-colea se mai găseşte o altă serie de necredincioşi, cari nu vor să înțeleagă că 
Germania nu va face vrun contraserviciu real pentru alianța noastră, în virtutea căreia este apărată în contra Franţei şi 
Rusiei. Ei se tem că Germania ne încurajează pentru aventuri slave, cari ne pot numai slăbi şi periclita, iar nu întări şi 
asigura. La toate aceste îndoieli s-ar pune un capăt dacă Austro-Ungaria şi Germania ar lua, față cu România, o atitudine 


clară şi precisă. N-are decit să se spună prințului Carol că o invaziune rusească nu va fi suferită pentru a doua oară; că nu 

se va permite Rusiei să răscoale iarăşi pe slavii Peninsulei; cu un cuvint, că integritatea României va fi apărată în orice caz 
— şi lumea îndată va fi mai bogată cu o garanție solidă în contra fatalului oaspe al tulburării păcii, care, plecînd din Rusia, 


se furişează prin Europa ca o fantomă îngrozitoare! 


[6 august 1880] 





[„„NU ÎNCAPE ÎNDOIALĂ ...”] 


Nu încape îndoială că soluţiunea dată de Tractatul de Berlin cestiunii orientale va mai fi izvorul multor încurcături şi 
chiar a unei conflagrațiuni generale. Deodată cu căderea conservatorilor din Anglia şi cu venirea la putere a liberalilor, 
orizonul a-nceput a se-ntuneca. D. Gladstone se distinge printr-un fel de zel religios, prin patimă în politică. Cunoscător al 
ebraicei şi al Talmudului, era un timp în care, cu texte ebraice, combătea emanciparea izraeliților din Anglia. Cu aceeaşi 
patimă reprezintă azi principiul că Peninsula Balcanică nu este a nimărui altuia decît a popoarelor de pe ea, că amestecul sau 
înaintarea Austro-Ungariei mai cu seamă trebuie împiedecată, că, în fine, domnia turcească trebuie să înceteze în Europa. 
Mărturisim că ne e greu de-a distinge în purtarea învățatului şi furtunosului om de stat englez fanatismul religios de planurile 
politice, destul numai că cu tot dezastrul din Afganistan, cu totul bilul de dezaprobare ce l-a primit cabinetul în cestiunea 
agrară irlandeză în Camera lorzilor, cu toată ruşinea scrisorii smulse de contele Karolyi, d. Gladstone încurajează o politică de 
acțiune în cestiunea Orientului şi că, în urma acestei atitudini, puterile s-au grupat în două tabere, cari numai binele nu par a- 
şi voi una alteia. Abia se risipi Conferența suplementară din Berlin, în care s-a hotărît cel mai deplin acord între puteri, şi 
văzurăm că în Bulgaria începură a trece ofițeri şi soldaţi, precum şi muniţiuni din Rusia, pentru pregătirea aceluiaşi soi de 
război neoficial care s-a mai purtat în Serbia; din Germania pe de altă parte începură a veni, pentru sprijinirea unei 
contraacțiuni, asemenea neoficiale, ofițeri superiori şi funcționari administrativi germani, a căror comunicaţie cu sultanul se 
face prin mijlocirea d-lui de Drygalski, fost militar prusian, azi adiutant al sultanului şi om de încredere al Porții. 

În Franţa se fac serbări militare şi reviste de flotă. D. Gambetta reamintește Alsasul şi Lotaringia, foile reproduc un 
discurs din 1871 al fostului dictator, în care se vorbeşte de recîştigarea provinciilor în timpul unei generaţii cel mult; în 
Austria se face o splendidă serbare a trăgătorilor la țintă, pe jumătate ostăşească; iar Rusia concentrează lîngă granița galițiană 
şi la Bender trupe. În acest din urmă loc se pretinde c-ar fi concentrați deja 45000 de oameni. 

Într-adevăr redeschiderea cestiunii Orientului pare aproape şi aceasta în condiţii cît se poate de rele pentru noi, 
Germania ar fi neutralizată în acțiunea ei de cătră Franţa, pururi doritoare de răzbunare; Austro-Ungaria ar fi paralizată, prin 
gingaşele ei interese de pe Adriatica şi prin proiectele asupra Salonicului, de cătră Italia; Rusia ar rămînea deci din nou 
stăpînă pe sorții Orientului. 

Pe noi nu ne turbură atît amestecul nostru, poate neînlăturat, în vălmăşagul general, şi mai puţin ne turbură încă soarta 
patrioţilor cari mai prin reversibilitate, plătită înainte, mai prin directorate de bancă şi de drum de fier, [î]şi pregătesc bani albi 
pentru zile negre, spre a zbura în toate părţile la cea întîi bătaie de tun; dar ceea ce ne doare în adevăr e că, prin corupția 
guvernanţilor noştri, se sleieşte atît de mult puterea poporului, precum şi încrederea ce-ar trebui s-o aibă în autoritatea patriei 
lui, încît în momentul suprem, ce se poate ivi de azi pînă mîine, el n-ar mai avea destulă tărie de-a cădea cel puţin cu onoare 
în lunga şi amara sa luptă pentru existență. Daca suferința cea mai grea, mizeria şi cotropirea de copitele unor armate barbare 
ar fi un merit în ochii cerului şi un titlu la viață, desigur că poporul nostru şi l-ar fi cîştigat de sute de ori în această existență 
chinuită pe care a dus-o pe pămînt. Daca ni s-ar da cel puțin posibilitatea de-a cădea cu onoare, luptînd pentru noi şi numai 
pentru noi, nu ca instrumentele unei politici străine, nu ca figuri de şah în mîna unor jucători străini! Tocmai cînd par a se 
arunca sorții asupra noastră ca asupra cămăşii lui Hristos, în asemenea momente grele țara e cu totul lipsită de reprezentanţii 
ei naturali, de tot ce ea are mai de caracter, mai onest, mai inteligent. 

În locurile ce li se cuvin — cel puţin în asemenea momente — acestora şi numai acestora, se răsfaţă o plebe uricioasă 
şi lacomă ca şi corbii ce rotesc asupra unui om murind. Cum e înnăscut în aceste naturi catilinare, în aceste inimi pline de 
minciună şi venin, instinctul de corb şi de cucuvaie, de se plantează tocmai atunci asupra unei naţii cînd ea e în momente de 


grea cumpănă ? 





Cu un semn de discordie ivit între actorii de căpetenie ai unei viitoare conflagrațiuni cată să privim şi incidentul foarte 
semnificativ al cestiunii dunărene. Cititorul nu va pretinde de la noi ca să emitem vro părere în privinţa acestui disentiment 
ivit în Comisia Dunăreană, căci o părere ar însemna un consiliu care, intrat odată pe mînele presei guvernamentale, ar fi 


tălmăcit şi răstălmăcit în toate chipurile; ba s-ar preface poate că-l urmează, s-ar preface că sînt de o opinie cu noi, pentru a 

ajunge la rezultate tocmai contrarii de cele dorite în interesul ţării. În toate cestiunile internaţionale, o spunem drept, ne 
mulțumim daca actele guvernanţilor de azi nu sînt de-a dreptul acte de înaltă trădare, abstracţie făcînd de la toate celelalte 
defecte ale lor, precum mărginirea intelectuală, slăbiciunea de caracter, lipsa unui adînc şi adevărat patriotism şi altele. 

Nicicînd ţara noastră n-a avut mai puţini amici în afară care să țină la ea într-un chip cîtuşi de puţin dezinteresat şi 
dintr-un punct de vedere ceva mai superior ca în momentele de față. De ni se oferă onoarea prezidenţiei în Comisia de 
supravegheare a executării reglementelor navigației pe Dunăre, aceasta se face cu condiția de-a fi pururea în minoritate; de ni 
se oferă sprijin, ni se dă cu condiţia de-a renunţa cu totul la neatîrnarea noastră în cestiunea navigaţiei. Între Scila şi Charibde, 
între stîncă şi stîncă, vasul statului român e condus de nişte cîrmaci cari nu gîndesc la cîrmă, ci la aşezarea în siguranță a ceea 
ce-ar putea pune ei de-o parte în caz de naufragiu. 

Tot în înlănţuirea evenimentelor espuse mai sus stă şi sosirea împăratului Germaniei la Ischl, unde a fost primit de 
împăratul Austriei şi unde au venit şi cei doi principi dunăreni. Fără îndoială că prezenţa acestor din urmă în locul de întrunire 
al suveranilor Austriei şi Germaniei cată să aibă un fond politic oarecare. 

Ne-am întreba numai ce însemnează această prezență fără un singur ministru constituţional-responsabil! Pregăteşte-se 
poate o nouă ediţie a vizitei d-lui Brătianu la Livadia, unde s-a pus la dispoziţia unei puteri străine România, dată pe mîna 
cucernicului Simeon, fără ştirea Parlamentului, fără consultarea țării? Nu ştim şi ni se face negru pe dinaintea ochilor cînd 
gîndim la ceea ce-ar putea să iasă pentru noi dintr-o nouă ieşire din neutralitate, din nouă aventuri. 

Toată politica aceasta a d-lui Brătianu, a unui om înfumurat şi desert care nu e-n stare să vadă că nicicînd nu putem 
nici păstra, nici cîştiga nimic prin alianţe cu vecinii, e controlată ca din partea țării, dragă Doamne, de Fundeşti şi Pătărlăgeni. 
Toată înțelepciunea politică a strămoşilor noştri s-a dus pe apa sîmbetei de cînd secta demagogiei lucrative guvernează 
România, o sectă care a ajuns pînă la gradul de-a tocmi străini cu simbrie ca să ne înjure în țara noastră proprie. Şi cu toate 
acestea țara noastră, în neutralitate şi în defensivă, ar fi neînvinsă cu toată slăbiciunea la care am ajuns. Dar nu! Ea trebuie 
încurcată, sau cu soarta unuia care să încheie pace în numele nostru, sau cu a altuia, care să declare război tot în numele 
nostru. 

De-ar veni asupra noastră numai ceea ce-i scris prin fatalitate n-ar fi nimic; am sta sau am cădea cu credința în suflet 
şi din cenuşa noastră ar răsări viitorul. Dar nici asta nu ne e dat, căci fatalitatea e între noi înşine, e în acei oameni care a 
izbutit a constitui din gunoaiele societății române un partid politic şi o putere în stat, care au izbutit a băga veninul discordiei 
în nație tocmai în momentul în care ea ar avea mai multă nevoie de trezvie şi de unire, de claritate în conducere şi de caractere 


nestrămutate. 


[8 august 1880] 


[„D. JULES FERRY, NI SE PARE...”] 


D. Jules Ferry, ni se pare, actualul ministru al învățăturilor din Franţa, a ţinut un discurs celebru cu ocazia distribuirii 
premiilor, în care şi-a luat adio de la uzitatul discurs latinesc şi a pronunţat fraza, mai celebră decum s-ar cuveni să fie: 
„Şcoalele au fost pîn-acum închisori, de acum înainte însă vor fi nişte grădini”. 

Această frază a trecut foarte repede prin gazetele europene şi a devenit aproape un aforism, o regulă de înțelepciune, 


dar nu e în sine decît, blînd vorbind, o banalitate. Şcoala 

13. Tratatele lui Alexis de Tocqueville şi Johann Kaspar Lavater, comentate de Eminescu. 


oricînd e o închisoare cînd învățătorul va fi mărginit, e oricînd o grădină cînd acesta va fi un om de spirit care va şti să 
intereseze pe elevii săi pentru obiectul ce propune. Obiectul e cu totul indiferent, metodul de predare — lucrul de căpetenie. 
Există profesori de zoologie cari din marea varietate organică a lumii animale nu scot decît o lecție neinteresantă şi mediocră; 
există, din contra, descifratori de ieroglife cari, cu interesul arzător al unui Champolion sau Lepsius, ştiu să fermece auditoriul 
cu numărul, cam mare şi, la dreptul vorbind, de puţină importanță, al dinastiilor faraonilor. Nu obiectul, propunerea lui 
interesează şi cei mai buni învățători vor rămînea aceia cari vor şti să-şi electrizeze auditoriul prin vox viva a lor, prin grai şi 
intuiţiune, oricît de aridă ar fi îndealtmintrelea tema ce o tratează. Ca formulă generală, care cuprinde toate viciile de metod, 
putem zice că „şcoala va fi rea daca va apela numai la memorie, bună daca va apela la pricepere şi judecată”, abstracție făcînd 
de materia predată. Indiferent dacă se predau matematice, ştiinţe naturale, sanscrită sau ebraică, îndată ce se apelează numai 
la memorie, obiectul devine greoi şi indigest, pe cînd, dacă ştim a interesa priceperea şi judecata, ştim a pune inteligenţa în 
mişcarea ei naturală, obiectul devine interesant, oricît de ingrat ar părea celui nedeprins cu el. 

Cu autoritatea d-lui Jules Ferry, advocat se vede, „Românul” combate argumentarea noastră, făcută în favorul 
studiilor clasice şi a despărțirii lor stricte de cele reale. Spre a dovedi că redactorii acelei gazete nu au studii clasice foaia în 
cestiune nu se sfieşte a dura o sofismă de care desigur anticitatea persecutată ar rîde cu divinul zgomot homeric. 

Noi am spus că studiul anticităţii se cuvine a fi cultivat mai cu seamă de clasele acelea cari nu sînt avizate la muncă 
materială. 


„Românul” îşi urcă numaideciît tonul şi ne zice: 


Am putea dovedi că în societatea modernă nu mai există clase cari să nu fie datoare a munci, că, nemaiexistînd 
servagiul, care silea sute şi mii de oameni să muncească pentru folosul esclusiv al unui stăpîn, nu mai pot exista nici acele 


clase oțioase, cari să-şi vază averea şi buna-stare crescînd fără o muncă din parte-le. 





Chiar cetitorul nedeprins bagă de seamă substituţia de idee. Noi am zis muncă materială îndeosebi, „Românul” ne 
substituie munca în genere, adecă vorbeşte de altceva. Ieftină argumentare, în adevăr. Dacă noi vom vorbi de regina Angliei şi 
ziarul guvernamental ne va răspunde cu biografia şahului Persiei ajungem departe. 

Noi relevăm că nu numai în societatea modernă, dar în nici o societate, oricît de veche sau oricît de nouă, nu pot 


exista clase cari să nu fie datoare a munci. Chestiunea e daca muncesc material sau intelectual? Deosebirea e, credem, destul 

de clară. Muncă materială se numeşte aceea care imprimă unei mase o formă de-o valoare superioară celeia ce o avuse. Din 
vale şi deal se face traseu, din pietre pod, din lut cărămidă, din cărămizi casă, din lînă postav etc. 

Dar oare un judecător care hotăraşte raporturi de drept face postav ? Un profesor de matematici face cărămidărie ? Un 
episcop, prin predicele lui, durează vagoane ? În fine, redactorii „Românului” fac roate ? Nu-i vorba, după o espresie ironică a 
lui Petru Maior, ar face mai bine dac-ar face roate; dar în realitate nu le fac. 

Daca noi vom vorbi de una, „Românul” de alta, noi de muncă materială, el de muncă în genere, discuția n-ar avea 
nici capăt, nici folos. De aceea cîteva pagine din Aristotel nu le-ar strica deloc onorabililor confrați. 

Dar să venim la vorba noastră, la necesitatea, la rolul eminanente educativ al studiilor clasice. Noi nu judecăm 
viitorul. E-n mîna lui Dumnezeu şi numai el îl ştie. Nouă viitorul nu ne pare cu mult mai mult decît un trecut invers: ceea ce a 
fost va şi cam fi totdeauna. Să luăm deci trecutul ca oglindă a viitorului. Cari naţii stau azi mai sus în civilizație? Acelea cari 
au cultivat, în acel mod criticat de d. advocat Ferry, studiile clasice. Cari naţii au rămas îndărăt şi pe jos? Acelea cari n-au 
cultivat aceste studii. Într-adevăr nici noi, nici pravoslavnicii noştri vecini, nici turcii, nici bulgarii n-au avut defectul de-a iubi 
cultura antică, fiind păgînească; şi departe am ajuns cu toţii, n-avem ce zice. 

S-ar putea scrie un volum întreg pentru a espune toate foloasele cîte răsar, şi pentru dreapta cugetare şi pentru 
caracter, din studiul anticităţii greco-romane. Căci nu e vorba de orice anticitate sau de ea întreagă. A existat o anticitate indă, 
alta chineză, o a treia egipteană, una asiriană, alta persană; dar nu de acestea este, nu de ele poate fi vorba. E vorba numai şi 
numai de cultura, restrîns[ă] în anume epocă, a anticităţii eline şi de cea, asemenea restrînsă, a civilizaţiei romane. Înaintea şi 
în urma acestor epoce era pe de-o parte barbarie, pe de alta decadenţă, de care nici poate fi vorba. Nicăiri însă şi nicicînd 
inteligența omenească n-a ajuns la culmea dezvoltării sale normale decît în aceste două epoce. 

Dar să vedem ce autoritate mai citează „Românul” în favorul mărginirii studiilor clasice. 

Pe d. Dubois-Reymond (cum [î]i scrie numele), rector al Universităţii din Berlin. 

D. E. du Bois-Reymond e într-adevăr un om foarte spiritual, dar... dar e fiziolog. Rectoratul său nu e, se-nţelege, 
urmarea unei deosebite competenţe pedagogice, ci al alegerii pe un an din partea colegilor săi, încît e probabil ca viitorul 
rector, ales dintre profesorii facultăţii de teologie protestantă, să ție asemenea un frumos discurs prin care să recomande 
înlocuirea celor două limbi păgîne prin ebraica, precum d. E. du Bois-Reymond cere mărginirea lor în folosul ştiinţelor sale 
speciale, a celor naturale, poate a fiziologiei îndeosebi. Într-adevăr d. du Bois-Reymond e atît de fiziolog încât susține că toată 
cultura antică e zidită pe nisip, că Goethe, dac-ar trăi azi, desigur n-ar scrie pe Faust, ci ar fi orator în Parlament. Într-o 
prelegere ținută acum trei ani în Colonia vestitul fiziolog şi-a espus ideile asupra lipsei de valoare a culturii clasice, de care — 
în treacăt vorbind — el însuşi e plin şi căreia-i datoreşte creşterea sa şi iubirea sa de adevăr. Conform teoriei de mai sus însă, 
Homer în zilele noastre s-ar fi făcut calfă de spiţer şi Shak[e]speare redactor la „Telegraful”. Iată cu ce probe ne vine organul 
guvernamental în favorul mărginirii studiilor clasice. 

Noi însă zicem: nu cu doar şi poate, nu cu alte dubitative se decid cestiuni atît de gingaşe ca cele ale educaţiunii, ci cu 
probe aduse din esperiență. Tocmai această esperienţă însă ne arată pe toate cărările că civilizaţia s-a statornicit şi a crescut 
acolo unde ea a fost altoită în pomul culturei antice, şi că nu s-a putut prinde acolo unde această cultură a lipsit. Orice 


mărginire a acestor studii e, pînă la o probă contrarie dată de espe- 





riență, o americanizare a învățămîntului educativ, precum o zice însuşi d. du Bois-Reymond. Şi această probă contrarie nu ni 


s-a dat pîn-acuma şi nici se poate da prin citarea unor autorități supuse la atîtea îndoieli. 


[9 august 1880] 


[„«ROMÂNUL» PROPUNIÎND ...”] 


„Românul” propunînd ştergerea limbei latine din clasele inferioare ale liceelor, e natural ca şi sferele învățătoreşti să 
fie uimite de-o aşa reformă, propusă ca din senin prin două articole ale unui ziar politic, fără ca cestiunea să fi fost dezbătută 


de cătră oameni speciali. 


[10 august 1880] 

[CE AJUTĂ TOATE DECLAMAȚIILE ...”] 


Ce ajută toate declamaţiile cînd realitatea le izbeşte cu cifre bugetare în față, de rămîn ca o spumă a minților 
patriotice? Paralel cu libertatea, egalitatea şi fraternitatea de pe hirtie, paralel cu suveranitatea lui badea Toader şi moş 
Dumitru exercitată de ilustrul Fundescu, înfrunzeşte codrul parlamentar, plin de căpitani cu cîte 30 — 40 000 franci leafă pe 
an, apoi mulţimea de fraţi de cruce întru ale văpselei roşie, toţi cumularzi. Astfel şi compania de exploatare îşi are, cum zice 
balada Mihului: 

Voinicei levinţi, 
Cu armele-n dinți, 
Feciori buni de mînă, 
Căliţi, tari de vînă, 
Feciori groşi în ceafă, 
Voinici făr'de leafă. 
Acuma numai „voinici făr'de leafă” nu sînt cumularzii roşii. Din contra, feciori fără de obraz şi cu multe lefuri! 


Răposatul Strat, cu bunul său simţ, caracteriza de minune fiinţa şi tendenţele democraţiei lucrative: 


Ni se mai zice că este lucru democratic să aşternem lefurile aşa încît să poată numi guvernul la aşa posturi şi 
democrați cari n-au nici o para avere. Ce ciudat lucru mai este şi cu democrația noastră ! Cînd este vorba de impozite, 
democraţia le-ar desființa pe toate numai în numele democraţiei, şi cele ce mai rămîn le pun asupra clasei producătoare, care 
mai are ceva. Cînd este însă vorba de buget, apoi tot acea democraţie vedem că se aruncă cu un avînt ardinte asupra 
bugetului, fiindcă are trebuință de bani ca să trăiască bine. Ar trebui să ne lămurim asupra lucrului acestuia: democrat la 
impozite şi boier mare la buget, aceste două nu merg împreună, De este vorba să fim democrați, apoi de ce nu luăm de 


exemplu Sviţera, ci, îndată ce e vorba de leafă, ne facem ultramonarhici şi aristocrați ? 


Iată dar ţinta democraţiei. Atîţia amar de ani d. C. A. Rosetti făcea negustorie de vorbe late, strigînd libertate şi frăție. 
Cu ce-şi încheie însă viaţa sa democratică? Cu o pensie reversibilă foarte aristocratică prin mărimea ei, luată din acelaşi biet 


buget la care 





aspiră toată suflarea patriotică. Am citat atîtea cazuri de cumul al însărcinărilor publice. Un deputat ia 8 000 franci ca advocat 
al Brăilei, ca şef de gardă cîteva sute, ca deputat doi galbeni pe zi. Un alt deputat e şef de gardă şi pensionar. Un altul e 
advocat al statului, membru salariat al comitetului permanent şi mandatar al naţiunii. Prototipul luminos însă al cumularzilor 
e un medic oarecare, care-n viaţă-i n-a prea avut clientelă, dar cu atît mai multe funcţii înalte. Luînd leafă de general în 
armată, e profesor de facultate, apoi e în serviciul Eforiei spitalelor, a Institutului Elena Doamna ş.a.m.d. Nu mai vorbim de 
lefile ce şi le-a creat cei trei directori ai drumului de fier, cîteşitrei necompetenți în materie şi căutînd să măsure cu paragrafii 
codului Boerescu chilometrii drumului, de se potrivesc sau nu. E asemenea de rumoare publică cum calfe de la prăvălii de 
botine şi mănuşi, precum şi o calfă de redacție cu patru clase primare, au ajuns directori de Banca Naţională. 

Noi stabilim principiul, îndealtmintrelea în genere cunoscut, că, pentru un om care are conştiinţa datoriei, o singură 
însărcinare publică, bine sau rău plătită, e îndeajuns şi prea îndeajuns ca să-i consume toată puterea de muncă. Cuvîntul 
pentru care o singură însărcinare publică cere puterea întreagă a unui om e că munca pentru sine are marginea ce şi-o pune 
omul însuşi, munca pentru stat nu are margine. Cînd cineva învaţă chimia pentru sine, o învaţă cu scopul practic poate al 
văpsirii lînurilor; cînd e profesor de chimie, poate învăţa toată viața pentru sine, poate preda toată viaţa obiectul pentru alții şi 
totuşi nu va fi învăţat nicicînd îndestul, nu va fi predat nicicînd îndestul. Un medic privat poate merge la unii, poate refuza de- 
a merge la alţii, îşi aşază în fine o taxă, care face ca clientela lui să fie aleasă, însă mică. Un medic în serviciul public nu-şi 
poate limita munca în acest chip. Şi aşa e cu toate însărcinările publice. Cînd vedem dar pe patrioți cumulînd cîte 4-5 
însărcinări publice asupra lor putem fi de mai nainte siguri că nu-şi îndeplinesc pe nici una cum se cade. 

Toate acestea, spuse de atîtea ori, le mai relevăm şi astăzi, de vreme ce ni se comunică încă cîteva cazuri de cumulul 
cel mai lipsit de pudoare. 

Începem cu d. dr. Grecescu — fost maior, depărtat din armată pentru că n-a voit să se supună ordinului de a merge în 
Dobrogea. Din cele de mai jos publicul va judeca daca este cu putinţă ca un om, oricum ar fi el de înzestrat de natură, să poată 


împlini cu conştiinţă în acelaşi timp mulțimea de funcțiuni grămădite asupră-i şi incompatibile una cu alta. 

D-sa e mai întîi medic secundar la spitalul de copii. Acolo are locuință, lemne, serviciu etc. Eforia dă medicului toate 
înlesnirile acestea nu de florile mărului, ci pentru ca el să fie pururea la faţa locului, ca spitalul să nu fie fără medic în cazuri 
de necesitate urgentă de peste zi sau noapte, de ex. vro operaţie trahiotomică ş.a. pe care internul nici poate, nici ştie şi nici îi 
este permis să le facă. În consecuență regulamentul Eforiei îl şi obligă pe medic de a fi în permanență la spital. Ca medic 
secundar trebuie dar de la 8 pînă la 11 ore jum. să fie în salele bolnavilor, să observe facerea bandajelor, să înveţe pe elevii 
interni şi pe cei esterni, să aştepte pe medicul primar, spre a face vizita împreună cu el şi, cînd acesta n-ar veni, s-o facă însuşi. 
Medicul secundar mai trebuie să facă regulat, la 4 ore şi jum. contravizită, vizita de seara (vespera) ca să vază pe acei bolnavi 
cari ar fi intrat în spital după vizita de dimineaţă, să le dea medicamente celor intrați din nou, să suprime medicamentele date 
altor bolnavi ş.a.m.d. — toate acestea pentru ca bolnavul să nu stea fără nici un ajutor medical pînă a doua zi la vizita de 
dimineaţă. 

Iată dar o însărcinare publică — cea de medic secundar la spital — care e de natură a consuma activitatea întreagă a 
unui om cît de inteligent şi cît de silitor. 

Dar nu: d. doctor mai e şi profesor de botanică la Facultatea de Medicină şi la Şcoala de Farmacie. Iată dar un mic 
geniu care e special şi la boalele de copii şi în... botanică. Pe lîngă orele de prelegere universitară, studiul botanic cere ca 
profesorul să meargă cu auditorii în Grădina Botanică, să-i deprinză a studia organografia plantelor deosebite cu microscopul, 
precum se face la toate facultățile. Afară de aceea d. profesor de botanică, în considerația mulţimii atît de mari a speciilor 
acestui regn organic, trebuie să-şi prepare lecţiile, ceea ce iar consumă cîteva ore pe zi. Apoi se cade ca d. profesor să facă cu 


auditorii escursiuni, pentru ca ei să ştie cîte din plantele oficinale sînt reprezentate în flora 





României, ca viitorii farmacişti să nu comandeze, precum se-ntîmplă azi, muşăţelul din străinătate. 

lată dar o catedră universitară şi alta la Şcoala de Farmacie, din cele mai grele, de natură a ocupa toată activitatea unui 
om cît de inteligent şi cît de activ. 

Dar nu. D. doctor mai e şi profesor de higienă la liceul Matei Basarab. lată dar un geniu medical, special în trei 
ramuri, la boalele de copii, un Linne în botanică şi totodată şi higienist. 

Dacă pe lîngă orele ocupate de aceste trei funcții mai adaogăm orele de examen, afară de cele din program, apoi cele 
pierdute în juriile instituite de ministeriu, vedem deja că acestui geniu nu i-ar rămînea nici timp să se spele pe ochi. 

Cu toate acestea...cu toate acestea direcţia lucrativă a căilor ferate, Fălcoianu— Stătescu, găseşte de cuviință a-l mai 
numi şi medic al drumurilor de fier. 

Să vedem acum dacă mai cu seamă această din urmă funcțiune este compatibilă cu celelalte. 

Medicul drumului de fier cată să îngrijească de tot personalul căii ferate, cînd e chemat în caz de boală. De se-ntîmplă 
vrun accident pe linie trebuie să dea ajutorul necesar. Dacă se-mbolnăveşte vrun şef de gară, vrun cantonier sau orice alt 
impiegat al căilor ferate, medicul e dator a se duce cu trenul unde se află pacientul, a-i face diagnoza, a-i prescrie 
medicamente. 

Iată iarăşi o însărcinare publică de natură de a ocupa activitatea întreagă a unui om. Îi permit oare d-lui doctor spitalul, 
Facultatea, Şcoala de Farmacie, liceul ca să fie totdeuna pe linie? 

Este compatibilă funcția de medic al liniei cu celelalte ? Evident că nu. Dar leafa merge întreagă din toate locurile: de 
la Ministeriul Instrucţiei, de la acela al Lucrărilor Publice, de la Eforia spitalelor, plus locuinţă, lemne, serviciu ş. a. Adecă, 
cum s-ar prinde, chef cu banii patriei! 

Dar se va zice că nu e d. Grecescu singur medic al liniei. 

Într-adevăr nu în aceeaşi zi s-a mai numit un alt ipohimen de cătră duplul ipostaz Fălcoianu—Stătescu, d. dr. 
Racoviceanu. Acesta mai e: 

1) medic secundar la Colta; 

2) suplinitor de medic secundar la altă secţie, în locul d-lui Istrate; 

3) profesor de cosmografie la clasa I St. Sava; 

4) idem de fizică la clasa III şi VI; 

5) idem de chimie la clasa VII; 

6) idem de higienă şi medicină la şcoala normală Carol I; 

7) medic al internatului; 

8) profesor de igienă la Şcoala normală a Societăţii pentru cultură; 

9) în fine, medic pe linia drumului de fier. 

Cine voieşte să ştie ce sînt roşii aci se uite. Patrie, datorie, lege ? Mofituri. Lefuri, protecţie, posturi, lemne, casă din 


spinarea patriei, iată adevărata țintă a democraţiei reversibile. 

[12 august 1880] 


[„„CA SĂ SE VAZĂ CUM JUDECĂ OAMENII...”] 


Ca să se vază cum judecă oamenii în Franța beatitudinea reformatoare a d-lui Jules Ferry, care a găsit numaidecît 
imitatori la redacţia „Românului”, reproducem următoarele din „Revue des deux mondes”, scriere periodică care desigur nu 
poate fi bănuită nici că colaboratorii ei ar fi ignoranți, precum sînt gazetarii noştri cari propun reforme, nici că apără 


latineasca din cauze politice. 





lată dar ce se zice în cronica numărului de la 15 august: 


Dacă e vreun om satisfăcut de sine însuşi, dacă e vrun exemplu vieţuitor al acelei amăgiri de sine care e la modă azi, 
acela e desigur d. ministru al învățăturilor publice, cu ambițiile sale renovatorii şi agitatorii. D. ministru al învățăturilor se 
poate măguli de-a nu fi deloc străin de încurcăturile guvernului pe care-l servă. Domnia sa, împreună cu colegul de la 
război, e probabil unul dintre membrii cabinetului cari ar fi pregătit Republicei cele mai aspre încercări şi cari vor lăsa în 
urmă-le cele mai multe dezordini şi confuzii de îndreptat. Iniţiativei d-lui Jules Ferry i se datoreşte articolul 7, iar relele 
întîmplări ale acestui articol au condus guvernul pe această cale a arbitrarului, în care la fiece pas va întimpina dificultăţi 
nouă. D. ministru personal a scăpat de consecuențele articolului 7 prin votul Senatului, apoi prin decretele de la 29 martie, 
cari au făcut să treacă sarcina asupra ministrului de interne şi a celui de justiție. lată acum că s-apropie 31 august, data la 
care stabilimentele de învățămînt dirijate de iezuiţi şi chiar de alte comunități religioase neautorizate vor trebui închise. 
Rămine a se şti ce se va pune la cale pentru a lovi cu oprire aceste case, cari de pe acum anunţă că se vor redeschide în luna 
lui octomvrie şi nu vor mai fi dirijate de iezuiți şi de dominicani, dar vor răminea fără îndoială sub aceleaşi influenţe. Daca 
d. ministru nu va izbuti sau se va vedea obligat de-a se opri înaintea unor societăţi civile, legal constituite, înaintea noilor 
directori religioşi sau mireni armaţi cu drepturi incontestabile, la ce capăt vom fi ajuns? Ne-am fi dat din capul locului 
dezavantajul de-a scoate din arsenalul imperiului şi a vechei monarhii o legislaţie învechită, vom avea aerul de a ne purta cu 
amăgeli faţă cu libertatea învățămîntului, cu libertatea credințelor, fără cîştig, fără a atinge în mod serios ținta propusă. Cit 
despre d. ministru al instrucției, pentru moment pare a se fi abătut din campania aceasta, pe care cu toate acestea a 
inaugurat-o şi în care s-a prins cu atita uşurinţă Acum pare a se fi dedat cu totul rolului de regenerator al învățămîntului 
statului şi, cu acest titlu, ca mare maestru al Universităţii Franţei, a pronunțat înaintea Sorbonnei un discurs al căruia 
cuvint întîi a fost oraţia funebră a discursului latin. D. Jules Ferry şi-a început reformele prin suprimarea discursului latin, 
precum colegul său de la război a dat o dovadă memorabilă de spiritul său reformator prin suprimarea tobelor la armată. 
Face fiecare ce poate. 

Ceea ce e curios, uimitor şi chiar de temut în acest din urmă discurs ținut la Sorbonna e tocmai această înfumurată 
amăgire de sine însuşi, această imperturbabilă siguranță a unui ministru, punind uşurinţa sa de agitator sub steagul 
Republicei, învirtind fără maturitate cestiunile cele mai delicate, plănuind la programe confuze de noutăţi îndoielnice, 
tratind cu dispreț tot ce s-a făcut înaintea lui şi zicînd grav : „„Reintrăm în bunul-simţ... Universitatea Franţei va număra 
anul trecut între cei mai memorabili ai săi, între cei mai roditori pentru istoria sa... S-au îndeplinit o restaurare necesară... 
Universitatea nu era ieri decit o biurocrație, de la legea ce reconstituie consiliul superior încoace ca va forma un corp viu, 
organizat etc.”. Trebuie, la dreptul vorbind, ca cineva să fie foarte lăudăros ca să vorbească astfel, cînd are onoarea de-a 
trece ca o arătare fugitivă în capul unui Corp care a avut de şefi pe un Royer-Collard, Guizot, Cousin, Villemain. Daca sînt 
reforme folositoare, necesare de realizat, şi daca d. ministru al învățăturilor se dedă cu ele c-o aplicație serioasă şi 
reflectată, cu atit mai bine; n-am avea decit să susţinem în această operă o bunăvoință inteligentă, chiar dac-ar fi cam 
îndrăzneață. Simpatiile nu i-ar lipsi; dar acele vechi metode, despre cari d. Jules Ferry vorbeşte cu atita uşurinţă, pe cari le 
răstoarnă pretinzind că le transformă, fost-au ele într-adevăr atit de sterpe? N-au produs ele generaţii viguroase şi 
puternice, cari au umplut o parte a acestui secol? 

Aşadar ele nu erau atit de neroditoare, ele erau din contra probate, pe cînd acelea ale d-lui Jules Ferry nu sînt încă 
şi n-au dovedit cît plătesc. Dar vrea să suprime exercițiul discursului latinesc: bine, fie! E clar însă că acesta nu e decit un 
simptom şi că această supresiune nu e decit începutul unei diminuări a studiilor clasice. E uşor pentru d. Jules Ferry, care 


are pe atit bun gust pe cîtă competenţă, ca să se-ncumete a proba că pîn-acum trăia cineva zece ani alături cu anticitatea 

făr-a o cunoaşte, că aceasta era greşeala vechelor metode, că de acum vom putea pătrunde în acele regiuni necunoscute pe 
care ne încăpăţinasem de-a le da ocol numai, dumneasa dovedeşte însuşi că are o curioasă idee de maniera de-a învăţa 
latineşte cînd zice că de acuma-nainte se va învăța pentru a citi, nu pentru a scrie. 

D. ministru al instrucției publice, în toate proiectele sale, în toate demonstrațiile sale, pare a uita că învățămîntul nu 
consistă numai şi numai în a împlea capul copilului cu noţiuni multiple şi confuze despre fel de fel de lucruri, ci că consistă 
mai cu seamă în a forma o natură intelectuală, un spirit capabil de-a gîndi şi şti. Iată la ce serveau de minune acele studii 
clasice, cari au primit frumosul nume de studii umanitare! D. Jules Ferry crede a fi zis tot punînd reformele sale sub drapelul 


Republicei. Din nenorocire e de temut că acestea nu vor servi nici Republica, nici învățămîntul, nici Franţa înainte de toate. 


[13 august 1880] 


POLITICA DE STAT ȘI POLITICA DE PARTID 


Extrase din Les nouveaux jacobins, studiu de d. E. Vacherot, 
membru al Institutului Franței. 


Cum s-aseamănă demagogia pretutindenea! Pe cînd statele liberale în cari nu domneşte platitudinea uliței se 
diversifică după geniul lor naţional, după instinctele înnăscute, ajungînd pe rînd unul la glorie militară, altul la înflorire în 


ştiinţe şi arte, un al treilea la dominaţiunea mărilor prin comerț şi industrie, demagogia, stearpă ca idee, improductivă, 





lipsită de simț istoric, amenință a aduce, pînă şi statele cele mai fericite prin inteligenţa şi iubirea de muncă a poporului lor, la 
o platitudine, o vînătoare de posturi, o meschinărie personală care ascunde în sine decadența şi discompunerea. 

D. E. Vacherot, membru al Institutului Franţei şi, după cum se ştie, republican din cei mai curaţi, publică în „Revue 
des deux mondes” un studiu asupra Noilor iacobini, ale căruia cele mai multe pasaje vor dovedi ce mult seamănă politica de 


expediente a demagogiei franceze cu aceea a d-lui Brătianu, mutatis mutandis se-nţelege, adecă minus cultura franceză. 


[1] 
Iată dar acele pasaje: 


Geaba dar miniile zgomotoase ale partidului dominant, căci el nu crede nici în conspirațiile partidelor monarhice, 
nici în opoziţia funcţionarilor, nici în încercările clerului contrarie drepturilor statului. Ceea ce partidul dominant vrea e un 
cler servil, o administraţie devotată, un partid conservator care să se dezintereseze de afacerile publice. Orice împotrivire îl 
iritează, chiar în marginile legii şi ale Constituţiei. Orice inițiativă care nu e a sa îl supără. Orice putere politică, socială, 
religioasă care tinde a se constitui, a se organiza, a se dezvolta prin ea însaşi [î]l nelinişteşte. El nu vrea nimic viu, nimic 
rezistent, nimic puternic împrejurul său. De aceea denunță pretutindenea inamici ai Republicei unui public credul şi unui 
guvern slab. 

E natural ca un partid care-a cucerit puterea să voiască a o păstra. Există însă pentru partidul republican două 
maniere pe cari le-ar putea urma. Ar putea guverna şi administra țara negîndind decit la mărirea, puterea, prosperitatea şi 
siguranța ei. Aceasta ar fi maniera cea mare şi totodată cea sigură. „Căutați împărăţia lui Dumnezeu, zice Evanghelia, şi 
celelalte vă vor veni cu de prisos”. Aceasta e într-adevăr marea artă de conservare pentru un guvern în orice fară şi într-a 
noastră îndeosebi: de-a-i face bine afacerile. Nu e nimic care să descurajeze mai mult de la luptă pe partidele ostile decit 
succesul unei politice bune, precum nimic nu le încurajează mai mult decit eșecurile suferite de-o politică rea. Daca partidul 
republican ar voi să guverne şi să administreze ţara numai în interesul unic al ţării ar vedea pe toată lumea asociindu-se cu 
Republica, făr-a avea nevoie de-a cîştiga sau ameninţa pe cineva. Clerul, daca l-ar fi respectat, ar fi fost bun-bucuros să-şi 
poată împlini liber, sub drapelul republicei, opera de pace şi de mintuire a sufletelor. Administraţiile, daca le-ar fi protejat, n- 
ar fi cerut nimic alta decit de-a servi bine statul. Partidele pe cari nu le-ar fi persecutat în retragerea lor ar dezarma înaintea 
unei politici pre cit de fericite pe atit de îndeminatece. Cetăţenii cei buni ai tuturor partidelor şi cari sînt în foarte mare 
număr s-ar simţi onoraţi de-a secunda un guvern într-adevăr naţional în împlinirea misiunei lui patriotice. lată cum 
înțelegea Thiers să aclimatizeze Republica într-un pămînt în care ea nu putuse prinde rădăcină. Cînd vorbea de-o republică 


liberală conservatoare, deschisă tuturor, înțelegea adevăratele condiţii de putere şi de dăinuire ale Republicei a treia. Dac-ar 

fi păstrat puterea şi dac-ar mai fi trăit îndestul pentru a lăsa o tradiție puternică a acestei politici, am putea spera 
resignarea, daca nu abdicarea partidelor şi în orice caz pacificarea ţării. Această speranță s-ar fi putut concepe cu atit mai 
uşor cu cit — pe terenul Constituţiei — devenise mai uşoară o clasare nouă a partidelor. Precum Republica fusese pusă în 
afară de orice discuţie, vechile clasificări de republicani şi monarhiști nu mai aveau rațiune de-a fi. Însemna a ieşi din 
Constituţie reamintindu-le şi redeşteptind toate patimile şi toate ambițiile pe cari ele le suscitaseră. Thiers, în scurtul timp al 
prezidenţei sale, nu numai că învățase această politică ; el a practicat-o chiar, deschizind poarta puterii la oameni din stînga 
şi din dreapta, pe cari ştia să-i apropie şi să-i reconcilieze pentru opera comună a reorganizării naţionale. El avea o vorbă 
pentru a caracteriza această manieră de-a înțelege guvernarea: „politica de stat”. Îndealtmintrelea aceasta e singura 
politică pe care el a practicat-o în toată cariera sa parlamentară. Politica de partid nu-i părea bună decit cel mult în 
opoziție, unde el a rămas totdeuna un om de guvernămint. 

S-ar crede că reacţia a inspirat partidului republican această politică de neîncredere şi de escluziune față cu 
conservatorii monarhişti, cari au priimit în mod franc republica constituțională. E o eroare. O minoritate numai a acestui 
partid, centrul stîng, a înțeles şi a primit ideile lui Thiers în privirea aceasta. Majoritatea n-a făcut decit să se supuie, 
nutrind totdeuna intenţia de-a păstra pentru ea puterea întreagă cînd va fi stăpînă absolută. Chiar sub prezidenţia lui Thiers, 
omul care e azi şeful acestei majorități, într-un discurs celebru în care anunţa venirea nouălor straturi sociale, le-a dat 
conservatorilor a înțelege că ei nu mai au loc în guvernul acestei republice pe care ei contribuiseră a o stabili. Într-adevăr 
partidul care ține azi puterea a voit totdeuna de-a guverna şi administra singur republica, pe care singur o visase, o 
pregătise, o impusese ţării prin revoluţii pe cari ţara n-a avut decit să le sancţioneze. Cînd partidul acesta zice şi repetează 
că nu voieşte să introducă pe inamic în cetate e cu putință ca să fie de bună-credință în esprimarea acestui sentiment de 
incurabilă neîncredere care-i e propriu. Dar mai e şi un alt cuvînt pe care nu-l mărturiseşte nicicînd: că interesul cauzei nu-l 
face niciodată să uite interesul partidului. Ca Republica să prinză putere şi consistență prin concursul conservatorilor cari 
au servit sub alte regimuri cu aceasta nu-şi bat deloc capul. Nu există decit o republică care e după gustul lor: e aceea unde 
ei sînt tot, fac tot, dispun de tot. 

Cu chipul acesta de-a înțelege republica acest partid a trebuit să aibă maniera sa de-a guverna şi de-a păstra 
guvernul. A guverna şi a administra țara preocupindu-se peste măsură de conveninţele partidului în numele căruia guvernă, 
a căuta asigurări contra unei întoarceri a norocului luînd drept deviză: „Cine nu e cu noi e contra noastră”, a nu vedea în 
vechii adversari decit nişte duşmani cari trebuiesc supravegheați, înlăturați de la orice funcție administrativă sau 
municipală, de la orice participare la viaţa publică şi cari trebuiesc combătuţi şi urmăriţi fără cruţare şi răgaz, aceasta nu 
mai e politică de stat, ci politică de partid. Să nu se înşele nimica asupra înţelesului acestor cuvinte. Guvernul unui partid nu 


trebuie să fie neapărat un guvern de partid. Un partid poate guverna şi 





administra țara aşa încît să satisfacă toate principiile de ordine, justiţie şi libertate, toate interesele în adevăr naţionale. 
Dacă guvernul republican şi-ar face acest merit şi această onoare, el n-ar fi un guvern de partid. Dar devine un guvern de 
partid făcînd contrariul, sacrificînd patimelor, prejudiţiilor, intereselor rău înţelese ale unui partid, principiile de justiție 
administrativă, de libertate religioase, de pace, socială, principii cari ar fi trebuit să triumfeze tocmai în timpul Republicei. 
Iată politica care a precumpănit în partidul republican de cînd spiritul înțelepciunii pare a fi dispărut din mijlocul lui 


dimpreună cu omul de stat care ne inspira şi dirija. 


m] 


Politica de stat poate fi mai mult ori mai puțin nobilă, mai mult ori mai puțin corectă în mijloacele ce întrebuințează. 
Dar ea are un ideal, pentru că scopul ei predominează orice ambiție de persoană sau de partid. Ea are un orizon pentru că s- 
aşază la înălțimea interesului naţional pentru a vedea şi judeca toate. Politica de partid n-are scop, propriu-vorbind, căci 
posesiunea puterii, pe care ea o urmăreşte esclusiv, nu e decît un mijloc pentru orice politică demnă de acest nume. Ea nu 
are orizon pentru că vede şi judecă toate numai din punctul de vedere al conservării personale. 

Ei, nu este aceasta arta de a guverna în care Royer-Collard, vorbind la mormîntul lui Casimir Périer, credea a găsi 
părți divine. Vorba era prea frumoasă poate; dar, daca nu e nimic divin în o asemenea artă, este ceva care înălță într-un mod 
singular, e mărimea scopului, noblețea mijloacelor. Preocupindu-se de aceste două lucruri politica pierde caracterul ei 
personal şi prea adeseori puţin moral. Ea devine acea artă despre care voia să vorbească Royer-Collard. E politica de stat 
în cea mai naltă putere a cuvintului. 

Politica de partid nu are asemenea apucături; ea nu merge spre un scop mare; ea nu alege cele mai nobile mijloace. 


Ea se rezumă cu totului tot în espediente, unde convenințele de partid precumpănesc interesele ţării. Continuind această 

politică, partidul care e acum stăpîn pe destinele noastre poate guverna citva timp, daca asta se cheamă a guverna, dar nu 
va avea deloc onoarea de-a fi înălțat fericirea Franţei. Va merge astfel pe calea unui despotism fără mărire şi fără glorie, 
care într-adevăr nu conduce ţara la aventuri, dar care o dezorganizează şi o enervează printr-un regim în care violenţa e 
amestecată cu slăbiciunea, arbitrariul cu anarhia. lată un iacobinism care n-are nimic teribil, dar despre care istoria nu va 
zice, ca despre cel vechi, că, daca actele lui erau adeseori odioase, scopul lui era mare, pentru că era vorba de-a mintui 
revoluțiunea şi patria. Ce va zice ea despre iacobinii actuali? Că privighearea lor n-a semnalat decit primejdii imaginare, că 
vitejia lor n-au esterminat decit inamici cari nu făcuseră nici un act de ostilitate; că în acest război trist şi stupid a fost uitat 
străinul care ne ocheşte şi care ne zimbeşte de milă. Aceasta nu e de ajuns pentru a le asigura un loc mare în analele noastre 
republicane. 

E o politică iacobină aceea care atinge dreptul comun. Dar asta e tot ce ea a păstrat din tradiția veche. O revistă 
repede a actelor sale ne va dovedi că ea n-are altă patimă decit iubirea de putere, altă ţintă decit ideea de-a o păstra, altă 
purtare decit practicarea espedientelor. Aceste espediente variază după trebuinţele acestei politice, mai mult suportate decit 
primite de către miniştrii noştri. Ba sînt concesii făcute partidelor estreme, ba sînt satisfacțiuni date amicilor; ba diversiuni 
imaginate pentru a distrage opinia publică; ba reclame de popularitate electorală. Mobilul rămine pururea, acelaşi: 
interesul partidului. 

E vorba de-a reforma magistratura? Partidul ce guvernă nu ţine deloc la suprimarea inamovibilității; ceea ce 
propune e o reformă care să-i asigure devotamentul magistraților. Investitura nu i-ar displăcea, pentru că i-ar permite de-a 
elimina pe toți magistrații cari-i sînt suspecți pentru a-i înlocui cu magistrați a căror independenţă republicană ar avea, în 
cazul acesta, inamovibilitatea drept garanţie. Dar ministeriul actual nici nu merge pin-a cere investitura. Ar accepta-o 
bucuros dac-ar trebui. Temindu-se de rezistența Senatului, se mulţumeşte deocamdată cu reducerea numărului tribunalelor, 
rezervindu-şi dreptul de-a păstra pe magistraţii devotați şi a pune-n retragere pe aciia pe zelul cărora nu se poate întemeia. 
Deocamdată se revoacă un număr destul de mare de magistrați absolut ireproşabili. La ce reformele şi revocările acestea? 
Înainte de toate pentru că voim ca s-avem locuri libere pentru amici, apoi pentru a se asigura prin intimidare de-o 
magistratură care, la caz de trebuință, să facă servicii, nu să dea hotăriri. Astfel se ruinează prestigiul unui corp destul de 
respectabil, căruia i se răpeşte încrederea şi respectul fără de cari hotăririle date nu mai au nici o autoritate. A compromite 
astfel cea dentii, cea mai necesară din instituțiunile noastre înseamnă oare a guverna pentru binele ţării? O adevărată 
politică de stat şi-ar fi făcut o datorie sfintă din respectarea acestui lucru, superior tuturor guvernelor cari trec, din 
respectarea vecinicei, inviolabilei justiţii. lată ceea ce uită politica de partid în preocuparea micilor ei interese. 

E vorba de curățirea administrațiilor noastre? Iată iarăşi un interes foarte mare al societății noastre franceze care e 
în joc. Daca există vro ţară care să aibă nevoie de-a fi administrată e fara noastră, unde slăbiciunea iniţiativei private lasă 
un cîmp atit de larg activității statului. Administraţia centrală a unei țări ca Statele Unite poate fi schimbătoare şi dată pe 
mîna inesperienţei şi incapacității unei clase de oameni pe cari cetăţenii cei mai buni îi privesc ca pe un flagel al marii 
republice. Acesta e un rău, dar un rău care nu atinge puterile vii a acelei ţări, căci fiecare stat al uniunii are administraţia sa 
completă, atit de fixă pe cit o permit vicisitudinile electorale. Dar într-o societate centralizată cum e cea franceză 
administrația, daca nu e resortul, e cel puţin marele regulator al activităţii naționale. Introducîndu-se în ea schimbarea, 
arbitrariul, injustiția, inesperienţa şi incapacitatea prin invazia politicei, ea se dezorganizează. Cînd administraţia nu mai 
funcționează la noi, sau funcţionează rău, societatea franceză întreagă se simte atinsă în viaţa ei normală. lată opera de 
desordine pe care politica de partid e pe cale de-a o împlini prin sistemul de purificare perpetuă pe care-l urmăreşte. Făcînd 
aceasta, partidul guvernant nu voieşte deloc nici să pună-n reformă abuzurile, nici să îndrepteze vițiile maşinei 
administrative. El voieşte pur şi simplu să schimbe personalul administraţiilor, pe care-l recunoaşte că e capabil şi aplicat la 
funcțiunile sale, dar pe care-l crede suspect numai şi numai pentru că acest personal a funcţionat sub alte guverne sau sub 
alte partizi. Şi oare de ce partidul dominant pune atita preţ pe această reînnoire a personalului? Pentru că voieşte să se 
servească de acesta ca de-un puternic agent electoral. Ceea ce partidul republican a reproşat atit de mult vechilor guverne şi 


vechilor partizi, intervenţia funcționarilor în luptele electorale, aceea practică el 





însuşi fără nici un scrupul, fără nici o cruțare. Şi nu se mulţumeşte numai a o face aceasta, dar o erige în principiu de 
guvernămînt cînd cere de la funcționari nu numai respectul instituţiilor ţării, ceea ce e şi dreptul şi datoria guvernului, dar 
cere încă de la ei pentru guvernul sub care servesc un devotament pe care ei nu-l datoresc decit statului. Astfel guvernul vrea 
ca să i se dea un concurs activ în toate împrejurările, oricind îl va reclama. Mai multe circulare ministeriale se esprimă în 


termeni formali în privinţa acestui punct delicat. 


[III] 

Cată să adăugăm că partidul care ne guvernă merge mult mai departe în politica sa de escluziune decit toate 
guvernele cite l-au precedat la putere. 

Toate guvernele au cerut mai mult ori mai puțin concursul funcţionarilor de toate soiurile în alegeri. Guvernele cele 
mai oneste şi mai liberale îl cereau cu mai multă discreție şi respectind libertatea agenţilor lor. Imperiul reclama zelul lor 
numai în împrejurări în cari n-ar fi fost prudent de-a-i rezista. Dar încolo puţin îi păsa Imperiului de originea funcţionarilor 
cari-l serveau, fie bonapartişti, legitimişti, orleanişti sau republicani. Ba Imperiul ţinea chiar îndeosebi ca să fie servit de 
funcționari încercaţi de sub guvernele vechi. Şi, cînd republicanii voiau să accepte funcţii sub administraţia imperială, şeful 
statului se fericea de aceasta. Guvernul republican e mult mai strimt în toleranța sa administrativă. Lui nu-i trebuiesc numai 
oameni dispuşi a-i servi: nu, îi trebuiesc slugi, a căror origine să nu-i lase nici o îndoială. El taxează de suspecți pe toți 
funcționarii cari au servit sub alte guverne şi nu lasă să-i treacă nici o ocazie pentru a-i înlocui prin amici şi coreligionari. 
C-un cuvint, pe cînd Imperiul lăsa poarta administraţiilor deschisă tuturor partidelor, înţelegind foarte bine că acestea, 
servind bine statul, îi serveau Imperiului însuşi, Republica, sub dominaţia iacobinilor noştri, o închide tuturor partidelor, nu 
pentru că le crede suspecte, dar pentru că-i trebuiesc posturi multe pentru numeroşii săi amici, Și iată cum această Republică 
nu mai este a tuturor, precum o cere frumosul ei nume, ci un fel de moşie esploatată de-o rasă de politicieni cari fac din 
politică o industrie. Am auzit adesea vorbindu-se de iluziile naive şi de generoasa indignaţie a republicanilor sub guvernele 
monarhice, cari denunțau corupţia acestora şi apelul la apetituri. Gîndeam atunci la frumoasa definiţie a lui Montesquieu: 
„Republica e guvernul virtuţii”. Cu modul însă cu care el tratează afacerile publice partidul republican nu mai trece de cel 
mai onest şi mai dezinteresat dintre partizi. 

Voiți încă exemple ale preocupării electorale care domină toată politica guvernanților noştri? 

De ce n-a propus guvernul conversiunea rentei, care ar aduce tezaurului 40 de milioane? Pentru că e un interes 


electoral la mijloc care trebuie menajat. 


(La noi cititorul îşi va aduce aminte că „Românul” a protestat contra aplicării unei legi în vigoare, care acordă 
primăriei dreptul de-a percepe zecimi asupra băuturilor spirtuase. În Franţa demagogia lucrativă nu propune legi pentru 


interes electoral, la noi se cere neaplicarea unor legi în vigoare, fiindcă lipsa de ruşine a demagogiei noastre e mult mai mare.) 


Alt exemplu: cînd d. prezident al Consiliului, pe cînd era ministru al lucrărilor publice, a propus şi a făcut să se 
voteze de cătră cele două Camere marile sale proiecte de răscumpărare a drumurilor de fier, desigur că n-a gîndit la altceva 
decit de-a acoperi ţara cu căi de comunicație, cari, prin numărul şi superioritatea esploatării lor, să accelereze progresul 
negoțului şi industriei noastre. Dar nu e oprit de-a presupune că politicii cari au secundat ardoarea sa vedeau aci o armată 
de funcționari noi în serviciul guvernului republican în viitoarele alegeri. Și cum voiți să nu fie astfel cînd vedem acest partid 
mestecind pretutindenea politica, chiar în administrații cari o comportă mai puțin, precum în magistratură, la Universitate, în 
armată? În orice caz, un ministru de finanţe de şcoala veche n-ar fi consimţit niciodată de-a încărca visteria cu sarcini nouă 


şi Thiers ar fi sărit din loc numai la simpla anunţare a unor asemenea proiecte. 
[IV] 


Ştim că această politică fără ideal, fără doctrină, fără altă țintă decit cucerirea şi păstrarea puterii, fără alt plan de 
purtare decit acela de-a nu scăpa nici o ocazie de reclamă pentru popularitatea partidului ce-o practică, ştim că această 
politică se împodobeşte cu numiri avantagioase şi cu rezoane specioase. Ni se zice că politica marilor principii şi a marilor 
planuri e foarte frumoasă, dar că înainte de toate e vorba de-a-şi da seama de ceea ce gîndeşte şi vrea fara, de ceea ce 
guvernul Republicei poate sau nu poate suporta pentru moment. Sînt multe lucruri cari s-ar putea face numaidecit, dar 
trebuiesc rezervate pentru ziua în care Republica nu va mai avea a se teme pentru existența ei; căci aceasta e vorba de care 
se uzează şi se abuzează pururea. Dumnealor se măgulesc de-a avea o politică practică pentru care au inventat un 
barbarism, oportunismul. Au cuvint să laude această politică; dar ar fi mai bine de-a o practica. Ea a fost politica tuturor 
adevăraților oameni de stat. Făr-a vorbi de marii politici, al căror nume l-a păstrat istoria, avem în zilele noastre pe Cavour, 
Bismarck şi Thiers, cari au escelat în această artă. Ei aveau, cei doi dentii, politica marilor scopuri, al treilea pe acea a 
bunului-simţ şi a patriotismului. Au ştiut să se folosească de ocazii pentru a atinge scopul definit. Adeseaori ei făceau să se 
nască asemenea ocazii. Mai cu seamă Cavour şi Bismarck. 

Dar oare politica pe care am arătat-o mai sus prin chiar actele ei are cîtuşi de puţin ceva care să semene cu această 


din urmă. 

Cînd vedem producîndu-se atitea decrete nefolositoare cauzei publice, atitea măsuri contra persoanelor şi atit de 
puţine reforme în privirea lucrurilor în sine, sîntem ademeniți a întreba dacă partidul ce ne guvernă în acest moment mai are 


vreo altă grijă decît aceea de-a schimba pur şi simplu personalul administraţiilor noas- 





tre. Unde se vede o politică de progres în această iniţiativă pătimaşă a deputaţilor noştri, care atinge totul? Nu e, înainte de 
toate, interesul electoral care-o provoacă şi o inspiră? 

N-are niminea cuvînt să zică că politica de azi e o politică revoluționară. Dar nu se poate numi nici conservatoare în 
înțelesul bun al cuvîntului, pentru că turbură şi agitează țara. lacobinii noştri oportunişti sînt în stat ca-ntr-o proprietate 
cucerită, a căreia intrare e oprită oricui care nu e de ai lor şi unde ei ar dori mai bine să se odihnească dacă n-ar avea un 
vecin incomod care să le strige în urechi: „Nu sînteți aci pentru a dormi. . .”. 

A cîştiga şi a păstra puterea, iată într-adevăr arta în care escelează partidul care domneşte în acest, moment. N-am 
voi să-i aplicăm o vorbă care-n limba noastră politică a devenit sinonimă cu anarhia. Dar, dacă luăm cuvintul în înţelesul lui 
originar, nu facem o injurie acestui partid dacă zicem că e maestru în arta acelei demagogii care consistă în a cîştiga 
favoarea populară. Aristofan a făcut din demagog un portret cave va răminea adevărat în orice ţară şi în orice timp în care 
domneşte democraţia. În această satiră nemuritoare numai spiritul este al autorului. Tot restul nu-i decit espresia unui 
adevăr vecinic. Dar între arta demagogiei vechi, şi arta demagogiei moderne este toată diferenţa care distinge democrația 
greacă de-a noastră. Poporul e pretutindenea un stăpin ignorant, simplu şi credul, a căruia încredere e mai uşor de-a i-o 
ciştiga dezmierdindu-i prejudiţiile, măgulindu-i patimile, studiindu-i gusturile şi instinctele, decit făcîndu-şi o datorie din a-l 
instrui, a-l admonia, a-l modera, a-l dirige pe calea înţelepciunii, a dreptăţii, a adevărului. Cuvintul lui Tacit va fi totdeauna 
adevărat: „A-l servi pentru a-l domina”. A instrui, a admonia, a dirige poporul? În toți timpii amicii lui cei mincinoşi au 
protestat contra unei pretenţii atit de aristocratice. Cum? Poporul suveran are trebuinţă de mentori? Ce fel? Nu e poporul, 
din natură chiar, înţelept, inteligent, instruit în toate cite-i trebuie să le ştie pentru a-şi exercita suveranitatea sa? Amăgitu-s- 
a el vreodată de cite ori n-a ascultat decit propriile lui inspiraţiuni ? Oare nu e o lipsă de respect pentru suveran de-a se 
îndoi de infalibilitatea sa? Şi în toți timpii adevărații amici ai poporului au răspuns: că modul cel mai bun de-a respecta 
poporul şi mai cu seamă de-a-l iubi e de-a-i spune adevărul. Tot aceştia adaogă că, cu sfătuitori sinceri, democraţia poate fi 
cea mai bună formă de guvernămint, dar cu curtizani cari îşi amăgesc stăpînul ea devine forma cea mai rea de guvernămint. 

Marile noastre naţii moderne nu mai cunosc demagogi în înțelesul antic al cuvîntului, cari să stringă cu cuvintul lor 
insinuant sau mişcător un popor întreg, reunit într-o agora sau într-un forum. Mai sînt într-adevăr adunări populare în cari 
elocuența unui tribun poate face treabă. Dar ce mic e numărul acestor alegători în comparaţie cu mulțimile cari se 
grămădesc împrejurul urnei ! Nu în adunări avem a căuta demagogia din vremile noastre. Partizile noastre democratice 
datoresc succesul lor îndemînaticei şi puternicei lor organizaţiuni în materie de alegeri. Capul partidului e un mare comitet 
dirigent care meditează şi formulează parola, „le mot d'ordre” al alegerilor; zicem parolă pentru că acel comitet se-ngrijeşte 
totdeauna de-a găsi cel mai simplu şi cel mai popular cuvint, iar nu un program mai mult ori mai puţin complicat, care n-ar 
fi nici priceput, nici de gustul sufrajului universal. Acest cuvint e transmis comitetelor de departament daca e scrutinul listei, 
comitetelor de arondisment daca scrutinul e uninominal. Şi aceste comitete, ajutate încă de subcomitete, sînt însărcinate de-a 


face ca masele să primească lozinca. Mai cu seamă cu acest scop se desfăşură toată arta demagogiei moderne. 
[V] 


Nimeni nu cunoaşte mai bine gusturile, instinctele, patimele, impresiile poporului suveran decît un comitet local; 
nimeni nu ştie să-i vorbească mai bine limba pe care el o pricepe şi care-l înduplecă. Elocuenţa tribunilor noştri n-are nici 
dibăcia aceasta, nici atita tact, nici atita potrivire momentană. Elocuența tribunilor poate lovi cu lovituri mari, adresîndu-se 
marilor pasiuni, marilor ambiţii, marilor interese ale democrației naţionale. Dar ea nu pătrunde, ca propaganda comitetelor, 
în micile patimi, micile interese, micile ambiţii ale democrațiilor locale. În privirea aceasta cei mai umiliţi delegaţi ai acestor 
comitete întrec pe cei mai abili oratori, al căror cuvînt nu se coboară nicicind pînă la aceste mici amănunte, atit de 
importante pentru succesul unei alegeri. lată o artă pe care, în treacăt vorbind, n-o cunoscuseră nicicind partizile 
parlamentare din țara noastră. Ele au oratori cari fac discursuri frumoase la tribună. Ele au comitete generale cari 
adresează nobile, escelente circulare către alegători. Toate acestea cad de sus, nu se coboară deloc în adincimile maselor 
populare. Numai un singur partid practică această artă a alegerilor populare cu aceeaşi îndeminare, cu aceeaşi ardoare, cu 
acelaşi succes ca şi partidul republican, acesta, partidul democrației cezariane. Celelalte partide vorbesc sufrajului, 
universal limba care i se cuvine sufrajului restrins, ele confundă opinia publică cu sentimentul popular; ele practică alegerile 


sub regimul democraţiei precum le practicau sub monarhia constituțională. 

Dar oare, daca partidul republican nu pricepe a guverna ţara precum pricepe a mînui corpul electoral, n-o fi datorind 
aceasta, afară de alte cauze, superiorității chiar a organizaţiei căreia-i datoreşte ciştigarea şi conservarea puterii? 
Atotputernică pentru a învinge în alegeri, organizația aceasta nu este totodată o piedecă, pentru o direcție tare, neatîrnată, într- 
adevăr națională a afacerilor publice, pentru că pune guvernul sub dependenţa aleşilor, iar pe aceşti aleşi înşişi sub dependența 
comitetelor electorale? Jată ceea ce esperiența dovedeşte deja şi va dovedi din ce în ce mai mult daca lucrurile vor urma 
cursul lor de pîn-acum. De cînd partidul republican e stăpin necontestat pe putere se vede ce a devenit autoritatea, inițiativa, 
neatirnarea cabinetelor înaintea voinţelor aleşilor sufrajului direct. Se vede din această politică de concesiuni, tranzacțiuni, 
espediente practicate de către miniştri cari se precedează. Dar ceea ce se ştie mai puțin e că miniştrii noştri nu au mai multă 
neatîrnare în administraţia lor, precum n-o au în guvernul lor, şi că exigenţele individuale ale aleşilor noştri nu sînt mai puțin 
imperioase decît pretenţiile lor parlamentare. În realitate majoritatea Parlamentului nu guvernează numai, ci şi 
administrează totodată. Funcţionarii de orice ramură şi de orice rang atirnă mult mai mult de senatori, dar mai cu seamă de 
deputaţi, decit de miniştri, de şefii lor naturali, înaintea cărora sînt responsabili. Membrii Parlamentului sînt aciia cari 
hotărăsc mai adeseori cestiunile de afaceri, cari nu mai trec prin cabinet sau prin Consiliul de Miniştri decit pentru a primi 
confirmarea oficială. Dar ceea ce nu se ştie asemenea e că stăpînii miniştrilor mai au ei înşişi pe stăpînii lor în comitetele 
electorale cari i-au scos în alegeri. Aceste comitete semnalează voinţele lor individuale sau generale aleşilor, cari le transmit 


miniştrilor, iar aceştia nu fac decit să le înregistreze. lată cum funcţionează maşina guvernamentală şi administrativă sub 





regimul actual. E guvernul de jos, substituit guvernului de sus. Sînt republicani cari cred că acesta e idealul unui guvern 
democratic. Alţii cred, din contra, că orice inițiativă în privirea guvernămintului şi a administraţiei trebuie să pornească de 
Sus, că aceasta e esenţa chiar a guvernămintului, fie sub republică, fie sub monarhie, căci orice altă manieră de a guverna şi 
administra e antipodul guvernămintului şi administraţiei, e pură anarhie. Fără a voi să pătrundem scopurile şefului 
majorității republicane, nu ne vom prea risca afirmînd că întiia manieră de-a pricepe guvern şi administraţie nu-i poate fi pe 
plac. De aceea oare va fi gindind de-a reînnoi în curînd prin scrutinul de listă această majoritate prea ocupată cu micile ei 
afaceri, prea aruncată în micile ei pasiuni pentru a forma o adevărată majoritate de guvernămint? Dar dacă-i place o 
politică de stat de ce nu face decit o politică de partid? Şi daca patriotismul său visează o Franţă puternică şi mare încă, cu 
toate dezastrele noastre, de ce începe prin a o desbina şi slăbi, prin „mots d'ordre” ale sale îndreptate contra unui pretins 
inamic dinlăuntru? 

Politica de espediente duce citeodată mult mai departe decum ar voi cineva. Se ştie unde ea a dus Imperiul. Şi aceea 
era cu mult mai mult o politică de espediente decit de planuri cu maturitate concepute şi bine definite, aşteptind ocazia 
pentru a le pune în executare. Dacă pricepem bine spiritul în care erau concepute şi executate marile întreprinderi ale 
Imperiului al doilea, vom vedea că ele nu erau decit espediente imaginate pentru a ocupa închipuirea vie a poporului nostru 
şi pentru a-l distrage de la trebuinţe şi de la aspiraţiuni pe cari Imperiul nu era în stare a le satisface. Războiul în Orient n-a 
fost decit un espedient pentru ca, prin glorie militară, să facă să i se uite originea. Ce-a cîştigat Franţa din acel război? 
Ceea ce au dovedit cu de prisos evenimentele posterioare. Războiul din Italia au fost un alt espedient pentru a reafla o 
popularitate care începea să se piarză. Daca el ar fi fost întreprins c-un scop într-adevăr politic ar fi fost urmat de completa 
eliberare a teritoriului italian. Atunci s-ar fi evitat alianța Italiei cu Prusia şi dezastrul de la Sadova. Războiul din Mexic n-a 
fost iarăşi decit un espedient din cele mai romantice, imaginat pentru a distrage spiritul public. Războiul cu Germania a fost 
cel din urmă espedient, unde norocul Franţei a trebuit să se întunece deodată cu acela al dinastiei. „E războiul nostru” a zis 
acea nefericită femeie care a trebuit să sufere atit de mult. Nimic nu era mai adevărat, se simţea trebuința de a se ridica prin 
un nou Solferino după Waterloo diplomatic. Monarhia lui Napoleon III era una din acelea care nu putea trăi fără espediente, 
pentru că nu putea să se lipsească de popularitate. Monarhia Burbonilor n-a crezut niciodată că are nevoie de popularitate 


şi, daca a căzut cu toate acestea, n-a atras în cădere-i ţara după sine. 


[14, 15, 17, 19 şi 20 august 1880] 


[ „O SUMĂ DE CETĂȚŢENI...”] 


O sumă de cetăţeni din toate părțile țării se plîng de sporirea dărilor făcute de noul recensămînt fiscal şi ne întreabă 
din ce cauză liberal-naţionalii noştri, între ale căror frumoase promisiuni la '76 era şi „scutirea pungii contribuabililor”, nu se 
mulţumesc cu cît au atins-o pînă astăzi în cei din urmă patru ani şi acum îi mai încarcă sarcinile. Vom răspunde la această 


întrebare în treacăt, lăsînd deocamdată orice teorie economică şi înşirînd numai cîteva condeie din bugetul cheltuielilor 

statului. Am dori ca din locurile competente să ni se rectifice socoteala de mai jos daca, din norocire, cum nu credem, va fi 
greşită. Iată dar, ca un fel de urmare la cele ce ziceam zilele trecute asupra cumulurilor patriotice, cîteva şiruri destul de clare, 
credem: 

D. general Slăniceanu (care, pe cît ne-aducem aminte, la 1876, cînd a fost trei-patru zile la Livadia, a luat ca speze de 
călătorie oficială suma de franci 10 000) a luat acum, mergînd pentru o inspecţie de cîteva zile în Dobrogea, speze de 
CALAOIS e See e a Bă dn tă tă Da ada a e a A le da be da pa sapte 38 N RCA tu fr. 7 000 

D. Protopopescu de la visterie, pentru o plimbare în străinătate cu familia, sub pretextul că merge să studieze cum se 
înmagazinează sarea, a luat ca speze de călătorie. . ..... ce... „ 5000 

D. dr. Crețulescu, ministru la Roma, aflător de vreo cîteva luni în București întru căutarea intereselor sale particulare, 
ia peano iis ye eN aA Ne do ao a 0 atita De A A cot aa 3 00 dea a R a E ta A „„ 60 000 

D. C. Exarcu, ministru la Atena, asemenea ia pe an .... cc » 40 000 

D. Dum. Brătianu, ministru la Constantinopol, tocmai cînd e fiertul fierului în Orient, aflător în Piteşti la alegerile 


judeţene, aflător de atuncea încoace la băi, ia pean ...... cc fr. 60 000 





D. Câmpineanu, aflător acum în străinătate, guvernator al Băncii Naţionale, care-şi începe operaţiile peste cîteva luni 


şi care nu e încă instalată, a şi început a lua pe an, pe lîngă locuinţă, lemne, serviciu. ...... fr. 36 000 

D. Cantacuzino, ca director la Regia Monopolului de Tutunuri, ia pe an. . . ...... . . . e < s, 24 000 și ca 
subguvernatorla Bancă... e e e e ea e a e e a a a a i a a ear i e e a „ 24 000 

D. Calenderoglu, director la Căile Ferate, în plimbare de la Berlin la Bucureşti, pean. ....... » 48 000 

D. advocat E. Stătescu, în aceeaşi calitate cu precedentul şi lipsind din ţară de cîteva luni întru căutarea sănătății. . . 
i n AE E E TEE hu 0 T a 00 iaca a A cal AR 0 Aa E CE a Mal Ea „ 36 000 

D. Dimitrie Sturdza, comisar al guvernului pentru primirea căilor ferate, aflător astăzi în străinătate tot întru căutarea 
Sanatatea ga se oa tra ate Sa acea DE 0 da 99 Auto e ri area E ae E NE st a N a „„ 48 000 


Deocamdată să ne oprim aci cu statistica lucrativității patriotismului, pe care avem s-o continuăm din cînd în cînd, 
pentru edificarea curioşilor cari se miră de sporirea dărilor. Cum vedem, sub titlul de lefuri, diurne, speze de călătorii şi 
misiuni, zece patrioți, numai zece (şi sînt mulți!) înghit pe an pe puţin aproape o jumătate de milion din casa statului. 
Cunoaştem apoi patrioți, stîlpi ai democraţiei române, cari iau 100 de franci diurnă, sub titlul de misiuni ordinare şi 
extraordinare, pentru a merge la vînătoare. 

Vom reveni asupra acestui obiect interesant pentru a dovedi cu bob numărat că dintre membrii marelui partid liberal- 
naţional puţini, foarte puţini sînt patrioți gratis. 

Apoi să nu fie guvernul silit, pentru a susține sentimentele patriotice ale partizanilor săi, pentru a le alimenta căldura 
sacră a marilor principii democratice, să sporească sarcinile poporului suveran? Marile principii sînt marfă de lux, care trebuie 


plătită din greu, şi obrazele subțiri se ţin cu cheltuială. 


[17 august 1880] 


[ACUM CÎTEVA ZILE ...”] 


Acum cîteva zile se răspîndise vorba în Bucureşti că pe lîngă fortul Arab-Tabia s-ar fi ivit bande de insurgenți bulgari, 
că trupele noastre de graniță ar fi trimis patru călăraşi parlamentari ca să previe pe acele bande de a nu se apropia de nu vor să 
fie întîmpinate cu foc şi că acei insurgenți ar fi împuşcat, contra oricării obicinuințe, pe parlamentari. Era un zgomot atît de 
greu de crezut încît ne-am abținut de a-l reproduce chiar sub cea mai deplină rezervă. Peste o zi sau două foile din Viena 
cuprindeau telegrame în cari se vorbea de o ciocnire între trupe române şi bande bulgare ce ar fi avut loc la 11/23 1. c. pe 
lîngă Arab-Tabia, cu care ocazie trupele au făcut mai mulți prizonieri. Foile străine din Bucureşti au reprodus şi comentat 
ştirea aceasta. Numai „Monitorul oficial” şi foile oficioase ale guvernului tac cu totului tot asupra acestei afaceri, ca şi cînd 
am trăi în satul lui Cremene şi lucrul n-ar fi interesînd pe nimenea. Principalul organ al guvernului vorbeşte despre bunătatea 
estraordinară a recoltei, despre lenea şi nepăsarea românului, ține predici de morală ţăranului, pe cînd i-ar fi fost mult mai 
uşor de a ținea asemenea predici escelenților directori de bănci şi de drum de fier cari ocupă funcţii despre cari nu pricep 
nimic, jefuind tezaurul şi societatea cu sume enorme, nu însă acelor bieți oameni cari muncesc pentru a purta în spate sarcina 
pseudocivilizaţiei Costineştilor şi Mihăleştilor şi cari n-au răgaz de goana percepţiei ce, sub sute de titluri, [îi iau, fără nici o 


compensație, pînă şi cea din urmă para din pungă. Dar acestea în treacăt. Rămîne constatat că, pe cînd satul arde, baba din 

Strada Doamnei face toaletă şi adresează lecţii de morală tocmai acelora pe cari ar trebui să-i scutească de asemenea 
insipidități. Vază-şi bîrna din ochiul propriu, nu aşchia din ochiul altora. 
Sîntem reduşi la rolul ca în țara noastră proprie să aflăm din ziare străine noutăţile ce o interesează. Astfel 


„Corespondenţa politică” scrie că la 11 august, deci în ziua chiar 





a ciocnirii de lîngă graniță, cabinetul nostru a primit o notă a guvernului bulgar prin care ni se dă satisfacție în privința unui 
conflict de jurisdicție consulară în acelaşi timp principele Alexandru a exprimat, faţă cu gerantul agenţiei noastre diplomatice 
din Sofia, dorinţa ca guvernul din Bucureşti să se mulțumească cu această satisfacție. În acest stadiu al lucrurilor fiind, d. 
Boerescu a dispus ca agentul român, d. Sturdza, să fie gata a pleca la Sofia, pentru a intra în tratări spre aplanarea altor 
diferenţe cu Bulgaria. 


Despre nihiliştii cari s-ar fi aflînd în ţara noastră i se scriu ziarului „Augsburger Allgemeine Zeitung” următoarele: 


Nu e de mirare că şi-n România, megieşă Rusiei, s-a refugiat un număr de nihilişti, sustrăgindu-se prigonirilor, sau 
pentru a renunţa cu totul de la planurile lor de răsturnare, sau pentru a aştepta un timp mai favorabil decit cel de acum. Pe 
de altă parte e iarăşi natural ca comitetele Loris-Melicof să nu se mulțumească numai cu restabilirea liniştei şi cu asigurarea 
momentană a dinastiei, ci că ar voi să se asigure şi de la viitor. Cu scopul acesta urmăreşte liniştit, însă energic, pe nihilişti 
în ascunzătorile ce le-au aflat în Rusia, dar a pretins totodată de [la] Ministerul de Externe ca să intervie pe lîngă guvernele 
europene pentru ca şi în străinătate nihiliştii să fie urmăriţi sau cel puţin supravegheați. Şi guvernul din Bucureşti a primit o 
invitare în înţelesul acesta, pe care voieşte a o şi urma, întimpinînd însă curioase dificultăţi. E adevărat că în ultimele luni un 
număr cam însemnat de persoane din Rusia s-au stabilit în România, dar mai cu seamă în Moldova, persoane cari trebuiau 
să pară suspecte din cauză că nu sînt în stare să dea desluşiri suficiente asupra scopului petrecerii lor în țară; dar dacă 
autoritățile române stăruiesc în cercetările lor asupra persoanelor bănuite de nihilism se vede în cele mai multe cazuri că 
aceste persoane, după toată aparenţa, se ţin de societăţi nihiliste, dar se pot legitima totodată ca agenți ai poliţiei ruseşti şi 


ai panslavismului. Astfel supravegherea nihiliştilor devine pentru poliția română grea, dacă nu imposibilă. 
În privinţa cestiunii Dunării i se scriu aceleiaşi foi următoarele: 


Această cestiune, care are atit interes pentru cabinetele europene încit a format, în Camera Comunelor din Anglia, 
obiectul unei interpelări, e o abilă trăsătură de şah a diplomaţiei ruseşti, căci ea are o parte care nu s-a considerat îndestul 
în Viena şi la Berlin. Cestiunea dominării Dunării a pus pe cabinetul Brătianu în rea strimtorare; căci daca va ceda 
pretențiilor Austriei în privirea prezidiului în Comisia Dunăreană şi în privirea votului preponderant (pretenţii sprijinite cu 
căldură şi de Germania), atunci nu numai opoziția de pîn-acum, dar şi partidul lui propriu îi va face imputarea că a trădat 
drepturile de suveranitate ale ţărei. Chiar ministrul plenipotențiar al principelui Carol pe lingă Republica Franceză, d. 
Cogălniceanu, e de această părere şi a elaborat un memoriu în care acuză pe cabinetul Brătianu de trădare de patrie daca 
va ceda pretențiilor Austro-Ungariei. Această împrejurare ar fi de ajuns pentru a face ca ministeriul Brătianu să fie foarte 
precaut şi cumpătareț în cestiunea dunăreană, dar la aceasta se mai adaogă şi următoarea consideraţie de politică 
esterioară: 

Austro-Ungaria şi Germania ar voi să, tragă foloase din poziţia în care România se află față de Rusia, dar nu se arată 
înclinate de a da României, pentru concesiunile ei un ecuivalent oarecare, afară de nişte asigurări superficiale, pe cînd Franța, 
Italia şi Anglia, deşi se feresc în espunerile oficiale de a se înduşmăni cu Austro-Ungaria şi Germania pentru cestiunea 
dunăreană, au dat a înţelege pe sub mină, însă clar, cabinetului, din Bucureşti că, daca România ar ceda Austriei stăpînirea 
Dunării nu şi-ar îndeplini misiunea de stat neutral la gurile Dunării şi că puterile apusene, în oarecari împrejurări, ar vedea 
mai bucuroase gurile Dunării în mînile ruşilor decît în mînile unei Românii slabe şi cu totul dependente de Austria şi 


Germania. 


lată dar perspectiva pe care ne-o deschide, pentru un viitor foarte apropiat poate, politica esterioară a patrioților 


lucrativi. 


[19 august 1880] 

„AM DAT ÎN NUMĂRUL DE IERI...”] 


Am dat în numărul de ieri relaţia pe care a primit-o „Gazeta generală de Augsburg" despre cestiunea dunăreană. După 
acea relaţie, una dintre consideraţiile de politică exterioară care fac ca ministerul Brătianu să fie foarte cumpătat şi cu luare- 


aminte este că 


Austro-Ungaria şi Germania ar voi să tragă foloase din poziţia în care România se află față cu Rusia, dar nu se arată 
înclinate dea da României pentru concesiunile ei un echivalent oarecare, afară, de nişte asigurări superficiale, pe cînd Franța, 
Italia şi Anglia, deşi se feresc în espunerile oficiale de a se înduşmăni cu Austro-Ungaria şi Germania pentru cestiunea 


dunăreană, au dat a înțelege pe sub mină, însă clar, cabinetului din 





Bucureşti că, daca România ar ceda Austriei stăpînirea Dunării, nu şi-ar îndeplini misiunea de stat neutral la gurile Dunării şi 
că puterile apusene, în oarecari împrejurări, ar vedea mai bucuroase gurile Dunării în mînile ruşilor decît în mînile unei 
Românii slabe şi cu totul dependente de Austria şi Germania. 

Ca o completare a acestor şiruri, în cari se subliniază cumpătarea şi precauţiunea ministerului Brătianu, găsim nişte 
informaţii destul de interesante în „Neue freie Presse”. După cele ce află foaia vieneză, cestiunea Dunării poate fi de acuma 
considerată ca rezolvată în sensul Austro-Ungariei. Art. 4 al anteproiectului atribuie delegatului austriac prezidența Comisiei 
Dunărene şi dă, în caz de paritate de voturi, preponderanță votului prezidentului. România ridicase oarecari obiecțiuni contra 
acestui articol. „Neue freie Presse” află că Austro-Ungaria şi România s-ar fi aflînd astăzi în negoțieri pentru a găsi un mijloc 
de a ridica prin vreo concesiune orice greutăţi din partea Principatului. În acelaşi timp, „L'Indépendance roumaine” află că 
negoțierile ce se urmează la Viena în privința Dunării merg încet. Austria, zice ziarul francez, ca preţ al concesiunilor ce 
consimte dînsa să le facă în această cestiune, cere ca România să adereze pe faţă la alianța austro-germană. Se pare că la 


Berlin se promite în schimb prințului Carol regalitatea şi un concurs puternic pentru organizarea militară a țării. 


[20 august 1880] 


[„FAŢĂ CU ŞTIRILE ...”] 


Faţă cu ştirile publicate de ziare străine despre ivirea de bande armate la marginele Dobrogei, foaia oficioasă din 
Strada Doamnei găseşte de cuviinţă a desluşi opinia publică că n-au fost decît nişte bieți turci, pieritori de foame, cari nu mai 
găsesc alt mijloc de trai decît acela de-a se înarma şi de-a prăda. 

Cu atît mai bine dacă nu e nimic mai mult. Am reprodus acele faime fără a le da importanță şi am cerut desluşiri cari 
ar fi trebuit să se dea de mult, mai întîi pentru motivul că ştirile apăruseră în „Neue freie Presse”, organ amic al guvernului 
roşu, al cărei corespondent bucureştean e, dacă nu ne înşelăm, colaborator la „Românul”. Un alt ziar german, asemenea amic 
al guvernului şi care apare chiar la noi în Bucureşti, e de ex. departe de-a da desluşiri atît de nevinovate ca ziarul nostru 
oficios. E în orice caz mai bine dacă am atras atenţia publicului asupra zgomotelor ce circulau şi aci şi în străinătate şi dacă, 
spre liniştirea lui, li se dă dezminţire dintr-o parte de nu iubitoare de adevăr, cel puţin în stare de-a şti, din sorginte oficială, la 
ce se reduc în realitate zgomotele. 

Dar „Românul” nu se mulţumeşte cu atît. Neţinînd seamă că ştirile ce le-am reprodus le datoream unei prietene a 
guvernului roşu şi a d-lui I. Brătianu îndeosebi, gazetei „Neue freie Presse”, ar vrea să-şi dea aerul că noi le-am fi scornit, 
precum am scornit „bandele bulgare de la 1868”. 

Daţi-ne voie. Bandele bulgare au existat foarte frumos, au fost protejate de d. Brătianu şi, daca le-ar fi ținut curelele, 
ar fi pus de pe atunci chestia Orientului în mişcare. Aceasta n-o spunem noi, ci o autoritate în materie, d. dr. Jirecek, 
bulgarofil de mîna întîia şi care e, în privirea aceasta, foarte bine informat. 


Iată dar ce povesteşte d. Jirecek: 


La 1866 ministrul Brătianu se adresă lui Rakovski, care din Bucureşti pregătea prin gazetele sale o revoluţie în Bulgaria, ca să 
formeze o legiune bulgară. 

În iunie 1867 Hagi Demitar Asenov şi Ştefan Caragea trecură cu o ceată bine organizată şi uniformată de 150 de oameni la Şiştov 
peste Dunăre. (Cf. Geschichte der Bulgaren, pag. 557 şi 558). 

În ediţia cehă a Istoriei bulgarilor favorizarea formării de bande din partea d-lui Brătianu e descrisă mai pe larg şi am 


reprodus textul într-un număr trecut al „Timpului”. 





Aşadar certe-se „Românul” cu d. Jirecek în privirea aceasta şi cu amicii de atunci ai d-lui Brătianu, din cari cei mai 


mulți trăiesc încă şi or fi desigur astăzi oameni mari în patria lor. 


[21 august 1880] 


[„„TÎNĂRUL D. G. C. CANTACUZINO ...”] 


Tînărul d. G. C. Cantacuzino, directorul Regiei şi viceguvernatorul Băncii Naţionale, ne spune nouă prin „Românul”, 
cum am arătat mai sus, că leafă de la Bancă nu primeşte încă şi nu ia 48 000 franci pe an, ci numai modesta retribuţie de 19 
380 lei de la Regie. Ne pare rău că aceasta nu se-ntîmplă încă, dar sperăm că lucrul se va îndrepta. Doar n-o fi voind tînărul d. 
Cantacuzino să servească patria gratis la Bancă. Nu de altceva, dar sacrificiile făcute pe altarul patriei de către onorabila 
tagmă a patrioților ne inspiră o adevărată groază. Ne aducem aminte că onor. mucenic Simeon Mihălescu a servit asemenea 
gratis ca director al Ministerului de Interne, taman în timpul scabroasei afaceri. 


O mică observaţie. 


Eroarea „Timpului”, zice tînărul d. Cantacuzino, e evidentă; dealtmintrelea ea nu mă surprinde, domnii conservatori păstrind 


obiceiul de-a ne judeca după dumnealor, iar nu după noi. 


Oare tînărul d. Cantacuzino n-ar avea bunăvoință a ne spune care e acel om din partidul conservator, tînăr sau bătrîn, 
care, în vremea regimului catargiesc, de tristă memorie cum am zice, să fi luat de la stat vreo leafă, nu de 48 000, dar măcar 
modesta retribuţie de 19 380 lei? Ne-ar îndatora foarte mult dacă ne-ar arăta un asemenea personaj în rîndul conservatorilor. 

Ca corolar al acestei modeste întrebări mai dăm încă două exemple de cumul patriotic. 

Există, bunăoară, în tagma patrioţilor, un d. doctor Sergiu. 

Iată lista de ocupaţiuni liberale-naţionale, însă retribuite, ale acestui domn: 

1) deputat (diurnă), 

2) ajutor al primarului de Bucureşti, 

3) medic la internatul Sf. Sava, 

4) item la Matei Basarab, 

5) item la Internatul central de fete, 

6) medic primar la Spitalul de copii, 

7) profesor de fiziologie la Facultatea de Medicină. 

Urmăm cu luminosul prototip al cumulului din România, cu d. dr. Davila: 

1) inspector general al serviciului sanitar al armatei (leafă şi rang de general), 

2) profesor de chimie la facultate, 

3) membru al Eforiei spitalelor, 

4) membru al Consiliului permanent al instrucției publice, 

5) locţiitor de decan al Facultăţei, 

6) inspector al Muzeului anatomic de la Colta, 

7) omnipotentul dirigent al Institutului de orfane „Elena Doamna”. 

8) preşedinte al Societăţii de arme, 

9) membru în consiliul de administraţie al fabricei de chibrituri, 

10) vicepreşedinte al Societăţii corpului didactic, 

11) vicepreşedinte al Societăţii pentru cultura poporului român. 

Acest d. vicepreşedinte al Societăţii corpului didactic şi al Societăţii pentru cultura poporului român nu ştim nici 


măcar daca are naturalizaţia. Sigur e însă că, de mulțimea ocupaţiilor sale, n-a avut timp să-nveţe româneşte. Dar de la un 

adevărat patriot nici nu se 





cere una ca asta; chiar numai bulgăreasca e de ajuns uneori pentru a fi om mare în statul român, ba există patrioți cari nu ştiu 
în perfecțiune alte limbi decît acel idiom ariac, cam degenerat, de care se ocupă cu un zel lăudabil d. dr. Barbu 


Constantinescu, unul dintre tinerii noştri filologi. 


[21 august 1880] 


[„ÎN URMA ÎNCĂRCĂRII PROGRAMELOR ...”] 


În urma încărcării programelor cu fel şi fel de studii elementare şi neelementare din domeniul celor mai deosebite 
ştiinţe, statele apusene au ajuns a simţi că liceul nu mai e un institut de educaţie, ceea ce-a fost în secolii trecuţi, ci un institut 
al învățării pe de rost a mii de lucruri cari n-au nici un efect asupra dezvoltării normale a inteligenţei sau asupra formării 
caracterului. 

Faţă cu o asemenea stare de lucruri s-au născut două curenturi opuse în lumea pedagogică. Curentul materialist 
renunță la educaţie; el ar vrea înlăturarea obiectelor cari au de scop dezvoltarea inteligenței pentru ea însăşi şi punerea 
aparatului intelectual într-o stare în care să se poată adapta cu uşurinţă oricării probleme. Curentul materialist voieşte a da 
elevilor numai cunoştinţe de-o utilitate materială; curentul opus află, din contra, ca în şcoala primară şi în liceu numai 
obiectele acelea sînt folositoare cari au o influență sigură asupra creşterii. 

Efectele acestei stări de lucruri amestecate au început a se resimţi pretutindenea. Ar fi de prisos a discuta teza că omul 
e în esenţa lui o fiinţă eminamente ideală. Ceea ce face un om de bunăvoie, sub impulsul naturii sale morale, nu seamănă 
nicicînd cu ceea ce face silit, numai pentru plată sau numai pentru cîştig. Se vede dar cîtă importanţă are educaţia care tocmai 
îl deprinde a face de bunăvoie, fără speranţă de plată sau teamă de pedeapsă, ceea ce e bun, drept, adevărat. Învățătura numai 
ca atare nu are a face cu creşterea. Învățînd pe de rost numirile tuturor oraşelor de pe pămînt şi toate formulele chimice, toate 
numele speciilor de plante şi de animale, această masă de cunoştinţe, oricît de nouă ar fi pentru o inteligență, n-o fac nici mai 
iubitoare de adevăr, nici mai îndemînatecă de-a judeca şi de-a distinge drept de strîmb. Învățătura consistă în mulţimea celor 
ştiute, cultura în multilateritatea cunoştinţelor, creşterea nu consistă nici într-una, nici într-alta. Ea consistă în influența 
continuă pe care-o au lucrurile învăţate asupra caracterului şi în disciplinarea inteligenței. Cînd aceste două lipsesc, oricît de 
multe şi-ar fi apropriat capul în mod mecanic, omul simte în sine un gol moral, care din toate e cel mai insuportabil şi care 
conduce mintea nedisciplinată la cele mai triste abateri. 

E drept că acel gol se umple, pentru că omul, cît trăieşte, vede, aude şi simte şi-şi face o educaţie a sa proprie — dar 
cu ce se umple, care-i acea educaţie, asta-i cestiunea. Astfel vedem ca într-o ţară ca cea rusească, atît de mare, atît de bogată 
în resurse materiale, unde lipsesc cauzele reale de strîmtorare, de sărăcie şi corupţie, dar unde creşterea e neglijată în favorul 
mulţimii cunoştinţelor, efectele acestei instrucțiuni sînt foarte triste. Capetele nu citesc nici pe Aristotel, nici pe Cicero, dar 
golul ce rămîne prin nedisciplinarea minții şi caracterului se umple cu idei nihiliste de răsturnare a tot ce există, de intervertire 
a ordinii sociale cu susu-n jos. 

Mai e nevoie să vorbim de societatea noastră, de cumularzii, de vînătorii de funcţii, de alergătorii după reversibilitate, 
de gazetarii şi advocaţii, de politicii cei eminenți şi de altă tagmă patrioticească? 

Daca ne vom uita bine vom vedea că prototipurile luminoase ale cumulardismului sînt tocmai oameni cari nu şi-au 
bătut mult capul cu latineasca şi greceasca, ci cari au studii reale, de o utilitate directă şi cari, după teoria „Românului”, n-ar 


avea nevoie de funcții. Ei bine, medici ca dd. Davila, Sergiu, Grecescu, Racoviceanu etc. etc., cari, 





după teoria materialistă, n-ar avea nevoie de posturi pentru a trăi, cumulează cu toate acestea cîte zece, din cele mai 
incompatibile. 

Ceea ce le lipseşte tuturor nu ar fi pe atît ştiinţa, care se poate cîştiga oricînd prin muncă, ci creşterea, iubirea de a o 
cîştiga, iubirea de adevăr, pe cari cineva nu le mai poate deprinde la o vrîstă mai înaintată. Copacul, ca să nu crească strîmb, 
trebuie îndreptat de pe cînd e mlădios şi tînăr, mai tîrziu, cînd toate deviaţiunile de la calea dreaptă s-au învîrtoşat în el, 
geaba-l mai suceşti. Se poate îngroşa, se poate întinde, numai drept nu va mai fi. 


Aşa e şi cu mintea şi cu caracterul. Dacă ele nu se disciplinează în copil încă, dacă nu i se imprimă adînc în toate 

apucăturile sale iubirea de adevăr şi de muncă, să tot înveţe el chimie şi medicină şi tot ce-o pofti, tot cumulard şi vînător de 
cîştig în socoteala altora va rămînea. 

Vom reveni asupra cestiunii educaţiei în şcoalele noastre, precum şi asupra rolului ce l-ar putea avea, deşi nu-l are, 
studiul clasicităţii pentru creştere. Deocamdată observăm numai că cearta care-n Apus s-a încins între partizanii educaţiei şi 
aciia ai utilitarismului la noi nu există, pentru că nu există nici educație, nici utilitarism în învățămînt, ci o grămădire 
nesistematică de tot soiul de obiecte, o încărcare a programelor cu tot soiul de materii, din cari nici una nu se-nvaţă cum se 
cade. Cităm o singură materie, pentru ca să se vază stîrpiciunea unui asemenea învățămînt. Din clasa I primară pînă la cea 
supremă liceală se învață gramatica într-un chip ori într-altul: românească, latinească, grecească. Ei bine, există bacalaureați, 
mai mult, există profesori de facultate cari nu ştiu a scrie în nici o limbă din lume o frază corectă. Dar oare cînd aparatul 
gîndirii, identic cu acela al limbei, e atît de neglijat, ce s-o fi alegînd din aşa-numita ştiinţă a acestor oameni, din mulţimea de 


coji indigeste a unor cunoştinţe străine pe cari pretind a le avea în cap? 


[22 august 1880] 


[E SIGUR CĂ ...”] 


E sigur că nu numai partidul guvernamental, dar chiar şefii lui, d-nii Rosetti-Brătianu, au o cunoştinţă deplină despre 
turpitudinele cari se-ntîmplă sub regimul lor; ba despre d. Brătianu îndeosebi putem presupune că are chiar facultatea de-a le 
aprecia din punctul de vedere al statului. Cumulul neruşinat al multora din membrii tagmei patriotice, lefurile mari ce şi le-au 
aşternut în familie directorii Băncei Naţionale, fără a se pricepe cîtuşi de puțin în materii tehnice şi financiare, corupția 
sistematică a administraţiei, uşurinţa cu care s-a sporit bugetul cheltuielilor în trei ani cu 34%, incalificabila tăinuire a unor 
sume de milioane în sămile visteriei, precum suma de 8 milioane primită de la Rusia, toate acestea sînt fenomene ale unei 
vieţi publice cari se impun de sine şi cari nu pot lăsa oamenilor de stat din partidul guvernant nici un fel de iluzie asupra 
perversităţii elementelor de cari se servesc. E asemenea evident că nici unul din aceste păcate nu i se poate imputa fostului 
regim catargiesc. Cauza pretinsă pentru care acest guvern ar fi căzut, ingerința în alegeri, e un adevărat merit alături cu 
organizaţia electorală a partidului roşu, bazată pe coruptibilitatea şi intimidarea corpului electoral, precum şi pe falsificarea 
listelor. Astfel, în provincii s-a întîmplat următoarele cazuri. Oameni c-o avere mică, o casă în oraş şi zece pogoane pămînt pe 
vro moşie au fost înscrişi în colegiul I. Au votat şi ales — pentru guvern se-nțelege — trei-patru ani de-a rîndul, fără să 
plătească nici o dare, necum cea corespunzătoare colegiului în care fuseseră înscrişi. În sfîrşit fiscul procedează la încasarea 
dării restante. Abia atunci se dovedeşte însă în fața cui stă. Casa e de mult vîndută, cele zece pogoane asemenea, onorabilul 
alegător al colegiului I e un om care n-are nici o avere şi care ar trebui să figureze în colegiul IV cel mult, nu în cel întîi. Dar 


restanța aceasta, falsă prin chiar natura ei, se împlineşte cu toate acestea. De la 

14. ROMÂNIA LIBERĂ, 11 septembrie 1880, comentează şi reproduce din editorialele lui Eminescu. 














cine însă? De la comuna rurală în care alegătorul este înscris. Va să zică tot comunitatea țărănească plăteşte dările mari ale 
alegătorilor frauduloşi trecuţi de guvern în listele colegiului I pentru a-şi asigura majorităţile locale. 

Să nu ni se zică aci că guvernul nu ştie nimic de toate acestea, că primul-ministru e străin de maşinaţiunile locale ale 
partidului său. Putem dovedi că o serie întreagă de relele ce ne bîntuie au fost chiar formulate de miniştri actuali. Astfel într- 
una din şedinţele Adunării d. Brătianu, pe atunci ministru de finanţe, au găsit ocazie de-a face următoarele mărturisiri 


caracteristice: 


În faţa unei nevoi atît de mari, nu numai a nevoilor tezaurului de astăzi, dar şi a nevoilor sociale, nu am ce face. Noi ne-am întins 
mai mult decit mijloacele noastre de producțiune pot să sufere, ne-am făcut o administraţiune pe un picior cum au făcut-o societăţile acele 
cari au ajuns la o dezvoltare atît de mare Că sînt puţine în analele istoriei, ca Franţa, Englitera etc. Prea am copiat legile acelor societăți şi 
am creat un personal pe care nu avem cu ce-l plăti. 

Dar, se va zice, ce să facă acei nenorociți? Ei, apoi de ce să zicem aceasta numai de funcționari? Ce fac acei nenorociţi arendaşi cari 
au sărăcit? Şi ei au făcut tot cum a făcut administraţiunea, au cheltuit prea 





mult; familii numeroase şi bogate, cu capitaluri, au ajuns să ceară. Ce fac comercianții români cari au ajuns în starea în care-i vedeți? 
Societatea întreagă s-a pus pe un picior care ne-a adus unde sîntem astăzi. Toate clasele societății sufăr, nu mai vorbesc de ţărani, cari-n o 
parte a României au ajuns să fie adevăraţi vagabonzi şi sînt robiţi pe toată viaţa cu munca, singurul lor capital ce le-au mai rămas. . . 

De ce finanţele noastre sînt într-această stare? După mine, una din cauze este că bugetele sînt rău făcute şi nici pot fi altfel. Cum se 
fac în alte țări bugetele? Nu numai pentru fiecare minister, dar pentru fiecare ramură a unui minister sînt consilie superioare cari pregătesc 


lucrările, este Consiliul de Stat care elaborează legile bugetare şi tocmai în urmă se prezintă Camerei. 

În Franţa le lucrează opt-nouă luni oamenii cei mai competenți. 

La noi însă cum se fac? Poate ministrul de finanțe să facă un buget? Sînt capii de secțiuni cari le fac şi ministrul le-aduce în Cameră. 

D-voastră numiţi o comisiune bugetară, şi cît lucrează? 10, 15, 20 de zile sau o lună, fie chiar două luni. Dar în acea comisiune sînt 
oameni cu totul noi în acele afaceri şi astfel lucrarea lor e foarte superficială. În faţa unui buget care este făcut orbește, o declar, căci o ştiu 
aceasta, fiindcă am fost de mai multe ori ministru de finanţe, ce voiţi să facă aceşti opt sau zece deputaţi cari sînt străini mecanismului 
fiecărui serviciu din acel buget şi nu au nici timpul material, lucrează pe apucate? 

Una din greşelile noastre a fost că am desființat Consiliul de Stat şi sper că odată, cînd va fi să facem o modificare a Constituţiunii, 


vom căuta să reînființăm Consiliul de Stat. 


Iată dar d. Brătianu devenit reacționar, care zice ceea ce zicem noi de ani întregi, că prea ne-am întins; prea am copiat 
legi şi instituţii străine, ale căror cheltuieli nu stau în nici un raport cu producțiunea noastră, care recunoaşte că producătorul 
nostru agricol a ajuns în stare de robie, care recunoaşte că bugetele, deci şi cele ale cheltuielelor, se fac orbeşte, se votează 
orbeşte, iată d. Brătianu care cere înfiinţarea unei instituţii ce e în contrazicere cu principiile partidului său, Consiliul de Stat. 

D. Brătianu dă apoi vina societății întregi. Dar oare omul de stat, dacă voieşte în adevăr să lucreze pentru binele 
poporului său, are să reprezinte societatea, are să reprezinte exigenţele abecedarului Costinescu, focul de cumul al d-rului 
Sergiu, vînătoarea după decoraţii a roşiilor de mîna a treia şi vînătoarea după funcții a celor de mîna a patra? A confunda 
suma de individe din cari se compune societatea cu organismul natural al poporului moştenitor, a încărca exiginţele şi 
turpitudinile societăţii pe umerele poporului, a pune interesele unei împreunări schimbătoare de indivizi deasupra intereselor 
poporului ereditar, a vinde pe sute de ani înainte viitorul poporului, pentru a face plăcut prezentul societăţii de Costineşti nu 


însemnează a fi om de stat, ci cel mult om de partid în înțelesul cel mai rău al cuvîntului. 


[23 august 1880] 


[„ONORURILE CÎTE I SE FAC ...”] 


Onorurile cîte i se fac M. S. R. Domnitorului în străinătate, precum numirea sa de şef al unui regiment austriac şi al 
unuia german, nu sînt desigur lucruri cari ne-ar putea displăcea. O onoare făcută Domnului e totodată făcută nației româneşti 
şi chiar dacă badea Toader şi moş Dumitru n-ar avea deplină conştiinţă despre însemnătatea unor asemenea dovezi de 
distincţie, totuşi credem că asupra lucrului în sine nu încape nici o discuţie, de vreme ce o distincţie, sub orice împrejurări ar 
veni ea, cată a fi privită ca atare, mai ales cînd vine de la puteri străine. Daca noi am făcut vrodată vorbă asupra acordării de 
semne de distincție, aceasta a fost în privirea celor româneşti, cîte s-au dat în ţară şi pentru ţară. Aci numai cestiunea 
meritului sau nemeritului ne pare discutabilă, unde ea poate avea vro influență asupra spiritului public, unde un „bene- 
merenti” dat unui om fără de merit naşte în cetăţeanul privitor neîncrederea în autoritatea ţării sale. Întru cît însă țara sau 
cetăţenii ei primesc semne de distincţie din străinătate, am afirmat totdeuna cu deplină bună-credinţă că un asemenea lucru, 


fiind indiferent şi inapreciabil pentru spiritul public, e o onoare ce se face țării noastre, bună sau rea cum este, tale quale. 





Din nefericire însă ştirile unor asemenea măgulitoare distincţii nu ne vin fără înţeles politic. Din contra, deodată cu 
ele ni se vorbeşte de-o alianță austro-germano-română ş.a.m.d. 

Dacă s-ar întîmpla ca noi românii să locuim în Peninsula Pireneilor sau în Insulele Britanice poate că am striga mai 
mult, dar ne-ar păsa mai puţin. În poziţia geografică în care sîntem însă, ne pasă mult, deşi vorbim puţin. Conservatori şi în 
opoziţie fiind, nu facem politică externă. N-o prea facem nici cînd sîntem la guvern; dar asta-i altă cestiune. Şi ce politică 
exterioară am şi avea de făcut? Principiul fundamental al politicei exterioare a României e cunoscut şi de copiii din clasele 
primare, precît au studiat viața Domnilor noştri. Vecinii noştri au fost totdeuna prea mari, noi totdeuna prea mici. Contra unor 
agresiuni directe ne-am apărat cu arma în mînă; dar, biruiţi sau biruitori, am dovedit întotdeuna că apărarea existenței noastre 
naţionale nu e nici pentru noi o glumă, precum nu e pentru nici un popor care ţine la el însuşi, la felul său de-a fi. Dar agresori 
noi înşine n-am fost nicicînd, şi desigur cu drept cuvînt. Pe de altă parte, dacă îndrăznim a zice că sîntem tot aşa de bine sans 
peur et sans reproche ca oricare altul, situaţia noastră escepţională ne învaţă că una din condiţiile, de nu ale existenţei, dar ale 
păcii şi dezvoltării noastre liniştite, e ca să trăim în pace cu amîndoi vecinii şi să lăsăm ca echilibrul între puterile lor să fie 
garanția neutralității noastre. E însă asupra oricărei îndoieli că, arătînd prea mare înclinaţiune pentru o parte indispunem pe 
cealaltă, ceea ce e cel puţin foarte imprudent, pe lîngă aceea că e cu totul nefolositor. Imprudent, pentru ca actuala grupare a 
puterilor europene e departe de-a ne da de mai nainte siguranța unui succes oarecare, şi pe noi numai siguranța ne-ar putea 


determina. De ce numai siguranța? Pentru că alte puteri riscă în asemenea întreprinderi influenţa, gloria sau chiar o mică 

parte, în genere contestabilă, de teritoriu, iară noi riscăm însăşi viaţa statului nostru, însăşi existența naţională. Deosebirea e 
cît cerul de pămînt. Ce ar risca Anglia într-un eventual război? Nimic esenţial. Ce Italia, Germania, Austria, Franța? Lucruri 
mari fără-ndoială, dar nu totul pe o carte, nici una din ele nu joacă va banque. Noi, în alianță cu oricine am fi, riscăm totul. 
Mult ori puţin, e indiferent, destul că e la mijloc bunul principal pe care-l putem pierde dimpreună cu toate celelalte: esistența 
autonomă a statului nostru. 

Am discutat mai întîi pierderile eventuale pentru că în asemenea întreprinderi acestea sînt totdeuna sigure, precînd 
cîştigurile sînt în cele mai dese cazuri iluzorii. 

Dar ce am putea cîştiga ca aliaţi într-un eventual război? 

Aliați cu o parte, Basarabia — se zice. Se-nţelege că discutăm aci în mod platonic, rezumâînd cîte se zic, dar punînd 
puţin preț pe ele. Să admitem deci, fără a concede, că acestea ar fi făgăduinţele ce se pretinde că ni se fac dintr-o parte. O 
asemenea împrejurare ar presupune o paralizare a Rusiei în politica ei balcanică, paralizare față cu cei mari, căci față cu noi ar 
rămînea pururea supraputernică şi desigur oricînd gata de-a ne răsplăti cooperarea în contra ei. O asemenea paralizare ar 
ridica şi mai mult influența deja prea mare a Apusului în țara noastră, şi daca astăzi sîntem un teren de colonizare pentru 
prisosul populaţiei austriace şi germane, atunci am deveni o colonie curată. 

Aliați cu cealaltă parte, ni se promit Bucovina şi Ardealul; adecă vorba vine, căci despre posibilitatea unor asemenea 
lucruri orice om serios ştie de mai nainte ce să crează. Dar să presupunem, fără a admite, că aşa ar fi. Ei bine, e posibil ca 
Rusia să voiască serios a-şi mări şi întări, într-un mod indestructibil, piedica ce se opune pînă azi la unirea slavilor de nord cu 
cei de sud? E probabil ca, din moşoroiul din calea ei, ea însăşi să contribuie a face munte de piatră? Aşadar, alternativa 
aceasta nu e bună nici măcar ca poveste de înțărcat copiii, necum ca combinaţie politică. D. Brătianu era odată apostolul 
acestei politice esterioare, şi consecuent ar fi fost din parte-i s-o urmeze înainte; dar consecuența este partea slabă a aşa- 
numiților oameni de stat de la noi. 

Din cele espuse se vede că şi o parte şi alta, întru cît cred în alternative ca cele de sus, sufăr de iluzii şi imprudente şi 
nefolositoare. Interesul nostru este ca amîndoi vecinii să fie egal de puternici, pentru ca să-şi țină totdeuna cumpăna; încolo, 
urmărind de sute de ani planurile lor de politică tradițională, ei se ceartă, ei se-mpacă, şi noi am trebui să n-avem nici un 
amestec în aceasta. Deja, din punctul de vedere al simplei modestii, ni se pare că oficioşii fac prea mult vînt şi-şi dau un aer 


prea important, necum din punctul de vedere al unui prudent patriotism. 





Dar aşa-i tagma patrioţilor reversibili. Piară țara, numai de ei să se vorbească. Dac-ar merge din rău în mai rău, puțin 
le pasă; cosmopoliţi cum sînt, neavînd nici tradiţii de păstrat, nici patrie de pierdut, foarte uşor şi-ar regăsi cei mai mulți o 
patrie poate mai proprie undeva dincolo de Dunăre, unde ar începe a se gera în prooroci ca şi la noi. 

Noi credem însă că o atitudine rezervată şi modestă în certuri cari nu ne privesc ar aduce fructe bune în orice caz. 
Biruitorul nu ne-ar putea lua în nume de rău o atitudine care ni se impune prin poziția noastră; biruitul, daca biruit ar fi, ne-ar 
fi încă şi mulţumitor. În orice caz, cînd o condiţie chiar a existenței noastre este nu numai bună-voinţa, dar chiar tăria 


amînduror vecinilor, e o politică puţin prudentă cea de înclinații manifeste care se răsfață acum peste graniță! 


[26 august 1880] 


SCHOPENHAUER ÎN FRANȚA 


D. Jules Claretie, un cunoscut foiletonist francez, scrie în „Le Temps” că o carte a lui Schopenhauer e atît de mult la 


modă, mai cu seamă între damele Parisului, ca şi Alexandre Dumas-fiul. 


Pesimismul adesea ironic al filozofului a sedus pe pariziene, încit Aforismele pentru înţelepciunea în viaţă se citesc 
ca un roman scris în gustul zilei. E o plăcere a vedea mini frumoase răsfoind cartea filozofului german. Cunoscătoarele 
noastre nu se mulțumesc numai a fi în curentul frumoaselor litere; nici secretele filozofiei nu trebuie să le scape. Cunosc 
saloane — urmează foiletonistul — unde conversaţia ajunge pînă la etnografie şi antropologie şi unde se tratează despre 
originea vaselor luîndu-se ceaiul. 

Pricep foarte bine succesul lumesc al lui Schopenhauer; căci în Franţa iubim paradoxul. 

Ne place să fim seduşi, dar ceea ce ne fermecă şi mai mult e de-a fi uimiţi. Şi ce mai pleznitori speriitoare ne scoate 
Schopenhauer şi ce artificii scinteietoare ne face să răsară în ochi! Onoarea cavalerească e una din plagele societăţii 


moderne. Lumea propriu-zisă, unde nu se preschimbă decit banalităţi, constituie „bancruta declarată a cugetării”. Nimeni 

nu ne iubeşte, nimeni nu se iubeşte decit pe sine însuşi sau cel mult pe copilul său. Onoarea femeiască e un cuvint deşert. 
Onoarea bărbaților e o formulă. Cei vechi, cari erau oameni foarte oneşti, erau pălmuiţi pe uliţă şi nu se simțeau dezonorați 
prin aceasta. Cato şi Socrat au fost, cum am zice, fățuiţi în chipul acesta şi nici Cato, nici Socrat nu erau nişte laşi. Filozoful 
Crates a primit de la muzicantul Nicodrom o palmă atit de grozavă că fața înțeleptului era toată, umflată. Crates îşi atirnă pe 
frunte o tăbliță cu inscripția: „Nicodrom a făcut-o aceasta” şi Diogen din Laerta ne povesteşte că „această răzbunare a 
acoperit c-o ruşine estremă pe flautistul capabil de-o asemenea brutalitate”. Răzbunare lesnicioasă, dar care ar părea foarte 
puțin satisfăcătoare unui gentleman. Și aşa mai departe. 

Schopenhauer are asemenea observaţii şi exemple, cari dau filozofiei pesimiste hazul glumei. Nu ştim într-adevăr 
daca îndealtmintrele nu are cuvint, căci se pot citi în jurnale preschimbări de scrisori semnate cu nume cu particule în cari 
oamenii se tratează în genere de mizerabili, prețuind onoarea pe cițiva fiorini. Schopenhauer ar fi zîmbit cel mult sau nu s-ar 
prea fi mirat. Acest înțelept egoist nu credea decit în el însuşi şi în singurătate. El zicea că cineva trebuie să raporte totul la 
sine însuşi, ştiinţă şi fericire. „Într-o lume astfel făcută, zice el frumos, acel care are mult în sine însuşi se aseamănă unei 
odăi în care străluceşte bradul de Crăciun, odaie luminată, caldă, veselă, în mijlocul ninsorilor şi al gheţei unei nopți din 
decembrie”. 

Şi tocmai acest filozof al interiorului, opus esteriorului, e pentru moment acela pe care lumea, lumea lumească îl 
adoptă, pentru a-l discuta poate, pentru a glumi în seama lui, pentru a-l suci daca se poate, dar pentru a se ocupa de el cu 
toate acestea. D. Caro, care a publicat asupra pesimismului o carte atit de remarcabilă, a făcut poate credit pesimismului. A 
combate unele doctrine va să zică a le semnala. 


La urma urmelor, filozofii sînt la modă etc. 


Tonul de superioritate şi citarea de fraze rupte dintr-un întreg de argumentaţie e, după a noastră părere, o dovadă şi 
mai mult pentru teoriile pesimiste ale lui Schopenhauer, asupra jurnaliştilor de ex. 


Asupra cărţii însăşi se scrie în „Le Temps”: 


„Biblioteca ştiinţifică ” a făcut să se traducă pentru întiia oară în limba franceză Aforismele pentru înțelepciunea în 
viaţă. D. Cantacuzin s-a însărcinat cu aceasta. Înţelepciunea în viaţă e, pentru Schopenhauer, arta de-a o face pre atit de 
plăcută şi de fericită pre cit se poate; e lesne de înţeles ca o asemenea învăţătură să fie de natură a atrage o mulțime de 
discipoli; şi colaboratorul nostru, D. Jules Claretie, a semnalat ieri succesul de curiozitate pe care l-a repurtat această carte 


abia apărută. Schopenhauer propune să se boteze cu 





numele Eudemonologie acest tractat al vieţei fericite. Acest sujet n-a mai fost tratat decit de Aristotel în capitolul al V [-lea] al cărții I al 
Retoricei, însă în termeni foarte scurţi, şi apoi de Cardanus în cartea intitulată: De utilitate ex adversis capienda. Traducerea d-lui 
Cantacuzin vine deci foarte la-ndemină, ceea ce nu va să zică însă că ea e în orice punct o lectură uşoară pentru profanii cari nu cunosc 
decit din nume filozofia lui Schopenhauer. Limba franceză e, în genere, o strecurătoare minunată; traducătorul e foarte abil, însă n-a atirnat 


totdauna de el de-a face absolut inteligibil în traducțiunea sa ceea ce nu era astfel nici în textul original. 


Adăogăm, în urma acestor citate, că traducerea cărţii în cestiune e făcută în România şi de un român. 

E cunoscut că orice doctrină care cuprinde multe adevăruri spuse fără încunjur şi în termenii cei mai proprii nu numai 
surprinde, dar respinge chiar pe oamenii obicinuiţi a-şi esplica toate după alte formule şi cu alte cuvinte. Schopenhauer e 
dintre autorii aceia cari nu vor avea a se teme de soarta celor ce scriu de azi pe mîine. E drept că multă lume va fi jignită la 
citirea cărților lui, îndeosebi toți aceia cari fac din scris şi învăţătură o meserie; dar lumea va ajunge a se împăca cu multe din 
adevărurile pesimiste ale filozofului. Îndealtmintrelea găsim că se comite un mic abuz luîndu-se numai pasaje ad libitum din 
teoria lui asupra duelului, teorie care se bazează pe lipsa deplină a acestui obicei germanic în anticitatea luminată. Se 
povesteşte bunăoară că Marius ar fi fost provocat la duel de un duce teuton: „Daca vrei să mori numaidecît, spînzură-te!” i-ar 
fi răspuns Marius. Asemenea i se atribuie lui Cezar o purtare analogă cînd Antoniu i-ar fi cerut lupta personală. „E vro 
comparaţie între noi?” răspunse Cezar. „Eu, murind, pierd lumea, al cărei stăpîn am devenit; tu, murind, nu pierzi nimic. Nu 
primesc”. Citîndu-se numai pasaje dintr-o argumentare strînsă se aruncă o lumină piezişă asupra unui autor şi i se falsifică 
ideile. Multe din opiniile autorului pot fi controversate; cestiunea e ca să i se răstoarne argumentarea, ceea ce e mult mai greu 


decît a face haz de lucruri cari, rupte din context, se par ciudate la prima vedere. 


[26 august 1880] 

„ÎNTR-O CORESPONDENŢĂ DIN ZILELE 
TRECUTE...”] 


Într-o corespondenţă din zilele trecute a „Gazetei generale de Augsburg”, care vorbea despre cestiunea Dunării şi din 
care am reprodus pasajele privitoare la România, se spunea că, daca guvernul român va ceda în această cestiune pretențiilor 
austriace, susținute de aminteri cu căldură şi de Germania, atunci nu numai opoziţia de pînă acuma, dar şi partidul propriu al 
acestui guvern [î]i va face imputarea că a trădat drepturile de suveranitate ale țării. Chiar ministrul plenipotențiar al României 
la Paris — adăoga corespondenţa foii germane — d. Cogălniceanu, este de părerea aceasta şi a şi redijat un memoriu în care 
acuză pe cabinetul Brătianu de trădare de patrie în cazul cînd ar ceda pretențiilor austro-ungare asupra Dunării. 

D. Cogălniceanu, precum ştim, se află de cîtva timp în ţară. Diferite versiuni circulă asupra întoarcerii ministrului 
nostru de la Paris. Se zice că d-sa ar fi voind să se retragă pentru motivul că politica guvernului ar fi cu totul contrară 
vederilor d-sale; se mai spune că d. Cogălniceanu ar fi fost rechemat de guvern, de a cărui încredere nu se mai bucură; în 
sfîrşit, se vorbeşte, ceea ce e foarte puţin probabil, că d-sa ar fi fost de-a dreptul destituit în urma memoriului despre care a 
vorbit „Gazeta gen. de Augsburg”. Se înțelege că înregistrăm aceste zgomote sub titlul de simple informaţiuni şi sub toată 
rezerva. 

„Neue freie Presse”, tot cu privire la aceasta, ne spune că însărcinatul cu afaceri austro-ungar a primit ordinul de-a se 
plînge verbal guvernului român pentru atitudinea acestuia în cestiunea dunăreană şi pentru chipul cu care a lucrat d. 


Cogălniceanu în această cestiune, ca ministru român pe lîngă guvernul Republicei Franceze. Această 





ştire o găsim şi într-o nouă corespondență a „Gazetei generale de Augsburg” pe care o primim azi. Însărcinatul cu afaceri al 
Austro-Ungariei, d. cavaler de Bosizio, ar fi comunicat cabinetului nostru o notă verbală prin care se exprimă nemulțumiri 
asupra atitudinii guvernului român în cestiunea dunăreană, relevîndu-se mai cu seamă atitudinea unora din ambasadorii 
români, cari au lucrat în cestiunea aceasta nu ca agenţi diplomatici, subordonați cabinetului, ci ca generali de sine stătători. 
Această din urmă observaţie se referă desigur - zice corespondentul - la d. Cogălniceanu, care în memoriul său către puteri are 
un limbaj ca şi cînd n-ar sta sub, ci peste cabinetul din Bucureşti. D. Cogălniceanu a luat un congediu de două luni, dar se 
crede că nu se va mai întoarce la post. 

Pe cînd d. Cogălniceanu se află în ţară, „Neue freie Presse” ne mai spune că d. Boerescu, care acum se află în Paris, ar 
fi dat, în trecerea d-sale prin Viena, guvernului austriac explicațiuni asupra atitudinii guvernului român în cestiunea 
dunăreană, din care rezultase oarecare răceală în relaţiile dintre România şi Austro-Ungaria. 

Să nu uităm a înregistra şi un alt zgomot, destul de caracteristic, care circulă în privința d-lui Cogălniceanu. D-sa, 
retras sau rechemat din postul de la Paris, este hotărît să ia direcţia unui mare ziar, ce vrea să apară în întîiele zile ale lui 
septembre şi care să lupte contra politicei exterioare a guvernului. Din toate punctele de vedere această publicaţie promite a fi 
interesantă. Ea va purta numele, cedat de moştenitorii lui Cesar Boleac, de „Trompeta Carpaţilor”. 


[27 august 1880] 


[ÎN VEDEREA SCHIMBĂRII...”] 


În vederea schimbării ce se proiectează a se da programei liceelor literare, primim următorul articol, care contribuie a 
demonstra inutilitatea şi pripirea reformei propuse: 


Originea şcoalelor reale şi vocaţiunea lor. 


[27 august 1880] 


„ASUPRA CESTIUNII DUNĂRENE ...”] 

Asupra cestiunii dunărene „Journal des debats” de la 4 septemvrie cuprinde următorul articol: 


Trei săptămîni au trecut de cînd „Grenzbote” a deschis focul şi a turburat seninătatea oficioasă a organelor celor două cancelarii 
şi cu toate acestea furtuna nu s-a liniştit încă. Această polemică a primit elemente nouă dintr-o descoperire numai bună pentru a deştepta 
oroarea şi indisnațiunea la nişte oameni c-o complexiune destul de pacinică: se conspiră pentru a esclude pe Austria şi pe Germania de la 
Dunărea de Sus şi de la cea de Jos. O asemenea nedreptate nu e de-nţeles. De aceea oficioşii, sînt sau se prefac a fi foarte minioşi. Marile 
puteri nefiind simţitoare pentru intimidări, presa vieneză se aruncă asupra Principatelor dunărene şi propune a le face să pleznească daca 
ar încerca cumva de-a nu voi să se lase mîncate. Alternativa e ademenitoare. Închipuiţi-vă numai! Aceste mici state, chemate a-și căuta de 
interesele lor fluviale, nu se vor putea înțelege nicicînd. Austria se oferă de bunăvoie a le face să-nţeleagă. Există o veche fabulă asupra 
soiului acestuia de arbitraj. Acordul între membrii Comisiei riverane, prezidată de delegatul austriac, ar fi într-adevăr atit de complect încît 
în curînd nici s-ar mai auzi vorbind de ea şi de daraverile ei. 

Sîntem plecaţi a crede că lucrurile nu se vor petrece tocmai astfel. Pot să tot recrimineze la Viena: puterile vor fi voind să examineze 
cu linişte şi sînge rece condiţiile tirgului aleatoriu pe care li-l oferă Austria şi Germania. Ce cer, într-un cuvint, aceste două puteri? 
Prezidenţia pentru Austria, cu vot preponderant în caz de împărţire de voturi, într-o Comisie ţărmureană de la Galaţi pînă la Porţile de Fier. 


Austria nu e țărmureană 





în partea aceasta a fluviului. Pentru a justifica această pretenţie ea invoacă situaţia ei geografică. Libertatea navigației pe 
Dunăre e indispensabilă pentru prosperitatea ei, zic organele autorizate. Aceasta nu e de tăgăduit şi nici n-a gîndit cineva în 
Europa de a închide Austro-Ungariei Dunărea. Pentru a înlătura, o eventualitate atit de primejdioasă ea cere să stăpinească 
Dunărea într-un curs de peste 300 chilometri depărtare de teritoriul ei. Daca îndărătul acestei exigențe n-ar fi un plan cu 
adincime mediat în contra tuturor acelora cari, ţărmureni sau nu, vor a se servi de Dunăre ca de-o cale absolut liberă, i s-ar 
putea răspunde presei austriace că cea mai bună garanţie a libertăţii fluviului e aceea a Europei, Articolul 53 al Tractatului 
de la Berlin prescrie că regimul în vigoare şi principiile aplicate la Dunărea de Jos se vor întinde, prin mijlocul unui 
regulament ad-hoc pregătit de Comisia Europeană din Galaţi, asupra părţii rîului dintre Galaţi şi Porţile de Fier. Dar, 
fiindcă navigația fluvială se deosibeşte sub multe raporturi de cea maritimă, o Comisie țărmureană specială va fi chemată a 
aplica acest nou regulament. Cu alte cuvinte Dunărea, de la gurile ei pînă la Porţile de Fier, va deveni o cale deschisă 
tuturor pavilioanelor şi va fi scutită de orice piedecă sub înalta priveghere a semnatarilor Tractatului de la Berlin. Într- 
adevăr, Austria n-ar avea decit să se laude c-o asemenea stare de lucruri dacă, după cum pretind organele ei, ea nu ţine la 
nimic alt decit la mănținerea libertăţii complete şi ilimitate pe Dunăre. 

Dar nu prea pare să fie acesta scopul pe care ea-l urmăreşte în înţelegere cu Germania, credincioasa sa aliată. 
Jurnalele germane şi austriace pretind că există voința de-a esclude pe Austria din Consiliul Dunării de Sus; tocmai 
contrariul e adevărat: nimeni nu voieşte să escludă pe Austria de la Dunărea de Sus şi, dacă judecăm după revelaţiunile 
făcute în cursul acestei curioase polemici, Austria e aceea care vrea să escludă pe toată lumea. Această pretenție e deja 
destul de exorbitantă; dar nu e singură; diplomaţia austriacă pare a voi să ajungă, prin o progresiune lentă, prin o infiltrare 
continuă, la suveranitatea completă a fluviului şi a statelor pe cari le udă. 

Pentru a începe această operă de asimilare politică şi de absorpțiune comercială, Austro-Ungaria a încercat de-a 
şterge din viitorul regulament de navigaţie pentru Dunărea de Sus orice menţiune a principiilor de libertate a navigaţiei 
consacrate şi aplicate la partea inferioară a fluviului. „L'Indépendance roumaine” ne-a dat o probă, publicind avanproiectul 
de regulament, preparat sub inspiraţia cancelariei de la Viena. Nu se face nici o menţiune de libertatea navigaţiei, şi aceasta 
după un amendament al delegatului austro-ungar. Mulțumită acestui subterfugiu Austro-Ungaria înțelegea să oprească 
accesul Dunării de Sus neţărmurenilor, dintre cari e drept că şi ea face parte; însă ea şi-ar fi reluat toate drepturile prin 
mijlocul unor convenţiuni particulare, obținute sau impuse României, Serbiei şi Bulgariei. Astfel, după ce ar fi esclus pe toţi 
ceilalți de la parcursul dintre Galaţi şi Porţile de Fier, ea ar fi reluat posesiunea fluviului, de astă dată fără a întîmpina nici o 
concurență. Cît despre libertatea comercială a Principatelor dunărene, e credem de prisos de-a mai zice ce-ar fi devenit ea. 

Astfel, după ce ar fi înlăturat orice concurență comercială şi orice supraveghere politică, Austria cere în Comisia 
Dunării de Sus prezidenţia, plus un vot preponderant în caz de împărțire de voturi. Acesta-i al doilea pas, de astă dată 
decisiv, înspre scopul propus. Comisia țărmureană se va compune din trei delegați, al României, al Serbiei şi al Bulgariei; 
dacă se mai adaogă unul austriac, s-ar face patru; în caz de împărțire de voturi, votul prezidentului face lege — privilegiu 
enorm, care creşte încă prin faptul că Austria va putea întotdeauna, fie prin intimidare, fie prin înduplicare, să aibă în parte- 
şi pe unul din Principate, pe Serbia de ex., pentru orice va voi să propuie sau să impuie. 

Introducerea Austriei în Comisia țărmureană, cu privilegiile pe cari ea le reclamă, ar fi echivalentă cu absorpțiunea 
întregei inițiative a Principatelor dunărene şi cu întinderea domeniului fluvial şi a influenței politice a Austriei pină la 
Galaţi. Ea ar poseda cheile Principatelor citortrele; şi-ar impune legislațiunea fluvială şi, prin o estenziune de tot naturală, 


ar domni în consiliile de la Belgrad, de la Bucureşti, ba chiar de la Sofia. Ar fi curios în adevăr de-a vedea pe Bulgaria, 

liberată de ruşi, ridicată de Rusia la rangul de ţară liberă şi unită cu ea prin legăturile celei mai vii recunoştințe, trecînd 
contra voinţei sale sub protectoratul Austriei, rivala Rusiei în Comisia orientală. 

Dar oare asta-i tot? Desigur că nu. După ce şi-ar fi stabilit supremația politică şi comercială pînă la Galaţi Imperiul 
austro-ungar n-ar avea nevoie decit de o mică silință pentru a o-ntinde pînă la Sulina. Se va zice că Comisia europeană 
pentru navigația Dunării de Jos e în vigoare şi că nu se va lăsa uşor suplantată. Cu toate acestea nimic mai uşor decit de-a 
pune capăt existenţei acestei Comisii şi a-i substitui Comisia țărmureană, în care Austria cere a domni ca stăpină. Puterile 
Comisiei Europene au fost reînnoite de cătră Conferinţa din Londra la 1872, dar ele espiră la 1883. La anul deja puterile vor 
avea a examina daca le convine de-a reinnoi încă o dată însărcinarea şi, pentru a prelungi existența Comisiei, ele vor trebui 
să fie unanime. E de ajuns un vot disident pentru ca Comisia Europeană să-nceteze de-a exista. Se crede că acest vot va fi al 
Austriei. Ce se va-ntimpla după asta? Dunărea de Jos, supusă în curs de 25 de ani unei legislaţiuni internaţionale, ar 
recădea sub dreptul comun. Țărmurenii, adecă Comisia țărmureană, prezidată de Austria şi instituită prin Comisia 
Europeană, ar lua în mini opera acestei din urmă. Muma ar fi înghițită de către copil. România, fiind țărmureană de 
amiîndouă părțile fluviului, deci şi de la Galaţi pînă la Sulina, influența austriacă s-ar întinde, prin intermiterea României, 
pînă la gura aceasta, precum şi peste braţul Sf. Gheorghe. 

Acesta ni se pare a fi adevărul asupra polemicei ridicate de ziarele oficioase din Viena şi Berlin. Adevărul e în plină 
contrazicere cu ele. După cele ce zic ele, Rusia şi Anglia ar fi conspirat pentru a despoia pe Imperiul austro-ungar de partea 
sa de supravegheare a Dunării şi pentru a-i lega mîinile. Dacă s-a conspirat undeva însă, în afacerea în cestiune, aceasta nu 
s-a întîmplat nici în Londra, nici în Petersburg, ci într-o altă capitală. E nevoie de-a adăuga că, dacă conspirația există, 


desigur nu în contra Austriei vor fi conspirat austriacii?. . . 


[28 august 1880] 





[„FABULA VULPEI ŞI A CORBULUI...”] 


Fabula vulpei şi a corbului e cunoscută. Corbul stătea pe un copac c-o bucată de caş în gură. „Cîntă, aşa să trăieşti, 
zise vulpea de jos, că frumos glas mai ai”. Corbul, măgulit, începu să croncăie şi scăpă, se-nţelege, caşul din gură. Acesta-i 
trebuise vulpei, iar nu croncănitul de cioară. Deşi sfătuim pe cititori să trateze cu mare pază fabula aceasta, pentru că s-ar 
putea supăra un redactor oarecare de gazetă liberală, privind-o ca o aluzie la scrierile sale, totuşi credem că primejdia aceasta 
nu e îndestul de mare pentru a nu-i da fabulei o aplicare mai largă. Noi găsim de exemplu că onorile multiple care i se fac M. 
Sale Domnului în străinătate aduc întrucîtva cu rugămintea iubitoare de arte a vulpei; iar croncănirea corbilor oficioşi de la 
noi face, se vede, să nu observăm că, prin înclinarea aceasta atît de accentuată pentru un grup compus din două puteri 
apusene, pierdem bunavoinţa egal de necesară a celorlalte puteri, precum şi a unuia dintre vecinii noştri care nu credem să se 
lase intimidat nici prin onorile ce ni se fac, nici prin laudele ce ni le durăm cu o aşa ieftină munificenţă, fără a cheltui materie 
cerebrală, ci numai hîrtie şi cerneală neagră. 

În fond călătoria M. Sale nu ni se pare deloc atît de lipsită de „misiune politică” precum binevoieşte a asigura 
„Românul”. Întîi, cestiunea succesiunii, astfel cum se prezintă, e o cestiune constituțională. O modificare a Constituţiei va fi 
neapărat necesară şi aceasta nu se poate face decît prin alegeri nouă, cu două treimi, a Adunării de revizuire. Vedem de pe 
acum spectacolul hidos al mecanismului prefectorial, pus în mişcare cu toată furia, pentru ca, prin liste falsificate, prin puneri 
în funcțiuni, prin promisii şi intimidări să se scoată din urne Fundeştii şi Costineştii respectivi. Nicicînd siluirile conştiinţei 
alegătorilor nu vor fi mai desperate decît acum, căci de la o vreme încoace prea şi-au arătat arama adevărații patrioți. 

De atunci veniră răscumpărarea de drum de fier, lefuri create pentru deosebiţii Stăteşti, Bilceşti şi Costineşti, ba însuşi 
bătrînul maistru, din meşter subţire al sfănțuirii pieții prin subscripții, s-au mai îngroşat în cogemite pensionar reversibil cu 
tot tacîmul. Aceasta ca un fel de abecedar al constituționalismului în România, pus anume pe răzoare, in usum Delphini, 
pentru a i se demonstra viitorului moştenitor al tronului cum se joacă pe la noi de-a Constituţia. A doua pagină a abecedarului 
va forma a treizeci şi opta sau a treizeci şi noua combinare ministerială a Atotputerniciei sale d-lui Brătianu, ca exemplu viu 
de stabilitate în conducerea afacerilor țării şi de solidaritate constituțională a ministerului. Lecţii de dezinteresare vor avea să- 
i dea prințului d. dr. Davila sau Sergiu, cei cu cîte zece posturi plătite din bugetul patriei. Un întreg program de studii din cele 
mai folositoare se desfăşură dinaintea ochilor sufletului nostru, pentru a face din tînărul prinț un cunoscător adînc a tot ce e 
mai mizer, mai lipsit de cuget, mai fățarnic şi mai pervers pe toată coaja pămîntului. Aci şi numai aci, din timp în timp, la 
venirile patrioţilor la putere, prințul va putea studia patologia socială, înmulțirea, prin anume sistem, a bacteriilor în corpul 
unei națiuni. Scîrbit de o asemenea privelişte, un om c-o inimă şi o inteligență superioară sau ar avea milă de un popor cu 


atîta neomenie esploatat de-o mînă de parveniţi fără conştiinţă de datorie şi iubire de oameni, sau ar lua lumea-n cap, dîndu- 

ne exemplul unui Buddha modern, şi s-ar lepăda de o societate în care mişelia învinge, pentru că e mişelie, minciuna 
stăpîneşte anume pentru că e minciună şi-n care toate cuvintele dicționarului european trebuiesc luate pe dos, în înțelesul lor 
invers. Căci numai aci există naturi destul de imperturbabile cari să-i spună că glorie națională va să zică a pierde o provincie, 
că patriotism va să zică cumul şi pensie reversibilă, că pentru a fi director la drumul de fier n-ai nevoie să ştii nimic din cîte 
trebuie, ci paragrafii Codului civil, că pentru a fi director de banca națională [î]ţi sînt de ajuns patru clase primare şi un fond 
mare de infatuitate, că pentru a fi învăţat n-ai nevoie să ştii a scrie corect; aci în sfîrşit va afla cum scabroase afaceri se 
tăinuiesc de un întreg Corp legiuitor şi servesc pentru canonizarea şi trecerea între sfinți a autorilor lor. 

Dar poate că şi viitorul Domn al României se va mărgini a iscăli, fără nici un control, tot ce i se va pune sub ochi şi 
atunci, se-nțelege, România va continua de-a fi mare, glorioasă; cu atît mai mare şi mai glorioasă cu cît i se vor strîmta 


hotarele, cu atît mai fericită cu cît patrioţii vor fi mai ignoranți şi vor avea posturi mai multe şi mai bine plătite. 





Atta e de ajuns pentru a face prognosticul moştenirii; însă cestiunea de căpetenie e desigur cea politică. „Românul” 
binevoieşte iarăşi a ne asigura că Domnul nu va lua nici un angajament fără consultarea ţării. Dar noi ne-am deprins cu 
această consultare a țării post festa. D. Brătianu a dizolvat un Senat despre care ştia că e destul de independent pentru a-i 
refuza scabroasa concesie Strousberg, a lăsat să se-nceapă lucrările drumului şi Senatul nou n-a avut decît să înregistreze ceea 
ce făcuse d. Brătianu. Tot d-sa a dizolvat un alt Senat, căruia-i datorea puterea, dar despre care presupunea că nu-i va vota 
convenția ruso-română, iar Senatul nou n-a avut decît să înregistreze actul iscălit gata. Tot aşa s-au înregistrat trecerea peste 
Dunăre fără zapis şi chezăşie, precum binevoiau a glumi în socoteala noastră onorabilii patrioți. Tot astfel credem că se poate 
încheia alianța cu Austria şi Germania. Țara va înregistra apoi şi aceasta la catastiful alianțelor generoase, tot fără zapis şi 
chezăşie. De aceea am fi dorit ca d. Brătianu să fi însoțit pe M. Sa în călătorie pentru ca să nu aibă iar vechea sa scuză, să nu 
s-ascunză din nou după spatele persoanei iresponsabile a Măriei Sale, precum a făcut-o de atâtea ori, cu atîta succes pentru 


sine şi atîtea pierderi pentru țară, precupețindu-i cînd viitorul, cînd hotarele, cînd sîngele ei. 


[29 august 1880] 


„«L'INDEPENDANCE ROUMAINE», MENŢIONÎND...”] 


„L'Indépendance roumaine”, menționînd că am reprodus articolul din „Journal des debats” privitor la cestiunea 


dunăreană, adaogă că: 


„Timpul” a avut grija de-a uita să reproducă pasajul în care „Journal des debats” declară că „L'Independance roumaine” e 


singura foaie care a publicat toate documentele privitoare la cestiunea Dunării. Să fie gelozie? 


E adevărat că acel pasaj lipseşte din traducerea noastră, dar nu e singurul care lipseşte. Astfel am lăsat afară începutul 


articolului, în care se zic următoarele: 


Am tratat aci mai în urmă părțile generale ale cestiunii Dunării de Sus. (Notă. Vezi „Journal des debats” din 12 august). £ o 
afacere asupra căreia, afară de punctele cardinale pe cari le-am indicat deja, s-ar putea zice mai mult decit poate cuprinde un articol de 


jurnal; şi noi ne-am fi mărginit la cele spuse pînă acuma dacă n-ar fi strigătul de alarmă care nu-ncetează a veni din Berlin şi Viena. 


Din acest pasaj de la-nceput, lăsat afară, „L'Indépendance roumaine” poate vedea natura grijei noastre de-a uita. Am 
lăsat afară atît acest pasaj cît şi un altul de mai jos, în care se vorbeşte de un articol, publicat la 12 august, pe care în acel 
moment nu-l aveam la-ndemînă şi de care ne aduceam aminte a-l fi citit, însă într-un mod cu totul general, fără a ţinea minte 
amănuntele. Ce-nteresează în adevăr pe public menţionarea unui articol scris acum o lună în „Journal des débats” şi asupra 
căruia, în momentul traducerii, nu ne puteam da o lămurire exactă? 

Să fie gelozie? întreabă „L'Independance roumaine”. 

Dacă confrații cred în adevăr că pismuim vro frunză din laurii lor, n-avem decît a face citarea cerută. Iată dar ce zice 


„Journal des débats” în articolul asupra cestiunei dunărene: 


„L'Indépendance roumaine”, pe care am citat-o deja şi pe care trebuie s-o cităm încă pentru că e singurul jurnal care a dat toate 


documentele relative la afacerea aceasta, ne-a dat o probă publicind avanproiectul de reglement pregătit sub inspiraţia cancelariei de la 


Viena. Nu se face nici o menţiune de libertatea navigației, aceasta după un amendament al Austriei. (Tot pe „Indépendance roumaine" o 

cităm). 


Pentru eliminarea acestui pasaj, supărare. 
Acest pasaj al ziarului parizian are nenorocirea de-a trece ca un fir de bătătură prin prea multă urzeală, căci se 


reaminteşte articolul de la 12 august, apoi avanproiectul 





Austriei. Pasagiul e lăsat afară din aceeaşi cauză din care e eliminat începutul, pentru că se aminteşte un articol trecut, care nu 
era la-ndemînă şi un avanproiect pe care noi nu l-am publicat. 

Noi credem că, prin eliminarea amînduror pasajelor pe cari le-am reprodus mai sus, cititorul n-a pierdut nimic, căci 
împrejurarea că „L'Independance roumaine” e singura foaie care a publicat toate documentele relative la afacerea dunăreană e 


cunoscută de toţi, mai ales la noi în ţară, şi n-avea nevoie de o nouă confirmare. 


[31 august 1880] 


[ „DESIGUR CĂ RELAȚIILE ...”] 


Desigur că relaţiile dintre Rusia şi Austria, cei doi vecini puternici pe cari-i are ţara noastră, trebuie să ne intereseze 
pe noi românii într-un grad escepțional. De aceea reproducem din „Le Temps” pasaje dintr-o corespondenţă ce acest ziar o 
primeşte din Petersburg şi care cuprinde amănunte foarte importante asupra tenziunii care există în timpul de față între cele 


două mari puteri: 


Atenţia publică, zice corespondentul, se concentrează asupra depeşilor ce ne vin din Cracovia. Se comentează cu 
vioiciune voiajul împăratului Austriei în Galiţia, primirea entuziastă pe care i-o face nobilimea poloneză, ovațiunile al căror 
obiect este şi graba pe care-a pus-o Francisc Iosif de-a merge înaintea acestor manifestații pseudonaţionale. Oamenii la noi 
nu sînt departe de-a considera prezenţa împăratului Austriei în mijlocul supușilor săi polonejii ca o demonstrație în contra 
Rusiei, destinată a accentua sciziunea întimplată în Tripla Alianţă. În orice caz favoarea cu totul deosebită pe care-o arată 
Francisc Iosif elementului polonez al provinciilor limitrofe va deveni un izvor de dificultăţi şi de încurcături pentru Rusia în 
regatul Poloniei. 

Comparaţția între tratamentul pe care-l au polonejii dincoace de graniţă şi între cel pe care-l au dincolo nu va fi 
desigur în folosul guvernului nostru. Oarecari concesii, cari nu erau decit drepte şi pe care ar fi fost dibaci a le acorda, între 
altele concesii privitoare la întrebuințarea limbei naţionale şi la exerciţiul cultului catolic, au fost refuzate provinciilor, cari 
sînt tratate tot ca rebele. După singeroasa insurecție de la 1863—64, liniştea nu s-a făcut în toate spiritele. Miniştrii noştri 
au păcatul de-a-şi prea aduce aminte de trecut. 

S-a comentat mult faptul că împăratul Rusiei n-a trimis, după obicei, pe un membru al familiei imperiale ca să 
complimenteze pe suveranul care se găsea în vecinătatea graniţei ruseşti. Principele Albedinski, guvernatorul general al 
Varşoviei, e cel însărcinat cu salutarea lui Francisc Iosif. Prezența principelui Czartorisky la serbările din Cracovia, 
preveninţele al căror obiect a fost, graba cu care împăratul Austriei a primit cererea magnatului polonez de-a acorda 
naturalizația fiului său şi de-a-l face supus austriac, toate acestea sînt semne rele pentru înțelegerea austro-rusască. 
Dezacordul, din latent ce era, devine vizibil. E un simptom turburător pentru pacea Europei şi ar fi bine să se oprească aci. 

Împărțeala Poloniei, completind teritoriul Rusiei, stabilise o legătură de solidaritate cu Prusia şi Austria. Această 
solidaritate a subsistat în cursul unui lung şir de ani; chiar pe atunci cînd existenţa ei nu ieşise la lumina zilei, ea era în fond 
aceea care regula raporturile dintre cele trei state. Tranzacţiile, mai mult ori mai puţin scrupuloase, cari au pus capăt 
neatirnării regatului Poloniei creaseră o complicitate de interese între cei ce beneficiaseră de împărțeală. Punctul slab, şi al 
Austriei, şi al Rusiei, a fost mult timp Polonia. , Orice desordine interioară în Austria o să trezească imediat o reacţie la noi. 
Toate întreprinderile revoluționare plănuite contra Austriei vor izbucni neapărat în Polonia. Aceste consideraţii au adus 
între noi oarecare apropiere” (Document secret asupra politicei prezentului, mai 1864, publicat în „ Rundschau” ). 

E de prisos de-a mai urma în amănunte istoria relațiilor dintre Austria şi Rusia, de-a reaminti revirimentele pe cari 
le-au suferit ele. Politica principelui Gorciacof a fost o politică de rancună. Această rancună pătrunde pînă şi memoriul 
asupra războiului din Crim, scris de mîna sa dreaptă, baronul Jomini. „Deşi Lombardia e o răsplătire destulă pentru 
Basarabia, ranele ce le-am primit de la Austria în timpul războiului din Orient sînt pururea dureroase”. 


După 1870 principele Bismarck a produs o apropiere. S-au stabilit bazele unui acord, aceea ce s-a numit înțelegerea 

între cei trei împărați (la Reichstadt). De la creațiunea încă a acestei alianțe, după conferinţe prelungite şi în fața unor 
programe amănunțite, contele Andrassy a rezumat poziția respectivă a Austriei şi a Rusiei într-un cuvint care a făcut ocolul 
sferelor politice pe vremea aceea. „Din partea d-voastră nu faceți slavism, din partea noastră nu facem polonism, iar chestia 
Orientului la calendele greceşti”. Se ştie cum a executat Rusia din parte-şi acest program, cum ea a făcut Slavism, ajutată 
prin ambiția contelui Andrassy de-a anexa Bosnia şi Herzegovina, în dorința sa de-a plăcea împăratului Austriei, dînd două 


provincii monarhiei care, de la 1859, n-a făcut decit să piarză provincii. 





La 1873 era convenit cu Austria ca ea să nu favorizeze pe polonii din Galiţia, pentru a nu escita aspiraţiile polonilor 
supuşi Rusiei. În schimb Rusia avea să ţie în linişte elementul slav de care se temea contele Andrassy. „Maşina austriacă e 
atit de exact balanţată încît un singur slav mai mult preste cei actuali ar aduce dezordine”, zicea contele, ceea ce nu l-a oprit 
însă de-a anexa Bosnia şi Herzegovina. 

De la cel din urmă război oriental încoace raporturile între Viena şi Berlin au devenit mai intime în detrimentul 
Rusiei, s-a încheiat convenţia austro-germană din noiemvrie 1879. Acuma au crezut la Viena că au mai puţină trebuință de-a 
menaja pe Rusia; deci, răminind în bune relaţii în aparenţă, în fond s-a pus la cale această demonstrație a voiajului 
împăratului în Galiţia, care e o adevărată infracțiune a înţelegerii de la 1875. A măguli pe polonii din Austria, a le 
recunoaşte importanța, a le face concesii, a lua faţă cu ei şi în simpatiile lor locul ce-l ocupa Franţa, asta va să zică a face în 


cel mai nalt grad politică antirusească. 


Spre completarea celor de mai sus reproducem după „Neue freie Presse” un pasaj dintr-o dare de seamă făcută 
alegătorilor săi de către d. Varnbiiler, deputat din Wiirtemberg. 


În rîndul din urmă, zise deputatul din Reichsrat, alegătorii mei au dorit ca sarcinile militare să se împuţineze, iar nu 
să se sporească. Dar în locul împuţinării a rezultat un spor de 27 000 în timp de pace. E o cestiune foarte serioasă. La 
aducerea proiectului de lege Gambetta nu-şi ținuse încă discursul său la Cherbourg, orizonul era cu mult mai senin, dar 
exista alt pericol. S-a dovedit în mod oficial că Rusia, la două ceasuri depărtare de granița germană, grămădise o armată 
gata de război de-a-lungul drumurilor de fier. A apărut o hartă despre aceasta, făcută de maiorul de Trăltsch, din care se 
poate vedea cum erau grămădite trupele în aşa chip încit în mai puţin de trei zile trei sute de mii de oameni să treacă granița 
germană pe la Breslau. Aceasta stătea în legătură cu următorul lucru: Rusia a făcut Franţiei propunere de-a încheia o alianță 
ofensivă contra Germaniei şi de-a o şi realiza numaidecit; aceasta din cauză că Germania îngăduise Austriei să ocupe 
Bosnia şi Herzegovina. Propunerea s-a trimis la Paris, iar ministrul francez a trimis-o lui Bismarck la Gastein. Aceasta a 
făcut-o Waddington, pe care Gambetta l-a răsturnat cu cîteva luni în urmă. Daca există ceva periculos apoi e desigur 
aceasta. Cît de limpede a văzut-o principele Bismarck se poate vedea de-acolo că numaidecit şi-a întrerupt cura, numaidecît a 
plecat la Viena şi a încheiat cunoscuta alianță, ca apărare contra unor asemenea agresiuni. Aşadar a existat pericol. Omul 
care l-a comunicat principelui Bismarck a fost răsturnat de acelaş Gambetta care acum citeva săptămîni a ținut discursul de 


la Cherbourg. 


Argumentarea deputatului german e logic strictă. Afară de asta, nu credem ca un om, care se bucură de o oarecare 


vază politică să poată spune atit de dezgheţat o inexactitate. 


[2 septembre 1880] 


[„„CORESPONDENȚA PE CARE AM ESTRAS-0...”] 


Corespondenţa pe care am estras-o ieri din „Le Temps” arată însemnătatea escepțională a călătoriei M. S. împăratului 
Austriei în Galiţia. Ea va fi dovedit îndeajuns că, cu toate tăgăduielile oficioase, nici călătoria M. S. R. Domnitorului nu poate 
fi lipsită de misiune politică. Cuvîntul nu numai principal, dar unic, pentru care „Românul” nega o asemenea misiune era 
lipsa unui ministru în suita M. Sale. Călătoria d-lui Boerescu în străinătate invalidează însă şi acest cuvînt. 

Judecînd după maniera de a procede a d-lui I. Brătianu nu avem dreptul de a spera că, în aceste aranjări de estremă 
importanţă, ţara va mai fi consultată. Precum concesia Stroussberg s-a dat fără consimțămîntul Parlamentului, iar convenția 
ruso-română s-a încheiat după spatele Corpurilor legiuitoare, a cabinetului întreg, ba chiar a ministrului de esterne, tot astfel 


bănuim că un tractat de alianță poate fi chiar semnat şi ratificat, rămînînd numai ca Parlamentul să-l înregistreze la timpul 

cuviincios. 
Daca ar mai trebui încă o serie de fapte pentru a demonstra tenziunea latentă între cele două grupuri de puteri citarea 
ar fi uşoară. Care e în adevăr înţelesul cabinetului Taafe în Austria? In ajunul unei conflagrații statul austriac caută să se 


împace cu naționalitățile. De-acolo legea pentru introducerea obligatorie în administraţie şi justiție a 





limbei ceheşti în Boemia, Moravia şi Silezia, de acolo călătoria, salutată cu entuziasm, a împăratului în Galiţia şi în 
Bucovina. În Bucovina îndeosebi s-au operat asemenea unele schimbări în favorul naţionalităţi româneşti. Astfel numirea 
mitropolitului nou, un român care pentru sentimentele sale naționale a fost espus chiar unui atentat, e o dovadă că pînă şi în 
această particulă a împărăției era nevoie de împăcarea elementului oprimat, aceasta poate pentru că în Bucovina există un 
număr oarecare de ruşi. Numai de românii din Ardeal şi din Țara Ungurească nu pare a se ţine seamă nicidecum. Dimpotrivă, 
tocmai timpul din urmă e mai bogat în legi vexatorii îndreptate contra lor, precum legea introducerii silnice a limbei maghiare 
în şcoalele confesionale şi latitudinea ce se dă guvernului unguresc ca, prin aplicarea ei, să depărteze pe învățătorii ce nu-i 
vor plăcea din şcoale cari nu sînt ale statului şi în cari el n-ar trebui să aibă nici un amestec. 

În linie generală însă politica internă a Austriei consistă în momentul de față în împăcarea naționalităților, pentru că 
peste puţin poate statul va avea nevoie să apeleze la abnegaţiunea şi sacrificiile lor. 

Tot atît de puţin asigurătoare sînt relaţiile dintre Franţa şi Germania. 

Am reprodus ieri o parte a discursului d-lui Varnbiiler, fost ministru prezident al regatului Wiirtemberg, care 
lămureşte gravitatea situației. 

În adevăr, în ziua în care d. baron Haymerle a sosit la Friedrichsruhe, baronul Varnbiiler, om de încredere al 
principelui Bismarck, povesteşte alegătorilor săi din Ludwigsburg cumcă s-a dovedit în mod oficial că Rusia grămădise, două 
ceasuri depărtare cu drumul de fier de la graniţă, o oştire gata de război de 300 000 de oameni, care în trei zile putea intra în 
Germania pe la Breslau. Rusia ar fi oferit cabinetului din Paris o alianţă ofensivă şi defensivă contra Germaniei, însă 
Waddington i-a comunicat principelui Bismarck propunerea rusască. Cancelarul întrerupe numaidecît cura sa la Gastein şi 
aleargă la Viena spre a încheia o alianță cu Austro-Ungaria, iar Waddington e răsturnat de Gambetta. De-atunci încoace 
Gambetta şi-a ţinut discursul de la Cherbourg, în care apelează la justiţia istoriei. 

„Neue freie Presse” cercetează dacă d. de Varnbiiler se poate considera ca un martor irecuzabil. Foaia vieneză arată în 
adevăr cît de mult crezămînt cată să i se dea bătrînului om de stat. Ca ministru prezident în Wiirtemberg d. de Varnbiiler era, 
ca toţi colegii săi din micile state germane, adversar al Prusiei; a fost în contra războiului Prusiei cu Austria în anul 1866. 
După aceasta însă a încheiat un tractat de alianță ofensivă şi defensivă cu Prusia, deşi în anul 1870 a căutat să se opună unirii 
Germaniei, înainte de-a se fi hotărît soarta războiului dintre Franţa şi Germania. Opt ani după aceasta însă îl vedem între 
sfătuitorii cei mai de încredere ai principelui Bismarck, ale cărui planuri economice le-a sprijinit şi cu vorba şi cu fapta. 
Acestea sînt lucruri de notorietate publică, cari nu mai lasă nici o îndoială că d. de Varnbiiler a cunoscut pe deplin intențiile 
cancelarului german. E adevărat că destăinuirile sale au avut de scop a justifica în fața alegătorilor votul său în cestiunea 
sporirii bugetului militar. Însă e un om prea cuminte pentru a împodobi fapte trecute prin aserţiuni imprudente, cari l-ar face 
să piarză pentru totdauna încrederea principelui de Bismarck. Afară de asta vorbele sale corespund cu ceea ce s-a petrecut 
într-adevăr. Aducă-şi cineva aminte de conversaţia principelui Gorciacof cu jurnalistul francez Louis Payramont în Baden- 
Baden, aducă-şi aminte de războiul dintre gazetele germane şi cele ruseşti, de întîlnirea împăraţilor în Alexandrowo, cari 
preced călătoriei principelui Bismarck la Viena, şi în fine aducă-şi aminte că în anul acesta ţarul n-a călătorit în Germania, 
ceea ce în alți ani fusese obicei. Venim deci la concluzia că d. de Varnbiler nu numai c-a spus adevărul, ci avea totodată 
siguranţa că-i este permis să-l spuie. 

În acest din urmă punct consistă importanța destăinuirilor sale, căci prin asta se dovedeşte că principele Bismarck nu 
mai are nevoie de-a tăinui cauzele alianţei austro-germane. 

După ce dar oameni autorizaţi şi consacrați cu totul în misterele politicei cancelarului german arată că pericolul unei 
conflagrațiuni nu numai a existat, dar există încă şi, după ce se arată în contra cui e îndreptat ascuțişul alianței austro- 


germane, oficioşii tot cred a putea avea naivitatea să tăgăduiască misiunea politică a călătoriei M. S. Regale. 


[3 septembrie 1880] 





„CONSILIUL GENERAL AL INSTRUCŢIEI...”] 


Consiliul general al instrucției, adunat rîndul acesta, avînd a dezbate şi vota programele de liceu, va scoate fără 

îndoială limba latină din gimnazie şi din liceul inferior, ba nu ne-am mira nici atunci cînd am vedea aplicîndu-se aşa-numita 
reformă, din toamna aceasta începînd, în toate clasele. Se pare deci că, sub al treizeci şi şaselea Consiliu de Miniştri format de 
d. I. Brătianu în curs de patru ani, a sosit ora fericită în care şi învățămîntul să fie pus pe calea adevăratului progres. 

Nu credem să avem nevoie de-a insista mult asupra ineficacităţii învățămîntului ce se dă în România. Pe lîngă aceea 
că copiii nu învaţă aproape nimic, nici macar a-şi scrie corect limba lor maternă, se mai adaogă şi deplina lipsă a oricării 
influenţe educative în şcoalele noastre. Cauza principală a acestui îndoit rău e desigur modul viţios al formării şi numirei 
corpului didactic. Fără a fi avut o universitate bună, s-au format o sumă de licee şi de gimnazii cu profesori culeşi după 
întîmplare, cari n-aveau a justifica alte studii decît iarăşi numai cele liceale. Vechii şi bunii profesori de liceu de sub domnia 
lui Ştirbei şi a lui Grigorie Ghica s-au prefăcut de atunci în profesori de universitate. Tot astfel s-au înființat mii de şcoale 
rurale făr-a fi avut şcoale normale bune, încît, începînd de la talpa bucoavnei pînă în culmea învățămîntului, totul a fost 
deplasat în modul cel mai democratic. Corpul didactic, compus după principiile legii instrucției chiar din oameni cari-şi 
închipuiau a şti ceva fără a şti nimic, a produs în şcoli o generaţie care asemenea îşi închipuieşte a şti ceva şi are pretenții şi 
exigențe conformate acestei iluzii, iar în fond n-are nici cultură, nici creştere. După sfint şi tămîia; după urmele unui corp 
didactic format în condiţii atît de vicioase au trebuit să rezulte o mulțime de rele aproape incurabile: superficialitatea predării 
materiilor, ignorarea rolului pe care obiectele deosibite au a-l exercita asupra formării caracterului şi-a inteligenţei, încărcarea 
programelor cu materii de prisos, lipsa de control în întrebuințarea cărților didactice, căci cu cît o carte era mai rău scrisă cu 
atît era mai sigură de-a fi aprobată de ministeriu pentru introducerea în şcoale ş.a.m.d. 

Espunînd aceste lucruri cată să stabilim o rezervă. Există o serie întreagă de profesori cari din capul locului au tratat 
şi instrucţia în genere şi predarea obiectului lor în modul cel mai serios. În parantez adăugăm că tocmai această serie de 
bărbaţi n-a avut a se bucura de încurajarea ministerului lor respectiv şi că — dacă există într-adevăr unele progrese reale în 
instrucție — ele s-au realizat abstracție făcînd de la administraţia statului, care s-a mărginit a băga bețe în roate şi a împiedeca 
orice lucru bun, a încuraja orice pornire rea. În şcoală s-a petrecut cam ceva analog cu ceea ce se-ntîmplă în justiţie. Desigur 
că nici amovibilitatea, nici protecţiile, nici consideraţiile electorale, cari influențează numirile în magistratură, nu sînt de 
natură a încuraja independenţa de caracter şi soliditatea corpului judecătoresc. Cu toate acestea învățătura atît de generală a 
dreptului în şcoli străine au creat un număr atît de suficient de jurişti încît din acesta s-ar putea alege un corp stabil de 
judecători buni. 

Ceea ce am voit să se ştie e că, în privirea instrucției de la noi, nu poate fi vorba nici de utilitarismul, nici de 
clasicismul direcției ei — căci ea n-a fost pînă acuma nici una, nici alta, ci un amestec nerumegat de elementele cele mai 
diverse, cele de mai de prisos adeseori. Noi nu avem dreptul de-a ne plînge de exemplu de relele urmări ale învățării limbelor 
clasice, pentru că pîn-acum n-avem a înregistra oameni cari să fi învăţat vro latinească acătării în şcoale; tot astfel n-avem 
dreptul de-a ne plînge nici de-o direcţie prea realistă, căci şi ştiinţele exacte au fost predate, în şcoalele secundare cel puțin, 
de oameni nepreparaţi, cari în parte nu posed nici minimul de cunoştinţe exigibile. 

Cu toate acestea cestiunea s-a pus. Prea se-nvaţă latineşte şi se neglijează alte obiecte. Ei bine, de acum nu se va mai 
învăţa latineşte, dar se vor neglija cu rigoarea de pîn-acum şi celelalte obiecte. 

Cumcă cestiunea s-a pus şi în alte ţări fără a se rezolva încă, fiind extrem de grea, se ştie. Noi, cei mai superficiali şi 
mai puţin culți, coada Europei cum s-ar prinde, ne-am luat-o asupră-ne s-o hotărîm definitiv la Bucureşti, în aplauzele 


Europei fără îndoială. 

Cestiunea în Europa s-a pus astfel. Nimeni nu negă valoarea educativă a unor studii clasice făcute cu metod, ci 
întrebarea e daca foloasele stau în proporție cu puterea şi timpul cheltuit. D. A. Bain, profesor de logică la Universitatea 
scoțiană din Aberdeen, consacră acestei cestiuni o carte întreagă şi opune principiul economiei vieței ca argument principal în 
contra tuturor foloaselor ce le dau studiile clasice. Nu e vorba deci de valoarea absolută a unor asemenea studii, pe care n-o 
contestă nimenea, ci de valoarea relativă, de ceea ce se cheltuieşte din viață şi se cîştigă în viață prin ele. E un fel de buget pe 
care-l face profesorul englez studiilor clasice şi găseşte că în Anglia, unde dezvoltarea vieţii materiale e atît de mare, sistemul 
vechi prevalează, fără a fi în raport cu dezvoltarea actuală a poporului englez. Cartea sa va întîmpina desigur o mare opoziţie 
şi vor trece ani mulți pînă să se decidă cestiunea de cătră oameni cu totul speciali în materie de învățămînt. 

La noi însă se va decide repede-repede. Şi de cătră cine? De cătră Consiliul General al Instrucţiei, consiliu în care 
două din trei părți a membrilor sînt cu totul străini învățămîntului pentru care formează programe. Institutori de clase primare, 
profesori de muzică şi de pictură, profesori de la şcoala de agricultură, de la cea de meserii şi de construcție de maşini, aceştia 
formînd o majoritate de elemente disparate cu totul, vor avea să decidă marea cestiune daca valoarea educativă a limbelor 
clasice e în proporţie cu cheltuielile ce se fac pentru ele. Şi desigur că, cu seriozitatea care caracterizează generaţiile actuale, 
lucrul se va şi hotărî într-o singură seară şi aplica cu toată profunditatea. 


Ne pare rău să constatăm că cu atîta uşurinţă se tratează viitorul intelectual al unui popor întreg! 


[4 septembrie 1880] 


[„„AM TREBUI SĂ COMPUNEM...”] 


Am trebui să compunem un anume dicţionar de graţioasele epitete ce se dădeau Domnului, Adunărilor şi miniştrilor 
prin gazetele roşii în timpul guvernului Catargiu, şi o anume antologie — floarea cuvintelor, zice biserica — de toate tiradele 
desperate a la Nichipercea cîte se adresau conservatorilor pentru liniştitele şi regulatele relații internaționale pe cari le 
întrețineau cu Austro-Ungaria. „Corpul sîngerînd al României aruncat la picioarele contelui Andrassy” era fraza stereotipă 
pentru a însemna tractatul de comerţ; Vodă era „un agent al d-lui de Bismarck”, despre care „Românul” credea că n-o să afle 
români îndestul de denaturați ca să-l secundeze în planurile sale. Ce s-au ales azi din acele acuzaţii nedemne, de rea-credință, 
adevărată spumă a turbării patrioților nepuşi în slujbă? Nimic! Ironizatul ministru-baron al cabinetului conservator, d. V. 
Boerescu, continuă — pentru a vorbi limba „Românului” — a arunca corpul sîngerînd al României, de astă dată la picioarele 
d-lui de Haymerle, iar M. Sa Domnul e, în timpul discursului lui Gambetta ţinut la Cherbourg, un oaspe al familiei imperiale 
a Germaniei. Să se fi întîmplat umbra celor de astăzi sub conservatori, patrioţii ar fi simulat un paroxism care ar fi făcut 
necesară răcorirea lor în casele de sănătate şi citirea moliftelor marelui Vasilie. 

Astăzi, de la venirea la putere a patrioților, România e aservită politiceşte şi economiceşte mai mult decît oricînd şi 
poartă coada alianței austro-germane; cu toate acestea, fiindcă patrioţii sînt mari şi tari, toate sînt bune şi frumoase. 

Cu toate acestea, nici sub fanarioți chiar atîrnarea intereselor statului român de capriţiile vecinilor n-a fost mai mare 
decît astăzi. O probă dintr-o mie şi-o sută ar fi de ajuns. „L'Indépendance roumaine” a publicat bunăoară, mai zilele trecute, 
un comunicat al Ministerului de Comerţ din Austria adresat Camerei de Comerţ şi Industrie din Viena, în urma unei anchete 


făcută de acel minister asupra reclamaţiunilor la cari a dat 





loc esecutarea şi interpretarea convenției comerciale austro-române. În acest comunicat se zice că Ministerul de Externe a 
fost invitat de-a susținea cu tărie reclamaţiile comerțului austriac cîte se produc şi de-a insista ca inconvenientele să fie 
înlăturate. Ministerul de Comerţ a făcut să răsară mai cu seamă plîngerile relative la modul arbitra cu care se fac evaluaţiunile 


la vamă ş.a.m.d. 


În ce s-atinge însă de dările şi taxele de navigaţie în oraşele romane de pe Dunăre, i s-au comunicat Ministerului Afacerilor Străine 
toate amănuntele şi toate faptele cari au rezultat din anchetă, pentru ca ministrul nostru din România să le sprijine cînd va avea să susţie 
reclamaţiile noastre către România . . . Pentru taxele de navigație guvernul Român a ţinut seamă de plingerile noastre, adresind 
prezidenților comitetelor de port o circulară prin care dă acestor funcționari controlul asupra antreprenorilor acestor taxe şi le indică a 
interveni, ivindu-se diferenţe între antreprenori şi particulari. Ministrul comunică Camerii o traducere a acelei circulare, invitind-o a aduce 


cuprinsul ei la cunoştinţa celor interesaţi. Ar fi de dorit ca aceşti din urmă să comunice verbal sau în scris Ministeriului de Comerț 

observaţiile lor asupra executării şi a rezultatului măsurilor luate de guvernul român. 


Pentru a putea controla întrebuințarea veniturilor la navigaţie s-a cerut ca să ni se facă o comunicaţie periodică asupra stării acestor 


venituri şi să ni se aducă la cunoştinţă proiectele ce sînt a se executa prin mijlocul sumelor percepute. 


Avem deja la Ministerul de Comerţ un estras de pe aceste proiecte. Însă, nepărînd suficient pentru a exercita controlul sus- 


menţionat, s-a cerut o complectare a acestor ştiri. 


În timpul anchetei a fost vorba de a face ca comerțul să stabilească biurouri de reclamaţie în locurile în cari se află vămi Române, 
şi mai cu seamă în Bucureşti. Aceste biurouri vor avea misiunea de-a primi plîngerile comercianților în genere, de-a aduna materialele 
necesare pentru constatarea inconvenientelor existente şi de-a lua măsuri destinate a satisface comerțul prin reclamaţiuni adresate 


autorităţilor superioare. 


Ministerul consideră că stabilirea unor asemenea biurouri e foarte utilă şi recomandă prin urmare Camerei de-a discuta şi 


întrebuința mijloacele care ar putea servi la realizarea acestei idei. 


Ministeriul Afacerilor Străine a fost informat de impulsiunea dată acestei idei de cătră anchetă şi a fost rugat ca, în caz de-a se 
crea asemenea biurouri de reclamaţie, să ordone legaţiunii I. şi R. din Bucureşti, precum şi tuturor autorităților consulare I. şi R. din 


România, de-a le da concursul cel mai energic în exercițiul funcţiunilor lor. 


Iată dar viitorul ce ne aşteaptă: controlul exercitat de-un stat străin asupra percepţiei dărilor vamale şi de navigațiune 
şi o organizaţie întreagă de biurouri de reclamaţie a căror activitate să fie neîntrerupt îndreptată în contra activității fiscului 
nostru. Comunicatul de mai sus, iscălit de d. Kremer, ministru de comerţ al Austriei, e, pare-ni-se, destul de elocuent pentru a 
arăta pînă unde se pot ridica, sub un guvern roşu, pretenţiile de internaţionalitate şi de prerogative consulare. Pe cînd negoţul 
şi industria străină, sprijinite cu energie de guvernele lor, cuceresc stradă cu stradă şi port cu port în România, sustrăgîndu-i- 
se pe zi ce trece românului orice mijloc de alt trai decît agricultura estensivă şi funcţiile statului, tot pe atuncea foile oficioase 
visează a dezgropa movili de aur din Carpaţi, pentru a ne îmbogăţi peste noapte. Dacă veţi descoperi chiar munţi de aur, cari 


împing la lene, în locul cărbunelui de pămînt, care împinge la muncă, cu acest sistem nu vor fi ai noştri. 


Cititorul însă va vedea cît e de elastică coarda concesiilor cătră străini cînd patrioții sînt la putere şi ce moft e 


catonismul lor cînd sînt în opoziţie! 


[5 septembrie 1880] 


[„NU NE ÎNDOIM ...] 


Nu ne îndoim că şi articolii 82 şi 83 din Constituţiune, cari regulează succesiunea la tronul României, vor forma 
obiectul unei tocmeli între guvern şi nație, în care guvernul va începe prin a nu concede naţiei nici un fel de drept de-a se 


pronunţa. 


Într-adevăr, art. 82 prescrie că puterile constituţionale ale Domnului sînt ereditare în linie directă şi legitimă a Măriei 
Sale Carol I, din bărbat în bărbat, prin ordin de primogenitură, cu escluziunea femeilor. Coboritorii M. Sale vor fi crescuți în 


religiunea ortodoxă a Răsăritului. 





Acest articol nu se aplică în cazul de față, de vreme de M. Sa n-are coboritori. O singură dispoziţie e esențială, aceea 
care priveşte religia moştenitorului tronului. 

Astăzi nu mai e discuţie că acest punct e de-o estremă gravitate. Biserica ortodoxă a Răsăritului a luat la români o 
formă deosebită de aceea a altor biserici: ea nu e numai o comunitate religioasă, ci totodată naţională. Bizanțul a avut veleități 
de papism, biserica rusească are veleităţi periculoase de cezaro-papism, de întindere a legii prin mijlocul săbiei pentru 
augmentarea puterii statului; la români ea a fost din capul locului o comunitate religioasă care îmblînzea prin iubire 
inegalităţile sociale şi care făcea pentru oameni o datorie din ceea ce, în lumea modernă, e un drept. Liniamintele organizării 
democratice a bisericei române se arată ab antiquo încă. Stînd cu alte biserici în legături formale, nu de subordinaţie, ea a 
înlocuit la români, în timpii cei răi, organizaţia politică şi economică. Astfel întîmpinăm în oraşele mari biserici cari 
aparţineau fiecare la cîte o breaslă, iar în Ardeal vedem că ea a devenit totul pentru români: ea organizează şi întreține 


învățămîntul primar, cel secundar clasic, ba chiar şi cel real al poporului. Preotul de acolo n-a învăţat numai canoanele, ci şi 

disciplinele economiei de cîmp; el e învățător şi sfătuitor în interesele morale şi materiale, ba chiar în cele juridice, ale 
poporenilor săi. Cu toată toleranța dar care caracterizează în sute de ani biserica noastră, nu e de tăgăduit că îngăduinţa ei 
răsărea din tăria ei organică. Firele vieței religioase se ţeseau în tot organismul social: în familie, în şcoală, în relațiile 
economice chiar. Mănăstirile cele mari erau ateliere de industrie: se tornau litere, se ţeseau materii de lînă, se lucra lemnărie 
de toată mîna, ba erau şi fonderii de turnat metale. Pe cînd egumenul şi cei cărturari ai soborului traduceau literatura teologică 
în limba română, în acelaşi timp călugării necărturari se îndeletniceau cu cele mai deosebite industrii, începînd cu cele 
agricole, sfirşind cu manufactura de lux: adevărate comunități şi de credință şi de muncă. 

Tot spiritul acesta începe a dispărea; putem susține chiar că atotputernicia statului cosmopolit de astăzi, încăput pe 
mîna Fundeştilor şi Costineştilor, distruge în acelaşi grad şi biserică şi naţionalitate. 

Ireligiozitatea, abstracţie făcînd de dogme, se întinde într-un mod înspăimîntător în secolul nostru. Căci, la dreptul 
vorbind, credincioşii bisericilor nu prea au ştiinţă deplină despre dogmele şi canoanele cari îi stăpînesc: ceea ce formează 
adevărata tărie a bisericei este sentimentul religios, sentimentul de conexiune frăţească între membrii comunităţii bisericeşti. 
Acest sentiment piere pe zi ce merge din România: comunitatea naţională şi religioasă, legăturile de iubire şi de reciprocitate 
cari existau înainte între toate clasele societăţii şi cari făceau din cel bogat amicul celui sărac, din sărac pe apărătorul celui 
bogat, toate acestea ne-au fost escamotate de către plebea demagogică din România, ale cărei porniri se rezumă în două 
cuvinte: invidie şi sete de cîştig fără muncă. 

În asemenea stare de lucruri religia moștenitorului nu e indeferentă, mai ales într-un secol în care toate legăturile 
bazate pe respect şi afecțiune ameninţă a dispărea, într-un secul în care fiul se naşte duşman părinților şi-n care toată suflarea 
omenească începe a fi avizată, în mod american, la sine însăşi, permiţîndu-i-se orice mijloc, cît de imoral şi cît de rău, de-a se 
ridica, numai dacă ştie a încunjura cu dibăcie paragrafii Codului penal. Cînd judecătorul dinlăuntru încetează, ce putere are 
judecătorul din afară? 

Articolul 83 al Constituţiei stabileşte succesiunea în lipsă de coboritori ai M. Sale. 

În asemenea caz succesiunea se cuvine: 

1. Celui mai în vîrstă dintre fraţi (ceea ce nu se întîmplă acum). 

2. Coboritorilor acestora după regula statornicită mai sus (din bărbat în bărbat, prin ordin de primogenitură). 

Nici aceasta nu se potriveşte. 

Aci avem a face cu o adopţiune care nu e prevăzută în Constituţie. 

Ceea ce dorim aşadar este ca punctul să fie în adevăr discutat. Ar fi periculos pentru statul nostru dacă, după 
îndeplinirea designării unui succesor, chestiunea ar mai putea fi controversată într-un chip oarecare, dacă ea ar putea forma 
fie un pretext de amestec, fie o invocare de nulitate. Amîndouă relele acestea cată să fie cu totul înlăturate, şi aceasta nu se 


poate întîmpla decît avînd prea multe, nu prea puţine scrupuluri în rezolvarea cestiunii. 


[6 septembrie 1880] 





„LIPSA DE INTERES..."] 


Lipsa de interes şi de mişcare a alegătorilor cu ocazia alegerii de acum două zile [î]i da „Românului” o ocazie ca din 


senin să învinovăţească opoziţia de fel de fel de lucruri. 


Afară de larma făcută în cîteva ziare nu vedem încolo nici o mişcare politică; o nepăsare vinovată pare a fi cuprins pe toți, pe toate 
partidele. 

Această atitudine arată din partea opozițiunii că ea a început să dospească uneltiri, ca în unele ţări vecine, a început să amenințe cu 
moartea pe membrii guvernului şi pe susţinătorii lor şi ai ideilor liberale. Cînd cineva adoptă o asemenea linie de purtare este natural să nu 


mai îndrăznească a se înfățişa înaintea poporului, care a desprețuit totdeauna asemenea procedări nedemne şi chiar criminale. 


Zău? Dovadă republica de la Ploieşti şi aruncarea cu pietre în d. de Radovitz, agentul diplomatic al Germaniei în 


România! 


În locul frumoasei şi sănătoasei lupte constituționale opoziţiunea de toate nuanțele preferă dar uneltirile subterane şi lasă astfel să se 


atrofieze, prin lipsa de luptă, şi instituţiunile cele mai binefăcătoare pentru ţară. 


Ce mofturi or mai fi şi astea! Sistemul de falsificare a alegerilor, prin fals în acte publice, prin trecerea în listele 


colegiului I şi al II-lea de oameni fără nici o avere şi însemnătate, prin cumpărarea de voturi cu funcțiuni, diurne şi păsuiri, 

prin înmulţirea în infinit a funcțiunilor cari atîrnă direct ori indirect de stat a descurajat, se-nțelege, pe alegătorii independenți. 
Atotputernicia bandei de esploatatori, răzimată de nepăsarea şi lipsa de control din partea Coroanei, aruncarea statului în mîna 
unor demagogi rău nărăviți, copilăroşi, deşerți, muşterii de portofolii, ceea ce-a făcut ca în patru ani firma Brătianu să acopere 
treizeci şi şase de Consilii de Miniştri, dezordinea şi anarhia adusă prin aceasta în toate serviciile publice şi esploatarea tutulor 
organelor şi resurselor statului numai pentru scopuri electorale cată să inspire cetățeanului onest, la noi ca şi în America, un 
dezgust pronunţat pentru formele goale ale instituțiilor al căror miez e cumulul, pensia reversibilă, direcţiile de bancă şi de 
drum de fier ş.a.m.d. În realitate nu i-a mai rămas ţării nici un mijloc legal de control şi de apărare contra atotputerniciei 
brătieneşti. Şi cum ar şi rămînea? D. Brătianu disprețuiește țara, începînd cu amicii săi. Sau cred oare într-adevăr Costineşti, 
Mihăieştii, Flevii şi ceilalţi ejusdem farinae că poate exista umbră de respect pentru deosebitele categorii de demagogi 
flexibili, de vînători de posturi şi diurne, în pieptul omului care-i întrebuințează? Cred ei că scabroasa afacere i-a putut inspira 
respect de cucernicul Mihălescu? Dar [î]i susține şi-i sprijină pentru că sînt necesari deşertăciunei sale, pentru că numai cu 
asemenea creaturi d. Brătianu poate juca rolul unui om de stat. 

Şi la nepăsarea țării opoziţia e de vină. Dar ce-i mai rămîne de făcut opoziţiei? Are ea moşii de arendat, directori de 
bancă de ales cu procure false, directori şi funcţionari de numit la tutunuri, la drumul de fier, la băuturile spirtoase, la miile de 
locuri şi locşoare cu care atotputernicia guvernului prinde conştiințele alegătorilor? Cîtă parte neatîrnată materialiceşte şi 
intelectual mai există în poporul românesc se pronunță cu tărie în contra guvernului; partea cealaltă, frămîntată de mici 
interese de clică, ține grapă de guvern, de orice guvern s-ar întîmpla în România, pentru că mii de mii de interese materiale, 
mii de apetituri sînt legate de guvern. Că aceste toate se satisfac în socoteala bugetului şi a binelui public e cunoscut de toți. A 
mai vorbi în asemenea împrejurări de funcţionarea instituțiilor liberale e o adevărată ironie. 

De aci însă răsare că, lupta nemaifiind nici între principii, nici între grupuri măcar de interese de clasă, ci reducîndu-se 
pur şi simplu la lupta între o nenumărată bandă de esploatatori parveniţi, pe de-o parte, şi între nația bucăţită în indivizi pe de 
alta, individul, avizat la sine însuşi, amenințat de o administrație coruptă şi fără de demnitate în toate interesele sale, să simtă 
că legea şi instituțiile sînt literă moartă, că arbitrariul şi cupiditatea de clică sînt totul şi — văzînd că nu mai are nici cui se 
jelui, nici pe cine se sprijini — să cază în apatia popoarelor condamnate la nenorocire. 

Noi înţelegem foarte bine ca „Românul” să se teamă pînă şi de hîrtiuţa, răspîndită mai zilele trecute prin capitală, în 


care membrii guvernului sînt ameninţaţi cu moartea. 





Această teamă nu e decît prea justificată. O aglomeraţie de oameni corupți şi fără principii, de muşterii de portofolii şi 
precupeți de interese ale statului cată să se teamă şi de umbra lor proprie. 

Ne mirăm numai de cine face asemenea imputări opoziţiei în asemenea împrejurări. Oamenii cu scandalul de la 
Slătineanu, îndreptat contra unei uriaşe puteri europene în momentul în care toată simțibilitatea ei era escitată prin războiul cu 
Franţa; oamenii cari au proclamat republica de la Ploieşti; oamenii cari numeau pe Vodă un agent al d-lui de Bismarck şi-l 
amenințau, prin gura unui actual ministru plenipotențiar, cu asasinatul; oamenii cari, nefiind în pita lui Vodă, ajunsese în 
ziarele lor la paroxism de furie, oamenii cari declarau că între ţară şi tron e un abis — umplut c-un portofoliu ministerial şi o 
guvernatură de bancă!. . . 

Ca să se judece tonul destrăbălat pe care-l avea „Românul” în opoziţie fiind, reproducem următoarele şiruri din 


numărul lui de la 2 mai 1875: 


Ei vor acum să facă ca cuvîntul stabilitate să semnifice: jafuri, hoţii, bici, impozite ruinătoare pentru cetăţeni şi 
sleitoare sorginților averii publice, ruinarea sătenilor pîn-a cerşi pe stradele oraşelor, uciderea comerțului ş-a născîndei 
noastre industrii, şi darea statului român în deplina posesiune a Germano-Ungariei, prin Porţile de Fier, prin căile ferate şi 
prin convențiunea comercială. 

Cunoscut fiind c-aceasta este ceea ce partida ordinei, sub direcţiunea ministrului Catargi, numeşte stabilitate, să 
spunem acum publicului şi ceea ce ea plămădeşte de cîtva timp. Toţi muşteriii de ministere din această partidă şi-au regulat 
pozițiunea în modul următor: Austro-Ungaria a dat naştere acestui minister. 

EI s-a angajat, precum însuşi a mărturisit-o, să-i dea în posesiune România pe cale economică. 

O parte din aceste angajamente le-a îndeplinit, mai adăugînd, pentru mai buna asigurare a străinilor, ruinarea şi 
demoralizarea naţiunii. 

Nu mai rămîn acum de îndeplinit decît: 

Darea căii ferate în posesiunea Austriei. 

Votarea convenţiunii de comerţ; şi se ştie de toți că aceasta este prima şi ultima lucrare a Camerii ce vine. Odată ce se 


va îndeplini şi această lucrare, nobilii de toată mîna şi de toate provenințele — cari compun actuala bandă guvernamentală 

— afirmă c-au dobîndit asigurarea că d. Catargi va fi înlăturat în favoarea d-lui Dumitru Ghica şi tovărăşia. 


Vază-i azi publicul şi judece cu ce oameni are a face. Tovărăşia prințului Ghica e azi admirabilă, pretențiile Austriei 
bune, şi nouă linii de drum de fier concedate în favorul esclusiv al acestei puteri vor împlini lacunele acelei convenții, iscălită 


şi supusă semnăturei domneşti de către roşii! 


[7 septembrie 1880] 


[NECROLOG. MANOLACHE KOSTAKI EPUREANU] 


Duminecă, la 7 (19) septembrie, la 3 ore după-amiazăzi a încetat din viaţă 


Manolache Kostaki Epureanu 


Greu bolnav, plecase din ţară la Viena şi de-acolo la Wiesbaden, unde părea a se îndrepta. Întors în Viena pentru că 
temperatura fusese aspră la băile recomandate, fu trimis de medici la Schlangenbad din Nassau, unde, învins de boală şi de o 
timpurie bătrîneţe, şi-a dat obştescul sfîrşit. 

O timpurie bătrîneţe în adevăr! Abia de 56 de ani, Manolache Kostaki avea arătarea unui om cu mult mai bătrîn. 
Coborîtor dintr-o familie istorică a Moldovei şi moştenind o avere mare, însă încurcată prin împărțeli şi datorii, el a fost viața 
întreagă pe de-o parte bîntuit de grija de-a păstra averea strămoşilor ca razim al influenţei politice, pe de altă parte amestecat 
ca factor de căpetenie în toate mişcările politice ale patriei sale. Studiind în Heidelberg, în timpul în care Juna Germanie îşi 
stabilea idealele ei politice, ca curent opus stării monarhiei absolute ce domnea în Europa în urma sfintei alianțe, M. K. 


Epureanu păstrase, din studiile sale în ştiinţele politice şi juridice, idealul constituțio- 




















16. MANOLACHE KOSTAKI EPUREANU, 
„Timpul”, 10/22 septembrie 1880, reprodus în „Resboiul”, 12 septembrie 1880. 


nalismului englez, bazat pe libertatea de-a face ceea ce e bine şi just, pe spiritul adevărului şi al muncii. Credinţa sa 
fundamentală era că un stat numai atunci poate înflori cînd destinele sale sunt conduse de partea aceea a naţiei care e 


neatîrnată prin avere şi prin cultură şi că orice stat e osîndit la o retrogradare sigură cînd încape pe mîna oamenilor cari-şi fac 

din politică o meserie de cîştig, un mijloc de îmbogăţire ori de bun trai. Avem înainte-ne o foaie ieşită de sub dictatul său 


propriu şi iscălită de el, în care arată care trebuie să fie ţinta partidului conservator. 


Întărirea instituţiilor, concordia între fiii aceleiaşi țări, asigurarea proprietății şi a muncii, înlăturarea elementelor parazite cari, sub 
o formă sau sub alta, nu trăiesc decît din averea sau din munca celorlalți: aceasta trebuie să fie mai ales ţinta oricărui partid conservator, ba 


mai mult, a oricărui partid serios, oricare ar fi denumirea sa. 


Ca orator, Epureanu era strălucit. Ore întregi fermeca auditoriul, îmbrăcînd adevărurile cele mai crude în forma 
nevinovată a unui umor atît de contagios încît cei mai mari adversari politici ai săi, departe de-a fi jigniți de acele valuri de 
fină ironie, de acele scînteieri ademenitoare ale unui spirit atît de cultivat, atît de elegant şi de-o amabilitate personală 
covîrşitoare, îl ascultau cu adîncă plăcere. Nu fraze mari şi patetice, cum le obicinuiesc oratorii populari, ci argumente şi un 
spirit de fermecătoare conversaţie: iată arta în care era maestru. Epureanu era un orator cu totul modern. Dar îndărătul acestui 
farmec al graiului se ascundea o inimă rănită de starea tristă a patriei lui, căci el a fost cel dintîi poate care nu s-a lăsat 
nicicînd orbit de frazeologia goală a politicilor de industrie, nici de aparențele unui progres în forme, pe cînd în fond poporul 
dădea îndărăt pe toate căile. 


Începîndu-şi cariera politică prin participarea la revoluţia din 1848, el a fost una din podoabele Curţii lui Grigorie 
Ghica Vodă, amic şi consiliar în cele bune al lui Vodă 





Cuza, prezident al Constituantei din 1866, prezident de Consiliu sub Vodă Carol. O învățătură vastă, un spirit de o libertate 
genială, o onestitate superioară pînă şi umbrei vreunei îndoieli, un nume vechi, înrădăcinat în tradiţiile unui curat patriotism 
şi, cu toate nesfirşitele necazuri ale vieţii sale, totdeauna vesel, amabil, îndatoritor, oricît de obosit, de bolnav sau de supărat 
ar fi fost: astfel era omul, făcut pentru a împăca urele şi prevenţiunile dintre oameni. 

Astăzi acea bogăţie de spirit, de sentiment, de amabilitate nu mai e decît o mînă de pămînt. Nu numai partidul conservator, 
țara întreagă suferă o grea pierdere, căci în crearea unor asemenea oameni natura e estrem de avară. Atins de maiestatea 
morţii, înaintea căreia împăratul şi ostaşul sînt deopotrivă, nu se va afla mînă care să se ridice pentru vro învinuire înaintea 
strălucitoarei amintiri pe care acest muritor o lasă pe pămînt. Deci, uşoară-i va fi țărîna şi amintirea neumbrită de aripa 


uitărei!... 


[10 septembrie 1880] 


[„ÎNTR-UNUL DIN NUMERELE TRECUTE 
AM CREZUT...”] 


Într-unul din numerele trecute am crezut de cuviință a insista asupra religiei moștenitorului eventual al tronului. Daca 
ne întoarcem şi acum la cestiunea aceasta e pentru că citiserăm în ziare străine de oarecari piedici ale trecerii la legea 
răsăriteană, despre cari n-am vorbit, tocmai fiind că erau în cestiune persoane ale căror convingeri religioase sînt vrednice de 
tot respectul. Aşadar, fără a cita nume proprii, am spus numai că religia moştenitorului nu e indiferentă; că numai aparținînd 
bisericei naționale el va cunoaşte însemnătatea acestui factor considerabil în viața unei naţii. Am vorbit de biserica naţională 
îndeosebi, nu de legea ortodoxă; şi de deosebirile ce biserica noastră le are, nu în dogme, dar în spiritul şi atitudinea ei, de 
celelalte biserici; am însemnat cîteva liniamente ale vechei ei organizări autonome şi am spus — ceea ce e cunoscut 
îndealtmintrelea tuturor din ţară — că biserica la noi nu era numai o comunitate religioasă, ci şi naţională. A existat în țările 
noastre sute de ani cler grecesc. Confundatu-s-a el vreodată cu clerul român, fie de mir, fie călugăresc? Nu. Din contra, au 
fost totdeauna opuşi unii altora; 
totdeauna mitropoliţii şi ţara căutau să depărteze acest cler străin, intrat prin mănăstirile închinate, deşi era de-o lege cu noi. 
Am spus că clerul bizantin avea veleități de papism, de biserică universală; cel rusesc manifestă în timpii din urmă veleități 
de cezaro-papism. Toate acestea românii le-au respins pe cît au putut. Astfel am văzut cum în Banat şi în granița militară, pe 
acelaşi teritoriu, în aceleaşi circumscripţii, românii s-au despărţit de sîrbii de aceeaşi lege şi-şi au episcopul lor propriu. 
Înlăuntrul aceleiași monarhii, aceluiaşi district chiar, românii nu vor să fie în comunitate religioasă cu străinii, deşi recunosc 


identitatea dogmelor şi a canoanelor. Am susținut mai mult: că legea catolică la români, ritul greco-catolic, se deosibeşte de 

restul bisericii române într-un mod cu totul esterior, cel puţin în ochii poporului, şi că deosebirea nu are înțeles decît pentru 
clerul superior. Aşadar, ceea ce am crezut noi esenţial nu e deosebirea de dogme între noi şi alte biserici; pentru conştiinţa 
poporului o asemenea deosebire e imperceptibilă. Lucrul asupra căruia apăsăm este absoluta deosebire între spiritul 
democratic, de muncă şi iubire de adevăr, care stăpînea şi stăpîneşte încă în multe părți în biserica română, spre deosebire de 
formalismul gol al altor biserici şi de atîrnarea acestora de puterea politică a statului. Ceea ce e revoltător pentru orice 
conştiinţă liberă este plecarea bisericei sub autoritatea statului, esploatarea credințelor religioase pentru scopuri politice. 
Astfel vedem mişcîndu-se popoare întregi în urma crucei, pentru a-i asigura triumful, se zice, în realitate însă pentru a 
răspîndi dominaţiunea puterii lumești a împărăției respective. Cîte puteri nu se servă de acest pretext pentru a comite neauzite 


nedreptăți! Ceea ce e 





dar important, repetăm, pentru noi este participarea eventualului moştenitor la comunitatea religioasă română, interesarea 
pentru spiritul şi autonomia ei, conştiinţa clară că, afară de unitate dogmatică, nu există nici un fel de altă legătură între 
biserica noastră şi celelalte. Asemănarea în comunitatea bisericească între un român greco-catolic şi unul greco-oriental e mai 
mare decît între acest din urmă şi un muscal, un grec sau un bulgar. Lucrul sună paradox, dar e departe de a fi. Cu toate cele 
patru puncte, cu tot „ex patre filioque procedit”, cu tot primatul recunoscut al papei, acelaşi spirit de comunitate religioasă- 
națională domneşte la românii greco-catolici ca şi la cei greco-orientali. Nu e vorbă măcar despre o biserică universală, care 
să coprinză omenirea întreagă înfrățită; nu e nici măcar vorba de-o biserică coprinzînd un grup de popoare, ci de una singură 
biserică românească, instituită în lume pentru români şi pentru nimeni altul încolo. 

Să venim acum la îngrijirea ce se dă acestei religii naționale-române în România liberă. Pînă la ministrul, numit 
cosmopolit, al instrucției, d. Titu Maiorescu, limba românească a ţării, nu se-nvaţă în şcoalele secundare. Tot acest ministru 
cosmopolit a proiectat înființarea unei facultăţi teologice pentru un cler compus din mii de membrii. Noi am spus-o cîndva că 
în România am ajuns a înţelege toate cuvintele dicționarului pe dos, că cosmopolit se numeşte ceea ce-i național, şi naţional e 
fizionomia bulgaro-bizantină a roşilor din țară. Ei bine, această facultate nu s-a înfiinţat şi se vede că nici se va înființa. 
Episcopii noştri viitori vor continua se vede a fi crescuţi în Rusia, în Grecia şi în alte locuri pravoslavnice. 

Dispariţiunea sentimentului religios e de regretat nu numai la noi, dar pretutindenea. 

Care ne fu mirarea însă cînd, după simpla aserţie că religia moştenitorului nu e indiferentă, tocmai din cauză că e o 
religie înainte de toate naţională, o foaie germană din Bucureşti, fondată, după propria mărturisire, de străini veniți de 
alaltăieri de peste graniţă, crede a putea avea. . . suficiența, ca să nu spunem alt cuvînt, de-a intra în polemică cu noi într-un 
punct atît de delicat. Domnii aceştia cred a putea arunca vorbe mari ca: „opinie medievală, ce-şi bate joc de orice minte 
sănătoasă etc.”. Dac-ar fi aşa de uşor de discutat asemenea lucruri ca a scoate panglici din gură, ne-am da învinşi, o 
mărturisim. Noi ştim însă că, atunci cînd se vota legea în contra socialiştilor, principele Bismarck, într-un lung discurs, a 
arătat cumplitele urinări ale dispariţiunii sentimentului religios din Germania. Pastorul Stâcker, predicator al Curţii, cearcă 
pînă azi ca remediu de-a fonda un partid socialist-creştin, iar fenomenele demoralizării generale se sumează în nişte date 
statistice care îngrijesc toată lumea cugetătoare din Germania. 

Pastorul Stursberg din Diisseldorf a publicat de curînd o carte intitulată: Înmulțirea delictelor şi a crimelor şi cauzele 
ei. În cinci ani, de la 1871—1876, populaţia Imperiului a crescut [cu] 4 1/2, crimele cu 51 1/2 %. Pentru deosebite categorii 
de crime creşterea e şi mai mare. Prădăciunea şi tîlhăria s-au înmulţit cu 142 procente, falsificarea de documente cu 60 
procente, crime şi delicte contra moralității publice cu 84 procente: toate acestea în 5—6 ani, într-un stat cu poliţie şi justiție 
riguroasă. Numărul recidiviştilor şi a bătrînilor e foarte mic; tot contingentul e nou şi tînăr, ieşit din şcoalele interconfesionale 
ale statului! 

Ceea ce e mai ciudat sînt proporţiile mari ale crimelor celor mai grave. Generaţia nouă nu se mai ocupă cu nimicuri, 
nu fură o pîne de nevoie; ea comite tot crime temeinice. Statistica tribunalelor cu juraţi din Prusia ne arată că s-au înmulțit în 
4 ani: 

Crime contra moralității cu 294% 


Omor. ...........cul38% 
Ucidere. ........ . .cu 102% 
Ucidere de copii. ..... cu 76% 
Prădăciune. ....... . cul64% 
Escrocherie criminală . . . cu 290% 
Faliment fraudulos. . . . . cu 146% 
Crime comise în exercițiul 

unei funcţii publice. . . . [cu] 375% 


Şi aşa în toate provinciile Împărăției. 

Dacă pentru d-nii de la gazeta germană acest progres în bine în patru ani de zile li se pare de invidiat, un progres ce 
cată a se atribui în parte şi turburării conştiințelor prin esploatarea religiei pentru scopuri politice, fie-le de bine. Acelaşi caz îl 
vedem în 





Rusia. Şi acolo s-a săturat poporul pîn-în gît de exploatarea politică a comunităţii lui religioase cu bulgarii şi muntenegrenii, 
pentru care curge de 180 de ani cel mai bun şi mai nobil sînge rusesc. 


Cînd vedem toate acestea petrecîndu-se înaintea ochilor avem cuvînt să susţinem că nu e indiferent daca moştenitorul 

tronului român va avea sau nu conştiinţă despre deosebirile prin cari biserica noastră modestă, însă naţională, se distinge în 


mod specific de orice alte biserici cu tendenţe de universalitate şi accesibile de aservire la scopuri politice ale statului. 


[10 septembrie 1880] 


[„„«BUKARESTER TAGBLATT» NU OBOSEŞTE...”] 


„Bukarester Tagblatt” nu oboseşte a întreba opoziţia să se rostească în privinţa alianţei viitoare şi recunoaşte un merit 
deosebit „Democraţiei naţionale”, care se pronunţă pentru o alianță cu Rusia. Noi nu tăgăduim meritul de-a-şi fixa odată 
pentru totdeuna, din premise date, o concluzie statornică; şi dacă foaia partidului democratic-naţional nu se îndoieşte asupra 
suficienței premiselor şi presupunerilor sale e fără îndoială bine că spune care e ţinta statornică a politicei sale esterioare. 
Deşi nu vom fi susţiitorii unei politici bazate pe înclinarea esclusivă către una din puterile vecine, înțelegem ca clina austro- 
germană pe care lunecă cu repejune presa şi partidul guvernamental să trezească numaidecît o contragreutate, o reacțiune într- 
o înclinare, asemenea pronunţată, pentru o altă putere. 

Noi, din parte-ne, ştim că alianţe între slab şi puternic nu sînt niciodată acătării, şi dacă se justifică uneori, faute de 
mieux, prin împrejurări extraordinare, bune nu devin prin aceasta, căci, în cele mai multe cazuri, cel mic nu ajunge a-şi mîntui 
nici măcar existenţa. 


Foaia germană întreabă: 


Care dintre amîndouă puterile oferă României foloase mai mari şi mai reale? 
De la care putere se poate aştepta că-şi va ținea făgăduinţele date ? 
Poate rămînea România neutrală, chiar dacă ar voi ? 


Care dintre amîndouă puterile oferă României foloase mai mari şi mai reale ? 


Nici una, răspundem. Avem într-adevăr trebuință de-a păstra bunăvoința Austriei; 

dar trebuinţa aceasta este egală către toate puterile mari. Avem nevoie şi de Italia, şi de Rusia, şi de Germania, şi de 
Englitera, şi de Franţa, în mod cu totul egal. Acesta este întreg înțelesul poziției noastre dificile în Orient. Popor latin, 
înconjurat de slavi, de maghiari, de germani, noi nu ne putem răzima pe nici o simpatie de rasă, care e cea mai puternică 
dintre toate. Aşadar sîntem avizaţi a ne răzima pe bunăvoința egală a vecinilor noştri, răsărită dintr-un echilibru nu de simpatii 
sau antipatii, ci de interese. Înclinînd spre una sau spre alta e evident că punem în cestiune interesele sau ale unuia sau ale 
altuia. Dovedind însă, prin toată atitudinea noastră, că, în mijlocul acestei lupte ascunse, noi nu urmărim decît pur şi simplu 
interesul nostru naţional, nici una din ele nu ne-o poate lua în nume de rău. „Sînt oameni oneşti, vor zice amîndouă, cari îşi 
văd de interesele lor proprii, fără a exploata, prin înclinări pronunţate, antipatiile dintre noi. Dacă ne-am putea învoi, i-am 
împărți în două; dar fiindcă nu putem, lasă-i să existe”. 

E o pretenţie puţin serioasă dacă se cere de la un popor mic, care ştie foarte bine că de dragul ochilor noştri celor 
frumoşi nu se mişcă un fir de iarbă, nici în Nordul, nici în Apusul Europei, să se facă arbitrul şi cumpăna puterilor [o]puse 
una alteia. 

Dacă ar fi simpatii la mijloc ar fi altă socoteală. Dar ce simpatii să fie? În Basarabia vedem naționalitatea noastră 
oprimată în mod sistematic; în Ardeal şi Țara ungurească asemenea. Amîndouă puterile — deşi singure de vină la răspîndirea 
ideii dacoromâne, căci marea Ecaterina şi Iosif II sînt părinţii acestei idei — persecută azi nişte biete plaiuri de plugari, 


despre cari presupun că s-ar putea răspîndi prin ele ideea ce singure 





au semănat-o. Deosebirea între persecuție şi persecuție e numai o deosebire de sistem, nu de esență. Rusia-i striveşte, Austria- 
i macină. Din românii basarabeni nu iese nimic; din cei din Austria, măcinaţi în Bucovina între piatra ruşilor ş-a evreilor, iese 
făina din care se face d-rul Tomasciuc şi alte genii cosmopolite; din cei din Ardeal, rîşniţi în hodoroaga statului unguresc, ies 
mameluci guvernamentali şi alte soiuri de creştini nepricopsiţi. În Austria, acela dintre români care va dovedi că n-are 
caracter va ajunge mai departe — înaintarea socială se bazează dar pe un viciu al caracterului. Mica schimbare de sentimente 
operată în Bucovina, unde poporul nostru are fericirea de-a vedea în frunte-i pe un păstor sufletesc pe care l-a cerut şi dorit de 
douăzeci de ani aproape, e-o diversiune oportunistă în spiritul cabinetului Taafe. Noi facem desigur o deosebire în Austria 
între Casa împărătească şi partidele dominante. Împăratul [î]şi iubeşte în mod egal toate popoarele ; dar nu putem susținea 
acelaşi lucru despre partidul constituțional, care nu înțelege Austria altfel decît ca pe un aglomerat de indivizi cît se poate fără 

nici un sentiment de naţionalitate şi de conexiune între ei, dat în esploatarea evreilor şi sub dominațiunea politică a 
germanilor. Ceea ce voieşte partidul german din Austria e o masă de indivizi îndreptățiţi a se ridica numai daca vor deveni 
germani. Acelaşi lucru-l vor, mai cu toroipanul, ungurii. 

Orice mişcare care ar preface aceste popoare în organisme locale, pline de viaţă, unite prin spirit de muncă, [îi supără 
pe stăpînii din Viena şi Pesta, căci dezvoltarea oricărei puteri vii [î]i supără. Cu toate acestea noi nu ne îndoim că, din 
momentul în care monarhia ar fi austriacă în loc de-a fi germano-maghiară, fie absolutistă chiar, ar cuceri simpatiile tuturor 
popoarelor din Orientul Europei. 

Folosul cel mai mare şi mai real care ar voi să-l aibă românii în genere de la Austro-Ungaria este respectarea 
naţionalităţi lor, libertatea, oricît de disciplinată prin legi, a limbei, a bisericei, a administraţiei lor locale. Prin aceasta ar 
dispărea din lume impopularitatea patentă a unei alianțe cu un Imperiu care la noi se face că ne protege, la el acasă însă 
izbeşte în tot ce noi românii avem mai sfint în lume, în limbă şi naționalitate. 

Nu sîntem atît de naivi de-a crede că cineva va fi influințat prin părerea noastră. Prea cunoaştem lumea pentru 
aceasta. Dar noi n-am vedea un folos mai mare şi mai real decît în dreptatea pe care monarhia ar face-o la ea acasă. Cu asta i 
s-ar lua altui vecin ocazia de-a invoca cestiunea aceasta, penibilă pentru orice român, şi ar pieri pînă şi urma unei idei de 
unire politică a românilor. Nici grecii vechi, nici italienii, nici germanii n-au fost uniți politiceşte. Cu toate acestea, tocmai 
atunci au fost mai însemnați prin spiritul şi activitatea lor. Deasupra despărțirei politice se născuse o unitate în literatură, în 
limbă, în obiceiuri, cu atît mai sfîntă cu cît nu avea a face cu meschinele rivalități politice. Un popor împărțit se iubeşte, într- 
unul unit politiceşte se nasc toate boalele sociale, se urăsc copiii aceleiaşi naţii între ei mai rău decît pe străini. De-acolo idei 
de răsturnare, fierbere şi ură neîmpăcată între partizi. 

A doua întrebare e: „De la care putere se poate aştepta România că-şi va ţine făgăduinţele date?” Răspundem cu 
Machiavelli: De la nici una, dacă nu le va conveni; de la amîndouă, dacă le va conveni. Precum Basarabia ne-a fost luată 
nouă, cu tot tractatul iscălit, tot astfel ocupaţia provizorie a Bosniei şi Herțegovinei devine o ocupaţie perpetuă, o apropriare. 
Tot tractat e la mijloc, ba încă cel de la Berlin, nu o convenţie iscălită de Cogălniceanu. 

A treia întrebare: „Poate rămînea România neutrală, chiar dacă ar voi?” e, se-nţelege, cu mult mai grea. Noi 
răspundem prin alta întrebare: încercat-a România să rămiie neutrală în războiul trecut? Şi, dacă ar fi încercat, început-ar fi 
ruşii vestitul război pentru eliberarea creştinilor prin împuşcături în creştini? Poate. Dus[el-ar fi însă din capul locului ad 
absurdum toate teoriile de umanitate, creştinism şi eliberare cu cari intraseră-n război ? Desigur. 

„Bukarester Tagblatt” are un citat din ziarul francez „La Liberte” care trebuie recomandat şi românilor ca regulă de 
purtare: 


Dacă Franţa s-ar decide să pună mîna pe sabie aceasta ar face-o numai pentru un mare interes naţional, nu însă pentru acela al 


unei alte puteri, dar şi mai puțin încă pentru scopul de-a asigura acesteia oarecari succese în Orient, din cari noi n-am cîştiga nimic. 


[11 septembrie 1880] 





[„AR FI BINE DACĂ ÎN POLEMICĂ ...”] 


Ar fi bine dacă în polemică am fi scutiţi cel puțin de acel ton lins şi gudurător al acelora dintre patrioții lucrativi cari 
posed arta de-a se pune bine şi c-o parte şi cu alta, cari se folosesc atît de venirea la putere a albilor cît şi de aceea a roşiilor, 
spunîndu-le tuturor că sînt mari patrioți, buni români şi că ei sînt pururea cu aciia cari susțin interesele patriei. Ca şi cînd 
cineva ar avea nevoie de acest adevăr; ca şi cînd cată a i se spune zilnic poporului românesc că atît Brătianu cît şi Catargiu 
sînt egali în iubirea ce-o au pentru țară. 

Cestiunea principală nu este aceasta. D. Brătianu poate fi un mare patriot şi cu toate acestea să nu găsească nici în 
minte nici în inimă destule resurse pentru a apăra statul în contra partizanilor săi proprii, poate să n-aibă destul sentiment de 
sacrificare de sine pentru a renunța la o putere care-i face rău ţării făcîndu-şi rău lui însuşi. 

Oare treizeci şi şase de deosebite Consilii de Miniştri în patru ani de zile nu sînt destulă dovadă că nu există între roşii 
un sîmbure capabil de-a guverna, că, egali în incapacitate şi neînfrînarea ambițiilor de parvenire şi de cîştig, unii se sapă pe 
alţii? Oare creşterea bugetului cheltuielilor cu 34% în patru ani nu dovedeşte îndestul alunecarea pe clina fatală a 
funcționarismului, plaga recunoscută şi cu toate acestea încurajată în înrăutățirea ei de către guvernanţii de azi? Oare 
creşterea peste măsură a importului asupra esportului nu dovedeşte că pe zi ce merge se înmulțeşte numărul plebei 
consumatoare în detrimentul poporului muncitor? Iată rele cari nu se pot şterge cu buretele patriotismului recunoscut al d-lui 


Brătianu, nici cu acel, mai puţin recunoscut, al d-nilor de [la] „Presa”. 

„Presa” se miră că nu ne dăm împăcaţi nici cu Consiliul de Miniştri no. 36. Nici cu n-rii 38, 39 ş.c.a. nu ne vom 
mulţumi, pentru că nu cu oamenii avem a face, ci cu sistemul. Contra sistemului însă nu se poate lupta decît iarăşi sistemul, 
nu însă individul cutare ori cutare. A aştepta ca d. Giani să facă minuni e în sine deja o naivitate, dar a aştepta ca un sistem 
bazat pe spirit de adevăr şi de muncă să dea o altă faţă țării e ceva justificat. Se pot armoniza, nu tăgăduim, interesele 
deosebitelor clase ale unei societăţi, se pot echilibra partidele într-o țară aşa încît una să nu facă decît a ajuta mersul celeilalte, 
dar nicicînd nu se vor putea armoniza sisteme deosebite. Nicicînd un sistem de guvernămînt demagogic, bazat pe instinctele 
rele a unei plebe de parveniţi, pe dorinţa lor de cîştig, pe alergarea lor după funcţii şi onoruri, pe escluderea meritului, nu se 
va putea împăca cu sistemul contrariu al unei organizări bazate pe armonia intereselor claselor pozitive a societății, pe 
înaintarea lină dar sigură a meritului, pe dezvoltarea normală şi gradată. 

Dar e schimbarea a treizeci şi şaptea, dar e a patruzecea a firmei Brătianu? Ce ne pasă nouă de aceasta? Dar d. 
Boerescu sau d. Giani au intrat în minister? Ce folos pentru țară? Nici unul. Administrația va urma a fi o unealtă electorală, 
încurajarea nulităţilor va continua a fi la ordinea zilei, conducătorii României vor urma a se recruta dintre cei nemulţumiţi nu 
cu soarta țării, ci cu soarta dumnealor privată. 

Sînt admirabili în adevăr d-nii aceia cari găsesc că opoziția prea face opoziție şi că guvernul e bun pentru că şi 
dumnealor se bucură de favoarea zilei. Daca prin intrarea d-lui Boerescu şi a altora în minister s-ar fi inaugurat o schimbare 
de sistem am fi aplaudat-o; dar nici cel mai pătrunzător ochi nu va fi observat umbră de asemenea schimbare. 

Ni se impută totodată că împărtăşim ideea cumcă cestiunea succesiunii la tron, aşa cum se prezintă, e o problemă ce 
cată a fi dezlegată pe cale constituțională. Într-adevăr, în forma în care ni se prezintă ea este o adopțiune, în afară de 
coborîtorii pe care Domnul [î]i poate avea de acum înainte, în afară de ordinea primogeniturii. Dar daca M. Sa ar avea 
coboriîtori de acum înainte, ce se va întîmpla atuncea? Noi credem că, îndată ce se iveşte controversă, foile guvernamentale ar 
trebui să fie bune-bucuroase, pentru că stăruim a se da o soluţiune constituțională care să fie asupra oricărei îndoieli. Oare 
plăcut ar fi pentru o ţară neaşezată ca a noastră daca, între pretextele ce s-ar invoca vreodată spre a pune în îndoială existența 


statului român, s-ar invoca şi nulitatea eventualului act care ar designa pe urmaşul pe tronul României? 





Noi găsim că adpoţiunea e, în cazul acesta, singura formă pricepută de conştiinţa de drept a poporului, că ea înlătură 
orice îndoieli asupra moştenirii legitime la tronul României şi ca ea — nefiind prevăzută în Constituţie — are nevoie de 
încuviințarea unei Adunări în formele şi cu atribuţiile ce le dă Constituţia. Această trecere cu uşurinţă, care îndealtmintrelea e 
înrădăcinată în apucăturile oamenilor noştri politici, poate fi, într-un moment dat, fatală ţării. Oare nu le e de ajuns 
guvernamentalilor că o asemenea cestiune s-a pus într-un mod serios de presa din ţară şi de cea străină? Sau li se pare că 
îndoielile aruncate pînă şi asupra instituţiei celei mai stabile ale statului român ar fi priincioasă dezvoltării noastre naționale? 
Să nu se uite că nu trăim de azi pînă mîine, că republicile de la Ploieşti se pot repeta periodiceşte şi că cei cari apară azi 
maniera de a vedea [a] „Presei” vor fi cei dîntîi cari vor combate-o cînd vor fi în opoziţie. 

Clara pacta, boni amici, zice latinul. Tocmeală limpede, prieteni buni. Nu voim în adevăr ca, atunci cînd ne-o fi 
lumea mai dragă, să ni se caute nod în papură şi să se ceară de la şeful statului bilet de botez de către controlorii fără plată din 
Ploieşti sau de către alţii şi mai periculoși. 

O ultimă observaţie avem de făcut „Presei” asupra manierei sale de-a vedea în cestiunea succesiunii. 


Organul d-lui Boerescu zice: 


Era însă o datorie de înaltă cuviință pentru A. S. Regală Carol de Hohenzollern ca înainte de toate să consulte asupra acestui punct 


pe şeful familiei de Hohenzollern, pe împăratul Germaniei. 


„Presa” e în mare eroare cînd crede a putea numi învoirea din partea Maiestăţii Sale o consultare de înaltă cuviință. 

Casa Hohenzollern are, ca toate Casele vechi, o constituție a ei proprie, căreia-i sînt supuşi toți membrii familiei. Se 
ştie că Maiestatea Sa a refuzat unui principe din ramura Sigmaringen învoirea de-a primi coroana Spaniei şi că tocmai puterea 
pe care şeful familiei o are de-a refuza chiar pentru tot viitorul asemenea învoiri a format... pretextul, nu zicem nici noi altfel, 
invocat de Franţa la declararea războiului. Ca membru al familiei Hohenzollern M.S. are deci îndatoriri trainice cari ar înceta 
poate numai atunci cînd o a patra linie, întemeiată de M.S. Hohenzollern-România, s-ar emancipa de constituţia restului 


casei, avînd a ei proprie, sau admiţînd drept proprie regulele stabilite în Constituţia română. 


[16 septembrie] 

[„„ORICÎT DE DEOSEBIŢI AR FI OAMENII...”] 


Oricît de deosebiți ar fi oamenii după clime şi rase, demagogia îi face să semene ca două picături de apă întreolaltă. 
Îndealtmintrelea lesne de-nţeles. Numai popoarele cari au o organizaţie naturală pot să se deosebească unul de altul. 
Organizaţia bazată pe legăturile fireşti dintre deosebitele clase, pe muncă, pe compensare şi, asupra tuturora, pe iubire şi 
respect reciproc, favorizează înaintarea lină dar sigură a meritului. Meritul însă fiind totdeuna ceva individual, cu atît mai 
deosebit cu cît caracterul şi mintea omului în cestiune sînt mai deosebite, rezultă de aci că spiritul național însuşi se va 
impregna de bogăţia distinselor spirite individuale ce se ivesc. Pentru demagogie orice merit, în genere orice superioritate, e o 
insultă făcută platitudinii şi înapoierii intelectuale şi morale a demagogilor; astfel dar înlăturarea meritului, îngroparea lui de 
viu, e regula generală de purtare a alianței perpetue a tuturor celor de rînd în contra celor ce răsar c-un cap asupra platitudinii 
generale. Cei de rînd însă se-aseamănă în toate țările, precum seamănă nulă cu nulă. Unde domneşte demagogia orice carne 
cu ochi poate deveni om mare, pentru că nu se cere nimic de la el. O mărire cam trecătoare, nu-i vorba, căci, lipsind orice 


măsurătoare, fiecine se crede a avea destulă talie şi destulă barbă ca 





să ocupe locul celuilalt, însă, oricît s-ar duşmăni nulitățile şi cumularzii între sine, în contra unui pericol sînt totdeuna uniți în 
contra învingerii meritului. 

Aceste reflecţii ni s-au impus citind o corespondență din Atena publicată într-un organ foarte serios din Germania, în 
„Gazeta generală” din Augsburg. 

Mobilizarea şi punerea în ezecutare în diferitele provincii ale regatului i-a dat corespondentului ocazie de-a vorbi 


despre maximele nefaste a administraţiei greceşti, cu totul asemănătoare regulelor de guvernămînt demagogic de la noi. 


Dacă administraţia nu se va regenera şi reforma nu va putea fi nici vorbă de viitorul elenismului în Peninsula 
Balcanică, chiar dacă regatul ar anexa, fără sacrificii proprii şi fără război, Tessalia şi Epirul ca dar al puterilor, ba de şi-ar 
apropria mai tirziu insulele Mării Egeice şi părți din Macedonia şi Tracia. Partidul care domneşte ia de regulă pentru sine 
toate drepturile, şi, vorbind verde, el consideră statul, dar mai cu seamă bugetul, ca pe-o vacă care trebuie mulsă atit de 
energic şi atit de mult pe cit e cu putință. 

Afară de personalul judecătoresc şi de cîțiva amploiaţi administrativi, esperți în ale serviciului şi absolut necesari, se 
schimbă, la fiecare schimbare de minister, personalul întreg din toate ramurile administraţiei publice şi toate locurile se 
ocupă, fără nici o escepție, de cătră amici, rude, partizani şi coreligionari politici ai ministerului dominant, indiferent daca 
posed sau nu cunoştinţele şi esperienţa necesară posturilor lor. Prin mijloacele mele pot deveni inspector financiar, vameş, 
silvicultor, judecător de pace, prefect de poliție. Deputatul meu, tovarăș şi votator al guvernului, îngrijeşte ca copiii mei să 
capete burse sau cel puţin ajutoare pentru studii, îngrijeşte ca să nu le vie ordinele de mobilizare sau printr-un motiv 
oarecare, să fie declarați incapabili de serviciul militar, asemenea îngrijește ca restanțele de biruri să nu mi se ia, asemenea 
ca dările curente să fie trecute în lista rămășițelor, ca ogoarele mele de tutun şi viile mele să fie trecute cu vederea la taxare 
ş. a. m. d. Aceste sînt fapte, fapte cunoscute de toţi şi deplinse de patrioții înţelepţi şi cuminţi, fapte însă în contra cărora 
fulgeră în presă şi Cameră, regulat şi stereotip, clica din opoziţie, nu cea de la guvern, pentru ca, ajunsă la putere, să facă 
aceleaşi lucruri, să-şi stringă şi ea foloasele regimului parlamentar. E învederat că lucrul are şi partea sa umoristică: 
ministerul se schimbă aici în țară cam des şi în curs de cinci ani ajunge cam fiecare la părticica sa sau, de bine de rău, la 
vro slujbă; dar e clar pentru oricare om ce iubeşte pe greci şi se-ngrijeşte de viitorul lor că nimic nu se poate alege dintr-un 
stat dat în prada acestei dezorganizări perpetue, cu organe ce se schimbă, se transfer, se distituie şi se instituie la fiece 
moment, fără nici un fel de cuvint rezonabil, fără nici o cauză rezonabilă, afară doar daca am admite că voinţa celor 
dominanţi ca atare e deja un cuvint rezonabil. 

Răspunsul stereotip al tuturor cu cari am vorbit asupra acestei importante afaceri este: Oricit de tristă şi pernicioasă 
e starea aceasta, ea nu se poate schimba deloc. Poziţia mea de ministru atirnă de votul deputatului, poziția deputatului 
atirnă de voturile şi de greutatea şefului de partid din provincie, iar poziția acestui şef de partid atirnă iar de influenţa sa 
asupra multelor capete ale alegătorilor. Dacă obscurul şef de partid din provincie nu poate căpăta pentru sine şi alegătorii 
săi locuri destule şi favori numeroase de la guvern, atunci vaza şi influenţa sa cade; deci [î]l stoarce, [î]l ameninţă şi-l 
infestează pe deputatul său, căci îndealtmintrelea î[l] părăsesc alegătorii. Deputatul iar î[1] stoarce la rîndul său pe ministru 
şi-l ameninţă că la o votare decisivă din Cameră îi va refuza votul său şi va trece în opoziție dacă ministrul nu-i primeşte 
propunerile şi nu-i acordă punerile în funcțiuni pe care le cere. Fără rusfeturi (pov5pErw) nu se poate guverna; aceasta este 
convingerea generală a tuturor mărimilor parlamentare ale Greciei, iar d. Tricupis, omul sistematicei, au dezvoltat această 


lipsă de sistem într-un sistem complet de dare şi luare care va duce fără nici o scăpare la disoluțiunea tuturor legăturilor 


308 


statului, la ruina întregei administrații. Fie zis spre onoarea poporului grecesc că totuşi se mai pot îndrepta aceste abuzuri 
ruşinoase şi stricătoare şi că poporul însuşi doreşte din inimă sfirşitul acestei nefaste stări de lucruri. 
Din studiile d-lui Vacherot publicate mai deunăzi în „„ Timpul” s-a văzut că însuşi marea şi generoasa Franţă e, în 


urma domniei demagogiei lucrative, pe clina pe care Grecia şi România lunecă de demult. 


[17 septembrie 1880] 


[„NI SE ANUNŢĂ DIN VIENA...”] 


Ni se anunţă din Viena că un redactor al ziarului „Die Presse”, numită în genere „Alte Presse”, „Presa veche”, spre 
deosebire de „Noua presă liberă”, a întrevăzut pe marele nostru om de stat, d. Vasile Boerescu, şi că, cu ocazia aceasta, 


escelenţa sa d. baron a găsit cu cale a se esprima în privinţa cestiunii dunărene în chipul următor: 


Regret că această chestiune, prin via discuţie a ziarelor, a dobindit însămnătatea unei cestiuni politice, în loc de-a 


rămiînea pe terenul curat economic. Opoziţiunea în România a luat cestiunea Dunării 

17. Editorialul MINISTER BOERESCO UND DIE DONAUFR AGE, apărut 
în ziarul vienez „Die Presse”, 16/28 septembrie 1880, comentat de Eminescu în 
articolul [„NI SE ANUNȚA DIN VIENA...”], „Timpul”, 19/31 septembrie 1880. 


pentru a răsturna cabinetul actual şi a împiedica orice înţelegere între România şi Austria. Opozițiunea nu va reuşi dacă 
guvernele interesate îşi vor păstra sîngele rece şi spiritul de dreptate. România recunoaşte marile interese ce Austria are la 
Dunăre, dar refuză orice soluțiune care ar compromite interesele sale economice sau ar impieta asupra suveranităţii sale de 
stat independent. Interesele aminduror ţărilor sînt de natură de-a putea fi ocrotite deodată, şi chiar în unele puncte aceste 
interese sînt identice. Deci d. Boerescu e convins că se va ajunge la o regulare satisfăcătoare cu atit mai mult cu cît 


interesele naturale ale Austriei şi ale României cer ca amândouă statele să întreție relațiuni, amicale. 


Darul de-a spune mult în cuvinte puţine d. Boerescu nu-l are, şi, în orice caz, reportorul ziarului „Presse” a fost în 
poziţia tragică a lui Faust cînd, aruncînd deoparte 





folianţii roşi de molii ai filozofilor şi teologilor, zicea c-un spirit de adîncă descurajare: 
Bin nun so klug als wie zuvor, sau româneşte: 


Sînt atîta de cuminte, 

Cum am fost şi mai nainte. 

Cumcă interesele Austriei şi ale României sînt armonizabile — cine se-ndoieşte de aceasta? Cestiunea cea mare nu 
este, nici poate fi aceasta. Cari sînt condiţiile unei asemenea armonizabilități, aceasta e cestiunea de căpetenie şi numai acela 
care va avea destula putere ca să surprinză nervul cestiunii, acela va afla mijlocul de-a înlătura pentru de-a pururea orice 
neînțelegere dintre opinia publică română şi monarhia habsburgică. 

Să vorbim aşadar verde. E cu putință, în adevăr, ca, prin nenorocitele frecări de partide din România, Austria să 
cîştige şi în, cestiunea dunăreană. 

Din momentul în care luptele de partid au degenerat în România în lupta pentru existenţa zilnică, din momentul în 
care mii de interese private sînt legate de finanțe sau de căderea unui partid nu mai poate fi vorbă de neatîrnarea politică a 
diferitelor grupuri cari-şi dispută puterea statului. În treacăt vorbind, partidul conservator fu unul din acelea care nu are nici 
un interes propriu de-a veni la putere, căci el n-are obiceiul nici de-a schimba în patru ani de treizeci şi şese de ori Consiliul 
de Miniştri, nici de-a vota pensii reversibile, nici de-a răscumpăra drumuri de fier, nici de-a crea directorate de bancă pentru 
parveniţi. Din momentul în care interesul material de-a ajunge la putere ar precumpăni, o spunem cu părere de rău că orice 
politică naţională încetează şi că lupta egală în ţară şi Parlament n-ar mai fi decît manipulul unor ambiţii personale, al unor 
apetituri pe cît de nesățioase pe atît de vrednice de condamnat. Dar dacă Austria ar cîştiga pe cît nu se cuvine, ar avea d. 
Boerescu dreptul să zică că a aflat nervul cestiunii şi că ne-a convins că cheia armonizării intereselor austriace cu cele române 
a aflat-o dumnealui? Deie-ni-se voie a ne îndoi despre aceasta. 

De o sută şi mai bine de ani noi românii peste tot luptăm ca să cucerim peste un colț* al modului nostru de-a fi, 
pentru limba şi naționalitatea noastră, un loc la soare, cît de modest, cît de mic, însă totuşi un paladiu neatins de certurile şi 
rivalitățile politice. Ei bine, acest loc la soare ni se refuză, oriunde ne-am afla în afară de România liberă. Astfel vedem că 
românilor din Ardeal, din Țara ungurească, din Bucovina, ba li se impun aşa-numitele limbi ale statului, ca şi cînd un stat a 
cărui rațiune de-a fi sînt tocmai naționalitățile ar putea să aibă limbi privilegiate ale statului, ba sub coroana Sf. Ştefan li se 
refuză pînă şi teatrul în limba națională, pînă şi colorile naţionalităţii lor, încît vom ajunge a vedea că şi în biserică ori în 
familie se impune uzul unei limbi oficiale. Va să zică nici libertatea conştiinţei şi a formei ei celei mai intime, a limbei, nu 
mai e permisă românilor din Austro-Ungaria. Şi aceasta nu pentru c-ar fi răi cetăţeni; din contra, ei [î]şi plătesc regulat 
birurile, ei [î]şi iubesc dinastia lor moşneană, ei [î]şi varsă sîngele pentru unitatea şi gloria monarhiei, ei sînt leali şi supuşi— 
dar sînt români. A mai dat Dumnezeu să fie cam mulți la număr, să fie harnici, strîngători, mulțumiți cu puţin şi relativ 
necorupți şi să țină c-o copilărească iubire la cele moştenite din vechi întru ale obiceielor, a limbei, a bisericei. lată o vină ce 
nu li se poate ierta. Ei trebuie să devie ceea ce nu pot, prin natura lor moştenită, ici maghiari, colo germani. Degeaba am 
căuta să probăm istoriceşte că lipsesc o mie de lucruri cari să facă cu putință o asemenea asimilare. Ea atîrnă de numărul cu 
totul covârşitor al stăpînitorilor, de blîndeţa cu care ştiu să cucerească, prin formele civilizației lor, inteligenţa rasei supuse 
asimilării, de convingere intimă a acesteia despre inferioritatea ei ca rasă, de lipsa ei de tradiţii, de bătrîneţea sau tinereţea ei 
ca societate — toate acestea nu vor ajuta nimic. Germanizare sau maghiarizare: iată parola! 

Ei bine, ultrajul zilnic care s-aduce dincolo de graniță bunurilor morale ale naţionalităţii noastre, limbei şi rasei 
noastre, va fi o cauză statornică de răceală între poporul românesc de aici şi între monarhia vecină. Nu tăgăduim că necesități 
politice pot face să înclinăm spre Austria, dar necesități, nu simpatii. Simpatiile românilor din petecul liber al pămîntului lor 
nu se pot cîştiga decît prin respectul pentru naționalitatea lor, astfel cum se prezintă ca limba, ca tradiţie religioasă, ca datină 


şi obicei, 





* Text corupt, probabil rînd sărit. 

18. „Românul”, „Presa”, „Observatoriul”, „Vocea Covurluiului”, „Democrația 


naţională”, „Telegraful”, ziare cu care polemizează Eminescu. 


Daca acest singur punct ar fi cîştigat n-am vedea într-adevăr nici o greutate în punerile la cale de natură economică. 
Cînd am şti că limba şi naționalitatea noastră se bucură în Austria de aceleaşi favori de cari se bucură polonii, croații, cehii 
chiar, austriacul n-ar mai trece în ochii noştri de străin, de orice origină ar fi el, n-ar mai fi privit ca vrăjmaş al naționalității 
noastre. 

Dar aşa — ce scăpare ni se arată din vro parte a vecinătății? De mergi cu Rusia— rău, de mergi cu Austria — tot rău, 
încît tocmai presiunea aceasta din două laturi, această ultrajare zilnică a ființei noastre naţionale a lipsit pe unii de orice 


credință în viitorul naționalității româneşti, de orice avînt, iar pe de alta a dat în mîna patrioților lucra- 





tivi o armă pururea puternică, arma antipatiei contra Austriei, ori de cîte ori ea-şi urmăreşte planurile ei seculare în Orient. 
Oricine-şi aduce aminte de stilul „Românului” de pe cînd era în opoziţie. „România sîngerîndă aruncată la picioarele 
contelui Andrassy” a devenit o frază stereotipă. Şi astăzi chiar orice ziar ar întreprinde o campanie contra Austriei devine 
popular. 
Să nu ni se zică că fanatismul naţional, că panglicăria naționalităților — Nationalitătenschwindel, cum zic germanii 


— are în toate ţările succes. Poporul nostru este foarte puțin accesibil unor asemenea lucruri. Ceea ce-l supără este ultrajul 

făcut bunei dreptăţi, celei mai elementare libertăți a conştiinţei. Toate popoarele de pe lume au cîte ceva sfînt şi neatingibil. 
La unul e legea, la altul conştiinţa naţională, la al treilea alte bunuri morale, şi în acest reziduu ultim al caracterului său 
stăpînirea politică a unei alte nații cată să-şi aibă marginea. Nici o comprimare nu se poate face în infinit, oricît de elastic ar fi 
un corp; nici o comprimare nu se poate urma în infinit nici asupra conştiinţei unui popor. 

Iată dar nervul cestiunii. 

E ciudat însă de-a vedea pe un ministru al României vorbind de-o opoziţie din ţara sa care voieşte să împiedece orice 
înţelegere între România şi Austria. Cu alte cuvinte, numai d-sa cu onorabila asociaţie sînt a se recomanda ca potriviţi pentru 
a merge cu totul în apele Austriei. Asigurarea aceasta e o laudă pentru opoziţie şi o injurie adusă guvernului, căci, pentru ca 
opoziția să voiască a împiedeca orice înțelegere, aceasta trebuie să fie, din punctul de vedere al țării, cu neputinţă, esceptînd 
cazul cînd opoziția ar fi nepatriotică. Dar această acuzare d. Boerescu nu va îndrăzni a o face, de vreme ce d-sa e capul acelui 
grup politic a cărui profesie de credinţă începe cu fraza: „Toate partidele vor binele ţării, toate sînt patriotice, şi deosebirea e 
numai în maniera de-a vedea, cu care noi ne împăcăm lesne, fiind albi cu albii, roşi cu roşii”. 

Noi consiliem pe d. Boerescu ca, în loc de-a-şi denunța ţara, care aproape toată e-n opoziţie, să zică la Viena 
următorul lucru: „Înclinări politice dictate de interese momentane România va mai avea pentru Austria; dar aceasta ar trebui 
să-şi cîştige pe deapururea simpatiile românilor, şi acestea se cîştigă lesne, făcînd dreptate la ea acasă. Astfel ar rumpe pentru 
totdeuna o armă atît de regretabilă, de care pot uza cu uşurinţă nu numai diferiții opozanți după vremuri din România, ci şi... 


alți rivali mai puternici ai influenţei austriace din Orient”. 


[19 septembrie 1880] 


[„„CU PRIVIRE LA MEMORIUL ANONIM ...”] 


Cu privire la memoriul anonim asupra cestiunii dunărene şi la observările ce s-au făcut asupră-i de ziarele străine 


citim în „Le Nord” următorul articol: 


Am menționat „memoriul asupra cestiunii Dunării, care a dat presei române ocazia de-a protesta energic în contra pretențiilor 
înaintate de Austria. Autorul acestei lucrări se sileşte a demonstra că aceste pretenţii sînt condamnate prin Tractatul de la Berlin şi că ele nu 
se pot realiza decit compromiţindu-se grav libertatea navigaţiunii pe Dunărea de Jos în folosul unui fel de monopol austro-ungar în mai 
multe rînduri am examinat noi înşine situaţia legală consacrată prin diferitele tractate cari regulează materia aceasta, Tractatul de la 1856, 
Convenţia din 1871, opera Congresului de la 1878, şi am constatat că un singur principiu domină toate dispoziţiunile luate de Europa în 
cestiunea aceasta, şi anume dreptul egal pentru toate puterile de-a controla executarea reglementelor ce se vor face pentru mănținerea 
liberei navigaţiuni. De la acest principiu s-a abătut cabinetul austro-ungar revendincînd o poziţie privilegiată pe partea rîului dintre Porţile 
de Fier şi Galaţi. Această revendicare — zicea ieri încă „Pesther-Lloyd” — purcede din sentimentul pe care-l are guvernul austriac despre 
datoriile esenţiale ce i le impune grija de-a veghea la existența monarhiei. 

După foaia germano-maghiară este deci o necesitate absolută, o condiție de existență pentru Austria de-a poseda drepturi 
escepționale pe Dunărea de Jos. Dar de ce atunci la Congresul din Berlin, unde imperiul Habsburgilor era reprezentat prin trei oameni 
distinşi, contele Andrassy, contele Karolyi şi baronul de Haymerle, nici unul dintre cei trei plenipotențiari n-a susținut această pretinsă 


necesitate? Am reamintit deja 

19. Extrase din „Fremden-Blatt” cu notaţiile lui Eminescu. BAR 2255, 338. 


că propunerile făcute în Congres de către baronul Haymerle nu aveau nici o legătură cu cele ivite de atunci încoace. Pe 
atuncea Austria admitea cu desăvirşire ca dreptul de supraveghere să fie exercitat de către toate puterile sub acelaşi titlu, 
exercițiul acestui drept avînd a se încredința unui delegat al Comisiei Europene a Dunării. Nici că se poate găsi un mai bun 
argument pentru a dovedi exagerațiunea pretențiilor actuale ale diplomaţiei austriace decit constatarea simplă a atitudinii pe 


care a observa-o ea în cel din urmă congres. 





Aceste revendicări au trebuit să producă în România o emoțiune cu atit mai vie cu cit țara e mai interesată la libera 
navigaţie a Dunării; emoțiunea a crescut încă cînd s-a văzut că ziare din Viena declarau fără preget că Dunărea e un fluviu 
austriac şi că ajungeau pînă a pretinde că Austria are dreptul întemeiat şi legitim de-a acapara libertatea Dunării de Jos în 


folosul traficului ei şi de-a ciştiga o influenţă în adevăr dictatorială asupra navigaţiei fluviului. „Austro-Ungaria — zice în 

privința aceasta memoriul pe care-l aveam înaintea ochilor — pare a urmări de mult scopul acesta. La 1857 ea a redijat în 
adevăr un proiect de reglement (7 noiembre) care s-a iscălit la Viena de cătră patru puteri, dar s-a respins la Paris, la 1858, 
de cătră puterile unite în conferenţă. Astăzi nu sîntem decit în faţa unei tentative nouă de înviere a proiectului zădărnicit 
acum, douăzeci şi doi de ani. Daca ea ar izbuti a îngreuia vaselor altor naţiuni accesul Dunării de Jos, daca le-ar putea face 
navigarea mai puţin comodă, supunindu-le unor piedeci ce-ar atîrna de bunul ei plac, ea ar micşora frecuenţa vaselor din 
Occident în apele României şi a celorlalți ţărmureni. Puțin cite puţin ea ar sili România îndeosebi de-a-şi face esportul 
productelor agricole pe liniile drumurilor de fier din Austria şi Ungaria, ea ar împiedica, prin scumpire, importul în 
Principate al productelor manufacturale ale Occidentului şi ar asigura astfel o consumare răspîndită productelor industriei 
proprie. Curînd ar ciştiga deci, cu chipul acesta, monopolul absolut pe Dunărea de Jos, pe care astăzi nu-l exercită încă. 
Acesta nu este însă deloc scopul ce şi l-au propus puterile cînd au proclamat libertatea şi neutralitatea fluviului. 

De-or fi întemeiate propunerile acestea asupra scopurilor Austriei sau de n-or fi, un lucru e incontestabil, că nimic 
din Tractatul de la Berlin nu justifică proiectul creării unei comisii de supravegheare în care Austria să exercite un rol 
precumpănitor, proiect care a dat loc la polemica de care ne ocupăm. 

Art. 55 al Tractatului — observă cu mult drept cuvînt memoriul român — n-a prevăzut instituirea unei comisii de felul 
acesta. Unde a aflat Austria acest principiu? Art. 55 zice simplu că se va elabora un regulament de navigaţie, de poliție şi de 
supravegheare. Dar el nu ia Comisiei Europene dreptul de-a exercita direct această supravegheare. E dar just de-a atribui 
unei singure puteri semnatare un drept ce şi l-au rezervat toate puterile? Art. 55 nu zice nimic nici despre executarea acestui 
regulament; deci executarea nu poate fi încredințată, conform uzului general stabilit în asemenea materii, decit statelor 
fărmurene, pe cînd Comisia Europeană va păstra dreptul de-a veghea ca executarea să fie leală şi în conformitate cu 
reglementul adoptat. Memoriul propune dar de-a se rezolva cestiunea pe următoarele baze: 1. Reglementele de navigaţie, de 
poliție şi de supravesheare cată să fie elaborate şi votate de către Comisia Europeană, cu Serbia, România şi Bulgaria; 2. 
Executarea acestor reglemente va fi încredințată fiecăruia din statele ţărmurene întru cit [î]l privesc; 3. Comisia 
internațională din Galaţi va supraveghea această executare în conformitate cu reglementele. 

Nu se poate tăgădui că această soluţie n-ar fi răspunzind cu mult mai exact decit proiectul austriac nu numai 
articolului 55 al Tractatului din Berlin, dar şi tuturor hotăririlor internaţionale cite s-au luat, de la 1856 încoace, în privirea 
navigaţiei Dunării. 

Ziarul „Le Parlement” recunoaşte că plingerile ridicate prin memorandul român în contra propunerilor austro- 
ungare sînt întemeiate; socoate însă că combinația sugerată în acea scriere nu ţine îndestul seamă de interesele economice 
ale Austro-Ungariei, căci — zice ziarul — cine-i cuminte nu poate cere de la cabinetul din Viena de-a se dezinteresa într-un 
mod absolut de tot dreptul de control asupra navigaţiei Dunării de din josul Porţilor de Fier. „Le Parlement” pierde din 
vedere că acest drept de control Austria [î]l va exercita ca membră în Comisia Europeană, căreia-i va fi rezervat controlul 
suprem asupra executării reglementelor. Îndealmintrelea nu putem repeta îndestul că acest sistem e chiar acela pe care 
plenipotenţiarii austro-ungari înşişi l-au pus înainte în Congresul de la Berlin, ceea ce dovedeşte că el apără îndeajuns 


interesele Austro-Ungariei. 


[20 septembrie 1880] 


[„„CESTIUNEA DUNĂREANĂ PREOCUPÎND ...”] 


Cestiunea dunăreană preocupînd în mare grad presa europeană, reproducem din „Le Nord” articolul de la vale, care 


cuprinde o polemică cu marele organ al cetăţii Londrei, cu „Times”: 


„Times ” ia apărarea pretențiilor Austriei în cestiunea Dunării. Această putere cere, precum se ştie, crearea unei 
Comisii Mixte, compusă din delegaţii Austro-Ungariei, României, Serbiei şi Bulgariei, spre a supraveghea executarea 
reglementelor cari vor fi elaborate pentru navigarea între Porţile de Fier şi Galaţi, Comisie în care delegatul austro-ungar 
va avea să exercite pe de-a pururea prezidenţia şi, în caz de împărțeală a voturilor, acela al delegatului ei să fie 
precumpănitor. „Times ” întreprinde să dovedească că tratatele justifică aceste pretenţiuni. Adevărul e că ele sînt absolut 
condamnate de către tratate. „ Comisiunea Mixtă — zice în esenţă foaia engleză — nu e o invenţie a Austriei; se vorbea deja 
de ea în Tractatul de la Paris şi în cel de la Berlin. Apoi articolul 57 al celui de-al doilea încredințează în termeni expreşi 
Austriei grija de-a executa lucrările necesare spre a înlătura piedecile aduse navigației prin cataracte şi prin Porţile de Fier, 


deşi aceste din urmă nu sînt pe teritoriu austriac. Aceste dispoziții ale Tratatului de la Berlin sînt îndeajuns pentru a face să 

se presupună că puterile au voit să asigure Austriei o preponderanţă oarecare”. 
În această argumentare a ziarului „Times” sînt citeva erori materiale cari împuţinează într-un mod singular 


concluziile la cari el ajunge. Înainte de toate, în Tratatul de la Paris nu e nici vorbă măcar de 





Comisia Mixtă de care e vorba astăzi şi aceasta pentru simplul cuvint că stipulaţiile Tratatului de la 1856 se aplică la gurile 
Dunării, iar nu la partea fluviului cuprinsă între Galaţi şi Porţile de Fier, singura asupra căreia s-a ivit diferendul actual. 
Cit despre Tratatul din Berlin, acesta prescrie în adevăr formarea unei Comisii Mixte pentru elaborarea reglementelor de 
navigaţie pe partea aceasta a fluviului; dar această Comisie trebuie să se compuie din Comisia Europeană, care 
funcționează deja pentru cursul inferior al fluviului, cu adjuncțiunea delegaților Serbiei şi Bulgariei, aceste state țărmurene 
ale părții Dunării cuprinsă între Porţile de Fier şi Galaţi nefiind reprezentate în Comisia Europeană, pe cînd România, al 
treilea stat țărmurean, trimite un comisar acolo. 

Iată compunerea Comisiei Mixte prescrisă de Tractatul de la Berlin pentru elaborarea reglementelor. Nici o situaţie 
privilegiată nu i se creează Austriei, care figurează în Comisie cu acelaşi titlu cu carele figurează toate celelalte puteri mari. 
Alături cu această Comisiune Mixtă guvernul austro-ungar propune de-a institui o a doua Comisie, în care să aibă 
preponderanţă, pentru supravegherea executării reglementelor. Dar de-o asemenea a doua comisie nu se face menţiune, nici 
esplicită, nici implicită, în Tractatul de la 1878. E învederat cu toate acestea că, dacă Congresul de la Berlin ar fi constatat 
utilitatea a două organe, unul pentru elaborarea reglementelor, cellalt pentru supravegherea executării lor, s-ar regăsi vreo 
urmă, de nu în Tractat, cel puţin în protocoale. Dar nimic nu se descoperă ce-ar semăna a aşa ceva. Austria însăşi 
recunoştea atit de puţin necesitatea acestui dualism că n-a făcut în privire-i nici o propunere în Congres şi că singura 
moțiune prezentată în privirea aceasta de cătră plenipotenţiarii săi tindea a face să se înscrie în Tractat o clauză în virtutea 
căreia aplicarea reglementelor să fie controlată de un delegat al Comisiunii Europene. Austro-Ungaria admitea astfel, în 
modul cel mai incontestabil, că n-avea nici un drept, nici o rațiune plauzibilă a revendica o situație privilegiată, fie în 
elaborarea reglementelor, fie în controlul de exercitat asupra execuțiunii lor. 

Cit despre argumentul pe care „Times ” îl face să decurgă din delegațiunea dată Austriei de către Congresul din 
1878, de-a îngriji să se execute lucrările necesare pentru înlăturarea piedecelor ce se opun navigaţiei prin Porţile de Fier, e 
de ajuns să observăm, spre a reduce argumentul acesta la valoarea sa justă, că delegaţiunea de care e vorba are o 
semnificare curat tecnică. Articolul VI al Tratatului de la Londra, din anul 1871, dispunea „că puterile cari posed ţărmii 
Dunării unde cataractele şi Porţile de Fier prezintă piedeci navigaţiunii ”, să caute să ajungă la o „înţelegere, cu scopul de a 
înlătura acele piedeci”. Această înţelegere, care, după cum rezultă din protocoalele Conferenţei de la Londra, ar fi trebuit să 
aibă un caracter esclusiv tecnic şi financiar, s-a împiedecat de-o seamă de dificultăți materiale şi puterile au crezut, la 1878, 
c-ar fi mai bine ca, în interesul realizării prompte a lucrărilor, să se încredințeze Austriei singure executarea. Acesta e 
înțelesul real şi acestea sînt motivele delegațiunii stipulate în articolul 57 al Tratatului de la Berlin. 

În virtutea acestei dispoziţii Austria devine, într-un chip oarecare, la Porţile de Fier, inginerul şi bancherul Europei: 
nu pe socoteala ei personală, ci cu cheltuiala tuturor puterilor, ea săvirşeşte lucrările destinate a înlesni navigarea, în acele 
locuri, pentru că e autorizată a percepe o taxă provizorie asupra vaselor de negoț ale tuturor pavilioanelor, pînă la stingerea 
datoriei contractate pentru executarea acestor lucrări. Acest articol nu consacră nici într-un chip, precum crede „ Times”, o 
pretinsă preponderanţă a Austriei. 

Se vede, din cele ce preced, că tratatele, departe de-a justifica pretențiile austro-ungare, le condamnă formal. De 
aceea „ Corespondenţa ungară” se şi pune, spre a le susținea, pe un teren cu totul altul. „Austria, zice foaia contelui Bethlen, 
nu apără numai propriele ei interese, ci şi acelea ale ordinei, ale dezvoltării navigației şi ale negoțului în general; ea 
lucrează ca mare putere şi cu acest titlu e evident că nu poate împărtăşi prezidenţia în Comisia Mixtă, a cărei instituire o 
propune, cu state de-a doua mină ca România şi Sirbia şi cu atit mai puţin c-un stat vasal ca Bulgaria. Această cestiune a 
prezidenţiei va putea fără îndoială, să ridice dificultăţi; dar acesta poate că e un motiv mai mult spre a renunța la Comisia 
propusă, care nu e prevăzută în Tratatul de la Berlin şi a cării necesitate e departe de-a fi demonstrată”. Deci din momentul 
ce, după chiar mărturisirea „Corespondenţei ungare”, navigația pe Dunăre nu constituie numai un interes austriac, ci unul 
general, de ce i s-ar atribui Austriei o poziţie escepțională în controlul ce e a se exercita asupra aplicării legilor ce se vor 
elabora pentru a reglementa această navigaţie? Dacă, ca mare putere, Austria [î]şi sprijină drepturile, ea nu are mai multe 
decit celelalte state ale Europei; iar ca putere țărmureană are, în această parte a Dunării care e în litigiu, mai puține 
drepturi decit România, Serbia şi Bulgaria. lată ceea ce prea pierd din vedere apărătorii pretenţiunilor. Sîntem convinşi 
îndealtmintrelea că acest diferend nu va întirzia a se aplana prin mijlocul unor înțelepte concesii mutuale. Ne-a părut 
folositor cu toate acestea de-a arăta că raționamentele cari caută a proba bunul temei al revendicațiunilor cabinetului din 


Viena nu suportă o discuţie serioasă. 

[21 septembrie 1880] 


[„„CU GAZETELE DIN TIMPUL NOSTRU ...”] 


Cu gazetele din timpul nostru se poate într-adevăr întîmpla ca cineva, sculîndu-se bun sănătos dimineaţa, să-şi afle 
necrologul pe pagina întîia a cutărui organ al adevărului şi să se-nduioşeze chiar de tonul patetic prin care se descriu 
peripețiile discompunerii sale organice. Lucrul se-ntîmplă uneori în ... scrieri dramatice în cari prin vrun qui pro quo 


interesant se-ntîmplă ca Ruy Blas să poarte numele lui Don Cezar de Bazan 





şi să treacă prin peripeţiile dramatice care-i fuseseră rezervate acestui din urmă; dar nu credem că redacția „Românului” să 
aibă destulă fantazie pentru a inventa pe seama noastră romanuri sau, daca şi inventează, lucrul va fi insipid şi greoi, ca 
fantazia transdanubiană a redactorilor acelei foi. 

Şi-ntr-adevăr, daca alte foi inventează sau prezic, daca n-or fi avînd mai multă iubire de adevăr, au mai mult stil şi 
mai multă bună-cuviinţă decît organul Pătărlăgenilor. Nu doar că „Românul” ar fi întrebuinţind espresii comune — el se 
fereşte chiar de ele; fondul e comun; în cojile vorbelor înşirate pe hîrtie miezul e meschin şi de rînd. 

Astfel, onorabila redacție din Strada Doamnei, privind partidul conservator cu ochii vestiților medici din piesele lui 
Moliere, ne prezice 


că nu e departe momentul cînd vechea partită va ramînea numai ca o amintire istorică. Zvircolirile ei de ieri, de astăzi şi de mîne sînt 


zvâîrcolirile ce preced moartea oricărui corp organizat, simptome cari anunță observatorului inteligent şi nepărtinitor momentul fatal. 


În situaţia de-a afla noutăţi asupra stării noastre de la „Românul”, noutăţi cari l-ar face fericit pe el dacă ar fi 
adevărate, nu avem decît a le da confraţilor o asigurare modestă că nu sîntem ajunşi în poziţia bolnavului imaginar al lui 
Moliere, ca să devenim ipocondri cînd medicii foii oficioase fac diagnoza lor pe cît de falsă pe atît de interesată şi că, din 
contra, le putem anunţa că asemenea diagnoze ar face asupră-ne un efect comic prin bunăvoința şi părerile de rău de comedie 
cu cari sînt presărate dacă împrejurările în cari ele sînt făcute nu ne-ar inspira reflecţii mult mai aspre. 

Ne pare rău că tocmai încetarea din viaţă a unui din cei mai buni din patrioții români îi dă foii oficioase ocazia de-a 
ne adresa diagnozele sale. Acesta e în adevăr singurul punct care ne arată că lumea aceasta e totodată patria mizeriei 
caracterelor. Încă n-a intrat în pămînt rămăşiţele unui om pe care toată țara, fără deosebire de partid, îl iubea, abstracţie făcînd 
de la orice idee politică, căci inima şi inteligenţa sa erau pline de farmec, şi „Românul" găseşte deja ocazie să sconteze pînă şi 
acest eveniment trist în folosul partidului său, în contra noastră. Se pare în adevăr că în țara aceasta nici maiestatea morţii nu 
mai sfințește o ființă care, după o viaţă întreagă de luptă şi de suferinţi, îşi găseşte limanul obştesc în moarte. Hristos au 
alungat pe schimbătorii de bani din tinda templului; noi sîntem în trista poziție de-a vedea speculanți politici căutîndu-ne 
ceartă pînă şi la marginea unui mormînt. 

Noi am consilia pe confraţi ca să mai aştepte puțin, cîteva zile măcar, pînă se va răci cenuşa asupra căreia-şi întind 
calculele, pînă se va usca cerneala necrologului „Românului”, scris acum cîteva zile. Aceasta desigur nu pentru noi, căci orice 
nerăbdare din parte-le se îndreaptă încontra lor; dar de sfială cel puţin, ca părerile de rău de alaltăieri să nu pară a fi fost 
ascunse păreri de bine. 

Cît despre epitetul pe care foaia oficioasă nu încetează a ni-l da, de partid anonim, o spunem drept că nicicînd n-am 
fost mai puţin dispuşi de a invidia firma şi etichetele partidului roşu decît tocmai acum, cînd nu s-au ales nimic din ele. 
Vestita consecuenţă a partidului roşu întru a face pururea contrariul de ceea ce au făgăduit țării prin etichete lustruite, aceasta 
n-o avem, şi dacă ţara e în clar asupra celor ce au zis roşii, ea e şi mai convinsă despre ceea ce voiesc diferitele tagme de 


patrioţi lucrativi; încît, anonimi sau neanonimi, reputația politică a adversarilor noştri n-avem nici o cauză de-a o invidia. 


[23 septembrie 1880] 


[„„DISCUŢIUNEA ACTUALĂ ASUPRA REFORMELOR...”] 

Discuţiunea actuală asupra reformelor ce ar fi de introdus în şcolile noastre secundare a emanat de la necesitatea, ce 
devine tot mai simțită la noi, de a ne crea o clasă de mijloc, avînd tecnici, industriaşi, meseriaşi, comercianți şi agricultori 


buni. 





Aşa cred că trebuie să înțelegem cu toţii fraza ce o întîlnim în toate discuţiunile de această natură, de-a da o direcțiune mai 
practică instrucţiunii etc. Diverginţa cea foarte însemnată de opiniuni în privinţa mijloacelor prin care am putea ajunge la 
scopul propus însă probează, cu toate asigurările contrarie, că cestiunea nu s-a studiat cu destulă profunditate mai întîi în ţară 
la noi şi apoi în alte state, care sînt mai progresate în această privinţă. Împrumutînd fraze din discursurile unor profesori cari 
cred că acum pot face mici modificări în programa şcolilor secundare, apropiîndu-le mai mult unele de altele, credem că şi 
nouă ne vor prinde bine acele reforme. Dacă unii dintre franceji cred că pot scoate limba latină din clasa I şi II de liceu, avînd 
o literatură proprie foarte însemnată şi o limbă formată, noi, care nu avem încă nici una nici alta, voim să mergem şi mai 
departe, fără să căutăm la starea noastră actuală. Ar fi timpul să încetăm odată cu mania, cea foarte comodă altfel, dar care se 
răzbună în mod cumplit, de-a introduce schimbări şi reforme care pot fi bune pentru alții, dar pentru noi, nesosind timpul lor, 
devin dezastroase. De aceea şi cestiunea actuală, în privinţa instrucţiunii secundare la noi, mă voi sili a o trata după starea 
noastră actuală, lăsînd la o parte cestiunea oportună poate pentru alte state, dar neoportună pentru noi, de-a discuta asupra 
unor reforme, altfel neesenţiale, ce ar fi de introdus în şcoalele secundare; voi înlocui şi parola, împrumutată iarăşi de la alţii, 
„de-a da o direcţiune mai potrivită şcoalelor secundare”, pe care noi încă nu le avem nici în număr aproximativ suficient, prin 
parola „trebuie să avem şcoli pentru toate clasele societății”. 

În instrucţiune nu încap compromisele. Avem licee literare care pregătesc pentru universitate, spre a ne da clasa aceea 
care este clasa conducătoare în societate şi care dă tonul în privința gustului şi moravurilor; trebuie însă să avem şi şcoli care 
să dea cultura cuvenită aşa-numitei clase de mijloc. Necesitatea de astfel de şcoli la noi a devenit destul de simțită. N-avem 
decît să căutăm prin oraşele şi orăşelele noastre şi vom găsi o mulțime de tineri cari au studiat cîte patru clase primare tăbăriți 
prin primării, prefecturi, tribunale şi poliţii, ca copişti şi subcopişti cu leafă şi fără leafă, oameni fără nici un viitor şi cari toţi 
vor deveni în cele din urmă adevăraţi proletari. Aceşti tineri sînt fii de țărani mai cu dare de mînă, de comercianți şi 
proprietari mici care nu-i pot trimite în alte părți pentru continuarea studielor. Şcoalele noastre primare, care în adevăr au 
mare necesitate de o reformă radicală, precum voi arăta în alt articol, în loc să dea elevilor o educaţiune şi instrucțiune care să 
nu-i înstrăineze de ocupațiunile părinţilor lor, nu îngrijesc deloc de aceasta. După sistema de la noi elevii pierd cu totul în 
şcoala primară şi puţinul simț practic şi iubirea pentru ocupaţiunea părinţilor care le-a adus cu sine din casa părintească; mai 
văzînd şi posibilitatea de a deveni judecători şi preşedinţi de tribunal cu patru clase primare, nici că se mai gîndesc la altceva 
decît de a deveni funcționari. Cu chipul acesta vedem pe fiecare zi dispărînd comercianții români din târgurile şi tîrguşoarele 
noastre şi înlocuirea lor prin străini; vedem arendaşi şi mici proprietari sărăcind din cauza ignoranței şi creşterei greşite a 
copiilor lor. Care ar fi acum cea mai potrivită şcoală, negreşit secundară, pentru toți aceştia, adică atît pentru comercianți cît şi 
pentru proprietari şi țărani, care să le dea cultura trebuincioasă? Eu cred că şcoala reală. 

Ideea de a crea şcoli secundare după trebuinţele locale este cu totul greşită; căci să nu se piardă din vedere că şi şcoala 
reală dă o cultură generală, numai potrivită pentru clasa de mijloc; dacă programa lor ar fi una pentru agricultor, alta pentru 
neguțător şi alta pentru industriaş n-ar mai fi şcoli secundare, ci speciale; nici în Franţa prin cuvîntul special (enseignement 
special) nu se înţeleg şcoli după trebuinţele locale, precum se arată în un articol în „Telegraful”, ci prin „special” se înţeleg 
numai şcoli secundare pentru institute speciale. În genere există chiar tendinţa de a mai apropia şi cele două şcoli secundare 
existînde, adică liceul şi şcoala reală, una de alta; de aceea se şi învaţă tot aşa de bine limba latină în şcoala reală de ordinea I- 
i ca şi în liceu, şi viceversa în liceu s-a ridicat ştiinţele naturale la o treaptă cu limbile şi matematicile. Se crede periculos a 
avea în societate două clase cu idei deosebite şi cari să judece trebuinţele societăţii din puncte de vedere cu totul diferite. Ce 
ar fi însă dacă toate şcoalele reale secundare ar diferi după localitate? Aceasta este, în scurt, o imposibilitate, îndată ce zicem 


instrucțiune secundară. 





Revenind la obiect e uşor de a ne convinge că, dacă am avea cel puţin în capitalele de judeţe cîte un gimnaziu real, 
elevii din oraş şi judeţ cu mai puţină dare de mînă ar putea absolva cursul inferior de gimnaziu real pînă la al 15 sau 16 an. În 
aceste şcoli, pe lîngă înzestrarea cu cunoştinţele necesare, s-ar deştepta în elevi gustul şi simțul pentru ocupațiunile părinților 
lor, avînd convingerea totodată că ei pot lucra mai cu succes în sfera părinţilor, posedînd cunoştinţe îndestulătoare; astfel am 
putea conserva mai întîi ceea ce avem din clasa de mijloc şi totodată o am pune pe calea progresului. În scurt timp am putea 
avea apoi o generațiune activă, cu simţ şi pricepere pentru ocupațiunile clasei de mijloc şi, bazaţi pe această generațiune, am 
putea propăşi la timp şi la formarea de industrii. 


O dezvoltare naturală şi sistematică în instrucțiunea noastră încă ne impune acum înființarea de şcoli reale ca unele 

care pregătesc terenul pentru şcolile speciale. Ar fi a rămînea consecuenți în greşelile noastre dacă am începe mai întîi cu 
înființarea de şcoli speciale; am înființat două universități fără să avem şcoli primare şi secundare care sa poată alimenta 
măcar una. 

În fine, şcolile reale vor pregăti pentru şcolile de artele frumoase. Deşi d-nul Dame pune pictura şi estetica între 
studiele de lux, astăzi însă nu mai există îndoială că artele sînt un puternic mijloc de cultură. Punîndu-ne pe terenul practic cu 
d. Dame, iarăşi vom găsi că fără cultivarea artelor toate încercările noastre de a avea industrii vor fi zadarnice. Ca să ne 
convingem pe deplin despre aceasta n-avem decît să privim la starea Franciei. Astăzi, cînd toate naţiunile culte suferă de o 
criză economică de atîți ani, este singură Franţa care relativ se află destul de bine în privință economică. Bărbaţi competinți 
cari s-au ocupat cu explicarea acestui fenomen s-au convins că el nu e nici rezultatul caracterului francez, nici al 
împrejurărilor locale, ci este rezultatul educațiunii poporului francez, în decurs de secole, în direcțiunea de a i se dezvolta 
gustul estetic prin cultivarea artelor. Şcoala de pictură şi sculptură întemeiată încă de Colbert, espoziţiile de arte înființate tot 
de el, trămiterea de tineri la studiu în Roma, înființarea de şcoli de desemn provinciale, şcoli speciale pentru lucrători, toate 
acestea, dezvoltînd gustul frumosului în poporul francez, a făcut posibilă punerea artelor frumoase în serviciul industriei, 
producând aceea ce numim industrie de artă, în care francejii sînt neajunşi şi progresează necurmat. În adevăr, dacă celelalte 
naţiuni voiesc să rămiie în veci tributare francejilor sau dacă francejii voiesc să ajungă în industrie unde sîntem noi, n-au decît 
să adopte reforma d-nului Dame şi să considere clasicitatea veche, pictura şi estetica ca lux. Din nenorocire aşa se cam 
consideră la noi artele, voind poate să fim practici, şi într-un mod foarte nepractic am pierdut şi micele începuturi de industrie 
ce le aveam. 

În fine, din aceste considerente nu cred că este bine a cădea dintr-un extrem într-altul şi să ajungem, de la ideea de a 


preface toate liceele în licee reale, la ideea de a amîna la kalende înființarea de gimnazii reale ca atari. 


[25 septembrie 1880] 


[„O BLÎNDEŢĂ ESTRAORDINARĂ ...”] 


O blîndeţă estraordinară pătrunde articolele „Românului” privitoare la cestiunea dunăreană. Organul guvernului — 
îndeosebi învățatul şi profundul d. Costinescu par exemple — are modestia de-a face lecţii de economie politică d-lui baron 
de Haymerle şi de a-i dovedi, condei cu condei, că din actuala situaţie Austria are un cîştig enorm şi c-ar pierde prin 
preponderanţa pe Dunăre. Argumentaţiune specioasă, făcută de ochii burgejilor noştri, pentru ca organul guvernamental să 


aibă aerul de-a apăra interesele țării. Totodată se reaminteşte în acele articole că importul Austriei la noi a crescut 





din cauza convenției comerciale. Aceasta en passant, ca o zgîrietură adresată partidului conservator. O altă gazetă roşie, cu 
care nu discutăm nicicînd decît poate în glumă, spune aceleaşi lucruri pe un ton mult mai înalt, susținînd că guvernul 
patrioţilor e implacabil față cu exigenţele Austriei şi că toată vina cuceririi economice e consumată prin convenția comercială 
austro-română. 

Oare n-am putea să facem odată un alibi acestei convenții, ca să vedem cine e în adevăr cel ce-a încheiat-o? 

Acest alibi e lesne de făcut. 


Luni, la 30 iuniu 1875, „Românul” a apărut cernit cu margini negre, în doliu. 


Teri, 29 iuniu, s-a înfipt cuțitul pînă în mîner în pîntecele României; corpul ei, palpitînd încă, fu îmbrîncit la picioarele comitelui 
Andrassy. 

În ziua de 29 iuniu 1866, Camera a făcut cel mai mare act de autonomie, a dat țării Constituţiunea. 

În ziua de 29 iuniu 1875, Camera a votat actul prin care se dă d-lui Andrassy în posesiune comerţul ţării, industria țării, Dunărea cu 
țărmurile ei, oraşele şi satele țării, vămile, şi chiar dreptul țării de-a legifera. 

În zilele de 29 şi 30 iuniu 1866, națiunea toată s-a înveşmîntat în haine de serbare şi din inimă a strigat: 

Trăiască Carol I, Domnul constituţionale al liberei ş-autonomei Românii ! 

În zilele de 29 şi 30 iuniu, toţi românii creştini, şi chiar izrailiţii pămînteni, dacă au simțîminte româneşti, trebuie să puie veşmintele 
de doliu şi să suspine ! 


Contele Andrâssy este Domn, suveran absolut al robitei Românii! 


La 1 august deja „Românul” începe publicarea unei serii de articole prin cari s-arată că prin acea convenţie se 


restrînge suveranitatea noastră interioară. 

La 5 septemvre 1875 „Românul” ne încredinţează că unanimitatea a tot ce e inteligent şi luminat în ţară conjură pe 
Domnitor să nu sancționeze actul ce aserveşte România către Austro-Ungaria. 

Şi, într-adevăr, se începură vestitele pantahuze. Cu jalba în proţap, marele partid roşu conjura pe M.S. să nu cumva să 
sancționeze convenția comercială. 

Care era poziţia partidului conservator în acele împrejurări? Se presimţea foarte bine deschiderea cestiunii Orientului, 
ba putem zice că, din momentul în care d. Nicolae Creţulescu a fost trimes la Berlin ca agent diplomatic, exista la unii ideea 
de-a lua parte la război. Dar această idee nu era împărtăşită de conservatori. Era vorba de-a se pune totul în mişcare pentru ca 
independența României să fie recunoscută înaintea deschiderii cestiunii orientale, înaintea războiului eventual. Formal, 
independenţa se recunoștea prin încheierea de tratate de comerț stabilite de-a dreptul între România şi puterile vecine. Poate 
că încheierea reală a unui tratat nici nu era de nevoie; era îndeajuns înclinațiunea vădită şi în public formulată a vreunei puteri 
de-a-l încheia. 

M. Sa a ascultat sfatul opoziţiei de-atunci şi n-a sancționat convenţia. Aşadar, iată că d-nii Rosetti-Brătianu aveau 
situația în mînă. La 29 iunie s-a votat în adevăr convenția de Adunare, dar lună după lună trecu fără ca să urmeze sancţiunea. 
În sfârşit, trecu anul 1875 întreg, vine ianuarie, martie, aprilie 1876 — şi convenţia tot nu se sancţionează. 

La 3 mai se dizolvă Adunarea care o votase. 

Ei bine, n-ar fi fost natural ca d-nii miniştri să aştepte convocarea nouăi Adunări şi s-o consulte dacă un act pentru 
care Corpul legiuitor fusese dizolvat trebuie sau nu supus sancțiunii domneşti? 

N-au aşteptat. 

Conservatorii au aşteptat zece luni fără să supuie sancțiunii domneşti o lege contra căreia se ridicase opinia publică. 


Ministerul liberal nici o lună: la 27 aprilie 1876 a fost numit, la 3 mai a dizolvat Camera, la 20 mai s-a sancționat convenția! 


Să nu se uite însă o împrejurare capitală. Sînt siguri roşii că, după căderea d-lui Boerescu din ministerul conservator, 
colegii săi erau atît de absolut plecaţi de-a o supune sancțiunii? Întîrzierea ar dovedi contrariul, dar dovedeşte, în orice caz, un 
mult mai mare respect de opinia publică, decît l-au avut vrodată liberalii. 

Daca convenţia austro-română cuprinde o vină sau o neprevedere, desigur partea cea mai nensemnată a vinei e a 
partidului conservator. Căci voturi date de Camera dizolvată tocmai din cauza acelor voturi nu pot obliga nicicînd o ţară, şi o 


lege obligatorie n-a devenit convenţia decît din momentul în care a trecut prin toată filiera. Punctul 





culminant, hotărîtor, iscălitura țării, n-o putea da decît Domnul, şi Domnul n-a dat-o decît îndemnat de liberali. Din contra, a 
tinut-o in suspenso unsprezece luni de zile, aproape un an. 

Deci, al liberalilor este meritul de-a fi supus sancțiunii domneşti un act prin care „s-a-nfipt cuțitul pînă-n mîner în 
pîntecele României; iar corpul ei, palpitînd încă, a fost îmbrîncit la picioarele contelui Andrássy”; un act, în fine, pentru care 
„toţi românii creştini, şi chiar izraeliţii pămînteni, au trebuit să-mbrace veşminte de doliu şi să zică: Contele Andrássy este 


Domn, suveran absolut al robitei Românii!”. 


[27 septembrie 1880] 


[ «ROMÂNUL», DUPĂ CE PARAFRAZEAZĂ ...”] 


„Românul”, după ce parafrazează pentru a suta oară cu vorbe de dacă rolul ce-l are opoziţia în toate ţările, ajunge a 


vorbi şi de opoziția din ţara noastră. 


Partida liberală voieşte a face pe deplin educaţiunea politică a ţării... Din contra, organele opozițiunii de toate nuanțele înfăţişează 
dezgustătoarea privelişte a unei nemaipomenite lipse de urbanitate, a unei lupte îndîrjite, în care espresiunile cele mai triviale se înlănțuiesc 


unele cu altele etc. 


Va să zică : lecții de stil şi de urbanitate ! 

Să fim urbani, dar cu cine? 

Cu aceiaşi oameni cari azi, fiind la putere, ne dau lecţii, pe cînd ieri, în opoziţie, insultau tot şi toate, începînd de la 
capul statului. 


Acum cinci ani, pe cînd patrioţii erau în opoziţie, ce fel de educaţiune politică dădeau dumnealor țării? 

Deschidem n-rul „Românului” de la 12 ianuarie 1874, şi aflăm în el următorul prim Bucureşti: 


Anunţarăm şi noi, după denunțările ziarului „Democratul” din Ploieşti, că, mulțămită tăcerii curtenitoare a ziarelor, tăcere 
determinată şi de-o mai bună opiniune decit cea stabilită astăzi asupra aplecărilor unor înalte persoane, s-a suprimat în fine, din averea 
spitalelor, frumosul şi avutul munte Piatra-Arsă ... 

Comunicatul (privitor la această afacere) fu nefericit din capul locului; el suferi două publicaţiuni în „Monitor”; în prima nu figurau 
subsemnăturile d-lor efori; se vede că aceasta nemulțumi foarte pe oarecine, căci a doua zi comunicatul reapăru în „Monitor"” împreună cu 
subsemnăturile d-lor efori, cari declarau că d-nia lor au rugat pe Domnitor să ia Piatra-Arsă, că d-nealor an făcut totul, fără ca Domnitorul să 
ceară sau să refuze ceva, că în fine Piatra-Arsă căzuse numai ca o năpaste în averea Domnitorului. 

Este, negreşit, foarte cavalerească o asemenea urmare, de-a lua astfel răspunderea seniorului său. Că se mai găsesc şi astăzi 
asemenea cavaleri, aceasta nu este de mirare, exemplele cavalereşti fiind molipsitoare; că se mai găsesc însă asemenea seniori, aceasta este 
ciudat, exemplul neavînd absolut nici un farmec... 

Şi ce mai rezultă din ultimul comunicat? Rezultă că Eforia a solicitat în mai multe rînduri de la M. Sa Domnitorul să binevoiască a 
lua sub patronajul său stabilimentul de la Sinaia şi că acel patronaj nu s-a putut dobîndi decît cu preţul a 1 000 pogoane din Piatra-Arsă. 

Dezinteresată şi filantropică patronare | 

Mai rezultă încă ceva. Rezultă că colonelul Cretzulescu n-a primit, pentru 2 270 pogoane, din cari 1 233 pădure, decît 46 046 lei, 
adecă câte 20 lei pogonul de pădure sau munte. 

Iacă. . . un gheşeft ! 


Daca Eforia n-a pierdut nimic din această afacere a Pietrei-Arse, în tot cazul rău a fost ars răposatul colonel Cretzulescu! 


Precum văd şi orbii, Domnul este acuzat, în şirele de mai sus, de-a fi făcut un gheşeft în detrimentul unei fondaţiuni 
publice sau în detrimentul averii unui om ce murise. Tot Domnul era numit pe atunci agent al d-lui de Bismarck etc. Aceasta 
în organul principal al opoziției de atunci, căci „Nichipercea” şi confratele lui de la „Telegraful” dădeau epitete şi mai 
grațioase suveranului României. Dar, pe cînd presa roşie făcea educația politică a ţării cu atîta urbanitate, cu espresii atît de 


alese pe cînd vorbea de Domn, ce mai educaţie va fi dat cînd vorbea de alți muritori de-a doua mînă? Nu-i 





sfătuim pe cititori să deschiză colecţia „Românului” din 1875 şi 1876. Dar, daca există vrun Toma necredinciosul care să nu- 
şi poată închipui decît văzînd cu ochii adîncul degradării stilistice şi morale a acestei tagme de demagogi, îi spunem că caute 
n-rul „Românului” de la 13 august 1875 pag. 3, unde el va vedea că într-adevăr nu există înjurătură cît de scîrboasă în limba 
românească pe care onorabilii şi urbanii patrioţi să n-o fi trecut în gazeta d-lor. Noi mărturisim că nu putem comite necuviința 
de-a reproduce cele ce stau acolo. 

Şi aceşti oameni fac educaţia politică a poporului! 


Dar ce mai zice „Românul”? 


Cei din opoziţie să caute a lumina națiunea asupra datoriilor ci în noua fază în care a intrat, asupra muncii ce trebuie să-şi dea pentru 


a dobîndi şi independenţa economică pe lîngă cea politică. 


Aceste lecții le dăm noi de mult. Cea dîntîi datorie a națiunii, daca vrea să se întremeze şi economiceşte şi 
moraliceşte, e s-arunce pătura de paraziți de deasupră-i în gunoiul din care a ieşit; să nu aleagă directori de bancă din 
absolvenţi a patru clase primare, să nu aleagă senator pe autorul mărturisitei scabroase afaceri, să nu facă directori de drum de 
fier din cărciocari de mîna a treia, c-un cuvînt să nu creeze, prin încurajarea stupidităţii ş-a obrăzniciei, o clasă de consumatori 
improductivi ai sudorii frunţii ei. Curăţită de pătura de paraziți, naţia îşi va veni în fire. E drept că bugetul celor două cinstite 
Academii de la Văcăreşti şi de la Mărcuţa s-ar cam încărca; dar, în orice caz, patrioţii căpătuiți în aceste două institute nu vor 
mai costa naţia cîte 24 şi 36 mii de franci de obraz pe an, ci mai ieftior, mai adecuat cu meritele şi capacitatea multora dintre 
reversibilii şi mucenicii patrioți. 

Cît despre specioasele cercetări economice ale „Românului” ierte-ni-se vorba, dar n-am ajuns în doaga redactorilor 
acelei gazete, de-a ignora abecedarul economiei politice şi de-a face cu toate astea lecții de politică comercială d-lui baron de 
Haymerle. 

Abecedarul economicei politici zice însă : 

Industrie fără protecţie nu se poate înființa. 

Protecţie fără putere politică a statului nu se poate exercita. 

Puterea politică nu se poate cîştiga decît prin o dezvoltare normală şi sănătoasă a poporului, deci organizînd statul 
simplu şi în conformitate cu necesităţile lui simple, ieftin — conform cu munca lui ieftină, solid şi statornic — conform cu 
natura proprietăţii ş-a muncii lui. 


Cu sărituri pseudocivilizatorii, cu crearea de locuri mari în care să intre panglicari mici, cu forme goale în locul 

fondului, cu vorbe late în loc de ştiinţă şi raţionament, cu Costineşti ca surogat pentru Colbert nu se regenerează şi nu se- 
ntăreşte o nație. 

Cestiunea economică la noi nu e numai o cestiune a mişcării bunurilor, ea e mai adîncă; e socială şi morală. Pentru 
rezolvarea ei ar trebui un moment de înălţare a inimelor la care să contribuie clasele în adevăr educative ale societăţii, preotul, 
dascălul, legiuitorul penal, ba chiar psihiatrul. 

Căci dacă avem nevoie de ceva e înainte de toate de-a uri neadevărul, ignoranţa lustruită, cupiditatea demagogilor, 
suficiența nulităţilor. Trebuie să se înfrîngă odată conspirația pe care tot ce e mărginit şi ambițios, sărac şi leneş, stupid şi 
invidios au plăsmuit-o prin instinct contra caracterului drept al poporului nostru, în contra bunului său simţ, în contra muncii 
sale. 

Nu ni se zică că şi între roşii sînt patrioți şi oameni de caracter. Sistemul lor de guvern şi maniera lor de-a vedea sînt o 
crimă în contra țării. Cine, după falimentul deplin al politicei lor interne şi esterne, sau nu vede, sau se preface a nu vedea 
rezultatele e mărginit sau de rea-credință. Cu cel mărginit nu există dispută, pentru că nu e-n stare a te pricepe; cu cel de rea- 
credință asemenea nu e dispută, pentru că nu voieşte să te priceapă: stat pro ratione voluntas. 

„Românul” deci ar face bine să-şi păstreze lecţiile de urbanitate pentru sine, cînd va fi în opoziție, căci va avea mare 
nevoie de ele, mai ales cînd bine-meritatul Orăşanu nu va mai avea slujbă. Atunci nici cenuşa morţilor nu va rămîne 
neturburată de urbanitatea recunoscută şi medaliată a scrierilor aşa-zise umoristice ale acestui curios geniu. Cît despre noi 
îndeosebi şi de opoziţie în genere, ştim foarte bine cu cine avem a fi politicoşi şi cu cine nu; şi, dacă Goleştii şi alți amăgiţi de 


felul lor n-au avut a întîmpina 





din parte-ne nici umbra de bănuială, oricari ar fi fost ideile lor politice, nu vom fi tot astfel față cu tagma pentru care ideile 
sînt un pretext de spoliare şi un mijloc de bun trai, față cu sistemul demagogic care din politică face o speculă, din sufragiul 


claselor amăgite o scară de înaintare în economia, nu politică, ci privată, a membrilor societății de esploatație!. . . 


[28 septembrie 1880] 


„«L'INDEPENDANCE ROUMAINE» CREDE ...”] 


„L'Indépendance roumaine” crede a fi sosit timpul pentru a pune o gravă întrebare. 


Din momentul în care principiul integrității Imperiului otoman n-a mai existat, România, deşi a cîştigat independenţa, a pierdut 
totodată cea mai puternică garanție internaţională. Prin însuşi faptul independenței noastre sîntem reduşi la noi înşine, sîntem izolaţi, numai 
aparținem niciunui mare principiu al echilibrului european. Prea slabi pentru a avea o politică a noastră proprie, cată să ne sprijinim cînd 
pe una, cînd pe alta din puterile vecine sau să înlocuim prin ceva echivalent razimul politic pe care ni-l oferea altădată Imperiul otoman. 
Unde putem afla acest echivalent, păstrînd cu toate acestea independenţa cîştigată? Nici într-o altă parte, credem, decit în acelaşi Orient, 
din care am făcut parte atita timp. Numai făcînd parte dintr-o mare colectivitate orientală vom putea avea perspectiva de a rezista 
deosebitelor rivniri pe cari le escită poziția noastră geografică. Numai apropiindu-ne de naţiile Peninsulei, stabilind cu ele, daca nu alianţe, 
cel puţin o înţelegere bazată pe respectul intereselor comune, putem spera a face politică naţională, singura care ne-ar putea conveni. 
Acesta e singurul mijloc pentru a pune capăt acelei politici de cumpănă, numită greşit politică de echilibru, care pînă azi n-a izbutit la 
altceva decit de-a ne înstrăina pe toate puterile, unele după altele. Blesăm pe unguri, indispunem pe bulgari, ne arătăm ostili grecilor. Ne- 
am înstrăinat pe Rusia, sîntem pe cale de-a ne înstrăina pe Austria, deci şi pe Germania, precum ne înstrăinăm pe Englitera şi pe Franța. 
Toate acestea pentru că nu avem o atitudine bine definită, francă, loială. Fineţele unui stat născut de ieri sînt copilării pentru vechea 


diplomaţie a Europei. Nu ne trebuiesc advocați diplomați, ci adevărați oameni de stat, cari cugetă, vorbesc şi lucrează ca buni români. 


Ca buni români? Cine e bun român, cine rău? 

Fiecine se crede la noi a fi cel mai bun român şi, pînă la un grad oarecare, nu fără cuvînt. Chiar daca n-am voi să fim, 
sufletul nostru a devenit o rană prin necontenitele împunsături cari ni se dau din toate părțile, încît s-ar putea zice că sîntem 
supuşi acelei draconice torturi căreia nimeni nu-i poate rezista, inventată de un inchizitor al Spaniei: împungerea cu acul în 
unul şi acelaşi punct. 

Blesăm pe unguri. Prin ce-i blesăm noi pe unguri? Zilnic se fac încercări peste Carpaţi de-a deznaționaliza două 
milioane şi jumătate de români, un element tot atît de cult sau tot atît de incult ca şi ungurii, organele demagogiei ungurești 
nu se sfiesc a-i amenința cu spînzurătorile şi cu alte delicii, şi toate acestea pătrund la noi, prin presă; uneori demagogia 


noastră le esploatează pentru a boteza pe adversarii ei cu epitetul de vînduţi ungurilor... şi noi blesăm pe unguri. 

Blesăm pe bulgari. Am dori să ştim cu ce? Pentru că ni s-a dat Dobrogea, care n-a aparţinut nicicînd Bulgariei, pe 
care turcii au luat-o de la Mircea Vodă într-un timp cînd regatul de la Tîrnova încetase de mult de-a mai exista şi pentru că o 
provincie care, după date autentice, ni se luase nouă, ni s-a redat nouă. Se vede că-i blesăm pentru că în Bucureşti şi-au 
organizat, neîmpiedecaţi de nimeni, mişcarea lor de regenerare naţională, pentru că în Bucureşti [î]şi organizau cetele armate, 
pentru că în Bucureşti şi în Brăila [î]şi tipăreau foile lor politice şi literare, cărțile şi broşurile în limba naţională şi pentru ca 
pe teritoriu românesc şi în şcoalele statului român a crescut aproape toată generația tînără care guvernează azi Bulgaria. Ba, 
vorba românului; pe cine nu-l laşi să moară, nu te lasă să trăieşti. N-are cineva decît să ia în mînă gazetele de la Sofia şi să 
vază daca toată ziaristica română, desigur tare în espresii, are atîtea vorbe rele la adresa bulgarilor cîte injurii cuprinde un 
număr al unei foi din Sofia la adresa noastră. 

Ne arătăm ostili grecilor. Prin ce? Pentru că se susţine că traco-românii cată să aibă şi ei şcoli primare în limba 


naţională, lucru pe care la noi în ţară îl au armenii, 





grecii, nemții, maghiarii, toţi c-un cuvînt. E ştiut îndealmintrelea că învățămînt primar nici nu poate exista decît în limba 
maternă. Cine nu are şcoală în limba maternă nu învaţă în genere carte. Ei bine, o asemenea pretenţie legitimă şi fără nici un 
fel de idee politică e privită de foile greceşti ca un atentat la naționalitatea greacă, precum şcolile româneşti din Ardeal sînt 
privite ca un atentat la naționalitatea maghiară. C-un cuvînt ceea ce pentru grec, bulgar ori ungur e o virtute, pentru român e 
un păcat. 

Tot astfel ne înstrăinăm pe Rusia. De ce ne-o înstrăinăm? Pentru că n-am tăcut în timpul Păcii de la San-Stefano. 

Ne înstrăinăm pe Austria. Pentru ce? Pentru că nu tăcem în cestiunea dunăreană; amîndouă cazuri în care e în cestiune 


teritoriul țării noastre. Cum ne-om fi înstrăinînd 





pe Anglia şi Franţa nu mai înțelegem. Cauza pare însă a fi următoarea. Pe zi ce merge ele se dezinteresează în cestiunea 
liberei navigări a Dunării şi înstrăinarea aceasta, care ni se atribuie nouă, nu este decît pur şi simplu indiferență. 

Cît despre soluţiunea pe care o propune „L'Indépendance roumaine”, cu părere de rău cată să-i contestăm paternitatea 
ideilor ce le emite în această materie. Soluțiunea aceasta este a ziarului „Românul”, e sîmburul politicei lui esterioare de la 
fondare şi pînă astăzi. 

După întîmplare deschidem colecţia de acum patru ani, de la 1875, şi iată ce cetim în numărul de la 4 septembrie 
1875. 


Ne pronunțăm în împrejurările de față pentru rezolvarea propagată de principalele ziare engleze şi ruse pentru constituirea 
naționalităților creştine din Turcia în state autonome sub suzeranitatea Porții; mai mult decît atât: pentru această constituire în scopul de a se 
rezolva cestiunea Orientului înlocuind printr-o confederațiune de state, independente dominațiunea otomană în cazul cînd ea s-ar vedea 
nevoită a se retrage în Asia. 

Am putea observa mai întîi că „Românul” şi cei de la „Românul”, deşi au propagat mănţinerea bunelor relațiuni cu Turcia, au fost 
însă totdeauna pentru această soluțiune, chiar pe atunci cînd numai ei o propagau şi toţi ceilalți o tratau de utopie, cum tratară şi atitea alte 
aspirațiuni naționale, din cari o mare parte s-a realizat şi celelalte sînt pe calea realizării. . . 

Gîndindu-ne bine ajungem la concluziunea că ceea ce cată să devenim în ziua cînd se va desface cimentul slăbit al dominațiunii 
otomane va fi să rămînem ca stat independent, legat prin confederaţiune cu celelalte state ce se vor naşte din descompunerea Turciei din 
Europa. 

Comunitatea de situațiune, de interese, de amici şi de inamici ne impune de-a nu rupe azi legămâîntul care ne ţine de Imperiul otoman 
şi care mini trebuie să ne unească cu noua rațiune geografică ce-i va lua locul. . . 

Spre a rezuma, politica naţională românească cere: 

Legarea strînsă de Turcia pe cît Turcia va exista. 

Legarea strinsă de naţionalităţile din Orient, constituite şi confederate, în cazul eventual cînd Turcia n-ar mai exista. 

Românii sînt datori să vegheze şi să conlucreze ca la caz de stingere a dominaţiunii otomane, rezolvarea să nu fie alta decît o 
confederare de naționalități independente . . . 

Însă cu un regim (Catargi) din care simțul naţional este izgonit ca o crimă de lezmaiestate, cu un regim care este de notorietate 
publică europeană că nu face decît să execute ordinele ce primeşte de la Viena adecă tocmai de acolo de unde n-avem să ne aşteptăm decit la 
pericole, cu un regim, în fine, care atrage astfel asupra României disprețul celorlalte naţionalităţi din Orient, este oare posibil să avem 


însemnătatea şi să prezintăm greutatea națională cari singure ne-ar putea asigura un avantaj serios în orice eventualitate ? 


Iar la 12 septembrie 1875 foaia d-lui C. A. Rosetti, polemizînd cu „Presa”, zice următoarele: 


Nu numai astăzi, ci totdeuna „Românul” a predicat o confederațiune cu popoarele de dincolo de Dunăre; colecţiunea lui, de la 


fundare şi pînă astăzi, este martură. 

Iată dar reţeta foii franceze din fir în păr în colecția „Românului”. 

Noi, precum am repetat-o de atîtea ori, în opoziție fiind nu facem politică exterioară pentru că nu voim a pune piedeci 
în calea nici unui guvern. Politica exterioară a României, deşi are neapărat nevoie de consentimentul națiunei, s-a făcut 
pururea nu în Parlament, nu în presă, ba nici chiar la Ministerul de Externe, ci în cabinetul de lucru al Domnului. Numai 
cercul cel mai restrîns dimprejurul Domnului a ştiut ce curenturi predomnesc în politica generală a Europei şi încotro trebuie 
să ne înclinăm. Responsabilitatea cată să rămiie a miniştrilor, şi dacă am combătut vreodată în miniştrii noştri de externe ceva 
n-a fost pe atât ideile pe cît temperamentul. 

Temperamentele aventuroase, optimismul politic, oarba încredere în făgăduințe măgulitoare şi deşerte, procederile 
fără zapis şi chezăşie, iată ceea ce am combătut şi vom combate şi de aci înainte. De trădare de ţară n-am crede capabili decît 
pe patrioţii lucrativi de mîna a treia şi a patra, pe Mihăleşti, Costineşti şi alții. Dar asemenea tacîm de oameni n-a ajuns încă 
să dicteze în politica exterioară a ţării, spre binele ei fără îndoială. De aceea în combaterea noastră ne-am îndreptat mai mult 
în contra temperamentului şi a valorii personale a miniştrilor, iar înclinările politice prea pronunțate le-am atribuit în genere 
mai mult unui defect de temperament sau de înțelegere decît lipsei de patriotism. 

Şi în cazul de față nu credem că idei preconcepute, un program de politică exterioară stabilit de mai nainte, să aibă 
farmecul de-a limpezi situația României. Dovadă e cel puţin programul ziarului francez, identic cu acela al „Românului” de la 


fundare şi pînă azi. Tagma de patrioți cari de la fondarea lor şi pînă azi a ţinut-o strună cu confederația 





orientală a ajuns a o... realiza prin cedarea Basarabiei; pe cînd omul care a avut cele mai mari succese în politica exterioară a 


țării, Vodă Cuza, n-a avut nicicînd un anume program, ci s-a purtat după timp şi împrejurări. 


[30 septembrie 1880] 


[„„ATITUDINEA PRESEI OFICIOASE ...”] 


Atitudinea presei oficioase europene nu este de natură a ne întemeia în credința că acordul european ar fi perfect. Din 
ce în ce se accentuează mai mult neînțelegerea şi rivalitatea puterilor şi aceasta se face, cum vom vedea, cu un ton foarte puţin 
moderat. 

Foile oficioase engleze vorbesc toate în sensul întrebuințării forții contra Turciei; aceasta însă nu vrea să zică, după 
dînsele, că întrebuințarea forții va conduce neapărat la un război contra Turciei ori la bombardarea Dulcigniei sau capitalei 
turceşti. Ca mijloc de constrîngere blocarea ar fi chiar mai expeditivă decît bombardarea. Printr-o blocare s-ar lua Turciei 
orice forță de rezistenţă, întrerupîndu-i-se comerțul şi perceperea taxelor de vamă de la Smirna şi Salonic. Ar fi prin urmare o 
constrîngere cu efecte sigure şi care nu ar nevoi nici o picătură de sînge. Cînd Sultanul se va vedea astfel strîns va trebui să 
cedeze; dacă însă va mai voi să reziste, atunci poate că va fi detronat şi e probabil că-n urma unei detronări se va obţine 
soluțiunea completă a cestiunilor pendente. Europa trebuie să emancipeze odată pe muntenegreni, pe bulgari şi pe greci 
pentru a deschide Orientului o eră de prosperitate. Trebuie să se pună odată capăt convulsiilor şi revoluțiilor printr-o acţiune 
ce nu va dura decît cîteva săptămîni şi ar fi o greşeală de neiertat din partea Europei dacă ar lăsa să-i scape ocazia de față. 

Faţă cu aceste opiniuni ale presei grupului aceluia de puteri care împărtăşeşte maniera de soluţiune a d-lui Gladstone 
presa oficioasă din Austro-Ungaria are un ton cu totul opus. 


„Pesther Lloyd” scrie de ex. că 


a susținea pe Englitera pe cît intenţiile ei politice nu înlătură Tratatul de la Berlin; a o izola pe Englitera pe rizicul şi 
pericolul ei, dacă va voi să recurgă la măsuri mai energice; a protesta cu energie atunci şi a împiedeca orice abuz al 


dreptului de intervenţiune, acestea sînt liniile generale ale politicei monarhiei austro-ungare. 


„Pesti Napló” se esprimă într-un mod şi mai clar. El publică o conversaţie cu un înalt personaj politic din Viena (d. de 


Haymerle), a cărei esenţă iată-o: 


Nici curtea, nici ministerul de externe nu doresc războiul. Nimeni nu cugetă la întreprinderi militare de felul ocupării 
Bosniei. Ministerul de Externe ar voi să mănţie statu quo în Orient. Dar, dacă nu va fi cu putință, monarhia va fi asemenea 


obligată de-a părăsi rolul ei de spectator pasiv. Va face ceea ce vor determina împrejurările. Se zice la Viena că Austria nu se 

poate lăsa înăduşită şi se indică astfel singura eventualitate care ar sili-o să intervie cu putere militară. Dar diplomaţia 
austriacă are cuvinte temeinice de-a crede că interesele ei vor putea fi garantate chiar şi fără război. Afacerii Dulciniului nu 
i se dă nici o importanţă; Austria ia parte la demonstraţie pentru a împiedica pe Englitera şi pe Rusia de-a avea libertate de 
acțiune. Nici cestiunea granițelor greceşti nu interesează pe Austria. Punctul important e Bulgaria. După faţa ce-o iau 
lucrurile cată să ne aşteptăm peste cel mult şase săptămîni la tentativa unei uniri a Bulgariei cu Rumelia orientală şi aceasta 
e eventualitatea pe care monarhia austro-ungară n-ar suporta-o cu indiferenţă. Diplomaţia austriacă se sileşte în acest 
moment de-a mănţinea acest punct important al Tratatului de la Berlin. Pentru a păzi acest interes vital al monarhiei ea 
trebuie să cugete la alianțe. Germania e în prima linie aceea al cărei veto ar putea modera pe Rusia şi ar garanta pacea. 
Dar, dacă Rusia nu va urma sfatului acestuia, monarhia austro-ungară va fi obligată ca, sprijinindu-se pe Germania, să-şi 
asigure prin puteri proprie limitele intereselor ei. Îndealtmintrelea monarhia austro-ungară caută a evita cît se poate de mult 
războiul cu Rusia. Afară de Germania, Italia va fi în cestiunea Orientului cea mai bună aliată a monarhiei, daca va fi 


cîştigată printr-un sistem de compensaţii. În acest sens diplomaţia austriacă lucrează de săptămîni întregi. 





Din Constantinopole ne vine ştirea telegrafică că în sfîrşit Poarta s-a hotărît să cedeze Dulciniul fără de nici o 


condiție, esprimînd numai prin o notă speranța că puterile vor renunța la orice demonstraţie navală. 


[1 octombrie 1880] 


[DACA N-AR FI FOST ...”] 


Daca n-ar fi fost nicicînd vorba despre idealul politic al unei Daco-Românii nu ne îndoim că românii ar fi trăit în 
monarhia habsburgică în condiţiile croaților, ale polonilor sau ale cehilor; în Rusia, în condiţiile armenilor sau ale locuitorilor 
din provinciile baltice; s-ar fi bucurat adecă de o libertate mărginită de dezvoltare. Aceasta nu li se îngăduie azi pentru că li se 
atribuiesc veleități politice pe cari ştim că în marea lor majoritate ei nu le au. Cît despre Austro-Ungaria îndeosebi, ştim că pe 
cetăţenii români de acolo nici tirolienii nu-i întrec în credința înrădăcinată pe care-o au pentru Casa împărătească. Cu toate 
acestea condiţiile în cari trăiesc sînt mai rele decît a tuturor celorlalte naţionalităţi. De ce asta? 

Repetăm: pentru că li se atribuie un ideal politic care, precum am relevat-o de mai multe ori, e pe de o parte de origine 
austriacă, pe de alta de origine rusească. Iosif II şi Ecaterina II sînt părinții ideei daco-române, ceea ce se probează dintr-o 
sumă de documente. 

„Messager de Vienne” ne mai aduce în ultimul său număr două scrisori, una a împărătesei Ecaterina cătră Iosif II, alta 
a acestuia cătră Ecaterina, din care lucrul răsare cu toată evidenţa. 

Într-o scrisoare datată din 17 septembrie 1782 Ecaterina II, după ce descrie starea de decadenţă a împărăției otomane, 
face propunerea de împărțeală. În această propunere aflăm următorul pasaj: 

Va trebui cred de a stabili de mai nainte şi pentru totdeauna că între cele trei imperii (cel balcanic cu secundo-genitură rusească la 
Constantinopol, cel rusesc şi cel austriac) va trebui să existe un stat autonom, totdeuna neatirnat de cele trei împărăţii limitrofe. Acest stat 
despre care e vorba de a-l reconstitui, şi care-a existat altădată sub numele de Dacia, va putea cuprinde Moldova, Țara Românească şi 
Basarabia sub guvernul unui monarh creştin, aparținind ritului ce domneşte în aceste posesiuni şi asupra calităților personale şi a 
devotamentului căruia cele două Curți imperiale să se poată întemeia pe deplin. E bine de-a se stabili totodată că noul stat, al cărui suveran 
va fi ereditar, trebuie să rămiie cu totul neatirnat şi că nu va putea fi nicicînd anexat nici la Austria, nici la Rusia şi asemenea că aceste două 
imperii nu vor permite nici cînd ca acest stat să fie cîndva supus unei alte puteri. 

Granițele acestui nou stat vor trebui să fie delimitate despre partea Poloniei şi Rusiei prin Dnipru şi Marea Neagră, iar despre 
Austria prin linia de achizițiuni pe cari le-am, garantat M. V. Imp. printr-o clauză secretă a tratatului nostru, şi apoi prin Olt, pînă unde el se 


varsă în Dunăre. Despre Turcia noul stat ar avea drept graniță Dunărea pînă la gurile ei. 


Răspunsul lui Iosif al II [lea] e datat de la 13 noiemvrie 1782. 


Pasajul privitor la crearea unei nouă Dacii e următorul: 
Cît despre crearea unei nouă Dacii sub guvernul unui prinţ ereditar de religie greacă cum şi despre aşezarea nepotului M. V. pe 
tronul grecesc din Constantinopol, numai soarta armelor poate decide. În cazul cînd războiul ar reuşi bine, nu voi ridica din parte-mi nici o 


dificultate pentru a împlini dorinţele M. V. I. daca se acordă cu propriile mele interese şi cu comoditatea mea. 


La acestea caută să adăogăm că Iosif II avea de gînd a uni acestui stat şi Ardealul, a da în el preponderanța 

elementului românesc şi de-a-l ţinea întreg în atîrnare de Austria. Singurul punct care-l supăra era confesia greco-orientală a 
românilor; de acolo încercări de-a cultiva repede poporul şi de a-l apropia de catolicism. 
Ei bine, aceste scompturi ale unei idei concepute pe de o parte la Viena, pe de alta la Petersburg, sînt de vină astăzi la 


prevențiunile Austriei şi a ungurilor îndeosebi contra românilor din monarhia învecinată şi din Principat. 


[2 octombrie 1880] 





[„„O DISCUȚIE CAM ZADARNICĂ ...”] 


O discuţie cam zadarnică s-a încins între noi şi „L'Indépendance roumaine”. Din mărturisirea noastră limpede şi 
sinceră că, în opoziție fiind, nu facem politică esterioară ziarul francez deduce că un partid „care n-are program şi nu face 
politică esterioară renunţă prin asta chiar la orice pretenţie de existență ca partid de guvernămînt”. 


Reproducem, ca răspuns de căpetenie, din programul nostru, pasajul privitor la politica esterioară: 


În afară o politică modestă şi chiar respectuoasă cătră toate puterile, dar demnă şi stăruitoare, care esclude orice vederi ambiţioase, 


orice visuri aventuroase, şi ne scuteşte de umilinţe; o politică onestă şi consecuentă, care să ne concilieze bunăvoința şi să inspire încredere. 


E, o repetăm de atîtea ori, o lipsă de modestie şi de respect pentru puteri zdrobitor de mari, cum sînt cele vecine, de-a 
ne declara pentru politica balcanică a uneia sau a celeilalte. Daca am trăi în Anglia am aşterne, ca şi d. Gladstone sau lordul 
Beaconsfield, programe sunătoare de politică esterioară; dar în poziţia în care sîntem cea mai elementară înțelepciune ne 
impune o rezervă deplină în asemenea cestiuni, mai ales în opoziție fiind. 

De ce mai ales în opoziţie? 

Pentru că, oricare ar fi guvernul, răul pe care opoziţia i-l face acestuia în politica sa esterioară se reflectă asupra țării 
întregi. 

Noi îi amintim foii franceze politica esterioară, înscenată pe uliţă de roşii... îi aducem aminte nefasta scenă de la 
Slătineanu, care ne-a stricat cu cea mai mare putere militară din Europa în momentul în care susceptibilitatea ei era iritată în 
gradul cel mai mare. Îi aducem aminte zgomotoasele manifestări şi sîngerîndele pagine ale „Românului” din timpul 
convenției comerciale austro-române. Îi aducem aminte programul turcofil de la Mazar Paşa, şi toate cîte au urmat. Ei bine, 
toate actele acestea au îngreuiat situaţia țării, şi ţara e aci în cestiune, nu partidul. Foloase de partid cîştigate în detrimentul 
țării, nu ne trebuiesc nouă şi de aceea nu se va găsi în atitudinea noastră nici un act care să fi compromis nu un interes, dar 
umbra unui interes al ţării. Oare crede onorabilul nostru adversar că noi n-am putea face demagogie, că n-am putea mişca 
masele în contra guvernului, că nu ne e dat, într-un grad mai mare chiar, os magna sonaturum al evangelistului Ioan, că nu 
putem mişca opinia publică pro sau contra unui vecin? Se-nşeală. Nu voim s-o facem şi nu vom face-o decît atunci cînd un 
mare interes național, clar, indiscutabil, cu perspective sigure de succes ne va îndemna la aceasta. 

Într-un asemenea moment oricare ar fi guvernul țării, fie compus chiar de demagogi de cea mai rea categorie, poate 
conta pe sprijinul nostru nestrămutat şi credincios. 

Dar a face politică esterioară în împrejurări în cari se vede limpede că, oricum am lucra, lucrăm mai cu seamă în 
folosul altora; a desfăşura programul unei confederaţii orientale al cărui act întîi a fost cesiunea Basarabei, al cărui act al 
doilea a fost americanizarea României, al cărui act al treilea va fi poate şi mai rău; asemenea lucruri nu sînt pe placul nostru. 
Noi n-am fi avut nimic de zis nici contra programei „Românului”, dar ceea ce am fi dorit ar fi fost să-şi ţie gura. 

Nu sîntem în poziția popoarelor ale căror aspirații pot găsi sprijin. 

Acum să venim la politica esterioară a cabinetului Catargiu. Nu este exact şi nu se poate deduce din nimic că acest 
cabinet ar fi fost instrumentul vreunei politici, fie străină, fie personală a M.S. Domnului. Linia clară de purtare a acestui 
cabinet a fost: „Cîştigarea independenţei ţării înainte de deschiderea cestiunii orientale şi cu consimțămîntul marilor puteri, 
deci, în consecință, şi cu a Turciei”. 

Fiindcă vorbim de-o epocă care aparţine istoriei putem spune verde că răspunsul stereotip al Porții era: „Bucuros v- 
am recunoaşte independența necondiționată daca n-am şti că de-a doua zi veți deveni aliaţii unuia dintre inamicii noştri 
seculari”. Daca i se dădeau asigurări contrarie Poarta răspundea: „Nu d-voastră cu cari vorbim veţi face-o, dar alții, căci sînt 
multe soiuri de oameni în România”. 

Şi pe cînd această politică netedă, respectoasă pentru toți, înainte de toate pentru Poartă chiar, şi pe deplin legitimă, se 


realiza, e drept că prin mici, însă semnificative 

concesii pe cari ni le făceau, pe rînd pe rînd, toate statele europene, ce striga opoziția şi „Românul” ei de pe atunci? „Sîntem 


turci. Nu voim să ştim nimic de independenţă”. 


Astfel zilnic era amăgită ţara, erau amăgiți chiar maturi bărbați politici prin paroxismul stilistic al opoziţiei de atunci; 
mai mult încă, însuşi conservatorii erau amăgiţi de atitudinea turcofilă a opoziţiei; şi fiindcă această atitudine tot era mai 
asigurătoare decît o politică de aventuri, care se presupunea că s-ar fi preconizînd din afară, conservatorii au lăsat să le scape, 
cu oarecare încredere, frînele guvernului din mînă. 

Țara a crezut pe amăgitori. Politica guvernului conservator fiind descrisă ca o politică aventuroasă, îndreptată contra 
Porții, ţara a crezut că aşa este. 

Ei bine, în acel moment de abdicare, care-a fost atitudinea consevatorilor? 

Au încurajat, prin „Timpul” chiar, candidaturile roşii contra altor candidaturi nedeterminate. Bătea la uşă furtuna şi 
trebuia ca țara să fie cel puţin tare prin preponderanţa absolută a unui partid numeros şi disciplinat. Colecţia „„Timpului” de 
atunci e martură spre a dovedi că noi am susţinut, contra fracţiunilor conservatoare chiar, candidaturile oamenilor care ne-au 
dat în judecată. 

A ne asocia însă programului de soluţiune a cestiunii Orientului preconizat de-o putere sau de alta nu ni se pare nouă 
o politică proprie şi națională. Pîn-acum, o spunem drept, tot politica strămoşască a echilibrării influențelor ni se pare cea mai 
bună şi recomandabilă. În această politică, defensivă oarecum, orice guvern va avea sprijinul nostru şi cînd, în cestiunea 
izraelită, i-am făcut opoziţie celui actual, el însuşi a găsit în toţi un sprijin dezinteresat contra exigențelor împovărătoare ale 
rău-informatei Europe, şi şi-a schimbat, după noi, programul soluțiunii. 

„L'Independence roumaine” încheie cu cuvintele rostite de d. Carp în Cameră: „Puterea nu se cere, se ia”. 

N-o cerem, o vom lua. Dar n-o luăm decît de la cine are dreptu a ne-o da, de la țară şi de la încrederea Domnitorului. 
Alte pîrghii de ridicare la putere pot fi bune pentru alții, pentru noi nu. 

Încolo lăsăm iarba să crească în voia ei, şi puţin ne pasă dacă politica noastră de strictă conservare cu toate mijloacele 
a ceea ce avem de la strămoşi se va numi sau nu o politică şchioapă, o politica de cumpănă, o politică ibridă. 

Şchioapă, neşchioapă, ea ne-a păstrat, şi orice veleități de altă natură, precum acele ale lui Cantemir, ale lui Toma 
Cantacuzin, ale lui Constantin Basarab Brîncoveanu, n-au dus decît la ştirbire de hotare, la dominație străină, la subjugare 
materială şi morală, la rele pe cari secoli de muncă abia le vor putea stîrpi. 

Sfirşim prin a rectifica un malentendu. 


Noi am spus în numărul de marți (12 octomvrie) că: 


Politica exterioară a României, deşi are neapărat nevoie de consentimentul națiunii, s-a făcut pururea nu în Parlament, nu în presă, ba 
nici chiar la Ministeriul de Externe, ci în cabinetul de lucru al Domnului. Numai cercul cel mai restrîns dimprejurul Domnului a ştiut ce 


curenturi predomnesc în politica generală a Europei şi încotro trebuie să ne înclinăm. 
„L'Independance” traduce astfel: 


. . „cette politique n'a jamais été inspirée ni par le Parlement, ni par la presse, ni même par le Ministere des Affaires Etrangeres, mais 


a été dirigée du cabinet du Prince. 


Deci conchide de aci că toți miniştri n-au fost decît instrumente ale politicei personale a Domnului. 

Traducerea cam liberă a verbului românesc facere, într-un loc prin inspirer, într-altul prin diriger, altereaz[ înțelesul 
şirurilor noastre. Noi am voit să zicem, prin pasajul de mai sus, că politica exterioară nu se poate face la noi ca în alte țări 
puternice, trăgînd clopotul cel mare, ci numai restrîngîndu-se secretul de stat la puţinele persoane cari merită încrederea de a-l 
şti. Pentru paza secretului de stat nu e potrivit în ţara noastră vorbareță nici chiar localul Ministeriului de Externe, necum 
Parlamentul. E de notorietate publică, de ex., că tot ce se pertratează în şedinţele secrete ale Adunărilor a doua zi se ştie pe 
toate ulițele. 


[3 octombrie 1880] 





[ „UNEORI NI S-A ÎNTÎMPLAT ...”] 


Uneori ni s-a întîmplat a auzi de la oameni onorabili asigurarea că nu toţi roşii sînt demagogi, ba chiar „Românul” a 
p 8g i Ş gogl, 5 


respins numirea de roşu ca o calomnie. Ni se spunea că reacția calomniază pe patrioți ca să-i discrediteze în străinătatea 

monarhică, ba chiar în cea republicană, arătînd că sînt nişte oameni cu idei răsturnătoare, petrolişti şi comunarzi, pe cînd în 
realitate dumnealor nu sînt decît nişte blînzi burgeji cari doresc libertatea disciplinată prin legi şi a căror supremă ambiţie este 
ca să devie căpitani în garda naţională. Ambiţie hazlie, dar puţin periculoasă. 

Pe de altă parte nici noi n-am prea confundat pe roşii noştri cu radicalii din Franţa. Răi sau buni, aceşti din urmă au 
credinţi constante, pe cînd ai noştri au cel mult apucături constante; cei dentii sînt curajoşi la caz de trebuință, ai noştri la 
primejdie s-ascund în gaură de şarpe; aciia refuză slujbe de la reacţie, ai noştri rup mînicile reacționarilor cînd sînt la putere 
ca să le dea o slujbuşoară cît de mică. 

Însă există şi multe trăsături comune. Negarea oricării tradiții pe terenul vieții publice şi naţionale, neclaritatea de 
vederi în privirea proprietăţii altuia, maniera de-a considera averea statului ca averea nimărui, în fine mărginirea intelectuală, 
invidia, ura contra a tot ce răsare prin vreo superioritate oarecare asupra nivelului de rînd, c-un cuvînt toate păcatele unui 
caracter rău, unei minți mărginite şi a unui om deplasat se află tot aşa de bine la roşii noştri ca şi la aceia din toate țările. 

O ultimă deosebire există însă între roşii noştri şi cei din alte ţări. La ai noştri li-e ruşine să se mărturisească roşii — 
din cauze reversibile poate — pe cînd cei apuseni se fălesc cu principiile lor. 

Şi-ntr-adevăr, cînd tînăra generaţie de „revoluționari români din Paris” au felicitat pe comunardul Henri Rochefort cu 
duioase vorbe de prieteşug ni s-a dat a înțelege că părintele, talpa, nu e răspunzător de aberațiunile sculelor de feciori. 

Nepermiţindu-ni-se a conchide de la aşchie la trunchi, de la poamă la pom, de la turc la pistol şi de la tămiie la sfint, 
sîntem siliți a urmări nervul probaţiunii pînă la trunchii răsăriți şi înalți ai democraţiei române. 

De astă dată, d. Ioan C. Conte de Brătianu e în chestie. În Épisodes sur la chute de l'Empire un ziar parizian care 
descrie partea ce-o luase la conspirații d. Ranc, un radical cunoscut din Franța, ajunge a povesti complotul de la Opera comică 
şi de la Ipodrom, din iunie şi iulie 1853. Acest complot avea de scop uciderea marelui nostru binefăcător, a împăratului 


Napoleon III, la intrarea unuia din aceste teatre. 


La Ipodrom, conspiratorii, urmăriţi pas cu pas de poliție fură siliți a părăsi piaţa. Citeva zile, după aceasta, la Opera comică, ei îşi 
manifestau prezența prin aceea că vedeai venind şi ducindu-se nişte oameni cu figuri extraordinare şi apucături melodramatice — care fură 
înhăţaţi. În fond nimica toată personalul acesta de studenți şi lucrători, care au trebuit să facă să zimbească poliţia de atunci. — În acest 
personal găsim pe d. Jules Allix, mai tirziu inventator al melcilor simpatici, viitorul comunalist, care s-a întors din exil tot atit de agitat ca şi 
în trecut; apoi un conte Brătianu, astăzi ministru în Moldo-Valachia. 

Restul, afară de d. Ranc, nu pare a fi pătruns la suprafaţă. La audienţă d. Jules Favre, apărătorul d-lui Brătianu, se-ntreba ce-o fi 
căutat nobilul său client într-o adunătură în care era un pungaş, anume Martin, care juca pe nebunul şi putea prea bine să fie un agent al 


poliției. Şi-ntr-adevăr erau între ei tot soiul de oameni, un belgian, mai mulți cizmari ş.a.m.d. 


lată dar de la cine d. Brătianu a învăţat arta de-a guverna un popor şi de-a dirige politica unui stat. De la 
descoperitorul melcilor simpatici. Acest d. Jules Allix ţinea odinioară conferenţe în Paris în care dovedea că doi indivizi, unul 
la Țarigrad şi altul la New-York, ţinînd fiecare în acelaşi moment cîte-un melc în mînă se pot înțelege în mod simpatic, adecă 
să ştie unul gîndurile celuilalt. 

Parizienii curioşi trebuie să fi făcut mult haz în vremea aceea de ingenioasa descoperire a d-lui Jules Allix, pînă ce 
participarea lui la Comună le va fi dovedit că fiece nebun poate deveni periculos dacă i se dă importanţă în societate. La noi 


descoperitorii melcilor simpatici înfloresc pe toate ulițele şi se fac oameni mari, ba capătă medalie 





Bene-Merenti, fără ca lumea să-i facă haz măcar, pentru că prea avem mulți şi ne-am obicinuit cu ei. 

În orice caz însă rămîne să stabilim în mod constant că şefii partidului roşu din țară au stat în legături cu demagogia 
cosmopolită din Franţa, cu comunarzii şi socialiştii. Din manifestările „revoluţionarilor români” din Paris se vede că aceste 
legături promit a continua din neam în neam, pînă la sfîrşitul veacurilor. 


Fericită Românie, ce viitor te aşteaptă! 


[4 octombrie 1880] 


[ÎN ARDEAL ESTE VORBA. ...”] 


În Ardeal este vorba de cîtva timp despre întrunirea unei mari conferențe politice a românilor de sub Coroana 
habsburgică. După cum spun foile române de peste Carpaţi cestiunile ce ar fi să se pună înaintea acelei conferenţe ar fi avînd 


în vedere situaţia politică şi socială a românilor de acolo, dar aceasta nu numai față cu alegerile viitoare pentru Dieta ungară; 

este vorba de ceva mai mult. Deranjarea raporturilor dintre partidele maghiare, poziţia guvernului față cu acestea, starea 
raporturilor dintre Ungaria şi Croaţia, situația internă a celor două mari părți ale monarhiei şi în sfîrşit situația externă a 
acestora—toate acestea îşi răsfrîng înrîurirea lor şi asupra românilor într-un chip direct sau indirect şi prin urmare dînşii se 


cred serios provocați a-şi da şi ei seama de situaţie şi a se concerta asupra atitudini[i] [lor] viitoare<lor>. 


Stînga extremă în Ungaria, partida independenţilor kossuthiani — zice „Telegraful român” — sporeşte din zi în zi. Şovinismul 
maghiar, din fel de fel de motive, a ajuns la culme, pentru că guvern şi partide se întrec în a face imposibilă existența oricării suflări omeneşti 


care nu cugetă, nu vorbeşte, nu scrie ungureşte. 


Aceasta este cum s-ar zice obiectul de politică internă ce s-ar pune înaintea unei conferințe a ardelenilor. Cît despre 
politica externă, „Telegraful român” crede că ea trebuie să provoace pe românii din Ardeal a fi mai cu atenție la viitorul ce li 


se pregăteşte. 


Este adevărat — zice acea foaie — că nu ardelenii vor îndupleca pe vreuna sau pe toate puterile să se abată de la punctul lor de 
vedere politic. Însă tocmai pentru că aceasta nu sînt în stare s-o facă, sînt datori a fi cu toată atenţia ca nu în momentele cînd inamici puternici 
din afară vor sta la pîndă, cu scop de a face părți de pradă din monarhia habsburgică, ardelenii să stea indiferenți şi să lase ca cei ce se joacă 


cu soarta popoarelor să zguduie monarhia în interiorul ei. 


[5 octombrie 1880] 


[CÎND VEDEM PUBLICÎNDU-SE...”] 


Cînd vedem publicîndu-se în „Monitor” licitaţii cari cuprind păsuieli sau concursuri pentru catedre cu clauze şi 
condiții economicoase în cari sînt cuprinse protecţii premeditate, cînd vedem atîtea măsuri cari par a garanta dreptatea şi 
adevărul şi nu sînt în fond decît forme inventate pentru a le încunjura şi zădarnici, atunci ne convingem că îndărătul aparatului 
mai mult ori mai puțin impunător al statului român nu e decît meschin bizantinism, un spirit inextirpabil de hatîr, de prietinii 


şi protecții, o adevărată mizerie. 





Acestea ne-a venit în minte cînd văzurăm în „Monitor” concursurile publicate pentru diferitele catedre ale şcoalelor 
comerciale din țară. 

Ţi s-ar părea un lucru foarte serios o publicare de concurs pentru ocuparea unor catedre. Aparat! Ministrului sau 
directorului i s-aduc hirtii de administraţie zilnică spre iscălire, el trece peste ele şi-şi pune, plin de încredere, numele sub ele 
şi a doua zi apar în ziarul oficial al statului aranjări economicoase dintre cine ştie ce subalterni din ministeriu şi cine ştie ce 
necunoscuţi aspiranţi la funcție. Ministrul a fost amăgit, publicul e amăgit, dar cine e mai amăgit din toți sînt acei oameni 
muncitori şi ştiutori de carte cari se pregătesc cu toată seriozitatea pentru concurs, cari vin poate din provincie ca să se 
prezinte şi cari nu ştiu că, înainte de-a se prezinta ei, există anume previlegiaţi al căror apanaj sigur sînt funcțiile publicate la 
concurs. 

Dacă însă ar fi existînd mulţi naivi cari să aspire la acele catedre ştiu cenuşerii să-i facă să-şi ia lumea în cap. Se 
amînă concursul o dată, de două ori, de trei ori, pînă ce suplinitorul protejat poate prezinta un nou titlu de numire: 
proponimentele, adică un şir lung de timp în care a predat sau s-a prefăcut a preda o materie pe care n-o înțelege. 

Dar să venim la publicaţia „Monitorului” din n-rul de marţi, 23 septemvrie. 

Această publicaţie cuprinde o introducere din care constatăm că concursul s-a amînat de la 15 septemvrie pe 15 
ianuarie 1881. 

Necunoscînd restul cazurilor, ne oprim la şcoala din Bucureşti, unde sînt vacante patru catedre. 

1) Limba românească; 

2) Matematici; 

3) Ştiinţe fizico-chimice; 

4) Dreptul comercial, administrativ şi constituțional. 

Se cer însă foarte deosebite condiţii de admisibilitate la concurs de la aspiranți. 

Pentru limba Românească se cere să posedeze diplomă de bacalaureat şi să probeze că a frecuentat cursurile facultății 
de litere. 


Va să zică nu i se cere titlu academic, ci numai dovadă că a frecuentat cursurile facultăţii, ca şi cînd din frecuentare 

pură şi simplă ar fi rezultînd altceva decît c-a stricat cîteva rînduri de tălpi! 

De ce aceasta? 

Pentru că suplinitorul actual nu are titlu academic, e simplu bacalaureat al unei şcoli secundare şi voieşte a fi profesor 
tot de şcoală secundară. 

Tot aceeaşi frecuentare se cere de la profesorul de matematici. 

Pentru ştiinţele fizico-chimice se cere: 

Diploma de bacalaureat sau.. . certificat de absolvirea unei şcoli secundare; 

Frecuentarea unei facultăți de ştiinţe; 

Probă că a lucrat doi ani într-un laboratoriu chimic. 

Suplinitorul actual n-are bacalaureat, dar va fi frecuentat vro şcoală secundară, prin Grecia poate; n-are titlu academic, 
dar va fi frecuentat facultatea de la noi; a lucrat însă doi ani într-un laboratoriu din țară. 

La dreptul comercial, administrativ şi constituțional vedem deodată îngreuindu-se condiţiile într-un mod cu totul 
neproporţionat cu frecuentările cerute de la alți aspiranti. 

Aci se cere: 

Titlu academic de licenţiat sau doctor în drept; 

Practică de advocat sau de magistrat de cel puţin cinci ani. 

Am văzut la chimie doi ani de laboratoriu; aci vedem cinci ani de praxă. 

Ştiţi de ce se cer condiţii aşa de grele? 

Pentru că suplinitorul actual le are, din fericirea lui, pe toate. 

Nu ne îndoim că tot atît de economicoase cată să fie şi condiţiile pentru şcoalele comerciale din Galaţi şi din Craiova. 

Cînd vom vedea ieşind la concurs tocmai suplinitorii actuali să nu ne mirăm deloc, căci esplicația scamatoriei credem 
că e destul de limpede. 

Să mai vorbim oare de comisiile examinatoare, compuse în genere din prieteni, din rude şi din cîțiva oameni fără 
cunoştinţe în materie, cărora li-i ruşine să-şi declare incompetenţa şi dau, prin urmare, note după rudele în chestie? Pentru asta 


ar trebui pana 





novelistului american Bret-Harte, spiritul jucătorilor de cărți din San-Francisco sau ochii observatori ai şcoalei neerlandeze. 
Ştie d. Conta ce se petrece cu chipul acesta sub ochii săi? Nu credem. Cordeua asta de concurs publicat, amînat, 

republicat şi reamînat ajunge îndărăt într-un timp în care d-sa nu era încă ministru. După scena în care ni se prezentă Consiliul 

de Miniştri no. 36 al d-lui Brătianu şi sub această scenă de pe care no. 36 va dispărea poate curînd, îndărătul aparatului, care e 


numai de ochii lumii, se petrece realitatea. 


[5 octombrie 1880] 


[„DE MAI MULTE ORI...”] 


De mai multe ori am relevat că ideea daco-română ca aspirație politică era una din etapele programului balcanic al 
Rusiei; aceeaşi idee ca aspirație națională [î]şi avea originea şi motorii la Viena. De n-ar fi prea mic cadrul unei foi politice 
pentru a urmări demonstraţia s-ar putea dovedi caz după caz cum unirea politică a românilor era marele manipul ce se 
întrebuința dintr-o parte pentru a cîştiga simpatiile ţărilor noastre, cum pe de altă parte ideea națională, conştiinţa deosebirii 
noastre de celelalte popoare ale Orientului, reamintirea originii romane şi a latinității noastre era timp îndelungat 
contragreutatea ce se opunea unui ideal politic care se promitea a se realiza cu ajutorul slavilor. 

„L'Indépendance roumaine” ne-ntreabă dacă se poate dovedi aceasta tot atît de limpede pentru politica austriacă 
precum se poate face în privirea Rusiei. 

Manţinînd deosebirea de mai sus desigur. Rolul pe care-l prescria politica rusească țărilor române era deosebit de 
acela pe care socotea a ni-l atribui cea austriacă, dar era dominat de aceeaşi idee. 

Citind nota cancelarului Kaunitz către ambasadorul austriac la Constantinopol, Thugut, scrisă acum 105 ani, la 1775, 


vedem liniamentele politicei tradiționale a Austriei în Orient. 


În situaţia de azi a Porții scrie Kaunitz, politica noastră secretă trebuie fără îndoială să aibă de scop ca împărăția turcească să stea 


în Europa cit se va putea de mult sau cel puţin, în cazul cel mai rău, ca împărăţia să nu fie răsturnată prin Rusia singură şi pentru sine, fără 

cooperarea necesară a Curţii noastre. 


Fără cooperarea necesară, iată cheia atitudinii Austriei de atunci şi pîn-acum. De cîte ori Rusia a declarat război Porții 
a trebuit mai întîi să se învoiască asupra cooperării necesare cu Austria. Înțelegerea ultimă de la Reichstadt n-a fost nimic alta 
decît stabilirea condiţiilor cooperării necesare. 

O condiţie însă a cooperării la desfacerea Turciei a fost respectarea celor două Principate, Moldova şi Ţara 
Românească. Astfel la 1772 Thugut raportează lui Kaunitz despre conferențele ce le-a avut cu contele Orlof, conferenţe cari 
toate se făceau pe baza unei convenţii secrete dintre Austria şi Rusia. În acest raport se asigură de două ori că Maiestatea Sa 
împărăteasa Rusiei a promis a renunța de la intenţiile ei asupra Moldovei şi Ţării Româneşti, că ea nu-şi va schimba cuvîntul 
dat în privirea Principatelor oricîte biruinţe ar mai avea armata ei. Dar dacă în privinţa aceasta Rusia era legată, ea încerca a-şi 
cîştiga țările moraliceşte, smulgînd de la turci concesii politice. 

Pe cînd aşadar Rusia trezea mai cu seamă instincte politice în Principate, precum a făcut-o şi cu popoarele de dincolo 
de Dunăre, Austria stăruia, pe cît era cu putinţă în vremea aceea, de-a contrapune instinctele naționale ale românilor, căuta a 
le lămuri deosebirea ce există între ei şi celelalte popoare învecinate, cu toată comunitatea de religie. La 1773 Iosif II asigura 


pe români 


că, strănepoți ai lui Traian, fiind, ei sînt adevăraţi feciori ai săi, deoarece el, proclamat împărat al sacrosanctei Împărăţii romane, 


poartă singur astăzi moştenirea imperială a Cezarilor din Roma. 





Iosif II se privea ca împărat al poporului românesc, şi aceasta prin moştenire de titlu. În districtul Năsăudului el a 
fondat patru sate româneşti ce există şi astăzi şi ale căror nume proprii împreunate cuprind promisiunea de mîntuire a 
neamului românesc. 

Aceste patru vorbe la un loc sună: 

Salva Romuli Parva Nepos. 

Ca compliment al şirului de idei de mai sus n-avem decît a aminti trecerea unei însemnate părți a românilor la 
uniunea cu catolicismul şi mişcarea de redeşteptare naţională inaugurată după acest eveniment. Această mişcare s-a 
comunicat repede şi dincoace de Carpaţi, nu fără încuviințarea Austriei. 

Noi nu facem critică nici uneia din aceste serii de idei. Pîn-acum ştim numai atîta că, pe cînd înainte ne era dată 
putinţa unei dezvoltări normale a poporului după propria lui natură şi propriile lui dispoziţii, prin influențarea bilaterală de 
dinafară aceasta, dezvoltare a fost pripită şi bolnăvicioasă. 

Partidul roşu din ţara noastră este o creaţiune a politicei străine, căci tuturor le trebuia un element incult şi demagogic 
de care să poată uza. În această calitate partidul acesta a pus mîna pe aceste idei şi le-a esploatat ca un mijloc comun de 
agitație politică contra elementelor sănătoase şi cuminţi ale ţării. De aci a rezultat apoi neîncrederea crescîndă a Apusului 
Europei în noi, care ne consideră ca un cuib de dezordine şi răzvrătiri; de aci a rezultat după opinia noastră, şi asprimea cu 


care li se refuză românilor din provinciile învecinate pînă şi cea mai elementară libertate de dezvoltare. 


[7 octombrie 1880] 


[„ASEARĂ S-A JUCAT...”] 


Aseară, s-a jucat la Teatrul Naţional Mănăstirea de Castro. Sala era aproape goală. Piesa, care este o melodramă 
ordinară de bulevard, un gen învechit şi obositor, a fost relativ bine interpretată. Actele piesei, în număr de 7, sînt foarte lungi, 
dar mai lungi au fost întreactele. Miine seară vom da amănunte. 


Tot aseară s-a făcut deschiderea stagiunei la Sala Bossel, direcția Ionescu. Sala plină: mare succes şi un mic scandal! 


[7 octombrie 1880] 


[„„VENI-VA TIMPUL...2”] 

Veni-va timpul în care micile state de la Dunăre să stea în acele legături intime cari existau între ele în secolul al XTV- 
lea? Pe atunci le aflăm în adevăr legate prin sentimentul de comunitate religioasă, opus puternicelor încercări de prozelitism 
catolic şi prin tendența de-a se desface de supremaţia ierarhiei bisericeşti a Bizanțului şi de-a-şi crea bisericele lor autonome. 
Vedem apoi dinastiile din Serbia, Bulgaria şi Țara Românească înrudite, vedem că, fără alianțe formale, fără idei de 
federațiune, toate popoarele acestea se adunară, în jumătatea a doua a secolului, sub aceleaşi steaguri în contra turcilor 
năvălitori, sub puterea cărora au căzut pe rînd cu toate. 

În urmă le vedem eliberîndu-se una cîte una. Dintre toate țările dunărene cele româneşti singure a putut, prin poziţia 


lor geografică şi prin calitatea lor de obiect de 





ceartă, să-şi păstreze o autonomie formală, scump plătită îndealtmintrelea prin condiţia de-a fi teatrul de luptă al vecinilor 
celor puternici. Însă din această autonomie a țărilor româneşti a răsărit încet reînviarea celorlalte state balcanice. Pe atunci 
țara noastră a fost un adăpost pentru aciia dintre creştinii Turciei cari aveau aspirațiuni de eliberare. Din timpii din urmă 
amintim numai că mişcarea din Grecia a avut un razim de căpetenie la noi, că regenerarea Bulgariei s-a pregătit la noi, ba în 
timpul domniei lui Vodă Cuza pînă şi maghiarii căutau în România baza de operaţiune pentru emanciparea patriei lor. 

Daca se va întemeia pacea şi pentru anii viitori credem că vechile raporturi cordiale vor renaşte între popoarele 
dunărene. Condiţie unică pentru ca, fără legături formale chiar, popoarele să reintre în era întreruptă la venirea turcilor în 
Europa este uitarea micilor rivalități de rasă, îngăduirea aspirațiilor legitime ale fracțiunilor de popoare presărate ca insule 
etnografice în complexe mai mari, c-un cuvînt dreptatea pentru toți. Daca popoarele mici n-ar fi atît de lesne escitabile prin 
obiecte neînsemnate, daca nu li s-ar distrage atenţia de la munca serioasă prin trezirea de mici apetituri politice, relațiile vechi 
s-ar restabili de la sine. 

Vizita pe care M. S. Regală Domnul se pregăteşte a o face I.S. Principelui Bulgariei la Rusciuc va contribui poate a 
înlătura o seamă de mici dificultăţi cîte se iviseră în urmă, presupunem că nu atît din propria iniţiativă a bulgarilor pre cît din 
alte cauze. 

Dar afară de aceste neînţelegeri, a căror origine n-o discutăm, se vorbeşte în timpul din urmă şi de alte cestiuni de-o 
importanță mai mare, cari asemenea s-ar putea atinge cu ocazia întrevederii. Dacă apropiem ştiri din sorginți diverse, dar 
avînd aceeaşi direcție, vedem că voiajul pe care prezidentul companiei austriace a drumului de fier al statului (Staatsbahn) l-a 
întreprins în acest moment la Paris intră asemenea în cadrul obiectelor ce pot fi discutate la Rusciuc. 

Delegaţi ai societăţii Staatsbahn din România şi din Bulgaria se află acuma la Paris şi comitetul central va putea trata 
acolo în cunoştinţă de cauză cestiunea executării liniei de tranzit spre Constantinopol prin Bulgaria. Despre linia aceasta se 
zice că, deşi în privirea traficului nu va fi tocmai escelentă, însă merită preferență înaintea celei proiectate prin Serbia, căci e 
mai scurtă şi nici dificultăţile tehnice nu sînt atît de mari; chiar stabilirea unui pod peste Dunăre şi construirea drumului în 
defileul de la Şipca nu prezintă piedeci de tot grele. Se zice că atît guvernul român cît şi cel bulgar ar înclina să aprobe 
întreprinderea aceasta, iar în caz de-a se mănținea situaţia pacifică de acum, Parisul ar oferi lesne mijloacele financiare pentru 
construirea acestei linii de legătură. Pentru a se înlătura prevenţiunile cari ar exista în contra unei societăți austriace, aceasta 
n-ar voi să-şi întinză rezoul dincolo de marginile monarhiei, ci s-ar mulțumi de-a-şi oferi serviciile sale fără a concura pentru 
obţinerea concesiunii liniei. 

De se va face această legătură sau de a nu se va face e deocamdată indiferent. E sigur însă că un întreg sistem de 
interese economice ar sta în legătură c-o juncţiune cu Constantinopolul prin România şi Bulgaria, cari merită a fi discutate cu 
toată înțelegerea. 

Asemenea începe a se vorbi în timpul din urmă de-o confederare defensivă a statelor dunărene. 

Am dovedit într-alt rînd că ideea confederației orientale a fost susţinută la noi de „Românul” de la întemeiare pînă 
astăzi, precum mărturiseşte el însuşi. 

În cazul încercării de-a stabili înţelegeri de asemenea natură ne vom trezi fără îndoială în fața unei vechi rivalități în 
afacerile Orientului. De o parte va fi greu a stabili legătura astfel încît să nu cuprinză o preponderanță de rasă, o nedreptăţire a 
uneia în favorul celeilalte. Greutatea n-ar fi atît de mare de n-ar fi augmentată prin diferite aspiraţiuni mult mai puternice 
decît popoarele dunărene înşile, dacă acestea, precum am spus mai sus, n-ar deveni atît de lesne manipulul puterilor mari. 
Pentru ca ele să-şi cunoască bine interesele adevărate ar trebui să fie sau mult mai culte sau mai înțelepţeşte guvernate. Atunci 
ar păstra autonomia ce-au cîştigat-o nu numai în contra inamicilor, ceea ce-i uşor, ci contra amicilor chiar, ceea ce e mult mai 
greu. 

Deşi nu ştim ce formă ar lua viitoarele legături ce ar avea să se stabilească între statele de la Dunăre, aflăm cu toate 
acestea că în timpul din urmă nici Austro-Ungaria nu s-ar opune la formarea unei legături defensive între aceste state. Însă — 


ciudată analogie — se zice că împărăţia vecină ar pretinde şi în cazul acesta ceea ce a pretins şi 

în cestiunea dunăreană; prezidenția de drept în consiliul federal. Ştirea aceasta, ce nu ne pare a fi intrat nici măcar în stadiul 
prealabil al unei cestiuni, e totuşi îndestul de caracteristică pentru ca s-o punem asemenea în cadrul obiectelor ce se pot atinge 


cu ocazia întrevederii de la Rucisuc. 


[8 octombrie 1880] 


TEATRUL NAȚIONAL: MÂNĂSTIREA DE CASTRO 


Melodramă în 7 acte cu mare spectacol 


O dramă care de mult făcea deliciile publicului nostru de provincie, cea mai vulgară țesătură cu tablouri, peripeții, 
schimbări de scenă şi surprinderi calculate pentru galerie, a fost aleasă pentru a doua reprezentare a Teatrului Naţional. 

Am avut nefericirea a vedea pe Millo, fala scenei noastre, silit să suplinească un rol de necesitate şi ridiculizat prin 
înființarea teribilă de cardinal intrigant; Eufrosina Popescu coborîndu-se la un rol nedemn de talentul ei artistic; iar toate 
celelalte roluri jucate atît de improbabil, atît de absurd de parcă asistai la o parodie. Imaginaţi-vă că cel mai bine — cel puţin, 
cel mai aclamat de publicul serii—a fost Petre Velescu. Într-o piesă, unde ia parte un Millo, aplauzele sînt pentru P. Velescu! 
Ce piesă monstruoasă şi ce interpretare absurdă trebuie să fie! 

Dacă s-a ales această piesă pentru a atrage mulțimea căreia-i plac scene sîngeroase de bandiți, privelişti 
înspăimîntătoare, procesiuni de călugăriţe etc. ... nu era destul frumuseţa şi majestatea decorului, ci trebuia să concure mai cu 
seamă frumuseţea şi frăgezimea personificatorilor, fără care se hrăpeşte orice iluziune de scenă şi celui mai nevinovat 
spectator. Fac aluziune la feţele îngereşti ale călugărițelor, la aerul religios al stariţei, la aspectul cavaleresc al cîtorva nobili, 
la înfăţişarea marțială a bandiţilor şi la gruparea lor! 

Ce să mai zic de scenele amoroase fără nici un dram de amor, de desperările improbabile ale amantului, de durerea 
invizibilă a iubitei. Aceasta va deştepta în cititor, precum a făcut-o în spectator, ilaritatea cea mai amară! Atîtea incongruități 
de scenă necinstesc Teatrul Naţional. De la un asemenea teatru subvenţionat de stat şi în fruntea căruia se află nişte bărbaţi pe 
care ne-am deprins a-i considera ca valoroşi în materie de artă şi literatură, ne-am putut aştepta să fie cu discernămînt în 
alegerea repertoriului şi să caute a procura publicului inteligent o serie de piese gîndite şi lucrate bine şi interpretate cel puțin 
cu îngrijire artistică. Şi de unde să sperăm aceasta dacă nu de la Teatrul Naţional? Celelalte teatre de prin capitală şi de prin 
provincii sînt nişte întreprinderi ale unor particulari — de meserie artistică în cea mai mare parte — cari, prin pozițiunea lor 
materială şi poate şi intelectuală nu se pot consacra cu totul la cultul adevărat şi amănunțit al artei lor. Să nu le cerem lor piese 
bune şi joc perfect, adecă nişte lucruri ce nu le au drept ţintă, şi să le fim recunoscători măcar pentru atîta că mai întrerup din 
cînd în cînd monotonia în care lîncezeşte publicul, prin câteva ore de plăcută distracțiune. Însă de la Teatrul Naţional se poate 
cere aceasta cu tot cuvîntul. Acest teatru este prevăzut pe de-o parte cu mijloacele de întreținere, pe de alta statul se îngrijeşte 
a-l pune sub privegherea unor persoane cari s-au distins prin merite literari şi prin interesul ce l-au dovedit pentru cultul 
frumosului. lată garanții pentru înflorirea teatrului. Salariul bun şi sigur atrage concurența artiştilor şi comitetul inteligent 
alege pe cei mai de soi, aşa încît personalul dramatic are cea mai favorabilă ocaziune să se preocupe cu seriozitate de 


chestiunile cele mai înalte şi cele mai delicate cari privesc nobila lor artă. 


[8 octombrie 1880] 





„ZILELE ACESTEA ...7] 


Zilele acestea se răspîndise ştirea că d. prezident al Consiliului şi-ar fi dat demisia. 

Obicinuiţi cu asemenea manevre, mai uşor de pus la cale decît acelea ale taberei de la Țigănești, ne-am întrebat care 
să fie cauza supărării d-lui Brătianu de-şi amenință onor. partid cu o asemenea hotărîre, care face să răcească inima oricărui 
patriot cu oaricari iluzii de reversibilitate. 

Înainte de toate cată să constatăm pentru publicul nostru un lucru. De cîte ori se indică o cauză de retragere ea nu e 


decît un pretext; cea adevărată nu se mărturiseşte nicicînd şi publicistul cată s-o afle cu incunjur şi oarecare bataie de cap. 

Se ştie însă că nu există o mai mare disproporţie decît cea dintre mărimea pretextului invocat şi micimea cauzei 
adevărate. 

Nu ne îndoim aşadar că şi în cazul de faţă agenții propagatori de ştiri de senzaţie, o creaţiune a poliţiei roşie, vor şti să 
povestească în Piaţa Sf. Anton şi-n cea mică fel de fel de mari cauze internaţionale pentru cari d. Brătianu caută a-şi da 
demisia. Se vor inventa neînțelegeri de natură internaţională între d. prezident al Consiliului şi M. S. R[egele] sau între partea 
roşie a cabinetului şi vederile politice ale d-lui baron, cum [îi zicea „Românul" odinioară actualului ministru de esterne. 

În realitate însă nu se petrece nimic alta decît goană de portofolii din partea patrioţilor. Partidul roşu, necompunîndu- 
se decît din mediocrităţi, fiecare din acestea are dreptul înnăscut la un portofoliu ministerial. Şi de ce nu? Daca d. Stătescu a 
fost ministru, de ce să nu fie şi d-nii Costinescu sau Vilacrose, daca este d. Giani, de ce să nu fie şi d. Pătărlăgeanu? Noi 
găsim că asemenea pretenţii sînt numai naturale, ci chiar legitime. Sînt în spiritul liberalismului modern. 

La [cele]lalte partide oamenii de valoare se impun. La roşii, singurii cari s-au impus sînt d-nii Rosetti şi Brătianu, dar 
nu acum, ci într-un timp în care melcii simpatici aveau trecere şi pe cînd a fi şef al partidului nu era tocmai o plăcere. Azi, 
cînd a fi roşu e o plăcere, cînd a fi om mare e atât de uşor, cînd d. Costinescu poate juca pe Colbert al României, de ce nu li s- 
ar îngădui tuturor ambiția de-a intra în cercul radios al Sfatului Domnesc, de-aşi sfinți membrele intrînd cu inima uşoară în 
acea radioasă sferă care e un reflex al atotputerniciei, de unde se guvernează soarta a milioane de nenorociţi muritori, în sfera 
ale cării capriţii adeseori, ale cării patimi şi deşertăciuni nenorocesc o țară, putînd a face atît, atît de puţin pentru fericirea ei? 

Bătrînul Grigorie Ghica Vodă se ruga în genunchi ceasuri întregi ca să-l lumineze Dumnezeu, să-i insufle spirit de 
dreptate şi cu lacrămi fierbinți se închina sub icoana îmbrăcată cu argint a Maicii Domnului să nu-l lase a face strîmbătate. Se 
gîndea şi se răzgîndea de zece ori pînă să puie o iscălitură. Astăzi? Nu e unul, oricît de obscur, care să nu pretinză a sta în 
capul țării şi a-i regula destinele după cum îl taie capul. De aci constanta voință a roşilor de-a avea un minister omogen, în 
care să se poată perinda toţi, orice individ roşu care a primit sfîntul botez. 

Această voinţă, am mai spus-o, e legitimă, ba mai mult încă, e constituţională chiar. Dacă au responsabilitatea, aibă şi 
onorile; căci numai cu chipul acesta s-ar vedea la ce capăt pot ieşi singuri. 

Atâta însemnătate putem da aşadar nouei veşti de retragere a d-lui prim-ministru. E vechea tendenţă a patrioților de-a 
avea un ministeriu pur, al lor din creştete pînă-n tălpi, fără amestecul vreunei alte nuanţe liberale sau neliberale. Lumină de 
sus nu le trebuie ca să vază halul intelectual şi moral în care sînt; toţi sînt egal de buni şi egal de răi pentru a putea aspira la 
portofolii. 

Din acest punct de vedere aprobăm şi noi hotărîrea contelui de contrabandă, că, cu sau fără melcii simpatici ai 
colegului său din Comuna Parisului, ai d-lui Jules Allix, a simțit durerea sufletească a coreligionarilor săi politici şi se îndură 
în sfîrşit a manevra o retragere pentru a le asigura un ministeriu pur. 

Treaba redacției „Românului” de acum înainte de a afla un pretext mare, sunător şi umflat pentru comedia de cabinet 
no. 37. 


[9 octombrie 1880] 





GERMANIA ŞI FRANŢA 


„Nazional Zeitung” din Berlin a dat, zilele acestea, un articol, care a atras în genere atențiunea presei europene prin 
cuprinsul său foarte interesant. Vorbind despre situația europeană, foaia berlineză, adesea inspirată din cercurile nalte 
germane, zice că nota franceză, mulțumită instinctului politic ce, cu toate greşelile ei, o distinge, a recunoscut că în acest 
moment se prepară evenimente cari pot să modifice din nou şi într-un mod serios situația Franţei în Europa. La fiece moment 
poate să sune ora în care cestiunea Orientului să fie definitiv rezolvată. Ce face Franța? Retrasă de o parte, refuză să urmeze 
singura politică ce corespunde intereselor sale. Soarta, mai puternică decît voința omenească, împinge pe Franţa la o alianță 
cu Germania şi Austria întru cît priveşte regularea cestiunilor orientale. Această alianță şi-ar impune voinţa în Orient fără nici 
o piedică. Cu privire la efectele acestei alianţe foaia berlineză zice: 

Nici tunurile vaselor englezeşti, nici regimentele şi bandele de cazaci din Rusia nu i-ar fi putut sta împotrivă 
Germaniei, Franţei şi Austriei. Toată lumea ştie că această combinaţiune era aceea pe care prințul de Bismarck o preferea 
tutulor celorlalte. Vizita pe care omul de stat german o făcu, în timpul călătoriei sale la Viena, d-lui Teisserenc de Bort, 
ambasadorul Franţei, vorbele ce adresă acestui diplomat şi prin cari aproape invita pe Franţa să încheie o întreită alianță cu 
Germania şi Austria, nu permit să se îndoiască cineva de intenţiunile prințului de Bismarck sub acest punt de privire. 
Declaraţiuni oficioase făcute din deosebite părți au adus aminte din cînd în cînd aceste dispoziţii ale guvernului german. Ele 


au fost reamintite, de exemplu, în „Wiener Allgemeine Zeittung”, sînt cîteva săptămîni, cînd cestiunea turcească începea să 

intre în o fază de activitate. De atunci aceste declarațiuni nu s-au mai ivit şi s-au deschis alte perspective. Nu judecăm 
politica pe care au urmat-o oamenii de stat; nu ştim de fel ceea ce au de gînd să facă. Chiar acel instinct național care a 
semnalat cu o siguranță admirabilă noul pericul în care se afla Franța a opus ideii unei înțelegeri cu Germania bariera 
neapropiabilă a unei uri peste care nu se poate trece. 

Din acest articol iese la iveală cît o încurcă pe Germania, în acţiunea şi planurile ei politice, rezerva stăruitoare a 


Franţei. Ziarele importante franceze, citind desigur printre rîndurile articolului foii berlineze, îl reproduc å titre de curiosité. 


[9 octombrie 1880] 


[ „CONSTATĂM CĂ AMÎNDOUĂ FOILE...”] 


Constatăm că amîndouă foile oficioase, „Românul” şi „Presa”, caută a reduce vizita M. Sale R[egelui] la Rusciuc la 
cea din urmă espresie a unui act de curtenie sau curtezie, precum se esprimă unul din aceste organe. 

Nici noi nu vom da proporții exagerate însemnătății acestei vizite; dar tocmai atît de neînsemnată precum o reprezintă 
cele două foi sau nu este, sau n-ar trebui să fie. Înainte de toate trăim în pace cu bulgarii şi, cu toate certurile mici, trase de 
sfori străine, ei sînt un popor cu care sîntem avizaţi de-a trăi pe de-a pururea alături şi de-a ne-nţelege, de bine de rău, asupra 
tuturor cestiunilor de interes comun cîte ne privesc. O coliziune de interese adevărate asemenea nu există, iar pretextele 
invocate în timpul din urmă pentru a aduce discordie sînt de o zădărnicie atît de manifestă şi de transparentă încît, prin natura 
lor factice, sînt osîndite să dispară mai curînd ori mai tîrziu. 

Singura preocupaţiune de-o gravitate oarecare ce se răsfrînge din nenorocire asupra tuturor relaţiilor ce le vom avea 
cu popoarele Dunării este că, aproape totdeuna, se află dindărătul fiecăreia cîte cineva cu care înțelegerea e mult mai grea. 
Protectoratele ascunse după întreg aparatul parlamentar şi guvernamental al popoarelor de la Dunăre, iată ceea ce e mai trist 
pentru noi, pentru ele şi pentru întregul viitor al Orientului Europei, iată izvorul neînțelegerilor lor, iată în fine de ce cestiuni 


de nimic, cari s-ar putea rezolva 





cu bună învoială, iau dimensiuni de grave cestiuni internaţionale, la a cărora soluţiune nu mai e vorba nici de echitate, nici de 
adevăr, nici măcar de cumpănirea unor interese bineînţelese, ci de oarbă şicană şi de zizanie întreţinută în mod artificial. 

Dacă ar lipsi aceste protectorate, şi poate că ele vor lipsi cîndva, atunci desigur că întrevederile a doi suverani din 
țările Dunării ar fi mult mai bogate în bune rezultate decum promit a fi acuma. 

Cu toate acestea o sumă de interese economice şi politice cari privesc pe amîndouă ţările în mod egal ar putea forma 
obiectul unor temeinice şi cordiale înțelegeri. 

Cestiunea dunăreană, acea a jurisdicțiunii consulare în țările balcanice în genere, acea a legăturilor drumurilor de fier, 
apoi cestiuni de negoţ, altele de drept comun se vor ivi unele după altele şi nu vor putea fi dezlegate decît prin sincera dorință 
de-a da o satisfacere echitabilă cerințelor reciproce. 

Dacă e vorba ca să existe vreodată o aprop<r>iare mai mare între grupul de naţionalităţi balcanice, ea va trebui 
pregătită de mai nainte prin tendenţa de-a unifica sistemul de guvernământ şi de legislațiune. 

Ştiinţele istorice vor trebui asemenea să concurgă ca să lămurească legăturile ce-au existat în trecut între noi, ca să 
desemne liniamentele legăturilor viitoare. Astfel se va emancipa spiritul popoarelor balcanice de atîrnarea în care se află 
astăzi, astfel mergînd pe picioarele lor proprii, nesprijinite de amiciţii prea puternice pentru fiecare din ele, vor putea să 
formeze un mănunchi de forțe într-adevăr neatîrnate în afară, stăpîne pe soarta lor, libere de-a se ocupa în pace cu interesele 
lor materiale şi morale. Înainte de-a fi vorba de legături politice ar trebui ca spiritul public din aceste țări să urmeze linii 
convergente cătră un scop comun. 

Pînă acum însă nu putem înregistra nici un fapt care ar dovedi o asemenea convergență. Ciudat e în relațiile dintre 
popoarele balcanice că ele nu se cunosc între sine, că străinătatea le cunoaşte pe toate mai bine decum ne cunoaştem noi înde 
noi. Astfel, străini unii de alţii, urmînd fiecare inspirațiilor lui proprie, fără nici o idee care să ne unească, e natural ca puterile 
străine, în urmărirea intereselor lor, să ne opuie pe unul în contra altuia spre paguba noastră reciprocă şi spre folosul 
străinătăţii, e natural ca să fim priviţi cu toți la un loc şi fiecare în parte ca obiecte de compenzație, ca teritorii numai bune 
spre a fi exploatate şi împărțite, ca populaţiuni făcute ca să fie cucerite pe cale economică şi politică. 

Există oare la oamenii de stat de dincoace şi de dincolo de Dunăre cunoştinţa clară despre rolul trist la care sîntem 
reduşi cu toţii, de-a ne lovi şi slăbi reciproc în folosul altora? 


Judecînd după atitudinea pe care o iau foile oficioase în faţa întrevederii celor doi principi dunăreni nu ni se pare 

probabil că o asemenea convingere ar fi început a se înrădăcina şi departe pare a fi ziua în care cunoştinţa reciprocă să ne 


inspire respect reciproc şi voința de-a hotărî numai noi între noi raporturile şi interesele ce ne sînt comune. 


[10 octombrie 1880] 


[„„TOAMNA CU CĂDEREA FRUNZELOR..."] 


Toamna cu căderea frunzelor, această bătrînețe a anotimpului ce arată în toate mişcările ei ostenire şi întristare, 
descurajează de la aventuri şi întreprinderi. Se pare că e toamnă şi în politica europeană. Frunzele veştede ale notelor 
privitoare la vechea cestiune a Dulciniului, încetarea răsunetului discursului de la Cherbourg şi a cuvintelor rostite ca răspuns 


de împăratul Germaniei, toate acestea par a prevesti că viața cestiunilor arzătoare e suspendată pînă la primăvara viitoare. 





Aceeaşi mortală tăcere s-a răspîndit asupra cestiunilor ce ne privesc pe noi: cea dunăreană şi cea a Arab-Tabiei. Cine 
mai vorbeşte azi de Arab-Tabia? Ea se temporizează cu atîta îndemînare încît într-o dimineaţă o să ni se pară că n-a existat 
nicicînd şi că n-a fost decît visul unei nopți urîte. Tot astfel a tăcut ştirea alianței cu Austria şi Germania, nelăsînd decît 
oarecare aşezături a unor nouă proiecte de drum de fier ce se vor cere de la Cameră. Vor înceta şi zgomotele despre demisia 
d-lui Brătianu din cauza unor grave conflicte internaționale, cărora presa noastră are obiceiu de-a le da o importanţă atît de 
mare ca şi cînd ar fi vorba de hotărîrea Franţei ori a altei puteri de-a încheia alianţe sau a face război. 

Din cîte ştim noi despre ilustrul nostru prim-ministru cu apucături de mare cancelar crează-ni-se una. Ilustrul conte, 
care a participat cu aer melodramatic şi cu figură sinistră la conspirația de la Opera comică şi de la Ipodrom şi care a urmat 
lecţiunile d-lui Allix asupra melcilor simpatici, nu e un om atît de primejdios pe cît se pare de departe. Mai depărtarea 
Apusului Europei, mai mulțimea de gazete cu strigătele totdeuna asurzitoare ale actualității, mai fonduri secrete şi alte 
chițibuşuri îi dau o aparenţă care ar amăgi poate pe un onor. consiliar comunal al republicii Ploieştilor, dar nu înfiorează pe 
nici un om politic. Acuzarea ce i se face de-a fi voit să încheie alianţe ar fi adevărată daca i le-ar fi oferit cineva. Vorba lui 
Nae Postuleanu „şi daca n-am decoraţii, este că... nu mi le-a dat”. 

Adversarii noştri cată să recunoască că am fost unicii cari, din capul locului, am spus-o că „de dragul ochilor noştri 
nimeni dintre vecini nu-şi va încorda relaţiile sau nu le va strica; nici una din puteri nu s-ar compromite față cu adversarele ei, 
cu cari stă pe un picior formal de prietenie şi pace, printr-o alianță cu România". Ceea ce unele au încercat a fost să capete, 
prin pretextarea de concesii politice, foloase economice în cestiunea dunăreană, în aceea a nouălor drumuri de fier ş.a.m.d. 

Vorbe or fi fost într-adevăr şi dintr-o parte şi dintr-alta... dar nimic decît vorbe. După cît cunoaştem pe d. Brătianu, d- 
sa n-ar fi în stare de-a rezista la nici o propunere serioasă de alianță, şi c-o egală uşurinţă de inimă şi-ar întinde mîna 
prietenoasă şi peste Prut şi peste Carpaţi. 

Să ne înțelegem. Ce voieşte d. Brătianu? Binele țării, se zice. Dacă l-ar voi pe acesta ar trebui sau să ne mirăm de 
ciudatele procedimente ale partidului său pentru a ajunge la un asemenea scop, sau să desperăm de bunul său simţ, căci o 
picătură de bunsimţ tot trebuie să aibă. 

Ce mai rămîne să vrea decît mănținerea cu orice preţ la putere? Ei bine, şirul de expediente pentru a se mănținea nu s- 
a sfîrşit încă. 

Finanţele stau într-adevăr rău, dar iată Banca Naţională, care va emite expedientul banilor de hîrtie şi va mai unge de 
pe o zi pe alta maşina guvernamentală. 

Administraţia e sub orice critică, dar spiritele se mai pot molcomi prin o nouă configurațiune ministerială. 

Moldova e nemulțumită, dar o călătorie a perechii domneşti în acea parte a țării ar mai îmblînzi nemulțumirile. 

Cînd însă toate s-ar înfunda, cînd Banca ar introduce curs forțat, administraţia şi-a[r] încurca roțile şi ar sta locului, 
şcolile s-ar preface în prăvălii, Adunarea în Bursă, Consiliul de Miniştri în teatru de păpuşi, cînd ar suna ora falimentului 
negustoriei de principii mai rămîne un mare expedient pentru a distrage atenţia publică, a scuza golul finanțelor, a electriza 
păpuşile, a uita pe o clipă mizeriile mici pentru marea mizerie; 

acest expedient e alianţa şi aventurile. Într-un asemenea moment credem că d. Brătianu ar primi alianţa nu a unei 
puteri serioase europene, dar a împărăției Chinei numai pentru a se manţinea şi mai departe. 

Aşadar ferimu-ne de iluzii! Dacă pînă azi nu există alianţe e că nu i le-a oferit nimenea d-lui Brătianu şi, între noi 
vorbind, nici d-lui baron. Nu va mai fi vorba de ele decît atunci cînd sacul cu expedientele de guvernamînt al marilor oameni 


de stat va fi ajuns la fund. Atunci vor reapărea spre a nelinişti şi distrage iar spiritul public pentru cîteva săptămîni. 

[11 octombrie 1880] 





[ASTĂZI INTRĂ ÎN BUCUREŞTI ...”] 


Astăzi intră în Bucureşti trupele cari au luat parte la manevrele taberei ridicate între Crivina şi mănăstirea Țigănești. 
Manevrele a ţinut două luni de zile. Din ele s-a putut constata progresele însemnate ale oştirii noastre. Artileria a 
reîmprospătat buna reputaţie de care se bucură din războiul trecut încă; cavaleria, îndeosebi cea teritorială, călăraşii, s-a purtat 
admirabil; infanteria, deşi încărcată cu echipamentul reglementar de campanie, a executat miercuri aproape toate mişcările ei 
în pas gimnastic, fără ca să se ivească decît prea puţine cazuri de istovire de puteri. 

Manevrele de miercuri la cari a asistat M.S.R[egele] s-a făcut după o anume idee şi cu anume supoziție. Supoziţia era 
că inamicul, după ce a ieşit din trecătorile Carpaţilor şi a trecut Prahova prin unele din numeroasele ei vaduri, voieşte să 
forțeze trecerea Ialomiței. Trupe venite din Bucureşti au să-i oprească trecerea, cu supoziţia că apărătorul trecerilor Ialomiței, 
fiind mai slab prin număr, se retrage înaintea adversarului covîrşitor spre Butiman. 

Aceasta a fost ideea generală a manevrei care a fost comunicată diferiților comandanţi de trupe, nedîndu-li-se însă 
ordine speciale, ci lăsînd pe fiecare ca în cadrul acestei idei, să se mişte liber cu oamenii săi. 

Executarea din partea trupelor a izbutit pe deplin, spre mulțumirea tuturor. 

Nu ne oprim la amănuntele acestor interesante exerciții, cari dramatizează oarecum eventualitatea războiului, pentru 
că, neputîndu-se face icoana terenurilor, a trecătorilor, a satelor şi podurilor apărate sau atacate, descrierea ar fi o înşirare de 
nume proprii, fără însemnătate pentru cititorul nedeprins cu materii de asemenea natură. Destul numai că manevrele acestea, 
cari sînt un simulacru al bătăliilor reale, constituie piatra de încheiere a instrucției trupelor, căci, în complexul lor, ele arată 
conlucrarea sistematică şi legătura între trupele de diferite arme cari iau parte la o campanie. 

Cînd publicul bucureştean va vedea această parte a oștirii noastre, compusă din toate armele, intrînd în Bucureşti, [î]şi 
va aduce fără îndoială aminte de bărbatul căruia i se datoresc reformele în armată, de acela care, după un lung interval de 
decădere a instituţiei militare în ţară, a ridicat cele dentii tabere, a dispus executarea celor dentîi manevre. Consiliar întru ale 
armatei a doi domnitori consecutivi, generalul Florescu, deşi atins de ingratitudinea coteriilor politice din ţară, deşi asistînd la 
o comedie politică în care vede advocaţi şi postulanți judecîndu-i prin gazete şi discursuri parlamentare opera, are totuşi 
satisfacţiunea oricărui cetăţean mare, aceea de-a-şi vedea realizată ideea generoasă a întregei sale vieți. 

Dacă o bună politică va şti să secundeze cu înțelepciune activitatea unei armate bune, posteritatea, împreună cu acei 
oameni ai prezentului cari ştiu să aprețuiască meritul, vor recunoaşte că, fără concursul generalului Florescu, modestele 
începuturi de oştire create sub Regulament ar fi fost departe de-a deveni atît de curînd o armată în sensul european al 
cuvîntului. Oricît de mare ar fi rolul ce l-am atribui progresului pe care timpu-l aduce cu sine, oricît am datori acelui rînd de 
ofiţeri cari şi-au făcut studiile în străinătate, fără inițiativa care a dat unei părți a tinerimii direcţia spre studii militare, fără 
voinţa stăruitoare de-a avea o armată modernă, fără energia şi înțelegerea cu care generalul a contribuit la întemeiarea ei n-am 
fi ajuns a o vedea luînd o glorioasă parte la război, nici manifestînd, la orice ocazie dată, atît de distinse calități militare. 

Ar fi mai mult decît o uitare dacă asupra instituţiei cu care ne mîndrim am uita omul care a întemeiat-o, dacă privind 
o mare operă am uita pe creatorul ei. E pentru noi o datorie îndoit de plăcută de-a reaminti toate acestea cititorilor în ziua cînd 


trupele taberei intră în capitală, mîndre de munca lor, şi inspirînd tuturor o bărbătească încredere în viitorul țării. 


[12 octombrie 1880] 





OBSERVAȚII POLEMICE 


Între multele neplăceri ale ziaristicei e şi aceea de-a polemiza cu organe a căror voinţă e dictată de mai nainte de cine 
ştie ce interese necunoscute. Stat pro ratione voluntas. Astfel de ex. întîmpinăm în „Neue freie Presse” din Viena nălucirile 
vrunui obscur corespondent de gazetă care atribuie partidului conservator din România ba sentimente antidinastice, ba 
tendenţa de-a înclina spre politica balcanică a Rusiei, ba cîte altele. Tot astfel „Bukarester Tagblatt", într-un articol intitulat 
Lupul în piele de oaie, ne face apărători ai confederației dunărene, pe noi cari am dovedit că programul acestei confederaţii e 
punct cu punct cuprins în ziarul „Românul” de la întemeiare şi pînă azi, după propria lui mărturisire, şi — din întîmplare 
poate — în scrierile panslavistului Danilewski. 


Nu găsim cu cale de-a face ziarelor austriace din Viena ori din Bucureşti asigurări patriotice, nici nu ne vom sili măcar 

de-a le scoate din binevoitoarele păreri ce le au asupra noastră. Ar fi, o ştim de mai nainte, o osteneală zadarnică, căci cu 
oameni cari voiesc, fără indicii, să ne atribuie intenţiile ce le convine lor de-a ni le atribui nu încape discuţie. 

Dar pe de altă parte nu putem lăsa acestor ziare nici plăcerea de-a se preface că nu ne pricep. Cînd am vorbit de-o 
apropiere între popoarele balcanice am menționat anume că nu e nici o perspectivă ca să se realizeze pînă ce îndărătul fiecăria 
vom întîlni cîte-un protector, prea puternic pentru noi toţi. Le vom zice dar acestor onor. adversari că nu avem dragoste 
deosebită nici pentru unul dintre dezinteresaţii protectori ai popoarelor balcanice şi că, precum dezbinările dintre popoare se 
datoresc acestor binevoitoare protectorate, tot astfel disparițiunea acestor din urmă e o condiţie sine qua non a înţelegerii 
cordiale între țările balcanice. Pînă atunci garanţia existenţei micilor state de la Dunăre, în loc de-a se întemeia pe sentimentul 
lor de neatîrnare şi pe propriile lor puteri, e redusă la tristul rol de-a se-ntemeia pe echilibrul în care se țin marii protectori 


unul pe altul. 


[12 octombrie 1880] 


TONUL PRESEI MAGHIARE 


Devizele austriace pe cari „Presa” d-lui baron le ridică la rangul de călăuze ale politicei noastre, Divide et impera şi 
Viribus unitis, ne fac ca, în comparaţie cu tonul totdeuna respectuos pe care-l avem noi față cu monarhia vecină, să cităm şi 
espresiile unui ziar unguresc la adresa noastră şi a popoarelor balcanice în genere. Cităm din „„Pesther Lloyd” pentru mai 
multe consideraţii, dar mai cu seamă pentru că acest ziar, scris în limba germană, arată minimul tonului cu care sîntem tratați. 
Ce trebuie să fie în organele maghiare care nu sînt expuse primejdiei de-a fi citite şi de altă lume necuvîntătoare, ci numai de 
maghiari! Şi „Pesther Lloyd” face, se-nțelege, politică esterioară, şi organul ovreilor din Ungaria pune Orientul la cale şi 
dictează soarta viitoare a popoarelor lui. Într-un lung articol asupra politicei balcanice a monarhiei care se-ncheie c-un apel la 
sprijinirea albanejilor, se zic următoarele la adresa tuturor celorlalte popoare: 

Cum stăm diplomaticeşte cu țările acestea, cum stau cestiunile, pendente cari avem a le regula cu Serbia şi România? Cum stăm 
nediplomaticeşte cu micile popoare vecine o cam ştim, încît nu ne trebuie, lămuriri oficiale; opinia publică suverană a ţărilor balcanice nu- 
şi pune margini în manifestările ei contra Austro-Ungariei şi spumegă de furie şi ură. De la Cetinie la Filipopole urlă un cor de indiani, tot 
mai turbat şi mai asurzitor, ca-n ajunul unui război. Despre opiniile bandei sîntem lămuriți; rămîne cestiunea dacă diplomaţia noastră face 
ceva pentru a provoca aceste sentimente de bună vecinătate, dacă se sileşte a demonstra aşa-numitelor cabinete din Cetinie, Bucureşti, 


Belgrad şi Sofia însemnătatea monarhiei ori dacă haita cutează a ieşi la maidan pentru că diplomația noastră nu-i arată biciul!! 





Despre călătoria prințului Bulgariei la Belgrad foaia din Pesta zice că între motive se poate cita şi scîrba de-a asista la 
grijirea şi măturarea palatului din Sofia, la marea ucidere de insecte etc. Acestea se scriu în cea mai mare şi mai însemnată 


foaie economică şi financiară a Ungariei, în „Times” al Pestei. 
> $ 


[12 octombrie 1880] 


[CELE TREI ZECI ŞI ŞASE...”] 


Cele trei zeci şi şase de diferite Consilii de Miniştri pe cari d. Brătianu le-a avut în curs de patru ani şi jumătate să nu 
constituie oare un cuvînt destul de temeinic pentru a înregistra ştirile de schimbări ministeriale pe cari roşii singuri le 
răspîndesc? 

A constata că pretexte mari se invoacă în piață pentru a masca mica pricină a unei retrageri economicoase şi pentru a 
realiza în fine visul de aur al roşiilor de-a avea un minister omogen nu credem să-i dea drept „Românului” de-a ne imputa 
stenahorie, nerăbdare de-a veni la putere şi altele de acestea. Cele trei zeci şi şase de reprezentații teatrale cu păpuşi nouă ne 
îndreptăţesc a aştepta o a treizeci şi şaptea constelațiune a figurinelor atît de repede uzate ale d-lui Brătianu. 

„Românul” zice că d. Brătianu nu are nici o cauză constituţională de a se retrage. Într-un chip admitem şi noi aceasta. 
D-lui n-are nici un motiv de a se retrage pe cît timp patrioții [î]şi exercită atît de bine virtuțile lor cam neconforme celor zece 
porunci, pe cît timp ţara şi Coroana, prin neintervenire constituțională, îngăduie liberul exercițiu al unor asemenea virtuți. 
Cumulul a cîte zece funcţii e în orice caz o virtute; între atribuţiile martiriului modern intră pensiile reversibile şi scabroasele 


afaceri, mărturisite în Senat de cucernicul Simeon el însuşi; între vietele sfinților fără de arginţi cată a se număra deputaţii ce 

au speculat la bursă cu ocazia răscumpărării; între cuvioşi cel puţin caută a fi trecuţi acei politici cunoscuți cari răspîndesc 
ştiri despre scăderea rublelor, le cumpără cu aur din bani publici şi le vînd, după aparițiunea unui comunicat economicos în 
„Monitor”, cu 4 şi 5% cîştig. Acestea şi multe altele sînt faptele apostolilor cari pătimesc de virtuţi civice, de iubire de adevăr 
şi de evangelică onestitate. Prin asemenea patimă ajung a face în doi-trei ani avere din nimic, punînd la mijloc capitalul de 
ştiinţă a patru clase primare şi o doză de... patriotism care nu se află decît în Academiile de corecțiune de moravuri din San 
Francisco. 

N-o zicem noi aceasta. Țara toată o ştie, presa toată, afară de cea oficioasă, o repetă zilnic. Inocenţele californiane nu 
se schimbă, din nefericire, nici prin „stenahoria sfărîmăturilor partidei conservatoare”, nici prin alte grațiozități de acelaş gust. 


Ele sînt ceva constant, inerent naturii partidului roşu, pe care „România liberă”-l descrie în modul următor: 


Nemernici sînt mulți în turma roşie; ei formează maioritatea şi încă ce maioritate ! Oameni cinstiţi şi culți sînt doi-trei; nişte insule 
pierdute în pustia neagră a nerozilor şi gheşeftarilor... A doua zi după cădere ei se pun pe lucru spre a se ridica, „Orice mijloc este scuzabil 
numai s-ajungem iarăşi la putere” le strigă Şeik-ul-Islam şi-i vezi pe toţi lucrînd pe brînci spre a pune mîna pe visteria ţării. Minciuna, 
calomnia, toate sînt bune pentru dînşii, orice armă este permisă celui care cutreieră cîrciumele şi cafenelele spre a agita. . . Sînt agitatori fără 


scrupul, şarlatani politici. 


Cînd dar, după mărturisirea „României libere”, avem a face cu nişte aşa de cinstite feţe, mai poate fi serios vorba de 
motive constituționale de retragere? Am mai înțelege daca asemenea motive pentru o retragere generală s-ar afla în paragrafii 
unor alte legiuiri, mai voluminoase, cari reglementează laturea umbrei sociale, circumscriind-o în anume institute cinstite 
unde onorile militare se fac cu arma încărcată. Dar paragrafi constituționali de drept public? Aceştia să motiveze retragerea 
roşilor de la putere? Aida de! Doar nu trăim în ţara ingenuităților! 

Dreptul public (cu factorii lui esenţiali) stă rece şi nepăsător în fața desfrîului patriotic ca o statuă de marmură în 


mijlocul unui teatru de farse. În afară de zidurile aces- 





tui stabiliment trece mulțimea deziluzionată, sărăcită, căreia i s-a răpit aspiraţiile ei cele mai sfinte, începînd cu credința în 
altarul creştinătăţii şi sfîrşind cu speranţele ce le dura altădată la leagănul copiilor. 

Aşadar, precum se vede din cele de mai sus, o cauză constituțională de retragere nu există, de vreme ce domnia 
virtuţii californiane îi dă partidului roşu încrederea țării. 

O asemenea cauză ar fi rămas să fie neînțelegerile între membrii cabinetului în cestiunea dunăreană. Dar d-nii 
miniştri sînt toți de-o opinie, precum ne asigură „Românul” şi precum am asigurat şi noi. Unde nu sînt opinii desigur că 
singura care există cată să domineze. E drept că de astă dată d-nii miniştri sînt de-o opinie cu ţara, însă această conformitate 
de vederi e cam ieftenă. Se ştie că cestiunile navigaţiei pe Dunăre au drept for competent Comisia Europeană a celor şase 
mari puteri şi de astă dată majoritatea acelor puteri nu înclină a da dreptate cerințelor Austro-Ungariei. E într-adevăr moale, 
avînd de o parte majoritatea puterilor, de alta sentimentul țării, în fine prudenţa şi circumspecțiunea diplomaţiei austriace, de- 
a dovedi că guvernul e eminamente patriotic. Această dovadă am fi dorit s-o avem cu ocazia cestiunii evreilor sau a concesiei 


Strusberg. Ocaziile de a dovedi patriotism erau strălucite şi e păcat că d. Brătianu le-a lăsat să-i scape din mînă. 


[14 octombrie 1880] 


[„„SE ŞTIE CĂ APARATUL...”] 


Se ştie că aparatul întreg al statului nu le serveşte roşilor decît pentru falsificarea alegerilor. Dacă s-a răscumpărat 
drumul de fier una din considerațiile nemărturisite pentru care s-a făcut e că toți amploiaţii vor atîrna de stat, deci vor trebui 
să-şi dea voturile după comandă. Dacă se mănţine amovibilitatea judecătorilor e pentru ca aceştia, în faţa decretului de punere 
în disponibilitate, să voteze vrînd-nevrînd pentru oamenii guvernului; dacă administraţia e compusă, cu puţine escepţii, din 
tot ce e mai rău şi mai corupt din ţară, cauza este că aceştia sînt numiți pentru un singur scop: nu pentru a administra, ci 
pentru a face alegerile. 

Roşii au fără îndoială mare cuvînt de-a falsifica toată activitatea statului în această unică direcție a falsificării 
alegerilor. Nici un om onest n-ar dori să fie în pielea multora din ei după ce vor cădea de la putere. Închipuiască-şi cineva 
numai că, după căderea lor, scabroasele afaceri de tot soiul, neesceptînd pe acelea ale canonizatului mucenic, ar intra într-o 


epocă de modestă şi conştiincioasă revizuire, că nişte buldogi de judecători, spaima oricărui suflet patriotic, ar căuta să afle 

izvoarele de înavuţire în doi-trei ani a o mulţime din tagma sfinților foşti fără de arginţi şi oricine va înţelege fiorul misterios, 
frigurile cari trebuie să cuprinză pe aciia a căror conştiinţă nu e limpede în faţa unei eventuale catastrofe. Patrioţii sînt în 
cazul de legitimă apărare; multora paragrafii de represiune ai Codului le sînt inamici de moarte; de aceea toate mijloacele de 
mănţinere la putere sînt bune, pentru că puterea închide, sub domnia lor, ochii legii, şi scabroasele afaceri sînt tot atîtea ocazii 
de canonizare. 

Unul însă din mijloacele cele mai puternice ale falsificării alegerilor, care le întrece pe toate prin nedreptatea, prin 
spiritul vexatoriu, dar şi prin aparenta lui siguranță, este noul recensimînt al dărilor, făcut în anul acesta şi sporirea 
economicoasă a contribuţiei fonciare. Am citat cazuri din cari se vede cum alegătorii conservatori au fost urcați pînă la 
extrema limită care le-ar fi dat dreptul politic de-a vota într-un colegiu superior celui în care votează azi. Acestor cazuri nu li 
s-a dat nici o dezminţire, fiind adevărate. 

Pe de altă parte s-au trecut, tot prin sporire de dări, o mulţime de patrioţi de-o avere foarte transparentă în colegiul I şi 
al II-lea. Ei bine — va zice cititorul — se poate mai mare abnegaţie pentru țară? lată oameni cunoscuţi ca săraci cari iau 


asupra 





lor sarcini ce nu li se cuvin, plătesc dări neproporționate cu starea lor, numai din dragoste curată pentru țară şi pentru onoarea, 
astfel desigur meritată, de-a vota într-un colegiu superior. Ce voiți mai mult? 

O, drepți şi cinstiţi cititori! Onoarea de-a vota în colegiul I şi al II-lea o vor patrioţii din multe cauze; dar să plătească 
dările corespunzătoare nici nu le vine în minte. 

lată metodul pentru aceasta. Patriotul e înscris c-o dare mare; ca atare e trecut în lista colegiului I. Dar nu plăteşte 
dare un semestru, şi e păsuit, trece al doilea, şi e iar păsuit, tot aşa al treilea, al patrulea; trec c-un cuvînt ani la mijloc pînă ce- 
n sfîrşit patriotul e urmărit de fisc. Cînd colo, ia de unde nu-i. Se constată, la urma urmelor, că patriotul e sărac, dar că, în cei 
cîțiva ani în cari se bucurase de-o aureolă escamotată, şi-a speculat votul său în modul cel mai rentabil cu putință. Ce se 
întîmplă deci? Comuna, adecă badea Ion şi badea Toader, e solidar responsabilă pentru plata dărilor. 

Iată dar că, la urma urmelor, s-alege să plătească tot badea Ion averea închipuită a patriotului, dările lui închipuite, 
votul lui uzurpat, influenţa lui uzurpată; iată tot comuna rurală purtînd cheltuielile falsificării recensămîntului şi prin urmare a 
falsificării listelor electorale. 

Cumcă o asemenea falsificare e dezastroasă prin urmările ei e incontestabil. Din punga unor oameni nevinovaţi, a 
unei comune sărace, i se plăteşte patriotului onoarea de-a hotărî interesele proprietarilor din colegiul I şi II; iar această onoare 
patriotul o pune la dispoziţia guvernului totdeuna c-un preț cît se poate de bun: precum stipendii pentru nepoți, slujbe pentru 
rude, mici întreprinderi, păsuieli de arenzi şi cum s-or mai fi chemînd sutele de mijloace de corupție ale unui guvern 
demagogic. 

Cu toate acestea — şi aci vine remediul — există în Constituţia noastră o garanţie puternică contra acestei falsificări, 
garanție neobservată de nimeni, dar zdrobitoare întregului sistem de panglicărie electorală. 


Această garanţie e articolul 64 din Constituţie, care zice: 


Cenzul nu se poate dovedi decît prin rolul de contribuțiune, chitanțele sau avertismentele din partea împlinitorilor de dări pe anul 


încetat şi pe anul curent. 


Adecă, pentru a dovedi patriotul că face parte din colegiul cutare cată să probeze censul. Pentru a proba cenzul, cată 
să fi plătit darea doi ani de-a rîndul. Daca a fost avertizat doi ani de-a rîndul fără a plăti se naşte suspiciunea păsuielii şi 
patriotului îi poate merge rău. 

Aşadar patrioţii, urcați economicos prin recensimentele din urmă, nu vor putea proba cenzul, nu vor putea fi trecuţi în 
colegiile respective decît în anul mîntuirii 1882. Consiliem pe alegătorii de drept ca, la formarea listelor, să aibă în vedere 


această prescripţie şi să uzeze de ea în mod larg în contra uzurpatorilor ce se introduc pe furiș în sînul lor. 


[16 octombrie 1880] 


[„ÎNTÎLNIND PE CÎTE-UN 0M...”] 


Întîlnind pe cîte-un om nedreptăţit de natură, fără tărie în şira spinării, fără coeziune în creieri, fără putere musculară, 


ne vine întrebarea: La ce-o mai fi existînd şi creştinul acesta în lume? Nu era mai bine să fi voit Dumnezeu să nu-l lase să 

facă umbră pămîntului? 
Cu toate acestea întrebarea nu e justă. Tocmai aceştia sînt oamenii viitorului, căci, lumea mergînd din rău în mai rău, 


are s-ajungă ca oamenii aciia să aibă vază şi trecere, cari au mai puţin nerv şi mai puţină vitalitate. 





Teoria lui Darwin despre lupta pentru existență, în care cel mai tare sau cel mai abil învinge, ar trebui, după a noastră 
părere, să fie întrucîtva modificată. Nu cel tare sau cel înțelept ca atare, nu mintea şi bărbăția, nu dreptate şi adevăr înaintează 
în lumea aceasta, ci calitatea aceea care se poate adapta unor împrejurări date în mod fatal. În orice caz într-o amfibie nu-i 
mai multă putere decît într-un leu, dar în apă leul va pieri, amfibia va înainta. Tot astfel şi calitățile omului ajung la suprafață 
după cum le favorizează vremea. Daca vremea e cu răsuflarea scurtă vor ajunge deasupra oameni cu răsuflarea scurtă în evul 
mediu curajul şi puterea fizică aveau trecere, pentru că tîrziu s-a inventat iarba de puşcă. Ei, nu era rău evul mediu! Căci 
curajul şi tăria fizică sînt, prin natura lor, generoase. Oamenii slabi au însă toate defectele slăbiciunii lor. Invidia, 
nestatornicia, clevetirea, duşmănia ascunsă, linguşirea, dicțiunea sofistică, toate acestea se găsesc în oamenii caii n-au un ton 
fundamental hotărît, cari nu sînt întregi sufleteşte şi poate nici fizic. 

La existenţa multora din ei e de vină şi perfecționarea artei medicale. Înainte mai dădea vărsatul în oameni şi-i 
curățea pe cei incapabili de-a trăi; astăzi sînt mii de mijloace pentru a prelungi în mod artificial vieţi condamnate de natură. 

E natural că în urma ipercivilizației omenirea să fie slabă, precum e natural că, în urma iperiatriei, generaţiile să fie 
compuse în mare parte din oameni de-o constituţie fizică şi morală nedeterminată, din cari nu ştii cu ce să te alegi, şi sînt mult 
mai răi ca prieteni decît ca adversari. Fiind însă prieteni cu toată lumea, căci nu au curajul duşmăniei deschise, au şi trecere la 
toată lumea şi-şi ajung totdeuna micile lor scopuri; sînt cu roşii roşi, cu albii albi şi aşa mai departe. Dar sfatul înțelepţesc 
care li se poate da, e ca să nu-şi iasă din natura lor, să fie ce sînt: incolori, nemistuiţi, fără veleități de curaj sau de spirit. Cum 
devin inconsecuenți cu natura lor proprie trezesc pe adevărații lor adversari, curajul şi persiflarea, şi le merge rău de tot. 

Întorcîndu-ne la teoria lui Darwin o aplicăm numaidecît, amendată, la o întreprindere ziaristică, la „Presa”, organul 
personal al d-lui baron. 

Între noi vorbind, la ce-o fi existînd „Presa”? 

Stil n-are, limba n-are, ştiinţă politică n-are; ce foc o mai fi căutînd să încurce lumea? Cît mai era în fiertul cestiunii 
Afganistanului, cît se mai cocea predarea Dulciniului „Presa” tot mai avea de furcă. Acu i s-a isprăvit lîna din fuior şi se leagă 
de opoziţie. Nu-i bună-bucuroasă c-o lăsăm în pace să se intereseze de Abdurraman şi de voievodul Plamenaţ, mai trebuie să 
ne şi mustre cu glasul subţire al unei oarecare secte ruseşti, mai trebuie să-şi laude guvernul cu tonul băieților ce cîntă sopran 
la biserica San-Petru din Roma, mai trebuie să ne imputeze nouă, nu altora, nerăbdarea de-a veni la putere. 

Bine, onorabili confraţi, nu vedeţi că asta-i treaba „Dairelei lui Faraon”? Încai dac-o face „Daireua” sîntem dispensaţi 
de orice discuție. Las-să facă finanţe învățatul de el, să facă politică, să batjocorească pe conservatori; [î]i şade bine. Asta-i 
meşteşugul lui, să fiarbă vorbe şi să frigă finanţe, dacă s-a lăsat omul de-un meşteşug mai cu temei. Ne-am speria, ferească 
Dumnezeu, dacă vestitul organ de abatere al maistrului reversibil ne-ar lăuda cumva şi ar descoperi calități în noi. Dar d- 
voastră să vedeţi țandăra din ochiul nostru şi bîrna din ochiul d-voastră nu, aceasta nu se cade. Trebuie să fiți circumspecţi cu 
asemenea acuzări, nu de alta, dar gîndiţi că soarta lumii schimbătoare este şi n-a intrat zilele în sac. Ca mîine poimiine veți 
cerca să păşiți lin ca pisica în dreapta şi nu v-ar fi prea la îndemînă dacă, prin veleităţi de curaj, aţi fi scrîntit-o de totului tot 
cu opoziția. 

Trăim într-adevăr într-o vreme anemică, cu sufletul în gură, vreme bătrînă ca o cochetă spoită şi fără de inimă. În aşa 
vreme şi din secta rusească mai sus pomenită se poate face ceva; ea e preferabilă perversității nude şi va fi aprețiată, dar — în 
parantez fie zis — în măsură cu modestia ei. 

Dacă „Presa” voieşte să-şi reafle orizonul cată neapărat să se aboneze la cîteva ziare englezeşti. Espoziţia din 
Australia? Hei? Ce ziceţi? Nu vă suride? Ce mai frumos sujet pentru un articol de fond! Lăsaţi opoziţia să fie opoziţie, căci, 


dac-o treziți, vă asigurăm că nu paguba ei va fi. 


[17 octombrie 1880] 





[ZIARELE DIN IAŞI...”] 


Ziarele din laşi ne aduseră curioasa ştire că la sosirea M. Sale împăratului Austriei în Bucovina s-ar fi ivit între 
populaţiunile române nişte emisari cari sfătuiau pe săteni să nu iasă întru întîmpinarea lui, ci să aştepte venirea împăratului 


celui românesc. 

În state mari, precum e monarhia austro-ungară, unde există colțuri de ţară şi plaiuri de munte nepătrunse de mişcarea 
prezentului şi trăind cu totul în trecut în privirea limbei, obiceielor şi tradiţiilor, formarea unei asemenea mitologii istorice 
despre împărați româneşti e în adevăr posibilă. Există în Albania de ex. cîteva plaiuri româneşti nepătrunse de călători, despre 
cari puținii câţi au fost din întîmplare pe acolo spun că oamenii ies şi azi la vînătoare cu arcuri şi cu şoimi ca-n evul mediu. 
Între asemenea oameni ştirea că Asan Împărat ar fi cutreierînd lumea desigur ar afla crezare. 

Dar despre Bucovina îndeosebi, unde populaţia e relativ cu mult mai luminată decît în alte părți ale monarhiei şi 
desigur mai în curentul timpului decît falconierii din Albania, puteam presupune că fabulele mitologice nu vor avea trecere. 

Un ziar polon din Lemberg, „Slowo” („Cuvîntul”), ne aduce amănunte cari ar fi în stare a da fenomenului o altă 
esplicare. La gara din Cernăuţi a fost arestat un agitator nihilist, anume Ivan Franco, publicist democratic-social, şi partizan al 
unui om renumit, al fostului profesor de universitate Mihail Dragomanov. Înaintea sosirii împăratului Francisc Iosif în Galiția, 
Franco avea de gînd a înscena în Lemberg ori în alt loc vro manifestaţie politică oarecare. Poliţia din Lemberg, aflînd despre 
planul acesta, l-a arestat pentru tot timpul cît s-a aflat împăratul în Galiţia. Dar cînd împăratul plecă poliţia-i dete drumul 
agitatorului. Acesta însă, în loc de-a se linişti, se grăbi de-a urma trenul împărătesc şi de-a pleca, peste Colomeia, în 
Bucovina. în Colomeia se aflau adunaţi mulți studenţi ruteni; dar ce se va fi pus la cale cu ei nu s-a putut afla. Poliţia din 
Cernăuţi, prinzînd de veste, [î]l arestă din nou. Cu arestarea lui stă însă în legătură şi arestarea altor oameni cu apucături 
melodramatice şi anume a acelora cari, cu mult înaintea sosirii împăratului, au cutreierat satele româneşti şi le-a sfătuit ca nu 
cumva să facă ovaţiuni împăratului, pentru că nu e împărat românesc. Ce se va întîmpla cu ei se va vedea din cercetările 
tribunalului din Cernăuţi. 

Dacă relevăm toate acestea e pentru a le pune în legătură cu oarecari fenomene curioase de la noi din ţară. În Iaşi 
începuse a apărea un ziar, „Basarabia”, cu tendenţe hotărîtor socialiste. În treacăt amintim că numărul întîi era bine scris 
româneşte şi nu fără oarecare înălțare de simţiri şi de vederi. Se ştie asemenea că între studenţii din România sînt unii, mai cu 
seamă dintre aciia cari se ocupă cu ştiinţele naturale, cari nu tăgăduesc că idealul lor politic este democraţia socială. 

E ciudat, însă nu fără nuanţă ironică, ca tocmai adepţii științelor naturale să n-aibă nici un fel de pricepere pentru 
natura statului şi pentru fiziologia societăţii. Nu ei sînt însă de vină la aceasta, ci întreaga dezvoltare modernă şi întreaga 
manieră liberală de-a reprezenta statul ca ceva convențional, bazat pe rațiune şi pe contract sinalagmatic, iar nu ca pe-un 
product al naturii care trebuie privit şi tratat ca atare. 

Dar, abstracţie făcînd de la toate acestea, rămîne cestiunea: există sau nu în România ramificații ale marii uniuni 
negative care fără a şti ce voieşte, ştie prea bine ce nu voieşte, ştie prea bine să nege organizarea actuală şi instituţiile actuale? 


N-o putem afirma, însă o seamă de simptome concurg a ne indica începuturile unei asemenea grave epidemii sociale. 


[18 octombrie 1880] 





[SUCCESELE POLITICEI ESTERIOARE...”] 


Succesele politicei esterioare a guvernului actual sînt mari. 

Lăsînd la o parte cestiunea Dunării, care va veni pe tapet într-un timp mai favorabil avanproiectului şi care s-a 
temporizat din cauza neîncrederii Apusului în tendențele monarhiei învecinate, cestiune în care pîn-acum nu poate fi vorba 
nici de succes, nici de insucces, vom veni puţin la actele acelea ale d-lui baron cari au drept obiectiv buna noastră vecină, 
Bulgaria. 

Am dori să ştim în ce portofoliu prăfuit al Ministerului de Externe s-a ascuns fortul Arab-Tabiei? Marile puteri ne-au 
recunoscut posesiunea acelui colț de cetate spre a domina strategic Silistra, spre a zădărnici caracterul deloc întărit al acestui 
oraş şi spre a-l face să înceteze de-a fi o eventuală piedică a liberei navigaţii pe Dunăre. În timpul din urmă în fine se 
pretindea că, în urma mediaţiunii binevoitoare a Austro-Ungariei, Arab-Tabia era să ne fie dată pe seamă. 

Care-i însă realitatea? Frontiera noastră, ni se zice, c-a fost retrasă mai înăuntru cu şase chilometri, iar fortul e ocupat 
de trupe bulgare şi armat cu şapte tunuri. 

O altă chestie în care d. baron a intervenit pe cale diplomatică e aceea a liberului uz al limbei române în şcoalele 
numeroaselor sate româneşti din Bulgaria. Locuitorii din Turtucaia — 2 000 de suflete, toți fără excepție români — îşi 
comandaseră un învățător, căci sub dominaţiunea turcească aveau şcoli româneşti. 

Patru luni de zile de-a rîndul învățătorul a făcut chip şi seamă să poată deschide şcoală în sat, d. ministru de externe a 
intervenit în favoarea lui, însă toate în zădar. Guvernul bulgar a rămas neînduplecat. 

Din aceasta se vede că guvernul, manifestînd înclinaţiuni cînd pentru un grup de puteri, cînd pentru altul, a ajuns a-şi 


atrage neîncrederea tuturor laolaltă. În treacăt fie zis că am ajuns în poziţia puţin invidiată de-a ne lupta ca Don Quixotte cu 

morile de vînt şi de-a posede o prețioasă vecinătate care să ne distragă de la orice țintă politică serioasă. 


[19 octombrie 1880] 


[„„<<ROMÂNUL>> NU SE SFIEŞTE...”] 


„Românul” nu se sfieşte a da consiliilor judeţene sfatul ca în formarea bugetelor judeţene şi în priveghearea ce le 
incumbă a o exercita asupra celor comunale onor. corpuri de self-government nominal să ia drept model de gestiune 
financiară guvernul actual. După pagubă şi bătaie de joc. 

Ziarul din Strada Doamnei glorifică decentralizarea, spune că ea se va realiza prin votarea proiectului depus în 
Cameră de reversibilul şi venerabilul deputat, d. C. A. Rosetti, şi că, în vederea unui viitor atît de trandafiriu, consiliile să ia 
pildă de la guvernul cinstit al patrioţilor, care n-a făcut nici o nouă datorie, n-a creat nici un nou impozit. 

Vai de bietele județe care-ar urma modelul ce li se dă de către guvernul central al patrioţilor! 

În patru ani şi jumătate ei au urcat cheltuielile statului cu 34%, ceea ce n-o fi făcut nici un consiliu judeţean, pe cînd 
urcarea analogă a veniturilor e pură imaginaţie. Veniturile reale ale statului, de le-om întoarce oricum om voi, nu se urcă decît 


la 90 pînă la 95 de milioane. Tot ce se prevede preste aceasta e îmflare şi corespunde unui deficit tot atât de real. 





E adevărat că roşii nici contractează împrumuturi, nici pun dări nouă, votate de Cameră. Ei emit bani de hîrtie, fie cu 
numele de bilete ipotecare, fie cu acela de bilete de bancă; ei cată a urca dările în mod pieziş, fără votul Adunărilor, prin 
recensimente economicoase şi vexatorii; ei vor să păstreze şi capra popularității şi varza sporirii veniturilor. Dar le-o prezicem 
de pe acum că toate aceste neruşinate espediente, toate împrumuturile ascunse, toate ilegalităţile se vor înfunda curînd, căci 
trebuie să se înfunde. 

În loc de-a cere verde de la Adunări o sporire a dării funciare, ei încunjură corpul legiuitor şi sporesc darea prin 
recensimente. De ce n-a cerut sporirea cu atitea ori atîtea procente? Pentru că măsura ar fi fost generală, pentru că s-ar fi 
impus roşiilor ca şi celorlalți cetăţeni în mod egal, pe cînd un recensiment cu procederile lui atomistice, cu intrigile şi 
economiile lui locale, cu esploatarea tuturor animozităților de uliţă şi de mahalale face cu putință păsuirea patrioților, 
asuprirea celor ce nu votează cu guvernul şi e o puternică armă electorală. Totodată această procedere mai poate servi drept 
probă că roşii nu creează impozite nouă. 

O spunem drept că lipsa pînă şi a unei umbre de sentiment de pudoare, care e comună atît celor mai mulți dintre 
oameni precum şi sistemului machiavelic al guvernului, nu ne mai revoltează. Ne-am obicinuit atît de bine cu dînsul, am 
pătruns atît de bine toată reţeaua aceasta de espediente şi de cugetare perversă încît nu ne mai miră nimic, nu ne mai revoltă 
nimic. Pe de altă parte sîntem siguri că o luptă în infinit cu adevărul nu e cu putință. Caosul adevărat care există în finanțe, 
deficitul adevărat, criza adevărată, cu toate că recolta noastră e bună, apăsarea adevărată pe care-o exercită un sistem al 
inepţiei şi al minciunii asupra populațiilor cată să se înfunde mai curînd ori mai tîrziu. 

Poate că deja în fevruarie ori în martie anul viitor starea de lucruri va fi ajuns la un punct în care nici un espedient şi 
nici un neadevăr nu va mai putea-o acoperi. 

Deplîngem de pe acum mîna de oameni pe cari situația-i va sili să ia asupră-le trista moştenire a acestei secte de 
speculanţi ai intereselor publice şi de comedianți politici. 

Dar într-adevăr nu avem ce face nici țării, nici moştenitorilor puterii. Generaţii întregi vor avea să se lupte cu veninul 
pe care această sectă de oameni au introdus-o în sîngele societăţii noastre, ei cari au falsificat ideea muncii, a meritului, a 
înaintării, ei care au falsificat totul în ţările acestea, dărîmînd zi cu zi toate pietrele edificiului istoric şi social al României. 
Singura noastră mîngăiere ar fi ca să-i vedem luîndu-şi pedeapsa de la dreptatea lumească încă, căci oameni ca ei, cari nu cred 


în nimic pentru că n-au conştiinţă, nu se tem de pedeapsa cerului. 


[19 octombrie 1880] 


„CU TOATE DEZMINȚIRILE ...”] 


Cu toate dezminţirile categorice pe cari le dă organul de căpetenie al guvernului, ştirea despre o dezbinare în sînul 

cabinetului no. 36 se mănţine. Nu am avea nevoie de-a repeta că, după atîtea schimbări caleidescopice pe cari le-a suferit 
ministerul liberal de patru ani şi jumătate încoace, o configuraţie mai mult ori mai puțin ne lasă atît de indiferenți precum ne- 
ar lăsa succesiunea pe tronul Tunisului sau pe scaunul de mare şerif de la Mecca. Ceea ce am dori este schimbarea sistemului, 
nu a oamenilor. 

A ţinea însă seamă de asemenea ştiri e datoria unui organ de publicitate, oricît de puţin interes ar mai inspira ele 
publicului. Ştirile acestea se răspîndesc la noi nu prin vocea autorizată a organului oficios de căpetenie, ci prin cea mai puţin 


autorizată, dar poate mai vrednică de crezare, a acelor zeci de pierde-vară, toţi liberali 





unul şi unul, cari stau în raporturi sigure, deşi oculte, cu bugetul. Avem o sumă de existenţe catilinare cari se-nvîrtesc pururea 
în pridvoarele ministeriilor, cari au zilnic conversații cu iluştri oameni de stat ai României şi cari, de buna lor voie sau anume 
instigaţi, colportează noutăţile cele mai proaspete asupra neînțelegerilor ce ar fi existînd în sînul cabinetului. 

Foile oficioase tac în adevăr sau dezmint aceste ştiri, dar atitudinea lor e explicabilă. Raporturile dintre diferiții 
membri ai unui cabinet cu firma Brătianu sînt în genere atît de gingaşe, încrederea reciprocă atît de transparentă şi subțire, 
dragostea care leagă pe diferitele Escelenţe una de alta e atît de platonică încît cea mai uşoară împunsătură ce şi-ar da-o 
reciproc prin deosebitele d-lor gazete s-ar preface de-a doua zi în titanomachie. Aceasta e cauza pentru care „Presa” sau 
„Steaua României” de ex. se ocupă cu predilecție de țări cît se poate de departate ca lățime şi lungime geografică şi cît se 
poate de neplăcute ca climă de reconvalescență, iar, față cu acest act de abdicațiune intelectuală, organul de căpetenie al 
ortalei roşie îşi impune asemenea cuviinţa tăcerii. E prea adevărat că vreo laudă la adresa d-lui Boerescu nu vom găsi nicicînd 
în „Românul”; ba canalul de abatere al marelui organ îşi permite din cînd în cînd să-şi manifeste chiar neîncrederea în d-l 
baron prin mici împunsături simțitoare. Dar nici critică asupra actelor ministrului de externe nu apare în „Românul”, încît s-ar 
putea susține că, de cînd d. Boerescu e conducătorul mizeriilor din afară, organul guvernului a renunţat de-a avea păreri 
asupra lor. Nu mai apar de atunci acele ingenioase combinaţii politice în cari numele celor şase puteri mari, amestecate cu 
numele altor neamuri de mai puţină seamă, să se urmeze într-o frazeologie indigestă, doveditoare că autorii combinațiilor nu 
ştiu nici geografie nici istorie. 

Aşadar în capitală: un zgomot, amortit prin surdine, despre o dezbinare latentă în sînul cabinetului, zgomot din cînd în 
cînd caracterizat prin cîte-un pizzicato de nemulţumire în foile roşii minorum gentium, iată tot. 

În provincie însă, unde partizanii guvernului sînt într-o numerabilă evidenţă şi unde funcţiile puţine stau în fața multor 
aspiranți, o unire între elementele aliate în guvernul central nu există deloc. Astfel se asigură în mod pozitiv că o seamă de 
voinici din ceata liberalilor moderați, reprezentată în cabinet prin doi miniştri, a început să iasă cu arme de-o formă preistorică 
la drumul mare, să-i înşface pe oameni de piept şi să le ceară să-şi dea demisiile, ca să le ocupe ei funcţiile. Geaba cel oprit în 
drum [îşi face cruce, geaba murmură cuvinte din molitvele marelui Vasile pentru îndrăciţi, liberalul moderat vociferează: 
„Situaţia sau viaţa”. Cată să însemnăm că dicționarul liberalismului s-a mai înmulțit c-o locuţiune. A cere slujbă se zice a cere 
„o situaţie”. În Iaşi puţinii roşii câţi sînt trăiesc cu aliații lor, cu liberalii moderați, ca guelfii cu ghibelinii, încât nu ne-am mira 
daca într-o bună dimineaţa am afla că şeful partidului roşu din Iaşi, d. Herşcu Goldner, a căzut jertfă virtuţilor sale civice în 
luptă c-un liberal moderat şi că a lăsat diată scrisă cu cerneală roşie prin care îl însărcinează pe d. Gheorghian să-l urmeze în 
conducerea partidului roşu din Moldova, daca va voi să-mbrăţişeze legea izraelită. 

E puţin întemeiată acuzarea pe care „Românul” o face opoziţiei în genere, c-ar fi scornind ştiri false despre 
neînţelegeri în ministeriu, de vreme ce asemenea neînțelegeri nu pot exista pentru că nu sînt chestii mari la mijloc. Într-adevăr 
nu mai e pe tapet darea în judecată a oamenilor cinstiţi şi canonizarea scabroaselor afaceri, nici răzbelul fără zapis şi chezăşie 
sau rechizițiile Warszawski-Chiriţopol-Mihălescu, nici rectificarea Basarabiei în minus, nici anexarea Dobrogei, cu Arab- 
Tabia cu tot, nici categoriile propuse de redacția „Românului” pentru împămîntănire, sau răscumpărarea, cea mai „populară” 
cestiune din România, dictată de la Berlin etc. etc. Dar ce are a face? Dacă poate fi cîştig la mijloc se iveşte uşor în sînul 
marelui partid cestiuni mari. Vrun mic război ceva, vro mică concesie de poduri peste Dunăre şi de drumuri de fier prin 
Dobrogea se vor găsi lesne pentru a face fericirea patriei în genere şi a patrioţilor îndeosebi. Însă precum funcțiile în provincie 
tot astfel concesiile şi marile daraveri în capitală formează mărul de ceartă care turbură marile unități tactice ale guvernului. 
În provincie bătălie pentr-un post de procuror sau prefect, în ministeriu şi partid bătălie cînd umbra unui nou Strussberg s- 


arată, în trandafirie auroră, pe orizonul codrilor parlamentari. 





La deschiderea Adunărilor vom vedea cine are dreptate, gazetele grăitoare ale roşilor cari susțin că există zizanie, sau 


cele tipărite, cari susţin că nu există. 


[21 octombrie 1880] 

[„„CUM CAD MINISTERIILE...?”] 


Cum cad ministeriile în țările dunărene? Desigur că vreun panglicar politic, vreun C. A. Rosetti, respectiv în ediţie 
sîrbească sau bulgărească — şi trebuie să fi existînd în multe ediţii pocitura aceasta — va asigura că țara, opinia publică, 
poporul a răsturnat ministeriul cutare ori cutare. Cumcă pretutindenea unde cade un ministeriu concurge şi opinia publică n-o 
contestăm nici noi. Mii de interese sînt legate în orice ţară de existența unui guvern vechi, mii de speranţe se trezesc la 
perspectiva venirii unui guvern nou. Toate patimele mici şi veninoase sînt puse în mişcare; golani şi nepricopsiţi prihănesc 
zilnic spiritul public prin neadevăr şi insinuațiuni pentru ca să poată ajunge a face avere; individe cari s-au cultivat în 
atmosfera mefitică a unei gazete demagogice şi toţi aciia cari au un interes material la răsturnarea unui guvern se adună şi fac 
gură; iar în asemenea adunări pungaşii acuză pe oamenii cinstiți, venituri fără patrie certă invoacă cu ton melodramatic 
numele sfinte din trecutul ţării şi opinia publică se formează, se stabileşte un curent puternic înlăuntru de care îngheaţă nu 
sufletul, dar în orice caz încrederea oricărui om onest în viitorul țării sale şi în bunul simţ al poporului său. 

Daca aducem aminte pentru nu ştim a cîta oară afacerea tractatului de comerț cu Austria, daca reamintim „cuțitul 
împlîntat pîn-în mîner în pîntecele României” pe care-l debita pe atunci foaia principală a roşiilor şi daca comparăm acestea 
cu graba cu care ei au supus sancțiunii domneşti actul acela pentru care răsturnaseră guvernul, o facem nu pentru publicul 
nostru, care le ştie toate şi le-a apreciat de mult, ci pentru că un caz analog se iveşte într-o ţară învecinată, în Serbia. Şi aci e 
la mijloc un tratat de comerț pe cari necesități politice i le dictează guvernului sîrbesc, şi aci opoziţia a ajuns să silească 
ministeriul să se retragă, şi aci opoziția, venind la putere, va fi silită să încheie ea însăşi tratatul pe care l-a combătut din toate 
puterile. 

lată dar în realitate cauza căderii unui ministeriu în țările dunărene. Nemulțumiri înlăuntru există, se-nţelege, 
totdeuna. Nici s-a născut omul acela, nici se va naşte vreodată, care să afle un sistem de guvernămînt absolut bun, în stare să 
mulţumească pe toată lumea. Precum fiece om are umbra sa şi defectele inerente virtuţilor sale tot astfel fiece sistem politic 
are defectele acelea cari sînt în mod fatal legate de calităţile sale. Arta omului de stat consistă în aptitudinea de-a alege pentru 
o stare de lucruri dată sistemul cel mai suportabil din toate, care să asigure un progres de-o jumătate de secul sau de un secul. 

Dar nemulţumirile inerente oricării stări şi oricărui sistem nu sînt decît pretextele şi manipulul cu cari demagogia 
combate un guvern. 

Adevărata cauză e totdeuna dorința elementelor demagogice de-a parveni la arma ţării şi, ajunse odată acolo, de-a 
amăgi zilnic țara, de-a o mistifica şi de-a o distrage de la adevăratele ei interese. 

În cazul de față va fi interesant de-a şti ce soluţiune o să ia în Serbia cestiunea tratatului de comerţ şi la ce rol va fi 
redusă opoziția. După cît prevedem însă ni se pare că rolul va fi analog cu al Brătienilor, Flevilor şi Câmpinenilor, cari, cu 
jalobi în proțap, cereau de la Domn să nu sancţioneze convenția comercială şi cari, a doua zi după ce a venit la putere, s-au 
pus cu servilismul de care numai ei sînt capabili la dispoziția puterii vecine pentru a scoate o sancţiune ce fusese întîrziată 


curs de unsprezece luni după votare. 


[22 octombrie 1880] 





[„PUTINUL SUCCES...”] 


Puţinul succes pe care politica d-lui Gladstone l-a avut pîn-acum în Peninsula Balcanică dă neapărat ocazie partidului 
conservator din Anglia de-a ilustra cu argumente şi ironie zădărnicia ei. 

Unul din oamenii noştri de stat care-a avut onoarea de-a fi primit de primul ministru al Engliterei şi are talentul de-a 
înţelege din cîteva vorbe şi apucături trăsăturile fundamentale ale unui caracter omenesc a avut ocazia de-a-şi da părerea 
intimă asupra acestui spirit atît de mare, atît de adînc şi atît de agitat în adîncimile lui. D. Gladstone nu este un calculator rece, 
un torcător şi întinzător de fine şi periculoase mreje de paianjen, ci un om de-o energie elementară, pusă în serviciul unui 
spirit hotărîtor idealist. E ceva din sentimentul religios al puritanilor în el, sînt înclinațiuni religioase cari s-amestecă cu putere 
în maniera lui de-a înțelege natura statului, precum şi în modul său de-a viza la soluţiunea cestiunilor esterioare. Tăria şi 
nestrămutarea cu cari se-nrădăcinează în spiritul său convingerile ne arată pe d. Gladstone ca pe idealul unui puternic şef de 
partid, precum trebuia să răsară din mijlocul unui popor mare şi liber, în care curenturile opiniei publice cată neapărat să 


ajungă la putinţa de-a se realiza, curenturi puternice cari au nevoie de oameni puternici în caracterul şi convingerile lor. 

Asemenea oameni vor avea, ca toţi ceilalți muritori, defectele inerente virtuţilor lor, şi defectul principal al unei naturi 
puternice este o lipsă mai mare ori mai mică de adaptabilitate la împrejurări. Asemenea oameni sînt făcuţi ca să schimbe fața 
universului, nu să se conforme cu ea. Se-nţelege că există cazuri în care această față a lumii să nu prea voiască să se schimbe 
şi atunci oameni de asemenea natură sînt siliți sau să renunţe la planurile lor şi să se retragă, sau să facă concesii prea mari 
împrejurărilor, cari tocmai pentru ei sînt mai periculoase, pentru că tocmai asupra caracterelor consecuente se răzbună mai 
mult orice neconsecuență. 

Aceste concesii par a fi început. Cartea roşie, publicată de Ministeriul Afacerilor Străine a Austriei, avea să cuprinză, 
pe vro 75 de pagine, instrucțiunile date flotei de demonstraţie precum şi notele privitoare la propunerea d-lui Gladstone de-a 
se impresura Dulciniul; dar guvernul englez n-a voit să permită celui austriac publicarea acestor documente. Pe cînd cartea se 
tipărea, sir H. Elliot a alergat la Pesta pentru a stărui să se suprime acele piese. Pe cît timp delegaţiunile discută în capitala 
Ungariei, ambasadorul Angliei, al Franţei şi al Germaniei au sosit asemenea acolo. Ambasadorul Franței are misiunea specială 
de-a hotărî modul revocării flotelor de demonstraţie din apele Mării Adriatice, pentru că guvernul francez voieşte ca, la 
convocarea Adunărilor legiuitoare, toate angajamentele lui internaţionale să fie rezolvate. De voie, de nevoie, cabinetul englez 
va trebui să se asocieze acestei măsuri, şi această asociare e egală cu recunoaşterea că politica austro-germană precumpăneşte 
în soluţiunea cestiunii orientale. În asemenea împrejurări nu e de mirare daca ministeriul englez începe a căuta să-şi recîştige 
încrederea şi sprijinul Austriei, ne îndoim însă daca le va mai putea cîştiga. Cu tonul energic al omului de partid, actualul 
prim-ministru al Angliei a rostit, pe cînd era în opoziţie, cuvinte atît de amare la adresa nu numai a politicei austriace, dar pînă 
şi la aceea a persoanei, în toate privirile respectabile, a împăratului, încît, daca împăratul le-a putut ierta şi îngădui, nu credem 
că le va putea şi uita. 

Odată pe clina concesiilor şi a adaptării cu împrejurările, cabinetul englez nu poate evita de-a se vedea persiflat cu 
cruzime de adversarii săi politici, „Mai bine se trimiteau şase căzi de baie cu cîte un steguleț înaintea Dulciniului decît o flotă 
europeană; ar fi avut acelaş efect”, zice cu răutate marchizul Salisbury; o idee pe care a esprimat-o acum 60 de ani şi 
principele Metternich: „în cestiunea orientală n-ajută demonstraţii cu coji de nuci pe apă”. 

Se crede în genere că la convocarea Parlamentului, cabinetul englez nu va putea rezista furtunei şi va cădea. în cazul 


acesta constelația europeană promite a redeveni aceeaşi care-a fost în timpul încheierii Tratatului de Berlin. 


[23 octombrie 1880] 





[CINEVA DE LA REDACŢIA «ROMÂNULUI»...”] 


Cineva de la redacția „Românului” cată să fi intrat în anul morţii. Acest ziar, care-n opoziție nu cruța numele şi 
onoarea nimărui din țară, începînd de la „agentul d-lui de Bismarck" şi sfîrşind cu oricare cetățean care n-ar fi fost din gaşcă, 
a ajuns de-o vreme-ncoace să nu mai dea decît lecţii de urbanitate presei opoziționale. 


Iată cum descrie „Românul" pe ziaristul din opoziţie: 


.... el uzează de nepedepsirea asigurată presei sub guvernul actual afirmînd că cutare e un tîlhar, că cutare altul a făcut un gheşefi, că guvernul 
a trădat țara în cutare cestiune, că „se zice" că ar fi făcut un anume lucru ce compromite cele mai sacre interese ale ţării etc.; apoi după ce-a 
izbit astfel în onoarea omului, după ce-a rostit cele mai revoltătoare calomnii în contra persoanelor şi a guvernului, pentru împăcarea 
conştiinţei sale se mulţumeşte a adauge că guvernul sau particularul să dezmintă prin publicitate faptele afirmate dacă ele nu sînt exacte... 
Cetăţeanul cel mai prob poate să fie izbit oricînd în tot ce are el mai sfînt şi drept satisfacere să nu-i rămînă alt mijloc decît de a se justifica 
întocmai ca un culpabil. 

Onoarea este pentru om, prin urmare şi pentru un guvern, ceva mult mai preţios decit averea, decit viaţa chiar... 

„.. Cineva se vede lovit în onoarea sa — avere morală mai prețioasă decît averea materială — şi cu toate acestea nu-i rămîne decît a- 
şi scoate prin dezminţiri şi probe ceea ce este dreptul său, fără ca filharul averii morale, mai culpabil după noi decît tîlharul averii materiale, 


să aibă a se teme de cea mai mică răspundere, de cea mai mică penalitate. 


Toate acestea din penele unui ziar care acum cinci-şase ani acuza, evident fără urmă de probe, pe însuşi şeful statului 
de-a-şi fi apropriat avere de-a epitropiei brîncoveneşti, cînd cu cumpărarea Pietrii-Arse. Cităm aceasta pentru ca publicul să-şi 
aducă aminte ce zicea acelaşi ziar, fără umbră de probe, în contra miniştrilor şi a altor funcţionari ai statului. 

Sînt felurite mijloace de-a spune neadevărul, zice „Românul”; sînt felurite mijloace de-a-şi apropria averea publică, 
adăugăm noi, şi a releva practica patrioţilor în această privire poate să fie foarte jignitor acelei onori a d-lor, mai prețioasă 
decît averea, decît viaţa chiar, însemnează însă a spune adevărul, iar nu a calomnia. 


Unul din mijloacele de-a-şi apropria pe nedrept avere de-a statului este cumulul. Astfel am espus cum un patriot roşu, 

ajutorul primarului capitalei, are şapte funcții plătite, incompatibile una cu alta, şi acest onorabil concetăţean n-a găsit de 
cuviință să întîmpine nici o vorbă. 

Am dovedit că alt patriot ocupă unsprezece funcții, din cari cele mai multe plătite, incompatibile una cu alta, şi onor. 
concetăţean n-a găsit de cuviinţă a ne dovedi că l-am calomniat. 

Un alt mijloc de apropriare a averii statului e crearea de lefuri, diurne etc. de-o mărime cu totul disproporționată cu 
puterea de muncă şi cu înţelegerea individului întrebuințat. Astfel vedem un advocat director de drum de fier, care nu pricepe 
nici cîtu-i negru sub unghie din ramura aceasta, luînd o leafă de trei ori mai mare decît a unui ministru. Onorabilii diletanți 
întru ale drumului de fier iau binişor cîte 36 000 franci pe an, fără să se jeneze cît de puţin de acea onoare care-i mai scumpă 
decît averea şi decît viaţa. 

Am susținut că funcţionarii înalți ai statului s-au folosit de ascendentul pe care li-l dă poziţia lor asupra inferiorilor 
pentru a scoate de la ei procure false, spre a cumpăra în temeiul lor acţii de-ale Băncii Naţionale şi pentru a vota cu acele 
procure, şi „Monitorul” n-a găsit de cuviință a apăra onoarea acestor concetăţeni. 

Cu asemenea procure s-a ales director de bancă un om cu patru clase primare, fost corector la „Românul”, şi acest 
onor. cetățean n-a găsit de cuviință a-şi arăta atestatele spre a dovedi că ar fi studiat undeva finanţele şi economia politică, 
pentru a aspira la directorate de bancă şi la portofolii ministeriale, deşi onoarea e mai scumpă decît viaţa. 

Onor. mucenic Simeon Mihălescu ridică în Senat numai un mic colț al vălului ce acopere scabroasele afaceri şi 


patrioţii preferă a rearunca vălul pe ele, deşi onoarea unui guvern e mai scumpă decît averea şi viaţa. 





Într-adevăr, ciudate onori sînt acestea. Şapte, opt ori unsprezece însărcinări publice pe cari abia şapte-opt oameni le-ar 
putea îndeplini cu conştiinţă grămădite pe un singur patriot, crearea de lefuri colosale pentru meritul estraordinar de-a şti 
Codul cît un student de la drept, scoaterea de procure false de la subalterni, acoperirea scabroaselor afaceri în sfînta umbră, 
gerarea în om mare cu adîncimile bucoavnei în cap, toate acestea sînt semne de-o onestitate înnăscută, profundă, pe care să nu 
cumva să le atingă tilharii onorii de la gazete, pentru că e mai scumpă decît averea şi viaţa. 

Onoarea, confrați cu conştiințele gingaşe, nu e opinia ce-o au alții despre corectitudinea faptelor noastre, ci această 
corectitudine însăşi. Această onoare poate fi atinsă, dar nu va fi nicicînd nimicită. Dar cine vede cum golanii de ieri au ajuns 
oameni cu averi în patru ani de guvern acela, oricît de tîrziu ar fi la pricepere, ştie ce opinie să-şi formeze asupra acestei onori 
ce-o invocaţi. N-aveţi de ce vă indigna pentru că lumea nu are altă opinie despre dv. decît aceea pe care meritaţi s-o aibă. 

Dar ocoliţi legea penală, dar sînteţi destul de puternici şi de compacţi pentru a închide ochii justiției? Închideţi-i. De 
judecata morală nu scăpaţi, şi aceasta vă condamnă prin gura tuturor, a amicilor politici chiar. Nici amici[i] politici nu negă ce 
sînteți; dar, urmînd regula lui Horaţiu: video meliora proboque, deteriora sequor, ei vă condamnă moralmente, dar, legaţi prin 
interese, vă urmează. Judecata morală se impune oricărui om normal şi sofismele cele mai subțiri ale naturilor perverse vor 


îndupleca instinctele rele ale celor slabi, dar nu le vor convinge conştiinţa! 


[24 octombrie 1880] 


[„„NE-AM GĂSIT BELEAUA ...”] 


Ne-am găsit beleaua cu nemţii. Cine cunoaşte repertoriul lui Alecsandri îşi va fi aducînd aminte de farsa Torgu de la 
Sadagura, în care e un prestidigitator şi panglicar neamţ care răspunde la numele hazliu de Cocus Mocus Imperator. Acesta 
mănîncă foc, bea smoală, scoate panglici din gură, se dă de-a tumba, dar politică, propriu vorbind, nu face încă. E neplăcut 
cînd diferitele meşteşuguri ale lui Cocus Mocus se traduc în ziaristică, cînd o gazetă mănîncă foc, bea smoală, scoate panglici 
şi umblă pe frînghie. 

Această impresie însă ne-o face „Bukarester Tagblatt”, ziar întemeiat de oameni pripăşiți de ieri de-alaltăieri de peste 
graniţă cari au rara lipsă de modestie nu numai de-a judeca după propria d-lor înţelepciune o ţară pe care o cunosc aproape 
numai de nume şi a căror cunoştinţe asupra noastră şi le datoresc cel mult cafenelelor din Bucureşti, ci încă de-a ne povăţui 
cum trebuie să ne purtăm ca să plăcem stăpînilor ei. 

Această foaie era la început binişor scrisă; atitudinea ei era modestă, judecata nepreocupată încă. Dar ieftinătatea 
vinului din Țara Românească a avut un efect de-a dreptul dezastros asupra inteligenților conducătoare, încît cu părere de rău 
constatăm că nu numai se-ncumetă a discuta zilnic cu toată presa din ţară lucruri pe cari nu le pricep, dar a mai contractat 
strania apucătură de-a falsifica cuvintele ziarelor româneşti, de-a le atribui vorbe pe cari acestea nu le-au zis, de-a falsifica 


astfel opiniile noastre şi a da aceste travestii ca oglindă a opiniilor ce agitează ţara. 

Într-unul din numerele noastre am spus despre d. Gladstone că, după opinia unui român care-a avut onoarea de-a fi 
primit de primul-ministru a Angliei, acesta e idealul unui şef de partid. Am evitat a spune că d. Gladstone ar fi idealul unui om 
de stat, pentru că nu este. Un om de stat, precum şi o politică de stat stau pururea deasupra partidelor, încît idealul unui om de 
partid e opus aceluia a unui om de stat. Astfel vedem pe principele Bismarck uzînd pe rînd de toate partidele din Germania 
pentru realizarea marilor sale idei, punîndu-le pe rînd în serviciul său, după cum ideile lor se potrivesc cu faza momentană în 


care intrase realizarea ideilor sale, 





Acelaşi efect [î]l face asupra istoricului figura lui Thiers. Dar lui Cocus Mocus îi convine ca noi să fi susținut că d. 
Gladstone e idealul unui om de stat, pentru a deduce de acolo că aprobăm programul politicei sale balcanice. Deci ne atribuie 
opinii pe cari nu le avem, vorbe pe cari nu le-am rostit. 

Cu ocazia călătoriei M. Sale la Iaşi, Cocus Mocus află ocazie de-a-şi revărsa veninul asupra partidelor din Iaşi şi a le 
descrie ca interesate, îmblînd după funcții, ca cuib al simpatiilor ruseşti şi cîte alte graţiozități pe cari Cocus Mocus le scoate 
ca o lungă panglică din gură. 

Toată lumea — „Monitorul oficial” în frunte — ştie că M.M.L.L. au fost splendid primite la Iaşi, că toate partidele au 
participat în mod egal la această primire. Ea a fost o demonstraţie făcută anume pentru a risipi prevenţiunile pe cari roşii au 
ştiut să le inspire M. Sale contra capitalei a doua a ţării. Era vorba de-a dovedi că nu persoana M. Sale a fost vrodată o cauză 
de nemulțumire pentru Moldova, ci partidul roşu, care nu există în acea țară. Moldova se resimte de dominațiunea uliței 
Bucureştilor ca de o dominaţiune străină într-o ţară întreagă cum e Moldova nu există decît 2—3 oameni cari se mărturisesc 
partizani ai asociaţiei Rosetti-Brătianu şi, cu toate acestea, ţara aceasta întreagă să fie la dispoziţia democraţiei ploieştene? 
Aceasta e o nedreptate. 

Daca se găseşte în Bucureşti vreun necăpătuit, vreun stîlp de cafenele, ori în Dobrogea, ori în Moldova, e espeduit ca 
să civilizeze. 

E cu toate acestea incontestabil că în acea parte a României caracterele sînt mult mai sincere, minţile mai oneste decît 
în tagma demagogiei de uliţi pe care o produc Ploieştii. În mijlocul unui popor c-un proverbial bun-simt s-a numit anul acesta 
de ex. un judecător care pertractează cîte 300 de procese pe zi. La laşi e Golia pentru asemenea oameni, nu funcțiile publice. 

Asemenea purtare nerespectuoasă față cu o jumătate a României, această căpătuire a breslei roşie prin funcţiile 
statului din Moldova cată neapărat să nemulțumească o ţară care nu vrea să auză vorbindu-i-se de oamenii cari au conspirat la 
Paris împreună cu comunarzii şi cari tratează Moldova ca pe o Irlandă. 

Dar lui Cocus Mocus [îi place ca neapărat boieri sărăciţi să fie cauza nemulțumirilor din Moldova, deşi se ştie în 
genere că tocmai acolo aproape fiece proprietar [î]şi exploatează cu munca sa proprie moşia şi că averile proprietăţii rurale 
sînt, de regulă, mai însemnate decît în Ţara Românească. 

Săraci sînt țăranii în Moldova de nord, pe calea mare a evreimei, pe colțul dintre Galiţia şi Rusia. Ca stoluri de lăcuste 
vechiul venin social al desfiinţatei Polonii trece din Rusia în Galiţia, din Galiţia în Rusia, dar în cale multe, foarte multe, se 
aşează pe pămîntul Moldovei. Element nemuncitor şi de-o barbară cupiditate, trăind din traficul băuturilor spirtoase şi al 
alimentelor, ei ar fi un flagel pentru orice țară din lume care ar avea lipsa de putere de a-i îngădui. 

Dar toate acestea Cocus Mocus nu le ştie. Confundă proprietate mare cu proprietate mică, Ţară de Sus cu Ţară de Jos, 
ba vorbeşte chiar de tendenţe antiunioniste şi de alte închipuiri a doua zi după ce primarul Iaşilor împreună cu toată opoziţia 


constituțională a făcut o atît de cordială primire M.M.L.Lor. 


[25 octombrie 1880] 


[NU ÎNCURAJĂM FANTAZIILE POLITICE ...”] 


Nu încurajăm fantaziile politice de cari, din nenorocire, suferă atît de mult generația dominantă din România şi pe cari 
poporul nostru, liniştit şi cu mult bun-simţ, nu le împărtăşeşte. De regulă mişcările politice din ţările dunărene se compun, 


precum am spus-o adeseori, din două elemente deosebite, din masa nemulțumirilor dinlăuntru, 





Cari există latente în orice țară din lume, [cari] sînt însă la noi de o vehemență extraordinară fiindcă pentru o mulțime 
de lume patriotică parvenirea la putere e o cestiune de îmbogăţire şi de bun trai, pentru unii o chestiune de existență zilnică 


chiar; dar al doilea element, cel hotărîtor periculos, e drojdia politicei străine, care face să fermenteze masa nemulțumirilor 

dinlăuntru. 

Idealul nostru ar fi ca guvernul din țară să se urce şi să cază prin opinia publică din țară, fără amestecul acelui element 
de fermentație străină. De aceea, oricît de rea ar fi politica exterioară a unui guvern, ne-am impus în privire-i o rezervă 
prudentă şi n-am combătut decît temperamentul cu care a fost condusă; pentru politica interioară critica era cu atît mai uşoară 
cu cît reformele pripite pe toate terenurile a trebuit să creeze o atmosferă coruptă şi o organizaţie nespus de scumpă pentru 
viaţa simplă şi ieftină a unui popor agricol. Superioritatea vechii organizaţii istorice asupra celei nouă era ieftinătatea ei. 
Dovadă că această superioritate era reală e sporirea continuă şi repede a populaţiei sub domniile anterioare Unirii, era 
înavuţirea continuă a elementului românesc din oraşe, înmulţirea regulată, însă nu prea repede, a clasei culte de mijloc; pe 
cînd, în urma reformelor pripite, populația scade, elementul românesc din oraşe dă îndărăt, învins de imigrațiunea străină, iar 
clasa cultă de mijloc, mult mai numeroasă, a devenit un adevărat proletariat de postulanţi, care primejduieşte şi stabilitatea 
guvernelor şi existenţa țării. 

În acest proletariat, din nenorocire, guvernele străine cari au interese în Orient vor găsi totdeuna un manipul gata a se 
pune la dispoziţia lor. Noi nu acuzăm acele guverne. Ele se folosesc de cine pot şi iau pe cine li se oferă. Pe de altă parte, cu 
dreaptatea istorică pe care-o aplicăm tuturor, nu vom zice nici măcar că aceşti proletari sînt de-a dreptul trădători. Le lipseşte 
însă facultatea de-a distinge între interesele lor şi interesele țării, iar masa celor nemulţumiţi e totdeuna în pericolul de-a 
confunda chiar aceste două serii de interese. Nu vom greşi însă daca vom susține că pentru mulți din oamenii politici de acest 
soi venirea la putere nu e un mijloc pentru realizarea unui scop, a unui program, ci scopul însuşi, urmărit cu orice mijloace, cu 
cele mai rele chiar. Cei cari privesc venirea la putere numai ca pe un mijloc pentru realizarea ideilor lor politice sînt adeseori 
amăgiți de cătră tagma celor abili. 

Aceste reflecții nu ni le inspiră numai schimbările de ministeriu de la noi, ci şi acele din țările balcanice. Precum ştim 
ministeriul din Serbia a căzut în urma neînțelegerilor cu Austria, dar nu ne îndoim că şi cel grecesc va fi căzut asemenea în 
urma unor influenţe oculte. 

Dar tagma patrioţilor reversibili are o îndoită misiune de îndeplinit în politica ei. Cea dentii e venirea cu orice preț la 
putere, a doua mănținerea cu orice preţ. 

Din aceste două laturi ale activității patriotice cea de-a doua e, dacă se poate, mai periculoasă încă decît cea dentii. Nu 
e nici un mijloc îndestul de rău care să nu se-ntrebuințeze pentru mănţinerea în permanenţă a unui guvern rău. Jucăria 
vecinică cu personalități parlamentare, schimbarea lor caleidoscopică la diferitele resorturi ale administraţiei publice, care 
umblă astfel în ştirea lui Dumnezeu, e încă răul cel mai mic. Răul cel mare e că aceste personalități vin şi se retrag fără nici o 
cauză parlamentară, ca nişte unelte ale caprițiilor şefului. Mai periculoasă e schimbarea întregului program cu care guvernul 
venise la putere. În locul economiilor promise ne pomenim c-o urcare cu 34 la sută a bugetului cheltuielilor, cu cheltuieli 
nesocotite în toate ramurile; în locul unor bugete în adevăr echilibrate, marea făgăduinţă a patrioților, ne pomenim că sume de 
milioane, ca cea luată de la Rusia, nu se văd trecute nicăiri între venituri sau cheltuieli; în loc de claritate în gestiune ştim că 
există datorii ascunse, un deficit ascuns, un caos pospăit cu vorbe şi asigurări patriotice. În loc de-a se-npuţina funcțiile, 
înmulţirea lor, prin luarea în regie a drumurilor de fier şi a tutunului, a devenit un sistem de guvernămînt. 

Din espedient în espedient nu ştim zău unde vor ajunge patrioţii pentru a se mai ţinea la putere. Marele expedient vor 
fi poate din nou aventurile. 

Şi la 1868 faimoasa concesie Strousberg şi o nemaipomenită dezordine în finanţe mîna pe cabinetul Brătianu la 


căutarea marelui espedient care să arunce praf în ochii lumii. 





„Deutsche Rundschau” publică un memoriu secret al guvernului rusesc din 15 ianuarie 1869, căruia se-nțelege că nu 
trebuie să-i uităm originea, de vreme ce pe atunci marele expedient al d-lui Brătianu consista în a pune în mişcare cestiunea 
orientală. 

Asupra politicei contelui Beust în România memoriul se esprimă astfel: 

În primele paisprezece zile ale lui noiemvrie (1868) cabinetul din Viena îşi alesese România drept arenă a politicei 
sale iritate şi iritatorii. Precum se constată deja în memoriul de la 10 noiemvrie, contele Beust a istovit toate încercările de-a 
dezvălui înaintea cabinetelor occidentale pretinsele agitaţii ale Prusiei şi ale Rusiei în Moldo-Valahia. Într-un discurs ținut 
înaintea comisiei militare a Reichstagului cancelariul c.r. a încercat a dovedi necesitatea de-a se ridica efectivul armatei 
austriace la 800 000 de oameni şi a motivat urcarea cu pericolul „arsenalului român”; o colecţie ulterioară de documente 
oficiale cuprindea cele mai grele învinovăţiri contra ministrului Brătianu. Aceste agitaţii, întărite prin continua lucrare a 
opiniei publice, nu rămaseră fără efect. În Paris ca şi în Londra, dar mai cu seamă în Constantinopol oamenii începură să se 
neliniştească şi să vorbească de necesitatea unei represiuni în România. Cabinetul din Berlin ştiu să întîmpine cu abilitate 


intriga aceasta sfătuindu-l pe principele Carol să concedieze ministeriul Brătianu şi să-şi îndoiască moderaţia şi conciliațiunea 

faţă cu Poarta. 

Asupra marelui expedient plănuit pentru a acoperi ruina financiară, cabinetul Brătianu a căzut atunci. Vremile de 
astăzi par însă mai proprii pentru încurajarea marilor espediente patriotice şi nu ştim dacă mai există vreun cabinet care să 
sfătuiască moderaţia şi conciliațiunea. Ţara, dacă ar avea libertatea de-a se exprima, ar fi concediat de mult pe d-l Brătianu. 
Dar ţara e legată prin miile şi zecile de mii de funcţii nouă, cari au prefăcut poporul românesc într-un popor de slujbaşi, şi 


expedientele celelalte s-au înfundat atît de rău, încît ne temem de cel mare. 


[26 octombrie 1880] 


[„„VINERI A FOST ACEA ȘEDINȚĂ ..."] 


Vineri a fost acea şedinţă a delegaţiunii austriace în Pesta despre care agenția Havas ne-a dat un rezumat. Discutîndu- 
se bugetul Ministerului de Externe, d. baron Hubner a rostit un discurs foarte călduros, în care şi-a exprimat dorința de-a se 
amîna cestiunea orientală şi de-a reînființa alianţa celor trei împărați. 

Baronul Hubner a început prin a constata că punctele negre cîte se iviseră pe orizonul politic s-au îngroşat în mase de 
nouri şi că, în asemenea momente, omul politic cată să-şi spună sincer opiniile, chiar cu pericolul de-a fi suspectat, precum a 
fost răposatul Thiers. Deşi Cartea Roşie aduce foarte puţină lumină în cestiunile pendinte, el nu face ministrului nici o 
imputare, de vreme ce numai acesta e competent şi în stare de-a şti ce se poate publica şi ce nu. Baronul nu contestă 
vitalitatea Turciei. Pe cît timp turcul nu va înceta de-a zice: „Allah e mare şi Mohomet e profetul său!” pe atît timp Turcia va 
exista şi, drept dovadă, există încă. Există o cestiune orientală numai daca puterile europene vor ca ea să existe; de nu, nu. El 
ar dori ca puterile să n-o voiască aceasta. Războiul anonim care se poartă în Turcia e o sabie cu două ascuţişuri şi cel dentii 
pas pentru întoarcerea la dreptul celui mai tare. De aceea baronul Hubner ar voi ca monarhia să se-ntoarcă la vechile tradiții 
austriace de drept şi să urmărească stricta executare a Tractatului de la Berlin, pentru a se amîna cestiunea orientală. Pericolul 
nu este numai despre răsărit, ci totodată şi despre apus: acest pericol e victoria republicei revoluţionare în Franţa. Singura cale 
pentru a-l înlătura pe acesta este Sfînta Alianţă. E drept că de cîte ori se vorbeşte despre una ca aceasta cei cari se tem de 
gogorița unei închipuite reacţii vor esclama că acea alianță însemna aservirea popoarelor. Cu toate acestea Sfînta Alianţă nu 
era nimic decît o înțelegere între Austria, Prusia şi Rusia pentru a opri mişcarea revoluţionară şi importarea unor idei oarecari. 
Încolo nici unul din aliați nu avea dreptul de-a se amesteca în afacerile dinlăuntru ale celuilalt sau a opri dezvoltarea liberală a 


instituţiilor în țara celuilalt. Alegerile ultime din Anglia şi venirea 





d-lui Gladstone la putere a neliniștit pe toată lumea; în Italia, pe de altă parte, deşi guvernul voieşte mănţinerea păcii, există 
un partid republican care doreşte lărgirea teritoriului în socoteala Austriei şi care, ajutat de influenţe străine, ar putea să intre 
în acţiune. Guvernul italienesc nu are destulă putere pentru a face o politică de sine stătătoare. Lupta pe care Franţa ar 
declara-o Germaniei ar fi o luptă a revoluţiei în contra tuturor monarhiilor din Europa. De-aceea puterile cată să se-nvoiască 
de-a amîna cestiunea orientală şi de-a se pregăti în contra inamicului comun. O strînsă unire între Austro-Ungaria şi Germania 
e cea mai de căpetenie garanţie pentru mănținerea păcii. Baronul Hübner crede că toate puterile ar fi gata să conlucreze la 
amînarea cestiunii orientale, chiar Anglia şi Rusia. Oratorul a mai vorbit de nenorocirile lui Napoleon III, care, pacinic fiind 
de felul său şi avînd idealul de-a îmbunătăți starea lucrătorilor şi a usca mlaştinile, a fost silit, prin încercări de asasinate, să 
meargă din război în război. Inamicul comun e republica revoluţionară, din Franța, precum va deveni sub al patrulea prezident 
al ei şi aceasta ameninţă a încălca chiar Rusia pîn-în Ural. 

Aceste idei ale baronului Hiibner, spuse într-un discurs preparat de mai nainte, deci bine cumpănite între ele, a 
întîmpinat dezaprobarea oratorilor din delegaţiune. D. Demel a respins ideea unei alianțe cu Rusia şi a cerut să i se facă 
cunoscute țintele politicei austriace în Orient. 

Cavalerul Grocholski, deputat din Galiţia şi polon, deşi conservator ca şi baronul Hubner, a reamintit că Galiţia s-a 
exprimat în mai multe rînduri contra unei înțelegeri cu Rusia, un stat nu conservator, ci, din contra, revoluționar, care 
pretutindenea seamănă în cale-i revolta. 

Răspunsul d-lui de Haymerle la discursurile membrilor din delegațiune, deşi improvizat, merita luarea noastră aminte, 
pentru că în el se definesc raporturile actuale dintre România şi Austro-Ungaria. 

D. de Haymerle spune că guvernul se va sili de-a evita orice complicațiune în cestiunea orientală, dar mijlocul 
recomandat de baronul Hübner nu i se pare cel adevărat. Tocmai împărțirea Europei în două tabere i se pare a ascunde mai 


mult pericol decît situația actuală. O amînare a cestiunii orientale nu este însă esclusiv în puterea guvernului. D. de Haymerle 

asigură că cestiunea Dulciniului se va regula în curînd şi că tendențele Greciei au simpatiile sale, însă linia de delimitare 
hotărîtă de Congres nu este o linie impusă, nici a luat cineva asupră-şi obligațiunea de-a executa cesiunea ei. La întrebările 
asupra țintelor politicei austriace în Orient d. de Haymerle spune că nu e în interesul statului de-a expune pe faţă acea sferă de 
interese care o atinge mai de aproape pe Austro-Ungaria. La sfaturile de-a se arăta amicabil față cu albanejii răspunde că le va 
fi amic pînă cînd ei vor căuta a rămînea amici Austriei şi numai în caz contrariu [îli va face să simtă greutatea puterii 


austriace. 


Cum se ţine prietenie bună dovedesc raporturile noastre cu România. A rezolva cestiunea dunăreană la Porţile de Fier, iată scopul 
ce ni l-am propus pentru ca Dunărea să îndeplinească acea priincioasă menire pe care o îndeplineşte Rinul. Acest obiect se tratează în 
momentul de față şi ne silim a-i da soluțiunea cea mai bună pe cît stă în puterea noastră. În dealtmintrelea e bine să nu avem aşteptări prea 


mari. Guvernul poate deschide acest drum pe apă, dar dacă el se va şi întrebuința nu se poate spune de pe-acuma. 


În acelaşi moment în care în delegaţiunea austriacă se vorbeşte despre temporizarea complicaţiunilor orientale 
„Standard” află că un consiliu de război ținut la Atena a hotărît a dirige spre Tesalia 14 000 de oameni, spre Epir 36 000 şi de- 
a organiza rezerve de 20 000. D. de Radowitz, ce fusese destinat să fie ambasador la Constantinopol, dar era oprit în Paris 
prin o misiune confidențială, se duce totuşi la Atena, la postul său, pentru a împăca lucrurile, pentru a le priveghea poate. 

În acelaşi timp însă ministerul încă pacific din Franţa, Ferry-Barthel&my de Saint Hilaire, e minat de cătră influența 
acelui om pe care d. de Hiibner îl înseamnă ca temutul al patrulea prezident al republicei revoluționare, de cătră d. Gambetta. 

Toate acestea ne aduc aminte acele ciudate prevederi ale principelui Metternich, care acum cinzeci de ani încă spusese 
foarte clar că alături şi dedesuptul luptelor politice ale Europei oficiale, împărțite în state, se văd începuturile unei mişcări 
sociale care va îngropa în valurile ei formațiunile actuale. Baronul Hübner e un ecou depărtat al ideilor lui Metternich şi 


necesitatea în care s-a văzut de a declara anume că nu exprimă 





nici ideile guvernului, nici ale unui partid, ci ale sale proprii, e o dovadă mai mult ca aspra necesitate pluteşte asupra tuturor 
şi determină voinţa colectivităţilor, pe cînd gîndiri individuale, chiar adevărate fiind, sînt ca spuma aruncată pe valurile 


realității, fără putere de-a-i schimba mersul. 


[28 octombrie 1880] 


L„INVENȚIUNEA TIPARULUI...”] 


Invenţiunea tiparului are şi ea neajunsurile ei, ca toate în lume, dar are şi foloase. Un neajuns e că, după ce vreun 
creştin, prin sute de coli tipărite, a dovedit că nu ştie nimic, începe a trece de mare scriitor, ba e în primejdia de-a fi ales 
membru al Academiei; unul din foloase este că se fixează enunciaţiunile oamenilor, că tiparul e toiagul memoriei omenirii, 
mai ales a memoriei celei morale, care e foarte slabă. Dacă nu s-ar fi tipărit în „Românul” că răscumpărarea e „cea mai 
populară” cestiune în România declarația d-lui Brătianu, făcută în Senat, că cestiunea e „impusă din Berlin” nu devenea atît 
de caracteristică; daca nu s-ar fi tipărit că „cuțitul s-a înfipt pîn[ă]-n mîner în pîntecele României”, n-am şti cum să esplicăm 
graba ce-au avut-o patrioții de-a supune sancțiunii domneşti acel cuţit care avea să fie înfipt pînă-n mîner în măruntaiele 
patriei. E şi tiparul bun la ceva. 

Vinerea trecută d. baron de Haymerle a crezut a putea spune în delegațiunea austriacă cam următorul lucru: „Daca 
voiți să ştiţi ce-i prieteşug, să vă spun eu ce e. Sînt raporturile noastre cu România. Nu vă puteți închipui ce bine stăm cu 
guvernul din Bucureşti”. 

D. baron de Haymerle ştie-n orice caz ce zice. Ştie că dorinţa roşiilor de-a se manţinea la cîrmă e cea mai mare 
garanţie a prieteşugului lor pentru oricine din lume. Însă şi noi avem cuvînt, dacă luăm colecţia „Românului” de acum cinci 
ani, de pe cînd patrioţii erau în opoziţie, şi revărsăm oarecare lumină asupra naturii prieteşugului pe care-l aveau ei pe atunci 
pentru monarhia învecinată. 


Iată de ex. ce ne spunea foaia d-lor C.A. Rosetti şi Costinescu la 5 octomvrie 1874: 


Tocmai politica de interese, tocmai politica curat şi esclusiv românească ne opreşte a considera pe Austro-Ungaria 
altfel decît ca pe inamica noastră naturală pe tărîmul naţional şi economic. Faptul istoric constant al intențiunilor sale 


răpitoare asupră-ne, Banatul Craiovei luat de dînsa la 1718 şi ţinut pînă la 1835, Bucovina răpită, românii de peste Carpaţi 

nedreptățiți în modul cel mai inic, totdeuna amăgiți şi trădați, în disprețul admirabilului lor devotament, opunerea sa 
înverşunată, din 1856 şi pînă astăzi la toate pasurile de constituire şi întărire ale românilor, acțiunea sa economică, Prutul luat, 
Dunărea ocupată, Carpaţii apucatți, strîngîndu-ne astfel de jur împrejur cu gheara sa lacomă de pradă, toate acestea nu ne dau 
oare dreptul a arăta puterea care ne-a tot luat, ne tot ia mereu, fără să ne fi dat niciodată nimic, absolut nimic ? N-avem oare 
dreptul să zicem că numai politica românească, politica de interese ne opreşte de-a considera Austria altfel decît ca inamica 
noastră naturală şi să cerem să se mănție o luptă pacinică, dar necurmată, contra încălcărilor sale, cari astăzi ca o undă 


perfidă alunecă încetişor spre-a ne îneca mai sigur? 


Dar de ce să nu fim darnici cu probele de călduros prieteşug pe cari roşii în opoziţie le dădeau monarhiei 
habsburgice? 


lată ce mai scrie aceeaşi foaie, după un an de exemplu, la 28 iulie 1875. 


Iubirea Austriei pentru români este de secoli înscrisă pe mii de spinzurători, pe zidurile a mii de temnițe, pe mii de 
morminte, pe sute de acte de trădări şi de ucideri, pe tot tărîmul Bucovinei şi pe toate părțile otarelor dintre dînsa şi noi, 
necontenit cotropite. 

În zilele noastre, buna, nobila şi generoasa noastră vecină ne-a dovedit amicia ei în timpul ocupaţiunii, cînd provoca 
pe sub mînă pe săteni la răscoală, cînd ne făcea propaganda de a ne contopi în Imperiu... 

Această mare amicie ne-o arătă acum, cînd s-adresă de-a dreptul către Poartă în privința Porţilor de Fier, cînd ne răpi 
linia strategică şi economică a Predealului, cerînd încă s-o facă cu propriele ei cheltuieli, şi în urmă cînd făcu convențiunea 


comercială, prin care ia tot şi nu ne dă nimic în schimb decît note oficiale 





prin care susţine şi afirmă că sîntem într-adevăr de drept vasali ai Turciei, parte integrantă a Imperiului otoman etc. 
D. baron însă (d. Boerescu), ministru al afacerilor străine, tot nu găseşte că sînt de ajuns aceste dovezi de bună, frățească şi 


dezinteresată amicie. 


E bun tiparul la ceva. 
Rugăm pe ziarul oficios german din Bucureşti să traducă pasajele de mai sus în nemţeşte spre edificarea sferelor 
oficioase din Viena. Ba le-ar putea pune şi un motto: 


„Nimic în lume nu e mai frumos decît un temeinic şi sincer prieteşug”. 


[29 octombrie 1880] 


[„NU-I SCAPĂ NIMĂRUI DIN VEDERE...”] 


Nu-i scapă nimărui din vedere că ziaristica oficioasă e apucată de frigurile reformelor dinlăuntru; „Românul”, 
promiţînd decentralizare, dă totodată sfaturi ieftine consiliilor judeţene, ca să facă şi să dreagă aşa şi pe dincolo ca țara să 
meargă bine. „Presa” publică studii în formă de scrisori despre toate ramurile de administraţie, despre cîte-n cer şi pe pămînt, 
precum teologie şi agricultură, procedură civilă şi şcoli, organizare bisericească şi ateliere de industrie şi multe altele. Se- 
nțelege că toate materiile acestea sînt tratate c-o egală adîncime şi cunoştinţă de cauză. Parcă li se bat calici-n gură, zice o 
vorbă veche. 

Discuţia aceasta sterilă, superficială, fără plan şi unitate de vederi, acest diletantism care judecă cu o rară suficienţă şi 
infatuitate toate cestiunile posibile şi imposibile, ex abrupto, fără baza largă a esperienţei din propriul nostru trecut şi din viaţa 
altor state, e pusă în mişcare de un resort ocult pe care ne vom încerca a-l descoperi. 

Ziarele opoziţiei iau peştele acesta în mînă, se uită la el şi-l rearuncă rîzînd în apele vremii. 

„Mă crezi peşte” zise o ființă purtătoare de solzi cătră regele Satyawrata care, scăldîndu-se, o prinsese cu mîna în rîul 
Kritamala. „Adevăr grăiesc ţie, eu sînt Vişnu şi nici oceanul nu e-ndestul de mare ca să mă încapă”. 

„Mă crezi veleitate de reformă?” Poate să-ntrebe presa oficioasă. „Adevăr grăiesc vouă, eu sînt praful ce s-aruncă în 
ochii lumii pentru a acoperi începutul sfirşitului, mizeria financiară şi noul împrumut”. 

Într-adevăr, citind cineva gazetele oficioase, nu se poate mira îndestul de focul ce le-a apucat, de dorul de ţară care le 
mănîncă, încît în vis şi aievea nu văd decît reforme şi iarăşi reforme. Astfel cel ce-a dat foc unei case aleargă el cel dentii cu 


donița de apă să stingă, prefăcîndu-se că nu ştie de unde şi cum a venit nenorocirea. 

Iată dar resortul care le face pe foile guvernamentale să dea sfaturi şi să facă planuri mari de viitor. E siguranța că 
espedientele s-au înfundat, e grija că ziua de mîine va descoperi un caos în finanțe, e încercarea de-a lua ochii lumii cu fel de 
fel de comedii pe pereți, spre a cere pentru realizarea lor vrun nou împrumut de vro sută cincizeci de milioane poate. Zicem 
„poate” nu pentru că patrioții n-ar voi din toată inima să ceară de la Camere şi două sute de milioane, dar pentru că atunci 
cade masca de pe guvernul care n-a contractat (decît într-ascuns) nouă împrumuturi, care n-a pus (decît pieziş) dări nouă. Să 
nu fie acesta resortul care agitează în mod febril inteligenţele patriotice? 

Ştim de la deputaţi, de la membri în comisia bugetară, de la oameni de-ai partidului că nimeni nu are o idee clară 
despre starea visteriei. E o dezordine, e un caos în gestiunea financiară pe care Ercul, curăţitorul grajdurilor regelui Augias, n- 
ar fi în stare să le limpezească. Lipsele momentane ale tezaurului se îndestulează cu cîrpeli momentane, dar din cîrpeală în 
cîrpeală lucrul a ajuns mai mult aţă decît față, încît trebuie, de pe-o zi pe alta, să se descopere. Ce le rămîne dar patrioților 


pentru a scuza o nouă cerere de 





împrumut? Reforme, reforme pe toate terenurile, adică vorba vine. Nu se va face nici o reformă, dar se vor deturna banii de la 
destinația lor, pentru a plăti datorii vechi, precum s-au făcut şi cu alte fonduri. 

De unde însă bani? Asta-i asta. Dar poate vom descoperi izvorul prin analogie istorică. 

Răspunsul să ni-l dea onor. mandarin Ma-twan-lin, vestit economist al Chinei. În anul 1000 înainte de naşterea lui 
Hristos, sub dinastia Tseu, a început a se bate monetele chinezeşti numite Tsien, dintr-un aliaj de metale nenobile, c-o gaură în 
patru colţuri la mijloc fiecare, pentru a se putea înşira capitalul pe aţă, monetă care circulează pînă azi de trei mii de ani. 

Sînt însă o mie de ani şi mai bine de cînd China a trecut şi prin faza hârtiei monetă. Într-adevăr, la a. 800 după 
naşterea lui Hristos, adecă acum o mie de ani, se făcuse obicei în China ca cine mergea la drum să-şi depună tot ce avea în 
bani sau alte valori la o bancă, care elibera depunătorului certificate de ale statului pe cari acesta le putea cheltui drept bani. 
„Bani zburători” se numeau aceste adeverinţe de depunere. La a. 1200 după Hristos, sub dinastia Sung, <emite> statul a 
început [a emite] bani de hîrtie, deocamdată improprii. Aceşti bani erau un fel de mandate — Tsgin-ti — ai căror purtători 
aveau drept la diferite mărfuri, precum ceai, sare, alumin ş.a., mandate eliberate pe numele purtătorului, însă cari se putea 
transmite asupra unui al treilea. Dar guvernul, văzînd lesniciunea cu care publicul primea asemenea bani, se folosi de starea 
aceasta de lucruri şi, în contra oricărei reguli de economie politică, începu să emită mase atît de mari de asemenea mandate 
fără nici o fondaţiune, încît pieri cu totul încrederea în banii cei noi şi o deplină ruină financiară cuprinse toată ţara. 
Catastrofa veni, statul dete un faliment însoţit de sărăcirea, nevoia şi mizeria țării întregi; ba chiar dinastia Sung căzu. 

S-au mai făcut conversiuni în urmă, unele mai rele decît altele, dar destul că de atunci încoace Imperiul mijlocului a 
renunţat pe de-a pururea de la expedientul banilor de hîrtie şi a revenit la înşirarea pe aţă a capitalului. 

Tout comme chez nous ! 

Văzîndu-se încrederea ce-au inspirat-o bilele ipotecare se va da vînt biletelor de bancă în cantităţi din ce în ce 
crescînde, în proporţie cu trebuinţele infinite ale patrioţilor şi respectivul Ma-twan-lin al României va avea să înregistreze o 


mare catastrofă. 


[30 octombrie 1880] 


BALANȚA COMERCIALĂ 


Cititorul va fi ţinînd minte discuţia vie dintre noi şi foile guvernamentale, privitoare la balanța comercială a țării. E 
dovedit cu cifre că, de la venirea roşiilor la putere, balanța comercială e defavorabilă. Constatînd acest fapt, n-am făcut decît 
să repetăm opinia, esprimată de „Românul” însuşi, că „ţara merge spre sleire”. Liber-schimbiştii de la „Presa”, cari, 
întemeiaţi pe praful aşezat pe cartea lui Adam Smith se cred dispensaţi de-a gîndi singuri ceva, au încălecat numaidecît, 
declarîndu-ne cu o nespusă suficiență că balanța comercială nu atîrnă de guverne, pentru că nu acestea stabilesc prețurile 
grînelor sau proporţia în care le schimbăm pe mărfuri străine, dîndu-ne oarecum a înțelege că sîntem agiamii întru ale 
economiei politice şi nu ni se cade să stăm de vorbă cu oameni speciali. 

Pentru noi era ceva învederat că, daca un individ ce consumă mai mult decît produce se ruinează, o colectivitate 
politică de indivizi cată să se ruineze asemenea, făcînd acelaşi lucru. Cauzele acestei ruine sînt în prima linie cheltuielele 
improductive ale statului. Armată, diurne şi lefuri disproporționate cu munca şi înțelegerea oamenilor întrebuințaţi, crearea 
unei clase de proletari ai condeiului cari direct sau indirect trăiesc din buget şi o sumă de feliurite cheltuieli aduc o 
disproporţie din ce în ce mai mare între ceea ce poporul produce şi ceea ce plebea patrioţilor consumă. Nu trebuie să uităm că 

nu numai discursurile lungi şi insipide din Adunări, dar pînă şi tăcerea patrioților ține parale, deci muncă. E destul ca un 
patriot să iscălească o condică de prezență şi apoi să meargă la preumblare pentru a lua diurnă, e destul să ridice mîna spre a 
vota o pensie reversibilă ca s-o ia asemenea. S-ar cere într-adevăr ca onor. patrioți să-şi exercite controlul asupra guvernului, 
să nu-l lase a urca cheltuielele statului în patru ani cu 34%, să nu voteze răscumpărări, să nu dea zeci de mii de galbeni pensii 
la negustori de vorbe, să studieze legile din fir în păr şi să le adapteze bine unei țări sărace cum e a noastră. Atunci diurnele s- 
ar compensa. Dar votînd bugetele pe la miezul nopții, ca şi cînd ar fi făcători de rele, votînd legile cele mai păgubitoare peste 
cap, se-nţelege că diferitele soiuri de diurne nu sînt decît recompensa dată lenii şi inepției şi trecute la pagubă sub pagube şi 
mai mari, cauzate de legile ce le votează. Iată dar de ce balanța comercială cată să fie defavorabilă. Sub domnia roşie iese, din 
pămînt din iarbă verde, o foarte numeroasă clasă de paraziți improductivi cu trebuinţe enorme, cari toate se satisfac direct sau 
indirect din punga contribuabilului ori din altă avere a statului. 

Toate socotințele acestea ni le-am făcut noi înşine, văzînd şi pipăind lucrurile, nu răzimîndu-ne numaidecît pe vrun 
scriitor străin care-a gîndit în altă ţară, în alt timp şi asupra altor împrejurări. 

Astăzi găsim însă în ziarul „Post”, precum se ştie organ al politicei principelui de Bismarck, un articol pe care-l 


reproducem pre cît se potriveşte cu împrejurările noastre. 


Doctrina liberului-schimb, ce se bucura de atita vază odinioară, a aruncat multe lucruri între basmele învinse ale 
unei politici economice răsuflate; între acestea era şi însemnătatea balanței comerciale internaţionale pentru viața 
economică a unui stat. Urmind pe Adam Smith, şcoala economistă din Anglia şi credincioşii ei ucenici din Germania au 
crezut a putea susține despre balanța comercială că este o eroare definitiv invalidată a şcoalei mercantile sau, precum se 
esprimă un autor englez, o „exploded fallacy”. Dar precum multe lucruri declarate moarte de cătră teoria liberului schimb 
şi-au dovedit mai pe urmă vitalitatea şi dreptul la existenţă, tot astfel noua direcție critică a economiei politice i-a recunoscut 
balanței comerciale marea însemnătate ce are pentru viaţa economică a unei naţii şi a supus-o studiului cuvenit. Viaţa reală 
şi necesitățile practice ale unui stat individual sînt mai puternice şi mai durabile decit teoriile cu viaţă scurtă ale unei epoce 
care crede a putea şterge, prin abstracțiuni cosmopolite, deosebirea de interese dintre diferitele state şi rivalitatea sănătoasă 
şi națională dintre ele. 

Teoria economică a liberului-schimb spune, precum se ştie, că balanţa comercială, adică proporţia dintre esportul şi 
importul unei ţări, e ceva ce nici merită a fi relevat, ceva ce n-are nevoie de-a fi observat şi îngrijit de cătră economia 
politică a statului, pentru cauza că un escedent al importului asupra exportului trebuie în scurt timp să se echilibreze de la 
sine. Această doctrină e una din acele idei pe jumătate adevărate pentru că n-a fost gîndite pîn-în capăt. Se-nţelege că 
escedentul importului asupra esportului trebuie să se echilibreze — dar cum? şi cu ce mijloace? 

Abstracție făcînd de la o balanță nefavorabilă, cauzată prin împrejurări escepționale, precum o rea recoltă, care se 
poate întîmpla în orice stat şi care într-adevăr se echilibrează în curînd prin urcarea esportului, vom considera numai 
cazurile acelea în cari esportul rămîne în mod permanent îndărătul importului, an cu an. Aci vom descoperi că echilibrarea 
balanței comerciale nu se face prin schimb de valori reale, ci numai prin contractarea de datorii. Plusul importului se 
acopere prin esportarea de efecte de-ale statului, de obligaţiuni, de acții etc. Producțiunea unor asemenea înscrisuri de 
datorie e în realitate mijlocul prin care economia unui popor, strivită de-o puternică concurenţă străină, e pusă în starea de-a 
consuma ani întregi mai mult decît produce şi de-a se bucura, după teoria liberului-schimb, de foloasele ieftinătăţii piețelor 
străine atit de mult, pînă ce, prin această lăudată ieftinătate, ajunge la faliment. 

Dar, vor întîmpina liber-schimbiştii, esportul de efecte de-ale statului, de obligaţiuni etc. nu poate ținea în infinit, 
există o limită a creditului economiei oricărui popor faţă cu străinătatea la care ajungind străinătatea nu mai face credit 
[ării îndatorate sau i-l face cu condiții din ce în ce mai grele. Dar pînă s-ajungă o țară de-a-şi slei cu totul creditul în 
străinătate, pînă ce cursul efectelor şi acţiilor ei s-ajungă a scădea atit încît să nu se mai poată impune pieţelor saturate 
decit cu mari pierderi, pînă atunci esperienţa ne învaţă că e prea cu, putinţă ca o țară să cumpere ani îndelungați mai mult 
din străinătate decum [î]i vinde şi că nu poate echilibra balanța nefavorabilă decit prin datorii din ce în ce mai mari. 

O balanță continuu nefavorabilă are însemnătate mai cu seamă pentru ţările acelea cari, din alte cauze, 
necomerciale, sînt deja îndatorate faţă cu străinătatea. Astfel de ex. un stat, care va voi să aibă o influenţă politică ce stă în 
disproporție cu puterea lui face cheltuieli mai mari decit poate suporta producțiunea anuală indigenă, deci acopere plusul 
consumat pentru scopuri politice cu datorii contractate în străinătate. 

Dacă un asemenea stat va avea pe lîngă greutăţile financiare şi o balanță comercială continuu nefavorabilă, poate fi 
sigur că, pe calea aceasta de retrogradare economică, va ajunge la faliment. 

Ciudat e că Adam Smith, care a căutat să răstoarne teoria balanței comerciale, găseşte totuşi că balanța între 


consumațiunea şi producţiunea unui popor e foarte importantă pentru economia lui. Nu vedea că aceasta nu era decit tot 

vechea teorie a balanței comerciale sub o formă nouă. Ucenicii săi ulteriori şi cei cari l-au anostit n-au ştiut să prețuiască 
această învăţătură a maestrului. Un popor care, an cu an, importează mai multe mărfuri străine decit e în stare de-a esporta 
în străinătate din productele muncii sale, va ajunge, durînd raportul acesta, ca producțiunea sa să rămiie pururea îndărătul 
consumaţiunii. 

Înţelegînd bine însemnătatea balanței comerciale pentru comerţul internațional fie convingem că din relaţiile de 


schimb dintre deosebitele state rezultă proporţiile de puteri economice dintre ele şi că, neputindu-se nici 





o limită jocului acestor puteri, statul economiceşte mai slab e în pericolul de-a cădea într-o durabilă dependență economică de 


concurentul său mai puternic. 


Teoria balanței comerciale e aşadar pe deplin valabilă pentru independenţa şi înflorirea statelor naționale. Ea n-a putut 
fi slăbită şi tăgăduită decît într-o epocă în care conştiinţa individualităţii oricărui stat, conştiinţa că interesele colectivităţii 


statului sînt superioare intereselor personale, au fost înlăturată prin abstracțiuni cosmopolite şi individualiste. 


[31 octombrie 1880] 


[„NU-NTŢELEGEM LA CE SERVESC DEZMINȚIRILE...”] 


Nu-nţelegem la ce servesc dezminţirile oficioase cînd partizanii guvernului sînt cei cari colportează ştirea despre 
încurînda retragere a d-lui Boerescu din ministerul de fuziune. De pe acuma se indică cuvintele invocate pentru a esplica 
retragerea marelui om de stat, de acum se fixează nu numai persoana, ci şi vederile politice ale succesorului său. Întrebarea e: 
retrage-se-va d. Boerescu înainte sau după convocarea în sesiune ordinară a Corpurilor legiuitoare? 

Termenul legal de convocare fiind peste două săptămîni, nu ne-ndoim că, cu toată mlădioşia majorităţii, guvernul va 
propune o seamă de proiecte de legi cari vor da loc la multă, şi aprinsă discuție. E chiar practic ca, înaintea furtunei 
parlamentare încă, să iasă din cabinet un bărbat politic atît de neplăcut majorităţii ca d. Boerescu. 

D. Brătianu va trebui să-şi fiarbă partidul prin intimidări, să-i facă conştiinţa şi mai mlădioasă într-o cestiune gravă 
care va veni înaintea acelor Adunări, cestiunea drumurilor de fier de la Bucureşti-Cernavoda şi de la Craiova spre Bulgaria. 

În adevăr lumea la noi s-a săturat de drumuri de fier. Deşi nimeni nu contestă necesitatea căilor de comunicaţie şi deşi 
nu voim să prejudecăm practicitatea celor ce se vor propune, totuşi e lesne de priceput că asemenea căi nu au o valoare 
absolută, ci relativă numai. 

Daca facem însă socoteala căilor cîte le avem pîn-acuma şi o facem nu fantastic, ci pe temeiul sănătos al dezvoltării 
naţionale, vedem prea bine că tot producătorul nostru de căpetenie, țăranul, plăteşte sub formă de contribuţie sau de producţie 
de grîu cît nu s-ajunge pînă la împlinirea garanţiei, pentru a crea lesniciunea cu care se fac călătorii de plăcere, apoi 
lesniciunea importării mărfurilor şi industriei străine. Astăzi producătorul nostru munceşte, sleind totodată puterea de 
producţie a brazdei sale, plăteşte dări etc., numai cu scopul de-a uşura introducerea unor fabricate cari, în ultima linie, tot din 
producţiunea lui se plătesc. Astfel el contribuie zi cu zi la sărăcirea lui proprie, la americanizarea patriei lui. Vedem aşadar că 
drumurile de fier, cîte există pîn-acuma, nu numai că ne ţin foarte scump, dar contribuie prin existența lor la retrogradarea 
elementului moşnean al țării. 

Aceste sînt idei cam medievale asupra valorii progresului modern, dar ele au avantajul de-a fi clare şi lesne de înţeles. 
E sigur că cizma gata ce se-ntroduce la graniță face pe cizmarul nostru să-şi arunce calapodu-n foc, că haina gata venită din 
Apus face să ruginească foarfecele croitorului nostru, că ieftenele țesături ce ne vin de-a gata au făcut să stea locului mii de 
stative şi de războaie din țară. Această încetare a industriei de casă precum şi a meseriilor, reducerea românului la rolul de 
salahor agricol cine-o plăteşte? Tot românul; în cazul nostru o plăteşte pentru onoarea de-a fi fost prieten cu cinstitul 
Stroussberg şi cu Ambron, făcătorul de minuni. 

Dar ce-i pasă d-lui Brătianu de ţăran! D-nia lui ştie de la descoperitorul melcilor simpatici că un conte de talia d-sale 


cată să fie om mare şi limbi la cumpăna Europei!. 





! Text corupt, probabil prin sărirea la cules a unui segment după om mare şi 





De aceea drumuri de fier în sus, drumuri de fier în jos, drum de fier de la Craiova la Țarigrad. Întrebarea e: Ceda-va partidul? 


Voi-va să dea concesii nouă de drum de fier societăţii austriace Staa[t]sbahn, ascunsă după, vrun consorțiu francez? 

Ilustrul conspirator de la Opera comică [î]şi cunoaşte îndealtmintrelea partidul. O amenințare numai că se retrage şi 
patrioții devin numaidecît stîlpii edificiului Americei dunărene cu aceeaşi vigoare cu care se constituie roți la carul statului. 

Vorba lui Nae Postuleanu: Un stat cu mii de mii de roți cum să nu meargă bine? Repetăm că în stadiul în care se află 
cestiunea nu putem s-o prejudecăm. Poate că nouăle drumuri de fier se vor propune a se face în condiții avantagioase pentru 
stat şi dacă ridicăm îndoieli din capul locului este pentru că ne aducem aminte de precedentele create cu Strousberg, 
precedente ce ne inspiră şi acum teama că nouăle drumuri de fier ar putea să fie construite tot numai în folosul străinătății şi 


după impulsul ei, nu după cerinţele reale ale țării. 


[1 noiembrie 1880] 


L.D. MINISTRU DE FINANTE ...”] 


D. ministru de finanțe a adresat o circulară cătră d-nii casieri de județe prin care le spune că mulți contribuabili i s-au 


plîns de încărcarea peste măsură ce li s-a făcut de cătră comisiile de recensiment. 


Deşi ţiu seamă, de simțimentele unora dintre contribuabili — zice circulara — de-a se sustrage de la sarcina statului, însă în multe 
cazuri m-am încredințat că, daca unii din agenții fiscali au neglijat tare interesele statului, alții, în zelul lor de-a da bune rezultate, au exagerat 


valoarea veniturilor. 


Credem a putea face mica observare d-lui ministru de finanţe că, daca unui ziar sau unei scrieri de finanţe or de 
sociologie [î]i e permis a constata că nu unii dintre contribuabilii, ci oamenii în genere au tendența de-a se sustrage de la 
sarcinele statului în epoca individualistă în care trăim, un ministru n-o poate spune aceasta inferiorilor săi decît cel mult într- 
un mod confidenţial. O asemenea observaţie e de prisos, întîi pentru că statul, în marginea mijloacelor de care dispune, poate 
constata veniturile reale ale oricărui contribuabil, şi dacă n-o poate face e vine lui nu a contribuabilului, şi al doilea pentru că 
aruncă asupra celora ce întrețin statul prihana unei rele-credinţe preconcepute. Există adevăruri cari nu trebuiesc spuse, pentru 
că, fără a folosi ceva, constituie un fel de injurie cătră cetăţenii statului, cu atît mai grea cu cît e mai nemeritată. Ni se pare că 
într-un timp în care risipa banilor publici e la ordinea zilei contribuabilul are o rațiune suficientă daca nu de-a se sustrage de la 
sarcinele statului, dar cel puţin de-a privi fără satisfacțiune sporirea dărilor sale. Altul cu totul este sistemul de guvernămînt în 
care omul pune bucuros averea şi viaţa la dispoziţia statului decît cel inaugurat de d. Brătianu şi de coreligionarii săi politici. 
Dar observaţia aceasta a d-lui ministru mai e invalidată şi prin ea însăşi. Cînd există agenți fiscali cari, în zelul lor rău înţeles, 
vor să dea bune rezultate în socoteala contribuabililor, nu se mai poate imputa nimărui sentimentul de a voi să se sustragă de 
sub acest zel cu totul nepotrivit cu natura impersonală şi dreaptă a statului. Căci a fi nedrept pentru bune rezultate sau nedrept 
pentru cauze personale e poate diferent pentru cel ce aplică nedreptatea, e însă deopotrivă rău pentru cel nedreptăţit. 

Vă recomand — mai zice circulara — să fiți cu mare băgare de seamă ca să nu daţi loc la legitime protestări, mai ales 
că ministerul, după lege, nu are mijlocul de-a face nici o îndreptare. 

„L'indépendance roumaine” relevează cu drept cuvînt acest ciudat pasaj. La ce poate servi de a zice: „Nu încărcați 
impozitul” şi-a spune c-un şir mai jos că „ministerul nu poate face nimic daca impozitul se va încărca”? Înseamnă a vorbi 


pentru a nu spune nimic. 





Dar, dacă admirăm zădărnicia acestei circulare din punct de vedere curat administrativ, să nu existe alte consideraţii 
cari să ne-o facă prețioasă? 

Dacă ar fi o deşteptare adresată comisiilor de recensiment atunci nu ne-am putea mira îndestul de ce n-a fost scrisă 
din capul locului, ci atît de tîrziu. Văzînd însă frazele netede ale ei, cari se bat în capete făr-a zice „da” sau „ba” ne vine a 
crede că circulara e un semn cu ochiul făcut comisiilor ca să-ncarce cît or putea, pentru că, oricît s-ar plînge contribuabilii, d. 
ministru nu e-n stare să le ajute nimic. Flere possum sed juvare non va şti să răspunză la toate reclamaţiile drepte ce i s-ar 
adresa. 

Nu e mirare dacă circulara aceasta, atît de săracă de cuprins, a dat loc la cele mai diverse comentarii, şi, cîţi au ocazie 
de-a se rosti asupră-i ghicesc instinctiv că e o încurajare dată acelui zel, adesea rău înțeles, în genere însă patrioticeşte 


organizat, de-a încărca şi exagera dările şi de-a face din aşezarea lor o armă de partid. 


[2 noiembrie 1880] 

[ „AGENŢIA HAVAS NE NOTIFICĂ ..."] 


Agenţia Havas ne notifică ştirea dată de „Daily News” că delegatul Germaniei din Comisia Dunăreană, precum şi cel 
al Italiei, şi-au dat votul lor delegatului Austriei pentru prezidenţia Comisiei acesteia. „Daily Telegraph” află că Franţa a 
consimțit asemenea la prezidenția dată Austriei. Această alegere, asupra căreia numai două din marile puteri nu s-au esprimat 
încă, Anglia şi Rusia, poate servi de prognostic al sorții probabile ce va avea-o avanproiectul austriac. 

O depeşă venită din Galaţi ne vesteşte că astăzi se întruneşte Comisia şi că cestiunea Comisiei Mixte se va pune în 
discuţie în sesiunea aceasta încă, poate chiar în decursul a cinsprezece zile, nemafiind altă piedecă decît nevenirea delegatului 
sîrb şi a celui bulgar. 

Despre opiniile Germaniei nu mai poate fi nici o îndoială. Aliată pe faţă a Imperiului habsburgic, neavînd alte interese 
la Dunăre decît aceleaşi pe cari le are şi monarhia vecină, deşi în proporții mai mici, e de mai nainte sigur că avanproiectul va 
avea un puternic sprijin de la Berlin. 

Votul Italiei, deşi mai puţin clar decît cel al Germaniei, poate c-a fost cîştigat prin concesii acordate cu privire la 
transformări viitoare. Mai greu decît toate cade în cumpănă votul Franţei. Pentru a-l esplica poate oficiosul „Le Temps” 
publică un articol, propriu a ne dovedi de ce natură sînt vederile guvernului francez nu numai în privirea aceasta, ci în 


întreaga cestiune orientală. 


Austria, — zice „Le Temps” — urmăreşte, deodată pe toate punctele şi c-o remarcabilă vigilență, realizarea scopurilor ei asupra 
Orientului. Gata, daca desfăşurarea evenimentelor ar obliza-o, de-a disputa Rusiei partea pe care aceasta şi-o adjudecă in petto din 
moştenirea sultanului, ea nu crede c-ar fi în interesul ei de-a precipita acest moment; ea caută, dimpotrivă, de-a mănținea statu quo în 
contra veleităţilor revoluționare ale politicei engleze şi ea profită de răgazul ce i s-a acordat pentru a-şi statornici influența asupra micilor 
state de cari s-a apropiat prin ocuparea Bosniei. Se ştie ce presiune exercită în acest moment asupra Serbiei pentru a obținea de la ea 
construirea de drumuri de fier şi avantaje comerciale. Cu România e în luptă asupra unei alte cestiuni, asupra navigației pe Dunăre. 
Memoriile cite se succed pentru a sprijini împrotrivirea Principatului român la pretenţiile Austriei dovedesc îndestul că aci nu sînt numai 
nişte simple interese economice la mijloc. Acesta e un cuvint pentru noi de-a espune cititorilor stadiul discuțiunii chiar daca nu ne-ar fi 
îndemnînd la aceasta încurinda deschidere a Comisiei Europene. În luna aceasta se întruneşte Comisia şi va hotărî diferendul. Adăogăm că 
Franţa, neavînd nici un interes în dezbatere sau neavînd decit interese foarte generale şi foarte depărtate, ne va fi uşor de-a ne restringe la 
rolul de raportori ai procesului. 

Tractatul de la Paris din 1856 a instituit o Comisie Europeană, însărcinată de-a face să se execute lucrările necesare pentru a 


înlesni navigația pe Dunărea de Jos. Conferenţa de Ia Londra din 1871 a sporit atribuţiile 





acestei Comisii şi a prelungit durata puterilor ei pînă la anul 1883. În fine Tractatul de la Berlin din 1878 mănţine Comisia 
în funcţiile ei. Precum le precizează însă articolul 53 al Tractatului, aceste funcţii nu priveau decît partea rîului de la Galaţi 
pîn' la mare. Întrucît priveşte cursul Dunării de la Porţile de Fier pînă la Galaţi, Tractatul de la Berlin îl supune unui 
reglement de navigaţie şi însărcinează cu redijarea acestui reglement pe Comisia Europeană, astăzi în ființă, asistată de 
delegaţii statelor ţărmurene. Congresul adaose că acest reglement cată a fi pus în armonie cu cele ce există pentru cursul din 
sus de Galaţi şi însărcină, în acelaşi timp pe Austro-Ungaria cu lucrările costisitoare şi grele menite a face să, dispară 
stincile Dunării cunoscute sub numele Porţilor de Fier. 

Iată acum nodul litigiului. Românii, ţinîndu-se de litera Tractatului, cer ca Comisia Europeană să facă reglementul 
cu care e însărcinată, ca acest reglement să proclame libertatea navigaţiei maritime, rezervind țărmurenilor navigația 
fluvială sau cabotajul (negoțul şi plutirea pe lingă ţărmuri) şi apoi, ca executarea reglementului să fie lăsată pe seama lor 
dintre statele ţărmurene pe toată întinderea teritoriului fiecăruia! Austria, pe de altă parte, a prezentat Comisiei Europene un 
avanproiect asupra căruia aceasta va avea a se pronunța şi a cărui dispoziţie de căpetenie remite executarea reglementului, 
decum va fi redijat, în minile unei comisii compuse numai din statele ţărmurene. Aceste state ar fi Serbia, România, Bulgaria, 
deşi principat vasal, şi Austro-Ungaria, deşi ea nu atinge cu teritoriul ei cursul rîului decit la un singur punct, adecă la 
Porțile de Fier. Austria stipulează între altele că ea va exercita prezidenţia în această comisie şi va avea vot precumpănitor în 
caz de împărțeală a voturilor. Se adaugă, deşi nu ştim cu ce drept, că Austria îşi rezervă de-a întinde mai tirziu acțiunea 
acestei Comisii de țărmureni pînă la gurile Dunării cînd, la 1883, puterile Comisiei Europene vor fi espirat. 

Cititorul vede din acestea ce întîmpinări a fost în stare să ridice avanproiectul austriac. Se întîmpină că formarea 
unei comisii executive n-a fost nici stabilită, nici prevăzută prin tractate. I se contestă Austro-Ungariei calitatea de stat 


fărmurean. Se pretinde că, mulțumită votului precumpănitor pe care şi-l atribuie această putere, îi va fi de-ajuns de-a-şi 

cîştiga un singur alt vot în Comisie pentru a-şi asigura supremaţia şi a o pune în serviciul scopurilor ei. Scopurile ei, se 
adaugă, nu tind la nimic alt decit la stabilirea precumpănirii pe tot cursul Dunării orientale, punînd astfel în primejdie 
libertatea navigației pe acest rîu, deci un interes european. Ba merg şi mai departe şi le place a demonstra că dictatura pe 
Dunăre aduce după sine dictatura asupra statelor din Peninsula Balcanică. 

Aceste întîmpinări sînt departe de-a avea toate aceeaşi valoare. Se pot înlătura ca puerile cele ce s-ating de 
constituirea chiar a unei comisii de țărmureni sau cele cari dispută Austriei dreptul de-a fi reprezentată în ea şi, fiind 
reprezentată, dreptul de-a exercita o preponderanță. O putere de seama Austriei, situată cum este, nici poate răminea 
indiferentă la navigația Dunării de Jos, nici se poate lăsa maiorizată într-o comisie de nişte state de seama Serbiei or a 
României. Nici consideraţii de drept abstract, nici interpretările iudaice ale textelor nu pot nimic contra realității politicei 
pozitive. Argumentul tras din libertatea Dunării ca interes general al Europei e mult mai serios; dar cade înaintea 
declarațiilor din urmă ale baronului de Haymerle. Se ştie astăzi că, prin propunerile ei, Austria nu are în vedere decit poliția 
fluvială a Dunării şi că e gata a trece în avanproiectul ei o clauză specială care va garanta libertatea navigației maritime. 

Rămine acum ascendentul pe care poziţia ce-o revendică guvernul austriac cată să i-l asigure în bazinul oriental al 
Dunării şi dictatura asupra statelor dunărene care va decurge neapărat din acest ascendent. Drept vorbind nu foloseşte 
nimic să, mai tăgăduim urmările acestea ale revendicaţiunilor cabinetului din Viena, pentru că ele constituie evident motivul, 
chiar şi rațiunea principală şi ultimă a lor. Credem, din contra, că tocmai asupra punctului acestuia cei interesați ar trebui 
să stăruiască cu întrebarea. Pretențiile Austriei asupra cursului oriental al Dunării nu sînt decit un epizod al rivalității între 
această putere şi Rusia în privirea Turciei. Deci, în afacerea aceasta, întrebarea e pentru România ca şi pentru Serbia în 
discuțiile comerciale de-a şti în partea cui vor să se dea dintre cele două mari state cari-şi dispută influenţa, în regiunile 
balcanice pînă cînd ele se vor încăiera pentru posesiunea rămășițelor Imperiului otoman. Nu ştim dacă România în 
împrotivirile ei la cererile Austriei e încurajată or nu de sfaturile Rusiei şi nu-i putem refuza dreptul de-a-şi căuta unde-i 
place patronajul care-i pare mai propriu de a-i garanta independența. Singura observare ce ne permitem a-i face este că 
această independenţă nu poate fi în nici un caz decit relativă, că micile state țărmurene de la Dunăre sînt destinate după 
toate aparențele să graviteze spre unul sau cellalt din cele două mari imperii slave şi în fine că ele sînt chemate de pe-acum 
a-şi face alegerea, întemeind-o nu pe cestiuni secundare de interes, ci pe consideraţii, cu maturitate cumpănite, de politică 


generală. 


Admirabila perspectivă a alegerii între doi stăpîni e deajuns, credem, pentru a caracteriza soiul de independenţă la 
care-am ajuns şi care-a format aspiraţia politicei d-lui Brătianu. Ne mirăm încă cum de ni se îngăduie dreptul de-a alege între 
stăpîni şi cum jurnalul francez nu înlătură puerila noastră nehotărîre recomandîndu-ne cutare ori cutare stăpîn, după cum se 


potriveşte mai bine cu interesele foarte depărtate şi foarte generale ale Franţei. 


[4 noiembrie 1880] 





! Text corupt, probabil prin omiterea unui segment după pe seama lor 





[„PE LÎNGĂ DECRETUL DE CONVOCARE...”] 


Pe lîngă decretul de convocare al Corpurilor legiuitoare, „Monitorul oficial” de duminecă mai cuprinde cîteva 
înaintări şi numiri în armată. Una din aceste va interesa, credem, pe concetăţenii ploieşteni în mod deosibit. 

D. locotenent-colonel Candiano Alexandru Popescu din armata cavaleriei e chemat în activitate în corpul de stat- 
major al M.S.R[egelui]; d. locotenent-colonel devine aşadar adiutant domnesc. 

E însă de notorietate publică că d. locotenent-colonel, odinioară căpitan de artilerie, a luat parte la răsturnarea lui 
Vodă Cuza în noaptea de la 11 fevruarie 1866. 

Nu discutăm maniera sa de-a privi rolul militarului față cu şeful statului, mai ales într-o monarhie, destul numai că 
această manieră de-a privi devine consecuentă şi prin împrejurarea că actualul d. locotenent-colonel a fost prezumptivul 
prezident al republicei Ploieştilor, care proclamase răsturnarea M.S. Regele Carol I. 

Atât cestiunea datoriilor militare cît şi aceea a jurămîntului militar sînt, pentru redacția „Românului” de ex., cestiuni 
de apreciație. Jurămîntul militar, ni se esplica pe la 1866, e un contract sinalagmatic şi un militar e dezlegat de el din 
momentul în care Domnul nu-şi îndeplineşte datoriile. Fără a împărtăşi cîtuşi de puţin această manieră de-a vedea, constatăm 
că prin decretul de numire ea se vede a fi împărtăşită, pe tăcute măcar, de d. ministru de război, generalul Slăniceanu şi de 


Coroană. 

Cînd sînt la mijloc personaje atât de înalte, c-un rol atît de esenţial în viaţa statului, se-nţelege că o biată gazetă mai nu 
cutează a avea o opinie a ei proprie, ci cată din contra să se închine înaintea înţelepciunii şi tăriei care ne guvernează. Noua 
teorie a fidelității cătră suveran care reiese din acest fapt poate că nu e cu totul ademenitoare pentru oricine, poate că în 
armata germană, în cea austriacă, în cea rusească şi în altele ea să n-aibă deloc susţiitori, însă, de vreme ce şeful suprem al 
armatei române o găseşte îndestul de bună pentru spiritul public şi disciplina de la noi, o credem destul de importantă pentru 
a formula tot ce rezultă din asemenea precedente, tot ce prin asemenea numiri încetează de-a mai fi reprobabil. 

Daca s-ar mai găsi de ex, cîțiva d-ni ofiţeri cari să mediteze un act eroic în felul celui de la 11 fevruarie şi ar avea 
oarecari scrupule din cauza legilor militare sau poate din cauza învechitului prejudițiu al jurământului, să nu şi le facă. 
Succedînd sau nesuccedînd întreprinderea e indiferent. Noul spirit al luminatului secol al XIX-lea ne învaţă că ei pot deveni 
miniştri de război în urmă, ca d. general Leca de ex. ş.a.m.d. 

Dacă alţii ar găsi că republica e cea mai bună formă de guvernămînt n-au decît s-o proclame în toată liniştea la 
Buzău, la Mizil, la Dorohoi. 

Lucrul nu numai că se iartă, se recompensează chiar sub Carol îngăduitorul. 

Pentru a arăta ce anume merite caută cineva să-şi cîştige spre a fi sigur de recunoştinţa patriei mai reamintim un caz. 
Onor. nostru concetățean — e o adevărată beatitudine de-a avea o patrie plină de asemenea concetățeni şi un spirit public care 
să-i încurajeze — onor. concetățean N.T. Orăşeanu a primit medalia Bene-Merenti ca recompensă pentru scrierile sale 
umoristice şi satirice. Sîntem departe de-a voi să facem critica scrierilor onor. nostru concetățean. Destul numai că nu e 
trebuinţă ca cineva să fie neapărat membru al unei academii spre a le putea apreţia pe deplin. Din contra. Obiectele acestor 
scrieri, ingenioase poate, dar de un ingeniu cam ciudat în felul lui, erau în cele mai multe cazuri însuşi personajele MM. LL. 
şi... încă cineva. Ne vine greu a continua, căci am admirat în semiumbra melancolică a plantelor tropice din palatul domnesc 
un chip tăiat în marmură asupra căruia pluteşte aripa suferinții. Poate că speranța României adormise în acel colţ, dar în orice 
caz multă iubire şi mult senin. Privind în acel colț ne-am adus aminte de ciudata povestire a americanului Bret-Harte 
intitulată „Norocul din Rooring-Camp”. Vom povesti-o foarte pe scurt. Închipuiţi-vă o colonie din California compusă din 
onor. cetățeni abia scăpaţi de marele cordon al Sfintei Cînepe, exercitîndu-şi toate virtuțile patriotice într-un colț de pămînt 
cam izolat de restul civilizaţiei. În mijlocul acestei societăţi onorabile se naşte... un copil. Acesta e sujetul novelei. Acest mic 


concetățean al coloniei devine idolul ei, Institutele de bune moravuri se-nchid, joc 





de cărți nu se mai face, oamenii din Rooring-Camp îşi aduc aminte că au nevoie de biserică, de şcoli, de Justiţie; Rooring- 
Camp înfloreşte ca prin minune şi devine o colonie de oameni cumsecade. Dar iată că copilul moare. Zi cu zi colonia recade 
în vechile ei obiceiuri, cinstitele aşezăminte se reumplu de ctitori; jocurile de hazard, omorurile, scabroasele afaceri, c-un 
cuvînt toată practica unui regim al virtuţii reîncepe. 

Tot astfel în mijlocul unei generații pline de eroii nopţii de la 11 fevruarie, plină de virtuțile Mihăleştilor, îşi 
deschisese ochii dulci şi senini... norocul din Rooring-Camp. Acest noroc era obiectul de adoraţiune al poporului de jos, căci 
poporul e bun şi iubitor de felul lui; însă chiar pentru o colonie californiană ar fi fost un obiect de veneraţiune. Ei bine, ceea 
ce ar fi fost sfînt pînă şi pentru lepădăturile omenirii, era cu toate astea obiectul scrierilor ... de spirit al faimosului d. N.T. 
Orăşanu. 

E important a se constata ce anume merite trebuie să-şi fi cîştigat cineva în România pentru a fi recompensat. 

Confraţii de la foaia oficioasă germană ar putea să ţină seamă de aceste evenimente, de astă dată pentru edificarea 


sferelor înalte din Berlin. 


[5 noiembrie 1880] 


[„„CE BUCURIE PE «PRESA» CĂ INDEPENDENȚA 
ROMÂNIEI...”] 


Ce bucurie pe „Presa” că independenţa României a fost notificată tuturor națiunilor de pe ambele emisfere ale 
globului! Închipuiţi-vă oameni buni că M.S. Şahul Persiei, precum şi M.S. împăratul Braziliei, A.S.S. Principele de Monaco, 
Escelenţa Sa Prezidentul Republicei Argentine, în fine însuşi Fiul Soarelui, împăratul Chinei, toţi puternicii pămîntului ştiu 


acum că România e independentă. 

Cine ar fi crezut acum cîţiva ani în urmă — exclamă corul Capelei Sixtine — că națiunea română, abia cunoscută în Europa, va 
răspîndi numele său pretutindeni, că Domnul său se va înălța la un rang egal cu cei mai mari împărați, că fama armelor sale va străbate cele 


două continente ! 


Ba zău aşa, cine ar fi crezut una ca asta! Auzi, d-ta, România o ţară necunoscută, ocultă, confundată cu Bucharia şi 
Tartaria, s-ajungă deodată aşa ca din senin cunoscută de tot universul? Ne rămăşim că nu numai omenirea pămînteană, ci 
chiar astronomii din ceilalți planeți ai sistemului nostru solar şi-au îndreptat ocheanele spre pămînt spre a privi pe diferiți 
misionari speciali cari duceau această ştire în cele patru părți ale lumii. Cum e Bărăganul mare şi pustiu, le-am fi venit în 
ajutorul acelor astronomi dacă, în lungul lui, am fi scris cu litere mari de cîte o milă patrată o scrisoare de notificare pentru 
şefii statelor din ceilalți planeți. 

Nu simte „Presa” că declamaţiile acestea sînt ridicole în mijlocul unui popor ca al nostru? Trebuie oare anume s-o 
spunem că e destul ca ministeriul să aibă nişte bani de aruncat pe fereastră pentru plimbările, în orice caz plăcute, cu cari au 
fost însărcinaţi diferiţii trimişi extraordinari, că e destul ca din mizeria noastră comună, să se cheltuiască cîteva zeci de mii de 
franci, pentru a se îndeplini o asemenea formalitate, un asemenea act de politeță, costisitor şi fără umbra unei importanțe 
intrinsece? Ce? Era oare împăratul Braziliei sau şahul Persiei să-l dea afară pe trimisul extraordinar sau să-i închiză uşa 
înaintea nasului? Se-nţelege că l-a primit. Ba l-ar fi primit chiar dacă România nu era independentă, căci acestea sînt acte de 
curtenie cari nu obligă pe nimeni la nimic şi cari nu se traduc în nimic alt decît într-o cheltuială de reprezentaţie mai mult ori 
mai puţin de prisos. 

la mai bine să vorbim de alte cestiuni, de adevărata politică esterioară, nu de China, Japonia şi Porto-Rico. Ce s-alege 


din Arab-Tabia de ex., ce din jurisdicțiunea 





consulară în Bulgaria, ce din cestiunea Dunării? Politica noastră esterioară a trecut pîn-acuma din neizbîndă în neizbîndă. „Le 
Temps”, ziar oficios francez, ne consiliează să ne băgăm la stăpîn pe cît mai e timp; o conflagraţiune generală amenință pacea 
Europei, ne amenință pe noi, bătînd la porțile noastre; sub cenuşa Tractatului de la Berlin focul arde mai rău decît oricînd şi, 
faţă cu această stare de lucruri, noi stăm cu finanţele ruinate, fără administraţie, c-un guvern discreditat înlăuntru şi-n afară 
răzimat pe voturile funcţionarilor şi rudelor lor. Tocmai acum „„Presa” găseşte că nu e de-a dreptul ridicol şi copilăros de-a ne 
vorbi de răspîndirea, pe cheltuiala statului, a faimei noastre dincolo de şapte mări şi țări? 

Vorba românului: „Ţara piere de tătari, baba bea cu lăutari”. 

Bine, vreme de lăutari e asta? Vreme de temenele braziliene şi chinezeşti? Dar arătaţi articolul din „Presa" ţăranului, 
arătați-i-l proprietarului mare, negustorului, arătaţi-i-l oricărui om cu minţile întregi ş-o să vă zică că vă lipseşte nu o sîmbătă, 
ci toate. Rîdem noi de „Daireaua lui Faraon”. Ei bine, cît e de insipidă, atât de ridicolă tot nu s-a făcut ca „Presa”. 

Dac-aţi face-o încai din ironie n-am zice nimic. Dac-aţi zice de ex.: „Arab-Tabia? La Paştile calului, dar uite temenele 
plecate de la Taikunul Japoniei” am rîde şi noi de ne-am uita amarul. Dar a vorbi serios şi cu fraze retorice de asemenea 
nimicuri, a face o sfară lungă de articol de fond din ceea ce e propriu cel mult pentru o notiţă la cronica zilei e ceva la care nu 
ne-am fi aşteptat nici din partea „Presei" chiar. Dar unde se trezesc d-lor? Cred că lumea-i tîmpită în ţară la noi? 

Să admitem cazul cel mai favorabil pentru confraţi, că n-au ce vorbi. Nesiguri pe jețurile dumnealor, ameninţaţi de 
amiciţia pe care au contractat-o cu partidul demagogic din țară, trebuie să calce ca pe ouă ca să nu dea cauze de supărare 
vizirului. Bine. Atunci ieie-şi de model „Steaua României”, care într-adevăr de mai multe luni nu mai are nici un articol de 
fond. Scrisori din Luteţia (Paris), războiul din Persia, espoziţia din Australia, iată obiecte vrednice de tipărit pe-o hîrtie 
obligată să iasă în fiece zi din cauze de portofoliu. Lăsaţi în pace ţara şi nu adăogaţi pe lîngă pagubă şi batjocură. 


[6 noiembrie 1880] 


[„„CA ŞI LEONIDA LA TRECĂTOAREA 
TERMOPILELOR...”] 


Ca şi Leonida la trecătoarea Termopilelor, „Românul” declară că guvernul se va opune pretențiilor Austriei în 
cestiunea dunăreană, precum micul Dulcingno, deşi în bătaia tunurilor flotei combinate, se opune executării hotărîrilor luate 
la Berlin. 


„L'Indépendance roumaine”, ziar ce are meritul de a se fi ocupat mai mult şi mai pre larg cu cestiunea dunăreană, nu 

uită a recapitula, față cu energicul ultimat al foii guvernamentale, toate peripeţiile prin cari a trecut cestiunea şi a arătat a cui 


este vina că situația supărătoare, poate chiar primejdioasă, de astăzi n-au fost evitată. 


Trebuie — zice foaia franceză — să ne-ntoarcem la epoca în care s-a pus cestiunea dunăreană prin prezentarea anteproiectului 
austriac, acum opt luni aproape. 

Ce s-a făcut atunci? 

Anteproiectul era cunoscut, deci uşor i se puteau prevedea consecuenţele. Declaratu-i-s-au categoric Austriei că nu vom primi 
nicicînd anteproiectul şi că nu ne vom supune lui chiar de s-ar vota? Faptele sînt față pentru a dovedi că s-a lucrat cu totul altfel. Delegatul 
nostru din comisie s-a grăbit de-a redija un raport, combătind anteproiectul ca contrar stipulaţiunilor Tratatului de la Berlin. 

În loc de-a supune raportul acesta Consiliului de Miniştri şi de-a adopta de-atunci încă o politică bine definită, în înţelesul 
demnității şi intereselor ţării, Ministeriul nostru de externe trimite o copie a acestui raport ministrului nostru din Paris, însoțind-o de 
observații defavorabile; puțin lipsea şi chiar colonelul Pencovici ar fi fost revocat pentru că îndrăznise de a rezista dorințelor Austriei. 


Întîmplarea însă şi buna 





ursită a României voiseră ca postul de ministru din Paris să fie ocupat de cătră un om eminent, căruia, cu toate slăbiciunile 
lui, şi adversarii îi recunosc o capacitate neobicinuită şi sentimentele cele mai patriotice. D. Cogălniceanu, primind nota 
confidențială a ministrului său, oblici numaidecit pericolul care ameninţa țara. 

În loc de-a intra în vederile d-lui Boerescu, el răspunse printr-un memoriu care se poate privi ca punct de plecare al 
schimbării politicei noastre în cestiunea Dunării şi lucră în înţelesul acestui memoriu pe lingă guvernul francez. Atitudinea 
d-lui Cogălniceanu a fost privită de incorectă din punct de vedere ierarhic şi într-o situaţie normală, ar fi şi meritat această 
calificare. Dar în vederea pericolului ce ne ameninţa această mică insubordinaţie diplomatică a fost meritorie. Rezultatele au 
dovedit-o îndealtmintrelea. După primirea acestui memoriu, după neizbutirea misiunii d-lui Bălăceanu la Sinaia şi a misiunii 
baronului de Calice la Bucureşti, ne-am fi aşteptat ca guvernul român să ia o atitudine fermă în fața pretențiilor austriace. 
Cu toate acestea tot se mai temporiza încă. D. Boerescu a fost însărcinat de-a stabili o înţelegere directă între Austria şi 
România şi foile oficioase au sprijinit această misiune, dindu-ne a-nţelege că prea s-au exagerat importanţa cestiunii, că 
România nu trebuie să aibă în vedere decit propriile ei interese şi să nu facă dintr-un litigiu curat economic şi comercial o 
cestiune politică. D. Boerescu declara din parte-şi la Viena că cestiunea fusese înveninată numai de cătră opoziție şi că s-ar 
putea stabili o înţelegere pe baza unor concesii mutuale. 

Prin politica aceasta de ezitaţie şi de cumpănă se comitea o întreită greşală. I se dădeau arme Austriei, declarindu- 
ne gata a-i face concesii, i se dădea timp pentru a-şi pregăti terenul pe lîngă diferitele cabinete şi în fine — şi acesta e puntul 
de căpetenie — se pierdea sprijinul Occidentului, carele, văzind România în punctul de-a se-nţelege unilateral cu Austria, 
de-a-şi separa interesele sale de marile interese europene, nu s-a mai preocupat decit de cestiunea libertăţii de navigaţiune, 
ca singura care ar fi interesînd pe puterile occidentale. Austria nu pierdu vremea. Ea se grăbi de-a asigura pe puterile 
interesate asupra acestui punct şi izbuti astfel de-a-şi cîştiga libertatea de acțiune pentru a merge spre ţinta ei de căpetenie: 
crearea comisiei mixte. În acelaşi timp ea distruse România, făcînd-o să întrevază concesii neînsemnate, pe cari 


îndealtmintrelea i le refuză mai tirziu, luînd de pretext schimbarea de atitudine în cestiunea aceasta. 


Argumentarea foii franceze e corectă. Adăogăm numai că ne îndoim foarte mult asupra sincerității protestaţiilor 
„Românului”, pentru că ne-am deprins cu maniera foii oficioase de-a o vedea combătînd pe faţă, ceea [ce] într-ascuns partidul 


aprobă şi sprijină. 


[7 noiembrie 1880] 


[„«NEUE FREIE PRESSE» RĂSPUNDE...”] 


„Neue freie Presse” răspunde la ultimatumul „Românului”. Foaia vieneză reprobează înainte de toate amestecul unor 
temeri politice într-o cestiune comercială. Abia se poate admite că există cineva în Bucureşti care să crează serios că juna 
neatîrnare a României ar putea să sufere daca Austria va supraveghea navigația pe Dunăre. Foaia vieneză crede din contra că 
frica ce-o arată România în privirea aceasta e un sentiment neclar, trezit pe cale artificială de influențe străine, sentiment ce nu 
se poate mănţine față c-o reflecțiune matură şi lipsită de prejudiţii. Din partea Austriei România n-are să se teamă de nimic 
nici acum nici pe viitor şi ar fi bine de țara guvernată de principele Carol daca n-ar avea decît vecini atît de puţini doritori de 


teritoriul ei precum e monarhia austriacă. 

Dorim — continuă foaia — ca românii să-şi păstreze pe de-a pururea independența şi să ridice dezvoltarea 
intelectuală a poporului lor la înălțimea celorlalte popoare latine. O dorim aceasta pentru că nu ne putem dezbăra de ideea 
că soarta României e menită de-a se uni cu-a Austriei, că legături de sinceră amiciţie cată să împreuneze amindouă statele. E 
însă o cerere naivă ca, pentru amiciția României, să renunțăm la pretenţiile noastre relative la resgularea şi conducerea 
navigaţiei pe Dunăre. Chiar pentru alianța unui stat mare şi puternic prețul ar fi prea mare. Daca ni s-ar cere în Bucureşti un 
asemenea sacrificiu am mărturisi cu părere de rău că prea e scumpă iubirea României. 

Dar nici nu se crede în Bucureşti că, de dragul ochilor frumoşi ai României, Austria va renunţa la anteproiect, ci se 
deprind deja cu ideea că propunerile austriace se vor primi de Comisia internațională. Asta rezultă din chiar articolul 
„Românului”. Dacă n-ar admite posibilitatea realizării anteproiectului cum ar amenința c-un fel de grevă din partea 
României? Cum îşi închipuiesc o asemenea grevă nu prea înțelegem. E uşor de scris pe hirtie că România nu-şi va trimite 
delegatul în Comisia mixtă şi va opune o rezistență pasivă, dar în practică guvernul român sau n-ar putea observa deloc o 
asemenea atitudine sau ar observa-o scurt timp numai. Dacă comisia internaţională ar admite cu majoritate de voturi 
propunerile austriace România nu s-ar putea sustrage de la participarea la Comisia mixtă decit cu marea ei pagubă şi ar fi 
în curînd silită, prin propriile ei interese, să ia parte la deliberările Comisiei. Sistemul grevei în politica internaţională e 


poate original, dar nu l-ar durea decit pe statul ce-l exercită. 





Convingerea că Austria nu urmăreşte scopuri politice prin tendența de-a ținea Dunărea sub privegherea-i s-au impus pînă şi 
puterilor cari dezaprobaseră anteproiectul. Se poate că Franța, asemenea Germaniei şi Italiei, va nota pentru anteproiect. 

După cum stă proporţia între voturile comisiei dunărene, se poate ca hotărîrea să fie în mîna României, pentru că Rusia, apoi 
Bulgaria şi Serbia, cari, conform Tractatului de la Berlin, iau asemenea parte la dezbateri, vor vota în contra, iar votul Angliei e îndoielnic. 
Întoarcem deci ascuțişul îndreptat de „Românul în contră-ne şi zicem: Dacă România nu voieşte să turbure bunele ei relații cu Austria, 
care-i aprețiază amiciţia ea va primi anteproiectul şi nu va respinge din încăpăținare, din temere nefundată, în contra unor încălcări 
austriace sau poate a face plăcere Rusiei, o pretenţie care se întemeiază pe raporturile naturale ale puterii austriace către statele dunărene 
ale Peninsulei Balcanice. 

Sîntem de părere că consimțămintul trebuie să i se înlesnească cit se poate de mult guvernului român şi că ar trebui ca Austria să 


facă orice concesie posibilă. De dragul României nu putem lega artera de viață a monarhiei, dar putem să-i dăm alte dovezi de bunăvoință. 


Pînă aci „Neue freie Presse”. 
Acele concesii posibile, acele alte dovezi de bunăvoință privesc fără îndoială vro nouă tichie de mărgăritar. Ce 


scumpe sînt deşertăciunile şi zădărniciile pe lumea aceasta! 


[8 noiembrie 1880] 


[„„PUBLICĂM CU BUCURIE...”] 


Publicăm cu bucurie articolul de mai la vale, care cuprinde o dare de seamă asupra Studielor constituționale ale d-lui 
G.G. Meitani. 

Recunoscînd şi noi meritul autorului conform cu regula latină: in magnis et voluisse decorum est, părerea noastră este 
că totuşi părți ale acestor Studie ar fi fost susceptibile de-o critică mai accentuată, mai ales în privința metodului de cercetare. 
Statul fiind în prima linie un product al naturii, nu al unui contract sinalagmatic, studiile asupra lui şi a constituției sale 
credem că se pot adapta metodului admis de ştiinţele naturale în genere. În acest ordin de idei se va vedea însă adeseori că 
forme de organizare în aparență inferioare, însă potrivite naturii lucrului şi favorizînd dezvoltarea normală a unui popor sînt 
de preferat altor forme, în aparență superioare, însă nepotrivite naturii lucrurilor. 

Astfel am vedea lesne că nici una din formele de organizare omenească nu e absolut bună, nici una absolut rea; iar 
adevărul şi raţiunea suficientă a acestor forme consistă nu în fiecare din ele aparte ci în toate dupăolaltă, în consecuţiunea lor 
istorică. Aşadar cercetările asupra materiei constituționale, ca şi cele asupra dreptului, a economiei politice şi în genere a 
ştiinţelor de stat, se pot supune aceluiaşi metod de cercetare pe care-l vedem urmat de geologie de ex. Am numai metodul 
recomandat de noi genetic, în opoziţie cu metodul dogmatic care admite ca absolut bună o anume formă de organizare. 

Împărtăşind îndealtmintrelea pe deplin şi fără rezervă recunoaşterea adusă unei munci intelectuale rară în zilele 


noastre, am dori s-avem timpul necesar spre a privi marea lucrare a d-lui Meitani din punctul de vedere propriu nouă. 

[8 noiembrie 1880] 


CONCERTUL D-LUI WIEST 


Miercurea viitoare, 12 noiemvrie, d. Louis Wiest dă în teatrul cel mare un concert vocal şi instrumental, al cărui 
program foarte atrăgător îl vom da în numărul viitor. 

Este pentru public o datorie să meargă miercuri la teatru spre a mîngiia pe bătrînul artist de lovitura ce a trebuit să 
primească aproape de sfîrşitul carierii lui atît de strălucite. Se ştie că Wiest, omul de adevărat talent care a făcut o carieră de o 


viaţă întreagă, 





care de la începutul teatrului nostru şi pînă acuma şi-a ţinut fără rival şi cu cea mai mare demnitate locul de primă vioară în 
orchestră, Wiest, unul dintre cei dîntîi cultivatori ai muzicii naționale şi de la care ni vor rămîne atîtea bucăţi încîntătoare de 
stil original românesc, Wiest a fost, printr-o simplă măsură administrativă, expuls din teatru şi aruncat pe strade. Pentru noi şi 
pentru orice om cu bun-simţ care cunoaşte lumea, mai ales cea din ţara noastră, incidentul lui Wiest este un motiv de 
indignare, dar nicidecum de mirat. Wiest trebuia s-aibă soarta mai tutulor oamenilor de talent, trebuia să cază şi el victima 
acelei conjuraţii eterne a nulităților invidioase, a nerozilor răi, a neputincioşilor de minte, a capetelor inepte, ce prigoneşte 
fără omenie, fără milă şi fără ruşine pe omul care se distinge prin merit propriu şi a cărui existența, le stă ca un ghimpe în 
sufletul lor sec şi netrebnic. În toată lumea civilizată conjuraţia aceasta, convinsă de nimicnicia sa, îşi urmăreşte ţintele mai cu 
sfială, mai pe dedesubt şi mai de la întunerec; urzirile ei sînt mai totdeuna neutralizate prin împrejurarea că publicul imparțial, 
luminat sau cel puţin plin de respectul autorităţii este totdeuna un reazim solid al meritului şi al reputației adevărate. La noi 
însă această stărostie de secături veninoase, de „onorabile” nimicuri, de idioţi înfumuraţi, tronează, taie şi spînzură ziua-n 
amiaza mare; ei compun juriurile de artă, ei sînt paşalele instituțiilor naționale, de la ei atîrnă soarta acelor nenorociţi cari, 
tîrîți de adevărată chemare, îşi cheltuiesc viața ca să facă ceva ce nu se poate face fără voia celui de sus. Închipuiască-şi 
oricine soarta aceastora. Şi ne mai mirăm că nu e artă la noi şi ne mai plîngem că se ivesc aşa de greu începuturi de artă. 
Exemplul lui Wiest este de față. Aceasta este rezultatul muncii inteligente şi zdrobitoare a unei vieţe întregi; asta este răsplata 
adevăratului Bene-Merenti în țara românească. E foarte încurajator acest rezultat pentru naturile înzestrate din generațiile ce 
se ridică. 

De aceea încă o dată zicem publicului că este dator să dea reazim bătrînului artist lovit şi maltratat şi să manifesteze 


energic pretenţia de a se repara nedreptatea necalificabilă ce s-a făcut lui Wiest. 


[8 noiembrie 1880] 


[„C-O SUFICIENŢĂ...”] 


C-o suficiență vrednică de generaţia atotştiutoare a advocaţilor din zilele noastre, „Presa” a publicat un şir de scrisori 
de omni re scibili et de quibusdam aliis, adecă multe şi mărunte despre cîte-n cer şi pe pămînt, despre Dumnezeu, biserică, 
şcoli de meserii, curte de casaţie, admisibilitate în funcțiuni, linguistică şi ortografie, credit agricol, procedură, academie, 
portărei etc., etc., toate acestea amestecate una cu alta, ca vai de capul lor, încît citindu-le nu mai ştiai pe ce lume eşti. 

Ne-am permis a contesta cel puţin lipsa de folos a unei lucrări fără unitate de vederi, fără plan, scrisă se vede mai mult 
de florile mărului decît pentru vrun rezultat acătării. 

Dar ne-am găsit oamenii. 

Ştiţi de ce am vorbit atît de cavalierement despre studiile „Presei”? N-ar crede cineva, dar aşa e cum zice organul d- 
lui Boerescu. De invidie am vorbit rău. De spaimă pentru că ne temem ca nu cumva „prin lucrările serioase de cari guvernul a 
început să se ocupe în privința îmbunătăţirilor interioare să ajungă a se perpetua la putere, binemeritînd de la ţară, astfel încît 
să piarză orice speranţă cei de la „Timpul”. 

Aşa e, onorabili confraţi, aţi ghicit-o. Frică ne e că ne veți apuca pe dinainte, ne veţi lua apa de la moară, vorba ceea; 
şi ne supărăm ca Alexandru Machedon pe Filip, că tot biruia şi nu-i lăsa nimic de făcut. Dar o fi ori n-o fi aşa, păcatele 


noastre, nu de sentimentele ce ne inspiră e vorba, ci de studiile „Presei”. 

Ne-am aşteptat să vedem o critică serioasă a lucrării noastre, zice „Presa”. 


— Aida de ! Ceream mai mult decît ne poate da, aşteptam un lucru cu neputinţă pentru simandicoşii noştri adversari. 





Ce modestie, ce modestie! 
Dar oare nu găsesc onor. confrați că întrebarea cea mai naturală ce-ar fi trebuit să şi-o puie e dacă lucrarea d-lor 
suportă o critică serioasă? 


Ia să luăm cîteva pasaje numai din acele vestite scrisori, ca să vedem de ce critică sînt susceptibile. 


Eu cred, d-le redactor, că, precum marele moralist şi censor Catone termina discursurile sale din Senatul Romei cu memorabilele 
cuvinte: Caeterum censeo delenda est Cartago, tot asemenea oratorii şi publiciştii noştri sînt datori a lucra fără pregetare ca să strivească 


funcționarismul. (Cf. Scrisoarea a VIII-a). 


Într-adevăr memorabile cuvinte a rostit Marcus Porcius Cato (Major), pronumit Censorius, în Senatul Romei. 

Dar ceea ce-i mai memorabil e că un autor latin care a scris Origines şi De re rustica să nu ştie latineşte, ba să nu ştie 
nici măcar cum se scrie numele unui stat de veacuri inamic al Romei. 

Apoi bătrînul Marcus Porcius Cato trebuia să ştie că după verbele sentiendi şi declarandi (din care face parte şi 
censeo) urmează acuzativul cu infinitiv şi că oraşul în cestie se scrie cu th (Carthago sau Karthago). Fraza deci pe care ar fi 
trebuit s-o rostească acel bătrîn om de stat, ar fi sunat: Iterum censeo Carthaginem esse delendam, sau, mai puţin corect, cu 
ut. Dar, fiindcă onor. confraţi de la „Presa” ne-a dat mai alaltăieri a înțelege c-am trebui să învăţăm istoria, desigur că d-nealor 
ştiu vorbele autentice ale bătrînului bucher, carele n-ajunsese, cu tot autorlicul lui, să-şi ştie măcar limba maternă bine. 


Dar să mai vedem încă probe de cunoştinţe. 


Românii în genere au chiar azi deprinderile străbunilor lor de acum două mii de ani: iubesc arma şi toga şi țăranii se dedau 


agriculturei (ca acum două mii de ani). (Cf. Scrisoarea a H-a). 


E destul nu ca cineva să-şi cunoască ţara, ci să fi îmbătrînit în ea pentru a şti că poporul nostru a fost pînă mai 
alaltăieri un popor păstoresc, că agricultura nu datează, propriu vorbind, decît de la Regulament încoace. Dar, se-nțelege, de 
vreme ce romanii sînt strămoşii noştri, cată să fi fost şi noi popor agricol. 

Dar să lăsăm aceste semne de profundă ştiinţă despre lucruri elementare şi să cităm, după întîmplare, cîteva mari idei 


de reformă propuse de autorul Scrisorilor din „Presa”. 


În cîteva oraşe mai populate, unul din gimnazii să se schimbe în şcoală de aplicațiune cu ateliere pentru diverse meserii. În Bucureşti 


să se înființeze zece ateliere cari se vor întreţine, ca şi cele din districte, din produsul obiectelor fabricate de şcolarii de ambe sexe. 


La noi în ţară maeştrii cei buni abia pot concura cu manufactura şi fabricatele străine introduse graţie liber- 
schimbismului şi copiii cari învață abia o meserie şi strică zece piei pînă să nimerească o cizmă vor întreținea ateliere cu 
produsul obiectelor fabricate de ei? Ce ingenioasă idee! 

Alta. 


Institutorii şcoalelor primare de districte vor preda şcolarilor săteni cari se destină la cariera de învăţător în comună noțiuni 


elementare de agronomie, iar aplicaţiunile acestei ştiinţe se vor face într-o mică fermă model aproape de capitala districtului. 


Înainte de-a se aplica această reformă salutară ar trebui să se înfiinţeze un institut central de zodiaşi şi de prooroci, din 
care să recrutăm pe institutorii din oraşe. Căci aceştia trebuie să ştie la ce anume carieră se destină copiii de 5—6 ani ce le vin 
pe mînă şi să-i pună deoparte pe cei ce se destină la cariera de învățător în comună. Onor. confrate uită cu totul că, pentru 
scopul formării învăţătorilor săteşti, există şcoli normale în cari se predau noțiuni de agronomie, dar se predau, se vede, cu 
acelaşi folos cu care vestitul Cato Censorius a-nvăţat latineşte. 

Alta. 


Să se-nființeze la fiecare judecătorie de ocol cîte-o mică casă de împrumutat, avînd drept capital banii adunaţii din escedentele 


bugetare comunale. 





Iată judecătoriile de ocol devenite institute de credit, şi încă cu ce? Cu escedentele bugetare comunale. 


Apoi nu mai e Ghica bătrînul or Ştirbei Domn în Țara Românească, onorabili confrați! În statul care cheltuieşte 


364 


regulat mai mult decît are, care percepe regulat mai mult decît poate produce poporul, acolo comuna nu numai că n-are 
escedente bugetare, dar rămîne ani întregi datoare cu rămăşiţe şi-şi echilibrează bugetul cu datorii. Statul în care pot exista 
escedente bugetare nu e acela în care d-alde Costineşti şi Mihăleşti pot îmbla cu mînile-n şolduri, ci cu totul altul. Într-un stat 
cu escedente bugetare, onorabililor, Cato Censorius ştie latineşte, precum fiecare-şi ştie teapa. E drept că un asemenea regim e 
ceea ce ziceţi dv. în Scrisoarea [a] VIII-a, din secolii „mediani” care „nu permitea unui om să exercite un comerciu sau o 
industrie decît după împlinirea unor condițiuni grele şi învingerea unor dificultăți nenumărate”, un sistem pe care, după cum 
mărturisiţi, îl detestați. Şi se-nțelege că trebuie să-l detestați. Acel sistem asigura înaintarea meritului, dar numai a meritului, 
pe cînd d-v. credeți că v-ar opri „talentul sau geniul de a se produce şi a-şi lua zborul lor natural”. Acest talent sau geniu se 
exercită apoi în zbor natural asupra tuturor lucrurilor şi îndeosebi asupra acuzativului cu infinitiv şi a lui Cato Censorius. 
Dar...,se-nţelege, noi vorbim din invidie astfel. „Presa” are dreptate; studiile ei sînt susceptibile de-o critică serioasă şi 


numai noi, adversarii simandicoşi, nu sîntem în stare a i-o face. 


[11 noiembrie 1880] 


[„„E CLAR CĂ UN STAT...”] 


E clar că un stat care cheltuieşte pentru pretinse necesități politice mai mult decît poate suporta producția poporului va 
ajunge pas cu pas la o sărăcie, pospăită cu vorbe, dar din ce în ce mai simţitoare prin trebuințele miilor de indivizi pe cari un 
sistem fals i-a ridicat deasupra, prefăcîndu-i în exploatatori ai averii publice. 

Un sistem de guvernămînt se schimbă pentru a se realiza îmbunătățiri. Cînd însă disproporția între capitalul cheltuit şi 
binele realizat e atît de mare ca la noi sistemul însuşi cată să fie vicios, nepotrivit cu ţara şi cu stadiul de dezvoltare 
economică şi intelectuală a poporului. Sute de milioane s-au cheltuit de la începutul reformelor pentru a face din oameni fără 
nici o specialitate, fără talent şi fără învățătură bărbaţi de stat, pentru a-i face, prin haine doar, prezentabili înaintea lumii, pre 
cînd ar fi fost mai simplu de-a face cislă între vechile clase privilegiate spre a înţoli golănimea liberală. Ar fi fost o cheltuială 
mult mai mică şi rezultatul ar fi fost acelaşi. Şi aceasta pe toate terenurile. Pretutindeni, în administraţie, în finanţe, în 
universități, la Academie, în Corpurile de selfgovernment, pe jeţurile de miniştri, nu întîlnim în mare majoritate decît iarăşi şi 
iarăşi acele fatale fizionomii nespecializate, aceeaşi protoplasmă de postulanţi, de reputații uzurpate, care se grămădeşte 
înainte în toate şi care tratează c-o egală suficienţă toate ramurile administrației publice. 

Ş-apoi ne plîngem că lucrurile nu merg bine. Dar cum să meargă? Nu vedem pe prototipul acestei grozave suficiente, 
pe d. loan Brătianu, care — între noi vorbind — nu ştie a scrie gramatical nici o limbă şi n-a învăţat niciodată ceva, perindînd 
toate resorturile posibile? Nu-l vedem ba ministru de interne, ba de război, ba de finanţe, ba de lucrări publice; nepricepîndu- 
se la nici una şi încurcînd iţele tuturor? 

De ce? 

Pentru că şi principele de Bismarck face aşa. Dar principele de Bismarck e un bun economist, dar are la îndemîna lui 


o sumă de oameni luminaţi şi speciali, dar, cu tot geniul său înnăscut, are învăţătură, are chiar stil. Dacă n-ar fi fost cancelar 





al Germanie! ar fi fost desigur un celebru scriitor. Scrisorile sale arată o superioritate de gîndire, o-nlesnire de pătrundere a 
celor mai grele cestiuni, eleganță şi spirit de sarcasm care dovedesc pînă şi în mucul condeiului pe omul mare. Compară acum 
pe acesta cu celebrul tip de melodramă al cancelarului de la Dîmboviţa, care nu ştie compune o scrisoare acătării, nu pricepe 
nici o cestiune decît pe jumătate şi care n-are decît astuţie, o calitate comună a oamenilor cu inteligență mică şi discreţie 
asemenea comună celor ce se tem de propriul lor neant, compară, zic, aceste două mărimi şi fă concluzia. 

Nu-i vorba, după sfint şi tămiia. D. Brătianu e monogramul partidului său. Precum se-nlănțuiesc literile unui nume 
într-un monogram astfel sînt cuprinse într-o indisolubilă unitate în acest Cavour al noului Bizanţ ignoranţa, suficiența şi 
înnăscuta astuţie a nulităților. Pe cînd un om mare aserveşte în adevăr toate principiile cîte agită clasele unei societăți unui 
mare plan politic, servindu-se de clericali cînd sentimentul religios al poporului său cată să fie pus în mişcare; de nobilime 
cînd simțul istoric al naţiei cată să dea naştere unei nouă formaţiuni; de liberalism atunci cînd forme moştenite se opun 
realizării-unei idei şi trebuiesc înveninate prin liberalismul cosmopolit; pe cînd aşadar un om mare zideşte dărîmînd, ca 
natura, agentul Dumnezeirii, vedem pe acest Cavour sleind toate sentimentele generoase ale unei naţii pentru a-şi cocoţa şi 
mănține individualitatea la putere, agitînd cestiuni naţionale cînd ele erau mai nerealizabile decît oricînd şi astupîndu-le gura 
cînd există perspective de realizare; spunînd neadevărul oricînd şi neavînd nici o ţintă politică clară. O ţintă are în adevăr, una 


singură, care nici merită relevată: a perpetua rămînerea la putere a unei clase de paraziți sociali, de oameni fără ştiinţă de carte 

şi fără caracter, slugi ai oricărui guvern şi ai oricărui sistem, dar duşmani meritului şi adevărului sub orice sistem şi sub orice 
guvern. E neauzit, dar aşa este. A fost cineva separatist? [Î]şi află locul printre roşii. A fost conservator, dar a avut ambiţii 
disproporționate cu inteligenţa sa? Partidul roşu îi deschide braţele. A comis scabroase afaceri? Partidul roşu le acopere şi-l 
canonizează. 

Tinerimii i se dau zilnic din partea oamenilor cari reprezintă autoritatea statului din culme pînă la baze următoarele 
reguli de purtare: Conspiră contra şefului statului şi proclamă-i răsturnarea şi vei ajunge ... om mare. Aibi o deosebită 
desteritate de-a despoia lumea şi vei ajunge ... cel puţin prefect. Intră cu patru clase primare corector la „Românul” şi învaţă a 
calomnia şi vei ajunge ... director de bancă. 

Dar aceasta e în gradul cel mai mare inmoral? Nu face nimic. Dar un stat merge spre sigură disoluțiune pe calea 
aceasta? Nu face nimic. După noi potopul. Ce ne pasă de soarta generaţiilor viitoare, ce de soarta celei actuale? Trăim de pe o 
zi pe alta, aruncăm praf în ochii lumei ba cu negustorie de vorbe, ba pretextînd reforme, şi încolo ... o mai îngriji şi Cel de sus 


de trebuințele reale ale poporului. 


[12 noiembrie 1880] 


[„E O FIERBERE ÎN UNGARIA...”] 


E o fierbere în Ungaria care se-ndreptează în contra pactului dualist, în contră unităţii cam gingaşe care s-a încropit în 
1866. Stînga estremă, ale cării sentimente au început a le împărtăşi toți maghiarii, voieşte a curăți regimentele de ofiţeri 
nemaghiari şi a reorganiza armata în sens național. Nemărturisind încă intenţia de-a rupe Ungaria cu totul de legăturile cu 
Casa habsburgică, stînga estremă doreşte deocamdată înlocuirea comunităţii de azi cu uniunea personală. În termeni simpli 
asta va să zică: 

„Împăratul din Viena e în acelaşi timp rege la Budapesta; încolo n-avem a împărţi nici în clin nici în mînecă cu 
Cislaitania; iar la ocazie, republică”. Un fapt caracteristic se adaugă la acestea. În momentul în care şi partidul guvernamental 


al d-lui Tisza şi opoziţia moderată recunosc că influenţa lor scade zilnic în folosul partidului curat 

21. Publicaţii germane din care Eminescu face traduceri. 


radical al stîngei estreme, în acelaşi timp Franţa îşi schimbă consulatul din Budapesta în misiune politică. D. baron de 
Burgoing va fi însărcinat de-a gera provizoriu această nouă legaţiune a Republicei Franceze, avînd rangul de ministru 
plenipotențiar. 

E clar că Franţa, dacă nu aprobă, desigur înclină a nu dezaproba ideile stîngei maghiare asupra raportului de stabilit 
între cele două părți ale monarhiei habsburgice. 

Acum, cînd ştim ce e înclinată Franţa a cugeta în privirea sorții Ungariei, s-o vedem ce cugetă asupra României, 
Serbiei şi a celorlalte state dunărene. Citim în „Le Temps” al doilea articol prin care ni se dă sfatul a ne alege stăpîn. Iată-l în 


toată întinderea. 


Nu putem reciti Tractatul de la Berlin din 1878 făr-a recunoaşte că alianța între Germania şi Austria se hotărise de pe atunci, că 
principele de Bismarck şi contele Andrassy concepuseră deja pentru monarhia austro-ungară proiectele de estenziune cătră Orient cari au 
început a se realiza astăzi şi că, în fine, dispoziţiile Congresului au fost pre cit se poate îndreptate în înțelesul acesta. Clauza relativă la 
ocuparea Bosniei şi Herțegovinei ar fi o dovadă îndeajuns; dar mai sînt şi alte dispoziţii cari dovedesc asemenea scopul şi prevederile 


oamenilor de stat de cari vorbim. Astfel Austria a 





putut, precum am espus-o mai deunăzi, să se însărcineze cu stipulaţiunile relative la navigația pe Dunăre, pentru a cere 
formarea unei Comisii țărmurene în care ea să aibă preponderanţă. În zadar România a-ncercat a se opune la pretenţiuni a 
căror greutate o simţise; e probabil că va fi obligată de-a se supune şi de-a primi, mai curînd ori mai tirziu, protectoratul pe 
carele guvernul austriac lucrează a şi-l stabili asupra micilor state ale Peninsulei Balcanice. Tot astfel stă lucrul cu Serbia şi 

cu consecuențele pe cari Austria le atrage astăzi în contra ei din articolele 37 şi 38 ale Tratatului de la Berlin. Cel dentii din 
aceste articole se referă la relaţiile comerciale ale Principatului cu ţările străine şi declară că nimic nu se poate schimba 
pînă la încheierea unor aranjamente nouă. Cellalt articol se referă la drumurile de fier şi o substituie pe Serbia pentru 
partea ei la angajamentele pe cari le contractase Poarta atit față cu Austro-Ungaria cît şi față cu compania drumurilor de 
fier ale Turciei europene în privinţa isprăvirii, a joncțiunilor şi a esploatării liniilor ce sînt a se construi pe teritoriul cîştigat 
din nou de cătră Principat. 

Austria n-a pregetat de a trage folos din avantajele cari i se asiguraseră în mod atit de abil prin acele articole. De la 
8 iulie 1878 începînd, aşadar citeva zile înainte de-a se-nchide Congresul, contele Andrassy iscăli cu d. Ristici un proiect de 
convenţie prin care Austria se-ndatorea a-şi întinde rețeaua căilor ferate pînă la Belgrad, iar Serbia se-ndatorea a construi 
un drum de fier care, plecînd din Belgrad şi urmînd valea Moravei, avea a se uni pe de o parte cu linia existentă deja de la 
Mitroviţa la Salonic, pe de alta a merge prin Pirot şi Bellovar spre Sofia şi a se lega astfel cu linia bulgară care va conduce 
cîndva de la Sofia la Constantinopol. S-a fixat un termen de trei ani pentru construcția acestor linii. Dar guvernul sirbesc n-a 
întirziat de-a da-napoi înaintea obligaţiunilor sale, fie din cauza cheltuielelor ce s-ar fi cauzat, fie pentru că înţelegea 
influența pe care trebuia să i-o asigure Austriei esploatarea liniei de care e vorba. D. Ristici a tărăgănat aşadar 
negociaţiunile, zicînd că daca Bulgaria n-ar voi să-şi construiască linia ei de la Sofia spre frontiera sirbească s-ar face 
numai o lucrare costisitoare ce n-ar fi bună la nimic. Dar ce puteau reclamaţiile în contra unor angajamente consimțite şi 
mai cu seamă ce în contra presiunii unei puteri mari? A trebuit să cedeze. O nouă convenţie a fost ratificată la 15 iunie, prin 
care Serbia e obligată de-a-şi începe lucrările la 15 decemvrie viitor. Se vede că termenul e aproape şi că guvernul din Niş 
nu are vreme de pierdut pentru a pune lucrările la adjudecaţie, ceea ce nu s-a făcut încă după cît ştim. 

Controversa comercială între cele două state a fost încă şi mai gravă pentru c-a devenit ocazia căderii unui ministru 
influent, pe care le plăcea a-l însemna cu numele de „Cavour al Serbiei”. Proiectul de convenție, semnat la Berlin între 
Austria şi Serbia, nu atingea numai drumurile de fier, ci stipula şi încheierea unui tractat de comerț. Fie că exigenţele 
Austriei se vor fi găsit escesive, fie că d. Ristici va fi urmat prevenţiunilor sale personale în contra acestei puteri, fie că va fi 
urmat în fine inspiraţiilor politicei ruseşti, orice o fi fost, încheiarea convenției a rămas in suspenso. Dar d. Ristici [î]şi 
făcuse socotelile fără resursele adversarului. Austria, pînă să vie tractatul, ceru să se bucure de tratarea naţiei celei mai 
favorizate, arătind că ea obținuse acest drept altcîndva de la Turcia şi că Serbia moştenise obligaţiile acesteia. 

D. Ristici pretindea din parte-şi că în momentul în care Tractatul de la Berlin s-a iscălit Serbia nu mai era vasală a 
Turciei sau se bucura cel puţin de libertatea ei comercială. Acu abia Austria recurse la marile mijloace. Prin nota de la 17 
octomvrie baronul Haymerle ameninţă pe Serbia cu ruperea relaţiilor comerciale dacă va stârni în rezistenţa ei. Oala de lut 
se sfărimase de oala de fier. D. Ristici îşi dete demisia şi fu înlocuit printr-un ministru a cărui maximă este de-a se supune 
condițiilor marelui vecin. Scupcina fiind devotată politicei d-lui Rustici a trebuit să fie dizolvată şi să se convoace alegătorii 
pentru a numi o alta. Rămine a se şti ce va hotărî ţara. Dar ce poate face decit virtute din necesitate ? 

Am zis-o deja în privirea certei dintre România şi Austria asupra navigației Dunării: dezbaterile acestea între 
monarhia austro-ungară şi micile state libere ale Turciei nu sînt decît epizoduri ale rivalităţii între Viena şi Petersburg. Pînă să 
vie ziua luptei cu armele şi ziua împărțelei cei doi rivali caută a stabili în toate chipurile protectoratul lor asupra 
naționalităților dunărene şi a le atrage, vorba vine, în sfera lor de influență şi de acţiune. În ochii unei politici care nu se 
mulţumeşte nici cu vorbe, nici cu sentimente independența unor naționalități cari sînt situate ca România, Serbia, Bulgaria şi 
Muntenegrul nu va putea fi absolută. De voie de nevoie statele acestea vor gravita mult încă împrejurul uneia sau a celeilalte 
dintre cele două mari state cari-şi dispută moştenirea sultanului şi înţelepciunea lor ar trebui să consiste în a cîntări bine 
şansele respective pe cari le prezintă cele două părți între cari e vorba de-a alege. Independenţa Principatelor de cari vorbim 
n-ar putea fi garantată decît prin neutralitatea lor; ele singure nu sînt în stare a-şi apăra această neutralitate, iar Europa, 
precum vedem, nu e-n poziția de-a le-o garanta. 


Am ruga pe cititori să nu se prea mire că punem alături ştirile din Ungaria cu articolul dezgheţat al ziarului francez. 
Această alăturare e foarte importantă pentru a se şti cum şi de ce cad ministeriile la popoarele dunărene. În sfera acestor 
popoare va începe a intra şi Ungaria, cu cît va fi mai independentă în aparenţă. Vom face deci o mică socoteală deosebitelor 
stînge din țările dunărene. 

În Serbia stînga e tare. 

În România stînga e la putere. 

În Ungaria stînga va veni la guvern. 

În Bulgaria stînga domneşte. 

Toate stîngele acestea au dorit şi doresc din fundul inimei independență descrisă atât de limpede de ziarul parizian. 


[13 noiembrie 1880] 





[ADEVĂRUL DOARE...”] 


Adevărul doare. Lecţia cartagineză pe care ne-am permis a o da onorabililor adversari de la „Presa” i-a făcut să-şi 
piardă minţile şi să vorbească în bobote. Patru coloane şi jumătate de injurii în contra ardelenilor sînt răspunsul la adresa falsă 
ce se dă la observaţiile noastre. 

Eroarea cu Carthago a fost un lapsus calami, adică l-a luat pe autorul Scrisorilor condeiul pe dinainte. 

Autorul Scrisorilor din „Presa” ştia foarte bine, precum ne declară, că atunci trebuia să ne unim cu forma numită 
acusativum cum infinitivum. 


Oare acusativum cum infinitivum tot un lapsus este? 

Limba latină e ca o femeie frumoasă, dar cam crudă, onorabili confraţi, faţă cu lasciva bătrîneţe care-ar voi să abuzeze 
de ea. Prin simple injurii adresate ardelenilor genul substantivelor latineşti nu se schimbă, nici prepoziţia cum nu-ncetează a 
cere ablativul, c-un cuvînt accusativus cum infinitivo nu devine aşa de lesne acusativum cum infinitivum. 

Dar să lăsăm astea. Înţelegem ca cineva care nu ştie a scrie bine româneşte să fie silit a se esprima în această limbă. 
Dar cine focu-l mai îndeamnă pe autorul Scrisorilor de-a face citate latineşti cînd nu le ştie? Deşertăciunea? lată ce pate 
deşertăciunea cînd simulează a şti ceea ce nu ştie. 

Dar momente de adevărată petrecere ne-au cauzat injuriile asupra ardelenilor, petrecere la care nu ne putem opri a-l 
face părtaş pe publicul cititor. 


Iată într-adevăr cîteva pasagii din „Presa” care nu vor lipsi a face efectul cuvenit. 


„Timpul” începe revista sa de luni cu o frază, care atinge cu ironie pe avocaţii din țară, calificîndu-i suficienți şi atotştiutori. Ne 
prindem că mina care a scris aceste vorbe este a unui avocat care a trecut rigurosum la Blaj ! Dacă sînt unii înfumuraţi cari cred că ştiu 
multă carte apoi sînt negreşit drăguțţii noştri „intelighenți de peste Carpaţi”; daca se află în lume avocaţi fără cauze sînt „de bună seamă” cei 
mai mulți dintre dînşii veniţi în mijlocul nostru. 

Aceşti oameni au părăsit Transilvania în mîinele ungurilor, au dezertat postul de onoare unde trebuiau să, lupte pentru conservarea şi 
dezvoltarea naţionalităţei române, pentru ca să vie la noi, unde au fost primiți cu braţe deschise, şi să petreacă o viață dulce şi plăcută, 
cîştigînd părăluţe, dar uitînd nevoile patriei! Ce au făcut şi ce fac, în adevăr, aceşti confraţi în sînul nostru ca să lupte contra cotropirii 
maghiare? Nimic. 

Generaţiunea de azi venită de peste munți nu s-a însemnat decît prin Maioreşti şi Lauriani, cari ne-a scălimbat limba prin 
pedantismul lor şi au încurajat năpădirea în ţară a compatrioţilor lor, cari, cum am zis, uitară interesele patriei mume pentru satisfacerea 
nevoilor lor private. Pericolul cel mai mare ameninţă esistența naţională a Transilvaniei prin aplicarea noii legi a instrucțiunei, şi confrații 
noştri veniţi aci de peste Carpaţi nu fac nici o lucrare, nu scriu o singură linie prin ziare în favoarea intereselor Transilvaniei ! Pedanţi şi 
anoşti, ei ne fac gîlceavă de vorbe ca nişte şcolari de gimnaz. 

Am avut ocazia, domnule redator, mergînd astă-vară la băi, de a convorbi cu bărbaţi eminenți din Transilvania şi a auzi plîngerile lor 
fundate contra confraţilor lor de aici. Ne facem organul lor, espuindu-le în aceste coloane, şi sperăm că adversarii noştri de la „Timpul" le vor 


înţelege şi vor părăsi pedantismul lor ca să se apuce serios de muncă şi să răspundă la aşteptarea patriei! 


„Presa” ar pierde prinsoarea, pentru că scriitorul revistei din „Timpul” nici e avocat, nici a dorit vreodată să fie. Dar 
ce ridicole devin toate declamaţiile acestea ale „Presei” față cu declararea limpede ce facem că autorul articolilor din 
„Timpul” nici e ardelean, nici neam de neamul lui n-a fost ardelean! Ce gratuite sînt toate gingăşiile adresate Maioreştilor şi 
Laurianilor, precum şi bietului liceu din Blaj, față cu adevărul net că adversarul „Presei” e născut în România, din părinți 
născuţi asemenea în România, români get-beget cum ar zice turcul! Nu se face „Presa” ridicolă c-un asemenea quiproquo ? 

Dar vom esplica noi acest fenomen. 

E destul ca cineva să scrie româneşte aşa cum scriau strămoşii noştri, cumpănit şi cu rost, pentru ca în ochii 
veniturilor liberale şi semiliberale, în ochii lepădăturilor Orientului european să treacă de străin. Am ajuns în adevăr în această 
Americă dunăreană ca tocmai românii să fie trataţi ca străini, să se simtă străini în ţara lor proprie. Toate capetele unor rase 
degenerate cari s-au grămădit în oraşele României, toate craniile cu cîte cinci dramuri de creier, fără seriozitate şi adîncime, 


toți microcefalii şi 





toate stîrpiturile Peninsulei Balcanice apar în acest bal mascat sub formă de reputații uzurpate de mari oameni fără ştiinţă de 
carte; toată această plebe s-a constituit în stăpîna poporului românesc. Libertate, egalitate, fraternitate! Ce e mai frumos în 
lume decît ca tot ce se scurge în România, ca într-o mlaştină, să fie liber ca noi, egal cu noi, frate cu noi? Şi pe cînd această 
plebe se-nmulţeşte pe zi ce merge, neamul nobil şi drept care cutremura odinioară pămîntul la un semn al lui Mircea Basarab 
sărăceşte, scade şi moare. 

Dar oare pasajele de mai sus din „Presa” nu sînt o dovadă mai mult de această stare de lucruri? Vin sute de mii de 
evrei în țară şi-i vom găsi pe membrii Centrului pledînd pentru a li se acorda drepturi, ba ne prindem că patrioţii de soiul 
acesta n-ar fi nici contra colonizării cu străini, precum în genere, în loc de-a opri, favorizează americanizarea României. 

Dar dacă o mînă de români vine pe acest colț de pămînt, singurul ce-a mai rămas liber din marea noastră patrie, atunci 
lucrul se schimbă. 

Într-adevăr, de cîtă mizerie sufletească cată să fie capabil un om care, neavînd dreptate într-o discuţie, în loc de-a o 
recunoaşte ace[a]sta precum i se cuvine unui gentleman, aruncă injurii asupra unei părți a poporului românesc, ridiculizînd ... 
ce? Greutățile cu cari acesta se luptă pentru păstrarea limbei şi a naționalități lui. 

O ultimă observaţie. Deşi de astă dată onor. confrate de la „Presa” se ceartă cu căciula sa proprie şi maltratează pe 


ardeleanul scornit de imaginaţia sa, totuşi intenţia de-a ne adresa invective personale e destul de evidentă pentru a ne face să 

declarăm că în cazuri de recidivă din partea organului Centrului vom fi siliți a recurge la mijloace mai energice de represiune 


în contra unor asemenea meschinării. 


[14 noiembrie 1880] 


[„„ASUPRA PRETINSULUI PROTEST...”] 


Asupra pretinsului protest al Turciei în contra participării unui delegat bulgar în Comisia Dunăreană „„Pesther Lloyd” 


spune următoarele: 


După cit ştim din informaţiile noastre, Poarta n-a făcut pîn-acum nici protest, nici ceva asemănător; dar, daca va fi relevat 
inconvenientul de-a se invita Bulgaria direct, desigur că nu va fi scăpat din vedere stipulațiunea articolului 55 din Tractatul de la Berlin. 
Articolul acesta zice că „regulamentele de navigaţie, poliție fluvială şi supravegheare de la Porţile de Fier pînă la Galaţi vor fi elaborate de 
cătră Comisia Europeană asistată de delegaţii statelor ţărmurene ”. Poarta crede acum că, întru cit priveşte ţărmul bulgar al Dunării, Turcia 
cată a fi considerată ca stat țărmurean, iar nu principatul Bulgariei, şi se referă pentru aceasta la art. 1 al Tractatului, care zice că Bulgaria 
e un principat „ce stă sub suzeranitatea M. S. Imp. Sultanului”. Contra acestui punct de vedere se pot obiecta multe, dar nu i se poate imputa 
că ocoleşte Tractatul de la Berlin. Poarta, interpretind Tractatul în înțelesul ei, recunoaşte printr-aceasta chiar baza şi autoritatea lui. Ceva 
va trebui să se facă pentru a ținea seamă de drepturile suzerane ale Porții; Comisia Europeană a şi recunoscut-o aceasta şi în acest înțeles a 
trimis precum ni se anunță, la Constantinopol un duplicat al invitaţiei trimise la Sofia. Se va ocoli în orice caz dificultatea aceasta şi, daca 
Poarta e cu minte, nu va pune preț prea mare pe-o formalitate. Din punctul de vedere austro-ungar n-ar fi tocmai pernicios daca votul 
Bulgariei s-ar da în Comisie de cătră un delegat al Turciei, căci atunci partidul rusesc, contrar nouă în cestiunea dunăreană, ar păgubi un 


vot. Dar de-o asemenea schimbare nu poate fi vorba de vreme ce Poarta are deja votul şi jeţul ei în Comisia Europeană. 


„Le Temps” zisese în unul din articolele sale pe cari le-am reprodus că Austria s-a oferit să dea satisfacere puterilor 
înserînd în anteproiectul său o clauză care va garanta libertatea navigaţiei maritime. 

Un corespondent al foii franceze o face să observe că această clauză nu e de ajuns pentru puteri, deoarece ele nu 
reclamă numai libertatea de-a uza de Dunăre pentru a pluti spre mare, ci şi dreptul de cabotaj sau de navigaţiune fluvială, 


adecă libertatea de-a transporta mărfuri de la un port al rîului la cellalt. 





Foaia răspunde următoarele: 


Nu credem ca Austria să se opună la o condiţie de care ea e-n stare de-a se folosi mai mult decit oricine. 
Corespondentul nostru nu vede însă că această libertate a cabotajului, departe de-a fi reclamată de România şi de-a putea 
prin urmare să figureze ca o concesie făcută Principatului de către Austria, se consideră din contra de către micile state 
fărmurene ca o pagubă mare pentru ele. „Dacă statele dunărene din vecinătatea mării vor fi, ca astăzi, date pe mina 
concurenței ce se exercită în contră-le din două părți ale teritoriului lor, şi prin navigația fluvială a Austro-Ungariei, şi prin 
cea maritimă europeană, această navigaţie va deveni, în privirea lor şi contra lor, un fel de monopol, care în realitate va opri 
marina lor nu numai de-a se dezvolta, dar chiar de-a se naşte, iar garanţiile pe cari Europa a voit să le dea libertăţii 
navigaţiei vor fi pentru aceste Principate o cauză de opresiune efectivă şi de neputinţă de-a se folosi vreodată de existenţa 
acestei libertăți pentru marina lor națională”. (cf. Despre Tractatele de la Viena, de la Paris şi de la Berlin şi despre 


dispozițiile lor relative la navigația pe Dunăre, p. 24). 


[15 noiembrie 1880] 


„«L'INDEPENDANCE BELGE» ANUNŢĂ...”] 


„L'Indépendance belge” anunță după corespondentul ei din Viena că s-a stabilit acordul între puteri cu privire la 
cestiunea dunăreană. România se va afla izolată în opoziţia ei cînd lucrările Comisiei Europene se vor deschide. Se crede 
deci, zice foaia belgiană, că ministerul din Bucureşti va opera o retragere onorabilă în loc de-a merge înainte spre sigură 


neizbîndă. Apoi Austria i-a făcut deja o concesie formală introducînd, precum am spus-o, în anteproiectul ei o dispoziţie 

adițională care stipulează espres libertatea navigaţiei pe Dunăre, ba, ce e mai important, Austria ar fi dispusă a admite ca 
Comisia Mixtă de supravegheare să nu aibă puteri decît pentru trei ani în loc de cinci. În faţa unor asemenea concesii nu s-ar 
cădea ca guvernul român să stăruiască în atitudinea pe care-a observat-o pîn-acum în această afacere. 


Tot în privinţa cestiunii dunărene „Neue freie Presse” află 


că România a renunţat la opoziţia ei în contra unei prezidenții permanente a Austriei dar stăruie a combate recunoaşterea 
preponderanţei votului prezidenţial, cabinetul din Bucureşti amenință că va propune să nu se instituie deloc o Comisie Mixtă, 
ci să se întinză competența Comisiei Europene a Dunării şi asupra cursului rîului dintre Galaţi şi Porţile de Fier. Românii 
speră că prin această propunere vor ademeni pe unele puteri de-a nu admite anteproiectul austriac. E evident, zice foaia 
vieneză, că prin o asemenea procedere n-ar mai exista nici o îndoială că d. Boerescu, ministrul de externe a României, face 
politica rusească; căci Austro-Ungaria nu poate renunța la votul preponderant iar România se află înaintea cestiunii dacă 


prin politica d-lui Boerescu, voieşte să ajungă a fi considerată pur şi simplu o satrapie rusească. 


Noi credem că, pîn-acum cel puțin, d. Boerescu n-a fost nicicînd în pericol de-a fi bănuit că face politică rusească. Din 


contra. 


[16 noiembrie 1880] 


[IERI LA 4 1 /2 DUPĂ-AMIAZI...”] 


Ieri la 4 1/2 după-amiazi d. Titu Maiorescu, precum am anunţat, a început, în sala Facultăţii de Drept din Palatul 
Universităţii, cursul d-sale de prelegeri asupra Logicii şi aplicărilor ei, care va urma regulat în acelaşi local, în toate vinerile, 
la aceeaşi oră. Sala era plină de studenți ai Universităţii şi de alți auditori. Se va vedea la cronica ştiinţifică rezumatul 


prelegerii de introducere a acestui important curs. Despre 





succesul prelegerii de ieri şi că acest succes va merge din ce în ce crescînd în prelegerile viitoare nu se poate îndoi acela ce 
cunoaşte că profesorul, pe lîngă talentul eminent de cuvîntare, posedă pe deplin obiectul său, aşa că se poate numi cu drept 


cuvînt o autoritate în materie. Vom urma regulat cu dările de seamă asupra acestor prelegeri. 


[16 noiembrie 1880] 


PRELEGERILE D-LUI T. MAIORESCU 


ÎNTÎIA PRELEGERE 


Introducție — Interesul cercetărilor metafizice — Progresul ştiinţelor exacte. 


Unitatea forțelor în natură — întrebări ce se impun — Utilitatea logicii 


D. Maiorescu începe prin a arăta auditorilor că are intenţia a face un şir de prelegeri în toate vinerile la 4 1/2 după 
amiaz. Alături cu cursul de filozofie al Universităţii, curs cum s-ar zice oficial, d-sa va ţine un curs liber despre Logică şi 
aplicările ei. Intenţia aceasta [î]i este autorizată prin interesul pentru cercetările ştiinţifice pe care l-a manifestat publicul 
nostru mai cu seamă cu ocazia prelegerilor ţinute de d-sa astă primăvară la Ateneu. 

Se zice că trăim într-un secol materialist, se constată că preocuparea mai generală priveşte sfera politică şi cu toate 
astea, ciudat, terenul abstracţiei deşteaptă un viu interes — real, să sperăm, — din partea publicului inteligent. 

Folosul acestei bune dispoziţii pentru studiele abstracte este netăgăduit. 

Aci nu încape controversă. Între sistemele filozofice controversa există, ea există asupra întrebării daca una sau mai 
multe dintre propoziţiile dogmatice ale cutăruia sistem vor rămîne, chiar pentru cel ce le profesează, neclintite pînă la sfîrşit. 
Nu încape însă cîtuşi de puţin discuţie asupra adevărului că adîncirea în speculațiuni abstracte şi generale deschide spiritului 
omenesc un orizont larg, [î]i dă un punct de vedere cît mai nalt şi prin urmare o perspectivă cît mai depărtată. Acest folos este 
cu atât mai însemnat cu cît el înlesneşte orice studiu pozitiv, luminînd sfera oricării cercetări practice şi speciale. 


Ce este universitatea ? Este instituţia care păstrează întregi diversele sfere speciale de cunoştinţe ce constituiesc 

cultura generală a epocii. 

În seculul nostru, mai ales în cea din urmă jumătate a lui, aceste sfere s-au înmulțit şi dezvoltat într-un chip uimitor. 
Ştiinţele exacte, numite în genere naturale, au făcut progrese enorme. Minunatele descoperiri asupra căldurii, electricității, 
luminii şi sunetului şi asupra multiplicității aplicărilor lor; faimoasa ipoteză a unității forțelor în natură, ipoteză din ce în ce 
mai probabilă, aproape sigură astăzi în urma descoperirii unităţii de căldură, a aşa-numitului ca/oriu, — iată în linii generale 
paşii colosali realizați în domeniul ştiinţei pozitive. Progresul însă nu se opreşte; sferele se înmulțesc şi se dezvoltă înainte cu 
aceeaşi iuțeală, aşa că ne trebuie o fantazie prodigioasă pentru a ne închipui unde are să mai ajungă în scurt timp activitatea pe 
terenul acesta. 

Dar spiritul omenesc se întreabă ce este această tendenţă a lui de a merge mai departe şi tot mai departe; se întreabă 
cum trebuie să-şi resume el progresul acestei activități, cum să-şi stăpînească, să-şi păstreze această comoară grămădită cu 
atîtea străduințe, cum apoi s-o încredințeze generaţiilor moștenitoare. 

Unitatea forțelor în natură! 

Dar spiritul omenesc se întreabă: care este aspectul resumător, care este esenţa fenomenelor? Ce este lumea? 

Ştiinţa care ne vorbeşte de acea unitate a forțelor ne răspunde la aceste întrebări: este mişcarea; lumea este mişcare 


pornită şi întreținută. „Mişcare — iată cuvîntul cel 





din urmă al ştiinţei exacte — mişcare totdeuna şi pretutindeni, o stare de perpetuă năzuință, de vecinic nerepaos. Aci spiritului 
omenesc se impune iar un şir de întrebări mari: 

„Mişcarea” ce e? Mişcare cătră ce şi la ce? De ce mişcarea, năzuinţa mea proprie la cercetare? La ce ştiinţa? Pentru ce 
toate acestea?... În fine întrebarea care le rezumă pe toate celelalte: pentru ce acest pentru ce al omului ? 

Filozofia pozitivistă, care şi-a luat naştere în veacul nostru odată cu avîntul ştiinţelor exacte şi al cării fundator a fost 
Auguste Comte, îndeamnă spiritul omenesc la resignare. Această filozofie conchide astfel că toate speculațiunile teologice şi 
metafizice întemeiîndu-se pe un oarecare răspuns dat întrebărilor de mai sus ce nu poate fi pozitiv şi controlabil sînt nişte 
rătăciri de înlăturat ce trebuie neapărat să conducă la eroare. 

Cu îndemnul la resignare însă spiritul omenesc nu se mulţumeşte. El întreabă din nou: dar de ce eroare şi iar eroare? 
Ce a împins omenirea să-şi construiască sisteme şi totdeuna greşit? Şi cum de s-a născut odată întrebarea? Pentru ce s-a 
produs şi se reproduce ea necontenit? 

Răspunsul nu se poate da încă: se va da poate odinioară. Pînă atunci, orişicum ar fi, este imposibil a se înlătura 
întrebarea; ea se menţine, se impune. 

A existat la multe sisteme, dar mai ales există în sistema de filozofie modernă, o aplecare—accentuată într-un chip 
oarecum uşuratec—la a crede că nu numai ultimul cuvînt posibil l-a zis şcoala respectivă, dar că toate cele zise pînă aci 
trebuiesc aruncate din discuţie ca lipsite cu totul de preţ. Cu toate astea multe propoziţii ale şcoalei sînt încă controversate. 
Astfel, de exemplu, pe cînd teoria selecțiunii speţelor este acum suficient demonstrată, teoria evoluţiunii este încă şi rămîne 
ipotetică. 

Teoria Kant-Laplace, teoria cosmogonică astăzi acreditată, stabileşte fazele prin care a trebuit să treacă sistemul 
nostru planetar de la întîia mişcare pînă în stadiul actual. Ea ne dă probabilități despre succesiunea fenomenelor de trecere din 
starea amorfă şi de absolută nemişcare, prin starea chimică anorganică, în starea chimică organică, cu cele trei stadiuri ale 
acestei stări din urmă, stadiul de coagulare celulară, stadiul vegetal şi cel animal. Teoria darwiniană amplifică şi continuă 
teoria cosmogonică întru cît priveşte dezvoltarea acestor stadiuri şi apoi apariţia omului şi dezvoltarea speţei lui. 

Astfel, în starea cea mai depărtată, a trebuit să existe în principiu legea fizică de dezvoltare care a determinat 
rezultatele ulterioare, a trebuit, afară de aceasta, ca atunci şi celula organică ce compune astăzi creierul animalic cel mai 
dezvoltat să fi existat într-o formă sau alta atomistică. 

Este dar o dezvoltare nu perpetuă probabil, dar ale cărei limite sînt vaste şi necunoscute. Nimic nu ne autorizează a 
crede că procesul de dezvoltare al sistemei planetare, al stadiului nostru chimic organic, al speţei umane îndeosebi, sînt la 
culmea evoluţiunii respective. 

Nimic nu ne autorizează a crede aceasta; dar aceea ce ne autorizează a crede contrariul, a crede într-o continuare a 
dezvoltării, în mergerea mai departe pe calea perfectibilității este acel sentiment de radicală nemulțumire, de adîncă durere, 
inerent la tot ce este organic şi pe care îl culminează moartea. 

Moartea! Da, filozofia ne poate face a nesocoti moartea noastră proprie, nu ne poate niciodată face indiferenți de 
moartea unei ființe iubite, ceva mai mult, nu ne poate scuti de impresia supremă ce ne-o provoacă moartea aproapelui în 
genere. Ce şi la ce este moartea? Ce este această prefacere, această premenire necurmată a naturii? A zice că aceasta este o 


lege fără scop nici rezultat, o nefericire, este a nega viaţa... 

În epoca noastră mai cu seamă, care are multă înclinare la scepticism şi pesimism, trebuie să căutăm a cunoaşte 
rațiunea de a fi a acestei legi. 

Dezvoltarea speţei noastre cată să meargă mai departe, aci ar sta rațiunea aceea. 

Omenirea, încă de la originea ei, a căutat să-şi creeze un trecut imaginar, o lume în care ideea de individ organic 
superior, cuprinzînd în ea sfera ideii de om, este mai naltă, mai nobilă decît aceasta. Fiinţele supranaturale, ficțiunile 
teologice, îngerii, iată creaţiuni ale închipuirii omeneşti. Ce a determinat aceste creaţiuni, pe ce substrat s-au întemeiat ele? Şi 


oare nu erau acele creaţiuni o intuiţie a dezvoltării ulterioare, o clarvedere a viitorului? 





Aceasta este neapărat o fantazie a noastră, o privire ipotetică. Dar acele creaţiuni n-au avut alt cîmp decît spiritul 
omenesc, au fost clădirile proprii ale gîndirii speţei noastre. Apoi organul acestei gîndiri, unde se produc întrebările mari 
înşirate mai sus, unde se frămîntă problema „existenţii”, trebuie să aibă şi el legile lui de lucrare şi este foarte important să le 
cunoaştem. 

Astăzi, cînd ştiinţele exacte îşi deschid înainte un orizont aşa de vast, cînd comoara cunoştinţelor noastre pozitive este 
aşa de colosală şi creşte încă mereu, logica, ca ştiinţa care are de obiect cercetarea legilor ce domnesc asupra lucrării 
organului gîndirii omeneşti, organul ideii şi cunoştinţii, şi ca metodă de control a acelei lucrări şi de aplicare a acelor legi, 
devine de o utilitate mai importantă decît oricînd. 

Iată cuvîntul care a îndemnat pe d. Maiorescu a face cursul d-sale despre Logică şi aplicările ei, în care materie va 


intra în prelegerea viitoare. 


[16 noiembrie 1880] 


[„„MESAJELE DE DESCHIDERE...”] 


Mesajele de deschidere în țări monarhice se disting prin o binefăcătoare scurtime şi cu drept cuvînt. Asemenea acte 
sînt prin natura lor cam formale, şi literatura mesajelor e desigur cea mai puţin interesantă dintre toate. Dacă e vorba ca o 
scriere să fie neinteresantă, să pară a spune ceva şi să nu spună nimic e încai un semn de bun-simţ cînd se face cît se poate de 
scurtă. 

Mesajele republicane se disting din contra prin bogăţie de vorbe. Burgezul ajuns la putere, d. Joseph Prudhomme, 
voieşte să vorbească mult şi frumos. D. Garfield, noul prezident al Statelor Unite, a primit prezent un baston de ex. Ce ocazie 


de-a vorbi frumos pentru d. prezident? Ce nobile şi demne cuvinte la adresa prezentatorului? 


Acest baston d-v mi-l oferiţi ca un simbol semnificativ. Eu îl primesc cu semnificarea care i-o daţi. Capătul bastonului e de aur şi 
poate reprezenta în mod perfect baza adevărată şi solidă a monetei noastre naționale, pe cînd puterea, solidaritatea şi frumuseţea lemnului 


care suportă acest capăt reprezintă puterea şi armonia instituţiilor noastre. 
Cette canne est le plus beau jour de ma vie! 


Se va zice poate că asemenea pasaje nu sînt în broşura noastră de deschidere numită eufemistic mesaj ? 


Dar cum să nu fie cînd vestitul d. Giani îşi are părţile sale de stil în această operă ? 


Putem constata cu mîndrie că un însemnat număr de magistrați este gata, să alimenteze şi să întărească justiția, această înaltă 


instituțiune care este o putere în stat menită a ocroti familia, averea şi libertatea omului față cu cerințele sociale. 


Va să zică magistraţii alimentează justiţia! lar aceasta ocroteşte pe oameni față cu cerințele sociale! Stilul acesta îl 
avem, se vede, „grație progresului simţitor ce-a făcut la noi ştiinţa dreptului”. 

Un mesaj plin de definiţii ca cea de sus, plin de fraze de cea mai zilnică platitudine, plin de lucruri cari se-nțeleg de la 
sine şi pentru cari nimeni în lume nu le-a cerut d-lor miniştri o esplicare sau o definiţie, un asemenea mesaj cum să nu fie 
frumos? Noi sîntem siguri că d. Giani a plins recitindu-l. 

Ceea ce-am fi fost în drept de-a aştepta era o lămurire cît de slabă asupra politicei noastre esterioare. 

Cititorii noştri cunosc cele două articole publicate în ziarul oficios francez „Le Temps”. Arareori un organ de 


publicitate ne-a vorbit atît de dezgheţat ca acesta. El arată cum, după căderea Imperiului otoman, Principatele dunărene fără 

escepţie, departe 





de-a deveni independente în mod absolut, au căzut din contra în sfera de atracțiune a marilor rivali cari-şi dispută 
dominațiunea în Orient şi că nu fac decît să oscileze cînd într-o parte cînd într-alta, pîn-în momentul fatal în care cei doi rivali 
vor ajunge să se-ncaiere, moment în care şi aceste ţări vor fi puse în alternativa sau de-a-şi alege stăpîn, sau de-a fi nimicite de 
marea izbire. Realitatea, departe de-a dezminți maniera de-a vedea a ziarului francez, o confirmă pe zi ce merge. 

Călătoria demonstrativă a împăratului Austriei în Galiţia, declaraţia baronului Haymerle că unirea Bulgariei cu 
Rumelia ar constitui un casus belli, tenziunea generală şi augmentarea bugetelor de război a tuturor ţărilor nu-i inspiră însă 
ministrului nostru de externe alte asigurări decît „că întreținem cu toate puterile relațiunile cele mai cordiale”, apoi, ca 
tautologie, cu cîteva şiruri mai jos: „relaţiunile noastre esterioare sînt cele mai bune”. 

A apărut mai zilele trecute o carte care ilustrează optimismul acestui mesaj. Ea se intitulează O pagină din istoria 
contimporană de dr. Istrati. 

Acea carte dovedeşte scăderea repede a elementului românesc din țară, iar mesajul vorbeşte de dezvoltarea națională. 

Cartea dovedeşte degenerarea rasei însăşi; mesajul arată progresele ce le-a făcut ştiinţa dreptului. 

Cartea în fine dovedeşte cum — mirabile dictu — în grînarul dunărean al Europei populaţia degenerază şi descreşte 
din cauza alimentaţiunii insuficiente, din cauză că organizarea noastră socială condamnă populaţiile la o foamete artificială; 
mesajul vorbeşte de unirea tuturor pentru binele patriei. 

Sau d-nii miniştri n-au ochi să vază şi urechi să auză, de zugrăvesc frumos starea țării sau, dacă le-a mai rămas oricît 
de puţin spirit de observaţie, broşura de deschidere a Adunărilor nu e decît praf aruncat în ochii străinătăţii, ca s-o amăgească 
asupra realității mizeriei şi decadenţei în care se află țara sub sistemul de guvern al liberalilor. 


Inlăuntru nu se mai amăgeşte nimene. 


[18 noiembrie 1880] 


[„PUBLICĂM MAI LA VALE ...”] 


Publicăm mai la vale actul de acuzaţie în contra fondatorilor Republicei Ploieşti. Actele de suveranitate naţională, 
precum numiri în funcțiuni etc., ale exerciţiului patriotic în care guvernul din Ploieşti a fost surprins de cătră reacțiune sînt 
espuse cu destulă claritate pentru ca cititorul să-şi poată face o idee despre faptele pe cari cineva cată să le comită pentru ca 


sub regimul liberal s-ajungă deputat, advocat public, convertitor de titluri de datorii, cămăraşi la saline etc. etc. 


[19 noiembrie 1880] 


[„NOI AM FOST ACIIA CARI AM IMPUTAT...”] 


Noi am fost aciia cari am imputat vestitului conspirator de la Opera Comică şi de la Ipodrom, amicului melcilor 
simpatici ai d-lui Jules Allix şi actualului ministru de finanţe că a comandat pe sub mînă sporirea dării funciare, lăsînd-o la 
discreţia unor comisii de recensimînt alese, conform manoperelor cunoscute ale patrioţilor, după sprînceană. Puțin am fi avut 


de obiectat contra unei îndoiri generale a dării. Am fi invocat cel mult 





făgăduinţa roşiilor de-a nu spori nici o dare, de-a nu face nici un împrumut. Ar fi fost o ducere ad absurdum mai mult, ar fi 
fost o nouă dovadă cum aceşti oameni, în opoziţie fiind, spun neadevărul pentru a cîştiga prin subrepțiune încrederea 
alegătorilor şi cum, suiți apoi la putere pe urmele cîtorva oameni oneşti, dar amăgiţi, fac contrariul de ceea ce făgăduiseră 
țării. 

A decreta ca măsură generală sporirea unei dări poate fi o calamitate, un rău, dar e un rău ce atinge pe toți în mod 
egal şi drept. 

E însă o teorie elementară de finanţe pe care orice începător o are trecută în caietele sale: ca dările directe să se 
sporească arareori însă cu mult, dările indirecte mai des dar cu puțin. 

Răposatul Strat fusese, precum se ştie, profesor de economie politică, ceea ce în ţara Cernăteştilor n-ar însemna nimic, 
dar totodată un temeinic economist de şcoala Manchester, ceea ce se dovedeşte prin cartea lui clară şi bine scrisă asupra 
economiei politice. 

Ca economist, Strat, în faţa unui nou recensimînt şi voind a spori în adevăr dările, netăgăduind-o aceasta, ca actualii 


patrioți, scrie în 1876 prefecților o circulară în care le zice următoarele: 


Evaluaţiile actuale fonciare sînt cu totul minime față cu veniturile ce realizează proprietarii cu preţurile ce primesc de la arendaşi şi 
chiriaşi după contracte lucrătoare, după cum avem exemplu arendarea moşiilor şi ecaretelor statului cari, cu ocazia ultimelor licitaţii, au sporit 
în multe localităţi aproape cu 60 la sută peste venitul din trecut... Pe scurt, cerem să sporiţi la îndoit venitul fonciar actual fără nici o agravare 


de impozit decît numai aplicarea dreaptă şi exactă a taxei asupra adevăratei valori a proprietăţilor imobile. 


Strat presupune dar, după acea elementară teorie financiară espusă mai sus, că, în genere, în toată fara, valoarea 
imobilelor s-au îndoit din timpul lui Cuza Vodă şi pînă azi, deci recomandă ca în genere şi în toată fara impozitul să fie 
îndoit. 

Ce face însă d. Brătianu? 

Vrea să-şi păstreze şi popularitatea, de care lui Strat nu-i păsa, dar vrea să urce şi darea. Comitetele de salut public de 
odinioară, prefăcute în comisii de recensimînt, încarcă pe contribuabilii presupuşi adversari ai guvernului numai pînă la limita 
de la care ar putea intra în alt colegiu electoral, iară pe patrioţi sau îi sporeşte tocmai pe tocmai, ca ei să devie alegători în 
colegii superioare, sau îi lasă cum sînt sau în fine, unde nu sînt alegători roşii în colegiul I, îi sporeşte cu duiumul, ştiind că de 
unde nu-i nici împăratul n-are de unde lua. Dările corespunzătoare cu colegiile ce le uzurpează asemenea patrioţi le vor plăti 
nefericitele comune rurale, solidar responsabile pentru încasare. Daca un primar delapidează banii birului, li se vinde 
nenorociţilor săteni pînă şi cenuşa din vatră spre a restitui banii; daca un patriot fără avere rîvneşte la onoarea de a fi alegător 
în colegiul I, sătenii solidar responsabili plătesc pozitiv darea pe care patriotul fără avere n-a avut nicicînd de gînd s-o 
plătească. 

Sufere vro comparație măsura generală a lui Strat cu latitudinea pe care d. Brătianu a lăsat-o tagmei patrioților întru 
aşezarea economicoasă a dărilor ? 

Una e o măsură generală, onestă, mărturisită; cealaltă e o măsură piezişă, de care sînt esceptaţi pe tăcute patrioţii şi 
atinşi numai proprietarii neplăcuţi guvernului. 

Punînd această măsură francă a lui Strat față cu critica ce-am făcut-o noi panglicăriei bizantine a circularelor 
actualului ministru de finanţe, „Românul" crede a ne fi dovedit că ne contrazicem. 

Greşeşte. 

Pretutindeni am relevat în criticele noastre că guvernul, dacă nu crede că valoarea imobilelor s-a îndoit cum credea 
Strat, ar trebui să fi fost sincer şi să ceară de la Adunări îndoirea impozitului fonciar, iar nu să-l îndoiască după conveniențele 
societăţii de exploataţie în mod pieziş şi numai asupra unora, iar asupra altora nu. 


Întemeindu-se pe pretinsa noastră contrazicere, „Românul” adresează opoziţiei următoarele cuvinte. 
>: 9 5 


Recensimîntul impozitelor făcut anul acesta a ațîțat verva de injurii a partizanilor vechiturilor condamnate de țară. 


A răspunde la asemenea injurii şi neadevăruri ar fi a da oamenilor ce le practica o însemnătate pe care n-o au şi n-o merită, ar fi de-a 


le face o onoare de care s-ar mîndri. 





Mai ştii? 

Vechitura Strat, om cu ştiinţă de carte care a lăsat în urmă-i o scriere escelentă de economie politică, nu are şi nu 
merită însemnătate; dar cine o are şi-o merită e noitura sau venitura de la „Românul” cu cele patru clase primare şi un curs de 
violoncel. 

Vechitura Strat, care-şi datorea poziţia în societate ştiinţei, averii şi naşterei sale, nu are şi nu merită însemnătate; dar 
noitura care-şi datoreşte pricopseala tocmai împrejurării că e ignorant, de origine galițiană necunoscută, plus împrejurării 
unor voturi false date cu procure false, e fără îndoială un mare om. 

În genere nu are şi nu merită însemnătate nici un om cumsecade în timpul domniei roşilor. 

Din actul de acuzaţie asupra patrioţilor republicani din Ploieşti, pe care l-am publicat în numărul nostru de ieri, aflăm 
că, la interogatoriu, o mulţime dintre ei au declarat că sînt fără profesie. 

Un om fără profesie e un vagabond. 

Între aceştia însă cată să numărăm şi pe cei cu profesiile uzurpate, pretinse sau frauduloase. Un om care, avînd patru 


clase primare şi un curs de violoncel, ar exercita profesia de medic ori cea de jurisconsult, de episcop, de profesor de 

universitate, de director de drum de fier ori de director de bancă, ar fi un om fără profesie care, prin fraudă şi manopere 
supuse penalității, a ajuns unde este. 

Ei bine, asemenea oameni fără profesie cari la Ploieşti fabricau telegrame false, numeau funcționari, promiteau să taie 
capete de zahăr nemţesc, oameni cari, sub altă domnie, ar umplea puşcăriile şi ocnele, au ajuns sub Carol îngăduitorul bărbaţi 
de stat, miniştri, deputaţi, directori de drum de fier şi de bancă, confecționează bilete ipotecare etc. etc. E evident că într-un 
stat în care lucrurile merg astfel şi în care ignoranța şi malonestitatea adeseori sînt titluri de înaintare, asemenea tagmă de 
patrioți merită deocamdată să fie băgată în seamă pînă va ajunge să fie băgată în internatul de la Văcăreşti. 

Şi asemenea oameni discută actele lui Strat, ba le pun în paralelă cu panglicăriile de politică malonestă ale unui I.C. 
Brătianu care a învăţat arta de-a guverna de la melcii simpatici ai lui Jules Allix şi în ascunzătorile comunarzilor Parisului ? 


Dar nu li se trece. 


[20 noiembrie 1880] 


„«U'INDEPENDANCE ROUMAINE »DISCUTĂ...”] 


„L'Indépendance roumaine” discută poziţia d-lor Conta şi Teriachiu în cabinetul Brătianu. Aceşti doi domni fac parte 
din aşa-numitul partid liberal independent, puţin numeros, compus din cîţiva advocaţi şi profesori tineri cari, întru cît priveşte 
trecutul lor politic, s-au deslipit unii de partidul conservator, alţii de fracțiune. 

Liberalii independenţi făceau opoziție crîncenă guvernului pe toate terenurile; „Steaua României” îmbogăţise 
dicționarul presei din opoziţie cu multe locuţiuni fericite pentru a însemna activitatea acelui partid estrem de periculos care ne 
guvernă. Natura partidului roşu se împrumută lesne oricării pene ce are înclinaţie de caracterizare. Sutele de oameni fără 
profesie hotărîtă din cari e recrutat partidul, conivenţa lesne stabilită între ei pentru a acoperi şi a face muşama actele 
fiecăruia, trecutul lor pătat prin conspirație, prin concesii frauduloase, ca cea dată lui Strusberg şi pusă în execuţiune înainte 
de a se fi votat de Senat, prezentul lor şi mai scandalos, în fine principiul lor de existenţă de a înlătura de la cîrma fie locală, 


fie centrală a vieții publice orice merit şi de a cocoța în funcţiile cele mai înalte nulități ale partidului, 





toate acestea la un loc constituie acea lume pe dos care face ca vorbele dicționarului să aibă pentru țara noastră un înțeles 
contrariu de cel pe care-l au în alte ţări. 

Astfel, începînd cu însuşi numele unităţii noastre etnice, vom vedea că „Românul” e organul unui partid compus din 
Bosnagi, Cariagdi, Pişca, Carada, Giani, Chiriţopol ş.a.; „patriot” înseamnă a nu fi avut nici o patrie hotărită şi a fi adoptat 
din întîmplare pe cea românească; „onest” va să zică a acoperi cu un văl scabroasele afaceri; „natura catonică” va să zică 
vitejie nocturnă ca la 11 fevruarie; „binele țării” înseamnă cam urcarea cheltuielilor statului cu 34 la sută în patru ani şi 
căpătuirea în slujbe a toată suflarea patriotică; „artist” va să zică diletant fără talent în pictură, muzică, comedie, arhitectură, 
ale căror tablouri, executare falsă, construcţii centrifugale se plătesc din bugetul statului; „învăţat” înseamnă a avea patru 
clase primare şi a fi numit în noaptea de la 11 fevruarie, fără concurs, profesor de universitate (Cernătescu) sau a fi absolvat 
şcoala de felcerie din Țarigrad şi a fi profesor de facultate la Bucureşti (Bosnagi ş.a.m.d.). 

Această răsturnare cu sus-n jos a tuturor noțiunilor unui lexicon, această ironizare sistematică a toată concepția 
omenească prin realitatea partidului roşu prezinta desigur multă materie de persiflaj atît „Stelei României” cît şi oricărui om 
cu bun simţ, chiar roşu de-ar fi fost. Sînt o sumă de roşii cari rîd din toată inima de propriul lor partid şi cari, de nevoie şi 
pentru interese, fac o mutră serioasă cînd marele pontifice aruncă-n lume frazele sale apocaliptice. 

Care a fost însă mirarea noastră cînd „Steaua României” fu apucată de toanele „Presei” şi, tăcînd despre cele 
dinlăuntru, începu să cutreiere Afganistanul. Dar misterul se explică repede: d-nii Conta şi Teriachiu intrară în ministeriu. 
Deocamdată „Steaua României” mai urmează interesantele ei studii entologice, dar ele ascund o ruptură adîncă. Nu mai 
există partid liberal-independent. Cei numiţi în slujbe înclină a deveni roşii, cei ce nu vor să primească slujbe şi cer concesii 
în materii de principii s-au grupat de o parte şi fac o opoziţie deocamdată pasivă. 

Din momentul însă în care partidul liberal-independent sau nu mai există, sau e contrariu guvernului, din momentul 
ce, prin intrarea celor doi d-ni în cabinetul Brătianu, nu se mai pot echilibra nemulțumirile din Moldova, ce însemnătate 
parlamentară mai au miniştrii numiți în timpul vacanţelor Corpurilor legiuitoare? Nici una, evident. Lipsa de însemnătate 
parlamentară nu va întîrzia a se manifesta şi poate să fim în curînd în plăcuta poziție de-a înregistra o configuraţie 
caleidoscopică curat roşie şi de-a ne bucura zilnic şi în toate resorturile de acele încercări stilistice şi oratorice de literatură a 


circularelor pentru care d. Tache Giani a creat pîn-acum celebre, dar cu atît mai confuze modeluri. 

[21 noiembrie 1880] 


PRELEGERILE D-LUI MAIORESCU 
[IERI LA 4 1/2 ÎN SALA...”] 


Ieri la 4 1/2, în sala Facultăţii de Drept, d. T. Maiorescu a ţinut a doua prelegere despre Logică şi aplicările ei. Sala 
era plină. Darea de seamă a acestei importante prelegeri o vom da în numărul următor. Precum am spus la informaţiunile 
noastre, ora şi ziua prelegerilor d-lui T. Maiorescu se schimbă. În loc de vineri la 4 1/2, d. am. aceste prelegeri se vor ţine de 


acum în toate miercurile la 8 seara, în acelaşi local. 


[23 noiembrie 1880] 





RECTIFICARE 
[„ÎN DAREA NOASTRĂ DE SEAMĂ...”] 


În darea noastră de seamă asupra primei prelegeri a d-lui T. Maiorescu, s-a strecurat o eroare de redacţiune stilistică, 
ce de aminteri se înțelege îndată ca eroare din urmarea prelecțiunii. D. Maiorescu, vorbind despre darwinism, nu a zis că 
teoria evoluţiunii este ipotetică, pe cînd teoria selecțiunii şi a moştenirii ar fi „suficient demonstrată”, ci, din contră, aceste din 
urmă sînt astăzi încă controversate între oamenii de ştiinţă, pe cînd evoluțiunea generală nu se mai poate tăgădui. Numai aşa 
se şi explică şirul ideilor următoare: în prelegerea d-lui Maiorescu, care, aplicînd principiul evoluţiunii, conchide la 
necesitatea unei astfel de perfecționări a fiinţelor organice încît durerea şi întunecimea intelectuală, caracteristice pînă astăzi, 


să dispară. 


[23 noiembrie 1880] 


PRELEGERILE D-LUI T. MAIORESCU 


A DOUA PRELEGERE 


Introducţie — Aristotel — Retorica — Emoția — Argumentul —Logica — Metoda 


Materia, obiectul logicii, este de domeniul gîndirii curate. Pentru această ştiinţă dar nu există un substrat sensibil; 
obiectul ei nu se poate expune a fi controlat cu sensurile. Aci stă deosebirea fundamentală dintre ştiinţa aceasta şi celelalte. În 
istorie este drept că obiectul nu este aci de faţă, dar el îşi are sprijinirea că a fost odată o realitate palpabilă şi astfel nu rămîne 
de controlat decît veracitatea martorilor ce-l atestează. Estetica se ocupă cu impresia frumosului, dar întru cît această impresie 
e produsă printr-un obiect sensibil, un obiect de artă. Obiectul logicii stă în gîndirea omenească. Astfel întru cît auditorul n-ar 
urmări cu atenţie expunerea ştiinţei sau această expunere nu i s-ar face limpede întru atît obiectul ei ar dispărea. De aci 
greutatea expunerii. O nenorocire a multor lucrări asupra materiei ce ne ocupă este lipsa de claritate, întrebuințarea de cuvinte 
obscure, cu două şi adesea cu trei înţelesuri. Cînd dăm peste o carte rea, obscură, confuză, cînd ascultăm o prelegere rea 
asupra unei ştiinţe care cere în expunerea ei un model de limpezime, să ştim că vina nu e a ştiinţei, ci a expunătorului, nu 
obiectul strică, ci nepriceperea aceluia ce-l tratează. Rezultatul acestei confuzii şi obscurități este nespus de rău: este 
discreditul filozofiei aproape general; acest rezultat ne explică oarecum lipsa de propăşire ce se constată în istoria acestei 
ştiinţe. El se datoreşte uşurinţei cu care multe capete nechemate s-au crezut şi se cred cu atît mai savante cu cît sînt mai 
obscure. Cu cît ele s-au cufundat în forme încurcate şi în formule şi fraze învăţate pe de rost, cu atât s-au pretins mai filozofi 
şi în fond cu atît mai mult le-a scăpat obiectul ştiinţei, obiect care nu poate exista decît în claritate. 

D. Maiorescu nu voieşte a începe prin definiție; metoda genetică este preferabilă pentru expunerea acestei ştiinţe. 
Astfel începe prin istoria logicii. 

Logica propriu-zisă a luat naştere de la Aristotel, care trăia în secolul al 4-lea înaintea erei noastre. Este adevărat că în 
scrierile lui Platon, cu deosebire în Prothagoras, se găsesc fragmente asupra logicii, dar ele sînt aşa de desprinse între ele, aşa 
de în treacăt atinse încît nu pot fi considerate ca tratări ştiinţifice. Aristotel este cel dîntîi care tratează logica metodiceşte şi cu 


temei. El era de fel din Stagyra; la 





curtea lui Filip al II-[lea] al Macedoniei el dedese lecţii de ştiinţele fizice; întorcîndu-se în țara lui, înființă şcoala de filozofie 
numită a „peripateticilor” şi doctrinele lui începură a se lăţi în toată Grecia. Tocmai atunci însă cînd numele şi doctrinele lui 
pătrundeau în toate unghiurile el fu silit să fugă de acolo; el muri la anul 322 înainte de Hristos. Cine sau ce l-a silit să fugă în 
momentul cînd tocmai triumfa ? Ce l-a făcut să părăsească locul unde se lățeau ideile şi filozofia lui? 

Faptele şi lucrurile pe cari în şcoală ni le-nşiră istoria par a se împăca între ele; mai tîrziu însă, cînd le cercetăm, le 
vedem în contrazicere unele cu altele. Pe vremea aceea domnea în Grecia, în Atena mai cu deosebire, aşa-numita 
„democraţie”, sistemă politică „liberală şi populară”. Pe vremea aceea însă Socrat, cel mai curat, cel mai inofensiv, cel mai 
etic filozof, a fost condamnat la moarte şi a trebuit să-şi bea paharul de otravă. Era republică liberală aceea! Lui Aristotel i s- 
ar fi putut întîmpla acelaşi sfîrşit daca n-ar fi părăsit la vreme teritoriul minunatei republice. Ne-am depărta prea mult de 
obiectul nostru daca am sta să expunem mai amănunţit cauzele exilului de bunăvoie al lui Aristotel şi ar trebui un studiu nu 
de şcoală, un studiu special pentru a înțelege faptul enorm al osîndii unui om la moarte pentru ideile lui. 

Aristotel dar moare la anul 322. De la el rămîn cinci tractate complecte (Organon) asupra logicii. Şcolarii, urmaşii şi 
comentatorii au împrumutat acele cinci tractate şi le-au intitulat Logica lui Aristoteles. Cele cinci tractate sînt: 

1. Categoriile — o singură carte a cărei autenticitate este controversată, dar a cărei teorie este desigur aristotelică; 

2. Despre interpretare — tot o singură carte, ca şi precedenta, controversată ca autenticitate de formă, dar ca teorie 
desigur aristotelică; 

3. Analiticele — opt cărţi, autentice, opul principal, împărțit în două părți, pars prior, pars posterior; (de obicinuit 
opera aristotelică se citează în latineşte). 

4. Topicele — opt cărți şi 

5. Despre falsitatea sofismelor. 

Toate aceste lucrări răspundeau unei trebuințe de educaţie locală şi, ca astfel de element, ele au fost păstrate pînă în 
suta XVI a erei noastre. Pe vremea lui Aristotel tiparul nu exista; viul grai păstra ştiinţa şi tradiția, viul grai era agentul de 
comunicare al ideii. Astfel se înțelege cît de înaltă importanță avea pe atunci arta vorbirii, aşa numita retorică. Retorica era, 
este, arta de a convinge auditoriul. Dar pentru a convinge sînt multe mijloace, unele pericoloase pentru adevăr. Sînt două 
feluri de mijloace în genere, mijloacele emoţionale şi cele raţionale. Ştiinţa nu are a face cu cele dîntii. Două elemente are 
cuvîntarea omenească, cel estetic, în a cărui sferă intră căldura şi emoția, partea sentimentală a oratorului, şi cel logic, în a 
cărui sferă nu intră decît înşirarea argumentelor. 

Era dar de neapărată trebuință, atunci cînd retorica juca un aşa de important rol în societate, să apară Analiticele lui 
Aristotel, în cari să se facă deosebirea celor două elemente ale convingerii. Convingerea pe ce se poate stabili cu temei? Pe 
argumente, adică pe legătura ce trebuie să existe între cuvintele oratorului şi gîndirile auditorului. Argumentul logic este 
trăsura de unire care leagă astfel ideea relativ noua a oratorului cu ceea ce a gîndit auditorul, încît acesta să o primească 
neapărat dacă nu voieşte a se pune în contrazicere cu tot şirul ideilor sale proprii, anterioare, adică cu el însuşi. Astfel orice 
operație a gîndirii, chiar proprie, se stabileşte prin argumentare. 

Sînt două feluri de adevăruri, cele intuitive sau concrete, adică acele ce se impun prin directă percepere, prin sensuri, 
prin conştiinţa actuală şi cari sînt mai presus de nevoia oricărei demonstrări abstracte, şi adevărurile argumentate sau 
abstracte, în privința cărora întru cît ies din sfera actualității palpabile întru atît se poate ivi controversa. Chipul firesc şi 
neapărat al înlănțuirii argumentelor, acesta e obiectul logicii. 

Cu privire la ceea ce numim argument, adică înlănţuirea unei idei relativ nouă a noastră cu ideile pe cari le au mai 
dinainte alţii, nu se poate cineva opri a cugeta la chipul cu care, din veacul de mijloc şi pînă mai anii trecuţi, s-a făcut cultura 
generaţiilor tinere. Ca exemple de absurditatea metodei de a procede prin definiţie şi prin teză dată, profesorul citează un 


pasaj dintr-un curs de filozofie oficial francez, intro- 





ducţia textului în gramatica română, predat pînă mai deunăzi în şcoalele noastre, care începe cu faimoasa frază: „Gramatica 
este arta de a vorbi şi a scrie corect”, şi introducţia unui curs de literatură, admis de Ministerul Instrucţiei ca manual şcolar. E 
de mirare cum cu astfel de metodă au fost capete cari au mai ieşit sănătoase din şcoală. 

Potrivită minţii omeneşti, folositoare şi practică e desigur metoda genetică; aceasta este metoda după care d. 
Maiorescu va urma prelegerile d-sale. 

Se înțelege că dărilor de seamă pe scurt pe care le facem aci nu le putem da cîtuşi de puţin din farmecul ce profesorul 

ştie a da prelegerilor sale, cu talentul său de cuvântare, prin o completă stăpînire a obiectului său şi prin o dezvoltare bogată şi 
ilustrată la fiece pas cu exemple interesante. Vom fi mulțumiți dacă vom putea înşira fără lipsă de fond ori greşală de ordine, 
ca un fel de sumar exact şi clar, propoziţiile fundamentale ale fiecărei din aceste prelegeri. 


[25 noiembrie 1880] 


SCRISOAREA UNUI MINISTRU 


Revelaţiuni interesante şi autentice 
A doua ediţie cu un adaos explicativ 


Tirajul numărului trecut desfăcîndu-se şi cerîndu-ni-se din mai multe părți Scrisoarea unui ministru, reproducem azi 
acest document, deocamdată fără comentarii. Aflăm că revelaţiunile d-lui Conta ar fi produs între dd. deputaţi şi senatori 
mare agitaţie. Unii ar fi hotărîți să interpeleze cabinetul cu scopul de a căpăta un răspuns la întrebarea daca scrisoarea 
publicată în „Timpul” este autentică sau apocrifă şi, în cazul cînd s-ar declara că e autentică, atunci să ceară explicări asupra 
poziției ministeriale în care rămîne d. V. Conta în urma acestei publicări. Vom scuti noi banca ministerială de sarcina penibilă 
de a răspunde la întîia întrebare. Am dispus, pentru iubitorii de curiozităţi, să se tragă cîteva copii fotografice de pe scrisoarea 
în cestiune; acestea şi le vor putea procura dd. senatori şi deputaţi, fără deosibire de nuanţe politice, cu cîte un leu nou 
exemplarul. Cît pentru întrebarea a doua, drept să spunem nu tot aşa de uşor poate să răspunză cineva şi astfel nu ne 
amestecăm deloc în aceea ce priveşte banca ministerială şi îndeosebi pe d. Conta. Să sperăm însă că d-sa va şti să deie un 
răspuns care, satisfăcînd interesul tutulor liberalilor, să-i silească a face „de necesitate virtute”. Cu puţină bunăvoință şi mai 
ales cu puţinul respect de moralitatea publică pe care, cum vedem, îl profesează liberalii, şi moderați şi nemoderaţi, toţi vor fi 
împăcaţi, toţi adică afară de „reacţiune” şi d. Tache Giani, căruia va trebui să i se dea garanţii față cu dispozițiile primejdioase 
ce le manifestă în privinţă-i colegul d-sale de la Culte. 

Pînă atunci iată documentul: 

(N. B. Cuvintele însemnate cu * sînt subliniate chiar în textul original. Celelalte subliniate ne-am permis să le 
subliniem noi, rezervîndu-ne a reveni. — Nota red.) 


Bucureşti, 13 nov. 1880 

Iubite Panu, 

Moderaţii (reprezentaţi aici prin Mârzescu şi Sculi) vor să dreagă prostia ce au făcut. De altă parte, interesul lui Brătianu şi al nostru 
al tuturora* este ca să nu se îngroaşe rîndurile opozițiunii tocmai acum cînd ea se agită şi se organizează. Trebuie mai cu seamă să ne 
strîngem rîndurile pînă vom vedea cum se desinează lucrurile în Camere şi în ţară. De aceea, fiindcă moderaţii sînt dispuşi să se modereze, 
voi să nu fiți provocatori în jurnal. Să urmaţi în jurnal linia mare de conduită pe care am designat-o împreună: să spuneţi că, conform 
angajamentelor luate, conform bunei-credinţe, loialității, dorinţei sincere de a consolida partidul liberal etc. toţi din toate nuanțele trebuie să 
aibă o acțiune comună (care pentru moment este aceea de a susținea şi 





întări guvernul liberal în interesul zuturor* liberalilor); că jurnalul din Iaşi este terenul comun pe care se pot întâlni şi în care 
trebuie să-şi manifeste conlucrarea toți liberalii cari vor să susție guvernul cu sinceritate în interesul tuturor; că nuanțele 
liberale unite pot să-şi conserve individualitățile lor, caracterizate numai prin principii de detail, pe cari pot să le susție prin 
organele lor respective, dar că, în principiile generale, comune tuturor, şi în acțiunea generală comună toate nuanțele trebuie 
să fie unite, şi că în acest sens jurnalul este organul futulor* nuanţelor unite; că în el se vor trata cestiunile de interes comun şi 
că prin el se vor manifesta toți acei cari înțeleg sincer a conlucra la consolidarea întregului * partid liberal. 

Nu e cu neputinţă ca moderaţii, de voie sau de nevoie, să vie la adevărata cale în fața acestui limbaj, făcînd de 
necesitate virtute; dar eu nu cred la o astfel de minune şi nu mă îndoiesc că acei mai nesinceri din ei tot se vor rupe de noi 
mai curînd sau mai tîrziu. Însă nu trebuie să le dăm avantajul de-a provoca noi acea ruptură. Jurnalul nostru va fi o piesă de 
încercare şi un ciur, care va despărţi în curînd griul de neghină, şi atunci ruptura nu va fi imputată decît acelor cari nu au fost 
sinceri. 

Siliți-vă asemenea a grupa pe toţi acei cari nu umblă după coterii şi după intrigi, explicîndu-le că ei trebuie să se 
grupeze tocmai pentru a purifica mai cu succes partidul liberal de acei netrebnici cari astăzi se zic liberali numai pentru a 
pescui în apă turbure. 

Ţin la dispoziția voastră suma ce v-am promis ca ajutor pentru jurnal. Nu-mi vine însă să v-o trimit prin poştă în 
numele meu. Aştept pe Ghiorghian, ca să i-o dau lui, şi apoi el să v-o trimeată vouă, ca să figureze la poştă numele lui. 

Spune lui Bejan că întîrzierea adusă la numirea lui este din cauză că Daniileanu nici pînă astăzi n-a înaintat 
ministerului deosebita lui opiniune şi ține la dînsul toate tezele scrise. Am dat însă ordine ca să se facă ce se va face grabnic. 
Dealtminteri întîrziarea nu aduce nici un rău lui Bejan, deoarece el primeşte leafa şi deoarece în orice caz el trebuie să fie 
numit. 


Giani îmi spune în fiecare zi că face decretul pentru Burada şi în fiecare a doua zi se scuză pentru uitarea de ieri. În 

sfîrşit, zilele astea î] voi stringe de git ca s-o facă. 
Mârzescu şi Sculi pleacă astă-seară la laşi pentru a face pe moderați să-și mai vie în simţiri. 
Al tău B. Conta 


Am publicat aceste preţioase revelațiuni alaltăieri seara. Ieri dimineaţa primirăm din laşi o corespondenţă particulară, 
datată de vineri 21, care, stînd în legătură strînsă cu cele cuprinse în scrisoarea d-lui V. Conta către d. Panu, aruncă o 
interesantă lumină asupra agitaţiilor triste ce frămîntă grupul liberalilor moderați din Iaşi. Iată acea corespondenţă: 

Iaşi, 21 noiemvrie 

Iubiţii mei, 

„Partidul celor... (pardon 1)... se frămîntă rău de tot de la o vreme. Moderaţii noştri au înaintat zilele acestea la 
Bucureşti către dd. Conta şi Teriachiu un ultimatum în regulă cuprinzînd că: ori aceşti doi domni să rămînă credincioşi 
principielor, ori să ştie că vor fi excluşi din grup. La întrunirea la care s-a formulat ultimatul n-au luat parte toți moderaţii şi 
unul dintre cei de față nu l-a iscălit. D. Panu, care nu luase parte la întrunire, a fost anunţat de cele petrecute şi de hotărîrea 
luată. A doua zi curentul electric făcu cunoscut d-lui Conta! ce-i puseseră la cale coreligionarii politici. Ultimatul soseşte apoi 
prin poştă d-lui ministru. În timpul acesta, unul dintre moderați, d. advocat Sipsom, care sosise la Bucureşti în acelaşi tren de 
poştă ce adusese ultimatul, merge să pipăie d-aproape pulsul Excelenței Sale. Electricitatea în complicitate cu d. Panu 
preveniseră însă pe Excelenţa Sa de cele petrecute la Iaşi, şi astfel d. Sipsom, mergînd acasă la d. Conta, nu fu primit; 
Excelenţa Sa [î]i trimise răspuns cu aprodul de la uşă că nu primeşte acasă decît pe amici şi că cine are afaceri du d-sa ca 
ministru să poftească la minister. Pe semne că la d. Tiriachiu d. Sipsom n-a avut mai mult noroc decît la d. Conta, pentru că, 
peste două zile de la acestea, „Steaua României” a publicat o scrisoare a unui „amic politic din Huşi”. În acea scrisoare 
huşanul nostru califica cu epitete foarte drastice purtarea celor două Excelenţe moderate. Din parte-i, monitorul moderaţiilor, 
publicînd scrisoarea, nu dezaproba cîtuşi de puţin vederile huşanului, necăjit cu drept cuvînt. Cînd a apărut scrisoarea în 
„Steaua României” s-a expediat o telegramă la Bucureşti către d. Conta din partea moderaţilor rămaşi credincioşi Excelenței 
Sale; prin acea telegramă se semnala trecerea monitorului moderaţilor în opoziţie. 

D. Teriachiu, la venirea sa din urmă în laşi, promisese moderaților că în curînd guvernul va îmbunătăţi starea de 
lucruri din capitala Moldovii, dar fără a ceda cîtuşi de puţin întru aceasta vederile deosebite ale moderaţilor ca grup politic; că 
guvernul va utiliza pentru aceasta aptitudinile individuale pentru valoarea lor, iar nicidecum pentru titula politică a 
individelor. 

Fie şi individual, numai să fie! îşi ziceau moderaţii. N-a fost însă nici aşa. Decepţiunea a trebuit să fie mare, mai ales 
că majoritatea partidului (pardon!) conta pe d. Conta. De aci, ultimatul. Cîţiva moderați (credincioşii Excelenței Sale) n-au 
subscris ultimatul şi au ținut în curent pe d. ministru de cele petrecute. O simplă întîmplare desigur a produs picanta 
coincidență că numele acelor domni sînt tocmai ale persoanelor a căror aptitudini individuale au început a fi utilizate. D. 
Verussi a vîndut Ministerului Instrucţiei una din mînjiturile d-sale celebre expuse la „Concordia” cu 1 000 de franci; d. Bejan 
a ajuns profesor la Facultatea de Drept din Iaşi; d. Burada aşteaptă postul de prim-prezident °; apoi se vorbeşte că s-ar fi 
pregătind pentru 





! Se vede dar ce a fost acea „prostia moderaţilor” de care pomeneşte d. Conta în şirurile întîi ale scrisorii către d. 
Panu; e vorba de faimosul u/timatum. Nota red. 


? Care a devenit o primejdie pentru gîtul d-lui Giani. — Nota red. 





d. A. Xenopol un Bene-Merenti întîia clasă * ceea ce ar fi de natură să deştepte luarea aminte a Academiei asupra Războaielor turco-ruseşti, 
operă a d-lui Xenopol care va fi supusă în curînd la „prețioasa” apreţiare a numitului institut. 
D. A. Xenopol a apucat însă să subscrie ultimatul şi să-şi dea prin „Ştafeta" şi apoi, după stăruințele amicilor, să-şi trimeață acuma la 
„Steaua României” scrisoarea de retragere din grup. 
E vorba să se întemeieze în Iaşi, din fondurile secrete, un nou jurnal, curat roşu, care să aibă în capu-i pe credincioşii moderați ai 
Excelenței Sale şi pe alți liberali de pe ici de pe colea. 
Pînă în momentul cînd pun la poştă această scrisoare (vineri dimineaţa) d. Panu, care e la Bucureşti spre a conferi cu d. Conta asupra 
frământărilor moderaților, nu s-a întors încă în laşi. 
Al vostru 
X... 
După informațiile noastre, d. Panu, după ce a conferit sîmbătă după-amiazi de pe la orele 5 pînă pe la 8 cu d. Conta 
asupra obiectului de care vorbeşte corespondentul nostru şi asupra revelațiilor autentice publicate deja la acele ore în foaia 
noastră, a plecat la Iaşi. Se presupune că d. Panu ducea cu d-sa suma ce „o ținuse d. Conta la dispoziția moderaților cari s-au 


moderat”. Astfel, daca în urma sosirii d-lui Panu la Iaşi, care a fost ieri, monitorul moderaților va părăsi cestiunile 

Afganistanului în interesul tutulor liberalilor, lucrul va fi foarte explicabil. 


[25 noiembrie 1880] 


[„„N-AR TREBUI SĂ NE PRINZĂ MIRAREA...”] 


N-ar trebui să ne prinză mirarea daca patrioţii ar pretinde într-o bună dimineaţă că ei au inventat universul. Despre 
România îndeosebi nu mai e nici o îndoială; ea nu există decît de atunci de cînd patriotul Serurie şi-a scris poeziile greceşti, 
patriotul Pătărlăgeanu Orele de repaos şi chintesența de patriot C. A. Rosetti Ceasurile de mulțumire. 

Impresia acestei atotputernicii ne-a făcut-o articolul din n-rul de vineri, 21 noiemvrie, al „Românului”, în care ni se 
spune ce mari, ce colosale progrese am făcut în administraţia finanțelor. (Vezi adaosul de 34% a bugetului cheltuielilor, 
tainica gestiune a celor opt milioane ruseşti ş.a.m.d.) Dar „ceea ce nici cei mai mari vrăjmaşi ai partidei de la putere nu mai 
pot să nege” este organizarea şi dezvoltarea armatei sub roşii. 

Chestia asta s-o lăsăm încurcată pînă mai una alta. Încă n-a sosit vremea de-a pune în evidenţă talentul vestit de 
organizare al geografului țărilor ce le-am căuta în zadar pe hartă. 

Lauda ce şi-o face partidul prin organul său nu putea însă să fie lipsită de comparații şi de bănuieli la adresa 
guvernului conservator şi de aceste din urmă vom vorbi deocamdată. 


lată ce zice ingeniosul nostru adversar: 


La 1868 s-a votat legea de armare; tot atunci s-a început şi noua organizare; . . . tot atunci se începu şi aprovizionarea cu arme 
perfecționate. 
Îndată ce căzu guvernul liberal de la putere totul fu oprit în loc. Guvernul conservator desființă un regiment de cavalerie, desființă 


un batalion de geniu, desființă garda națională. 


Această acuzare e nemaipomenită. 
Guvernul conservator a desființat un regiment de cavalerie. 
Dar, onorabililor, unde era acel regiment... desființat? În lună? De atunci sînt unsprezece ani şi mulți contimporani 


trăiesc. Şi-aduce cineva aminte să fi văzut vînă- 





“Extras de decret (explicatio delectat): „Carol I, din graţia etc. etc., ... asupra raportului ministrului Nostru secretar de 
stat la Departamentul Instrucțiunii şi Cultelor etc. etc..... acordăm medalia Bene-Merenti cl. I...d-lui A. Xenopol pentru, etc. 
etc.,... Dat în Bucureşti la 18 noemvrie etc. etc., (Din „Monitorul oficial” de duminică 23 noemvrie). 





tori călări, rogu-vă? E prea adevărat că d. Brătianu, pe atunci ministru de război din păcatele noastre, a numit coloneli, 
maiori, căpitani, locotenenţi etc., dar la asta s-a redus totul. Ba d. Brătianu a dat şi ordine de dislocare, trimiţînd un escadron 
la Giurgiu şi altul la Buzău din acest regiment de pură fantezie, care nu avea în rîndurile lui nici un om şi nici un cal. Dar nu 
la Giurgiu şi la Buzău ar fi trebuit să-i trimită.. ci în satele lui Potemkin, de-o evidenţă tot atît de reală ca şi regimentele d- 
sale, sau în unele localități descrise de geograful d. Slăniceanu în continentul Utopia. 

Nu vă e ruşine să susțineți că guvernul conservator a desființat ceea ce n-a existat de cînd lumea? Punem premiu pe 
acel ce ne va aduce un oscior sfint dintr-un cal care-a făcut parte din acel regiment sau o viță de păr a unui soldat din 
escadronul trimis la Giurgiu ori la Buzău. Am voi şi noi s-avem un suvenir de la acel interesant şi rar regiment care avea 
calitatea de-a rămîne nevăzut. Ce ravaje ar fi trebuit să facă o asemenea trupă magică în timpul războiului cu turcii? Ar fi 
intrat nevăzută în Plevna şi l-ar fi ridicat pe Osman Paşa cu nepusă-n masă. 

Cum stau finanţele bine sub domnia patrioţilor, cum promit a se identifica cu natura vestitului regiment de vînători 
călări, teamă ne e ca nu cumva să rămînem într-o zi chiar numai cu regimente de soiul vestitelor şi glorioaselor escadroane 
dislocate, ale căror istorie deocamdată ar trebui s-o scrie odată d. Hîşdeu, d-sa care-a descoperit pîn-acum atît de multe. 

Dar conservatorii au desființat şi un batalion de geniu. Roşii înființaseră două şi conservatorii le-au redus la unul. Ia 
să spunem mai bine lucrul verde. Sub guvernul conservator s-a înființat un batalion de geniu, armă care nu exista în oştirea 
noastră. Existau două batalioane de linie ca orice linie, cari, fără vina lor, uzurpaseră numirea de batalioane de geniu. Ele n- 
aveau instrumente, n-aveau un metru de fir electric, n-aveau nimic din elementele ce constituie această armă. Reformate cu 


totul şi înzestrate cu cele trebuincioase, reduse la unul singur, acest unul a făcut strălucite servicii în războiul din urmă, pe 

cari nu le-ar fi făcut nicicînd dacă continua a uzurpa numai numele, fără a avea ființa unei asemenea trupe. 

Dar exista în vremea fericitei domnii a roşilor poligonul pentru artilerie şi geniu, dar făcutu-s-au vro concentrare sub 
dumnealor? Au încercat în adevăr a concentra grăniceri, dar aceştia, în naivitatea lor, erau să-l lege pe generalul patriot 
însărcinat să-i concentreze şi să-l trimeaţă legat cot la cot ca peşcheş paşei de la Nicopole. 

Dar liberalii au început aprovizionarea cu arme perfecționate, zice „Românul”. 

Acele arme perfecționate sînt o invenţie ingenioasă a onorabilei redacţii a ziarului roşu. Au stricat cîteva mii de puşti 
cu nişte lăcătuşi de la Viena, încît se descărcau pe dindărăt şi scoteau ochii oamenilor cari ar fi încercat să uzeze de acea 
ingenioasă invenție. 

Într-adevăr foarte perfecţionate erau armele acelea, dar din punct de vedere curat umanitar. Daca toate armele ar avea 
tot puşti atît de perfecționate n-ar mai fi război sau s-ar preface într-un general exercițiu de sinucidere. 


Dar mai iată o acuzare a „Românului”. 


Cînd în ajunul rezbelului se simţi trebuinţa de-a apela la acea putere armată se constată că-i lipseau de toate. 


La această acuzare cinică răspundem cu acel referat al d-lui Slăniceanu asupra situaţiunii îmbrăcăminţii şi 
echipamentului, scris la 1 iunie 1876 şi purtînd no. 4 440. 
Care-i acuzarea ce-o aduce aci d. Slăniceanu guvernului conservator şi generalului Florescu îndeosebi? 


Iat-o: 


Acest material (de îmbrăcăminte şi echipament) potrivit duratei de serviciu şi efectivelor actuale bugetare ajunge pentru douăzeci şi 


patru de ani. 


Şi cu toate acestea lipseau de toate. Se înțelege că lipseau dacă, în ajunul unui război, le-aţi scos în vînzare pentru a 
trimite în urmă soldaţii goi în campanie. 

Cînd dar aţi spus neadevărul? Acum cînd ziceţi că lipseau de toate sau atunci cînd ziceaţi că acest material ajungea pe 
24 de ani? 


[26 noiembrie 1880] 





[„AR ÎNSEMNA A MERGE DEPARTE ...”] 


Ar însemna a merge departe cu naivitatea dacă am crede o iotă din şirele prin cari foile guvernamentale pretind a se 
bucura de neizbînda anteproiectului austriac în Comisia Dunăreană. Dacă e adevărat pe de-o parte că Austria însăşi a retras 
anteproiectul din discuţiune, e sigur pe de alta că, în momentul în care va fi vorba de-a se reglementa poliția fluvială şi 
navigația pe Dunăre între Porţile de Fier şi Galaţi Comisia Europeana va trebui să aibă în față-i un nou proiect ca bază a 
discuţiei, în care cerințele monarhiei vecine vor reapărea, modificate poate, însă aceleaşi în ce s-atinge de esență. 

Cine nu admite că bucuria „Românului” pentru retragerea anteproiectului e comedie acela ar trebui să crează cel 
puţin că în ministeriu însuşi există două maniere deosebite de-a privi cestiunea. Al doilea organ oficios, „Presa”, a cărui 
afecție foarte esplicabilă pentru ministrul nostru de externe o cunoaştem, e departe de-a împărtăşi bucuria plină de 
animozitate a „Românului”. 

Comisia hotărînd a se însărcina ea însăşi cu elaborarea unui nou proiect de reglementare a navigaţiunii fluviului, care, 
împărtăşit tuturor guvernelor reprezentate în comisie, se va reîntoarce în discuţie, după ce va fi fost studiat de ele, rămîne a se 
şti modul în care, într-o situație evident mai grea, Austro-Ungaria va da pas cererilor sale. Discuţiunea noului proiect se va 
începe după ce toţi comisarii vor fi primit instrucții de la guvernele lor. 

Aci a ajuns cestiunea după întîia şedinţă a Comisiei, care a avut loc sîmbăta trecută. 

A doua zi, duminecă, a avut loc un meeting în sala cea mare a otelului „Metropole” din Galaţi, la care a luat parte 
multă lume bună şi unde d. Ventura, redactorul ziarului „L'Indépendance roumaine”, a ţinut o conferență atît asupra stării 
vitrege în care-au fost lăsaţi Galaţii la regularea cestiunilor de comunicaţie cît şi asupra fazelor prin care a trecut cestiunea 
Dunării. D-sa a expus modul cum, în contra prescrierilor art. 55 din Tractatul de la Berlin, s-au ivit propunerea de-a se 
înființa o Comisie Mixtă cari sînt consecinţele rele ce ar decurge pentru România şi celelalte state țărmurene din, admiterea 
anteproiectului austriac, prin ce anteproiectul e prejudiţiabil suveranităţii țărilor dunărene şi cum în fine, prin art. 2, 3 şi 124 


din anteproiect, Austria şi-asigură preponderența ba chiar monopolul pe Dunăre. 

D. Ventura şi-a încheiat expunerile cu următoarele cuvinte, pe cari le reproducem din „Vocea Covurluiului”. 


Dunărea este singura noastră legătură cu Europa occidentală, singura garanţie puternică a existenţei noastre naționale. Comisiunea 
Europeană face din România un stat cuasineutru, prin Dunăre face pe Europa să-şi aducă aminte de noi, ea este singura rămăşiţă a Tractatului 
de la Paris. În faţa ei dar, în faţa Europei întrunite pe pămînt românesc, să spunem marile interese economice şi naţionale pe cari le avem la 
Dunăre şi să sperăm că, oaspete pe pămînt românesc, ea nu va uita România, precum România nu uită a-şi pune toată credința şi speranţa în 


Comisiunea Dunării, în reprezentanții Europei. 


Cît despre atitudinea guvernului, d. Ventura a arătat-o dictată de acelaşi spirit de duplicitate care a predominat în alte 
cestiuni externe, cum în cea a Basarabiei bunăoară. Şi atunci „Românul” striga contra Rusiei, iar Basarabia se ducea, precum 
de mai nainte se hotărîse între guvernul nostru şi cel din Petersburg. 

Această părere o au îndealtmintrelea toţi în privința guvernului actual. Nu ne va prinde mirarea aşadar cînd voința 
roşiilor de a rămînea la putere va căta să se pună în armonie cu cerințele modificate, însă în esență aceleaşi, ale monarhiei 


austro-ungare. Aceste cerințe au desigur în d. Boerescu un călduros sprijinitor. 


[27 noiembrie 1880] 





AFACEREA CONTA-PANU 


Scrisoarea unui ministru şi corespondenţa noastră particulară din laşi ce le-am publicat alaltăieri sînt obiectul aproape 
exclusiv al convorbirilor şi punerilor la cale printre culisele Parlamentului şi în conciliabulele majorității. Dăm aci 
amănuntele pe cari le avem în privința aceasta. Foile guvernului par a fi primit instrucțiuni să nu atingă cîtuşi de puţin această 
cestiune, să nu pomenească absolut nimic despre revelaţiile autentice ale d-lui Conta pînă ce nu se vor lămuri lucrurile în 
familie. 

Nu se ştie încă cum se va face această lămurire. Există în marea familie o mulțime de elemente ostile unei puneri la 
cale cu bine; se aruncă mutual între membrii ei bănuieli şi neîncrederi menite a încurca lucrurile şi mai rău. D-lui Conta i s-ar 
fi dînd poveţe subliniate că nu ar face rău să se retragă; aceste poveţe ar fi pentru d. Conta nişte indicii de natură a-i confirma 
bănuielile că lovitura i-ar fi venit de la „amici”. 

După o nouă corespondenţă a noastră, Scrisoarea unui ministru a produs în laşi efecte dezastroase pentru clădirea 
artificială a partidului roşu ce trebuia să se improvizeze acolo. Protestanţii liberali-democrați (majoritatea grupului) cari au 
iscălit ultimatul către dd. Conta şi Teriachiu sînt înfuriaţi. Cei rămaşi credincioşi Excelenței sale de la Culte se află în cea mai 
mare perplexitate. 

Cu privire la afacerea Conta-Panu s-a comis o mică eroare în corespondența noastră din laşi. „Poşta” din Galaţi ne-o 
semnalează cînd chiar eram s-o rectificăm. D. Panu nu face parte din grupul liberalilor moderați. Acest domn compune, 
împreună cu dd. Gheorghian şi Herşcu Goldner, partidul roşu în Iaşi. Suma ce d. Conta o ţinuse la dispoziţia dd-lor Panu- 
Gheorghian şi pe care d. Panu pare că a luat-o cu sine cînd a plecat din Bucureşti la aşi ar fi destinată nu „Stelei României”, 
ci noului ziar ce trebuie fundat, în interesul tutulor liberalilor, la Iaşi. 

Foaia liberală-moderată din Galaţi, „Poşta”, zice că „d. Panu nu e liberal-moderat şi o dovadă despre aceasta este 
întrebuințarea ce d-sa a făcut de scrisoarea amicului său. Numai un roşu — adaogă foaia numită — este capabil să dea la 
lumină asemenea corespondență”. Aceasta e, ce e dreptul, cam tare, dar nu ne priveşte pe noi. Confraţii din Galaţi apoi ne 
spun nouă cu privire la corespondența noastră particulară din Iaşi că liberalii-moderaţi, oricîţi ar fi la număr—numărul este 
indiferent— nu se vînd pentru un minister sau oricare altă slujbă. Sentimentele acestea desigur onorează pe confrații noştri; 
aceasta însă iarăşi nu ne priveşte pe noi, ci pe grupul întreg al liberalilor moderați care, nu credem să mai încapă vreo 
îndoială, astăzi este împărțit în două, grupuşorul Conta-Panu-Verussi şi grupuşorul protestant. 

De cînd cu apariţia Scrisorii unui ministru se vorbeşte despre hotărîrea d-lui Teriachiu de a se retrage. Acest zgomot 
nu s-a confirmat pînă acuma. Cît despre d-l Conta, care n-ar fi dispus să asculte de povețele accentuate pe cari i le dau 
„amicii" din majoritate, d-sa s-ar fi mîngîind pînă una-alta cu părerea că revelaţiile cărora ne-am grăbit a le da ospitalitate în 
coloanele noastre nu vor avea alt efect decît întărirea poziţiei d-sale ministeriale. O decepție apropiată pare că-l pîndeşte. Se 
crede că, daca d-sa n-ar voi să se pătrunză de înţelesul acelor poveţe, ele i se vor accentua mai bine cu ocazia prezintării 
noului proiect de lege a instrucţiunii. 


P.S. — în corespondenţa noastră din laşi se vorbea despre momentul trecerii organului liberal-moderat în opoziție, 

moment semnalat telegraficeşte d-lui ministru Conta de către acei rămaşi credincioşi Excelenței] sale. Avem azi la îndemînă 
şirurile prin cari „Steaua României” şi-a făcut intrarea în rîndurile opoziţiei şi cari sînt destul de interesante. Din ele se poate 
înţelege mai clar pentru ce stilul d-lui Conta în privința protestanților din grup este aşa de acru. Iată ce zicea organul liberal- 


moderat din aşi: 


Ar zice cineva că singura preocupare a guvernanților noştri nu consistă decît întru a-şi asigura ziua de miine mulțumită mrejelor 
bugetare ale puterii lor de azi... Politica cea mare îmbrățişează alte orizonturi. Camera la dispoziţia guvernului; justiția servind orbeşte 


interesele bugetare; impozitul chiar, ajuns a nu mai 





fi discutat de reprezentanții țării, se aplică după bunul plac al agenţilor administrativi printr-o prealabilă şi cordială înțelegere cu 
reprezentantul justiţiei în fiecare district. Ţipetul celor ce strigă a ajuns să nu mai impresioneze pe nimeni. Ţara se împarte în asupritori şi 
asupriţi; aceştia din urmă aşteptîndu-şi rîndul cu resignaţiune şi mulțumind soartei că după atîtea şi atitea mizerii mai pot încă avea pinea de 
toate zilelele. Noi cînd ne-am aliat cu guvernul am crezut că vom putea remedia măcar în parte răul de care sufere cu deosebire partea 
României de dincoace de Milcov. Reprezentanţii noştri din guvern, dd. Conta şi Teriachiu, vor şti desigur să părăsească portofoliele d-lor 
acum, cînd se vor fi convins de inutilitatea participării lor la guvern; iar linguşitorii de tot soiul vor avea o dovadă mai mult despre enorma 
deosebire ce există între oamenii politici cari-şi fac din putere un scop şi oamenii politici cari se servesc de putere numai ca mijloc pentru a 


realiza alte interese decît interesele lor proprii. 


Al doilea P.S. — în momentul de a pune foaia noastră sub presă primim cu poşta primul număr al unei noi gazete ce a 
apărut ieri în capitala Moldovii. Desigur, prin urmare, d. Panu a sosit în laşi împreună cu ceea ce-i ținuse la dispoziție d. 
ministru Conta, pentru „interesele tutulor”. Titlul nouăi foi este „Liberalul”; ea apare la tipografia d-lui Herşcu Goldner şi 


poartă în frunte următorul aviz: 


De astăzi ziarul „Ştafeta” încetează. În locul lui iese ziarul „Liberalul”, organ al partidului liberal-naţional. Direcţia politică a 
acestui ziar este încredințată unui comitet de redacțiune compus din mai multe notabilități ale partidului. După convenţiunea urmată între 
comitetul de redacție şi vechiul editor al „Ştafetei”, toţi dd. abonaţi ai acestui din urmă ziar vor continua pînă la expirarea abonamentului lor 


a primi în schimb „Liberalul”. 


În primul Iaşi al continuării „Ştafetei” se păstrează tocmai linia de conduită recomandată de d. Conta, ba chiar fraze 
întregi din scrisoarea d-sale publicată de noi. Comitetul de redacţie al „Liberalului” este compus desigur din dd. Panu, 
Gheorghian (foşti redactori ai „Ştafetei”), Verussi şi încă doi-trei credincioşi cărora Exc[elenţa] sa le finuse la dispoziție ceva, 
după ce le-a fost utilizat „aptitudinile individuale”; cît pentru vechiul editor al „Ştafetei”, el este d. Herşcu Goldner. În sfîrşit 
„consolidarea partidului roşu în Moldova este asigurată: grîul s-a ales din neghină ”. 


[27 noiembrie 1880] 


[„„DUPĂ CE APĂRUSE ...”] 


După ce apăruse articolul nostru privitor la numirea d-lui Candiano-Popescu în calitate de adiutant domnesc a ieşit în 
„Românul” de la 19 noiemvrie pe pagina a doua, coloana a 3-a şi a 4-a cu garmond „Uă rectificare” neiscălită în care, după 


multe invective la adresa redacţiei, cari ne lasă indiferenți pîn-în vîrful unghiilor, se zic următoarele: 


În zadar organele reacției din ţară şi din străinătate strigă că numirea locot.-colonel Candiano în postul de aghiotant domnesc este o 
insultă pentru armată, fiindcă acest ofiţer este unul din principalii conspiratori de la 1866 în contra lui Vodă Cuza, fiindcă el a ridicat la 1870, 
8 august, steagul revoltei. 


În contra vorbelor răspund cu fapte şi desfid [pe] oricine a le putea combate în mod serios. 


Va să zică necunoscutul domn neiscălit pe care-l vom numi d-nul „Vă rectificare” răspunde cu fapte şi desfide. 


Să vedem acum faptele d-lui Vă etc. 


Mişcarea de la 8 august 1870 s-a întîmplat pe cînd d. Candiano-Popescu era demisionat din armată, pe cînd era un simplu cetățean 
ce lupta cu înfocare contra guvernului reacționar de atunci. . . 


Desfidem totodată pe reacţie de-a proba cu vrun act sau cu vrun fapt că locot.-col. Candiano-Popescu a fost din conspirația de la 11 

fevruarie. 

Pe cei cari au făcut pe 11 fevruarie istoria îi va judeca. 

Ceea ce se poate imputa locot.-col. Candiano-Popescu este că s-a supus imediat şi fără nici o restricțiune guvernului provizoriu, ale 
cărui ordine le-a executat. Guvernului provizoriu, însă i s-a supus armata întreagă. 


Desfidem pe reacţie să dovedească cumcă oştirea română a fost revoltată şi umilită cu numirea d-lui Candiano-Popescu ca adjutant. 





D. „Uă etc.”. ar fi trebuit în orice caz să ia autorizare de la actualul adiutant domnesc înainte de-a-l apăra. Se va vedea 
de ce. 

Să luăm lucrurile în ordine cronologică. Să-ncepem cu 11 fevruarie. 

Va să zică d. Candiano n-a luat parte cu vrun act sau vrun fapt la conspirația de la 11 fevruarie. S-a supus, asemenea 
armatei întregi, guvernului provizoriu. 

Aşa să fie. 

Dar d. „Uă rectificare” ne desfide a proba, deci sîntem obligați moraliceşte de-a căuta probe chiar dacă am fi renunțat 
la aceasta. 

Dac-am cita notorietatea publică, ea nu e un act sau un fapt şi actele sau faptele au nenorocita natură de-a se petrece 
într-un timp oarecare. Acel timp trecut, nu mai rămîne din acel act sau fapt decît mărturisirea şi proba după indicii. 

Am cita martori oculari, dar pot să fie reacționari ascunși, deci părtinitori. 

Pe cine să cităm? Oare dacă l-am cita de d. Candiano însuşi ca martor, dacă am lua vorbele sale proprii, nici astea nu 
ar fi crezute? Credem că despre d. Candiano îndeosebi d-sa însuşi e în orice caz un martor ce se poate invoca. 


Într-adevăr în şedinţa Camerei de la 27 ianuarie 1869 d. Candiano rosteşte următoarele cuvinte: 


„„veritatea o spun chiar acelor cari sînt mari, chiar d-lui Dimitrie Ghica, care mai alaltăieri, cu jumătate voce, cînd mă suiam la 
această tribună, se adresa la unul din colegii săi şi zicea: „Poftim, s-a suit şi ăsta să lumineze ţara! „De unde-a mai ieşit şi ăsta?” 

Ei, d-le Dimitrie Ghica, de unde am ieşit? În noaptea de la 11 februarie am fost la d-ta să te duc la palat să te fac vornic şi d-ta 
dormeai tun cu uşile închise şi numai doi cîini lătra (ilaritate, aplauze). Strigam „D-le Ghica, d-le Ghica, aidi la palat ! Te-au făcut vornic !” 


... nimenea nu mă auzea, nimenea nu mă simţea. 


Facultatea de-a face vornici în noaptea de la 10 spre 11 fevruarie 1866 nu e, după d. „Lă rectificare”, nici act nici fapt 
care să probeze participarea la conspirație. 

Dar armata s-a supus guvernului provizoriu? Da, a doua zi după publicarea abdicaţiei lui Vodă Cuza, după ce noul 
guvern se constituise şi dezlegase prin publicarea actului lui Vodă Cuza oştirea de jurămîntul ei. 

Dar mişcarea de la 8 august s-a întîmplat pe cînd d. Candiano era demisionat, pe cînd era un simplu cetățean ce lupta 
cu înfocare contra reacției. Participarea la mişcare a unui simplu cetățean era permisă, mai ales în contra reacției. 

Fie ş-aşa. 

Părerea noastră este că un simplu cetățean care ia parte la o răsturnare, fie chiar numai fictivă, a suveranului, nu mai 
poate fi sergent, necum adiutant domnesc. Dar nu de părerea noastră este vorba, căci noi vom invoca un judecător mult mai 
aspru al unei mişcări antidinastice şi acest judecător va fi ... iarăşi d. Candiano însuşi. 

La 1864 generalul Macedonski, demisionat încă de la 1862, se pune, după cererea sa, în neactivitate, se aşază la 
pensie şi se şterge din controalele armatei (decret domnesc din 30 martie 1864). 

Va să zică devine un simplu cetățean demisionat. 

Cu mult în urmă, sub domnia lui Vodă Carol şi sub ministerul d-lui Brătianu, apare într-o gazetă o scrisoare a 
cetăţeanului demisionat, în care acesta critică modul superficial al d-lui Brătianu de-a organiza armata. Între altele generalul 


Macedonski zicea: 


Să nu crează d. Brătianu şi Rosetti cu ogeacurile dumnealor că vor putea aduce la venetici cari să ducă la măcelărie pe copiii şi frații 
noştri tratîndu-i de proşti din țara proştilor... Aci nu mai e vorba să dăm cîteva parale pe la scăpătăciunile din Germania, este vorba de țara 
noastră, de onoarea noastră, de sîngele nostru în fine. Niciodată nişte vagabonzi mercenari nu vor comanda pe români... Toţi (junii ofiţeri) 
sînt plini de onoare şi zel, şi, oricît de proşti li s-ar părea oamenilor cu capetele de urs de la nordul Germaniei, sînt între aceşti juni mulți cari 


la timp vor putea proba unor semeni venetici cine sînt cei proşti. 


La 1869 cabinetul Dimitrie Ghica-Cogălniceanu îl reprimeşte pe generalul Macedonski în activitate, numindu-l şef al 
diviziei I. 
Atunci d. Candiano se ridică în Adunare si, întemeiîndu-se pe scrisoarea publicată de cetățeanul simplu demisionat, 


protestă contra reprimirii în activitate, rostind următoarele cuvinte: 

Ce mai are sacru d-sa? (generalul Macedonski). 
D-sa ne mai vorbeşte aci de prințişorii din Germania şi alte pe cari mă opresc de-a vi le citi. 


D. C. Pilat. Citeşte, cerem ca să citeşti. 





D. Candiano. Nu d-lor, pentru că autoritatea mea nu-mi dă cuvintele acelea prin cari aş putea să stigmatizez aşa cum ar trebui să fie 
stigmatizați acei oameni cari scriu şi calomniază în contra tot ce avem noi mai sacru, în contra tronului României (aplauze). Sfirşesc prin a 
face această declaraţiune: 

Cabinetul de față a calcat Constituțiunea, a desprețuit armata şi a nesocotit tot ce românii au mai scump, tronul României, cînd a 


primit pe d. general Macedonski în activitate. 


Observăm în treacăt că termenii din scrisoarea generalului Macedonski nu se refereau la cine credea d. Candiano, ci 
erau răsăriți din nemulțumirea în contra proiectatei depărtări a misiunii franceze, pentru aducerea căreia în țară generalul 
stăruise. Termenii erau îndreptaţi în contra unei eventuale misiuni germane. Cu toate acestea, numai pentru că un simplu 
cetățean demisionat cutezase a pomeni de nemți, merita să fie stigmatizat ca calomniator al tronului, iar cabinetul despreţuise 
armata, călcase Constituţia, nesocotise tot ce-i mai sacru şi mai scump, tronul, pentru că rechemase pe simplul cetăţean în 
activitate. 

Cu măsura cu care măsuri ți se va măsura, zice Biblia. 

Generalul Macedonski n-a luat parte la 11 fevruarie, n-a scos „Democraţia” din Ploieşti, n-a fost capul mişcării de la 8 
august 1870. O simplă scrisoare, publicată de un simplu cetățean demisionat, [î]l făcea, după opinia d-lui Candiano, nedemn 
de-a mai figura în armată. 

Ce merită d. Candiano după propria sa opinie? 

Oedipus, fără s-o ştie, omorîse pe părintele său propriu. Devenind rege, țara lui e bîntuită de ciumă, iar oracolul din 
Delphi, întrebat, răspunse că ţara nu va scăpa de rău dacă el nu va exila pe ucigaş. Oedipus, fără să cunoască pe ucigaş, [î]l 


condamnă astfel: 


Exilat să fie din această țară, nimeni să nu-l primească şi să nu-i dea ziua bună nici să-l îngăduie să ia parte la jertfele zeilor şi la 
rugăciuni, căci acesta ne-au pătat cu vina sa, precum zice oracolul. Eu însumi mă ofer ca aliat zeului, precum şi bărbatului celui ucis. 
Iar dacă va fi petrecînd cumva sub acoperămiîntul meu şi la masa mea şi voi şti-o aceasta, să cază blestemul asupra mea. Ca pentru 


tatăl meu mă voi ridica pentru mort şi voi căta să pun mîna pe ucigașul lui. 


Nenorocitul, pronunţînd acele cuvinte, nu ştia că el se condamnă pe el însuşi, că blăstemul [î]l invoca asupra capului 
său propriu. 
Astfel e şi cu roşii. Cînd presupun a vorbi despre alții, despre ei înşişi vorbesc şi din gura lor proprie auzim 


condamnarea lor. 


[28 noiembrie 1880] 


SCRISOAREA UNUI MINISTRU 


Revelaţiuni interesante şi autentice 


A treia ediție, cu nouă adaose explicative şi cu deosebite comentarie 


Din toate părțile ni se cere a treia ediție din revelațiile autentice ale d-lui ministru de culte. Sînt persoane, atît din 
capitală cît şi din judeţe, cari nu şi le-au putut procura pînă acuma. Ne grăbim a le satisface legitima curiozitate, rezumînd 
totodată corespondenţa noastră din laşi şi informaţiunile ce le-am avut pînă în momentul acesta ca adaose explicative. 


[În continuare se republică scrisoarea lui V. Conta din 13 noiembrie 1880 şi corespondenţa din Iaşi din 21 noiembrie 1880, tipărite de 
noi mai sus, p. 416—418. 





REZUMATUL INFORMAȚIILOR NOASTRE ÎN AFACEREA CONTA-PANU 


Efectele publicării noastre de sîmbătă sînt pînă acuma destul de însemnate. 

D. Conta e adînc zdruncinat; d-sa voieşte, fără mult succes, a-şi disimula dezolarea şi ar fi bănuind că festa i-a venit 
din sînul familii d-sale adoptive. În conciliabulele onorabilei familii i se dau cu oarecare stăruință sfaturi să se retragă D-sa nu 
voieşte a le pătrunde înţelesul şi astfel se crede că ele i se vor accentua hotărîtor la prezentarea proiectului de lege a 
instrucţiunii. 

Pretutindeni nu se vorbeşte decît de Scrisoarea unui ministru. Unii rîd, alţii sînt indignati; fataliştii spun că aceasta nu 
mai este „teoria ondulațiunii”, ci practica poticnirii; pozitiviştii studiază lucrul d-aproape şi descopăr la fiecare din ediţiile 
Scrisorii ciudăţenii nouă; optimiştii aplaudă farsa, pesimiştii şuieră victima ei principală—în sfîrşit un adevărat scandal... 
Cine pînă acuma nu se asoţiază la senzaţia generală sînt foile oficioase şi ordinile de zi ale Camerelor, se speră însă că 
curentul le va scoate în curînd din răutăcioasa lor muţenie. 

În Moldova senzaţia este şi mai accentuată ca la noi. Încărcată de ridicule şi de despreţul general, întreprinderea 
improvizării partidului roşu în laşi a devenit pentru multă vreme imposibilă. Moderaţii înfuriați aruncă asupra d-lui Panu 
acuzaţia de trădare de corespondență. Acel domn, sîmbătă seara, cînd apăruse foaia noastră, după o conferență de cîteva ore 
cu d. Conta, pleacă la Iaşi, unde ajunge a doua zi, duminică. Marţi apare „Ştafeta” cu titlul schimbat; acu se numeşte 
„Liberalul”. „Ştafeta” cu capul cel nou spune că va fi redijată de „un comitet compus din mai multe notabilităţi ale 
partidului” despre a cărui consolidare se vorbeşte în scrisoarea d-lui Conta. Aceste notabilități sînt dd. Panu, Gheorghian, 
Verussi şi Herşcu Goldner. Apariţia „Liberalului” face a se crede că d. Panu a dus cu d-sa din Bucureşti aceea ce d. Conta 
ţinea la dispoziţia numitelor „notabilități” cu utilizate „aptitudini individuale”. 

P.S.—D. Verussi a demisionat şi d-sa din grupul liberal-moderat; dimisia-i este înserată în numărul „Liberalului” pe 
care-l primim astăzi. Desigur statul s-a şi executat în privința „aptitudinilor individuale” ale numitului domn, expuse la 
Concordia. 

Pe lîngă acestea trebue să începem a da şi din reflecțiile ce le face presa asupra Scrisorii unui ministru, pe care mai 
toate foile au reprodus-o după noi. Din parte-ne, expunînd judecății publice revelaţiile autentice ale d-lui ministru, ne-am 
impus o completă abţinere de la orice reflecții subiective în această afacere. 


Extrase din ziarele române. 


„BINELE PUBLIC” 


„.. În urma divulgării acestei epistole, a cărei autenticitate nu mai poate fi pusă la îndoială, d. Conta — şi după d-sa d. Teriachiu — 
nu mai poate rămîne ca ministru nici 24 ore, afară numai daca d-sa, cu dd. Rosetti— Brătianu, stăpînii d-sale, nu vor găsi că o nouă sfidare 
trebuie aruncată moralei publice, demnităţii, pudoarii, opiniunii scandalizate. Dd. Conta şi Tiriachiu nu putem afirma că „desigur îşi vor 
părăsi portofoliele” pe motivul că „s-au convins despre inutilitatea participării lor la guvern” (cum zicea „Steaua României”). Daca d-lor 
peste puţin nu vor mai figura în cabinet cauzele mai probabile vor fi poate altele, de exemplu că nu mai reprezentă nimic şi pe nimeni; că 
marea coterie doreşte, în exclusivismul ce o caracterizează, instrumente şi mai devotate; că dd. Rosetti— Brătianu, după ce i-au uzat şi i-au 


compromis, acum caută modul şi pretextul de a se scăpa de dînşii, precum caută a se scăpa şi de d. Boerescu. 


„ROMÂNIA LIBERĂ" 


„„Scrisoarea d-lui Conta, pe lîngă multe alte urmări privitoare la autorul ei, va avea de consecință şi o turburare prin sferile 
guvernamentale. Nici d. Teriachiu, nici d. Conta, nu mai pot rămînea în minister. Grupul politic care i-a ridicat la guvern le-a cerut 


demisiunea. Primul, dacă informaţiunile noastre sînt exacte, 





ar fi şi declarat că preferă stima amicilor săi politici portofoliului ministerial; secundul, cu tot amorul său pentru putere, va fi 
silit, credem, de consideraţiunile onestului, de a părăsi umilit scaunul ministerial. Fatalitatea a fost crudă pentru dînsul. Îl 


deplîngem. . . 


„MIŞCAREA NAȚIONALĂ" 


Midas! — lată o interesantă figură mitologică, pe care lumea profană nu o cunoaşte în deajuns. Midas este omul 


vulgar, mitocanul parvenit la o poziţiune neaşteptată şi care se miră singur de norocul ce l-a ajuns. Compus din lutul comun 

din care sînt plăzmuite ființele cele mai ordinare, împins de noroc mai sus decît merita, această ființă stranie se munceşte 
perpetuu să armonizeze vulgaritatea sa cu norocul neaşteptat care l-a năpădit. Elenii, cu admirabila lor delicateţe de 
sentimente şi cu geniul lor poetic, au personificat pe acest parvenit al soartii într-o admirabilă alegorie mitologică, care a 
străbătut veacurile şi a ajuns pînă la moderni. Este Midas, care, sub splendorile coroanii regeşti, nu-şi poate disimula urechile 
de asin; este ființa comună, vulgară, pe care soarta a azvirlit-o pe un scaun regesc şi care nu-şi poate domina deprinderile rele, 
viţiile originale, nu-şi poate uita aplecările naturii sale. El voieşte să fie rege ca toți regii, voieşte să beneficieze de înalta sa 
pozițiune, de strălucirea coroanii cu care şi-a împodobit capul, şi ar dori ca să se uite ceea ce a fost. Natura însă, cu 
inexorabilele sale legi, îi pune necontenit în față oglinda adevărului şi în noua lui pozițiune nu-i aminteşte decît figura 
grosolană a bădăranului parvenit. La orice mişcare i se pare că sub coroana regală fiecine-i zăreşte vîrful urechilor de asin şi, 
muncit de această perpetuă preocupare, de acest secret care-l obsedează în tot momentul, se hotărăşte într-o zi să fugă departe 
de lume, în cîmpii pustii. Acolo, singur, sapă o adîncă groapă, căreia-i confiază cu multă discrețiune secretul său: „Regele 
Midas are urechi de asin! ”. Această confesiune uşurează pentru cîtva timp pe nefericitul parvenit; dar în curînd ploile umplu 
groapa cu apă, se formează o mlaştină, unde cresc trestii de baltă cari la adierea vîntului repetă mereu: „Regele Midas are 
urechi de asin!"'...—Şi astfel ajunge ca toată lumea să cunoască acest secret şi toți să recunoască, sub strălucirea coroanii, 
figura vulgară a parvenitului.— De cîte ori în societate întîlnim figura lui Midas, fără de a ni aminti alegoria mitologică a 
vechilor eleni ! 

Aceste reflecțiuni ne-au venit natural în minte citind ziarul „Timpul” din 23 noiemvrie curent, în care se află publicată 
o curioasă scrisoare a d-lui V. Conta, ministru de culte, către amicul său Gheorghe Panu, primprocuror la tribunalul de Iaşi. 
Confraţii noştri de la „Timpul” se pare că au fost deziluzionați într-un mod neaşteptat prin acest incident; credeau că actualul 
ministru de culte este ceva; şi ni amintim cînd noi, de la intrarea lui în ministeriul roşilor, denunţam urechile lui Midas şi cînd 
confrații noştri aveau rezerve şi îndoieli întru aceasta. Groapa cu secretul s-a transformat în mlaștină şi trestiile ce au crescut 
acolo, repețind mereu tuturor că Midas are urechi de asin, a trebuit în fine să, convingă şi pe cei mai binevoitori. Astăzi 
îndoiala nu mai este, căci urechile există! Şi noi mulțumim trestiilor de baltă pentru c-au făcut să dispară o prejudecată mai 
mult. 

Românii, mai primitivi şi mai puţin poetici decît civilizaţii eleni, au un proverb popular care zice: „Nici din răchită 


p> 


cerc de bute, nici... om de frunte!” Şi, de vreme ce proverbul a ajuns pînă la noi, se vede că bătrînii [î]l întemeiau pe rațiune şi 
pe fapte. Ar fi fost curios să vedem demonstrată această teorie pe raţiuni pozitiviste de către d. Conta, în cartea sa despre 
fatalism. Sînt mistere în organismul fizic, sînt mistere în legile morale pe cari, poate, numai şcoala fatalistă le-ar putea 
legitima şi ne-ar putea spune de ce lîngă mîndrul stejar creşte păcătoasa răchită şi lîngă caracterul nobil trăiesc caractere 
servile... De ce?... Fatalism! Este o cestiune pe care, cu mai multă competență acum, şi cu experiență personală, ar putea 
astădată inteligentul d. Conta să o trateze într-un capitol aparte, după ieşirea d-sale din ministerul roşilor, pentru a ilustra 
cărțulia sa de teorie şi cu date din viața practică. Pentru noi însă, pe cari speculațiunile metafizice—chiar şi cele ale 
pozitivismului — ne-au găsit pururea reci, ne mulțumim a constata că există Midas şi în timpurile moderne şi că are urechi de 
asin. 

Aceste cîteva observațiuni ni s-au părut neapărate pentru a precede Scrisoarea unui ministru pe cari ne-o revelează 


onor. noştri confrați de la „Timpul”. 


Aspre de tot reflecțiile „Mişcării naţionale”, dar scrise cu mult avînt şi haz. — Ne oprim aci pentru astăzi. Într-un 


număr viitor vom continua cu inregistrarea acestor extrase şi ca nouă adaose explicative asupra afacerii Conta-Panu. 


[28 noiembrie 1880] 





[„„EXISTĂ ÎN BUCUREŞTI O FOAIE...”] 


Există în Bucureşti o foaie care, prin maniera ei de-a se esprima şi de-a argumenta, ne-a dispensat atît pe noi cît şi pe 
orice ziar din ţară de-a intra vrodată în polemică cu dînsa. Circumscrisă din cauza lipsei de cunoştinţe, a creşterii şi a 
apucăturilor celor cari o redijază, ea are privilegiul de-a putea ataca orice şi pe oricine fără ca vreunui om să-i fi venit în minte 
a releva insultele şi calomniile pe cari le cuprinde. 

Înţeleşi odată asupra naturii acestui ziar, opiniile lui ne sînt indiferente întru cît s-atinge de partidul conservator sau de 


persoanele cari-l compun. Lucrul sufere însă o esențială schimbare cînd acea foaie îşi permite a discuta actele oficiale ale 

oamenilor şi cînd înaintează calomnii şi neadevăruri în contra unor asemenea acte. Dacă „Ielegraful” ar înainta calomnii 
asupra d-lui I. Brătianu ca ministru, „Românul” n-ar fi poate obligat a-i răspunde, dar „Monitorul” e dator de-a dezminţi o 
calomnie adusă în contra activităţii oficiale a unui ministru. Această datorie [î]i revine „Monitorului” şi atunci cînd un ziar al 
partidului de la putere, precum e „Telegraful”, loveşte în caracterul oficial al unui om din partidul opus. 

Asemenea calomnii au apărut în „Telegraful” în contra d-lui general Manu, comandantul diviziei a IV[-a] în timpul 
campaniei. 

Am aşteptat mai multe zile pentru a vedea în „Monitor” un comunicat al Ministeriului de Război care să dezmintă 
acele calomnii. Cu toate acestea d. ministru nu s-a crezut dator a le dezminți, încît sîntem siliți noi de a ne substitui şi 
ministrului şi „Monitorului” şi să facem ceea ce n-am mai făcut, să-i dăm „Ielegrafului”, prin şirurile acestea, cea mai 
formală dezminţire la neadevărurile sfruntate pe cari le-a publicat în privirea comandei d-lui general Manu în timpul 
campaniei. 

Este afară de orice îndoială că s-ar putea da publicității toate actele oficiale relative la cele petrecute la Nicopole cu 
ocazia trecerii Dunării şi am fi poate în stare de a ni le procura. Momentul însă nu ni se pare oportun; istoria războiului din 
Bulgaria este prea recentă şi patriotismul, precum şi caracterul de militar al d-lui general Manu, sîntem siguri că-l împiedică 
de-a le publica d-sa însuşi. Reputaţiunea d-lui general e îndealtmintrelea întemeiată astfel ca opinia publică să nu se poată nici 
îndoi măcar asupra dezminţirii categorice ce-o dăm calomniilor şi insultelor din ziarul „Telegraful”. 

Acelaşi număr al „Telegrafului” cuprinde neadevăruri şi calomnii asupra d-lui general Florescu. E fastidios de-a mai 
reveni asupra lor, fiind tratate pe larg şi în modul cel mai convingător atît prin foile publice şi prin Camerele legiuitoare de la 
1849 încoace. E absolut neadevărat că gen. Florescu a fost cîndva adiutantul vreunui general străin. Simplu delegat al 
guvernului românesc pe lîngă armata rusească, locotenentul Florescu a luat parte la campanie de buna sa voie şi a fost decorat 
de generalul comandant al armatei de operaţie cu crucea Sf. Vladimir. 

Ținem mult a releva încă un punct, acela al calificativului de „generali ai cutărui partid”. Noi la „Timpul” considerăm 
pe toți ofiţerii ca fiind ai ţării, iar nu ai partidelor, şi nu poate fi crimă mai mare decît aceea ce s-a comis şi se comite încă de 
pretinşii liberali, aceea de-a amesteca politica în armată, clasificînd pe ofiţeri mai puţin după meritele lor decît după culorile 


politice. 


[29 noiembrie 1880] 


[„SCANDALUL ACTUAL...”] 


Scandalul actual cu rublele e aproape fără pereche în istoria scandalelor de asemenea natură. 


Decretul domnesc prin care li se ia cursul legal are următoarea cuprindere: 


Art. 1 Cu începere din ziua de 27 noiemvrie rublele ruseşti de argint şi subdiviziunile lor nu vor mai avea curs legal în România. 





Art. 2 De la această dată şi pînă la 31 decemvrie viitor inclusiv, ele se vor primi la casele statului pentru demonetizare pe cursul 


următor etc. 


Ele se vor primi la casele statului, zice decretul. 

Nici o casă a statului nu le primeşte pentru demonetizare. Se vede că la case nu se primesc ruble decît din mîinile 
neprihănite şi privilegiate ale patrioților. Deşi decretul domnesc cuprinde o măsură generală, îndărătul lui guvernul vrea să 
creeze un privilegiu, primind ruble numai de la anume persoane. Publicul aflînd aceasta, neştiind de ce statul nu le primeşte 
nici spre demonetizare, nu le mai primeşte defel în tranzacţiile lui şi astfel singura monetă divizionară din România e lovită de 
un discredit general, publicul în genere se simte furat peste noapte de numerarul de care dispunea. 

Ca să se cunoască întreaga gravitate a situației cată să amintim că puţina monetă naţională de argint pe care o avem a 
fost adunată la Banca Naţională. Piesele de 5 lei ale statului nu s-au emis încă de visterie, dar, chiar emițîndu-se, sînt abia vro 
cinci milioane lei; moneta ce circulează e aşadar aproape esclusiv rubla cu subdiviziunile ei. 

Publicul nu are absolut nici o vină de grămădirea rublelor în piețele noastre. Ele n-au venit în piață ca marfă, ca bucăţi 
de 18 grame de argint fin cu preț schimbăcios, din contră li s-a dat de către stat, prin anume decret, cursul legal de patru lei 
noi, c-un cuvînt au fost puse pe un picior egal cu moneta naţională de argint. Mai tîrziu 11 s-au făcut o scădere de 7 1/2%. 
Publicul a murmurat, dar a suferit-o. Astăzi scăderea cursului primitiv ajunge la 12 1/2%, publicul ar suferi-o şi pe aceasta. 

Dar nu mai e o simplă scădere; rublele nu se mai primesc deloc, căci excepţia ce s-o fi făcînd cu privilegiaţii guvernului nici 
nu merită relevată. Astfel cel ce are ruble nu ştie ce are în mînă. În alte state publicul duce piesele ce sînt a se demonetiza la 
monetărie; acolo ele sînt puse la cîntar şi cumpărate c-un echivalent de monetă nouă. Banca Angliei nu ia nimic pentru acest 
schimb, monetăriile din Franţa un procent foarte mic. 

La noi nu primeşte nimenea piesele demonetizate. La monetăria noastră, în ajunul demonetizării rublelor, au ars pare- 
se într-adins maşinele de batere, pentru a crea o scuză daca monetăria n-ar primi rublele spre retopire şi prefacere în monetă 
naţională. 

Iată dar situația nemaipomenită creată pieţei de cătră guvernanţii actuali. 

Singura monetă în circulaţie e rubla şi subdiviziunile ei. Această singura monetă nu mai are curs legal. 

Nimeni nu voiește a o primi nici pentru valoarea ei intrinsecă, spre a o topi şi a da în schimb pe ea monetă națională. 

Publicul întreg e avizat de-a vinde rublele la zarafi cu paguba de 50% poate, pentru a le retrimite în Rusia, rămînînd a 
se şti daca introducţiunea lor în împărăţia vecină va fi îngăduită. 

Ce spectacol! 

Un popor întreg pus la discreţia zarafilor evrei şi zarafilor patrioți. 

Vedem o mreajă întreagă de gheşefturi şi de scabroase afaceri întinzîndu-se asupra țării întregi. Vedem pe cei 
privilegiați, tagma patriotică şi subdiviziunile ei, cumpărînd ruble pe un preţ de nimic şi introducîndu-le în mod clandestin în 
visteria statului în contra a aur sau a monetă legală. Cinzeci la sută se pot cîştiga într-o noapte, prin protecție. 

Întreg poporul are sentimentul de-a i se fi spart tejghelele peste noapte, de-a fi fost furat. Lucrul nu se poate repara 
decît daca statul, fie la casele publice, fie la monetărie, va primi toate, absolut toate piesele în circulaţie, pentru a le 


demonetiza conform literei şi spiritului decretului domnesc. 


[29 noiembrie 1880] 





[ÎN ŞEDINŢA CAMEREI DE LA 27 CURENT ...”] 


În şedinţa Camerei de la 27 curent d. I. Codrescu a interpelat guvernul asupra recensimîntului patriotic a cărui victimă 
a fost România întreagă în anul acesta. Datele de mai jos le estragem aproape din cuvînt în cuvînt din discursul d-lui 
Codrescu. Din ele se va vedea ce pricepe un cap ca al d-lui Brătianu sub vorba „recensimînt”. Mişcarea vie în Parlament l-a 
silit pe d. Brătianu însuşi să declare că aşa este, aşa s-au petrecut lucrurile şi că va veni cu-o lege care să-ndrepte erorile 
făcute. Erorile făcute? Tot recensimîntul de sus pînă jos e o mare eroare şi trebuie declarat nul şi neavenit, pentru a face loc 
unei nouă lucrări, serioase şi cumpănite. 


Iată dar cum s-a făcut acest recensimâînt: 


S-a dat instrucțiuni pentru facerea recensimîntului de acum nu sub forma, de circulară, ci chiar sub formă de articole 
regulamentare. Se impune categoric în art. 22 că; „Guvernul cere a se spori cu o jumătate impozitul fonciar”. 

Agenţii fiscali, pornind cu hotărîrea luată, de mai nainte ca să îndoiască impozitul fonciar, nu s-au aplicat a restabili 
echitatea în evaluări, ci au mănținut toate ilegalităţile esistente, mai sporindu-le încă într-un mod exorbitant. Astfel acela care, 
în trecut, se afla deja taxat peste puterile lui, astăzi, în loc să fie măcar menținut în aceea ce era, i s-a îndoit încă sarcina; iar 
acela care era privilegiat în trecut, deşi s-a sporit, cu toate că pe unele locuri s-a mai încărcat ceva, însă cu toată sporirea, n-a 
ajuns la adevărata evaluare a producerii proprietăţii sale. 

Legea pentru facerea recensimîntului zice că comisiunile locale de recensimînt se compun dintr-un delegat al fiscului 
şi din trei contribuabili din cei mai impuşi ai localităţii, cari să meargă la faţa locului să fixeze o zi cînd să asculte pe 
proprietar şi apoi să proceadă la evaluațiune, avînd în vedere sau catastişele de exploatare sau, în lipsa acestora, cunoştinţa 
oamenilor competinți, precum şi exemplele cum sînt taxate şi evaluate proprietăţile semenilor de primprejur. Legea a fost 
departe de-a lăsa un arbitru nemărginit comisiunilor de recensimînt chiar atunci cînd ele ar fi compuse în modul prevăzut de 
ea. Dar călcare de lege s-a făcut chiar de la început. 

Recensimîntul era a se face încă cu mult mai dinainte, dar s-a tot amînat din cauza diferitelor împrejurări, pînă ce s-a 
hotărît a se face în anul acesta, spre a se pune în aplicare cu începutul anului 1881; şi s-a început cam pe la aprilie trecut. 
Timpul în care trebuia să se facă acest recensimînt fiind prea scurt nu mai erau suficiente mijloacele ordinare ale agenților 
fiscali, căci fiscul, trebuind să fie reprezentat prin controlorii din districte, cari sînt oameni cari au ocaziunea a cunoaşte cum 
merge averea publică, în ţară, s-a învoit printr-o lege ca fiscul, pentru a putea face acest recensimâînt repede, să poată lua şi 


persoane străine lucrărilor financiare. Aceasta a fost o greşală; căci, după cum este în genere cunoscut că avem foarte puţini 


390 


oameni cari să aibe cunoştinţe speciale, cerute neapărat pentru asemeni lucrări, şi guvernul, constrîns de-a face recensimîntul 
repede, a avut recurs la persoane necompetente, s-a cerut primarilor de-a da fiscului funcționari pentru aceasta. De ce fel de 
funcționari puteau dispune primăriile? De nişte juni, buni poate pentru altceva, dar foarte departe de-a poseda cunoştinţele 
necesare; departe de-a cunoaşte măcar din practică ce va să zică o falce de arătură, cît produce şi ce valoare poate avea, ce va 
să zică, o falce fînețe, care este valoarea locativă a unei poverni ori velniţe. Mergînd în localităţi, ei n-aveau înaintea lor decît 
această dispoziţiune a regulamentului: să se îndoiască venitul fonciar. 

La compunerea comisiunilor mai nicăiri contribuabilii n-au fost reprezentați prin cei mai impuşi dintre ei, ci prin cei 
mai neimpuşi, luaţi într-un mod arbitrar; căci agenţii fiscali, luaţi şi ei după modul cum s-a spus, consultau mai mult 
intenţiunea lor de a spori impozitul cu orice preț decît de-a face o lucrare de justiţie şi în adevăr producătoare pentru finanțele 
publice. La comisiunile de apel, reclamaţiuni au fost pretutindeni cu miile. Şi cine au fost prin oraşele din ţară unde reşedeau 
acele comisiuni au putut vedea pe uliţe, stoluri-stoluri, venind contribuabilii — şi mai cu seamă contribuabili săteni — 
plîngîndu-se despre nedreptăţile ce li s-au făcut. 

Recensimîntul mai era dominat de-a idee de-a dreptul hidoasă. Fa/cea de pămînt lucrată de sătean pentru el însuşi s- 
a găsit de cuviință de-a se estima cu un preț foarte mare, mult mai mare decit cel mai urcat preţ al pămîntului proprietății 
mari. 

Pentru ce această nedreptate? Pentru ce în aceeaşi localitate să admită două moduri de estimațiune; pentru ce, dacă 
pămîntul cultivat cu bani de proprietar sau arendaş se evaluează de exemplu cu 20 lei falcea, acel cultivat de sătean însuşi să 
fie evaluat de 30 sau 40 lei falcea? 

Pentru ce această nedreptate? S-a răspuns că țăranul munceşte singur pămîntul său şi prin urmare nu are cheltuieli de 
exploatare. 

lată o monstruozitate! Agenţii numiți după modul espus păreau a nu pricepe teoria elementară că munca ţăranului e 
tot aşa de bine un capital întrebuințat la exploatarea pămîntului ca şi banul arendaşului şi că acest capital se scade din venitul 
proprietăţii. 

Locuitorii, pierzîndu-şi zilele, săptămînile prin târguri, aşteptau rîndul să fie judecate de comisiile de apel tînguirile 
lor şi după toate acestea se întorceau cu lacrămile în ochi, căci nu se voia a li se recunoaşte dreptatea ce o aveau. 

Dar ce erau şi aceste comisiuni de apel? 

În teorie ele ar putea fi considerate ca bine compuse; căci figurează în ele un reprezentant al fiscului care este casierul 


general al judeţului, un reprezentant al autorităţii locale, un membru al comitetului 





permanent, care se consideră ca un reprezentant natural al proprietății mari şi mici din judeţ, un membru al tribunalului de 
judeţ, ca reprezentînd justiţia, a treia putere în stat. 

Dar cum erau în practică! 

S-au putut vedea comisiuni de apel ai căror doi membri, adecă majoritatea, nu plutea nici un fel de contribuţiune în 
fara aceasta, nici măcar acea pentru căile de comunicaţiune. Ce dreptate se poate aştepta de la nişte astfel de oameni în 
materie de contribuţiuni cînd ei nici măcar idee nu au ce greutate sînt asupra capului omului aceste dări, cînd sînt mai cu 
seamă nedrepte şi împovărătoare? 

Acesta e ultimul grad al unei anomalii nemaiînchipuite. Cari a fost rezultatele acestui recensimînt făcut în nişte astfel 
de condițiuni? Marea mulțime de contribuabili au reclamat, contestînd evaluările făcute. Unele din aceste contestaţiuni au fost 
admise, dar cele mai multe, şi în general acelea ale locuitorilor săteni, au fost respinse. Astfel s-au văzut mulți, foarte mulți 
ieşind de la comisiunea de apel cu lacrămile în ochi şi zicînd că nu le-a mai rămas altceva decît să-şi părăsească pămînturile; 
şi întru aceasta poate să fie multă dreptate în spiritul lor practic. 

Căci dacă ar fi fost numai încărcarea la preţ tot ar mai fi putut săteanul să lupte. Dar, pe lîngă încărcarea la preţ, s-a 
încărcat încă şi la cantitate, socotindu-se un număr de fălci mai mare decit ce are în realitate. 

La estimarea proprietăţilor mari s-a procedat astfel încît sînt proprietari cari sînt gata a ceda statului după toate 
formele exploatarea proprietăţii lor cu o a treia parte mai jos de prețul cu care-au fost evaluate. Un proprietar a căruia moşie 
a fost evaluată ca producînd venit curat de 22 mii lei ar fi poate fericit a o lăsa pe seama statului numai pe prețul de 16 şi chiar 
de 14 mii de lei. La moşii din aceeaşi localitate, avînd acelaşi pămînt, megieşe una cu alta, s-a evaluat falcea la una cu 20 fr. şi 
la cealaltă cu 30 şi cu 40 fr., fără a fi pentru aceasta nici un motiv legal altul decît numai arbitrariul cel mai revoltător. 

Legea cere ca stabilimentele industriale să fie evaluate nu după produsul industriei ce se esercită în ele, ci după 
valoarea lor locativă, adică după suma cu care s-ar putea închiria. Căci esercitarea industriei este şi ea îndeosebi impusă la alte 
sarcini, de patentă, cu darea ei proporțională, cu dare după capacitatea cazanelor la velniţi etc. 


Confuziunea cea mai mare a domnit şi întru aceasta. In acelaşi judeţ sînt două stabilimente de velniţă, unul mare, 

întins, avînd o producţiune din cele mai însemnate şi încăpător încă şi pentru o altă industrie care se esercită în el; aceasta s-a 
evaluat în totul ca producînd 7 000 lei venit pe cînd o altă velniță, cu neasemănare mai mică, cu o producţiune ce se poate 
compara ca o picătură pe lîngă a celeilalte, a fost evaluată la îndoit decît a celei dentii. 

La altele s-a luat chiar de bază produsul brut al industriei esercitate în ele, fără măcar a deduce cheltuieli de 
exploatare. 

S-a aflat ca un proprietar, în un oraş mic, să facă o greşală, să cheltuiască cu clădirea unei case pentru locuinţa sa o 
sumă foarte mare relativ cu alte locuinţi, să cheltuiască de exemplu 10 sau 12 mii de galbeni, iar el, ca şi toată lumea din jurul 
său, recunoaşte că a făcut o mare greşală îngropînd în un oraş mic o sumă atît de însemnată pentru o locuinţă. Dar vine 
comisiunea de recensimînt. Ce se întreabă ea? Stă ea a calcula chiria probabilă ce acel proprietar ar putea prinde pe acea 
casă? Nu, nicidecum; ci-şi zice numai: Cu această casă ştim că s-au cheltuit 10 pînă la 12 mii galbeni, ei bine, cîte zece la sută 
procente la 12 000 galbeni pe an, acesta este venitul casei. În zadar se arată pipăit că în oraş niciodată, oricare ar fi casa, 
nimenea nu s-ar afla care să plătească această, chirie. Nu, membrii comisiunei răspund: Nu credem ca cineva să fie atît de 
nebun ca să cheltuiască, sume de bani fără a conta pe un venit de 10 la sută pe an; şi comisiunea de apel, tot atît de 
cunoscătoare, vine şi ea şi confirmă o asemenea monstruozitate. Astfel bietul proprietar, pe lîngă regretul de a fi avut 
imprudenţa a cheltui o sumă atît de însemnată pentru o locuinţă într-un oraş mic, se vede şi condamnat a plăti şi procente 
urcate pentru capitalul pierdut fără utilitate. 

În cazul acesta recensimîntul a fost aplicat ca o pedeapsă asupra nesocotinței unui om care şi-a pierdut în mod 
nepractic averea. 

În genere însă arbitrariul şi nesocotința au mers pînă acolo că, pe cînd unele proprietăți au fost încărcate peste măsură, 


altele au fost taxate mai jos decît în periodul trecut. Egalitatea n-a existat nici în fața asupririi. 


Am repetat-o adese în foaia noastră că d. I. Brătianu e un om de-o ignoranță aproape fără pereche în toate resorturile. 
Aceasta a dovedit-o şi d. I. Ionescu în şedinţa Camerei de la 27 c. Ceea ce s-a făcut n-a fost şi nu se poate numi recensimînt. 
Toate elementele unui recensimînt lipsesc. Recensimîntul e un act de preţuire al averilor şi al veniturilor; darea către stat e 
rezultanta acestei prețuiri. Ei bine, nicăiri nu s-a constatat prin tablouri țarinele, fîneţele, imaşurile; încît nici nedreptățile 
făcute de recensimînt, nici plîngerile contribuabililor nu pot fi controlate. 

Cînd lipseşte cadastrul, ca la noi, e evident că recensimîntul e mai greu de făcut. 

Dar ceea ce-i mai ciudat e că d. ministru nu găseşte să răspunză la toate adevărurile espuse de d. I. Codrescu decît 


printr-un neadevăr ca totdeuna. 


D. Brătianu a răspuns că sporul la comune e numai de 300 000 lei. 
D. deputat Marghiloman s-a oferit a plăti o arendă de 300 000 lei numai pentru sporul din judeţul Buzău. 
În judeţul Buzăului îndeosebi proprietatea țăranilor, în masă, s-a urcat la 20 franci pogonul ca evaluare de venit — în 


plasa Cîmpului; şi aceasta la toate pogoanele fie mocirlă, fie rîpe. Pe proprietatea Macoveiul 





s-au împroprietărit sătenii pe 6 000 pogoane. Impozitul sătenilor pentru aceste 6 000 pogoane e mai mare decît impozitul pus 
asupra proprietarului care are 35 000 pogoane. 

La proprietar n-a avut ce să facă, căci a fost contract; şi acolo prețuirea este foarte adevărată, căci atît produce 
pogonul de bărăgan. La munte toată lumea ştie cum s-a făcut la 1864 împroprietărirea sătenilor: li s-a dat pămînt şi bun şi rău, 
li s-a dat 3,4 pogoane arătură şi restul mlaştină sau rîpe. Dar recensimîntul actual [î]i consideră ca pămînt bun toate aceste 
pogoane. Cum să se conteste aceste constatări? O populaţiune întreagă de sute de familii ar putea să vie în mod individual, şi 
cu atîtea greutăți de hîrtie timbrată, de zile pierdute, să reclame la comisiunea de apel, pe care nici nu o cunoaşte, şi mai cu 


seamă cînd aveau cunoştinţă că şi cei cari au reclamat la comisiune ea nu le-a făcut mai nici un ajutor? 


Iată soiul de recensimînt făcut sub d. Brătianu. E probabil că pentru aceasta anume şi pentru scandalul rublelor 


conspiratorul melodramatic de la Opera Comică şi de la Ipodrom a ţinut la onoarea de a fi însuşi ministru de finanţe. 


[30 noiembrie 1880] 


SCRISOARE UNUI MINISTRU 


Revelaţiuni interesante şi autentice 

A patra ediție cu alte nouă adaose explicative şi cu deosebite comentarie şi destăinuiri 


Dăm a patra ediție, pentru astăzi, cu alte nouă şi importante adaose: o a doua corespondență particulară din Iaşi şi 
apoi comentariile şi destăinuirile pe cari le fac asupra Scrisorii unui ministru organele grupului liberal-moderat. Aceste 
adaose sînt foarte importante deoarece ne vin din locurile cele mai competente, de la aceia prin voturile cărora d. Conta şi-a 
căpătat mandatul de deputat şi în numele căruia a luat şi-şi ține portofoliul d-sale de ministru constituțional. 

[Se dau în continuare scrisoarea lui V. Conta din 13 noiembrie 1880 şi corespondența particulară a „Timpului” din 21 
noiembrie 1880, reproduse mai sus.] 


REZUMATUL INFORMAȚIILOR NOASTRE ÎN AFACEREA CONTA-PANU 


D. Teriachiu, în urma conciliabulului de la otel Herdan, ar fi declarat că în orice moment d. prezident al Consiliului şi 
majoritatea pot dispune de portofoliul Internelor. Se spune, în cercuri parlamentare — nimic nu ne autorizează încă a pune 
temei pe acest zgomot — că d. Conta ar fi început să cugete serios daca n-ar fi bine să asculte de pe acuma, de bună voie, de 


sfaturile ce i le dau „amicii” şi să se retragă. 


[30 noiembrie 1880] 


[„CE PROGRESE IMENSE...”] 


Ce progrese imense nu s-ar putea realiza în patrie dacă n-ar mai exista reacţie. Asta-i singura piedecă ce se opune 
avîntului patriotic. Aşa, de pildă, ce nostim recensimînt a pus d. Brătianu pe oamenii săi să-i facă şi iată că se găsesc oameni 


în Cameră, mai reacționari, mai semireacționari, cari găsesc că ceea ce s-a făcut nici nu se cheamă 





recensimînt, c-ar trebui să căutăm naş care să boteze copilul d-lui Brătianu şi că pare că una e recensimînt şi alta s-a făcut. 
Astfel s-a constatat bunăoară că timpul întrebuințat spre o asemenea lucrare ar fi poate de ajuns pentru a înscena o conspirație 
la Ipodrom, dar nu e de ajuns pentru o lucrare atît de migăloasă ca recensimîntul; s-a constatat că oamenii întrebuințați la 
facerea lui erau străini lucrărilor financiare, erau necompetenți, nişte bieţi cenuşeri din comunele rurale cari idee n-aveau de 
ce va să zică o falce de arătură; că acelaşi pămînt [î]l preţuiau cînd mai sus, cînd mai jos, după cum era a țăranilor sau a 
proprietăţii mari, că s-au pus în seama oamenilor mai mult pămînt decît au, că s-au pedepsit cu dări mari persoane 
neprevăzătoare cari cheltuiseră prea mult cu zidirea locuinţei lor, că în fine — precum zise d. Brătianu însuşi — îndeosebi la 
Argeş s-au prețuit venitul anual la o sumă cu care poți cumpăra de veci pămîntul în cestiune. Ce face asta? Cu comisiile de 
apel, din cari făceau parte oameni ce nu plătesc nici o dare, recensimîntul era să rămînă bun făcut fără strigătele reacției. 

Ce rău face reacția statului român? 

Închipuiască-şi cineva ce plină ar fi fost visteria în urma unui astfel de recensimînt, ce slujbe şi lefuri s-ar mai fi putut 
crea anume pentru patrioţi din sporirea dărilor, ce veselie pe tagma prorocilor reversibili! 

Ş-acum din toate acestea să nu s-aleagă nimic? Ba o să s-aleagă, că nu degeaba d. Brătianu e ministru la Finanțe. 

D-sa a promis să vină c-un proiect de lege care să prefacă lucrările turceşti de pînă acum în adevărat recensimînt. 
Oare un proiect de lege să poată face minuni? Să poată preface ceea ce nu-i recensimînt în recensimînt? Am auzit din bătrîni 
că sînt o seamă de molifte mult mai tari în privința aceasta. Dar a decreta printr-un proiect de lege că un iepure bătrîn e leu ni 
se pare cam greu, şi sîntem curioşi a vedea procedemintele de transformare substanţială pe care le va propune onor. ministru 
de finanțe. 

D. Brătianu ar trebui însă înainte de toate să scape de reacţie şi de opoziţie în genere, care-i pune bețe în roate tocmai 
cînd progresul e mai repede. Reacţia pretinde bunăoară că pentr-un lucru atît de simplu cum e un recensimâînt omul trebuie să 
fi învăţat carte. Se zice chiar — pretenţie reacționară desigur — că pentru asemenea lucrări se cer cunoştinţe de economie 
politică, de finanţe, de statistică. 

D. Brătianu — cu drept cuvînt fără îndoială — crede că toate acestea sînt mofturi şi nu-i trebuiesc unui om pentru a 
întruni toate condiţiile cerute unui dirigător al visti[e]riei. 

O dovadă vie că toate acestea sînt mofturi reacționare e unul mai cu seamă, dar şi alții, dintre directorii Băncii 


Naţionale. 

Iată cuvintele bunăoară cu cari s-a rostit d. Brătianu în Senat asupra acestui ilustru personaj. 


Unul singur am găsit care întrunea toate condițiunile şi căruia numai în genunchi nu i-am căzut, era d. Costinescu care sta la 


Bucureşti. Ce n-am făcut ca să-l fac să primească să fie secretar general la Ministeriul de Finanţe? 


Similis simili gaudet. Admiţînd că primul-ministru ştie ce vorbeşte, acele condițiuni toate pentru a fi secretar general 
la Ministeriul de Finanţe sînt patru clase primare şi un curs de violoncel. 

Reacţia, în simplitatea ei, crede de pildă că un om, chiar d. Costinescu fie, poate fi lăudat din puncte de vedere cu 
totul altele, atribuindu-i-se calităţi ce se pot atribui oricărui om, abstracţie făcînd de învățătură de carte. Primul-ministru ar fi 
putut găsi de pildă că d. Costinescu e frumos. Cestiune de gust, nu-i vorba, dar, în sfîrşit, se poate zice. Tot aşa ar fi putut 
spune că e bun orator ori om cu virtuți distinse, cristian pravoslavnic şi multe altele. Dar ca un om cu patru clase primare şi un 
curs de violoncel să fi întrunind toate, absolut toate condiţiunile pentru a fi secretar general la Finanţe, ba pentru a cădea în 
genunchi înainte-i, să primească să fie aşa ceva, iată ceea ce e. .. cam curios, ierte-ne-se espresia, şi reacţia, rea-bună cum o 
fi, se poate preface că nu înţelege. 


Să nu fie cumva vro mică confuzie la mijloc? 





D. Brătianu e un om foarte fin, un politician consumat, dar are un mic păcat: multă, multă carte nu prea ştie. Oare n-o 
fi confundînd dumnealui spiritul de afaceri, le savoir faire, cu ceea ce alţi creştini numesc finanţe? 

Apoi daca finanțe nu-nseamnă decît spirit de afaceri, atunci, onorabile prim-ministru, ţara e plină de economişti 
consumaţi. Chiar patrioţii-crisalide cari, prin comunele rurale, v-au durat recensimîntul actual, au spirit de afaceri şi, ceea ce-i 
mai frumos, aproape toți vor fi întrunind toate condiţiunile de a fi secretari generali la Ministerul de Finanţe, pentru că 
aproape toţi vor fi avînd cîte patru clase primare, getbeget primare din vremea bucoavnei. 

Pentru ca patrioţii-crisalide să devie însă patrioţi-fluturi le lipseşte o condiţie esențială: aripele armoniei, cursul de 
violoncel. 

Pe aripele armoniei, pe scara sunetelor de violoncel, patriotul-crisalidă devine flutur şi pluteşte în regiunile senine ale 
Băncii Naţionale. 


Dar reacţia tot reacţie rămîne: ea tot zice că nu-i bine daca patrioți fără ştiinţă de carte ajung oameni mari. 


[3 decembrie 1880] 


[IERI LA 5 1/4 SEARA...”] 


Ieri la 5 1/4 seara d. Brătianu părăsea Camera. În momentul în care îşi căuta trăsura, un individ, anume Pietraru, s-a 
aruncat c-un cuțit asupra primului-ministru, cercînd să-l înjunghie. După o scurtă luptă în care ministrul izbutise a abate 
lovitura întîia, d. Goga a sfărîmat cuțitul atentatorului cu bastonul său şi astfel s-a înlăturat pericolul în care plutise cîteva 
grele momente viața unuia din cei mai populari oameni de stat ai României. 

Nu găsim cuvinte destul de energice pentru a înfiera un asemenea atentat. 

Ca organ al unui partid ce reprezintă ordinea condamnăm din toată inima orice atentate, cu atît mai mult cînd ele se 
îndreaptă în contra unui bărbat învestit cu autoritatea statului. 

Trebuie să condamnăm un fapt care pune în pericol însăşi existența autorității statului, însăşi existența ordinei, prin 
atentate asupra vieţii celor învestiți cu autoritatea şi însărcinaţi cu mănţinerea ordinei. 

Mulţumind lui Dumnezeu pentru c-a abătut [de] deasupra capului ilustrului nostru concetăţean pericolul de-a deveni 
victima unei odioase crime, cată să constatăm că în fața acesteia orice resentiment de partid, orice diviziune încetează. Dacă 
oricine care, învestit c-o autoritate legală, e ameninţat, pentru aceasta chiar, de-a întîmpina în cale-i cuțitul ucigaşilor, atunci 
orice legătură între om şi om încetează, atunci se nimicesc însuşi bazele de constituire ale unei societăţi omeneşti. 

Trebuie să ne fie ruşine, ca români, că şi aci, unde nici una din căile legale de mişcare politică şi socială nu e închisă, 
se pot găsi indivizi cari, prin crime de asemenea natură, să arunce o neagră pată asupra ţării, asupra caracterului drept al 
poporului nostru. 

Dar fără cuvînt s-ar şi arunca o asemenea pată. De mult se ştie că în România se află ramificaţiuni ale unei mari 
societăţi internaționale care voieşte răsturnarea organizațiunii existente, răsturnarea tuturor instituțiilor ce stăpînesc în statele 


moderne. Din partea acestei ramificațiuni se presupune c-ar fi venind şi atentatul acesta. 

Dacă n-am relevat niciodată această mişcare nesănătoasă, dacă n-am combătut organele ei de publicitate ce-au apărut 
pîn-acuma am făcut-o pentru că guvernul însuşi nu dădea semne că i-ar fi atribuind vreo importanță, pentru că, discutîndu-le, 


le-am fi dat relief, pentru că critica e un piedestal ce nu se cuvine oricării idei, oricării mişcări. 





După ce însă periculoasele idei venite din tabăra nihilistă de peste Prut încep a-şi manifesta existența lor prin acte ca 
acesta, e de datoria guvernului de-a face cercetări şi de-a descoperi focarele în care s-au încuibat nu numai ideile de 
răsturnare, dar şi începuturile criminale de execuţiune. 

Oricît de aprinse ar fi certurile între partizi cari se combat pe un tărîm legitim, față cu realitatea crimei încetează toate 
şi oricare om ce are sentimentul statului şi a ordinei e indignat cînd în marea luptă de interese şi idei legitime, în lupta leală, 
apare din ascunzătorile lui ascuţişul instrumentelor crimei. 

Nu e nici o îndoială că ţara întreagă împărtăşeşte acest sentiment de indignare, că d. Brătianu va fi mult timp obiectul 
unor călduroase ovaţiuni. Şi daca primul nostru ministru găseşte cauze de legitimă întristare în această odioasă tentativă, pe 
de altă parte va afla desigur marea mîngîiere de-a vedea că prin această crimă însuşi autoritatea sa va creşte, iubirea de care se 
bucura din partea şi a amicilor şi a adversarilor săi va spori şi se va întări. Asemenea atentate, daca sînt odioase prin natura 
lor, sanctifică piepturile asupra cărora a fost îndreptate, îneacă într-un general sentiment de iubire toate recriminaţiunile 


politice, fac a se uita micile sciziuni; în contra unor asemenea încercări toată România e aliată pentru a le respinge şi reprima. 


[4 decembrie 1880] 


[„„D. DIMITRIE STURZA, RAPORTORUL COMISIEI...”] 


D. Dimitrie Sturza, raportorul comisiei Senatului pentru redigerea răspunsului la discursul tronului, a citit în şedinţa 
de la 1 decemvrie nu numai proiectul de răspuns, ci totodată un fel de espunere istorică a fazelor prin cari au trecut Moldova 
şi Țara Româneasca, cele două corăbii pe-o mare pururea turburată, pînă s-ajungă la domnia ereditară. 

Raportul d-lui Dim. Sturza prea e frumos pentru ca să nu figureze ca o pagină de istoriografie, de filozofie a istoriei 
chiar, în analele literelor române. Calamitatea politică a domniei elective e descrisă cu culori atît de vii, stabilitatea şi 
dezvoltarea continuitivă de sub domniile ereditare e atît de ademenitoare pentru orice spirit care tinde a vedea păstrîndu-se 
bunurile naționale pe cari le-am cîştigat în curgerea veacurilor încît nu ne îndoim că cititorii vor urmări c-un mare şi meritat 
interes mersul ideilor din discursul distinsului academician. D. Sturza e fără îndoială un academician adevărat, un om ce ştie 
multă carte, cu mult temei. 

Dar ceea ce va mira pe cititorul care-şi aduce aminte de ani abia trecuţi este marea schimbare care s-a operat în 
maniera de-a vedea a acestui bărbat. Oare d. baron Erdmann de Hahn este acela din care respiră astăzi un atât de înfocat şi pur 
dinasticism? Odinioară, acum cîțiva ani nu mai departe, aceeaşi pană oțelită care vede idealul românimii în îmbinarea 
dinastiei cu destinele țării revărsase pe răbdătoarea hîrtie apreciaţii asupra persoanei şi tendențelor Domnului pe cari ne sfiim 
de-a le reproduce. D. Erdmann de Hahn reprezenta alegerea de la 1866 ca o nenorocire pentru țară, susținea că toate partidele 
o recunosc aceasta, unele pe faţă, altele între patru ochi, dovedea că adevărata cauză a dezastrelor politice şi economice pe 
cari țara le sufere de la 1866 încoace se datoresc aproape esclusiv unui singur om...pe care desigur d. Sturza îl cunoaşte. 

Noi n-am fost niciodată de această părere; ba mănținem teoria generală că niciodată un singur om nu poate fi de vină 
la nenorocirile unei naţii, că vina caută a se atribui mai totdeuna unui sistem greşit sau nepotrivit cu dezvoltarea unui popor. 
Dar d. Erdmann de Hahn era consecuent de-o altă opinie. Ba, din arhiva bogată a istoriei universale se scoseseră pînă şi 


rațiuni suficiente pentru a se justifica acte de estremă violență în contra pretinşilor tirani. 





De unde dar această radicală convertire la principii atît de conservatoare precum le manifestă astăzi onor. d. Sturza? 

Mărturisim că nu înţelegem. Ştim prea bine că patronul „Presei”, care compara pe roşii cu Hödel şi Nobiling, a ajuns 
azi coleg al partidului politic pe care foaia sa-l combătuse atîta; ştim asemene că prezidentul unei republici oarecare e azi o 
persoană de încredere şi a partidului şi a Coroanei; ştim asemenea că abisurile dintre nație şi tron se astupă adeseori c-un 
portofoliu ministerial; dar d. baron îndeosebi formează totuşi un caz caracteristic de convertire politică şi, daca ne felicităm 
că principiile solide izbutesc a face atît de iluştri prozeliţi, ne e totuşi permis a ne mira de-o transformare substanţială a cărei 
rațiune suficientă nu ne e îngăduit de-a o şti încă. 


Noi nu bănuim această schimbare de opinii. Din contra, ne felicităm că încet încet spiritele mai mult ori mai puţin 

rebele încep a recunoaşte că statele, departe de a fi un contract sinalagmatic, bazat pe stipulațiuni convenţionale şi capriții 
momentane, sînt din contra producte ale naturii, susceptibile de un tratament normal şi de unul anormal, că, producte 
organice ale naturii fiind, ele au legile lor înnăscute înaintea oricăror legi scrise şi că cine le urmează pe cele dîntîi mai nu are 
nevoie de cele din urmă. Ne bucurăm că, alături cu teoriile importate din cîteşipatru unghiurile lumii, pătrunde convingerea 
că monarhia ereditară asigură mult mai bine progresul unei nații decît alte forme de guvernămînt. 

Ceea ce dorim însă (credem că d. Sturza va găsi dorința noastră foarte justificată prin o seamă de precedente) e ca 
această convertire să fie deplină şi pe de-a pururea. 

Căci — ceea ce-i ciudat în țara noastră — există oameni politici cari au cu totul alte principii în opoziţie fiind şi altele 
fiind la guvern, precum medaliile au aversul şi reversul lor. 

Aversul de astădată e frumos. Să nu ne pomenim mai tîrziu c-un revers pe cît se poate în contrazicere cu frumoasele 


dezvoltări istorice de azi ale învățatului membru al Academiei. 


[5 decembrie 1880] 


[„CALAMITATEA RUBLELOR...”] 


Calamitatea rublelor, departe de-a înceta, ia dimensiuni din ce în ce mai mari. Comunicatul publicat la 29 ale lunei 
trecute, prin care se stabilea măsura ca rublele să fie primite şi preschimbate la toate casele statului, n-a avut nici un rezultat 
şi n-a liniştit publicul. Nici nu era de natură de a-l linişti. Deşi comunicatul zice că toate rublele se vor primi spre schimbare, 
d. ministru de finanțe a declarat deja la 1 decemvrie în Adunarea Deputaţilor că, față cu mulțimea de ruble cari circulează, 
ministeriul nu dispune decît de mica cantitate de 5 milioane de franci în piese noi de cîte 5 fr. Mai considerînd că nici biletele 
Băncii Naţionale nu sînt confecționate, că ea se serveşte deocamdată c-un fel de plastografii, cu exemplarele neemise ale 
biletelor ipotecare pe cari le-a supus unui tratament de retipărire, barbar în felul său, avem tabloul complet al publicului față 
cu făgăduinţa statului de-a-i cumpăra toate rublele pe preț de 3,50. 

Iată dar o făgăduință făcută nu numai cu intenția de-a n-o ţinea, dar ştiindu-se bine imposibilitatea de-a-i da urmare. 
Căci, presupunînd chiar cea mai mare bunăvoință din partea statului de-a primi rublele în schimb pe monetă naţională, el n-o 
poate face aceasta pentru că nu are monetă națională, ba nu are nici bilete de bancă. 

Astfel dar guvernul a prefăcut rubla într-o marfă pe care nimeni n-o caută, toți o oferă. Oferta fiind prea mare, de 


vreme ce moneta în circulațiune e aproape esclusiv rubla, se-nțelege că marfa oferită cată să se ieftenească numaidecît, şi nu e 





de mirare daca, cu tot preţul oficial de 3,50, rubla nu e primită de schimbători decît pe 3,30 sau cel mult pe 3,35. 

Dar să venim la marele inconvenient, la acela al scabroaselor afaceri. 

Statul nu e-n stare a primi toate rublele; pe cîte le primeşte însă le cumpără cu 3,50. De la cine le cumpără, de la cine 
le-a cumpărat mai cu seamă în nefastele zile de la 27—30 noiemvrie? Neapărat că nu de la piață, ci de la privilegiații 
partidului. 

Publicul, nedeprins încă cu asemenea afaceri făcute în mare, se mai face jertfa unei pierderi substanțiale oarecum. Se 
ştie că avem moneta noastră divizionară în sumă de 26 milioane. Toată moneta aceasta o retrăsese Banca din circulaţie cînd 
şi-a deschis subscripțiunea. Această monetă divizionară care, în privința valorii intrinsece, e inferioară rublei, s-a ivit acum 
din lăzile Băncii, iar publicul primeşte bucuros o monetă inferioară, a cărei valoare fictivă e mănţinută numai prin puținătatea 
şi căutarea ei momentană, în schimb pe o monetă c-o valoare intrinsecă mai mare. 

Calamitatea rublelor s-a prefăcut la urmă într-un rău şi mai mare, care apasă în mod insuportabil populația 
Bucureştilor. Brutarii, pentru a-şi compensa pierderile ce le cauzează demonetizarea, a urcat prețul pîinii de la 40 la 70 bani. 
Somaţi de primărie nu de a scădea prețul, dar de a da pînea dreaptă la cîntar, ei s-au declarat de două zile în grevă De două 
zile bucureştenii nu pot cumpăra pînea decît pe preţuri fabuloase. 

lată rezultatele dezastroase ale acestei demonetizări neauzite, într-un moment în care statul, bogat în făgăduințe 


deşerte, scoate o monetă din circulaţie făr-a avea cu ce s-o înlocuiască. 


[6 decembrie 1880] 

[„E UN SEMN DE STATORNICIA PRINCIPIILOR...”] 


E un semn de statornicia principiilor şi instinctelor noastre conservatoare dacă atentatul îndreptat în contra d-lui I. 
Brătianu ne-a indignat mai mult şi mai adînc decît pe chiar amicii săi politici. Adversari ai ideei că prin crime e cu putinţă a se 
îndrepta ceva în sînul unei societăţi, înfierînd asemenea odioase tentative, ori în ce timp şi-n orice loc s-ar fi întîmplat ele, 
sîntem siguri ca răul la care dau naştere e pururea mai mare decît răul pe care pretind a voi să-l înlătureze. Maniera noastră 
de-a vedea cuprinde în sine condamnarea atentatelor, întărită prin amărăciunea că omorul lui Barbu Catargiu a rămas 
nepedepsit, că asupra d-lui Lascar Catargiu, om atît de drept şi de sincer, s-a ridicat asemenea brațul îndrăzneț al unui 
atentator. 

Dar dacă maniera noastră de-a vedea implică condamnarea atentatelor, dacă atmosfera principiilor conservatoare le 
esclude, n-o putem susține aceasta şi despre principiile la cari s-a închinat grupul roşu din ţara noastră. 

Precum nu e minune dacă Robespierre cade prin teoriile şi nedreptățile aceleiaşi revoluţii căreia-i dedese naştere, tot 
astfel nu e minune dacă un roşu, un luptător în alegeri, ridică mîna sa asupra capului partidului său propriu. 

D. Brătianu e unul din cei mai populari oameni de stat ai României. Dar a devenit popular nu prin ceea ce-a făcut 
pentru binele public, ci prin ceea ce făgăduia pe cînd era în opoziție, făgăduinţi pe cari nu le-a împlinit nicicînd. D. Brătianu a 
devenit asemenea un om ilustru prin miile de gazete care-i trîmbiţau numele său alăturea cu nenorocirile noastre. Şi dacă d. 
Brătianu nu e atît de ilustru ca Erostrat nu d-sa e de vină la aceasta, ci numai împrejurarea că opera strămoşilor noştri, vechea 
Românie, distrusă în favorul ideilor cosmopolite, nu era o zidire de-o văzută frumuseţe, ca templul Dianei din Efes. Era o 
zidire ideală a cărei risipă n-o putea simţi şi deplînge decît cel ce avea în inimă multă iubire de patrie şi o pictate aproape 


religioasă pentru spiritul drept şi eroic al trecutului nostru. 





Popularitatea ce consistă în esploatarea idealelor de progres e periculoasă, pentru că nu se bazează, ca cea adevărată, 
pe binele pozitiv ce l-ai făcut unui popor, ci pe binele ce promiţi a i--l face de acuma înainte, pe care-l promiţi chiar atunci 
cînd ştii că este irealizabil. 

Dar popularitatea d-lui Brătianu mai are şi o altă origine. Deşi e dureros a o discuta, totuşi vom face-o, nu numai 
pentru binele ţării, dar pentru binele d-lui Brătianu însuşi. Trebuie să se ştie că un om care-a fost obiectul unui atentat, chiar 
de-ar fi adversar, devine simpatic părții bine-cugetătoare a ţării şi asigurăm că şirurile de mai jos, chiar de-ar părea 
recriminațiuni, nu sînt în esenţa lor imputări adresate adversarului, ci argumente adresate omului cugetător în contra manierei 
de-a vedea pe care-o are el şi partidul său. 

Vom lua aceste argumente precum partidul roşu le prezintă în curgerea vremii. 

La 1848 s-a făcut asemenea o tragere la sorţi ca cea indicată de Pietraru. Era vorba a se trage la sorți asasinul lui Vodă 
Bibescu. Dac-am întreba cine-a prezidat la acel act, d. C. A. Rosetti şi-ar pleca ochii. 

Fiind în Franţa, d. Brătianu ia parte la tentativele de la Opera Comică şi de la Ipodrom, cari aveau de scop uciderea 
împăratului Napoleon III. Numai amabilității împăratului şi împrejurării că poliția a considerat acea tentativă ca pe-o scenă 
melodramatică de operă bufă d. Brătianu are a mulțumi că n-a fost pedepsit mai aspru pentru participarea sa. 


La 1870 „Românul” scria despre Domn că e un pion din şah în minele unui jucător dibaci cum e d. de Bismarck. 


Ş-această supremă trădare se va săvîrşi oare cu concursul unui guvern compus de români?!! Şi agintele supus al d-lui de Bismarck 


va găsi oare în România români destul de deznaturaţi cu cari să execute acest suprem ordin al stăpînului său? 


Aci Vodă e numit un agent al cărui stăpîn e d. de Bismarck şi carele, împreună cu români denaturați, săvârşeşte o 
supremă trădare în contra țării. 

Nu e decît natural daca acelaşi partid al cărui şef e d. loan Brătianu i-a trimis la 1876 Domnitorului, printr-un actual 
ministru plenipotenţiar, sfatul tăios „de-a scuti țara de-o crimă”. 

Tot la 1876 s-a săvîrşit asupra d-lui Lascar Catargiu un atentat. „Românul” dădea seama de acest fapt cu jumătate 
gură, părînd aproape a justifica ceea ce se întîmplase. 

Vedem asemenea în Paris pe fiii d-lui C. A. Rossetti întitulîndu-se „revoluționarii români” şi felicitîndu-se cu d-l Henri 
Rochefort, cu deportatul Rochefort, cu acela care are la redacția sa numai puşcăriaşi, după propria sa afirmare. 

Dar cîte se vor mai fi întîmplat pe cari nu le ştim, pe cari nu le putem proba cu acte autentice? E pentru noi sigur că 
din partea partidului azi la putere s-au tocmit un om însărcinat să asasineze pe d. Cogălniceanu. Acelui om nu i-a lipsit voința, 
ci numai curajul de-a-şi împlini fapta. 


Orice tentativă criminală are însă două elemente; întîiul e înclinație naturală a acelui criminal, elementul vinei sale 

proprii pe care o espiază prin pedeapsă. 

Dar al doilea element sînt motivele determinante, sînt acele justificări pe cari logica patimei sale le scoate din fundul 
sufletului. Acea legitimare pe care însuşi Satan ar găsi-o pentru a se arăta alb din negru ce este. 

Din acest punct de vedere judecînd vom vedea că sistemul de guvernămînt al d-lui Brătianu şi al partidului său a creat 
atmosfera în care asemenea fapte sînt posibile, în care autorii lor găsesc o legitimare a scopurilor lor. 

Cînd un om ce, după propria sa mărturisire, soldat fiind, a luat parte la răsturnarea suveranului său şi care, după 
ştiinţa tuturor, a proclamat răsturnarea Domnitorului la Ploieşti, devine sub d. Brătianu adiutant domnesc, ataşat ca om de 
încredere pe lîngă suveranul pe care a voit să-l răstoarne, d. Brătianu va permite tuturor rebelilor libertatea de-a conchide că 
impunitatea unui atentat la siguranţa statului şi a formei de guvernămînt e, sub domnia sa, un titlu de recomandaţie pentru a 


înainta pe scara ierarhiei sociale. 





Cînd d-l Brătianu nu se sfieşte a recomanda în Senat pe un om ca d. Costinescu ca unicul bun pentru a ocupa o înaltă 
demnitate în stat, pe un om de o elementară ignoranță, e evident că d-sa a ridicat neştiinţa la rangul de titlu de recomandaţie. 
Orice ignorant ambițios [î]i poate cere d-lui Brătianu o laudă egală. 

Cînd, în chiar Camera roşie, unii membri ai partidului guvernant, oameni poate simpli, dar cinstiţi, se-ntreabă cu 
mirare de unde amicii apropiaţi ai d-lui Brătianu sau protejaţii de aproape ai d-lui C. A. Rosetti, cari pînă alaltăieri n-aveau 
nimic, au astăzi, după cîţiva ani de guvernare, averi mari, e evident că, în sistemul de guvernămînt al d-lui Brătianu, chiar 
necorectitudinea în afaceri materiale, ca să nu zicem malonestitatea, e un titlu de merit. 

Cînd, în şedinţa de la 25 fevruarie a.c., d. Simion Mihălescu „ridică numai un mic colţ al vălului care acopere 
scabroasa afacere”, iar afacerea e canonizată prin trecerea la ordinea zilei, d. Brătianu va concede că această canonizare e 
tocmai atmosfera necesară, plină de electricitatea crimei. 

Crede oare serios d. Brătianu şi partizanii săi că, ridicînd impunitatea înaltei trădări, ignoranța, amenințările de 
asasinat la rangul de titluri de merit, a putut-o face aceasta fără o adîncă primejduire a spiritului public? Crede d. Brătianu că 
nu se vor găsi oameni cari să ia la serios principiile pe care d-sa le-a practicat la Ipodrom, la Opera Comică, la 1848, la 1876, 
şi cari să-şi zică în sine-şi că atentatul e o virtute, precum înalta trădare e un merit? 

Astfel teoriile roşii îşi dau roadele lor naturale. 

Daca deplîngem şi condamnăm atentatul o facem, pe lîngă sentimentul general de oameni şi de creştini, şi dintr-un 
punct de vedere propriu nouă şi numai nouă, propriu ideilor conservatoare. 

Din punctul de vedere cosmopolit şi roşu d. Brătianu nu culege, din nefericire, decît ceea ce-a semănat din nou în ţara 
noastră dreaptă şi veche. Stîrpindu-i-se prin idei importate din cîteşipatru unghiurile lumii idealul ei religios şi național, 
nimicindu-i-se poate viitorul ei material, vechea Românie — acum o Americă dunăreană — a devenit o mlaştină de scurgere 
nu numai pentru prisosul moraliceşte bolnav al populaţiunilor europene, ci inteligența națională a devenit o mlaştină de 
scurgere pentru ideile nesănătoase din Apus. 


Cu drept cuvînt dar un ziar din provincie esclamă, la înregistrarea odioasei fapte: „Ale tale dintru ale tale, Brătiene!” 


[9 decembrie 1880] 


[„AM DISCUTAT IERI CU NEPĂRTINIRE...”] 


Am discutat ieri cu nepărtinire efectele dezastroase pe cari principiile profesate de partidul d-lui Brătianu au trebuit 
să-l aibă asupra spiritului public; am arătat atmosfera încărcată de electricitate care s-a creat prin demoralizarea conştiințelor, 
prin necredinţa în merit, în adevăr, în muncă, pe care sistemul liberalismului roşu a trebuit să-l înrădăcineze în inimi. 

Dar numai asupra conştiinţei poporului s-a exercitat trista influență a ideilor partidului roşu? 

Ce sentiment cată să se fi înrădăcinat în inima Domnitorului față cu acea categorie de oameni cari ieri l-ameninţau şi-l 
batjocureau, azi îl linguşesc? 

Din cîte am scris noi, adesea a vorbit patima politică, adeseori am discutat cu amărăciune, nu tăgăduim, rolul de 
regulator pe care ar trebui să-l joace Coroana în luptele noastre politice. Dar în mijlocul acestei discuţii sîmburele unei negre 


îndoieli încolțea în adîncul inimei noastre. Ce respect, ce iubire mai poate avea suveranul nostru pentru 





un popor unde impunitatea rebeliunii, a libertinajului penelor şi gurilor sînt merite, sînt titluri de recomandaţie, sînt chiar 

substanţa pe care se întemeiază un partid atît de numeros ca cel roşu? 

Un grup de oameni cari abia proclamaseră la Ploieşti răsturnarea formei de guvernămînt şi a dinastiei se recomandă 
— peste cîţiva ani — Coroanei spre punere în funcțiuni, şi condeiul răbdător al suveranului iscăleşte. 

Un ilustru academician descrie, sub pseudonimul Erdman de Hahn, persoana Domnitorului ca pe principala cauză a 
tuturor nenorocirilor noastre, ba o descrie ca fiind în conivenţă cu gheşeftarul Strusberg şi cu prinţişorii coțcari. La venirea 
ministerului liberal, Domnul îşi rezervă anume ca pseudonimul de mai sus să nu fie colegul d-lui Brătianu, iar acesta izbuteşte 
totuşi a-l introduce. Condeiul răbdător iscăleşte decretul de numire. Acelaşi academician scoate din arsenalul istoriei şi a 
vastelor sale cunoştinţe o armă pe cît se poate de periculoasă, teoria că, în caz de necesitate, uciderea regilor e permisă, 
ilustrul teoretician nu se sfieşte a fi astăzi ultradinastic. 

Un scriitor de pasquiluri, pe cît de nesărate pe atît de meschine şi veninoase, îndreptate însă contra familiei domneşti, 
e propus să fie recompensat cu singura medalie cu care la noi se recunosc merite literare şi ştiinţifice. Condeiul răbdător 
recunoaşte că în adevăr acele pasquiluri constituie un merit literar. 

Un altul zice că „un abis e între tron şi țară”. Abisul încetează de-ndată ce se umple c-un portofoliu ministerial. 

Dar i se mai prezintă şi alte lucruri vederii suveranului. 

Un om e implicat într-o mare afacere pe cît se poate de scandaloasă, care se denunță. Acest om e mănţinut în funcție; 
dirijează, însuşi cercetările făcute în contra sa; partidul ţine morțiş a-l reabilita, alegându-l în Senat. Aci el însuşi denunță. că 
există această scabroasă afacere, dar majoritatea roşie a maturului corp trece la ordinea zilei, lăsînd să recază colțul vălului ce 
se ridicase. 

Cînd vedem pe suveran înregistrînd, desigur nu cu nepăsare, toate lucrurile acestea, ne vine a întreba ce soluțiune să 
dăm problemului psicologic a acestei nesfîrşite îngăduinți. 

Noi am discutat rolul de regulator al vieţii politice pe care-l exercită Coroana pretutindenea şi am ajuns la concluzia 
că „un suveran nu poate, fără paguba ţării şi fără viciarea spiritului public, să renunţe la prerogativele sale”. În orice caz, dacă 
pentru tăria unui decret de numire, înaintare, decorare, se cere semnătură capului statului, acesta e în drept de-a o refuza, de-a 
opune legitimul sau veto unei propuneri incorecte sau imorale a ministrului său. 

Dar aci vine întrebarea dacă, față c-un spirit public adînc viciat, față c-o societate unde rebeliunea, ignoranța, spiritul 
de gaşcă sînt merite, Domnul mai e în stare de-a-şi exercita rolul său binefăcător în viaţa constituțională; dacă, maleabilitatea 
caracterelor roşii nu i-a inspirat sentimentul că acel corectiv al controlului său ar fi o zădărnicie, dacă în fine n-a renunțat de-a 
spera roade mai bune de la generaţia actuală. Un principe la poarta memoriei căruia bat atîția muritori e din natură predispus a 
nu prea crede protestaţiile interesate ale oamenilor, dar ce preț va mai pune pe caracterul unui om care, printr-un simplu 
decret, devine, din antidinastic dinastic, din republican monarhist, din liberal autoritar, din rebel credincios, din pasquilant 
umilit primitor al medaliei Bene-merenti? 

Influenţa manierei de-a vedea a roşilor s-a reflectat aşadar cu aceleaşi rele urmări şi asupra poporului şi asupra 
suveranului. 

Dacă ni s-ar cere formula după care se manifestă activitatea suveranului în urma marilor decepţiuni ce i le-a pregătit 
partidul roşu, am zice că. M.S. Regală vizează în adevăr la consolidarea dinastiei şi a viitorului țării, însă nu pe aceeaşi linie 
cu tendenţele actualității, ci pe-o linie paralelă. Înmulțirea armatei, asigurarea succesiunii la tron, o sporire continuă a puterii 
Casei sale proprii şi o continuă zădărnicire a tendenţelor revoluționare ale partidului roşu, prin faptul că, ajungînd la putere 
acest partid se renegă, se dezminte, face contrariul de ceea ce zisese, iată elementele cari ne fac a admite că există o deosebire 
între viitorul pe care Domnul l-o fi sperînd pentru fara menită a fi moştenirea dinastiei sale şi între viitorul poporului care 


locuieşte în această țară. 


[10 decembrie 1880] 





GAMBETTA ÎN ŞTIINŢĂ ȘI POLITICĂ 


Mai zilele trecute s-a serbat la Paris jubileul de cincizeci de ani al Asociaţiunii Politehnice. Cu această ocaziune 
Gambetta a ţinut un discurs din care credem că este bine să reproducem pasajele mai remarcabile. Sala Sorbonnei a fost plină 
de lume; erau față foarte multe dame. Oratorul a fost primit cu aplauze frenetice. Luînd cuvîntul, Gambetta a zis că viitorul 
Franţei depinde de la ştiinţă. Institutul Politehnic este una din creaţiunile cele mai bune ale celor din urmă cincizeci de ani. 
Din istoria acestei instituţiuni se vede că oameni, în afară de orice ambiţii, de orice pasiuni, urmăresc cu energie o ţintă fixă 
— de-a lumina pe toată lumea. În faţa clarității şi-a majorității ştiinţei dispare tot ce este superstiție, fantom sau negură, şi în 


ştiinţă nu e altă crimă decît a imprima creierilor ce nu este exact. În fața ştiinţei exacte dispare orice metafizică, căci ştiinţa 

este adevărată şi pozitivă. 

Fiindcă politica se amestecă pretutindeni, Gambetta a trebuit să vorbească şi de dînsa. 

Institutul a făcut cea mai bună politică evitînd orice polemică şi [opunîndu-se] tuturor rivalităților personale. 
Societatea doctă, rezămîndu-se pe demonstraţia ştiinţifică şi pe armele pozitivismului, a dat lucrătorului un exemplu bun. 
Aceasta este adevărată comuniune democratică, căci lucrătorii vor ca, în fața demonstrațiunii adevărului, să piară fantoma şi 
declamaţiunea; ei vor să vadă cine are dreptate, căci numai cine are dreptate poate conta pe sprijinul poporului. De aci înainte 
o nouă dialectică, va permite Franţei să păşească înainte spre un viitor frumos şi pacinic. Orice ar face agitatorii, fiți siguri că 
ţara a rămas liniştită şi rămîne absolut liniştită. Aceia cari cred că umanitatea este un obiect al experimentelor acelora ştiinţa le 
spune că sînt sofişti şi profeţi falşi. Şi, cînd văd cum aceşti grămăditori de nori se silesc a-şi mănține sofistica, atunci le zic cu 
poetul florentin: „Văd şi trec!” 

În fine, Gambetta se adresează cu un apel cătră dame, ca să vie în ajutorul republicanilor spre a combate pe inimicul 
comun. Acum Asociațiunea poate a-şi lua de diviză strigătul: „Tot pentru patrie, pentru ştiinţă şi glorie!”. Acest discurs a fost 


adeseori întrerupt de frenetice salve de aplauze. 


[10 decembrie 1880] 


FOILETONUL NOSTRU LITERAR 


Cu n-rul de astăzi începem a publica în foiletonul nostru literar raportul pe carele P.S.S. Episcopul de Roman l-a 
prezentat în sesiunea aceasta a Sf. Sinod. Acest raport, privitor la retipărirea şi editarea cărților bisericeşti, e o lucrare 
concepută cu toată adîncimea şi cu toate cunoştinţele istorice şi filologice pe cari le cere însemnătatea obiectului. Rezervîndu- 
ne onoarea de-a reveni asupra raportului şi a cestiunilor pe cari le tratează, indicăm deocamdată că lucrarea arată, pe de o 
parte, efectul unificatoriu pe care limba cărţilor bisericeşti au avut-o în trecut asupra scrierii şi pronunţiei întregului popor 
românesc, iar pe de altă parte se îndoieşte dacă stadiul actual de nelimpezire a cestiunii ortografice şi fonologice nu ar fi 


primejdios pentru unitatea şi viitorul limbei noastre daca s-ar răsfrînge asupra reeditării cărților bisericeşti. 


[12 decembrie 1880] 





„ADEVĂRUL DOARE; NIMIC NU DOARE 
CA ADEVĂRUL ...”] 


Adevărul doare; nimic nu doare ca adevărul. Deşi am declarat că odioasa faptă îndreptată contra d-lui Brătianu ni-l 
face mai simpatic decum era în genere, că-i sanctifică pieptul în ochii noştri şi ai țării, că autoritatea sa cîştigă şi se întăreşte, 
că, iubirea amicilor şi a adversarilor crescînd, [î]i dă cel puţin o mîngîiere care compensează întrucîtva impresia penibilă a 
acelei fapte, „Românul” ar fi pretins mai mult, ar fi pretins să tăcem, să nu arătăm că aceste sînt teoriile roşie, apucăturile 
roşie, espedientele roşie cari a fost duse ad absurdum prin acea încercare criminală. 

Am spus-o şi o repetăm, nu adversarilor le vorbim acuma; Dumnezeu ştie că în acest moment orice recriminaţiune e 
departe de noi. Faţă c-o asemenea faptă nu sîntem, nu putem fi adversarii nici ai cetățeanului care a fost espus, nici ai omului 
de stat contrar nouă. Dar vorbim cu omul cugetător, abstracţie făcînd de toate certurile noastre, şi cu durere îl întrebăm: Ce-ai 
făcut din România? Nu învinovăţim, nu osîndim pe adversari; ceea ce voim e ca să-şi deschiză ochii, să vază limpede o dată 
în viaţa lor unde duc acele teorii internaţionale, unde conduce amiciţia cu Jules Allix, Orsini, Rochefort şi ceilalți. 

La tiradele apocaliptice pe cari „Românul” binevoieşte a le revărsa oncțios asupra evenimentului nu vom răspunde 
nimic; dar vom releva ceea ce ne atinge pe noi direct în articolele pe cari ziarul partidului roşu le publică de trei zile încoace. 


„Românul” susține că d. Pietraru a fost 


aginte electorale la Tîrgovişte al partidei de la „Timpul” şi redactore al ziarului din Tîrgovişte „Vestea” sau „„Iîrgoviştea”, organ al 


acestei partite. 


Afirmare pentru afirmare. Susţinem că acest domn a fost mult timp roşu şi agent electoral al roşilor. Dar nici nu putea 


fi altceva decît roşu. Singur partidul d-lui Brătianu primeşte în sînul său pe toți transfugii, pe toţi incolorii, pe toți cari-şi 

încearcă norocul cînd într-o parte, cînd într-alta. În şirurile roşiilor vom găsi foşti separatiști cari, cu revolverul în mînă, au 
proclamat dezlipirea Moldovei din corpul României, vom găsi conservatori ruinați cu desăvârşire, vom găsi pe toți aceia cari 
nu au nimic de pierdut, totul de cîştigat. Ne pare rău că e aşa, dar aşa este. 

Oare „Presa"! n-a fost odinioară foaie conservatoare? Nu era redijată de pene conservatoare, dar pretexta a avea ideile. 
Destul că toate aceste pretextări de principii pentru căpătuire curg, ca izvoarăle spre mare, în sînul marelui partid roşu, căci şi 
d. Pietraru, cum [î]l numeşte „Românul”, şi-a găsit slujbuşoara sa în resortul administrat de d. Brătianu. 

„Românul” ne mai face imputarea ca într-o adunare conservatoare (la 26 aprilie 1879) unul din cei din acea întrunire a 


zis : 


Domnilor, am scris o broşură în care dovedesc că d. C.A. Rosetti a omorît pe Barbu Catargiu; vă rog să contribuiţi s-o tipăresc şi ca 


să dăm o răsplată celui care va omori pe C.A. Rosetti şi pe I. Brătianu. 


E inexact ce spune „Românul”. Persoana de care vorbeşte e d. maior Crainic, carele, după închiderea şedinţei acelei 
Adunări, după ce prezidentul părăsise scaunul, a rostit acele cuvinte a căror solidaritate n-a luat-o nimeni. Dovadă e că nimeni 
n-a contribuit ca să se tipărească broşura şi că n-a apărut nici pînă acuma, deşi e scrisă demult. Dar d. maior Crainic are 
această convingere? ÎI priveşte. D-sa crede una şi bună că un anume Donca, care trăieşte azi la Ada-Kale, a fost instigat de 
roşii pentru a comite acea faptă. Pentru noi ea este şi a rămas ce-a fost: o problemă nerezolvată, cu oarecari indicii ce dau loc 
la bănuieli, dar nimic decît bănuieli vage, cărora nu le-am dat pînă acum nicicînd forma concretă a unei acuzări. 

Într-alt număr „Românul" zice că e adînc îngrijat cînd vede „bărbaţi ca cei de la «Timpul» scuzînd, daca nu aplaudînd 
asasinatul”. 


Degeaba se îngrijeşte şi rău vede „Românul”. 





Nu scuzăm, nu justificăm nicicînd o crimă. Dar căutăm a o esplica: între scuză şi esplicare e o deosebire cît cerul de 
pămînt. Dacă vom esplica peripețiile prin care trece sufletul lui Richard al III[-lea], dacă vom dezvăli acele sofisme adînci şi 
tenebroase pe cari un mare critic al lui Shakespeare le numeşte „logica patimei", nu scuzăm şi nu justificăm crimele regelui 
Angliei. Ei bine, şi Pietraru şi altul ca el în ajunul unei asemenea fapte şi-ar putea ţine un lung monolog, în care ar zice 
următoarele: 

„La 1848 oamenii cari stăpînesc azi în România au pus la cale asasinarea lui Vodă Bibescu. Din prăvălia unui pretins 
librar era să se tragă focul. 

În Franţa d. Brătianu a luat parte la conspirația de la Opera Comică. 

La 1876 oamenii ce stăpînesc azi în România l-au sfătuit, printr-un actual ministru plenipotenţiar, pe Domn să 
scutească țara de-o crimă. 

Văd conspiratori, rebeli, pasquilanți, lăudători ai regicidului ajungînd mari în țara aceasta. 

Atunci? Atunci iată calea de-a sui repede treptele sociale!" 

Acest monolog, pe care-l citim în sufletul omului cu înclinări rele, l-am văzut repetat sub altă formă într-o foaie roşie, 
cu care îndealtmintrelea nu discutăm. 

Ce? zicea acea foaie. Ni se impută că am conspirat? Se-nţelege. Şi Napoleon a conspirat şi a ajuns împărat, şi contele 
Andrassy a conspirat şi a ajuns cancelar, de ce cutare şi cutare român să nu fi conspirat pentru a ajunge unde este? 

Dar la ce toată discuţia? Negă „Românul” datele de mai sus, cari le-am înşirat în monologul ce-l atribuim d-lui 
Pietraru? Nu le negă. Dacă le-ar nega, i-ar merge rău, pentru că am invoca mărturii, irecuzabile mărturii. 

Redactorii „Românului” pot vedea că vorbim fără patimă de partid, fără ură. Prin această crimă toate teoriile roşii sînt 
duse ad absurdum. Condamnăm faptul, felicităm din inimă pe d. Brătianu că Dumnezeu i-a păstrat viața, dar sperăm că 
această întîmplare va fi un învățămînt pentru partidul roşu de-a se feri să amenințe pe Domn cu o crimă din partea țării şi că, 
de acum înainte cel puţin, impunitatea conspiraţiilor, rebeliunilor, încercărilor criminale, nu vor mai fi taxate de patrioți ca 


titluri de merit. 


[13 decembrie 1880] 


[„REPREZENTAŢIA IZBUTITĂ DE IERI...”] 


Reprezentaţia izbutită de ieri seara a Bărbierului de Sevilla dată de trupa italiană a fost onorată de prezența M. Sale 

Regale Doamnei. M. Sa Regală asista la reprezentaţie cu acea veselă amabilitate care distinge totdeuna pe Doamna României. 
M. Sa era însoțită de d-na Mavrogheni. 

Între spectatori era multă lume aleasă, între alţii d-nul V. Alecsandri cu familia, d. general Florescu, asemenea cu 
familia, şi multe alte notabilități din lumea diplomatică şi din societatea înaltă a Bucureştilor. În loja domnească de la mijloc 
erau. domnişoarele de onoare şi fostul prezident al Republicei foarte pasajere de la Ploieşti. Orice lumină îşi are umbra sa. 

D-ra Monale, care-a jucat rolul Rosinei din Bărbierul de Sevilla, s-a distins mai cu seamă în romanţa din actul al 3- 
lea, deşi în genere reprezentaţia a satisfăcut exigenţele muzicale ale publicului nostru. 


Astăzi se repetă aceeaşi piesă. 


[13 decembrie 1880] 





[„NOUĂ ŞI INTERESANTE ...”] 


Nouă şi interesante din toate punctele de vedere sînt vederile pe cari le exprimă prințul Grigorie M. Sturza într-o 
telegramă adresată d-lui G.B. Chrisoscoleu-Platana, telegramă pe care acest din urmă domn a fost autorizat a o publica în 
ziarele capitalei. 


lată textul acestei telegrame: 


D-lui Grigore Hrisoscoleu Buzoianu, 

Str. Griviţa, 40 

Te poftesc să publici îndată în ziarele capitalei scrisorile mele, prin cari v-am prescris să nu faceți agitațiuni în Clubul 
Democraţiei Naţionale, ci să vă ocupați numai de-a mări numărul aderenților la partid pe cale legală. Asemenea să publicați 
imediat scrisoarea mea prin care arăt cauzele pentru cari suprim ziarul „Democraţia naţională”, din cari cele dentii sînt: 

I. Pentru că iarna trecută. a ocărît pe generalii Români cari au comandat dincolo de Dunăre. 

II. Pentru că în toate zilele ocărăşte nu numai pe Rosetti şi pe Brătianu, dar şi pe întregul partid liberal naţional, a 
cărui principii politice sînt mai apropiate de principiile partidului nostru decit principiile tuturor celorlalte partizi. Cel puţin 
au cu noi această mare asemănare că sînt democrați şi au combătut alăturea cu Rusia. Aceste publicațiuni sînt neapărate 
pentru a înfrunta calomniile. 

Tototdată te autorizez să publici şi această depeşe. 

Gr. M. Sturdza 


Deşi telegrama de mai sus se împrumută la fel de fel de comentarii, credem că asupra identității principiilor partidului 
democratic național cu principiile roşiilor a existat pînă acuma o mare îndoială şi nu putem fi decît mulțumitori prințului 
Grigore M. Sturza dacă a binevoit a ne lumina asupra acestei împrejurări, pîn-acum cu totul necunoscute. Ne aflăm în fericita 


poziţie a celebrului Diaz cînd, pe luciul nesfîrşit al mării, a-nceput a i se ivi de departe capul Bunei-Speranțe. 


[13 decembrie 1880] 


[„OBICINUIŢI A ȚINEA PE CITITOR ...”] 


Obicinuiţi a ţinea pe cititor în curent cu cele ce se scriu în ziarele străine despre ţară, comunicăm următorul articol din 


„Le Nord”, care cuprinde o foarte fidelă dare de seamă a situaţiei noastre interioare. 


În una din cele din urmă şedinţe ale Camerei deputaţilor din România d. Brătianu a avut un eşec care, deşi nu 
priveşte decit o cestiune de tot secundară — era vorba de-o cestiune de incompatibilitate între mandatul legislativ şi oarecari 
funcții — totuşi e îndestul de interesant spre a fi ținut minte, pentru că e întiia dată, după cum credem, ca d. Brătianu să fie 
pus personal în minoritate într-o dezbatere în care, dintre membrii cabinetului, numai d-sa a intervenit. Un deputat, 
viceprezident al Camerei în sesiunea precedentă, acelaşi care, acum şapte luni, luase inițiativa moţiunii ce avea de obiect de- 
a reclama constituirea unui ministeriu omogen, moţiune în urma căreia d. Cogălniceanu şi-a dat demisia din Ministeriul de 


Externe, d. Fleva a fost numit advocat al statului în timpul vacanțelor. Esprimîndu-se în grupurile parlamentare opinia că 


402 


aceste funcţii nu sînt compatibile cu exerciţiul mandatului legislativ decit cu condiţie ca deputatul care le primeşte să-şi dea 
demisia şi să se prezinte din nou dinaintea alegătorilor şi după ce, pentru a-şi degaja personalitatea, s-a luat hotărirea de-a 
supune cestiunea Camerei întru cit priveşte funcțiile de advocat al drumurilor de fier ale statului, d. Fleva şi-a dat demisia 
dintr-un scrupul foarte onorabil. Camera avea să hotărască asupra demisiei acesteia. D. Brătianu a cerut să nu se 
primească, esplicind că era o cestiune de principiu, independentă de orice cestiune personală, pe care Camera avea a o 
rezolva, că e vorba de-a se crea un precedent şi că trebuie să se ia seamă de-a nu întinde preste măsură, pe calea 
interpretației, cercul însărcinărilor şi slujbelor asimilate funcţiilor publice. A susținut deci că advocatul care devine sfătuitor 
al statului nu este nici într-un chip investit c-o funcție publică şi, după ce-a dezvoltat mult timp teza aceasta, a insistat în 
termeni foarte stăruitori ca să se refuză demisia, declarind că, dacă ar fi avut cea mai mică îndoială în conştiinţa sa, n-ar fi 
intervenit. 

Prezidentul Consiliului a întimpinat din partea a doi oratori din opoziție o energică contrazicere, s-a cerut scrutinul 
secret de cătră unul din ei, ceea ce indica limpede că opoziția dădea votului o însemnătate reală, şi c-o majoritate de 41 


voturi contra 35 demisia a fost primită, iar Camera a declarat prin acest vot, în contrazicere 





cu opinia d-lui Brătianu, că deputaţii numiţi advocaţi ai drumurilor de fier ale statului, a unor administrații publice, prin 
faptul că primesc acele funcţii sînt a se considera ca demisionaţi şi obligaţi a se supune unei realegeri dacă nu vor să renunţe 
de la mandatul lor legislativ. 

Fără a exagera însămnătatea acestui vot, [î]l putem considera totuşi ca un semn ce indică o tendenţă de dezagregare 
a majorității. Un bun număr de deputați ai stingei nu disimulează nemulțumirea lor cu remaniarea ministerială, care a făcut 
să intre în cabinet nu doi membri luați din rîndurile partidului înaintat, ai cărui şefi sînt d-nii Rosetti şi Brătianu, ci pe d-nii 
Teriachiu şi Conta, ce aparțin grupului liberal-moderat din Moldova. Se pare că d. Conta luase angajamentul faţă cu d. 
Brătianu de-a-i atrage acest grup şi, dacă judecăm după, o scrisoare publicată în ,„ Timpul”, tînărul ministru al instrucției 
publice s-au arătat chiar puţin rezervat în alegerea mijloacelor întrebuințate pentru a ajunge la acest scop. Dar partidul 
înaintat nu pare dispus nici acum de-a ținea seama de-o convertire ce se manifestă în asemenea condiții, precum n-a fost 
impresionat în mod favorabil, în momentul intrării sale în ministeriu, prin sprijinul pe care zicea că e în stare de-a-l aduce 
cabinetului. Situaţia d-lui Conta e așadar îndestul de grea şi se vorbeşte din nou de-o criză ministerială. D. Teriachiu, care 
nu şi-a sacrificat, ca d. Conta, opiniile sale liberale-moderate intrînd în cabinet, va fi esclus, ca şi d. Conta, din combinaţia 
cea nouă, din care nici d. Boerescu nu va face parte. 

Partidul înaintat care se află acum la putere fiind însă puţin prevăzut cu oameni de guvernămint, ceea ce esplică 
împrotivirea d-lui Brătianu la solicitările amicilor săi cari-l împing să formeze un minist[eriu] omogen, partidul acesta, mai 
fiind apoi şi frămiîntat de numeroase competițiuni personale, nu va fi cu neputinţă ca starea de criză, care de şapte luni e 
aproape permanentă, să se mai prelungească încă cîtva timp. Într-o întrunire a partidului de acum cîteva zile, d. Rosetti, 
prezidentul Camerei, ar fi exprimat chiar părerea că e bine ca partidul să aibă răbdare şi să facă să dureze de bine de rău 
cabinetul actual. D. Rosetti, care e designat în cercuri politice pentru portofoliul Internelor, în ziua în care se va constitui un 
ministeriu omogen din care toate centrele vor fi escluse, nu e tocmai doritor, după cum se vede, de-a lua în momentul acesta 
direcția departamentului ministerial. D. Conta spune în scrisoarea de care am vorbit mai sus că trebuie a se face silințe 
„pentru a nu lăsa să se sporească rîndurile opoziţiei tocmai în momentul în care ca se agită şi se organizează”. Chipul cu 
care partidul progresist administrează ţara n-a fost poate fără influenţă asupra acestei redeşteptări a opoziţiei, care 
preocupă pe ministrul instrucției publice. D. Codrescu a interpelat, într-alt rind, în Camera deputaților, pe prezidentul 
Consiliului, ministru de finanțe, asupra alterării aşezării impozitului, de care s-au făcut culpabili agenţii guvernului pentru a 
forța impozitul fonciar. Aşezarea acestui impozit se întemeiază pe evaluarea venitului fonciar, de la care statul ia 6 la sută. 
Această evaluare s-au exagerat în genere în aşa chip de către comisiile de recensimint că produsul impozitului s-ar fi sporit 
în realitate cu mai multe milioane şi s-ar fi ridicat din toate părţile ţării plingeri extrem de vii. D. Brătianu a fost silit să 
recunoască că se comiseseră abuzuri numeroase şi s-a obligat a aduce peste puţin un proiect de lege care să permită 
îndreptarea răului. Dar d. Ionescu şi mai mulți din colegii săi au prezentat o moțiune care determină ca operaţiunile făcute 
să se declare anulate. Această moțiune va da loc fără îndoială la o dezbatere vie; plingerile cari au provocat-o şi cari se 
referă la întregul administraţiei trebuie să fie foarte serios întemeiate pentru ca, în discursul tronului, ministerul să-l facă pe 
principele Carol să-şi esprime părerea de rău că grijile politice ale trecutului au împiedecat pe guvern de-a da toată atenţia 


dorită administraţiei dinlăuntru a țării. 


[14 decembrie 1880] 

[„EXISTĂ, SE VEDE...”] 


Există, se vede, între radicalii din România un fel de dicţionar secret de locuţiuni, de parole ce au valoarea unor 
ordine de zi, cari ne rămîn necunoscute nouă profanilor precum: „Vegheaţi! Ora a sosit” şi altele de acestea. 

O foaie din Focşani, „Luptătorul”, dînd seamă despre atentatul încercat asupra d-lui Brătianu, încheie cu cuvintele : 
„Ale tale dintru ale tale, frate Brătiene!” Fost-or-fi potrivite cu ceea ce se petrecuse, avut-or-fi aceste cuvinte alt farmec 
asupră-ne nu ştim, destul că, la încheiarea unui articol în care condamnam fapta, cercam însă a explica cum instinctele rele, 
înclinările criminale ale oamenilor găsesc în precedentele create de principiile şi apucăturile roşiilor o atmosferă ce le prieşte, 
pusesem şi noi cuvintele, rămase în mintene la citirea ziarului din provincie, „Ale tale dintru ale tale”. 

Nici prin vis nu ne trecea că, din întîmplare, puseserăm mîna pe una din acele locuţiuni mistice, din acele devize ale 
partidului roşu de cari ascultă orbește toată suflarea patriotică, că noi, neconsacraţii în misterele organizației internaționale ale 


societăţii de exploatare, atinsesem cu vîrful condeiului un triangul cabalistic din marea carte secretă a partidului. 





Odată atinsă, această formulă a început să geamă sub pana d-lui C.A. Rosetti, d-sa s-a ținut obligat a ne da o explicare 
pe larg a acestor vorbe şi a făcut-o în cinci articole consecutive ale „Românului”, în acel stil oncţios şi apocaliptic care-i-e 
propriu. 

lată ce însemnează această nefericită cabală după esplicarea „Românului”. 


Cuvintele „Ale tale dintru ale tale”, zise asupra unui asasinat şi aruncate victimei asasinatului, cuprind însăşi legitimarea crimei. 

A zice unui om asupra căruia s-a făcut o încercare de asasinat „ale tale dintru ale tale” este a-i zice „ai meritat a fi asasinat”. 

Toţi asasinii zic victimelor lor „ale tale dintru ale tale”; mai cu seamă în asasinatele politice aceasta este o regulă fără escepţiune. 

E foarte trist că organul de căpetenie al partidei conservatoare a adoptat această deviză a asasinilor. . . 

Depinde de partida conservatoare de a proba ţării, printr-o dezaprobare categorică, că nu în numele ei „Timpul” a adoptat această 
deviză. Nouă ni se pare că principiele conservatoare ar reclama această regulare, căci altfel ar putea să intre în societatea noastră un virus 
dizolvător care să nu cruţe pe membrii partidei conservatoare mai mult decît pe membrii partidei liberale; şi la fiece lovitură de cuţit sau de 
pistol ar răsuna deviza adoptată de organul partidului conservator: „Ale tale dintru ale tale”. 


A zice „ale tale dintru ale tale” unui bărbat politic în urma unei încercări de asasinat. . . este în adevăr culmea neomeniei. 


lată dar ce însemnează acest fatal cuvînt, asupra adîncimii înțelesului căruia d. C.A. Rosetti a trebuit să ne 
lămurească. 

„Ale tale dintru ale tale” însemnează: 

Legitimarea crimei; 

Judecata: „Ai meritat să fii asasinat”, 

În regulă fără escepţie aceasta e deviza asasinilor; 

Un virus dizolvător; 

Culmea neomeniei. 

Poate fi sigur d. C.A. Rosetti că nu-i sîntem decît mulțumitori pentru această explicație. Am suportat cinci articole de 
insinuațiuni nemeritate pînă acum, pînă să ni se esplice marele cuvînt cabalistic al religiei revoluționarilor. Deodată ni s-a 
luminat dinaintea ochilor, deodată am simțit că atinsesem triangulul mistic al conspiratorilor, deodată ne-am adus aminte că 
acest fatal „ale tale dintru ale tale” a mai fost întrebuințat într-o ocazie analogă de cătră chiar esplicatorul ei actual. 

În adevăr, în ianuarie 1876, un om, anume Paraschivescu, care nu putuse justifica întrebuințarea unei sume, 
îndealtmintrelea de tot neînsemnate, din fondurile poliţeneşti şi care n-o putuse restitui, a fost depărtat din funcţie. Ministrul 
prezident de pe atunci, d. Lascar Catargiu, refuzînd în mod constant a-l mai numi în vro funcție, dar ştiindu-l în mare mizerie, 
îl ajuta din cînd în cînd cu cîte-o mică sumă. Din cauza refuzului de-a-l pune în funcţie, acest om a comis un atentat asupra 
ministrului prezident. 


lată însă ce scria „Românul” de la 15 ianuarie 1876 asupra acestui atentat: 


Oricât de reprobabil este faptul, dacă vreodată cuvintele ale tale dintru ale tale şi-au găsit o exact aplicare este acum, la adresa 
primului-ministru. 

Cum cutează „Monitorul” a spune că acest funcționar a delapidat cînd delapidatorul n-a fost dat judecății, astfel ca să nu mai aibă 
cuvînt de-a cere slujba, nici îndrăzneală de-a mai călca pragul primului-ministru? Deci ale tale dintru ale tale. 


D. Catargiu a înlăturat juraţii; a dat pe delapidatori la tribunale; pentru ce dar îi ocroteşte? Ale tale dintru ale tale... 

.. Şi dacă l-a primit şi s-a servit de dînsul, pentru ce în urmă l-a dat afară? Ale tale dintru ale tale... 
Însuşi primul-ministru este bătut de propriul său agent poliţenesc: ale tale dintru ale tale. 


.. Iată-te acum bătut de tocmai acei pe care-i plăteai: ale tale dintru ale tale. . . 


Va să zică această vorbă mistică, pe care noi am împrumutat-o unui ziar din provincie, „Românul” a aruncat-o într-un 
singur articol de şapte ori la adresa d-lui Lascar Catargiu. Cînd şi cui? După un atentat, victimei atentatului. 

Va să zică de şapte ori, cu deplină cunoştinţă a înțelesului grav ce-l au aceste vorbe, „Românul” a pronunțat 
legitimarea crimei, de şapte ori a fost în culmea neomeniei, de şapte ori într-un singur articol a rostit deviza asasinilor şi a 
aruncat un virus dizolvator în societate. 

Hotărât, e ceva din soarta tragică a regelui Oedipus în purtarea roşiilor. În Teba, în cetatea cea cu o sută de porţi, trăia 


acest nefericit rege care, fără s-o ştie, ucisese pe 





părintele său şi se cununase cu mumă-sa. Aflînd de la oracolul din Delfi că ţara e bîntuită de ciumă din cauza acestei crime 
nemaipomenite, pe al cărei autor nu-l ştia, a pronunțat cu mare furie o osîndă energică asupra autorului ... asupra sa însuşi. 
Astfel îi vezi pe roşii căzînd într-o adîncă furie cînd îşi condamnă vorbele şi faptele lor proprii. Sînt momente de taină în viața 
oamenilor, cînd ei se sperie de ei înşii, cînd descopăr pe demonul relelor în ei şi-l blestemă orbeşte, neştiind că lovesc cu 
această estremă cruzime în pieptul lor propriu. 

Nu, liniştească-se „Românul”; nu primim deviza asasinilor, nu legitimăm, nu justificăm nicicînd crimele. E o lege 
constantă a spiritului omenesc, legea cauzalităţii, care sileşte pe orice inteligență de-a explica ceea ce se întîmplă. Dar de la o 
explicare curat cauzală pînă la scuză, pînă la legitimare, pînă la justificare, care implică un act de aprobare din partea simțului 
nostru de dreptate şi a conştiinţei noastre, e o deosebire cît cerul de pămînt. 

E în adevăr vrednică de mirare analogia cazului. 

Paraschivescu era bănuit de delapidare, Pietraru a delapidat în adevăr. Deosebirea e numai că d. Lascar Catargiu n-a 
voit să-l numească în funcţie pe cel dentii, d. Brătianu 1-a numit pe cel din urmă funcționar în resortul său. 

Cu toate acestea, ce deosebire între tonul nostru şi acela al „Românului” de atunci, care se va vedea şi mai bine dintr- 
alt articol al acelei foi, pe care-l vom comunica mîine. 

Cu tot tonul necuviincios de atunci al „Românului” am crezut că nu e demn de pana noastră de-a repeta acea 
necuviință. Ne doare însă soarta țării, ne doare această anarhie de idei, această viciare a simțului public prin fraze 
apocaliptice, ne doare mizeria intelectuală şi morală din ţară şi de aceea am fost siliți nu de-a diminua cu greutatea unui fir de 
muştar măcar responsabilitatea făptuitorului, ci de-a arăta de ce instinctele rele, în loc de-a se manifesta, ca altă dată, în crime 
de rînd, alunecă azi pe clina cea mai periculoasă din toate, pe clina atentatelor contra siguranţei statului. 

lată de ce am relevat antecedentele d-lui Brătianu şi ale partidului său. Am declarat-o anume că nu recriminațiuni, nu 
imputări facem, dar ne adresăm omului cugetător, patriotului, care ştie a pune interesele țării sale mai presus de ambiția 
proprie şi de interesele amicilor săi politici. Condiţiile de existență ale ţării noastre au devenit, de la aşa-numita Independenţă 
încoace, atît de gingaşe încît nu mai e permis nici partidului roşu chiar odiosul lux al libertinajului de idei şi de procedimente. 

Dacă vom lua lista revoluționarilor de la Ploieşti vom observa că aproape toți sînt azi în funcții şi demnități ale 
statului. Ştim foarte bine că Domnul poate ierta asemenea lucruri, ca statul are pînă la un grad facultatea de-a nu pedepsi 
rebeliunile cu toată asprimea cuvenită. Dar de la iertare pînă la recompensare e mare deosebire. Ei bine, afară de nefericitul 
Comiano, încăput sub deplina greutate a justiţiei militare, toți ceilalți sînt favoriți ai guvernului, sînt oameni mari. De ce oare 
Comiano — care trebuie să fie tot atît de nevinovat ca şi complicii săi — n-a fost înaintat în rang, nu e în graţia d-lui 
Brătianu, pe cînd alţii, pentru fapte identice, ba mai grave chiar, sînt recompensați? 

Toate acestea nu se fac într-un stat ce pretinde că aspiră la civilizaţie, nu se fac dacă nu voim să demoralizăm 
conştiinţa publică şi să-i inspirăm acea sceptică nepăsare care-i face pe oameni incapabili de-a distinge bine de rău şi drept de 


nedrept. 


[17 decembrie 1880] 


[„„«GAZETA GENERALĂ» DIN AUGSBURG ...”] 


„Gazeta generală” din Augsburg primeşte o lucrare ce tratează tema succesiunii la tron în România şi care, după ce 


citează art. 82 din Constituţia noastră, continuă espunînd următoarele: 

Principele Carol al României e, precum se ştie, fără copii. Născut la 1838, crescut în religia catolică, s-a căsătorit, la noiemvrie 
1869, cu princesa protestantă Elisaveta de Wied (născ. 1843). În cel dentii an al căsătoriei i s-a născut familiei domneşti o princesă, care 


muri însă la 1874. După unsprezece ani de căsă- 





torie, principele Carol e în prezent fără urmaşi şi, cu toate că posibilitatea de-a avea coboritori nu este esclusă, totuşi e o 
împrejurare care dă loc la neliniște ca dinastia unui stat care abia a devenit independent să se-ntemeieze numai pe doi ochi. 

E adevărat că, în cazul unei definitive lipse de coboritori ai principelui Carol, Constituţiunea română are în vedere 
pe fraţii săi şi pe coboritorii lor de sex bărbătesc. Principele are doi frați. Cel mai mare, Leopold (născ. 1835, căsătorit cu 
princesa Antonia de Portugalia), şi cel mai mic, Friedrich (născ. 1843. căsătorit cu princesa de Thurn şi Taxis). După 
Constituţie principele Leopold ar căta să urmeze, acelaşi principe a cărui candidatură la tronul Spaniei, în vara anului 1870, 
a dat ocazie la războiul franco-german. Principele Leopold a vizitat de mai multe ori Curtea din România şi a făcut în 
genere impresia unei persoane plăcute. Perspectivele de viitor ale acestui principe întrec însă cu mult poate însămnătatea 
tronului României. Abstracţie făcînd de succesiunea sa personală în România, rămîn cei trei fii ai săi, principii Vilelm (născ. 
1864), Ferdinand (născ. 1865) şi Carol Anton (născ, 1868), dintre cari unul poate deveni moştenitor al tronului român după 
renunțarea celorlalți. 

Dar această posibilitate oarecum, teoreticeşte bogată de moştenitori ai tronului din aceeaşi dinastie nu e îndeajuns 
pentru cerințele statului român. Cei trei copii ai principelui Leopold n-au fost nicicînd în România; ei primesc o educaţie 
germană şi catolică; limba română şi felul de-a fi al Țării româneşti le sînt străine. Ar fi o întreprindere foarte riscată de-a se 
supune încă o dată esperimentului c-un principe străin, care, după prescripțiile Constituţiei, ar urma în adevăr la tron, dar 
încolo ar fi străin de ţară în toate privirile şi, într-o poziție foarte expusă, ar avea să se familiarizeze cu ea abia după, o 
silință de ani întregi. 

Cată să ne aducem aminte că, secole de-a rindul, România au avut domnia electivă, că ideea statornicirii unei 
dinastii e nouă pentru țară şi că această idee are nevoie de multă îngrijire pentru ca să prinză rădăcini. 

Şi țara şi principele s-au ocupat mult cu cestiunea aceasta în vremea din urmă. Consideriînd textul clar al Constituţiei 
şi familia Hohenzollern-Sigmaringen, binecuvintată cu îndestui coboritori de sex bărbătesc, spiritele n-ar fi trebuit să se 
preocupe de cestiune cu atita viociune dacă extraordinarele raporturi dintre partizile din țară şi atitudinea Domnului faţă cu 
ele n-ar arunca în consideraţiile acestea un element nou, a cărui discuţie e de-o esenţială însemnătate dacă voim a înțelege 
starea politică dinlăuntru a României. 

După cele spuse mai sus e echitabil de-a nu aştepta de la români în genere un înrădăcinat sentiment de înclinare 
dinastică: ţara lor a avut sute de ani domnie electivă, principii erau din capul locului aleşi pe cîțiva ani (şapte), arareori au 
ajuns chiar pînă la capătul acestei scurte domnii, ba adeseori erau răsturnați după citeva luni. Convenţia de la Paris, din 
1858, le-a acordat în adevăr Ţărilor principi aleşi pe viaţă. 

Dar cel dentii deja dintre aceşti principi, Alexandru loan Cuza, a fost răsturnat, în noaptea de 22/23 fevruarie 1866, 
după o domnie de abia şapte ani: trei ofițeri pătrunseră în camera sa de culcare şi-l siliră să abdice; maiorul Leca, care în 
acea noapte comanda garda palatului, era în înţelegere cu conspiratorii şi lăsă să se întimple totul. 

Modul cu care a fost răsturnat Cuza a produs o reacție binefăcătoare într-o parte a ţării. Partea cea mai integră a 
armatei s-au esprimat cu indignare în contra acelor ofițeri ce comiseseră o îndoită călcare de jurămiînt şi o parte a junimii, 
mai cu seamă partidul junei drepte din Iaşi şi din Bucureşti, e convinsă înainte de toate şi din principiu că stabilitatea 
liniştită a dinastiei e întiia condiţie pentru dezvoltarea priincioasă a ţării. Cînd prinţul Grigorie Sturza, mult timp căpetenia 
așa-numitului comitet conservator-liberal din laşi, a început în Bucureşti o agitație, la finele anului 1879, sub pretextul 
„Democraţiei naţionale” — precum se numea foaia sa — şi cînd adevăratele sale scopuri în privirea dinastiei părură cam 
neclare, a fost numaidecit părăsit de juna dreaptă, a cătat să iasă din comitet şi a fost paralizat prin împrejurarea că deja la 
finele anului 1880 a trebuit să-nceteze cu foaia. 

Un simbure sănătos de cristalizare monarhică şi dinastică există aşadar în țară; el se dezvoltă şi se răspindeşte în 
mod natural. Dar față cu el sînt, se-nţelege, şi elemente flotante. Nu zicem că s-ar cădea să atribuim şefului lor intelectual, 
actualului prezident al Camerei, C. A. Rosetti, sau ministrului-president loan Brătianu, idei de răsturnare imediată. Desigur 
nu. Dar cei mai mulți din partizanii lor nu tăgăduiesc deloc că adevăratul lor ideal politic e republica. D. C. A. Rosetti e un 
vechi revoluţionar, care-a stat şi o fi stind încă în legături intime cu răsturnătorii din Europa apuseană, în timpul din urmă 
fiii săi s-au manifestat în public ca partizani ai celui mai estrem curent din Italia şi din Franța şi, din cînd în cînd, apar în 
„Românul”, organul de căpetenie al partidului azi la guvern, manifestaţiuni de-ale acestor d-ni în favorul Comunei. 
Rochefort, Olivier Pain şi domnişoara Luiza Michel par a fi luceferii conducători ai acestei direcţii estreme. 


În mod sporadic se cam întîmplă, de acestea în toate monarhiile Europei. Dar original şi specific românesc e în 

adevăr că asemenea manifestații îndrăznesc să se arate fără de nici o jenă înlăuntrul unei partide guvernamentale, precum 
sînt azi liberalii, şi-ntr-un organ al guvernului, cum e , "Românul. Dar în sfirşit acestea se mai pot scuza ca o oscilație de 
partid constituțional, care vibrează, ce-i drept, într-o amplitudine prea de tot depărtată, deci s-ar putea aştepta în linişte pînă 
ce, din lupta celor două curenturi, cel monarhic şi dinastic va ciştiga o precumpănire necontestată şi va influința astfel 
asupra generaţiei viitoare încit urmaşii principelui Carol să afle un sprijin sigur în conştiințele supușilor lor. 

Dacă lucrurile ar sta astfel, în această nedeterminată generalitate, am, avea de aşteptat dezvoltarea lor şi n-am fi 
prea avut la ce le atinge. Dar îndeosebi în privirea principelui Carol s-au ivit, înlăuntrul partidei radical-liberale azi la 
putere, nişte incidente oficiale pe cari cată să le relevăm cu atit mai mult cu cit pun pe gînduri pe partizanii dinastiei. Unele 
din aceste acte le vom aminti pe scurt, abținindu-ne încolo de la orice comentar. 

La începutul anului 1871, Ion Ghica, fostul bei de Samos, era ministru-prezident. (A nu se confunda cu prințul 
Dimitrie Ghica, un credincios dinastic). Ion Ghica a trecut pururea în ţară drept om care-a studiat înalta şcoală de politică 
bizantină la izvor, în Turcia. Modul cu care, în ianuarie, fevruarie şi martie 1871, a tratat cestiunea Strousberg, căutind a-l 


compromite pe principele Carol, dădea ocazie la temerile cele mai 





tele. Lucrul s-a sfirşit c-un fel de izbucnire, cu scandalul de uliţă contra anivesării împăratului Wilhelm, pregătită de 
comunitatea germană din Bucureşti. Acest scandal, în care-şi aveau codiţele şi cîțiva membri ai guvernului (d. de Radowitz 
ne-ar putea-o povesti aceasta), a avut în adevăr de rezultat că principele şi principesa se hotăriră să abdice şi să predea 
guvernul în minile foastei locotenente domneşti. In acea noapte încurajarea energică a conservatorilor l-a mişcat pe Domn 
să persiste şi ministeriul Lascar Catargiu (1871—1876) a readus liniştea în țară. 

În acea epocă rea a Camerei, în primele luni ale anului 1871, un domn, cunoscut numai ca partizan orb al lui Ion 
Ghica, d. Câmpineanu, făcea în contra Domnitorului o opoziție care era de poveste în lume. Într-o şedinţă oficială a Camerei 
d-sa lua drept temă o scrisoare publicată în „Gazeta generală din Augsburg” la 27 ianuarie 1871 şi atribuită direct 
principelui Carol, din care se vedeau intenţii de abdicare şi declară categoric că principele poate să abdice în adevăr, căci 
între el şi țară e un abis care nu se va umplea nicicînd. 

Dar abia căzu, la 1876, ministeriul conservator, abia veni la cîrmă I. Brătianu cu partidul radical liberal şi iată că d. 
Câmpineanu fu distins în toate chipurile ca un copil favorit al partidului. A fost pururea ministru, ba de justiție, ba de 
externe, ba de finanţe, iar în curgerea anului 1880 i se dete poziția cea mai preferabilă din toate, numindu-se guvernor 
general al Băncii Naţionale, acum înfiinţată. 

În anul 1875, cînd opoziția radicală era mai pornită în contra ministerului Catargiu şi se unea cu fățişi agitatori 
antidinastici, a apărut o broșură (datată 6 august 1875), sub pseudonimul Iordache Vulpescu şi avînd de autor un advocat 
mofluz din laşi. E destul să cităm titlul acestui pasquil: „Spionul prusian, sau principele Carol de Hohenzollern, Domnitorul 
României”. Cu venirea radicalilor la putere, sub Brătianu la 1876, şi acest domn a fost favorizat în mod escepțional, a fost 
candidat al guvernului la alegerile de deputați şi, în timpul războiului ruso-român, a fost comisar civil al României pe lingă 
oştirile ruseşti, o poziţie oficială ostensibil distinsă. 

În iulie, anul 1876, ministeriul Brătianu, care avea să execute Tratatul de Berlin cu pierderea Basarabiei şi cu silita 
soluțiune constituțională a cestiunii izraelite, se clătina. După ce-şi dăduse demisia, ministeriul s-a modificat în parte după 
culisele Camerii; maiorul de odinioară Lecca, înaintat între acestea la general, a fost numit în mod semnificativ ministru de 
război, cu toată îndoita călcare de jurămint la răsturnarea principelui Cuza. 

În anul 1875, în timpul aprigei opoziții contra ministeriului Catargiu, se distinse în genul presei celei rele un domn 
oarecare, anume Orăşanu. În România există absolută libertate de presă, deci se-nţelege şi multe excese desfrînate, de cari 
n-am avea a ne mira îndealtmintrelea. Acest domn Orăşanu, un măscărici comun, publică mai multe lucruri direct în contra 
principelui Carol şi a principesei Elisabeta. Astfel de ex. apăru în foaia sa umoristică ,„ Ghimpele”, în numărul de la 9 
noiemvrie 1875, o ilustrație care întrecea orice margine de batjocură necalificabilă contra familiei domneşti, lucru ce nu-l 
putem povesti. În aceeaşi foaie d. Orăşanu publică o poezie asupra unui cine hiriitor, româneşte, c-o expresie trivială, 
„şarlă ”, aluzie evidentă la numele francez al principelui, Charles; în acea poezie i se dă cînelui sfatul să treacă granița cu 
coada-ntre picioare. Şi celelalte publicații ale acestui domn sînt de acelaşi soi. Trebuie să cerem scuze cititorilor „Gazetei 
generale” că pomenim asemenea lucruri, dar citarea lor va fi numaidecit motivată prin următoarea indicație: după 
retragerea lui Catargiu, acest d. Orăşanu a fost propus de ministerul Brătianu să fie decorat şi-ntr-adevăr numele său 
străluceşte în „Monitorul oficial” cu medalia Bene-merenti pentru meritele sale literare. 

Între ofițerii cari, la 1866, a luat parte la conjurațiunea contra lui Vodă Cuza, conjurațiune pentru soldați în orice 
caz criminală, se afla şi un d. căpitan Alexandru Candiano-Popescu. Cariera ulterioară a acestui domn s-a distins în aceeaşi 


direcție. Cunoscut ca partizan necondiţionat al radicalilor, făcu în august 1870 o mişcare de răscoală în oraşul Ploieşti şi 

proclamă detronarea principelui Carol şi introducerea republicei; aceasta în timpul bătăliei de la Worth, de la care 
dumnealor aşteptaseră victoria Franţei şi nimicirea Germaniei, pe care-ncercau s-o sconteze. Acest curios erou a fost 
asemenea distins de către ministeriul Brătianu; de la 1876 încoace avansă la rangul de locotenent-colonel şi acum, 2 (14) 
noiemvrie 1880, stă în „Monitor ” că e numit adiutant personal al Domnului în locul unui colonel mai vechi şi credincios, 
care, ce-i dreptul, nu s-a ocupat nicicînd cu politica. 

Faţă cu toate faptele acestea, cari nu sînt izolate şi pe lingă cari se pot cita multe altele încă din administraţia 
ministerului actual, avem dreptul să întrebăm: iar vor radicalii să-l împingă pe Domn încet-încet la abdicare, ca acum zece 
ani, sau lucrurile acestea se-ntimplă cu liberul consentiment al principelui, pe baza unei politici interne urmate cu 
consecuenţă? Înţelesul acestei politice ar fi atunci de-a apropia de Curte elementele duşmane dinastiei şi de-a le împăca 
astfel prin mărinimoase favori încit ele să nu mai constituie pe viitor un pericol pentru monarhie. 

Poate că această politică are vederi largi şi e prudentă. Poate că exministrului Lecca [îji va veni mai greu să-şi 
trădeze principele decum [i|i fusese odinioară maiorului Lecca; poate că excomisarul civil se va sfi de a vorbi de „spionul 
prusian” aşa precum o făcuse odinioară acela ce nu era, decit advocat la laşi; poate că d. Orăşanu, decorat cu Bene- 
merenti, va găsi că, în calitate de satiric, n-avea dreptate cînd făcea poezii asupra cinelui şarlă; poate că d. Câmpineanu va 
fi descoperit că abizul dintre România şi principele Carol s-a împlut cu totul cu diferitele portofolii de ministru de cari d-sa a 
avut parte şi în fine se poate ca d-lui locotenent-colonel Candiano-Popescu, acum adiutant personal al principelui domnitor, 
să-i fie groază astăzi de republica căpitanului Candiano-Popescu. 

Poate da; dar poate nu. Poate că aceştia sînt oameni cari au dovedit deja prin fapte că pot trece peste consideraţii cu 
totul altele decit cele de cuviinţă şi gratitudine şi poate că generația tînără de români, care creşte văzind astfel de exemple de 
încurajare pentru asemenea fapte, e un teren cam înfoiat pentru rădăcinile arborului genealogic al principelui domnitor de 


Hohenzollern în România. 


[19 decembrie 1880] 





[„CONVENȚIUNEA DE COMERŢ ...”] 


Convenţiunea de comerț aci anexată este primul act care, după proclamarea independenței noastre absolute, vine şi consacră această 


independență. 


Aşa se esprimă guvernul nostru în espunerea sa de motive la proiectul de convenţiune încheiat cu Italia la 11/23 
martie 1878; iată argumentul principal pentru care România independentă a încheiat acest act; reducerile de taxe pe orez şi pe 
mărgele sînt alte motive, cam ciudate însă, d-a vota convenţiunea, mai cu samă fără vreo compensaţiune. 

Nu ştim dacă d-nii reprezentanți ai națiunii vor crede, cu d. ministru, că acest act afirmă independenţa noastră. Noi o 
credem întemeiată de sine. Ştim însă că prezenta convenţiune, pe lîngă toate neajunsurile actului de la 1875, nu ne dă mai nici 
unul din foloasele sale. Cînd guvernul conservator negocia convenţiunea de la 1875 ţara nu putea regula în deplină libertate 
interesele sale economice. Din norocire p-atunci un mare stat vecin, sub direcțiunea unui ilustru om de stat, părăsind în fine o 
veche politică de suspiciune în contra noastră, se încerca să stabilească cu România raporturi amicale, bazate pe-o identitate 
evidentă de interese. Guvernul conservator a profitat de această bunăvoință, şi convenţiunea comercială de la 1875 a fost un 
pas înainte, şi un pas însemnat, pe calea emancipării pacinice a statului român. Din punctul de vedere economic această 
convențiune a fost asemenea un progres. De atunci agricultorii şi comercianții noştri pot esporta în Austria, liberi de orice 
taxă, productele principale ale ţarinilor noastre: grînele, rapița, piele[a], lîna, seul, petroliul; iar tînăra noastră industrie a fost 
pentru prima oară protejată. Taxele pe zahar, săpun, hîrtie ordinară, postavurile ordinare şi pieile tăbăcite constituiesc un cîştig 
economic învederat. 

Din punctul de vedere fiscal convențiunea reprezintă un cîştig simţitor; tabloul recapitulativ următor al venitului 


vămilor de la 1870 încoa îl probează. 


1870 — 7 300 000) 

1871 — 8 100 000) 

1872 — 9 700 000) Tarif ad Venit meziu: 

1873 — 8 200 000) valorem 8 mil. 300 000 lei 
1874 — 8 600 000) 

1875 — 7 800 000) 


1876 —*8 200 000) Venit meziu socotit fără a ţine seamă de anul 1878: 

1877 —10 000 000) Tarif 10230000 
1878 —16 300 000) ponderal 
1879 —12 500 000) 


adică în rezumat o sporire de venit anual de peste 1 900 000. Înlocuirea sistemului de taxare ad valorem prin sistemul 
ponderal a introdus totdodată regula şi a asigurat controlul în operațiunile vamale. Alcătuirea tablourilor noului tarif pe baze 
clare şi ştiinţifice permite astăzi de a urmări într-un mod serios mişcarea comercială în România a tuturor produselor 
interesante, şi aceste foloase se pot înscrie cu drept cuvînt la activul convenţiunii de la 1875. 

Convenţiunea comercială de la 1875, acest act de pretinsă trădare, este un titlu de onoare pentru partidul conservator, 
care astăzi cu mîndrie poate constata toate rezultatele sale folositoare. 

Dacă am răsfoi acum polemicele înveninate din anul 1875, am găsi o ocaziune nouă şi instructivă d-a pune față în față 
cele ce zicea opozițiunea paraponisită de atunci cu cele ce fac astăzi Catonii împodobiţi cu stele şi panglici cari ne guvernă. 
Nu sîntem însă o foaie umoristică şi vom reveni la convenţiunea comercială de la 1878. Am afirmat că acest aşezămînt cu 
Italia prezintă toate inconvenientele actului de la 1875, fără vreun avantagiu nou, ci că, din contra, principalele foloase ale 


vechei convențiuni dispar cu totul. 





* Tariful vechi ad valorem s-a aplicat şi în primul trimestru, al acestui an. 





într-adevăr România este o ţară agricolă, obiectele principale care le esportă în străinătate sînt: grîne, rapiță, lînă, petroleu, 
piei, său etc. etc., toate obiecte scutite de orice drept de intrare în Austria prin convenţiunea de la 1875, pe cînd convențiunea 
cu Italia nu stipulează nici o favoare de asemenea natură la intrarea lor în Italia şi este mută cu desăvîrşire în privinţa lor. Ea 
nu ne dă, în schimbul uşoarelor taxe vamale ale productelor sale manufacturate, nici un avantagiu pentru productele noastre 
naturale. 

Dacă analizăm mai de aproape articolele acestui aşezămînt vedem grija cu care Italia, care este un mare stat maritim, 
[î]şi garantează comerțul în contra măsurilor vexatoare de cari ar putea suferi. Nu vom critica legitimele îngrijiri ale 
guvernului italian, însă ne permitem a găsi cam uşoară şi surprinzătoare purtarea oamenilor cari în opoziţiune au atacat cu 
atîta violență pe onorabilii oameni de stat cari au încheiat actul folositor de la 1875, în timpul atîrnării noastre de Turcia, şi 
astăzi se prezintă înaintea primului Parlament al României independente cu o convenţiune al cărei obiect este esclusiv de-a 
garanta şi de-a favoriza interesele comerțului străin în România fără nici o compensaţiune şi fără [alt] folos decît 


copilăreasca satisfacțiune de-a esercita în pripă un drept suveran deja cîştigat. 


[20 decembrie 1880] 


[ „DACĂ POLEMICA NOASTRĂ ...”] 


Dacă polemica noastră cu „Românul” n-ar fi avut altă ţintă decît de-a face pe cititori să-nțeleagă cine are cuvânt, cine 
nu, nu i-am fi acordat proporţiile pe cari i le dăm. Cititorii ştiu bine că sîntem gura adevărului; iar daca avem graiul aspru, 
asprimea aceasta o considerăm ca un corectiv în contra vicierii spiritului public. Îndeosebi pentru justificarea noastră n-am 
avea nevoie decît de-a cita cazurile pe cari le-a enumerat în urmă „Gazeta generală” din Augsburg şi de-a scrie cîte un 
curriculum vitae pentru d-nii Câmpineanu, pseudonimul Iordache Vulpescu, general Leca etc. pentru a fi dispensaţi de orice 
polemică cu organul guvernului. 

Lucrurile acestea fiind cunoscute de toți şi nerezultînd din ele decît adevărul, că viciarea spiritului public porneşte 
esclusiv de la roşii, de la întemeiarea partidului pînă astăzi, am repeta numai ceea ce se ştie, precum călugării repetă pururea, 
lăsînd să lunece boabele metaniei, aceiaşi rugăciune uniformă. 

Cu totul alta este ţinta noastră. Am dori îndeosebi ca d. Brătianu, în loc de-a lăsa pe prietinii săi de la „Românul” a 
combate evidenţa în zeci de numere de-a rîndul, ca şi cînd evidenţa ar putea fi combătută cu succes, să gîndească, ca om de 
stat, că lucrurile nu mai pot merge astfel. Acum o generaţie sau două Caradalele şi Costineştii, Serurii şi Pătărlăgenii puteau 
trece, de bine de rău, de oameni politici. Azi nu mai merge. Domnii aceştia se pot supăra pentru că le vorbim atât de verde, ne 
putut alege: aproape toţi fruntaşii partidelor aparţin epocei de la 1848. Cotul cu care măsurăm însă utilităţile e azi mai mare; a 
întrebuința oamenii, mijloacele şi procedimentele din trecut înseamnă a crea un pericol permanent pentru viitorul ţării şi 


naţionalității noastre. 

Reproducem încă o dată cîteva cuvinte din articolul „Gazetei generale” din Augsburg, pentru a lămuri şi mai bine 


punctul nostru de vedere: 


Înţelesul politicei principelui ar fi de-a apropia de Curte elementele duşmane dinastiei şi de-a le împăca prin favori mărinimoase, 
pentru ca pe viitor să nu mai formeze un pericol pentru monarhie. 

Poate că în adevăr politica are vederi largi şi e prudentă. . . 

Poate da, dar poate nu. Poate că aceştia sînt nişte oameni cari au dovedit că pot trece peste consideraţii cu totul altele decît cele ale 
cuviinţei şi ale gratitudinii; se poate ca generaţia cea tînără de români care creşte, văzînd exemplele de încurajarea a unor asemenea fapte, să 


fie un teren prea înfoiat pentru rădăcinile arborelui genealogic al principelui domnitor. 





Noi înclinăm a crede că în adevăr politica aceasta are vederi largi şi e prudentă. 

Domnul a văzut atîtea în țara aceasta. El a văzut cum din toţi aceia cari sînt certați cu cerul şi cu ei înşii, din toți aceia 
pe care conştiinţa propriei lor nimicnicii îi fierbe şi-i mustră s-a format un numeros partid, carele, sub pretextul luptei pentru 
libertăţile publice, vînează funcțiile publice. Lipsiţi de religie şi de iubire de patrie, fără instinct pentru adevăr, fără ştiinţă şi 
fără spirit de muncă, unii din ei au fost fructul unor şcoli înființate în pripă, pentru dirigerea cărora nu se ceruse nici 
cunoştinţe, nici moralitate, alții număraseră pietrele de pe bulevardele Apusului, întorcîndu-se îndărăt cu trebuințe mari, cu 
totul în disproporţie cu pretinsa lor ştiinţă, cu pretinsele lor merite şi cu mijloacele unei țări sărace. 

Domnul a putut constata şi mai mult: că spiritul public însuşi pierduse capacitatea de-a distinge binele de rău. Bun şi 
patriotic se numea adesea un act de rebeliune; trădare se numea o faptă patriotică. Cine cu sîngerîndă durere de inimă ar fi- 
ncercat a pune stavilă acestei sistematice corumperi a singurului organ prin care omul se distinge de animal, a spiritului, era 
tratat ca trădător al libertăţilor publice, ca reacționar, ca ciocoi, ca vîndut străinilor chiar. 

Faţă c-o asemenea privelişte, în care virtutea se consideră de unii ca o nerozie, se taxează de alţii ca o crimă, în care 
inteligenţa şi ştiinţa, privite ca lucruri de prisos, sînt espuse invidiei nulităților şi batjocurii caracterelor uşoare, în care 
cuminţie se numeşte arta de-a parveni sau de-a trăi fără compensație din munca altora, spiritul cel mai onest ajunge la 
momentul fatal de cumpănă în care înclină a crede că în asemenea vreme şi-n aşa generaţie însuşirile rele ale oamenilor sînt 
titluri de recomandaţie. 

E o atmosferă febrilă în țară, în care pînă şi spiritele cele mai liniştite se simt gonite parecă din urmă de un demon 
nevăzut, demonul cîştigului fără muncă, demonul american al prădării neomenoase, începînd cu istovirea pămîntului şi 
stîrpirea secularilor noştri codri şi sfirşind cu tratamentul barbar şi fără cruţare al populațiilor. Legăturile aproape părinteşti 
cari existau înainte între clase, iubirea aproape filială pe care populaţiunile o aveau pentru capii lor naturali, autoritatea 
religiei, autoritatea tronului, sfințenia şi buna-credinţă în daraveri au încetat toate la suflarea veninoasă venită din tavernele 
Apusului, în cari se consumă vieţele înrăutățite de amărăciune ale dezmoşteniţilor de pe acest pămînt. Înainte, nu mai departe 
decît acum douăzeci de ani, noţiunea şi vorba „proletar” era străină acestei țări; astăzi, de vom enumera sute de nume 
cunoscute, vom vedea că avem cel mai nefericit, mai turbulent, mai periculos proletariat, acel intelectual. 

Dar această stare de lucruri e în curînd prefăcută în sistem, sistem de organizaţie, de guvernămînt. Pe de o parte 
libertate, mare libertate pentru ca cei nemulţumiţi să poată răsturna cu uşurinţă orice guvern, pe de alta centralizare, extremă 
centralizare, care să facă a atîrna miile şi iarăşi miile de izvoraşe ale bugetelor şi ale averii publice de victoria, pretinsă 
politică, din centru. 

Faţă dar cu această lume în care corupția, ignoranța, vicleşugul sînt aproape condiţii de existenţă, față c-o lume în care 
miniştrii nu au sfiala de-a cruța pe Domn de decrete de numire în cari figurau oameni vinovaţi de înaltă trădare şi pasquilanți 
de cea mai rea specie, ce-i rămînea Domnitorului de făcut decît... să iscălească? Noi credem că, oricîtă iubire ar avea pentru 
patria sa adoptivă, o nuanță de ironie şi de despreț al oamenilor a trebuit să răsară în privirea nobilului şi cavalerescului 
suveran de cîte ori iscălea asemenea decrete, fiecare din ele o frunză veştedă de toamnă, o iluzie pierdută, o existență morală 
nimicită c-o trăsătură de condei. 

Carol îngăduitorul e departe de-a fi atît de puţin fin precum le place unora a crede. El posedă acea mare memorie de 
figuri şi nume care se găseşte ca o trăsură caracteristică şi moştenită la membrii familiilor suverane, şi memoria aceasta e 
unită aproape totdauna cu o repede pătrundere a caracterelor omeneşti. 

În faţa unei țări sărace, plină de un proletariat nesăţios care şi-a creat o organizaţie numai bună pentru a urca repede şi 
fără control treptele sociale, în faţa plebei permanente, de la care nu se cere nici ştiinţă, nici merit, în fața acestui abis, c-un 
cuvînt, Carol îngăduitorul are satisfacerea de-a vedea rupîndu-se unul cîte unul toți ghimpii ce erau îndreptați odinioară în 


contra tronului, are satisfacția de-a duce c-o trăsătură de condei 





ad absurdum abisul-Câmpineanu, literatura Orăşanului, istoriografia baronului de Hahn, broşurele lui Iordache 

Vulpescu; toate, toate se frîng prin decrete de punere în slujbă. 

Dar un lucru nu trebuie uitat: exemplul ce se dă tinerei generații şi preţul pe care țara-l plăteşte. Toate aceste victorii 
ale ironiei se fac din mijloacele ţării. Ţara e rău administrată în toate ramurile, pentru că trebuisc hrănite nulităţile rebele, 
abstracție făcînd de celelalte resurse nelegiuite pe cari ştiu a şi le crea acei oameni a căror impunitate e asigurată prin politica 
de partid. 

lată la ce trebuie să cugete d. Brătianu. Domnitorul are marea justificare că națiunea românească nu se-ncheie cu 
generaţia actuală. Lui Carol II nu va mai îndrăzni nimeni să-i prezinte decretele pe care le subseamnă Carol I. Dar d. Brătianu 
nu are această justificare; rațiunea sa de-a fi, patria sa e numai prezentul, pe cînd patria dinastiei e întreg viitorul Ţării 
româneşti. În acest prezent numai o politică în adevăr de stat, bună pentru toţi, nu numai pentru partizanii săi, şi deasupra 


urelor elementelor meschine ce-l încunjură e limanul de scăpare al tuturor. 


[21 decembrie 1880] 


[SÎMBĂTĂ SEARA A AVUT LOC ...”] 


Sîmbătă seara a avut loc o întrunire în localul clubului conservatorilor din Bucureşti, întrunire importantă şi 
numeroasă la care a luat parte mulți delegați ai colectivităților de alegători din judeţe, mulţi alegători din capitală, aproape tot 
ce țara are mai inteligent, mai prob, mai solid. 

D. general I. Em. Florescu, viceprezident al clubului conservatorilor, a luat cuvîntul pentru a deschide şedinţa şi a 


arăta scopul adunării. 


De la cea din urmă întrunire a partidului nostru — zise d. general — am avut a înregistra o pierdere simțită atît pentru 
noi cît şi pentru ţara întreagă, moartea lui Manolache Costache Epureanu. Țara a pierdut în el un om eminent, un om de 
inimă, noi am pierdut pe bărbatul care-a condus atâta timp partidul conservator. După pierderea acestui bărbat, a cărui valoare 
țara o apreciază, am aşteptat, ca oameni de bine, ca să se pună un capăt mizeriilor simțitoare în rezolvarea cestiunilor 
interioare cât şi a celor esterioare. Aşteptarea aceasta a fost amăgită. În faţă-ne vedem că, în loc de-a se cristaliza o politică în 
adevăr de stat, nu există nimic consistent, nimic statornic; sîntem din contra în plin regim fanariotic; nici o vorbă spusă în 
mod oficial nu merită încredere, nici o faptă nu îndreptățește la concluziune justă, nestabilitatea persoanelor şi fluctuațiunea 
principiilor, demoralizarea spiritului public, iată viitorul trist care se pregăteşte țării. 

În faţa acestei privelişti am crezut că e de datoria absolută a partidului de-a interveni c-o acţiune mai energică în viaţa 
publică. Părerea unanimă a comitetului central al partidului conservator a fost aşadar ca d. Lascar Catargiu, carele în curs de 
cinci ani a fost şef al guvernului conservator, să fie rugat a relua direcțiunea partidului. Comitetul central crede că d-v., 
aclamînd unanim deciziunea sa, veţi contribui în mod serios la consolidarea partidului şi că e o datorie patriotică pentru d. I.. 


Catargiu de-a lua asupră-şi sarcina de onoare care i se impune de unanimitatea partidului său. 
După aclamațiunea unanimă a adunării, d. Lascar Catargiu ia cuvîntul. 


Chemat fiind, zise d-sa, de încrederea comitetului d-v. ca să primesc asupră-mi sarcina pe care-mi faceţi onoarea de-a 
mi-o impune, n-am să fac decît o scurtă declaraţiune. Ştiţi foarte bine că de patruzeci de ani de cînd luptăm pentru respectul 
legilor şi a bunei-credinţe în afacerile publice nu m-am dat nicicînd îndărăt cînd a fost vorba de a răspunde la datorie şi la 
chemarea partidului; asemenea şi astăzi, după trecerea din viață a lui Manolache Costache, a cărui pierdere o deplîngem noi, o 
deplînge ţara întreagă Dar o asemenea sarcină ar fi fără perspectivă de succes fără concursul d-voastră, căci puțin poate un 
om, mult pot cei întruniţi. De aceea vă cer un concurs energic. În trecut din mai multe părţi nu s-a răspuns la apelul făcut, 
astăzi însă trebuie să ne decidem a organiza o acțiune mai largă, a îndemna toate elementele conservatoare din ţară să uzeze 
de drepturile lor constituționale, să lucreze din răsputeri, să nu se dea în lături de la alegeri, fie ele parțiale, fie generale. 
Aceste elemente ar fi bine să se constituie nu numai în mod singuratic, ci pretutindenea, în comitete locale cari să stea în 


relații cu comitetul central din Bucureşti. Nu voi 





să relevez că partidul adversarilor noştri zicea că orice mijloc e bun pentru a veni la putere. De la noi d-v nu puteți aştepta altă îndemnare 
decît de-a ne da concursul d-v. pe toate căile legale. 


lar în ceea ce priveşte situația generală a ţării şi poziția partidului conservator în momentul de faţă, ele vor fi în scurt arătate de d. 

Maiorescu, care a fost rugat din parte-ne să facă această dare de seamă. 


Îndată după aceste puține cuvinte ale d-lui Lascar Catargiu, rostite cu energia d-sale cunoscută, a ținut d. Titu 
Maiorescu discursul său, a cărui amintire va rămîne neştearsă din memoria celor ce l-au ascultat. 

D-sa a espus pe rînd cauzele parlamentare ale retragerii partidului conservator, purtarea opoziţiei liberale de pe atunci, 
fazele călătoriei la Livadia şi a intrării în război, epoca Păcii de la San-Stefano, aceea a Tractatului de la Berlin, cesiunea 
Basarabiei şi soluţiunea silită a cestiunei izraelite, iar cu privire la afacerile interne a arătat nestabilitatea cabinetelor, 
enormităţile recensimîntului, calamitatea rublelor ş. a. D. Maiorescu şi-a încheiat discursul arătînd viciarea spiritelor şi citînd 
cîteva pasaje caracteristice din ziarul „Înainte”, dintr-o circulară publicată „în numele socialiştilor români” şi din „Femeia 
română”. Oratorul a fost obiectul celor mai călduroase felicitări ale adunării. 

În fine d. Lascar Catargiu a luat din nou cuvîntul spre a mulțumi pentru sarcina cu care l-a onorat adunarea şi apelînd 


la sprijinul legal al partidului. Cu acestea se încheie şedinţa memorabilei întruniri politice. 


[23 decembrie 1880] 


[„DE LA DESCHIDEREA SESIUNII ADUNĂRILOR...”] 


De la deschiderea sesiunii Adunărilor şi pînă acum nu s-a lucrat nimic. Toată vremea a fost pierdută mai cu discuţia 
asupra răspunsului la adresa tronului, mai cu ovaţiuni pentru d. Brătianu, mai nefăcînd nimic; iar acum, în ajunul sărbătorilor 
Crăciunului, se dă năvală cu proiecte de legi cari ar fi cerut un studiu mai aprofundat. 

În şedinţa de la 19 decemvrie s-a votat convenţia comercială cu Italia. Atât d. A. Lahovari cît şi d. Iancu Codrescu au 
arătat că singurul punct ce ne preocupă este termenul de zece ani ce se dă acestei convenții. Amîndoi au insistat a arăta că 
convenția austro-română, fiind făcută într-un timp în care ni se contesta dreptul d-a încheia un tractat de comerț, pe cînd nu 
eram liberi a discuta cari sînt vederile noastre în privința bazelor pe care voim s-aşternem sistemul nostru vamal în legătură cu 
un sistem economic, am fost siliți, pentru a cîştiga această libertate, să facem concesii spre a afirma dreptul nostru de-a 
încheia tractate. Unele puteri ne contestau acest drept şi voiau a ne ţine sub regimul vamal al Regulamentului Organic, care nu 
ne permitea a trece peste 7 1/2 la sută ad valorem. 

Dar daca atunci am făcut acele concesii pentru a ne afirma dreptul, adică din cauze politice, e un cuvînt ca azi să nu 
voim a ne dobîndi neatîrnarea noastră economică c-o zi mai nainte? Amîndoi oratorii au propus deci ca tractatul de comerţ cu 
Italia să espire la acelaşi termen, în acelaşi an la care espiră convenţia austro-română, cea ruso-română, cea încheiată cu 
Grecia etc., adecă la 1886, pentru ca față cu toate puterile deodată să ne redobîndim neatîrnarea în materie economică şi 
vamală, pentru ca în acelaşi an să putem propune tuturora baze nouă de tratare, pentru ca, în fine, favorile de cari s-ar fi 
bucurînd la expirarea convenției austro-române unele din puteri să nu le-ndreptăţească pe altele a pretinde şi de la 1886 încolo 
aceleaşi favori. 

E foarte clar aceasta pentru oricine. Cu toate acestea Camera a votat c-o mare majoritate proiectul propus de d. 
Boerescu, convinsă de motivele sentimentale a frăției de ginte invocate de sentimentalul d. ministru de externe. Pare că nu se 
vede cît de colo că termenul acordat tractatului italian nu este în fond decît prelungirea cu patru ani a convenției austro- 


române, a legării libertăţii noastre economice şi vamale încă pe patru ani înainte! 





Tot în acea şedinţă d. Alex. Lahovari a relevat printr-o interpelaţie următoarea enormitate. 

Deşi prin lege emisiunea biletelor ipotecare e mărginită la 27 milioane, guvernul, printr-un simplu decret din 17 
decemvrie a. c., a fost autorizat a pune în circulațiune din exemplarele neemise, de rezervă, a biletelor ipotecare menite a 
înlocui cele rupte sau uzate o sumă de 6 436 940 lei. Decretul zice că se va retrage treptat din circulațiune o sumă echivalentă, 
dar nu spune nici cum, nici cînd, nici sub ce control. 

Pînă ce nu se va opera acea retragere treptată, lăsată cu totul la discreţia d-lui Brătianu, noua emisiune nu este nimic 
alta decît un nou împrumut deghizat, făcut fără autoritatea Corpurilor legiuitoare. După cît cunoaştem pe d. Brătianu, putem 
proroci că echivalentul nouăi emisiuni nu va fi nicicînd retras din circulație. 

În aceeaşi şedinţă — lucrul merge repede precum vedeţi — s-a discutat proiectul de lege prin care se prelungeşte pînă 
la finele lui ianuarie 1881 termenul de apel în contra hotărîrilor comisiunilor de recensimînt. 

Se ştie ce fel e făcut acest recensimînt; d. Brătianu însuşi a trebuit să recunoască că e rău, foarte rău; că e făcut de 


indivizi cari fraudează statul, neplătind nici o dare cătră el; deputaţi liberali au cerut desfiinţarea acestui recensimînt făcut sub 

influința unor oameni cari n-au ținut seama de nimic. Oricine e gata a plăti o sporire a dărilor votată de Adunările legiuitoare; 
toată lumea e revoltată însă de-a plăti dări votate de subprefecţii şi agenţii fiscali ai d-lui Brătianu, votate de Pietrarii săi, căci 
şi Pietraru au fost funcționar financiar al d-sale. 

D. Brătianu însă a crezut că trebuie să-şi apere diferitele sale categorii de Pietrari, Caradale şi Costineşti. Ba a mers şi 
mai departe. A avut imperturbabilitatea, ca să nu rostim un cuvînt mai energic la adresa mucenicului loan de la Măgura, de-a 
susține neadevărul că conservatorii aleşi [în] comisiile de recensimînt au comis acele enormități pentru ca să compromită 
guvernul d-sale liberal. Ba, povestind din nou basmul devenit insipid, pe lîngă că e mincinos, al meritelor stîlpilor de cafenele 
cu cari s-a-nconjurat de la 1848 pînă astăzi, a spus că ne-ar sfărîma şi de astă dată, cum ne-a sfărîmat continuu de la 1848 pînă 
acum. 

Ne-ar sfărîma d. Brătianu? D-sa care nu s-a suit nicicînd la putere decît pe spatele altora, d-sa ale cărui fapte eroice 
se-ntemeiază pe îndoita călcare de jurămînt de la 11 fevruarie, d-sa a cărui aureolă s-a aprins prin sperjuriu şi felonie, care-a 
pătat țara noastră înaintea lumii întregi, rectificatorul graniţelor cu Basarabia în minus, omul care, fără nici o compensație, a 
vărsat sîngele cel mai nobil al oştirii noastre, agentul de pînă alaltăieri al panslavismului şi creatorul bandelor bulgare, d-sa cu 
gestiunea ascunsă a celor 8 milioane ruseşti, părintele rublei şi a urmărilor ei, fabricatorul banilor de hîrtie, omul căruia nu i-a 
mai rămas nici o greşală de comis, fiindcă a făptuit tot ce se poate făptui, omul purtat de creaturile întreitei minciuni şi a 
întreitei perfidii pretinde a mai putea sfărîma pe altcineva în ţara aceasta decît propria sa personalitate, lipsită de spirit de 
adevăr, lipsită de orice sentiment omenesc? 

Cu toate acestea Camera a aplaudat la mizeriile rostite de amicul conspiratorilor de la Opera Comică şi a votat 
proiectul monstruos care acordă ţării trei sute de ceasuri pentru a reclama în contra a zeci de mii de nedreptăţi enorme făcute 
de comisiile sale de recensimînt. 


Iată ce timpi ne-a fost dat să apucăm sub influenţa veninoasă a partidului roşu şi a şefilor lui. 


[24 decembrie 1880] 


[„O DEPEŞĂ A AGENŢIEI HAVAS ...”] 


O depeşă a agenției Havas sosită din Galaţi ieri după-amiazi ne anunță că luni Comisia Europeană a Dunării a ţinut 
cea din urmă şedinţă. 
Cititorii cunosc pe deplin cestiunea care, pentru întîia dată de cînd există Comisia aceasta, a dat ocazie la controverse; 


ei îşi aduc aminte că, existența Comisiei fiind 





limitată la un număr mic de ani, s-au făcut atîtea încercări de-a substitui ca succesoare a ei o Comisie Mixtă a statelor cari 
ocupă țărmii Dunării de Jos. E asemenea ştiut că această Comisie Mixtă produsese în privire-şi două puncte de vedere 
deosebite; întîiul, ca ea să fie compusă numai din statele țărmurene dintre Porţile-de-Fier şi Galaţi, sub preşedenţia României 
şi cu sediul la Rusciuc; al doilea, admiţînd pe Austro-Ungaria între țărmureni şi dîndu-i prezidenţia perpetuă cu vot 
preponderant. Această moştenitoare a Comisiei Europene, părîndu-li-se unora din puterile apusene că ar fi constituită într-un 
mod prea favorabil pentru Austro-Ungaria, ba poate în detrimentul chiar al libertăţii de navigațiune pe Dunăre şi în folosul 
esclusiv al negoțului de esport al monarhiei vecine, i s-a atenuat importanța prin hotărîrea tacită de-a prelungi anii Comisiei 
Europene şi de a le da la amîndouă o existență paralelă. Dar chiar această existență paralelă se părea o garanție insuficientă 
pentru libertatea navigațiunii, deci s-a ivit propunerea de-a face din Comisia Mixtă pe de-a pururea un organ executiv al celei 
Europene. Natura acestei Comisii Mixte a fost aşadar teza mult discutată în sesiunea aceasta şi delegații puterilor, 
schimbîndu-şi între ei vederile, au făcut concluzii în comun acord, însă le-au luat numai spre ştiinţă, ad referendum, pentru a 
le aşterne guvernelor lor respective, spre a primi instrucțiuni nouă şi a se ajunge în sesiunea viitoare la deciziuni definitive. 

Aceste concluzii luate spre ştiinţă sînt, după depeşa de ieri, următoarele: s-a admis în principiu crearea unei Comisii 
Mixte, cu toată opunerea delegatului Român şi a celui bulgar; s-a admis asemenea prezidenția permanentă a Austro-Ungariei 
în această Comisie. Cu toate acestea, cîțiva delegați — cari, nu ni se citează anume — au declarat că trebuie să refere 
guvernelor lor pentru a se vedea dacă în propunerile reprezentantului României şi ale celui al Bulgariei nu s-ar putea afla 
elemente îndestule spre a ajunge la o înțelegere comună şi generală. 

Prezidenţia permanentă a Austro-Ungariei în Comisia Mixtă ni se prezintă însă cu totul sub altă lumină. întîi, ea e 
atenuată prin limitarea cestiunilor pe cari această Comisie are dreptul de-a le rezolva în mod definitiv. În toate cestiunile de 


principiu deciziunile vor trebui să fie luate cu unanimitate de voturi, nu cu simplă majoritate. Această măsură esențială 

esclude prin urmare recursul la Comisia Europeană, care se propusese pentru a prezerva cestiunile de principiu de-a fi 
hotărîte în mod unilateral. Cererea votului preponderant, neavînd nici o perspectivă de-a fi admisă, a fost cu prudență 
părăsită. 

Nu ne permitem a critica preliminarele acestei soluțiuni, pentru că în adevăr dorim ca nici una din puteri să nu se 
dezintereseze în cestiunea liberei navigațiuni a Dunării şi pentru că, pe de altă parte, sîntem siguri că toate interesele se pot 
armoniza dacă există bunăvoință reciprocă şi spirit de dreptate. De vor fi existînd sau nu dorințe de predominare e un lucru ce 
nu ne priveşte pe noi; aceasta-i priveşte pe cei mari, cari, vorba veche, ei se ceartă, ei se-mpacă. Dacă activitatea noastră 
îndreptățită poate ajunge, pe calea politicei părinteşti şi tradiționale, ca aceste tendenţe să-şi ție cumpăna fără jignirea 
intereselor justificate ale puterilor, scopul conservării politice a ţării este ajuns. E o politică cam veche aceasta, dar e o 
politică bună. 

Se poate ca şi sfatul de-a ne decide pentru sfera de atracțiune a uneia dintre puteri ce ni l-a dat un ziar francez mai 
deunăzi să nu fie absolut rău, la locul său şi la vremea sa. Dar ni se pare că el nu e bun decît faute de mieux. Să nu se uite că 
însăşi rațiunea de-a fi a statului nostru e naționalitatea noastră. Orice propunere dar care nu s-ar acorda cu acest sentiment 
general al ţării, care n-ar cuprinde în el garanţii de existență şi de dezvoltare pentru elementul Românesc ar găsi poate 
momente în care s-ar impune ca o necesitate, dar n-ar forma nicicînd baza unei politici tradiționale a Românilor. 

Ne pare rău că, cu toată libertatea presei, nu putem vorbi mai clar, pentru că, cu avariţia de-a păstra ceea ce ne-au 
lăsat strămoşii, ne ferim de bunăvoie de orice vorbă care ar semăna cît de departe măcar cu o încurajare a rezistenţelor ori a 
aspiraţiunilor ce se manifestă dincolo de granițele noastre. Vorba Românului: „Cine s-a fript, suflă şi-n apă rece”, şi noi 


sîntem dintr-acei cari au plătit imprudenţe mici cu pierderi mari. 





Un lucru însă totuşi [î]l putem releva, fiindcă-l aflăm tipărit într-o foaie germană, în „Deutsche Revue” şi fiindcă 


forma în care se prezintă nu e făcută pentru a supăra pe cineva. Un articol privitor la România se-ncheie astfel: 


Imprudenţa politicei interne a ungurilor față cu românii austriaci nu prea e făcută a favoriza o prevenitoare mergere împreună a 
României libere cu Austria. Dar toate dificultăţile acestea sînt mici şi trecătoare pe lingă scopul mai mare şi permanent, dac-ar exista numai 


din amîndouă părţile voinţa statornică în esenţă, forma confirmării ei va trebui să se afle. 


[25 decembrie 1880] 


[„„NEDEPRINŞI A FACE FRAZE ...”] 


Nedeprinşi a face fraze, am dat seama despre adunarea ţinută de membrii clubului conservator şi de delegaţii din 
judeţe cu tonul neted al unei relaţiuni obiective, căci importanţa lucrului în sine nici nu scade, nici se adaugă prin articole 
apocaliptice, precum le obişnuiesc confrații de la „Românul”. Dumnealor par a se mira de aceasta; ar fi aşteptat toate 
minuțiozităţile unui reporter, dar asemenea draperie, oricît de interesantă ar fi încolo, ni se pare nouă de puţină însemnătate. 

Îndealtmintrelea „Românul” recunoaşte că sincer a procedat partida conservatoare, căci faptele ei ş-ale capului ei fiind 
bine cunoscute, nici o amăgire nu mai poate fi. 

Nu ştim cui avem să mulțumim această rară mărturisire a organului guvernamental, pe care s-ar fi cuvenit s-o facă 
întotdeuna, fiind întotdeuna conformă cu adevărul. Sincer am procedat pururea, am avut sinceritatea calităților şi defectelor 
noastre, ceea ce în genere e o datorie, şi numai în generația actuală, în care-a dispărut aproape deosebirea între bine şi rău, 
adevăr şi neadevăr, a început a deveni un merit. 

Dar daca faptele noastre, după mărturisirea „Românului”, au calitatea de-a fi bine cunoscute, şi cele bune şi cele rele, 
încît nici o amăgire nu poate fi, dacă se ştie ce-am făcut, am dori să se ştie tot atît de bine ceea ce n-am făcut, şi acest merit 
negativ îl pretindem cu atît mai mult pentru noi cu cît, conform teoriei pozitivistului Buckle, meritul unui guvern consistă în 
mare parte în ceea ce el nu face. Din multele ce nu le-am făcut cităm cîteva numai. De pildă nu noi am dat concesia 
Stroussberg, nu noi am aplicat-o fără votul Senatului şi fără să fi devenit lege; nu noi am format bande bulgare, nici am 
călătorit la Livadia, nici am intrat în război fără zapis şi chezăşie; nu noi am lăsat să cadă colţul vălului pe scabroasele afaceri 
a cărăturilor făcute pînă dincolo de Balcani; nu noi am răscumpărat drumurile de fier plătind 60% pe hirtii ce făceau numai 
20%, nu noi ne-am îmbogăţit din afacerea aceasta ca cinstitele Caradale de toată mîna, nici ne-am creat noi vrodată lefuri de 
30—40 de mii de franci ca aceleaşi Caradale, Costineşti, Stăteşti ş.a.; nu noi am făcut la Ploieşti cinstita Republică, nici n-am 


fost puşi în slujbă pentru acest merit, nici am scris poezii asupra „şarlei”, nici am luat medalia Bene-merenti, nici n-am scris 

broşură despre Spionul prusian, nici am numit pe M. Sa agent al d-lui de Bismarck, nici am felicitat ca „revoluționari români” 
pe Rochefort, nici am scris panegirice lui Blanqui; n-am introdus rubla pe patru franci, n-am propus categorii de 
împămîntenire, n-am făcut din advocaţi directori de drum de fier, nici din Caradale directori de bancă, n-am numit pe Pietraru 
funcționar la Ministerul de Finanţe, nici pe Sihleanu prezident al Comisiei financiare, c-un cuvînt n-am căutat nici cînd a 
deplasa ilustrațiunile Academiei de la Mărcuţa şi de la Văcăreşti punîndu-le în demnități ale statului, n-am ridicat în patru ani 
bugetul cheltuielilor ordinare cu 34% ş.a.m.d. 

Iartă-ne, Dumnezeule, dar toate acestea nu le-am făcut! 

Dar ce serios susține „Românul” că ne-a învățat să îngînăm „cuvintele de patrie, de libertate” (le mot de patrie)! În 
orice caz, onorabililor, româneşte nu ne-aţi învăţat. E adevărat că pe atunci cînd Vasile Voievod Lupul scria că „cel ce-şi va 


vicleni moşia mai rău decît ucigaşii de părinţi să se certe” patria se chema încă moşie, ca dovadă 
5 » 





oarecum c-o avem de la moşi-strămoşi. Poate d-lor C.A. Rosetti, Cariagdi, Giani, Carada le-o fi trebuit un cuvînt nou pentru a 
însemna cu el ceea ce nu avusese neam de neamul lor şi ceea ce au aflat abia pe pămîntul nostru. Asemenea e cu putință ca, 
asemănînd starea ce-o petrecuseră la Țarigrad cu starea de libertate în care ne-au găsit pe noi, să fi avut trebuinţă ca din senin 
şi de noţiunea libertăţii, dar acestea ar fi lucruri foarte supărăcioase pentru părintele demagogiei pseudoromâne, de aceea nu 


mai insistăm asupra lor. lată însă ce ne mai spune „Românul”. 


S-a făcut rezbelul. 
După treisute de ani de dezarmare, de robie şi de ruşine, națiunea română îşi redobîndi cu arma în mînă gloria străbună. 


Acest mare act aduse fireşte independenţa statului român. 


Darul prorociei nu-l are la noi decît d. C.A. Rosetti. Dar nu e tot astfel cu cunoștința celor trecute. În realitate epoca 
de dezarmare nu e tocmai atît de veche cum admite „Românul”. Matei Basarab avea încă 150 000 de oameni armați, mai mult 
adecă decît poate da azi România întreagă, şi de atunci sînt douăsute patruzeci de ani. De la bătălia de la Zărneşti, în care 
Constantin Basarab Brîncoveanu a bătut oştirea austriacă de sub generalul Haissler, sînt chiar numai 190 de ani. E prea 
adevărat însă că imediat după Constantin Vodă vine epoca d-lor C.A. Rosetti, Cariagdi, Bosnagi etc. şi aceea în adevăr a fost 
pentru noi românii o epocă de dezarmare, de robie şi de ruşine şi a ţinut 120 de ani pînă ce i-a pus capăt Domnul Tudor. 


Dar ce mai zice „Românul” despre rezbel? 


Acest mare act aduse fireşte independenţa statului român. 


Fireşte, da! Fireşte, aşa ar fi trebuit să fie. Dar onorabilii confrați uită că, după ce turcii ne declaraseră liberi şi de 
capul nostru prin Tractatul de la San-Stefano, Europa ne-a pus condiții pentru a ne recunoaşte independența. Onorabilii 
confraţi par a avea o memorie foarte scurtă cînd uită că cuvîntul de patrie, pe care ne-au învăţat a-l îngîna, a fost rectificat în 
minus c-o provincie şi că, pe lîngă patrioții Cariagdi, Giani, Carada, avem azi pe patrioții Herşcu, Leibu, $mule şi alții, a 
căror origine traco-romană e tot atît de puţin dubie ca şi aceea a d-lui C.A. Rosetti. 

Dar ceea ce ni se pare mai ciudat e imputarea ce ni se face că „spunem curat că regele României trebuie să sugrume 
libertatea”. 

Această enormitate se spune citîndu-se un pasaj din „Timpul”, pe care-l dăm în forma în care l-a reprodus 


„Românul”. 


Dacă ni s-ar cere formula după care se manifestă activitatea suveranului în urma marilor decepțiuni ce i le-a pregătit partidul roşu 
am zice că M. S. Regală visează în adevăr la consolidarea dinastiei şi a viitorului țării, însă nu pe aceeaşi linie cu tendinţele actualităţii, ci pe 
o linie paralelă(?). Înmulțirea armatei, asigurarea succesiunii la tron, uo sporire continuă a puterii Casei sale proprii şi o continuă 
zădărnicire a tendinţelor revoluţionare ale partidului roşu, prin faptul că, ajungînd la putere, acest partid se reneagă, se dezminte, face 
contrarul de ceea ce zisese, iacă elementele cari ne fac a admite că există o deosebire între viitorul pe care Domnul l-o fi sperînd pentru 


țara menită a fi moştenirea dinastiei sale şi între viitorul poporului care locueșşte în această țară. 


Ce fini sînteţi, hai? Şi, zi, ne-aţi înţeles pe deplin? 

Dacă ştiam că cititorii noştri sînt tot atît de cuminţi ca Costineştii şi Caradalele am fi vorbit mult mai limpede, dar 
poate mai puţin politicos. Dar fiindcă vorbim acum pentru Caradale vom explica formula după care nouă ni se pare a se 
manifesta activitatea suveranului c-un citat din Machiavelli, după care credem că veți înţelege şi d-voastră ce-am voit să 


zicem. 

E de observat, zice profundul scriitor italian, că, ura se poate produce şi prin fapte bune. Un principe care vrea să se ţie pe tron nu 
trebuie să facă fapte bune, căci dacă. masa poporului său sau a armatei sale sau cei de cari are trebuință pentru a se mănţinea sînt stricați el 


trebuie să urmeze înclinările lor şi să-i mulțumească, lucru pentru care faptele cele mai onorabile sînt adesea pernicioase. 


Cine, pentru a se mănţinea, crede a avea nevoie de Caradale, Costineşti, Mihăleşti, ş.a., oricît de corupți ori de 
ignoranți ar fi ei, trebuie să le facă cheful chiar dac-ar şti că asupra acestui chef piere un popor întreg. Dar cînd e convins că 


asemenea oameni 





pot constitui un guvern atunci pierde desigur orice speranță în viitorul poporului său, fără, se-nţelege, de-a pierde perspectiva 
că urmaşii săi vor guverna aceeaşi expresie geografică, populată cu n'importe cine. 

Prin numiri ca ale d-lui Candiano, prin medalierea d-lui Orăşanu, prin punerile în slujbă a republicanilor de la Ploieşti 
se strică un popor şi mai mult decum ar fi, iar un popor stricat piere. Ceea ce am zis noi prin formula de mai sus nu e aşadar 
un sfat, cum crede „Românul”, ci o imputare că Domnul cugeta, în adevăr la mănţinerea expresiei geografice a ţării, dar 
îngăduie coruperea sistematică a ființei etnologice a poporului. Cînd nulitățile se distrag de la ocupaţiunile lor pentru a se face 
demnitari ai statului se naşte în societatea întreagă tendinţa cîştigului fără merit şi fără muncă, a cîştigului prin participarea la 
conspirații de ex., şi astfel, ciocoindu-se mulțimea nenumărată a Costineştilor şi Caradalelor, nu mai are cine munci în ţara 
asta, se nasc goluri pe care le umplu străinii. 

De aci vine că imigrația, de la cîteva sute de indivizi, precum era sub domniile vechi, au ajuns azi la 20 000 pe an. În 
fiece an un oraş întreg de străini se colonizează în țara noastră. Aceste oraşe în migrațiune vor forma pe supuşii fideli ai lui 
Carol II, pe expresia geografică a României actuale. Şi acei oameni vor fi mai învăţaţi decît Costineştii şi mai cinstiți decît 
Mihăleştii, numai una nu vor mai fi ... români. 

Acum veţi fi înțelegînd şi d-voastră, credem, de ce-am zis că, daca Domnul e convins de corupțiunea oamenilor cu 
cari se servă, face neapărat o distincțiune între viitorul țării menit a fi moştenirea dinastiei sale şi viitorul poporului ce 
locuieşte în această țară. 

Cine crede că un popor e atît de corupt încît să privească cu indiferență numirea unui domn Candiano ca adjutant 
domnesc, medaliarea unui domn Orăşanu, numirea unui Leca la Ministerul de Război, om vinovat o dată c-a trădat pe 
suveranul său fiind soldat, vinovat de-a doua oară că l-a trădat fiind de strajă, acela nu poate decît să fi pierdut orice speranță 
în viitorul acelui popor şi să fi visînd cel mult la mănținerea expresiei geografice pe harta Europei, nu însă la existența unității 
etnologice care-o locuieşte. 

Noi nu tăgăduim Domnului dreptul de-a ierta trecutul a o seamă din supușii săi; numai nu trebuie să uite acel trecut şi 


mai cu seamă nu trebuie să-l recompenseze. 


[30 decembrie 1880] 


DESPRE SITUAŢIA POLITICĂ A ROMÂNIEI 
DE 
MAIORESCU 


Ce însemnează pentru Germania un principe de Hohenzollern pe tronul României? 

Iată o întrebare ce merită a se releva, deşi ni se pare cam straniu ca Germania să aibă a releva cestiunea aceasta abia după 
patrusprezece ani de domnie ai principelui Carol. 

Dar, straniu sau nu, realitatea e că pin-acuma situația politică a României a fost tratată în foile germane c-o relativă indiferenţă şi 
prin urmare adeseori fără o cunoştinţă suficientă a lucrurilor. Interesul răsărit ca din senin de citeva ori pentru unele obiecte de senzaţie, 
smulse din contextul lor, precum a fost acela al afacerilor drumului de fier Stroussberg de ex., au fost de natură a încurca şi mai mult decit a 
limpezi, iar rezerva rece pe care a manifestat-o pururea față cu România sfera din Wilhelmstrasse n-au contribuit a îndrepta lucrurile. 

Poate că în prezent lucrurile se vor fi schimbat. Situaţia politicei generale e dominată în mod marcant printr-un fenomen capital: a 
intervenit dizolvarea alianţei celor trei împărați, alipirea cu atit mai intimă a Austro-Ungariei către Germania şi în fine, ca o atmosferă 
psicologică ce înconjură acest eveniment, s-a schimbat dispoziția Germaniei față cu Rusia. 

Deci a sosit poate timpul de-a atrage atenţia serioasă a politicilor germani spre partea cestiunii orientale relativă la România şi de- 
a le da ocazia de-a lua de cu timp o atitudine în caracteristica ceartă de interese care se desfăşoară aci. 


Un lucru cată să-l stabilim aci din capul locului: căderea principelui Cuza la 11/23 fevruarie 1866 şi ridicarea principelui Carol de 

Hohenzollern pe tronul românesc în aceeaşi primăvară a anului 1866 erau inele în lanţul politicei prusiane care a avut de scop şi de rezultat 


războiul contra Austriei şi întemeiarea confederației Germaniei de nord. 





În favorul acestei aserțiuni se pot produce o seamă de probe, întru cît se pot proba în genere asemenea lucruri; între 
altele dăm proba următoare, care are pentru înfăţişarea noastră avantajul de-a putea fi controlată de toți. 

Cu toată încheiarea memorabilului Tractat de la Gastein, 1865, se ştie că tensiunea între Prusia şi Austria se reivi 
puternică. Se simțea de toţi că politica de „fier şi sînge” avea să se pună în lucrare şi contra Austriei. Cea mai de căpetenie 
grijă diplomatică a Prusiei era pe atunci de-a-şi asigura pentr-un asemenea caz neutralitatea binevoitoare a lui Napoleon 
III. Repetatele convorbiri ale d-lui de Bismarck cu împăratul Franţei la Biarritz, zgomotele despre o alianţă cu Italia treceau 
drept semne clare ale timpului. Broşuri inspirate, „des ballons d'essai”, erau, după obiceiul epocei napoleoniane, la ordinea 
zilei. Între broşurile acestea politice cea mai însemnată, după cum ştim, e cea intitulată „la Convention de Gastein”, care-a 
apărut în Paris la Dentu în septemvrie 1865 (data e remarcabilă) şi care, după cum e recunoscut, era inspirată de ambasada 
prusiană din Paris, imediat înaintea călătoriei a doua a d-lui de Bismarck la Biarrits. Următoarele pericole se arătau anume 
că amenință pe Austria dacă nu va ceda la pretenţiile prusiane, ci va lăsa ca războiul să decidă: 

„La voix de Kossuth retentissante aux rives de la Thciss, en même temps que Garibaldi leverait sur l'Adige le 
drapeau de Marsala, n'appellerait-elle pas encore les cavaliers de la Hongrie à une nouvelle guerre d'indépendance? La 
révolution est-elle définitivement vaincue en Roumanie et la paix est-elle irrevocablement assurée dans les provinces 
danubiennes ?” 

Acestea se ziseseră sub inspirația d-lui de Goltz în septemvrie 1865, aşadar cinci luni înaintea căderii lui Cuza şi 
şapte luni înaintea necrezutei pe atunci alianțe pruso-italiane. Compare-se cu acestea evenimentele cite au urmat în realitate 
în aprilie 1865. Prusia încheie alianța cu Italia (misiunea Govone), ba chiar Garibaldi e utilizat în războiul în contra 
Austriei (pentru popularitatea lui, ca erou de teatru oarecum); cu oamenii revoluţiei ungureşti tratează contele Usedom şi se 
face cunoscută provocarea făcută generalului Klapka (Kossuth rămăsese în ariergardă) „de-a lovi în inimă”; principele 
Cuza e răsturnat, iar în mai 1866 se urcă Carol de Hohenzollern pe tronul României, însoţit de d. I. Brătianu, ai căruia 
emisari [î]i lucrau pe românii din Ardeal. 

Dacă în iulie 1866 Austria nu s-ar fi arătat gata de-a încheia pace, Prusia ar fi încercat desigur de-a pune în 
dezagregare conglomeratul statelor austriace: pe de-o parte aveau să se ridice ungurii, pe de alta cele trei milioane de 
români austriaci aveau să fie avizaţi la cele cinci milioane de conaţionali liberi din Principatul moldo-român. Carol de 
Hohenzollern era cuiul răsăritean pe care Prusia-l băga în carnea monarhiei habsburgice, precum Italia era cuiul de la sud, 
iar Ungaria cel central. 

Constituirea actuală a Principatului României sub dinastia principelui Carol de Hohenzollern-Sigmaringen e aşadar 
asemenea o operă a politicei germane şi viitorul acestei țări ar trebui să atragă în mod esenţial interesul Germaniei. 

E drept că vremile s-au schimbat de-atunci încoace; cu Ungaria s-a încheiat dualismul, „punctul de gravitație s-a 


mutat la Buda”; Austria şi Germania, inamicii de la 1866, sînt legate astăzi prin cea mai bună „entente cordiale” *. 


[31 decembrie 1880] 





* Restul textului provizoriu ilizibil din cauza deteriorării ziarului. 





DIN MANUSCRISE 


„DECI, TRADUCÎND ACEASTĂ COMPARAȚIE ...”] 

Deci, traducînd această comparaţie luată din mecanică în termenii! vieţii statului, vom vedea lesne că 
frîul prea lung, ca să nu zicem desfrîul, lăsat? partidului aşa-zis liberal, punerea mecanismului statului la 
discreţia lui a fost cauza de căpetenie a compromiterii intereselor statului în afară, a fost cauza pentru care 
„simpla formalitate”, după propria dumnealor espresie, a recunoaşterii independenţei, au costat de mii de ori 
mai mult decît independenţa? reală, cîştigată de generaţiile trecute. 

Acest partid, şi numai acesta, s-au substituit puterii judecătoreşti în timpul acuzării cabinetului Catargiu, 
s-au substituit puterii legiuitoare prin acte pe cari Adunările au avut a le înregistra numai, s-au substituit puterii 
Domnului şi Adunărilor prin schimbarea continuă de consiliari ai tronului fără ca Adunări sau Coroană să-şi fi 
esprimat neîncrederea în eif. 

Aşadar nu Domn, nu tribunale, nu Parlament, cu stînga şi dreapta lui — partidul radical domneşte, 
înlăturînd orice control, orice obiecțiune; iar tot ce se întîmplă nu în numele țării se întîmplă, ci pur şi simplu în 
interesul mănţinerii partidului radical. Oamenii de încredere ai acestui partid sau mai bine zicînd stegarii“ 
naturilor catilinare încheie” alianţă, cumpără drumuri de fier, fac război, cedează şi primesc în schimb provincii 
etc. etc. şi — post festa — Parlamentul înregistrează, monarhul subseamnă“. Am văzut majoritatea Senatului 
constituindu-se în tribunal estraordinar” cu anume misiunea” de-a achita pe d. S. Mihălescu şi se vede că vom 
avea încă multe de aceste de înregistrat. 

Oricine care are privirea cîtuşi de puţin limpede" va vedea că toate neajunsurile statului nostru, 
colosala”? datorie publică, sînt sau direct introduse de partidul frazei sau urmări neapărate a răstimpurilor cît 
acest partid a stat la putere. Reteveiul e tatăl bitei electorale, concesia Stroussberg şi gestiunea financiară din 
anul 1867 — părinţii colosalei datorii publice. Abuzurile roşiilor au necesitat abuzuri”; precum concesiile date 
cu nesocotinţă de ei, au necesitat contractarea de datorii'*. 

E aşadar clar că, mulțumindu-ne cu! formele curat esterioare ale constituționalismului, cu ficțiunea în 
locul realităţii, rolurile repărţite de Constituţie între diverse puteri!“ ale statului au fost uzurpate de un partid ce 
se numeşte liberal, dar care, din nefericire, nu are deosebire mare de-o societate de esploatație. 

După ce vom face şi bilanţul stării interioare, ne vom da seamă în ce consistă acele uzurpări şi cum tot!” 
meşteşugul absolutismului demagogic consistă în regula!“ iudaică de-a păstra aparențele, dar de-a călca 


cuprinsul”, de-a păzi litera, de-a ocoli” spiritul?! Constituţiei. 





1. după limba şters 2. după a o seam[ă] şters 3. după recunoaşterea [independenţei] şters 4. inițial neîncrederea în 
aceşti con[siliari], apoi în foştii consiliari [ai tronului] succesiv şterse 5. după Majorit[atea] şters 6. după capii şters 7. după 
declară că şters 8. deasupra lui iscăleşte şters 9. tribunal estraordinar deasupra lui putere judecătorească şters 10. după 
tendenţa şters 11. inițial cît de [puţin] limpede 12. după toate datoriile șters 13. urmează căci au viciat spiritul public şters 14. 
urmează, publice şters 15. după curat şters 16. după puterile st[atului] şters 17. după s-a putut ca sub formele în aparență 


şters 18. după a păstra şters 19. urmează egilor şters 20. de-a ocoli supraintercalat 21. după înţelesul şters 


226r 


227r 


228r 


229r 

22. [„DECI, TRADUCÎND ACEASTĂ COMPARAȚIE...”] 
BAR 2264, 226 paginată de Eminescu 17. 


230 [„„«PRESA» VA BINEVOI...”] 


2264 


„Presa” va binevoi a recunoaşte că în acel articol n-am putut avea în vedere decît adevărul 
istoric şi că e! şi just şi inofensiv de-a recunoaşte” fiecăruia“ meritele ce le-au avut. 





1. după sîntem apoi nu sîntem dispuşi succesiv şterse 2. după inofensiv] şters 3. după recunoaşlte] şters 
4. după fiecălruia] şters 

23. [„DECI, TRADUCÎND ACEASTĂ COMPARAȚIE ...”] 
BAR 2264, 227 paginată de Eminescu 18. 


[„„O SOFISMĂ ADES REPETATĂ ...”] 


2264 


O sofismă ades repetată de organele roşii este că partidul conservator a stat mai mulți ani la putere decît cel liberal, că 
prin urmare lui cată a i se atribui toate relele. 

Sofisma e foarte transparentă. Adversarii noştri confundă, precum am zis, timpul cât o cauză durează!, cu? cauza 
însăşi care se poate introduce într-un timp oricât de scurt, dar poate avea urmări foarte lungi, adesea? cu“ neputinţă de 
înlăturat. 

Intră o armată străină şi arde un oraş. După retragerea ei” cetăţenii zidesc din nou“ cît zidesc, dar un oraş ridicat într-o 
mie de ani şi dărîmat într-o zi nu se poate rezidi” 

dit: 











24. [„DECI, TRADUCÎND ACEASTĂ COMPARAȚIE...”] 
BAR 2264, 228 paginată de Eminescu 19. 


într-o zi. Cine e cauza ruinei? Cei ce zidesc& mereu la loc”, ar răspunde „Românul"? Cei ce i-au dat foc într-o zi, zice bunul 
simţ. 

D. C. A. Rosetti însuşi nu despreţuieşte acest rău argument. „N-am găsit lăzile pline ca să le golim noi; n-am găsit 
oameni bogaţi ca să-i sărăcim noi". Evident nu; nici n-aveaţi de unde le găsi pline, căci a fost de-ajuns ca la 1866 să fiţi un an 
la putere ca să-ncărcaţi un biet stat de plugari cu datorii de sute de milioane". Aţi creat o cauză permanentă de mizerie şi!! vă 
mirați că urmările acelei cauze sînt asemenea permanente? 

Nu lungimea timpului, ci ceea ce unul în acel timp a făcut, va”? să zică actele sale, sînt cauze determinante pentru 
evenimentele” viitorului. Imediat! după venirea M. Sale în țară, d. Brătianu a stat!” puţin la putere. Cu toate acestea, 
abstracţie făcînd de datoria flotantă lăsată în urmă, numai concesia'* Stroussberg a-ncărcat statul cu sute de milioane de 
datorie publică pe nouăzeci de ani înainte. lată dar o cauză a-ncărcării fiscului creată într-o zi care durează zecimi de ani 
înainte. Oricine ar fi venit pe urmă”, guverneze mult sau puţin, n-a putut şterge’? efectele unei cauze constante”. În fine a 
venit acum d. Brătianu pentru a doua oară. Bugetul cheltuielelor s-a urcat cu 40%. O generaţie întreagă să stea un alt guvern 
la putere, ce greu va fi în stare să reducă ceea ce într-o zi d. Brătianu a putut spori. 

Şi aşa-i cu toate celea. Daca azi, ferească Dumnezeu, aţi introduce elegibilitatea magistraturii şi ar fi ceea ce e în 
America, unde judecătorii sînt aleşi de-o societate” de esploatare şi vînd justiţia pe bani, 





1. după în şters 2. după în cursul căruia oricine poate fi la putere şters 3. după at [unci] şters 4. după indestructibilă şters 5. 
deasupra cuvîntului lui şters 6. cuvintele din nou deasupra lui zi [desc] şters 7. poale rezidi deasupra lui zideşte şters 8. după de atîtea [ori] 
şters 9. mereu la loc supraintercalat 10. urmează bineînţeles în contra voinței esprese a Senatului şters. 11. după bugetară şters 12. după iată 
şters 13. după eve[nimentele] şters 14. după După venirea M. Sate în şters 15. după fos[t] şters 16. deasupra lui datoria şters 17. inițial 
Oricine ar veni 18. supraintercalat 19. deasupra lui permanente şters 20. după companie şters 





25. [„O SOFISMĂ ADES REPETATĂ...”] 
BAR 2264, 355. 


[„ACEASTĂ ÎNDOITĂ MANIERĂ ...”] 


2264 


Această îndoită! manieră de a vedea o găsim petrecînd istoria tuturor statelor, ea e istoria? paralelă a ideilor 
conservatoare pe de-o parte, a celor liberale pe de alta. Liberalii, cînd [î]i întrebi de religie, răspund: „Morala n-a făcut nici un 


pas înainte de la Hristos pînă azi. Predă în şcoală cîteva axiome de morală şi lasă biserica la o parte. Ea e de prisos". E 

adevărat că morala teoretică n-a făcut progrese de la Bramani încoace; 




















26. [„„O SOFISMĂ ADES REPETATĂ..."] 
BAR 2264, 356, paginată de Eminescu 2. 


e adevărat că metafizica filozofilor n-a fost în stare a o-ntemeia pe baze? mai sigure decît biserica. Dar oare forma în care 
biserica o predă să fie indiferentă? Tocmai“ forma aceasta tradițională”, combinată cu legenda, dogma şi cu artele frumoase, 
să nu fie cea“ mai potrivită pentru a administra unui popor adevăruri morale atât” de abstracte încît nu s-a aflat om cugetător 
care să le afle raţiunea suficientă altundeva decît tot acolo, unde-l pune” şi biserica, în Cineva pururea neînțeles!" fiinţei 


omeneşti, superior curgerii vremilor şi legilor spaţiului? Se zice că o mumă care priveşte icoane frumoase va naşte un copil 





1. după indoit[ă] şters 2. după is[toria] şters 3. după ba[ze] şters 4. după Dar şters 5. supraintercalat 6. după tocmai şters 7. după 
abstracte şi încă şters 8. inițial suficientă decît acolo 9. după bi[serica] şters 10. după pururea* de şters 





[„ONORABILII NU POT FACE DEOSEBIREA...”] 


2255 

Onorabilii nu pot face deosebirea daca un deficit este real sau aparent. Real e un deficit atunci cînd nu corespunde c- 
o resursă acoperită prin drepturi consta[n]te şi încasabile! ale statului; el [e] însă? aparent cînd se iveşte în mod momentan, 
dar resurse sigure, lesne de încasat pe viitor, stau în dreptul lui’, îl acoper pe deplin. Un deficit real sileşte la o contractare de 
datorie consolidată, unul aparent obligă la împrumuturi provizorii, de ex. la emitere de bonuri de tezaur cari se retrag în 
momentul ce venitul corespunzător au intrat în casă. 

Invitaţii Academiei din Tîrgul-Cucului. 

Deficitul era doar aparent şi noi l-am numit legenda-Strat. Daca însă ar fi fost real, atunci“ unde e? L-au măncat lupii? 


D.5 Fundescu ar zice, vorba lupului, „iarna n-o mănîncă lupul”, noi zicem că nici deficitele nu le poate mînca lupul. 
» > 99 > 





1. după cu putinţă şters. 2. deasupra lui e fictiv şi şters 3. stau în dreptul lui supraintercalat 4. după ar fi şters 5. după Se ştie că 


iarna şi datoriile nu le mănîncă lupul şters 


[ŞI PE CEI CE SE-NCERCAU...”] 


2264 


şi pe cei ce se-ncercau a intra pe ea'. 

Dar Afganistanul s-a cam învechit — precum e în genere greu de-a vorbi mult timp într-aiurea, chiar cînd cineva e 
advocat?. O formă mai poetică se pune la dispoziţie? pentru urmărirea aceleiaşi porţi mari şi acea formă” este parabola. 

Vestita parabolă a proorocului Nută” cătră David împăratul, povestirea lui Christos despre fiul risipitor şi lucrătorii 
din via Domnului şi altele de asemenea natură n-au putut a nu face victime din naturile” simţitoare ale unei depărtate 
posterități, <încît nu mai e îndoială că întrebuinţindu-se mijloacele Mesiei asupra Mesiei României d-lui I.C. Brătianu, 


rezultatul> 





1. urmează, între rînduri, care duce la ministeriu 2. inițial e cineva advocat 3. la dispoziție deasupra lui la cale şters 4. acea formă 


deasupra lui acel mijloc şters 5. deasupra lui Natan şters 6. deasupra lui pierdut şters 7. inițial n-au putut rămâne fără efect asupra naturilor 


[„CINEVA-I CONTESTA ...”] 


2264 


Cineva-i contesta d-lui Candiano acest merit. Atunci dumnealui se simţi trădat*: Ei d-le Ghica, adu-ţi aminte cînd te- 
am sculat din pat în noaptea de 11 fevr. D-ta dormeai pe cînd noi am răsturnat tiranul (căruia-i depusesem — fie zis în 


parantez — un îndoit! jurămînt de fidelitate). 





1. deasupra lui dublu şters 





[ „DAR NU NUMAI ATITA ...”] 


2264 


Dar nu numai atîta. Există la noi — din nefericire — o medalie pentru merite literare şi ştiinţifice — întemeiată de d. 
Carp, n-ar mai! fi întemeiat-o — căci din capul [locului] i-a spus bătrînul Lascar Catargiu că medalia are s-ajungă? de rîsul 
chiorilor. Lascar Catargiu cunoştea natura de tot moale a regelui. Ei bine — parc-ar fi fost prooroc omul — i s-a dat lui 


Orăşanu. 





1. supraintercalat 2. iniţial c-ar s-ajungă 

[IN TARA NOASTRĂ ...”] 


2264 


În! ţara noastră nu se cere nimic pentru a fi? om mare decît patru clase primare şi, unde-a mers mia meargă şi suta, un 
curs de violoncel. 

Dar daca patriotul-flutur pluteşte în lumina? Băncii Naţionale nu este tot astfel cu patriotul“-crisalidă. Din asemenea 
patrioţi s-au format comisiile de recensimînt. D.I. Codrescu a spus de unde au fost recrutaţi” membrii acestor comisii. S-a 
cerut de la primarii săteşti ca să dea ei funcționari pentru facerea recensimîntului. Primarii se-nţelege că nu dispuneau decît 
de Costineştii-crisalide. 

Costineştii-crisalide sînt ajutori de ajutori de scriitori comunali, [un] adevărat bici dumnezeiesc pe bietele comune 
rurale. Nu e minune deci daca recensimîntul a ieşit cum a ieşit, daca, după declaraţia d-lui Brătianu însuşi, în județul Argeş s- 


a evaluat venitul” pogonului cu 50 lei anual, adecă cu atât cu cât îl poţi cumpărat. 





1. după Se ştie că şters 2. deasupra lui trece de şters 3. deasupra lui razele şters 4. după patriotul-crisalidă şters 5. au fost recrutați 
supraintercalat; inițial sintagma era plasată la sfirşitul frazei 6. în ms. din inadvertenţă o 7. după pogonul şters 8. această frază este scrisă 
printre rîndurile următorului text şters: Asemenea oameni au făcut parte din comisiile de recensimînt. Daca preste zece-douăzeci de ani un 
asemenea patriot-crisalidă îşi va lepăda cojocul şi va trece prin redacţia „Telegrafului" sau a „Românului" vom auzi pe d. Brătianu zicînd în 


Senat următoarele: 


[„„DEŞI REPROBĂM ...”] 


2264 


Deşi! reprobăm din fundul inimei orice atentat asupra vieţii unui om, cu atît mai mult cînd este? reprezentantul unei 
autorităţi constituite, totuşi nu ne putem opri de-a cerceta? cauzele sociale cari au dat loc unui asemenea fenomen şi dacă le 
cercetăm spre binele tuturor, spre binele d-lui Brătianu îndeosebi“ le cercetăm. 

Oricît de neagră ar fi intenţia faptei, trebuie să recunoaştem că guvernul d-lui Brătianu a creat atmosfera în care 


asemenea fapte sînt posibile, în care autorii lor găsesc o legitimare a scopurilor lor. 

27. [„„DEŞI REPROBĂM ..."] 
BAR, 2264, 366, începutul articolului. 


Cînd vedem un om ce, după propria lui mărturisire, a luat parte la o conspirație şi care, după ştiinţa tuturor, a fost 
capul unei revolte la Ploieşti, devenind sub Brătianu adiutant domnesc, ataşat ca om de încredere pe lîngă suveranul” pe care- 
a voit să-l răstoarne, d. Brătianu ne va permite să conchidem că d-sa şi numai d-sa a ridicat impunitatea unui atentat la rangul 
de titlu de recomandaţie pentru a înainta pe scara ierarhiei sociale. 

Cînd d. Brătianu nu se sfieşte a recomanda în Senat pe un domne ca Costinescu ca secretar general la Ministeriul de 


Finanţe, om cu patru clase primare, e evident că d-sa a 





ridicat ignoranţa, cea mai neagră ignoranță, la rangul de titlu de recomandaţie pentru a înainta în viața publică. 

Cînd în chiar Camera roşie unii membri ai partidului guvernant, oameni poate simpli dar cinstiţi, cari n-ar merita 
poate să fie pe scara socială pe care se află, dar cari n-au furat încă pe nimenea, se-ntreabă cu mirare: de unde amicii apropiați 
ai d-lui Brătianu, protejaţii de aproape ai d-lui C. A. Rosetti au făcut averi în 3-4 ani de zile de unde n-aveau nimic, cînd 
aceşti oameni, simpli poate, dar cinstiţi se declară în grevă contra unui sistem care ridică şi îmbogăţeşte pe pungaşi, atunci d. 


Brătianu va concede că a ridicat malonestitatea la rangul de titlu de merit pentru înaintare în societatea română. 

Cînd un’ om bănuit de crime care ridică numai un colţuleţ al vălului de pe scabroasele afaceri e canonizat, iar 
afacerea e*** prin ordinea de zi d. Brătianu va concede că crima chiar e un titlu de merit înaintea d-sale. 

Vedem apoi un altul? care-a numit pe Domn spion prusian, care-a proclamat principiul că uciderea suveranilor e 
permisă, făcînd azi, printr-un proiect de răspuns la adresa tronului, act de profundă fidelitate către acelaş suveran. Noi am fi 
înţeles ca un asemenea om să tacă, am fi înţeles să fie iertat pentru opiniile lui, dar nu înţelegem că se gereze azi în susțiitor al 
dinastiei tocmai d. baron de Hahn. 

Crede serios d. Brătianu că, ridicînd impunitatea licenţei, a calomniei, a înaltei trădări, a ignoranței, a crimei chiar la 
rangul” de titluri de merit în statul român, o poate face aceasta fără serioasa primejduire a spiritului public!%? Crede d. 
Brătianu că nu se vor găsi oameni cari să ia la serios principiile sale şi să crează că atentatul! e o virtute, înalta trădare un 
merit? 

Dac-o crede aceasta, deplîngem numai ţara care-a avut nenorocirea de-a fi guvernată de d-sa, dar nu-l putem 
deplînge pe d-sa pentru că teoriile ce însuşi le-a semănat dau roadele aşteptate. 

Daca, dintr-un punct de vedere curat!? omenesc al justiţiei şi al umanităţii, vom reproba oricînd asemenea fapte 
odioase, pe de altă parte vom trebui să recunoaştem că, d. Brătianu culege numai roadele ce însuşi le-a semănat. 

Nu-şi bate cineva joc de-o nație întreagă zeci de ani de-a rîndul, amăgind-o, stîrpindu-i sentimentul religios şi de 


justiţie, furîndu-i viitorul ei moral şi material, fără să aibă a purta urmările acestei sistematice corumperi. 





1. după Ieri la 7 1/4 ore seara un om [a] atentat la viaţa d-lui Brătianu pe cînd ieşea din Cameră. Cuestorul Camerei, d. Goga, a 
sfărîmat c-un baston gros de fildeş cuțitul atentatorului c-o lovitură, d. Brătianu a scăpat şters 2. după el şters 3. după cerceta şters 4. 
deasupra lui în particular şters 5. după şeful statului şters 6. deasupra lui om şters 1. după în fine şters 8. după care şters 9. după titlul de 


şters. 10. fără Serioasa primejduire a spiritului public deasupra lui nepedepsit şters 11. după omorul şters 12. după al şters 


[„„CAROL ÎNGĂDUITORUL ...”] 


2264 


Carol! îngăduitorul e departe de a fi atît de puţin fin precum s-ar crede la prima vedere, şi daca e un om care?-a 
îmbătrînit demult, foarte demult, nu de ani, ci de gînduri, acesta e desigur suveranul nostru. 

În faţa unei ţări sărace, pline de un proletariat nesăţios care urcă cu cea mai mare uşurinţă toate treptele sociale, fără a 
i se cere, după chiar legile noastre, nici ştiinţă, nici merit, în faţa acestui abis Carol îngăduitorul trebuie să fi simțind o 
deosebită plăcere cînd vede rupîndu-se unul cîte unul ascuţişurile ce? erau îndreptate odinioară“ în contra tronului. 


Teoria regicidă a baronului Erdmann de Hahn’, conivenţa cu Stroussberg, pionul şi“ agintele d-lui de Bismarck 





1. după Vodă şters 2. după care şi pe[care] succesiv şterse 3. după nimicniciei de caracter şters 4. după în contra şters 5. inițial Am 


văzut pe baronul Erdmann de Hahn 6. după d-lui[de Bismarck] şters 





CU PATERNITATE INCERTĂ 


[„„O DEPEŞĂ DE IERI...”] 


O depeşă de ieri a Agenţiei Havas, datată din Viena, ne anunţă încheierea convenţiunii între Austria şi Serbia relativă 
la drumurile de fier sîrbeşti. Acest din urmă stat se obligă prin acea convenţiune de a construi pe teritoriul său linia de drum de 
fier care are să pună în legătură căile ferate ale monarhiei austro-ungare cu Salonicul, deci cu marea Egeică. 

Această veste — în aparență neînsemnată — anunţă cu toate acestea realizarea uneia din dispozițiile, precum se ştie, 
atît de bine şi de depărtat cumpănite ale Tractatului de la Berlin şi e de importanță, de gravitate chiar în Orient pentru ţările 
dunărene în genere, pentru România îndeosebi. 


În adevăr, pînă la Tractatul de la Berlin, atît lumea comercială precum şi oamenii politici considerau gurile Dunării ca 

singura cale care punea în relaţiune Occidentul cu Orientul european şi asiatic pe calea acestui rîu şi prin Bosfor. 

Astăzi situaţiunea are a fi schimbată căci Occidentul punîndu-se în raport cu Marea Egeică, se ocoleşte oarecum c-un 
încunjur Bosforul şi prin urmare atît acesta cît şi gurile Dunării au să sufere o scădere în importanţa şi politică şi economică ce 
li se acorda cu drept cuvînt pîn-acuma. Deja căile ferate construite paralel cu Dunărea înrîuriseră asupra viociunii mişcării ce 
o prezinta odinioară navigațiunea pe acest fluviu. Cine nu-şi aduce aminte de numeroasele vapoare ce străbăteau necontenit 
faţa apei, de mulţimea de călători cari circulau odinioară pe acest mîndru fluviu, venind din Odesa sau din Constantinopol, din 
Orient spre Occident sau viceversa? 

Astăzi acea mişcare merge scăzînd din zi în zi şi n-avem nici măcar dreptul de-a ne mira, îndată ce privim starea 
economică primitivă în care se află încă malurile dunărene. Pe Rin, unde populația este deasă, unde industria şi comerțul se 
bucură de-o dezvoltare escepţională, căile ferate construite pe ambele maluri ale rîului au contribuit a spori în acelaş timp şi 
navigațiunea pe el. Nu tot astfel se petrec lucrurile pe Dunăre însă, fiindcă factorii cari dau viociune Rinului lipsesc aci cu 
desăvîrşire. 

Pe lîngă această lovire, adusă deja, prevedem că construirea nouălor linii sîrbeşti va exercita o înrîurire prejudiciabilă 
navigațiunii de pe Dunărea de Jos. Interesele comerciale ale unui stat exercitează însă o legitimă influență şi asupra politicei 
lui. Austria, stabilindu-se astăzi în Bosnia şi Herţegovina, întinzîndu-şi raporturile prin Salonic pînă la Marea Egeică, se 
dezinteresează — pînă la un grad cel puţin — şi nu mai poate da aceeaşi importanţă ca în trecut gurilor Dunării. 

Oamenii noştri de stat ar trebui să-şi dea seamă de cu vreme de însemnătatea acelei adevărate revoluţii economice şi 
politice ce rezultă din dispozițiile Tractatului de la Berlin, încît, cîştigînd convingerea că ţara e în pericol de-a se izola despre o 
parte şi de-a fi ocolită de cătră marea cale a Apusului spre Răsărit, împrejurarea aceasta să fie un stimulent ca, cu toate puterile 


de care dispunem, să îngrijim de dezvoltarea noastră interioară. 


[8 martie 1880] 





[„ÎN ŞEDINŢA DE IERI A SENATULUI 
S-A DEZBĂTUT LEGEA ...”] 


În şedinţa de ieri a Senatului s-a dezbătut legea pentru acordarea recompensei naţionale votate de Cameră d-lui C.A. 
Rosetti. Raportorul era d. Petre Grădişteanu. Onor. raportor; pe cît ne aducem aminte, avea acu vreo zece ani asupra d-lui 
C.A. Rosetti o părere foarte neagră, pe care o exprima cu talentul d-sale cunoscut, în ziare şi în întruniri publice, şi pe care d- 
sa a tradus-o în acțiune cu ocazia alegerilor de atunci. Atît de mult accentuase d. Petre Grădişteanu acea părere pe atunci încît 
în general i se atribuia d-sale o publicaţie foarte spirituală, unde i se prorocea d-lui C.A. Rosetti, ca soartă meritată, că o să-şi 
încheie cariera d-sale politică într-o spînzurătoare, în jurul căreia avea să tragă hora națiunea română, veselă şi fericită că-n 
sfîrşit a scăpat de ilustrul personaj. Prorocia aceasta, precum văzurăm, a fost cu totul greşită, lucrul a ieşit pe dos. Şi, ciudat! 
Acelaşi d. Petre Grădişteanu are astăzi despre acelaşi d. C.A. Rosetti o părere minunată. Onor, raportor, ieri, în numele 
aceleiaşi naţiuni, şi tot cu talentul d-sale cunoscut, într-un limbaj pompos, arătă că d. C.A. Rosetti a contribuit la toate actele 
mari naţionale, la Unirea Ţărilor, la regenerarea neamului românesc, la înălțarea lui de pe cîmpul de război în consideraţia 
Europei, şi conchise că, tocmai în nişte timpuri de lipsă ca acele de astăzi, este un merit pentru ţară să acorde o recompensă 
unui aşa de vestit bărbat. 

D. Manolache Costache a luat cuvîntul nu pentru ca să convingă majoritatea, ci numai ca să protesteze, în numele 
țării, în contra dărniciei Camerii; între altele d-sa a zis că daca e adevărat că România datoreşte d-lui C.A. Rosetti tot ceea ce 
e dînsa astăzi, că acest domn este alfa şi omega regenerării naţionale, atunci adepții n-au decît să proclame Republica şi pe d. 
C.A. Rosetti prezident al ei. La aceste cuvinte adepții d-lui Rosetti au protestat cu mare zgomot. D. Epureanu le-a replicat: 
cînd raportul acesta se va citi în Moldova şi se va vedea că Unirea s-atribuie d-lui C.A. Rosetti va izbucni un hohot general. 
Discursul d-lui Epureanu îl vom reproduce in extenso. 

Au răspuns apoi la acest discurs dd. Cogălniceanu, Grădişteanu şi Stătescu; acesta din urmă a spus că recompensa d- 
lui C.A Rosetti este un minimum care i se putea acorda, şi d-sa se aştepta ca Senatul să mai sporească cifra votată de Cameră. 

Acum cîteva zile d. ministru de finanțe anunța sărăcia şi foametea cari domnesc în țară; în fiece zi vedem sosind în 
capitală, spre a cerşi din uşe în uşe, țărani veştejiţi la față şi încovoiaţi de mizerie, cari spun că de o zi sau două n-au mîncat, 
şi cu toate acestea Senatul a votat recompensa minimă a prezidentului Camerei. Trist spectacol pentru o ţară care vede că un 
partid, fără scrupul şi fără nici un control, tocmai în timpi de mare lipsă, de foamete, împarte cu dărnicie banii publici 


favoriţilor săi. Admitem ca d. Rosetti să treacă în rîndul liberalilor de dincoace de Milcov de idol al partidului şi am fi găsit 

natural ca membrii acelui partid, în recunoştinţa lor pentru toate bunurile de cari se bucură şi dînşii, să-i fi acordat o 
recompensă din averea d-lui proprie. N-ar fi fost nimic de zis. Dar, din averea statului, un capital de 150 000 franci şi cîte 14 
000 pe an! Considerînd cifra pensiilor ce se acordă în alte țări, bunioară în Franţa, unui general Cavaignac, unui d. Guizot şi 
la cei mai eminenți bărbaţi cari au adus ţării servicii reale, nu proclamate de un partid, ci recunoscute de toată ţara, fie în 
ştiinţe sau arte, fie în funcțiuni publice, fie în armată — ne pare că s-a acordat d-lui Rosetti, pentru pretinsele-i servicii aduse 
țării, nu minimul, ci maximul. Dar democraţia d-lor merge pînă la pungă. D-lor au gusturi şi pofte aristocratice şi, neputîndu- 
le satisface prin o muncă onestă, recurg la ajutorul bugetului statului, adică la punga poporului suveran. 

În cursul dezbaterii în Senat s-au făcut aluziuni la pensiile acordate la 1865 altor persoane. Nu trebuia să se uite însă 
că pentru faptele săvîrşite de la 64 pînă la 66 s-a răsturnat domnia lui Cuza, cel puţin acesta a fost pretextul pe care s-a 
întemeiat mişcarea de la 66. Cum dar s-ar putea justifica nişte acte de aceeaşi natură astăzi, sub un regim pretins 


constituțional, adică regim de control al întrebuinţări banilor publici şi 





intitulat „Domnia virtuţii”? Recompensă națională, aşa califică partizanii d-lui C.A. Rosetti darul ce au crezut cu cale să-i facă 


din banii publici. Fie. În orice caz însă, acest dar nu se poate califica de premiul Monthyon. 


[4 aprilie 1880] 


[„SIMEON BALINT, CUNOSCUTUL LUPTĂTOR...”] 


Simeon Balint, cunoscutul luptător de la 1848 în contra insurecțiunii maghiare, fratele de arme al lui Avram Iancu şi 
Axente, a murit acum patru zile în vîrstă de 70 de ani. Decorat de cătră împăratul şi distins cu rangul de „cavaler”, Balint a 
trăit, onorat de toți, ca protopresviter în Roşia din munții Abrudului. Una din dorințele sale cele mai vii fusese a vedea odată 
Bucureştii, dar nu şi-a putut-o împlini. În viaţă fiind, el a devenit de mult obiectul doinelor populare, ca şi Avram Iancu. 

Balint bea, Balint plăteşte 
Bani în pungă tot găseşte 
începe cîntecul lui, ale cărui cele dentîi două versuri se disting prin nemerită aliterațiune. 

Pînă ce ziarele din Ardeal ne vor aduce amănuntele asupra vieţii sale, amintim că Balint se putea lăuda de-a fi ospătat 
pe împăratul. Cînd, în anii din urmă, împăratul a venit la Sibiu pentru o revistă militară a fost primit de către mitropoliţii şi 
clerul superior român. Mitropolitul recomandă pe demnitarii bisericeşti. Cînd ajunse rîndul lui Balint, împăratul, fără s-aştepte 
recomandarea, îl recunoscu numaidecît: 

— Uite, zise, şi bătrînul Balint, cu care am călărit atîta împreună în munți. 

— E mult de atuncea, împărate. 


— Douăzeci şi patru de ani. 


[8 aprilie 1880] 


ALBANIA 


(Schiţă istorică — Vechimea antagonismului între slavi şi albaneji. — Invaziunea turcească şi învingerea lui Ivan Cernoievici. — 
Cucerirea Muntenegrului de cătră Suleiman Paşa. — Chior Mehmed. — Familia Buşatlia. — Eroul albanez Cara Mahmud. — Bătălia de la 


Cruşa. — Încercări franceze de cucerire. — Ridicarea şi moartea lui Mustafa) 


„Gazeta generală” din Augsburg arată că antagonismul între albaneji şi slavi nu e atât de nou precum s-ar părea la 
prima vedere, ci că, din contra, se întemeiază pe o istorie de sute de ani. Antagonismul datează din timpul invaziunii turceşti, 


din jumătatea a doua a secolului al XV[-lea], timp în care la noi domnea Ştefan cel Mare. 


Cînd Cernoievici, „Domn de Zeta”, stăpinea din înfloritoarea sa rezidență Jabliac, viu departe de lacul Scutari, ginţile albaneze 
avură cele dentii dispozițiuni dușmănoase față cu slavii. 
Vecinătatea ginţilor slave de munte nu le venea la îndemiînă albanejilor, turcii, la intrarea lor, aflară în ei nişte aliaţi naturali, deşi 


nu era în tradițiile cuceritorilor osmani de-a încheia alianțe cu popoare creştine. Dispoziţia favorabilă a turcilor pentru albanejii de nord, 

cari pe atunci erau toți fără escepţie catolici şi cari prin interregnul venețian intraseră în relațiuni diferite cu străinătatea, se distinge din 


capul locului prin următoarea 





particularitate: turcii ar fi preferat de-a-i supune pe albaneji sub acelaşi jug aspru la care-i supusese pe slavi, dar gințele 
muntene respinseră cu atita energie orice tentativă de cucerire a noilor lor adversari încit, de voie, de nevoie, turcii au 
căutat să renunțe la supunerea lor. 

Astfel, în chiar timpul invaziunii turceşti, plaiurile albaneze dintre Drin şi lacul Scutari au ştiut să-şi cîştige o 
neatrinare oarecare, pe care generalii osmani n-o recunoșteau formal, dar pe care o admiteau în mod tacit. 

Acestea s-au întimplat tocmai acum patru sute de ani. 

În anul 1479 o oştire turcească de peste 70 000 de oameni a luat cu asalt cetatea Scutari, apărată eroic de Atonio 
Loredano, patrician din Veneţia, şi Ivan Cernoievici. După catastrofa aceasta, ginţile se-ntoarseră în plaiurile lor de munte: 
sîrbii în asprele înălțimi spre nord de lacul Scutari, albanejii în munţii despre sud de acest lac. Din timpul acesta datează 
domnia strîmtă a apărătorilor Serbiei mari, risipiţi în citeşipatru părțile de cătră osmani, aproape pururea învingători, de la 
bătălia din Cimpul-Mierlei (Cossovo), începînd şi trecînd prin toate evenimentele războinice cari i-au urmat; o domnie al 
căreia teritoriu era aproape identic cu acela al Muntenegrului înainte de evenimentele celor din urmă ani. Astfel 


Muntenegrul e o rămăşiţă a vechiului regat sirbesc. 


Însă nu toate gințile din Albania de nord au rămas pe lîngă religia lor veche. 

Acelea dintre ele cari, asemenea bosniacilor şi herțegovinenilor, voiau să tragă un folos din invazia străină, după ce 
s-au convins că n-o mai pot înlătura au trecut la moametanism şi, îndată după retragerea slavilor, albanejii de nord 
dispuneau deja de domni feudali de naționalitatea lor, dar de lege moametană. Ținuturile odinioară slave, Zeta, Jabliac şi 
Podgoriţa, fură întrunite într-un singur ţinut şi date pe mina unui guvernator moametan. E un detaliu demn de comunicat că 
acest guvernator nu era nici turc, nici arnăut, ci... bosniac. Se pare că generalii sultanului Mehmed ştiau să aprețieze 
adevărul că cea mai bună garanție pentru a exercita domnia asupra unor popoare supuse este de a o exercita prin... 
renegaţi. În Bosnia sistemul s-a dovedit a fi practic de tot, în Albania de nord el a fost încercat conform esperienţelor făcute. 

Pe locuitorii Muntenegrului actual îi stimula însă tocmai împrejurarea aceasta. Cel întîi „vlădică ” (episcop), 
căpetenie şi religioasă şi politică, organizase plaiurile munţilor, iar unde astăzi e capitala Țetinie, se întemeie o mănăstire ca 
reşedinţă. Muntenegrenii începură ofensiva. An cu an, deceniu cu deceniu, slavii irumpeau în ținuturile ocupate de turci. 

Ei părăduiră Herţegovina, Rascia (ținutul Novibazar) şi cercetară des locurile pe unde fuseseră aşezaţi din 
amiîndouă laturile rîului Sem, pentru a face stricăciuni inamicului. Două secole continuară aceste acte de dușmănie, faptele 
cetelor muntenegrene. În anul 1490 (sau 1480) au început, la 1690 fură pentru prima oară reprimate. 

După ce cetele muntenegrene întinseseră agresiunea lor nu numai asupra osmanilor, ci şi asupra albanejilor, cari 
trăiau împăcaţi cu supremaţia străină, toată Albania de nord fu cuprinsă de-o intensivă pornire războinică. 

Suleiman Paşa, care comanda pe atunci la Scutari, crezu c-a sosit timpul pentru a năvăli cu o armată tare şi bine 
organizată în Muntenegru. După o apărare desperată a muntenegrenilor, toată ţara lor, afară de ținutul Calunsca, căzu pe 
mîna osmanilor şi în Țetinie Soleiman Paşa îi judecă cu asprime pe rebeli. Însă generalul turc viu puse mare preț pe victoria 
lui. El se mulțumi cu jurămiîntul de supunere către sultan al locuitorilor şi cu oblisaţiunea lor necondiționată de-a plăti 
capitația. El părăsi după scurt timp ţara. 

Abia însă apucase să plece armata de ocupaţie şi turburările începură din nou. 

Vlădica, care se retrăsese cu rămăşiţele partizanilor săi la Nieguş (lîngă marginea austriacă mai sus de Cattaro) în 
ținutul muntos Catunsca şi care nu recunoscu nicicînd dominaţiunea turcească, [îi dădu în curînd de lucru. El răzvrăti 
nahiile Riecica, Cermniţa şi Lieşansca, amenință Podgoriţa şi Şabliac şi irupse în plaiurile muntene despre răsărit ale 
albanejilor. 

Spre norocul vlădicei, în locul energicului Suleiman Paşa urmase un guvernator foarte pacinic, anume Chior 
Mehmed, membru al unei puternice, binevăzute şi influente familii feudale albaneze, numită Buşatlia. Acesta a fost cel dentii 
guvernator scutariot care şi-au manifestat naționalitatea, deşi nu activ, ci pasiv, lăsînd pe agalele din Podgorița, Şabliac şi 
Spuci, slavi maometani, la discreţia adversarilor lor. Iubirea de pace a lui Chior Mehmed n-a rămas fără influenţă asupra 
muntenegrenilor şi avea un înțeles bun. Aceştia încetară de a supăra graniţele albaneze şi-şi aleseră un nou teren de acţiune. 
Acest teren era Herţegovina, unde domnia turcească era neputincioasă, unde rezistenţa intensivă a creştinilor dădea un cîmp 
larg activității cetelor muntenegrene. Chior Mehmed, mulțumit se vede de această schimbare a lucrurilor, se ocupă fără 
încetare cu lucrări pacinice, făcînd drumuri şi poduri, clădind în Scutari o giamie frumoasă după modelul moscheei Nuri- 


Osmanie din Constantinopol. Albanejilor nu le convenea însă deloc pasivitatea aceasta, încît micii boieri feudali [iî]şi 

ridicară capetele tot cu mai multă sumeţie în Albania de nord. 
Aproape fiecare căpetenie de ginte exercita în numele sultanului drepturi de suveranitate şi toată țara se risipi în 


mici State în miniatură. 


Atunci muri Chior Mehmed. 

Urmaşul său a fost tot din familia Buşatlia, anume Mahmud, supranumit „Cel Negru”, Cara Mahmud. Tradiţiunea 
albaneză a păstrat aproape intactă imaginea acestui om estraordinar. Sînt cam o sută de ani de atunci de cînd Cara Mahmud 
deveni domn feudal în Albania de nord. Ambiţia lui îi inspiră de timpuriu ideea de-a se proclama independent de Poartă şi 
Domn suveran al Albaniei. Dar pentru aceasta îi trebuiau brațele tuturor şi țara era despărțită în nenumărate partizi. El 
căută mai întii să cîştige cu binele pe căpeteniile neamurilor pentru planurile sale, dar, neizbutind întru aceasta, îi împresură 


pe rînd cu război pe agalele şi 





beii din Giacova, Prisrend, Ipec, Tirana, Cravaia ş.a.m.d., supunîndu-i cu puterea la voința sa de fier. De ce soi trebuie să fi 
fost acest om se vede din împrejurarea că toate căpeteniile învinse, după o scurtă răzgindire, îi promiseră ajutor 
necondiționat, după care Cara Mahmud putea uşor să-şi realizeze planurile. Nimic nu impunea însă albanejilor mai mult 
decit modul în care Cara Mahmud obicinuia să răzbune injuria. Tradiţia albaneză zice că un locuitor din Scutari căpătă 
odată în Priştina o pereche de palme. Cum auzi Cara Mahmud despre aceasta, îl trase pe cel pălmuit la răspundere, cum de- 
a suferit în linişte asemenea batjocură; apoi năvăli cu oştire asupra Priştinei şi o făcu asemenea pămintului. lată cum 
stăpineau acum o sută de ani Domnii feudali în împărăţia padişahului. 

Pentru a înțelege mai bine întreprinderile ulterioare ale lui Cara Mahmud cată să premitem citeva observaţii de 
natură administrativă. După cucerirea jumătăţii apusene a Peninsulei Balcanice, Poarta a creat o împărțeală în provincii 
conformă cu stările etnografice. Tot pămîntul cu locuitori slavi l-au unit cu Bosnia, încît marginea administrativă a Bosniei 
ajungea pină aproape de lacul Scutari. Muntenegru se număra asemenea la Bosnia, ca teritoriu nepacificat. Această 
împărțeală administrativă nu-i convenea însă deloc lui Mahmud, căci [î]i lua ocazia de-a se răzbuna asupra Muntenegrului, 
adecă de-a năvăli asupra ţării. După sistemul feudal de pe atunci ar fi trebuit să ceară permisiune de la vizirul din Bosnia, 
ceea ce nu-i convenea nici ambiţiosului albanez, ceea ce din gelozie nu i-ar fi permis nici vizirul bosniac. Mahmud se adresă 
direct la Stambul; dar cererea lui fu respinsă. Atins de aceasta, chemă pe albaneji la arme şi luă repede poziţiile de la 
graniță: Podgoriţa, Spuci şi Şabliac. Apoi pătrunse biruitor prin Muntenegrul întreg pînă la Nicsici şi Colaşin, pe cari le 
incorporă cu posesiunile sale, Mahmud Paşa se-ntoarse la Scutari, după ce lăsase în locurile cucerite, între cari Gusinie şi 
Plava, autorităţi albaneze — sau mai bine zicînd autorităţi turceşti de naţionalitate albaneză. 

Aci se sfirşi răbdarea Porții. Ea ceru categoric de la Mahmud să restabilească vechea ordine a lucrurilor, la ceea ce 
albanezul nu se supuse ; aceasta cu atit mai puţin cu cit toate neamurile albaneze, moametane şi creştine, înaintea tuturor 
războinicii miridiți, se declarară în favorul lui. Pînă şi locuitorii Albaniei Inferioare, cari nu se prea învoiau bine cu frații 
lor de la nord, împărtăşiră cu ei furoarea naţională redeşteptată, deşi nu primeau necondiţionat tendinţele lui Mahmud. 

Poarta se mişcă. O armată împărătească comandată de Zeherin şi de Ceauşoglu apăru la 1729 înaintea oraşului 
Scutari. Bătut la cîmp limpede, Cara Mahmud adună puteri nouă împrejurul său, căci mai cu seamă neamurile catolice de la 
munte îi veneau în cirduri în ajutor; cu aceştia irupse din castelul Scutari şi din oraş şi bătu cu totul oştirea împărătească. 

Steaua lui Cara Mahmud ajunsese în zenit. 

Declarat rebel din partea Porții, el rupse orice relaţii cu aceasta, pînă ce un incident neaşteptat dete lucrurilor o altă 
față. 

Muntenegrenii credeau că tocmai acum, cînd albanejii s-au lăpădat de domnia turcească, ar fi sosit timpul de-a 
reapuca vechile lor tendinţe de neatîrnare şi intrară în luptă. 

Acest moment e foarte însemnat pentru relațiunile albaneze—muntenegrene. 

Pentru prima oară s-a întîmplat acum că muntenegrenii atacară autorităţile şi trupele albaneze de la graniță, cari 
luaseră locul celor bosniace. 

Un strigăt de răzbunare trecu prin toată Albania, de la Sem şi pînă la Şcumbri, de la Priştina pînă la Durazzo. 

Mahmud însuşi ceru graţie la Stambul şi o primi cu condiţia de-a face cu Muntenegrul tabula rasa. Și mijloacele nu-i 
lipseau într-adevăr. 

În cel mai scurt timp adună o oştire de 30 000 oameni şi o gardă a sa proprie de 700 de albaneji nobili din neamurile 
muntene. Însă, în acest moment suprem, îl părăsi pe bătrinul general raţiunea militară. 

Fără un plan de campanie bine stabilit. . . el năvăli cu cetele nedisciplinate, orbite de sete de sînge, în Muntenegru 


şi, în strîmtoarea de la Cruşa, fură împresuraţi şi nimiciţi cu totul. Părăsit de toţi oamenii săi, bătrinul leu se luptă mult timp 

cu cei 600 de scutarioli aleşi contra unei grozave mulțimi. Toţi căzură piîn'la cel din urmă. Albanejii îşi aflaseră 
Thermophylae al lor. Nici unul din cei aleşi nu-şi revăzu patria. Cirdurile cele mari însă, risipite, întorcindu-se în Albania, 
răspindiră vestea de spaimă din munte-n munte, din vale-n vale. 

Această bătălie de la Cruşa a fost cea mai mare, mai sîngeroasă şi mai fatală bătălie care a avut loc vreodată între 


muntenegreni şi albanezi. 


De aci rămase cîmpul liber pentru represalii de tot feliul. 

În timpul interregnului francez din Dalmația trupe franceze au încercat a intra în Albania, însă şi albanejii creştini şi 
cei moametani se opuseră invaziunii. Neamurile creştine nu voiau să se lepede de domnia turcească. Ei voiau să rămână 
albaneji. Slaba dominaţiune turcească era, după instinctul lor politic, mai favorabilă tendinţelor lor de neatirnare decit 
puternicul regim napoleonian. 

Urmaşul lui Cara Mahmud, Ibrahim, nu intervenea deloc în certurile sîngeroase ce le aveau cu muntenegrenii. 

După moartea lui Ibrahim veni iar un membru din familia Buşatlia în scaunul de guvernator la Scutari. Acesta era 
Mustafa Paşa. El se-nsufleţi curînd de ideile lui Cara Mahmud, dar n-avea calitățile predecesorului său. După războiul 
turco-rusesc de la 1828—1829 Mustafa se proclamă independent, şi anume la 1831; dar o armată condusă de marele vizir 
Reşid Paşa îl bătu la Banana şi, refugiindu-se la Scutari, fu prins şi decapitat. 

Schița istorică de faţă ne arată ce străvechi e antagonismul între muntenegreni şi albaneji, apoi ne dovedeşte că la 
poporul albanez confesiunea religioasă nu decide nimic şi că pentru interese naţionale aleargă şi moametan şi creştin sub 


acelaş drapel fie contra slavismului, fie contra autorităţii Porții. 


[9 mai 1880] 





TEATRUL NAȚIONAL. 
DESCHIDEREA STAGIUNII. DANIEL ROCHAT 


Comedie în cinci acte de Victorien Sardou 


Dalta viguroasă a lui Victorien Sardou sculptează, artistic mai mult decît poetic, o scenă foarte mişcătoare de 
zdruncinarea fericirei omeneşti cauzată din conflictul principiilor religioase. Asemenea subiect se potriveşte bine pentru un 
public deprins la lupta seculară a dogmelor, la o luptă care a lăsat urmele cele mai adînci pînă şi în caracterul său, căci ea, 
reproducîndu-i o parte din a lui proprie viață şi punîndu-i înainte rănile de cari însuşi sîngeră, taie oarecum în carne vie şi este 
în stare să pună mintea în fierbere şi să-l zguduie pînă în rărunchi. Dar, dacă scoţi acest tablou mişcător din privazul său firesc 
şi-l aşezi în fața unei societăți care nu e oțelită prin frămîntările religioase, în care controversele filozofice găsesc puțin 
răsunet şi vorbele credinţei se rostesc fără pătrundere, fi-va oare şi atunci un izvor puternic de emoţiuni sufleteşti? Nu; pentru 
că fiecare trăsătură măiastră, fiecare argument ascuțit se pierde în deşert, nu are pe cine să atingă, sau atinge fără să 
pricinuiască durerea ori compătimirea țintită. 

Un singur exemplu. Anglicana, am putea zice puritana Lea Henderson, rezistă asediilor amoroase, cu cea mai 
cumplită îndărătnicie, şi se exprimă undeva cam în felul acesta: „Eu sînt creştină, şi, pînă ce nu voi trece prin biserică, nu mă 
voi considera ca soţia ta”. La aceste cuvinte publicul nostru aplaudă. Bine! Însă de ce? Iată de ce: fiindcă uită care este 
preocupaţiunea adevărată a autorului cînd el pune aceste cuvinte în gura domnişoarei Henderson; fiindcă acele cuvinte, în loc 
să deştepte — precum vrea autorul — idei revoluţionare şi antireligioase, nu deşteaptă, într-un public de alte datine, de alte 
moravuri, decît aceea ce s-a deprins a admira el în acele cuvinte, potrivindu-le cu situaţiunea lui, şi anume că foarte bine zice 
Lea Henderson. Acolo însă unde aceste cestiuni se agită cu mai mult interes pare-se că publicul păstrează altă atitudine față 
cu aceste cuvinte. Chiar din acest punct de vedere a fost o mare greşeală alegerea acestei piese. Dar cînd se mai ia în seamă 
simţiminte şi idei esotice? Se înţelege de la sine că atunci piesa, prin firea ei destul de străină de noi, ni se va înstrăina şi mai 
mult prin un joc silit ori falş. În adevăr, sînt scene întregi de dispute filozofice între Daniel, Fargis, Bidache, Lea Henderson, 
cari s-au esecutat cu prea multă comoditate şi o linişte, cum nu s-ar putea crede din partea unor persoane convinse şi 
pasionate pînă la esces de ceea ce spun. Acele scene au lăsat pe public cu totul indiferent şi pare că opreau mersul şi 


dezvăluirea acţiunei dramatice. Este însă de necontestat că ele ne-ar fi interesat puţin chiar şi atunci cînd o putere de joc 

estraordinară ar fi dat suflet abstracțiunilor ce ele conțin. Un alt punct capital este puțina seriozitate a cîtorva roluri. 
Domnişoarele Bloomfield şi reporterii americani au ceva comic, picant, dar nu sînt nişte caricaturi. Bidache şi Fargis, în 
discuțiuni aprinse păstrează o pasivitate cu totul orientală. Lui Fargis tînărul îi lipsea trăsătura de sentimentalitate. 

Rolurile principale, Daniel Rochat şi Lea Henderson, au fost încredințate d-lui Manolescu şi d-nei Romanescu. Ei le- 
au esecutat cu un număr infinit de detalii prețioase. Dar în scene foarte remarcabile d-nu Manolescu nu a fost pasionatul şi 
puternicul Daniel Rochat. 

Alegerea acestei piese pentru deschiderea stagiunii acesteia s-a impus comitetului teatral, cum am zice, prin forța 
împrejurărilor. Lipseşte, din nefericire, o novitate dramatică originală demnă a rivaliza cu cele mai bune producţiuni străine 
de acest gen, iar de altă parte tinerii artişti cari au fost la Paris au studiat tocmai acele două roluri principale din Daniel 
Rochat. 

Publicului însă nu-i pasă de asemenea motive. El vine la teatru să guste deliciul curat al artei, astfel că sporadicele 
situațiuni gingaşe, frumoase şi bine esecutate nu-l pot despăgubi de tributul atențiunii încordate ce este silit să plătească unor 


controverse religioase trăgănite, nesărate şi şterse de coloarea locală. 


[1 octombrie 1880] 





„DOMNII LIBERALI...”] 


Domnii liberali, cari obicinuiesc a face din fiece atribuţie a puterii statului o armă politică pentru serviciul corporației 
d-lor patriotice, au profitat de ocazia noului recensimînt pentru a uşura de sarcine pe partizanii d-lor, încărcînd, pentru 
echilibrarea paragrafului respectiv, pe oamenii cunoscuţi independenți, cari nu se închină „regimului virtuţii”. Adevărate 
scandaluri, lucruri de necrezut s-au petrecut cu noul recensimînt. 

În zilele trecute am dat o corespondenţă din Vîlcea prin care ni se arătau monstruozitățile comise de noua stabilire a 
impozitelor. În acea corespondenţă era rezumată foarte clar sistema domnilor de la putere în privința aceasta. Rolurile de 
recensimînt, ne spunea corespondentul nostru, s-au făcut după voinţa atotputernicilor guvernanțţi. S-au nesocotit contractele, 
orice acte autentice şi orice fel de probe. Favoriţii au fost scăzuți, afară de cazurile unde era trebuinţă a li se spori avutul în 
vederea falsificării listelor electorale. Cît pentru nenorociţii alegători independenţi, ei au fost supuşi la o dublă operaţie care 
ne aminteşte povestea patului lui Procust; li s-a mărit impozitul cît s-a putut pînă la punctul în care această nelegiuită adăugire 
ar fi putut să le dea vreo prerogativă politică. 

Corespondentul nostru ne dovedea apoi, cu nume şi acte, că monstruozităţile de necrezut de cari e vorba erau reale. 
Legea contribuţiilor dă contribuabililor dreptul de contestare înaintea comitetului permanent contra încheierilor comisiei de 
recensimînt. 

Ce s-a întîmplat însă? Contribuabilii nu au putut uza de acest drept. S-au făcut toate chipurile pentru a împiedeca 
exercitarea acestui drept, s-au făcut chiar falsuri în acte publice, crime pentru care legea penală prescrie pedeapsa cu munca 
silnică. 

În capitală chiar, unde s-ar presupune că de ochii opiniei publice, aşa de mult cîntate odinioară, domnii liberali- 
naţionali ar avea cel puţin mai multă pudoare, în capitală chiar dreptul de contestaţie înaintea consiliului permanent a fost o 
curată ficțiune. Comitetul a respins fără nici o cercetare toate contestaţiile contribuabililor cari nu fac meseria de patrioți sau 
cari nu au avut protecția vreunuia din aceia ce profesează această profitabilă meserie. 

Comitetul de Ilfov a respins într-o zi treizeci de contestaţii, fără să deschiză asupră-le nici o cercetare, deşi ele erau 
însoţite de acte. În acea zi s-a arătat un caz caracteristic care denotă cîtă îngăduință au pentru sărmanul popor de jos 
democraţii noştri, a căror majoritate, odinioară în cafenele, astăzi stăpîneşte acest popor. O femeie văduvă, săracă lipită, avînd 
copii, îşi adăposteşte mizeria într-o locuinţă ce e mai mult bordei decît colibă. Această locuinţă i-a dat-o de pomană un om 
caritabil. Biata femeie este încărcată acum într-un chip absurd la foncieră. În zadar reclamă, căci, neavînd noroc să se bucure 
de sprijinul vreunui democrat, glasul său nu are putere să pătrunză pînă la urechile protectorilor de odinioară, în teorie, ai 
bietului „popor suveran, redus la sapă de lemn”, cum se cînta altădată la Circ. 

Ni se raportează textual apostrofa ce a întîmpinat-o reclamanta de la un democrat pe care-l supărase în fine cu 
stăruințele şi lacrimile ei: „„Vinde-ţi cocioaba dacă n-ai să plăteşti statului cît ţi-a hotărît stăpînirea!”. 

Un alt caz iarăşi ni se aduce între altele la cunoştinţă. Aci e vorba de un contribuabil care nu se închină decît la 
biserica creştinească şi nicidecum la Templul Libertăţii din Strada Doamnii. D. Ion Vlădoianu, proprietar din capitală, 
contestă încheiarea asupritoare a comisiei de recensimînt; dar, fiind omul, cum am zis, ortodox, iar nu „liber-cugetător”, i se 


nesocoteşte legala reclamaţie. 

Dăm mai la vale o scrisoare în care nemairămînîndu-i chip a se înţelege cu autorităţile competente, d-sa denunță 
opiniei publice nesocotirea dreptului său. 

Din parte-ne nu ne pare deloc rău că domnii liberali s-au ameţit atîta de atmosfera puterii încît nesocotesc orice drept, 
legi şi opinie publică, ca şi cum ar fi crezînd că „domnia virtuţii d-lor” are să se eternizeze. Ne pare bine că zilnic, picătură cu 
picătură, cum se umple vasul şi dă pe afară, astfel se umple şi opinia publică dezamăgită, încît va trebui într-o zi să dea p- 


afară indignarea ei, şi dd. liberali-naţionali să devie astfel absolut impo- 





sibili. Sperăm, de oricîtă lipsă de pudoare-i ştim capabil[i], că nu vor cuteza a scoate numaidecît în circulație moneda 
patriotismului, democratismului şi virtuţilor d-lor, pentru că, mulţumită experienţei triste a cîtorva ani din urmă, lumea ştie că 


această monedă este fabricată de calpuzani. 


[2 octombrie 1880] 


[„DUMINECA VIITOARE VA ÎNCEPE ...”] 


Dumineca viitoare va începe trupa d-lui Jonescu reprezentațiile sale în teatrul Bossel. 

D-sa a angajat o trupă franceză de operette, pe lîngă care seratele vor fi variate prin jocuri de canzonete şi altele. 

Chiar duminecă reprezentaţia va fi ridicată prin concursul d-lui Moceanu, care va esecuta frumoasele danţuri 
naţionale, atît de mult aplaudate de publicul capitalei. 

Urăm d-lui Ionescu deplină reuşită în tot decursul acestei stagiuni pentru care, pe cît ştim, d-sa n-a cruțat nici un 


sacrificiu. 


[4 octombrie 1880] 

422, 425 

Georghiei, Evloghie 167 

Gheorghieni 145 

Gheorghiu, V. 515 

Ghica, Dimitrie 30, 31, 44, 60, 
136, 185, 186, 190, 191, 195, 
198, 200, 201, 203, 209, 212, 
213, 216, 221, 246, 327, 423, 
447, 469, 513, 527, 528 

Ghica, Ion 43, 44, 60, 190, 221, 
237, 447, 448, 526 

Ghica, Pantazi 230, 231, 262 

Ghidionescu, Ioniță 266 

Giani, Dimitrie 46, 107, 110, 
112, 126, 128, 140 — 143, 145, 
169, 174, 184, 221, 222, 230, 
231, 261, 333, 363, 409, 413, 
416, 417, 457, 506, 507, 515, 
541, 581 

Giani 251 

Giurescu, Constantin C. 542 

Giurescu, Dinu 542 

Gladstone, William Ewart 59, 
92, 99, 104, 107, 122, 175, 176. 
198, 218, 249, 287, 288, 290, 

. 352, 354, 378, 380, 381, 384, 
569, 570 

Goethe (Göthe), Johann Wolf- 
gang 125, 158, 241, 277, 293, 
36 


Goga, G. 433, 472 

Gogol, Nikolai Vasilievici 599 

Goldner, Herșcu 66, 143, 151, 272, 
376, 421, 422, 425 

Golescu, Alexandru 44, 60 

Golescu, Nicolae 539 

Golești, 43, 348 

Goliat 74 


6il 

Goltz, Colmar von der 459 
Gomez de la Font, J. 564 
Gorceacoi, Alexandr Mihailovici 
99, 209, 210, 227, 318, 320 
Govone, Giuseppe 459 
Grandea, Grigore H. 589 
Granville, George Leveson Gower 
92, 122, 175, 176, 198, 217 
Grădişteanu, Petre 55, 476, 599 
Grăjdănescu, A. 90 
Greceanu, George 164 
Grecescu, Dimitrie 295, 296, 307, 
549 
Grévy, Jules 172, 281, 590 
Grigore II Ghica 239, 363, 400 
Grigore III Ghica 228 
Grigore Alexandru Ghica 267, 
272, 321, 328, 542, 565 
Grigorescu, C. 156, 159 
Grigoriu, Dimitrie 246 
Grocholski (deputat) 384 
Guizot, François 297, 476 
Gusti, Dimitrie 272 


H 


Habsburg (familie domnitoare) 
281, 286, 339 

Hacman (Hackman), Eugen 86 

Hahn, Erdmann de vezi Sturdza, 
Dimitrie A. 

Haissler vezi Heissler, Donat 

Hangiarliu, Gheorghe 20 

Hannibal 111 

rr Francis Bret 359, 393, 

4 

Hartington, Spencer-Compton 
Cavendish 92, 104 

Hartmann, Eduard von 552 

Hasdeu, Bogdan-Petriceicu 419, 
519, 531, 536 

Hasnaș, George 271 

Haudin, Robert 113 

Hausner (deputat) 82 

Hausser, L. 276 

Haymerle, Heinrich 286, 320, 
323, 339, 340, 345, 348, 352, 
384, 385, 392, 403, 410, 560 

Heissler, Donat 457 

Heliade Rădulescu Ion 108, 156, 
161, 162, 237, 239, 279, 518, 
539, 561 

Hélie, Faustin 57 

Henry, P. F. 543 

Hermes vezi Brăneanu Mihai C. 

Herşcu 457 

Hodel 435 

Hodo Bei 153 

Hohenzollern, Carol Anton de 
85, 447 

Hohenzollern, Friedrich 85, 447 

Hohenzollern, Leopold 447 

Hohenzollern, Vilelm 447 

Hohenzollern-Sigmaringen (fami- 
lie domnitoare) 40, 79, 334, 
447, 448, 458 

Holban, Alexandru 67, 95, 499 

Homer 293, 294 

Horațiu (Quintus Horatius Flac- 
= 245, 246, 380, 337, 570, 

Horea (Vasile Ursu Nicola) 225, 
534 

Horovitz (antreprenor) 42 

Houdin, Jean-Eugène Robert 508 

Hrisanti, Ion 266 

Hrisoscoleu Buzoianu, Grigore 443 

Hristos 107, 290, 343, 387, 415, 
468, 469 

Hübner, Alexander 383, 384, 571 

Hugo, Victor 538 

Huguenin 255 

Hurmuzache, Const. 266, 

Hurmuzachi, Alexandru 620 

489, 563 


271 


Hurmzaki, Eudoxiu 
Huşanu, Ionel 606 


Iacob (rege al Angliei) 17, 488 

Tacobini vezi Iacobin, L. 

Iacovachi, Const. 181, 266 

Iacovache, Nicu 164 

Iafet 238 

Iamandi, Nicolae 266 

Iancu Avram 477 

Iațco (prisăcar) 238 

Ibrahim 479 

Ibrăileanu, Garabet 605 

Ignatiev, Nikolai Pavlovici 108 

Iie (fiul lui Alexandru cel Bun) 
192 

Tlie, Gheorghe 266 

Iliescu, Ion 606 

Ioan Asan II 170 

Ioanițiu vezi Ioniță (Caloian) 

Ion 371 

Ion a Babei 266 

Ioniţă (Caloian) 189 

Ion de la Măgura vezi Brătianu, 
Ion C. 454 

Ionescu, I. D. 271, 360, 482, 563, 
601 

Ionescu, Nicolae 90, 118, 164, 194, 
210, 221, 430, 444, 504 

Ionescu de la Brad, Ion 542, 586 

Iordache 141, 515 

Iorga, Nicolae 577, 606 

Iosif II 52, 234, 239, 240, 274, 
331, 353, 359, 360, 534, 561 

Irimia, D. 605 

Ispirescu, Petre 156, 158, 162, 
518, 519 

Istrati, C. T. 296, 410, 581 

Ivan Strațimir (Sracimir) 92 

Ivan Şişman 189 

Izzet Paşa 153 


J 


Jacobini, Ludovic 524 

Jarnik, Jan Urban 519 

Jirecek, Konstantin 305, 306, 551 
Jomini, Henri 318 

Jora, Mihai (postelnic) 266 
Juvenal (pseudonim) 605 


K 


Kalinderu, loan 45, 282, 303 
Kanaris, Konstantin 153 
Kant, Immanuel 408, 541 
Karadžić, Vuk Stefanović 6 

Karavelov, Liuben 99 

Károly de Nagykároly, Alajos 
290, 339 

Kaunitz-Rietberg, Venzel Anton 
359, 563 

Keim, Franz 58 

Klapka, György 459 

Knigge, Adolf Franz Friedrich von 
619 


Kogălniceanu, Mihail 7, 32, 36, 
37, 43, 44, 60, 119, 120, 126, 
127, 129, 132, 136, 139, 140, 
144, 162, 181, 193, 196, 210, 
211, 213, 220, 221, 227, 230, 
266, 274, 304, 313, 314, 332, 
396, 423, 437, 443, 476, 51), 
513, 542, 543, 545, 563 

Korb (baron) 65 

Kossuth, Lajos 459 

Kostaki, Manolaki vezi Epureanu, 
Emanoil (Manolache) Costache 
(Kostake) 

Kremer, Alfred 324, 555 

Kretzulescu, Constantin A. 60, 
190— 192, 198, 205, 526, 527 

Kretzulescu, Nicolae A. 227, 302, 
346 

Kretzulescu, 


Dimitrie 347 


L 


Laboulaye, Edouard-Rent 57 

Lahovari, Alexandru 7, 64, 231, 
453, 454, 498, 516, 533, 588, 
593—595 

Lahovari, Grigore 164 

Lahovari, N. 174 

La Marmora, Alfonso 54, 495 

Lamartine, Alphonse de 254 

Landau 64 

Lao-Tzi 155, 517 

Laplace, Pierre-Simon 408 

Laurian, Dimitrie A. 511 

Lauriani (familie) 404, 578 

Lavater, Johann Kaspar 235, 
270, 292, 534, 543 

Law, Jobn 80 

Lazarus, Moritz 496, 518, 619, 620 

Lazăr, Gheorghe 239, 240 

Lăpuşneanu, Alexandru 52 

Lecca, Dimitrie 36, 37, 143, 272, 
393, 447, 448, 450, 458, 515 

Leibnitz, Gottfried Wilhelm 263 

Lemaitre (bancher) 186 


' Lenin, Vladimir Ilici 489, 490 


Leonida 395 

Leopardi, Giacomo 552 

Leopold vezi Hohenzollern, Leo- 
pold 

Lepsius, Richard 292, 548, 607 

Leroy-Beaulieu, Paul 81, 501 

Lesseps, Ferdinand de 280 

Levårda, Ion 266 

Linné, Charles de 296 

Littré, Emil 57 

Loousteanu, N. R. 130 

Loredano, Antonio 478 

Lovinescu Eugen 606 

Lucius, Robert 121 

Ludovic, XIV 31 

Lulu 172 





M 


Macedonski, Alexandru (general) 

423, 424, 585 

Macedonski, Alexandru A. 519, 
535, 585 

Mac-Mahon, Patrice de 172 

Machiavelli, Niccolò 79, 332, 457, 
501, 594) 

Mahmud Bedreddin 20 

Mahmud, Cara (Mahmud cel Ne- 
gru) 477, 478, 479 

Mahmud Pasa 479 

Mahomed 353 

Mahomed I 20 

Maior, Petru 239, 295 

Maiorescu, Titu 5—9, 46, 61, 63, 
225, 406, 407, 409, 413, 414, 
416, 453, 458, 485, 488, 490, 
491, 493, 496, 497, 499, 532, 
541, 552, 574, 577, 580, 582, 
591, 593 — 595, 606, 619 

Maiorești (familie) 404, 578 

Maniu, Vasile 

Manolache Costache vezi Epu- 
reanu, Emanoil Costache 

Manole (actriţă) 442 

Manolescu, Grigore 480 

Manu, Gheorghe 127, 131, 132, 
216, 427, 525, 585, 586, 593 

Marat, Jean-Paul 171, 254 

Marello, Giuseppe 181, 524 

Marghiloman, I. 430, 586 

Maria Tereza 239, 240 

Marianu, G. 576 

Marino, Adrian 585 

Marius, Caius 313 

Marshalli, John 545 

Martin 356 

Martin, Aurel 605 

Marțian-Pop, Dionisie 190 

Marx, Karl 527 

Masian, Gheorghe 266 

Massoff, loan 606 

Matei Basarab 108, 155, 197, 200, 
259, 268, 306, 396, 457 

Ma-twan-lin 387 

Mavrocordat Constantin 43, 272 

Mavrogheni (doamna) 442 

Mavrogheni, Petre 60, 67, 138, 
181, 191, 266, 271, 272, 313 

Mazade, Gh. de 549 

Mazzini, Giuseppe 44 

Mălinescu (maior) 266 

Mălinescu, Vasile 181 

Mărgăritescu, D. 248, 249 

Mărgăriteşti 7, 152, 188, 197, 246 

Mârzescu, Gheorghe 46, 174, 416, 
417, 448, 450, 452, 592 


Mehedinţeanu, T. 113, 269, 508 
Mehmet Ali (Mohammed Ali) 150, 
522 


Mehmed Chior 477, 478 

Meitani, George G, 397, 576 

Melchisedec, Ştefănescu 589 

Melian, Al. 605 

Menenius Agrippa 19 

Mesmer, Franz (Friedrich Anton) 
543 

Metternich, Clement Wenceslas 
378, 384, 571 


Miaulis, Andreas Vokos 153 

Michelangelo (Michelangelo Buo- 
narroti) 2 12 

Michel, Louise 447 

Miclescu, Dimitrie 266 

Miclescu, Sandu 266 

Mihai, Radu 97 

Mihai Viteazul 43, 93, 108 

Mihăilescu, Dan C. 607 

Mihălescu, Simion 8, 31, 32, 37, 
41, 42, 54—56, 77, 128, 134, 
135, 191, 209, 210, 213, 218, 
219, 22 1, 222, 227, 235, 237, 243, 
259, 260, 277, 306, 326, 369, 
376, 379, 438, 463, 490—492, 
495, 526 

Mihălescu, Ştefan 580 

Mihălești 213, 222, 236, 251, 303, 
326, 351, 394, 400, 457, 458 

Miklosich, Franz 517 

Milan vezi Obrenovici 

Mill, John Stuart 87, 503, 607 

Millo, Matei 190, 362 

Mircea cel Bătrin (Mircea Basarab, 
Mircea Vodă) 7, 19—21, 123, 
155, 168, 182, 189, 225, 228, 
259, 349, 405, 524, 

Mircea, M. 168, 225, 519 

Miron, Dionisie 6 

Mitilineu, Mihail 19 

Moceanu, Gheorghe 452, 601 

Mohanu, Constantin 607 

Moise 222 

Moldovanu, 
42, 54 

Molière (Poquelin Jean Baptiste) 
343, 558 

Moltke, Helmuth K., B, 121 

Monnier, Henri 581 

Montesquieu, Charles de Secon- 
dat 300 

Morariu, Silvestru Andreievici 69, 
85, 86, 99, 502 

Morariu, Vasile 499 

Morțun, Costachi 266 

Morus, Thomas 17, 485 

Moysa-Khan 82 

Mucenicul Simeon vezi Mihălescu, 
Simion 

Mufti Hafiz Effendi 153 

Munteanu, George 607 

Murăraşu, D, 605, 606, 620 

Mureşanu, Camil 606 

Musa 20 

Muscă, Vasile 607 

Mustafa 20 

Mustala ben Ali 88 

Mustafa Pașa 477, 479 

Mustafi-Habi-Bullah 82 

Muşat, Mircea 542, 607 

Muşatini (familie domnitoare) 21, 
52 


Ioan Micu 32, 4I, 


N 


Napoleon I Bonaparte 18, 59, 250 
255, 442, 522, 590 

Napoleon LII (Charles Louis Napo- 
leon Bonaparte) 167, 279, 302, 
356, 384, 437, 459, 522 

Natan 469 

Nechita, Vasile C. 605, 607 

Negri, Constantin 20, 24, 108, 210, 
266, 272, 542 

Negruzzi, Costache 162, 583 

Negruzzi, Iacob 605, 619, 620 

Negură, Iancu 141 

Netea, Vasile 606 

Newton, Isaac 75, 108, 278 

Nichita vezi Niegos, Nichita 
Petrovici 

Nicodrom (muzicant) 312 

Nicolau, Vasile 266 

Nicotera, Giovanni 140, 141 

Niegos  (Nieguș, familie domni- 
toare) 188 

Niegos, Nichita Petrovici 289 

Nobiling 435 

Nută vezi Natan 


0 


Obrenovici (familie domnitoare) 
155 


Octavian August vezi August 
(Caius Iulius Caesar Octavianus 
Augustus) 


Odobescu, Alexandru I. 162, 519 

Olariul, Ioniță 266 

Onicescu, Octav 619 

Oppenheim (bancher) 44, 60 

Oprea, Alexandru 607 

Orăscu, Alexandru 36, 126 

Orășanu, N, T. 38, 141, 348, 393, 
394, 448, 452, 458, 470, 519, 533, 
591, 592, 597 

Orlol, Alexei Feodorovici 359 

Ornea, Z. 606 

Orsini, Felix 108, 441 

Osman Nuri Pașa (supranumit Al 
Ghazi) 153, 419 


Ostahi, Const, sin Vasile 266 
Ovidiu (Publius Ovidius Naso) 570 


P 


Pain, Olivier 447 

Panaitescu, Dumitru D. 596, 607 

Pandraf 255 

Pandravi 267 

Pann, Anton 158, 160 

Panu, Anastasie 43, 266, 271, 272 

Panu, Gheorghe 417, 418, 421, 
422, 425, 426, 431, 583, 584, 587, 
591, 597 

Paparrigopulos, K. 189 

Paraschivescu 445, 446, 591 

Paricu, M.L.F. 57 

Pascal, Aristid 174, 156 

Pascal, Blaise 57 

Pascaly, Mihail 563, 564, 600 

Pascu, Ştefan 542, 607 

Pauthier, Guillaume 517 

Payramont, Louis 320 

Pătărlăgeanu, Radu 32, 33, 134, 
141, 200, 228, 280, 418, 565, 
583 

Pătărlăgeni 7, 138, 144, 165, 171, 
188, 197, 241, 246, 247, 248, 
263, 266, 267, 274, 291, 450, 514 

Păucescu, Grigore G. 76, 488, 
593, 619 

rT aa Aimable- Jean- Jacques 
10 

Peretti, Felice 564 

Périer, Casimir 299 

Perpessicius (Panaitescu, Dumi- 
tru) 607 

Petrescu, C. N. 97 

Petrovan, Dan 619 

Petrovici 196 

Petru Rareş 192, 259 

Pherechide, Scarlat 128 

Picot, Emile 519 

Pietrari 454 

Pietraru, loan C. 433, 437, 441, 
442, 446, 456, 587, 590, 591, 598 

Pilat, Constantin 140, 423, 515 

Piru, Al. 606 

Pișca, Dimitrie 219, 413 

Pius IX (Giovanni Maria Mostai 
Ferretti) 150 

Plamenaţ (voievod) 372 

Plato (Platon) 17, 414, 485 

Platter, Julius 146, 516 

Pliniu cel Tînăr (Caius Plinius Cae- 
cillius Secundus) 135 

Pockels, Karl Friedrich 619, 620 

Poenaru, Petru 239 

Polizu, G. 174 

Pompei (Cneius Pompeius Magnus) 
52, 255 

Pop, Augustin Z. N. 606 

Pop-Marţian, Dionisie 526 

Popescu-Candiano vezi Candiano- 
Popescu 

Popescu, Eufrosina 362 

Popescu, Stan 200 

Poroineanu, C. 231 

Porten (episcop) 153 

Poslușnicu, Mihail Gr. 577 

Potemkin, Grigore Alexandrovici 
281, 419 

Prenc Bib Doda 153 

Protagoras 414 

Protopopescu (funcţionar) 302 

Proudhon, Pierre Joseph 44, 254 

Pruncu, Iordache 266 

Ptolemeu (Ptolomeu) 227 

Purcel (birtaș) 226 

Pușcariu, Ilarion 234, 534 

Puttkamer, Robert von 121, 180, 
524 


Q 


Quinet, Edgar 255, 539 


Rabelais, François 95 

Racoviceanu, Alexandru 296, 307, 
549 

Radovici, G. 195, 527 

Radowitz, Joseph Maria von 198, 
326, 384, 448 

Radu, Costache 95 

Radu I (Radu Negru) 43 

Rakovski, Gheorghi 305 

Rallet, Dimitrie 266, 271 

Ranc, Arthur 356 

Răceanu, V. 156, 159 

Rădulescu-Pogoneanu, I. A. 606 

Râmniceanu, Grigore 208 

Renan, Ernest 57 

Reşid Pașa, Mustafa 479 

Reuss, Heinrich 179, 184, 198, 
524 

Richelieu, Armand Jean du Ples- 
sis de 280 

Rieger F. L. 131 

Rigault, Raoul 171 

Ripp (colonel) 198 

Ristić (Ristici), Jovan 289, 403 

Riza Pașa 284 

Roată, loan 182, 266 

Roberts, D. F. 82 

Robespierre, Maximilien de 171, 
436 

Rochefort, Henri 197, 213, 217, 
225, 356, 437, 441, 447, 456, 
527, 328 

Rolla, Costache 181, 266 

Roman I (Roman Vodă) 154 

Romanescu, Aristizza 480 

Românescu, C, 174 

Romov, Dimitrie Vasiliev 267 _ 

Ronetti Roman 5 

Roset, Const. 266 

Rosetti, C. A. 7, 30, 31, 43, 44, 
55, 60, 75, 89, 90, 105, 109, 110, 
112—115, 118—121, 130, 134, 
135, 139—141, 145, 170, 174, 
183, 188, 198, 200—202, 204— 
206, 209—211, 212, 216, 219, 
220, 222, 224, 227, 229, 239, 
241, 251, 267, 270, 271, 274, 
279, 294, 308, 346, 351, 363, 
374, 377, 381, 385, 418, 423, 
425, 437, 438, 441, 443—445, 
447, 457, 466, 472, 476, 477, 
491, 492, 500, 507, 508, 519, 
525— 530, 533, 543, 583, 599, 
606 

Rosetti, Horia 195 

Rosetti, Maria 107 

Rosetti, Mircea 195 

Rosetti, Theodor, 5, 7, 31, 91, 190, 
485, 488, 526, 619 

Rosetti, Vintilă 195, 225 

Rossiinsky, E. A. 32, 54 

Rotaru, Rodica 606 

Rotscher, Heinrich Theodor 605 

Rousseau, Jean-Jacques 17, 488, 
539 

Roye:-Collard, Pierre-Paul 297, 
299 

Rudolf (prinţ) 65 

Rusu, Aurelia 605 


S 


Sacalov, Timolti 267 

Saint Vallier (conte de) 214 

Salisbury, Robert Cecil 199, 378 

Salustiu (Caius Sallustius Cris- 
pus) 225 

Sand, George (Aurore Dupin Du- 
devant} 539 

Santerre, Antoine- Joseph 255 

Sardou, Victorien 480, 600 

Satyawrata (rege) 380 

Sava, Răducanu 266 

Savin, Dumitru 266 

Săulescu, Gheorghe 239 

Schiller, Friedrich von 619 * 

Schindler, Heinrich 620 

Schönfeld (antreprenor) 128 

Schopenhauer, Arthur 58, 312, 
313, 552 

Seriban, Neofit 181 

Sculi 416, 417 

Sefendache, G. 129 

Sem 238 

Serdaru, Torgu 222 

Sergiu, Dimitrie 306, 307, 310, 
316, 551 

Serrurie, Grigore 101, 197, 198, 
200, 20 1, 205, 208, 226, 228, 241, 
246, 247, 418, 583 

Serrurii 197, 247, 259 

Shakespeare, William 293, 442, 
492, 590 

Sigmaringen vezi Hohenzollern- 
Sigmaringen 

Sihleanu, A. 71, 171, 
156 

Simeon a Stancei 266 

Simionescu (magistrat) 110, 120 

Simion (Simeon) Mucenicul vezi 
Mihălescu, Simion 

Simon, Jules 57 

Simulescu 222, 235 

Simuleşti 236 

Sion, Constantin 542 

Sion, Gheorghe 110 

Sipsom (avocat) 417 

Sireteanu, Victor 120 

Sixtus al V-lea (Felice Peretti) 564 

Slavici, Ioan 5, 517, 518, 555, 
563, 578, 601, 606, 607 

Slaveikov (Slaweicow), Petko 289 

Slăniceann, Gheorghe 126, 142, 
210, 302, 393, 419 

Smith, Adam 387, 388, 573 

Socec, Ioan V. 563 

Socrate 312, 415 

Sofocle 585 

Spencer, Herbert 58 

Soliman (sultan) 20 

Soliman-Paşa (hadimbul) 477, 478 

Sorge, Friedrich Adolph 527 

Stan, Vasile 181, 266 

Stătescu, Eugen 36, 35, 56, 132, 
191, 251, 282, 296, 303, 363, 
476, 565 

Stăteşti 251, 316, 456 

Steinthal, Heymann 518, 620 

Stăcker (pastor) 330 

Stoicescu, Petre 270 

Stolojan, Anastase 36, 37, 111, 
129, 130, 513 

Strachinescu, I, F. 600 

Strat, Ioan 137, 138, 185, 186, 
196, 206, 294, 411, 412, 469, 
513, 525, 529, 549, 5871. 382, 
596, 597 

Strasimir vezi Ivan Strațimir (Sra- 
cimir) 

Straus, David Friedrich 58 

Stremayr, Karl von 238 


174, 223, 

Strousberg, B. H. 26, 44, 60, 71, 
77, 80, 58, 108, 114, 133, 141, 
146, 221, 247, 269, 317, 319, 
370, 376, 382, 389, 390, 412, 439, 
447, 456, 458, 463, 466, 472 

Stuart vezi Mill, John Stuart 

Sturdza, Const, 266 

Sturdza, Dimitrie A. 48, 53, 71, 
116, 117, 136—135, 142, 167, 
205, 210, 303, 434, 435, 439, 
450, 452, 472, 519, 588, 592 

Sturdza, Ghcorghiaş 266 

Sturdza, Grigore M. 40, 83, 91, 
443, 447, 494 

Sturdza, Vasile 206, 271 

Stursberg (pastor) 380 

Sturza, Gheorghe 182 

Sturza, Grigore Mihai (vornic) 272 

Sturza, Mihai Grigore 94, 267, 272 

Suleiman Paşa vezi Soliman-Pașa 
(Hadimbul) 

Sung 387 

Sutzos (patriarh) 153 

Suţu, Alexandru 142 

Suţu, C. 216 

Suţu, Grigorie 266 

Szechenyi (conte) 198 


Ş 


Şincai, Gheorghe 239 

Şir Ali 246 

Şişman vezi Ivan Şişman 

Smule 457 

Ștefan (fiul lui Alexandro cel 
Bun) 192 

Ştefan cel Mare 7, 19—21, 43, 93, 
182, 192, 228, 270, 477, 324 

Stefan cel Tinăr 192 

Ștefănescu (profesor) 269 

Ştirbei, Alex. 174 

Știrbei, Barbu Dimitrie 242, 321, 
400 

Ştiun, Constantin 267 

Şuţu vezi Suţu 


T 


Taaffe, Edouard 238, 319, 332 
Tache (agent electoral) 144, 246 
Tacit (Publius Cornelius) 95, 301 
Taine, Hippolyte 57 

Tanda (pseudonim) 518 
Tănăseşti (frații) 208 
Teisserenc de Bort, Léon 364 
Tel, Christian 279 

Teoctist Blajevici 85 
Teodorescu, G. Dem, 197 
Teodorovici, Constantin 607 


Teodorovici, Maria 607 

Teodoru, I. G, 301 

Teriachiu (Tiriachiu), Alexandru 
261, 263, 274, 412, 413, 417, 
421, 422, 425, 431, 444, 540, 
541, 582 

Teulescu, Petre 252—255, 539, 
619 

Thiers, Adolphe 57, 172, 298, 300, 
381i, 383, 323 

Thugut, Franz de Paula 359, 563 

Thunn şi Taxis (prinţesă de) 447 

Tiriachiu, Alecu 266 

Tisza, Kálmán 401 

Toader sin Pavel 266 

Tocilescu, Grigore 197 

Tocqueville, Charles Alexis Henri 
Cilérel de 57, 272, 273, 280, 292, 
543, 545, 607, 619 

Tomasciuc, Constantin 238, 332 

Torouţiu, I. E. 606, 620 

Trancă, Temelie 144 

Traian (Marcus Ulpius Traianus) 
135, 255, 359 

Trikupis (Tricupis), Charilaos 335 

Tröltsch (maior) 319 

CORRIGENDA 
CULTURĂ ŞI ŞTIINŢĂ 


Eminescu îl informează pe Iacob Negruzzi, în scrisoarea trimisă din Viena în 6 februarie st.n. 1871, că scrisese „multe 
coale dintr-un studiu de cultură" (20, p. 316), însă nu este dovedit că se referă la Cultură şi ştiinţă şi nu la altă lucrare care nu 
se păstrează, în manuscrisele sale. G. Călinescu consideră studiul o traducere şi invocă în sprijinul opiniei sale argumente 
extrase din text. „Articolul Cultură şi ştiinţă, din această vreme — scrie G. Călinescu — cu citate din Dioprrica lui Eorne, 

din Knigge şi onor. C. F. Vochel este, precum arată stilul silnic, nefiresc, o traducere cu unele comentarii în notă asupra 
problemelor româneşti. De altfel se zice acolo că «de la timpul de-nflorire a literaturii naționale încoa a fost ades vorba multă 
despre o cultură a inimii» ceea ce nu se potriveşte decât Germaniei, precum ei îi convine opinia asupra acelor «amice din 
provincie ale lui Schiller, care, prin lux francez şi romane engleze îşi câştigă pretențiunea de-a trece de culte. «Epidemia 
picturii în porțelan nu era nici ea un fenomen românesc şi nu Eminescu putea vorbi de «scrierile pedagogiei noastre atât de 
înaintate» şi de acele multe «asupra eticei»." (27, p. 340—341). 

Argumentele lui G. Călinescu sânt destul de convingătoare, nu însă şi decisive în stabilirea statutului studiului. Problema 
este reluată de alți cercetători şi se emite ipoteza că Eminescu îl elaborează pe baza unei bibliografii (41). Poetul nu practică 
însă acest gen de lucrări. 

Cultură şi ştiinţă este o traducere selectivă din studiul lui Moritz Lazarus, Bildung und Wissenschaft’, şi se încadrează în 
preocupările lui Eminescu din epoca studiilor universitare privind „psihologia popoarelor" (Volkerpsychologie), disciplină 
ştiinţifică întemeiată la jumătatea secolului trecut. M. Lazarus (1824— 1903) este o personalitate cu care întreţin legături şi 
unii intelectuali români. T. Rosetti şi T. Maiorescu îl vizitează la Berlin, când se afla şi Eminescu aici, la studii universitare. 
„Convorbire la prânz — scrie T. Maiorescu în jurnalul său — între T. Rosetti, Lazarus şi mine la Berlin, la 6/18 ianuarie 1873 
de la 12 1/2-3 1/2" (30. p. 204). 

Lazarus include studiul în primul volum, din cele două ale lucrării sale, Das Leben der Seele in Monographien uber seine 
Lazarus introduce în „monografiile" sale completări de la o ediţie la alta. 

Eminescu menţionează cartea lui Lazarus în manuscrisul 2258, 117v, sub forma Leben der Seele, fără să facă, alte 
precizări. Poetul foloseşte ediţia din 1856, care se deschide cu „monografia" Bildung und Wissenschaft şi-i urmează încă 
două, Ehre und Ruhm şi Der Humor als psychologischen Phanomen, ca în volumul al doilea, tipărit în 1857, să includă alte 
trei „monografii", Geist und Sprache, Der Tact şi Die Vermischung und Zusammenwirkung der Kunsle. 

„Monografia" Bildung und Wissenschaft se tipăreşte prima dată în volumul din 1856, pe când cele două, incluse aici, apar 
mai întâi în ziarul „Morgenblatt" în 1854. 

Eminescu îşi face, iniţial, o suită de extrase din „monografie" şi ele se păstrează în manuscrisul 2258, 182r—185r, 187r, 
ca să treacă, apoi la traducerea studiului. Poetul nu duce însă la capăt această întreprindere şi traduce introducerea şi o parte 
din primul capitol, Der Gegensatz von Bildung und Wissenschaft, însumând mai puţin de 35 de pagini din cele 101 ale 
„monografiei". Transcriem un fragment pentru studiul comparativ. 

Lazarus. „Hiernach lasst sich ein allgemeiner, idealer Masstab fur die Hohe SO wie fur die Rechte Weise des Fortschritts in 
der Bildung aufsstellen, namlich von dem engeren Kreise in immer weitere und weitere hinauszudringen. Die Bildung und 
Ausbildung des Menschen in Bezug auf die Intelligenz besteht in der Aneignung desjenigen geistigen Inhalts, welcher die 
Gesammtheit des geistigen Lebens der Menschheit und ihrer Interessen ausmacht, und dies zwar aus keinen anderen Grunde, 
als weil er ein denkendes Wesen und naher ein Mensch ist; Denken, Erkennen, Einsehen ist Licht und Luft, in welchen sein 
Gedeihen als 


! După apariţia volumului M. Eminescu. Fragmentarium (Bucureşti, 1981) ne-au făcut sugestii privind unele surse folosite de 
Eminescu în însemnările din manuscrise acad. Octav Onicescu, acad. Aurel Avramescu şi prof. Dan Petrovan de la Facultatea 
de matematică a Universităţii „A. I. Cuza" din Iaşi. Sugestiile ne-au fost de un real folos în investigaţiile ce le-am întreprins 
în Biblioteca Naţională din Viena. 





Mensch allein moglich ist, Intelligent der Lebensnerv, worin und wodurch der Organismus seines Daseins als Mensch allein 
Energie hat, und der Inhalt des Denkens ist durch seine Natur, seinen Beruf und seine Geschichte bestimmt" ?. 

Eminescu. „După asta se lasă stabilită o măsurătoare ideală şi generală pentru înălțimea cât şi pentru modul corect al 
progresului în cultură, adică acela de-a merge de la cercul mai îngust tot mai departe şi mai departe. Cultura şi dezvoltarea 
omului în privirea inteligenţei constă în apropierea acelui coprins spiritual care constituie totalitatea vieții spirituale a 
omenimei ş-a intereselor ci şi asta nu din altă cauză decât pentru că e o fiinţă cugetătoare şi, mai de aproape, un om; cugetare, 
recunoaştere este lumină şi aer, în care e numai posibilă înflorirea sa ca om, inteligența-i, nevrul de viaţă în şi prin care 
organismul existenţei sale ca om are energie, şi conţinutul cugetării e determinat prin natura şi istoria sa". (OPERE, XIV, 
921). 

Eminescu face, la prima frază, o notă de subsol. „N-am amestecat noi românii aceste cercuri ? N-am lăsat neobservate 
locuri mai apropiate interesului bine înțeles al nostru şi ne-am alipit de cercuri cu mult mai depărtate ? Centrul cercurilor 
concentrice este incert în viaţa spirituală, a românilor". Aparține poetului încă o notă, tot ca o aplicaţie la realități din țara 
noastră. „La istorie şi istoria literaturei române continuitatea, în dezvoltare este condiţionată de ştiinţa istoriei şi a faptelor ei”. 
(OPERE, XIV, 917). La atât se mărginește contribuţia originală a lui Eminescu. Alte două note aparțin lui Lazarus. În prima 
din ele dă indicaţii asupra împărțirii studiului, iar în a doua trimite la lucrarea Ehre und Ruhm (Onoare şi glorie), care se află, 
cum am văzut, în acest prim volum, ca a doua „,monografie". 

Comentatorii acestui text din manuscrisele lui Eminescu semnalează locuri obscure în traducerea poetului, care însă se 
clarifică prin confruntarea cu originalul german. D. Murăraşu transcrie numele lui Karl Friedrich Pockels (1757—1814) sub 
forma C. P. Vockel, preluată ŞI de G. Călinescu în exegezele sale, După ce notează numele moralistului german, Eminescu 
deschide o paranteză pentru o completare, pe care însă n-o face. Lazarus deschide paranteza spre a arăta din ce lucrare a lui 
Pockels face citatul. „Wir konnen diese Betrachtung nicht schlissen, ohne, wiederholend, zu bemerken dass, wie sehr wir 
auch dem letzteren Anspruch des chrenwirthen Pockels (in seiner Schrift uber Gcse//schafi, Geselligkeit und Umgang) 
beipflichten, doch viel daran fehlt in der offentlichen Richtung auf das Schone einer Ersatz der strengeren Sittlichkeit finden 
zu wollen" °. 

Probleme importante ridică şi interpretarea care se dă unor expresii din studiu, greu de descifrat din manuscrise. O frază 
ca cea de mai jos nu are înţeles. „De acolo şi modul propriu al arătării sale, — la greci lăudată şi cântată cu deosebita înflorire 
sub Heteri la domnia romană mai târzie (cea dinainte n-o cunoaştem de fel) lângă degenerare morală, un ram poate 
subordonat al luxului celui mai ales şi variat, lângă brutalitate şi cruzime". (OPERE, XIV, 920). Nu este cu putinţa să aflăm 

despre ce domnie romană poate fi vorba aici. Lazarus nu se ocupă însă cu aşa ceva. „Daher auch die eigenthumliche Weise 
ihrere Erscheinung; bei den Griechen besonders als bluhend geruhmt und gesucht unter den Hetaren, bei der romischen 
domina spaterer Zeit (die fruhere kannte sie gar nicht —) neben fittlicher Enlartung, ein, vielleicht nur untergeordneter, 
Zweig des mannigfaltigen ausgesuchten Luxus, neben Rohheit und Grausamkeit ."* Comentatorii şi editorii fac din „domina 
romana" o domnie romană... 

Eminescu scrie, tot în interpretarea editorilor şi comentatorilor săi, că „simţirea a apucat a fi marele eleimosinar al 
psihologiei". Cuvântul e/eimosinar este considerat un calc după germanul E/lenmassinar cu sensul de „unitate de măsură" 
(10, p. 116). Textul german dă şi aici un răspuns definitiv. „Dar Urtheil daruber ist Sache des Gefuhls, werden die Meisten 
sagen, denn das Gefuhl ist nun einmal der Grossalmosener der Psychologie, der jeder Armuth an Erkenntniss abhelfen soll ."5 

Lazarus nu are în vedere, cum se desprinde din textul său, nici o unitate de măsură, ci faptul că simţirea devenise marea 
pomană a psihologiei. 

Să mai notăm, în sfârşit, că A.D. Xenopol vorbeşte de "psihologia popoarelor" în corespondenţa sa cu Iacob Negruzzi, 
din august 1869, când îşi propune să traducă pentru „Convorbiri literare" mai multe studii din revista învăţaţilor germani €. 
Istoricul român nu este totuşi cel dintâi în cultura noastră care se ocupă de „psihologia popoarelor". Alexandru Hurmuzachi 
pune la contribuţie lucrările lui Lazarus şi Steinthal, cu trei ani mai înainte, în studiul său Despre o lipsă în învățământul 
public la noi publicat în "Foaea Societăţii pentru literatură şi cultură română în Bucovina" în martie 1866 7. Eminescu 
cunoaşte această revistă de vreme ce decupează de aici mai multe poezii populare, care se păstrează în manuscrisele sale. 

Cultură şi ştiinţă este o traducere din germană, cum demonstra G. Călinescu, cu intuiţia sa ieşită din comun, şi nici un 
argument nu mai poate fi invocat în sprijinul originalității acestui text eminescian (70, p. 82-83). 

Completează comentariile din OPERE, XIV, 1025—1026. 


? M. Lazarus. Das Leben der Seele in Monographien uber seine Erscheinungen. Erster Band. Berlin, Verlag von Heinrich 
Schindler, 1856, p. 24-25. 

* Idem, p. 102. 

* Idem, p. 21. 

5 Idem, p. 100. 

* LE. Torouțiu, Studii şi documente literare. II. Junimea, Bucureşti, Institutul de arte grafice „Bucovina", 1931, p. 51—52. 
7 „Foaea Societății pentru literatura şi cultura română în Bucovina", II, nr. 3. mart. 1866, p. 85—104; Pavel Țugui, M. 
Eminescu, "Literatura populară" ediție critică îngrijită de D. Murăraşu, RITL, XXVIII (1979), nr. 1 [ian.-mart.], p. 135. 





Sfârşit de volum 


